༄༅། ཨུཔདེཤསྱཀོཥནམཤྲཱིཏནྟྲརཛཔརཱིཀྵཏདྭིཏིཡཾཝཙཱརྠབྱཱཁྱཱནཾབིཧརཏིསྨ །

༄༅། །རྒྱུད་ཀྱི་རྒྱལ་པོ་དཔལ་བརྟག་པ་གཉིས་པའི་ཚིག་དོན་རྣམ་པར་བཤད་པ་

མན་ངག་གི་མཛོད་ཅེས་བྱ་བ་བཞུགས་སོ། །

༄༅། །ན་མོ་གུ་རུ་བྷྱཿ གང་ཞིག་དྲན་པས་སྒྲིབ་སྤྲིན་སྟུག་པོ་མ་ལུས་མཐར་བྱེད་བདེ་ཆེན་གྱི། །སྐྱ་རེངས་དང་པོས་ནམ་མཐའ་བཏེག་སྟེ་དག་པའི་སེམས་ཀྱི་མཁའ་དབྱིངས་ནས། །ལྷན་སྐྱེས་ཡེ་ཤེས་ཉིན་མོར་བྱེད་པ་མངོན་སུམ་འཆར་བ་མཛད་པ་གང༌། །ལྔ་ལྡན་སྙིང་གི་ཐིག་ལེར་བཞུགས་ལ་སྐུ་གསུང་ཐུགས་ཀྱི་བྱིན་གྱིས་རློབས། །ཆོས་ཀྱི་རང་བཞིན་སྐྱེ་འགག་གནས་བྲལ་རྡོ་རྗེ་བཙུན་མོའི་མཁའ་ཀློང་ན། །སྐུ་དང་ཡེ་ཤེས་ཆ་ཤས་རྫོགས་ཏེ་ཐམས་ཅད་བདག་ཉིད་རྟག་བཞུགས་ནས། །གསང་བ་མཆོག་གི་བདུད་རྩི་འགྱེད་མཛད་བཅོམ་ལྡན་ཀྱེ་ཡི་རྡོ་རྗེ་དང༌། །གཉིས་མེད་རོལ་མཛད་བདག་མེད་མ་བཅས་བྱང་ཆུབ་བར་དུ་གཙུག་ན་རྒྱལ། །འཕགས་ཡུལ་པཎ་གྲུབ་ཡོངས་ཀྱི་གཙུག་རྒྱན་འཇིགས་བྲལ་ནཱ་རོ་ཏ་པ་དང༌། །གངས་ལྗོངས་རྡོ་རྗེ་ཐེག་པའི་ཤིང་རྟ་དགྱེས་མཛད་རྡོ་རྗེ་ལྷོ་བྲག་པ། །གང་དེའི་བཀའ་བབ་བཤད་བརྒྱུད་འཛིན་པ་རྔོག་རབས་རིན་ཆེན་བདུན་བརྒྱུད་དང༌། །འབྲུག་ཆེན་རྒྱལ་དབང་ཆོས་རྗེ་བཅས་ལ་རྒྱུ་མཚན་ཤེས་པས་དད་ཕྱག་བརྩེགས། །ཁྱད་པར་གསང་ཆེན་རྒྱུད་སྡེ་འཆད་ལ་རྡོ་རྗེ་འཆང་གི་ལྗགས་མངའ་བ། །ཕྱོགས་ལས་རྣམ་རྒྱལ་ངག་དབང་ནོར་བུ་བསམ་བཞིན་སྲིད་པར་ཟློས་པའི་གར། །ལྗོངས་འདིའི་གདུལ་བྱའི་དཔལ་དུ་བྱོན་པ་མཐུ་ཆེན་ཆོས་ཀྱི་རྒྱལ་པོ་དང༌། །གདན་འཛིན་མཁན་རབས་བརྒྱུད་པ་བཅས་ལའང་སྙིང་ནས་འདུད་དོ་རྗེ་བཟུང་མཛོད། །གསང་ཆེན་རྒྱུད་གཞུང་མཐའ་དྲུག་ཚུལ་བཞིའི་གནད་ཀྱིས་བཅིངས་པའི་རྡོ་རྗེའི་གསུང༌། །བདག་འདྲ་བྱིས་པའི་སྤྱོད་ཡུལ་མིན་ཡང་གྲུབ་པའི་མན་ངག་བཅུད་དྲིལ་ཏེ། །རང་མཉམ་བློ་དམན་རྣམས་ལ་ཕན་ཕྱིར་ཚིག་དོན་རྣམ་པར་བཤད་ཀྱིས་འདིར། །མཁའ་འགྲོ་ཆོས་སྐྱོང་དགྱེས་པའི་འཛུམ་གྱིས་བདག་ལ་གནང་བའི་སྐབས་ཕྱེ་ཞིག །ཅེས་མཆོད་པར་བརྗོད་པ་དང་རྩོམ་པར་དམ་བཅའ་བའི་ཚིག་སྔོན་དུ་བཏང་ནས། འདིར་གང་ཞིག་བཤད་པར་བྱ་བ་ནི། གངས་རིའི་ཁྲོད་དུ་རྡོ་རྗེ་ཐེག་པའི་ཤིང་རྟ་ཆེན་པོ་སྒྲ་འགྱུར་གྱི་རྒྱལ་པོ་མར་པ་ལོ་ཙཱ་དང༌། དེའི་ཐུགས་སྲས་ཀྱི་ཀ་ཆེན་དང་པོ་རྔོག་སྟོན་ཆོས་སྐུ་རྡོ་རྗེ་སོགས་རྔོག་རབས་རིན་ཆེན་བདུན་བརྒྱུད་དང༌། འབྲུག་ཆེན་རྒྱལ་དབང་ཀུན་དགའ་དཔལ་འབྱོར་ནས་བཟུང་རྔོག་འབྲུག་ཆུ་བོ་ཟུང་འབྲེལ་གྱི་བཀའ་སྲོལ་ལས་བྱུང་གསང་སྔགས་མ་རྒྱུད་ཐམས་ཅད་ཀྱི་སྙིང་པོ་དཔལ་ཀྱེའི་རྡོ་རྗེ་ཞེས་བྱ་བའི་རྩ་བའི་རྒྱུད་འདི་འཆད་པར་བྱེད་པ་ལ་བསྡུས་པའི་དོན་གསུམ། **རྒྱུད་དོན་བཤད་པ་ལ་འཇུག་པའི་རྒྱུ་གླེང་བསླང་བ། བཤད་བྱ་རྒྱུད་ཀྱི་རང་བཞིན་དངོས། བཤད་པ་ཡོངས་སུ་རྫོགས་པའི་བྱ་བའོ། །དང་པོ་ནི།**

 སྤྱིར་ཡང་དག་པར་རྫོགས་པའི་སངས་རྒྱས་ཐབས་མཁས་ལ་ཐུགས་རྗེ་མཚུངས་པ་མེད་པ་དེས། གདུལ་བྱའི་ཁམས་དབང་བསམ་པའི་བྱེ་བྲག་དང་མཚུངས་པར་ཆོས་ཀྱི་སྒོ་དང་ཐེག་པའི་རྣམ་གྲངས་དཔག་ཏུ་མེད་པར་བསྟན་པ་ཐམས་ཅད་མདོར་བསྡུ་ན་ཐེག་པ་རིམ་པ་གསུམ་དུ་བསྡུ་བ་ལས་འདི་ཐེག་པ་ཆེན་པོ་སྟེ། དེ་ལ་ཡང་རྒྱུ་ལམ་དུ་བྱེད་པ་མཚན་ཉིད་ཐེག་པ་དང༌། འབྲས་བུ་ལམ་དུ་བྱེད་པ་རྡོ་རྗེ་ཐེག་པ་གཉིས་ཏེ། འདི་གཉིས་ཀྱི་ཁྱད་པར་ཡང་རྒྱ་གར་གྱི་མཁས་པ་རྣམས་བཞེད་པ་མི་མཐུན་པ་མང་དུ་ཡོད་ཀྱང༌། འདིར་གཙོ་བོ་ནཱ་རོ་མཻ་ཏྲི་གཉིས་ཀྱི་རྗེས་སུ་འབྲངས་ཏེ་བཤད་ན། མངའ་བདག་མཻ་ཏྲི་པས། མཚན་ཉིད་ཐེག་པ་ནི་རྡོ་རྗེ་ཐེག་པར་འཇུག་པའི་ལམ་སྟེགས་ཙམ་དུ་བསྟན་པ་ཡིན་གྱིས། དོན་དུ་རྡོ་རྗེ་ཐེག་པ་ལ་མ་བརྟེན་པར་སངས་རྒྱས་ཐོབ་པའི་ཐབས་མེད་ཅེས་གསུངས་ཏེ། ཡེ་ཤེས་གྲུབ་པ་ལས། སྟོན་པའི་ཆོས་ནི་རྒྱ་མཚོ་ཀུན། །བསྡུས་ཏེ་སྙིང་པོའི་བཅུད་ཕྱུང་བ། །གསང་ཆེན་ཐེག་པ་འདི་ཡིན་ཏེ། །འདི་མ་སྣང་བར་གྲོལ་བ་མེད། །ཅེས་དང༌། མཚན་བརྗོད་ལས། ཐེག་པ་གསུམ་གྱིས་ངེས་འབྱུང་ལ། །ཐེག་པ་གཅིག་གིས་འབྲས་བུ་གནས། །ཞེས་སོ། །ཇོ་བོ་ནཱ་རོ་པས། འདི་གཉིས་ཀྱི་ཁྱད་པར་བདེ་བས་སྐྱོབ་པ་དང༌། མྱུར་བས་སྐྱོབ་པ་གཉིས་ཀྱིས་བྱེད་པ་ཡིན་གསུངས། མཚན་ཉིད་ཐེག་པ་ལ་བདེ་བས་སྐྱོབ་པ་མེད་དེ། ལམ་དུ་དཀའ་སྤྱད་དང༌། སྤོང་བའི་ལམ་འབའ་ཞིག་ལ་བརྟེན་ནས་གདོད་འཚང་རྒྱ་བར་འདོད་པ་དང༌། རྡོ་རྗེ་ཐེག་པ་ལམ་དུ་འདོད་ཡོན་ལྔ་ལ་ལོངས་སྤྱོད་ནས་སངས་རྒྱས་ཐོབ་པར་འདོད་པ་ཡིན་ཏེ། གསང་འདུས་ལས། འདོད་པའི་ཡོན་ཏན་ལྔ་རྣམས་ལ། །ཅི་བདེ་བར་ནི་བརྟེན་པས་འགྲུབ། །ཅེས་སོ། །ཡང་མཚན་ཉིད་ཐེག་པ་ལ་མྱུར་བས་སྐྱོབ་པའང་མེད་དེ། ལམ་དུ་བསྐལ་པ་གྲངས་མེད་གསུམ་ལ་སོགས་པར་བསོད་ནམས་དང་ཡེ་ཤེས་ཀྱི་ཚོགས་གཉིས་བསགས་ནས་གདོད་འཚང་རྒྱ་བར་འདོད་པ་དང༌། རྡོ་རྗེ་ཐེག་པ་ལ་ཚེ་ལུས་གཅིག་གིས་སངས་རྒྱས་ཐོབ་པར་འདོད་པ་ཡིན་ཏེ། སམྦུ་ཊ་ལས། ཚེ་འདི་ཉིད་ལ་སངས་རྒྱས་སམ། །རྡོ་རྗེ་སེམས་དཔའ་ཉིད་ཐོབ་ལ། །ཞེས་སོ། །དེ་ལྟ་བུའི་ཁྱད་པར་དུ་བྱས་པའི་རྡོ་རྗེ་ཐེག་པ་འདི་ལ་རྒྱུད་སྡེའི་རྣམ་གྲངས་བཞག་ཚུལ་མཁས་པའི་བཞེད་སྲོལ་མང་དུ་སྣང་ཡང་བཞིར་བཤད་པ་འདི་གྲགས་ཆེ་བ་མ་ཟད། རྗེ་མར་པས་ཀྱང༌། ལར་གསང་སྔགས་འདི་རྒྱུད་སྡེ་བཞིར་ཁ་ཚོན་ཆོད་པས་ཆོག་པ་ཡིན་གསུངས་སོ། །བཞི་གང་ཞེ་ན། བྱ་བའི་རྒྱུད། སྤྱོད་པའི་རྒྱུད། རྣལ་འབྱོར་རྒྱུད། རྣལ་འབྱོར་བླ་མེད་ཀྱི་རྒྱུད་དང་བཞིའོ། །དེ་ལས་འདི་རྣལ་འབྱོར་བླ་མེད་ཀྱི་རྒྱུད་དུ་གཏོགས་པ་སྟེ། དེ་ལ་ཡང་ཕ་བླ་ན་མེད་པ་དང༌། མ་བླ་ན་མེད་པ་གཉིས་ལས་འདི་མ་བླ་ན་མེད་པའི་རྒྱུད་དོ། །འདི་ལ་རྒྱ་གར་པནྜི་ཏ་རྣམས་དང་བོད་ཀྱི་མཁས་པ་ཁ་ཅིག་གིས་དགྱེས་དུས་གཉིས་པོ་ཕ་མའི་རྒྱུད་གཞན་ལ་ལས་ཟབ་ཁུལ་གྱིས་གཉིས་མེད་རྒྱུད་དུ་བཞག་པ་སོགས་བཞེད་པ་མི་མཐུན་པ་མང་དུ་ཡོད་ཀྱང༌། ཇོ་བོ་ནཱ་རོ་པས། འདི་མ་རྒྱུད་དུ་འཇོག་ཚུལ་རྒྱུ་མཚན་གསུམ་གྱི་སྒོ་ནས་བཤད་པ་སྟེ། གསུམ་གང་ཞེ་ན། བརྗོད་བྱ། དབྱེ་བ། དགོས་པའོ། །དང་པོ་ནི། རྡོ་རྗེ་གུར་ལས། ཤེས་རབ་ཕ་རོལ་ཕྱིན་པའི་ཐབས། །འདི་ཉིད་རྣལ་འབྱོར་མར་བརྗོད་དོ། །ཞེས་གསུང་པ་ལྟར། བརྗོད་བྱ་ཆོས་ཉིད་སྐྱེ་བ་མེད་པའི་དོན་མངོན་སུམ་དུ་སྟོན་པར་བྱེད་པ་འདིས་བརྗོད་བྱའི་སྒོ་ནས་མ་རྒྱུད་དུ་འཇོག་གོ །གཉིས་པ་ནི། དེ་ཉིད་ལས། མཁའ་འགྲོ་སྡེ་དང་རྒྱ་མཚོ་སྡེ་དང་ནམ་མཁའ་དང༌། །གསེར་གྱི་ཆར་པ་དང་ནི་དགའ་ཆེན་ཟ་ནུས་དང༌། །བདེ་ཆེན་སྒེག་པ་དང་ནི་གསང་བ་ཡིད་བདེ་དང༌། །རྒྱུད་སྡེ་རྣམས་ལ་ཕན་པའི་རྡོ་རྗེ་མཁའ་འགྲོ་དང༌། །སངས་རྒྱས་ཐམས་ཅད་དགྱེས་པ་རྡོ་རྗེའི་དཀྱིལ་འཁོར་དང༌། །གསང་བ་མཛོད་དང་རྡོ་རྗེ་བདུད་རྩི་ལས་བྱུང་དང༌། །འཁོར་ལོ་བདེ་མཆོག་གུར་དང་ཕུན་སུམ་ཚོགས་པ་རྣམས། །རྣལ་འབྱོར་མ་ཡི་རྒྱུད་དུ་ཡོངས་སུ་གྲགས་པ་ཡིན། །ཞེས་གསུངས་པ་ལྟར། རྡོ་རྗེ་མཁའ་འགྲོ་ཡན་ཆད་དུ་རྒྱུད་བརྒྱད། ཀྱེའི་རྡོ་རྗེ་མན་ཆད་དུ་རྒྱུད་དྲུག་སྟེ་བཅུ་བཞི་པོ་འདིས་དབྱེ་བའི་སྒོ་ནས་མ་རྒྱུད་དུ་འཇོག་གོ །གསུམ་པ་ནི། སྔ་མ་ལས། སྐྱེས་པ་འདུལ་བ་མཛད་དོན་དུ། །རྣལ་འབྱོར་ཕ་ཡི་རྒྱུད་རབ་བཤད། །བཙུན་མོ་རྣམས་ནི་འདུལ་བའི་ཕྱིར། །རྣལ་འབྱོར་མ་ཡི་རྒྱུད་རབ་བཤད། །ཅེས་གསུངས་པ་ལྟར། སྔོན་བྱུང་གི་གདུལ་བྱ་བུད་མེད་རྣམས་འདུལ་བའི་དོན་དུ་གསུངས་པ་འདིས་དགོས་པའི་སྒོ་ནས་མ་རྒྱུད་དུ་འཇོག་པ་སྟེ་རྒྱུ་མཚན་འདི་གསུམ་དང་ལྡན་ན་མ་རྒྱུད་ཡིན་ལ་གཞན་ནི་མ་ཡིན་ནོ་ཞེས་སོ། །དེ་ལྟར་མ་རྒྱུད་ཐམས་ཅད་ཀྱི་སྙིང་པོ་དཔལ་ཀྱེའི་རྡོ་རྗེ་ཞེས་བྱ་བའི་རྒྱུད་བརྟག་པ་གཉིས་པ་ལེའུ་ཉི་ཤུ་རྩ་གཉིས་ཚིགས་བཅད་བདུན་བརྒྱ་ལྔ་བཅུ་པ་འདི་ཡིན། འདི་ལ་རྒྱ་གར་ན་བརྟག་པ་མིང་མཐུན་དུ་འདོད་པའི་ལུགས་དང༌། བརྟག་པ་བཀའ་རྒྱས་བསྡུས་སུ་འདོད་པའི་ལུགས་དང༌། བརྟག་པ་ཕྱུང་བར་འདོད་པའི་ལུགས་དང་གསུམ་བྱུང་བ་ལས། འདི་ཕྱུང་བར་འདོད་པའི་ལུགས་ཏེ། དེ་ལ་ཡང་སྟོད་ནས་ཕྱུང་བའི་ལུགས་དང༌། སྨད་ནས་ཕྱུང་བའི་ལུགས་གཉིས་སུ་བྱུང་བ་ལས། ནཱ་རོ་མཻ་ཏྲི་གཉིས་ཀྱི་བཞེད་པ་ལྟར་མར་རྔོག་ཡབ་སྲས་ཀྱིས་བཤད་སྲོལ་དང་པོ་ལྟར་འབུམ་ལྔ་བརྟག་པ་སུམ་ཅུ་རྩ་གཉིས་ཀྱི་སྟོད་ནས་ཁྲིགས་ཆགས་སུ་ཕྱུང་བར་བཞེད་དོ། །སུས་ཕྱུང་ཞེ་ན། མ་འོངས་པའི་གདུལ་བྱ་ལ་དགོངས་ཏེ་སྡུད་པ་པོ་རྡོ་རྗེ་སྙིང་པོས་སོ། །དེས་ཇི་ལྟར་བསྡུས་ཤེ་ན། སྔར་སངས་རྒྱས་ཀྱི་གསུང་སྒྲའི་རྣམ་པ་ལྟ་བུ་ལྷང་ལྷང་དུ་ཐོས་པ་དེ་ལ་མི་བརྗེད་པའི་རྩིས་བཟུང་ནས། ཕྱིས་ཡི་གེར་ཕབ་སྟེ་གཉིས་ཀ་གླེགས་བམ་དུ་བསྒྲུབས་ནས་ནུབ་ཕྱོགས་ཨོ་རྒྱན་གྱི་ཡུལ་དུ་མཁའ་འགྲོ་མ་རྣམས་ལ་གཏད། ཆོས་བཞུགས་པའི་ཀེའུ་ཚང་དུ་བཅུག་རྒྱ་རིམ་པ་བདུན་གྱིས་བཏབ་པར་མཛད་དོ། །རྒྱུད་འདི་རྒྱ་གར་དུ་སུས་གདན་དྲངས་ཤེ་ན། འདི་ཉིད་དང་པོ་སློབ་དཔོན་ཀླུ་སྒྲུབ་ཀྱིས་དྲངས་པ་ཡིན་ཏེ། སློབ་དཔོན་དེ་ཉིད་ནུབ་ཕྱོགས་ཨོ་རྒྱན་གྱི་ཡུལ་དུ་རྫུ་འཕྲུལ་གྱིས་བརྟོལ། ལྐུགས་པར་བརྫུས་ཏེ་མཎྜལ་འབུལ་ཞིང་བཞུགས་པ་ལ། མཁའ་འགྲོ་མ་རྣམས་ན་རེ། ལྐུགས་པ་འདི་ཆོས་ནི་རྐུ་མི་ཤེས་མཎྜལ་འབུལ་དུ་བཅུག་དགོས་ཟེར་ནང་དུ་བཙུགས་པས། སློབ་དཔོན་མཎྜལ་འབུལ་གྱིན་བཞུགས་པའི་སྐབས་ཤིག་མཁའ་འགྲོ་མ་རྣམས་ཕྱིར་རོལ་དུ་གཡེང་བའི་བར། རྩ་རྒྱུད་བརྟག་པ་གཉིས་པ། བཤད་རྒྱུད་རྡོ་རྗེ་གུར། དཔལ་གདན་བཞི་ལ་སོགས་པའི་རྒྱུད་རྣམས་གྲོ་ག་ལ་བྲིས། སྨྱུག་དོང་དུ་བཙུགས་ཏེ་སྐར་ཁུངས་ནས་མར་བསྐྱུར་སྨྱུག་དོང་ཁྱེར་ནས་བྲོས་ཏེ་བྱོན་པས། དཀོར་མཛོད་ཀྱི་སྒོ་རྣམས་རང་བཞིན་གྱིས་བྱེ། རྒྱན་ཐམས་ཅད་མ་དཀྲོལ་བར་རང་སྒྲ་སིལ་གྱིས་བྱུང་བ་དང༌། མཁའ་འགྲོ་མ་རྣམས་ཀྱིས། ལྐུགས་པ་འདི་ཆོས་རྐུ་བའི་རིགས་སུ་འདུག་ཟེར་བདས་ཏེ་མ་ཟིན་པའི་སྐབས་དེར། ཁྱོད་རྒྱ་གར་འཕགས་པ་ཀླུ་སྒྲུབ་བྱ་བ་ཆོས་ཉིད་ཀྱི་བདེན་པ་མཐོང་བའི་བྱང་ཆུབ་སེམས་དཔའ་ཞིག་ཡོད་ཟེར་བས། དེ་ཁྱོད་ཡིན་པར་འདུག་གསང་སྔགས་ཀྱི་ཆོས་དེ་སྣོད་དང་ལྡན་པ་ལ་སྤེལ་ཅིག་ཅེས་གནང་བར་སྦྱིན་པ་ཡིན་གསུངས། འོ་ན་འཕགས་པ་ཀླུ་སྒྲུབ་སྣོད་ལྡན་མིན་པ་དང༌། མཁའ་འགྲོ་མ་ལ་མངོན་ཤེས་མེད་པ་སོགས་ཀྱི་སྐྱོན་འཇུག་གོ་ཞེ་ན། གྲུབ་པའི་སྤྱོད་པ་གཞན་སྣང་དུ་སྟོན་པ་ནི། བསམ་གྱིས་མི་ཁྱབ་པ་ཡིན་པས་དཔྱད་པར་མི་བྱའོ་གསུངས་སོ། །ཕྱིས་འབིར་ཝ་པས་ཀྱང་རྒྱ་གར་དུ་སྤྱན་དྲངས་པར་མཛད་དོ། །དེ་ནས་བོད་དུ་དྲངས་པ་ལ། འབྲོག་ལུགས། འགོས་ལུགས། མར་ལུགས། དཔྱད་ལུགས་དང་བཞི་བྱུང༌། དང་པོ་གཉིས་འབིར་ཝ་པའི་ལུགས་དང༌། ཕྱི་མ་གཉིས་ནཱ་རོའི་ལུགས་སུ་འདུ་བ་ལས། དེ་ལ་རྒྱུད་འཛིན་གྱི་གཙོ་བོ་ས་ལུགས་དང༌། རྔོག་ལུགས་གཉིས་ལས། འདིར་ཕྱི་མ་རྔོག་ལུགས་ཀྱི་འཆད་ཚུལ་ལྟར་འགྲེལ་པ་གཞན་ལ་ཡིད་མི་རྟོན་པར་ནཱ་རོ་པའི་མན་ངག་ལྟར་འཆད་དོ། །དེ་ལ་འགྲེལ་པ་ཇི་ཙམ་མཆིས་ཞེ་ན། རྒྱ་གར་ནས་འགྱུར་བ་ལ། མཚོ་སྐྱེས་ཀྱི་དཀའ་འགྲེལ་པདྨ་ཅན། ཤིནྟ་པའི་མུ་ཏིག་ཕྲེང་བ། བྷ་བ་བྷ་དྲའི་རྣམ་འགྲེལ། ནག་པོ་པའི་འགྲེལ་པ་རིན་ཆེན་ཕྲེང་བ། ཇོ་བོ་ནཱ་རོ་པའི་རྡོ་རྗེ་ཚིག་གི་སྙིང་པོ་བསྡུས་པ་སོགས་འགྲེལ་པ་བཅུ་གཉིས་དང༌། དེའི་སྟེང་དུ་བསྡུས་རྒྱུད་ལ་སོགས་པའི་འགྲེལ་པ་བསྣན་པས་རྒྱུད་འགྲེལ་སུམ་ཅུ་རྩ་ལྔ་ལྷག་ཙམ་བསྟན་འགྱུར་དུ་བཞུགས་པར་སྣང༌། ཁྱད་པར་ཇོ་བོ་ནཱ་རོ་པའི་སྙན་རྒྱུད་ཀྱི་མན་ངག་ཕལ་པོ་ཆེ་རྣམས་རྙེད་པར་དཀའ་བའི་ཕྱིར་དེར་མ་ཆུད་ཅེས་གསུངས་སོ། །དེ་ཡང་རྔོག་འགྲེལ་ལས། སྙིང་པོའི་རྒྱུད་རྒྱལ་དགྱེས་པ་རྡོ་རྗེ་ལ། །མཚོ་སྐྱེས་མི་བཟང་ཤཱིནྟ་ལ་སོགས་པ། །གྲུབ་ཐོབ་མཁས་སུ་རེ་དང་མཁས་པས་ཀྱང༌། །འདི་དོན་ཕྱོགས་རེ་ཙམ་ལས་མ་རྟོགས་པས། །བླ་མའི་མན་ངག་ཉི་མའི་འོད་འདྲ་དེས། །འགྲེལ་པ་སྐར་མ་ཟླ་འོད་ནུབ་པར་བྱས། །ཞེས་གསུངས་ཏེ། གྲུབ་ཐོབ་ཞེས་པ་མཚོ་སྐྱེས། མཁས་སུ་རེ་བ་ནི་མི་བཟང་སྟེ་ཁ་ཆེ་རྡོ་རྗེ་སྙིང་པོ། མཁས་པ་ནི་ཤཱནྟི་པ་དང་བྷ་བ་བྷ་དྲ་སོགས་རྒྱ་བལ་གྱི་མཁས་པ་མང་པོ་དག་གིས་ཀྱང་རྒྱུད་འདིའི་བརྗོད་བྱ་ཕྱོགས་རེ་ཙམ་ལས་དཔྱིས་ཕྱིན་པར་མ་རྟོགས་ཞེས་སྨྲས་ནས། འོ་ན་ཕྱིན་ཅི་མ་ལོག་པར་རྟོགས་པ་དེ་སུ་ཞེ་ན། དེ་ནི་མཁས་མཆོག་ནཱ་རོ་ཏ་པའོ། །འོ་ན་ནཱ་རོ་པ་ལ་གཞན་ལས་ལྷག་པའི་ཁྱད་ཆོས་ཇི་ལྟར་བྱུང་ཞེ་ན། རྒྱ་གར་དུ་པཎ་གྲུབ་ཐམས་ཅད་ཀྱི་གཙུག་གི་ནོར་བུ་ལྟར་བསྔགས་པའི་མཁས་པ་ཆེན་པོ་ནི་ཇོ་བོ་ནཱ་རོ་པ་ཡིན། དེ་ལ་འཁོར་ལོ་སྡོམ་པས་བླ་མ་ལུང་བསྟན་ཏེ་དཀའ་ཕྲན་བཅུ་གཉིས་དང་དཀའ་བ་ཆེན་པོ་བཅུ་གཉིས་ཀྱི་སྒོ་ནས་རྗེ་བཙུན་ཏིལླི་པ་ལོ་བཅུ་གཉིས་ཀྱི་བར་དུ་བསྟེན། མཚོན་བྱེད་བརྡ་དང་མཚོན་བྱ་དོན་གྱི་སྒོ་ནས་བཀའ་བབ་བཞིའི་ཆུ་བོ་གཅིག་ཏུ་བསྡུས་ནས་ཐུགས་ཀྱི་བུམ་པར་བསྐྱིལ་ཏེ། དཔོན་སློབ་དགོངས་པ་དབྱེར་མེད་དུ་གྱུར་པས་མཆོག་གཟིགས་རྣམ་གཉིས་ཞེས་འཛམ་གླིང་ན་ཡོངས་སུ་གྲགས་པར་གྱུར་ཏོ། །དེ་ལ་མངའ་བདག་མར་པས་མི་ལོ་ཉེར་ལྔ་ཙམ་དུ་བསྟེན་ཏེ་དགྱེས་རྡོར་བསྲེ་འཕོ་སྙན་རྒྱུད་སོགས་གསང་སྔགས་ཀྱི་རྒྱུད་གཞུང་རྒྱ་མཚོ་ལྟ་བུ་ལ་གསན་སྒོམ་ཕུ་ཐག་ཆོད་པར་མཛད་དེ་རྟོགས་པ་མངོན་དུ་གྱུར། དེ་ནས་གངས་རིའི་ཁྲོད་དུ་རྒྱུད་སྡེ་རིན་ཆེན་མཛོད་ཀྱི་གཏེར་སྒོ་འབྱེད་དེ་ཐུགས་སྲས་ཀ་ཆེན་བཞི་ལ་སོགས་པའི་སྐལ་ལྡན་མང་པོ་རྗེས་སུ་བཟུང་བ་ལས། ཀ་ཆེན་དང་པོ་རྔོག་སྟོན་ཆོས་སྐུ་རྡོ་རྗེ་ཞེས་སྐུ་ལུས་མ་སྤངས་པར་མཁའ་སྤྱོད་དུ་གཤེགས་པ་དེ་ལ་རྩ་རྒྱུད་བརྟག་པ་གཉིས་པ་འདི་དང༌། བཤད་རྒྱུད་རྡོ་རྗེ་གུར་སོགས་གདམས་པར་མཛད་པ་ལས། རྔོག་རབས་རིན་ཆེན་བདུན་བརྒྱུད་ཀྱི་བཀའ་སྲོལ་འབྲུག་ཆེན་རྒྱལ་དབང་ཆོས་རྗེ་ལ་བབ་སྟེ། རྔོག་འབྲུག་ཆུ་བོ་གཅིག་འདྲེས་སུ་གྱུར་ཏེ་ཀུན་མཁྱེན་ངག་དབང་ནོར་བུས་ཕྱིན་ཅི་མ་ལོག་པའི་ཟབ་གནད་གཏན་ལ་ཕབ་སྟེ་ལེགས་པར་བཤད་པའི་ཟིལ་དངར་སྐལ་བཟང་བུང་བའི་གསོས་སུ་བཞག་པར་མཛད་དོ། །དེས་ན་སྐབས་འདིར་འགྲེལ་པ་གང་གི་སྒོ་ནས་འཆད་ཅེ་ན། རྔོག་འགྲེལ་རིན་ཆེན་རྒྱན་འདྲ་དང༌། རྒྱལ་དབང་རྗེའི་ཟིན་བྲིས་དང༌། ཀུན་མཁྱེན་ཆེན་པོའི་སྤྱི་དོན་གྲུབ་པའི་ཡིད་འཕྲོག་རྣམས་ལ་བརྟེན་ནས་འཆད། ཚུལ་ཇི་ལྟར་འཆད་ཅེ་ན། འཆད་ཚུལ་འགྲེལ་པའི་ལུགས་དང༌། མན་ངག་ལུགས་གཉིས་སུ་ཡོད་པ་ལས། འདིར་གཙོ་བོ་རྗེ་བཙུན་མར་རྔོག་ཡབ་སྲས་ཀྱི་མན་ངག་ལུགས་སུ་ཚུལ་བཞིའི་སྒོ་ནས་འཆད། བཞི་གང་ཞེ་ན། ཚིག་དོན། སྤྱི་དོན། སྦས་དོན། མཐར་ཐུག་གམ་ངེས་དོན་ནོ། །དེ་ལྟ་བུའི་ཚུལ་གྱིས་ཚིག་དོན་རྣམ་པར་ཕྱེ་སྟེ་འཆད་པའི་ལུགས་སོ། །

**གཉིས་པ་བཤད་བྱ་རྒྱུད་ཀྱི་རང་བཞིན་དངོས་ལ།**

 ཇི་སྐད་དུ། དགོས་པ་བསྡུས་པའི་དོན་ཅན་དང༌། །ཚིག་དོན་བཅས་ཏེ་བསྙད་པར་བྱ། །ཞེས་གསུངས་པ་ལྟར། གདུལ་བྱ་སྤྲོ་བ་བསྐྱེད་པའི་ཕྱིར་དགོས་པ་བཤད་པ། རྒྱུད་དོན་བདེ་བླག་ཏུ་རྟོགས་པའི་ཕྱིར་བསྡུས་དོན་བཤད་པ། རྒྱུད་གཞུང་མཐར་ཆགས་སུ་བཀྲལ་བའི་ཕྱིར་ཚིག་དོན་བཤད་པའོ། །དང་པོ་ནི། སངས་རྒྱས་ཐམས་ཅད་ཀྱི་སྙིང་པོ་དཔལ་ཀྱེའི་རྡོ་རྗེ་ཐབས་བདེ་བ་ཆེན་པོའི་བདག་ཉིད་ཡབ་ཧེ་རུ་ཀ་ཞལ་བརྒྱད་ཕྱག་བཅུ་དྲུག་པ་དེ་དང༌། ཤེས་རབ་སྟོང་པའི་བདག་ཉིད་ཡུམ་བདག་མེད་མ་ཞལ་གཅིག་ཕྱག་གཉིས་མ་སྟེ་ཡབ་ཡུམ་གཉིས་སུ་མེད་པའམ་བདེ་སྟོང་དབྱེར་མེད་ཀྱི་བདག་ཉིད་ཅན་མངོན་དུ་བྱེད་པའི་ཐབས་རྒྱུད་ཀྱི་རྒྱལ་པོ་འདི་བརྗོད་བྱ། རྟེན་གྱི་གང་ཟག་ཤེས་རྒྱུད་མ་སྨིན་པ་སྨིན་པར་བྱེད་པའི་གཞི་རྒྱུད་དབང་བསྐུར་བསྟན་པ་ནི་དགོས་པ། དེ་ཐོབ་ནས་ལམ་བསྐྱེད་རྫོགས་དང་བཅས་པའི་རང་བཞིན་གྱི་རྒྱུད་ལ་གོམས་པ་རབ་ཀྱིས་མཐར་ཕྱིན་ཏེ་འབྲས་རྒྱུད་དམ་རྒྱུད་ཕྱི་མ་མངོན་དུ་གྱུར་པ་ནི་དགོས་པའི་དགོས་པའོ། །དེ་ལྟར་ཐབས་གཞི་དང་འབྲེལ། གཞི་རང་བཞིན་དང་འབྲེལ། རང་བཞིན་འབྲས་བུ་དང་འབྲེལ་བ་ནི་འབྲེལ་པའོ། །གཉིས་པ་ནི། འདི་ལ་ཇོ་བོ་ནཱ་རོ་པས། ཐུན་མོང་གི་གདམས་པས་བློ་ཁྲིད་ནས། ཐུན་མོང་མ་ཡིན་པའི་གདམས་པ་བསྟན་པར་བྱ་ཞེས་གསུངས་པས། འདི་ལ་ཐུན་མོང་གི་བསླབ་བྱ་དང༌། ཐུན་མོང་མ་ཡིན་པའི་བསླབ་བྱ་གཉིས་ལས། དང་པོ་ལ་བཞི། བསླབ་བྱ་སློབ་པའི་དུས། བསླབ་བྱའི་གོ་བ། བསླབ་བྱའི་དགོས་པ། ཁུངས་གང་ནས་བསྟན་པ་རྣམས་སོ། །གཉིས་པ་ཐུན་མིན་གྱི་བསླབ་བྱ་ལ་གསུམ། གཞིའི་རྒྱུད། རང་བཞིན་གྱི་རྒྱུད། འབྲས་བུའི་རྒྱུད་དོ། །དང་པོ་གཞི་ཤེས་བྱ་གཤིས་ཀྱི་གནས་ལུགས་ཀུན་གཞི་མ་སྨིན་པ་སྨིན་པར་བྱེད་པ་དབང་ཡིན་པས་དབང་གཞི་རྒྱུད་དུ་མཛད་དོ། །དེ་ཡང་སྤྲོས་པ་ལ་མ་ལྟོས་པ་དང༌། ཅུང་ཟད་ལྟོས་པ་དང༌། ཤིན་ཏུ་ལྟོས་པའི་དབྱེ་བས་འཇུག་སྒོ་གསུམ། དེ་ལས་ཕྱི་མ་ལ་བཞི། སློབ་དཔོན་གྱི་མཚན་ཉིད། སློབ་དཔོན་གྱི་ལས། སློབ་མ་དཀྱིལ་འཁོར་དུ་བཅུག་པ། དབང་བསྐུར་བའོ། དང་པོ་ལ་གཉིས། རྩ་རྒྱུད་ལས་མཚན་ཉིད་གསུམ་ལྡན་དུ་གསུངས་པ་དང༌། གུར་ལས་མཚན་ཉིད་བཅོ་བརྒྱད་དུ་གསུངས་པའོ། །གཉིས་པ་སློབ་དཔོན་གྱི་ལས་ལ་བཞི། བསྙེན་པ། ས་ཆོག སྟ་གོན། དཀྱིལ་འཁོར་ཞག་གི་ཆོ་གའོ། དང་པོ་བསྙེན་པ་ལ། གཙོ་བོ་ལ་འབུམ། འཁོར་ལ་ཁྲི་ཕྲག་རེ་རེའོ། །གཉིས་པ་ས་ཆོག་ལ་ལྔ། བརྟག་པ། བླང་བ། སྦྱང་བ། བསྲུང་བ། གཟུང་བའོ། །གསུམ་པ་སྟ་གོན་ལ་གསུམ། ལྷ་དང༌། བུམ་པ། སློབ་མའོ། །བཞི་པ་ཞག་གི་ཆོ་ག་ལ་ལྔ། ཐིག་གདབ་པ། ཚོན་བཀྱེ་བ། རྒྱན་དགྲམ་པ། དཀྱིལ་འཁོར་སྒྲུབ་པ། བདག་འཇུག་པའོ། །གསུམ་པ་སློབ་མ་དཀྱིལ་འཁོར་དུ་བཅུག་པ་ལ་བཞི། ཕྱི་འཇུག ནང་འཇུག གསང་འཇུག ལྷ་ངོ་བསྟན་པའོ། །བཞི་པ་དབང་བསྐུར་བ་ལ་བཞི། བུམ་དབང༌། གསང་དབང༌། ཤེར་དབང༌། ཚིག་དབང་ངོ༌། །དེ་ལྟར་གཞི་རྒྱུད་ལ་དབྱེ་བ་དེ་ཙམ་བྱུང་ཡང་བསྡུ་ན་ཆོས་བཞིར་བྱས་ནས་བཤད་དོ། །གཉིས་པ་རང་བཞིན་གྱི་རྒྱུད་ལ་གསུམ། རྣལ་འབྱོར་དང༌། རྣལ་འབྱོར་གྱི་དམ་ཚིག རྣལ་འབྱོར་གྱི་སྤྱོད་པའོ། །དང་པོ་ལ་གཉིས། བསྐྱེད་པའི་རིམ་པ་དང༌། རྫོགས་པའི་རིམ་པའོ། །དང་པོ་ལ་གཉིས། ལས་ཚོགས་ཀྱི་ལྷ་བསྐྱེད་པའི་རྣལ་འབྱོར་དང༌། མངོན་པར་རྟོགས་པའི་ལྷ་བསྐྱེད་པའི་རྣལ་འབྱོར་རོ། །དང་པོ་ལ། རྩ་རྒྱུད་བརྟག་པ་དང་པོའི་ལེའུ་གཉིས་པ་ནས་མཁའ་འགྲོ་མ་བདུན་ལ་སྒྲུབ་ཐབས་བདུན་ལེའུ་བཅུ་གཅིག་པ་དང་གུར་ལེའུ་བཅོ་ལྔ་པ་ནས་ཀུ་རུ་ཀུ་ལླིའི་སྒྲུབ་ཐབས་བསྟན་པ་དང་བརྒྱད། གུར་ལེའུ་གཉིས་པ་ནས་འབྱུང་པོ་འདུལ་བྱེད་ཀྱིས་གནོན་སྦྱིན་དགུག་པའི་སྒྲུབ་ཐབས་དང༌། སྟོབས་པོ་ཆེས་ཆར་དབབ་པའི་སྒྲུབ་ཐབས་གཉིས། གུར་ལེའུ་བཞི་པ་ནས་ཁྲོ་བོ་བཅུ་ལ་སྒྲུབ་ཐབས་བཅུ། གུར་ལེའུ་བརྒྱད་པ་ནས་སྒྲོལ་མ་སེར་མོ་ལྷ་བཅུ་གཅིག་གི་སྒྲུབ་ཐབས་དང༌། ཤེས་རབ་ཕར་ཕྱིན་མའི་སྒོ་ནས་ཤེས་རབ་སྤེལ་བའི་སྒྲུབ་ཐབས་གཉིས། གུར་ལེའུ་བཞི་པ་ནས་འཇམ་དཔལ་རྡོ་རྗེའི་སྒོ་ནས་བུ་མོ་དགུག་པའི་སྒྲུབ་ཐབས་གཅིག གུར་ལེའུ་བཅོ་ལྔ་པ་ནས་སྤྱན་རས་གཟིགས་དང་འཇམ་དཔལ་སོགས་སྒྲུབ་ཐབས་རིགས་མི་འདྲ་བ་བཅུ་དང༌། མགོན་པོ་ནག་པོ་དགྲ་བསད་པའི་སྒྲུབ་ཐབས་ཏེ་སྒྲུབ་ཐབས་སུམ་ཅུ་རྩ་བཞི་པོ་དེ་ལ་ཐུན་མོང་གི་དངོས་གྲུབ་སྒྲུབ་པའི་ལས་ཚོགས་སུམ་ཅུ་རྩ་བཞི་ཞེས་བཤད་དོ། །གཉིས་པ་མངོན་རྟོགས་ལྷའི་བསྐྱེད་རིམ་ལ་བརྟེན་ནས་མཆོག་གི་དངོས་གྲུབ་སྒྲུབ་པའི་ཐབས་ལ་གཉིས། རིགས་བསྡུས་པའི་དཀྱིལ་འཁོར་ལམ་དུ་བྱེད་པ་དང༌། རིགས་བྱེ་བྲག་པའི་དཀྱིལ་འཁོར་ལམ་དུ་བྱེད་པའོ། དང་པོ་ལ་གཉིས། འཁོར་ལྷ་མོ་བརྒྱད་བརྒྱད་ཀྱི་དབུས་ན་གཙོ་བོ་རིགས་ལྔ་བཞུགས་པ་དགུ་ཚན་ལྔས་བསྡུས་ཀྱི་དཀྱིལ་འཁོར་རྒྱས་པ་དང༌། འཁོར་ལྷ་མོ་བཞི་བཞིའི་དབུས་ན་གཙོ་བོ་རིགས་ལྔ་བཞུགས་པ་ལྔ་ཚན་ལྔས་བསྡུས་པའི་དཀྱིལ་འཁོར་བསྡུས་པའོ། །དེ་གཉིས་ཀའང་གཙོ་བོ་གོ་འཕོས་པས་དཀྱིལ་འཁོར་བཅུར་འགྲོ་བར་གསུངས་སོ། །གཉིས་པ་རིགས་བྱེ་བྲག་པའི་དཀྱིལ་འཁོར་ལམ་དུ་བྱེད་པ་ལ་ལྔ། རྡོ་རྗེ་ཅན་མི་བསྐྱོད་དགྱེད་པ་རྡོ་རྗེའི་དཀྱིལ་འཁོར་དང༌། རྟག་པ་རྣམ་པར་སྣང་མཛད་དགྱེས་པ་རྡོ་རྗེའི་དཀྱིལ་འཁོར་དང༌། རྡོ་རྗེ་ཉི་མ་རིན་འབྱུང་དགྱེས་པ་རྡོ་རྗེའི་དཀྱིལ་འཁོར་དང༌། པདྨ་གར་དབང་སྣང་མཐའ་དགྱེས་པ་རྡོ་རྗེའི་དཀྱིལ་འཁོར་དང༌། རྟ་མཆོག་དོན་གྲུབ་དགྱེས་པ་རྡོ་རྗེའི་དཀྱིལ་འཁོར་རོ། །དང་པོ་མི་བསྐྱོད་དགྱེས་པ་རྡོ་རྗེའི་དཀྱིལ་འཁོར་ལ་གཉིས། ཐབས་ཁྲག་འཐུང་ལྷ་དགུའི་དཀྱིལ་འཁོར་དང༌། ཤེས་རབ་ལྷ་མོ་བཅོ་ལྔའི་དཀྱིལ་འཁོར་རོ། །དང་པོ་ལའང་བཞི། ཞལ་གཅིག་ཕྱག་གཉིས་གཙོ་བོར་བྱས་པ་དང༌། དེ་བཞིན་ཕྱག་བཞི་པ་དང༌། ཕྱག་དྲུག་པ་དང༌། ཕྱག་བཅུ་དྲུག་པ་གཙོ་བོར་བྱས་པའི་ཁྲག་འཐུང་ལྷ་དགུའི་དཀྱིལ་འཁོར་རོ། །གཉིས་པ་རྫོགས་པའི་རིམ་པ་ལ་གཉིས། ཚོགས་བཤད་པ་དང༌། སློབ་བཤད་དོ། །དང་པོའི་དབང་དུ་བྱས་ན། རྩའི་རྫོགས་རིམ། རླུང་གི་རྫོགས་རིམ། བྱང་ཆུབ་སེམས་ཀྱི་རྫོགས་རིམ། ཕྱག་རྒྱ་ཆེན་པོའི་རྫོགས་རིམ་དང་བཞིའི་སྒོ་ནས་འཆད། གཉིས་པ་སློབ་མ་ལ་བཤད་པའི་དབང་དུ་བྱས་ན་གཉིས། སྣོད་མིན་རིམ་གྱིས་བཀྲི་བ་དང༌། སྣོད་ལྡན་ཅིག་ཅར་དུ་བཀྲི་བའོ། །ཕྱི་མ་ལ་གསུམ། དངོས་པོའི་གནས་ལུགས། ལམ་གྱི་གནས་ཐབས། འབྲས་བུ་སྐྱེ་བའི་རིམ་པའོ། །དང་པོ་ལ་གཉིས། སྒོམ་པའི་གནད་ཤེས་པར་བྱ་བའི་ཕྱིར་ལུས་དངོས་པོའི་གནས་ཚུལ་དང༌། སྒོམ་པའི་ངོ་བོ་ཤེས་པར་བྱ་བའི་ཕྱིར་སེམས་དངོས་པོའི་གནས་ཚུལ་ལོ། །དང་པོ་ལ་བཞི། ལུས་ཇི་ལྟར་གྲུབ་ཚུལ། གྲུབ་པའི་རྩ། རྒྱུ་བའི་རླུང༌། ཞོན་པའི་ཐིག་ལེའོ། །གཉིས་པ་ལ་གསུམ། གཞི་ཕྱག་རྒྱ་ཆེན་པོ་རང་ངོ་ཤེས་པ། ལམ་ཕྱག་རྒྱ་ཆེན་པོ་རང་སར་གྲོལ་བ། འབྲས་བུ་ཕྱག་རྒྱ་ཆེན་པོ་རང་སོ་ཚུགས་པའོ། །གཉིས་པ་ལམ་གྱི་གནས་ཐབས་ལ་གཉིས། ཆགས་ལམ་དང༌། གྲོལ་ལམ་མོ། །ཕྱི་མ་ལ་གསུམ། གཏུམ་མོ། སྒྱུ་ལུས། འོད་གསལ་ལོ། །གསུམ་པ་འབྲས་བུ་སྐྱེ་བའི་རིམ་པ་ནི། ད་རེས་འབྲས་བུའི་སྐུ་དང་ཡེ་ཤེས་ལ་མི་ཟེར། སྒོམ་པའི་སྟོབས་ཀྱིས་རྟོགས་པ་ནར་སོན་པ་ལའོ། །གཉིས་པ་རྣལ་འབྱོར་གྱི་དམ་ཚིག་ལ་གཉིས། བཟའ་བའི་དམ་ཚིག་དང༌། བསྲུང་བའི་དམ་ཚིག་གོ །དང་པོ་ནི། ཤ་ལྔ་བདུད་རྩི་ལྔ་བྱིན་གྱིས་བརླབས་ཏེ་བཟའ་བའོ། །གཉིས་པ་ལ་གསུམ། བསྲུང་བྱ་རྩ་ལྟུང་ཡན་ལག་དང་བཅས་པ། བསྒྲུབ་བྱ་རིགས་དྲུག་གི་དམ་ཚིག ཉམས་སུ་བླང་བའི་དམ་ཚིག་གོ །ཕྱི་མ་ལ་བཞི། ཡོ་བྱད། ལོངས་སྤྱོད། མཉམ་བཞག རྗེས་སྤྱོད་རྣམས་སོ། །གསུམ་པ་རྣལ་འབྱོར་གྱི་སྤྱོད་པ་ལ་གསུམ། ལས་དང་པོ་པའི་སྤྱོད་པ། རྟེན་བསམ་པ་སློབ་པའི་སྤྱོད་པ། རིག་པ་བརྟུལ་ཞུགས་ཀྱི་སྤྱོད་པའོ། །ཕྱི་མ་ལ་བཞི། ཀུན་ཏུ་བཟང་པོའི་སྤྱོད་པ། གསང་བའི་སྤྱོད་པ། ཚོགས་ཀྱི་སྤྱོད་པ། ཕྱོགས་ལས་རྣམ་རྒྱལ་གྱི་སྤྱོད་པའོ། །དེ་ལྟར་རང་བཞིན་གྱི་རྒྱུད་ལ་དབྱེ་བ་དེ་ཙམ་བྱུང་ཡང་བསྡུ་ན་བསྐྱེད་པ་ལ་བཅུ། རྫོགས་པ་ལ་ལྔ། དམ་ཚིག་ལ་གཉིས། སྤྱོད་པ་ལ་གསུམ་སྟེ་ཆོས་ཚན་ཉི་ཤུར་བྱས་ཏེ་བཤད་དོ། །གསུམ་པ་འབྲས་བུའི་རྒྱུད་ལ་གཉིས། ལས་དང༌། དངོས་གྲུབ་བོ། །དང་པོ་ལ་ལས་ཆེན་བརྒྱད་དེ། ཞི་བ་དང༌། རྒྱས་པ་དང༌། དབང་དང༌། མངོན་སྤྱོད་དང༌། འཇིག་པ་དང༌། བསྐྲད་པ་དང༌། བསད་པ་དང༌། དགུག་པའོ། །གཉིས་པ་དངོས་གྲུབ་ལ་གཉིས། ཐུན་མོང་དང༌། མཆོག་གོ །དང་པོ་ལ་གྲུབ་པ་བརྒྱད་དེ། རལ་གྲི་དང༌། མིག་སྨན་དང༌། ས་འོག་སྒྲུབ་པ་དང༌། རྐང་མགྱོགས་དང༌། རིལ་བུ་དང༌། མཁའ་སྤྱོད་དང༌། མི་སྣང་བ་དང༌། བཅུད་ལེན་ནོ། །གཉིས་པ་མཆོག་གི་དངོས་གྲུབ་ལ་གཉིས། སློབ་པའི་ཟུང་འཇུག་དང༌། མི་སློབ་པའི་ཟུང་འཇུག་གོ །དང་པོ་ལ་དབང་ཕྱུག་གི་ཡོན་ཏན་བརྒྱད་དེ། ཕྲ་བ་དང༌། ཡང་བ་དང༌། བདག་པོར་གྱུར་པ། གར་ཡང་ཕྱིན་པ། མཆོད་པར་འོས་པ། འདོད་དགུར་བསྒྱུར་བ། དགའ་མགུར་གནས་པ། དབང་དུ་གྱུར་པའོ། །གཉིས་པ་ལ་ཁ་སྦྱོར་ཡན་ལག་བདུན་ཏེ། རང་བཞིན་གྱི་ཡན་ལག ཁ་སྦྱོར་གྱི་ཡན་ལག བདེ་ཆེན་གྱི་ཡན་ལག ལོངས་སྤྱོད་རྫོགས་པའི་ཡན་ལག སྙིང་རྗེ་ངེས་པར་གང་བའི་ཡན་ལག རྒྱུན་མི་འཆད་པའི་ཡན་ལག འགོག་པ་མེད་པའི་ཡན་ལག་གོ །དེ་ལྟར་འབྲས་རྒྱུད་ལ་དབྱེ་བ་དེ་ཙམ་བྱུང་ཡང་བསྡུ་ན་བརྒྱད་ཚན་གསུམ་དང་ཡན་ལག་བདུན་ཏེ་ཆོས་བཅུར་བྱས་ནས་བཤད་དོ། །མདོར་ན་གཞི་རྒྱུད་ལ་ཆོས་བཞི། རང་བཞིན་གྱི་རྒྱུད་ལ་ཆོས་ཉི་ཤུ། འབྲས་རྒྱུད་ལ་ཆོས་བཅུ་སྟེ་ཆོས་ཚན་སོ་བཞི། དེའི་སྟེང་དུ་ཐུན་མོང་གི་བསླབ་བྱ་བསྣན་པས་ཆོས་ཚན་སོ་ལྔར་ཀུན་མཁྱེན་ཆེན་པོས་བཞེད་དོ། །དེ་ལྟ་བུའི་ཆིངས་སུ་རྒྱུད་ཀྱི་དོན་ཐམས་ཅད་འདུ་བ་ཡིན་པས། རྗེ་མར་པའི་ཞལ་སྔ་ནས། གསང་སྔགས་ཀྱི་རྒྱུད་གཞུང་གང་བཤད་ཀྱང་དབུ་ཞབས་ཀྱི་དོན་ཐམས་ཅད་ཆོས་ཐུན་གཅིག་གི་ནང་དུ་བསྡུས་ནས་སློབ་མའི་རྒྱུད་ལ་སྐྱེལ་ནུས་ན་རྒྱུད་མཁན་རྒྱུད་བཤད་པ་ལ་མཁས་པ་ཡིན་གསུངས་སོ། །

**གསུམ་པ་རྒྱུད་གཞུང་མཐར་ཆགས་སུ་བཀྲལ་བའི་ཕྱིར་ཚིག་དོན་བཤད་པ་གསུམ། དབང་པོ་རབ་ལ་མཚན་དོན་གྱིས་བཤད། འབྲིང་ལ་གླེང་གཞི་བཞུགས་ཚུལ་གྱིས་བཤད། ཐ་མ་ལ་ཚིག་དོན་ཕྱེ་ནས་བཤད་པའོ། །དང་པོ་ལ་གཉིས། མཚན་དོན་དང༌། འགྱུར་ཕྱག་གོ །དང་པོ་ལ་བཞི། མཚན་རྒྱ་སྐད་དུ་སྨོས་པ། བོད་སྐད་དུ་སྨོས་པ། མཚན་སྒྱུར་བ། མཚན་དོན་བཤད་པའོ། །དང་པོ་ནི།**

 རྒྱ་གར་སྐད་དུ། ཞེས་པ་སྤྱིར་རྒྱ་གར་ན་ཡོངས་སུ་གྲགས་པའི་སྐད་རིགས་ཆེན་པོ་བཞི་ལས། མཆོག་ཏུ་གྱུར་པ་སཾ་སྐྲྀ་ཏ་ལེགས་སྦྱར་ལྷའི་སྐད་དུ་རྒྱུད་འདིའི་མཚན་ལ། ཤྲཱི་ཧེ་བཛྲ་ཏནྟྲ་རཱ་ཛ་ན་མ་ཞེས་བྱུང༌། དེ་ལ་རྒྱ་སྐད་ཀླད་དུ་སྨོས་པའི་དགོས་པ་ནི། ད་ལྟ་མཚན་ལེགས་སྦྱར་གྱི་སྐད་དུ་སྨོས་ནས་སྐད་ལ་བག་ཆགས་བཞག་པས་མ་འོངས་པ་ན་རང་ཤུགས་ཀྱིས་སྨྲ་ཤེས་པའི་ཆེད་དང༌། འདི་རྡོ་རྗེ་འཆང་གི་བཀའ་དངོས་ཡིན་པས་རྒྱུད་ལ་བྱིན་རླབས་འཇུག་པའི་ཆེད་དང༌། རྒྱ་གར་ཆོས་ཀྱི་འབྱུང་ཁུངས་ཡིན་པས་ཆོས་ཁུངས་བཙུན་པའི་ཆེད་དུའོ། །

**གཉིས་པ་ནི།**

 བོད་སྐད་དུ། ཞེས་པ་བོད་དབུས་གཙང་དམ་པའི་ཆོས་དང་མཐུན་པའི་སྐད་དུ་རྒྱུད་འདིའི་མཚན་ལ། དཔལ་ཀྱེའི་རྡོ་རྗེ་ཞེས་བྱ་བ་རྒྱུད་ཀྱི་རྒྱལ་པོ་ཞེས་བྱུང༌། བོད་སྐད་ཀླད་དུ་སྨོས་པའི་དགོས་པ་ནི། མིང་ཀྱེའི་རྡོ་རྗེ་ཞེས་སྨོས་ན་དོན་གཉིས་སུ་མེད་པའི་ཡེ་ཤེས་དང་འབྲེལ་བས་མིང་དོན་གྱི་འབྲེལ་པ་ཤེས་པའི་ཆེད་དང༌། མིང་ཀྱེའི་རྡོ་རྗེ་ཞེས་སྨོས་པ་ཙམ་གྱིས་དོན་གཉིས་སུ་མེད་པའི་ཡེ་ཤེས་སུ་རྟོགས་པས་མིང་ལ་བརྟེན་ནས་དོན་རྟོགས་པའི་ཆེད་དང༌། དོན་གཉིས་སུ་མེད་པའི་ཡེ་ཤེས་ཞེས་སྨོས་ན་མིང་ཀྱེའི་རྡོ་རྗེ་ཞེས་དྲན་པས་དོན་ལ་བརྟེན་ནས་མིང་དྲན་པའི་ཆེད་དུའོ། །

**གསུམ་པ་མཚན་བསྒྱུར་བ་ནི།**

 རྒྱ་སྐད་དུ་ཤྲཱི་ཞེས་པ། བོད་སྐད་དུ་དཔལ་ཞེས་བསྒྱུར། དེ་བཞིན་དུ་ཧེ་ནི་ཀྱེ། བཛྲ་ནི་རྡོ་རྗེ། ཏནྟྲ་ནི་རྒྱུད། རཱ་ཛ་ནི་རྒྱལ་པོ། ནཱ་མ་ནི་ཞེས་བྱ་བའོ། །དེ་ལྟར་བསྒྱུར་བའི་དགོས་པ་ཡང༌། རྒྱ་སྐད་གོ་བ་མེད་པ་ལ་རང་སྐད་ཀྱི་ཐོག་ནས་གོ་ཆོག་པར་མཛད་པས་སྔོན་གྱི་ལོ་པཎ་རྣམས་ཀྱི་བཀའ་དྲིན་དྲན་པའི་ཆེད་དུའོ། །

**བཞི་པ་མཚན་དོན་བཤད་པ་ནི།**

 འདི་ལ་གཞི་ལམ་འབྲས་བུའི་རྒྱུད་གསུམ་སོ་སོར་མཚན་དང་སྦྱར་ཏེ་བཤད་སྲོལ་སྣང་ཡང༌། འདིར་བརྗོད་བྱའི་གཙོ་བོ་བསྐྱེད་རྫོགས་གཉིས་ཡིན་པས་ལམ་གྱི་རྒྱུད་དང་སྦྱར་ཏེ་བཤད་པ་སྟེ། དེ་ལ་དཔལ་ཀྱེའི་རྡོ་རྗེ་ཞེས་བྱ་བ་བསྐྱེད་རིམ་གྱི་དབང་དུ་བྱས་ན། འཁོར་ལྷ་མོ་བརྒྱད་ཀྱི་རྒྱུད་ལ་བདེ་བ་ཆེན་པོའི་ཡེ་ཤེས་སྦྱིན་པས་ན་དཔལ། ཡབ་ཧེ་རུ་ཀ་ཐབས་བདེ་བ་ཆེན་པོའི་བདག་ཉིད་དུ་བཞུགས་པས་ན་ཀྱེ། ཡུམ་བདག་མེད་མ་ཤེས་རབ་སྟོང་པའི་བདག་ཉིད་ལས་མི་ཕྱེད་པས་ན་རྡོ་རྗེ། གདགས་གཞི་ལྷའི་སྣང་ཚུལ་བསྐྱེད་རིམ་གྱི་གཞུང་ལ་དེ་སྐད་དུ་བཏགས་པས་ན་ཞེས་བྱ་བའོ། །རྫོགས་རིམ་གྱི་དབང་དུ་བྱས་ན། གདུལ་བྱའི་རྒྱུད་ལ་དགའ་བཞིའི་ཡེ་ཤེས་སྦྱིན་པས་ན་དཔལ། སྤྱི་བོའི་དཀར་ཆ་ཐབས་ཀྱི་རང་བཞིན་ལ་ཀྱེ། ལྟེ་བའི་དམར་ཆ་ཤེས་རབ་ཀྱི་རང་བཞིན་ལ་རྡོ་རྗེ། དེ་གཉིས་གཅིག་ཏུ་འདྲེས་པའི་བདེ་སྟོང་གི་ཡེ་ཤེས་ལ་ཀྱེའི་རྡོ་རྗེ། གདགས་གཞི་ལུས་ཀྱི་གནས་ཚུལ་རྫོགས་རིམ་གྱི་གཞུང་ལ་དེ་སྐད་དུ་བཏགས་པས་ན་ཞེས་བྱ་བའོ། །བསྐྱེད་རྫོགས་གཉིས་མེད་མཐར་ཐུག་གི་དབང་དུ་བྱས་ན། དཔལ་ནི་གཉིས་མེད་ཀྱི་ཡེ་ཤེས། གང་དང་གང་གཉིས་སུ་མེད་ན། ཀྱེ་མཆོག་ཏུ་མི་འགྱུར་བའི་བདེ་བ་ཆེན་པོ་དང༌། རྡོ་རྗེ་རྣམ་ཀུན་མཆོག་ལྡན་གྱི་སྟོང་པ་ཉིད་གཉིས་སོ། །ཞེས་བྱ་བ་ནི་གདགས་གཞི་གཉིས་མེད་ཀྱི་རྒྱུད་ལ་དེ་སྐད་དུ་བཏགས་ནས་གཏན་ལ་ཕབ་པ་སྟེ། འབུམ་ལྔར། དེ་ནི་ཐབས་ཀྱི་སྒྲ་ཡིས་མིན། །ཤེས་རབ་སྒྲས་ཀྱང་བརྗོད་པ་མིན། །ཞེས་སོ། །རྒྱུད་ཅེས་པ་དེ་ལ། དབྱེ་བ། ངོ་བོ། ངེས་ཚིག་དང་གསུམ་ལས། དབྱེ་བ་ནི། གཞི་ལམ་འབྲས་བུའི་རྒྱུད་གསུམ་ཡིན། ངོ་བོ་ནི། ཨཱ་ལི་ཀཱ་ལི་གཉིས་སམ་ཨེ་ཝཾ་ཐབས་ཤེས་ཀྱི་བདག་ཉིད་ཅན་ནོ། །ངེས་ཚིག་ནི། རྒྱུན་ཆགས་པས་ན་རྒྱུད། འབྲེལ་བའི་དོན་གྱིས་ན་རྒྱུད། ཚོགས་པའི་དོན་གྱིས་ན་རྒྱུད་ཅེས་སོ། །དེ་ཡང་རྟེན་གྱི་གང་ཟག་ཞིག་སེམས་ཅན་གྱི་ས་ནས་སངས་རྒྱས་ཀྱི་སར་འགྲོ་བ་ལ། དེའི་སེམས་རྒྱུད་ཀྱི་སྟེང་དུ་གཞི་ལམ་འབྲས་བུའི་རྒྱུད་གསུམ་རྒྱུན་ཆགས་སུ་འབྲེལ་ཏེ་ཚོགས་དགོས་པ་སྟེ། རྡོ་རྗེ་རྩེ་མོ་ལས། རྒྱུད་ནི་རྒྱུན་ཆགས་ཞེས་བྱ་སྟེ། །འཁོར་བ་རྒྱུད་དུ་འདོད་པ་ཡིན། །འབྲེལ་དང་མ་ཚང་མེད་པ་དང༌། །ཕུན་སུམ་ཚོགས་པས་རྒྱུད་ཕྱི་མ། །ཞེས་སོ། །རྒྱལ་པོ་ནི་མཆོག་དང་རབ་དང་གཙོ་བོའི་སྒྲ་སྟེ་དཔེར་ན་རྒྱལ་པོ་མི་མཐུན་པའི་ཕྱོགས་མཐའ་དག་ལས་རྒྱལ་ནས་ཆོས་དང་སྲིད་ཀྱི་ལེགས་ཚོགས་ལ་དབང་བསྒྱུར་བ་བཞིན་དུ། འདིས་ཀྱང་གཉིས་འཛིན་གྱི་དགྲ་ལས་རྒྱལ་ཏེ་གཉིས་སུ་མེད་པའི་ཡེ་ཤེས་ལ་དབང་བསྒྱུར་བའི་ཐབས་ཁྱད་པར་ཅན་མན་ངག་གི་ལུགས་སུ་སྟོན་པ་ནི་རྒྱུད་སྡེ་ཀུན་གྱི་བརྗོད་བྱ་རྗོད་བྱེད་ཐམས་ཅད་ཀྱི་གཙོ་བོ་ཡིན་པའི་ཕྱིར་རྒྱུད་ཀྱི་རྒྱལ་པོ་ཞེས་བསྙད་དོ། །

**གཉིས་པ་འགྱུར་ཕྱག་ནི།**

 དཔལ་ཀྱེའི་རྡོ་རྗེ་ལ་ཕྱག་འཚལ་ལོ། །

ཞེས་པ་སྟེ། ལོ་ཙཱ་བས་འདོད་ལྷའི་འགྱུར་ཕྱག་མཛད་པ་སྟེ། ཕྱག་གང་ལ་འཚལ་ན། ཀྱེའི་རྡོ་རྗེ་སྟེ་སྙིང་རྗེ་ཆེན་པོ་དང་སྟོང་པ་ཉིད་ཟུང་དུ་འཇུག་པ་དེ་ལའོ། །གང་གིས་འཚལ་ན། སྒྲ་འགྱུར་གྱི་རྒྱལ་པོ་མར་པས་སོ། །དུས་ནམ་འཚལ་ན། རྒྱུད་འདི་འགྱུར་བའི་དུས་སུའོ། །དགོས་པ་ཅིའི་ཕྱིར་འཚལ་ན། རང་དོན་དུ་འགྱུར་ལ་བར་ཆད་མེད་པ་དང༌། གཞན་དོན་དུ་རྗེས་འཇུག་རྣམས་ཐོས་བསམ་གྱི་ལམ་ལ་བར་ཆད་མི་འབྱུང་བའི་ཆེད་དུའོ། །

**གཉིས་པ་དབང་པོ་འབྲིང་ལ་གླེང་གཞི་བཞུགས་ཚུལ་གྱིས་བཤད་པ་གཉིས། བསྡུས་དོན་གྱི་དབང་དུ་བཤད་པ་དང༌། ཚིག་དོན་གྱི་དབང་དུ་བཤད་པའོ། །དང་པོ་ནི།**

 རྒྱ་སྐད་དུ་ཨེ་ཝཾ་མཱ་ལ་ཤུ་ཏཾ་ཨེ་ཀ་ལ་སོགས་པའི་སྒྲ་བོད་སྐད་དུ་བསྒྱུར་ན་འདི་སྐད་བདག་གིས་སོགས་ནས་བཞུགས་སོ་ཞེས་པའི་བར་གྱིས་བསྟན། དེའི་དོན་བསྡུ་ན། དཔལ་ཀྱེའི་རྡོ་རྗེ་ཞེས་བྱ་བ་ཨེ་ཝཾ་གཉིས་སུ་མེད་པའི་བདག་ཉིད་དུ་བཞུགས་པས། ཨེ་ཡིག་གིས་སྟོང་པའི་ཕྱོགས་ཐམས་ཅད་དང༌། ཝཾ་ཡིག་གིས་ཐབས་ཀྱི་ཆ་ཐམས་ཅད་སྟོན་པར་བྱེད་པ་སྟེ། དེ་ཡང་ལུས་དངོས་པོའི་གནས་ལུགས་ལ་མཚོན་ན། ཁུ་བས་བསྐྱེད་པ་ཐམས་ཅད་ཐབས། རྡུལ་གྱིས་བསྐྱེད་པ་ཐམས་ཅད་ཤེས་རབ། དེ་བཞིན་དུ་ཉིན་མཚན། སྐྱེ་འཆི། འཁོར་འདས་ཀྱི་རྩ། ཉི་ཟླའི་རླུང༌། དཀར་དམར་གྱི་ཁམས་སོགས་དང༌། སེམས་དངོས་པོའི་གནས་ལུགས་ལ་མཚོན་ན། གཤིས་དང་གདངས། བདེ་བ་དང་སྟོང་པ་དང༌། དབང་ལ་མཚོན་ན། འཇིག་རྟེན་དང་འཇིག་རྟེན་ལས་འདས་པའི་དབང་དང༌། བསྐྱེད་རིམ་ལ་མཚོན་ན། ཧེ་རུ་ཀ་དང་བདག་མེད་མའི་དཀྱིལ་འཁོར་དང༌། རྫོགས་རིམ་ལ་མཚོན་ན། མཚན་བཅས་མཚན་མེད། ལས་རྒྱ་དང་ཆོས་རྒྱ་དང༌། འབྲས་བུ་ལ་མཚོན་ན། དབྱིངས་དང་ཡེ་ཤེས། ཆོས་སྐུ་དང་གཟུགས་སྐུ་སྟེ་གཉིས་མཚན་ཐམས་ཅད་དེས་མཚོན་ཏེ་གོ་བར་འགྱུར་རོ། །དེའི་ཤུགས་ལས་གསུམ་ཚན་དང་བཞི་མཚན་ལ་སོགས་པ་ཐམས་ཅད་ཀྱང་གཞི་ལམ་འབྲས་བུའི་སྐབས་གསུམ་གྱིས་ཕྱེ་བས་མཚོན་པར་འགྱུར་རོ། །

**གཉིས་པ་ནི།**

 འདི་སྐད་བདག་གིས་ཐོས་པའི་དུས་གཅིག་ན།

ཞེས་པ་སྟེ། འདི་ལ་སྡུད་པ་པོས་འདི་སྐད་དུ་ཐོས་ཞེས། རྒྱུད་འདི་སྒྲོ་སྐུར་དང་བྲལ་ཏེ་ཐོས་པར་བསྟན། བདག་གིས་ཐོས་ཞེས། གཅིག་ནས་གཅིག་ཏུ་བརྒྱུད་པ་མ་ཡིན་པར་བསྟན། དུས་ཅིག་ན་ཐོས་ཞེས། དུས་སྐད་ཅིག་ལ་ཁོང་དུ་ཆུད་པར་སྟོན་པས་སྡུས་པ་པོ་ཤེས་རབ་ཆེ་བར་བསྟན། ཡང་དུས་ཅིག་ན་ཆོས་འདི་ཐོས། དུས་གཞན་དུ་ནི་ཆོས་གཞན་ཡང་ཐོས་པར་སྟོན་པས་སྡུས་པ་པོ་ཐོས་པ་ཆེ་བར་བསྟན། ཡང་ན་དུས་ཅིག་ནས་ཆོས་འདི་འབྱུང་གིས་གཞན་དུ་མི་འབྱུང་བར་སྟོན་པས་གསང་སྔགས་འབྱུང་དཀའ་བའང་བསྟན་ཏོ། །

 འོ་ན་སྟོན་པ་གང་ལས་ཐོས། གནས་གང་དུ་ཐོས། འཁོར་གང་དང་ལྷན་ཅིག་ཐོས། དུས་ནམ་གྱི་ཚེ་ཐོས། ཆོས་གང་ཞིག་ཐོས་ཞེས་དྲིས་པ་ལ་ལན་རིམ་པར་བསྟན་པ་ལ་ལྔ་ལས། དང་པོ་ནི། བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང༌། གསུང་དང༌། ཐུགས་དང༌། རྡོ་རྗེ། ཞེས་པས་སྟོན་པ་ཕུན་སུམ་ཚོགས་པར་བསྟན་ཏོ། །འོ་ན་བསྟན་པ་གཅིག་ལ་སྟོན་པ་གཉིས་དང་གསུམ་སོགས་འབྱུང་ངམ་ཞེ་ན། གདུལ་བྱ་གཅིག་ལ་འདུལ་བྱེད་ཀྱི་སྐུ་མི་འདྲ་བ་སྟོན་པ་མ་ཡིན་ཏེ། གདུལ་བྱ་སོ་སོ་ལ་འདུལ་བྱེད་ཀྱི་སྐུ་སོ་སོར་བསྟན་པའི་ཕྱིར་རོ། །སོ་སོ་ལས་ཇི་ལྟར་ཐོས་སྙམ་ན། སྐུའི་སྟོན་པ་སྤྲུལ་པའི་སྐུ་ཧེ་རུ་ཀ་ཞལ་གསུམ་ཕྱག་དྲུག་པ་ལས་ཐོས། གསུང་གི་སྟོན་པ་ལོངས་སྤྱོད་རྫོགས་སྐུ་ཞལ་གསུམ་ཕྱག་བཞི་པ་ལས་ཐོས། ཐུགས་ཀྱི་སྟོན་པ་ཆོས་ཀྱི་སྐུ་ཞལ་གཅིག་ཕྱག་གཉིས་པ་ལས་ཐོས། རྡོ་རྗེའི་སྟོན་པ་བདེ་བ་ཆེན་པོ་ཞལ་བརྒྱད་ཕྱག་བཅུ་དྲུག་པ་ལས་ཐོས་པར་བསྟན། དེ་རྣམས་གདུལ་བྱའི་ངོར་སྣང་གི་སྟོན་པ་ཕུན་སུམ་ཚོགས་པ་ཡིན། ཤེས་བྱ་རང་མཚན་གྱི་སྟོན་པ་ནི། ཡབ་སྣང་བ་ཐབས་དེས་ཡུམ་སྟོང་པ་ཤེས་རབ་དེ་མི་སྟོང་པའི་བརྡར་ཡབ་ཀྱིས་ཡུམ་ལ་འཁྱུད་པ། ཡུམ་སྟོང་པ་ཤེས་རབ་དེས་ཡབ་སྣང་བ་ཐབས་དེ་མི་སྟོང་པའི་བརྡར་ཡུམ་གྱིས་ཡབ་ལ་འཁྱུད་པ། སྣང་སྟོང་དབྱེར་མི་ཕྱེད་པའི་བརྡར་ཡབ་ཡུམ་སྙོམས་པར་འཇུག་པ་སྟེ། དོན་དུ་བདེ་སྟོང་ཕུན་སུམ་ཚོགས་པ་ཞིག་ལ་སྟོན་པ་ཕུན་སུམ་ཚོགས་པ་ཞེས་བརྗོད་དོ། །

 གཉིས་པ་ནི། བཙུན་མོའི་བྷ་ག་རྣམས་ལ། ཞེས་པས་གནས་ཕུན་སུམ་ཚོགས་པར་བསྟན་ཏེ། དེ་ཡང་སྤྱན་མ་ལ་སོགས་པའི་བཙུན་མོ་ཐམས་ཅད་ཀྱི་བྷ་ག་གཅིག་ཏུ་བསྡུས་པའི་ཆོས་འབྱུང༌། བདེ་ཆེན་མཚོན་བྱེད་དབྱིབས་གྲུ་གསུམ་པ། ཤེས་རབ་མཚོན་བྱེད་ནང་སྟོང་པ། ཆོས་ཉིད་རྟོགས་པར་དཀའ་བས་རྩ་བ་ཕྲ་བ་ཐུར་དུ་ཟུག་པ། ཆོས་ཅན་རྒྱ་ཆེ་བས་གདེངས་ཁ་ཆེ་བ་གྱེན་དུ་བསྟན་པ། དེའི་ནང་དུ་ཡུམ་ལྔའི་རང་བཞིན་ཅན་གྱི་འབྱུང་བ་རིམ་བརྩེགས། དེའི་སྟེང་དུ་ཡེ་ཤེས་ལྔའི་རང་བཞིན་སྣ་ཚོགས་རྡོ་རྗེའི་ལྟེ་བར་གཞལ་ཡས་ཁང་རྟེན་དང་བརྟེན་པར་བཅས་པ་དེ་ལ་ཤེས་བྱ་རང་མཚན་གྱི་གནས་ཕུན་སུམ་ཚོགས་པ་ཡིན། གདུལ་བྱའི་ངོར་སྣང་གི་གནས་ནི་མ་ངེས་ཏེ། གདུལ་བྱའི་དབང་ལས་སྟོན་པ་དུ་མ་དང༌། བཞུགས་པའི་གནས་དུ་མ་དང༌། ཞུ་བ་པོ་འཁོར་དུ་མ་དང༌། དུས་དང་ཆོས་མ་ངེས་པར་གསུངས་པས། དབང་ཕྱུག་ཆེན་པོའི་འོག་མིན་དང༌། གཙང་མའི་འོག་མིན་དང༌། རི་རབ་ཀྱི་རྩེ་དང༌། ནུབ་ཕྱོགས་ཨུ་རྒྱན་དང༌། ལྷོ་ཕྱོགས་དཔལ་ལྡན་འབྲས་སྤུངས་སོགས་གདུལ་བྱ་གང་ལ་མོས་པའི་གནས་སོ། །

 གསུམ་པ་ནི། བཞུགས་སོ། །ཞེས་འཁོར་ཕུན་སུམ་ཚོགས་པར་བསྟན་ཏེ། དེ་ཡང་འཇིག་རྟེན་དང་འཇིག་རྟེན་ལས་འདས་པའི་འཁོར་གཉིས་ལས། དང་པོ་ནི། ལྷ་དང༌། མི་དང༌། ལྷ་མ་ཡིན་དང༌། དྲི་ཟ་ལ་སོགས་པའི་འཁོར་དཔག་ཏུ་མེད་པ་བཞུགས་པར་བསྟན། དེ་ལ་རྒྱལ་དབང་རྗེའི་ཞལ་སྔ་ནས། དེ་ལ་འཁོར་ཅེས་པའི་དབང་གི་དོན་དུ་དཔའ་བོ་དཔའ་མོ་ཡིན་ཀྱང་རྣམ་པ་འཇིག་རྟེན་པར་ཤར་བ་མི་འགོག་ཅེས་གསུངས་སོ། །གཉིས་པ་ལ། སྟོན་པའི་ལུས་ལ་གནས་པའི་འཁོར་དང༌། འཁོར་དུ་བཀོད་པའི་འཁོར་གཉིས་ལས། དང་པོ། སྐྱེ་མཆེད་དྲུག་གི་ལྷ་དྲུག སྐུ་གསུང་ཐུགས་ཀྱི་ལྷ་གསུམ། ཡེ་ཤེས་སེམས་དཔའ་དང་བཅུ། གཉིས་པ་ལ། ཐབས་ཀྱི་འཁོར་སངས་རྒྱས་དང་བྱང་ཆུབ་སེམས་དཔའ་དཔག་ཏུ་མེད་པ་རྣམས་དང༌། ཤེས་རབ་ཀྱི་འཁོར་མཁའ་འགྲོ་མའི་ཚོགས་དཔག་ཏུ་མེད་པ་རྣམས་དང་ལྷན་ཅིག་བཞུགས་པར་བསྟན།

 བཞི་པ་ནི། སྟོན་པ་དང༌། གནས་དང༌། འཁོར་གསུམ་འཛོམས་པའི་དུས་སུའོ། །

 ལྔ་པ་ནི། ཆོས་ཟབ་པ་དང་རྒྱ་ཆེ་བ་རྒྱ་མཚོ་ལྟ་བུ་གཞུང་ཚད་ཤླཽ་ཀ་འབུམ་ཚོ་ལྔ། བརྟག་པ་སུམ་ཅུ་རྩ་གཉིས། ལེའུ་སྟོང་ཕྲག་སུམ་ཅུའི་བདག་ཉིད་ཅན་དེ་ཐོས་པར་བསྟན། དེ་དག་ཀྱང་ཤེས་བྱ་རང་མཚན་གྱི་གནས་ལུགས་ལ་སྟོན་འཁོར་ཆོས་གནས་དུས་ཐམས་ཅད་བདེ་སྟོང་ཟུང་འཇུག་གི་ཡེ་ཤེས་ལ་བྱེད་པ་ཡང༌། འདི་སྐད་དུ། འཆད་པ་པོ་ང་ཆོས་ཀྱང་ང༌། །རང་གི་ཚོགས་ལྡན་ཉན་པ་ང༌། །ཞེས་གསུངས་སོ། །

**གསུམ་པ་དབང་པོ་ཐ་མ་ལ་རྒྱུད་ཀྱི་ཚིག་དོན་ཕྱེ་ནས་བཤད་པ་ལ།** ཇོ་བོ་ནཱ་རོ་པས། ཇི་ལྟར་བྱུང་བ་མདོར་བསྟན་པ། །རྒྱས་པར་བཤད་པས་གསལ་བར་བྱེད། །སྦས་དོན་ཤིན་ཏུ་རྒྱས་པར་བཤད། །རྒྱུད་ཀྱི་བཤད་པ་རྣམ་གསུམ་སྟེ། །ཞེས་གསུངས་པ་ལྟར། **འདི་ལ་བརྟག་པ་གཉིས་ལས། དང་པོ་རྡོ་རྗེ་སྙིང་པོ་མངོན་པར་བྱང་ཆུབ་པའི་བརྟག་པ་ལ་གཉིས། མིང་མདོར་བསྟན་པ་དང༌། བརྟག་པར་རྒྱས་པར་བཤད་པའོ། །དང་པོ་ལ་གཉིས། ཧེ་རུ་ཀ་བཞིའི་མཚན་གྱིས་མདོར་བསྟན། མཚན་ཅན་དངོས་ཀྱིས་མདོར་བསྟན་ཆེན་པོ་བཤད་པའོ། །དང་པོ་ལ་གཉིས། དྲིས་ལན་མདོར་བསྟན་པ་དང༌། དྲིས་ལན་རྒྱས་པར་བཤད་པའོ། །དང་པོ་ལ་གཉིས། དྲི་བ་མདོར་བསྟན་དང༌། ལན་མདོར་བསྟན་ནོ། །དང་པོ་ནི།**

 དེ་བཞིན་གཤེགས་པ་ཐམས་ཅད་ཀྱི་སྐུ་དང༌། གསུང་དང༌། ཐུགས་ཀྱི་སྙིང་པོ་རྗེ་བཙུན་གསང་བ་ལས་ཤིན་ཏུ་ཆེས་གསང་བའང༌།

ཞེས་པ་སྟེ། ཆོས་ཉིད་དེ་བཞིན་ཉིད་ཀྱི་ངང་དུ་རང་དོན་དུ་གཤེགས་པ་དང༌། གཞན་དོན་དུ་གཟུགས་སྐུ་གཉིས་ཀྱི་སྒོ་ནས་གདུལ་བྱའི་དོན་ལ་སླར་གཤེགས་པ་སྟེ། འདིའི་ལེའུ་ལྔ་པ་ལས། དཔལ་ལྡན་དེ་བཞིན་ཉིད་གཤེགས་ཤིང༌། །དེ་བཞིན་སླར་ཡང་གཤེགས་པ་ཉིད། །ཅེས་སོ། །དེས་གདུལ་བྱ་གཞན་སྣང་གི་དེ་བཞིན་གཤེགས་པ་བསྟན། ཤེས་བྱ་རང་མཚན་གྱི་དེ་བཞིན་གཤེགས་པ་ནི། ཕུང་པོ་ཁམས་དང་སྐྱེ་མཆེད་ཀྱིས་བསྡུས་པའི་ཆོས་ཐམས་ཅད་ལ་བཞེད་དོ། །གོང་དུ་གླེང་གཞིའི་སྐབས་སུ་སྐུའི་སྟོན་པ་སྤྲུལ་སྐུ། གསུང་གི་སྟོན་པ་ལོངས་སྐུ། ཐུགས་ཀྱི་སྟོན་པ་ཆོས་སྐུ། རྡོ་རྗེའི་སྟོན་པ་བདེ་བ་ཆེན་པོ་ཞེས་གཞན་སྣང་གི་སྐུ་བཞིར་བསྟན། ཤེས་བྱ་རང་མཚན་གྱི་སྐུ་བཞི་ནི། གཟུགས་བརྙན་གྱི་དག་པ་སྐུ་རྡོ་རྗེ། སྒྲ་བརྙན་གྱི་དག་པ་གསུང་རྡོ་རྗེ། ཐིག་ལེའི་དག་པ་ཐུགས་རྡོ་རྗེ། སྙིང་པོ་རྗེ་བཙུན་སེམས་ཀྱི་དག་པ་ཡེ་ཤེས་རྡོ་རྗེ་ལ་བཞེད་ད་ོ། །གསང་བ་ནི་རྣལ་འབྱོར་རྒྱུད་མན་ཆད་ལ་གསང་བ། ཤིན་ཏུ་ཆེས་གསང་བ་ནི་ཉན་ཐོས་ལ་སོགས་པའི་སྤྱོད་ཡུལ་མ་ཡིན་པར་བསྟན་ཏོ། །འོ་ན་གང་གི་སྤྱོད་ཡུལ་ཡིན་སྙམ་ན། གསང་ཆེན་སངས་རྒྱས་ཀྱི་སྤྱོད་ཡུལ་ཡིན་པས་དོན་དེ་དག་གི་ཤུགས་ལས་བཤད་དུ་གསོལ་ཞེས་པའོ། །

**གཉིས་པ་ལ་གཉིས། དབུགས་དབྱུང་བར་བསྟན་པ་དང༌། ལན་དངོས་བསྟན་པའོ། །དང་པོ་ནི།**

དེ་ནས་བཅོམ་ལྡན་འདས་ཀྱིས་བཀའ་སྩལ་པ། ཨེ་མ་ཧོ། བྱང་ཆུབ་སེམས་དཔའ་ཆེན་པོ་རྡོ་རྗེ་སྙིང་པོ་སྙིང་རྗེ་ཆེན་པོ་ལེགས་སོ་ལེགས་སོ། །

ཞེས་པ་སྟེ། དེ་ལ་མཚམས་སྦྱར་བའི་ཚིག་སྔོན་དུ་བཏང་ནས། བྷ་གའི་སྒྲ་བཅོམ་པ་ལ་འཇུག་པས་བདུད་བཞི་བཅོམ་པ་དང༌། ཝན་གྱི་སྒྲ་ལྡན་པ་ལ་འཇུག་པས་ལེགས་པའི་ཡོན་ཏན་དྲུག་དང་ལྡན་པའི་སྟོན་པ་བཅོམ་ལྡན་འདས་རྡོ་རྗེ་འཆང་ཆེན་པོས་དེ་རྣམས་ཀྱི་དོན་རིམ་པ་བཞིན་དུ་བཀའ་སྩལ་པ་སྟེ། དེ་ལ་ཨེ་མ་ཧོ་ཞེས་ངོ་མཚར་བའི་ཚིག་སྔོན་དུ་བཏང་ནས། གང་ལ་ངོ་མཚར་ན། སྡུད་པ་པོ་ལ། ཅིའི་ཕྱིར་ན། ཁྱོད་དབང་པོ་རབ་ཡིན་པས་རྙེད་པར་དཀའ་བའི་གནད་རྒྱུད་དོན་ཐམས་ཅད་མཚན་དུ་གོ་ཞིང་རང་དོན་ཤེས་བཞིན་དུ། རྟེན་གྱི་གང་ཟག་བློ་དམན་པ་རྣམས་ཀྱི་དོན་དུ་རྡོ་རྗེ་བཞིའི་དོན་ཕྱེ་སྟེ་དྲིས་པ་དེ་ལ་ངོ་མཚར་བ་བསྟན། མངོན་པར་བྱང་ཆུབ་པའི་དོན་དེ་ལ་རྩེ་གཅིག་ཏུ་སེམས་དཔའ་བས་ན་སེམས་དཔའ། ཐེ་ཚོམ་མི་མངའ་བས་ན་ཆེན་པོ། རྡོ་རྗེ་སྟོང་པ་དང༌། སྙིང་པོ་བདེ་བ་ཡིན་པས་རྡོ་རྗེ་རྙིང་པོ་ཞེས་དོན་གྱི་སྒོ་ནས་བོས་ཏེ་ཤེས་རབ་ཀྱིས་རང་དོན་དུ་དྲི་བ་ལེགས་སོ། །སྙིང་རྗེས་གཞན་དོན་དུ་དྲི་བ་ལེགས་སོ་ཞེས་དབུགས་དབྱུང་བར་བསྟན་ཏོ། །

**གཉིས་པ་ནི།**

རྡོ་རྗེ་སེམས་དཔའ་དང༌། སེམས་དཔའ་ཆེན་པོ་དང༌། དམ་ཚིག་སེམས་དཔའ་ཆེན་པོ། སྙིང་པོ་ཀྱེའི་རྡོ་རྗེ་ཞེས་བྱ་བ་ཉོན་ཅིག །

ཅེས་པ་སྟེ། འཁོར་རྣམས་མིང་ལ་མི་རྨོངས་པར་བྱ་བའི་ཕྱིར་སྔར་དྲིས་པའི་སྐུ་གསུང་ཐུགས་སྙིང་པོར་དང་བཞི་སྟེ། རིམ་པ་བཞིན་མིང་ཐུགས་ཆོས་ཀྱི་སྐུ་ལ་རྡོ་རྗེ་སེམས་དཔའ། གསུང་ལོངས་སྐུ་ལ་སེམས་དཔའ་ཆེན་པོ། སྐུ་སྤྲུལ་སྐུ་ལ་དམ་ཚིག་སེམས་དཔའ་ཆེན་པོ། སྙིང་པོ་བདེ་བ་ཆེན་པོ་ལ་ཀྱེའི་རྡོ་རྗེ་ཞེས་སེམས་དཔའ་བཞིའི་མིང་གིས་བརྗོད་པས། གཞི་ལམ་འབྲས་བུའི་ཆོས་ཐམས་ཅད་མཚོན་པར་བྱེད་པའི་གནས་ལུགས་ཆེས་གསང་བ་འདི་རིམ་པར་བཤད་ཀྱིས་ལེགས་པར་ཉོན་ཅིག་ཅེས་པའོ། །དེས་འགྲེལ་པའི་ལུགས་སུ་བསྟན། ཡང་མན་ངག་གི་ལུགས་སུ་བྱས་ན། སྣང་བ་སྐུ། གྲགས་པ་གསུང༌། དྲན་རྟོག་ཐུགས། རིག་སྟོང་བདེ་བ་ཆེན་པོ་བཞི་ལ་སེམས་དཔའ་བཞིའི་མིང་གིས་བསྙད་དེ་འཁོར་འདས་ལམ་གསུམ་གྱིས་བསྡུས་པའི་ཆོས་ཐམས་ཅད་རིག་ཐོག་ཏུ་བཏབ་པའི་མན་ངག་ཆེས་གསང་བ་འདི་བཤད་ཀྱིས་ཉོན་ཅིག་ཅེས་པའོ། །

**གཉིས་པ་དྲིས་ལན་རྒྱས་པར་བཤད་པ་ལ་གཉིས། སེམས་དཔའ་གསུམ་གྱི་དྲིས་ལན་རྒྱས་པར་བཤད་པ། སྙིང་པོ་ཀྱེའི་རྡོ་རྗེའི་དྲིས་ལན་རྒྱས་པར་བཤད་པའོ། །དང་པོ་ལ་གཉིས། དྲི་བ་རྒྱས་པར་བཤད་པ་དང༌། ལན་རྒྱས་པར་བཤད་པའོ། །དང་པོ་ནི།**

རྡོ་རྗེ་སྙིང་པོས་གསོལ་པ། གང་ཕྱིར་རྡོ་རྗེ་སེམས་དཔའ་ལགས། །ཇི་ལྟར་སེམས་དཔའ་ཆེན་པོ་ལགས། །གང་གིས་དམ་ཚིག་སེམས་དཔའ་ལགས། །བཅོམ་ལྡན་འདས་ཀྱི་བདག་ལ་གསུངས། །

ཞེས་པ་སྟེ། རྡོ་རྗེ་སྙིང་པོས་བཅོམ་ལྡན་འདས་ལ་དྲི་བ་གསོལ་བ་སྟེ་རིགས་པ་གང་གི་ཕྱིར་ཐུགས་ཆོས་ཀྱི་སྐུ་ལ་མཚན་རྡོ་རྗེ་སེམས་དཔའ་ཞེས་གསུངས་པ་ལགས། འཐད་པ་ཇི་ལྟར་ན་གསུང་ལོངས་སྤྱོད་རྫོགས་པའི་སྐུ་ལ་མཚན་སེམས་དཔའ་ཆེན་པོ་ཞེས་གསུངས་པ་ལགས། རྒྱུ་མཚན་གང་གིས་སྐུ་སྤྲུལ་པའི་སྐུ་ལ་མཚན་དམ་ཚིག་སེམས་དཔའ་ཞེས་གསུངས་པ་ལགས། བཅོམ་ལྡན་འདས་ཀྱིས་དོན་དེ་རྣམས་རིམ་པར་བདག་ལ་གསུང་དུ་གསོལ་ཞེས་པའོ། །

**གཉིས་པ་ལན་རྒྱས་པར་བཤད་པ་ནི།**

བཅོམ་ལྡན་འདས་ཀྱིས་བཀའ་སྩལ་པ། རྡོ་རྗེ་མི་ཕྱེད་ཞེས་བྱར་བརྗོད། །སེམས་དཔའ་སྲིད་པ་གསུམ་གཅིག་པ། །འདི་ནི་ཤེས་རབ་རིག་པ་ཡིས། །རྡོ་རྗེ་སེམས་དཔའ་ཞེས་བྱར་བརྗོད། །ཡེ་ཤེས་ཆེན་པོའི་རོས་གང་བ། །སེམས་དཔའ་ཆེན་པོ་བརྗོད་པར་བྱ། །རྟག་ཏུ་དམ་ཚིག་སྤྱོད་པའི་ཕྱིར། །དམ་ཚིག་སེམས་དཔའ་བརྗོད་པར་བྱ། །

ཞེས་པ་སྟེ། བཅོམ་ལྡན་འདས་ཀྱིས་བཀའ་སྩལ་བའི་ལན་དེ་རྣམས་ཚིག་གི་དོན་དབང་དུ་བྱས་ཏེ་བཤད་ན། སྟོང་པ་ཉིད་ཀྱི་རྡོ་རྗེ་ནི་སྤྲོས་མཚན་གང་གིས་ཀྱང་མི་ཕྱེད་པས་ན་རྡོ་རྗེ་མི་ཕྱེད་ཞེས་བརྗོད། སྙིང་རྗེ་ཆེན་པོས་སྲིད་གསུམ་དུས་གཅིག་ཏུ་སྒྲོལ་བར་བྱེད་པས་ན་སེམས་དཔའ། སྲིད་པ་གསུམ་མི་རྟོག་པའི་ཡེ་ཤེས་སུ་རོ་གཅིག་པས་ན་སེམས་དཔའ་སྲིད་པ་གསུམ་གཅིག་པ་ཞེས་བརྗོད། རྒྱུ་མཚན་འདིས་ཤེས་རབ་ལས་བྱུང་བའི་རིག་པ་ཡིས་དོན་རྟོགས་པས་ན་རྡོ་རྗེ་སེམས་དཔའ་ཞེས་བརྗོད་དོ། །ཡེ་ཤེས་ལྷན་ཅིག་སྐྱེས་པ་དང༌། ཆེན་པོ་ནི་ཟག་མེད་ཀྱི་བདེ་བ། ཉམས་མྱོང་གི་རོས་གང་བ་ལ་སེམས་དཔའ་ཆེན་པོ་ཞེས་བརྗོད་དོ། །དུས་རྟག་ཏུ་དམ་ཚིག་ལས་མི་འདའ་བ་སྟེ། གང་ལས་མི་འདའ་ན། བྱང་ཆུབ་ཀྱི་སེམས་འདི་ལས་མི་འདའ་བར་སེམས་ཅན་གྱི་དོན་བྱེད་པ་ལ་སྤྱོད་པའི་ཕྱིར་དམ་ཚིག་སེམས་དཔའ་ཞེས་བརྗོད་དོ། །དེ་རྣམས་སྤྱི་དོན་བསྐྱེད་རིམ་གྱི་དབང་དུ་བྱས་ན། ཆོས་སྐུའི་ཧེ་རུ་ཀ་ཞལ་གཅིག་ཕྱག་གཉིས་པའི་ལྷའི་རྣལ་འབྱོར་དེ་ཐ་མལ་གྱི་རྟོག་པས་མི་ཕྱེད་པས་ན་རྡོ་རྗེ་མི་ཕྱེད་ཅེས་བརྗོད། ཐུགས་ཆོས་ཉིད་ལས་མི་གཡོ་བས་ན་སེམས་དཔའ། སྲིད་པ་གསུམ་ཧེ་རུ་ཀའི་གསང་བ་གསུམ་དུ་རོ་གཅིག་པས་ན་སེམས་དཔའ་སྲིད་པ་གསུམ་གཅིག་པ་ཞེས་བརྗོད། རྒྱུ་མཚན་འདིས་རྒྱུའི་སྟོང་པ་ལས་བྱུང་བའི་རིག་པ་ལྷའི་སྐུར་བསྐྱེད་པ་ཡིས་རིག་སྟོང་དབྱེར་མེད་ཀྱི་དོན་རྟོགས་པ་དེ་ལ་བསྐྱེད་རིམ་གྱི་རྡོ་རྗེ་སེམས་དཔའ་ཞེས་བརྗོད་དོ། །ཡེ་ཤེས་ནི་ཐབས་ཀྱི་བདག་ཉིད་ལོངས་སྐུའི་ཧེ་རུ་ཀ་ཞལ་གསུམ་ཕྱག་བཞི་པ་དང༌། ཆེན་པོ་ནི་ཤེས་རབ་ཀྱི་བདག་ཉིད་རྡོ་རྗེ་ཕག་མོ། སྙོམས་འཇུག་གི་བདེ་བའི་རོས་གང་བ་ལ་སེམས་དཔའ་ཆེན་པོ་ཞེས་བརྗོད་དོ། །དུས་རྟག་ཏུ་དམ་ཚིག་ལས་མི་འདའ་བ་སྟེ། གང་ལས་མི་འདའ་ན། སྤྲུལ་སྐུའི་ཧེ་རུ་ཀ་ཞལ་གསུམ་ཕྱག་དྲུག་པའི་བསྐྱེད་རིམ་ལས་མི་འདའ་བར་སྤྱོད་པའི་ཕྱིར་དམ་ཚིག་སེམས་དཔའ་ཞེས་བརྗོད་དོ། །དེ་རྣམས་སྦས་དོན་རྫོགས་རིམ་གྱི་དབང་དུ་བྱས་ན། རྫོགས་རིམ་འོད་གསལ་གྱི་སྟོང་པ་དེ་ལ་གཟུང་འཛིན་གྱིས་མི་ཕྱེད་པས་ན་རྡོ་རྗེ་མི་ཕྱེད་ཅེས་བརྗོད། ཉལ་དུས་སྙིང་དབུས་ཨ་ནུ་ཏ་རའི་ཡི་གེ་ལ་མ་ཡེངས་པར་སེམས་པས་ན་སེམས་དཔའ། སྲིད་པ་གསུམ་སྣང་མཆེད་ཐོབ་གསུམ་དུ་རོ་གཅིག་པས་ན་སེམས་དཔའ་སྲིད་པ་གསུམ་གཅིག་པ་ཞེས་བརྗོད། རྒྱུ་མཚན་འདིས་འོད་གསལ་གྱི་སྟོང་པ་ལས་བྱུང་བའི་རིག་པ་སྣང་སོགས་གསུམ་ལ་དམིགས་པ་ཡིས་རིག་སྟོང་དབྱེར་མེད་ཀྱི་དོན་རྟོགས་པ་དེ་ལ་རྫོགས་རིམ་འོད་གསལ་གྱི་རྡོ་རྗེ་སེམས་དཔའ་ཞེས་བརྗོད་དོ། །ཡེ་ཤེས་ནི་སྒྱུ་ལུས་ཀྱི་ཐབས་དང༌། ཆེན་པོ་ནི་སྟོང་པ་ཉིད་ཀྱི་རོས་གང་བ་ལ་སྒྱུ་ལུས་ཀྱི་སེམས་དཔའ་ཆེན་པོ་ཞེས་བརྗོད་དོ། དུས་རྟག་ཏུ་དམ་ཚིག་ལས་མི་འདའ་བ་སྟེ། གང་ལས་མི་འདའ་ན། གཏུམ་མོ་འབར་འཛག་གི་རྫོགས་རིམ་ལས་མི་འདའ་བར་སྤྱོད་པའི་ཕྱིར་གཏུམ་མོའི་དམ་ཚིག་སེམས་དཔའ་ཞེས་བརྗོད་དོ། །དེ་རྣམས་ངེས་དོན་མཐར་ཐུག་གི་དབང་དུ་བྱས་ན། ཆོས་སྐུ་སྟོང་པ་ཉིད་དེ་ལ་མཐར་འཛིན་ལྟ་བས་མི་ཕྱེད་པས་ན་རྡོ་རྗེ་མི་ཕྱེད་ཅེས་བརྗོད། དེའི་ངང་ལས་མི་གཡོས་པས་ན་སེམས་དཔའ། སྲིད་པ་གསུམ་ཆོས་ཀྱི་དབྱིངས་སུ་རོ་གཅིག་པས་ན་སེམས་དཔའ་སྲིད་པ་གསུམ་གཅིག་པ་ཞེས་བརྗོད། རྒྱུ་མཚན་འདིས་ཆོས་སྐུ་སྟོང་པ་ཉིད་ཀྱི་རྩལ་ལས་འཆར་བའི་རིག་སྣང་ལ་སྟོང་པས་རྒྱས་བཏབ་པས་རིག་སྟོང་དབྱེར་མེད་ཀྱི་དོན་རྟོགས་པ་དེ་ལ་ཆོས་སྐུ་རྡོ་རྗེ་སེམས་དཔའ་ཞེས་བརྗོད། ཡེ་ཤེས་ནི་བདེ་ཆེན་ལོངས་སྐུ། ཆེན་པོ་ནི་ཤེས་རབ་སྟོང་པ་ཉིད། དེ་ལ་བདེ་སྟོང་གི་རོས་གང་བ་དེ་ལ་ལོངས་སྐུ་སེམས་དཔའ་ཆེན་པོ་ཞེས་བརྗོད་དོ། །དུས་རྟག་ཏུ་དམ་ཚིག་ལས་མི་འདའ་བ་སྟེ། གང་ལས་མི་འདའ་ན། གང་འདུལ་སེམས་ཅན་གྱི་དོན་བྱེད་པ་ལས་མི་འདའ་བར་སྤྱོད་པའི་ཕྱིར་སྤྲུལ་སྐུ་དམ་ཚིག་སེམས་དཔའ་ཞེས་བརྗོད་དོ། །

**གཉིས་པ་སྙིང་པོ་ཀྱེའི་རྡོ་རྗེའི་དྲིས་ལན་རྒྱས་པར་བཤད་པ་ལ་གཉིས། དྲི་བ་རྒྱས་པར་བཤད་པ་དང༌། ལན་རྒྱས་པར་བཤད་པའོ། །དང་པོ་ནི།**

རྡོ་རྗེ་སྙིང་པོས་གསོལ་པ། མིང་བསྡུས་པ་ནི་ཇི་ལྟ་བུ། །གང་གིས་ཀྱེའི་རྡོ་རྗེ་ལགས། །ཧེ་ཡི་རྣམ་པས་ཅི་ཞིག་བྱ། །བཛྲ་ཡིས་ཀྱང་དེ་བཞིན་ཅི། །

ཞེས་པ་སྟེ། རྡོ་རྗེ་སྙིང་པོས་བཅོམ་ལྡན་འདས་ལ་དྲི་བ་གསོལ་བ་སྟེ། མིང་བསྡུས་པ་འབུམ་ལྔ་བརྟག་པ་སུམ་ཅུ་རྩ་གཉིས་ཀྱི་མིང་ངམ་རྡོ་རྗེ་གསུམ་གྱི་དོན་བསྡུས་ནས་སྟོན་པ་འདིའི་མིང་ངམ་ཇི་ལྟར་ལགས་པར་མ་འཚལ་བས། འདི་ལ་འབྲོག་མིས་ཀྱེའི་རྡོ་རྗེ། འགོས་ཀྱིས་དགྱེས་པ་རྡོ་རྗེ། རྗེ་བཙུན་མར་པས་དོན་འགྱུར་གྱི་དབང་དུ་མཛད་དེ། བདེ་ཆེན་རྡོ་རྗེ། ཐུགས་ཀྱི་རྡོ་རྗེ། སྙིང་རྗེ་རྡོ་རྗེ་ཞེས་གསུངས། ཀུན་མཁྱེན་ཆེན་པོས་ཐམས་ཅད་དོན་མཐུན་པར་བཞེད་པས། གང་ལྟར་ཡང་རྒྱུ་མཚན་གང་གིས་ཀྱེའི་རྡོ་རྗེ་ཞེས་བགྱི་བ་ལགས། རྒྱ་སྐད་དུ་ཧེ་བཛྲ་ཞེས་བྱུང་བས། དེ་ལ་ཧེའི་རྣམ་པ་དེས་དོན་ཅི་ཞིག་སྟོན། བཛྲ་བྱ་བ་དེས་ཀྱང་དོན་ཅི་ཞིག་སྟོན་པ་ལགས་ཞེས་སོ། །

**གཉིས་པ་ལན་རྒྱས་པར་བཤད་པ་ནི།**

བཅོམ་ལྡན་འདས་ཀྱིས་བཀའ་སྩལ་པ། ཧེ་ནི་སྙིང་རྗེ་ཆེན་པོ་ཉིད། །བཛྲ་ཤེས་རབ་བརྗོད་པར་བྱ། །ཐབས་དང་ཤེས་རབ་བདག་ཉིད་རྒྱུད། །དེ་ནི་ང་ཡིས་བཤད་ཀྱིས་ཉོན། །

ཞེས་པ་སྟེ། བཅོམ་ལྡན་འདས་ཀྱིས་ལན་དུ་བཀའ་སྩལ་པ་སྟེ། དེ་ཡང་ཚིག་དོན་གྱི་དབང་དུ་བྱས་ན། ཧེ་ནི་རྒྱུ་ལ་འཇུག་པས་རྒྱུ་སྙིང་རྗེ་ཆེན་པོ། བཛྲ་ནི་དོན་གཞན་འཇོམས་པར་བྱེད་པས་ཤེས་རབ་སྟེ། སྟོང་ཉིད་སྙིང་རྗེ་དབྱེར་མེད་པའི་བདག་ཉིད་ཅན་དེ་ལ་ཀྱེའི་རྡོ་རྗེ་ཞེས་བརྗོད། གསང་བ་བླ་ན་མེད་པའི་དོན་དེ་ནི་ང་ཡིས་བཤད་ཀྱིས་ཉོན་ཅིག་ཅེས་པའོ། །དེ་སྤྱི་དོན་གྱི་དབང་དུ་བྱས་ན། ཧེ་ནི་སྣང་བ་ཡབ་ཧེ་རུ་ཀ་ཞལ་བརྒྱད་ཕྱག་བཅུ་དྲུག་པ། བཛྲ་ནི་སྟོང་པ་ཡུམ་བདག་མེད་མ་ཞལ་གཅིག་ཕྱག་གཉིས་མ་སྟེ། སྣང་བས་སྟོང་པ་མི་སྟོང་པས་སྣང་བ་མི་སྟོང་པར་ཡབ་ཡུམ་སྙོམས་པར་འཇུག་པ་དེ་ལ་ཐབས་ཤེས་གཉིས་མེད་ཀྱི་བདག་ཉིད་ཟུང་འཇུག་གི་རྒྱུད་ཅེས་བརྗོད། སྣང་སྟོང་དབྱེར་མེད་ཀྱི་བསྐྱེད་རིམ་དེ་ནི་ང་ཡིས་བཤད་ཀྱི་ཉོན་ཅིག་ཅེས་པའོ། །དེ་སྦས་དོན་གྱི་དབང་དུ་བྱས་ན། ཧེ་ནི་རང་འདུ་ཤེས་གསུམ་ལྡན་གྱི་ཡབ་ཧེ་རུ་ཀ བཛྲ་ནི་གཞན་མཚན་ཉིད་གསུམ་ལྡན་གྱི་ཕྱག་རྒྱ་བདག་མེད་མ་སྟེ། སྙོམས་འཇུག་གིས་བྱང་སེམས་ནོར་བུའི་རྩེར་ཕབ། ལུས་གནད་ཀྱིས་ཐིག་ལེ་བཟུང་བཟློག་ལ་བརྟེན་པའི་བདེ་སྟོང་ཉམས་སུ་མྱོང་བ་དེ་ལ་ཐབས་ཤེས་གཉིས་ཀྱི་རྒྱུད་ཅེས་བྱ། གཞན་ལུས་ཕྱག་རྒྱའི་རྫོགས་རིམ་དེ་ནི་ང་ཡིས་བཤད་ཀྱིས་ཉོན་ཅིག་ཅེས་པའོ། །དེ་འབྲས་བུའི་དབང་དུ་བྱས་ན། ཧེ་ནི་བདེ་གསལ་གཟུགས་སྐུ། བཛྲ་ནི་མི་རྟོག་ཆོས་སྐུ། སྐུ་གསུམ་དབྱེར་མེད་རོ་གཅིག་ཏུ་གྱུར་པའི་ངོ་བོ་ཉིད་སྐུ་དེ་ལ་བདེ་བ་ཆེན་པོའི་སྐུ་སྟེ། བརྟག་པ་ཕྱི་མ་ལས། སྐུ་གསུམ་ཡོངས་སུ་ཤེས་པ་ནི། །བདེ་བ་ཆེན་པོའི་འཁོར་ལོ་བརྗོད། །ཅེས་སོ། །འབྲས་བུ་བདེ་བ་ཆེན་པོའི་གནས་དེ་ནི་ང་ཡིས་བཤད་ཀྱིས་ཉོན་ཅིག་ཅེས་པའོ། །

**གཉིས་པ་མཚན་ཅན་དངོས་ཀྱིས་མདོར་བསྟན་ཆེན་པོ་བཤད་པ་ལ་གཉིས། རྒྱུད་གསུམ་གྱི་མདོར་བསྟན་སྤྱིར་བཤད་པ་དང༌། ཐབས་རྒྱུད་ཀྱི་མདོར་བསྟན་བྱེ་བྲག་ཏུ་བཤད་པའོ། །དང་པོ་ནི།**

ལྟ་སྟངས་དགུག་དང་བརྡ་ཆེན་དང༌། །དོན་བྱེད་རྣམས་མང་བརྗོད་པ་དང༌། །རེངས་པར་བྱེད་དང་སྐྲོད་པ་དང༌། །སྡེ་རེངས་བྱེད་དང་མངོན་སྤྱོད་དང༌། །ཇི་ལྟར་རིགས་པ་རྣལ་འབྱོར་མ། །སྐྱེད་དང་གནས་དང་བྱེད་རྒྱུ་དང༌། །ནུས་པ་རྣམ་ཤེས་ཡེ་ཤེས་དང༌། །ལྷ་རྣམས་ཇི་ལྟར་འབྱུང་བའོ། །

ཞེས་པ་སྟེ། འདི་ནི་རྒྱུད་ཚིག་དཀྲུགས་པ་ཡིན་པས་འདིར་གོ་བདེ་བའི་ཕྱིར་འོག་གི་ལེའུའི་གོ་རིམ་ལྟར་སྨོས་ན། སྔགས་དང་ཏིང་ངེ་འཛིན་གྱིས་རིག་མ་དགུག་པ་དང༌། ཆར་དབབ་པ་ལ་སོགས་པའི་ལས་ཚོགས་རྣམ་མང་བརྗོད་པ་དང༌། ལུས་ངག་ཡིད་གསུམ་རེངས་པར་བྱེད་པ་དང༌། ཡུལ་གཞན་དུ་སྐྲོད་པར་བྱེད་པ་དང༌། ཕ་རོལ་གྱི་དགྲ་སྡེ་རེངས་པར་བྱེད་པ་དང༌། མངོན་སྤྱོད་ཀྱིས་གྲོང་ཁྱེར་དཀྲུགས་པར་བྱེད་པ་སྟེ། དོན་ཚན་དྲུག་པོ་འདི་རྣམས་ནི་ལེའུ་གཉིས་པའི་མདོར་བསྟན་དང༌། ལྷ་རྣམས་ཇི་ལྟར་བྱུང་བ་ནི། ལྷའི་བསྐྱེད་རིམ་ཡིན་པས་ལེའུ་གསུམ་པའི་མདོར་བསྟན་དང༌། གནས་དང་ཞེས་པ་ནི། ལྷག་པར་གནས་པ་སྟེ་ལྷ་དབང་བསྐུར་བ་ཡིན་པས་ལེའུ་བཞི་པའི་མདོར་བསྟན་དང༌། ཡང་ན་སེམས་མི་གནས་པ་གནས་པར་བྱེད་པའི་ཐབས་ཡིན་པས་ལེའུ་ལྔ་པའི་མདོར་བསྟན་དང༌། དོན་བྱེད་དང་ནུས་པ་གཉིས་ནི། རང་གཞན་གྱི་དོན་གྲུབ་པའི་སྤྱོད་པ་ཡིན་པས་ལེའུ་དྲུག་པའི་མདོར་བསྟན་དང༌། བརྡ་ཆེན་ནི། རྣལ་འབྱོར་ཕོ་མོ་འདུ་བའི་བརྡ་ཡིན་པས་ལེའུ་བདུན་པའི་མདོར་བསྟན་དང༌། སྐྱེད་རྒྱུ་གནས་རྒྱུ་བྱེད་རྒྱུ་སྟེ་དོན་མཚན་གསུམ་ནི། ཅི་རིགས་པར་རྣལ་འབྱོར་མའི་འཁོར་ལོ་ཡིན་པས་ལེའུ་བརྒྱད་པའི་མདོར་བསྟན་དང༌། རྣམ་ཤེས་དང་ཡེ་ཤེས་གཉིས་ནི། རྣམ་དག་ཡིན་པས་ལེའུ་དགུ་པའི་མདོར་བསྟན་དང༌། བྱེད་རྒྱུ་ནི། ལམ་མངོན་དུ་བྱེད་པའི་རྒྱུ་ཡིན་པས་ལེའུ་བཅུ་པའི་མདོར་བསྟན་དང༌། ལྟ་སྟངས་ནི། དབང་དང་དགུག་པའི་ལས་ཡིན་པས་་ལེའུ་བཅུ་གཅིག་པའི་མདོར་བསྟན་ཏེ་དེ་རྣམས་ཀྱིས་མདོར་བསྟན་ཚིག་དོན་གྱི་དབང་དུ་བཤད། ཡང་དེ་རྣམས་སྤྱི་དོན་གྱི་དབང་དུ་བྱས་ན། ཚོགས་ཞིང་ལ་ལྟ་བ་ལྟ་སྟངས། དེ་ཉིད་སྤྱན་དྲང་བ་དགུག་པ། སྔགས་དང་ཕྱག་རྒྱའི་མཆོད་པ་བརྡ་ཆེན། བདུན་རྣམ་དག་རྣམ་མང་བརྗོད་པ། བགེགས་གཞོམ་པ་རེངས་སྐྲོད། ལྷ་སྒོམ་པ་ཇི་ལྟར་རིགས་པ་རྣལ་འབྱོར་མ། སྐྱེ་མཆེད་བྱིན་རླབས་གནས་རྒྱུ། ཡེ་ཤེས་གཞུག་ཅིང་དབང་བསྐུར་བ་བྱེད་རྒྱུ། བཟླས་པ་དོན་བྱེད། ཉེ་བསྡུའི་རྫོགས་རིམ་ཡེ་ཤེས། རྗེས་ཀྱི་རྣལ་འབྱོར་རྣམ་ཤེས། ཐུན་མོང་དང་མཆོག་གྲུབ་པ་ལྷ་རྣམས་ཇི་ལྟར་འབྱུང་བའོ། །དེ་རྣམས་སྦས་དོན་གྱི་དབང་དུ་བྱས་ན། ཕྱག་རྒྱ་ལ་ལྟ་བ་ལྟ་སྟངས། བྱང་སེམས་དབབ་པ་དགུག་པ། འཁོར་ལོ་བཞིར་བསྐྱིལ་བ་བརྡ་ཆེན། རྩ་རླུང་གི་གནད་རྣམས་རྣམ་མང་བརྗོད་པ། ལས་རླུང་དགག་པར་རེངས་བྱེད། སྡུག་བསྔལ་འཇོམས་པ་སྐྲོད་པ། བདེ་བས་ཁྱབ་པ་སྡེ་རེངས། རྣམ་རྟོག་གསོད་པ་མངོན་སྤྱོད། དགའ་བཞི་བསྐྱེད་པ་ཇི་ལྟར་རིགས་པ། བྱང་སེམས་བརྟན་པ་དོན་བྱེད། མཉམ་བཞག་ཡེ་ཤེས། རྗེས་ཐོབ་རྣམ་ཤེས། ལྷན་སྐྱེས་འཆར་བ་ལྷ་རྣམས་ཇི་ལྟར་འབྱུང་བའོ། །དེ་རྣམས་ངེས་དོན་ནམ་མཐར་ཐུག་གི་དབང་དུ་བྱས་ན། ཉེ་རྒྱུའི་གྲོགས་བརྟག་པ་ལྟ་སྟངས། དབང་དུ་བྱེད་པ་དགུག་པ། མཆོད་པ་བརྡ་ཆེན། དགའ་མགུར་བྱེད་པ་རྣམ་མང་བརྗོད་པ། སྒྲིབ་བྲལ་དུ་བྱེད་པ་རེངས་སྐྲོད། རྟོག་ཚོགས་བཅོམ་པ་སྡེ་རེངས་དང་མངོན་སྤྱོད། ཟག་མེད་ཀྱི་སྐུ་བསྐྱེད་པ་སྐྱེད་གནས་བྱེད་རྒྱུ། གདུལ་བྱའི་དོན་བྱེད་པ་དོན་བྱེད། ཆོས་སྐུ་ཟབ་པ་ཡེ་ཤེས། ལོངས་སྐུ་རྒྱ་ཆེ་བ་རྣམ་ཤེས། སྤྲུལ་སྐུ་སྣ་ཚོགས་སུ་སྟོན་པ་ལྷ་རྣམས་ཇི་ལྟར་བྱུང་བའོ། །

**གཉིས་པ་ཐབས་རྒྱུད་ཀྱི་མདོར་བསྟན་བྱེ་བྲག་ཏུ་བཤད་པ་ལ་གཉིས། ཐབས་དང་པོར་བསྟན་པའི་དགོས་པ། ཐབས་དེས་གྲོལ་བར་བསྟན་པའོ། །དང་པོ་ནི།**

ཧེ་རུ་ཀ་ནི་བསྐྱེད་པའི་རྒྱུ། །དང་པོར་གཅིག་ནི་བསྒོམ་པར་བྱ། །

ཞེས་པ་སྟེ། དེ་ལ་རྟགས་ཀྱི་ཧེ་རུ་ཀ་ཞལ་ཕྱག་ཅན་རྣམས་དང༌། དོན་གྱི་ཧེ་རུ་ཀ་རྣམ་ཐར་སྒོ་གསུམ་གྱི་རང་བཞིན་འབྲས་བུ་བདེ་བ་ཆེན་པོའི་སྐུ་རང་རྒྱུད་ལ་ཐོབ་པར་བྱེད་པའི་རྒྱུའི་གཙོ་བོ་བསྐྱེད་རྫོགས་གཉིས་ལས། དང་པོར་གཅིག་ནི་རྫོགས་རིམ་གྱི་གཅིག་ཤོས་བསྐྱེད་རིམ་བསྟན་པ་སྟེ། དེ་ཡང་ཨེ་ཀའི་སྒྲ་ལས་དྲངས་ན། ཨེ་ནི་ཤེས་རབ་སྟོང་པ་ཉིད་དང༌། ཀ་ནི་ཐབས་བདེ་བ་ཆེན་པོ་སྟེ། དོན་དུ་ཐབས་ཤེས་དབྱེར་མེད་ཀྱི་བདག་ཉིད་རྒྱུའི་ཧེ་རུ་ཀ་བསྒོམ་པར་བྱའོ་ཞེས་སོ། །

**གཉིས་པ་ནི།**

རྡོ་རྗེ་སྙིང་པོ་སྙིང་རྗེ་ཆེ། །དངོས་པོ་ཉིད་ཀྱིས་རྣམ་གྲོལ་ཞིང༌། །དངོས་པོ་འཆིང་བས་འཆིང་བར་འགྱུར། །དེ་ཡོངས་ཤེས་པས་གྲོལ་བ་ཡིན། །དངོས་པོ་མེད་པ་ཡོངས་ཤེས་པས། །དངོས་པོ་བསྒོམ་འགྱུར་ཤེས་རབ་ཅན། །དངོས་པོ་འགྱུར་ཤེས་ཡོངས་ཤེས་པས། །དེ་ལྟར་ཧེ་རུ་ཀ་བསྒོམ་བྱ། །

ཞེས་པ་སྟེ། རྡོ་རྗེ་སྙིང་པོ་སྙིང་རྗེ་ཆེན་པོ་ཞེས་སྡུད་པ་པོ་ལ་བོས་ནས་བཀའ་སྩལ་བ་སྟེ། དེ་ལ་ཚིག་དོན་གྱི་དབང་དུ་བྱས་ན། གཟུགས་ལ་སོགས་པའི་དངོས་པོ་ཉིད་ལྷར་ཤེས་པས་སྣང་བའི་འཆིང་བ་ལས་གྲོལ་ཞིང༌། དེ་དག་ལ་དངོས་པོ་ཞེན་པས་འཆིང་བས་ནི་འཁོར་བར་འཆིང་བར་འགྱུར་ལ། གཟུགས་སོགས་གཟུགས་རྡོ་རྗེ་མ་ལ་སོགས་པའི་ལྷར་ཡོངས་སུ་ཤེས་པས་ནི་གྲོལ་བར་འགྱུར་བ་ཡིན་ལ། ལྷ་དེ་དག་གདོས་བཅས་མཚན་མའི་དངོས་པོ་མེད་པར་ཡོངས་སུ་ཤེས་པའི་སྒོ་ནས། སྒྱུ་མ་ལྟ་བུའི་ལྷའི་དངོས་པོ་བསྒོམ་པར་འགྱུར་བ་དེ་ནི་ཤེས་རབ་ཅན་ཞེས་བྱ་ལ། དངོས་པོ་ཡིན་ན་འགྱུར་པ་དང་བཅས་པར་ཤེས་ནས་དེའི་རང་བཞིན་ཡོངས་སུ་ཤེས་པའི་སྒོ་ནས། བསྐྱེད་རིམ་གྱི་ཧེ་རུ་ཀ་སྣང་ལ་རང་བཞིན་མེད་པ་བསྒོམ་པར་བྱའོ་ཞེས་སོ། །སྤྱི་དོན་ལྟར་ན། དངོས་པོས་གྲོལ་བ་ནི་ལྷ་སྔགས་ཡེ་ཤེས། དངོས་པོས་འཆིང་བ་ནི་མཚན་མའི་སྣང་གྲགས། ཡོངས་སུ་ཤེས་པ་ནི་ཆོས་ཉིད་ཀྱི་རོལ་པར་ཤེས་པ། དངོས་པོ་མེད་པ་ཤེས་པ་ནི་འཁྲུལ་སྣང་དོན་ལ་མེད་པར་ཤེས་པ། དངོས་པོ་བསྒོམ་འགྱུར་ནི་སྣང་གྲགས་ལྷ་སྔགས་ཡེ་ཤེས། དངོས་པོ་འགྱུར་ཤེས་ནི་སྣང་ཡང་ཡོད་པ་མ་ཡིན་པའི་དངོས་པོ་ཡོངས་སུ་ཤེས་པའི་སྒོ་ནས་རྗེས་སྤྱོད་ཀྱི་ཧེ་རུ་བསྒོམ་པར་བྱའོ་ཞེས་སོ། །སྦས་དོན་ལྟར་ན། དངོས་པོས་གྲོལ་བ་ནི་རྩ་རླུང་ཐིག་ལེའི་རྣལ་འབྱོར། དངོས་པོས་འཆིང་བ་ནི་ཤེས་རབ་ཀྱིས་མ་ཟིན་པའི་ཐབས། ཡོངས་སུ་ཤེས་པ་ནི་ལུས་ཀྱི་གནས་ཚུལ། དངོས་པོ་མེད་པར་ཤེས་པ་ནི་བདེ་སྟོང་གི་ཉམས་སྤྲོས་བྲལ་དུ་ཤེས་པ། དངོས་པོ་བསྒོམ་འགྱུར་ནི་བདེ་སྟོང་ཕྱག་རྒྱ་ཆེན་པོ། དངོས་པོ་འགྱུར་ཤེས་ནི་ཞེན་པ་མེད་པའི་དངོས་པོ་ཡོངས་སུ་ཤེས་པའི་སྒོ་ནས་ལམ་གྱི་ཧེ་རུ་ཀ་བསྒོམ་པར་བྱའོ་ཞེས་སོ། །ངེས་དོན་ལྟར་ན། དངོས་པོ་གྲོལ་བ་ནི་གཞི་ཕྱག་རྒྱ་ཆེན་པོ། དངོས་པོས་འཆིང་བ་ནི་ལུས་ངག་གི་དགེ་སྦྱོར། ཡོངས་སུ་ཤེས་པ་ནི་སེམས་ཀྱི་བཞུགས་ཚུལ། དངོས་མེད་ཤེས་པ་ནི་རྣམ་རྟོག་ཡེ་ཤེས་སུ་ཤེས་པ། དངོས་པོ་བསྒོམ་འགྱུར་ནི་གནས་ལུགས་ཕྱག་རྒྱ་ཆེན་པོ། དངོས་པོ་འགྱུར་ཤེས་ནི་འཁོར་འདས་རོ་མཉམ་དུ་ཡོངས་སུ་ཤེས་པའི་སྒོ་ནས་འབྲས་བུའི་ཧེ་རུ་ཀ་བསྒོམ་པར་བྱའོ་ཞེས་སོ། །

**གཉིས་པ་བརྟག་པ་རྒྱས་པར་བཤད་པ་ལ།** ཇི་སྐད་དུ། རིགས་དང་སྔགས་དང་ལྷ་དང་དབང༌། །དེ་ཉིད་སྤྱོད་པ་བརྡ་རྣལ་འབྱོར། །རྣམ་དག་དབང་དང་ལྟ་སྟངས་བཅས། །བརྟག་པ་དང་པོ་བསྡུས་པ་ཡིན། །ཞེས་པ་ལྟར། **ལེའུ་བཅུ་གཅིག་ལས། དང་པོ་རིགས་ཀྱི་ལེའུ་ལ་གཉིས། དངོས་དང་མཚན་ནོ། །དང་པོ་ལ་བཞི། སྒོམ་པའི་དོན་གྱི་ངོ་བོ་སེམས་ཀྱི་བཞུགས་ཚུལ་ཤེས་པར་བསྟན་པ། སྒོམ་པའི་གནད་ལུས་ཀྱི་གནས་ཚུལ་གཏན་ལ་དབབ་པར་བསྟན་པ། དེ་གཉིས་ལ་འཁོར་འདས་ཀྱི་ཆོས་ཚང་བར་བསྟན་པ། དེ་དག་གཏན་ལ་ཕབ་ཚུལ་གཏུམ་མོའི་རྣལ་འབྱོར་བསྟན་པའོ། །དང་པོ་ནི།**

ལུས་ལ་ཡེ་ཤེས་ཆེན་པོ་གནས། །རྟོག་པ་ཐམས་ཅད་ཡང་དག་སྤངས། །དངོས་པོ་ཀུན་ལ་ཁྱབ་པ་པོ། །ལུས་གནས་ལུས་ལས་མ་སྐྱེས་པའོ། །

ཞེས་པ་སྟེ། དེ་ཡང་ཚིག་དོན་མན་ངག་གི་ལུགས་སུ་བྱས་ན། ཐབས་ཤེས་ཨེ་ཝཾ་གྱིས་བསྡུས་པའི་ལུས་ཀྱི་འཁོར་ལོ་བཞི་ལ་བསྐྱེད་རྫོགས་ལས་དང་ཡེ་ཤེས་ཀྱི་ཕྱག་རྒྱའི་གནས་སྐབས་བཞིར་སེམས་ཀྱི་རྒྱལ་པོ་ཡེ་ཤེས་ཆེན་པོ་གནས་པས་ན་ལུས་ལ་ཞེས་ལུས་སེམས་རྟེན་དང་བརྟེན་པའི་ཚིག་སྟེ། དཔེར་ན་མཐོ་ལ་བྱ་གནས་པ་བཞིན་དུ་ལུས་ལ་ཡེ་ཤེས་ཆེན་པོ་གནས་ཞེས་བརྗོད། དེའི་ངོ་བོ་སྐྱེ་འགག་གནས་གསུམ་དང་བྲལ་བའི་བདེ་སྟོང་དབྱེར་མེད་ཡིན་པས་ན་ཡེ་ཤེས་ཆེན་པོ། ཕྱི་ནང་གཞན་གསུམ་གྱིས་བསྡུས་པའི་རྣམ་པར་རྟོག་པ་ཐམས་ཅད་སྤངས་པས་ན་སྤངས་པ་ཆེན་པོ་དང༌། དེ་གསུམ་གྱིས་བསྡུས་པའི་ལུས་སམ་ཆོས་ཐམས་ཅད་ལ་དེས་ཁྱབ་པས་ན་རྟོགས་པ་ཆེན་པོ་སྟེ་མཚན་ཉིད་གསུམ་ལྡན་དུ་གསུངས་ཤིང༌། དེ་ལུས་ལ་གནས་ཀྱང་ལུས་ཀྱི་རྩོལ་བས་མ་བསྐྱེད་པ་སྟེ། དཔེར་ན་བུམ་པ་གྲུབ་དུས་བུམ་པའི་ནམ་མཁའ་རང་ཆས་སུ་གྲུབ་པ་ལྟར་ལུས་གྲུབ་པའི་དུས་སུ་ཡེ་ཤེས་རང་ཆས་སུ་གྲུབ་སྟེ་གནས་སོ། །འོ་ན་རྟེན་ལུས་ཞིག་པའི་ཚེ་བརྟེན་པ་ཡེ་ཤེས་འཇིག་པར་འགྱུར་རོ་སྙམ་ན། མི་འགྱུར་ཏེ་མཐོ་ཞིག་པའི་ཚེ་བྱ་འཕུར་བ་ལྟར་ལུས་ཞིག་པའི་ཡེ་ཤེས་འཕོས་ནས་འགྲོ་བ་སྟེ། གདན་བཞི་ལས། ཡེ་ཤེས་འཕོས་པའི་ལུས་ལ་ནི། །དེ་ཚེ་འགྲོ་བར་མི་འགྱུར་རོ། །ཞེས་སོ། །སྤྱི་དོན་ལྟར་ན། ལུས་ནི་ཁམས་དྲུག་ལྡན་གྱི་རྡོ་རྗེའི་ལུས། ཡེ་ཤེས་ནི་རྩ་ཁམས་ལྷའི་འཁོར་ལོ། རྟོག་པ་སྤངས་པ་ནི་གཟུང་འཛིན་རགས་པའི་རྟོག་པ། ཀུན་ལ་ཁྱབ་པ་ནི་ཨེ་ཝཾ་གྱིས་བསྡུས་པའི་ལུས་ལ། མ་སྐྱེས་པ་ནི་ཆོས་ཅན་གྱི་དངོས་ལས་མ་སྐྱེས་པའོ། །སྦས་དོན་ལྟར་ན། ལུས་ནི་འདུ་ཤེས་གསུམ་ལྡན་གྱི་ལུས། ཡེ་ཤེས་ནི་ཞུ་བདེ་ལྷན་སྐྱེས། སྤངས་པ་ནི་རང་བཞིན་བརྒྱད་ཅུའི་རྟོག་པ། ཁྱབ་པ་ནི་ཨ་ཧཾ་གིས་བསྡུས་པའི་ཁམས་ལ། མ་སྐྱེས་པ་ནི་འཇིག་རྟེན་པའི་བདེ་བ་ལས་མ་སྐྱེས་པའོ། །མཐར་ཐུག་ལྟར་ན། ལུས་ནི་སྣང་བ་ཁམས་གསུམ་པའི་ལུས། ཡེ་ཤེས་རང་བཞིན་ལྷན་སྐྱེས། སྤངས་པ་ནི་གཉིས་སྣང་ཕྲ་བའི་རྟོག་པ། ཁྱབ་པ་ནི་འཁོར་འདས་ཀྱིས་བསྡུས་པའི་ཆོས་ལ། མ་སྐྱེས་པ་ནི་ཆོས་ཉིད་རང་བཞིན་གྱིས་གྲུབ་པའོ། །དེའི་དོན་ཚིག་གིས་བརྗོད་པ་དང༌། དཔེས་གཞལ་བ་དང༌། འཇིག་རྟེན་པའི་སྒོམ་པས་གཏན་ལ་འབེབས་པར་མི་ནུས་མོད་ཀྱི། འོན་ཀྱང་ཐ་སྙད་དུ་སྒྲོ་བཏགས་ནས་མ་བསྟན་ན་གདུལ་བྱ་རྣམས་ཀྱིས་ནམ་ཡང་གོ་བར་མི་འགྱུར་བས། རྒྱལ་བས་ཐབས་མཁས་ཀྱི་སྒོ་ནས་དེའི་ངོ་བོ་ངོས་འཛིན་ལུགས་བསྟན་པ་སྟེ། དེ་ལ་ཇོ་བོ་ནཱ་རོ་པས། སེམས་ཉིད་རྣམ་མེད་དག་པ། གསལ་བ། ཟུང་འཇུག་གཉིས་སུ་མེད་པ་སྟེ། ཞེས་གསུངས་པས། ད་ལྟའི་ཤེས་པ་ཅི་ཡང་སྣང་ཞིང་ཅི་ཡང་འཆར་བ་འདི་དོན་ལ་མེད་པ་དྲི་མ་གློ་བུར་བ་ཡིན། དྲི་མ་དེ་བསལ་ནས་དག་དུས་ད་ལྟའི་སྣང་བ་ཐམས་ཅད་ནུབ་པ་སྟེ། ཤེས་པ་རང་བཞིན་གྱིས་གསལ་བ་བདེ་བའི་ངོ་བོར་ཤར་བ་དེ་ཉིད། དོན་དུ་བདེ་སྟོང་གཉིས་སུ་མེད་པའི་ཡེ་ཤེས་སུ་གནས་པ་ནི། ད་ལྟའི་དབུ་མ་མཁན་རྣམས་ཀྱི་རིགས་པས་གཏན་ལ་མི་ཕེབས་ཏེ། དཔེར་ན་མིག་སེར་གྱི་ནད་ཅན་ཞིག་ལ་དུང་བསྟན་དུས་ཁོའི་ནད་ཀྱི་དུང་སེར་པོ་ལས་མི་མཐོང༌། གཞན་གྱིས་དུང་གི་ཆོས་ཉིད་དཀར་པོ་ཡིན་ཞེས་བརྗོད་ཀྱང་ཁོ་ལ་མཐོང་སྣང་དེ་ལས་གཞན་དུ་མི་འབྱུང༌། དེ་བཞིན་དུ་དབུ་མའི་རིགས་པས་ཇི་ཙམ་གཏན་ལ་ཕབ་ཀྱང་སྒྲ་སྤྱིའི་རྣམ་པ་ཙམ་མ་གཏོགས་དོན་རང་མཚན་པ་དབུ་མ་མཁན་གྱིས་ཀྱང་མི་རྟོགས་ཏེ། མཻ་ཏྲི་པས། བླ་མའི་ངག་གིས་མ་བརྒྱན་པའི། །དབུ་མའང་འབྲིང་པོ་ཙམ་ཉིད་དོ། །ཞེས་སོ། །དེ་རྟོགས་པའི་ཐབས་གང་ཞེ་ན། དཔེར་ན་སྨན་པ་མཁས་པས་ནད་དེ་བཅོས་ཏེ་དག་པའི་དུས་སུ་གཞན་གྱིས་དུང་གི་ཁ་དོག་བརྗོད་མི་དགོས་པར་རང་གིས་དཀར་ལྷག་གེར་མཐོང་བ་བཞིན་དུ། བླ་མའི་བྱིན་རླབས། གསང་སྔགས་ཀྱི་ནུས་པ། རང་གི་བསོད་ནམས་ཀྱི་ལག་རྗེས་དང་གསུམ་ལ་བརྟེན་ནས་དབང་བཞི་གསུམ་གྱི་དུས་སུ་ཇི་ལྟ་བ་བཞིན་དུ་རྟོགས་པ་སྟེ། ཕྱི་མའི་ལེའུ་གསུམ་པ་ལས། ཨེ་ཝཾ་རྣམ་པའི་བདེ་ཆེན་པོ། །དབང་ལས་ཡང་དག་ཤེས་པར་འགྱུར། །ཞེས་སོ། །དེ་ཡང་དབང་གསུམ་པའི་དུས་སུ་མཆོག་དགའི་མཐའ་དང༌། བཞི་པའི་དུས་སུ་དགའ་བྲལ་གྱི་མཐའ་དེར་རྟོགས་པ་སྟེ། བརྟག་པ་དང་པོའི་ལེའུ་བརྒྱད་པ་ལས། གཞན་གྱིས་བརྗོད་མིན་ལྷན་ཅིག་སྐྱེས། །གང་དུ་ཡང་ནི་མི་རྙེད་དེ། །བླ་མའི་དུས་མཐའ་བརྟེན་པ་དང༌། །བདག་གི་བསོད་ནམས་ལས་ཤེས་བྱ། །ཞེས་སོ། །དེས་ན་དོན་དམ་སེམས་ཀྱི་རྡོ་རྗེ་འདི་ཉིད་ལས་གཞན་དུ་འཁོར་འདས་ཀྱི་ཆོས་མེད་པ་སྟེ། གུར་ལས། རིན་ཆེན་སེམས་ལས་ཕྱི་གྱུར་བའི། །སངས་རྒྱས་མེད་ཅིང་སེམས་ཅན་མེད། །ཅེས་དང༌། ཕྱི་མའི་ལེའུ་བཞི་པ་ལས། སེམས་ཉིད་རྫོགས་པའི་སངས་རྒྱས་ཉིད། །སངས་རྒྱས་གཞན་ནས་བསྟན་དུ་མེད། །ཅེས་གསུངས་པ་ལྟར། སེམས་ཉིད་སངས་རྒྱས་ཡིན་པས་ན་གཞི་འབྲས་དབྱེར་མེད། དེ་སོ་སོ་རང་གིས་རིག་བྱེད་ཡིན་པས་ན་ལམ། སོ་སོ་རང་རིག་པ་དེ་ཡང་དེ་ལས་གཞན་མ་ཡིན་པས་ན་གཞི་ལམ་དབྱེར་མེད་དམ་ལམ་འབྲས་དབྱེར་མེད་ཅེས་བྱ་སྟེ། དཔལ་རྒྱལ་བའི་དབང་པོས། གཞི་འབྲས་རང་བཞིན་དབྱེར་མེད་གཞི་ཡིན་ཏེ། །ད་ལྟར་མ་རྟོགས་རྟོགས་བྱེད་ལམ་ཡིན་ནོ། །རྟོགས་ན་གཅིག་གྱུར་འབྲས་བུའི་ཆོས་ཉིད་དོ། །ཞེས་སོ། །

**གཉིས་པ་སྒོམ་པའི་གནད་ལུས་ཀྱི་གནད་ཚུལ་གཏན་ལ་དབབ་པ་ལ་གཉིས། ཞུ་བ་དང༌། ལེན་ནོ། །དང་པོ་ནི།**

རྡོ་རྗེ་སྙིང་པོས་གསོལ་པ། ཀྱེ་བཅོམ་ལྡན་འདས་རྡོ་རྗེའི་ལུས་ལ་རྩ་དུ་ལགས།

ཞེས་པ་སྟེ། གོང་དུ་ལུས་ལ་ཞེས་པ་ལས་འཕྲོས་ཏེ་རྡོ་རྗེ་སྙིང་པོས་གསོལ་བ་ཞུས་པ་སྟེ། ཀྱེ་ཞེས་བཅོམ་ལྡན་འདས་ལ་བོས་པའི་ཚིག་སྔོན་དུ་བཏང་ནས། ས་སོགས་འབྱུང་བའི་ཁམས་བཞིའི་སྟེང་དུ་ཁུ་བ་ཡེ་ཤེས་ཀྱི་ཁམས་དང༌། རྡུལ་སྟོང་པའི་ཁམས་གཉིས་ཏེ་ཁམས་དྲུག་ལྡན་གྱི་རྡོ་རྗེའི་ལུས་ལ་རྩ་ཇི་ཙམ་དུ་ཡོད་པ་ལགས་ཞེས་ཞུས་པའོ། །

**གཉིས་པ་ལན་ལ་གསུམ། མིང་གི་སྒོ་ནས་མདོར་བསྟན་པ་དང༌། དབྱེ་བའི་སྒོ་ནས་རྒྱས་པར་བཤད་པ། བྱེད་ལས་ཀྱི་སྒོ་ནས་ཤིན་ཏུ་རྒྱས་པར་བཤད་པའོ། །དང་པོ་ནི།**

བཅོམ་ལྡན་འདས་ཀྱིས་བཀའ་སྩལ་པ། རྩ་རྣམས་ནི་སུམ་ཅུ་རྩ་གཉིས་ཏེ། བྱང་ཆུབ་ཀྱི་སེམས་སུམ་ཅུ་རྩ་གཉིས་འབབ་པ་བདེ་བ་ཆེན་པོའི་གནས་སུ་འཛག་པའོ། །

ཞེས་པ་སྟེ། དེ་ནས་བཅོམ་ལྡན་འདས་ཀྱིས་རྩ་ཐིག་རླུང་གསུམ་གྱིས་དབང་དུ་མཛད་དེ་བཀའ་སྩལ་པ་སྟེ། དེ་ཡང་མན་ངག་གི་ལུགས་ལ་ཕོ་ཐམས་ཅད་ཧེ་རུ་ཀ་དང༌། མོ་ཐམས་ཅད་བདག་མེད་མ་ལས་མ་འདས་པས་བདེ་སྟོང་གི་ལུས་ལ་རྡོ་རྗེའི་ལུས་ཞེས་བརྗོད་པ་སྟེ། དེ་ལ་ཇོ་བོ་ནཱ་རོ་པས། ལུས་ལ་སྐུ་གསུམ་ཚང་བར་བཞེད་དེ། ཤི་བ་སྟོང་པ་ཆོས་སྐུ། བར་དོ་ལོངས་སྐུ། སྐྱེ་བ་སྤྲུལ་པའི་སྐུར་གསུངས་པ་སྟེ། དེ་ཡང་འཆི་དུས་འབྱུང་བཞི་གཅིག་ལ་གཅིག་ཐིམ་གྱི་ཚུལ་དུ་རྣམ་ཤེས་ལ་བསྡུ། དེ་སྣང་བ་ལ། དེ་རགས་པ་ལ། དེ་ཕྲ་བ་ལ། དེ་སྟོང་པ་འོད་གསལ་ལ་བསྡུས་པས། དེའི་དུས་སུ་གོམས་པ་རབ་གཅིག་ཡོད་ན་སྔར་ལམ་གྱི་འོད་གསལ་དང་ད་ལྟ་གཞིའི་འོད་གསལ་གཉིས་མ་བུ་འདྲེས་ཏེ་དང་པོ་ཆོས་སྐུར་གྲོལ། མེད་ན་རང་བཞིན་བརྒྱད་ཅུའི་རྟོག་པ་ཆིལ་གྱིས་ལངས་ཏེ་ལུས་ཀྱི་སྒོ་རབ་འབྲིང་ཐ་གསུམ་གསུམ་གང་རུང་ནས་འཕོས་ཏེ་བར་དོའི་སྣང་བ་འཆར། དེ་ལ་གོམས་པ་འབྲིང་ཙམ་ཡོད་ན་བར་དོ་ཟུང་འཇུག་གི་སྐུ་གྲུབ་སྟེ་གཉིས་པ་ལོངས་སྐུར་གྲོལ། དེ་མ་ཤེས་པས་སྣང་བ་དགྲར་ལངས་ཏེ་འཁྲུལ་དུས་རང་སྣང་གི་ལྷར་ཤེས་ན་སྲིད་པ་བར་དོ་གྲོལ། དེར་ཡང་མ་གྲོལ་བར་སྐྱབས་དང་གནས་འཚོལ་བའི་བློ་བྱུང་ན་བར་དོའི་རྣམ་ཤེས་རྒྱུ་བྱས་ཕ་མའི་ཁུ་ཁྲག་རྐྱེན་བྱས་ཏེ་མེར་མེར་པོ་ལ་སོགས་པ་བདུན་བདུན་གྱིས་ལུས་ཀྱི་གོང་བུ་གྲུབ་དུས། དང་པོ་ལྟེ་བར་དྷུ་ཏི་ཡིག་ཤད་ལྟ་བུ་ཞིག་ཆགས། དེ་ནས་རིམ་གྱིས་རོ་རྐྱང་གཉིས་དང༌། དེ་ལས་སུམ་ཅུ་རྩ་གཉིས། དེ་ལས་བདུན་ཅུ་རྩ་གཉིས་སུ་གྱེས་ཏེ་འཁོར་ལོ་བཞིའི་རྩ་མདུད་ཆགས། དེ་ལས་སྲོག་རྩ་སྟོང་ཕྲག་བདུན་ཅུ་རྩ་གཉིས་སོགས་གྲུབ་སྟེ་མངལ་དུ་ཟླ་བ་དགུ་དང་ངོ་གཅིག་གིས་ལུས་རྫོགས་ཏེ་སྐྱེ་བ་ལ། བརྟག་པ་ཕྱི་མའི་ལེའུ་བཞི་པ་ལས་གསུངས་པ་ལྟར། ལྟོ་བ་གནས། སྐྱེས་གནས་ཆགས་བྲལ། ཟླ་བ་ས། མ་མཁན་མོ། ཕྲུ་མ་ཆོས་གོས། སྤྱི་བོར་ཐལ་སྦྱར་ཁྲིམས་ནོད་པའི་ཚུལ་གྱིས་མཆོག་གི་སྤྲུལ་སྐུ་དང་ཆོས་མཐུན་པར་སྐྱེ་བའི་ལུས་འདི་ལ། རྩ་སྟོང་ཕྲག་བདུན་ཅུ་རྩ་གཉིས་སོགས་ཡོད་ཀྱང་རྩ་བ་ནི་མི་ཕྱེད་མ་ལ་སོགས་པ་སུམ་ཅུ་རྩ་གཉིས་ཏེ་ཞེས་གྲུབ་པ་རྩའི་བཀོད་པ་བསྟན། རྩ་དེ་རྣམས་ཀྱི་ནང་ནས་ཁམས་བྱང་ཆུབ་ཀྱི་སེམས་ཀུན་རྫོབ་པའི་ཐིག་ལེ་ཆ་ཤས་སུམ་ཅུ་རྩ་གཉིས་འབབ་ཞེས་ཁྱབ་བྱེད་ཞོན་པའི་ཐིག་ལེ་བསྟན། དེ་དག་གང་དུ་འབབ་ན་རླུང་གིས་རྟ་དྲངས་ཏེ་བདེ་བ་ཆེན་པོའི་གནས་ལྟེ་བར་འབབ། དེར་ཟས་ཀྱི་དྭངས་སྙིགས་ཕྱེད་ནས་སྙིགས་མ་དྲི་ཆེན་དྲི་ཆུར་ཕྱིར་འབབ། དྭངས་མ་ཐིག་ལེར་གྱུར་ཏེ་ཟླ་བ་ཡར་མར་གྱི་ངོ་ལ་རླུང་གིས་དྲངས་ཏེ་སྤྱི་བོ་བདེ་བ་ཆེན་པོའི་གནས་སུ་འཛེག་པའམ། དེར་བྱང་སེམས་རྒྱས་ཏེ་ཐུར་དུ་འབབ་པ་ལ་བདེ་བ་ཆེན་པོའི་གནས་ལྟེ་བའམ་གསང་གནས་སུ་འཛག་པ་ཞེས་རྒྱུ་བའི་རླུང་དང་བཅས་པ་བསྟན་ཏོ། །

**གཉིས་པ་དབྱེ་བའི་སྒོ་ནས་རྒྱས་པར་བཤད་པ་ལ་བཞི། གཙོ་བོ་གསུམ་གྱི་མིང༌། དེའི་རང་བཞིན། དེའི་བྱེད་ལས། དེའི་དབྱེ་བ་བཤད་པའོ། །དང་པོ་ནི།**

དེ་རྣམས་ཀྱི་ནང་ནས་རྩ་རྣམ་པ་གསུམ་ནི་གཙོ་མོ་སྟེ། རྐྱང་མ་དང༌། རོ་མ་དང༌། ཀུན་འདར་མའོ། །

ཞེས་པ་སྟེ། དེ་ཡང་ལུས་ཀྱི་གྲུབ་ཚུལ་མ་ཤེས་ན་རྩའི་གནས་ཚུལ་མི་ཤེས། དེ་མ་ཤེས་པར་རྩ་མདུད་ཀྱི་གནས་སྟངས་མི་ཤེས། དེ་མ་ཤེས་པར་རྒྱུ་བའི་རླུང་མི་ཤེས། དེ་མ་ཤེས་པར་ཐིག་ལེ་དཀར་དམར་གྱི་གནས་མི་ཤེས། དེ་མ་ཤེས་པར་སེམས་ཀྱི་རྒྱལ་པོའི་བཞུགས་ས་མི་ཤེས། དེ་མ་ཤེས་པར་བདེ་སྟོང་གི་ཉམས་རྒྱུད་ལ་སྐྱེ་བའི་གནས་མི་ཤེས་ཏེ། དཔེར་ན་བ་བཞོས་མའི་ལུས་ལ་འོ་མས་ཁྱབ་ཀྱང་རྭ་དང་མཇུག་མ་ནས་འཐེན་པས་འོ་མ་མི་འབྱུང་ནུ་མ་ནས་འཐེན་ན་འབྱུང་བ་བཞིན། རྫོགས་རིམ་གྱི་གནད་ལུས་ཀྱི་འཁོར་ལོ་བཞི་ལ་བརྟེན་ན་བདེ་སྟོང་གི་ཉམས་མི་སྐྱེ་མི་སྲིད་པས་དེའི་གནད་ཀ་ཤེས་པའི་ཕྱིར་རྩའི་གནས་ཚུལ་བསྟན་པ་སྟེ། དེ་ཡང་རྩ་སུམ་ཅུ་རྩ་གཉིས་པོ་དེ་རྣམས་ཀྱི་ནང་ནས་རྩ་རྣམ་པ་གསུམ་ནི་ལུས་འདི་གྲུབ་ལ་ཁད་དུ་དུས་ཐོག་མར་འདི་གསུམ་ཆགས་ཤིང་རྩ་གཞན་ཐམས་ཅད་ཀྱི་རྟེན་གཞིར་གྱུར་པས་ན་གཙོ་མོ་སྟེ། འདི་གསུམ་གྱི་མིང་གང་ཞེ་ན། རྒྱ་སྐད་དུ་ལ་ལ་ནཱ་སྟེ་འོག་ཏུ་འཕྱང་བའམ་བརྐྱང་བའི་དོན་གྱིས་བཏགས་པའི་བརྐྱང་མ་དང༌། ར་ས་ནཱ་སྟེ་ཟས་ཀྱི་བཅུད་ལེན་པའི་དོན་བཏགས་པའི་རོ་མ་དང༌། ཨ་བ་ན་སྟེ་སྡིག་པ་དང་སྒྲིབ་པ། དྷུ་ཏི་ན་སྟེ་སྤངས་པ་ཡིན། དོན་དུ་ཨ་བ་དྷུ་ཏི་ཞེས་གཟུང་འཛིན་རྣམ་པར་སྤངས་པའི་དོན་གྱིས་བཏགས་པའི་ཀུན་སྤངས་མ་དང༌། བྱེད་ལས་ཀྱི་ཆ་ནས་བཏགས་པའི་ཀུན་འདར་མ་དང༌། ལུས་ཀྱི་གནས་སུ་རྟེན་པའི་དོན་གྱིས་དབུ་མ་ཞེས་བྱའོ། །

**གཉིས་པ་ནི།**

རྐྱང་མ་ཤེས་རབ་རང་བཞིན་ཏེ། །རོ་མ་ཐབས་ཀྱི་ཡང་དག་གནས། །ཀུན་འདར་མ་ནི་དབུས་གནས་པ། །གཟུང་དང་འཛིན་པ་རྣམ་པར་སྤངས། །

ཞེས་པ་སྟེ། དབུ་མའི་ཡལ་ག་དང་པོ་རྐྱང་མ་དེ་དབུ་མའི་གཡོན་དུ་གནས་པ་ཡིན་ཏེ། ཤེས་རབ་སྟོང་པའི་རང་བཞིན་ཡིན་པའི་ཕྱིར། དེའི་སྟེང་དུ་ཟླ་བའམ། སྙིང་སྟོབས་སམ། དཀར་ཆ་འཛིན་པས་ན་འཛིན་པའི་རྩར་བཤད། དེའི་ཡར་སྣ་སྣ་བུག་གཡོན་དུ་ཟུག་པ་དང༌། མར་སྣ་སུམ་མདོ་ནས་གཉིས་སུ་གྱེས་ཏེ་གཅིག་ནི་ཆུ་ལམ་དང༌། གཅིག་ནི་བུད་མེད་ལ་གུག་སྟེ་བལྟབ་པའི་ཚུལ་དུ་གནས་པ་དང༌། སྐྱེས་པ་ལ་འཕྱང་བའི་ཚུལ་གྱིས་དཀར་ཆ་ཕལ་པ་འབབ་པའོ། །དབུ་མའི་ཡལ་ག་གཉིས་པ་རོ་མ་དེ་དབུ་མའི་གཡས་སུ་གནས་པ་ཡིན་ཏེ། ཐབས་བདེ་བ་ཆེན་པོའི་རང་བཞིན་དུ་གནས་པའི་ཕྱིར། དེས་འོག་ཏུ་ཉི་མའམ། རྡུལ་ལམ། དམར་ཆ་བཟུང་བས་ན་བཟུང་བའི་རྩར་བཤད། དེའི་ཡར་སྣ་སྣ་བུག་གཡས་སུ་ཟུག་པ་དང༌། མར་སྣ་སུམ་མདོ་ནས་གཉིས་སུ་གྱེས་ཏེ་གཅིག་ནི་བཤང་ལམ་དང༌། གཅིག་ནི་སྐྱེས་པ་ལ་གུག་སྟེ་བལྟབ་པའི་ཚུལ་དུ་གནས་པ་དང༌། བུད་མེད་ལ་འཕྱང་བའི་ཚུལ་གྱིས་དམར་ཆ་ཕལ་པ་འབབ་པའོ། །དེ་གཉིས་ཀའི་རྩ་བ་ཀུན་འདར་མ་འདི་དབུས་སུ་གནས་པ་ཡིན་ཏེ། གཟུང་འཛིན་རྣམ་པར་སྤངས་པའི་རང་བཞིན་ཡིན་པའི་ཕྱིར། དེས་མི་རྟོག་པའི་ཡེ་ཤེས་བསྐྱེད་པས་ན་གཉུག་མ་དོན་གྱི་རྩར་བཤད། དེའི་ཡར་སྣ་མཛོད་སྤུ་ལ་ཟུག་པ་དང༌། དེས་ནས། སྤྱི་བོ། མགྲིན་པ། སྙིང་ག གསང་གནས་ཚུན་ལུས་ཀྱི་དབུས་སུ་དྲང་པོར་གནས། མར་སྣ་སུམ་མདོ་ནས་ལུས་ཀྱི་མདུན་ཁ་ཕྱོགས་ཏེ་སྐྱེས་པའི་ནོར་བུ་དང༌། བུད་མེད་ཀྱི་ཟེའུ་འབྲུ་སྟེ་གསང་བའི་སྣ་རྩེར་ཟུག དེས་སྐྱེས་པ་ལ་དཀར་ཆས་གང་བ་དང༌། བུད་མེད་ལ་དམར་ཆས་གང་བའི་ཆ་ནས་དུང་ཅན་དང༌། གཡུང་མོ་སོགས་སུ་བཏགས་པ་དང༌། རང་བཞིན་གྱི་ཆ་ལས་སྒྲ་ཅན་མུན་ཅན་སོགས་སུ་བཏགས་པའོ། །

**གསུམ་པ་ནི།**

རྐྱང་མ་མི་སྐྱོད་འབབ་པ་སྟེ། །རོ་མ་དེ་བཞིན་ཁྲག་འབབ་ཅིང༌། །ཤེས་རབ་ཟླ་བ་འབབ་བཤད་པ། །དེ་ནི་ཀུན་འདར་མར་རབ་གྲགས། །

ཞེས་པ་སྟེ། རྐྱང་མ་སྟེ་གཡོན་གྱི་རྩ་དེའི་མར་སྣ་ནས་མི་བསྐྱོད་པའི་བརྡར་བཏགས་པའི་དཀར་ཆ་དང་དྲི་ཆུ་འབབ་པའི་འཕེན་སྡོམ་བྱེད། ཡར་སྣ་སྣ་བུག་གཡོན་པ་ནས་མི་བསྐྱོད་པའི་རང་བཞིན་ཟླ་བའི་ཁམས་ཀྱི་རླུང་རྒྱུ། རོ་མ་སྟེ་གཡས་ཀྱི་རྩ་ཡང་དེ་བཞིན་དུ་མར་སྣ་ནས་བུད་མེད་ཀྱི་བརྡར་བཏགས་པའི་དམར་ཆ་དང་གཅི་བ་འབབ་པའི་འཕེན་སྡོམ་བྱེད། ཡར་སྣ་སྣ་བུག་གཡས་པ་ནས་མ་མཱ་ཀིའི་རང་བཞིན་ཉི་མའི་ཁམས་ཀྱི་རླུང་རྒྱུ། དབུ་མ་སྟེ་དབུས་ཀྱི་རྩ་དེའི་མར་སྣ་ནས་ཤེས་རབ་བདག་མེད་མའི་རང་བཞིན་ཟླ་བ་བྱང་ཆུབ་ཀྱི་སེམས་ཐིག་ལེ་འབབ་པ་རྩ་ཐམས་ཅད་ལ་ཁྱབ་སྟེ་བདེ་བས་ཤིན་ཏུ་གོ་བར་བྱེད་པས་ན་ཀུན་འདར་མ་ཞེས་རབ་ཏུ་གྲགས་སོ། །འདི་ལ་གཟུང་འཛིན་གྱི་རྟོག་པ་དག་པའི་ཆ་ལས་གཉུག་མ་དོན་གྱི་དབུ་མ་དང༌། ནང་དུ་འཁོར་ལོ་དྲུག་གི་ཆར་སྟོང་ཆེན་ཡི་གེ་དྲུག་འོད་ཀྱི་རང་བཞིན་དུ་གནས་པའི་ཆ་ནས་ཕྲ་བ་ཆོས་ཉིད་ཀྱི་དབུ་མ་དང༌། སྲོག་རྩ་སྟོང་ཕྲག་བདུན་ཅུ་རྩ་གཉིས་ཀྱི་གཙོ་བར་གྱུར་པའི་ཆ་ལས་རགས་པ་རྩའི་དབུ་མ་དང༌། ལུས་ཀྱི་གནད་བཞི་ལ་བརྟེན་ནས་བསྒོམ་པའི་ཆ་ནས་དམིགས་པ་རྟེན་གྱི་དབུ་མ་ཞེས་བཏགས་པའོ། །

**བཞི་པ་ནི།**

མི་ཕྱེད་མ་དང༌། ཕྲ་གཟུགས་མ་དང༌། བརྩེ་བ་མ་དང༌། ཐུང་ངུ་མ་དང༌། རུས་སྦལ་སྐྱེས་མ་དང༌། བསྒོམ་པ་མ་དང༌། དབང་མ་དང༌། སྐྱོན་མ་དང༌། འཇུག་མ་དང༌། མ་མོ་དང༌། མཚན་མོ་དང༌། བསིལ་སྦྱིན་མ་དང༌། ཚ་བ་མ་དང༌། བརྐྱང་མ་དང༌། ཀུན་འདར་མ་དང༌། རོ་མ་དང༌། གཞོལ་མ་དང༌། རངས་མ་དང༌། ཤིན་ཏུ་གཟུགས་ཅན་མ་དང༌། སྤྱི་མ་དང༌། རྒྱུ་སྦྱིན་མ་དང༌། སྦྱོར་བྲལ་མ་དང༌། སྡུག་གུ་མ་དང༌། གྲུབ་མ་དང༌། འཚེད་མ་དང༌། ཡིད་བཟང་མ་དང༌། གསུམ་སྐོར་མ་དང༌། འདོད་མ་དང༌། ཁྱིམ་མ་དང༌། གཏུམ་མོ་དང༌། བདུད་བྲལ་མའོ། །

ཞེས་པ་སྟེ། རྩ་བའི་གཙོ་མོ་དེ་གསུམ་ལས་མི་ཕྱེད་མ་ལ་སོགས་པའི་མིང་ཅན་སུམ་ཅུ་རྩ་གཉིས་སུ་གྱེས་པ་སྟེ། དེ་ཡང་འགྲེལ་པའི་ལུགས་སུ་དེ་རྣམས་ལུས་ཀྱི་གནས་གང་ལ་གནས་པ། ལས་གང་བྱེད་པ། ཡུལ་གང་དང་སྦྱར་བ་སོགས་གཞན་དུ་བཤད་པ་ཡོད་ཀྱང༌། འདིར་མན་ངག་གི་དབང་དུ་བྱས་ཏེ་གོ་བདེར་བཤད་ན། འཁོར་ལོ་བཞིའི་ཕྱོགས་སུ་འབྱུང་བ་བཞིའི་རྩ་འདབ་བཞི་དང༌། མཚམས་སུ་འབྱུང་བ་གཉིས་འདྲེས་ཀྱི་རྩ་འདབ་བཞི་སྟེ་བརྒྱད་དུ་གྱེས་པ་ལ། མི་ཕྱེད་མ་ནས་དབང་མོ་ཡན་བརྒྱད་ལྟེ་བར་གནས། སྐྱོན་མ་ནས་ཀུན་འདར་མ་ཡན་བརྒྱད་སྙིང་གར་གནས། རོ་མ་ནས་སྡུག་གུམ་ཡན་བརྒྱད་མགྲིན་པར་གནས། གྲུབ་མ་ནས་བདུད་བྲལ་ཡན་བརྒྱད་སྤྱི་བོར་གནས་པ་སྟེ། དེས་རྩ་སུམ་ཅུ་རྩ་གཉིས་པོ་གང་ལ་གནས་ཚུལ་བསྟན། ཡང་ལྟེ་བ་ལས་སྟེང་དུ་ལས་བྱེད་པའི་ཕྱིར་རོ་མ་ལས་གྱེས་པ་ཀཱ་ལི་སུམ་ཅུ་རྩ་གཉིས་དང༌། འོག་ཏུ་ལས་བྱེད་པའི་ཕྱིར་རྐྱང་མ་ལས་གྱེས་པ་ཨཱ་ལི་སུམ་ཅུ་རྩ་གཉིས་ཏེ། དེ་གཉིས་ལས་བྱེད་ཀྱི་སྒོར་གཅིག་ཏུ་བསྡུས་ཏེ་སོ་གཉིས་སུ་བཞག་པ་དེས་ལས་གང་བྱེད་ཚུལ་བསྟན། དེའི་སྟེང་དུ་སྙིང་གའི་མཚམས་ཀྱི་ཕྱི་སྐོར་འབྱུང་བ་གཉིས་འདྲེས་ལྔ་དབང་པོའི་སྒོར་གནས་པ་དེ་ལ་ལས་བྱེད་ཡན་ལག་གི་རྩ་ལྔར་བཞག་པ་བསྣན་པས་སུམ་ཅུ་རྩ་བདུན། དེས་གནས་སུམ་ཅུ་རྩ་བདུན་དང་བྱང་ཕྱོགས་སོ་བདུན་གྱི་རྩར་བཞག་ནས་ཡུལ་གང་དང་སྦྱར་ཚུལ་བསྟན། གོང་གི་སོ་གཉིས་དང་ད་ལྟའི་སོ་བདུན་བསྡོམས་པས་དྲུག་ཅུ་རེ་དགུ། དེའི་སྟེང་དུ་གཙོ་མོ་གསུམ་བསྣན་པས་བདུན་ཅུ་རྩ་གཉིས། དེ་ལས་གྱེས་པ་སྤྱི་བོ་ལ་རྩ་འདབ་ཀྱི་ཡལ་ག་ནང་སྐོར་བར་སྐོར་ཕྱི་སྐོར་གསུམ་གྱིས་ཟླས་ཕྱེ་བའི་ཕྱི་སྐོར་བགྲང་བའི་དབང་དུ་བྱས་ཏེ་རྩ་འདབ་སོ་གཉིས། དེ་བཞིན་དུ་མགྲིན་པ་ལ་བར་སྐོར་བགྲང་བའི་དབང་དུ་བྱས་ཏེ་རྩ་འདབ་བཅུ་དྲུག སྙིང་ག་ལ་ནང་སྐོར་བགྲང་བའི་དབང་དུ་བྱས་ཏེ་བརྒྱད་དུ་བཞག་པའམ། ཡང་ན་ཕྱི་སྐོར་བགྲང་ཡང་རུང་སྟེ། མཚམས་ཀྱི་ཕྱི་སྐོར་གོང་དུ་བསྟན། ཕྱོགས་ཀྱི་ཕྱི་སྐོར་བཅུ་གཅིག་ལས་གཅིག་ནི་བཅུ་དྲུག་གིས་གང་བ་མེད་པས་བདུད་ཀྱི་བུ་མོ་ཞེས་དོར་ནས་ལྷག་མ་རྩ་འདབ་བརྒྱད། ལྟེ་བ་ལ་ནང་བསྐོར་བརྒྱད། བར་སྐོར་ཕྱོགས་བཞི་གཉིས་སུ་གྱེས་པས་བརྒྱད། ཕྱི་སྐོར་དེ་རེ་རེ་ལས་ལྔ་ལྔར་གྱེས་པས་བཞི་བཅུ། མཚམས་མ་གྱེས་པའི་རྩེ་མོ་ལས་ཕྱི་སྐོར་དྲུག་དྲུག་ཏུ་གྱེས་པས་ཉེར་བཞི། ཕྱི་སྐོར་གཉིས་བསྡོམས་པས་དྲུག་ཅུ་རྩ་བཞི་སྟེ། འཁོར་ལོ་བཞིའི་རྩ་འདབ་ཐམས་ཅད་བསྡོམས་པས་བརྒྱ་དང་ཉི་ཤུ། ཡང་འབབ་ས་གཙུག་ཏོར་གྱི་རྩ་འདབ་སོ་གཉིས་དང༌། འཇུག་ས་གསང་གནས་ཀྱི་རྩ་འདབ་སོ་གཉིས་གཅིག་ཏུ་བསྡུས་ཏེ་སོ་གཉིས་སུ་བཞག་པ་དེ་སྔར་གྱི་བརྒྱ་ཉི་ཤུའི་སྟེང་བསྣན་པས་ཆིག་བརྒྱ་ང་གཉིས། ཡང་དབུ་མའི་ཡར་མར་གྱི་སྣ་རྩེ་གཉིས་ཀྱི་འདབ་མ་ཁ་བྱེ་བ་བཞི་གཉིས་གཅིག་ཏུ་བྱས་ཏེ་བསྣན་པས་ཆིག་བརྒྱ་ང་དྲུག དེ་ལས་གྱེས་པ་སྲོག་རྩ་སྟོང་ཕྲག་བདུན་ཅུ་རྩ་གཉིས། དེ་ལས་གྱེས་པ་རིང་བ་འདོམས་གང་ནས་ཐུང་བ་ཁབ་རྩེ་ཙམ་གྱི་བར་བསམ་གྱིས་མི་ཁྱབ་པའི་རྩར་གྲུབ་བོ། །

**གསུམ་པ་བྱེད་ལས་ཀྱི་སྒོ་ནས་ཤིན་ཏུ་རྒྱས་པར་བཤད་པ་ལ་གཉིས། ཞུ་བ་དང༌། ལན་ནོ། །དང་པོ་ནི།**

རྡོ་རྗེ་སྙིང་པོས་གསོལ་པ། ཀྱེ་བཅོམ་ལྡན་འདས་རྩ་སུམ་ཅུ་རྩ་གཉིས་པོ་འདི་རྣམས་ཀྱི་རང་བཞིན་ནམ་བྱེད་ལས་ཇི་ལྟ་བུ་ལགས་ཞེས་པའོ། །

ཞེས་པ་སྟེ། གནས་པ་རྩའི་དབང་དུ་བྱས་ཏེ་རྡོ་རྗེ་སྙིང་པོས་གསོལ་བ་ཞུས་པ་སྟེ། ཀྱེ་ཞེས་བཅོམ་ལྡན་འདས་ལ་བོས་ནས་མི་ཕྱེད་མ་ལ་སོགས་པའི་རྩ་སུམ་ཅུ་རྩ་གཉིས་པོ་འདི་རྣམས་ཀྱི་རང་བཞིན་ནམ་བྱེད་ལས་ཇི་ལྟ་བུ་ལགས་ཞེས་པའོ། །

**གཉིས་པ་ནི།**

བཅོམ་ལྡན་འདས་ཀྱིས་བཀའ་སྩལ་པ། སྲིད་གསུམ་ཡོངས་གྱུར་ཐམས་ཅད་ནི། །གཟུང་དང་འཛིན་པ་རྣམ་པར་སྤངས། །ཡང་ན་ཐབས་ནི་ཐམས་ཅད་ཀྱིས། །དངོས་པོའི་མཚན་ཉིད་དུ་ནི་བརྟགས། །

ཞེས་པ་སྟེ། དེ་ནས་བཅོམ་ལྡན་འདས་ཀྱིས་གནས་པ་རྩའི་དབང་དུ་མཛད་དེ་བཀའ་སྩལ་པ་སྟེ། ལུས་ལ་རྩ་གྲངས་མེད་ཐུག་པ་མེད་པར་ཡོད་ཀྱང་བསྡུ་ན་སྲོག་རྩ་སྟོང་ཕྲག་བདུན་ཅུ་རྩ་གཉིས། དེ་ཡང་བསྡུ་ན་འཁོར་ལོའི་རྩ་འདབ་བརྒྱ་ཉི་ཤུ། དེ་ཡང་བསྡུ་ན་ཡན་ལག་བདུན་ཅུ་རྩ་གཉིས། དེ་ཡང་བསྡུ་ན་རྩ་བ་སུམ་ཅུ་རྩ་གཉིས། དེ་ཡང་བསྡུ་ན་སྲིད་པ་གསུམ་སྟེ་རྩའི་གཙོ་མོ་གསུམ་ལ་བསྡུ་བ་དང༌། རོ་བརྐྱང་གཉིས་ཀྱང་དབུ་མ་ལ་ལུ་གུ་རྒྱུད་དུ་བཅིངས་པ་ཡིན་པས་ཡོངས་སུ་བསྡུས་ཏེ་གཅིག་ཏུ་གྱུར་ན་རྩ་ཐམས་ཅད་ནི་གཟུང་འཛིན་རྣམ་པར་སྤངས་པའི་རང་བཞིན་ཅན་དབུ་མ་གཅིག་པུར་བསྡུས་པ་ཡིན་ཏེ། ནང་གི་རྩ་བ་གཅིག་ལ་ཕྱི་སྐོར་གྱི་པགས་པ་སོ་སོས་བཅིངས་པའམ་ལུས་ཀྱི་རྒྱ་གཅིག་གིས་བསྡུས་པའི་ཕྱིར། དཔེར་ན་ཤིང་གཅིག་ལ་ཡལ་ག་དང་ཁྲིའུ་ཇི་ཙམ་གྱེས་ཀྱང་སྡོང་པོ་གཅིག་ཏུ་གྲུབ་པ་བཞིན་ནོ། །གནས་པ་རྩ་བའི་དབུ་མ་དེ་ཡང་བསྡུ་ན་ཕྲ་བ་ཆོས་ཉིད་ཀྱི་དབུ་མ་དང༌། དེ་ཡང་ཤིན་ཏུ་ཕྲ་བ་གཉུག་མ་དོན་གྱི་དབུ་མར་བསྡུ་བ་ཡིན་ནོ། ཡང་ན་ཞེས་པ་དབྱེ་བའི་ཚིག་སྟེ། ཐབས་ནི་རྩ་རླུང་ཐིག་ལེ་ཐམས་ཅད་ཀྱི་སྒོ་ནས་ལུས་དངོས་པོའི་གནས་ལུགས་ཀྱི་མཚན་ཉིད་བསྟན་པ་ཡིན་ཏེ། གོང་དུ་བསྟན་པའི་རྩ་ཐམས་ཅད་ཀྱི་རྩ་བ་ལྟེ་བར་འདུས་ཏེ་རྩ་མདུད་གྲུ་གསུམ་ཞིག་ཏུ་ཆགས། དེ་ལས་ཕྱོགས་ཐམས་ཅད་དུ་གྱེས་ཏེ་སྙིང་གའི་རྩ་མདུད་ཆགས། ཡང་ཕྱོགས་སུ་གྱེས་ཏེ་མགྲིན་པའི་རྩ་མདུད་ཆགས། ཡང་གྱེས་ཏེ་སྤྱི་བོའི་རྩ་མདུད་ཆགས་པ་ནས་བཟུང་རྒྱུ་བའི་རླུང་བྱུང༌། དེ་ཡང་མངལ་དུ་གནས་པའི་དུས་སུ་རླུང་ཐམས་ཅད་དབུ་མ་ནས་རྒྱུ་བས་རྣམ་རྟོག་མེད། སྐྱེས་པའི་དུས་སུ་ལྟེ་བ་བཅད་པས་གཡས་གཡོན་གཟུང་འཛིན་གྱི་རྩ་ནས་རླུང་རྒྱུ་བས་རྣམ་རྟོག་རགས་པ་བསྐྱེད་དེ་འཁོར་བ་གྲུབ། རྒྱུ་དེས་དབུ་མ་ལས་གཞན་པའི་རྩ་ཐམས་ཅད་འཁོར་བའི་རྩར་བཞག རྣལ་འབྱོར་པས་ལུས་གནད་དུ་བསྣུན་པའི་སྟོབས་ཀྱིས་རྩ་འདྲོངས་ཏེ་རླུང་གིས་གང་བའི་ཚེ་དབུ་མ་དང་འགྲོ་འོང་གཅིག་ཏུ་བྱེད་པས་མྱང་འདས་ཀྱི་རྩར་བཞག དེས་ན་རྩ་དག་པ་ཡང་དང་པོ་གནས་པ་རྩའི་དབུ་མ་དག་དགོས། དེ་ལས་ཆོས་ཉིད་ཀྱི་དབུ་མ་དང༌། དེ་ལས་དོན་དམ་པའི་དབུ་མ་དག་པ་ཡིན་ནོ། །དེ་ལས་རྒྱུ་བའི་རླུང་ནི་མངལ་དུ་དབུ་མ་གྲུབ་པ་ནས་ལྟེ་བ་ལ་སྟེང་དུ་སྒྲ་གཅན་འོག་ཏུ་དུས་མེ་གྲུབ། རོ་རྐྱང་གྲུབ་པ་ནས་ཉི་ཟླའམ་གཟུང་འཛིན་གྱི་རླུང་གྲུབ། ཕྱིར་སྐྱེས་པ་ནས་རགས་པ་རྩ་བའི་རླུང་ལྔ་གྲུབ། གནས་ནི། མགྲིན་པར་གྱེན་རྒྱུ། སྙིང་གར་སྲོག་འཛིན། ལྟེ་བར་མཉམ་གནས། གསང་བར་ཐུར་སེལ། དབང་པོ་ལྔ་ལ་ཡན་ལག་གི་རླུང་ལྔ་གནས། རྒྱུ་ཚུལ་སྣ་བུག་གཡས་ནས་མེ་རླུང་དང་ས་རླུང༌། གཡོན་པ་ནས་རླུང་གི་རླུང་དང་ཆུའི་རླུང་སྟེ་བཞི་པོ་དགུ་བརྒྱ་ཕྲག་རེ་རྒྱུ་བ་དང༌། ནམ་མཁའི་རླུང་འཆི་དུས་མ་གཏོགས་མི་རྒྱུ་བར་བཤད། དུས་ཚད་ཉིན་ཞག་གཅིག་ལ་དབྱུག་གུ་དྲུག་ཅུ་རྩ་བཞི། དེ་གཉིས་བསྡོམས་པས་ཆུ་ཚོད་སོ་གཉིས། དེ་གཉིས་བསྡོམས་པས་འཕོ་བ་བཅུ་དྲུག དེ་གཉིས་བསྡོམས་པས་ཐུན་ཚོད་བརྒྱད། བརྒྱད་པོ་རེ་རེ་ལ་དབུགས་བརྒྱ་ཕྲག་བཅོ་བརྒྱད་རེ་རྒྱུ་བ་སྟེ། དོན་དུ་ཉིན་ཞག་ཕྲུགས་གཅིག་ལ་རླུང་ཉི་ཁྲི་ཆིག་སྟོང་དྲུག་བརྒྱ་རྒྱུ། བྱེད་ལས་སྲོག་འཛིན་གྱིས་དབུགས་ཀྱི་སྤྲོ་སྡུད་བྱེད། མི་མཉམ་གྱིས་ཁ་ཟས་འཇུ། གྱེན་རྒྱུས་སྨྲ་བརྗོད་བྱེད། ཐུར་སེལ་གྱིས་བཤང་གཅི་འཕེན་སྡོམ་བྱེད། ཁྱབ་བྱེད་ཀྱིས་འགྲོ་འོང་བྱེད། ཡན་ལག་གི་རླུང་གིས་གཟུགས་འཛིན་པ་སོགས་བྱེད་དོ། །དེ་ལ་ཞོན་པའི་ཐིག་ལེ་ནི་མངལ་དུ་དབུ་མ་གྲུབ་པ་ནས་ལྟེ་བ་ལ་ཕ་ལས་ཐོབ་པའི་ཁུ་བ། མ་ལས་ཐོབ་པའི་རྡུལ། བདག་ཉིད་ལས་ཐོབ་པའི་མུན་ཅན། སྟེང་དུ་སྒྲ་གཅན་དང་འོག་ཏུ་དུས་མེ་བཅས་གྲུབ། རོ་རྐྱང་གྲུབ་པ་ནས་རྡུལ་དང་སྙིང་སྟོབས་སམ་དཀར་མར་གྱི་ཐིག་ལེ་གྲུབ། གནས་ནི། སྤྱི་བོར་ཟླ་བ། མགྲིན་པར་ཉི་མ། སྙིང་གར་སྒྲ་གཅན། ལྟེ་བར་དུས་མེ་གནས། བྱེད་ལས་ཐིག་ལེ་གཞིས་གནས་སྐབས་བཞི་བསྐྱེད། ཟས་ཀྱི་དྭངས་མས་ཀུནྡ་བྱང་སེམས་བསྐྱེད། དེས་བཀྲག་མདངས་བསྐྱེད། དེ་ལ་བརྟེན་པ་དོན་དམ་བྱང་ཆུབ་ཀྱི་སེམས་སམ་སེམས་ཀྱི་རྒྱལ་པོ་དེ་ཉིད་སད་པའི་གནས་སྐབས་ལྟེ་བ། གཉིད་སྟུག་སྐབས་སྙིང་ག རྨི་ལམ་གྱི་སྐབས་མགྲིན་པ། སྙོམས་འཇུག་གམ་བཞི་པའི་གནས་སྐབས་སྤྱི་བོའི་ཐིག་ལེ་ལ་བརྟེན་པ་ཡིན་པས། སྒྱུ་ལུས་དང༌། འོད་གསལ་སོགས་སྐབས་དེ་དང་དེ་དག་ཏུ་གནས་དེ་དང་དེར་གནད་དུ་བསྣུན་པ་ལས། སེམས་ཀྱི་རྒྱལ་པོ་ལྷན་ཅིག་སྐྱེས་པའི་ཡེ་ཤེས་རྒྱུད་ལ་མི་སྐྱེ་མི་སྲིད་པ་ཡིན་ནོ། །དེའི་ཕྱིར་ལུས་དངོས་པོའི་གནས་ལུགས་གཏན་ལ་མ་ཕེབས་པར་སེམས་དངོས་པོའི་གནས་གནས་ལུགས་གཏན་ལ་མི་ཕེབས་པས། མན་ངག་ཏུ་ལུས་ཀྱི་གནས་ཚུལ་དང་པོར་བཤད་ནས་དེའི་རྗེས་སུ་སེམས་ཀྱི་གནས་ལུགས་བསྟན་པའི་རིམ་པའང་འདིའི་གནད་ཀྱིས་སོ། །

**གསུམ་པ་དེ་གཉིས་ལ་འཁོར་འདས་ཀྱི་ཆོས་ཚང་བར་བསྟན་པ་ལ་གསུམ། སྡོམ་པའི་ངོ་བོ་མདོར་བསྟན་པ། དབྱེ་བ་རྒྱས་པར་བཤད་པ། རྣམ་དག་ཤིན་ཏུ་རྒྱས་པར་བཤད་པའོ། །དང་པོ་ནི།**

སྡོམ་པའི་དབྱེ་བ་བཤད་པར་བྱ་སྟེ།

ཞེས་པ་སྟེ། དེ་ལ་གང་སྡོམ་ན། འཁོར་འདས་ཀྱི་ཆོས་ཐམས་ཅད་དོ། །གང་དུ་བསྡམ་ན། རང་གནས་ལྷན་ཅིག་སྐྱེས་པའི་ཡེ་ཤེས་ལའོ། །ཚུལ་ཇི་ལྟར་སྡོམ་ན། བསྡམ་བྱ་ཐ་མལ་པའི་ལུས་དང༌། སྡོམ་བྱེད་སེམས་ཀྱི་རང་བཞིན་རྡོ་རྗེའི་སྐུ་གཉིས། གདོད་ནས་ལྷན་ཅིག་སྐྱེས་པ་ལ་མན་ངག་གིས་གཅིག་ཏུ་སྦྱོར་བས་ན་སྐུ་ཕྱག་རྒྱ་ཆེན་པོར་སྡོམ་པ་རྩེ་གཅིག དེ་བཞིན་དུ་གསུང་དང་སྡོམ་པ་གསུང་ཕྱག་རྒྱ་ཆེན་པོ་སྤྲོས་བྲལ། ཡིད་ཐུགས་དང་སྡོམ་པ་ཐུགས་ཕྱག་རྒྱ་ཆེན་པོ་རོ་གཅིག སྒོ་གསུམ་རྡོ་རྗེ་གསུམ་དང་སྡོམ་པ་གཉུག་མ་ཕྱག་རྒྱ་ཆེན་པོ་སྒོམ་མེད་དོ། །དེ་ལྟར་རྣལ་འབྱོར་བཞིའི་སྒོ་ནས་བསྡམ་བྱ་རྣམ་པའི་ཆོས་ཐམས་ཅད་སྡོམ་བྱེད་སེམས་ཉིད་འོད་གསལ་གྱི་དབྱིངས་སུ་བསྡོམས་པས་ན་སྡོམ་པ་ཞེས་བྱ་སྟེ། དེས་ན་འཁོར་འདས་ཀྱི་ཆོས་ཐམས་ཅད་སེམས་ཉིད་གཅིག་ལ་སྡོམ་པའི་དབྱེ་བ་ནི་འདིར་བཤད་པར་བྱ་བ་སྟེ་ཞེས་པའོ། །

**གཉིས་པ་དབྱེ་བ་རྒྱས་པར་བཤད་པ་ལ་གསུམ། གཉིས་ཚན་སྡོམ་པ། སུམ་ཚན་སྡོམ་པ། བཞི་ཚན་སྡོམ་པའོ། །དང་པོ་ནི།**

ཨཱ་ལི་དང་ཀཱ་ལི་ནི། ཟླ་བ་དང༌། ཉི་མ་དང༌། ཤེས་རབ་དང༌། ཐབས་སོ། །

ཞེས་པ་སྟེ། དེ་ཡང་ལམ་རིམ་པ་གཉིས་ཀྱི་དབང་དུ་བྱས་ན། བསྐྱེད་རིམ་གྱི་དུས་སུ་ཨཱ་ལི་ཀཱ་ལི་གཉིས་ཟླ་བའི་དཀྱིལ་འཁོར་དང༌། ཉི་མའི་དཀྱིལ་འཁོར། དེ་གཉིས་ཁ་སྦྱོར་གྱི་དབུས་སུ་ས་བོན་སྒོམ་པ་སོགས་མངོན་བྱང་ལྔའི་སྒོ་ནས་སྣང་བ་ཐབས་ཀྱི་རང་བཞིན་ཡབ་དང༌། སྟོང་པ་ཤེས་རབ་ཀྱི་རང་བཞིན་ཡུམ་དུ་བསྐྱེད་པ་ལ། རྒྱུའི་སྟོང་པ་ཆོས་སྐུ། མངོན་བྱང་བདེ་བ་ལོངས་སྐུ། ཡབ་ཡུམ་ཐབས་ཤེས་སྐུར་བསྐྱེད་པ་གསལ་བ་སྤྲུལ་སྐུ་སྟེ། འབྲས་རྒྱུད་བསྐྱེད་རིམ་ལ་ཚང་བར་བསྟན་པ་དེས་གཞི་འབྲས་དབྱེར་མེད་དམ་ལམ་འབྲས་དབྱེར་མེད་དུ་སྡོམ་པའོ། རྫོགས་རིམ་གྱི་དུས་སུ་ཨཱ་ལི་ཀཱ་ལི་གཉིས་ཕྱི་རོལ་དུ་ཉི་ཟླའི་འཕེལ་འགྲིབ། ནང་དུ་རོ་རྐྱང་གི་རླུང༌། གསང་བ་དཀར་དམར་གྱི་ཁམས་ཐབས་ཤེས་སྙོམས་པར་འཇུག་པ་ལ། སེམས་རྟོག་མེད་ཆོས་སྐུ། ཉམས་མྱོང་བདེ་བ་ལོངས་སྐུ། དྭངས་ཆ་གསལ་བ་སྤྲུལ་སྐུ་སྟེ། འབྲས་རྒྱུད་རྫོགས་རིམ་ལ་ཚང་བར་བསྟན་པ་དེས་གཞི་ལམ་དབྱེར་མེད་དམ་ལམ་འབྲས་དབྱེར་མེད་དུ་སྡོམ་པའོ། །

**གཉིས་པ་ནི།**

ཆོས་དང་ལོངས་སྤྱོད་རྫོགས་དང་སྤྲུལ་པ་ནི། སྐུ་དང༌། གསུང་དང༌། ཐུགས་སོ། །

ཞེས་པ་སྟེ། དེ་ཡང་བསྐྱེད་རིམ་ལྟར་ན། ལུས་ཐ་མལ་པ་ལས་བཟློག་སྟེ་ལྷར་གསལ་བ་ཆོས་ཅན་ལྷ་དང་ལྷ་མོར་དག་པས་སྐུ་རྡོ་རྗེ་དང༌། དེ་བཞིན་ངག་སྔགས་སུ་དག་པས་གསུང་རྡོ་རྗེ་དང༌། ཡིད་ཆོས་ཉིད་དུ་དག་པས་ཐུགས་རྡོ་རྗེ་སྟེ་དངོས་བསྟན་དང༌། ཤུགས་བསྟན་སོ་སོ་རང་རིག་པ་དག་པས་ཡེ་ཤེས་རྡོ་རྗེ་སྟེ། ལྷ་སྔགས་ཆོས་ཉིད་ཡེ་ཤེས་ལ་བརྟན་པ་ཐོབ་པས་སྒོ་གསུམ་དང་རང་རིག་རྡོ་རྗེ་བཞིར་སྡོམ་པའོ། །རྫོགས་རིམ་ལྟར་ན། སྐུ་རྡོ་རྗེ་སྤྲུལ་སྐུའི་གནས་ལྟེ་བ། གསུང་རྡོ་རྗེ་ལོངས་སྐུའི་གནས་མགྲིན་པ། ཐུགས་རྡོ་རྗེ་ཆོས་སྐུའི་གནས་སྙིང་ག་སྟེ་དངོས་བསྟན་དང༌། ཤུགས་བསྟན་ཡེ་ཤེས་རྡོ་རྗེ་ངོ་བོ་ཉིད་སྐུའམ་བདེ་བ་ཆེན་པོའི་སྐུའི་གནས་སྤྱི་བོ་སྟེ། རྫོགས་རིམ་གྱི་གནས་བཞི་ལ་གནད་དུ་བསྣུན་པས་གནས་སྐབས་བཞི་ཟད་པ་སྟེ། ལྟེ་བའི་ཨ་ཤད་ལ་དམིགས་ཏེ་སྒྱུ་ལུས་བསྒོམས་པས་སད་པའི་གནས་སྐབས་ཟད་ནས་སྐུ་རྡོ་རྗེ་དང༌། མགྲིན་པའི་ས་བོན་ཨོཾ་ལ་དམིགས་ཏེ་རྨི་ལམ་བསྒོམས་པས་རྨི་ལམ་ཟད་ནས་གསུང་རྡོ་རྗེ་དང༌། སྙིང་གའི་ས་བོན་ཧཱུཾ་ལ་དམིགས་ཏེ་འོད་གསལ་བསྒོམས་པས་གཉིད་སྟུག་ཟད་ནས་ཐུགས་རྡོ་རྗེ་དང༌། སྤྱི་བོའི་ཧཾ་ཡིག་ལ་དམིགས་ཏེ་ཞུ་བ་དེ་ལྷན་སྐྱེས་སམ་རང་བཞིན་ལྷན་སྐྱེས་བསྒོམས་པས་སྙོམས་འཇུག་གི་གནས་སྐབས་སམ་བཞི་པའི་གནས་སྐབས་ཟད་ནས་ཡེ་ཤེས་རྡོ་རྗེ་སྟེ། དངོས་བསྟན་སྒོ་གསུམ་དང་ཤུགས་བསྟན་ཡེ་ཤེས་བཅས་དེ་རྣམས་རྡོ་རྗེ་བཞིར་སྡོམ་པའོ། །

**གསུམ་པ་བཞི་ཚན་བཤད་པ་ལ་གཉིས། ཡི་གེ་བཞིའི་སྡོམ་དང༌། འཁོར་ལོ་བཞིའི་རྣམ་བཞག་བཤད་པའོ། །དང་པོ་ནི།**

ཨེ་བཾ་མ་ཡཱ་ནི། ཨེ་ཡི་རྣམ་པས་ལྷ་མོ་སྤྱན། །བཾ་གི་རྣམ་པས་བདག་མར་བརྗོད། །མས་ནི་ལྷ་མོ་གོས་དཀར་མོ། །ཡ་ཡིས་རྣམ་པ་སྒྲོལ་མར་བརྗོད། །

ཅེས་པ་སྟེ། ཨེ་བཾ་མ་ཡཱ་ནི་ཞེས་ཡི་གེ་འབྲུ་བཞིས་མདོར་བསྟན་ནས། རྒྱས་བཤད་ལ་ཚིག་དོན་ལྟར་ན། ཨེ་ཡིག་ནི་འབྱུང་བ་ས་ཁམས་རྣམ་པར་དག་པས་ལྷ་མོ་སྤྱན་མ་དང༌། བཾ་ཡིག་ནི་འབྱུང་བ་ཆུ་ཁམས་རྣམ་པར་དག་པས་ལྷ་མོ་མཱ་མ་ཀི་སྟེ་བོད་སྐད་དུ་བདག་མར་བརྗོད་པ་དང༌། མཱ་ཡིག་ནི་འབྱུང་བ་མེ་ཁམས་རྣམ་པར་དག་པས་ལྷ་མོ་གོས་དཀར་མོ་དང༌། ཡ་ཡིག་ནི་འབྱུང་བ་རླུང་ཁམས་རྣམ་པར་དག་པས་ལྷ་མོ་དམ་ཚིག་སྒྲོལ་མར་བརྗོད་དོ། །སྤྱི་དོན་ལྟར་ན། འབྱུང་བ་རིམ་བརྩེགས་ཀྱིས་བསྡུས་པའི་དཀྱིལ་འཁོར་རྟེན་དང་བརྟེན་པར་བཅས་པའི་འཆར་གཞིར་བཤད། སྦས་དོན་ལྟར་ན། ལྟེ་བའི་འཁོར་ལོ་ས་ཁམས་ཁ་དོག་སེར་པོ། སྙིང་གའི་འཁོར་ལོ་ཆུ་ཁམས་ཁ་དོག་སྔོན་པོ། མགྲིན་པའི་འཁོར་ལོ་མེ་ཁམས་ཁ་དོག་དམར་པོ། སྤྱི་བོའི་འཁོར་ལོ་རླུང་ཁམས་ཁ་དོག་དཀར་པོ་སྟེ་འབྱུང་བ་བཞིའི་རང་བཞིན་དུ་བསྟན། མཐར་ཐུག་ལྟར་ན། ཞེ་སྡང་དག་པ་མེ་ལོང་ཡེ་ཤེས། ང་རྒྱལ་དག་པ་མཉམ་ཉིད་ཡེ་ཤེས། འདོད་ཆགས་དག་པ་སོར་རྟོག་ཡེ་ཤེས། ཕྲག་དོག་དག་པ་བྱ་གྲུབ་ཡེ་ཤེས་ཏེ་མདོར་ན་ཨེ་བཾ་མ་ཡཱའི་ཡི་གེ་འབྲུ་བཞི་པོ་འདིས་འཁོར་ལོ་བཞི། འབྱུང་བ་བཞི། ལྷ་མོ་བཞི། ཡེ་ཤེས་བཞི་དང༌། འོག་ནས་འབྱུང་བའི་བཞི་ཚན་ཐམས་ཅད་ཀྱང་ལུས་སེམས་གཉིས་ལ་སྡོམ་ལ་སྡོམ་པར་བསྟན་ཏོ། །

**གཉིས་པ་འཁོར་ལོ་བཞིའི་རྣམ་བཞག་བཤད་པ་ནི།**

སྤྲུལ་པའི་འཁོར་ལོ་ལ་འདབ་མ་དྲུག་ཅུ་རྩ་བཞི་དང༌། ཆོས་ཀྱི་འཁོར་ལོ་ལ་འདམ་མ་བརྒྱད་དང༌། ལོངས་སྤྱོད་རྫོགས་པའི་འཁོར་ལོ་ལ་འདམ་མ་བཅུ་དྲུག་དང༌། བདེ་བ་ཆེན་པོའི་འཁོར་ལོ་ལ་འདབ་མ་སུམ་ཅུ་རྩ་གཉིས་སོ། །འཁོར་ལོའི་གྲངས་ཀྱི་རིམ་པ་རྣམ་པར་བཞག་པའོ། །

ཞེས་པ་སྟེ། སྤྲུལ་པའི་འཁོར་ལོ་ལ་ངོ་བོ་ནི། ལུས་ཐམས་ཅད་ལྟེ་བ་ནས་སྐྱེད་ཅིང་སྤྲུལ་སྐུའི་རྟེན་བྱེད་པ་དང༌། ངེས་ཚིག་གཏུམ་མོའི་གནད་ཀྱིས་ཐ་མལ་གྱི་རྣམ་རྟོག་གཅོད་པའི་ཕྱིར་བྱེད་ལས་ཀྱི་ཆ་ལས་འཁོར་ལོ་ཞེས་བཏགས་པ་དང༌། དབྱེ་བ་ཕྱི་སྐོར་བགྲང་བའི་དབང་དུ་བྱས་ཏེ་རྩ་འདབ་དྲུག་ཅུ་རྩ་བཞི་གདུགས་ཀྱི་ཐུར་མ་ལྟར་གནས་པས་རྣམ་པའི་ཆ་ལས་ཀྱང་འཁོར་ལོ་ཞེས་བརྗོད་དོ། །ཆོས་ཀྱི་འཁོར་ལོ་ལ་ངོ་བོ་ནི་ཆོས་ཐམས་ཅད་ཤེས་པར་བྱེད་ཅིང་སེམས་ཀྱི་རྒྱལ་པོའི་རྟེན་བྱེད་པ་དང༌། ངེས་ཚིག་འོད་གསལ་གྱི་གནད་ཀྱིས་གཉིད་སྟུག་པོའི་འཁྲུལ་པ་གཅོད་པའི་ཕྱིར་བྱེད་ལས་ཀྱི་ཆ་ལས་འཁོར་ལོ་ཞེས་བཏགས་པ་དང༌། དབྱེ་བ་ནང་སྐོར་བགྲང་བའི་དབང་དུ་བྱས་ཏེ་རྩ་འདབ་བརྒྱད་གདུགས་ཀྱི་ཐུར་མ་ལྟར་གནས་པས་རྣམ་པའི་ཆ་ལས་ཀྱང་འཁོར་ལོ་ཞེས་བརྗོད་དོ། །ལོངས་སྤྱོད་རྫོགས་པའི་འཁོར་ལོ་ལ་ངོ་བོ་ནི། རོ་དྲུག་མྱོང་བར་བྱེད་ཅིང་ལོངས་སྐུའི་རྟེན་བྱེད་པ་དང༌། ངེས་ཚིག་རྨི་ལམ་གྱི་གནད་ཀྱིས་ཉིང་འཁྲུལ་རྨི་ལམ་གྱི་རྣམ་རྟོག་གཅོད་པའི་ཕྱིར་བྱེད་ལས་ཀྱི་ཆ་ལས་འཁོར་ལོ་ཞེས་བཏགས་པ་དང༌། དབྱེ་བ་བར་སྐོར་བགྲང་བའི་དབང་དུ་བྱས་ཏེ་རྩ་འདབ་བཅུ་དྲུག་གདུགས་ཀྱི་ཐུར་མ་ལྟར་གནས་པས་རྣམ་པའི་ཆ་ལས་ཀྱང་འཁོར་ལོ་ཞེས་བརྗོད་དོ། །བདེ་བ་ཆེན་པོའི་འཁོར་ལོ་ལ་ངོ་བོ་ནི། བྱང་ཆུབ་ཀྱི་སེམས་རྒྱས་པར་བྱེད་ཅིང་བདེ་བ་ཆེན་པོའི་སྐུའི་རྟེན་བྱེད་པ་དང༌། ངེས་ཚིག་ཐིག་ལེའི་གནད་ཀྱིས་སྙོམས་འཇུག་གི་འཁྲུལ་པ་གཅོད་པའི་ཕྱིར་བྱེད་ལས་ཀྱི་ཆ་ལས་འཁོར་ལོ་ཞེས་བཏགས་པ་དང༌། དབྱེ་བ་ཕྱི་སྐོར་བགྲང་བའི་དབང་དུ་བྱས་ཏེ་རྩ་འདབ་སུམ་ཅུ་རྩ་གཉིས་གདུགས་ཀྱི་ཐུར་མ་ལྟར་གནས་པས་རྣམ་པའི་ཆ་ལས་ཀྱང་འཁོར་ལོ་ཞེས་བརྗོད་དོ། །དེ་དག་ནི་འཁོར་ལོ་བཞིའི་གྲངས་ཀྱི་རིམ་པ་རྣམ་པར་བཞག་པའི་སྒོ་ནས་འབྲས་བུ་སྐུ་བཞི་ལུས་སེམས་གཉིས་ལ་སྡོམ་པར་བསྟན་ཏོ། །

**གསུམ་པ་རྣམ་དག་ཤིན་ཏུ་རྒྱས་པར་བཤད་པ་ལ་གཉིས། འཁོར་ལོའི་རྣམ་དག་སྤྱིར་བཤད་པ་དང༌། གྲངས་ཀྱི་རྣམ་དག་བྱེ་བྲག་ཏུ་བཤད་པའོ། །དང་པོ་ལ་ལྔ། སྐད་ཅིག་མ་བཞི། བདེན་པ་བཞི། དེ་ཁོ་ན་བཞི། དགའ་བ་བཞི། སྡེ་པ་བཞི་བཤད་པའོ། །དང་པོ་སྐད་ཅིག་མ་བཞི་ནི།**

རྣམ་པས་སྣ་ཚོགས་པ་དང༌། རྣམ་པར་སྨིན་པ་དང༌། རྣམ་པར་ཉེད་པ་དང༌། མཚན་ཉིད་དང་བྲལ་བའོ། །

ཞེས་པ་སྟེ། དེ་ལ་བརྟག་པ་ཕྱི་མའི་ལེའུ་བཞི་པ་ལས། ཇི་ལྟར་ཕྱི་རོལ་དེ་བཞིན་ནང༌། །སྡོམ་པའི་དེ་ཉིད་རབ་ཏུ་དབྱེ། །ཞེས་གསུངས་པ་ལྟར། ཕྱི་སྤྱི་དོན་ལྟར་བཤད་ན། དུས་སྐད་ཅིག་མར་མྱོང་བ་སྐྱེ་བས་སྐད་ཅིག་མ་བཞི་སྟེ། ཐོག་མར་བྱ་བ་རྩོམ་པའི་དུས་སུ་དགེ་མི་དགེའི་འདུ་བྱེད་སྣ་ཚོགས་པ་ནི་སྣ་ཚོགས་པའི་སྐད་ཅིག་མ་དང༌། དེའི་འབྲས་བུའི་ངོ་བོ་ནི་རྣམ་པར་སྨིན་པའི་སྐད་ཅིག་མ་དང༌། འབྲས་བུ་གྲུབ་ནས་དེ་ལ་སྤྱོད་པའི་ཉེད་པ་ནི་རྣམ་པར་ཉེད་པའི་སྐད་ཅིག་མ་དང༌། མཐར་འདོད་བྱ་ཟད་ནས་བྱ་བྱེད་དང་བྲལ་བ་ནི་མཚན་ཉིད་དང་བྲལ་བའི་སྐད་ཅིག་མའོ། །ནང་སྦས་དོན་ལྟར་བཤད་ན། སྐད་ཅིག་མ་བཞི་འཁོར་ལོ་ལ་ཚང་བ་སྟེ། རྣམ་པ་སྣ་ཚོགས་པ་ལྟེ་བ། རྣམ་པར་སྨིན་པ་སྙིང་ག རྣམ་པར་ཉེད་པ་མགྲིན་པ། མཚན་ཉིད་བྲལ་བ་སྤྱི་བོར་ཚང་བའོ། །ངེ་རང་ལུས་ཐབས་ལམ་དང་སྦྱར་ན། ལུས་གནད་བཅོས་རླུང་ནང་དུ་སྡུད་པས་དང་པོ་རྣམ་རྟོག་ཤས་ཆེ་བདེ་བ་ཤས་ཆུང་ངུས་རྣམ་པ་སྣ་ཚོགས་པའི་སྐད་ཅིག་མ་དང༌། དེ་ལས་གཏུམ་མེ་འབར་ལ་ཁད་དུས་རྣམ་རྟོག་ཤས་ཆུང་བདེ་བ་ཤས་ཆེ་དུས་རྣམ་པར་སྨིན་པའི་སྐད་ཅིག་མ་དང༌། དེ་ནས་གཏུམ་མོ་འབར་འཛག་ལ་བརྟེན་ནས་བདེ་སྟོང་གི་ཉམས་སྐྱེས་དུས་མཚན་ཉིད་དང་བྲལ་བའི་སྐད་ཅིག་མ་དང༌། དེ་ལས་དངོས་གཞི་བཏང་རྗེས་ཀྱི་ཤེས་པ་རྟོག་དཔྱོད་དང་བཅས་པའི་དུས་སུ་རྣམ་པར་ཉེད་པའི་སྐད་ཅིག་མའོ། །

**གཉིས་པ་འཕགས་པའི་བདེན་པ་བཞི་ནི།**

སྡུག་བསྔལ་དང༌། ཀུན་འབྱུང་དང༌། འགོག་པ་དང༌། ལམ་མོ། །

ཞེས་པ་སྟེ། དེ་ཡང་སྤྱི་དོན་ལྟར་ན། ཀུན་རྫོབ་དང་དོན་དམ་སོ་སོའི་ངོ་ན་བདེན་པས་བདེན་པ་བཞི་སྟེ། ཟག་བཅས་འབྲས་བུའི་ཆར་གྱུར་པ་སྡུག་བསྔལ་དང༌། ཟག་བཅས་རྒྱུའི་ཆར་གྱུར་པ་ཀུན་འབྱུང་དང༌། ཟག་མེད་འབྲས་བུའི་ཆར་གྱུར་པ་འགོག་པ་དང༌། ཟག་མེད་རྒྱུའི་ཆར་གྱུར་པ་ལམ་མོ། །སྦས་དོན་ལྟར་ན། བདེན་པ་བཞི་འཁོར་ལོ་བཞི་ལ་ཚང་བ་སྟེ། སྡུག་བདེན་ལྟེ་བ། ཀུན་འབྱུང་སྙིང་ག འགོག་བདེན་མགྲིན་པ། ལམ་བདེན་སྤྱི་བོར་ཚང་བའོ། །དེ་ཡང་གཏུམ་མོའི་རྫོགས་རིམ་དང་སྦྱར་ན། ལུས་གནད་བཅོས་རླུང་ནང་དུ་སྡུད་པས་དང་པོ་རྣམ་རྟོག་ཆེ་ལ་བདེ་བ་ཆུང་དུས་བདེ་བའི་སྣ་སྡུག་བསྔལ་གྱིས་འདྲེན་པས་སྡུག་བདེན་དང༌། དེ་ལས་གཏུམ་མེ་འབར་ལ་ཁད་དུས་རྟོག་པ་ཆུང་ལ་བདེ་བ་ཆེ་དུས་ཀུན་འབྱུང་གི་བདེན་པ་དང༌། དེ་ནས་གཏུམ་མོ་འབར་འཛག་ལ་བརྟེན་ནས་བདེ་སྟོང་གི་མྱོང་བ་སྐྱེས་དུས་ལམ་བདེན་དང༌། དེ་ལས་དངོས་བཞི་བཏང་རྗེས་ཀྱི་ཤེས་པ་དང་བསྲེས་དུས་འགོག་བདེན་ནོ། །

**གསུམ་པ་དེ་ཁོ་ན་ཉིད་བཞི་ནི།**

བདག་གི་དེ་ཁོ་ན་དང༌། སྔགས་ཀྱི་དེ་ཁོ་ན་དང༌། ལྷའི་དེ་ཁོ་ན་དང༌། ཡེ་ཤེས་ཀྱི་དེ་ཁོ་ནའོ། །

ཞེས་པ་སྟེ། དེ་ཡང་ཕྱི་ལྟར་ན། དོན་ཕྱིན་ཅི་མ་ལོག་པར་སྟོན་པས་དེ་ཁོ་ན་ཉིད་བཞི་སྟེ། ལུས་ལྷ་དང་མི་འབྲལ་བ་བདག་གི་དེ་ཁོ་ན་དང༌། ངག་བཟླས་བརྗོད་དང་མི་འབྲལ་བ་སྔགས་ཀྱི་དེ་ཁོ་ན་ཉིད་དང༌། ཡིད་ལྷའི་ཕྱག་རྒྱ་དང་མི་འབྲལ་བ་ལྷའི་དེ་ཁོ་ན་ཉིད་དང༌། ཟབ་མོའི་རྫོགས་རིམ་དང་མི་འབྲལ་བ་ཡེ་ཤེས་ཀྱི་དེ་ཁོ་ན་ཉིད་དོ། །ནང་ལྟར་ན། དེ་ཁོ་ན་ཉིད་བཞི་འཁོར་ལོ་བཞི་ལ་ཚང་བ་སྟེ། བདག་གི་དེ་ཁོ་ན་ལྟེ་བ། ལྷའི་དེ་ཁོ་ན་སྙིང་ག སྔགས་ཀྱི་དེ་ཁོ་ན་མགྲིན་པ། ཡེ་ཤེས་ཀྱི་དེ་ཁོ་ན་སྤྱི་བོར་ཚང་བའོ། དེ་གནས་ཐབས་གསུམ་དང་སྦྱར་ན། བཞིའི་གནས་ཐབས་དང་པོ་ལུས་དངོས་པོའི་གནས་ཐབས་བསྟན་པ་བདག་གི་དེ་ཁོ་ན་དང༌། གཉིས་པ་སེམས་དངོས་པོའི་གནས་ཐབས་བསྟན་པ་ལྷའི་དེ་ཁོ་ན་དང༌། ལམ་གྱི་གནས་ཐབས་སྔགས་ཀྱི་དེ་ཁོ་ན་དང༌། འབྲས་བུའི་གནས་ཐབས་ཡེ་ཤེས་ཀྱི་དེ་ཁོ་ན་ཉིད་དོ། །

**བཞི་པ་དགའ་བ་བཞི་ནི།**

དགའ་བ་དང༌། མཆོག་ཏུ་དགའ་བ་དང༌། དགའ་བྲལ་གྱི་དགའ་བ་དང༌། ལྷན་ཅིག་སྐྱེས་པའི་དགའ་བའོ། །

ཞེས་པ་སྟེ། དེ་ཡང་ཕྱི་ལྟར་ན། ལམ་ལ་བརྟེན་པས་དགའ་བ་བཞི་སྟེ། འཇིག་རྟེན་པའི་ལམ་ལ་ཞུགས་པ་དགའ་བ་དང༌། བསམ་གཏན་བཞི་ཐོབ་པ་མཆོག་དགའ། མཐོང་ལམ་ཐོབ་པ་དགའ་བྲལ་དང༌། འོད་ཟེར་ཆེན་པོའི་དབང་ཐོབ་པ་ལྷན་ཅིག་སྐྱེས་པའི་དགའ་བའོ། །ནང་ལྟར་ན། དགའ་བ་བཞི་འཁོར་ལོ་བཞི་ལ་ཚང་བ་སྟེ། དགའ་བ་ལྟེ་བ། མཆོག་དགའ་སྙིང་ག དགའ་བྲལ་མགྲིན་པ། ལྷན་ཅིག་སྐྱེས་དགའ་སྤྱི་བོར་ཚང་བའོ། །དེ་རང་ལུས་གཏུམ་མོ་དང་སྦྱར་ན། ལུས་གནད་བཅོས་རླུང་ནང་དུ་སྡུད་པས་དང་པོ་རྣམ་རྟོག་ཆེ་ལ་བདེ་བ་ཆུང་དུས་དགའ་བ། དེ་ལས་གཏུམ་མེ་འབར་དུས་རྣམ་རྟོག་ཆུང་ལ་བདེ་བ་ཆེ་དུས་མཆོག་དགའ། དེ་ནས་གཏུམ་མོ་འབར་འཛག་ལ་བརྟེན་ནས་བདེ་སྟོང་གི་ཉམས་མྱོང་སྐྱེས་དུས་ལྷན་ཅིག་སྐྱེས་དགའ། དེ་ལས་དངོས་གཞི་བཏང་རྗེས་ཤེས་དང་བསྲེས་དུས་དགའ་བྲལ་གྱི་དགའ་བའོ། །

**ལྔ་པ་སྡེ་པ་བཞི་ནི།**

གནས་བརྟན་པ་དང༌། ཐམས་ཅད་ཡོད་པར་སྨྲ་བ་དང༌། ཀུན་གྱིས་བཀུར་བ་དང༌། དགེ་འདུན་ཕལ་ཆེན་ནོ། །

ཞེས་པ་སྟེ། དེ་ཡང་ཕྱི་ལྟར་ན། ཚོགས་པ་མང་པོ་དང་ལྡན་པས་སྡེ་པ་བཞི་སྟེ། རང་གི་གནས་ལས་མི་བསྐྱོད་པས་གནས་བརྟན་པ་དང༌། ཤེས་བྱའི་ཆོས་དང་རྒྱུ་འབྲས་ཐམས་ཅད་ཡོད་པར་སྨྲ་བ་དང༌། རིགས་ཐ་དད་པ་ཀུན་གྱིས་བཀུར་བ་དང༌། ཚོགས་པ་ཕལ་པོ་ཆེ་དང་ལྡན་པས་དགེ་འདུན་ཕལ་ཆེན་ནོ། །ནང་ལྟར་ན། སྡེ་པ་བཞི་འཁོར་ལོ་བཞི་ལ་ཚང་བ་སྟེ། ཕྱི་མའི་ལེའུ་བཞི་པ་ལས། གང་ཕྱིར་སྤྲུལ་པ་གནས་བརྟན་ཕྱིར། །སྤྲུལ་པའི་འཁོར་ལོ་གནས་བརྟན་ཉིད། །ཆོས་ནི་སྨྲ་བ་འབྱུང་བའི་ཕྱིར། །ཆོས་ཀྱི་འཁོར་ལོ་ཐམས་ཅད་ཡོད། །གང་ཕྱིར་མགྲིན་པ་ཀུན་བཀུར་ཕྱིར། །ལོངས་སྤྱོད་འཁོར་ལོ་ཀུན་བཀུར་ཉིད། །གང་ཕྱིར་བདེ་ཆེན་མགོར་གནས་པས། །བདེ་བའི་འཁོར་ལོ་དགེ་འདུན་ཆེ། །ཞེས་སོ། །

**གཉིས་པ་གྲངས་ཀྱི་རྣམ་དག་བྱེ་བྲག་ཏུ་བཤད་པ་ལ་གཉིས། ལས་རླུང་གི་གྲངས་དང༌། རྩ་འདབ་ཀྱི་གྲངས་བསྟན་པའོ། །དང་པོ་ནི།**

ཟླ་བ་དང༌། ཉི་མ་དང༌། ཨཱ་ལི་དང༌། ཀཱ་ལི་ནི།

ཞེས་པ་སྟེ། དེ་ཡང་ཕྱི་ལྟར་ན། ཟླ་བས་ཉིན་མོ། ཉི་མས་མཚན་མོ། ཨཱ་ལིས་དཀར་ཕྱོགས། ཀཱ་ལིས་དམར་ཕྱོགས་ཏེ་འཁོར་བའི་ཆོས་རྣམས་བསྟན་པ་དང༌། ནང་ལྟར་ན། སྣ་བུག་གཡས་གཡོན་ནས་ཉི་ཟླའམ། གཟུང་འཛིན་གྱི་རླུང་རྒྱུ། གང་ནས་རྒྱུ་ན། ཨཱ་ལི་ཐབས་ཀྱི་རང་བཞིན་གཡོན་གྱི་རྩ་སུམ་ཅུ་རྩ་གཉིས་དང༌། ཀཱ་ལི་ཤེས་རབ་ཀྱི་རང་བཞིན་གཡས་ཀྱི་རྩ་སུམ་ཅུ་རྩ་གཉིས་ནས་སྟེང་དང་འོག་ཏུ་ལས་བྱེད་པའི་སྒོ་ནས་རྒྱུ་བའོ། །

**གཉིས་པ་ནི།**

འཕོ་བ་བཅུ་དྲུག་དང༌། དབྱུག་གུ་དྲུག་ཅུ་རྩ་བཞི་དང༌། ཆུ་ཚོད་སུམ་ཅུ་རྩ་གཉིས་དང༌། ཐུན་ཚོད་བཞི་སྟེ། དེ་ལྟར་ཐམས་ཅད་བཞི་བཞིའོ། །

ཞེས་པ་སྟེ། དེ་ཡང་ཕྱི་ལྟར་ན། སྔོན་རྒྱ་གར་དུ་རྒྱལ་པོ་ལ་གསེར་ཕོར་གྱི་ཆུས་དུས་ཚོད་བཟུང་བས་ཆུ་ཚོད་ཅེས་བྱ་སྟེ། དེ་ཡང་གང་བ་དང་འཕོ་བ་རེ་རེ་ལ་དབྱུག་གུ་གཉིས་རེ་རྒྱབ་པས། ཆུ་ཚོད་གཅིག་ལ་དབྱུག་གུ་བཞི་རེ་བརྩིས་པས་ཉིན་ཞག་གཅིག་ལ་འཕོ་བ་བཅུ་དྲུག་དབྱུག་གུ་དྲུག་ཅུ་རྩ་བཞི། ཆུ་ཚོད་སོ་གཉིས། ཉིན་མོ་ཐུན་བཞི་དང༌། མཚན་མོ་ཐུན་བཞི་སྟེ་ཐུན་ཚོད་བརྒྱད་དང༌། ཐུན་ཆེན་བཞི་སྟེ་བཞིའི་སྒོ་ནས་དུས་ཚོད་གཏན་ལ་འབེབས་པའོ། །ནང་ལྟར་ན། ལྟེ་བའི་རྩ་འདབ་དབྱུག་གུ་དྲུག་ཅུ་རྩ་བཞི། སྙིང་གའི་རྩ་འདབ་ཐུན་ཚོད་བརྒྱད། མགྲིན་པའི་རྩ་འདབ་འཕོ་བ་བཅུ་དྲུག སྤྱི་བོའི་རྩ་འདབ་ཆུ་ཚོད་སོ་གཉིས་ཀྱི་གྲངས་དང་མཚུངས་པ་འདིས་དེ་དང་དེའི་རྣམ་དག་བསྟན་ཏོ། །དེ་ལྟར་ཨེ་བཾ་མ་ཡའི་ཡི་གེ་བཞི་དང༌། ཟླ་ཉི་ཨཱ་ལི་ཀཱ་ལི་བཞིས་འཁོར་འདས་ཀྱི་ཆོས་ཐམས་ཅད་རང་གི་ལུས་སེམས་གཉིས་ལ་ཚང་ཞིང་སྡོམ་པའི་ཕྱིར་ཕྱི་རོལ་ལ་ཞེན་པ་བཅད་དེ་ཁ་ནང་དུ་ཕྱོགས་ཏེ་བསྒོམས་པར་བྱའོ། །

**བཞི་པ་དེ་དག་གཏན་ལ་ཕབ་ཚུལ་གཏུམ་མོའི་རྣལ་འབྱོར་བསྟན་པ་ནི།**

ལྟེ་བར་གཏུམ་མོ་འབར་བ་ཡིས། །དེ་བཞིན་གཤེགས་པ་ལྔ་བསྲེག་ཅིང༌། །སྤྱན་མ་སོགས་པ་ཡང་བསྲེག་སྟེ། །བསྲེག་པས་རི་བོང་ཅན་ཧཾ་འཛག །

ཅེས་པ་སྟེ། དེ་ལ་ཕྱག་རྒྱ་བཞི་ལས་ཚིག་དོན་དམ་རྒྱའི་དབང་དུ་བྱས་ན། ལུས་གནས་བཅོས་ཏེ་སྒྱུ་མའི་ལྷ་སྐུར་རྩ་གསུམ་འཁོར་ལོ་བཞི་དང་བཅས་པ་གསལ་བཏབ་ནས། རླུང་ནང་དུ་སྡུད་ལ་གཡས་རྩ་གཡོན་རྩའི་རླུང་གཅུན་པས་ལས་རླུང་ཤུགས་ཀྱི་ལོག ལྟེ་བ་ནས་ཤེས་རབ་ཕར་ཕྱིན་མའི་ངོ་བོ་ཉམས་ཀྱི་གཏུམ་མོ་འབར་བའི་མེ་ལྕེ་གྱེན་དུ་བསྐྱོད་པས་སྤྱི་བོ་བདེ་ཆེན་ཐབས་ཀྱི་ངོ་བོ་ཧཾ་ཡིག་དྲོད་དེ་ཁམས་བྱང་ཆུབ་སེམས་ཀྱི་ཐིག་ལེ་ཞུ་བས་ཕུང་པོ་ལྔར་འཛིན་པའི་རྣམ་རྟོག་འགག་པ་ལ། དེ་བཞིན་གཤེགས་པ་ལྔ་བསྲེག་ཅེས་པའི་སྒྲས་བསྙད་པ་དང༌། ཡང་འབྱུང་བ་ལྔར་འཛིན་པའི་རྟོག་པ་འགག་པ་ལ་སྤྱན་མ་ལ་སོགས་པའི་གཤེགས་མ་ལྔ་ཡང་བསྲེག་པའི་སྒྲས་བསྙད་པ་སྟེ། ངེས་ཚིག་ཕུང་ཁམས་ཀྱིས་བསྡུས་པའི་ཆོས་ཐམས་ཅད་འཇོམས་པའི་གཤེད་མ་ཉིད་དུ་གྱུར་པས་གཏུམ་མོ་ཞེས་བརྗོད་པ་དང༌། བྱེད་ལས་ཉམས་དང་མཆོག་གི་གཏུམ་མོ་གང་རུང་གིས་དཔྱིད་ཀྱི་ཐིག་ལེ་རི་བོང་ཅན་བསྲེག་པས་ཞུ་ཞིང་ཐུར་དུ་འཛག་པའི་རྒྱུན་རྩའི་ཞིང་དུ་འགྲེམས་པ་ལ། ཐུན་དུ་བཅད་དེ་བསྒོམ་པས་རླུང་སེམས་དབུ་མར་ཆུད་དེ་མཉམ་བཞག་ཏུ་བདེ་སྟོང་གི་མྱོང་བ་རྒྱུད་ལ་སྐྱེ། རྗེས་ཐོབ་ཏུ་ཕྱི་རོལ་གྱི་ཡུལ་སྣང་ཐམས་ཅད་ལ་དེས་རྒྱས་བཏབ་སྟེ་བསྒོམ་པས་ཇི་ཞིག་ནས་མཉམ་རྗེས་འདྲེས་ཏེ་སྒོམ་གཉིས་ལ་ཁྱད་པར་མེད་དུས་ལྷ་སྒོམ་སྔགས་ཟློས་ལ་སོགས་པའི་བྱས་པ་ཐམས་ཅད་བཅོས་མར་སོང༌། ཕྲ་སོགས་དབང་ཕྱུག་གི་ཡོན་ཏན་བརྒྱད་ཐོབ་པ་སློབ་པའི་ཟུང་འཇུག་གི་ལམ་མོ། །ཡང་སྤྱི་དོན་ལས་རྒྱའི་དབང་དུ་བྱས་ན། ལྟེ་བའི་སྒྲས་འདུ་ཤེས་གསུམ་ལྡན་གྱི་མཁའ་གསང་བསྟན། ལས་ཀྱི་གཏུམ་མོ་འབར་བས་ཕུང་ཁམས་བསྲེག་ཏེ་བྱང་སེམས་གསང་བའི་སྣ་རྩེར་ཕབ། རླུང་གི་སྟོབས་ཀྱི་ཕྱིར་མི་འཛག་པ་བདེ་སྟོང་རྟོག་བྲལ་དུ་མྱོང་བ་འདོད་ཆགས་ལམ་བྱེད་རྣལ་འབྱོར་ཅན་གྱི་ལམ་མོ། །སྦས་དོན་ཆོས་རྒྱའི་དབང་དུ་བྱས་ན། ལྟེ་བའི་སྒྲས་མདོ་རྒྱུད་མན་ངག་གི་ལྟེ་བ་སྟེ་དབུ་མ་ཁྱད་པར་གྱི་གཏུམ་མོ་ཤེས་རབ་ཀྱི་རིག་རྩལ་འབར་བས་ཕུང་ཁམས་སྐྱེ་གསུམ་གྱིས་བསྡུས་པའི་ཆོས་ཐམས་ཅད་སྤྲོས་བྲལ་དུ་བསྒྱུར་ནས་དེར་འཛིན་གྱི་རྟོག་པ་བསྲེགས་ཏེ། བློ་དང་འཚམས་པའི་རི་བོང་ཅན་འཛག་པ་སྟེ་སྣང་བ་བརྡ་དང་དཔེར་ཤར་བ་སྣང་བ་དབང་སྒྱུར་གྱི་ལམ་མོ། །མཐར་ཐུག་ཕྱག་རྒྱའི་དབང་དུ་བྱས་ན། ལྟེ་བའི་སྒྲས་དབུས་མཚོན་པས་གཉུག་མ་ལྷན་ཅིག་སྐྱེས་པ་ཡེ་ཤེས་ཀྱི་གཏུམ་མོས་སེམས་ཀྱི་རྡོ་རྗེ་དབྱིངས་སུ་ཟད་དེ་རྒྱུ་དང་འབྲས་བུར་འཛིན་པའི་རེ་དོགས་བསྲེགས་ནས། ཐུགས་རྗེ་ཆེན་པོའི་རི་བོང་ཅན་གྱི་འོད་ཟེར་གང་འདུལ་དུ་འཕྲོ་བ་ཤིན་ཏུ་སྤྲོས་མེད་ཀྱི་ལམ་སྟེ། མི་སློབ་པའི་ཟུང་འཇུག་ཁ་སྦྱོར་ཡན་ལག་བདུན་ལྡན་གྱི་སྐུར་རྫོགས་ཏེ་མཐར་ཐུག་ཕྱག་རྒྱ་ཆེན་པོ་མཆོག་གི་དངོས་གྲུབ་ཅེས་གྲགས་པའི་སྒྲ་བོ་ཆེ་དེ་ཐོབ་པའོ། །

**གཉིས་པ་ལེའུའི་མཚན་ནི།**

རྡོ་རྗེའི་རིགས་ཀྱི་ལེའུ་སྟེ་དང་པོའོ། །

ཞེས་པ་སྟེ། རྡོ་རྗེ་ནི་དངོས་པོའི་གནས་ལུགས་ཏེ་དོན་དམ་སེམས་ཀྱི་རྡོ་རྗེའོ། །རིགས་ནི་དེའི་སྡེ་ཚན་ཏེ་རྩ་རླུང་སེམས་གསུམ་ཚོགས་པའི་ལུས་སོ། །ལེའུའི་སྐད་དོན་པ་ཊ་ལའི་སྒྲ་ལས། བཀབ་པ་དང༌། སྐྱོབ་པ་དང༌། དུམ་བུ་འབྲེལ་བའི་དོན་གྱིས་གོས་དང་འདྲ་བ་སྟེ། དེ་ལྟ་བུའི་དུམ་བུ་བཅུ་གཅིག་ཡོད་པ་ལས། དང་པོའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **གཉིས་པ་སྔགས་ཀྱི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་ལེའུ་དང་པོར་རྒྱུད་གསུམ་མདོར་བསྟན་པ་དེ་ལ་སྔགས་མེད་ན་དངོས་གྲུབ་མི་འབྱུང་བས་འདིར་སྔགས་ཀྱི་ལེའུ་བསྟན་པ་ནི་ལེའུ་སྔ་ཕྱིའི་འབྲེལ་དང༌། སྔར་ལེའུ་དང་པོར་དགུག་དང་དོན་བྱེད་རྣམ་མང་སོགས་ཀྱིས་མདོར་བསྟན་པ་རྣམས་འདིར་རྒྱས་པར་འཆད་པ་ནི་མདོ་རྒྱས་ཀྱི་འབྲེལ་དང༌། རྒྱུད་འདིའི་གོང་འོག་གཅིག་ཏུ་བསྒྲིགས་ན་སྒྲུབ་ཐབས་གཞན་ལ་ལྟོས་མི་དགོས་པར་གང་ཟག་གཅིག་གི་ལམ་ཚང་བར་བསྟན་པ་ནི་མངོན་རྟོགས་པའི་འབྲེལ་ལོ། །

**གཉིས་པ་ལེའུའི་གཞུང་བཤད་པ་ལ་གཉིས། བཤད་པ་ཞལ་གྱི་བཞེས་པ་དང༌། བཤད་བྱ་དངོས་སོ། །དང་པོ་ནི།**

དེ་ནས་སྔགས་ཀྱི་ལེའུ་བཤད་པར་བྱའོ། །

ཞེས་པ་སྟེ། རིགས་ཀྱི་ལེའུ་བསྟན་པ་དེ་ནས་སྔགས་ཀྱི་ལེའུ་བཤད་པར་བྱའོ་ཞེས་མཚམས་སྦྱར་ནས་དམ་བཅའ་བ་སྟེ། དེ་ལ་ངོ་བོ། ངེས་ཚིག དབྱེ་བ། སྤེལ་ཚིག སྔགས་བཏུ་བ་དང་ལྔའི་སྒོ་ནས་བཤད་པ་ལས། སྔགས་ཀྱི་ངོ་བོ་ནི། ཨཱ་ལི་ཀཱ་ལི་སྟེ་ཐབས་ཤེས་གཉིས་སུ་མེད་པའི་བདག་ཉིད་ཅན་ནོ། །ངེས་ཚིག་ནི། མནྟྲའི་སྒྲ་ལས་མ་ན་ཡིད་དང༌། ཏྲ་ཡ་སྐྱོབ་པ་ལ་འཇུག་པས་ཡིད་མཚན་འཛིན་ལས་སྐྱོབ་པའི་དོན་གྱིས་ན་སྔགས་ཏེ། གསང་འདུས་ལས། མ་ནི་ཡིད་ཅེས་བྱ་བ་སྟེ། །ཏྲ་ནི་སྐྱོབ་པ་ཉིད་དུ་བཤད། །ཅེས་སོ། །ཡང་ན་མཚན་ནས་འབོད་དེ་སྤྱན་འདྲེན་པ་སྟེ། དཔེར་ན་སྐྱེས་ཆེན་གང་ཞིག་ལ། །ཆེ་ལ་མྱུར་བའི་སྒྲས་བོས་ན། །ཐོས་པ་ཙམ་གྱིས་འོང་བ་བཞིན། །སངས་རྒྱས་སྐད་ཅིག་གིས་འབྱོར་འགྱུར། །ཞེས་སོ། །དབྱེ་བ་ལ་མཚན་ཉིད་པ་དང༌། རྒྱུ་མཐུན་པ་གཉིས་ཏེ། མཚན་ཉིད་པ་ནི། དེ་བཞིན་ཉིད་ཀྱི་བརྡ་ཅན་བདེ་བར་གཤེགས་པའི་ཐུགས་རིག་སྟོང་གཉིས་སུ་མེད་པའི་ཡེ་ཤེས་ཏེ། རྡོ་རྗེ་རྩེ་མོ་ལས། སྔགས་རྣམས་ཀུན་གྱི་མཚན་ཉིད་ནི། །བདེ་བར་གཤེགས་པའི་ཐུགས་ལ་གནས། །ཞེས་སོ། །རྒྱུ་མཐུན་པ་ནི། ཐ་སྙད་ཀྱི་བརྡའི་རྣམ་པ་དོན་གསལ་བར་བརྗོད་པའི་སྔགས་ཏེ། འབུམ་ལྔར། གང་ལ་ཐ་སྙད་རབ་བརྗོད་སྔགས། །བརྡ་ཡིས་དོན་རྣམས་གསལ་བར་བྱེད། །ཅེས་སོ། །སྤེལ་ཚིག་ནི། ཞི་རྒྱས་དབང་དྲག་གི་སྔགས་ཀྱི་མཐའ་རྟེན་རྣམས་ཏེ། གུར་ལས། མཐར་ནི་སྭཱ་ཧཱ་ཞི་བ་སྟེ། །རྒྱས་པ་ལ་ནི་བཽ་ཥེཊ། །ཞེས་སོ། །སྔགས་བཏུ་བ་ནི། གང་ལས་བཏུ་བའི་སྔགས་ཀྱི་དཀྱིལ་འཁོར་བྲིས་ཏེ་མཆོད་པ་དང༌། ཇི་ལྟར་བཏུ་བའི་ཚུལ་ཕྱི་མའི་ལེའུ་དགུ་པ་ནས་བཤད་དོ། །

**གཉིས་པ་བཤད་བྱ་གཞུང་དངོས་བཤད་པ་ལ་གཉིས། གཞི་ལམ་འབྲས་བུ་གསུམ་ཆར་གཏོགས་པའི་སྔགས་ཚན་བཅུ་གཅིག་དང༌། འབྲས་བུ་ལས་ཚོགས་སུ་གཏོགས་པའི་སྔགས་ཚན་ཉི་ཤུ་རྩ་གཉིས་བསྟན་པའོ། །དང་པོ་ལ་བཞི། གཏོར་མའི་སྔགས། བཟླས་པའི་སྔགས། བྱིན་གྱིས་བརླབ་པའི་སྔགས། ས་སྦྱོང་བའི་སྔགས་སོ། །དང་པོ་ནི།**

ཨོཾ་ཨ་ཀ་རོ་མུ་ཁཾ་སརྦ་དྷ་རྨཱ་ཎཾ་ཨ་དྱ་ནུཏྤན་ན་ཏྭཱཏ་ཨོཾ་ཨཱ་ཧཱུཾ་ཕཊ་སྭཱ་ཧཱ། འབྱུང་པོ་ཐམས་ཅད་གཏོར་མའི་སྔགས་སོ། །

ཞེས་པ་སྟེ། ཨོཾ་ནི་སྔགས་ཀྱི་མགོ་སྟེ། རྩེ་མོར། མཆོག་དང་ནོར་དང་དཔལ་དང་གཡང༌། །སྐལ་བཟང་རྣམ་པ་དང་ལྡན་ཞིང༌། །དམ་བཅའ་བ་དང་བཀྲ་ཤིས་དང༌། །ནོར་བུ་འཛིན་པའི་སྙིང་པོ་ཡིན། །ཞེས་སོ། །ཨ་ཀ་རོ་ནི་གདོད་ནས་མ་བྱས་པའོ། །མུ་ཁཾ་ནི་སྒོ། མ་བྱས་པའི་སྒོ་གང་ཡིན་ན། སརྦ་དྷ་རྨཱ་ཎཾ་སྟེ་ཆོས་ཐམས་ཅད་དོ། །ཨ་དྱ་ནི་གཉིས་སུ་མེད་པའོ། །གང་དང་གཉིས་སུ་མེད་ན། ནུཏྤན་ནི་སྐྱེ་བ་མེད་པ། ན་ཏྭཱཏ་སྟེ་དེ་ཁོ་ན་ཉིད་དང་གཉིས་སུ་མེད་པའོ། །ཨོཾ་ཨཱ་ཧཱུཾ་ནི་སྐུ་གསུང་ཐུགས་ཀྱི་ངོ་བོར་བྱིན་གྱིས་རློབ་བྱེད་དང༌། ཕཊ་ཀྱིས་རྣམ་རྟོག་གཅོད་པ་དང༌། སྭཱ་ཧཱས་ལས་ཀྱི་གཞི་ཚུགས་ཤིག་པའོ། །འབྱུང་པོ་ནི་ལས་དང་ཉོན་མོངས་པ་ལས་བྱུང་བའི་འཇིག་རྟེན་པའི་མགྲོན་ཐམས་ཅད་དོ། །དེ་རྣམས་ལ་གཏོར་མ་སྦྱིན་པའི་སྔགས་སོ། །དེ་ཡང་གཞི་དབང་བསྐུར་གྱི་དུས་དང༌། ལམ་བསྐྱེད་རྫོགས་ཀྱི་ཐུན་མཚམས་དང༌། འབྲས་བུ་ལས་ཚོགས་ཀྱི་དུས་ཐམས་ཅད་དུ་གཏོར་མ་དགོས་པས་གསུམ་ཆར་གཏོགས་པའོ། །དེ་ལ་ངོ་བོ། ངེས་ཚིག འབུལ་ཡུལ། དགོས་པ། བྱིན་རླབས། སྔགས་ཏེ་དྲུག་གི་སྒོ་ནས་བསྟན་པ་ལས། ངོ་བོ་གཉིས་སྣང་གི་རྟོག་པ་གཏོར་བའི་དོན་ནོ། ངེས་ཚིག་བ་ལའི་སྒྲ་ལས་མཐུའམ་སྟོབས་ལ་འཇུག་པས། ཚོགས་གཉིས་སྟོབས་སྐྱེད་པར་བྱེད་པའི་དོན་གྱིས་ན་གཏོར་མའོ། །འབུལ་ཡུལ་ལྷ་ཆེན་བརྒྱད། ཀླུ་ཆེན་བརྒྱད། ཕྱོགས་སྐྱོང་བརྒྱད་དེ་འཇིག་རྟེན་པའི་མགྲོན་ཉི་ཤུ་རྩ་བཞི་དང༌། འཇིག་རྟེན་ལས་འདས་པའང་བསྡུ་བར་བཤད་དོ། །དགོས་པ་གདོན་བགེགས་ཀྱི་བར་ཆད་ཞི་བའི་ཆེ་དུའོ། །བྱིན་རླབས་རྡོ་རྗེ་ཐོད་སྦྱོར་གྱི་མན་ངག་གི་སྦྱོར་བས་བདུད་རྩི་བསྒྱུར་བའོ། །འབུལ་སྔགས་རྒྱས་པ་ཕྱི་མའི་ལེའུ་བཞི་པ་ལས་བྱུང་བའི་ཨིནྡྲའི་སྔགས་དང༌། བསྡུས་པ་འདིར་བསྟན་པའི་སྔགས་ཀྱིས་སོ། །གཉིས་པ་བཟླས་པའི་སྔགས་ལ་དྲུག རིགས་ལྔའི་ས་བོན། ཀྱེའི་རྡོ་རྗེའི་སྙིང་པོ། སྔགས་ཀྱི་སྤེལ་ཚིག གྲོང་ཁྱེར་དཀྲུགས་པའི་སྔགས། ལྷ་མོ་བཅོ་ལྔའི་ས་བོན། ཧེ་རུ་ཀ་གསུམ་གྱི་སྔགས་སོ། །དང་པོ་ནི། བྲུཾ་ཨཾ་ཛྲིཾ་ཁཾ་ཧཱུཾ། དེ་བཞིན་གཤེགས་པ་རྣམས་ཀྱི་ས་བོན་ནོ། །ཞེས་པ་སྟེ། དེ་ཡང་བསྐྱེད་རིམ་ལྟར་ན། བྲུཾ་དཀར་པོ་རྣམ་སྣང་བསྐྱེད་པའི་ས་བོན་དང༌། དེ་བཞིན་དུ་ཨཾ་སེར་པོ་རིན་འབྱུང༌། ཛྲིཾ་དམར་པོ་སྣང་མཐའ། ཁཾ་ལྗང་ཁུ་དོན་གྲུབ། ཧཱུཾ་སྔོན་པོ་མི་བསྐྱོད་པ་སྟེ། དེ་བཞིན་གཤེགས་པ་ལྔའི་ས་བོན་ནོ། །རྫོགས་རིམ་ལྟར་ན། སྙིང་གའི་རྩ་འདབ་ན་ཡི་གེ་ལྔ་པོ་རྩའི་རྣམ་པར་རང་ཆས་སུ་ཡོད་པ་སྟེ། སྒོམ་པའི་དུས་སུ་གཏུམ་མོ་ཡེ་ཤེས་ཀྱི་མེས་བསྲེག་པས་དེ་བཞིན་གཤེགས་པ་ལྔ་བསྲེག་ཅེས་པའི་དོན་ནོ། །མཐར་ཐུག་ལྟར་ན། ཕུང་པོ་ལྔའི་རང་བཞིན་གདོད་ནས་རྒྱལ་བ་རིགས་ལྔར་དག་པའོ། །

**གཉིས་པ་ནི།**

ཨོཾ་དེ་ཝ་པི་ཙུ་བཛྲ་ཧཱུཾ་ཧཱུཾ་ཕཊ་སྭཱཧཱ། ཀྱེ་ཡི་རྡོ་རྗེའི་སྙིང་པོའོ། །

ཞེས་པ་སྟེ། དེ་ཡང་བསྐྱེད་པ་ལྟར་ན། ཨོཾ་ནི་བཀྲ་ཤིས་པའི་ཚིག་དང༌། དེ་ཝ་ནི་ལྷ། པི་ཙུ་ནི་ཚུར་གཤེགས་པ། བཛྲ་ནི་ཀྱེ་རྡོ་རྗེ། ཧཱུཾ་གསུམ་ནི་སྐུ་གསུང་ཐུགས་མི་ཕྱིད་པ། ཕཊ་ནི་མི་མཐུན་ཕྱོགས་འཇོམས་པ། སྭཱཧཱ་ནི་ལུས་ལ་ལྷའི་གཞི་ཚུགས་ཤིག་པའོ། །འདི་ནི་ཀྱེ་རྡོ་རྗེ་ཞལ་བརྒྱད་ཕྱག་བཅུ་དྲུག་པ་ཡི་སྙིང་པོའོ། །སྒྲུབ་ཐབས་ཕྱི་མའི་ལེའུ་ལྔ་པ་ནས་འཆད་དོ། །རྫོགས་པ་ལྟར་ན། དེ་ཝ་སྟེ་ཕྱག་བཅུ་དྲུག་པ་ནི་སྤྱི་བོའི་ཐིག་ལེ་བཅུ་དྲུག པི་ཙུ་ནི་བཅུ་དྲུག་ཕྱེད་ཕྱེད་བབ་པ། བཛྲ་ནི་བདེ་སྟོང་གཉིས་སུ་མེད་པ། ཧཱུཾ་གསུམ་ནི་བབ་ས་གསུམ་མཚོན་པའོ། །མཐར་ཐུག་ལྟར་ན། དེ་ཝ་ལོངས་སྐུ། པི་ཙུ་སྤྲུལ་སྐུ། བཛྲ་ཆོས་སྐུ། ཧཱུཾ་གསུམ་རྡོ་རྗེ་མཚོན་པའོ། །

**གསུམ་པ་ནི།**

སྔགས་ཐམས་ཅད་ཀྱི་རྐང་པ་དང་པོར་ཨོཾ་གྱི་རྣམ་པ་དང༌། མཐར་ནི་སྭཱཧཱ་དང༌། ཧཱུཾ་ཕཊ་ཀྱི་རྣམ་པ་ནི་ནང་དུ་གཞུག་གོ །

ཞེས་པ་སྟེ། རྒྱུད་གསུམ་གྱི་སྔགས་དེ་ཉིད་ལྔའི་ཁྱད་པར་དུ་མ་བྱས་པ་ཐམས་ཅད་ཀྱི་རྐང་པ་དང་པོ་སྟེ་ཐོག་མར་མགོ་འདྲེན་པ་ཨོཾ་དང༌། མཐར་ནི་ཞི་རྒྱས་ལ་སྭཱཧཱ་དང༌། དབང་དྲག་ལ་ཧཱུཾ་ཕཊ་འདོགས་པ་སྤྱི་དང༌། ཁྱད་པར་ལས་ཐམས་ཅད་པར་ཧཱུཾ་ཕཊ་ཐབས་ཤེས་ཀྱི་རྣམ་པ་ནི་སྭཱཧཱའི་ནང་དུ་གཞུག་པ་སྟེ། སྤེལ་ཚིག་དེ་ཉིད་ལྔ་ནི་སྐུ་གསུང་ཐུགས་ཡོན་ཏན་ཕྲིན་ལས་ལྔའི་ས་བོན་ཨོཾ་ཨཱ་ཧཱུཾ་ཕཊ་སྭཱ་ཧཱ་རྣམས་ཏེ། དེ་རྣམས་ཡོད་པ་ལ་སྤེལ་ཚིག་ཆེད་དུ་བསྣན་མི་དགོས་པའི་ཕྱིར་རོ། །དོན་དུ་ཧཱུཾ་ནི་རྟོགས་བྱ་མཆོག་ཏུ་དྲན་པར་བྱ་བའི་དོན་དང༌། ཕཊ་ནི་སྤང་བྱ་འཇོམས་པར་བྱེད་པའི་དོན་དང༌། སྭཱཧཱ་ནི་དགེ་ཚོགས་གོང་དུ་འཕེལ་བའི་ལས་ཀྱི་གཞི་ཚུགས་པའི་དོན་ནོ། །

**བཞི་པ་ནི།**

ཨོཾ་ཨ་ཀ་ཙ་ཊ་པ་ཡ་ཤ་སྭཱཧཱ། གྲོང་ཁྱེར་དཀྲུགས་པའི་སྔགས་སོ། །

ཞེས་པ་སྟེ། དེ་ཡང་བསྐྱེད་པ་ལྟར་ན། ཨོཾ་ནི་སྔགས་ཀྱི་མགོ་འདྲེན་པ་དང༌། ཨས་དབྱངས་བཅུ་དྲུག་པོ་ཐམས་ཅད་དང༌། ཀ་ཙ་ཊ་ཏ་པ་ཡ་ཤ་བདུན་པོས་སྡེ་ཚན་སོ་སོའི་གསལ་བྱེད་སོ་བཞི་སྡུད་པས། མདོར་ན་ཡི་གེ་ལྔ་བཅུ་པོ་ཐམས་ཅད་ཀྱི་མཐར་སྭཱཧཱ་བཏགས་པས་གྲོང་ཁྱེར་དཀྲུགས་པའི་སྔགས་སུ་གྲུབ་སྟེ། འདི་ལ་བསྙེན་སྒྲུབ་ལས་གསུམ་ལས། དང་པོར་བསྙེན་པ་རྟགས་འཐོན་པར་བྱས། བར་དུ་སྒྲུབ་པ་ལ་སྔགས་འདི་ཁྲི་ཕྲག་བཟླས། ཐ་མར་ལས་སྦྱོར་ལ་རང་གི་ལག་མཐིལ་གཉིས་སུ་དུག་ཁྲག་གིས་འཁོར་ལོ་རྩིབས་བརྒྱད་བྲིས། རྩིབས་ལ་ཡི་གེ་འབྲུ་བརྒྱད་དང༌། མུ་ཁྱུད་ལ་གྲོང་ཁྱེར་ཆེ་གེ་མོ་ནང་འཐབ་པར་གྱུར་ཅིག་ཅེས་སྤེལ་ཚིག་དང་བཅས་པ་བྲིས། ལྟེ་བར་གྲོང་ཁྱེར་བཀོད་ངག་ཏུ་སྔགས་སྤེལ་ཚིག་དང་བཅས་པ་བརྗོད་དེ་ཐལ་མོ་བརྡབས་ན་གྲོང་ཁྱེར་དཀྲུགས་པར་བྱེད་པས་འབྲས་བུ་ལས་ཚོགས་སུ་གཏོགས་པའི་སྔགས་སོ། །རྫོགས་པ་ལྟར་ན། ལྟེ་བའི་རྩ་འདབ་ན་ཡི་གེ་འབྲུ་བརྒྱད་པོ་རྩའི་རྣམ་པར་རང་ཆས་སུ་ཡོད་པ་སྟེ། གཏུམ་མོ་སྒོམ་དུས་ཡེ་ཤེས་ཀྱི་མེས་བསྲེགས་པས་འཁོར་བའི་ས་བོན་བསྲེག་ཅེས་པའི་དོན་ནོ། །མཐར་ཐུག་ལྟར་ན། སྐྱ་མཆེད་ཀྱི་གྲོང་ཁྱེར་ཐམས་ཅད་ཡེ་ཤེས་ཀྱི་མེས་སྤྲོས་བྲལ་དུ་བསྲེགས་པས་འཁོར་བ་དོང་ནས་སྤྲུགས་པའི་དོན་ནོ། །

**ལྔ་པ་ནི།**

ཨ་ཨཱ། ཨི་ཨཱི། ཨུ་ཨཱུ། རྀ་རཱྀ། ལྀ་ལཱྀ། ཨེ་ཨཱཻ། ཨོ་ཨཱཽ་ཨཾ། རྣལ་འབྱོར་མ་རྣམས་ཀྱི་ས་བོན་ནོ། །

ཞེས་པ་སྟེ། དེ་ཡང་དེ་ཉིད་ལྔས་སྤེལ་ན་བཟླས་པའི་སྔགས་སུ་འགྱུར་བས་བསྐྱེད་དུས་ཐོག་མར་ཨོཾ་དང་མཐར་སྭཱཧཱ་སྦྱར་བའམ། ཡང་ན་ཨོཾ་དང་སྭཱཧཱའི་བར་དུ་ས་བོན་རེ་རེ་བཞིན་དུ་བཅུག་ནས་བཟླ་བ་སྟེ། འདི་ནི་རྣལ་འབྱོར་མ་བཅོ་ལྔ་པོ་རྣམས་ཀྱི་ས་བོན་ནོ། །འདིའི་སྒྲུབ་ཐབས་འོག་ཏུ་ལེའུ་བརྒྱད་པ་དང༌། ལྷ་རེ་དང་ས་བོན་རེ་སྦྱར་བ་ཕྱི་མའི་ལེའུ་བཞི་པ་ནས་འཆད། རྫོགས་དུས་ཟླ་བ་བྱང་སེམས་སུམ་ཅུ་སོ་གཉིས་སུ་འཕོ་བའི་ཆ་བརྟན་པ་དང༌། མཐར་ཐུག་མཚན་སོ་གཉིས་སུ་དག་པ་གཟུགས་སྐུའི་དངོས་རྒྱུར་བྱེད་དོ། །

**དྲུག་པ་ལ་གསུམ། ཕྱག་གཉིས་པ་དང༌། ཕྱག་བཞི་པ་དང༌། ཕྱག་དྲུག་པའི་སྔགས་སོ། །དང་པོ་ནི།**

ཨོཾ་ཏྲཻ་ལོ་ཀྱཱ་ཀྵེ་པ་ཧུཾ་ཧུཾ་ཧུཾ་ཕཊ་སྭཱཧཱ། ཕྱག་གཉིས་པའི་འོ། །

ཞེས་པ་སྟེ། ཨོཾ་ནི་མགོ་འདྲེན་པ་དང༌། ཏྲཻ་ནི་གསུམ། ལོ་ཀྱཱ་ནི་འཇིག་རྟེན། ཀྵེ་པ་ནི་ཁྱབ་པ་སྟེ། དོན་དུ་འཇིག་རྟེན་གསུམ་ལ་ཁྱབ་པའི་སྐུའོ། །ལྷག་མ་ཧུཾ་གསུམ་དང་སྭཱཧཱ་ནི་གོང་དུ་བསྟན་པ་བཞིན་ནོ། །འདི་ནི་ཕྱག་གཉིས་པའི་སྔགས་སོ། །

**གཉིས་པ་ནི།**

ཨོཾ་ཛྭ་ལ་ཛྭ་ལ་བྷྱོ་ཧུཾ་ཧུཾ་ཧུཾ་ཕཊ་སྭཱཧཱ། ཕྱག་བཞི་པའོ། །

ཞེས་པ་སྟེ། ཨོཾ་ནི་མགོ་འདྲེན། ཛྭ་ལ་ཛྭ་ལ་ནི་འབར་བ་འབར་བ། བྷྱོ་ནི་སྙིང་པོ་ཀྱེའི་རྡོ་རྗེ། ལྷག་མ་སྔར་བཞིན་ནོ། །འདི་ནི་ཕྱག་བཞི་པའི་སྔགས་སོ། །

**གསུམ་པ་ནི།**

ཨོཾ་ཀི་ཊི་ཀི་ཊི་བཛྲ་ཧཱུཾ་ཧཱུཾ་ཕཊ་སྭཱ་ཧཱ། ཕྱག་དྲུག་པའི་འོ། །

ཞེས་པ་སྟེ། ཨོཾ་ནི་མགོ ཀི་ཊི་ཀི་ཊི་ནི་ཆོད་ཅིག་ཆོད་ཅིག བཛྲ་ནི་ཀྱེའི་རྡོ་རྗེ། ལྷག་མ་སྔར་བཞིན་ནོ། འདི་ནི་ཕྱག་དྲུག་པའི་སྔགས་སོ། །འདི་རྣམས་ཀྱི་བསྐྱེད་པའི་སྒྲུབ་ཐབས་འོག་ཏུ་ལེའུ་གསུམ་པར་འཆད། རྫོགས་རིམ་ལ་སྐུ་རྡོ་རྗེ་ཕྱག་གཉིས་པས་ལྟེ་བར་འབར་འཛག་གི་བདེ་བས་ཁྱབ་པར་བྱེད། ཐུགས་རྡོ་རྗེ་ཕྱག་བཞི་པས་སྙིང་གར་འོད་གསལ་གྱི་སྟོབས་འབར་བར་བྱེད། གསུང་རྡོ་རྗེ་ཕྱག་དྲུག་པས་མགྲིན་པར་རྨི་ལམ་གྱི་རྟོག་པ་འཇོམས་པར་བྱེད། མཐར་ཐུག་ལུས་ངག་ཡིད་གསུམ་ཧེ་རུ་ཀའི་རྡོ་རྗེ་གསུམ་དུ་གྲུབ་པའོ། །

**གསུམ་པ་བྱིན་བརླབ་པའི་སྔགས་ནི།**

ཨོཾ་ཨཱ་ཿཧཱུྂ། སྐུ་གསུང་ཐུགས་བྱིན་གྱིས་བརླབ་པའི་སྔགས་སོ། །

ཞེས་པ་སྟེ། དེ་ཡང་བསྐྱེད་དུས་སྤྱི་བོར་ཨོཾ་དཀར་པོ་རྣམ་པར་སྣང་མཛད་ཀྱིས་སྐུ་རྡོ་རྗེ་བྱིན་གྱིས་རློབ་པར་བྱེད། མགྲིན་པར་ཨཱཿདམར་པོ་སྣང་བ་མཐའ་ཡས་ཀྱིས་གསུང་རྡོ་རྗེ་བྱིན་གྱིས་རློབ་པར་བྱེད། སྙིང་གར་ཧཱུྂ་སྔོན་པོ་མི་བསྐྱོད་པས་ཐུགས་རྡོ་རྗེ་བྱིན་གྱིས་རློབ་པར་བྱེད་པ་སྟེ། སྐུ་གསུང་ཐུགས་བྱིན་གྱིས་བརླབ་པའི་སྔགས་སོ། །རྫོགས་དུས་ཨོཾ་གྱིས་རྨི་ལམ། ཧཱུྂ་གིས་འོད་གསལ། ཨཱཿས་གཏུམ་མོའི་གནད་བསྟན། མཐར་ཐུག་རྡོ་རྗེ་གསུམ་དུ་འགྱུར་བ་སྟེ། གུར་ལས། སྐུ་གསུང་ཐུགས་ཀྱི་རྡོ་རྗེ་ཡིས། །ཆོས་ཅན་ལ་ནི་རིགས་གསུམ་འབྱུང༌། །ཞེས་སོ། །

**བཞི་པས་སྦྱོང་བའི་སྔགས་ནི།**

ཨོཾ་རཀྵ་རཀྵ་ཧཱུཾ་ཧཱུཾ་ཧཱུཾ་ཕཊ་སྭཱ་ཧཱ། ས་སྦྱང་བའི་སྔགས་སོ། །

ཞེས་པ་སྟེ། ཨོཾ་ནི་མགོ་འདྲེན། རཀྵ་རཀྵ་ནི་སྲུངས་ཤིག་སྲུངས་ཤིག ཧཱུཾ་གསུམ་ནི་བདག་གནས་ཡོ་བྱད་བྱིན་གྱིས་རློབ་པར་བྱེད། ཕཊ་སྭཱཧཱ་སྔར་བཞིན་ནོ། །དེ་ཡང་གཞི་དབང་བསྐུར་དཀྱིལ་འཁོར་དང་འབྲེལ་དུས་ཕྱིའི་ས་སྦྱང་བ། ལམ་བསྐྱེད་པའི་དུས་བར་དུ་གཅོད་པའི་བགེགས་བསྲུང་བ། རྫོགས་པའི་དུས་ཐུར་སེལ་གྱི་རླུང་སྦྱང་སྟེ་ལུས་བསྲུང་བ། མཐར་ཐུག་གི་དུས་མཚན་མའི་རྣམ་རྟོག་བཅད་དེ་སེམས་བསྲུང་བ་བསྟན་པའོ། །

**གཉིས་པ་འབྲས་བུ་ལས་ཚོགས་སུ་གཏོགས་པའི་སྔགས་ཚན་ཉི་ཤུ་རྩ་གཉིས་བསྟན་པ་ལ་གསུམ། ལྷ་མོ་བརྒྱད་ཀྱི་ལས་སྔགས་སྤྱིར་བསྟན་པ། ལས་སོ་སོའི་ཆོ་ག་བྱེ་བྲག་ཏུ་བསྟན་པ། ལས་སྒྲུབ་པའི་ལྷ་མོ་བདུན་གྱི་མིང་བསྟན་པས་དོན་བསྡུ་བའོ། །དང་པོ་ལ་བརྒྱད་ལས། དང་པོ་ལྷ་མོ་རྡོ་རྗེ་མའི་སྔགས་ཀྱིས་རེངས་པར་བྱེད་པ་ནི།**

ཨོཾ་ཧཱུཾ་སྭཱཧཱ། རེངས་པར་བྱེད་པའོ། །

ཞེས་པ་སྟེ། འདི་རྣམས་བསྐྱེད་པའི་དབང་དུ་བྱས་ན་བསྙེན་སྒྲུབ་ལས་གསུམ་ལས། དང་པོ་བསྙེན་པ་སྔོན་དུ་བཏང་ནས། བར་དུ་སྒྲུབ་པ་ལ་ལྷ་མོའི་ཐུགས་ཀར་ཉི་མ་ལ་ས་བོན་ཨཱ་རིང་པོའི་མཐར་ཨོཾ་ཧཱུཾ་སྭཱཧཱ་བཀོད་དེ་བཟླས་པ་ཁྲི་ཕྲག་དང༌། ཐ་མར་ལས་སྦྱོར་ལ་ཁམ་ཕོར་དུ་ཡི་གེ་སམ་དང་དེའི་དབུས་སུ་ཨོཾ་ཧཱུཾ་ཆེ་གེ་མོ་རེངས་པར་གྱུར་ཅིག་སྭཱཧཱ་ཞེས་བྲིས་ཏེ་ཁམ་ཕོར་ཁ་སྦྱར་ནས་རྡོག་པས་མནན་ཏེ་སྔགས་སྤེལ་ཚིགས་དང་བཅས་པ་ཅི་རིགས་བཟླས་པས་ཕ་རོལ་པོའི་ལུས་རེངས་པར་བྱེད་པའོ། །

**གཉིས་པ་ལྷ་མོ་གཽ་རཱི་དཀར་མོའི་སྔགས་ཀྱི་དབང་དུ་བྱེད་པ་ནི།**

ཨོཾ་ཨཾ་སྭཱཧཱ། དབང་དུ་བྱེད་པའོ། །

ཞེས་པ་སྟེ། གོང་དུ་བསྟན་པ་དེ་བཞིན་དུ་སྒྲུབ་དུས་བསྐྱེད་པའི་ས་བོན་ཨི་ཐུང་དང༌། ལས་སྦྱོར་ལ་བསྒྲུབ་བྱ་མདུན་དུ་སེམས་མྱོས་པར་བསམ་ནས་སྤེལ་ཚིག་སྭཱཧཱའི་ནང་དུ་བཅུག་ཅིང་བཟླས་པས་གང་འདོད་དབང་དུ་བྱེད་པའོ། །

**གསུམ་པ་ལྷ་མོ་ཆུའི་རྣལ་འབྱོར་མའི་སྔགས་ཀྱིས་སྐྲོད་པར་བྱེད་པ་ནི།**

ཨོཾ་ཁཾ་སྭཱཧཱ། སྐྲོད་པར་བྱེད་པའོ། །

ཞེས་པ་སྟེ། སྒྲུབ་དུས་ས་བོན་ཨཱི་རིང་པོ་དང༌། ལས་སྦྱོར་ལ་བསྒྲུབ་བྱ་རྔ་མོ་ལ་ཞོན་པ་ཁ་ལྷོར་བལྟས་པར་བསམ་ནས་སྤེལ་ཚིག་དང་བཅས་པ་བཟླས་པས་གདུག་པ་གཞན་དུ་སྐྲོད་པར་བྱེད་པའོ། །

**བཞི་པ་ལྷ་མོ་རྡོ་རྗེ་མཁའ་འགྲོ་མའི་སྔགས་ཀྱིས་སྡང་བར་བྱེད་པ་ནི།**

ཨོཾ་ཛྲིཾ་སྭཱཧཱ། སྡང་བར་བྱེད་པའོ། །

ཞེས་པ་སྟེ། སྒྲུབ་དུས་ས་བོན་ཨུ་ཐུང་དང༌། ལས་སྦྱོར་ལ་བསྒྲུབ་བྱ་ཕན་ཚུན་རྟ་དང་མ་ཧེ་ལ་ཞོན་པ་འཐབ་པར་བསམ་ནས་སྤེལ་ཚིག་དང་བཅས་པས་དགྲ་བོ་ཕན་ཚུན་སྡང་བར་བྱེད་པའོ། །

**ལྔ་པ་ལྷ་མོ་བདག་མེད་མའི་སྔགས་ཀྱིས་མངོན་སྤྱོད་བྱེད་པ་ནི།**

ཨོཾ་བྲུཾ་སྭཱཧཱ། མངོན་སྤྱོད་དོ། །

ཞེས་པ་སྟེ། སྒྲུབ་དུས་ས་བོན་ཨ་ཐུང་དང་ཧཱུཾ། ལས་སྦྱོར་ལ་དགྲ་བོའི་མིང་ཚིག་དང་བཅས་པ་བྲིས་ནས་དུག་ཤིང་གི་མེ་ལ་བསྲེག་ན་ཕ་རོལ་ལ་དྲག་པོའི་མངོན་སྤྱོད་བྱེད་པའོ། །

**དྲུག་པ་ལྷ་མོ་ས་སྤྱོད་མའི་སྔགས་ཀྱིས་འགུག་པར་བྱེད་པ་ནི།**

ཨོཾ་ཧཱུཾ་སྭཱཧཱ། འགུགས་པར་བྱེད་པའོ། །

ཞེས་པ་སྟེ། སྒྲུབ་དུས་ས་བོན་ཨོཾ་དང༌། ལས་སྦྱོར་ལ་བསྒྲུབ་བྱ་རླུང་དང་མེའི་དབུས་སུ་གནས་པ་འོད་ཟེར་གྱིས་དྲངས་པར་བསམ་ནས་སྤེལ་ཚིག་དང་བཅས་པས་བསྒྲུབ་བྱ་འགུགས་པར་བྱེད་པའོ། །

**བདུན་པ་ལྷ་མོ་མཁའ་སྤྱོད་མའི་སྔགས་ཀྱིས་གསོད་པར་བྱེད་པ་ནི།**

ཨོཾ་གྷུ་སྭཱཧཱ། གསོད་པར་བྱེད་པའོ། །

ཞེས་པ་སྟེ། སྒྲུབ་དུས་ས་བོན་ཨོཾ་དང༌། ལས་སྦྱོར་ལ་བསྒྲུབ་བྱ་མགོ་ཐུར་དུ་བསྟན་བཤང་ལམ་ནས་མཚོན་ཆ་བཙུགས་པར་བསམ་ནས་སྤེལ་ཚིག་དང་བཅས་པ་བཟླས་པས་དམིགས་བྱ་གསོད་པར་བྱེད་པའོ། །དེ་རྣམས་རྫོགས་པའི་དབང་དུ་བྱས་ན། རྩ་རླུང་ཐིག་ལེའི་གནད་ཀྱིས་ལུས་རེངས་པ་དང༌། ཏིང་ངེ་འཛིན་དབང་དུ་བྱ་བ་དང༌། མཚན་འཛིན་གྱི་རྣམ་རྟོག་སྐྲོད་པ་དང༌། ཡུལ་ལ་མ་ཆགས་པར་སྡང་བ་དང༌། དངོས་འཛིན་ཚར་གཅོད་པ་དང༌། བདེ་སྟོང་གི་ཡེ་ཤེས་འགུགས་པ་དང༌། ཉོན་མོངས་པ་གསོད་པར་བྱེད་པའོ། །མཐར་ཐུག་ཁམས་གསུམ་ཡོངས་སྒྲོལ་ཡེ་གྲོལ་ཆེན་པོར་དག་པའོ། །

**བརྒྱད་པ་ལྷ་མོ་རིགས་བྱེད་མའི་སྔགས་ཀྱིས་ལྟ་སྟངས་སྒྲུབ་པ་ནི།**

ཨོཾ་ཀུ་རུ་ཀུལླེ་ཧྲཱིཿསྭཱཧཱ། ཀུ་རུ་ཀུལླེའི་སྔགས་སོ། །

ཞེས་པ་སྟེ། ཨོཾ་མགོ་འདྲེན། ཀུ་རུ་ནི་བྱེད་མ། ཀུལླེ་ནི་རིགས་མ་སྟེ་རིགས་བྱེད་མའོ། །སྒྲུབ་དུས་བསྐྱེད་པའི་ས་བོན་ཧྲཱིཿདང༌། ལས་སྦྱོར་སྤེལ་ཚིག་དང་བཅས་པས་དབང་དུ་བྱ་བའི་ལས་བྱེ་བྲག་པ་ལྟ་སྟངས་སྒྲུབ་པར་བྱེད་པའོ། །འདིའི་སྒྲུབ་ཐབས་འོག་ཏུ་ལེའུ་བཅུ་གཅིག་པར་འཆད། རྫོགས་པ་ལྟར་ན། དཔལ་ནཱ་རོ་པས། སྒོམ་དུས་དཔྲལ་བར་ཨོཾ། ལྕེར་ཧྲཱིཿམགྲིན་པར་ཀུ། སྙིང་ཁར་རུ། ལྟེ་བར་ཀུ། གསང་བར་ལླེ་བཀོད་དེ་བུམ་ཅན་གྱི་བཟླས་པ་བྱས་པས་གྲུབ་པར་གསུངས། མཐར་ཐུག་ལྷན་སྐྱེས་པའི་ཡེ་ཤེས་དབང་དུ་བྱ་བའི་དོན་དུ་བཞེད་དོ། །

**གཉིས་པ་ལས་སོ་སོའི་ཆོ་ག་བསྟན་པ་ལ་གསུམ། ཕྱག་བཅུ་དྲུག་པའི་སྒོ་ནས་ཆར་དབབ་པ། ཕྱག་གཉིས་པའི་སྒོ་ནས་སྤྲིན་དྲལ་བ། ཐུན་མོང་གི་ལས་བསྟན་པའོ། །དང་པོ་ལ་བཞི། བསྙེན་པ། སྒྲུབ་པ། ལས་སྦྱོར། སྤོགས་པའི་ཆོ་ག་བསྟན་པའོ། །དང་པོ་ནི།**

ཧེ་རུ་ཀ་བཞི་པོ་གང་རུང་གི་བསྙེན་པ་མཐར་ཕྱིན་པ་ཞིག་གིས་བྱ་བའོ། །

**གཉིས་པ་ནི།**

སྒྲུབ་གཞུང་སྔགས་ཀྱི་མཐར་འོག་ནས་འབྱུང་བའི་སྔགས་རིང་ལ་བཟླས་པ་ཁྲི་ཕྲག་བྱའོ། །

**གསུམ་པ་ལས་སྦྱོར་ལ་བཞི། གཟུགས་བརྙན་བཅོས་པ། དཀྱིལ་འཁོར་བྲི་བ། ལྷ་བསྐྱེད་པ། སྔགས་བཟླ་བའོ། །དང་པོ་ནི།**

ཨ་ཕུའི་རྣམ་པས་མཐའ་ཡས་ཀྱི་གཟུགས་བརྙན་བྱས་ལ། བདུད་རྩི་ལྔ་ཡིས་ནི་བླུགས། མེ་ཏོག་གནག་པོས་ནི་མཆོད། ཀླུ་འདུལ་བར་བྱེད་པའི་ཁུ་བས་ནི་བྱུག གླང་པོ་ཆེའི་ཆང་གིས་ནི་མགོ་བོར་བྱུག ཁམ་ཕོ་ཁ་སྦྱར་དུ་ནི་བཞག བ་ནག་མོའི་འོ་མས་ནི་དགང༌། གཞོན་ནུ་མ་ནག་མོས་བཀལ་བའི་སྐུད་པས་ནི་དཀྲི། རླུང་གི་ཕྱོགས་སུ་རྫིང་བུར་བྱས་ཏེ་མཐའ་ཡས་དེར་བཞག་གོ །

ཞེས་པ་སྟེ། དེ་ལ་ཨ་ནནྟའི་སྒྲ་མཐའ་ཡས་ལ་འཇུག་པས་དེའི་མིང་གི་ཐོག་མ་སྟེ་ཨ་དང༌། ཕུཿཞེས་པའི་ཡི་གེའི་རྣམ་པ་ནི་ཀླུའི་ས་བོན་ཡིན་པས། དེ་སྙིང་གར་བཅུག་ནས་ཀླུ་མཐའ་ཡས་ཀྱི་གཟུགས་བརྙན་བྱས་པ་སྟེ། དེའི་རྒྱུ་ཅི་ལས་སྙམ་ན། ཆུ་ཕར་འགྲམ་ཚུར་འགྲམ་གྱི་ས། བྱ་ནག་མོའི་སྒོ་ང༌། རྒྱ་གྲོག་དམར་པོས་བྲུས་པའི་ས། བ་དམར་ཟལ་གྱི་གཅི་བ། བག་ཕྱེ་དང་ལྔ་བསྲེས་ཏེ་བྱའོ། །རྣམ་པ་ཇི་ལྟ་བུ་སྙམ་ན། རོ་སྟོད་མིའི་ཆ་བྱད་ལ་རོ་སྨད་སྦྲུལ་དུ་འཁྱིལ་བ། སྦྲུལ་མགོ་བདུན་གྱི་གདེངས་ཀ་ཅན་ལག་གཉིས་ཐལ་མོ་སྦྱར་བ་གཅིག་བྱའོ། །བདུད་རྩི་ལྔ་ནི། འོ་མ་དང༌། ཞོ་དང༌། སྦྲང་རྩི་དང༌། མར་དང༌། ཀ་ར་དང་ལྔ་སྟེ་དེ་རྣམས་ཀྱིས་ནི་བླུགས་པའམ་ཁྲུས་བྱས། ཀླུ་ཤིང་གི་མེ་ཏོག་ནག་པོའམ་མེ་ཏོག་ནག་པོ་ཇི་ལྟར་རྙེད་པས་ནི་མཆོད། ཞ་ཉེ་ནག་པོ་ལ་ཀླུ་ཞེས་བྱ་ཞིང་དེ་མཁན་པའི་ཤིང་གིས་འདུལ་བའི་ཕྱིར་དེའི་ཁུ་བས་ནི་བྱུག གླང་ཆེན་རྦད་པའི་རྣ་བ་ནས་འཛག་པའི་གཱིང་ཆང་གིས་ནི་མགོ་བོར་བྱུག རང་ཧེ་རུ་ཀའི་ང་རྒྱལ་དང་ལྡན་པའི་སྒོ་ནས། གཟུགས་བརྙན་དེ་ཕུཿལས་མཐའ་ཡས་ཡབ་ཡུམ་དང་བཅས་པར་བསྐྱེད་དེ་དགུག་བསྟིམ་བྱ། ཁམ་ཕོར་རྒྱ་དཔངས་སོར་བཅུ་གཉིས་པ་སོ་བཏང་བ་ཁ་སྦྱར་གྱི་ནང་དུ་བཞག བ་ནག་མོའི་འོ་མས་ཁམ་ཕོར་བཀང༌། གཞོན་ནུ་མ་སྐྱེས་པས་མ་ཟིན་པ་ཁ་དོག་ནག་མོ་ཅན་གྱིས་བཀལ་བའི་སྐུད་པ་ནག་པོས་རྒྱ་གྲམ་དུ་དཀྲིས། རླུང་གི་ཕྱོགས་ཏེ་ནུབ་བྱང་དུ་ཆུའི་རྫིང་བུར་བྱས་ཏེ་མཐའ་ཡས་ཀྱི་གཟུགས་བརྙན་དེར་བཞག་པའོ། །

**གཉིས་པ་དཀྱིལ་འཁོར་བྲི་བ་ནི།**

དེའི་འགྲམ་དུ་དཀྱིལ་འཁོར་བཞེངས་པར་བྱ་སྟེ། དཀྱིལ་འཁོར་ཁྲུ་གསུམ་པ་བྱས། དུར་ཁྲོད་ཀྱི་སྲད་བུས་ཐིག་གདབ་ཅིང༌། དུར་ཁྲོད་ཀྱི་སོལ་བས་ནི་རྡུལ་ཚོན་ནག་པོ། སྐྱེས་པའི་རུས་པའི་ཕྱེ་མས་ནི་རྡུལ་ཚོན་དཀར་པོ། ལྡོང་རོས་ཀྱིས་ནི་རྡུལ་ཚོན་སེར་པོ། དུར་ཁྲོད་ཀྱི་སོ་ཕག་གིས་ནི་རྡུལ་ཚོན་དམར་པོ། རྐུ་མོའི་ལོ་མ་དང་སྐྱེས་པའི་རུས་པའི་ཕྱེ་མ་དག་གིས་ནི་རྡུལ་ཚོན་ལྗང་ཁུ་སྟེ། རྡུལ་ཚོན་དེ་རྣམས་ཀྱི་དཀྱིལ་འཁོར་བཞེངས་སོ། །ཞེས་པ་སྟེ། འདིར་གོ་བདེ་བའི་ཕྱིར་རྩ་བ་དོན་གྱིས་ཁྲིགས་ཆགས་སུ་བསྡེབས་པའི་དབང་དུ་བྱས་ཏེ། དེའི་འགྲམ་དུ་དཀྱིལ་འཁོར་བཞེངས་པ་ལ། དང་པོ་སྟེགས་བུ་ངོས་རེ་ལ་ཁྲུ་གསུམ་གསུམ་དུ་ཡོད་པ་ཞིག་ཉེར་བསྡོགས་བྱས། དུར་ཁྲོད་ཀྱི་སྲད་བུ་ནི་རོའི་སྐྲའམ་རྒྱུས་པ་གང་རུང་བསྒྲིལ་བའི་ཐིག་སྐུད་ཀྱི་དེ་ལ་ཆ་ཆེན་ཉི་ཤུ་ཐིག་བཏབ། དེ་ལ་བཀྱེ་བྱའི་ཚོན་ནི། ནག་པོ་དུར་ཁྲོད་ཀྱི་སོལ་བ། དཀར་པོ་རུས་པའི་ཕྱེ་མ། སེར་པོ་ལྡོང་རོས་དང་རུས་པ་བསྲེས་པ། དམར་པོ་དུར་ཁྲོད་ཀྱི་སོ་ཕག་དང་ཁྲག་བསྲེས་པ། ལྗང་ཁུ་རྐུན་མའི་ལོ་མ་སྟེ་ཐང་ཕྲོམ་དང་རུས་པ་བསྲེས་པ། སྔོན་པོ་དཀར་ནག་བསྲེས་པ་སྟེ་ཚོན་ཁ་དོག་ལྔ་པོ་དེ་རྣམས་ཀྱིས་བཞེངས་པ་སྟེ། ཕྱི་གྲུ་བཞི་སྒོ་བཞི་རྟ་བབ་སྣ་ཚོགས་རྡོ་རྗེ་པདྨ་རྡོར་ར་མེ་རི་དང་བཅས་པ། ནང་པདྨ་འདབ་བརྒྱད་ཟེའུ་འབྲུ་དང་བཅས་པ་བཞེངས་པའོ། །

**གསུམ་པ་ལྷ་བསྐྱེད་པ་ནི།**

དེའི་དབུས་སུ་མཐའ་ཡས་མནན་པའི་ཀྱེའི་རྡོ་རྗེ་ཞལ་བརྒྱད་པ། ཞབས་བཞི་པ། ཕྱག་བཅུ་དྲུག་གིས་བརྒྱན་པ། སྤྱན་ཉི་ཤུ་བཞིས་ཕྱེ་བ། འཇིགས་པའང་འཇིགས་པར་མཛད་པ་བྲིའོ། །

ཞེས་པ་སྟེ། དཀྱིལ་འཁོར་དེའི་ལྟེ་བ་ཟེའུ་འབྲུའི་དབུས་སུ་མཐའ་ཡས་ཡབ་ཡུམ་མནན་པའི་ཀྱེའི་རྡོ་རྗེ་ཞལ་བརྒྱད་པ། ཞབས་བཞི་པ། ཕྱག་བཅུ་དྲུག་གྱིས་བརྒྱན་པ། ཞལ་རེ་རེ་ལ་སྤྱན་གསུམ་གསུམ་སྟེ་ཉི་ཤུ་རྩ་བཞི་བརྒྱད་པའམ་ཕྱེ་བ། ཀླུ་ཤིན་ཏུ་འཇིགས་པའི་ཆ་བྱད་ཅན་ཡང་འཇིགས་པར་མཛད་པ་ཞིག་ཏུ་བྲིས། འདབ་མ་བརྒྱད་ལ་ཀླུ་བརྒྱད་མནན་པའི་ལྷ་མོ་བརྒྱད་བཅས་བྲིས། དེ་ལྟར་བྲི་བར་མ་ནུས་ན་ལྟེ་བར་ཨ་ཕུཿདང༌། འདབ་མ་བརྒྱད་ལ་ཕུ་ཿརེ་བྲིས་ཀྱང་རུང་བར་གསུངས་སོ། །རང་ཧེ་རུ་ཀའི་ང་རྒྱལ་དང་ལྡན་པའི་སྒོ་ནས་མདུན་དུ་བྲིས་པ་ཇི་ལྟ་བའི་མདུན་བསྐྱེད་བསྐྱེད་པའམ། ཡང་ན་གུར་ལེའུ་གཉིས་པ་ལས་གསུངས་པ་ལྟར། རྗེ་མར་པའི་མན་ངག་ལས། ཀླུ་བརྒྱད་ཀྱི་མགོ་བོ་དབུས་སུ་བསྡུས་པའི་སྟེང་དུ་ཀྵིཾ་ལས་ཡེ་ཤེས་ཀྱི་བྱ་ཁྱུང་བསྐྱེད། དེའི་སྟེང་དུ་ཁྲོ་བོ་སྟོབས་པོ་ཆེ་བསྐྱེད་དེ་ཡེ་ཤེས་པ་བསྟིམས། དབང་བསྐུར་མི་བསྐྱོད་པས་དབུ་བརྒྱན་པར་བསྐྱེད་པར་གསུངས་སོ། །

**བཞི་པ་སྔགས་བཟླ་བ་ནི།**

དེ་ནས་སློབ་དཔོན་གྱིས་ནང་གི་མ་རུངས་པའི་སེམས་ཀྱིས་དབེན་པའི་གནས་སུ་སྔགས་བཟླས་ཏེ། ཨོཾ་གྷུ་རུ་གྷུ་རུ་གྷུ་ཊུ་གྷུ་ཊུ་མ་ཤ་མ་ཤ་གྷ་ཊ་གྷ་ཊ་གྷོ་ཊ་ཡ་གྷོ་ཊ་ཡ་ཨ་ནནྟ་ཀྵོ་བྷ་ཀ་རཱ་ཡ་ནཱ་ག་ཨ་དྷི་པ་ཏ་ཡེ་ཧེ་ཧེ་རུ་རུ་ཀ་སཔྟ་པཱ་ཏ་ལ་ག་ཏ་ནཱཾ་ཨཱ་ཀརྵ་ཡ་བརྵ་ཡ་གརྫ་ཡ་ཏརྫ་ཡ་ཕུ་ཿཕུཿཕུཿཕུཿཕུཿཕུཿཕུཿཕུཿཧཱུཾཿཧཱུཾཿཧཱུཾ་ཕཊ་སྭཱཧཱ།

ཞེས་པ་སྟེ། ལྷ་བསྐྱེད་པ་དེ་ནས་སློབ་དཔོན་གྱིས་ནང་གི་ཀུན་སློང་འཇིག་རྟེན་ལ་ཕན་གདགས་པའི་སླད་དུ་ཀླུ་གཟིར་བར་བྱ་སྙམ་དུ་ཐེ་ཚོམ་མེད་པར་མ་རུངས་པའི་སེམས་ཀྱིས་སྐྱེ་བོ་ཕལ་པས་དབེན་པའི་གནས་སུ། རང་ཀྱེའི་རྡོ་རྗེ་བསྒོམས་པའི་ཐུགས་ཀའི་འོད་ཀྱིས་མདུན་བསྐྱེད་བསྐུལ། དེས་ཁྱུང་དང༌། དེས་ཀླུ་ཆེན་བརྒྱད་ལ་ཆར་འབེབས་ན་ཕོབ་ཅིག་མི་འབབ་ན་གསོད་དོ་ཞེས་བསྒོ་བས། ཀླུ་རྣམས་ཀྱིས་ཆར་ཆེན་པོ་མྱུར་དུ་ཕབ་པར་བསམ་ནས་ངག་ཏུ་སྔགས་བཟླ་བ་སྟེ། དེ་ཡང་རྒྱུད་ཀྱི་གཟུངས་སྔགས་བསྒྱུར་དུ་མེད་པར་གསུངས་ཀྱང་སྔོན་གྱི་དམ་པ་འགས་བཀྲལ་འདུག་པ་དེའི་རྗེས་སུ་འབྲངས་ཏེ་བཤད་ན། ཨོཾ་ནི་བཀྲ་ཤིས་པ་དང༌། དམ་བཅའ་བ། མགོ་འདྲེན་པའི་ཚིག གྷུ་རུ་གྷུ་རུ་ནི་ལྕི་བའི་སྒྲ་སྟེ་སྤྲིན་ཆུ་ཁུར་གྱིས་ལྕི་བ་དང་ཆུ་འཛིན་གཡོ་བ། གྷུ་ཊུ་གྷུ་ཊུ་ནི་སྤྲིན་འཁྱམས་པ་དང་འཁྱམ་དུ་ཆུག་པ། མ་ཤ་མ་ཤ་ནི་སྲན་མ་སྟེ་ཆར་སྲན་མ་ལྟ་བུ་འཐོར་ཞིང་འཐོར་བ། གྷ་ཊ་གྷ་ཊ་ནི་བུམ་པ་བུམ་པ། གྷོ་ཊ་ཡ་གྷོ་ཊ་ཡ་ནི་བུམ་པ་གང་བ་བུམ་པ་གང་བ། ཨ་ནནྟ་ནི་མཐའ་ཡས། ཀྵོ་བྷ་ཀ་རཱ་ཡ་ནི་བསྐྱོད་པར་གྱིས་ཤིག གང་བསྐྱོད་ན། ནཱ་ག་ཨ་དྷི་པ་ཏ་ཡེ་ཏེ་ཀླུའི་བདག་པོ། གང་གིས་ན། ཧེ་ཧེ་རུ་རུ་ཀཾ་སྟེ་ཧེ་རུ་ཀའི་བཀའ་ཡིས་སོ། །གང་དུ་ན། སཔྟ་པཱ་ཏཱ་ལ་གཱ་ཏ་ནཱཾ་སྟེ་ས་འོག་བདུན་གནས་པ། ཇི་ལྟར་ན། ནཱ་ག་ནཾ་ཨཱ་ཀརྵ་ཡ་སྟེ་ཀླུ་རྣམས་ཁུག་ཅིག བཀུག་ནས་གང་བྱེད་ན། ཝརྵ་ཡ་ནི་ཆར་ཕོབ་ཅིག གརྫ་ཡ་ནི་སྤྲིན་སྒྲ་སྒྲོགས་ཤིག ཏརྫ་ཡ་ནི་ཆར་དུ་གཏོགས་ཤིག་ཕུཿབརྒྱད་ནི་ཀླུ་བརྒྱད་ཀྱི་ས་བོན། ཧཱུཾ་གསུམ་ནི་དེ་དག་གི་ལུས་ངག་ཡིད་གསུམ། ཕཊ་ནི་གནོད་བྱེད་འཇོམས་པ། སྭཱཧཱ་ནི་འདོད་དོན་འཕེལ་བའི་དོན་ནོ། །

**བཞི་པ་སྤོགས་པའི་ཆོ་ག་བསྟན་པ་ནི།**

གལ་ཏེ་ཆར་མི་འབབ་ན་དེའི་ཚེ་སྔགས་དེ་བཟློག་ལ་བཟླ་སྟེ་ཆར་འབབ་བོ། །གལ་ཏེ་ཆར་མི་འབབ་ན་མགོ་བོ་ཨརྫ་ཀའི་དོག་པ་ལྟར་འགས་སོ། །ཆར་དབབ་པ་ཞེས་བྱ་བའི་ཆོ་གའོ། །

ཞེས་པ་སྟེ། གལ་ཏེ་འདིས་ཆར་མི་འབབ་ན་དེའི་ཚེ་སྔགས་དེ་བཟློག་སྟེ་བཟླ་བ་སྟེ། དེ་ཡང་འབྲུ་རེ་ནས་མ་ཡིན་པར་སྡེ་ཚན་བཟློག་ལ་བཟླ་བ་ནི་མན་ངག་གོ །དེས་ཆར་འབབ་བོ། །གལ་ཏེ་དེས་ཀྱང་མི་འབབ་ན། དེའི་ཚེ་ཀླུ་རྣམས་ཀྱི་མགོ་བོ་ཤིང་ཨརྫ་ཀའི་འབྲས་བུའམ་དོག་པ་ལྟར་དུམ་བུ་བརྒྱ་སྟོང་དུ་འགས་སོ། །ཆར་དབབ་པ་ཞེས་བྱ་བའི་ཆོ་གའོ་ཞེས་དོན་བསྡུ་བར་བསྟན་ཏོ། །

**གཉིས་པ་ཕྱག་གཉིས་པའི་སྒོ་ནས་སྤྲིན་བྲལ་བར་བསྟན་པ་ནི།**

སྤྲིན་བྲལ་བ་བཤད་དེ། དུར་ཁྲོད་ཀྱི་རས་ལ་ཉེ་བར་འདུག་ནས་སྔགས་འདི་བཟླས་ཤིང་བྲལ་ཏེ། ཨོཾ་ཨཱརྻ་ཨཱརྻ་ཤྨ་ཤཱ་ན་པྲི་ཡ་ཧཱུཾ་ཧཱུཾ་ཧཱུཾ་ཕཊ་སྭཱཧཱ། སྤྲིན་བྲལ་བའི་ཆོ་གའོ། །

ཞེས་པ་སྟེ། དེ་ཡང་ཆར་ཆེ་ཞིང་ཤིན་ཏུ་ཆེ་བ་གཅོད་པར་འདོད་ན། བསྙེན་པ་དང་སྒྲུབ་པ་སྔོན་དུ་བཏང་ནས། ལས་སྦྱོར་གྱི་དུས་སུ་ཀླུ་མཐའ་ཡས་ཀྱི་གཟུགས་ཡོད་པའི་ཁམ་ཕོར་དུ་དུར་ཁྲོད་ཀྱི་ཐལ་བས་བཀང༌། རང་དུར་ཁྲོད་ཀྱི་རས་ཏེ་རོ་རས་ཀྱི་གདན་ལ་ཉེ་བར་འདུག་ནས། ཧེ་རུ་ཀ་ཞལ་གཅིག་ཕྱག་གཉིས་པའི་ང་རྒྱལ་དང་ལྡན་པའི་སྒོ་ནས་སྔགས་ཀྱི་འོད་ཟེར་དུས་མཐའི་མེ་རླུང་ལྟར་སྤྲོས་ཏེ་སྤྲིན་ཚོགས་གཏོར་བར་བསམ་ལ། སྔགས་འདི་ཐལ་ཆེན་དང་ཡུངས་ཀར་ལ་བཟླས་ཤིང་གཏོར་བས་སྤྲིན་བྲལ་བར་འགྱུར་རོ། །དེའི་སྔགས་དོན། ཨོཾ་ནི་མགོ་འདྲེན། ཨཱརྻ་ལན་གཉིས་ནི་འཕགས་པ། ཤྨ་ཤཱ་ནི་དུར་ཁྲོད་ན། པྲི་ཡ་ནི་དགྱེས་པ། ཧཱུཾ་སོགས་ལྷག་མ་རྣམས་སྔར་བཞིན་ནོ། །མཐར་ནམ་མཁའ་ལ་མཛུབ་རིས་བཏང་བས་སྤྲིན་དུམ་བུར་སོང་ནས་ཆར་ཆད་དོ། །སྤྲིན་བྲལ་བའི་ཆོ་གའོ་ཞེས་དོན་བསྡུ་བའོ། །

**གསུམ་པ་ཐུན་མོང་གི་ལས་བསྟན་པ་ལ་བརྒྱད། རྡོ་རྗེ་གྲི་གུག ལྷ་དགས་པ། ཚ་བས་གདུང་བ། ཆང་སྐྱུག་པ། རབ་ཏུ་མྱོས་མ། ཉི་ཟླ་བཟུང་བ། རྡོ་རྗེ་སྐར་མ། དགར་བའི་ལས་བསྟན་པའོ། །དང་པོ་ནི།**

ཕ་རོལ་གྱི་སྡེ་རྣམ་པར་གཞིག་པའི་ཕྱིར་ཁ་ཊི་ཀའི་བསྒྲུབ་པ་བཤད་དེ། ཁ་ཊི་ཀ་དང༌། བདུད་རྩི་ལྔ་དང༌། ཀུ་ཋར་ཚིནྡྷ་དང་ལྷན་ཅིག་བཏགས་ཏེ་རིལ་བུ་བྱས་ལ་སྔགས་ནི། ཨོཾ་བཛྲ་ཀརྟ་རི་ཧེ་བཛྲ་ཡ་ཧཱུཾ་ཧཱུཾ་ཧཱུཾ་ཕཊ་སྭཱཧཱ། དངོས་གྲུབ་ཀྱི་དོན་དུ་བྱེ་བ་བཟླས་ཤིང་སྔོན་དུ་བསྙེན་པ་འབུམ་བཟླས་ནས་དེ་བསྒྲུབས་ཏེ། རིལ་བ་སྤྱི་བླུགས་ཀྱི་མགྲིན་པ་བསྐོར་ཞིང་བསྐོར་ནས་བཅད་ན་དགྲ་ཐམས་ཅད་ཀྱི་མགོ་མེད་པར་འགྱུར་རོ། །རྡོ་རྗེ་གྲི་གུག་གི་ཆོ་གའོ། །

ཞེས་པ་སྟེ། དེ་ཡང་ཕ་རོལ་གྱི་སྡེ་རྣམ་པར་གཞིག་པར་བྱ་བའི་ཕྱིར་ཁ་ཊི་ཀའི་རྫས་བསྒྲུབ་པར་བཤད་དེ། ཁ་ཊི་ཀའི་ཐོད་ལེ་ཀོར་དང༌། ནང་གི་བདུད་རྩི་ལྔའི་རིལ་བུ་དང༌། ཀུ་ཋར་ཚིནྡྷ་ནི་སྟག་རེས་གཅོད་པའི་རྨ་ལུ་སྒང་བུ་རྣམས་ལྷན་ཅིག་བཏགས་ཏེ་དྲི་ཆུ་དང་སྦྱར་ནས་རིལ་བུ་མིག་འབྲས་ཀྱི་ཚད་ཙམ་བྱས་ལ། སྔགས་ནི། ཨོཾ་མགོ་འདྲེན། བཛྲ་ཀརྟའི་རྡོ་རྗེ་གྲི་གུག ཧེ་བཛྲཱ་ཡ་ཀྱཻ་རྡོ་རྗེ་ལ། ལྷག་མ་སྔར་བཞིན་ནོ། །དེ་ཡང་དངོས་གྲུབ་དྲག་པོའི་ལས་སྦྱོར་གྱི་དོན་དུ་བྱེ་བ་བཟླས། ལས་སྦྱོར་གྱི་སྔོན་དུ་བསྙེན་པ་འབུམ་བཟླས་ནས་རིལ་བུ་བསྒྲུབས་ཏེ། ནམ་དུས་ལ་བབ་པའི་ཚེ་རྫའི་རིལ་བ་སྤྱི་བླུགས་སུ་སྡེ་དཔུང་ཆུད་པར་བསམ་ནས་མགྲིན་པར་རིལ་བུ་དེས་རིས་མོ་ཉིས་རིམ་དུ་བསྐོར་བས་ཕ་རོལ་པོའི་སྐེ་ལའང་དེ་ལྟར་འབྱུང༌། དེས་བྲེད་ནས་བཏུད་ན་ལེགས། ཅི་མི་འདུད་ན་གྲི་གུག་གིས་བསྐོར་ནས་བུམ་པའི་སྐེ་བཅད་ན་དགྲ་ཐམས་ཅད་ཀྱི་མགོ་བོ་དུས་གཅིག་ལ་ཆད་པར་འགྱུར་རོ། །རྡོ་རྗེ་གྲི་གུག་གི་ཆོ་ག་ལའོ། །

**གཉིས་པ་ནི།**

ལྷ་དགས་པར་འདོད་པས་ཐིག་ལེ་བསྒྲུབ་སྟེ། ཚངས་པའི་ས་བོན་རྒྱལ་ལ་བསྒྲུབ་ནས་ཀུ་ཋར་ཚིནྡྷ་དང་བསྲེས་ལ་ཉི་ཟླ་གཟས་ཟིན་པ་ན། མི་བསྐྱོད་པ་དང་ལྷན་ཅིག་བཏག་ཅིང་བཏགས་ལ་དགྲ་སྟ་བྱས་པ་དེ་རྐང་པས་མནན་ནས་བཟླས་ཏེ། ཨོཾ་བཛྲ་ཀུ་ཋ་ར་ཕཱ་ཊ་ཡ་ཕཱ་ཊ་ཡ་ཧཱུཾ་ཧཱུཾ་ཧཱུཾ་ཕཊ་སྭཱཧཱ། བྱེ་བ་བཟླས་ནས་ཐིག་ལེ་བྱས་ཏེ་གང་ལ་ཕྱག་བྱས་པ་དེ་འགས་སོ། །ལྷ་དགས་པའི་ཆོ་གའོ། །

ཞེས་པ་སྟེ། དེ་ཡང་བསྙེན་པ་སྔོན་དུ་སོང་བའི་རྣལ་འབྱོར་པས་ཕྱི་རོལ་པའི་ལྷ་རྟེན་དགས་པར་འདོད་པས་ཐིག་ལེའི་ཆོ་ག་བསྒྲུབ་པར་བྱ་སྟེ། ཐིག་ལེའི་རྫས་ཚངས་པའི་ས་བོན་ཏེ་ཤིང་པ་ལ་ཤའི་འབྲས་བུའམ་མེ་ཏོག་སྐར་མ་རྒྱལ་ལ་བབ་པའི་དུས་སུ་བསྒྲུབས་ནས། ཀུ་ཋ་ར་ཚིནྡྷ་སྟེ་རྨ་ལུ་སྒང་བུ་དང་བསྲེས་ལ། དུས་ཉི་མ་གཟས་ཟིན་པ་ན། མི་བསྐྱོད་པ་སྟེ་དྲི་ཆུ་ལྷན་ཅིག་བཏག་ཅིང༌། བཏགས་པ་དེ་ལ་རིལ་བུ་དགྲ་སྟའི་གཟུགས་སུ་བྱས་ལ། རང་ལྷའི་ང་རྒྱལ་གྱིས་རིལ་བུ་རྐང་པས་མནན་ནས་སྔགས་འདི་བཟླ་བ་སྟེ། ཨོཾ་མགོ་འདྲེན། བཛྲ་ཀུ་ཋ་ར་རྡོ་རྗེ་སྟ་རེས། ཕཱ་ཊ་ཡ་ཕཱ་ཊ་ཡ་དགས་ཤིག་དགས་པར་གྱིས་ཤིག ལྷག་མ་གོང་བཞིན་ནོ། །ལས་སྦྱོར་ལ་བྱེ་བ་བཟླས་ནས་གྲུབ་པའི་མཚན་མ་མཐོང་ན་རིལ་བུས་རང་གི་དཔྲལ་བར་ཐིག་ལེ་དགྲ་སྟའི་དབྱིབས་སུ་བྱས་ཏེ་ལྷ་རྟེན་གང་ལ་ཕྱག་བྱས་པ་དེ་ཚལ་བར་འགས་སོ། །

**གསུམ་པ་ནི།**

ཚ་བས་གདུང་བར་བྱ་བར་འདོད་པས་ཨརྒའི་ལོ་མ་ལ་དུག་དང་སྐེ་ཚེ་དང་ཙི་ཏྲ་ཀའི་ཁུ་བས་དགྲའི་མིང་བྱང་བྲི་ཞིང་འབྲས་ཕུབ་ཀྱི་མེ་ལ་བདུགས་ཏེ་སྔགས་ཁྲི་བཟླས་སོ། །ཨོཾ་ཧེ་བཛྲ་ཛྭ་ར་ཛྭ་ར་ཤ་ཏྲཱུཾ་ཧཱུཾ་ཧཱུཾ་ཧཱུཾ་ཕཊ་སྭཱ་ཧཱ། ཚ་བའི་ཆོ་གའོ། །ཁྲི་བཟླས་པས་གྲུབ་བོ། །

ཞེས་པ་སྟེ། དེ་ཡང་བསྙེན་སྒྲུབ་སྔོན་དུ་སོང་བའི་རྣལ་འབྱོར་པས་དགྲ་བོ་རིམས་ཀྱིས་གདུང་བར་འདོད་པས་རྫས་བསྒྲུབ་པར་བྱ་སྟེ་ཤིང་ཨརྒའི་ལོ་མ་རླུང་གིས་ཁྱེར་བ་ཞིག་ལ་དུག་དང༌། སྐེ་ཚེ། ཙི་ཏྲ་ཀ་སྟེ་རྒྱ་སྐྱེགས་ཀྱི་ཁུ་བས་དགྲ་བོའི་མིང་བྱང་བྲི་ཞིང་དོང་དུ་བྲུབས་ཏེ། སྟེང་དུ་འབྲས་ཀྱི་ཕུབ་མ་ལ་མེ་སྤར་བའི་དྲོད་ལ་བདུགས་ཏེ་གདུང་བར་བྱེད་པ་སྟེ། སྔགས་ནི། ཨོཾ་མགོ་འདྲེན། ཧེ་བཛྲ་ཀྱཻའི་རྡོ་རྗེ། ཛྭ་ར་ཛྭ་ར་ཚ་བའི་རིམས། ཤ་ཏྲཱུཾ་དགྲ་བོའི་ལུས། ལྷག་མ་གོང་བཞིན་ནོ། །ལས་སྦྱོར་དེས་དགྲ་བོ་རིམས་ཀྱིས་ཟིན་པར་འགྱུར་ཏེ། སླར་འདུན་ན་འདབ་མ་ཕྱུང་སྟེ་འོ་མས་བཀྲུས་པས་ཞི་བར་འགྱུར་རོ། །ཚ་བའི་ཆོ་གའོ། །

**བཞི་པ་ནི།**

ཆང་སྐྱུག་པར་བྱ་བ་འདོད་པས་བསྒྲུབ་བྱའི་ལྟོ་བར་མཾ་གི་རྣམ་པ་བསྒོམ་ཞིང་མཾ་གི་རྣམ་པ་གྱུར་པ་ལས་ཆང་ལྟོ་བར་རྣམ་པར་བསྒོམ་སྟེ་སྐྱུག་པར་བྱེད་པར་བལྟས་ན་ཆང་སྐྱུག་གོ །

ཞེས་པ་སྟེ། དེ་ཡང་བསྙེན་སྒྲུབ་སྔོན་དུ་སོང་ནས། ལས་སྦྱོར་ལ་བསྒྲུབ་བྱ་བྲམ་ཟེའམ་དགེ་སློང་ལྟ་བུ་གང་ཡང་མ་འཐུལ་བ་ཞིག་ལ་ཆང་སྐྱུགས་པར་འདོད་པས། བསྒྲུབ་བྱའི་ལྟོ་བར་མཾ་ཡི་གེའི་རྣམ་པ་དང༌། འོག་ཏུ་ཡཾ་ལས་རླུང་གི་དཀྱིལ་འཁོར་བསྒོམ། མཾ་ཆང་ས་གི་ས་བོན་ཡིན་པས་དེ་རྣམ་པར་གྱུར་པ་ལས་ཆང་གིས་ལྟོ་བ་ཁེངས་པར་བསྒོམ་པ་སྟེ། སྔགས་ནི། གོང་གི་ཨོཾ་ཧེ་བཛྲ་ལ་སྤེལ་ཚིག་མཾ་མུངྒི་རཱ་ཡ་སྦྱར་བ་སྟེ། མཾ་ཆང༌། མུངྒི་ར་ཡ་སྐྱུག་པའོ། །ལྷག་མ་གོང་བཞིན་ནོ། །འདི་བརྒྱ་རྩ་བཟླས་ཏེ་ཡཾ་ལས་རླུང་གཡོས་པས་ཁ་ནས་ཆང་སྐྱུག་པར་བྱེད་པར་བསམ་ལ་བལྟས་ན་ཆང་སྐྱུག་གོ །

**ལྔ་པ་ནི།**

རབ་ཏུ་མྱོས་མ་དབང་དུ་བྱ་བར་འདོད་པས་མྱ་ངན་མེད་པའི་བརྒྱད་ལ་མྱ་ངན་མེད་པའི་འོག་ཏུ་སོང་སྟེ་གོས་དམར་པོ་བགོས་པས་མྱོས་བྱེད་ཀྱི་འབྲས་བུ་བཟའ་ཞིང་ཀ་ཀ་མ་ཙིའི་ཁུ་བས་ཐིག་ལེ་བྱས་ནས་སྔགས་བཟླས་ཏེ། ཨོཾ་ཨ་མུ་ཀཱི་མེ་ཧྲཱིཿབ་སི་བྷ་བ་ཏུ་སྭཱཧཱ། ཁྲི་ཡིས་འོང་བར་འགྱུར་རོ། །

ཞེས་པ་སྟེ། དེ་ལ་བུད་མེད་རབ་ཏུ་མྱོས་མ་དབང་དུ་བྱ་བར་འདོད་པས། ལྷ་མོ་ཀུ་རུ་ཀུལླེའི་བསྙེན་པ་སྔོན་དུ་སོང་ནས། སྒྲུབ་པའི་དུས་མྱ་ངན་མེད་པ་སྟེ་དཔྱིད་ཟླ་ར་བའི་ཚེས་བརྒྱད་ལ་ཤིང་མྱ་ངན་མེད་པ་སྟེ་ཨ་ཤོ་ཀའི་འོག་ཏུ་སོང་ནས། གོས་དམར་པོ་བགོས་མྱོས་བྱེད་ཀྱི་འབྲས་བུ་གོ་ལའམ་པོ་སོ་ལ་ཟ་ཞིང༌། ཀ་ཀ་ཙི་ཀ་སྟེ་རྒྱ་སྐྱེགས་ཀྱི་ཁུ་བས་དཔྲལ་བར་ཐིག་ལེ་བྱས་ནས་སྔགས་འདི་བཟླ་སྟེ། ཨོཾ་མགོ་འདྲེན། ཨ་མུ་ཀཱི་ཆེ་གེ་མོ། མེ་ནི་བདག ཧྲཱིཿལྷ་མོའི་ས་བོན། བ་སི་བྷ་བ་ཏུ་དབང་དུ་གྱུར་ཅིག སྭཱཧཱ་སྔར་བཞིན་ནོ། །འདི་ལས་སྦྱོར་གྱི་དུས་སུ་ཁྲི་བཟླས་པས་བདག་གི་དབང་དུ་འོང་བར་འགྱུར་རོ། །

**དྲུག་པ་ནི།**

ཟླ་བ་དང་ཉི་མ་དབང་དུ་བྱ་བར་འདོད་པས། སཱ་ལུ་བཏགས་པ་ཆང་གིས་གྱུར་པ་ལ་ཟླ་བ་དང་ཉི་མ་བྱས་ནས་རྡོ་རྗེའི་ཆུ་ལ་བཅུག་ཅིང་སྔགས་བཟླས་ཏེ། ཨོཾ་བཛྲ་ཨརྒ་མཱ་ཙ་ལ་ཙ་ལ་ཏིཥྛ་ཏིཥྛ་ཧེ་བཛྲ་ཡ་ཧེ་བཛྲ་ཡ་ཧཱུཾ་ཧཱུཾ་ཧཱུཾ་ཕཊ་སྭཱཧཱ། བྱེ་བ་ཕྲག་བདུན་བཟླས་ཏེ་ཉི་མ་དང་ཟླ་བ་ཡང་དག་པར་གནས་ཤིང་ཉིན་མཚན་བྱེ་བྲག་མེད་པར་འགྱུར་རོ། །ཉི་མ་དང་ཟླ་བ་རྣམ་པར་འཛིན་པ་ཞེས་བྱ་བའི་ཆོ་གའོ། །

ཞེས་པ་སྟེ། ཉི་མ་དང་ཟླ་བ་བཟུང་ནས་དབང་དུ་བྱ་བར་འདོད་པས། བསྙེན་པ་སྔོན་དུ་སོང་ནས་སྒྲུབ་པའི་རྫས་ལ། འབྲས་སཱ་ལུ་བཏགས་པ་ལན་ཚྭ་དང་བུལ་ཏོག་གིས་འགྱུར་བྱེད་སྦྱར་ནས་ཆང་གི་མཆན་དུ་གྱུར་པ་ལ་ཉི་ཟླ་གང་བཟུང་བར་འདོད་པའི་གཟུགས་བྱས། རྡོ་རྗེའི་ཆུ་སྟེ་རང་གི་དྲི་ཆུ་ལི་ཕོར་དུ་བླུགས་ཏེ་དེའི་ཁར་གཟུགས་བརྙན་བཞག་ལ་སྔགས་འདི་བཟླས་ཏེ། ཨོཾ་མགོ་འདྲེན་པ། བཛྲ་ཨརྒ་རྡོ་རྗེ་ཉི་མ། མཱ་ཙ་ལ་ཙ་ལ་མི་གཡོ་མི་བསྐྱོད་པ། ཏིཥྛ་ཏིཥྛ་བརྟན་པ་བརྟན་པར་གནས་པ། ཧེ་བཛྲ་ཡ་གཉིས་ཀྱཻ་རྡོ་རྗེ། ཟླ་བ་ལ་བཛྲ་ཙནྟྲ་ཞེས་སྦྱོར། ཧཱུཾ་སོགས་གོང་བཞིན་ནོ། །འདི་ལ་བསྙེན་པ་བྱེ་བ་ཕྲག་བདུན་བཟླས། ལས་སྦྱོར་ལ་སྔགས་ཟློས་བཞིན་དུ་དུས་ཇི་སྲིད་ཀྱི་བར་འདོད་པ་དེ་སྲིད་དུ་ཉི་ཟླ་གང་བཟུང་བ་དེ་སྔར་ཡོད་པའི་གནས་དེ་ཉིད་དུ་ཡང་དག་པར་གནས་ཤིང་ཉིན་མཚན་བྱེ་བྲག་མེད་པར་འགྱུར་ཏེ། ཕྱིས་གཟུགས་བརྙན་དྲི་ཆུ་ལས་བཏོན་པས་གྲོལ་བར་འགྱུར་རོ། །ཉི་མ་དང་ཟླ་བ་རྣམ་པར་འཛིན་པ་ཞེས་བྱ་བའི་ཆོ་གའོ། །

**བདུན་པ་ནི།**

ཨོཾ་ན་གྲཱ་ན་གྲཱ་ཞེས་བྱ་བའི་སྔགས་དེས་དུས་མ་ཡིན་པའི་དུས་སུ་དོན་བསྒྲུབ་པའི་ཕྱིར། གཞོན་ནུ་མའི་མིག་དག་ལ་བརྒྱ་རྩ་བརྒྱད་མངོན་པར་བསྔགས་ནས་མེ་ཏོག་ལ་སོགས་པའི་མཆོད་པ་ལྔས་ཡང་དག་པར་འཛིན་པས་མཆོད་ཅིང་སྙན་གསན་དབབ་བོ། །བཅུ་བཞི་པའམ་བརྒྱད་པའི་སྔ་བའི་དུས་སུ་བུམ་པ་ལ་སོགས་པ་བཞག་ཅིང༌། འབྲུ་མར་དང༌། ཨ་ལ་ཀའི་ཁུ་བ་སྔགས་དེ་ཉིད་ལན་བརྒྱ་རྩ་བརྒྱད་མངོན་པར་བསྔག་གོ །དེ་ནས་མངོན་པར་བསྔགས་པའི་ཨ་ལི་ཀའི་ཁུ་བས་བསྔགས་པའི་མཐེ་བོང་རྒན་པོ་ལ་བསྐུལ་ནས་འབྲུ་མར་གྱིས་ཀྱང་བླུགས་ལ་གཞོན་ནུ་མ་ལ་བསྟན་ཏེ་ངའི་རྫས་སུས་ཁྱེར་སྨྲོས། དེས་དེ་ལ་སྨྲས་པ། ཆེ་གེ་མོ་ཞེས་བྱ་བས་ཁྱེར་རོ། །རྡོ་རྗེ་སྐར་མའོ། །

ཞེས་པ་སྟེ། དེ་ཡང་བསྙེན་པ་སྔོན་དུ་སོང་ནས། ལས་སྦྱོར་གྱི་དུས་སུ་ཨོཾ་ན་གྲཱ་ན་གྲཱ་ཧཱུཾ་ཕཊ་སྭཱ་ཧཱ། ཞེས་བྱ་བའི་སྔགས་འདི་དུས་མ་ཡིན་པ་སྟེ་མ་ངེས་པ་ནོར་སྟོར་བའི་དུས་སུ་རྐུན་པོ་ངོས་བཟུང་བ་སོགས་ཀྱི་དོན་བསྒྲུབ་པར་བྱ་བའི་ཕྱིར། པྲ་རྟེན་གྲོང་ཆོས་ཀྱིས་མ་གོས་པའི་གཞོན་ནུ་མའི་མིག་དག་ལ་སྔགས་འདི་ལན་བརྒྱ་རྩ་བརྒྱད་མངོན་པར་བསྔགས་ནས། ཁྲུས་བྱས་སྟན་གཙང་མར་བཞག་སྟེ་ཁྱེའུ་ཡིན་ན་ཧེ་རུ་ཀ་དང༌། བུ་མོ་ཡིན་ན་བདག་མེད་མར་བསྐྱེད། མེ་ཏོག་ལ་སོགས་པའི་མཆོད་པ་ལྔས་ཡང་དག་པར་མཆོད་ཅིང་ངའི་དོན་བྱེད་དགོས་ཞེས་སྦྱོར་བ་སྙན་གསན་དབབ་པའོ། །དངོས་གཞི་མར་ངོའི་ཚེས་བཅུ་བཞི་པའམ་བརྒྱད་ཀྱི་སྔ་བའི་དུས་སུ་སྒྲུབ་རྟེན་བུམ་པ་དང་དེའི་ཁར་མར་མེའི་ཀོང་བུ་འཇོག མེ་ལོང་དང་སྤོས་ཆུ་བཅས་བཤམ། སྐར་ཁུང་བཀག་ནས་མུན་པར་བྱས། འབྲུ་མར་ཏེ་ཏིལ་མར་དང༌། ཨ་ལ་ཀ་ཏེ་རྒྱ་སྐྱེགས་ཀྱི་ཁུ་བ་ལ་གོང་གི་སྔགས་དེའམ། ཡང་ན་རྡོ་རྗེ་སྙིང་འགྲེལ་ལས་བྱུང་བ་ཤམ་བུ་དང་བཅས་པའི་སྔགས་ནི། ཨོཾ་ན་གྲཱ་ན་གྲཱ་ཀུ་མ་རི་ཀ་དི་བྱ་ཙ་ནི་ཧེ་བཛྲ་ཡ་ཕཊ་སྭཱཧཱ། ཞེས་པའི་སྔགས་ནི། སྐར་མའི་སྦྱོར་བས་གཞོན་ནུ་མ་འདི་ལྷའི་སྤྱན་དང་ལྡན་པར་གྱིས་ཤིག་ཅེས་པའོ། །སྔགས་དེ་ཉིད་ལན་བརྒྱ་རྩ་བརྒྱད་མངོན་པར་བསྔག་གོ །དེ་ནས་མངོན་པར་བསྔགས་པའི་ཨ་ལ་ཀའི་ཁུ་བ་དེ་ཉིད་ཀྱིས་པྲ་རྟེན་བུ་མོ་ཡིན་ན་རང་གི་ཐེ་བོང་གཡོན་དང༌། ཁྱེའུ་ཡིན་ན་གཡས་པར་བསྐུས། ཡང་དེའི་སྟེང་དུ་འབྲུ་མར་གྱིས་ཀྱང་བླུགས་པའམ་བྱུག དེ་གཞོན་ནུ་མ་ལ་བསྟན་ཏེ་མ་ཡེངས་པར་པྲ་དབབ་ཏུ་བཅུག་དེས་ཀྱང་མ་ཕེབས་ན་མེ་ལོང་སྦོས་ཆུས་བཀྲུས་ཏེ་དབབ། ཕེབས་པ་དང༌། ངའི་རྫས་སུས་ཁྱེར་སྨོས་ཤིག་ཅེས་བརྗོད་པས། དེ་ལ་པྲ་རྟེན་དེས་སྨྲས་པ། ཆེ་གེ་མོ་ཞེས་བྱ་བས་ཁྱེར་རོ་ཞེས་གསལ་པོར་སྨྲ་བ་འོང༌། འདི་ནི་ཤིན་ཏུ་གསལ་བར་སྟོན་པའི་ཕྱིར་རྡོ་རྗེའི་སྐར་མ་ཞེས་བྱ་བའི་ཆོ་གའོ། །

**བརྒྱད་པ་ནི།**

བེ་ཊ་ཡ་བེ་ཊ་ཡ་ཞེས་བརྗོད་ན་གླང་པོ་ཆེ་འབྲོས་པར་འགྱུར་རོ། །མམྨ་མམྨ་ཞེས་བརྗོད་ན་སྟག་འབྲོས་པར་འགྱུར་རོ། །ཏེ་ལི་ཡ་ཏེ་ལི་ཡ་ཞེས་བརྗོད་ན་བསེ་འབྲོས་པར་འགྱུར་རོ། །ཨི་ལི་མི་ལི་ཕུཿཕུཿཞེས་བརྗོད་ན་སྦྲུལ་འབྲོས་པར་འགྱུར་རོ། །ནོར་སྐྱོང་འདུལ་བའི་ཕྱག་གིས་རབ་ཏུ་བསྟན་ན་ཁྱི་འབྲོས་པར་འགྱུར་རོ། །

ཞེས་པ་སྟེ། འདི་རྣམས་རིམ་གཉིས་ལ་བརྟན་པ་ཐོབ་ནས་རིག་པ་བརྟུལ་ཞུགས་ཀྱི་སྤྱོད་པ་ལ་འགྲོ་བའི་དུས་སུ་དགོས་པ་སྟེ། སྔགས་འདི་དག་རབ་ཀྱིས་བསམ་པ་ཙམ་གྱིས་འགྲུབ། འབྲིང་གིས་ངག་ཏུ་བརྗོད་དེ་སོ་སོའི་ཕྱག་རྒྱ་བསྟན་པས་འགྲུབ། ཐ་མས་ར་དུང་བུས་པས་གྲུབ་བོ། །དེ་དག་གི་སྔགས་དོན་ནི། དང་པོ་ཀླད་པ་འགེམས་པའི་དོན། གཉིས་པ་བསྙེམས་པ་ཞི་བའི་དོན། གསུམ་པ་ལུས་སྦྲིད་པའི་དོན། བཞི་པ་སྐྱི་ཟིང་བའི་དོན། ལྔ་པ་ངག་ཏུ་དེ་བ་པི་ཙུ་བརྗོད་པ་སྟེ། སྟོན་པས་གླང་ཆེན་ནོར་སྐྱོང་འདུལ་བའི་དུས་སུ་ཕྱག་གི་སོ་མོ་ལྔ་གདེངས་པ་ལྟར། ལག་པའི་སོར་མོ་རབ་ཏུ་བསྟན་པས་གྲུབ་བོ། །

**གསུམ་པ་ལས་སྒྲུབ་པའི་ལྷ་མོ་བདུན་གྱི་མིང་བསྟན་པས་དོན་བསྡུ་བ་ནི།**

རྡོ་རྗེ་མ་དང༌། དཀར་མོ་དང༌། ཆུ་མ་དང༌། རྡོ་རྗེ་མཁའ་འགྲོ་མ་དང༌། བདག་མེད་མ་དང༌། ས་སྤྱོད་མ་དང༌། མཁའ་སྤྱོད་མའི་རྣལ་འབྱོར་ལས་རེངས་པར་བྱེད་པ་ལ་སོགས་པའི་ལས་བརྟུལ་ཞུགས་ཅན་གྱིས་བྱའོ། །

ཞེས་པ་སྟེ། དེ་ལྟར་མཁའ་འགྲོ་མ་བདུན་པོ་དེ་རྣམས་ཀྱི་རྣལ་འབྱོར་ལས། རེངས་པར་བྱེད་པ་དང༌། དབང་དུ་བྱེད་པ་ལ་སོགས་པའི་ལས་བདུན་པོ་དེ་རྣམས་ཐ་མལ་གྱི་ལུས་ངག་ཡིད་གསུམ་བརྟུལ་ནས་ལྷ་མོའི་ཆ་ལུགས་སུ་ཞུགས་པ་ཅན་གྱིས་འགྲུབ་པར་བཤད་དོ། །དེ་རྣམས་རྫོགས་རིམ་གྱི་དབང་དུ་བྱས་ན། བྱང་སེམས་ལྟེ་བའམ་གསང་གནས་སུ་དབབ་པ་ཆར། འཛག་བདེ་ཐ་མལ་པ་འགེགས་པ་སྤྲིན་བྲལ་བ། གཟུང་འཛིན་རྟོག་པའི་མགོ་གཅོད་པ་རྡོ་རྗེ་གྲི་གུག རླུང་སེམས་དབུ་མར་འདུས་པ་ལྷ་དགས་པ། གཏུམ་མོའི་མེས་བསྲེགས་པ་ཚ་བས་གདུང་བ། བྱང་སེམས་མངོན་དུ་བྱེད་པ་ཆང་སྐྱུག་པ། སྟོང་པ་བདེ་ཆེན་དུ་འགུག་པ་རབ་ཏུ་མྱོས་མ། ཉི་ཟླའི་སྲོག་རྩོལ་གྱིས་ཁམས་གཡོ་མེད་དུ་འཛིན་པ་ཉི་ཟླ་བཟུང་བ། རྣམ་རྟོག་གི་རྐུན་པོ་ངོས་བཟུང་བ་རྡོ་རྗེ་སྐར་མ། ཉོན་མོངས་པ་ལྔ་གཞན་དུ་སྐྲོད་པ་དུད་འགྲོ་ལྔ་དགར་བ། དེ་ཁོ་ན་ཉིད་ཀྱི་ཡེ་ཤེས་མངོན་དུ་བྱེད་པ་ལྷ་མོའི་རྣལ་འབྱོར་རྣམས་སོ། །མཐར་ཐུག་ལྟར་ན། ཕྱི་ནང་གཉིས་སུ་མེད་པ་སྲིད་གསུམ་ཧེ་རུ་ཀའི་ངོ་བོར་གྲུབ་སྟེ་འཁོར་འདས་རོ་མཉམ་ཀུན་ཁྱབ་བདེ་བ་ཆེན་པོར་ཤར་བའོ། །

**གཉིས་པ་ལེའུའི་མཚན་ནི།**

སྔགས་ཀྱི་ལེའུ་སྟེ་གཉིས་པའོ། །

ཞེས་པ་སྟེ། ཐ་སྙད་བརྗོད་པ་བརྡའི་སྔགས་དང༌། དེ་བཞིན་ཉིད་ཀྱི་བརྡ་ཅན་དོན་དམ་པའི་སྔགས་གཉིས་སུ་མེད་པར་བསྟན་པའི་ལེའུ་སྟེ་དུམ་བུ་བཅུ་གཅིག་ཡོད་པ་ལས། གཉིས་པའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **གསུམ་པ་ལྷའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་ལེའུ་གཉིས་པ་སྔགས་བསྟན་པ་དེ་ལ་ལྷ་མེད་ན་དངོས་གྲུབ་མི་འབྱུང་བས་འདིར་ལྷའི་ལེའུ་བསྟན་པ་ནི་ལེའུ་སྔ་ཕྱིའི་འབྲེལ་དང༌། སྔར་ལེའུ་དང་པོར་ལྷ་རྣམས་ཇི་ལྟར་འབྱུང་བའོ་ཞེས་མདོར་བསྟན་པ་དེ་འདིར་རྒྱས་པར་འཆད་པ་ནི་མདོ་རྒྱས་ཀྱི་འབྲེལ་དང༌། སྒྲུབ་ཐབས་གཞན་ལ་ལྟོས་མི་དགོས་པར་གང་ཟག་གཅིག་གི་ལམ་ཚང་བར་སྟོན་པ་ནི་མངོན་པར་རྟོགས་པའི་འབྲེལ་ལོ། །

**གཉིས་པ་ལེའུའི་གཞུང་བཤད་པ་ལ་གཉིས། བཤད་པར་ཞལ་གྱིས་བཞེས་པ་དང༌། བཤད་བྱ་དངོས་སོ། །དང་པོ་ནི།**

དེ་ནས་ལྷའི་ལེའུ་བཤད་པར་བྱའོ། །

ཞེས་པ་སྟེ། སྔགས་ཀྱི་ལེའུ་བསྟན་པ་དེ་ནས་ལྷའི་ལེའུ་བཤད་པར་བྱའོ་ཞེས་མཚམས་སྦྱར་ནས་དམ་བཅའ་བ་སྟེ། དེ་ལ་ངོ་བོ། ངེས་ཚིག དབྱེ་བ། མངོན་པར་རྟོགས་པའི་ཆིངས། འབྲས་བུ་དང་ལྔའི་སྒོ་ནས་བཤད་པ་ལས། ལྷའི་ངོ་བོ་ནི། སྔོན་དྲག་པོ་དང་ཁྱབ་འཇུག་སོགས་ལ་ལྷ་ཞེས་བརྗོད་པ་དེ་རྣམས་འདུལ་བའི་གཉེན་པོ་ལ་ལྷ་ཞེས་འདོགས་པ་དེ་བསྐྱེད་པར་བསྟན་ཏོ། །ངེས་ཚིག་ནི། ཡེ་ཤེས་རྒྱུད་ནས་བསྐྱེད་པས་ན་བསྐྱེད་པ་ཞེས་བྱ་སྟེ། དེ་མ་ཐག་ཏུ་མི་སྐྱེ་བར་ཁད་ཀྱིས་སྐྱེ་བའི་དོན་ནོ། །དབྱེ་བ་ལ་ཟབ་པ་དང་མི་ཟབ་པ་གཉིས། ཟབ་པ་རང་བཞིན་གྱིས་གྲུབ་པ་དང༌། མི་ཟབ་པ་བློས་བཏགས་པའོ། །ཕྱི་མ་ལ་སྦྱང་གཞི་སྦྱོང་བྱེད་གཉིས། སྦྱང་གཞི་ཐ་མལ་པའི་ཆ། སྣང་བའི་ཆ། ཞེན་པའི་ཆའོ། །སྦྱོང་བྱེད་ཀྱང་རིམ་པ་ལྟར་དེ་བཞིན་ཉིད་ཀྱི་དག་པ། ལྷའི་དག་པ། རང་རིག་པའི་དག་པའོ། །མངོན་པར་རྟོགས་པའི་ཆིངས་ལ། ཆོ་གའི་ཆིངས་དང༌། ཡན་ལག་བཞི་དྲུག་གི་ཆིངས་སོ། །འབྲས་བུ་ནི། མི་ཟབ་པས་སློབ་པའི་ཟུང་འཇུག་དང༌། ཟབ་པས་མི་སློབ་པའི་ཟུང་འཇུག་གྲུབ་པའོ། །

**གཉིས་པ་བཤད་བྱ་གཞུང་དངོས་བཤད་པ་ལ་གཉིས། ཧེ་རུ་ཀ་བསྐྱེད་པ་སྤྱིའི་ཆོ་ག་དང༌། ཧེ་རུ་ཀ་སོ་སོའི་མངོན་རྟོགས་བསྟན་པའོ། །དང་པོ་ལ་གསུམ། བསྡུས་པ་རྡོ་རྗེ་བཞིའི་བསྐྱེད་ཆོག འབྲིང་པོ་ཆོ་ག་གསུམ་གྱི་བསྐྱེད་ཆོག རྒྱས་པ་མངོན་བྱང་ལྔའི་བསྐྱེད་ཆོག་བསྟན་པའོ། །དང་པོ་ལ་གསུམ། བསྡུས་པ་རྡོ་རྗེ་བཞིའི་བསྐྱེད་ཆོག འབྲིང་པོ་ཆོ་ག་གསུམ་གྱི་བསྐྱེད་ཆོག རྒྱས་པ་མངོན་བྱང་ལྔའི་བསྐྱེད་ཆོག་བསྟན་པའོ། །དང་པོ་ལ་གཉིས། སྤྱི་དོན་དང༌། ཚིག་དོན་ནོ། །དང་པོ་ནི།**

 འདི་སྤྲོས་པ་ཉུང་ངུ་ལ་དགའ་བའི་དབང་དུ་མཛད་ནས་རྡོ་རྗེ་བཞིའི་བསྐྱེད་རིམ་ལ་ཆོ་གའི་ཆིངས་བཅུ་གཉིས་ཏེ། བླ་མ་དག་པ། ཚད་མེད་བཞི། སྟོང་པ་ཉིད། ས་བོན་བསྡུ་བ། གཟུགས་རྫོགས་པ། ཡི་གེ་དགོད་པ། དམ་ཡེ་བསྲེ་བ། དབང་བསྐུར་བ། བསྐྱེད་པའི་རིམ་པའི་ཏིང་འཛིན་བསྒོམ་པ། ཐུན་མཚམས་སུ་གཏོར་མ་བཏང་བ། རྡོ་རྗེའི་གླུ་བླང་བ། སྨོན་ལམ་གདབ་པ་སྟེ་བཅུ་གཉིས་སུ་བསྡུས་པར་བཤད་དོ། །

**གཉིས་པ་ལ་གཉིས། རྒྱུ་ཚོགས་བསགས་དང༌། འབྲས་བུ་ཡན་ལག་བཞི་རྫོགས་སུ་བསྐྱེད་ཚུལ་ལོ། །དང་པོ་ནི།**

དང་པོར་བྱམས་པ་བསྒོམ་པར་བྱ། །གཉིས་པ་སྙིང་རྗེ་རྣམ་བསྒོམ་ཞིང༌། །གསུམ་པ་དགའ་བ་བསྒོམ་པ་དང༌། །ཀུན་གྱི་མཐའ་ནས་བཏང་སྙོམས་སོ། །

ཞེས་པ་སྟེ། དེ་ལ་ཚིག་དོན་བསྐྱེད་རིམ་གྱི་དབང་དུ་བྱས་ན། ཚད་མེད་བཞིའི་སྐབས་དང་པོར་སེམས་ཅན་ཐམས་ཅད་བདེ་བ་དང་ཕྲད་འདོད་ཀྱི་བྱམས་པ་བསྒོམ་པར་བྱ་ཞིང༌། སྐབས་གཉིས་པར་སེམས་ཅན་སྡུག་བསྔལ་དང་བྲལ་འདོད་ཀྱི་སྙིང་རྗེ་རྣམ་པར་བསྒོམ་པར་བྱ་ཞིང༌། སྐབས་གསུམ་པར་བདེ་བ་དང་མི་འབྲལ་བར་བརྟན་འདོད་ཀྱི་དགའ་བ་བསྒོམ་པ་དང༌། ཚད་མེད་པ་ཀུན་གྱི་མཐའ་ནས་རིས་སུ་མ་ཆད་པར་སེམས་ཅན་ཐམས་ཅད་ཡང་དག་པའི་ལམ་ལ་འགོད་འདོད་ཀྱི་བཏང་སྙོམས་བསྒོམ་པར་བྱ་སྟེ། འདི་རྣམས་ཚངས་གནས་སུ་སྐྱེ་བའི་རྒྱུ་ཡིན་པས་ཚངས་པའི་གནས་པ་ཞེས་དང༌། དམིགས་བྱའི་ཡུལ་དང་དམིགས་པ་ཚད་མེད་པས་ཚད་མེད་བཞི་ཞེས་ཀྱང་བྱའོ། །སྦས་དོན་ལྟར་ན། ལུས་བདེ་བས་བྱམས་པ། སེམས་སྟོང་པས་སྙིང་རྗེ། བདེ་བ་མྱོང་བས་དགའ་བ། བདེ་སྟོང་དབྱེར་མེད་པས་བཏང་སྙོམས་སོ། །མཐར་ཐུག་ལྟར་ན། བྱམས་སྙིང་རྗེ་ཐབས་ཤེས། དགའ་བ་ཟུང་འཇུག བཏང་སྙོམས་དབྱེར་མེད་པའི་དོན་ནོ། །

**གཉིས་པ་ནི།**

ཡང་ནི་སྟོང་པའི་བྱང་ཆུབ་སེམས། །གཉིས་པ་ལ་ནི་ས་བོན་བསྡུ། །གསུམ་པ་ལ་ནི་གཟུགས་བརྙན་རྫོགས། །བཞི་པ་ལ་ནི་ཡིག་འབྲུ་དགོད། །

ཅེས་པ་སྟེ། བླ་མ་དག་པ་དང༌། ཚད་མེད་པ་བསྒོམ་པ་དེ་ནས་སླར་ཡང་ནི་སྣོད་བཅུད་གཟུང་འཛིན་ལ་སོགས་པའི་ཆོས་ཐམས་ཅད་མི་དམིགས་པར་སྟོང་པ་ཉིད་དུ་བྱང་ཆུབ་པར་བསྒོམ་པ་ནི་འཇུག་པ་བྱང་ཆུབ་ཀྱི་སེམས་དང༌། ན་དཱ་ཕྲ་བ་ལ་བཟུང་བ་ནི་གནས་པ་བྱང་ཆུབ་ཀྱི་སེམས་དང༌། ཤུ་ནྱ་ཏའི་དོན་ལ་ངེས་པ་ནི་བརྟན་པ་བྱང་ཆུབ་ཀྱི་སེམས་ཏེ་དེ་ནི་བསྐྱེད་རིམ་ཐམས་ཅད་ཀྱི་གཞིར་གྱུར་པས་ཡན་ལག་དང་པོ་ཡིན་ལ། ཡན་ལག་གཉིས་པ་ལ་ལྷ་གང་བསྐྱེད་པའི་ས་བོན་ལས་འོད་ཟེར་སྤྲོ་ཞིང་བསྡུ་བའི་ཚུལ་དུ་བསྒོམ། ཡན་ལག་གསུམ་པ་ལ་ནི་ས་བོན་དེ་ལས་ཧེ་རུ་ཀ་བཞི་གང་བསྒོམ་པ་དེའི་སྐུ་ཡོངས་སུ་རྫོགས་པ་སྟེ། འདི་ནི་སྐད་ཅིག་གིས་བསྐྱེད་པས་སྐྱེ་གནས་བཞི་ལས་བརྫུས་སྐྱེས་བསྟན། ཡན་ལག་བཞི་པ་ལ་ནི་སྐྱེ་མཆེད་དང་གནས་གསུམ་བྱིན་རླབས་ཀྱི་ཡིག་འབྲུ་དགོད་པ་ནས་རྒྱས་གདབ་ཀྱི་བར་དུའོ། །དེ་ནས་ལུས་ཀྱི་ཞེན་པ་བཟློག་པའི་དོན་དུ་བསྐྱེད་རིམ་གྱི་ཏིང་ངེ་འཛིན་རྣམ་དག་དང་བཅས་པ་སྒོམ། དེ་ལ་སྐྱོ་ན་ངག་གི་ཞེན་པ་བཟློག་པའི་དོན་དུ་བཟླས་པ་བྱ། དེས་ཀྱང་སྐྱོ་ན་སེམས་ཀྱི་ཞེན་པ་བཟློག་པའི་དོན་དུ་རྫོགས་རིམ་བསྒོམ། དེ་ལའང་སྐྱོ་ན་ཐུན་མཚམས་ཀྱི་ཆོས་གཏོར་མ་བཏང་པ་དང༌། རྡོ་རྗེའི་གླུ་བླང་བ། སྨོན་ལམ་གདབ་བ་སོགས་བྱའོ། །ཡན་ལག་བཞི་པོ་སྦས་དོན་ལྟར་ན། སྟོང་ཉིད་མི་རྟོག་པའི་ཡེ་ཤེས། ས་བོན་བསྡུ་བ་ཨ་ཧཾ་གི་འབར་འཛག གཟུགས་རྫོགས་པ་བདེ་སྟོང་གི་མྱོང་བ་འཐོན་པ། ཡིག་འབྲུ་དགོད་པ་རྡོ་རྗེ་གསུམ་གྱི་ངོ་བོར་བརྟན་པ། མཐར་ཐུག་ལྟར་ན་ལུས་ངག་ཡིད་ཡེ་ཤེས་དང་བཅས་པ་རྡོ་རྗེ་བཞིར་དག་པའོ། །

**གཉིས་པ་འབྲིང་པོ་ཆོ་ག་གསུམ་གྱི་བསྐྱེད་ཆོག་བསྟན་པ་ལ་གཉིས། སྤྱི་དོན་དང༌། ཚིག་དོན་ནོ། །དང་པོ་ནི།**

 འདི་སྤྲོས་པ་ལ་དགའ་བའི་དབང་དུ་མཛད་ནས་ཆོ་ག་གསུམ་གྱི་བསྐྱེད་རིམ་ལ་ཆོ་གའི་ཆིངས་བཅུ་དྲུག་སྟེ། བླ་མ་དག་པ། ཚད་མེད་བཞི། སྟོང་ཉིད། བསྲུང་འཁོར། རོ་གདན། ཆོ་ག་གསུམ་བསྐྱེད། ས་བོན་དགོད་པ། དམ་ཡེ་བསྲེ་བ། དབང་བསྐུར། མཆོད་པ། བསྟོད་པ། བསྐྱེད་རིམ་གྱི་ཏིང་ངེ་འཛིན་བསྒོམ་པ། རྣམ་དག་དང་བཅུ་གསུམ། ཐུན་མཚམས་ཀྱི་ཆོས་གསུམ་སྟེ་བཅུ་དྲུག་ཏུ་བསྡུས་ཏེ་བཤད་དོ། །

**གཉིས་པ་ལ་གཉིས། རྟེན་བསྲུང་འཁོར་དང༌། བརྟེན་པ་གདན་དང་ལྷ་བསྐྱེད་པའོ། །དང་པོ་ནི།**

རེ་ཕས་ཉི་མ་མདུན་དུ་རྣམ་བསྒོམ་ནས། །ཉི་དེར་ཧཱུཾ་བྱུང་སྣ་ཚོགས་རྡོ་རྗེ་སྟེ། །རྡོ་རྗེ་དེ་ཉིད་ཀྱིས་ནི་རྭ་བ་དང༌། །གུར་བཅིང་བ་ཡང་རྣམ་པར་བསྒོམ་པ་ཉིད། །

ཅེས་པ་སྟེ། དེ་ལ་སྤྱི་དོན་ལྟར་བླ་མ་དག་པ་སྟེ་ཚོགས་ཞིང་བསྒོམ་པ། ཚད་མེད་བཞི་བསྒོམ་པ། སྟོང་ཉིད་བསྒོམ་པ་གསུམ་སྔོན་དུ་བཏང་ནས། དེའི་ངང་ལས་བསྲུང་འཁོར་བསྒོམ་པ་ལ། རེ་ཕ་སྟེ་ར་མེ་ཁམས་ཡིན་རཾ་ཡིག་ལས་བྱུང་བའི་ཉི་མའི་དཀྱིལ་འཁོར་མདུན་དུ་རྣམ་པར་བསྒོམས་ནས། ཉི་དཀྱིལ་དེའི་སྟེང་དུ་ཧཱུཾ་ཡིག་ནག་པོ་ཡོངས་སུ་གྱུར་པ་ལས་བྱུང་བའི་སྣ་ཚོགས་རྡོ་རྗེ་རྭ་བཅུ་གཉིས་པ་ཕྱོགས་མདོག་ཅན་ལྟེ་བ་ནག་པོ་ཧཱུཾ་གིས་མཚན་པ། དེ་དག་ལས་འོད་ཟེར་རྡོ་རྗེ་རྒྱ་གྲམ་གྱི་ཚོགས་དཔག་ཏུ་མེད་པར་འཕྲོས་པ་དེ་ཉིད་ཀྱིས། འོག་ཏུ་རྡོ་རྗེའི་ས་གཞི། ཁོར་ཡུག་ཏུ་རྭ་བ། སྟེང་དུ་གུར་བཅིང་བ། ཡང་སྒྲས་བར་སྣང་རྡོ་རྗེའི་བླ་རེ། ཕྱི་རོལ་དུ་རྡོ་རྗེ་མདའི་དྲྭ་བ་མེ་རི་འབར་བ་དང་བཅས་པའང་བསྒོམ་པ་ཉིད་དོ། །དེ་ཡང་སྦས་དོན་དུ། ཉི་མ་དམར་ཆ་དང་ཧཱུཾ་དཀར་ཆའི་རྣམ་པ་སྟེ་ཐབས་ཤེས་ཀྱི་ངོ་བོ། དེ་གཉིས་ལས་བྱུང་བའི་སྣ་ཚོགས་ནི་དབྱེར་མེད་བདེ་བ་ཆེན་པོ། རྭ་བ་ཀུན་རྫོབ་ཀྱི་བདེན་པ། གུར་དོན་དམ་གྱི་བདེན་པའོ། །མཐར་ཐུག་བསྲུང་མཚམས་ཡེ་བྲལ་བདེན་གཉིས་དབྱེར་མེད་དག་པ་རབ་འབྱམས་སུ་གྲུབ་པའོ། །

**གཉིས་པ་ལ་གཉིས། གདན་དང༌། ལྷ་བསྐྱེད་པའོ། །དང་པོ་ནི།**

དང་པོར་རོ་ནི་རྣམ་བསྒོམ་སྟེ། །ཆོས་ཀྱི་དབྱིངས་ཀྱི་བདག་ཉིད་བརྗོད། །

ཅེས་པ་སྟེ། དང་པོར་གཟུང་འཛིན་གྱིས་བསྡུས་པའི་ཆོས་ཐམས་ཅད་མི་དམིགས་པར་གྱུར་པ་དེའི་ངང་ལས་སྣ་ཚོགས་པདྨའི་ལྟེ་བར་མི་རོའི་གདན་མགོ་གཡས་གཡོན་དུ་བསྟན་པའི་རྣམ་པར་བསྒོམ་པ་སྟེ། དཔེར་ན་རོ་ལ་བདག་འཛིན་དང་རྣམ་རྟོག་མེད་པ་ལྟར། ཆོས་ཀྱི་དབྱིངས་སྤྲོས་པ་ཐམས་ཅད་དང་བྲལ་བའི་བདག་ཉིད་དུ་མཚོན་པར་བརྗོད་དོ། །

**གཉིས་པ་ལ་གཉིས། མདོར་བསྟན་པ་དང༌། རྒྱས་བཤད་དོ། །དང་པོ་ནི།**

དེ་སྟེང་རྣལ་འབྱོར་པ་གནས་ནས། །ཧེ་རུ་ཀ་ནི་བསྒོམ་པར་བྱ། །

ཞེས་པ་སྟེ། གདན་དེའི་སྟེང་དུ་སྒྲུབ་པ་པོ་གནས་ནས། ཐ་མལ་གྱི་འཛིན་པ་སྤངས་ཏེ་རང་ཧེ་རུ་ཀའི་སྐུར་བསྒོམ་པར་བྱའོ། །

**གཉིས་པ་ལ་གསུམ། ས་བོན་གྱི་ཆོ་ག ཕྱག་མཚན་གྱི་ཆོ་ག སྐུ་ཡོངས་སུ་རྫོགས་པའི་ཆོ་གའོ། །དང་པོ་ནི།**

རང་གི་སྙིང་གར་རེ་ཕ་བསྒོམ། །དེ་ལས་བྱུང་བའི་ཉིད་དཀྱིལ་འཁོར། །དེར་ནི་ཧཱུཾ་གི་རྣམ་པ་ཉིད། །ཐབས་དང་ཤེས་རབ་བདག་ཉིད་ཅན། །

ཞེས་པ་སྟེ། རང་གི་གདན་རོའི་སྙིང་གར་རེ་ཕ་སྟེ་རཾ་ཡིག་བསྒོམ་པ་དེ་ལས་བྱུང་བའི་ཉི་མའི་དཀྱིལ་འཁོར། དེའི་སྟེང་དུ་ཧཱུཾ་གི་ཡི་གེའི་རྣམ་པ་དེ་ཉིད་ཞབས་ཀྱུ་དང་ཀླད་ཀོར་དབྱངས་དང་ཧ་གཟུགས་གསལ་བྱེད་ཡིན་པས། ཐབས་དང་ཤེས་རབ་ཟུང་དུ་འབྲེལ་བའི་རང་བཞིན་ཅན་དུ་བསྒོམ་པ་ནི་ས་བོན་གྱི་ཆོ་གའོ། །

**གཉིས་པ་ནི།**

ཧཱུཾ་ལས་བྱུང་བའི་རྡོ་རྗེ་ནི། །ཁ་དོག་ནག་པོ་འཇིགས་ཆེན་པོ། །རྡོ་རྗེ་ལྟེ་བའི་དབུས་གནས་པར། །ཡང་ནི་ཧཱུཾ་གི་དེ་ཉིད་བསྒོམ། །

ཞེས་པ་སྟེ། ཧཱུཾ་དེ་ལས་འོད་ཟེར་འཕྲོ་འདུ་ཡོངས་སུ་གྱུར་པ་ལས་བྱུང་བའི་རྡོ་རྗེ་རྩེ་ལྔ་པ་ནི། ཞེ་སྡང་དག་པས་ཁ་དོག་ནག་པོ། བདུད་སྐྲག་པར་བྱེད་པས་འཇིགས་པ་ཆེན་པོ། རྡོ་རྗེ་དེའི་ལྟེ་བའི་དབུས་སུ་ཉི་མ་གནས་པ་ལ། སླར་ཡང་སྔར་གྱི་ཧཱུཾ་གི་ཡི་གེ་རྣམ་པར་གནས་པ་དེ་ཉིད་བསྒོམ་པ་ནི་ཕྱག་མཚན་གྱི་ཆོ་གའོ། །

**གསུམ་པ་ནི།**

ཧཱུཾ་གི་རྣམ་པ་གྱུར་བལྟས་ནས། །ཞེ་སྡང་བདག་ཉིད་རྣམ་པར་བསྒོམ། །རྡོ་རྗེ་སྐྱེ་བ་ནག་པོ་ཆེ། །འདམ་སྐྱེས་སྔོན་པོ་འདྲ་བའི་མདོག །ཡང་ན་སྔོ་དང་ཉི་མའི་མདོག །དད་པས་ངེས་པར་རྣམ་པར་བསྒོམ། །

ཞེས་པ་སྟེ། ཧཱུཾ་གི་རྣམ་པ་ཕྱག་མཚན་དང་བཅས་པ་ཡོངས་སུ་གྱུར་པར་བལྟས་ནས། ཞེ་སྡང་རྣམ་པ་དག་པའི་བདག་ཉིད་ཅན་བཅོམ་ལྡན་འདས་ཧེ་རུ་ཀའི་རྣམ་པར་བསྒོམ་པ་སྟེ། དེ་ཡང་རྡོ་རྗེ་ས་བོན་དང་བཅས་པ་ལས་སྐྱེ་བས་རྡོ་རྗེ་སྐྱེ་བ། ཆོས་ཉིད་མི་འགྱུར་བ་མཚོན་པས་ཁ་དོག་ནག་པོ། འདམ་ལས་སྐྱེས་པའི་ཨུཏྤལ་སྔོན་པོ་དང་འདྲ་བའི་མདོག་ཅན་དུ་བསྒོམ་ཡང་རུང༌། ཡང་ན་ནམ་མཁའ་ལྟར་སྔོ་ཞིང་དེ་དང་ཉི་མའི་མདོག་འདྲེས་པ་བཞིན་སྔོ་ལ་དམར་མདངས་ཆགས་པ། ཧེ་རུ་ཀ་གསུམ་གང་ལ་དད་པ་དེའི་སྒོ་ནས་སྣང་སྟོང་སྒྱུ་མ་ལྟ་བུའི་ཚུལ་ལ་ངེས་པར་བྱས་ཏེ་རྣམ་པར་བསྒོམ་པར་བྱ་བ་ནི་སྐུ་ཡོངས་སུ་རྫོགས་པའི་ཆོ་གའོ། །འདི་ནི་གདན་དང་ས་བོན་ལས་སྐྱེས་ཤིང་ཞུ་བ་དང་གླུ་བསྐུལ་མེད་པས་སྐྱེས་གནས་བཞི་ལས་སྒོང་སྐྱེས་བསྟན། དེ་ནས་སྐྱེ་མཆེད་དང་གནས་གསུམ་གྱི་ས་བོན་དགོད་པ། དམ་ཡེ་བསྲེ་བ། དབང་བསྐུར་བ། མཆོད་པ་འབུལ་བ། བསྟོད་པར་བྱ་བ་རྣམས་སྒྲུབ་ཐབས་གཞན་ལས་ཤེས་པར་བྱའོ། །དེ་ནས་བསྐྱེད་རིམ་གྱི་ཏིང་འཛིན་བསྒོམ་པ་ལ་ལུས་ངག་ཡིད་གསུམ་ཞེན་པ་བཟློག་ཚུལ་རྣམས་ཀྱིས་བསྐྱེད་རྫོགས་རེ་མོས་སུ་བསྒོམ་པོ་བསྟན། དེ་ནས་ཐུན་མཚམས་ཀྱི་ཆོས་བཞི་ལས། སྣང་སྲིད་ལྷ་དང་ལྷ་མོར་བལྟས་པས་རྣམ་དག་བསྒོམ་པ་དང༌། གཏོར་མ་རྡོ་རྗེ་ཐོད་སྦྱོར་གྱིས་བྱིན་གྱིས་བརླབས་ནས་འབུལ་བ་དང༌། ཀོ་ལ་ཨི་རི་ལ་སོགས་པ་རྡོ་རྗེའི་གླུ་ལེན་པ་དང༌། སྐྱེ་ཞིང་སྐྱེ་བའི་སོགས་སྨོན་ལམ་འདེབས་པ་བཅས་ཀྱིས་བསྡུས་པར་བསྟན། ཆོ་ག་གསུམ་པོ་དེ་སྦས་དོན་ལྟར་ན། ས་བོན་ཧཱུཾ་ནི་རྡོ་རྗེ་གསུམ་དབྱེར་མི་ཕྱེད་པ། ཕྱག་མཚན་རྡོ་རྗེ་ནི་ཡེ་ཤེས་ལྔའི་ངོ་བོ། སྐུ་ཡོངས་སུ་རྫོགས་པ་ནི་ཁམས་གསུམ་བདེ་བ་ཆེན་པོའོ། །མཐར་ཐུག་ལྟར་ན། སྐུ་དང་ཡེ་ཤེས་འདུ་འབྲལ་མེད་པ་རྣམ་པ་ཐམས་ཅད་པའི་བདག་ཉིད་དུ་གྲུབ་པའོ། །

**གསུམ་པ་རྒྱས་པ་མངོན་བྱང་ལྔའི་བསྐྱེད་ཆོག་བསྟན་པ་ལ་གཉིས། སྤྱི་དོན་དང༌། ཚིག་དོན་ནོ། །དང་པོ་ནི།**

 འདི་ཤིན་ཏུ་སྤྲོས་པ་ལ་དགའ་བའི་དབང་དུ་མཛད་ནས་མངོན་བྱང་ལྔའི་བསྐྱེད་རིམ་ལ་ཆོ་གའི་ཆིངས་ཉི་ཤུར་གསུངས་ཏེ། རྒྱུའི་ཧེ་རུ་བསྐྱེད་པའི་ཆོ་ག་བཅུ། འབྲས་བུའི་ཧེ་རུ་ཀ་བསྐྱེད་པའི་ཆོ་ག་བཅུ་ལས། རྒྱུའི་ཆོ་ག་བཅུ་ནི། བླ་མ་དག་པ། ཚད་མེད་བཞི། སྟོང་ཉིད་བསྒོམ་པ། བསྲུང་འཁོར་བསྒོམ་པ། ཆོས་འབྱུང་བསྒོམ་པ། འབྱུང་བ་རིམ་བརྩེགས་བསྒོམ་པ། གཞལ་ཡས་ཁང་གདན་དང་བཅས་པར་བསྐྱེད་པ། བྱང་ཆུབ་པ་ལྔས་གཙོ་བོ་ཡབ་ཡུམ་བསྐྱེད་པ། རྡོ་རྗེ་པདྨ་བྱིན་གྱིས་བརླབས་ནས་སྙོམས་འཇུག་བྱ་བ། འཁོར་གྱི་ལྷ་མོ་བརྒྱད་བསྐྱེད་པའོ། །འབྲས་བུའི་ཆོས་བཅུ་ནི། དྲི་ཟ་ཉེ་བར་ཞུགས་པ། ལྷ་མོ་བཞིས་མྱ་ངན་གྱི་གླུས་བསྐུལ་བ། འབྲས་བུའི་ཧེ་རུ་ཀར་བཞེངས་པ། སྐྱེ་མཆེད་དང་གནས་གསུམ་བྱིན་གྱིས་བརླབ་པ། ཡེ་ཤེས་སེམས་དཔའ་སྤྱན་དྲངས་ནས་བསྲེ་བ། དབང་བསྐུར་བ། མཆོད་པ་དང༌། བདུད་རྩི་མྱང་བ། བསྟོད་པ་བྱ་བ། བསྐྱེད་པའི་རིམ་པའི་ཏིང་ངེ་འཛིན་བསྒོམ་པ་སྟེ་ཆོས་ཚན་ཉི་ཤུས་བསྡུས་པར་བཤད་དོ། །

**གཉིས་པ་ལ་གསུམ། ཚོགས་ཞིང་སྤྱིན་དྲངས་པ། མཆོད་པ་འབུལ་བ། མངོན་བྱང་དངོས་བསྟན་པའོ། །དང་པོ་ནི།**

ནམ་མཁར་རྗེ་བཙུན་བལྟས་ནས་ནི། །རྡོ་རྗེ་སྐྱེ་བ་རྙིང་རྗེ་ཆེ། །

ཞེས་པ་སྟེ། དང་པོར་སྟན་བདེ་བ་ལ་འདུག་ལུས་གནད་བཅོས་ཏེ་རང་ལྷར་གསལ་བའི་ཐུགས་ཀར་པདྨ་དང་ཉི་མའི་དཀྱིལ་འཁོར། དེའི་དབུས་ཧཱུཾ་འོད་ཟེར་ལྔར་འབར་བས་ཚོགས་ཞིང་སྤྱན་དྲངས་པས་མདུན་གྱི་ནམ་མཁར་ཐམས་ཅད་ཀྱི་འཆར་གཞི་རྗེ་བཙུན་དཔལ་ལྡན་བླ་མ་མི་བསྐྱོད་པའི་ངོ་བོར་བཞུགས་པ་ལ། དེ་དང་གཉིས་སུ་མེད་པའི་བཅོམ་ལྡན་འདས་ལྷ་དགུའི་དཀྱིལ་འཁོར་གྱི་འཁོར་ལོ་གསལ་བར་བལྟས་ཤིང་དམིགས་པ་ནི། སྟོང་པ་ཉིད་ལས་སྐྱེ་བས་རྡོ་རྗེ་སྐྱེ་བ་སྟེ་ཆོས་ཀྱི་སྐུ་དང༌། བདེ་བ་ཆེན་པོའི་རང་རྩལ་སྙིང་རྗེ་ཆེན་པོ་གཟུགས་ཀྱི་སྐུ་སྟེ། བདེ་སྟོང་དབྱེར་མེད་ཀྱི་ངོ་བོར་གསལ་བཏབ་པའོ། །

**གཉིས་པ་ལ་གཉིས། གང་གིས་མཆོད་པ་དང༌། ཇི་ལྟར་མཆོད་པའི་ཚུལ་ལོ། །དང་པོ་ནི།**

རྒྱན་རྣམས་ཐམས་ཅད་འཛིན་པ་ཡི། །ལྷ་མོ་བརྒྱད་པོ་རྣམས་ཀྱིས་མཆོད། །

ཅེས་པ་སྟེ། སྙིང་གའི་ས་བོན་ལས་མཆོད་པའི་ལྷ་མོ་ཕྱག་རྒྱ་ལྔའི་རྒྱན་དང་ལྡན་པ་རྣམས་ཀྱི་ཕྱག་ཏུ་མཆོད་པའི་ཡོ་བྱད་ཐམས་ཅད་འཛིན་པ་གཽ་རཱི་མ་ལ་སོགས་པ་བརྒྱད་སྤྲོས་ཏེ་མཆོད་པར་དམིགས་པའོ། །

**གཉིས་པ་ལ་གསུམ། གསང་མཆོད་རྒྱས་པར་བསྟན་པ། ནང་མཆོད་བསྡུས་ཏེ་བསྟན་པ། སྦྱོར་མཆོད་བྱེ་བྲག་ཏུ་བསྟན་པའོ། །དང་པོ་ནི།**

དཀར་མོ་རི་དྭགས་མཚན་མ་འཛིན། །ཆོམ་རྐུན་བདུད་ལས་རྒྱལ་བའི་སྣོད། །རོ་ལངས་མ་ནི་ཆུ་ལག་མ། །གྷསྨ་རཱི་ནི་སྨན་འཛིན་ཅིང༌། །པུཀྐ་སཱི་ནི་རྡོ་རྗེ་ལག །

ཅེས་པ་སྟེ། ལྷ་མོ་གཽ་རཱི་མ་སྟེ་དཀར་མོ་ཕྱག་གཉིས་ཐོད་པར་རི་དྭགས་མཚན་མ་སྟེ་ཟླ་བས་མཚོན་པའི་དཀར་ཆས་གང་བ་འཛིན་པ། ལྷ་མོ་ཅཽ་རཱི་མ་སྟེ་ཆོམ་རྐུན་མ་ནི་ཕྱག་ཏུ་མུན་པའི་བདུད་ལས་རྒྱལ་བ་སྟེ་ཉི་མས་མཚོན་པའི་དམར་ཆས་གང་བའི་ཐོད་པའི་སྣོད་འཛིན་པ། ལྷ་མོ་བྷེ་ཏ་ལཱི་སྟེ་རོ་ལངས་མ་ནི་དྲི་ཆུས་གང་བའི་ཐོད་པ་ལག་ཏུ་ཐོགས་པ། ལྷ་མོ་གྷསྨ་རཱི་སྟེ་ཟ་ཕོད་མ་ནི་ཕྱག་ཏུ་སྨན་ཏེ་དྲི་ཆེན་གྱིས་གང་བའི་ཐོད་པའི་སྣོད་འཛིན་པ། ལྷ་མོ་པུཀྐ་སཱི་སྟེ་སྤོས་མོ་ནི་རྡོ་རྗེ་སྟེ་ཤ་ཆེན་གྱི་དྭངས་མས་གང་བའི་ཐོད་པ་ལག་ཏུ་ཐོགས་ཏེ་མཆོད་པའོ། །

**གཉིས་པ་ནི།**

དེ་བཞིན་རི་ཁྲོད་མ་རོ་འཛིན། །གདོལ་པ་མོ་ནི་ཅང་ཏེའུ་བརྡུང༌། །དེ་རྣམས་ཀྱིས་ནི་གཙོ་བོ་མཆོད། །

ཅེས་པ་སྟེ། དེ་བཞིན་དུ་ལྷ་མོ་ཤ་བ་རཱི་སྟེ་རི་ཁྲོད་མ་ནི་ལག་ཏུ་རོ་དྲུག་གམ་མྱོས་བྱེད་ཀྱིས་གང་བའི་ཐོད་པ་འཛིན་པས་མཆོད་པ་དང༌། ལྷ་མོ་ཙནྡྲ་ལཱི་སྟེ་གདོལ་པ་མོ་ནི་ཅང་ཏེའུ་བརྡུང་བའི་སྒྲའི་རྣམ་པས་ནང་མཆོད་བསྟན། ལྷ་མོ་འདི་རྣམས་ཀྱིས་ནི་གཙོ་བོ་མཆོད་ཅེས་འཁོར་ཤུགས་ལས་བསྟན། ཕྱི་མཆོད་ནི་ཕྱི་མའི་ལེའུ་དང་པོར་འཆད་པར་འགྱུར་རོ། །

**གསུམ་པ་ནི།**

འདོད་ཆགས་ཆེན་པོས་རྗེས་ཆགས་ནས། །གཡུང་མོས་སྐུ་ལ་འཁྱུད་པ་ཉིད། །

ཅེས་པ་སྟེ། འདོད་ཆགས་སྤངས་པས་ཆགས་པ་མེད་ལ་བདེ་སྟོང་ཆགས་པ་ཆེན་པོས་རྗེས་སུ་ཆགས་ནས། ལྷ་མོ་ཌོཾ་བྷི་ནི་སྟེ་གཡུང་མོས་སྐུ་ལ་འཁྱུད་པས་སྦྱོར་མཆོད་བསྟན་ཏོ། །དེ་དག་ཀྱང་སྦས་དོན་དུ། ལྷ་མོ་ཤེས་རབ་དང༌། མཆོད་ཡུལ་བདེ་བ་ཆེན་པོ། མཆོད་རྫས་རྡོ་རྗེ་གསུམ་གྱི་རོལ་པའོ། །མཐར་ཐུག་ལྟར་ན། འགག་མེད་རོལ་པ་མཉམ་ཉིད་ཆེན་པོར་གྲུབ་པའོ། །དེས་དག་པའི་ཞིང་དུ་བསོད་ནམས་ཀྱི་ཚོགས་བསགས་པ་བསྟན། དེ་ནས་གུར་ལས་བྱུང་བའི་བདུན་རྣམ་དག་གི་མཐར་ཚོགས་ཞིང་བསྡུས། དེ་ནས་ཚད་མེད་བཞིས་མ་དག་པའི་ཞིང་ལ་བསོད་ནམས་ཚོགས་བསགས་བསྟན། སྟོང་པ་ཉིད་དུ་བྱང་ཆུབ་པ་བསྒོམ་པ་འབྲས་བུ་ཡེ་ཤེས་ཀྱི་ཚོགས་བསགས་པར་བསྟན། དེ་ནས་བསྲུང་འཁོར་ནི་གོང་དུ་རེ་ཕ་ཉི་མ་སོགས་ཀྱིས་བསྟན། ཆོས་འབྱུང་ནི། ནམ་མཁའི་དབྱིངས་སུ་བྷ་ག་བསམ། ཞེས་ལེའུ་བརྒྱད་པ་ནས་བསྟན། འབྱུང་བརྩེགས་ནི་འཁོར་ལོ་ས་དང་ཆུ་ནི་སྔོན། །ཞེས་སོགས་ལེའུ་བརྒྱད་པ་ནས་བསྟན། གཞལ་ཡས་ཁང་ནི། མཚམས་བཞི་པ་ལ་སྒོ་བཞི་པ། །ཞེས་སོགས་ཕྱི་མའི་ལེའུ་ལྔ་པ་ནས་བསྟན། གདན་ནི་གོང་དུ། དང་པོར་རོ་ནི་རྣམ་བསྒོམ་པ་ཞེས་པས་བསྟན་ཏོ། །

**གསུམ་པ་མངོན་བྱང་དངོས་བསྟན་པ་ལ་གཉིས། ལྷ་བསྐྱེད་པ་དང༌། སྤྱན་འདྲེན་པའོ། །དང་པོ་ལ་གཉིས། གཙོ་བོ་བསྐྱེད་པ་དང༌། འཁོར་བསྐྱེད་པའོ། །དང་པོ་ནི།**

ཨཱ་ལི་ཟླ་བ་ཀཱ་ལི་ཉི། །ས་བོན་ནང་དུ་སོན་གྱུར་པ། །དེ་ཉིད་སེམས་དཔའ་ཞེས་བྱར་བརྗོད། །མཆོག་ཏུ་དགའ་བའི་རང་བཞིན་ཅན། །

ཞེས་པ་སྟེ། གཞལ་ཡས་ཁང་གི་དབུས་སུ་རོ་དང་ཉི་མའི་གདན་ལ། ཨཱ་ལི་བཅུ་དྲུག་ལས་བྱུང་བའི་ཟླ་བའི་དཀྱིལ་འཁོར་ཨཱ་ལིས་མཚན་པ་ཤེས་རབ་ཀྱི་རང་བཞིན་མེ་ལོང་ཡེ་ཤེས་ཀྱི་ངོ་བོ་སྟེ་མངོན་བྱང་དང་པོ། དེའི་སྟེང་དུ་ཀཱ་ལི་བཞི་བཅུ་ལས་བྱུང་བའི་ཉི་མའི་དཀྱིལ་འཁོར་ཀཱ་ལིས་མཚན་པ་ཐབས་ཀྱི་རང་བཞིན་མཉམ་ཉིད་ཡེ་ཤེས་ཀྱི་ངོ་བོ་སྟེ་མངོན་བྱང་གཉིས་པ། དེ་གཉིས་ཁ་སྦྱོར་གྱི་དབུས་སུ་ས་བོན་ནཱ་ད་དེའི་ནང་དུ་སོན་པ་ཧཱུཾ་དུ་གྱུར་པ་ནི་རྒྱུ་དུས་ཀྱི་རྡོ་རྗེ་འཆང་ངམ་སེམས་དཔའ་ཆེན་པོ་ཞེས་བརྗོད། དེ་ལས་འོད་ཟེར་འཕྲོ་འདུ་ཡོངས་སུ་གྱུར་པ་ལས་རིག་པ་ནང་སྟོང་པ་དེ་ནི་མཆོག་ཏུ་དགའ་བ་ཟག་མེད་བདེ་བའི་རོས་གང་བའི་རང་བཞིན་ཅན་ནོ། །དེ་ལས་རྡོ་རྗེ་ཁ་དོག་ནག་པོའི་རྣམ་པ་ལྟེ་བ་ཧཱུཾ་གིས་མཚན་པར་གྱུར་པ་འདི་ཉིད་སོར་རྟོག་ཡེ་ཤེས་ཀྱི་ངོ་བོ་སྟེ་མངོན་བྱང་གསུམ་པ། རྡོ་རྗེའི་ལྟེ་བའི་ཧཱུཾ་དེ་ལས་འོད་ཟེར་འཕྲོ་ཞིང་འདུས་པ་ལས་ཉི་ཟླ་ཕྱག་མཚན་ས་བོན་དང་བཅས་པ་ཞུ་ཞིང་གཅིག་ཏུ་འདྲེས་པ་ནི་བྱ་གྲུབ་ཡེ་ཤེས་ཀྱི་ངོ་བོ་སྟེ་མངོན་བྱང་བཞི་པ། དེ་ཡོངས་སུ་གྱུར་པ་ལས་ཧེ་རུ་ཀའི་སྐུ་ཡོངས་སུ་རྫོགས་པ་ནི་ཆོས་དབྱིངས་ཡེ་ཤེས་ཀྱི་ངོ་བོ་སྟེ་མངོན་བྱང་ལྔ་པའོ། །དེ་རྣམས་སྦས་དོན་ལྟར་ན། ལམ་དུ་རང་ལུས་རྩ་ཁམས་སྐུ་གསུམ་ཡེ་ཤེས་ལྔ་ལྡན་དུ་ཉམས་སུ་བླངས་པས། མཐར་ཐུག་འབྲས་བུ་ཡང་སྐུ་གསུམ་ཡེ་ཤེས་ལྔ་ལྡན་དུ་གྲུབ་པའོ། །

**གཉིས་པ་ནི།**

རྣལ་འབྱོར་མ་བརྒྱད་ཡོངས་བསྐོར་ནས། །ཞེས་པ་འོག་གི་ཚིག་རྐང་གཅིག་འདིར་ཕྱུང་ནས་བསྟན་པ་སྟེ།

འདི་ལ་སློབ་དཔོན་མི་ཐུབ་ཟླ་བས་ཆོ་ག་གསུམ་གྱིས་བསྐྱེད་པ་དང༌། མཚོ་སྐྱེས་མངོན་བྱང་ལྔས་བསྐྱེད་པ་དང༌། མཻ་ཏྲི་པས་བརྫུ་སྐྱེས་སུ་བསྐྱེད་པ་དང༌། ཇོ་བོ་ནཱ་རོ་པས་རྐང་འཐོན་དུ་བསྐྱེད་པར་བཞེད་པ་ལས། འདིར་ཕྱི་མ་ལྟར་བཤད་པ་སྟེ། ཡབ་ཡུམ་གྱི་སྦྱོར་མཚམས་ནས་ས་བོན་འབྲུ་བརྒྱད་ཧྲམ་མེར་འཐོན་ཏེ་ཕྱོགས་མཚམས་བརྒྱད་དུ་པད་ཉི་རོ་གདན་ལ་བབ་པའི་མོད་ལ་ས་བོན་ཡེར་གྱིས་སྐུར་གྱུར་པར་བསྒོམ་པའོ། །དེ་ནས་འབྲས་བུའི་ཆོས་ལ་བཅུ་ལས། དྲི་ཟ་ཉེ་བར་ཞུགས་པ་ནི། དེ་ནས་རྡོ་རྗེ་ཆགས་ཆེན་ལས། །ཞེས་སོགས་ཕྱི་མའི་ལེའུ་ལྔ་པ་ནས་བསྟན། ལྷ་མོ་བཞིའི་གླུས་བསྐུལ་བ་ནི། སྣ་ཚོགས་གླུས་ཡིས་མཆོད་པ་ལས། ཞེས་སོགས་ཕྱི་མའི་ལེའུ་ལྔ་པ་ནས་བསྟན། འབྲས་བུ་ཧེ་རུ་ཀར་བཞེངས་པ་ནི། འདི་ལ་ཇོ་ནཱ་རོ་པས། དང་པོ་རྒྱུའི་སྟོང་པ་བསྒོམ་པ་འཆི་སྲིད་ཆོས་སྐུ། བར་དུ་རྒྱུའི་ཧེ་རུ་ཀ་བསྐྱེད་པ་བར་སྲིད་ལོངས་སྐུ། ཐ་མར་འབྲས་བུའི་ཧེ་རུ་ཀར་བཞེངས་པ་སྐྱེ་སྲིད་སྤྲུལ་སྐུ་དང་སྦྱར་ཏེ་འཆད་པར་མཛད། འདི་ཞུ་བ་གླུས་བསྐུལ་ཏེ་བཞེངས་པས་སྐྱེ་གནས་བཞི་ལས་མངལ་སྐྱེས་བསྟན། དེ་ནས་སྐྱེ་མཆེད་དང་གནས་གསུམ་བྱིན་གྱིས་བརླབ་པ་ནི། མིག་དང༌། རྣ་བ་དང༌། སྣ་དང༌། ལྕེ་དང༌། དཔྲལ་བ་དང༌། སྙིང་ག་སྟེ་དྲུག་པོ་རིམ་པ་ལྟར། མཾ་ལས་གཏི་མུག་རྡོ་རྗེ། དྷེ་ལས་ཞེ་སྡང་རྡོ་རྗེ། སཾ་ལས་སེར་སྣ་རྡོ་རྗེ། རཾ་ལས་འདོད་ཆགས་རྡོ་རྗེ། ཨཾ་ཕྲོག་དོག་རྡོ་རྗེ། ཨ་ལས་རེག་བྱ་རྡོ་རྗེར་བསྐྱེད་དེ་བྱིན་གྱིས་བརླབ་པར་བསྟན། གནས་གསུམ་དུ་འབྲུ་གསུམ་གྱིས་མཁའ་སྤྱོད་མ་དང༌། ས་སྤྱོད་མ་དང༌། བདག་མེད་མ་གསུམ་དུ་བསྐྱེད་དེ་བྱིན་གྱིས་བརླབ་པར་བསྟན་ཏོ། །

**གཉིས་པ་ཡེ་ཤེས་འཁོར་ལོ་སྤྱན་འདྲེན་པ་ནི།**

ནམ་མཁའི་དཀྱིལ་འཁོར་ཁྱབ་པ་ཡིས། །རང་གི་ལུས་མཚུངས་རྣམ་པར་སྤྲོ། །བསྡུས་ནས་སྙིང་གར་བཀུག་པ་ན། །ཡོ་གི་ཞེ་སྡང་བདག་ཉིད་འགྱུར། །

ཞེས་པ་སྟེ། རང་གི་སྙིང་ག་ནས་འོད་ཟེར་ནམ་མཁའི་ཁམས་ཀྱི་དཀྱིལ་འཁོར་ཡོངས་སུ་ཁྱབ་པར་འཕྲོས། ཁ་དོག་ཅི་ལྟ་བུས་ཞེ་ན། རང་གི་ལུས་ལྷའི་སྐུ་མདོག་དང་མཚུངས་པར་ཁ་དོག་སྔོན་པོའི་རྣམ་པར་སྤྲོས། དེས་ཅི་བྱེད་ཅེ་ན། འོད་ཟེར་དེས་རང་བཞིན་གྱི་གནས་ནས་རང་འདྲའི་ཡེ་ཤེས་པ་ལྷ་དགུའི་དཀྱིལ་འཁོར་གྱི་འཁོར་ལོ་ཆེན་པོ་མདུན་གྱི་ནམ་མཁར་སྤྱན་དྲངས། མཆོད་པ་ཅི་རིགས་པས་མཆོད་དེ་སླར་བསྡུས་ནས་སྙིང་གར་བཀུག་པ་ན། ཡོ་གི་སྟེ་རྣལ་འབྱོར་པ་རང་ཞེ་སྡང་རྣམ་པར་དག་པའི་བདག་ཉིད་དམ་ཚིག་པའི་སྐུར་གནས་པ་དེ་ཡེ་ཤེས་སེམས་དཔའི་སྐུར་འགྱུར་ནས་གཉིས་སུ་མེད་པར་བསྒོམ་པའོ། །དེ་ནས་དབང་བསྐུར་བ་ནི། རང་གི་སྙིང་གར་ས་བོན་བསམ། ཞེས་ལེའུ་བཞི་པས་བསྟན། མཆོད་པ་ནི། ལྷ་མོ་བརྒྱད་པ་རྣམས་ཀྱིས་མཆོད། ཅེས་གུར་ལེའུ་བཞི་པ་ན་བསྟན། བདུད་རྩི་མྱང་བ་ནི། བདུད་རྩི་ཡང་ནི་མྱང་བྱ་ཞིང༌། །ཞེས་གུར་ལེའུ་བཞི་པ་ནས་བསྟན། བསྟོད་པ་ནི། འཁོར་ལོ་འདྲེན་པ་ལ་བསྟོད་བྱ། །ཞེས་གུར་ལེའུ་བཞི་པ་ནས་བསྟན། དེ་ལས་རྒྱས་པའི་དབང་དུ་བྱས་ཏེ་བསྐྱེད་རིམ་གྱི་ཡན་ལག་དྲུག་ཏུའང་བཤད་དེ། ཕོ་བྲང་རྣམ་པར་སྣང་མཛད་ཀྱི། །རྗེས་ཆགས་རྡོ་རྗེ་སེམས་དཔའི། །དབང་བསྐུར་མི་བསྐྱོད་པའི། མཆོད་པ་དོན་གྲུབ་ཀྱི། བདུད་རྩི་མྱང་བ་སྣང་མཐའི། བསྟོད་པ་རིན་འབྱུང་གི་ཡན་ལག་གོ །དེ་ནས་བསྐྱེད་རིམ་གྱི་ཏིང་ངི་འཛིན་བསྒོམ་པ་ནི། ཧེ་རུ་ཀ་གསུམ་སོ་སོའི་མངོན་རྟོགས་འོག་ནས་འབྱུང་བ་ལྟར་བསྒོམ་མོ། །དེ་ལྟར་ཆོས་ཚན་ཉི་ཤུ་པོ་དེས་ལུས་ཀྱི་ཞེན་པ་བཟློག་པ་བསྟན། དེ་ནས་ངག་གི་ཞེན་པ་བཟློག་པའི་དོན་དུ་སྔར་ལེའུ་གཉིས་པ་ནས་བྱུང་བའི་སྔགས་ཀྱི་བཟླས་པ་བྱ་བར་བསྟན། དེ་ལ་མགལ་མེ་འཁོར་བ་ལྟར་བཟླས་པ། ཐི་གུ་སྒྲིལ་བ་ལྟར་བཟླས་པ། རྨ་བྱའི་སྒྲོ་ཆུན་ལྟར་བཟླས་པ། ལྕགས་སྒྲོག་འཁྱིལ་བ་ལྟར་གྱི་ལུགས་བཞི་གང་རུང་ལ་དམིགས་ནས་ཇི་སྲིད་མི་སྐྱོ་བའི་བར་དུ་བཟླས་པའོ། །དེ་ལ་སྐྱོ་ན་སེམས་ཀྱི་ཞེན་པ་བཟློག་པའི་དོན་དུ་རང་ཧེ་རུ་ཀ་ཞལ་གཅིག་ཕྱག་གཉིས་པའི་སྐུར་གྱུར་ནས། ཆགས་ཅན་ལས་ཀྱི་ཕྱག་རྒྱ་ལ་བརྟེན་པའི་རྫོགས་རིམ་དང༌། ཆགས་བྲལ་གཏུམ་མོ་སྒྱུ་ལུས་འོད་གསལ་ལ་བརྟེན་པའི་རྫོགས་རིམ་བསྒོམ་ནས་སེམས་མི་གནས་པ་གནས་པར་བྱེད། དེ་ནས་ཐུན་མཚམས་ཀྱི་ཆོས་བཞི་སེམས་གནས་པ་བརྟན་པར་བྱེད། དེ་ནས་བརྟུལ་ཞུགས་ཀྱི་སྤྱོད་པས་བརྟན་པ་འབོགས་འདོན་པར་བྱེད། དེ་ནས་འཚང་རྒྱ་བའི་རིམ་པ་དངོས་གྲུབ་ཀྱི་ལེའུ་ནས་བཤད་པ་ལྟར་འབྱུང་བའོ། །

**གཉིས་པ་ཧེ་རུ་ཀ་སོ་སོའི་མངོན་རྟོགས་བསྟན་པ་ལ་གསུམ། སྐུ་རྡོ་རྗེ་ཕྱག་གཉིས་པ། གསུང་རྡོ་རྗེ་ཕྱག་བཞི་པ། ཐུགས་རྡོ་རྗེ་ཕྱག་དྲུག་པ་བསྟན་པའོ། དང་པོ་ལ་གཉིས། གཙོ་བོའི་རྣམ་པ་དང༌། འཁོར་དང་གནས་བསྟན་པའོ། །དང་པོ་ལ་གཉིས། རྒྱན་དང༌། ཕྱག་མཚན་ནོ། །དང་པོ་ནི།**

སྔོ་དང་ཉི་མ་མཚུངས་པའི་མདོག །བྷནྡྷུ་དམར་པའི་སྤྱན་དང་ལྡན། །སྐྲ་སེར་གྱེན་དུ་འཁྱིལ་པ་དང༌། །ཕྱག་རྒྱ་ལྔ་ནི་རྣམ་པར་བརྒྱན། །འཁོར་ལོ་རྣ་ཆ་ནོར་བུ་དང༌། །ལག་གདུབ་དང་ནི་སྐ་རགས་ཉིད། །སངས་རྒྱས་ལྔ་ནི་རྣམ་དག་པས། །དེ་རྣམས་ཕྱག་རྒྱ་རབ་ཏུ་གྲགས། །

ཞེས་པ་སྟེ། སྟོང་ཉིད་དང་སྙིང་རྗེ་དག་པའི་བརྡར་སྐུ་ནམ་མཁའ་ལྟར་སྔོ་བ་ལ་ཉི་མ་དང་མཚུངས་པའི་མདོག་གསལ་བ་དང༌། སེམས་ཅན་ལ་ཆགས་པའི་དོན་གྱིས་མེ་ཏོག་བྷནྡྷུ་དམར་པོ་ལྟ་བུའི་སྤྱན་གསུམ་དང་ལྡན་པ། ཡོན་ཏན་རྒྱས་པའི་རྟགས་སུ་དབུ་སྐྲ་ཁམས་སེར་གྱེན་དུ་འཁྱིལ་བ། སངས་རྒྱས་རིགས་ལྔ་རྣམ་པར་དག་པས་སྐུ་ལ་ཕྱག་རྒྱ་ལྔའི་རྒྱན་གྱིས་རྣམ་པར་བརྒྱན་པ་སྟེ། སྤྱི་བོར་འཁོར་ལོ། །སྙན་ལ་རྣ་ཆ། མགྲིན་པར་ནོར་བུའི་མགུལ་རྒྱན། ཕྱག་ཞབས་ལ་གདུ་བུ། སྐེད་པར་སྐ་རགས་ཏེ་འདི་རྣམས་རིགས་ལྔས་རྒྱས་བཏབ་པས་ཕྱག་རྒྱ་ལྔར་རབ་ཏུ་གྲགས་སོ། །

**གཉིས་པ་ནི།**

སྡང་མིག་བརྒྱད་གཉིས་ལོ་ཡི་ཚུལ། །གཡོན་ན་རྡོ་རྗེ་ཐོད་པ་དང༌། །གཡོན་པ་ཡིས་ཀྱང་ཁ་ཊྭཱཾ་ག །གཡས་ན་རྡོ་རྗེ་ནག་པོ་ཉིད། །ཧཱུཾ་གི་ཡི་གེ་འདོན་པའི་བདག །

ཅེས་པ་སྟེ། བདུད་འདུལ་བའི་ཕྱིར་སྤྱན་རྩ་སྡང་མིག་ཏུ་གཟིགས་པ། དགའ་བ་བཅུ་དྲུག་རྫོགས་པས་ལོ་བརྒྱད་གཉིས་བཅུ་དྲུག་ལོན་པའི་ངང་ཚུལ་ཅན། ཐབས་ཤེས་རྫོགས་པའི་བརྡར་ཕྱག་གཡོན་ན་ཐོད་ཁྲག་དང༌། གཡོན་པའི་གྲུ་མོ་ནས་ཀྱང་ཤེས་རབ་ཡུམ་གྱི་ངོ་བོ་ཁ་ཊྭཱཾ་ག་བརྟེན་པ། ཕྱག་གཡས་ན་བདེ་ཆེན་འགྱུར་མེད་ཀྱི་ངོ་བོ་རྡོ་རྗེ་ནག་པོ་གྱེན་དུ་འཕྱར་བ། གདུག་པ་འདུལ་བའི་རྟགས་སུ་ཞལ་ནས་ཧཱུཾ་གི་ཡི་གེ་འདོན་པའི་བདག་ཉིད་ཅན་ནོ། །

**གཉིས་པ་འཁོར་དང་གནས་བསྟན་པ་ནི།**

རྣལ་འབྱོར་མ་བརྒྱད་ཡོངས་བསྐོར་ནས། །དུར་ཁྲོད་དུ་ནི་མགོན་པོ་རོལ། །དབུགས་རྒྱུ་ཞེས་བྱའི་རིགས་པ་དེས། །དུར་ཁྲོད་ཅེས་ནི་མངོན་པར་བརྗོད། །

ཅེས་པ་སྟེ། ཚོགས་བརྒྱད་དག་པའི་རྟགས་སུ་གཽ་རཱི་མ་ལ་སོགས་པའི་རྣལ་འབྱོར་མ་བརྒྱད་ཀྱིས་ཡོངས་སུ་བསྐོར་ནས། གཏུམ་དྲག་ལ་སོགས་པའི་དུར་ཁྲོད་བརྒྱད་དུ་མགོན་པོ་སྐུ་རྡོ་རྗེ་སེམས་ཅན་གྱི་དོན་དུ་རོལ་ཞིང་བཞུགས་པའོ། །དུར་ཁྲོད་ཅེས་པའི་དོན་ནི། དབུགས་ཕྱི་རོལ་དུ་རྒྱུ་བའམ་སོང་བའི་དོན་དང་རྣམ་རྟོག་དང་བྲལ་བའི་དོན་གྱི་རིགས་པ་དེས་མཚོན་ཏེ། རོ་ལྡན་གྱི་གནས་ལ་དུར་ཁྲོད་ཅེས་མངོན་པར་བརྗོད་དོ། །དེ་ཡང་སྦས་དོན་དུ་རང་གི་ལུས་དང༌། དེ་ལ་མགོན་པོ་ལྷན་ཅིག་སྐྱེས་པ་བཞུགས་པའི་དོན་དང༌། མཐར་ཐུག་ན་རྟོག་མེད་ཆོས་ཀྱི་དབྱིངས་ལའང་དུར་ཁྲོད་ཀྱི་སྒྲས་བསྙད་དེ། དེ་ལ་ཧེ་རུ་ཀ་རོལ་བའི་དོན་ནོ། །

**གཉིས་པ་གསུང་རྡོ་རྗེ་ཕྱག་བཞི་པ་བསྟན་པ་ལ་གཉིས། རྣམ་པ་དང༌། ཕྱག་མཚན་ནོ། །དང་པོ་ནི།**

ཕྱག་བཞི་ནི་བདུད་བཞི་ལས་རྣམ་པར་རྒྱལ་བའི་རྣམ་པར་དག་པ་སྟེ། གོང་དུ་བརྗོད་པའི་གཟུགས་དང་སྐུ་མདོག་དང་ཧཱུཾ་ལས་བྱུང་བའོ། །

ཞེས་པ་སྟེ། གཙོ་བོ་ཕྱག་བཞི་དང་ལྡན་པ་ནི། ཕྱི་རོལ་གྱི་བདུད་བཞི་ལས་རྣམ་པར་རྒྱལ་བའི་རྣམ་པར་དག་པ་བསྟན་པ་སྟེ། གོང་དུ་ཕྱག་གཉིས་པའི་སྐབས་སུ་བརྗོད་པ་ལྟར། ཁྲོ་བོའི་གཟུགས་དང༌། སྔོ་བའི་སྐུ་མདོག་དང༌། གནས་པའི་ས་བོན་ཧཱུཾ་ལས་བྱུང་བ་རྣམས་མཚུངས་པར་བསྟན་ཏོ། །

**གཉིས་པ་ནི།**

ཕྱག་གཡོན་གྱི་དང་པོ་ན་སྐྱེས་པའི་ཐོད་པ་ལྷ་དང་ལྷ་མ་ཡིན་གྱི་ཁྲག་གིས་བཀང་བ། དེ་བཞིན་དུ་གཡས་ཀྱི་ཕྱག་ན་རྡོ་རྗེ། ཕྱག་ལྷག་མ་དག་གི་ཤེས་རབ་མ་ལ་འཁྱུད་པ། ཤེས་རབ་རྡོ་རྗེ་ཕག་མོ་ནི་བཅོམ་ལྡན་འདས་ཀྱི་གཟུགས་ཅན་ནོ། །

ཞེས་པ་སྟེ། ཕྱག་བཞིའི་གཡོན་གྱི་དང་པོ་ན་སྐྱེས་པ་མིའི་ཐོད་པ་ལ་ཁམས་དཀར་དམར་མཚོན་པ་ལྷ་དང་ལྷ་མ་ཡིན་གྱི་ཁྲག་གིས་བཀང་བ་དང༌། དེ་བཞིན་དུ་གཡས་ཀྱི་ཕྱག་དང་པོ་ན་བདེ་ཆེན་ཡེ་ཤེས་མཚོན་པའི་རྡོ་རྗེ་དང༌། ཕྱག་ལྷག་མ་འོག་མ་གཉིས་ཀྱི་བདེ་སྟོང་དབྱེར་མེད་མཚོན་པའི་བརྡར་ཤེས་རབ་མ་ལ་འཁྱུད་པ། ཤེས་རབ་མ་རྡོ་རྗེ་ཕག་མོ་ཡང་ནི་ཡབ་བཅོམ་ལྡན་འདས་ཀྱི་གཟུགས་ཅན་དུ་མཚུངས་པ་ལས་གྲི་ཐོད་འཛིན་པའི་ཁྱད་པར་ཙམ་མོ། །

**གསུམ་པ་ཐུགས་རྡོ་རྗེ་ཕྱག་དྲུག་པ་བསྟན་པ་ལ་གཉིས། རྣམ་པ་དང༌། ཕྱག་མཚན་ནོ། །དང་པོ་ནི།**

ཕྱག་དྲུག་པ། ཞལ་གསུམ་པ། གཡོན་དམར་བ། གཡས་ཉི་མ་དང་ཟླ་བ་ལྟ་བུ་དང་པོ་སྔོན་པོ། གཅེར་བུ་གོང་དུ་བརྗོད་པའི་སྐུ་མདོག་དང་གཟུགས་ཅན། ཕྱག་རྣམས་ནི་ཕ་རོལ་ཏུ་ཕྱིན་པ་རྣམ་པར་དག་པའོ། །

ཞེས་པ་སྟེ། ཐུགས་རྡོ་རྗེ་ཕྱག་དྲུག་པ་ཞལ་གསུམ་པ་སྟེ། གཡོན་ཞལ་དམར་བ་ཉི་མ་ལྟ་བུ། གཡས་ཞལ་དཀར་བ་ཟླ་བ་ལྟ་བུ། དང་པོ་སྟེ་རྩ་ཞལ་སྔོ་བ་ནམ་མཁའ་ལྟ་བུ་སྟེ། རྡོ་རྗེ་གསུམ་མཚོན་པའི་ཞལ་གསུམ་ལ་སྤྱན་དགུ་སྡང་མིག་ཏུ་གཟིགས་པ། ཉོན་མོངས་པའི་སྒྲིབ་གཡོགས་དང་བྲལ་བས་གཅེར་བུ། སྐུ་རྡོ་རྗེའི་སྐབས་སུ་བརྗོད་པ་ལྟར། སྔོ་བའི་སྐུ་མདོག་དང༌། ཁྲོ་བོའི་གཟུགས་ཅན། ཕྱག་རྣམས་ནི་ཕ་རོལ་ཏུ་ཕྱིན་པ་དྲུག་རྣམ་པར་དག་པའི་དོན་ནོ། །

**གཉིས་པ་ནི།**

ཕྱག་གཡོན་གྱི་དང་པོ་ན་རྩེ་གསུམ་པ། ཕྱག་གཡས་ཀྱི་དང་པོ་ན་རྡོ་རྗེ། ཕྱག་གཡོན་གྱི་གཉིས་པ་ན་དྲིལ་བུ། ཕྱག་གཡས་ཀྱི་གཉིས་པ་ན་གྲི་གུག ཕྱག་ལྷག་མ་དག་གི་རྡོ་རྗེ་ལུ་གུ་རྒྱུད་མ་ལ་སྙོམས་པར་ཞུགས་པའོ། །བཅོམ་ལྡན་འདས་ཇི་ལྟར་དེ་ལྟར་ཤེས་རབ་སྟེ། གཡས་གཡོན་ན་གྲི་གུག་དང་ཐོད་པ། ཁམས་གསུམ་གྱི་བདག་ཉིད་ཅན་གྱི་རོ་མནན་པའོ། །

ཞེས་པ་སྟེ། ཕྱག་དྲུག་གི་གཡོན་གྱི་དང་པོ་ན་དུག་གསུམ་འཇོམས་པའི་རྩེ་གསུམ། ཕྱག་གཡས་ཀྱི་དང་པོ་ན་རྟོག་པ་གཞིག་པའི་རྡོ་རྗེ། ཕྱག་གཡོན་གྱི་གཉིས་པ་ན་ཆོས་དབྱངས་སྒྲོག་པའི་དྲིལ་བུ། ཕྱག་གཡས་ཀྱི་གཉིས་པ་ན་རྣམ་རྟོག་གཅོད་པའི་གྲི་གུག ཕྱག་ལྷག་མ་འོག་མ་གཉིས་པོ་དག་གིས་ཡུམ་རྡོ་རྗེ་ལུ་གུ་རྒྱུད་མ་སྟེ་བདག་མེད་མ་ལ་འཁྱུད་ནས་སྙོམས་པར་ཞུགས་པའོ། །ཡབ་བཅོམ་ལྡན་འདས་ཇི་ལྟ་བར་དེ་ལྟར་ཡུམ་ཤེས་རབ་མ་ཡང་སྔོ་ཞིང་ཁྲོ་བ་མཚུངས་པ་ལ། ཁྱད་པར་ཕྱག་གཉིས་མ་སྟེ། གཡས་ན་གྲི་གུག་དང༌། གཡོན་ན་ཐོད་ཁྲག་འཛིན་པ། ཁམས་གསུམ་གྱི་བདག་ཉིད་ཅན་གྱི་ཆོས་ཀྱི་དབྱིངས་ལ་གནས་པར་མཚོན་པ་རོའི་གདན་ཞབས་ཀྱིས་མནན་ཏེ་བཞུགས་པའོ། །

**གསུམ་པ་ལེའུའི་མཚན་ནི།**

ལྷའི་ལེའུ་སྟེ་གསུམ་པའོ། །

ཞེས་པ་སྟེ། ཐ་སྙད་ཀུན་རྫོབ་བརྡའི་ལྷ་དང༌། དེ་བཞིན་ཉིད་ཀྱི་བརྡ་ཅན་དོན་དམ་པའི་ལྷ་གཉིས་སུ་མེད་པར་བསྟན་པའི་ལེའུ་སྟེ་དུམ་བུ་བཅུ་གཅིག་ལས། གསུམ་པའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **བཞི་པ་ལྷ་དབང་བསྐུར་བའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་ལྷའི་ལེའུ་བསྟན་པ་དེ་ལ་ལྷ་དབང་མེད་ན་ཆོ་གའི་ཡན་ལག་རྫོགས་པར་མི་འགྱུར་བས། འདིར་ལྷ་དབང་བསྟན་པ་ནི་ལེའུ་སྔ་ཕྱིའི་འབྲེལ་དང༌། སྔར་ལེའུ་དང་པོར་གནས་དང་ཞེས་པའི་ཚིག་གིས་མདོར་བསྟན་པ་དེ་འདིར་རྒྱས་པར་འཆད་པ་ནི་མདོ་རྒྱས་ཀྱི་འབྲེལ་དང༌། རྒྱུད་འདིའི་གོང་འོག་གཅིག་ཏུ་བསྡེབ་པ་ཤེས་པ་ནི་མངོན་པར་རྟོགས་པའི་འབྲེལ་ལོ། །

**གཉིས་པ་ལེའུའི་གཞུང་བཤད་པ་ལ་གཉིས། བཤད་པར་ཞལ་གྱིས་བཞེས་པ་དང༌། བཤད་བྱ་དངོས་སོ། །དང་པོ་ནི།**

དེ་ནས་ལྷ་དབང་བསྐུར་བའི་ལེའུ་བཤད་པར་བྱའོ། །

ཞེས་པ་སྟེ། ལྷའི་ལེའུ་བསྟན་པ་དེ་ནས་ལྷ་དབང་བསྐུར་བའི་ལེའུ་བཤད་པར་བྱའོ་ཞེས་མཚམས་སྦྱར་ནས་དམ་བཅའ་བ་སྟེ། དབང་གི་ངོ་བོ་ངེས་ཚིག་རྣམས་འོག་ཏུ་ལེའུ་བཅུ་པར་བཤད་དོ། །

**གཉིས་པ་བཤད་བྱ་དངོས་བཤད་པ་ལ་གཉིས། ལྷ་དབང་བསྐུར་བའི་ཆོ་ག་དང༌། རྟེན་བསམ་པ་སློབ་པའི་སྤྱོད་པའོ། །དང་པོ་ལ་བཞི། དབང་ལྷ་སྤྱན་དྲངས་པ། མཆོད་ཅིང་གསོལ་བ་བཏབ་པ། དབང་བསྐུར་དངོས་བསྟན་པ། རིགས་བདག་གིས་རྒྱས་བཏབ་པའོ། །དང་པོ་ནི།**

རང་གི་སྙིང་གར་ས་བོན་བསམ་མོ། །ས་བོན་དེ་ལས་འོད་ཟེར་ནག་པོ་ལྕགས་ཀྱུ་རྣམ་པའི་གཟུགས་ཀྱིས་ཕྱུང་ནས། དེས་ཁམས་གསུམ་དུ་བཞུགས་པའི་སངས་རྒྱས་ཐམས་ཅད་སྤྱན་དྲངས་ལ།

ཞེས་པ་སྟེ། རང་ལས་ཚོགས་ཀྱི་ལྷ་དང་མངོན་པར་རྟོགས་པའི་ལྷ་གང་བསྒོམ་པ་དེའི་སྙིང་གར་ཉི་མ་ལ་ཧཱུཾ་ལ་སོགས་པའི་ས་བོན་གང་ཡིན་བསམ་ལ་བསྒོམ་མོ། །ས་བོན་དེ་ལས་ལྷའི་སྐུ་མདོག་དང་མཐུན་པའི་འོད་ཟེར་ནག་པོ་ལ་སོགས་པ་སྤྲོ་བར་བྱ་སྟེ། དེ་ཡང་འགུགས་པའི་དོན་གྱིས་འོད་ཟེར་ལྕགས་ཀྱུའི་རྣམ་པ་ཅན་གྱི་སྟེ་གཟུགས་ཀྱིས་ཕྱུང་ནས། དེས་ཁམས་གསུམ་དུ་སེམས་ཅན་འདུལ་བའི་ཆེད་དུ་དབྱིངས་ན་བཞུགས་པའི་རྣམ་སྣང་ལ་སོགས་པའི་སངས་རྒྱས་དང་བྱང་ཆུབ་སེམས་དཔའ་ཁྲོ་བོ་ཁྲོ་མོ་དང་བཅས་པ་ཐམས་ཅད་སྤྱན་དྲངས་ལ་ནམ་མཁར་བྱོན་པར་བསམ་མོ། །

**གཉིས་པ་ནི།**

མ་མོ་བརྒྱད་ཀྱིས་ཡང་དག་པར་མཆོད་དེ་གསོལ་བ་གདབ་པར་བྱའོ། །ཨོཾ་ཨ་བྷི་ཥཉྩ་ཏུ་མཾ་སརྦ་ཏ་ཐཱ་ག་ཏ།

ཞེས་པ་སྟེ། སེམས་ཅན་ལ་མ་ལྟར་བརྩེ་བས་མ་མོ་གཽ་རཱི་མ་ལ་སོགས་པ་བརྒྱད་ཀྱིས་གོང་དུ་ཚོགས་ཞིང་གི་སྐབས་ལྟར་གསང་བའི་མཆོད་པ་སོགས་ཀྱིས་ཡང་དག་པར་མཆོད་དེ་དབང་བསྐུར་བའི་དོན་དུ་གསོལ་བ་གདབ་པའི་སྔགས་འདི་བརྗོད་པ་སྟེ། སྔགས་དོན་ཨོཾ་ནི་མཆོག་སྟེར་བ། ཨ་བྷི་ཥཉྩ་ཏུ་ནི་མངོན་པར་དབང་བསྐུར་བ། གང་ལ་བསྐུར་ན། མཾ་ནི་བདག་ལ། གང་གིས་བསྐུར་ན། སརྦ་ཏ་ཐཱ་ག་ཏ་སྟེ་དེ་བཞིན་གཤེགས་པ་ཐམས་ཅད་ཀྱིས་སོ། །

**གསུམ་པ་ནི།**

སངས་རྒྱས་དེ་རྣམས་ཧེ་རུ་ཀའི་རྣམ་པའི་གཟུགས་ཀྱིས་དེ་བཞིན་གཤེགས་པ་ལྔའི་བདག་ཉིད་ཀྱི་བདུད་རྩི་ལྔས་གང་བའི་བུམ་པ་ལྔས་དབང་བསྐུར་བར་འགྱུར་རོ། །དབང་བསྐུར་ན་མེ་ཏོག་གི་ཆར་འབབ་པར་འགྱུར་རོ། །རྔའི་སྒྲ་འབྱུང་བར་འགྱུར་རོ། །གུར་ཀུམ་གྱི་ཆར་འབབ་པར་འགྱུར་རོ། །གཟུགས་རྡོ་རྗེ་མ་ལ་སོགས་པའི་ལྷ་མོ་རྣམས་ཀྱིས་མཆོད་པར་བྱའོ། །རྡོ་རྗེའི་གླུ་སྤྱན་མ་ལ་སོགས་པ་རྣམས་ཀྱིས་བླང་བར་བྱའོ། །

ཞེས་པ་སྟེ། དེ་ནས་སྤྱན་དྲངས་པའི་སངས་རྒྱས་དེ་རྣམས་ཀྱཻ་རྡོ་རྗེ་དང༌། པདྨ་གར་དབང་དང༌། རྡོ་རྗེ་གཟི་བརྗིད་དང༌། རྟག་པ་དང༌། རྟ་མཆོག་སྟེ་ཧེ་རུ་ཀའི་རྣམ་པའི་གཟུགས་ཀྱིས་དེ་བཞིན་གཤེགས་པ་ལྔའི་གསང་བ་གསུམ་གྱི་བདག་ཉིད་ཀྱི་བདུད་རྩི་གང་བའི་བུམ་པ་ལྔས་གང་བའི་བུམ་པ་ལྔས་སྤྱི་བོ་ནས་བདུད་རྩིའི་རྒྱུན་གྱིས་དབང་བསྐུར་བར་འགྱུར་རོ། །ཚུལ་ཇི་ལྟར་བསྐུར་ན། གཟུགས་རྡོ་རྗེ་མ་ལ་སོགས་པའི་ལྷ་མོ་རྣམས་ཀྱིས་མེ་ཏོག་གི་ཆར་དང༌། ལྷའི་རྔ་བོ་ཆེ་ལ་སོགས་པའི་རོལ་མོའི་སྒྲ་དང༌། གུར་ཀུམ་ལ་སོགས་པའི་དྲི་བཟང་པོའི་ཆར་འབེབས་པས་མཆོད་པར་བྱ། སེམས་དཔའ་རྣམས་ཀྱིས་བཀྲ་ཤིས་པའི་ཚིགས་སུ་བཅད་པ་དང༌། ཁྲོ་བོ་ཁྲོ་མོས་བགེགས་སྐྲོད་པར་བྱེད། ཡུམ་སྤྱན་མ་ལ་སོགས་པ་རྣམས་ཀྱིས་ཀོ་ལ་ཨི་རི་སོགས་རྡོ་རྗེའི་གླུ་བླངས་ཏེ་བསྐུར་བའོ། །

**བཞི་པ་ནི།**

དབང་བསྐུར་ན་སྤྱི་བོར་རང་གི་རིགས་ཀྱི་བདག་པོར་འགྱུར་རོ། །དེས་ནི་ཧེ་རུ་ཀ་རྫོགས་པ་ཉིད་དོ། །

ཞེས་པ་སྟེ། དེ་ནས་དབང་བསྐུར་ཟིན་པ་ན་ཆུའི་ལྷག་མ་ཡར་ལུད་དེ་སྤྱི་བོར་འཁྱིལ་བ་ལས་གྲུབ་པའི་མི་བསྐྱོད་པ་ལ་སོགས་པ་རང་རང་གི་རིགས་ཀྱི་བདག་པོས་དབུ་བརྒྱན་པར་འགྱུར་རོ། །དེ་ཡང་གཙོ་བོ་ཡབ་ཡུམ་གྱི་སྤྱི་བོར་ངོ་བོ་ཉིད་ལ་ངོ་བོ་ཉིད་ཀྱིས་རྒྱས་བཏབ་སྟེ་མི་བསྐྱོད་པ་དང༌། ལྷ་མོ་རྣམས་ཀྱི་རྒྱས་བཏབ་ཕྱི་མའི་ལེའུ་བཞི་པར་འཆད་དོ། །དེ་ལྟར་དབང་བསྐུར་བའི་རིམ་པ་དེས་བསྐྱེད་རིམ་ཡན་ལག་བཞི་ལྡན་གྱི་ཧེ་རུ་ཀའི་གནས་སྐབས་ཀྱི་ཆོ་ག་རྫོགས་པ་ཉིད་དོ། །དེ་ཡང་དངོས་བསྟན་ཚིག་དོན་གྱིས་བུམ་དབང་བསྟན། ཤུགས་བསྟན་བདུད་རྩི་ལྔ་ཞེས་པས་སྤྱི་དོན་གསང་དབང༌། མེ་ཏོག་གི་ཆར་ཞེས་པས་སྦས་དོན་ཤེར་དབང༌། རྔའི་སྒྲ་འབྱུང་ཞེས་པས་ངེས་དོན་ཚིག་དབང་བསྟན་པས། དེ་དག་རིམ་པ་ལྟར་དང་པོས་ཡེ་རྒྱ། གཉིས་པས་དམ་རྒྱ། གསུམ་པས་ལས་རྒྱ། བཞི་པས་ཆོས་རྒྱ་སྟེ་ཕྱག་རྒྱ་བཞིས་རིམ་པར་རྒྱས་བཏབ་པས་མཐར་ཐུག་གི་ཧེ་རུ་ཀ་རྫོགས་པ་ཉིད་དོ། །

**གཉིས་པ་རྟེན་བསམ་པ་སློབ་པའི་སྤྱོད་པ་ལ་གཉིས། བསྒོམ་པའི་ཐུན་གྲངས་དང༌། སྤྱོད་ལམ་གྱི་རྣལ་འབྱོར་བསྟན་པའོ། །དང་པོ་ནི།**

ཐུན་གསུམ་དུ་བྱིན་གྱིས་བརླབས་པའི་བསྒོམ་པ་རྣམ་པར་བསྒོམ་ནས།

ཞེས་པ་སྟེ། དེ་ཡང་ལས་དང་པོ་པས་ཐུན་གསུམ་དུ་བཅད་དེ་ལྷར་དམིགས་ནས་སྒོ་གསུམ་བྱིན་གྱིས་བརླབས་པའི་རིམ་པ་ལྷ་སྔགས་ཡེ་ཤེས་ཀྱི་བསྒོམ་པ་བསྐྱེད་རྫོགས་ཀྱི་རྣམ་པར་བསྒོམ་ནས་ཉམས་སུ་བླང་བར་བྱའོ། །

**གཉིས་པ་ནི།**

ལངས་ཏེ་ལྷའི་གཟུགས་སུ་བཞག་གོ །

ཞེས་པ་སྟེ། དེ་ནས་བསྒོམ་པའི་རིམ་པ་བསྡུས་ནས་ཐུན་ལས་ལྡང་དུས་ཐུན་མཚམས་ཀྱི་ལྷ་ཞལ་གཅིག་ཕྱག་གཉིས་པའི་གཟུགས་སུ་ལངས་ཏེ། སྤྱིར་ཆོས་ཐམས་ཅད་སྒྱུ་མ་ལྟ་བུར་ཤེས་པ་དང༌། ཁྱད་པར་མཉམ་བཞག་ཏུ་བསྒོམ་བྱ་ལྷའི་སྣང་བ་འདི་རྗེས་ཐོབ་ཏུའང་དེ་དང་མི་འབྲལ་བར་བཞག་པའི་སྒོ་ནས་སྤྱོད་ལམ་ལ་འཇུག་པའོ། །

**གསུམ་པ་ལེའུ་མཚན་ནི།**

དབང་གི་ལེའུ་སྟེ་བཞི་པའོ། །

ཞེས་པ་སྟེ། རྣམ་པ་ཀུན་རྫོབ་བརྡའི་དབང་དང༌། ངོ་བོ་དོན་དམ་པའི་བརྡ་ཅན་གཉིས་མེད་ཡེ་ཤེས་ཆེན་པོའི་དབང་གཉིས་སུ་མེད་པར་བསྟན་པའི་ལེའུ་སྟེ་དུམ་བུ་བཅུ་གཅིག་ལས། བཞི་པའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **ལྔ་པ་དེ་ཁོ་ན་ཉིད་ཀྱི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་བསྐྱེད་རིམ་ཡན་ལག་བཞི་རྫོགས་ཏེ་དབང་བསྐུར་བ་དེ་ཡང་རྫོགས་རིམ་དང་མ་འབྲེལ་ན་མཆོག་མི་འགྲུབ་པས་འདིར་དེ་ཁོ་ན་ཉིད་བསྟན་པ་ནི་ལེའུ་སྔ་ཕྱིའི་འབྲེལ་དང༌། སྔར་ལེའུ་དང་པོར་གནས་དང་ཞེས་པའི་ཚིག་གིས་མདོར་བསྟན་པ་དེ་འདིར་རྒྱས་པར་འཆད་པ་ནི་མདོ་རྒྱས་ཀྱི་འབྲེལ་དང༌། རྒྱུད་འདིའི་འཐོར་བ་གཅིག་ཏུ་བསྡུས་པ་ནི་མངོན་པར་རྟོགས་པའི་འབྲེལ་ལོ། །

**གཉིས་པ་ལེའུའི་གཞུང་བཤད་པ་ལ་གཉིས། བཤད་པར་ཞལ་གྱིས་བཞེས་པ་དང༌། བཤད་བྱ་དངོས་སོ། །དང་པོ་ནི།**

དེ་ནས་དེ་ཁོ་ན་ཉིད་ཀྱི་ལེའུ་བཤད་པར་བྱའོ། །

ཞེས་པ་སྟེ། དབང་གི་ལེའུ་བསྟན་པ་དེ་ནས་དེ་ཁོ་ན་ཉིད་ལྷན་ཅིག་སྐྱེས་པའི་ཡེ་ཤེས་བསྟན་པའི་ལེའུ་བཤད་པར་བྱའོ་ཞེས་མཚམས་སྦྱར་ནས་དམ་བཅའ་བ་སྟེ། དེ་ལ་ངོ་བོ། ངེས་ཚིག དབྱེ་བ། མངོན་པར་རྟོགས་པའི་ཉམས་ལེན། འབྲས་བུ་དང་ལྔའི་སྒོ་ནས་བཤད་པ་ལས། ངོ་བོ་ནི་ཐབས་ལ་བརྟེན་ནས་བདེ་བ་ཆེན་པོ་སྐྱེ་བའོ། །ངེས་ཚིག་ནི། ཡེ་ཤེས་དངོས་སུ་བསྐྱེད་ཅིང་རྫོགས་པས་ན་རྫོགས་རིམ་སྟེ། གནད་ལ་བརྟེན་ན་ཡེ་ཤེས་མི་སྐྱེ་མི་སྲིད་པའི་ཕྱིར་རོ། །དབྱེ་བ་ལ་སྦྱང་གཞི་སྦྱོང་བྱེད་གཉིས། སྦྱང་གཞི་ཁམས་དྲུག ཁམས་ལྔ། གནས་སྐབས་བཞི། སྒོ་གསུམ། སྐྱེ་འཆི་གཉིས། མི་ཤིགས་པའི་ཐིག་ལེ་ཆེན་པོའོ། །སྦྱོང་བྱེད་ཀྱང་རིམ་པ་ལྟར་སྦྱོར་བ་ཡན་ལག་དྲུག རིམ་པ་ལྔ། ཕྱག་རྒྱ་བཞི། རྣལ་འབྱོར་གསུམ། མཚན་བཅས་མཚན་མེད་གཉིས། ཆིག་ཆོག་ཕྱག་རྒྱ་ཆེན་པོའོ། །མངོན་པར་རྟོགས་པའི་ཉམས་ལེན་ལ། རིམ་གྱིས་པ་དང༌། ཅིག་ཅར་བའི་ལམ་གཉིས། དང་པོ་ལ་མངོན་པར་རྟོགས་པའི་ལམ་གྱི་རིམ་པ་དང༌། རང་ལྷག་པར་གནས་པའི་ལམ་གྱི་རིམ་པ་གཉིས་བསྟན། ཅིག་ཅར་བ་ལ་སེམས་དངོས་པོའི་གནས་ལུགས་བསྟན་པས་གྲོལ་བར་འགྱུར་ཞིང༌། དེས་མ་གྲོལ་ན་བསྐྱེད་རྫོགས་ཟུང་འཇུག་གིས་འགྲུབ། དེས་ཀྱང་མ་འགྲུབ་ན་ལམ་རིམ་བརྒྱད་ཀྱི་གཙོ་བོ་གཏུམ་མོ་ལམ་གྱི་གཞིར་བྱས་པས་གྲུབ་བོ། །འབྲས་བུ་སློབ་པ་དང་མི་སློབ་པའི་ཟུང་འཇུག་གཉིས་སོ། །

**གཉིས་པ་བཤད་བྱ་དངོས་བཤད་པ་ལ་གསུམ། ཡེ་ཤེས་ཀྱི་དེ་ཁོ་ན་ཉིད་མདོར་བསྟན་པ། དེ་རྟོགས་པའི་ཐབས་རྒྱས་པར་བཤད་པ། དེ་ཁོ་ན་ཉིད་བཞི་ལ་གདམས་པར་བསྟན་པས་དོན་བསྡུ་བའོ། །དང་པོ་ནི།**

ངོ་བོ་གཟུགས་མེད་མཐོང་བ་པོ། །སྒྲ་མེད་ཐོས་པ་པོ་ཡང་མེད། །དྲི་མེད་སྣོམ་པ་པོ་ཡང་མེད། །རོ་མེད་མྱོང་བ་པོ་ཡང་མེད། །རིག་མེད་རེག་པ་པོ་ཡང་མེད། །སེམས་མེད་སེམས་ལས་བྱུང་བ་མེད། །

ཅེས་པ་སྟེ། དེ་ལ་སེམས་དངོས་པོའི་གནས་ཐབས་ཉམས་སུ་ལེན་ཏེ་མཉམ་བཞག་ཏུ་བདེ་སྟོང་དབྱེར་མེད་ཀྱི་དོན་རྒྱུད་ལ་སྐྱེ། རྗེས་ཐོབ་ཏུ་ཚོགས་དྲུག་གི་ཡུལ་སྣང་ཐམས་ཅད་ལ་དེས་རྒྱས་བཏབ་སྟེ་བསྒོམས་པས། ཅི་ཞིག་ནས་མཉམ་རྗེས་འདྲེས་ཏེ་ཡེ་ཤེས་ཀྱི་དེ་ཁོ་ན་ཉིད་འཆར་བར་འགྱུར་ཏེ། ངོ་བོ་ནི་བདེ་སྟོང་གཉིས་སུ་མེད་པའི་ལྷན་ཅིག་སྐྱེས་པའི་ཡེ་ཤེས་ཏེ། རྣམ་པ་ཕྲ་རགས་ཀྱི་གཟུགས་ཐམས་ཅད་དབྱེར་མེད་ལྷན་ཅིག་སྐྱེས་པའི་ཡེ་ཤེས་སུ་སོང་བས་ཡུལ་དུ་སྣང་བའི་གཟུགས་མེད། དེ་མེད་པས་གཟུགས་མཐོང་བ་པོ་མིག་མེད། ཡང་སྒྲས་འཛིན་པའི་ཡུལ་ཅན་མིག་གི་རྣམ་ཤེས་ཀྱང་མེད་དོ། །དེ་བཞིན་དུ་ཡུལ་སྒྲ་མེད། ཐོས་པ་པོ་རྣ་བ་མེད། རྣ་བའི་རྣམ་ཤེས་ཀྱང་མེད། ཡུལ་དྲི་མེད། སྣོམ་པ་པོ་སྣ་མེད། སྣའི་རྣམ་ཤེས་ཀྱང་མེད། ཡུལ་རོ་མེད། མྱོང་བ་པོ་ལྕེ་མེད། ལྕེའི་རྣམ་ཤེས་ཀྱང་མེད། ཡུལ་རེག་བྱ་མེད། རེག་པ་པོ་ལུས་མེད། ལུས་ཀྱི་རྣམ་ཤེས་ཀྱང་མེད། ཡུལ་ཆོས་ཀྱི་ཁམས་མེད། འཛིན་པ་པོ་སེམས་ཏེ་ཡིད་ཀྱི་དབང་པོ་མེད། སེམས་ལས་བྱུང་བའི་ཡིད་ཀྱི་རྣམ་ཤེས་ཀྱང་མེད་དོ། །དེས་ཚིག་དོན་སྤྱི་དོན་གྱི་དབང་དུ་བཤད། ངེས་དོན་སྦས་དོན་གྱི་དབང་དུ་བྱས་ན། མ་དག་པའི་ཁམས་བཅོ་བརྒྱད་པོ་མི་དམིགས་པའི་ཕྱིར་ཡུལ་གཟུགས་སྣང་མེད་བཞིན་དུ་འཆར་བ་ནི་ངོ་བོའི་སྒོ་ནས་གཽ་རཱི་མ་སྟེ། གཟུགས་ལ་དཀར་མོ་རྟག་ཏུ་བཤད། །ཅེས་དང༌། མི་གི་རྣམ་ཤེས་མ་གྲུབ་བཞིན་དུ་འཆར་བ་གཏི་མུག་རྡོ་རྗེ་མ་སྟེ། མིག་ལ་གཏི་མུག་རྡོ་རྗེ་མ། །ཞེས་དང༌། ཡུལ་དང་ཡུལ་ཅན་རྣམ་པར་དག་པའི་ངོ་བོ་ནི་གཟུགས་ཕུང་རྣམ་སྣང་གི་རྒྱས་བཏབ་པ་སྟེ། གཟུགས་ཕུང་རྣམ་པར་སྣང་མཛད་ཉིད། །ཅེས་སོ། །དེ་བཞིན་དུ་སྒྲ་ཆོམ་རྐུན་མ། རྣ་བ་ཞེ་སྡང་རྡོ་རྗེ་མ། རྒྱས་གདབ་མི་བསྐྱོད་པ། དྲི་རོ་ལངས་མ། སྣ་སེར་སྣ་རྡོ་རྗེ་མ། རྒྱས་གདབ་རིན་འབྱུང༌། རོ་གྷསྨ་རཱི། ལྕེ་འདོད་ཆགས་རྡོ་རྗེ་མ། རྒྱས་གདབ་སྣང་མཐའ། རེག་ས་སྤྱོད་མ། ལུས་ཕྲག་དོག་རྡོ་རྗེ་མ། རྒྱས་གདབ་དོན་གྲུབ། ཆོས་ཁམས་མཁའ་སྤྱོད་མ། ཡིད་བདག་མེད་མ། རྒྱས་གདབ་རྡོར་སེམས་སོ། །གཞན་ཡང་ཁམས་དྲུག་ཡུམ་དྲུག དབང་པོ་དྲུག་སེམས་དཔའ་དྲུག ཡུལ་དྲུག་སེམས་མ་དྲུག ལས་དབང་དྲུག་ཁྲོ་བོ་དྲུག བྱ་བ་དྲུག་ཁྲོ་མོ་དྲུག་ཏུ་བཤད་པ་རྣམས་ཀྱང་རྒྱས་གདབ་དྲུག་གིས་ཡིད་མཚན་འཛིན་ལས་སྐྱོབ་པའི་དབུགས་དབྱུང་བ་དྲུག་པོ་རྣམས་ཀྱང་ཤེས་པར་བྱའོ། །མཐར་ཐུག་ལྟར་ན། ཕུང་ཁམས་སྐྱེ་མཆེད་འགགས་པས་ལས་དང་སྐྱེ་བ་ཟད་ནས་རྣམ་མེད་རྣམ་པ་ཅན་གྱི་འབྲས་བུ་སྐུ་དང་ཡེ་ཤེས་གཉིས་སུ་མེད་པར་གྲུབ་བོ། །

**གཉིས་པ་ལ་གསུམ། སྔགས་ཀྱི་དེ་ཁོ་ན་ཉིད། ལྷའི་དེ་ཁོ་ན་ཉིད། བདག་གི་དེ་ཁོ་ན་ཉིད་བསྟན་པའོ། །དང་པོ་ལ་གསུམ། བསྟེན་པར་བྱ་བའི་ཕྱག་རྒྱ། ཇི་ལྟར་བསྟེན་པའི་ཐབས། དེ་རིགས་དང་སྦྱར་ཏེ་བསྟན་པའོ། །དང་པོ་ལ་གཉིས། མཚན་ཉིད་དང༌། དབྱེ་བའོ། །དང་པོ་ནི།**

སྐྱེད་བྱེད་མ་དང་སྲིང་མོ་ཉིད། །རྣལ་འབྱོར་རིག་པས་རྟག་ཏུ་མཆོད། །

ཅེས་པ་སྟེ། འབྲས་བུ་ལྷན་ཅིག་སྐྱེས་པའི་ཡེ་ཤེས་དེས་བརྟན་གཡོའི་ཆོས་ཐམས་ཅད་སྐྱེད་པར་བྱེད་པས་ན་ཡེ་ཤེས་སྐྱེད་བྱེད་མ་ཞེས་ཕྱག་རྒྱ་མ་དགོས་པར་བསྟན། དེའི་མཚན་ཉིད་མ་ལྟར་བྱམས་པ་དང༌། སྲིང་ལྟར་གདུང་པ་སྟེ་སྒྲ་ཇི་བཞིན་པ་དང༌། ཡང་ན་མ་ནི་བླ་མའི་ཕྱག་རྒྱ་མ་དང༌། སྲིང་མོ་ནི་ཕ་བླ་མ་གཅིག་ལས་དབང་ལྷན་དུ་ནོས་པ་སྟེ། གསང་དབང་གི་རྟེན་དུ་གྱུར་ན་མ་དང༌། ཤེར་དབང་གི་རྟེན་དུ་གྱུར་ན་སྲིང་མོ་སྟེ་སྒྲ་ཇི་བཞིན་པ་དང༌། གང་ལྟར་ཡང་མཆོད་པ་ནི། བདེ་སྟོང་གི་ཏིང་ངེ་འཛིན་རིག་པའི་རྣལ་འབྱོར་པས་ལས་རྒྱ་བརྟེན་ཐབས་ཤེས་པའི་སྒོ་ནས་དུས་རྟག་ཏུ་ཐུན་དུ་བཅད་དེ་དགའ་བཞི་མྱོང་བས་མཆོད་པའོ། །

**གཉིས་པ་ནི།**

གར་མ་ཚོས་མ་རྡོ་རྗེ་མ། །གདོལ་མ་དེ་བཞིན་བྲམ་ཟེ་མ། །

ཞེས་པ་སྟེ། གར་བྱེད་པས་འཚོ་བས་གར་མཁན་མོའི་རིགས་དང༌། དེ་བཞིན་དུ་ཚོས་མཁན་མ་དང༌། རྡོ་རྗེ་མ་སྟེ་གཡུང་མོའི་རིགས་དང༌། གདོལ་པ་མོ་སྟེ་གཤན་པའི་རིགས་དང༌། དེ་བཞིན་དུ་གཙང་སྦྲ་ཅན་བྲམ་ཟེ་མའི་རིགས་ཀྱི་བུ་མོ་སྟེ་དབྱེ་བ་ལྔ་པོ་དེ་རྣམས་སྒྲ་ཇི་བཞིན་པའོ། །

**གཉིས་པ་ཇི་ལྟར་བསྟེན་པའི་ཐབས་ལ་དྲུག ཕྱག་རྒྱ་བསྟེན་པའི་ཆོ་ག ཕྱག་རྒྱ་མི་མཐོང་བར་བྱ་བ། ཕྱག་རྒྱ་མ་གསང་བའི་སྐྱོན། ཕྱག་རྒྱ་གསང་བའི་དགོས་པ། ཕྱག་རྒྱའི་ངེས་ཚིག ཕྱག་རྒྱའི་བྱེ་བྲག་བསྟན་པའོ། །དང་པོ་ནི།**

ཐབས་དང་ཤེས་རབ་ཆོ་ག་ཡི། །དེ་ཉིད་རིག་པས་རྟག་ཏུ་མཆོད། །

ཅེས་པ་སྟེ། ཐབས་རྣལ་འབྱོར་པ་རང་ལུས་ལྷའི་འདུ་ཤེས། ངག་སྔགས་ཀྱི་འདུ་ཤེས། སེམས་ཆོས་ཉིད་ཀྱི་འདུ་ཤེས་ཏེ་གསུམ་གྱི་སྒོ་ནས་ཧེ་རུ་ཀར་བསྐྱེད། ཤེས་རབ་ཕྱག་རྒྱ་མ་ཡུམ་བདག་མེད་མར་བསྐྱེད། མཁའ་གསང་བྱིན་གྱིས་བརླབས་ཏེ་སྙོམས་པར་འཇུག་པ་སྟེ། ཐིག་ལེ་ནོར་བུའི་རྩེར་བབ་པ་དེ་ཉིད་ལུས་གནད་ཀྱིས་བཟུང་བའི་ཐབས་རིག་པའི་རྣལ་འབྱོར་པས་དུས་རྟག་ཏུ་དགའ་བཞིའི་ཉམས་ཀྱིས་མཆོད་པར་བྱ་བ་ནི་ཐབས་ཤེས་སྦྱོར་བའི་ཆོ་གའོ། །

**གཉིས་པ་ནི།**

ཇི་ལྟར་བྱེ་བར་མི་འགྱུར་བར། །རབ་ཏུ་འབད་པས་བསྟེན་པ་ཉིད། །

ཅེས་པ་སྟེ། ཕྱག་རྒྱའི་སྤྱོད་པ་གཞན་གྱིས་ཚོར་ན་འཇིག་རྟེན་པས་སྡང་བར་བྱེད་དེ་སོ་སོར་བྱེ་བར་འགྱུར་བས། དེ་ལྟར་བྱེ་བར་མི་གྱུར་བར་བྱ་བའི་ཕྱིར་རབ་ཏུ་འབད་པའི་སྒོ་ནས་བསྲུང་ཞིང་བསྟེན་པར་བྱ་བ་ཉིད་དོ། །

**གསུམ་པ་ནི།**

མ་གསང་སྦྲུལ་དང་ཆོམ་རྐུན་དང༌། །ས་སྤྱོད་མེ་ཡིས་སྡུག་བསྔལ་བྱེད། །

ཅེས་པ་སྟེ། ཕྱག་རྒྱ་མ་གསང་ཞིང་འཆོལ་བར་བསྟེན་ན་མཁའ་འགྲོ་མའི་བར་ཆད་མང་པོ་འབྱུང་བའི་ཉེན་ཡོད་པ་སྟེ། ཚེ་འདིར་བསྟན་པ་དང་འགལ་བར་སྤྱོད་པས་གཞན་གྱིས་སྨད་པ་དང༌། སྦྲུལ་ལམ་ཀླུ་དང༌། ཆོམ་རྐུན་ཏེ་དམག་དང༌། གཅན་གཟན་གྱིས་གསོད་པ་སོགས་འཚེ་བ་དུ་མ་དང༌། ཕྱི་མར་ས་སྤྱོད་དེ་དམ་ཚིག་ཉམས་པས་དམྱལ་བར་མེས་བསྲེག་པའི་སྡུག་བསྔལ་མྱོང་བར་བྱེད་དོ། །

**བཞི་པ་ནི།**

རིགས་ལྔའི་ཕྱག་རྒྱ་ཞེས་བྱ་བ། །ཐར་པའི་རྒྱུར་ནི་བརྗོད་པར་བྱ། །

ཞེས་པ་སྟེ། རིགས་ལྔ་ལས་བྱུང་བའི་ཕྱག་རྒྱ་ཞེས་བྱ་བ་སྨོས་མ་ཐག་པའི་གར་མ་སོགས་ལྔ་ལ་བསྟེན་པས་ཉོད་མོངས་ལམ་དུ་སློང་ནུས་ན། དགོས་པ་འདོད་ཆགས་ཀྱིས་འདོད་ཆགས་སྦྱོང་བས་ཐར་པའི་རྒྱུར་བརྗོད་པར་མཛད་པས་ལོངས་སྤྱོད་པར་བྱ་སྟེ། ཕྱག་རྒྱ་ལ་བརྟེན་ནས་མཚོན་བྱེད་དཔེའི་ཡེ་ཤེས་དང༌། དེ་ལ་བརྟེན་ནས་མཚོན་བྱ་དོན་གྱི་ཡེ་ཤེས་སྐྱེ་བའི་ཕྱིར་རོ། །

**ལྔ་པ་ནི།**

རྡོ་རྗེ་འདིས་ནི་གདབ་པ་ཉིད། །དེས་ན་ཕྱག་རྒྱར་བརྗོད་པར་བྱ། །

ཞེས་པ་སྟེ། གཉིས་སུ་མེད་པའི་ཡེ་ཤེས་ཀྱི་རྡོ་རྗེ་འདིས་ནི་གདབ་བྱ་རྣལ་འབྱོར་པའི་རྒྱུད་འདེབས་བྱེད་ལྷན་ཅིག་སྐྱེས་པའི་ཡེ་ཤེས་ཀྱི་རྒྱས་གདབ་པ་ཉིད་ཀྱི་ཕྱིར་བཏབ་པའི་དོན་གྱིས་ན་ཕྱག་རྒྱ་དང༌། འདེབས་པའི་དོན་གྱིས་ན་ཕྱག་རྒྱ་དང༌། མཚོན་པའི་དོན་གྱིས་ན་ཕྱག་རྒྱ་དང༌། མི་འདའ་བའི་དོན་གྱིས་ན་ཕྱག་རྒྱའོ། །དེས་ན་ལས་ཀྱི་ཕྱག་རྒྱ་ཞེས་བྱ་བར་བརྗོད་པར་བྱའོ། །

**དྲུག་པ་ནི།**

རྡོ་རྗེ་པདྨ་དེ་བཞིན་ལས། །དེ་བཞིན་གཤེགས་པའི་རིན་ཆེན་ཉིད། །སྙིང་རྗེ་ཆེན་པོ་དམ་པ་ཡི། །རིགས་ནི་རྣམ་པ་ལྔ་རུ་བརྗོད། །

ཅེས་པ་སྟེ། སངས་རྒྱས་རིགས་ལྔར་ངེས་པའི་དབང་གིས་ཕྱག་རྒྱ་མ་ཡང་ལྔར་ངེས་ཏེ། རྡོ་རྗེ་རིགས་ཀྱི་ཕྱག་རྒྱ་མ་དང༌། པདྨའི་རིགས་ཀྱི་དང༌། དེ་བཞིན་དུ་ལས་ཀྱི་དང༌། དེ་བཞིན་གཤེགས་པའི་དང༌། རིན་ཆེན་རིགས་ཀྱི་ལས་ཀྱི་ཕྱག་རྒྱ་སྟེ་ལྔ་ཉིད། སྙིང་རྗེ་ཆེན་པོ་ཞེས་རྡོ་རྗེ་སྙིང་པོ་ལ་བོས་ནས་རྣལ་འབྱོར་པའི་རྒྱུད་ལ་མཆོག་ཏུ་བདེ་བ་དམ་པ་སྐྱེད་པར་བྱེད་པའི་ཕྱག་རྒྱའི་རིགས་ནི་རྣམ་པར་ལྔ་པོ་དེ་རུ་བརྗོད་དོ། །

**གསུམ་པ་དེ་རིགས་དང་སྦྱར་ཏེ་བསྟན་པ་ལ་བཞི། རིགས་གང་དང་གང་ལ་ཕྱག་རྒྱ་མ་གང་དང་གང་ཤིས་པར་བསྟན་པ། རིགས་ལྔ་དང་ཕྱག་རྒྱ་མ་ལྔ་ཐ་མི་དད་པར་བསྟན་པ། རིགས་ལ་ཞེན་པ་མེད་པས་རིགས་ཀྱི་དབྱེ་བ་བསྟན་པ། རིགས་སུ་བཞག་པའི་འཐད་པ་བསྟན་པའོ། །དང་པོ་ནི།**

རྡོ་རྗེའི་ཕྱག་རྒྱ་གཡུང་མོ་ཡིན། །དེ་བཞིན་པདྨའི་གར་མ་ཉིད། །ལས་ནི་ཚོས་མ་རྟག་ཏུ་བཤད། །དེ་བཞིན་གཤེགས་པ་བྲམ་ཟེ་མོ། །རིན་ཆེན་གདོལ་མར་ཤེས་བྱ་བ། །ཕྱག་རྒྱ་ལྔར་ནི་རྣམ་པར་ངེས། །

ཞེས་པ་སྟེ། རྡོ་རྗེ་ནི་མི་བསྐྱོད་པ་སྟེ་དེའི་རིགས་ཀྱི་རྣལ་འབྱོར་པ་ཡིན་ན། ཕྱག་རྒྱ་མ་ནི་བྲམ་ཟེ་མོ་དང༌། རིན་ཆེན་རིགས་ཀྱི་ཕྱག་རྒྱ་མ་ནི་གར་མ་ཉིད་དང༌། ལས་ཀྱི་རིགས་ཀྱི་ཕྱག་རྒྱ་མ་ནི་ཚོས་མར་རྟག་ཏུ་བཤད་ལ། དེ་བཞིན་གཤེགས་པའི་རིགས་ཀྱི་ཕྱག་རྒྱ་མ་ནི་བྲམ་ཟེ་མོ་དང༌། རིན་ཆེན་རིགས་ཀྱི་ཕྱག་རྒྱ་མ་ནི་གདོལ་པ་མར་ཤེས་པར་བྱ་བ་སྟེ། ཕྱག་རྒྱ་ལྔ་པོ་རང་རང་གི་རྟགས་དང་ལྡན་པ་ནི་རྣལ་འབྱོར་ཅན་ལྔའི་ལས་ཀྱི་ཕྱག་རྒྱ་ལྔར་རྣམ་པར་ངེས་སོ། །

**གཉིས་པ་ལ་གཉིས། །གཅིག་ཏུ་བསྡུ་ཚུལ་མདོར་བསྟན་པ། སྒྲ་བཤད་བསྟན་པས་རྒྱས་པར་བཤད་པའོ། །དང་པོ་ནི།**

དེ་རྣམས་དེ་བཞིན་གཤེགས་པའི་རིགས། །མདོར་བསྡུས་པ་ནི་བརྗོད་པར་བྱ། །

ཞེས་པ་སྟེ། རིགས་ལྔ་དང་ཕྱག་རྒྱ་མ་ལྔ་པོ་དེ་རྣམས་དེ་བཞིན་གཤེགས་པའི་རིགས་གཅིག་ཏུ་མདོར་བསྡུ་ན། ཆོས་ཉིད་དེ་བཞིན་ཉིད་ཀྱི་ངང་དུ་གཤེགས་པའི་ཚུལ་གྱིས་ཐ་མི་དད་པས་དེ་བཞིན་གཤེགས་པའི་སྒྲས་བསྡུས་ཏེ་དེའི་རིགས་སུ་བརྗོད་པར་བྱའོ། །

**གཉིས་པ་ནི།**

དཔལ་ལྡན་དེ་བཞིན་ཉིད་གཤེགས་ཤིང༌། །དེ་བཞིན་སླར་ཡང་གཤེགས་པ་ཉིད། །འདིས་ནི་ཤེས་རབ་རིག་པ་ཡིས། །དེ་བཞིན་གཤེགས་ཞེས་བརྗོད་པར་བྱ། །

ཞེས་པ་སྟེ། འདི་ནི་སྒྲ་ཇི་བཞིན་པར་བསྙད་ན་དོན་གཉིས་ཀྱི་དཔལ་དང་ལྡན་པའི་རིགས་ལྔ་དང་ཕྱག་རྒྱ་མ་ལྔ་རྣམས་རང་དོན་ཆོས་ཉིད་དེ་བཞིན་ཉིད་ཀྱི་དབྱིངས་སུ་གཤེགས་པ་ནི་ཆོས་ཀྱི་སྐུ་དང༌། ཐུགས་རྗེ་ཆེན་པོས་དེ་བཞིན་ཉིད་ལས་རིགས་ལྔ་དང་ཕྱག་རྒྱ་མ་ལྔར་ཕྱེ་ནས་གདུལ་བྱའི་དོན་དུ་གཤེགས་པ་ཉིད་ནི་གཟུགས་ཀྱི་སྐུ་དང༌། ཕྱག་རྒྱ་ལས་ཡེ་ཤེས་འབྱུང་བ་ནི་གཟུགས་སྐུ་དང་ཆོས་མཐུན། ཕྱག་རྒྱའང་ཡེ་ཤེས་ཀྱི་ངོ་བོར་གནས་པ་ནི་ཆོས་སྐུ་དང་ཆོས་མཐུན། གནས་ཚུལ་གཅིག་ལ་སྣང་ཚུལ་ཐ་དད་པའི་རྒྱུ་མཚན་འདིས་ནི་ཤེས་པ་རབ་ཀྱི་མཐར་ཕྱིན་ཏེ་དེ་བཞིན་ཉིད་ཀྱི་དོན་ཇི་ལྟ་བར་རིག་ཅིང་རྟོགས་པའི་དབང་གིས་རིགས་ལྔ་ཕྱག་རྒྱ་དང་བཅས་པ་ཐམས་ཅད་ལ་དེ་བཞིན་གཤེགས་པའི་རིགས་ཞེས་བརྗོད་པར་བྱའོ། །དེ་ཡང་བསྐྱེད་རིམ་དང་སྦྱར་ན་སྤྲོ་བ་དང་བསྡུ་བ། རྫོགས་རིམ་ལ་སྦྱར་ན་ཡས་བབ་དང་མས་འཛེག་སོགས་ཀྱང་ཤེས་པར་བྱའོ། །

**གསུམ་པ་ནི།**

རིགས་ནི་རྣམ་པ་དྲུག་བརྗོད་ཅིང༌། །མདོར་རུ་བསྡུ་ན་རྣམ་པ་ལྔ། །སྐུ་གསུང་ཐུགས་ཀྱི་དབྱེ་བ་ཡིས། །ཕྱི་ནས་རྣམ་པ་གསུམ་དུ་འགྱུར། །

ཞེས་པ་སྟེ། རིགས་ལ་མཐའ་གཅིག་ཏུ་ཞེན་པ་བཟློག་ཕྱིར་དབྱེ་བ་བསྟན་པ་སྟེ། ཆོས་ཅན་རིགས་ལྔའི་སྟེང་དུ་ཆོས་ཉིད་རྡོ་རྗེ་འཆང་རིགས་ནི་བསྣན་པས་རྣམ་པ་དྲུག་ཏུ་བརྗོད་ཅིང༌། དེ་མདོར་བསྡུ་ན་རྡོ་རྗེ་འཆང་དབྱེ་གཞིར་བྱས་ཏེ་དབྱེ་ངོ་རིགས་རྣམ་པ་ལྔ་ཞེས་གྲགས་པ་དང༌། དེ་ཡང་བསྡུ་ན་ཡོན་ཏན་གསུང་དང་ཕྲིན་ལས་སྐུའི་རིགས་སུ་བསྡུ་ཏེ་སྐུའི་རིགས་རྣམ་སྣང༌། གསུང་གི་རིགས་སྣང་མཐའ། ཐུགས་ཀྱི་རིགས་མི་བསྐྱོད་པ་སྟེ་སྐུ་གསུང་ཐུགས་ཀྱི་དབྱེ་བས། ཕྱི་ནས་རིགས་ནི་རྣམ་པ་གསུམ་དུ་འགྱུར་བ་དང༌། དེ་ལས་ཀྱང་བསྡུ་ན་སྐུ་གསུང་གཉིས་ཀྱང་ཐུགས་ལས་བྱུང་བས་གསང་ཆེན་རིགས་གཅིག་རྡོ་རྗེ་སེམས་དཔའ་ཉིད་དུ་བསྡུ་བའོ། །

**བཞི་པ་ནི།**

རིགས་དང་འབྱུང་བ་ལྔ་རྣམས་དང༌། །ཕུང་པོ་ལྔའི་རང་བཞིན་གྱིས། །རིགས་སམ་བགྲང་བྱ་དེ་ཡིས་ནི། །རིགས་ཞེས་མངོན་པར་བརྗོད་པར་བྱ། །

ཞེས་པ་སྟེ། དེ་ལ་སྦྱང་གཞི་རིགས་ལྔ་དང༌། འབྱུང་བ་ལྔ་རྣམས་དང༌། ཕུང་པོ་ལྔ་ལ་སོགས་པ་ཡོད་པའི་རང་བཞིན་གྱིས་སྦྱོང་བྱེད་ཀྱང་ལྷ་རིགས་ལྔ་དང༌། ཡུམ་ལྔ་དང༌། ཕྱག་རྒྱ་མ་ལྔ་ལ་སོགས་པ་དེ་རྣམས་དེ་བཞིན་གཤེགས་པ་ལྔའི་རང་བཞིན་ཡིན་པས་རིགས་སམ་བགྲང་བྱ་ལྔ་ཚན་གྱིས་བཅད་པའི་རྒྱུ་མཚན་དེ་ཡིས་ནི་དེ་རྣམས་ལ་རིགས་ཞེས་མངོན་པར་བརྗོད་པར་བྱའོ། །དེས་ཆགས་ཅན་གཞན་ལུས་ཀྱི་རྫོགས་རིམ་ལ་བརྟེན་ནས་མཆོག་འགྲུབ་པར་བསྟན་ཏོ། །

**གཉིས་པ་ལྷའི་དེ་ཁོ་ན་ཉིད་བསྟན་པ་ལ་གཉིས། དོན་དམ་དེ་ཁོ་ན་ཉིད་ཀྱི་གནས་ཚུལ་དང༌། ཀུན་རྫོབ་ལྷའི་སྣང་ཚུལ་བསྟན་པའོ། །དང་པོ་ནི།**

སྒོམ་པ་པོ་མེད་བསྒོམ་པ་མེད། །ལྷ་མེད་སྔགས་ཀྱང་ཡོད་མ་ཡིན། །སྤྲོས་པ་མེད་པའི་རང་བཞིན་ལ། །སྔགས་དང་ལྷ་ནི་ཡང་དག་གནས། །

ཞེས་པ་སྟེ། སེམས་དངོས་པོའི་གནས་ལུགས་དབང་བཞི་གསུམ་གྱི་དུས་སུ་བསྟན་པའི་དོན་ཉམས་སུ་བླངས་ཏེ་ཇི་ལྟ་བར་རྟོགས་པའི་དུས་ན། ངོ་བོའི་སྒོ་ནས་སྒོམ་པ་པོ་གང་ཟག་གྲུབ་མེད་ཅིང༌། དེ་མེད་པས་བསྒོམ་པར་བྱ་བའི་ཡུལ་ཡང་མེད་ལ། ཞལ་ཕྱག་གི་རྣམ་པ་ཅན་གྱི་ལྷ་ཡང་གྲུབ་མེད་ཅིང༌། དེ་མེད་པས་བཟླ་བྱའི་སྔགས་ཀྱང་ཡོད་པ་མ་ཡིན་ནོ། །འོ་ན་ལྷ་དང་སྔགས་ལ་སྐུར་པ་བཏབ་བོ་སྙམ་ན། སྤྲོས་པ་ནི་སྣང་གྲགས་ཀྱི་ཆོས་ཐམས་ཅད་དོ། །དེ་མེད་པ་ནི་སྣང་གྲགས་ལྷན་སྐྱེས་ཀྱི་རང་བཞིན་ལས་འདས་པས། དེ་ལ་ཡིད་སྐྱོབ་པར་བྱེད་པའི་སྔགས་དང༌། ལྷན་ཅིག་སྐྱེས་པའི་ཡེ་ཤེས་ཀྱི་ལྷ་ནི་ཡང་དག་པར་གནས་ཏེ། དེས་མཚོན་ཏེ་སྒོམ་བྱེད་ཀྱང་ཡོད་པར་མི་འགལ་ལོ། །

**གཉིས་པ་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ལ་གཉིས། འདས་པའི་ལྷ་དང༌། འཇིག་རྟེན་པའི་ལྷའོ། །དང་པོ་ནི།**

རྣམ་སྣང་མི་བསྐྱོད་དོན་ཡོད་དང༌། །རིན་ཆེན་དཔག་མེད་སེམས་དཔའོ། །

ཞེས་པ་སྟེ། དོན་དམ་པའི་སྣང་བ་ལ་ཤར་བའི་ལྷ་ནི། མེ་ལོང་ལྟ་བུའི་ཡེ་ཤེས་ཀྱིས་ཆོས་ཐམས་ཅད་ཡང་དག་པར་གཟིགས་ཏེ་རྣམ་པ་སྣ་ཚོགས་སུ་སྣང༌། སྣ་ཚོགས་སུ་མཛད། སྣ་ཚོགས་སུ་སྟོན་པས་ན་རྣམ་སྣང༌། ཆོས་དབྱིངས་ཡེ་ཤེས་ཀྱིས་ཆོས་ཐམས་ཅད་ཀྱི་རང་བཞིན་དུ་ཁྱབ་སྟེ་ཉོན་མོངས་པ་དང་རྣམ་རྟོག་གིས་མི་གཡོ་ཞིང་མི་འགུལ་བས་ན་མི་བསྐྱོད་པ། བྱ་གྲུབ་ཡེ་ཤེས་ཀྱིས་སེམས་ཅན་གྱི་འདོད་པའི་དོན་ཐམས་ཅད་མཛད་པས་ན་དོན་ཡོད་གྲུབ་པ་དང༌། མཉམ་ཉིད་ཡེ་ཤེས་ལས་ཡོན་ཏན་རིན་པོ་ཆེ་ཐམས་ཅད་འབྱུང་བ་དང་ལྡན་པས་རིན་ཆེན་འབྱུང་ལྡན། སོར་རྟོག་ཡེ་ཤེས་ཀྱིས་དེ་ཁོ་ན་ཉིད་མ་འདྲེས་པར་རྟོག་ཅིང་གསལ་བའི་འོད་སྣང་མཐའ་ཡས་པས་ན་འོད་དཔག་མེད། ལྷན་ཅིག་སྐྱེས་པའི་ཡེ་ཤེས་ཀྱིས་བདེ་བ་ཆེན་པོའི་རང་བཞིན་རྟོགས་ཏེ་སེམས་བརྟན་པས་ན་རྡོ་རྗེ་སེམས་དཔའོ། །

**གཉིས་པ་ནི།**

ཚངས་པ་ཁྱབ་འཇུག་ཞི་བ་དང༌། །ཐམས་ཅད་སངས་རྒྱས་དེ་ཉིད་བརྗོད། །

ཅེས་པ་སྟེ། དེར་མ་ཟད་དྲང་དོན་དུ་སྣང་བའི་ལྷ་ཚངས་པ་དང༌། ཁྱབ་འཇུག་དང༌། ཞི་བ་སྟེ་དབང་ཕྱུག་དང༌། ཐམས་ཅད་པ་སྟེ་རིག་བྱེད་པ་དང༌། དེ་ཉིད་དེ་གྲངས་ཅན་པ་དང༌། རྣམ་སངས་རྒྱས་པའམ་གསང་བ་པ་སྟེ་ཕྱི་རོལ་པའི་ལྷ་དྲུག་པོ་ཐམས་ཅད་ཀྱང་ཡེ་ཤེས་པའི་ལྷའི་རྣམ་འཕྲུལ་ཡིན་པས་སངས་རྒྱས་ཉིད་དུ་བརྗོད་དོ། །

**གཉིས་པ་རྒྱས་པར་བཤད་པ་ལ་གཉིས། ཕྱི་རོལ་འཇིག་རྟེན་པའི་ལྷ་རྒྱས་པར་བཤད་པ། ནང་ཡེ་ཤེས་པའི་ལྷ་རྒྱས་པར་བཤད་པའོ། །དང་པོ་ནི།**

ཚངས་པ་སྒྲིབ་བྲལ་སངས་རྒྱས་ཉིད། །འཇུག་ཕྱིར་ཁྱབ་འཇུག་བརྗོད་པར་བྱ། །རྟག་ཏུ་དགེ་བས་ཞི་བ་ཉིད། །ཐམས་ཅད་ཀུན་གྱི་བདག་ཉིད་གནས། །དམ་པའི་བདེ་བས་དེ་ཉིད་དེ། །བདེ་བ་རྟོག་ཕྱིར་རྣམ་སངས་རྒྱས། །

ཞེས་པ་སྟེ། དེ་ཡང་ཚངས་པ་རྣམ་སྣང་གི་རང་བཞིན་ཡིན་པས་རང་ངོར་སྐྱོན་མེད་པས་ཚངས་པ་དང་སྒྲིབ་པ་དང་བྲལ་བས་སངས་རྒྱས་ཉིད་དང༌། ཁྱབ་འཇུག་མི་བསྐྱོད་པའི་ངོ་བོ་སྟེ་བརྟན་གཡོའི་ཆོས་ཐམས་ཅད་ལ་ཁྱབ་པར་འཇུག་པའི་ཕྱིར་ཁྱབ་འཇུག་ཅེས་སུ་བརྗོད་པར་བྱ་བ་དང༌། དབང་ཕྱུག་དོན་གྲུབ་ཀྱི་ངོ་བོ་སྟེ་དུས་རྟག་ཏུ་དགེ་བའི་དོན་མཛད་པས་ཞི་བ་ཉིད་དང༌། ཐམས་ཅད་པ་རིན་འབྱུང་གི་ངོ་བོ་སྟེ་ཡོན་ཏན་ཐམས་ཅད་པ་ཀུན་གྱི་བདག་ཉིད་དུ་གནས་པ་དང༌། དེ་ཉིད་འཛིན་པ་འོད་དཔག་མེད་ཀྱི་ངོ་བོ་སྟེ་དེ་ཁོ་ན་ཉིད་དམ་པའི་བདེ་བ་ལས་མ་འདས་པས་དེ་ཉིད་དང༌། རྣམ་སངས་རྒྱས་པ་རྡོར་སེམས་ཀྱི་ངོ་བོ་སྟེ་ལྷན་སྐྱེས་ཡེ་ཤེས་ཀྱི་བདེ་བ་རྟོགས་པ་ལས་མ་འདས་པའི་ཕྱིར་རྣམ་སངས་རྒྱས་པ་ཞེས་བརྗོད་དོ། །

**གཉིས་པ་ལ་གསུམ། གང་ལས་བྱུང་བ་ངོས་བཟུང་བ། དེ་རྟོགས་པ་སངས་རྒྱས་སུ་བསྟན་པ། དེ་ལ་ཕྱག་རྒྱའི་མིང་གིས་བསྟན་པའོ། །དང་པོ་ནི།**

གང་ཕྱིར་ལུས་ལས་འབྱུང་བ་ཉིད། །ལྷ་ཞེས་མངོན་པར་བརྗོད་པར་བྱ། །

ཞེས་པ་སྟེ། རྒྱུ་མཚན་གང་གི་ཕྱིར་ལུས་ལ་ལྷ་ཞེས་འདོགས་སྙམ་ན། ལུས་ལས་ཀུན་རྫོབ་བྱང་ཆུབ་ཀྱི་སེམས་འབྱུང༌། དེ་བསྒོམས་པས་དོན་དམ་བྱང་ཆུབ་ཀྱི་སེམས་ལྷན་ཅིག་སྐྱེས་པའི་ཡེ་ཤེས་འབྱུང༌། ཡེ་ཤེས་དེ་ཉིད་ལས་འདས་པའི་ལྷ་རིགས་དྲུག་དང༌། འཇིག་རྟེན་པའི་ལྷ་སྡེ་དྲུག་འབྱུང་བ་ཉིད་ཀྱི་ཕྱིར་ན་ལུས་ལ་ལྷ་ཞེས་མངོན་པར་བརྗོད་པར་བྱའོ། །

**གཉིས་པ་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི།**

སངས་རྒྱས་འདི་ལ་བྷ་ག་མངའ། །བཅོམ་ལྡན་འདས་ཞེས་བརྗོད་པར་བྱ། །

ཞེས་པ་སྟེ། སངས་རྒྱས་ཞེས་པའང་ལྷན་ཅིག་སྐྱེས་པའི་ཡེ་ཤེས་ལས་གཞན་དུ་མེད་དེ་སངས་རྒྱས་སེམས་སུ་བཞག་པ་འདི་ལ་བྷ་ག་རྣམ་པ་དྲུག་མངའ་བས་ན་བཅོམ་ལྡན་འདས་ཞེས་བརྗོད་པར་བྱའོ། །

**གཉིས་པ་ནི།**

བྷ་ག་རྣམ་པ་དྲུག་ཏུ་བརྗོད། །དབང་ཕྱུག་ལ་སོགས་ཡོན་ཏན་ཀུན། །ཡང་ན་ཉོན་མོངས་ལ་སོགས་བདུད། །འཇོམས་ཕྱིར་བཅོམ་ལྡན་འདས་ཞེས་བྱ། །

ཞེས་པ་སྟེ། བྷ་ག་རྣམ་པ་དྲུག་གང་ཞེས་ན། སམྦུ་ཊ་ལས། དབང་ཕྱུག་དང་ནི་གཟུགས་བཟང་དང༌། །དཔལ་དང་གྲགས་དང་ཡེ་ཤེས་དང༌། །བརྩོན་འགྲུས་ཕུན་སུམ་ཚོགས་ལྡན་པའི། །དྲུག་པོ་འདི་ལ་བཅོམ་ལྡན་འདོད། །ཅེས་པ་ལྟར། བྷ་གའི་སྒྲ་དང་དབང་ཕྱུག་ལ་སོགས་པའི་ཡོན་ཏན་ཀུན་དང་ལྡན་པ་ལ་བརྗོད་པའམ། ཡང་ན་བྷ་གའི་སྒྲ་བཅོམ་པ་ལ་འཇུག་པས་ཉོན་མོངས་པ་ལ་སོགས་པའི་བདུད་བཞི་འཇོམས་པའི་ཕྱིར་བཅོམ་ལྡན་འདས་ཞེས་བརྗོད་པར་བྱའོ། །

**གསུམ་པ་དེ་ལ་ཕྱག་རྒྱའི་མིང་བསྟན་པ་ལ་གཉིས། མ་དང་སྲིང་མོ་སྤྱིར་བསྟན་པ། ཕྱག་རྒྱ་མ་ལྔ་བྱེ་བྲག་ཏུ་བསྟན་པའོ། །དང་པོ་ནི།**

གང་ཕྱིར་སྐྱེ་འགྲོ་བསྐྱེད་པའི་ཕྱིར། །ཤེས་རབ་མ་ཞེས་བརྗོད་པར་བྱ། །གང་ཕྱིར་སྐལ་བ་སྟོན་པའི་ཕྱིར། །ཤེས་རབ་སྲིང་མོ་ཞེས་བྱ་ཉིད། །

ཅེས་པ་སྟེ། རྒྱུ་མཚན་གང་གི་ཕྱིར་ལྷན་ཅིག་སྐྱེས་པའི་ཡེ་ཤེས་དེ་ལ་མའི་མིང་འདོགས་སྙམ་ན། འཇིག་རྟེན་ན་སྐྱེ་འགྲོ་ཐམས་ཅད་ལས་བསྐྱེད་ཅིང་འབྱུང་བ་ལྟར། ལྷན་ཅིག་སྐྱེས་པའི་ཡེ་ཤེས་དེས་བརྟན་གཡོའི་ཆོས་ཐམས་ཅད་བསྐྱེད་ཅིང་འབྱུང་བར་བྱེད་པས་ན་ཕྱག་རྒྱ་ལ་བརྟེན་པའི་ཡེ་ཤེས་དང་ཕྱག་རྒྱ་མ་གཉིས་ཀ་ལ་སྐྱེད་བྱེད་ཤེས་རབ་མ་ཞེས་བརྗོད་པར་བྱ་བ་དང༌། དེས་ཕྱག་རྒྱ་ཡེ་ཤེས་སུ་བསྒྲུབ་པ་དང༌། ཡེ་ཤེས་ཕྱག་རྒྱར་བསྒྲུབ་པ་ཡིན་པས་འོག་མ་དག་ལའང་ཤེས་པར་བྱ། དེ་བཞིན་དུ་རྒྱུ་མཚན་གང་གི་ཕྱིར་དེ་ལ་སྲིང་མོར་འདོགས་སྙམ་ན། འཇིག་རྟེན་ན་སྲིང་མོ་ལ་སྐལ་བ་སྟེར་བ་ལྟར། དེས་ཀྱང་བདེ་བའི་སྐལ་བ་སྟེར་བར་བྱེད་པས་ན་ཤེས་རབ་མ་དེ་ལ་སྲིང་མོ་བདེ་སྟེར་མ་ཞེས་བྱ་བ་ཉིད་དུ་བརྗོད་པར་བྱའོ། །

**གཉིས་པ་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི།**

བཙོ་བླག་མ་དང་བུ་མོ་དང༌། །གར་མཁན་མ་ཡང་བརྗོད་པར་བྱ། །

ཞེས་པ་སྟེ། དེ་བཞིན་དུ་བཙོ་བླག་མ་སྟེ་ཚོས་མཁན་མ་དང༌། བུ་མོ་སྟེ་བྲམ་ཟེ་མོ་དང༌། གང་མཁན་མ་སྟེ་བཞི་པོ་དེས་ཀྱང་ལྷན་ཅིག་སྐྱེས་པ་དེ་ལ་བྱ་བ་བསྒྲུབ་པའི་ཕྱིར་དེ་དང་དེར་བརྗོད་པར་བྱའོ། །

**གཉིས་པ་ནི།**

སེམས་ཅན་ཐམས་ཅད་འཚེད་པའི་ཕྱིར། །བཙོ་བླག་མ་ཞེས་དེ་བཞིན་བརྗོད། །ཡོན་ཏན་འཇོ་ཕྱིར་ཤེས་རབ་མ། །བུ་མོ་ཞེས་ནི་བརྗོད་པར་བྱ། །སྙིང་རྗེ་ཆེན་པོ་གཡོ་བའི་ཕྱིར། །ཤེས་རབ་གར་མར་བརྗོད་པར་བྱ། །གང་ཕྱིར་བཅོམ་ལྡན་མི་རེག་པ། །དེ་ཕྱིར་གཡུང་མོར་བརྗོད་པར་བྱ། །

ཞེས་པ་སྟེ། དེ་ཡང་ཚོས་མཁན་མས་ཁ་དོག་བསྒྱུར་བ་བཞིན་དུ་སེམས་ཅན་སྤྲོས་མེད་དུ་འཚེད་པ་དང་བདེ་སྟོང་དུ་བསྒྱུར་བའི་ཕྱིར་ཤེས་རབ་མ་དེ་ལ་བུ་མོ་བཙོ་བླག་མ་ཞེས་བྱ་བའི་ཆ་ལས་དེ་བཞིན་དུ་བརྗོད་པ་དང༌། བུ་མོས་མའི་འོ་མ་འཇོ་བ་དང་འཐུང་བ་བཞིན་དུ་བདེ་བའི་ཡོན་ཏན་འཇོ་ཞིང་འཐུང་བར་བྱེད་པའི་ཕྱིར་ཤེས་རབ་མ་དེ་ལ་བུ་མོ་ཞེས་ནི་བརྗོད་པར་བྱ་བ་དང༌། གར་མཁན་མས་ལུས་གཡོ་ཞིང་བསྐྱོད་པ་བཞིན་དུ་སྙིང་རྗེ་ཆེན་པོ་སེམས་ཅན་གྱི་དོན་དུ་ཡིད་གཡོ་བར་བྱེད་པའི་ཕྱིར་ཤེས་རབ་མ་དེ་ལ་གར་མ་ཞེས་སུ་བརྗོད་པར་བྱ་བ་དང༌། རྒྱུ་མཚན་གང་གི་ཕྱིར་ལྷན་སྐྱེས་བྷ་གའི་ཁམས་བཅོམ་ལྡན་འདས་དེ་ལ་གཡུང་མོར་འདོགས་སྙམ་ན། གཡུང་མོ་རིགས་ངན་པས་རིགས་བཟང་པོས་དེ་ལ་ཚུར་མི་རེག་པ་བཞིན་དུ་རྟོག་པ་དང་བཅས་པའི་སོ་སོ་སྐྱེ་བོས་དེ་ལ་ཚུར་མི་རེག་པ་དེའི་ཕྱིར་ཤེས་རབ་མ་དེ་ལ་གཡུང་མོ་ཞེས་སུ་བརྗོད་པར་བྱའོ། །དེ་རྣམས་སྦས་དོན་འཁོར་ལོ་བཞི་ལ་སྦྱར་ན། ལྟེ་བའི་རྩ་འཁོར་སྐྱེད་བྱེད་མ། སྙིང་གའི་རྩ་འཁོར་ཆོས་སྐལ་སྟོན་པ་སྲིང་མོ། མགྲིན་པའི་རྩ་འཁོར་བྱང་སེམས་འཚེད་པ་ཚོས་མ། ལྕེའུ་ཆུང་གི་རྩ་མདུད་བདུད་རྩི་འཇོ་བ་བུ་མོ། སྤྱི་བོའི་རྩ་འཁོར་བདེ་བ་གཡོ་བ་གར་མ། གསང་གནས་ཀྱི་རྩ་འཁོར་སྡུག་བསྔལ་མི་རེག་པས་གཡུང་མོར་བཞག་གོ །

**གསུམ་པ་བདག་གི་དེ་ཁོ་ན་ཉིད་བསྟན་པ་ལ་བཞི། ངག་གི་བྱ་བ། རྐང་པའི་བྱ་བ། ལག་པའི་བྱ་བ། ཡིད་ཀྱི་བྱ་བ་བསྟན་པའོ། །དང་པོ་ནི།**

ཨཱ་ལི་ཀཱ་ལི་རབ་བརྟགས་པའི། །བརྗོད་པ་བཟླས་པར་ཡང་དག་བཤད། །

ཅེས་པ་སྟེ། དེ་ལ་ལྷན་ཅིག་སྐྱེས་པའི་ཡེ་ཤེས་མངོན་དུ་གྱུར་ན་སྤྱོད་ལམ་ཐམས་ཅད་དེའི་འགྱུར་བ་སྟེ། རང་གི་ལུས་ཀྱི་ལྟེ་བར་ཨ་ཀ་ཙ་ཊ་ཏ་པ་ཡ་ཤ་སྟེ་ཡིག་འབྲུ་བརྒྱད་པོ་རྩ་མདུད་ཀྱི་རྣམ་པར་རང་ཆས་སུ་ཡོད་པའི་དབང་གིས་ངག་གི་བརྗོད་པ་ཐམས་ཅད་ཨཱ་ལི་དབྱངས་དང༌། ཀཱ་ལི་གསལ་བྱེད་གཉིས་ལས་མ་འདས་པར་རྒྱལ་བས་རབ་ཏུ་བརྟགས་ཤིང་གསུངས་པ་ཡིན་པས། རྣལ་འབྱོར་པའི་ངག་ཏུ་ཅི་བརྗོད་པ་ཐམས་ཅད་མ་བཅོས་སྔགས་ཀྱི་བཟླས་པར་འགྱུར་བར་བཅོམ་ལྡན་འདས་ཀྱིས་ཡང་དག་པར་བཤད་དོ། །

**གཉིས་པ་ནི།**

རྐང་པའི་རྗེས་ནི་དཀྱིལ་འཁོར་ཡིན། །ཉེད་ཕྱིར་དཀྱིལ་འཁོར་བརྗོད་པར་བྱ། །

ཞེས་པ་སྟེ། རྣལ་འབྱོར་པས་འཆགས་པའི་སར་རྐང་པ་ཇི་ལྟར་བོར་བའི་རྗེས་ཐམས་ཅད་མ་བཅོས་ལྷན་སྐྱེས་ཀྱི་སྙིང་པོ་ལེན་པའི་དཀྱིལ་འཁོར་ཡིན་ཏེ། རྡུལ་ཚོན་ལག་པས་ཉེད་པ་ལས་བྱུང་བ་ལྟར་ཡན་ལག་ཉེད་ཅིང་བསྐྱོད་པ་ལས་བྱུང་བའི་ཕྱིར་རྐང་རྗེས་དཀྱིལ་འཁོར་ཉིད་དུ་བརྗོད་པར་བྱ་བ་ཡིན་པས་སོ། །

**གསུམ་པ་ནི།**

ལག་པ་བསྒྱུར་བ་ཕྱག་རྒྱ་ཡིན། །སོར་མོ་ཉེད་པའང་དེ་བཞིན་ནོ། །

ཞེས་པ་སྟེ། རྣལ་འབྱོར་པས་ལག་པ་ཇི་ལྟར་བསྒྱུར་བ་དང་དེ་བཞིན་སོར་མོ་ཉེད་པའང་ལྷན་སྐྱེས་ཀྱི་རྣམ་པ་ལས་བྱུང་བའི་ཕྱིར་མ་བཅོས་རྣམ་པ་བརྡའི་ཕྱག་རྒྱ་ཡིན་ནོ། །

**བཞི་པ་ནི།**

གང་ཕྱིར་རྣམ་སེམས་བསམ་གཏན་ཉིད། །གང་བསམ་དེ་ནི་བསམ་གཏན་ནོ། །

ཞེས་པ་སྟེ། རྣལ་འབྱོར་པའི་ཡིད་ལ་གང་ཅི་བསམ་ཤིང་དྲན་པ་ཐམས་ཅད་བསམ་གཏན་ཡིན་ཏེ། རྒྱུ་མཚན་གང་གི་ཕྱིར་ན་ངོ་བོ་དེ་ཁོ་ན་ཉིད་ཀྱི་རྣམ་པར་སེམས་ཤིང་བྱེད་ལས་རྟོག་པས་མི་གཡོ་བར་བརྟན་པའི་ཕྱིར་མ་བཅོས་པའི་བསམ་གཏན་ཡིན་ནོ། །

**གསུམ་པ་དེ་ཁོ་ན་ཉིད་བཞི་ལ་གདམས་པར་བསྟན་པས་དོན་བསྡུ་བ་ནི།**

ཇི་ལྟར་ཕ་ལས་བདེ་ཐོབ་པ། །དེ་ཡི་བདེ་བར་རང་གི་བཟའ། །བདེ་བ་གང་གིས་འཆིང་བ་འདིར། །དེ་ཡི་བདེ་བ་བསམ་གཏན་བརྗོད། །

ཅེས་པ་སྟེ། ཇི་ལྟར་ཕ་རྡོ་རྗེ་སློབ་དཔོན་ལས་རང་ལུས་གཞན་ལུས་ཀྱི་བདེ་ཆེན་ཡེ་ཤེས་སྟོན་པའི་མན་ངག་ཐོབ་སྟེ་བསྒོམས་པས་རང་ལུས་ཀྱི་སྤྱི་བོར་གནས་པའི་བདེ་བ་ཆེན་པོ་དེ། གཞན་ལུས་ཀྱི་བྷ་གའམ་རང་ལུས་ཀྱི་ལྟེ་བར་ཉམས་སུ་མྱོང་བའི་རོ་མཆོག་ཏུ་གྱུར་པ་དེ་ལམ་དུས་སུ་རྣལ་འབྱོར་པ་རང་གིས་བཟའ་བ་སྟེ་རྟག་ཏུ་ལོངས་སྤྱོད་པར་བྱའོ། །དེ་ལྟ་བུའི་འོད་གསལ་གྱི་བདེ་བ་གང་གིས་ཉོན་མོངས་པ་དང་རྣམ་རྟོག་ཐམས་ཅད་འཆིང་བ་ནི་ཐ་མལ་པ་ལ་འཆི་དུས་མ་གཏོགས་མི་འབྱུང་ལ། སྐབས་འདིར་རྣལ་འབྱོར་པས་ལྷན་ཅིག་སྐྱེས་པའི་དེ་ཁོ་ན་ཉིད་ཡོངས་སུ་ཤེས་པ་དེའི་བདེ་བའམ་འོད་གསལ་ནི་འཆི་མེད་སྒྲུབ་པའི་བསམ་གཏན་དུ་བརྗོད་དོ། །དེས་ཐབས་གྲོལ་གཉིས་སུ་མེད་པ་བསྟན། ཐབས་ལམ་ཁོ་ནའི་དབང་དུ་བྱས་ན། ཕ་ནི་བདེ་ཆེན་གྱི་ཧཾ་ཡིག བདེ་བ་ཐོབ་པ་ནི་འབར་འཛག་གི་བདེ་བ། རང་གིས་བཟའ་བ་ནི་ཉམས་སུ་མྱོང་བ། གང་གིས་འཆིང་བ་ནི་བདེ་བ་དེས་ཉོན་མོངས་དང་རྣམ་རྟོག་འཆིང་བ། བསམ་གཏན་ནི་གཏུམ་མོའི་རྣལ་འབྱོར་ལ་བརྗོད་དོ། །

**གསུམ་པ་ལེའུའི་མཚན་ནི།**

དེ་ཁོ་ན་ཉིད་ཀྱི་ལེའུ་སྟེ་ལྔ་པའོ། །

ཞེས་པ་སྟེ། རྣམ་པ་ཀུན་རྫོབ་བརྡའི་ཆོས་དང༌། ངོ་བོ་དོན་དམ་པའི་བརྡ་ཅན་སྤྲོས་མེད་ལྷན་ཅིག་སྐྱེས་པའི་ཡེ་ཤེས་གཉིས་སུ་མེད་བསྟན་པའི་ལེའུ་སྟེ་དུམ་བུ་བཅུ་གཅིག་ལས། ལྔ་པའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **དྲུག་པ་སྤྱོད་པའི་ལེའུ་བཤད་པ་ལ་གསུམ། ལེའུའི་འབྲལ། ལེའུའི་གཞུང༌། ལེའུའི་མཚན་ནོ། དང་པོ་ནི།**

 གོང་དུ་རྫོགས་རིམ་གྱིས་སེམས་མི་གནས་པ་གནས་པར་བྱེད། དེ་ཡང་གནས་པ་འབོགས་དབྱུང་བའི་དོན་དུ་རིག་པ་བརྟུལ་ཞུགས་ཀྱི་སྤྱོད་པ་དང་མ་འབྲེལ་ན་མྱུར་དུ་མཆོག་མི་འགྲུབ་པས་འདིར་སྤྱོད་པ་བསྟན་པ་ནི་ལེའུ་སྔ་ཕྱིའི་འབྲལ་དང༌། སྔར་ལེའུ་དང་པོར་ནུས་པ་ཞེས་པའི་ཚིག་གིས་མདོར་བསྟན་པ་དེ་འདིར་རྒྱས་པར་འཆད་པ་ནི་མདོ་རྒྱས་ཀྱི་འབྲེལ་དང༌། རྒྱུད་འདི་ནང་ཕན་ཚུན་འཁྲིགས་སུ་བསྡེབས་པ་ནི་མངོན་པར་རྟོགས་པའི་འབྲེལ་ལོ། །

**གཉིས་པ་ལེའུའི་གཞུང་བཤད་པ་ལ་གཉིས། བཤད་པར་ཞལ་གྱིས་བཞེད་པ་དང༌། བཤད་བྱ་དངོས་སོ། །དང་པོ་ནི།**

དེ་ནས་གཞན་ཡང་རབ་བཤད་བྱ། །

ཞེས་པ་སྟེ། དེ་ཁོ་ན་ཉིད་ཀྱི་ལེའུ་བསྟན་པ་དེ་ནས་བསྐྱེད་རྫོགས་ཀྱི་བསྒོམ་པ་ལས་གཞན་དུ་གྱུར་པ་སངས་རྒྱས་མྱུར་དུ་ཐོབ་པའི་ཐབས་སྤྱོད་པའི་ལེའུ་བཤད་པར་བྱའོ་ཞེས་མཚམས་སྦྱར་ནས་དམ་བཅའ་བ་སྟེ། དེ་ལ་ངོ་བོ། ངེས་ཚིག དགོས་པ། དུས་ཚོད། དབྱེ་བ། སྤྱོད་པ་ཇི་ལྟར་བྱ་བའི་རིམ་པ་དང་དྲུག་གི་སྒོ་ནས་བཤད་པ་ལས། ངོ་བོ་ནི་སྲིད་པ་སྤང་དུ་མེད་ཅིང་ཞི་བ་བླང་དུ་མེད་པས་སྲིད་ཞི་རོ་མཉམ་དུ་སྤྱོད་པའོ། །ངེས་ཚིག་བསྐྱེད་རིམ་གྱི་དབང་དུ་བྱས་ན། རིག་པ་ནི་ལྷའི་སྐུ། བརྟུལ་བ་ནི་ཐ་མལ་གྱི་ལུས་ངག་ཡིད་གསུམ། ཞུགས་པ་ནི་ཧེ་རུ་ཀའི་ཆ་བྱད་དུ་བསྒྱུར་བའོ། །རྫོགས་རིམ་ལྟར་ན། རིག་པ་ནི་ལྷན་ཅིག་སྐྱེས་པའི་ཡེ་ཤེས། བརྟུལ་བ་ནི་ཐ་མལ་གྱི་རྣམ་རྟོག ཞུགས་པ་ནི་བདེ་ཆེན་ཉམས་སུ་མྱོང་བ་ལ་ཞུགས་པའོ། །དགོས་པ་ནི། སྤྱོད་པ་བྱས་པས་སངས་རྒྱས་ཀྱི་བཀའ་མི་བཅག་པ་དང༌། གནས་བཅུ་གཉིས་སུ་བགྲོད་པས་ས་བཅུ་གཉིས་བགྲོད་པ་དང༌། མཁའ་འགྲོ་མས་བྱིན་གྱིས་རློབ་པ་དང༌། སངས་རྒྱས་ཀྱི་ས་ལ་ཉེ་བ་དང༌། ཀྱེའི་རྡོ་རྗེའི་དངོས་གྲུབ་ཐོབ་པར་འགྱུར་བའོ། །དུས་ཚོད་ནི། ཅུང་ཟད་དྲོད་ནི་ཐོབ་པ་ན། །ཞེས་གསུངས་པས། དྲོད་ཐོབ་ཅིང་བསད་གསོའི་ནུས་པ་རྙེད་པ་སྟེ་གཞན་གྱི་མི་དད་པ་བསྒྱུར་ནུས་པའི་ཚེའོ། །དབྱེ་བ་ལ། ལས་དང་པོ་པའི་སྤྱོད་པ། རྟེན་བསམ་པ་སློབ་པའི་སྤྱོད་པ། རིག་པ་བརྟུལ་གྱི་སྤྱོད་པ་དང་གསུམ་ལས། འདིར་གཙོ་བོ་ཕྱི་མ་སྟེ། དེ་ལ་ཀུན་ཏུ་བཟང་པོའི་སྤྱོད་པ། གསང་བའི་སྤྱོད་པ། ཚོགས་ཀྱི་སྤྱོད་པ། ཕྱོགས་ལས་རྣམ་རྒྱལ་གྱི་སྤྱོད་པའོ། །སྤྱོད་པ་ཇི་ལྟར་བྱ་བའི་རིམ་པ་ནི་གཞུང་འདིར་འཆད་པའོ། །

**གཉིས་པ་བཤད་བྱ་དངོས་བཤད་པ་ལ་གཉིས། ངོ་བོ་མདོར་བསྟན་པ་དང༌། རང་བཞིན་རྒྱས་པར་བཤད་པའོ། །དང་པོ་ནི།**

སྤྱོད་པ་ཕ་རོལ་ཕྱིན་མཆོག་ཉིད། །

ཅེས་པ་སྟེ། སྤྱིར་སྤྱོད་པ་ཞེས་བྱ་བ་ལུས་ངག་གི་ཀུན་ཏུ་སྤྱོད་པ་སྟེ། དེ་ཡང་ཉན་རང་དང༌། ཕར་ཕྱིན་ཐེག་པ་དང༌། བསྐྱེད་རིམ་པའི་ཐུན་མཚམས་ལའང་སྤྱོད་པའི་སྒྲ་བཤད་འཇུག་མོད་ཀྱི། འདིར་དེ་ལྟར་མ་ཡིན་ཏེ་བླང་དོར་ལས་འདས་པའི་སྤྱོད་པ་བྱས་པས་དེ་དག་ལས་ཆེས་མཆོག་ཏུ་གྱུར་པའི་གོ་འཕང་དམ་པ་མྱུར་དུ་བགྲོད་པའི་ཕྱིར་སྤྱོད་པ་ཕ་རོལ་ཕྱིན་མཆོག་ཉིད་ཅེས་ཁྱད་པར་བླ་དང་བཅས་པར་བཤད་དོ། །

**གཉིས་པ་ལ་གཉིས། སྔོན་འགྲོའི་ཆོས་དང༌། སྤྱོད་པ་དངོས་སོ། །དང་པོ་ལ་དྲུག སྤྱོད་པའི་དགོས་པ། སྤྱོད་པའི་གང་ཟག སྤྱོད་པའི་རྒྱན། སྤྱོད་པའི་ཟས་གོས། སྤྱོད་པའི་རྣལ་འབྱོར། སྤྱོད་པའི་གྲོགས་སོ། །དང་པོ་ནི།**

གང་གིས་དངོས་གྲུབ་མཐར་འགྲོ་བ། །ཀྱེའི་རྡོ་རྗེའི་དངོས་གྲུབ་རྒྱུས། །

ཞེས་པ་སྟེ། འཆད་འགྱུར་གྱི་སྤྱོད་པ་གང་གིས་ཚེ་ལུས་གཅིག་ལ་དངོས་གྲུབ་ཐམས་ཅད་ཀྱི་མཐར་ཐུག་པར་འགྲོ་བ་སྟེ། ཕྱག་རྒྱ་ཆེན་པོ་མཆོག་གི་དངོས་གྲུབ་ཀྱིས་ས་བཅུ་གསུམ་གྱི་མཐར་བགྲོད་པའོ། །གང་གིས་ཕྱིར་ན། བཅོམ་ལྡན་འདས་ཀྱེའི་རྡོ་རྗེའི་མཆོག་གི་དངོས་གྲུབ་ནི་སྤྱོད་པའི་རྒྱུས་མྱུར་དུ་ཐོབ་པར་བྱེད་པའོ། །

**གཉིས་པ་ནི།**

སྒོམ་པ་པོ་ཡིས་རྣམ་འཛིན་པ། །

ཞེས་པ་སྟེ། ལམ་རིམ་པ་གཉིས་ལ་གནས་ཤིང་རྟོགས་པ་བརྟན་པོར་གྱུར་པ་འབོགས་དབྱུང་བའི་ཕྱིར་སྒོམ་པ་པོ་སྤྱོད་པ་བྱེད་པར་འདོད་པའི་རྟེན་གྱི་གང་ཟག་གིས་ཐོག་མར་རང་གི་ལུས་ལ་རྣམ་པར་འཛིན་པའམ་བརྒྱན་པར་བྱ་བའི་སྤྱོད་པའི་རྒྱན་དང་གོས་སོགས་ཉེར་བསྡོགས་བྱ་བའོ། །

**གསུམ་པ་ནི།**

རྣ་བ་དག་ལ་རྣ་ཆ་བཟང༌། །སྤྱི་བོར་འཁོར་ལོ་རྣམ་པར་འཛིན། །ལག་པ་དག་ལ་ལག་གདུབ་དང༌། །རྐེད་པ་དག་ལ་སྐེ་རགས་ཉིད། །རྐང་པར་དེ་བཞིན་རྐང་གདུབ་བོ། །ལག་པའི་རྩ་བར་དཔུང་རྒྱན་ཉིད། །མགྲིན་པར་རུས་པའི་ཕྲེང་བ་སྟེ། །

ཞེས་པ་སྟེ། སྤྱོད་པའི་རྣལ་འབྱོར་པའི་རྣ་བ་དག་ལ་གདགས་པར་བྱ་བའི་རྣ་ཆ་བཟང་པོ་སྟེ་རུས་པའི་རྣ་རྒྱན་དང༌། སྤྱི་བོར་རུས་པའི་འཁོར་ལོ་རྩིབས་བརྒྱད་པའི་ལྟེ་བ་ནོར་བུའི་གཙུག་ཏོར་ཅན་རྣམ་པར་འཛིན་པ་དང༌། ལག་པ་དག་ལ་རུས་པའི་ཕྲེང་བ་ཐུར་མ་ལ་རྒྱུས་པའི་ལག་གདུབ་གཉིས་དང༌། རྐེད་པ་དག་ལ་སྐེ་རགས་ཀྱང་རུས་པའི་ཐུར་མའི་བར་བར་དུ་རུས་པའི་ཕྲེང་བ་རྒྱུས་པ་ལ་འཕྱང་འཕྲུལ་གཡེར་ཁ་ཅན་ཉིད་དང༌། རྐང་པར་ཡང་དེ་བཞིན་དུ་རུས་པའི་ཕྲེང་བ་རྒྱུས་པའི་རྐང་གདུབ་གཉིས་དང༌། ལག་པ་གཉིས་ཀྱི་རྩ་བ་ཡང་རུས་པའི་དཔུང་རྒྱན་ཉིད་དང༌། མགྲིན་པར་མགུལ་རྒྱན་རུས་པའི་ཕྲེང་བ་སྟེ་རུས་པའི་རྒྱན་རྣམས་སྟ་གོན་བྱའོ། །

**བཞི་པ་ནི།**

བགོ་བ་སྟག་གི་པགས་པ་ཉིད། །བཟའ་བ་མི་འཆི་བཅུ་ཕྱེད་དོ། །

ཞེས་པ་སྟེ། སྤྱོད་པའི་དུས་སུ་གོས་ཅི་གོན་ཟས་ཅི་ཟ་སྙམ་ན། གོས་སུ་སྟག་གི་པགས་པ་ཡན་ལག་མ་ཉམས་པ་ཅན་གྱིས་སྨད་དཀྲིས་པ་ཉིད་དང༌། ཟས་སུ་མི་འཆི་བ་སྟེ་འཆི་མེད་བདུད་རྩི་བཅུ་ཕྱེད་ནི་ལྔ་ཡིན་པས། བདུད་རྩི་ལྔ་རྡོ་རྗེ་ཐོད་སྦྱོར་གྱིས་བྱིན་གྱིས་བརླབས་ཏེ་བཟའ་བར་བྱའོ། །

**ལྔ་པ་ནི།**

ཧེ་རུ་ཀར་སྦྱོར་སྐྱེས་བུ་ཉིད། །ཁ་དོག་ལྔ་ལ་རྣམ་པར་གནས། །

ཞེས་པ་སྟེ། སྤྱོད་པའི་དུས་སུ་བསམ་པའི་ཁྱད་པར་ཅི་ཞེ་ན། རང་གི་ལུས་ངག་ཡིད་གསུམ་ཧེ་རུ་ཀའི་ཏིང་ངེ་འཛིན་ལ་སྦྱོར་བ་རྩེ་གཅིག་ཏུ་སྒྲུབ་པ་པོ་སྐྱེས་བུ་དེ་ཉིད་གནས་པར་བྱའོ། །ཧེ་རུ་ཀ་ཅི་ལྟ་བུ་བསྒོམ་ཞེ་ན། ཝརྞ་ཞེས་པའི་སྒྲ་རིགས་དང་ཁ་དོག་དང་ཡི་གེ་ལ་འཇུག་པས། འདིར་རིགས་ལ་འཇུག་པའི་དབང་དུ་བྱས་ཏེ་རིགས་ལྔ་གང་རུང་གི་ཧེ་རུ་ཀའི་སྐུར་རྣམ་པར་གནས་པར་བྱའོ། །

**དྲུག་པ་ནི།**

རིགས་ལྔ་དག་དང་མཉམ་ལྡན་པས། །རིགས་ནི་གཅིག་ཏུ་རྣམ་པར་བརྟག །ཁ་དོག་དུ་མ་ཉིད་ཀྱིས་ནི། །རིགས་གཞན་དུ་ནི་མཚོན་མི་བྱ། །

ཞེས་པ་སྟེ། གྲོགས་ནི་རིགས་ལྔ་ལ་སོགས་པ་དག་སྟེ་བྲམ་ཟེ་མོ་ལ་སོགས་པ་ལྔ་ཡོད་ཀྱང༌། སྒྲུབ་པ་པོ་ལ་མི་རྟོག་པ་སྐྱེས་པ་གཅིག་པས་རིགས་གཅིག་མཉམ་པ་ཉིད་དུ་རྟོགས་པ་དང་ལྡན་པའི་སྒོ་ནས། དོན་དམ་ལྷན་ཅིག་སྐྱེས་པའི་ཡེ་ཤེས་ཀྱི་རིགས་ནི་གཅིག་ཉིད་དུ་རྣམ་པར་བརྟག་པར་བྱ་སྟེ། རྒྱུ་མཚན་གང་གིས་ཕྱིར་ན། ཁ་དོག་སྟེ་རིགས་དུ་མ་ཉིད་ཀྱིས་ནི་དེ་ལས་སྐྱེས་པའི་ཡེ་ཤེས་ཐ་དད་པ་མེད་པས་རིགས་ཀྱི་དབྱེ་བ་དུ་མའི་སྒོ་ནས་གཞན་དུ་ནི་མཚོན་པར་མི་བྱའོ། །

**གཉིས་པ་སྤྱོད་པ་དངོས་ལ་གཉིས། སྤྲོས་བཅས་ཀྱི་སྤྱོད་པ་དང༌། སྤྲོས་མེད་ཀྱི་སྤྱོད་པའོ། །དང་པོ་ལ་བཞི། སྤྱོད་པའི་གནས། སྤྱོད་པའི་དུས། སྤྱོད་པའི་གྲོགས་ཀྱི་མཚན་ཉིད། ཇི་ལྟར་སྤྱོད་པའི་ཚུལ་ལོ། །དང་པོ་ནི།**

ཤིང་གཅིག་དང་ནི་དུར་ཁྲོད་དང༌། །མ་མོའི་ཁྱིམ་དང་མཚན་མོ་དང༌། །ཡང་ན་དབེན་པའམ་བས་མཐའ་རུ། །བསྒོམ་པ་བཟང་བར་བརྗོད་པར་བྱ། །

ཞེས་པ་སྟེ། ནུས་པ་མ་ཐོབ་པར་སྤྱོད་པ་བྱ་བར་མི་ནུས་པས་དྲོད་ཀྱི་ནུས་པ་ཐོབ་པའི་སླད་དུ་གསང་སྤྱོད་བྱ་བའི་གནས་གང་ཞིག་ཤིང་གཞན་གྱི་གྲིབ་མས་མི་ཕོག་པ་ཤིང་གཅིག་པུར་གྱུར་པ་དང་ནི། རོ་གསར་རྙིང་མང་དུ་བཞག་པའི་དུར་ཁྲོད་ཆེན་པོ་སྟེ། ཁྭ་ཏ་དང༌། ཝ་དང་ཅེ་སྤྱང་ལ་སོགས་པའི་ཀུ་ཅོ་ཡོད་པ། མི་མ་ཡིན་གྱིས་ཡོངས་སུ་གང་བའི་གནས་འཇིགས་ཤིང་སྐྱི་གཡའ་བ་དང༌། མ་མོའི་ཁྱིམ་སྟེ། ཚངས་པ་མོ་དང༌། ཁྱབ་འཇུག་མོ་དང༌། དྲག་མོ་དང༌། དབང་མོ་དང༌། ལུས་ཅན་མོ་དང༌། ཕག་མོ་དང༌། རྒན་བྱེད་མ་སྟེ་འཇིག་རྟེན་གྱི་མ་མོ་བདུན་གནས་པའི་ས་དང༌། དེ་དག་ཏུ་རྒྱུན་བར་གནས་པར་མ་ནུས་ཀྱང་མཚན་མོའི་དུས་སུ་རྒྱུ་བ་དང༌། ཡང་ན་སྐྱེ་བོའི་རྒྱུན་གྱིས་དབེན་པའི་རི་ཕུག་གམ་གྲོང་ལས་རིང་བའི་བས་མཐའ་སྟེ་གྲོང་གིས་སྟོངས་པའི་སར་ཕྱིན་ཏེ། དེ་རྣམས་སུ་གསང་བའི་སྤྱོད་པ་བྱས་པས་བསྒོམ་པ་བཟང་བར་བརྗོད་པར་བྱ་བ་ཡང་རྒྱལ་བས་བསྔགས་པའི་གནས་སུ་ཡོན་ཏན་མྱུར་དུ་སྐྱེ་བའི་དགོས་པ་ཡོད་དོ། །དེ་རྣམས་ཀྱི་སྦས་དོན་ནི། ཤིང་གཅིག་ནི་རྩ་བ་དབུ་མ། དུར་ཁྲོད་ནི་ལུས་དང་དབང་པོ། མ་མོའི་ཁྱིམ་ནི་རྩ་སུམ་ཅུ་རྩ་གཉིས། དབེན་པ་ནི་ལས་རླུང༌། བས་མཐའ་ནི་སྲོག་རྩོལ་དགག་པ། སྒོམ་པ་བཟང་བ་ནི་འབར་འཛག་ལ་བརྟེན་པའི་ཉམས་མྱོང་ངོ༌། །གཉིས་པ་ནི། ཅུང་ཟད་དྲོད་ནི་ཐོབ་པ་ན། །གལ་ཏེ་སྤྱོད་པ་བྱེད་འདོད་པས། །གལ་ཏེ་འགྲུབ་འགྱུར་འདོད་ཡོད་ན། །འདིས་ནི་སྤྱོད་པ་སྤྱད་པ་ཉིད། །ཅེས་པ་སྟེ། སྤྱོད་པའི་དུས་ནམ་ཞེ་ན། ཅུང་ཟད་དྲོད་ནི་ཐོབ་པ་ནའོ། །དྲོད་དེའི་རྟགས་ཇི་ལྟ་བུ་ཞེ་ན། རབ་ཆོས་ཉིད་ཀྱི་བདེན་པ་མཐོང་བ། འབྲིང་བསད་གསོ་ནུས་པ། ཐ་མ་ཞེན་པ་ཏིལ་འབྲུ་ཙམ་ཡང་མེད་པ་སྟེ་དྲོད་རབ་འབྲིང་གསུམ་ཀ་ཐོབ་པའམ། ཡང་ན་ཅུང་ཟད་ཅེས་པའི་སྒྲས་ཐ་མ་ཙམ་ཐོབ་ན་ཡང་དེའི་དུས་སུ་སྤྱོད་པ་བྱེད་ཆོག་པ་སྟེ། གལ་ཏེ་གཞན་དོན་དུ་སྤྱོད་པ་བྱེད་པར་འདོད་པས། ཕྱག་རྒྱ་ཆེན་པོའི་དངོས་གྲུབ་མཆོག་གལ་ཏེ་ཚེ་འདི་ལ་མྱུར་དུ་འགྲུབ་པར་འགྱུར་བའི་འདོད་པ་ཡོད་ན། ཚུལ་འདིས་ནི་སྤྱོད་པ་སྤྱད་པར་བྱ་བ་ཉིད་དོ། །གལ་ཏེ་མི་འདོད་ན་སྒོམ་པའི་རྒྱུན་བསྐྱང་བ་ལས་ཅིས་ཀྱང་མི་བྱ་མི་རུང་བའང་མ་ཡིན་ནོ། །

**གསུམ་པ་སྤྱོད་པའི་གྲོགས་ཀྱི་མཚན་ཉིད་བསྟན་པ་ལ་གསུམ། རྡོ་རྗེའི་རིགས་མཆོག་ཏུ་བསྟན་པ། རང་ལྷའི་རིགས་དང་མཐུན་པ། རིགས་གཞན་ཡང་རུང་བར་བསྟན་པའོ། །དང་པོ་ནི།**

ཤིན་ཏུ་བཞིན་བཟང་མིག་ཡངས་མ། །རང་གིས་དབང་བསྐུར་སྙིང་རྗེ་ཅན། །རྡོ་རྗེའི་བུ་མོ་འདི་ཁྱེར་ནས། །སྤྱོད་པ་བྱ་བར་རྟོགས་པོར་བྱ། །

ཞེས་པ་སྟེ། སྤྱོད་པའི་གྲོགས་ལས་ཀྱི་ཕྱག་རྒྱ་མའི་མཚན་ཉིད་ཇི་ལྟ་བུ་ཞེ་ན། ཤིན་ཏུ་ཡིད་དུ་འོང་བའི་བཞིན་རས་བཟང་བ། མིག་དཀྱུས་རིང་བའི་མིག་ཡངས་པ་མ། སྒྲུབ་པ་པོ་རང་གིས་དབང་བཞི་རྫོགས་པར་བསྐུར་བ། སེམས་ཅན་ལ་བརྩེ་བའི་སྙིང་རྗེ་ཅན་ཏེ་རིགས་ཐམས་ཅད་ལ་ཤིས་པའི་རྡོ་རྗེའི་རིགས་ཀྱི་བུ་མོ་སྟེ་གཡུང་མོ་མཚན་ཉིད་དང་ལྡན་པ་འདི་རབ་རང་དང་ལྟ་བ་མཉམ་པ། འབྲིང་ལུང་བསྟན་ཐོབ་པ། ཐ་མ་ནུས་པས་བཀུག་སྟེ་གྲོགས་སུ་ཁྱེར་ནས་དེ་དང་སྤྱོད་པར་བྱ་བའི་སྒོ་ནས་ལྷན་ཅིག་སྐྱེས་པའི་ཡེ་ཤེས་རྟོགས་པར་བྱའོ། །

**གཉིས་པ་ནི།**

རྡོ་རྗེའི་རིགས་ཀྱི་དངོས་མེད་ན། །རང་འདོད་ལྷ་ཡི་རིགས་ཀྱིས་བྱ། །

ཞེས་པ་སྟེ། དེ་ལྟ་བུའི་རྡོ་རྗེའི་རིགས་ཀྱི་བུ་མོ་མཚན་ཉིད་དང་ལྡན་པ་དངོས་མ་རྙེད་ན། རང་འདོད་ལྷའི་རིགས་ཀྱིས་བྱ་བ་སྟེ། དེ་ཡང་གོང་དུ། གར་མ་ཚོས་མ་རྡོ་རྗེ་མ། །གདོལ་མ་དེ་བཞིན་བྲམ་ཟེ་མ། །ཞེས་རང་གི་ཡི་དམ་ལྷའི་རིགས་ལས་བྱུང་བའི་བུ་མོ་བཙལ་བར་བྱ་སྟེ། དཔེར་ན་སྒྲུབ་པ་པོ་པདྨའི་རིགས་ཀྱིས་ཕྱག་རྒྱ་མ་གར་མ་བསྟེན་པ་ལྟ་བུའོ། །

**གསུམ་པ་ནི།**

ཡང་ན་གཞན་གྱི་རིགས་ལས་བྱུང༌། །བྱང་ཆུབ་ས་བོན་རབ་བཅུག་པས། །སྦྱངས་ཏེ་ཁྱེར་ལ་སྤྱོད་པ་བྱ། །

ཞེས་པ་སྟེ། ཡང་རང་གི་ལྷའི་རིགས་ཀྱང་མ་རྙེད་ན་གཞན་གྱི་རིགས་ལས་བྱུང་བ་གར་མ་ཚོས་མ་སོགས་གང་ཡང་རུང་བའི་མཚན་ལྡན་བསྟེན་པར་བྱའོ། །དེ་ཡང་མ་རྙེད་ན་ལྷ་དང་དྲི་ཟ་ལ་སོགས་པའི་རིགས་ལས་བྱུང་བ་ཡང་རུང་སྟེ། དོན་དུ་ཤེས་རབ་ཆེ་བ། སྙིང་རྗེ་དང་ལྡན་པ། སྒྲུབ་པ་པོ་ལ་དགའ་བ་སྟེ་མཚན་ཉིད་གསུམ་དང་ལྡན་པ་བཙལ་བར་བྱ། རྙེད་པའི་མོད་ལ་གྱ་ཚོམས་སུ་མི་བསྟེན་པར་ཐོག་མར་སྐྱབས་སུ་འགྲོ་བ་དང༌། སེམས་བསྐྱེད་པ་སོགས་བྱང་ཆུབ་ཀྱི་ས་བོན་རྒྱུད་ལ་རབ་ཏུ་བཅུག་ནས་དབང་བསྐུར། བསྐྱེད་རྫོགས་ལམ་གྱི་རིམ་པས་རྒྱུད་སྦྱངས་པར་བྱ་ཏེ་ཉེ་རྒྱུ་སྤྱོད་པའི་གྲོགས་སུ་ཁྱེར་ལ་སྤྱོད་པར་བྱའོ། །

**བཞི་པ་ཇི་ལྟར་སྤྱོད་པའི་ཚུལ་ལ་བཞི། གླུ་ལེན་གར་བྱེད་པའི་ཚུལ་གྱིས་སྤྱོད་པ། རྣམ་དག་དྲན་པའི་ཚུལ་གྱིས་སྤྱོད་པ། དགོས་པ་ཤེས་པའི་ཚུལ་གྱིས་སྤྱོད་པ། སྤང་བྱ་སྤོང་བའི་ཚུལ་གྱིས་སྤྱོད་པའོ། །དང་པོ་ནི།**

གང་ཚེ་དགའ་བས་གླུ་བླངས་ཏེ། །དེ་ཚེ་རྡོ་རྗེ་མཆོག་ལྡན་ནོ། །གང་ཚེ་དགའ་བ་སྐྱེས་པ་ན། །ཐར་པའི་རྒྱུར་ནི་གར་བྱ་སྟེ། །དེ་ཚེ་རྡོ་རྗེ་རྐང་པས་གར། །ཡོ་གི་མཉམ་པར་བཞག་པས་བྱེད། །

ཅེས་པ་སྟེ། སྤྱོད་པ་བྱེད་པའི་དུས་གང་གི་ཚེ་ཕན་ཚུན་སྤྲོ་བ་སྐྱེས་པའི་ཕྱིར་ལྷན་ཅིག་སྐྱེས་པའི་ཡེ་ཤེས་མངོན་དུ་བྱ་བའི་ཐབས་ཀོ་ལ་ཨི་རི་སོགས་དགའ་བས་གླུ་བླངས་ཏེ། དུས་དེའི་ཚེ་བདེ་སྟོང་དབྱེར་མེད་ཀྱི་དོན་སྟོན་པས་གླུ་ཕལ་པ་ལས་འདས་པས་རྡོ་རྗེ་གླུ་མཆོག་དང་ལྡན་ནོ། །གླུ་ལེན་པའི་དུས་གང་གི་ཚེ་རྣལ་འབྱོར་གྱི་སྟོབས་ཀྱི་དགའ་བཞི་རིམ་ཅན་དུ་རྒྱུད་ལ་སྐྱེས་པ་ན། ཐར་པ་ནི་དཔལ་ནཱ་རོ་པས་མཆོག་ཏུ་མི་འགྱུར་བའི་བདེ་བ་ལ་བཤད་པས། དེ་ཉིད་ཐོབ་པའི་ཐབས་སམ་རྒྱུར་ནི་གར་གྱི་སྤྱོད་པ་སྣ་ཚོགས་པ་རྒྱལ་བས་གསུངས་པ་བཞིན་བྱ་སྟེ། དེ་ཚེ་རང་ཉིད་དཔལ་ཀྱེའི་རྡོ་རྗེའི་ང་རྒྱལ་དང་ལྡན་པའི་སྒོ་ནས་རྐང་པས་གར་བྱེད་པ་སོགས་སྤྱོད་པ་ཐམས་ཅད། ཡོ་གི་སྟེ་རྣལ་འབྱོར་པས་བདེ་སྟོང་གཉིས་མེད་ཀྱི་ངང་དུ་མཉམ་པར་བཞག་པས་བྱེད་དོ། །དེ་རྣམས་སྦས་དོན་གྱི་དབང་དུ་བྱས་ན། རྡོ་རྗེ་ཕྱག་རྒྱ་མ་ཨ་ཐུང༌། རང་འདོད་ལྷའི་རིགས་ཁམས་ལྔ། གཞན་རིགས་སྲོག་རྩོལ། བྱང་ཆུབ་ས་བོན་རླུང་སེམས། སྦྱངས་པ་དབུ་མར་ཞུགས་པ། གླུ་བླངས་པ་ལས་རླུང་གིས་བསྐུལ་བ། གར་བྱེད་པ་རྩེ་གཅིག མཉམ་བཞག་ལྷན་ཅིག་སྐྱེས་པའི་ཡེ་ཤེས་སོ། །

**གཉིས་པ་ནི།**

འཁོར་ལོའི་གཟུགས་ཀྱིས་མི་བསྐྱོད་པ། །རྣ་ཆའི་བདག་ཉིད་འོད་དཔག་མེད། །མགུལ་གྱི་ཕྲེང་བ་རིན་ཆེན་བདག །ལག་པར་རྣམ་པར་སྣང་མཛད་བརྗོད། །སྐེ་རགས་ལ་ནི་དོན་ཡོད་གནས། །ཁ་ཊྭཱཾ་ག་གཟུགས་ཤེས་རབ་སྟེ། །ཐབས་ཀྱི་གཟུགས་ཀྱིས་ཅང་ཏེའུ་ཉིད། །

ཅེས་པ་སྟེ། སྤྱི་བོར་རུས་པའི་འཁོར་ལོ་རྩིབས་བརྒྱད་པ་ནི་རིགས་ཀྱི་གཙོ་བོ་མི་བསྐྱོད་པའི་རྣམ་པར་དག་པ་དང༌། རྣ་ཆའི་བདག་ཉིད་ནི་འོད་དཔག་མེད་ཀྱི་རྣམ་དག་དང༌། མགུལ་གྱི་ཕྲེང་བ་ནི་རིན་ཆེན་འབྱུང་གནས་ཀྱི་རྣམ་དག་དང༌། ལག་པར་ལག་གདུབ་ནི་རྣམ་པར་སྣང་མཛད་ཀྱི་དག་པར་བརྗོད་པ་དང༌། སྐེ་རགས་ནི་དོན་ཡོད་གྲུབ་པའི་རྣམ་པའི་རྣམ་པར་དག་པར་གནས་སོ། །ཕྱག་རྒྱ་ཁ་ཊྭཱཾ་རྩེ་གསུམ་པ་མཆན་ཁུང་གཡོན་དུ་བཟུང་བ་ནི་ཤེས་རབ་སྟོང་པ་ཉིད་རྣམ་ཐར་སྒོ་གསུམ་གྱི་དག་པ་དང༌། ཅང་ཏེའུ་ལག་པ་གཡས་སུ་བཟུང་བ་ནི་ཐབས་བདེ་བ་ཆེན་པོ་སྙིང་རྗེ་རྣམ་པར་དག་པ་ཡིན་ནོ། །དེ་རྣམས་སྦས་དོན་ལྟར་ན། སྤྱི་བོའི་འཁོར་ལོས་བྱང་སེམས་བརྟན་པ། རྣ་ཆས་གཏུམ་མེའི་འོད་གསལ་བ། ལག་གདུབ་ཀྱིས་ཡན་ལག་གི་རླུང་འཆིང་བ། སྐེ་རགས་ཀྱིས་ཐུར་སེལ་འཆིང་བ། མགུལ་ཕྲེང་གིས་ཀྱང་སེམས་འཆིང་བར་མཚོན་ནོ། །

**གསུམ་པ་དགོས་པ་ཤེས་པའི་ཚུལ་གྱིས་སྤྱོད་པ་ལ་ལྔ། རྣལ་འབྱོར། གླུ་གར། བཟའ་བཏུང༌། རྒྱན་ཆ། ལག་ཆ་དགོས་པ་དང་བཅས་པའོ། །དང་པོ་ནི།**

ཞེ་སྡང་རྣམ་དག་རྣལ་འབྱོར་པ། །

ཞེས་པ་སྟེ། ཞེ་སྡང་རང་གམ་རྣམ་པར་དག་པ་མི་བསྐྱོད་པ། གཏི་མུག་དག་པ་རྣམ་སྣང༌། སེར་སྣ་དག་པ་རིན་འབྱུང༌། འདོད་ཆགས་དག་པ་སྣང་མཐའ། ཕྲག་དོག་དག་པ་དོན་གྲུབ་སྟེ་རིགས་ལྔའི་རྣལ་འབྱོར་དང་ལྡན་པས་དུག་ལྔ་རྣམ་པར་དག་པའི་དགོས་པ་དང་བཅས་པའི་སྒོ་ནས་རྒྱན་སོགས་དེ་དག་སྤྱད་པར་བྱའོ། །

**གཉིས་པ་ནི།**

གླུ་ནི་རྣམ་དག་སྔགས་སུ་གནས། །གར་ནི་བསྒོམ་པར་བྱས་པ་ཉིད། །དེ་ཡི་ཕྱིར་ན་གླུ་དང་གར། །ཡོ་གིས་རྟག་ཏུ་རྟག་ཏུ་བྱེད། །

ཅེས་པ་སྟེ། སྤྱོད་པའི་རྣལ་འབྱོར་པ་དེའི་ངག་ཏུ་ཅི་བརྗོད་པའི་གླུ་ནི་ཨཱ་ལི་ཀཱ་ལིའི་རྣམ་པར་དག་པའི་སྔགས་སུ་གནས་ལ། གར་ནི་སྣ་ཚོགས་པའི་གཟུགས་ཀྱི་ལྷའི་སྐུར་བསྒོམ་པར་བྱ་བ་ཉིད་ཡིན་ཞིང༌། དེའི་ཕྱིར་ན་དེ་ལྟ་བུའི་གླུ་དང་གར་གཉིས་པོ་ཡོ་གི་སྟེ་རྣལ་འབྱོར་ཅན་གྱི་དུས་རྟག་ཏུ་མཉམ་བཞག་གི་དུས་སུ་བྱེད་ལ། རྟག་ཏུ་རྗེས་ཐོབ་ཀྱི་དུས་སུའང་བྱེད་དོ། །

**གསུམ་པ་ནི།**

སྨན་ནི་རྣམ་པར་བཟའ་བ་སྟེ། །ཆུ་ནི་རྟག་ཏུ་བཏུང་བ་ཉིད། །རྒ་ཤིས་ཟིལ་གྱིས་མི་མནོན་ཅིང༌། །རྟག་ཏུ་བསྲུང་བར་འགྱུར་བ་ཡིན། །

ཞེས་པ་སྟེ། སྔར་བཤད་པའི་བཟའ་བཏུང་དགོས་པ་དང་བཅས་པ་བསྟན་པའི་ཕྱིར། བདུད་རྩི་ལྔ་ལས་སྨན་ཏེ་དྲི་ཆེན་ནི་རྣམ་པ་ཀུན་ཏུ་བཟའ་བ་སྟེ། དྲི་ཆུ་ནི་རྟག་ཏུ་བཏུང་བ་དང༌། དེ་ལས་གཞན་གསུམ་ཡང་སྐབས་སུ་བསྟེན་པར་བྱ་བ་ཉིད་དོ། །དེའི་དགོས་པའམ་ཕན་ཡོན་ནི། ན་ཚོད་འགྱུར་བ་དང་སྲོག་འགྱུར་བའི་རྒ་ཤི་གཉིས་ཀྱིས་ཟིལ་གྱིས་མི་མནོན་ཅིང་སྐྲ་དཀར་གཉེར་མེད་པ་དང༌། ཚེ་རིང་བར་འགྱུར་བ་དང༌། ནད་གདོན་སོགས་ཀྱི་བར་ཆད་རྟག་ཏུ་བསྲུང་བར་འགྱུར་བ་ཡིན་ནོ། །

**བཞི་པ་ནི།**

རྐུན་མོའི་སྐྲ་ལ་ཅོད་པན་བྱ། །དེ་ལ་ཧཱུཾ་བྱུང་སྦྱར་བར་བྱ། །སངས་རྒྱས་ལྔ་ཡི་ཐོད་པ་རྣམས། །རྣལ་འབྱོར་ཐོད་པས་རྣམ་པར་འཛིན། །ཐོད་པ་སོར་ལྔ་པ་ཡི་ཚད། །བྱས་པའི་ཅོད་པན་འཛིན་པར་བྱེད། །ཐབས་དང་ཤེས་རབ་རང་བཞིན་ལས། །སྐྲ་ཡི་སྐེ་རགས་གཉིས་སྐོར་ཉིད། །ཐལ་བ་སྐྲ་ཡི་མཆོད་ཕྱིར་ཐོགས། །རྣལ་འབྱོར་པ་ཡི་སྤྱོད་པས་འཛིན། །

ཞེས་པ་སྟེ། རྐུན་མ་བསད་པའམ་ཤི་བའི་སྐྲའི་སྲད་བུས་དབུའི་ཅོད་པན་རལ་པའི་ཐོར་ཅོག་བྱས། དེ་ལ་ཧཱུཾ་ལས་བྱུང་བའི་མི་བསྐྱོད་པའི་སྐུའམ་ཕྱག་མཚན་སྦྱར་བར་བྱ། དེ་ལས་ཅུང་ཟད་དམའ་བར་སྣ་ཚོགས་རྡོ་རྗེ་དང་ཟླ་ཕྱེད་བཏགས། དེའི་འོག་ཏུ་སངས་རྒྱས་རིགས་ལྔ་མཚོན་པའི་ཐོད་པ་ལྔ་རུས་པ་ལ་བརྐོས་པའམ་འབུར་དུ་དོད་པ་རྣམས་རྣལ་འབྱོར་སྤྱོད་པས་རྒྱན་དུ་རྣམ་པར་འཛིན་པར་བྱེད་ཅིང༌། སངས་རྒྱས་ལྔ་པོ་རེ་རེ་ལ་ཡེ་ཤེས་ལྔ་དང་ལྡན་པའི་བརྡར་ཐོད་པ་ལྔ་པོ་སོར་ལྔ་པའི་ཚད་དུ་བྱས་པའི་རྩེར་ཅོད་པན་པྲོ་ཞུ་དང་བཅས་པས་བརྒྱན་ཅིང་འཛིན་པར་བྱེད་ལ། ཐབས་དང་ཤེས་རབ་རང་བཞིན་རྣམ་པར་དག་པ་ལས་རྐུན་མོའི་སྐྲའི་སྐེ་རགས་འཁོར་ཉིས་སྐོར་ཉིད་དུ་བྱས་ཏེ་སྟག་ལྤགས་ཀྱི་སྟེང་ནས་འཆིང་བར་བྱེད། རོ་བསྲེགས་པའི་ཐལ་ཆེན་གྱིས་ལུས་ལ་བྱུགས། རྐུན་མའི་སྐྲའི་མཆོད་ཕྱིར་ཐོགས་སྐུད་པ་གསུམ་སྒྲིལ་དུ་བྱས་པ་རྣལ་འབྱོར་པའི་སྤྱོད་པ་ཅན་གྱིས་ཕྲག་པ་གཡས་སུ་སེ་རེ་ཁ་དཀྲིས་ཏེ་འཛིན་པར་བྱེད་དོ། །དེ་རྣམས་ཀྱི་སྦས་དོན་དི། ཅོད་པན་རྩ་རླུང་གི་བདེ་བ། ཧཱུཾ་བྱུང་སྤྱི་བོའི་ཧཾ་ཡིག་ཐོད་པ་ལྔ་རླུང་ལྔ་དག་པ། སྐེ་རགས་བྱང་སེམས་དཀར་དམར། ཐལ་བ་བྱང་སེམས་ཀྱིས་ཁྱབ་པ། མཆོད་ཕྱིར་ཐོགས་རྟོག་མེད་འོད་གསལ་མཚོན་པའོ། །

**ལྔ་པ་ནི།**

ཅང་ཏེའུ་སྒྲ་ནི་བཟླས་པ་སྟེ། །ཁ་ཊྭཱཾ་ག་བསྒོམ་ཤེས་རབ་ཉིད། །རྡོ་རྗེ་ཐོད་པའི་སྤྱོད་པ་སྟེ། །དེ་དག་བཟླས་དང་བསྒོམ་པ་ཡིན། །

ཅེས་པ་སྟེ། སྤྱོད་པ་བྱེད་པའི་རྣལ་འབྱོར་པའི་བཟླས་པ་དང་བསྒོམ་པ་ནི་ཅང་ཏེའུ་དང་ཁ་ཊྭཱཾ་ག་སྟེ། ལག་པ་གཡས་སུ་ཐབས་ཀྱི་རང་བཞིན་ཅང་ཏེའུ་བཟུང་ནས་དཀྲོལ་བས་རྟོག་པ་ལས་ཡིད་སྐྱོབ་པས་བཟླས་པ་སྟེ། ཁ་ཊྭཱཾ་ག་མཆན་ཁུང་གཡོན་དུ་བཟུང་བ་ནི་གཉིས་མེད་ཡེ་ཤེས་བསྒོམ་པའི་དོན་ཏེ་ཤེས་རབ་སྟོང་པའི་རང་བཞིན་ཉིད་དོ། །དེ་གཉིས་འཆང་བ་ཙམ་གྱིས་བཟླས་བསྒོམ་དུ་འགྱུར་རམ་སྙམ་ན། མ་ཡིན་ཏེ་རྡོ་རྗེ་ཐོད་པའི་སྤྱོད་པ་དགོས་པ་སྟེ། རྡོ་རྗེ་ནི་གཉིས་སུ་མེད་པའི་ཡེ་ཤེས། ཐོད་པ་ནི་ཀ་པཱ་ལ་སྟེ། ཀ་ནི་བདེ་བ། པཱ་ལ་ནི་སྐྱོང་བ་སྟེ་བདེ་སྟོང་ཟུང་འཇུག་ཏུ་བསྐྱངས་པས་དེ་དག་བཟླས་པ་དང་བསྒོམ་པར་འགྱུར་བ་ཡིན་ནོ། །

**བཞི་པ་སྤང་བྱ་སྤོང་བའི་ཚུལ་གྱིས་སྤྱོད་པ་ནི།**

བརྐམ་དང་རྨོངས་དང་འཇིགས་དང་ཁྲོ། །ངོ་ཚའི་འབྲས་བུ་རྣམ་པར་སྤངས། །བདག་ཉིད་ཀྱི་ནི་གཉིད་སྤངས་ནས། །ཐེ་ཚོམ་མེད་པར་སྤྱོད་པར་བྱ། །

ཞེས་པ་སྟེ། སྤྱོད་པའི་རྣལ་འབྱོར་པ་དྲོས་ཆུང་ངུ་ཙམ་ལས་མ་ཐོབ་པ་དེས་ཕྱི་ནང་གི་འདོད་ཡོན་ལ་བརྐམ་པ་སྟེ་སྲེད་པ་དང༌། བདེ་སྡུག་བཏང་སྙོམས་ཀྱི་ཡུལ་ལ་རྨོངས་པའི་གཏི་མུག་དང༌། མི་དང་མི་མ་ཡིན་སོགས་ལ་འཇིགས་པ་དང༌། མི་འདོད་པའི་ཡུལ་ལ་ཁྲོ་བས་སེམས་འཁྲུགས་པ་དང༌། འཇིག་རྟེན་ཕལ་པའི་ངོར་ངོ་ཚ་བའི་རྟོག་པ་དང༌། དེའི་འབྲས་བུ་སེམས་ཞུམ་པ་རྣམ་པར་སྤངས་ཤིང༌། འཇུག་ཤེས་ནང་དུ་སྡུད་པའི་བདག་ཉིད་ཀྱི་གཉིད་དང༌། དེའི་ཤུགས་ལས་སྒྲིབ་པ་ལྔ་པོ་གཞན་ཡང་ཡོངས་སུ་སྤངས་ནས་སྤྱོད་པ་དང༌། གྲུབ་བམ་མི་འགྲུབ་སྙམ་པའི་ཐེ་ཚོམ་མེད་པར་སྤྱོད་པར་བྱའོ། །

**གཉིས་པ་སྤྲོས་མེད་ཀྱི་སྤྱོད་པ་ལ་གཉིས། སྤྱོད་པའི་སྔོན་འགྲོ་དང༌། རྟོག་བྲལ་གྱི་སྤྱོད་པ་དངོས་སོ། །དང་པོ་ནི།**

ལུས་ཀྱི་སྦྱིན་པ་བྱིན་བྱས་ནས། །ཕྱི་ནས་སྤྱོད་པ་ཡང་དག་སྤྱད། །སྐལ་དང་སྐལ་མིན་རྣམ་དཔྱད་ནས། །དེ་ཕྱིར་སྦྱིན་པ་སྦྱིན་མི་བྱ། །

ཞེས་པ་སྟེ། སྤྱོད་པའི་སྔོན་དུ་ཟང་ཟིང་གི་དངོས་པོ་ཐམས་ཅད་སྤོང་དག་ཏུ་གཏང་ནས། སང་ལྟ་བུ་སྤྱོད་པ་ལ་འགྲོ་ན་དོ་ནུབ་ལྟ་བུ་ཕྱོགས་བཅུའི་སངས་རྒྱས་བྱང་སེམས་བླ་མ་དང་བཅས་པ་མདུན་མཁར་སྤྱན་དྲངས། དེ་རྣམས་ལ་རང་གི་ལུས་ཕུལ་ནས་སྤྱོད་པ་ལ་འཇུག་པའི་འདོད་དོན་གསོལ། ལུས་ཀྱི་སྦྱིན་པ་སེམས་ཅན་ལ་ཚིག་གིས་བསྔོས་ཏེ་བྱིན་པར་བྱས་ནས། ཕྱི་ནས་གང་ལ་ཡང་ཆགས་ཞེན་མེད་པར་ཀུན་ཏུ་བཟང་པོའི་སྤྱོད་པ་ཡང་དག་པར་སྤྱད་དོ། །དེ་ཡང་ལུས་ཀྱི་ཆ་ཤས་དངོས་སུ་སྟེར་བ་ནི་བདུད་ཀྱི་བར་ཆད་དང་རང་གཞན་གཉིས་ཀའི་བདེན་ཚིག་གིས་གསོར་ཆུད་པའི་སྐལ་བ་དང་ལྡན་མི་ལྡན་བརྟགས་ཤིང་རྣམ་པར་དཔྱད་ནས་ལྡན་ན་སྦྱིན་པའམ་མི་ལྡན་ན་མི་སྦྱིན་ནོ། །ཡང་ན་བསམ་གཏན་གྱི་མཐུས་སྐལ་བ་དང་ལྡན་མི་ལྡན་རྣམ་པར་དཔྱད་ནས། གཞན་སེམས་ཤེས་པ་དེའི་ཕྱིར་སྣོད་དུ་རུང་ན་ཆོས་ཀྱི་སྦྱིན་པ་བྱིན་པས་དོན་བྱ། མི་རུང་ན་སྦྱིན་པ་མི་བྱ་སྟེ། རྩ་ལྟུང་འགྱུར་བའི་ཕྱིར་རོ། །

**གཉིས་པ་ལ་དྲུག །བླང་དོར་མེད་པའི་ཚུལ་གྱིས་སྤྱོད་པ། །བླ་མ་ལ་འདུད་པའི་ཚུལ་གྱིས་སྤྱོད་པ། ལས་དང་པོའི་སྤྱོད་པ་ལས་གྲོལ་བའི་ཚུལ་གྱིས་སྤྱོད་པ། བཅོས་མ་ལས་གྲོལ་བའི་ཚུལ་གྱིས་སྤྱོད་པ། འཇིགས་པ་མེད་པའི་ཚུལ་གྱིས་སྤྱོད་པ། བཟའ་བཏུང་ལ་མི་འཆགས་པའི་ཚུལ་གྱིས་སྤྱོད་པ་བྱ་བའོ། །དང་པོ་ནི།**

བཟའ་བཅའ་དེ་བཞིན་བཏུང་བ་ཉིད། །ཇི་ལྟར་རྙེད་པ་རབ་ཏུ་བཟའ། །ཡིད་འོང་མི་འོང་རྣམ་རྟོག་ཕྱིར། །ཞེན་པ་ཙམ་དུའང་མི་བྱའོ། །བཟའ་དང་བཅའ་བ་མི་སྤྱོད་པ། །དེ་བཞིན་བཏུང་དང་བཏུང་མིན་ཉིད། །བགྲོད་དང་བགྲོད་མིན་སྔགས་པ་ཡིས། །རྣམ་རྟོག་ཉིད་དུ་མི་བྱའོ། །

ཞེས་པ་སྟེ། ཟན་ལ་སོགས་པ་བཟའ་བ་དང༌། ཤིང་ཏོག་ལ་སོགས་པ་བཅའ་བ་དང༌། དེ་བཞིན་དུ་ཆང་ལ་སོགས་པའི་བཏུང་བ་ཉིད་ཇི་ལྟར་རྙེད་པ་དེ་ཀ་བླང་དོར་མེད་པར་རབ་ཏུ་བཟའ་ཞིང་བཏུང་བར་བྱ་བ་སྟེ། དེ་ཡང་ཡིད་དུ་འོང་བ་ཞིམ་པ་དང༌། མི་འོང་བ་མི་ཞིམ་པ་ཐམས་ཅད་རྣམ་པར་རྟོག་པས་བཏགས་པ་ཙམ་ཡིན་པའི་ཕྱིར་བླང་དོར་གྱི་ཞེན་པ་ཙམ་དུའང་མི་བྱའོ། །བཟའ་བ་དང་བཅའ་བ་ལ་དཔེར་ན་བུ་རམ་ལྟ་བུ་འདི་ནི་བཟའ་བར་བྱའོ་ཞེས་སྤྱོད་པ་དང༌། དྲི་ཆེན་ལྟ་བུ་འདི་ནི་བཟའ་བར་བྱ་བ་མ་ཡིན་པའོ་ཞེས་མི་སྤྱོད་པ་དང༌། དེ་བཞིན་དུ་ཞོ་ཆང་ལྟ་བུ་བཏུང་བར་བྱ་བ་དང༌། དྲི་ཆུ་ལྟ་བུ་བཏུང་བར་བྱ་བ་མིན་པ་ཉིད་དང༌། རང་གི་ཕྱག་རྒྱ་མ་ལྟ་བུ་བགྲོད་བྱ་ཡིན་པ་དང༌། མ་དང་སྲིང་མོ་ལྟ་བུ་བགྲོད་བྱ་མ་ཡིན་པར་བལྟ་བ་སོགས་ཀྱང་སྔགས་པ་རྣལ་འབྱོར་ཅན་གྱིས་ཐམས་ཅད་དུ་རྣམ་པར་རྟོག་པ་ཉིད་དུ་མི་བྱའོ། །

**གཉིས་པ་ནི།**

དངོས་གྲུབ་རྙེད་པའི་སློབ་མ་གང༌། །ཡང་དག་ཡེ་ཤེས་སྣང་བ་པོ། །མནར་མེད་སྤང་བ་རྒྱུ་ཡི་ཕྱིར། །གུས་པས་བླ་མར་མངོན་ཕྱག་འཚལ། །

ཞེས་པ་སྟེ། ཅི་གཉིས་མེད་སྤྱོད་པའི་རྣལ་འབྱོར་པས་ཐམས་ཅད་སྤང་ན་བླ་མའང་སྤངས་སམ་ཞེ་ན། མཆོག་གི་དངོས་གྲུབ་རྙེད་པའི་སློབ་མ་གང་གིས་བླ་མ་ནམ་ཡང་མི་སྤངས་ཏེ། ཅིའི་ཕྱིར་ཞེ་ན། རང་ལ་ཡང་དག་པའི་ཡེ་ཤེས་ཀྱི་སྣང་བ་སྟོན་པ་པོ་ཡིན་པའི་ཕྱིར་དང༌། རང་ཉིད་མནར་མེད་དམྱལ་བའི་གནས་སུ་སྐྱེ་བ་སྤང་བར་མཛད་པའི་རྒྱུ་ཡི་ཕྱིར། གྲུབ་པ་ཐོབ་ཀྱང་རང་གི་བླ་མ་ལ་མངོན་པར་ཕྱག་འཚལ་ཏེ་འདུད་པར་བྱ་དགོས་ཏེ། རྡོ་རྗེ་གུར་ལས། སློབ་མ་གང་ཞིག་གྲུབ་བརྙེས་ནའང༌། །ཁེངས་པས་བླ་མར་ཕྱག་མི་བྱེད། །སྨད་ཅིང་དམན་པའི་ལས་བྱས་ཏེ། །ངེས་པར་ངན་འགྲོར་འགྲོ་བར་འགྱུར། །ཞེས་སོ། །

**གསུམ་པ་ནི།**

བསླབ་དང་དབང་ལས་རྣམ་པར་གྲོལ། །དེ་བཞིན་ངོ་ཚའི་འབྲས་བུ་ཉིད། །དངོས་པོ་ཀུན་གྱི་རང་བཞིན་གྱི། །ཡོ་གིས་རྣམ་དཔྱད་སྙིང་རྗེ་ཆེ། །

ཞེས་པ་སྟེ། སྤྱོད་པའི་རྣལ་འབྱོར་ཅན་གྱིས་ཉན་ཐོས་ཀྱི་བསླབ་བྱ་དང༌། ཐུན་མོང་བའི་བསླབ་བྱ་སོགས་ལ་འདི་ནི་བསླབ་པར་བྱ་བ་དང༌། འདི་ནི་བསླབ་པར་བྱ་བ་མ་ཡིན་པའོ་ཞེས་བསླབ་བྱའི་རྣམ་གཞག་ལས་གྲོལ་བ་དང༌། ཕྱིའི་བཅོས་མའི་དཀྱིལ་འཁོར་དུ་འཇུག་པ་སོགས་དབང་ལས་རྣམ་པར་གྲོལ་ཞིང༌། དེ་བཞིན་དུ་གཞན་གྱིས་འཕྱས་ཀྱི་དོགས་པའི་ངོ་ཚ་བ་དང༌། དེའི་འབྲས་བུ་སེམས་ཞུམ་པ་སོགས་ལས་རྣམ་པར་གྲོལ་བ་ཉིད་དེ། ཅིའི་ཕྱིར་ཞེ་ན། སྣང་གྲགས་ཀྱི་དངོས་པོ་ཀུན་གྱི་རང་བཞིན་ལ་སོ་སོར་རྟོག་པའི་ཤེས་རབ་དང་ལྡན་པའི་ཡོ་གི་སྟེ་རྣལ་འབྱོར་པས་རྣམ་པར་དཔྱད་དེ་ཐམས་ཅད་རང་བཞིན་མེད་པ་ཉིད་དུ་རྟོགས་པའི་ཕྱིར་རོ། །སྙིང་རྗེ་ཆེན་པོ་ཞེས་སྡུད་པ་ལ་བོས་ནས་ཐམས་ཅད་དུ་དེ་ལྟར་བྱ་དགོས་པར་བསྟན་ཏོ། །

**བཞི་པ་ནི།**

སྦྱིན་སྲེག་མཆོད་སྦྱིན་དཀའ་ཐུབ་འདས། །སྔགས་དང་བསམ་གཏན་རྣམ་པར་སྤངས། །དམ་ཚིག་སྡོམ་ལས་རྣམ་པར་གྲོལ། །རྣལ་འབྱོར་ལྡན་པས་སྤྱོད་པ་བྱེད། །

ཅེས་པ་སྟེ། དེར་མ་ཟད་ཕྱི་རོལ་གྱི་སྦྱིན་སྲེག་དང༌། དཀོན་མཆོག་ལ་མཆོད་པ་དང༌། ལོངས་སྤྱོད་སྦྱིན་པ་བཏང་བ་དང༌། ཁ་ཟས་སྤང་བ་སོགས་ཀྱི་དཀའ་ཐུབ་ལས་འདས་ཤིང༌། བཟླས་བརྗོད་ཀྱི་སྔགས་དང༌། རྟོག་བཅས་ཀྱི་བསམ་གཏན་སྒོམ་པ་སོགས་ཀྱང་རྣམ་པར་སྤངས་ལ། དང་པོའི་ལས་ཅན་གྱི་དམ་ཚིག་དང་སྡོམ་པ་ལས་རྣམ་པར་གྲོལ་བའི་ཚུལ་གྱིས་ཆོས་ཐམས་ཅད་བདེན་མེད་མཉམ་པ་ཉིད་དུ་རྟོགས་པའི་རྣལ་འབྱོར་དང་ལྡན་པས་ཚོགས་ཀྱི་སྤྱོད་པ་བྱེད་པ་སྟེ། ས་ར་ཧས། རྟོགས་པ་གྱུར་ན་ཐམས་ཅད་དེ་ཡིན་ཏེ། །དེ་ལས་གཞན་ཞིག་སུས་ཀྱང་རྙེད་མི་འགྱུར། །ཀློག་པ་དེ་ཡིས་འཛིན་དང་སྒོམ་པའང་དེ། །བསྟན་བཅོས་སྙིང་ལ་འཆང་བའང་དེ་ཡིན་ནོ། །ཞེས་སོ། །

**ལྔ་པ་ནི།**

ངེས་པར་སྔོན་དུ་ལྷ་མིན་གང༌། །བརྒྱ་བྱིན་ལྟ་བུ་བྱུང་ན་ཡང༌། །དེ་ལ་འཇིགས་པར་མི་བྱ་སྟེ། །སེང་གེའི་གཟུགས་ཀྱིས་རྣམ་པར་རྒྱུ། །

ཞེས་པ་སྟེ། །སྤྱོད་པ་བྱེད་པའི་ཚེ་ངེས་པར་རམ་གདོན་མི་ཟ་བར་རང་གི་མདུན་དུ་མངོན་སུམ་དུ་འབྱུང་པོ་ལྷ་མིན་གྱི་རིགས་གང་དང༌། ལྷའི་དབང་པོ་བརྒྱ་བྱིན་ལྟ་བུ་གཟི་བརྗིད་ཁྲོམ་མེར་བྱུང་ན་ཡང༌། དེ་ལ་འཇིགས་པའམ་ཞུམ་པར་མི་བྱ་སྟེ། འཇིགས་པ་མེད་པར་སེང་གེའི་གཟུགས་ཀྱིས་གང་ལའང་ཉམ་ང་བ་དང་བག་ཚ་བ་མེད་པར་སྤྱོད་པ་ལ་རྣམ་པར་རྒྱུ་བ་ནི་ཕྱོགས་ལས་རྣམ་རྒྱལ་གྱི་སྤྱོད་པའོ། །

**དྲུག་པ་ནི།**

སེམས་ཅན་ཀུན་གྱི་དོན་གྱི་ཕྱིར། །རྟག་ཏུ་སྙིང་རྗེ་བཏུང་བར་བྱ། །རྣལ་འབྱོར་བཏུང་དགའ་རྣལ་འབྱོར་པ། །གཞན་གྱི་བཏུང་བས་བཟི་བ་མེད། །

ཅེས་པ་སྟེ། རྣལ་འབྱོར་པ་དེས་ཆེད་དུ་བྱ་བ་སེམས་ཅན་ཀུན་གྱི་དོན་དུ་ཕྱག་རྒྱ་ཆེན་པོའི་དངོས་གྲུབ་བསྒྲུབ་པའི་ཕྱིར། དུས་རྟག་ཏུ་སྐོམ་དུ་དམིགས་པ་མེད་པའི་སྙིང་རྗེ་ཆེན་པོའི་ཆང་བཏུང་བ་དང༌། ཟས་སུ་སྣང་གྲགས་ཀྱི་ཆོས་ཐམས་ཅད་ལྷན་ཅིག་སྐྱེས་པའི་ཡེ་ཤེས་སུ་ཤར་བའི་ཤ་ཟ་བར་བྱ་ཞིང༌། སྟོང་ཉིད་སྙིང་རྗེ་དབྱེར་མེད་པའི་རྣལ་འབྱོར་པ་ཐབས་ཤེས་ཀྱི་བཟའ་བཏུང་ལ་དགའ་ཞིང་སྤྱོད་པའི་རྣལ་འབྱོར་པ་དེ་ནི། གཞན་འཇིག་རྟེན་གྱི་ཟས་ཀྱིས་འགྲངས་པ་དང་ཆང་བཏུང་བས་བཟིར་བའི་སྐབས་མེད་ཅིང་བཟའ་བཏུང་ལ་ཆགས་པ་མེད་པའི་དོན་ནོ། །དེའི་སྦས་དོན་ནི། བཏུང་བ་ལ་དགའ་བ་ནི་ཐིག་ལེ་འབར་འཛག་གམ་བཟུང་བཟློག་གི་བདེ་བ་ལ་དགའ་བ། གཞན་གྱི་བཏུང་བས་བཟིར་བ་མེད་པ་ནི་རྫོགས་རིམ་གྱི་གནད་ལ་མ་བརྟེན་པར་མྱོང་བ་སྐྱེ་བ་མེད་པའི་དོན་ནོ། །

**གསུམ་པ་ལེའུའི་མཚན་ནི།**

སྤྱོད་པའི་ལེའུ་སྟེ་དྲུག་པའོ། །

ཞེས་པ་སྟེ། རྣམ་པ་བརྟུལ་ཞུགས་ཀྱི་སྤྱོད་པ་དང༌། ངོ་བོ་སྲིད་ཞི་རོ་མཉམ་གྱི་སྤྱོད་པ་གཉིས་སུ་མེད་པར་བསྟན་པའི་ལེའུ་སྟེ་དུམ་བུ་བཅུ་གཅིག་ལས། དྲུག་པའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **བདུན་པ་ཙྪོ་མའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་གི་སྤྱོད་པའི་དུས་སུ་ཀྱེའི་རྡོ་རྗེ་སྤུན་དང་མིང་སྲིང་སྟེ་གྲོགས་ངོ་ཤེས་པའི་ཕྱིར་བརྡ་དང༌། གང་དུ་རྒྱུ་བའི་གནས་དང༌། གང་ལ་འདུ་བའི་ཚོགས་ཀྱི་རྣམ་གཞག་ཤེས་དགོས་པས་འདིར་བརྡ་དང་གནས་ཀྱི་ལེའུ་བསྟན་པ་ནི་ལེའུ་སྔ་ཕྱིའི་འབྲེལ་དང༌། སྔར་ལེའུ་དང་པོར་བརྡ་ཆེན་ཞེས་པའི་ཚིག་གིས་མདོར་བསྟན་པ་དེ་འདིར་རྒྱས་པར་འཆད་པ་ནི་མདོ་རྒྱས་ཀྱི་འབྲེལ་དང༌། མངོན་པར་རྟོགས་པའི་འབྲེལ་ནི་གོང་དང་མཚུངས་སོ། །

**གཉིས་པ་ལེའུའི་གཞུང་བཤད་པ་ལ་གཉིས། བཤད་པ་ཞལ་གྱི་བཞེས་པ་དང༌། བཤད་བྱ་དངོས་སོ། །དང་པོ་ནི།**

དེ་ནས་ཙྪོ་མའི་ལེའུ་བཤད་པར་བྱའོ། །

ཞེས་པ་སྟེ། སྤྱོད་པའི་ལེའུ་བསྟན་པ་དེ་ནས་ཙྪོ་མ་སྟེ་བརྡའི་ལེའུ་བཤད་པར་བྱའོ་ཞེས་མཚམས་སྦྱར་ནས་དམ་བཅའ་བ་སྟེ། དེ་ལ་ངོ་བོ། ངེས་ཚིག དགོས་པ། དབྱེ་བ། དུས། ཇི་ལྟར་བྱ་བའི་རིམ་པ་དང་དྲུག་གི་སྒོ་ནས་བཤད་པ་ལས། ངོ་བོ་ནི། དོན་སྒྲ་ཇི་བཞིན་མ་ཡིན་པར་མཚོན་པའི་ལུས་སམ་ངག་གི་རྣམ་པར་འགྱུར་བའོ། །ངེས་ཚིག་ནི་རྣལ་འབྱོར་པ་ནང་ཕན་ཚུན་གྱིས་ངོ་ཤེས་ཤིང་གཞན་གྱིས་མི་གོ་བ་ཀླ་ཀློའི་སྐད་ལྟ་བུ་ཡིན་པས་ན་བརྡ་ཞེས་བྱའོ། །དགོས་པ་ནི། ཀྱེའི་རྡོ་རྗེ་སྤུན་དང་མིང་སྲིང་དུ་ངོ་ཤེས་པར་བྱ་བའི་ཆེད་དུའོ། །དབྱེ་བ་ལ། ལུས་ཀྱི་བརྡ་དང༌། ངག་གི་བརྡའོ། །ལུས་ཀྱི་བརྡ་ལེའུ་འདིས་བསྟན། ངག་གི་བརྡ་ཕྱི་མའི་ལེའུ་གསུམ་པ་ནས་བསྟན་པར་འགྱུར་རོ། །དུས་ནི། དབང་གི་དུས་དང༌། སྤྱོད་པའི་དུས་དང༌། ཚོགས་ཀྱི་འཁོར་ལོའི་དུས་དང༌། ཐུན་མཚམས་ཀྱི་དུས་སུའོ། །ཇི་ལྟར་བྱ་བའི་རིམ་པ་ནི་གཞུང་འདིར་འཆད་པའོ། །

**གཉིས་པ་བཤད་བྱ་དངོས་ལ་གསུམ། བསྟན་པའི་བརྡ་དང༌། འདུ་བའི་གནས་དང༌། ཚོགས་པའི་དུས་ཀྱི་རྣམ་གཞག་བཤད་པའོ། །དང་པོ་ལ་གཉིས། བརྡའི་དགོས་པ་མདོར་བསྟན་པ། བརྡ་སོ་སོའི་མཚན་ཉིད་རྒྱས་པར་བཤད་པའོ། །དང་པོ་ནི།**

གང་གིས་སྤུན་དང་སྲིང་མོ་ཡང༌། །ཐེ་ཚོམ་མེད་པར་ཤེས་པར་བྱ། །

ཞེས་པ་སྟེ། རུས་པའི་རྒྱན་གྱིས་བརྒྱན་ཏེ་སྤྱོད་པ་ལ་འགྲོ་བའི་རྣལ་འབྱོར་ཕོ་མོ་གང་ཡང་རུང་བ་ལམ་དུ་ཕྲད་པའི་ཚེ། དྲི་བའི་བརྡ་གང་གིས་བརྡའི་དོན་གོ་ཞིང་བརྡའི་ལན་འདེབས་པ་པོ་རྣལ་འབྱོར་པ་ཡིན་ན་རྡོ་རྗེ་སྤུན་དང༌། རྣལ་འབྱོར་མ་ཡིན་ན་རྡོ་རྗེ་མིང་སྲིང་ཡིན་པར་ཐེ་ཚོམ་མེད་པར་ཤེས་པར་བྱ་སྟེ། དེ་ཡང་བརྡ་རྣམས་བུད་མེད་ཀྱི་ལག་པ་གཡོན་པས་དང་སྐྱེས་པའི་ལག་པ་གཡས་པས་བྱ་བ་རྡོ་རྗེ་མཁའ་འགྲོ་ལས་གསུངས་སོ། །

**གཉིས་པ་ལ་བཞི། བརྡའི་དོན་དངོས་སུ་སྟོན་པ། བརྡ་ལན་ཙམ་ལས་དོན་མི་སྟོན་པ། དམ་ཚིག་དང་ལྡན་མི་ལྡན་གྱི་དབྱེ་བ། དམ་ལྡན་འདུ་བའི་བརྡ་བསྟན་པའོ། །དང་པོ་ནི།**

གང་ཞིག་སོར་མོ་གཅིག་སྟོན་ལ། །གཉིས་ཀྱིས་ལེགས་པར་འོངས་པ་ཡིན། །གཡོན་པའི་མཐེ་བོང་བཅིངས་པ་ལ། །སྙུན་གྱི་ཕྱག་རྒྱ་རབ་ཏུ་ཤེས། །

ཞེས་པ་སྟེ། བརྡ་དྲི་བ་པོ་གང་ཞིག་གིས་ལག་པའི་སོར་མོ་གཅིག་སྒྲེང་སྟེ་སྟོན་པ་ནི་ཁྱོད་ལེགས་པར་འོངས་སམ་ཞེས་དྲི་བ་དང༌། དེ་ལ་ལན་དུ་ཅིག་ཤོས་རྒན་པ་དེས་སོར་མོ་གཉིས་སྒྲེང་བའི་ཚུལ་གྱིས་སྟོན་པ་ནི་བདག་ལེགས་པར་འོང་ལ་ཁྱོད་ཀྱང་ལེགས་པར་འོངས་སམ་ཞེས་པའི་བརྡ་ཡིན། ཡང་དྲི་བ་པོས་ལག་པ་གཡོན་པའི་མཐེ་བོང་ནང་དུ་བཅིངས་ནས་སྟོན་པ་ནི་ཁྱོད་སྐུ་ཁམས་བདེའམ་ཞེས་དྲི་བ་དང༌། དེ་ལ་དེས་ཀྱང་སྙུན་དྲི་བའི་ཕྱག་རྒྱ་ཡིན་པར་རབ་ཏུ་ཤེས་ཏེ་ལན་དུ་དེ་བཞིན་སྟོན་ན་ནི་བདག་ལེགས་པར་བདེའོ་ཁྱོད་ཀྱང་བདེའམ་ཞེས་པའི་བརྡའོ། །

**གཉིས་པ་ལ་དྲིས་ལན་འདེབས་ཚུལ་དགུ་ལས། དང་པོ་དབང་གི་རྟོགས་ཚད་ལ་དྲི་བ་ནི།**

གང་ཞིག་སྲིན་ལག་སྟེར་བ་ལ། །དེ་ཡིས་མཐེའུ་ཆུང་རྣམ་པར་སྦྱིན། །

ཞེས་པ་སྟེ། དྲི་བ་པོ་གང་ཞིག་གིས་སྲིན་ལག་སྟེར་བ་སྟེ་སྟོན་པ་ནི་དབང་གསུམ་པའི་བདེ་བ་རྟོགས་སམ་ཞེས་དྲི་བ་དང༌། དེ་ལ་ལན་དུ་དེས་མཐེའུ་ཆུང་རྣམ་པར་སྦྱིན་པ་སྟེ་སྟོན་ན་ནི་གསུམ་པ་མ་ཟད་བཞི་པའང་རྟོགས་སོ་ཞེས་པའི་བརྡའོ། །

**གཉིས་པ་ཡེ་ཤེས་ལ་དྲི་བ་ནི།**

གང་ཞིག་གུང་མོ་སྟོན་པ་ལ། །དེ་ཡིས་མཛུབ་མོ་རྣམ་པར་སྦྱིན། །

ཞེས་པ་སྟེ། དྲི་བ་པོ་གང་ཞིག་གིས་གུང་མོ་སྟོན་པ་ནི་དབུ་མ་གཉུག་མའི་ཡེ་ཤེས་མངོན་དུ་བྱས་སམ་ཞེས་དྲི་བ་དང༌། དེ་ལས་ལན་དུ་དེས་མཛུབ་མོ་རྣམ་པར་སྦྱིན་པ་སྟེ་སྟོན་ན་ནི་དོན་དེ་ཁས་བླངས་པའི་བརྡའོ། །

**གསུམ་པ་རྣམ་རྟོག་ལ་དྲི་བ་ནི།**

གང་ཞིག་སྲིན་ལག་སྟོན་པ་ལ། །དེ་ཡིས་མགྲིན་པ་རབ་ཏུ་བསྟན། །

ཞེས་པ་སྟེ། དྲི་བ་པོ་གང་ཞིག་གིས་སྲིན་ལག་སྟོན་པ་ནི་ཁྱོད་ལ་རྣམ་རྟོག་མེད་དམ་ཞེས་དྲི་བ་དང༌། དེ་ལ་ལན་དུ་དེས་མགྲིན་པ་རབ་ཏུ་བསྟན་ན་ནི་ལུས་ཀྱི་ཕྲ་བ་མགྲིན་པ་ཡིན་པ་བཞིན་དུ་རྣམ་རྟོག་ཕྲ་བ་ཙམ་ཁས་ལེན་པའི་བརྡའོ། །

**བཞི་པ་རྩ་རླུང་གི་ཡོན་ཏན་ལ་དྲི་བ་ནི།**

གང་ཞིག་གོས་ནི་སྟོན་པ་ལ། །དེ་ཡིས་རྩེ་གསུམ་རབ་ཏུ་བསྟན། །

ཞེས་པ་སྟེ། དྲི་བ་པོ་གང་ཞིག་གིས་ཞྭ་གོས་སྟོན་པ་ནི་གོས་ལྟ་བུའི་རྩ་རླུང་གི་ཡོན་ཏན་དང་ལྡན་ནམ་ཞེས་དྲི་བ་དང༌། དེ་ལ་ལན་དུ་དེས་རྩེ་གསུམ་གྱི་ཕྱག་རྒྱ་རབ་ཏུ་བསྟན་ན་ནི་རྩ་གསུམ་གྱི་མཚན་ཉིད་རྟོགས་པའི་བརྡའོ། །

**ལྔ་པ་ཀུན་རྫོབ་བྱང་སེམས་ལ་དྲི་བ་ནི།**

གང་ཞིག་ནུ་མ་སྟོན་པ་ལ། །དེ་ཡིས་མཚམས་ནི་རབ་ཏུ་བསྟན། །

ཞེས་པ་སྟེ། དྲི་བ་པོ་གང་ཞིག་གིས་ནུ་མ་སྟོན་པ་ནི་འོ་མ་ལྟ་བུའི་བྱང་ཆུབ་སེམས་ཀྱི་ཐིག་ལེ་བསྐུལ་བར་ནུས་སམ་ཞེས་དྲི་བ་དང༌། དེ་ལ་ལན་དུ་དེས་དཔྲལ་བའི་སྐྲ་མཚམས་རབ་ཏུ་བསྟན་ན་ནི་མཐར་ཐུག་གི་མྱོང་བ་དང་ལྡན་པའི་བརྡའོ། །

**དྲུག་པ་དོན་དམ་བྱང་སེམས་ལ་དྲི་བ་ནི།**

གང་ཞིག་ས་ནི་སྟོན་པ་ལ། །དེ་ཡིས་མཁའ་ནི་རབ་ཏུ་བསྟན། །

ཞེས་པ་སྟེ། དྲི་བ་པོ་གང་ཞིག་གིས་ལག་པ་ས་ལ་བཞག་ནས་ས་གཞི་སྟོན་པ་ནི་ས་དང་འདྲ་བ་དེ་ཁོ་ན་ཉིད་ཀྱི་རྟོགས་པ་བརྟན་ནམ་ཞེས་དྲི་བ་དང༌། དེ་ལ་ལན་དུ་དེས་ནམ་མཁའ་རབ་ཏུ་བསྟན་ན་ནི་ནམ་མཁའ་ལྟར་རྟག་ཅིང་བརྟན་པར་ཁས་ལེན་པའི་བརྡའོ། །

**བདུན་པ་ཉོན་མོངས་ལ་དྲི་བ་ནི།**

གང་ཞིག་ཁྲོ་གཉེར་སྟོན་པ་ལ། །གཙུག་ཕུད་དགྲོལ་བར་བརྗོད་པར་བྱ། །

ཞེས་པ་སྟེ། དྲི་བ་པོ་གང་ཞིག་གིས་དཔྲལ་བའི་ཁྲོ་གཉེར་སྟོན་པ་ནི་ཉོན་མོངས་པས་འཆིང་བར་མི་འགྱུར་རམ་ཞེས་དྲི་བ་དང༌། དེ་ལ་ལན་དུ་དེས་གཙུག་ཕུད་དགྲོལ་བར་བསྟན་ན་ནི་བླ་མའི་མན་ངག་གིས་གྲོལ་ལོ་ཞེས་བརྗོད་པར་བྱ་བའི་བརྡའོ། །

**བརྒྱད་པ་གནས་ལ་དྲི་བ་ནི།**

གང་ཞིག་དཔྲལ་བ་སྟོན་པ་ལ། །དེ་ཡིས་རྒྱབ་ནི་རབ་ཏུ་བསྟན། །

ཞེས་པ་སྟེ། དྲི་བ་པོ་གང་ཞིག་གིས་ལག་པས་དཔྲལ་བ་སྟོན་པ་ནི་འགྲོ་བའི་གནས་ལ་དཔྲལ་བ་སྟོན་པ་བཞིན་དུ་མཁའ་འགྲོ་མའི་གནས་མངོན་དུ་བྱས་སམ་ཞེས་དྲི་བ་དང༌། དེ་ལ་ལན་དུ་དེས་རྒྱབ་ནི་རབ་ཏུ་བསྟན་ན་ནི་ཕྱི་རོལ་གྱི་གནས་ལ་རྒྱབ་ཀྱིས་ཕྱོགས་པའི་བརྡའོ། །

**དགུ་པ་ས་ལམ་ལ་དྲི་བ་ནི།**

གང་ཞིག་རྐང་མཐིལ་སྟོན་པ་ལ། །ལྟོ་ཡིས་རྣམ་པར་རྩེ་བར་བྱ། །

ཞེས་པ་སྟེ། དྲི་བ་པོ་གང་ཞིག་གིས་རྐང་མཐིལ་སྟོན་པ་ནི་ས་ལམ་གོང་དུ་བགྲོད་དམ་ཞེས་དྲི་བ་དང༌། དེ་ལ་ལན་དུ་དེས་བྱིས་པས་སྦོ་ལི་ལྟོ་ཡིས་རྣམ་པར་རྩེ་བ་དང་འདྲ་བར་བསྟན་ན་ནི་ས་ལམ་ཇེ་མཐོར་འགྲོ་ཞེས་པའི་བརྡའོ། །

**གསུམ་པ་དམ་ཚིག་དང་ལྡན་མི་ལྡན་གྱི་དབྱེ་བ་ནི།**

ཕྱག་རྒྱ་ཕྱག་རྒྱའི་ལན་གྱིས་ནི། །དམ་ཚིག་རྣམས་ནི་རྣམ་པར་དབྱེ། །

ཞེས་པ་སྟེ། དྲི་བ་པོས་ཕྱག་རྒྱའི་བརྡས་བསྐུལ་ཏེ་དྲིས་པ་དང༌། ཕྱག་རྒྱའི་བརྡའི་ལན་གྱིས་གདམས་ངག་དང་དམ་ཚིག་གཅིག་མི་གཅིག་དང་དམ་ཚིག་དང་ལྡན་མི་ལྡན་རྣམས་ནི་རྣམ་པར་དབྱེ་བ་འདིས་ཤེས་པར་འགྱུར་རོ། །

**བཞི་པ་དམ་ལྡན་འདུ་བའི་བརྡ་བསྟན་པ་ནི།**

དེ་ལ་རྣལ་འབྱོར་མས་སྨྲས་པ། ཨེ་མ་བུ་ནི་སྙིང་རྗེ་ཆེ། །གལ་ཏེ་ཕྲེང་བས་ལག་སྟོན་ན། །འདུ་བར་བྱ་ཞེས་སྨྲ་བ་ཡིན། །ཕྲེང་བ་མངོན་པར་གཏད་བྱས་ན། །དམ་ཚིག་ལ་མནོས་བརྟུལ་ཞུགས་བཟང༌། །

ཞེས་པ་སྟེ། བརྡ་དང་བརྡའི་ལན་ཤེས་པའི་རྣལ་འབྱོར་པ་དེ་ལ་རྣལ་འབྱོར་མ་སྟེ་མཁའ་འགྲོ་མ་རྣམས་ཀྱིས་སྨྲས་པ། ཨེ་མ་ཞེས་གསང་བའི་བརྡ་གོ་བ་ལ་ངོ་མཚར་བའི་ཚིག་གིས་མཚམས་སྦྱར་ནས། བུ་ནི་སྙིང་རྗེ་ཆེན་པོ་དང་ལྡན་པ་ཞེས་བོས་ཏེ་ངས་ཁྱོད་ལ་གྲོགས་བྱའོ་ཞེས་བརྗོད་ནས། གལ་ཏེ་ལག་ཏུ་མེ་ཏོག་གི་ཕྲེང་བ་དང་བཅས་པའམ་ཕྲེང་བ་འཛིན་ཚུལ་གྱིས་ལག་པ་སྟོན་ན། ཚོགས་ཀྱི་འཁོར་ལོ་ལྷན་ཅིག་ཏུ་འདུ་བར་བྱ་ཞེས་སྨྲ་བའི་བརྡ་ཡིན། གལ་ཏེ་ཕྲེང་བ་རང་གི་ལག་ཏུ་མངོན་པར་གཏད་པའམ་གཏད་པའི་ཚུལ་བྱས་ན་དམ་ཚིག་ལ་མནོས་ཤིང་དེ་ལས་མི་འདའ་བའི་ཚིག་ཡིན། ཉམས་པ་མེད་པའི་བརྟུལ་ཞུགས་བཟང་པོ་ཅན་ཞེས་རྣལ་འབྱོར་ལ་སྔགས་པའི་བརྡའོ། །

**གཉིས་པ་འདུ་བའི་གནས་ཀྱི་རྣམ་གཞག་བཤད་པ་ལ་གསུམ། མདོར་བསྟན་པ། རྒྱས་པར་བཤད་པ། ཤིན་ཏུ་རྒྱས་པར་བཤད་པའོ། །དང་པོ་ནི།**

དེ་ལ་ཕྱི་རོལ་ཞེས་འདུ་བ། །བཟང་པོའི་སྤྱོད་ཡུལ་གནས་པ་ཉིད། །དེ་ལ་འདུ་བ་རྣལ་འབྱོར་པས། །གང་སྨྲས་དེ་ལྟར་ཐམས་ཅད་བྱ། །

ཞེས་པ་སྟེ། བརྡ་དང་སྤྱོད་པ་ཚོགས་ཀྱི་འཁོར་ལོའི་འདུ་བ་དེ་ལ་གྲོང་ཁྱེར་ལ་སོགས་པའི་ཕྱི་རོལ་ཞེས་བརྗོད་པས་དུར་ཁྲོད་ལ་སོགས་པར་འདུ་བའམ། ཡང་ན་གནས་དང་ཉེ་བའི་གནས་སོགས་དེ་རྣམས་དམན་པའི་ཡུལ་མ་ཡིན་པར་དངོས་གྲུབ་ཐོབ་པའི་གནས་ཡིན་པས་བཟང་པོའི་སྤྱོད་ཡུལ་དུ་གྱུར་པའི་གནས་རྣམས་ཉིད་དུ་ནི། རྣལ་འབྱོར་པ་དེ་ལ་གནས་གང་དུ་ལྷན་ཅིག་འདུ་བའི་རྣལ་འབྱོར་མ་རྣམས་ཀྱིས་བརྡ་གང་སྨྲས་པ་དེ་ལྟར་ཐམས་ཅད་བསྒྲུབ་པར་བྱ་དགོས་ཏེ། མ་བྱས་ན་མཁའ་འགྲོ་མའི་བཀའ་བཅག་པས་བར་ཆད་དུ་འགྲོ་བར་གསུངས་སོ། །

**གཉིས་པ་རྒྱས་པར་བཤད་པ་ལ་གཉིས། ཞུ་བ་དང༌། ལན་ནོ། །དང་པོ་ནི།**

ཀྱེ་བཅོམ་ལྡན་འདས་འདུ་བའི་གནས་དུ་ལགས།

ཞེས་པ་སྟེ། རྡོ་རྗེ་སྙིང་པོས། ཀྱེ་བཅོམ་ལྡན་འདས་ཞེས་བོས་ཏེ་དཔའ་བོ་དང་རྣལ་འབྱོར་མའི་ཚོགས་ལྷན་ཅིག་འདུ་བར་འགྱུར་བའི་གནས་ནི་དུ་ཡོད་པ་ལགས་ཞེས་ཞུ་བའོ། །

**གཉིས་པ་ལན་ལ་གཉིས། གནས་ཀྱི་མིང་དང༌། ས་བཅུ་གཉིས་བསྟན་པའོ། །དང་པོ་ནི།**

བཅོམ་ལྡན་འདས་ཀྱིས་བཀའ་སྩལ་པ། གནས་དང་ཉེ་བའི་གནས་དང་ནི། །ཞིང་དང་ཉེ་བའི་ཞིང་ཉིད་དང༌། །ཙྪན་དོ་ཉེ་བའི་ཙྪན་དོ་དང༌། །དེ་བཞིན་འདུ་དང་ཉེ་འདུ་དང༌། །འཐུང་གཅོད་ཉེ་བའི་དུར་ཁྲོད་ཉིད། །

ཅེས་པ་སྟེ། དེ་ནས་བཅོམ་ལྡན་འདས་ཀྱིས་བཀའ་སྩལ་པ་སྟེ། དཔའ་བོ་དང་དཔའ་མོ་རྣམས་རྟག་ཏུ་བཞུགས་པའི་གནས་ཡིན་པས་གནས་དང༌། ལྷག་པར་བཞུགས་པས་ཉེ་བའི་གནས་དང༌། ཡེ་ཤེས་བསྐྱེད་པའི་ཞིང་དུ་གྱུར་པས་ཞིང་དང༌། ལྷག་པའི་ཞིང་དུ་གྱུར་པས་ཉེ་བའི་ཞིང་དང༌། འདོད་ཅིང་འདུན་པར་གྱུར་པས་ཙྪན་དོ་ཧ་དང༌། ལྷག་པར་འདུན་པས་ཉེ་བའི་ཙྪན་དོ་ཧ་དང༌། དེ་བཞིན་དུ་རྟག་ཏུ་ཚོགས་ཀྱི་འཁོར་ལོ་ལ་འདུ་བས་འདུ་བ་དང༌། ལྷག་པར་འདུ་བས་ཉེ་བའི་འདུ་བ་དང༌། རྟག་ཏུ་སྙོམས་པར་ཞུགས་པའི་གནས་ཡིན་པས་འཐུང་གཅོད་དང༌། ལྷག་པར་ཞུགས་པས་ཉེ་བའི་འཐུང་གཅོད་དང༌། རྟག་ཏུ་རྟོག་པ་སྤངས་པས་དུར་ཁྲོད་དང༌། ལྷག་པར་སྤངས་པས་ཉེ་བའི་དུར་ཁྲོད་ཉིད་དོ། །ཉེ་བའི་དོན་སྔ་མ་ལས་ཆུང་བའི་དོན་དུ་བཤད་པ་དང་ཆ་མཐུན་ཙམ་དུ་འཆད་པར་སྣང་ཡང་བཀྲས་རྣམ་ཞབས་ཀྱི་བཞེད་པ་ལྟར་ལྷག་པའི་དོན་དུ་འཆད་པར་ལེགས་སྙམ་མོ། །

**གཉིས་པ་ནི།**

འདི་རྣམས་ས་ནི་བཅུ་གཉིས་ཏེ། །ས་བཅུའི་དབང་ཕྱུག་མགོན་པོ་ཉིད། །དེས་ན་གཞན་གྱིས་བརྗོད་མི་བྱ། །

ཞེས་པ་སྟེ། གནས་དང་ཉེ་གནས་སོགས་འདི་རྣམས་རབ་དགའ་ལ་སོགས་པ་སློབ་ལམ་ས་བཅུ་གཉིས་སུ་འགྱུར་ཏེ། བཤད་རྒྱུད་སམྦུ་ཊ་ལས། གནས་ནི་རབ་ཏུ་དགའ་བའི་ས། །དེ་བཞིན་ཉེ་གནས་དྲི་མ་མེད། །ཞིང་ནི་འོད་བྱེད་ཤེས་རབ་བྱ། །ཉེ་བའི་ཞིང་ནི་འོད་འཕྲོ་ཅན། །ཙྪན་དོ་ཧ་ནི་སྦྱང་དཀའ་བ། །ཉེ་བའི་ཙྪན་དོ་མངོན་དུ་གྱུར། །འདུ་བ་རིང་དུ་སོང་བ་སྟེ། །ཉེ་བའི་འདུ་བ་མི་གཡོ་བ། །དུར་ཁྲོད་ལེགས་པའི་བློ་གྲོས་ཉིད། །ཉེ་བའི་དུར་ཁྲོད་ཆོས་ཀྱི་སྤྲིན། །འཐུང་གཅོད་དཔེ་མེད་དེ་བཞིན་དུ། །ཉེ་བའི་འཐུང་སྤྱོད་ཡེ་ཤེས་ཅན། །ཞེས་སོ། །དེ་རྣམས་བགྲོད་ཅིང་དབང་དུ་གྱུར་པས་ས་བཅུའི་དབང་ཕྱུག་བྱང་ཆུབ་སེམས་དཔའི་ས་བཅུ་དང༌། འབྲས་བུ་མགོན་པོ་དེ་བཞིན་གཤེགས་པ་ཉིད་དེ་སངས་རྒྱས་ཀྱི་ས་སྟེ། དེ་ལ་དཔེ་མེད་པ་དང་ཡེ་ཤེས་ལྡན་པ་གཉིས་ཏེ་ས་བཅུ་གཉིས་ནི་གནས་སྐབས་ཀྱི་འབྲས་བུ་དང༌། མཐར་ཐུག་གི་འབྲས་བུ་ནི་རྡོ་རྗེ་འཛིན་པའི་སར་འདོད་དོ། །དེས་ན་ངེས་དོན་དུ་གནས་སོགས་བཅུ་གཉིས་པོ་འདི་ནི་ས་བཅུ་གཉིས་ཡིན་པས་དེ་ལ་གནས་ཀྱི་མིང་གིས་བརྗོད་པར་བྱ་ཡིས། སའི་མིང་གཞན་གྱིས་དེ་ལྟར་བརྗོད་པར་མི་བྱའོ། །

**གསུམ་པ་ཤིན་ཏུ་རྒྱས་པར་བཤད་པ་ལ་གཉིས། ཞུ་བ་དང༌། ལན་ནོ། །དང་པོ་ནི།**

ཀྱེ་བཅོམ་ལྡན་འདས་གནས་ལ་སོགས་པ་གང་ལགས།

ཞེས་པ་སྟེ། སེམས་དཔའ་ཆེན་པོས་གསོལ་བ་སྟེ། ཀྱེ་བཅོམ་ལྡན་འདས་གནས་དང་ཉེ་བའི་གནས་ལ་སོགས་པ་སྔར་མིང་དུ་བསྟན་པ་རྣམས་གང་དང་གང་དུ་ལགས་ཞེས་རྒྱས་བཤད་མཛད་པར་ཞུས་པའོ། །

**གཉིས་པ་ལན་ལ་སྡེ་ཚན་བཅུ་ལས། དང་པོ་གནས་ནི།**

བཅོམ་ལྡན་འདས་ཀྱིས་བཀའ་སྩལ་པ། གནས་ནི་ཛཱ་ལན་དྷ་རར་བཤད། །དེ་བཞིན་དུ་ནི་ཨོ་རྒྱན་ཉིད། །གནས་ནི་ཀོལླ་གི་རི་ཉིད། །དེ་བཞིན་དུ་ནི་ཀཾ་རུ་ཉིད། །

ཅེས་པ་སྟེ། དེ་ནས་བཅོམ་ལྡན་འདས་ཀྱིས་གནས་ནི་འདི་དང་འདིའོ་ཞེས་རྒྱས་པར་བཀའ་སྩལ་པ་སྟེ། དེ་ཡང་གནས་སུམ་ཅུ་རྩ་གཉིས་པོ་གདུལ་བྱའི་བློ་ནུས་དང་བསྟུན་ཏེ་གནས་ཀྱི་གཙོ་བོ་ཕྱི་འཛམ་བུ་གླིང་དུ་བཤད་པ་དང༌། ནང་རྡོ་རྗེ་ལུས་ཀྱི་གྲོང་ཁྱེར་དུ་བཤད་པ་དང༌། གཞན་བྱང་ཆུབ་ཕྱོགས་ཀྱི་མངོན་རྟོགས་དང་སྦྱར་ཏེ་བཤད་པ་སོགས་ཡོད་པ་ལས། འདིར་གོ་བདེ་བའི་དབང་དུ་བྱས་ཏེ་དངོས་བསྟན་ལྟར་བཤད་པ་སྟེ། གནས་ཛཱ་ལན་དྷ་ར་སྟེ་འབར་བ་འཛིན་ནི་ཁ་ཆེ་དང་རྒྱ་གར་གྱི་བར་ན་ཡོད། དེ་བཞིན་དུ་ཨོ་ཌཱི་ཡ་ན་སྟེ་འཕུར་འགྲོ་ནི་ནུབ་ཕྱོགས་ཨོ་རྒྱན་གྱི་ཡུལ་ཉིད་དང༌། གནས་ཀོལླ་གི་རི་སྟེ་པུལླི་ར་མ་ནི་ལྷོ་ནུབ་པུ་རིས་བྱ་བའི་གྲོང་དུ་དང༌། དེ་བཞིན་དུ་ཀཱ་མ་རཱུ་པ་སྟེ་འདོད་གཟུགས་ནི་རྒྱ་གར་ཤར་ཕྱོགས་སུ་ཡོད་པ་དང་བཞིའོ། །

**གཉིས་པ་ཉེ་བའི་གནས་ནི།**

ཉེ་གནས་མཱ་ལ་ཝ་ཞེས་བཤད། །སིནྡྷུ་ན་ག་ར་ཉིད་དོ། །

ཞེས་པ་སྟེ། ཉེ་གནས་མཱ་ལ་ཝ་སྟེ་ཕྲེང་བ་ཅན་ནི་ལྷོའི་གླིང་ཕྲན་ཞིག་ཏུ་བཤད། སིནྡྷུ་ནི་ནུབ་ཕྱོགས་ཆུ་བོ་སིནྡྷུའི་འགྲམ་དུ་ཡོད་པ་དང༌། ན་ག་ར་སྟེ་ཀླུའི་གྲོང་ནི་ཡུལ་དབུས་སུ་ཡོད་པ་དང་གསུམ་མོ། །

**གསུམ་པ་ཞིང་ནི།**

ཞིང་ནི་མུཾ་མུ་ནིར་བཤད་དེ། ཞིང་ནི་བྱེད་པའི་བྲང་ཉིད་དོ། །དེ་ཝི་ཀོ་ཊ་དེ་བཞིན་ཞིང༌། །ཞིང་ནི་ལྕགས་པའི་བྲང་ཉིད་དོ། །

ཞེས་པ་སྟེ། ཞིང་མུཾ་མུ་ནིར་གྲགས་པ་ནི་ལྷོ་ཕྱོགས་རྒྱ་མཚོའི་འགྲམ་དུ་ཡོད་པ་དང༌། ཞིང་བྱེད་པའི་བྲང་ཁང་ནི་བྷཾ་ག་ལ་དང་ཉེ་བར་ཡོད་པ་དང༌། དེ་ཝ་ཀོ་ཊ་སྟེ་ལྷ་མོའི་མཁར་ནི་དེ་བཞིན་དུ་ཞིང་སྟེ་རྡོ་རྗེ་གདན་གྱི་ཤར་དུ་ཡོད་པ་དང༌། ཞིང་ལྕགས་པའི་བྲང་ཁང་ངམ་ཀརྨཱ་ར་ནི་སིངྒ་ལའི་གླིང་དུ་ཡོད་པ་དང་བཞིའོ། །

**བཞི་པ་ཉེ་བའི་ཞིང་ནི།**

ཉེ་ཞིང་ཀུ་ལུ་ཏ་ཞེས་བརྗོད། །དེ་བཞིན་ཨརྦུ་ཏ་ཉིད་དང༌། །བ་ཡིས་མཆོག་སྦྱིན་ཁ་བའི་རི། །ཉེ་བའི་ཞིང་ནི་མདོར་བསྡུས་པའོ། །

ཞེས་པ་སྟེ། ཉེ་ཞིང་ཀུ་ལུ་ཏ་སྟེ་རྣམ་རྟོག་འཇོམས་པ་ནི་རྡོ་རྗེ་གདན་གྱི་ལྷོ་ནུབ་དང༌། དེ་བཞིན་དུ་ཉེ་ཞིང་ཨརྦུ་ཏ་སྟེ་ཆུ་བུར་ཅན་ནི་ལྷོ་ཕྱོགས་དང༌། གོ་དཱ་བ་རི་སྟེ་བ་ཡི་མཆོག་སྦྱིན་ནི་ལྷོ་ཕྱོགས་དཔལ་གྱི་རི་དང༌། ཧི་མ་ལ་སྟེ་ཁ་བའི་རི་ནི་བོད་དང་བལ་ཡུལ་གྱི་བར་དུ་ཡོད་པ་སྟེ་ཉེ་བའི་ཞིང་བཞི་ནི་མདོར་བསྡུས་པའོ། །

**ལྔ་པ་ཙྪན་དོ་ཧ་ནི།**

ཙྪན་དོ་ཧ་རི་ཀེ་ལ་དང༌། །ལན་ཚྭ་རྒྱ་མཚོའི་ནང་སྐྱེས་དང༌། །ལམྦ་ཀ་དང་ཀཉྩི་ཉིད། །དེ་བཞིན་སཽ་རཱཥྚ་ཉིད་དོ། །

ཞེས་པ་སྟེ། ཧ་རི་ཀེ་ལ་སྟེ་སཻངྒའི་གངས་ནི་ཤར་ལྷོ་ནམ་མཁའི་ཤིང་ལྡན་དུ་ཡོད། ལན་ཚྭ་རྒྱ་མཚོ་ནང་སྐྱེས་ནི་ཤར་ཕྱོགས་མྱ་ངན་མེད་པའི་ཡུལ་དང༌། ལམྦ་ཀ་སྟེ་འཕྱང་བ་ཅན་ནི་རྒྱ་གར་ནུབ་ཕྱོགས་དང༌། ཀཉྩི་ཀ་སྟེ་གསེར་ཅན་ནི་རྡོ་རྗེ་གདན་གྱི་ལྷོ་དང༌། དེ་བཞིན་དུ་སཽ་རཱཥྚ་སྟེ་ཡུལ་འཁོར་བཟང་པོ་ནི་ལྷོ་ཕྱོགས་དབང་ཕྱུག་གི་མཚན་མ་ཅན་གྱི་གནས་སུ་ཡོད་པ་ཉིད་དེ་ཧ་རི་ཀེ་ལ་དང་ལན་ཚྭ་རྒྱ་མཚོ་གཉིས་གཅིག་ཏུ་བརྩིས་ཏེ་བཞིའོ། །

**དྲུག་པ་ཉེ་བའི་ཙྪན་དོ་ནི།**

ཉེ་བའི་ཙྪན་དོ་ཀ་ལིངྐ། །གསེར་དང་ལྡན་པའི་གླིང་དང་ནི། །ཀོང་ག་ན་ཡང་ཉེ་ཙྪན་དོར། །མདོར་བསྡུས་པས་ནི་བརྗོད་པར་བྱ། །

ཞེས་པ་སྟེ། ཀ་ལིངྐ་སྟེ་སུམ་ཚན་ནི་གྲོང་ཁྱེར་ཆེན་པོར་གྲགས་པ་དང༌། སུ་ཝརྣ་དྭི་པ་སྟེ་གསེར་དང་ལྡན་པའི་གླིང་ནི་ལྷོ་ཕྱོགས་གསེར་གླིང་དང༌། ཀོང་ག་ནའམ་ཨོ་ཌེ་ནི་ལྷོ་ཕྱོགས་རང་བྱུང་གི་རྟེན་ཡོད་པའི་གནས་སུ་སྟེ་གསུམ་ནི་ཉེ་ཙྪན་དོ་ཧར་མདོར་བསྡུས་པས་ནི་བརྗོད་པར་བྱའོ། །སྔར་ཉེ་ཞིང་དང་འདིའི་སྐབས་མདོར་བསྡུས་ཞེས་གསུངས་པ་ནི་རྒྱས་པར་རྒྱུད་སྡེ་གཞན་དུ་གསུངས་པ་ལ་དགོངས་སོ། །

**བདུན་པ་འཐུང་གཅོད་ནི།**

འཐུང་གཅོད་གྲོང་ཁྱེར་གྱི་དང་ལྡན། །འཐུང་གཅོད་གྲོང་གི་མཐར་གནས་པ། །ཙ་རི་ཏྲ་དང་ཀོ་ས་ལ། །བིན་དྷ་གཞོན་ནུའི་གྲོང་ཁྱེར་རོ། །

ཞེས་པ་སྟེ། གྲོང་ཁྱེར་བཅུ་བདུན་དང་ལྡན་པ་ཊ་ལི་བུ་ཏྲ་སྐྱ་ནར་གྱི་བུ་གནས་པ་ན་ཡོད་པ་དང༌། འཐུང་གཅོད་གྲོང་གི་མཐར་གནས་པ་མོན་ཡུལ་གྱི་བྱེ་བྲག་དང༌། ཙ་རི་ཏྲ་ནི་ལྷོ་ཕྱོགས་ཕག་མོའི་གནས་དང༌། ཀོ་ས་ལ་སྟེ་དགེ་བ་ཅན་ནི་མཉན་ཡོད་ཀྱི་གྲོང་དང༌། བིན་དྷ་ཏེ་རི་བོ་འབིགས་བྱེད་ནི་ལྷོ་ཕྱོགས་ན་ཡོད། གཞོན་ནུའི་གྲོང་ཁྱེར་ནི་རྒྱ་མཚོའི་གླིང་དུ་སྟེ་འཐུང་སྤྱོད་དྲུག་གོ །

**བརྒྱད་པ་ཉེ་བའི་འཐུང་གཅོད་ནི།**

རྡོ་རྗེ་སྙིང་པོ་སྙིང་རྗེ་ཆེ། །ཉེ་བའི་འཐུང་གཅོད་ཉེ་བའོ། །

ཞེས་པ་སྟེ། རྡོ་རྗེ་སྙིང་པོ་སྙིང་རྗེ་ཆེ་ཞེས་བོས་ནས། ཉེ་བའི་འཐུང་གཅོད་ཀྱང་འཐུང་གཅོད་དྲུག་པོ་དེ་དང་ཉེ་བའི་སར་ཡོད་པ་སྟེ་རྣམ་གྲངས་ལོགས་སུ་མི་འདྲེན་ནོ། །

**དགུ་པ་དུར་ཁྲོད་ནི།**

དུར་ཁྲོད་རབ་སོན་དགེ་འདུན་དང༌། །དུར་ཁྲོད་རྒྱ་མཚོའི་འགྲམ་ཉིད་དོ། །

ཞེས་པ་སྟེ། དུར་ཁྲོད་ནི་རོ་བཞི་ཡན་ཆད་སྐྱལ་བའི་ས་སྟེ་དཔེར་ན་དགེ་སློང་བཞི་ཡན་ཆད་ཚོགས་པ་ལ་དགེ་འདུན་དུ་བརྗོད་པ་དང་འདྲ་བའི་གནས་དང༌། ཕྱིའི་དུར་ཁྲོད་བརྒྱད་རྒྱ་མཚོའི་འགྲམ་མིའམ་ཅིའི་གནས་སུ་ཡོད་པ་དང་གཉིས་སོ། །

**བཅུ་པ་ཉེ་བའི་དུར་ཁྲོད་ནི།**

སྐྱེད་ཚལ་ར་བ་རྫིང་བུའི་འགྲམ། །ཉེ་བའི་དུར་ཁྲོད་བརྗོད་པར་བྱ། །

ཞེས་པ་སྟེ། གྲོང་ཁྱེར་ཆེན་པོ་རྣམས་ཀྱི་སྐྱེད་ཚལ་གྱི་ར་བའི་འགྲམ་དང༌། རྫིང་བུའི་འགྲམ་རྣམས་སུ་རོ་དུ་མར་ཡོད་པའི་ས་ཕྱོགས་ལ་ཉེ་བའི་དུར་ཁྲོད་གཉིས་ཏེ་རྣམས་ལ་གནས་སུམ་ཅུ་རྩ་གཉིས་ཞེས་བརྗོད་པར་བྱའོ། །དེའི་སྟེང་དུ་འདུ་བ་མ་ག་དྷ་རྡོ་རྗེ་གདན་དང༌། ཉེ་བའི་འདུ་བ་ཨངྒ་མ་ག་དྷ་གཉིས་བསྣན་པས་སུམ་ཅུ་རྩ་བཞི། དེ་ལས་བཅུ་འཕྲི་བས་བདེ་མཆོག་གི་ཡུལ་ཉི་ཤུ་རྩ་བཞིར་འགྱུར་རོ། །དེས་ན་ཕྱིའི་གནས་སོ་གཉིས་པོ་ནང་གི་ལུས་གནས་སོ་གཉིས་དང་སྦྱར་བ་ལས། ནང་དུ་རླུང་སེམས་དབུ་མར་ཞུགས་པའི་སྦྱོར་བ་ལས་ས་དང་པོ་ལ་སོགས་པའི་རྟོགས་པ་རིམ་པར་བསྐྱེད། དེའི་རྟེན་འབྲེལ་གྱིས་ཕྱི་རོལ་གྱི་ཡུལ་སུམ་ཅུ་རྩ་གཉིས་གནས་པའི་དཔའ་བོ་དཔའ་མོ་རྣམས་ངོ་བོ་སྤྲུལ་པའི་སྐུར་བཞུགས་ཀྱང༌། རྣམ་པ་ས་སོ་སོ་ལ་གནས་པའི་ཚུལ་བཟུང་ནས་གནས་དེ་རྣམས་དབང་དུ་བྱ་བའི་ཕྱིར་གནས་བཅུ་གཉིས་པོ་ས་བཅུ་གཉིས་སུ་བཞག་པའི་ཚུལ་ཤེས་པར་བྱའོ། །

**གསུམ་པ་ཚོགས་པའི་དུས་ཀྱི་རྣམ་གཞག་བཤད་པ་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི།**

སེམས་ཅན་ཀུན་གྱི་དོན་གྱི་ཕྱིར། །རྣལ་འབྱོར་མ་རྒྱུད་ཀྱེའི་རྡོ་རྗེའི། །རྣལ་འབྱོར་མ་ཉིད་ལེགས་འདུ་བའི། །ཉིན་པར་ཉིད་ཀྱང་རབ་བཤད་བྱ། །

ཞེས་པ་སྟེ། ཚོགས་པའི་དུས་ནམ་ཞེ་ན། རང་དོན་ཁོ་ནའི་ཆེད་དུ་མ་ཡིན་པར་སེམས་ཅན་ཀུན་གྱི་དོན་གྱི་ཕྱིར་དུ་སྐལ་བ་དང་ལྡན་པའི་གང་ཟག་ནམ་འདུལ་བར་འགྱུར་བའི་དུས་ཀྱི་ཚེའོ། །གང་གི་སྒོ་ནས་བྱེད་ན་རྣལ་འབྱོར་མ་རྒྱུད་གཙོ་བོར་གྱུར་པའི་ཀྱེའི་རྡོ་རྗེའི་སྒོ་ནས་ཕྱི་ནང་གསང་བའི་རྣལ་འབྱོར་མ་རྣམས་དང་ལྷན་ཅིག་ཉིད་དུ་ལེགས་པར་འདུ་བ་གང་ལ་རུང་བའི་ཉིན་པར་ཏེ་དུས་ཚིགས་ཉིད་ཀྱང་རབ་ཏུ་བཤད་པར་བྱའོ་ཞེས་ཞལ་གྱིས་བཞེས་པའོ། །

**གཉིས་པ་ལ་གཉིས། འདུ་བའི་དུས་དང༌། འདུ་བའི་བྱ་བ་བཤད་པའོ། །དང་པོ་ལ་གཉིས། ཞུ་བ་དང༌། ལན་ནོ། །དང་པོ་ནི།**

ཀྱེ་བཅོམ་ལྡན་འདས་ཉི་མ་གང་ལགས།

ཞེས་པ་སྟེ། རྡོ་རྗེ་སྙིང་པོས་དུས་ཀྱི་ངེས་པ་དྲི་བའི་ཆེད་དུ་གསོལ་བ། ཀྱེ་བཅོམ་ལྡན་འདས་ཞེས་བོས་ནས་འདུ་བའི་དུས་ཀྱི་ཉི་མ་དེ་གང་ལགས་ཞེས་ཞུས་པའོ། །

**གཉིས་པ་ལན་ནི།**

བཅོམ་ལྡན་འདས་ཀྱིས་བཀའ་སྩལ་པ། ཡི་དྭགས་ཟླ་ཕྱེད་བཅུ་བཞི་དང༌། །དེ་བཞིན་དུ་ཡང་བརྒྱད་པ་ཉིད། །

ཅེས་པ་སྟེ། དེ་ནས་བཅོམ་ལྡན་འདས་ཀྱིས་བཀའ་སྩལ་པ། ཡི་དྭགས་ཏེ་འབྱུང་པོའི་སྒྲ་བསྙད་པ་ཟླ་བ་མར་ངོ་ཡིན་ལ། དེའི་བཅུ་བཞི་ནི་ཉེར་དགུ་སྟེ་དེ་ལ་དཔའ་བོ་དཔའ་མོ་རྣམས་འདུ་བའི་དུས་སོ། །དེ་བཞིན་དུ་ཡང་བརྒྱད་པ་སྟེ་ཉེར་གསུམ་དང༌། ཡང་སྒྲས་ཡར་ངོའི་ཚེས་བཅུ་དང་བརྒྱད་ལའང་བཟུང་བར་བཤད་དོ། །

**གཉིས་པ་འདུ་བའི་བྱ་བ་བཤད་པ་ལ་གསུམ། ཚོགས་ཀྱི་ཡོ་བྱད་བཙལ་བ་གདམས་པ་དང་བཅས་པ། སྤྱོད་པ་རིམ་པ་གཉིས་ཀྱི་ཉམས་ལེན། བཟའ་བའི་རྣལ་འབྱོར་དགོས་པ་དང་བཅས་པ་བཤད་པའོ། །དང་པོ་ནི།**

རྒྱལ་མཚན་དང་ནི་མཚོན་བསྣུན་དང༌། ལན་བདུན་པ་ཡང་བཟའ་བར་བྱ། །འབད་ནས་སྙིང་རྗེ་བསྐྱེད་པ་ཡིས། །གསད་པར་བྱ་བར་བརྗོད་པ་ཉིད། །སྙིང་རྗེ་མེད་ན་མི་འགྲུབ་པས། །དེ་ཕྱིར་སྙིང་རྗེ་བསྐྱེད་པ་ཉིད། །ཐམས་ཅད་གདུག་པ་གཞུག་པ་སྟེ། །ཆོ་གའི་གཙོ་བོས་དགག་པར་བྱ། །

ཞེས་པ་སྟེ། དེ་ལ་འདུ་བའི་ཚོགས་ཀྱི་ཡོ་བྱད་ཇི་ལྟར་བཙལ་ཞེ་ན། རྒྱལ་མཚན་ཏེ་རྐུན་པོ་གསལ་ཤིང་ལ་གཙུག་ཏེ་ཤི་བའི་ཤ་དང་ནི། མཚོན་བསྣུན་པ་སྟེ་དཔའ་བོ་གཡུལ་དུ་བསད་པའི་ཤ་དང༌། མི་ནས་མིར་བར་ཆད་པར་ལན་བདུན་དུ་སྐྱེས་པ་སྟེ་སྐྱེ་བ་བདུན་པའི་ཤ་ནི་ཟོས་པ་ཙམ་གྱིས་ཐ་མལ་པའི་རྟོག་པ་འགགས་ཤིང་དངོས་གྲུབ་ཀྱི་རྒྱུར་འགྲོ་བ་སྟེ། དེ་རྣམས་ཚོགས་ཀྱི་འཁོར་ལོའི་ཡོ་བྱད་དུ་ཤིས་པས་བཙལ་ནས་བཟའ་བར་བྱའོ། །ཡང་ཞིང་བཅུ་ཚང་བ་ལྟ་བུའི་བསྟན་དགྲ་ནི་མངོན་སྤྱོད་དྲག་པོའི་ཆོ་ག་ལ་འབད་ནས། གསད་བྱ་ལ་སྙིང་རྗེ་ཆེན་པོ་བསྐྱེད་པའི་སྒོ་ནས་བསྒྲལ་བའམ་གསད་པའི་ཤ་ལ་ཚོགས་ཀྱི་འཁོར་ལོ་བྱ་བར་བརྗོད་པ་ཉིད་དོ། །འོ་ན་སྙིང་རྗེ་སྤང་བར་མི་འགྱུར་རམ་ཞེ་ན། མི་འགྱུར་ཏེ་དེ་ཉིད་འདུས་པ་ལས། མ་རུངས་པ་རྣམས་འདུལ་བ་དང༌། །སངས་རྒྱས་བསྟན་པ་བསྲུང་བའི་ཕྱིར། །སེམས་ཅན་ཐམས་ཅད་བསད་ན་ཡང༌། །སྡིག་གིས་གོས་པར་མི་འགྱུར་རོ། །ཞེས་སོ། །དེ་ལྟར་མ་ཡིན་པར་སྙིང་རྗེ་མེད་ཅིང་གནོད་ཅིང་འཚེ་བར་བྱེད་པའི་སེམས་ཀྱིས་བྱས་ན་དངོས་གྲུབ་མི་འགྲུབ་པ་མ་ཟད་རྣམ་སྨིན་གྱིས་དམྱལ་བར་ལྟུང་བར་འགྱུར་བས། དེའི་ཕྱིར་སྙིང་རྗེ་བསྐྱེད་པ་ཉིད་གལ་ཆེ་ཞིང༌། བསྒྲལ་ལས་བྱ་བ་ཐམས་ཅད་ཀྱི་གཙོ་བོ་ནི་གདུལ་བྱ་གདུག་པ་ཅན་རྣམས་ཀྱི་ལས་སྒྲིབ་སྦྱངས་ནས་ལམ་ལ་གཞུག་པའི་ཆེད་དུ་སྟེ། དེ་ལྟར་ན་ཆོ་གའི་གཙོ་བོ་ནི་ཁ་སྦྱར་འབྱེད་པ་ལ་སོགས་པའི་སྒོ་ནས་ཏིང་ངེ་འཛིན་གྱིས་དེའི་སྲོག་དགག་པར་བྱའོ། །དེའི་སྦས་དོན་ནི། རྒྱལ་མཚན་ནི་སྤྱི་བོའི་ཧཾ་ཡིག མཚོན་གྱིས་བསྣུན་པ་ནི་ཨ་ཐུང་གི་མེ། ལན་བདུན་པ་ནི་བྱང་སེམས་ཕབ་པ། བཟའ་བ་ནི་ཉམས་སུ་མྱོང་བ། སྙིང་རྗེ་ནི་བྱང་སེམས་བརྟན་པ། གསད་པ་ནི་རྣམ་རྟོག མེད་ན་མི་འགྲུབ་པ་ནི་བླ་མའི་མན་ངག སྙིང་རྗེ་བསྐྱེད་པ་ནི་ཐབས་ལམ། གདུག་པ་གཞུག་པ་ནི་རླུང་སེམས་ནང་དུ་གཞུག་པ། ཆོ་གའི་གཙོ་བོ་ནི་བྱེད་བཅིངས། དགག་པ་ནི་ཉོན་མོངས་དང་རྣམ་རྟོག་ཡེ་ཤེས་སུ་དགག་པའོ། །འདིས་མཚོན་ཏེ་ལས་རྒྱའང་ཤེས་པར་བྱའོ། །

**གཉིས་པ་སྤྱོད་པ་རིམ་པ་གཉིས་ཀྱི་ཉམས་ལེན་བསྟན་པ་ལ་གཉིས། རྣལ་འབྱོར་གཉིས་ལ་བརྟེན་པའི་བསྐྱེད་རིམ་གྱི་བྱ་བ། ཧེ་རུ་ཀའི་ངེས་ཚིག་ལ་བརྟེན་པའི་རྫོགས་རིམ་གྱི་ཡེ་ཤེས་བསྟན་པའོ། །དང་པོ་ལ་གསུམ། བདག་ཉིད་བསྒོམ་པའི་རྣལ་འབྱོར། གཞན་ལ་བསྒོམ་པའི་རྣལ་འབྱོར། དེ་ལྟར་བསྒོམས་པའི་ཕན་ཡོན་ནོ། །དང་པོ་ནི།**

དེ་ལ་འདི་ལྟར་བལྟ་བ་ཉིད། །ཉིན་མོ་བཅོམ་ལྡན་འདས་རྡོ་རྗེ་ཅན། །མཚན་མོ་ཤེས་རབ་བརྟག་པར་བྱ། །མི་བྱ་ཅུང་ཟད་ཡོད་མ་ཡིན། །རྟག་ཏུ་མི་བཟའ་ཡོད་མ་ཡིན། །ཡིད་ལ་མི་བསམ་ཡོད་མ་ཡིན། །བཟང་ངན་མི་སྨྲ་གང་ཡང་མེད། །

ཅེས་པ་སྟེ། སྤྱོད་པའི་དུས་དེ་ལ་རྣལ་འབྱོར་པས་རང་གི་རྟོགས་པ་དང་རྗེས་སུ་མཐུན་པར་འདི་ལྟར་བལྟ་བར་བྱ་སྟེ། ཇི་ལྟར་ན། ཉིན་མོ་སྣང་བའི་ཆོས་ཐམས་ཅད་དང༌། དེས་མཚོན་ཏེ་རང་ཉིད་ཐབས་མཆོག་བཅོམ་ལྡན་འདས་རྡོ་རྗེ་ཅན་ཏེ་ཀྱེའི་རྡོ་རྗེ་བདེ་བ་ཆེན་པོའི་རང་བཞིན་དུ་བསྒོམ་པ་དང༌། མཚན་མོ་སྣང་མེད་དང༌། དེས་མཚོན་ཏེ་ཤེས་རབ་བདག་མེད་མ་སྟོང་པ་ཉིད་ཀྱི་རང་བཞིན་དུ་བརྟག་པ་སྟེ་བསྒོམ་པར་བྱའོ། །དེ་ལྟར་ཉིན་མཚན་ཕྱད་པར་སྣང་སྟོང་དབྱེར་མེད་མཉམ་ཉིད་ཆེན་པོ་རྟོགས་པས་སྤྱོད་པ་བླང་དོར་དང་བྲལ་ཏེ། བྱ་བ་དང་བྱ་བ་མ་ཡིན་པའི་ཆ་ལས་གྲོལ་བས་ལུས་ཀྱིས་མི་བྱ་བ་ཅུང་ཟད་ཙམ་ཡང་ཡོད་པ་མ་ཡིན་ཏེ། སྣང་བ་སྣ་ཚོགས་པའི་སྤྱོད་པ་ལ་གནས་པའི་ཕྱིར་དང༌། རྟག་ཏུ་གཙང་རྨེ་འཛིན་རྟོག་ལས་གྲོལ་བས་བཟའ་བ་དང་མི་བཟའ་བའི་དངོས་པོ་གང་ཡང་ཡོད་པ་མ་ཡིན་ཏེ། དུག་ཀྱང་བདུད་རྩིར་བསྒྱུར་བའི་ཕྱིར་དང༌། དྲན་རྟོག་ཡེ་ཤེས་ཀྱི་རོལ་པ་ཡིན་པས་ཡིད་ལ་མི་བསམ་པའང་ཅི་ཡང་ཡོད་པ་མ་ཡིན་ཏེ། རྣམ་པ་ཐམས་ཅད་པའི་བསམ་གཏན་དང་ལྡན་པའི་ཕྱིར་དང༌། བརྗོད་པ་སྔགས་སུ་དག་པས་ངག་ཏུ་བཟང་ངན་གྱི་ཚིག་ཀྱང་མི་སྨྲ་བ་གང་ཡང་ཡོད་པ་མ་ཡིན་ཏེ། ཐམས་ཅད་ཨཱ་ལི་ཀཱ་ལིའི་རང་སྒྲ་ཆོས་ཀྱི་འཁོར་ལོར་འཆར་བའི་ཕྱིར་རོ། །

**གཉིས་པ་ནི།**

ཇི་ལྟར་བདག་ཉིད་དེ་ལྟར་གཞན། །དེ་བཞིན་བདག་ནི་ང་མཆོག་ཉིད། །འདི་ལྟར་སེམས་པའི་རྣལ་འབྱོར་བདག །བཟའ་དང་བཏུང་བ་ལ་སོགས་སྤྱད། །

ཅེས་པ་སྟེ། ཇི་ལྟར་བདག་ཉིད་སྣང་སྟོང་གཉིས་སུ་མེད་པའི་ཀྱེའི་རྡོ་རྗེ་ཡབ་ཡུམ་དུ་བསྒོམས་པ་དེ་ལྟར་དུ་གཞན་སྣང་བའི་དངོས་པོ་ཐམས་ཅད་ཀྱང་དེ་བཞིན་དུ་ལྷ་དང་ལྷ་མོའི་རང་བཞིན་དུ་བསྒོམས་པས་བདག་དང་གཞན་དུ་ཞེན་པའི་རྟོག་པ་ཐམས་ཅད་དག་སྟེ་རང་གཞན་གཉིས་སུ་མེད་པར་རྟོགས་པས། བདག་དང་བདག་མེད་ཀྱི་སྤྲོས་པ་ཉེ་བར་ཞི་བ་དམ་པའི་བདག་ནི་ང་མཆོག་ཉིད་དེ་ཀྱེའི་རྡོ་རྗེ་དང་གཉིས་སུ་མེད་པའི་དོན་ནོ། །འདི་ལྟར་ཐམས་ཅད་ཟུང་འཇུག་ཆེན་པོའི་རོལ་པར་སེམས་པའི་རྣལ་འབྱོར་པ་བདག་ཉིད་ཆེན་པོ་དེས་བཟའ་བ་དང་བཏུང་བ། ལ་སོགས་པའི་ཁོང་ནས་ལུས་ངག་གི་སྤྱོད་པ་ཇི་སྙེད་པ་ཐམས་ཅད་རྟོག་མེད་ཡེ་ཤེས་ཀྱིས་སྤྱད་པར་བྱ་བ་ཉིད་དོ། །

**གསུམ་པ་ནི།**

ཡན་ལག་ཇི་སྙེད་བསྒྱུར་བ་དང༌། །ཚིག་རྣམས་རབ་ཏུ་རྒྱས་པ་ཉིད། །ཧེ་རུ་ཀ་དཔལ་གནས་ཞུགས་པ། །དེ་སྙེད་སྔགས་དང་ཕྱག་རྒྱ་ཡིན། །

ཅེས་པ་སྟེ། ཅི་འདི་ལ་བྱ་བ་དང་བྱ་བ་མ་ཡིན་པའི་ཆ་མེད་ན་དངོས་གྲུབ་འགྲུབ་པར་མི་སྲིད་པས། དངོས་གྲུབ་ནི་སྔགས་དང་ཕྱག་རྒྱ་ལས་འགྲུབ་པས་སོ་ཞེ་ན། འདི་ལ་སྔགས་དང་ཕྱག་རྒྱ་ཞེས་ཆེད་དུ་རྩོལ་བ་ག་ལ་ཡོད། རྣལ་འབྱོར་པ་དེའི་ལུས་ཀྱི་ཡན་ལག་ཇི་སྙེད་པ་བསྒྱུར་བ་དང༌། ངག་ཏུ་ཚིག་རྣམས་རབ་ཏུ་རྒྱས་པ་སྟེ་ཐོལ་བྱུང་གི་སྨྲ་བ་མང་པོ་ཇི་སྙེད་པ་བྱུང་བའི་དུས་སུ་ཡང༌། ཧེ་རུ་ཀ་དཔལ་དང་ཐ་མི་དད་པའི་གནས་སུ་ཞུགས་པ་སྟེ་བཞུགས་བཞིན་པར་སྤྱོད་པས། ངག་གི་སྤྱོད་པ་དེ་སྙེད་པ་སྔགས་དང༌། ལུས་ཀྱི་སྤྱོད་པ་དེ་སྙེད་པ་ཕྱག་རྒྱ་དང༌། ཡིད་ཀྱི་སེམས་པ་དེ་སྙེད་པ་ཏིང་ངེ་འཛིན་དུ་འགྱུར་བ་ཡིན་པས་སོ། །

**གཉིས་པ་ཧེ་རུ་ཀའི་ངེས་ཚིག་ལ་བརྟེན་པའི་རྫོགས་རིམ་གྱི་ཡེ་ཤེས་བསྟན་པ་ནི།**

ཤྲཱི་ནི་གཉིས་མེད་ཡེ་ཤེས་ཏེ། །ཧེ་ནི་རྒྱུ་སོགས་སྟོང་པ་ཉིད། །རུ་ནི་ཚོགས་དང་བྲལ་བ་སྟེ། །ཀ་ནི་གང་དུའང་མི་གནས་པའོ། །

ཞེས་པ་སྟེ། འདི་ནི་ཟབ་མོའི་རྫོགས་རིམ་ཡིན་པས་ཚུལ་བཞིན་བཤད་པ་ལས་ཚིག་དོན་ནི། ཤྲཱི་ནི་གཉིས་སུ་མེད་པའི་ཡེ་ཤེས་ཏེ་ཐེག་པ་མཆོག་གིས་སྤྱོད་ཡུལ་དང༌། ཧེ་ནི་རྒྱུ་སྟེ་སོགས་སྒྲས་མཐའ་བཞི་ལས་སྐྱེ་བ་མེད་པའི་སྟོང་ཉིད་དང༌། རུ་ནི་གཟུགས་ཏེ་སྐྱེ་འགགས་གནས་གསུམ་ཚོགས་དང་བྲལ་བ་དང༌། ཀ་ནི་རྟག་ཆད་ཀྱི་མཐའ་ལ་མི་གནས་པའི་དོན་ནོ། །སྤྱི་དོན་ནི། ཤྲཱི་ནི་ཡུལ་ཅན་སྐྱེ་བ་མེད་པའི་ཡེ་ཤེས། ཧེ་ནི་ཡུལ་སྣང་ངོ་བོས་སྟོང་པ། རུ་ནི་འཁོར་བའི་རྒྱུ་མཚན་མ་མེད་པ། ཀ་ནི་མྱང་འདས་ཀྱི་འབྲས་མུ་སྨོན་པ་མེད་པའོ། །སྦས་དོན་ནི། ཤྲཱི་ནི་ཁྱད་གཞི་རྣལ་འབྱོར་པ། ཧེ་ནི་ཁྱད་ཆོས་ཐབས་ཀྱི་རྡོ་རྗེ། རུ་ནི་ཤེས་རབ་ཀྱི་པདྨ། ཀ་ནི་བདེ་སྟོང་དབྱེར་མེད་ཀྱི་དོན་ནོ། །མཐར་ཐུག་ནི། ཤྲཱི་ནི་གཉིས་མེད་མེ་ལོང་ཡེ་ཤེས། ཧེ་ནི་སྟོང་པ་མཉམ་ཉིད་ཡེ་ཤེས། རུ་ནི་རྟོག་བྲལ་སོར་རྟོག་ཡེ་ཤེས། ཀ་ནི་མི་གནས་བྱ་གྲུབ་ཡེ་ཤེས་སོ། །

**གསུམ་པ་བཟའ་བའི་རྣལ་འབྱོར་དགོས་པ་དང་བཅས་པ་བཤད་པ་ནི།**

རྡོ་རྗེ་ཐོད་པའི་སྦྱོར་བ་ལས། །སྐྱེ་བོ་གང་དང་གང་རྣམས་ཀྱི། །ཤ་ནི་མཁས་པས་བཟའ་བྱ་བ། །སེམས་ཅན་དེ་དེ་དབང་དུ་འགྱུར། །

ཞེས་པ་སྟེ། རྡོ་རྗེ་ནི་སྟེང་དུ་བསྒོམ་པ་བྱ་བ་སྟེ་ཟླ་ཕྱེད་རྡོ་རྗེ་ཧཱུཾ་གིས་མཚན་པ་ཐུར་དུ་བསྟན་པ་དང༌། འོག་ཏུ་རླུང་མེ་ཐོད་པའི་ནང་དུ་དམ་ཚིག་གི་རྫས་ཤ་ལྔ་བདུད་རྩི་ལྔ་པོ་རླུང་གི་སྦྱོར་བས་བསྐོལ་ཏེ་ཁོལ། ཟླ་ཕྱེད་རྡོ་རྗེ་ལས་ཡེ་ཤེས་ཀྱི་བདུད་རྩི་བབ་དམ་ཚིག་གི་བདུད་རྩི་དང་བསྲེས། འབྲུ་གསུམ་གྱིས་བྱིན་གྱིས་བརླབས་ནས་མཁའ་འགྲོ་མ་རྣམས་དབང་དུ་འདུ་བ་དང༌། གོང་དུ་བསྟན་པའི་སྐྱེ་བོ་གང་དང་གང་དུ་རྣམས་ཀྱི་ཤ་ནི་དེ་ཁོ་ན་ཉིད་ལ་མཁས་པའི་རྣལ་འབྱོར་པས་བཟའ་བར་བྱ་བ་ལས། སེམས་ཅན་དེ་དང་དེ་དག་ལ་བཟའ་བྲེལ་དུ་གྱུར་ནས་དེ་རྣམས་ཕྱི་མ་རྡོ་རྗེ་ཐེག་པའི་སྐལ་ལྡན་དུ་གྱུར་ནས་རང་ཉིད་ཀྱིས་རྗེས་སུ་བཟུང་བའི་དབང་དུ་འགྱུར་རོ། །ནང་དོན་ནི། དམ་རྒྱ་ལྟར་ན། རྡོ་རྗེ་ནི་སྤྱི་བོའི་ཧཾ་ཡིག ཐོད་པ་ནི་ལྟེ་བའི་མེ། སྦྱོར་བ་ནི་འབར་འཛག ལས་རྒྱ་ལྟར་ན། རྡོ་རྗེ་ནི་ཐབས་ཀྱི་རྡོ་རྗེ། ཐོད་པ་ནི་ཤེས་རབ་ཀྱི་པདྨ། སྦྱོར་བ་ནི་སྙོམས་འཇུག ཐུན་མོང་དུ་སྐྱེ་བོའི་ཤ་ནི་རྣམ་རྟོག བཟའ་བ་ནི་གཉིས་སུ་མེད་པ། དབང་དུ་གྱུར་པ་ནི་ལྷན་སྐྱེས་ཀྱི་ཡེ་ཤེས་སོ། །

**གསུམ་པ་ལེའུའི་མཚན་ནི།**

བརྡ་དང་གནས་གཏན་ལ་ཕབ་པའི་ལེའུ་སྟེ་བདུན་པའོ། །

ཞེས་པ་སྟེ། རྣམ་པ་གསང་བའི་བརྡ་དང་འདུ་བའི་གནས། ངོ་བོ་ཕྱི་ནང་གཉིས་སུ་མེད་པར་བསྟན་པའི་ལེའུ་སྟེ་དུམ་བུ་བཅུ་གཅིག་ལས། བདུན་པའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **བརྒྱད་པ་རྣལ་འབྱོར་མའི་འཁོར་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་བརྡ་དང་གནས་ལ་སོགས་པ་བསྟན་པ་དེ་ཡང་ཀྱེའི་རྡོ་རྗེའི་རྣལ་འབྱོར་པས་མ་ཟད་བདག་མེད་མའི་རྣལ་འབྱོར་པས་ཀྱང་མཚུངས་པར་བྱ་དགོས་པས། རྣལ་འབྱོར་མ་དང་ལྷན་ཅིག་འདུ་བ་ཐོབ་པའི་རྒྱུ་ནི་རྣལ་འབྱོར་མའི་རིམ་གཉིས་གཙོ་བོར་གྱུར་པའི་ཕྱིར་འདིར་རྣལ་འབྱོར་མའི་འཁོར་ལོ་བསྟན་པ་ནི་ལེའུ་སྔ་ཕྱིའི་འབྲེལ་དང༌། སྔར་ལེའུ་དང་པོར་ཇི་ལྟར་རིག་པ་རྣལ་འབྱོར་མ་སོགས་ཀྱིས་མདོར་བསྟན་པ་དེ་འདིར་རྒྱས་པར་འཆད་པ་ནི་མདོ་རྒྱས་ཀྱི་འབྲེལ་དང༌། མངོན་པར་རྟོགས་པའི་འབྲེལ་ནི་བསྐྱེད་ཆོག་གཞན་ལ་ལྟོས་མི་དགོས་པས་བསྟན་ཏོ། །

**གཉིས་པ་ལེའུའི་གཞུང་བཤད་པ་ལ་གཉིས། བཤད་པར་ཞལ་གྱི་བཞེས་པ་དང༌། བཤད་དུ་དངོས་སོ། །དང་པོ་ནི།**

དེ་ནས་རྣལ་འབྱོར་མའི་འཁོར་ལོ་བཤད་པར་བྱའོ། །

ཞེས་པ་སྟེ། ཙྪོ་མའི་ལེའུ་བཤད་པ་དེ་ནས་རྣལ་འབྱོར་མ་ལྷ་མོ་བཅོ་ལྔའི་འཁོར་ལོ་རྟེན་དང་བརྟེན་པར་བཅས་པ་བཤད་པར་བྱའོ། །ཞེས་མཚམས་སྦྱར་ནས་དམ་བཅའ་བ་སྟེ། འདི་ལ་བསྐྱེད་རྫོགས་ཀྱི་ངོ་བོ་ངེས་ཚིག་སོགས་གོང་དུ་བསྟན་ཟིན། འདིའི་མངོན་པར་རྟོགས་པའི་རིམ་པ་ལ་བཞི། བསྙེན་པ། ཉེར་སྒྲུབ། སྒྲུབ་པ། སྒྲུབ་པ་ཆེན་པོའོ། །དང་པོ་ལ་གཉིས། མི་ཟབ་པ་དང༌། ཟབ་པའི་བསྐྱེད་རིམ་མོ། །དང་པོ་ལ་བཅུ་དྲུག བླ་མ་དག་པ། ཚད་མེད་བཞི། ཡེ་ཤེས་ཚོགས་བསགས། བསྲུང་འཁོར། ཆོས་འབྱུང༌། འབྱུང་བརྩེགས། གཞལ་ཡས་ཁང༌། རོ་གདན། བྱང་ཆུབ་པ་ལྔས་བསྐྱེད་པ། སྐྱེ་མཆེད་བྱིན་རླབས། དམ་ཡེ་བསྲེ་བ། དབང་བསྐུར་བ། བདུད་རྩི་མྱང་བ། མཆོད་པ། བསྟོད་པ། རྣམ་དག་དང་བཅས་པས་ལུས་ཀྱི་ཞེན་པ་བཟློག་པའི་དོན་དུ་བསྐྱེད་རིམ་བསྒོམ་པར་བསྟན། དེ་ལ་སྐྱོན་ངག་གི་ཞེན་པ་བཟློག་པའི་དོན་དུ་བཟླས་པ་དང༌། སེམས་ཀྱི་ཞེན་པ་བཟློག་པའི་དོན་དུ་རྫོགས་རིམ་བསྒོམ། སེམས་མི་གནས་པ་གནས་པའི་དོན་དུ་ཐུན་མཚམས་ཀྱི་ཆོས་བཞི་དང༌། གནས་པ་འབོགས་དབྱུང་བའི་དོན་དུ་བརྟུལ་ཞུགས་ཀྱི་སྤྱོད་པ་བསྟན་ཏོ། །གཉིས་པ་ཟབ་པའི་བསྐྱེད་རིམ་ནི་གཞུང་དོན་ལུས་དཀྱིལ་དུ་བསྟན་པའོ། །གཉིས་པ་ཉེར་སྒྲུབ་ལ་གསུམ། ཡེ་ཤེས་ཀྱི་ལྷར་སྒྲུབ་པ། ལྷག་པའི་ལྷར་སྒྲུབ་པ། བདག་ཉིད་འཇུག་པའོ། །

**གསུམ་པ་སྒྲུབ་པ་འོག་སྒོ་བདེ་ཆེན་གྱི་ལམ་རིམ་ལ་གཉིས། རང་ལུས་ཐབས་ལྡན་དང༌། གཞན་ལུས་ཤེས་རབ་ཕྱག་རྒྱ་མ་སྒྲུབ་པའོ། །ཕྱི་མ་ལ་གསུམ། སྔོན་འགྲོ། དངོས་གཞི། རྗེས་སོ། །དང་པོ་ལ་བཞི། བརྟག་པ། དགུག་པ། མི་སྣང་བ། བསྲུང་བའོ། །གཉིས་པ་དངོས་གཞི་ལ་ལྔ། རྩ་བཙལ་བ། ཐིག་ལེ་དབབ་པ། བཟུང་བ། བཟློག་པ། ཁྱབ་པར་བྱ་བའོ། །བཞི་པ་སྒྲུབ་པ་ཆེན་པོ་ལ་གཉིས། གཞལ་ཡས་ཁང་དུ་ལྷ་མོ་འདུ་བ་དང༌། ཉམས་མྱོང་དུ་སྣང་གྲགས་ཀྱི་ཆོས་འདུ་བའོ། །གཉིས་པ་བཤད་བྱ་དངོས་བཤད་པ་ལ་གསུམ། བསྐྱེད་པའི་རིམ་པ་ཇི་ལྟར་བསྒོམ་ཚུལ་བསྟན་པ། རིམ་གཉིས་འབྲེལ་བ་ཅན་དུ་བསྟན་པ། རྫོགས་པའི་རིམ་པ་རྒྱས་པར་བཤད་པའོ། །དང་པོ་ལ་དྲུག ཆོས་འབྱུང་བསྒོམ་པ། འབྱུང་བཞིའི་བརྡ་དོན། འབྱུང་བརྩེགས་དངོས། གཞལ་ཡས་ཁང་བསྐྱེད་པ། རོ་གདན་བསྐྱེད་པ། ལྷ་བསྐྱེད་པའི་ཚུལ་བཤད་པའོ། །དང་པོ་ནི།**

ནམ་མཁའི་ཁམས་སུ་བྷ་ག་བསམ། །

ཞེས་པ་སྟེ། སྒྲུབ་པ་པོ་བདག་མེད་མའི་བསྐྱེད་རིམ་སྒོམ་པར་འདོད་པས། མངོན་པར་རྟོགས་པའི་རིམ་པ་སྤྱི་དོན་ལྟར་སྲུང་འཁོར་བསྒོམ་པ་ཡན་གྲུབ་པར་བྱས། དེ་ནས་སྲུང་འཁོར་གྱི་ནང་གི་ནམ་མཁའི་ཁམས་ཡངས་ཤིང་རྒྱ་ཆེ་བའི་དབུས་སུ་བྷ་ག་སྟེ་ཨེ་ལས་ཆོས་འབྱུང་གྲུ་གསུམ་པ་རྩ་བ་ཕྲ་བ་ཐུར་དུ་ཟུག་པ། གདེངས་ཁ་ཆེ་བ་གྱེན་དུ་བསྟན་པ་ཞིག་བསམ་པར་བྱ་བ་སྟེ་བསྒོམ་མོ། །

**གཉིས་པ་ནི།**

དབུས་སུ་རྣམ་པར་བསྒོམ་པ་ནི། །འཁོར་ལོ་སྔོན་དང་ཅི་རིགས་པར། །ལྷ་རྣམས་ཇི་ལྟར་འབྱུང་བ་ཉིད། །

ཅེས་པ་སྟེ། ཆོས་འབྱུང་དེའི་དབུས་སུ་འབྱུང་བ་རིམ་བརྩེགས་རྣམ་པར་བསྒོམ་པར་བྱ་བ་ལ། ཐོག་མར་འབྱུང་བཞིའི་བརྡ་དོན་བསྟན་པ་ནི། འཁོར་ལོ་སྟེ་དབང་ཆེན་གྱི་ས་དང་སྔོན་ནི་དེའི་སྔོན་དུ་བྱུང་བས་ཆུ་དང༌། ཅི་རིགས་པ་ནི་ཅི་རིགས་པར་ཟ་བའི་མེ་དང༌། ལྷ་རྣམས་རླུང་ལ་བརྟེན་པས་རླུང་དང༌། ཇི་ལྟར་འབྱུང་བ་ཉིད་ནི་ནཱ་ད་ལས་མཆེད་པ་སྟེ་དེ་རྣམས་རིམ་བཞིན་བསྒོམ་པར་བྱའོ། །

**གསུམ་པ་ནི།**

འཁོར་ལོ་ས་དང་ཆུ་ནི་སྔོན། །ཇི་ལྟར་རིགས་པར་བྱིན་ས་དང༌། །ལྷ་རྣམས་ཀྱི་ནི་རླུང་ཆེན་དང༌། །ཇི་ལྟར་སྒོམ་པ་པོ་འབྱུང་བ། །

ཞེས་པ་སྟེ། གོང་དུ་འཁོར་ལོའི་བརྡས་བསྟན་པའི་སའི་དཀྱིལ་འཁོར་ནི་ལཾ་ལས་བྱུང་བ་སེར་པོ་གྲུ་བཞི་རྡོ་རྗེས་མཚན་པ། དེའི་སྟེང་དུ་སྔོན་གྱི་བརྡས་བསྟན་པའི་ཆུའི་དཀྱིལ་འཁོར་ནི་བཾ་ལས་བྱུང་བ་དཀར་པོ་ཟླུམ་པོ་བུམ་པས་མཚན་པ། དེའི་སྟེང་དུ་ཇི་ལྟར་རིགས་པའི་བརྡས་བསྟན་པའི་བྱིན་ཟ་མེའི་དཀྱིལ་འཁོར་ནི་རཾ་ལས་བྱུང་བ་དམར་པོ་གྲུ་གསུམ་འབར་བས་མཚན་པ། དེའི་སྟེང་དུ་ལྷ་རྣམས་ཀྱི་བརྡས་བསྟན་པའི་རླུང་གི་དཀྱིལ་འཁོར་ནི་ཡཾ་ལས་བྱུང་བ་དུད་ཁ་གཞུའི་དབྱིབས་ཅན་བ་དན་གྱིས་མཚན་པ། དེའི་སྟེང་དུ་ཇི་ལྟར་འབྱུང་བའི་བརྡས་བསྟན་པའི་སྒོམ་པ་པོ་སྟོང་ཉིད་ཀྱི་ནཱ་ད་ནམ་མཁའི་རང་བཞིན་ཅན་གྱི་དབུས་སུ་བྷྲཱུཾ་ལས་བྱུང་བ་འཁོར་ལོ་དཀར་པོ་རྩིབས་སོ་གཉིས་པ་རྣམ་སྣང་གི་རང་བཞིན་ཅན་དང༌། དེའི་སྟེང་དུ་སྔར་གྱི་ནཱ་ད་དེ་ཆ་གཉིས་སུ་བྱས་ཏེ། ཆ་གཅིག་ནམ་མཁར་གནས། ཆ་གཅིག་འཁོར་ལོའི་ལྟེ་བར་བསྒོམ་པ་སྟེ་དེ་རྣམས་འབྱུང་བརྩེགས་ཀྱི་རིམ་སྟེ། དེ་ལྟར་གནས་པའི་རྒྱུ་མཚན་ཡང་ནང་གི་སེམས་ཅན་ཆགས་པའི་རིམ་པ་དང་བསྟུན་པ་ཡིན་ཏེ། དང་པོ་ལུས་གྲུབ་པའི་དུས་སུ་ཕ་མ་གཉིས་ཀྱིས་རེག་པ་ས། གཤེར་བ་ཆུ། དྲོ་བ་མེ། གཡོ་བ་རླུང༌། བདེ་བ་ནམ་མཁའི་ཁམས་སུ་མྱོང་བ་དང༌། བར་དུ་གནས་པའི་དུས་སུའང་སུམ་འདོམ་གྲུ་བཞི་ས། ལྟོ་བ་ཟླུམ་པོ་ཆུ། བྲང་གྲུ་གསུམ་མེ། དཔྲལ་བ་ཟླ་གམ་རླུང༌། སྤྱི་བོའི་འཁོར་ལོ་ནམ་མཁའ། དེའི་དབུས་སུ་ཧཾ་ཡིག་གནས་པ་དང༌། ཐ་མར་འཇིག་པའི་དུས་སུའང་འབྱུང་བ་ས་ནས་རིམ་པར་བསྡུས་ཚུལ་གྱིས་ཐོག་མཐའ་ཀུན་ཏུ་མཚུངས་པའི་རྒྱུ་མཚན་གྱིས་སོ། །དེ་ལས་གཞན་དུ་རླུང་ནས་རིམ་གྱིས་བཤད་པ་རྣམས་ཕྱིའི་འཇིག་རྟེན་གྱི་ཆགས་ཚུལ་དང་གོ་བསྟུན་པའང་ཤེས་པར་བྱའོ། །

**བཞི་པ་ནི།**

ཆོས་འབྱུང་ལས་སྐྱེས་འཁོར་ལོ་ཉིད། །འཕར་མ་གཉིས་དག་སྐྱོན་མེད་པ། །ཟེའུ་འབྲུ་ལས་ནི་གཅིག་གྱུར་ཏེ། །གྲུ་གསུམ་གྱི་ནི་ཕྱི་མ་བརྗོད། །

ཅེས་པ་སྟེ། དེ་ནས་ནཱ་ད་ཉེ་བར་ལེན་པའི་རྒྱུ་བྱས། འབྱུང་བ་བཞི་འཁོར་ལོ་དང་བཅས་པ་ཆོས་འབྱུང་གི་ནང་དུ་ཞུ་ཞིང་གཅིག་ཏུ་འདྲེས་པ་ལས་སྐྱེས་པའི་རྟེན་གྱི་འཁོར་ལོ་གཞལ་ཡས་ཁང་གྲུ་བཞི་སྒོ་བཞི་རྟ་བབ་དང་བཅས་པ་ཉིད་འོག་གི་ལེའུ་བཅུ་པ་དང༌། ཕྱི་མའི་ལེའུ་ལྔ་པར་འཆད་པ་ལྟར་བསྒོམ། དེའི་ནང་དུ་པདྨ་འདབ་མ་བཞི་པ་རྡོ་རྗེའི་ཕྲེང་བས་སྐོར་བ་ནི་ནང་གི་འཕར་མ་དང༌། དེའི་ཕྱི་རོལ་གཽ་རཱི་མ་ལ་སོགས་པའི་གནས་པདྨ་འདབ་མ་བརྒྱད་དང་བཅས་པ་ནི་ཕྱིའི་འཕར་མ་སྟེ། པདྨ་རྣམས་ཡུམ་གྱི་བྷ་གའི་དག་པ་གཉིས་དང་ལྡན་པས་དག་པ་དང༌། ཉེས་པས་མ་གོས་པས་སྐྱོན་མེད་པའོ། །དག་པ་གཉིས་པོ་གང་ཞེ་ན། བྷ་གའི་ནང་གི་ཟེའུ་འབྲུ་དག་པ་ལས་དབུས་ཀྱི་ལྟེ་བའི་ཟེའུ་འབྲུ་དང་འདབ་མ་བཞི་ཡོད་པ་ནི་འཕར་མ་གཅིག་ཏེ་ནང་མར་གྱུར་ལ། ཕྱིའི་དབྱིབས་གྲུ་གསུམ་གྱི་དག་པ་ལས་ནི་འཕར་མ་ཕྱི་མ་གྲུ་གསུམ་པ་འདབ་མ་བརྒྱད་དང་བཅས་པ་སྟེ་འཕར་མ་རིམ་པ་གཉིས་སུ་བརྗོད་དོ། །

**ལྔ་པ་ནི།**

དེ་དབུས་ཤི་བ་བཅོ་ལྔ་ཡི། །གདན་གྱི་བདག་ཉིད་རྣམ་པར་བསམ། །

ཞེས་པ་སྟེ། གཞལ་ཡས་ཁང་དེའི་དབུས་སུ་ལྷ་གནས་ཀྱི་པདྨ་རྣམས་དང་སྟེང་འོག་གཉིས་བཅས་ལ་ཤི་བ་སྟེ་རོ་བཅོ་ལྔ་ཡི་གདན་གྱི་བདག་ཉིད་རྣམ་པར་བསམ་པ་སྟེ་བསྒོམ་པར་བྱའོ། །

**དྲུག་པ་ལྷ་བསྐྱེད་པའི་ཚུལ་ལ་ལྔ། ལྷ་བསྐྱེད་པའི་ཆོ་ག གནས་སོ་སོར་དགོད་པ། ལྷའི་མངོན་རྟོགས། བསྒོམས་པའི་ཕན་ཡོན། ཡན་ལག་དྲུག་ཏུ་བསྒོམ་ཚུལ་བསྟན་པའོ། །དང་པོ་ལ་གཉིས། གཙོ་འཁོར་ཐུན་མོང་གི་བསྐྱེད་ཆོག་སྤྱིར་བསྟན་པ། སོ་སོའི་རྣམ་དབྱེ་བྱེ་བྲག་ཏུ་བཤད་པའོ། །དང་པོ་ལ་གཉིས། མངོན་བྱང་ལྔའི་བསྐྱེད་ཆོག་དང༌། ཡེ་ཤེས་ལྔར་འཇོག་ཚུལ་ལོ། དང་པོ་ལ་གཉིས། དབྱངས་གསལ་སྤངས་པའི་ཆོ་ག་དང༌། མ་སྤངས་པའི་ཆོ་གའོ། །དང་པོ་ནི།**

དེ་ཡི་སྟེང་དུ་ཟླ་བ་བསམ། །ཟླ་བའི་སྟེང་དུ་ས་བོན་ཉིད། །ཕྱི་ནས་བདུད་ལས་རྒྱལ་བས་མནན། །གཉིས་འདུས་པ་ལས་བདེ་ཆེན་པོ། །

ཞེས་སྟེ། གདན་བཅོ་ལྔའི་སྟེང་དུ་ཟླ་བ་རེ་རེ་བསྒོམ། ཟླ་བའི་སྟེང་དུ་ནམ་མཁར་གནས་པའི་ནཱ་ད་ཞུགས་དེ་ལས་ལྷ་བཅོ་ལྔའི་ས་བོན་ལས་བྱུང་བའི་ཕྱག་མཚན་གྲི་གུག་ས་བོན་གྱིས་མཚན་པ་ཉིད་རེ་རེ་བསྒོམ། །དེའི་ཕྱི་ནས་མུན་པའི་བདུད་ལས་རྒྱལ་བ་སྟེ་ཉི་མས་ཁ་སྦྱར་དུ་མནན་པར་བསྒོམ། ཐབས་ཤེས་གཉིས་དང་ཕྱག་མཚན་ས་བོན་དང་བཅས་པ་གཅིག་ཏུ་འདུས་པ་ལས་བདེ་བ་ཆེན་པོའི་ངོ་བོ་ལྷ་མོ་བཅོ་ལྔའི་སྐུ་ཡོངས་སུ་རྫོགས་པ་བསྒོམ་པར་བྱའོ། །

**གཉིས་པ་ནི།**

ཨཱ་ལི་ཟླ་བའི་གཟུགས་ཀྱིས་གནས། །ཀཱ་ལིའི་གཟུགས་ཀྱིས་སྣང་བྱེད་དོ། །ཟླ་བ་ཉི་མ་འདུས་པ་ལས། །དཀར་མོ་ལ་སོགས་རབ་ཏུ་གྲགས། །

ཞེས་པ་སྟེ། རོའི་གདན་གྱི་དབུས་སུ་མཚན་སོ་གཉིས་མཚོན་པའི་ཨཱ་ལི་ཚར་གཉིས་དང༌། ལྷ་གནས་གཞན་དུ་ཨཱ་ལི་རེ་རེ་གསལ་བ་ཡོངས་སུ་གྱུར་པ་ལས། བྱུང་བའི་ཟླའི་གཟུགས་ཀྱིས་གནས་དང༌། དེའི་དབུས་སུ་དཔེ་བྱད་མཚོན་པའི་ཀཱ་ལི་ཚར་གཉིས་དང༌། གཞན་དུ་རེ་རེ་གསལ་བ་ཡོངས་སུ་གྱུར་པ་ལས་གཟུགས་ཀྱིས་སྣང་བར་བྱེད་པ་སྟེ་ཉི་མའི་རྣམ་པར་གནས་པ་ཉིད་དོ། །དེ་ནས་ཟླ་བ་དང་ཉི་མ་གཉིས་དང༌། ཕྱག་མཚན་ས་བོན་དང་བཅས་པ་གཅིག་ཏུ་འདུས་ཤིང་འདྲེས་པ་ལས་དཀར་མོ་གཽ་རཱི་མ་ལ་སོགས་པ་ལྷ་མོ་བཅོ་ལྔ་བསྐྱེད་པར་རབ་ཏུ་གྲགས་སོ། །དེ་དག་སྦྱང་གཞི་དང་སྦྱར་ན། ཟླ་བ་ཕའི་དཀར་ཆ། ཉི་མ་མའི་དམར་ཆ། ས་བོན་བར་དོའི་རྣམ་ཤེས། ཐམས་ཅད་འདྲེས་པ་སྐྱེ་སྲིད། སྐུ་རྫོགས་པ་མངལ་དུ་ལུས་རྫོགས་པར་མཚོན་ནོ། །

**གཉིས་པ་ཡེ་ཤེས་ལྔར་འཇོག་ཚུལ་ནི།**

ཟླ་བ་མེ་ལོང་ཡེ་ཤེས་ལྡན། །བདུན་གྱི་བདུན་པ་མཉམ་ཉིད་ལྡན། །རང་ལྷའི་ས་བོན་ཕྱག་མཚན་ནི། །སོ་སོར་རྟོག་པར་བརྗོད་པར་བྱ། །ཐམས་ཅད་གཅིག་ཏུ་ནན་ཏན་ཉིད། །རྫོགས་པ་ཆོས་དབྱིངས་དག་པ་སྟེ། །མཁས་པས་ཆོ་ག་གསུངས་པ་ཡི། །རྣམ་པ་ལྔ་པོ་བསྒོམ་པ་ཉིད། །

ཅེས་པ་སྟེ། དེ་ཡང་ཡེ་ཤེས་ལྔའི་ངོ་བོར་མངོན་པར་བྱང་ཆུབ་པ་ལྔ་ནི། ཟླ་བའི་རྣམ་པར་གནས་པ་ནི་མེ་ལོང་ལྟ་བུའི་ཡེ་ཤེས་དང་ལྡན་པ་ལས་མངོན་པར་བྱང་ཆུབ་པ་དང་པོ་དང༌། དེ་བཞིན་དུ་བདུན་གྱི་བདུན་པ་ནི་ཉི་མ་སྟེ་རྟ་བདུན་བདུན་གྱིས་འདྲེན་པའི་མིང་ཡིན། དེ་ནི་མཉམ་ཉིད་ཡེ་ཤེས་ཏེ་མངོན་བྱང་གཉིས་པ་དང༌། རང་གི་ལྷའི་ས་བོན་ལས་བྱུང་བའི་ཕྱག་མཚན་ནི་སོ་སོར་རྟོག་པའི་ཡེ་ཤེས་ཏེ་མངོན་བྱང་གསུམ་པོ་བརྗོད་པར་བྱ་བ་དང༌། ཟླ་ཉི་ཕྱག་མཚན་ས་བོན་དང་བཅས་པ་ཐམས་ཅད་འདུས་ཏེ་གཅིག་ཏུ་གྱུར་པ་ནི་བྱ་བ་ནན་ཏན་ནམ་བྱ་གྲུབ་ཡེ་ཤེས་ཏེ་མངོན་བྱང་བཞི་པ་ཉིད་དང༌། ལྷའི་སྐུ་ཡོངས་སུ་རྫོགས་པ་ནི་ཆོས་དབྱིངས་ཡེ་ཤེས་ཀྱི་ངོ་བོར་དག་པ་སྟེ་མངོན་བྱང་ལྔ་པའོ། །དེ་ལྟ་བུའི་ཚུལ་ལ་མཁས་པས་ལྷ་བསྐྱེད་པའི་ཆོ་ག་གསུངས་པ་ཡི། མངོན་བྱང་རྣམ་པ་ལྔ་པོ་ལམ་དུ་བྱས་ནས་བསྒོམ་པར་བྱ་བ་ཉིད་དོ། །

**གཉིས་པ་སོ་སོའི་རྣམ་དབྱེ་བྱེ་བྲག་ཏུ་བཤད་པ་ལ་གསུམ། གཙོ་མོ་རྡོ་རྗེ་འཆང་གི་བསྐྱེད་ཚུལ། འཁོར་ཐབས་ཤེས་ལས་བསྐྱེད་ཚུལ། དེ་དག་འདྲ་མི་འདྲའི་ཚུལ་བཤད་པའོ། །དང་པོ་ནི།**

ཨཱ་ལི་ཀཱ་ལི་མཉམ་སྦྱོར་བ། །རྡོ་རྗེ་སེམས་དཔའ་ཉིད་ཀྱི་གདན། ཡི་གེ་ལས་བྱུང་གོང་བུ་ལ། །ཧཱུཾ་ཕཊ་རྣམ་པའང་འདོད་མི་བྱ། །སེམས་དཔའི་གཟུགས་བརྙན་ལས་བྱུང་བའི། །དཀྱིལ་འཁོར་བདག་པོ་རྣམ་པར་བསྒོམ། །ཕྱག་མཚན་ལ་སོགས་གོང་མ་བཞིན། །ཟླ་བ་ཆུ་ཤེལ་ནོར་བུའི་འོད། །

ཅེས་པ་སྟེ། ལྷ་ཐམས་ཅད་མངོན་བྱང་ལྔའི་སྒོ་ནས་བསྐྱེད་ན་གཙོ་མོ་རྡོ་རྗེ་འཆང་གི་བསྐྱེད་ཚུལ་ཡང་དེ་དང་མཚུངས་སམ་ཞེ་ན། དེའི་ཁྱད་པར་བསྟན་པའི་ཕྱིར་བསྐྱར་ནས་བཤད་པ་སྟེ། ཨཱ་ལི་ལས་ཟླ་བ་དང་ཀཱ་ལི་ལས་ཉི་མ་མཉམ་པར་སྦྱོར་བའི་བདེ་སྟོང་གི་ངོ་བོ་ཨོཾ་ལས་གྲི་གུག་ཨོཾ་གྱིས་མཚན་པ་དེ་འབྲས་བུའི་རྡོ་རྗེ་སེམས་དཔའ་ཉིད་ཀྱི་གཞིའམ་མདན་ཡིན་པས། དེ་ནི་རྒྱུའི་རྡོ་རྗེ་འཆང་བསྐྱེད་ཚུལ་ཡིན་ནོ། །དེ་ཡང་ས་བོན་གྱི་ཡི་གེ་ལས་བྱུང་བའི་ཕྱག་མཚན་གོང་བུའི་སྐབས་ཡིན་པས། དེ་ལ་མཁའ་གསང་འགོག་བྱེད་ཀྱི་ཡི་གེ་ཧཱུཾ་ཕཊ་ཀྱི་རྣམ་པའང་འདོད་པར་མི་བྱ་སྟེ། ཡབ་ཡུམ་གྱི་རྣམ་པ་མེད་པའི་ཕྱིར་རོ། །དེས་ན་རྒྱུ་རྡོ་རྗེ་སེམས་དཔའི་གཟུགས་བརྙན་ཕྱག་མཚན་ལས་བྱུང་བའི་འབྲས་བུ་རྡོ་རྗེ་འཆང་གི་དཀྱིལ་འཁོར་འཁོར་ལོའི་ཁྱབ་བདག་ཏུ་གྱུར་པ་དེ་ནི་གཙོ་མོ་བདག་མེད་མའི་རྣམ་པར་བསྒོམ་པ་སྟེ། དེའི་ཞལ་ཕྱག་ལ་སོགས་པ་གོང་མ་ལེའུ་གསུམ་པའི་སྐབས་ཀྱི་རྡོ་རྗེ་ལུ་གུ་རྒྱུད་མ་བཞིན་དུ། ཟླ་བའམ་ཆུ་ཤེལ་ནོར་བུའི་འོད་ལྟར་དྭངས་ཤིང་གསལ་བར་བསྒོམ་པའི་དོན་ནོ། །འདི་ལ་མཁས་པ་ཁ་ཅིག་གིས། དཀྱིལ་འཁོར་བདག་པོ་རྣམ་པར་བསྒོམ། །ཞེས་པ་ལ། ཡབ་རྡོ་རྗེ་འཆང་གི་བསྐྱེད་ཆོག་གི་ལུང་དྲངས་ཏེ་ཡུམ་དང་མི་འདྲ་བའི་ཁྱད་པར་རྒྱུ་མཚན་དང་བཅས་པས་ཆེད་དུ་སྒྲུབ་པར་མཛད་ན་ཡང༌། འདིར་ཡུམ་གྱི་བསྐྱེད་ཆོག་གཙོ་བོར་བཤད་པའི་སྐབས་མི་འབྲེལ་བཞིན་དུ་གཡག་གི་རྭ་རྟའི་མགོ་ལ་སྦྱོར་བ་དོན་མེད་དོ་སྙམ་མོ། །གང་ལྟར་ཡང་ཐབས་ཤེས་དབྱེར་མེད་ཀྱི་དོན་གང་ཞིག་བསྒོམས་ཀྱང་འཚང་རྒྱ་བའི་ལམ་དུ་སོང་ན་ཅི་སྟོ་སྟེ་ཁྱད་པར་མེད་པས་སོ། །

**གཉིས་པ་ནི།**

ཐབས་དང་ཤེས་རབ་རང་བཞིན་ལས། །འདི་ལྟར་ཐམས་ཅད་རྫོགས་པ་ཉིད། །ཟླ་བ་ཉི་མས་རབ་དབྱེ་བས། །ཨཱ་ལི་ཤེས་རབ་ཀཱ་ལི་ཐབས། །

ཞེས་པ་སྟེ། འོ་ན་འཁོར་བསྐྱེད་ཚུལ་ཡང་གཙོ་མོ་དང་འདྲའམ་ཞེ་ན། ཐམས་ཅད་ཐབས་དང་ཤེས་རབ་ཀྱི་རང་བཞིན་ལས་བསྐྱེད་པ་ཡིན་པས་འདི་ལྟར་རྒྱུ་རྡོ་རྗེ་འཆང་གི་བསྐྱེད་ཚུལ་ས་བོན་དང་དག་འབྲས་ཙམ་མ་གཏོགས་གཞན་ཐབས་ཤེས་དབྱེར་མེད་ཀྱི་རྒྱུ་ལས་ལྷའི་སྐུར་རྫོགས་པ་ལ་མཚུངས་པ་ཉིད་དོ། །ཐབས་ཤེས་ཇི་ལྟ་བུས་ཞེ་ན། ཟླ་བ་དང་ཉི་མས་ཁམས་དཀར་དམར་མཚོན་པའི་རྒྱུས་རབ་ཏུ་དབྱེ་བ་ལས། འབྲས་བུ་ལྷའི་སྐུར་བཞེངས་པའི་དུས་སུའང་རྒྱུ་ཨཱ་ལི་ལས་བྱུང་བའི་ཟླ་བ་བསྒོམས་པ་ལས་འབྲས་བུ་ཤེས་རབ་སྟོང་པ་ཉིད་དང༌། རྒྱུ་ཀཱ་ལི་ལས་བྱུང་བའི་ཉི་མ་བསྒོམས་པ་ལས་འབྲས་བུ་ཐབས་བདེ་བ་ཆེན་པོའི་ཡེ་ཤེས་བྱུང་བ་སྟེ། དོན་དུ་ཐབས་ཤེས་དབྱེར་མེད་ཀྱི་ལྷར་གྲུབ་པ་ཡིན་ནོ། །

**གསུམ་པ་ནི།**

དེ་ལས་དཀར་མོ་ལ་སོགས་པ། །ཡི་གེས་དབྱེ་བ་སོ་སོ་ཡིན། །

ཞེས་པ་སྟེ། ཐབས་ཤེས་ཀྱི་སྦྱོར་བ་དེ་ལས་འཁོར་དཀར་མོ་ལ་སོགས་པའི་སྐུ་རྫོགས་པ་ཡིན་པས་ཐམས་ཅད་ལ་ཐུན་མོང་གི་ཆོས་ཁ་དོག་དང༌། རྒྱན་དང༌། ཕྱག་མཚན་དང༌། བཞུགས་སྟངས་སོགས་འདྲ་བ་དང༌། ཝརྣའི་སྒྲ་ཁ་དོག་དང་རིགས་དང་ཡི་གེ་ལ་འཇུག་པ་ལས། འདིར་ཡི་གེ་ལ་འཇུག་པའི་དབང་དུ་བྱས་ཏེ་ས་བོན་གྱི་ཡི་གེས་དབྱེ་བས་ཁྱད་པར་གྱི་ཆོས་སྐྱེད་བྱེད་ཀྱི་རྒྱུ་དང༌། བསྐྱེད་བྱ་ལྷའི་སྐུ་དང༌། བཞུགས་པའི་གནས་དང༌། བརྟགས་པའི་མཚན་དང༌། དེ་ཁོ་ན་ཉིད་ཀྱི་རྣམ་དག་སོགས་མི་འདྲ་བ་སོ་སོ་ཉིད་དུ་གྲུབ་པ་ཡིན་ནོ། །

**གཉིས་པ་གནས་སོ་སོར་དགོད་པ་ལ་གཉིས། འཕར་མ་ནང་མའི་ལྷ་དང༌། ཕྱི་མའི་ལྷ་དགོད་པའོ། །དང་པོ་ནི།**

རེ་ཤིག་ནང་གི་འཕར་མ་ལ། །རྣལ་འབྱོར་མ་ལྔ་ངེས་གནས་པ། །ཕུང་པོ་ལྔ་ཡི་རང་བཞིན་གྱི། །རྣལ་འབྱོར་རིག་པས་རྟག་ཏུ་བསྒོམ། །དབང་པོ་རྡོ་རྗེ་གཤིན་རྗེ་དཀར། །ཆུ་བདག་ཆུ་ཡི་རྣལ་འབྱོར་མ། །ལུས་ངན་རྡོ་རྗེ་མཁའ་འགྲོ་མ། །དབུས་སུ་བདག་མེད་རྣལ་འབྱོར་མ། །

ཞེས་པ་སྟེ། རེ་ཤིག་སྟེ་ཐོག་མར་ནང་གི་འཕར་མ་ལ་རྡོ་རྗེ་མ་སོགས་རྣལ་འབྱོར་མ་ལྔ་ངེས་པར་གནས་པ་ནི། གཟུགས་སོགས་ཕུང་པོ་ལྔ་རྣམ་པར་དག་པའི་རང་བཞིན་ལས། སྦྱོང་བྱེད་ལྷའི་རྣལ་འབྱོར་རིག་པའི་གང་ཟག་གིས་དུས་རྟག་ཏུ་ཐུན་དུ་བཅད་དེ་སྣང་ལ་རང་བཞིན་མེད་པར་བསྒོམ་པ་སྟེ། བསྒོམ་ཚུལ་ཡང་དབང་པོ་སྟེ་ཤར་དུ་གཟུགས་ཕུང་དག་པ་རྡོ་རྗེ་མ། གཤིན་རྗེ་སྟེ་ལྷོར་ཚོར་ཕུང་དག་པ་དཀར་མོ། ཆུ་བདག་སྟེ་ནུབ་ཏུ་འདུ་ཤེས་དག་པ་ཆུའི་རྣལ་འབྱོར་མ། ལུས་ངན་ཏེ་བྱང་དུ་འདུ་བྱེད་དག་པ་རྡོ་རྗེ་མཁའ་འགྲོ་མ། དབུས་སུ་སྟེ་པདྨའི་ལྟེ་བར་རྣམ་ཤེས་དག་པ་བདག་མེད་རྣལ་འབྱོར་མ་བསྒོམ་པར་བྱའོ། །

**གཉིས་པ་ནི།**

ཕྱི་རོལ་གྱི་ནི་འཕར་མ་ལ། །དཀར་མོ་ཆོམ་རྐུན་རོ་ལངས་མ། །གྷསྨ་རཱི་དང་པུཀྐ་སཱི། །རི་ཁྲོད་མ་དང་གདོལ་པ་མོ། །བརྒྱད་པ་ཌོཾ་བྷི་ནཱི་རུ་བརྗོད། །འོག་ལྡན་མ་དང་སྟེང་ལྡན་ཉིད། །མཁའ་སྤྱོད་མ་དང་ས་སྤྱོད་བརྗོད། །སྲིད་དང་ཞི་བའི་རང་བཞིན་གྱིས། །སྙིང་རྗེ་ཆེན་པོ་འདི་དག་གནས། །

ཞེས་པ་སྟེ། དེ་ནས་ཕྱི་རོལ་གྱི་འཕར་མ་ལ། ཤར་དུ་དཀར་མོ། ལྷོར་ཆོས་རྐུན་མ། ནུབ་ཏུ་རོ་ལངས་མ། བྱང་དུ་གྷསྨ་རཱི། བྱང་ཤར་དུ་པུཀྐ་སཱི། ཤར་ལྷོར་རི་ཁྲོད་མ་དང༌། ལྷོ་ནུབ་ཏུ་གདོལ་པ་མོ། ནུབ་བྱང་དུ་ཕྱིའི་ལྷ་མོ་བརྒྱད་པ་ཌོཾ་བྷི་ནཱི་རུ་གནས་པར་བརྗོད་པ་དང༌། ཞལ་འོག་ཏུ་གཟིགས་པ་དང་ལྡན་པས་འོག་ལྡན་མ་དང༌། སྟེང་དུ་གཟིགས་པ་དང་ལྡན་པས་སྟེང་ལྡན་མ་གཉིས་ནི། མཁའ་སྤྱོད་མ་དང་ས་སྤྱོད་མར་བརྗོད་པ་སྟེ། འོག་མ་སྲིད་པ་དང་སྟེང་མ་ཞི་བ་དག་པའི་རང་བཞིན་གྱིས་གཙོ་མོའི་སྟེང་དང་འོག་ཏུ་གནས་པའོ། །དེ་ལ་སྙིང་རྗེ་ཆེན་པོ་ཞེས་བོས་ནས་འཕར་མ་གཉིས་ལ་ལྷ་མོ་འདི་དང་འདི་དག་གནས་ཞེས་སྟོན་པའི་དོན་ནོ། །

**གསུམ་པ་ལྷའི་མངོན་རྟོགས་ལ་གཉིས། ལྷའི་རྣམ་དག་དང༌། ཕྱག་མཚན་སོགས་ཀྱི་རྣམ་དག་བསྟན་པའོ། །དང་པོ་ལ་གཉིས། མདོར་བསྟན་དང༌། རྒྱས་བཤད་དོ། །དང་པོ་ནི།**

ལྷ་མོ་ཐམས་ཅད་སྐུ་མདོག་ནག །དྲག་ཆེན་ཕྱག་རྒྱ་ལྔ་ཡིས་བརྒྱན། །ཞལ་གཅིག་སྤྱན་ནི་དམར་བ་རྣམས། །ལག་ན་གྲི་གུག་ཐོད་པས་ཁྱབ། །

ཅེས་པ་སྟེ། ལྷ་མོ་བཅོ་ལྔ་པོ་ཐམས་ཅད་ཆོས་དབྱིངས་འགྱུར་བ་མེད་པའི་བརྡར་སྐུ་མདོག་ནག་མོ། བདུད་སྐྲག་པར་བྱེད་པའི་བརྡར་དྲག་ཆེན་ཏེ་ཤིན་ཏུ་གཏུམ་པ། ཕར་ཕྱིན་ལྔ་དག་པའི་བརྡར་ཕྱག་རྒྱ་ལྔས་བརྒྱན་པ། དེ་བཞིན་དུ་རོ་གཅིག་གཟིགས་པས་ཞལ་གཅིག དུས་གསུམ་གཟིགས་པས་སྤྱན་ནི་གསུམ་གསུམ་སྟེ་དམར་བ། དེ་རྣམས་ཀྱི་ལག་པ་གཡས་གཡོན་ན་གྲི་གུག་དང་ཐོད་པས་ཁྱབ་པ་སྟེ་ཐམས་ཅད་གྲི་ཐོད་འཛིན་པའོ། །

**གཉིས་པ་ནི།**

འཁོར་ལོ་རྣ་ཆ་མགུལ་རྒྱན་དང༌། །ལག་གདུབ་དང་ནི་སྐེ་རགས་ཉིད། །སངས་རྒྱས་ལྔ་ནི་རྣམ་དག་པས། །འདི་ལྔ་ཕྱག་རྒྱ་དག་པའོ། །ཇི་ལྟར་བདག་མེད་རྣལ་འབྱོར་མ། །དེ་ལྟར་ཐམས་ཅད་རྣམ་པར་བཤད། །ལག་པ་གཅིག་ནི་ཐོད་པས་བྲེལ། །གཡས་པ་ན་ནི་གྲི་གུག་འཛིན། །གཡོན་པས་ཁ་ཊྭཾ་ག་ཉིད་དོ། །སྟག་གི་པགས་པས་སྨད་དཀྲིས་ཤིང༌། །རོ་ལ་ཞོན་ཞིང་གཟི་བརྗིད་འབར། །ཕྱག་གཉིས་གྱེན་དུ་དབུ་སྐྱེས་སེར། །

ཞེས་པ་སྟེ། ཕྱག་རྒྱ་ལྔ་ནི། རུས་པའི་འཁོར་ལོ་དང༌། རྣ་ཆ་དང༌། མགུལ་རྒྱན་དང༌། ལག་གདུབ་དང་ནི། སྐེ་རགས་ཉིད་དེ་དེ་རྣམས་མི་བསྐྱོད་པ་ལ་སོགས་པ་སངས་རྒྱས་ལྔ་ནི་རྣམ་པར་དག་པ་ཡིན་པས་འདི་ལྔ་ཕྱག་རྒྱ་ལྔའི་དག་པའོ། །འཁོར་རྣམས་ཀྱིའང་རྒྱན་ཆ་ལུགས་དེ་ལྟར་ཡིན་ནམ་ཞེ་ན། ཇི་ལྟར་གཙོ་མོ་བདག་མེད་རྣལ་འབྱོར་མ་དེ་ལྟར་འཁོར་ཐམས་ཅད་ཀྱང་དེ་དང་འདྲ་བ་རྣམ་པར་བཤད་དེ། ཀུན་ཀྱང་ལག་པ་གཅིག་སྟེ་གཡོན་པ་ན་ཐོད་པ་ཁྲག་གིས་གང་བ་འཛིན་པས་བྲེལ་ཞིང༌། གཡས་པ་ན་གྲི་གུག་འཕྱར་བའི་ཚུལ་གྱིས་འཛིན་པ་དང༌། གཡོན་པའི་གྲུ་མོ་ནས་ཀྱང་ཡབ་ཧེ་རུ་ཀ་མཚོན་པའི་ཁ་ཊྭཾ་ག་འཛིན་པ་ཉིད་དོ། །གཟུང་འཛིན་སྤངས་པས་སྟག་གི་པགས་པས་སྐུ་སྨད་དཀྲིས་ཤིང༌། རོ་ལ་ཞོན་པ་སྟེ་རོའི་གདན་ལ་གནས་ཤིང་སྐྱིལ་ཀྲུང་ཕྱེད་པའི་སྟབས་ཀྱིས་བཞུགས་པ། ཐུགས་རྗེ་འཕྲོ་བས་སྐུ་ལས་མེ་རི་དང་མེ་དཔུང་གི་གཟི་བརྗིད་འབར་བ། ཐབས་ཤེས་དག་པས་ཕྱག་གཉིས་མ། ཡོན་ཏན་གོང་དུ་རྒྱས་པས་དབུ་སྐྱེས་ཏེ་སྐྲ་སེར་པོ་གྱེན་དུ་བརྫེས་པའོ། །

**གཉིས་པ་ནི།**

ང་རྒྱལ་ལ་སོགས་སྐྱོན་དྲུག་རྣམས། །གཅོད་ཕྱིར་གྲི་གུག་རྣམ་པར་གནས། །དངོས་དང་དངོས་མེད་རྣམ་རྟོག་གི །མགོ་བོ་པདྨའི་སྣོད་དུ་ནི། །བདུད་རྣམས་རྣམ་པ་བཞི་ཡི་ཁྲག །དངོས་གྲུབ་ཕྱིར་ནི་འཐུང་བར་བྱེད། །སྟོང་པའི་རྣམ་པས་ཁ་ཊྭཱཾ་ག །ཐབས་ཀྱི་རོ་ནི་རྣམ་པར་བརྟག །

ཅེས་པ་སྟེ། ང་རྒྱལ་ལ་སོགས་པ་རྩ་བའི་ཉོན་མོངས་པ་དྲུག་པོ་དེ་རྣམས་གཅོད་པའི་ཕྱིར་ཕྱག་གཡས་པས་གྲི་གུག་མཁའ་ལ་རྣམ་པར་འཕྱར་བའི་ཚུལ་དུ་གནས་ལ། གཡོན་པས་དངོས་དང་དངོས་མེད་འཛིན་པའི་རྣམ་རྟོག་གི་མགོ་བོ་གཅོད་པར་མཚོན་པའི་པདྨའི་སྣོད་དུ་ནི། ལྷའི་བུ་ལ་སོགས་པའི་བདུད་རྣམས་རྣམ་པར་བཞིའི་ཁྲག་གིས་བཀང་ནས། དངོས་གྲུབ་ཀྱི་ཕྱིར་ནི་འཐུང་བར་བྱེད་པའི་ཚུལ་མཛད་པ། ཤེས་རབ་སྟོང་པ་དག་པའི་རྣམ་པས་ཁ་ཊྭཱཾ་ག་དང༌། ཐབས་སྙིང་རྗེ་དག་པ་ཉིད་ཀྱིས་རོའི་གདན་ནི་རྣམ་པར་མཚོན་པར་བརྟག་སྟེ་ཐབས་ཤེས་ཟུང་འཇུག་ཏུ་བསྒོམ་པར་བྱའོ། །

**བཞི་པ་བསྒོམ་པའི་ཕན་ཡོན་བསྟན་པ་ནི།**

འདིས་ནི་འཁོར་ལོ་རྣམ་བསྒོམས་ན། །དངོས་གྲུབ་མྱུར་དུ་འཐོབ་པར་འགྱུར། །

ཞེས་པ་སྟེ། དེ་ལྟ་བུའི་ཚུལ་འདིས་ནི་བདག་མེད་མའི་དཀྱིལ་འཁོར་གྱི་འཁོར་ལོ་འདི་ཉིད་རྣམ་པར་བསྒོམས་ན། སྤྱིར་གསང་སྔགས་སྒྲུབ་ཐག་ཉེ་ཞིང༌། སྒོས་སུ་མ་རྒྱུད་ཀྱི་སྙིང་པོ་འདི་ཉིད་ལམ་མྱུར། དེ་ལས་ཀྱང་ཡང་སྒོས་ལྷ་མོ་བཅོ་ལྔ་ནི་ཤིན་ཏུ་མྱུར་བའི་ཟབ་ལམ་ཡིན་པས་དངོས་གྲུབ་མྱུར་དུ་འཐོབ་པར་འགྱུར་རོ། །

**ལྔ་པ་ཡན་ལག་དྲུག་ཏུ་བསྒོམ་ཚུལ་བསྟན་པ་ནི།**

དང་པོར་ནག་པོ་རབ་ཏུ་བསྒོམ། །གཉིས་པར་དམར་པོ་རྣམ་པར་བསྒོམ། །གསུམ་པ་ལ་ནི་སེར་པོ་བསྒོམ། །བཞི་པར་ལྗང་ཁུ་དེ་བཞིན་ནོ། །ལྔ་པར་ཁ་དོག་སྔོན་པོ་དང༌། །དྲུག་པར་དཀར་པོའི་ལུས་ཅན་ཏེ། །ཡན་ལག་དྲུག་བསྒོམ་རྣལ་འབྱོར་པས། །དགའ་བྲལ་མཐའ་ཡང་དེ་བཞིན་ནོ། །

ཞེས་པ་སྟེ། དེ་ཡང་མཉམ་པ་ཉིད་ཀྱི་དོན་ལ་ཁ་དོག་ཏུ་ཞེན་པ་སྤོང་བ་དང་ལྷ་རྣམས་རྒྱལ་བ་དྲུག་གི་རང་བཞིན་དུ་ཤེས་པའི་ཕྱིར་ཡན་ལག་དྲུག་གིས་རྒྱས་བཏབ་ནས་བསྐྱེད་རིམ་གྱི་ཏིང་ངེ་འཛིན་བསྒོམ་པར་བསྟན་པ་སྟེ། དེ་ཡང་དང་པོར་རང་བདག་མེད་མའི་ཐུགས་ཀར་ཨཾ་ནག་པོ་ལས་འོད་ཟེར་ནག་པོ་འཕྲོས་པས་རྟེན་དང་བརྟེན་པར་བཅས་པ་ཐམས་ཅད་མི་བསྐྱོད་པའི་ངོ་བོ་ནག་པོར་གྱུར་པ་རབ་ཏུ་བསྒོམ། དེ་བཞིན་དུ་གཉིས་པར་འོད་དཔག་མེད་ཀྱི་ངོ་བོ་དམར་པོ། གསུམ་པ་ལ་ནི་རིན་འབྱུང་གི་ངོ་བོ་སེར་པོ། བཞི་པར་དོན་གྲུབ་ཀྱི་ངོ་བོ་ལྗང་ཁུ་ཡང་དེ་བཞིན་ནོ། །ལྔ་པར་རྡོར་སེམས་ཀྱི་ངོ་བོ་སྔོན་པོ་དང༌། དྲུག་པར་རྣམ་སྣང་གི་ངོ་བོ་དཀར་པོའི་ལུས་ཅན་ཉིད་དུ་བསྒོམས་ནས་ཁ་དོག་ལ་ཞེན་པ་མེད་པར་བྱའོ། །དེའི་ཤུགས་ལས་སྐྱེད་མཆེད་བྱིན་རླབས་ཀྱང་བསྟན་པར་བཞེད་དེ། རྣ་བར་ཞེ་སྡང་རྡོ་རྗེ་ནག་མོ། ལྕེ་ལ་འདོད་ཆགས་རྡོ་རྗེ་དམར་མོ། སྣ་ལ་སེར་སྣ་རྡོ་རྗེ་སེར་མོ། དཔྲལ་བར་ཕྲག་དོག་རྡོ་རྗེ་ལྗང་ཁུ། སྙིང་གར་རེག་བྱ་རྡོ་རྗེ་སྔོན་མོ། མིག་ཏུ་གཏི་མུག་རྡོ་རྗེ་དཀར་པོ་བསྒོམ་པ་དང༌། ཡང་ཕོ་བྲང་རྣམ་སྣང་གི་ཡན་ལག དེ་བཞིན་དུ་རྗེས་ཆགས་རྡོར་སེམས་ཀྱི། དབང་བསྐུར་མི་བསྐྱོད་པའི། མཆོད་པ་དོན་གྲུབ་ཀྱི། བསྟོད་པ་རིན་འབྱུང་གི བདུད་རྩི་མྱང་བ་སྣང་མཐའི་ཡན་ལག་སྟེ་བསྐྱེད་རིམ་ཡན་ལག་དྲུག་ལྡན་དུ་བསྒོམ། དེས་ལུས་ཀྱི་ཞེན་བཟློག་བསྟན། དེ་ནས་ངག་གི་ཞེན་པ་བཟློག་བཟླས་པ་དང༌། སེམས་ཀྱི་ཞེན་བཟློག་རྫོགས་རིམ་བསྟན་པ་སྟེ། དེ་ལྟར་བསྐྱེད་རྫོགས་སྟན་ཐོག་གཅིག་ཏུ་སྒོམ་པའི་རྣལ་འབྱོར་པས་ཁ་དོག་ལ་ཞེན་པ་དང་བྲལ་བའི་ཚེ་རྗེས་གཞིག་གིས་ཁ་དོག་གི་བསྒོམ་བྱ་བཤིག་ནས་རིམ་གྱིས་འོད་གསལ་དུ་བསྡུས་ཏེ་དགའ་བྲལ་གྱི་མཐའ་ལྷན་སྐྱེས་ཀྱི་ཡེ་ཤེས་སོར་སྡུད་ལ་སོགས་པའི་རྫོགས་རིམ་ཡན་ལག་དྲུག་ཏུ་བསྒོམས་ནས་མཐར་ལུགས་བཟློག་ཡན་ལག་དྲུག་ཏུ་ལྡང་བའང་སྔ་མ་དེ་བཞིན་ནོ། །དེས་བསྐྱེད་རིམ་གྱི་མངོན་པར་རྟོགས་པའི་ཆིངས་བཅུ་དྲུག་ཏུ་བསྡུས་པར་བསྟན་ཏོ། །

**གཉིས་པ་རིམ་གཉིས་འབྲེལ་པ་ཅན་དུ་བསྟན་པ་ནི།**

བསྐྱེད་པའི་རིམ་པ་ཉིད་དང་ནི། །རྫོགས་པ་ཡི་ཡང་རིམ་པ་ཉིད། །རིམ་གཉིས་མཉམ་པར་གནས་ནས་ནི། །རྡོ་རྗེ་ཅན་གྱིས་ཆོས་བཤད་དོ། །བསྐྱེད་པ་ཡི་ནི་ཆ་བཤད་དེ། །

ཞེས་པ་སྟེ། དེ་ཡང་བློས་ཀུན་ཏུ་བཏགས་པ་ཀུན་རྫོབ་བཅོས་མ་ལྷའི་རྣམ་པ་བསྐྱེད་པའི་རིམ་པ་ཉིད་དང་ནི། ཡོངས་གྲུབ་མ་བཅོས་དོན་དམ་ལྷན་ཅིག་སྐྱེས་པའི་ཡེ་ཤེས་རྫོགས་པ་ཡི་ཡང་རིམ་པ་ཉིད་དེ། རིམ་གཉིས་ཟུང་འབྲེལ་དུ་ཉམས་སུ་བླངས་པ་ལ་བརྟེན་མཐར་ཐུག་སངས་རྒྱས་ཐོབ་པ་ནའང་རིམ་གཉིས་ཟུང་འཇུག་ལ་མཉམ་པར་གནས་པ་སྟེ། རྫོགས་པས་རང་དོན་ཆོས་སྐུ་དང༌། བསྐྱེད་པས་གཞན་དོན་གཟུགས་སྐུ་གཉིས་སུ་སྟོན་པའི་སྒོ་ནས་ནི། རྡོ་རྗེ་ཅན་ཏེ་སྟོན་པ་རྡོ་རྗེ་འཆང་གི་སྐུར་བཞེངས་ནས་གསང་ཆེན་རྡོ་རྗེ་ཐེག་པའི་ཆོས་འཆད་པར་མཛད་དོ། །དེ་ཡན་རྟེན་བསྐྱེད་པའི་རིམ་པའི་ཆ་ནི་བཤད་དེ། དེ་ནས་བརྟེན་པ་རྫོགས་པའི་རིམ་པའི་ཆ་ནི་བཤད་པར་བྱའོ་ཞེས་མཚམས་སྦྱར་བའོ། །

**གསུམ་པ་རྫོགས་པའི་རིམ་པ་རྒྱས་པར་བཤད་པ་ལ་བཅུ་གསུམ། ཆགས་ཅན་ལས་རྒྱ་ལ་བརྟེན་ནས་ལྷན་ཅིག་སྐྱེས་པའི་དོན་བསྒོམ་པ། དབང་གསུམ་པའི་ཉམས་མྱོང་གིས་གཏན་ལ་ཕབ་ནས་བསྒོམ་པ། ཆགས་ཅན་དང་ཆགས་བྲལ་གཉིས་ཀའི་དགའ་བཞིའི་མཚན་ཉིད་བསྟན་པ། རྟོག་བཅས་གསུམ་པ་དོར་ནས་རྟོག་མེད་བཞི་པ་ཉམས་སུ་བླང་བ། ཕྱག་རྒྱ་ཆེན་པོ་བླ་མའི་གདམས་ངག་གིས་རྟོགས་པར་བསྟན་པ། ཕྱག་རྒྱ་ཆེན་པོའི་དོན་བློ་ལ་བཞག་པའི་ཐབས་བསྟན་པ། ཕྱག་རྒྱ་ཆེན་པོ་རྟོགས་པའི་ཆེ་བ་བསྟན་པ། དེ་བསྒོམས་ན་བསོད་ནམས་ཆུང་ཡང་འགྲུབ་པར་བསྟན་པ། སྤྱོད་ལམ་ཐམས་ཅད་དེའི་ཉམས་དང་མི་འབྲལ་བར་བསྟན་པ། སྲིད་པ་ལུགས་འབྱུང་ལུགས་བཟློག་གི་མཚན་ཉིད་བསྟན་པ། རྣལ་འབྱོར་པ་ལ་སྣང་བ་གྲོགས་སུ་འཆར་བར་བསྟན་པ། རྒྱུད་ཀྱི་རྒྱལ་པོ་འདི་ཉིད་ཀྱི་ཆེ་བ་བསྟན་པ། དེ་ཉིད་བསྒོམ་པ་ལ་གདམས་པས་མཇུག་བསྡུ་བའོ། །དང་པོ་ལ་གསུམ། ངོ་བོ་མདོར་བསྟན་པ། དབྱེ་བ་རྒྱས་པར་བཤད་པ། ཤིན་ཏུ་རྒྱས་པར་བཤད་པའོ། །དང་པོ་ནི།**

ནམ་མཁའི་ཁམས་ནི་པདྨ་ལ། །བྷ་ག་ཞེས་བྱ་ཡེ་ཤེས་བརྗོད། །བསྒོམ་པ་ཞེས་བྱ་སྙོམས་འཇུག་ཉིད། །དེ་ཡི་བདེ་བ་འཁོར་ལོར་བརྗོད། །རིམ་པ་ཇི་བཞིན་རང་རིག་ཉིད། །ལྷ་ཞེས་བྱ་བ་བྱང་ཆུབ་སེམས། །ཇི་ལྟར་བྱུང་བ་ཁུ་བ་ཉིད། །

ཞེས་པ་སྟེ། གོང་དུ་བསྐྱེད་རིམ་གྱི་སྐབས་སུ་ནམ་མཁའི་ཁམས་ནི་བྷ་ག་བསམ་ཞེས་པའི་ཚིག་བཅད་དྲང་དོན་དུ་བཤད་པ་ཉིད། འདིར་རྫོགས་རིམ་གྱི་སྐབས་སུ་ངེས་དོན་གྱི་མདོར་བསྟན་དུ་བཤད་པ་སྟེ། དེ་ལ་ལས་རྒྱ་བརྟེན་པའི་སྔོན་འགྲོའི་ཆོས་རྣམས་རྫོགས་པར་བྱས་ནས། དངོས་གཞིའི་དུས་སུ་ནམ་མཁའི་ཁམས་ཞེས་བྱ་བ་དགའ་བཞི་སྐྱེ་བའི་གནས་སུ་གྱུར་པའི་ཕྱིར་ཤེས་རབ་ལས་ཀྱི་ཕྱག་རྒྱའི་ཆོས་འབྱུང་པདྨ་ལ་བརྗོད་པ་དང༌། བྷ་ག་ཞེས་བྱ་བའང་ཐབས་རྣལ་འབྱོར་པའི་རྡོ་རྗེ་དེས་ཟག་བཅས་བཅོམ་པ་དང་དེ་བའི་སྐལ་ལྡན་དུ་བྱེད་པའི་ཕྱིར་ལྷན་ཅིག་སྐྱེས་པའི་ཡེ་ཤེས་སུ་བརྗོད་པ་དང༌། དབུས་སུ་རྣམ་པར་བསྒོམ་པ་ཞེས་བྱ་བའང་ཡུམ་གྱི་པདྨ་ཡུལ་ཆོས་ཉིད་སྟོང་པ་དང༌། ཡབ་ཀྱི་རྡོ་རྗེ་ཡུལ་ཅན་རིག་པའི་ཡེ་ཤེས་མཚོན་པའི་ཕྱིར་མཁའ་གསང་བྱིན་གྱིས་བརླབས་ཏེ་སྙོམས་པར་འཇུག་པ་ཉིད་དུ་བརྗོད་པ་དང༌། འཁོར་ལོ་ཞེས་བྱ་བའང་སྙོམས་འཇུག་གི་བདེ་བ་དེས་ཉོན་མོངས་དང་རྣམ་རྟོག་གཅོད་པའི་ཕྱིར་འཁོར་ལོར་བརྗོད་པ་དང༌། ཅི་རིགས་པ་ཞེས་བྱ་བའང་དགའ་བཞིའི་རིམ་པ་ཇི་ལྟ་བ་བཞིན་དུ་ལྷན་ཅིག་སྐྱེས་པའི་ཡེ་ཤེས་ཀྱི་དོན་རང་གིས་རིག་ཅིང་རྟོགས་པ་ཉིད་དུ་བརྗོད་པ་དང༌། ལྷ་རྣམས་ཞེས་བྱ་བའང་ལྷ་དོན་དམ་བྱང་ཆུབ་སེམས་གསལ་སྟོང་དབྱེར་མེད་ཀྱི་དོན་ལ་བརྗོད་པ་དང༌། ཇི་ལྟར་བྱུང་བ་ཞེས་བྱ་བའང་རྟེན་ཀུན་རྫོབ་ཀུནྡ་ལྟ་བུའི་ཁུ་བ་ལ་བརྟེན་ནས་བརྟེན་པ་དོན་དམ་བྱང་ཆུབ་ཀྱིས་སེམས་ལྷན་ཅིག་སྐྱེས་པའི་ཡེ་ཤེས་འབྱུང་བ་ལ་བརྗོད་པའོ། །དེ་རང་ལུས་དང་སྦྱར་ན། ནམ་མཁའི་ཁམས་སྤྱི་བོའི་འཁོར་ལོ། བྷ་ག་གཏུམ་མོའི་མེ། བསྒོམ་པ་འབར་འཛག འཁོར་ལོ་སོགས་སྔར་དང་འདྲའོ། །

**གཉིས་པ་ལ་གཉིས། རྟེན་ཐབས་ཤེས་ཀྱི་སྒོ་ནས་དབྱེ་བ། ངོ་བོ་བདེན་གཉིས་ཀྱི་སྒོ་ནས་དབྱེ་བའོ། །དང་པོ་ནི།**

ལྷན་ཅིག་སྐྱེས་པ་རྣམ་པ་གཉིས། །རེ་ཞིག་བཙུན་མོ་ཤེས་རབ་ཡིན། །སྐྱེས་བུ་ཐབས་སུ་བརྗོད་པ་ཉིད། །

ཅེས་པ་སྟེ། ཀུན་རྫོབ་བྱང་ཆུབ་ཀྱི་སེམས་ལས་བྱུང་བ་དཔེའི་ལྷན་སྐྱེས་དང༌། དོན་དམ་བྱང་ཆུབ་ཀྱི་སེམས་ལས་བྱུང་བ་དོན་གྱི་ལྷན་སྐྱེས་རྣམ་པ་གཉིས་ལས། རེག་ཞིག་སྟེ་ཐོག་མར་ཞུ་བདེ་དཔེའི་ལྷན་སྐྱེས་ལ་རྟེན་གྱི་སྒོ་ནས་དབྱེ་ན་གཉིས་སུ་འགྱུར་ཏེ། བཙུན་མོ་སྟེ་བུད་མེད་ནི་ཤེས་རབ་ཀྱི་ལྷན་སྐྱེས་ཡིན་པ་དང༌། སྐྱེས་བུ་སྟེ་རྣལ་འབྱོར་པ་ནི་ཐབས་ཀྱི་ལྷན་སྐྱེས་སུ་བརྗོད་པ་ཉིད་དོ། །

**གཉིས་པ་ནི།**

ཀུན་རྫོབ་དོན་དམ་དབྱེ་བ་ལས། །ཕྱི་ནས་དེ་ནི་རྣམ་པ་གཉིས། །

ཞེས་པ་སྟེ། ངོ་བོ་ཀུན་རྫོབ་དང་དོན་དམ་པའི་བྱང་ཆུབ་ཀྱི་སེམས་གཉིས་སུ་དབྱེ་བ་ལས། ཕྱི་ནས་སྣང་བཅས་དཔེའི་ལྷན་སྐྱེས་དང༌། སྣང་མེད་དོན་གྱི་ལྷན་སྐྱེས་རྣམ་པ་གཉིས་སུ་འགྱུར་རོ། །

**གསུམ་པ་ཤིན་ཏུ་རྒྱས་པར་བཤད་པ་ལ་གཉིས། རྟེན་གྱི་སྒོ་ནས་ལྷན་སྐྱེས་བཞིར་དབྱེ་བ་དང༌། རྒྱུའི་སྒོ་ནས་དགའ་བ་བཞིར་དབྱེ་བའོ། །དང་པོ་ནི།**

རེག་ཞིག་སྐྱེས་བུ་རྣམ་པ་གཉིས། །དེ་ཡི་ཁུ་བའམ་བདེ་བ་ཉིད། །སྐྱེས་བུ་ཇི་བཞིན་ཤེས་རབ་ལའང༌། །དེ་ཡི་ཁུ་བའམ་བདེ་བ་ཉིད། །

ཅེས་པ་སྟེ། རེག་ཞིག་སྟེ་དང་པོར་སྐྱེས་བུ་ལ་ལྷན་སྐྱེས་ཀྱི་དབྱེ་བ་རྣམ་པ་གཉིས་ཏེ། རྟེན་ཁུ་བའམ་དཀར་ཆ་ནི་ཀུན་རྫོབ་ལྷན་སྐྱེས་དང༌། བརྟེན་པ་བདེ་བ་ནི་དོན་དམ་ལྷན་སྐྱེས་ཉིད་དོ། །ཐབས་སྐྱེས་བུ་ཇི་ལྟ་བ་དེ་བཞིན་དུ་ཤེས་རབ་བུད་མེད་ལའང་གཉིས་ཏེ། དེའི་ཁུ་བའམ་དམར་ཆ་ནི་ཀུན་རྫོབ་དང༌། དེ་ལས་བྱུང་བའི་བདེ་བ་ནི་དོན་དམ་པའི་ལྷན་སྐྱེས་ཉིད་དུ་བཤད་དོ། །

**གཉིས་པ་ནི།**

དེ་ཉིད་ཕྱིར་ན་དགའ་བ་ནི། །བཞི་ཡིས་རབ་ཏུ་དབྱེ་བ་ཡིས། །སྐྱེ་མེད་རིམ་པའི་ཕྱོགས་ལ་ནི། །འདི་ལྟར་ལྷན་ཅིག་སྐྱེས་རྣམ་བཞི། །

ཞེས་པ་སྟེ། རྟེན་དང་བརྟེན་པ་བཞིར་གནས་པ་དེ་ཉིད་ཀྱི་ཕྱིར་ན་རྒྱུ་ཟག་བཅས་ཞུ་བདེ་ལས་བྱུང་བའི་ལྷན་སྐྱེས་ཀྱི་དགའ་བ་ནི། ཀུན་རྫོབ་ལ་གཉིས་དང་དོན་དམ་ལ་གཉིས་ཏེ་རྣམ་གྲངས་བཞིའི་སྒོ་ནས་རབ་ཏུ་དབྱེ་བའི་ཚུལ་གྱིས་བཤད་དོ། །རིམ་པ་གཉིས་པོ་གང་ལས་བཤད་ཅེ་ན། བསྐྱེད་རིམ་ལ་ལྷན་སྐྱེས་ཀྱི་དབྱེ་བ་མེད་པས་འདི་རང་བཞིན་སྐྱེ་བ་མེད་པའི་རིམ་པ་སྟེ་རྫོགས་རིམ་གྱི་ཕྱོགས་སུ་གཏོགས། དེ་ཡང་རྫོགས་རིམ་དངོས་རྣམ་པར་མི་རྟོག་པའི་ཡེ་ཤེས་ལ་ནི་དབྱེ་བ་མེད་པས་འདི་རྒྱུ་ཐབས་ཤེས་ཀྱི་འདུ་འཕྲོད་ལས་བྱུང་བ་ཞུ་བདེ་ལྷན་སྐྱེས་ལས་དབྱེ་བ་སྟེ། འདིར་ལྟར་ལྷན་སྐྱེས་ཀྱི་དགའ་བ། ལྷན་སྐྱེས་ཀྱི་མཆོག་དགའ། ལྷན་སྐྱེས་ཀྱི་ཁྱད་དགའ་འམ་དགའ་བྲལ། ལྷན་སྐྱེས་ཀྱི་ལྷན་སྐྱེས་སུ་ཕྱེ་བས་དགའ་བ་རྣམ་པ་བཞི་རུ་བཤད་དོ། །

**གསུམ་པ་དབང་གསུམ་པའི་ཉམས་མྱོང་གིས་གཏན་ལ་ཕབ་ནས་བསྒོམ་པ་ནི།**

དགའ་བ་དང་པོ་དཔའ་བོ་ཉིད། །མཆོག་ཏུ་དགའ་བ་རྣལ་འབྱོར་མ། །ཤིན་ཏུ་བདེ་དགའ་ཐམས་ཅད་ངེས། །དེ་བདེ་ཐབས་ལས་ཡང་དག་རིག །

ཅེས་པ་སྟེ། དབང་གསུམ་པའི་སྙོམས་འཇུག་གི་དུས་སུ། སྨོས་མ་ཐག་པའི་དགའ་བ་དང་པོ་ནི་རྩོལ་བ་ཆེ་ཞིང་བདེ་བ་ཆུང་བས་དཔའ་བོ་དང་འདྲ་བ་ཉིད་དང༌། ཐིག་ལེ་ནོར་བུར་སོན་པའི་དུས་ཀྱི་མཆོག་ཏུ་དགའ་བ་ནི་རྩོལ་བ་ཆུང་ཞིང་བདེ་བ་ཆེ་བས་རྣལ་འབྱོར་མ་ལྟ་བུ་དང༌། རྗེས་ཤེས་ཀྱི་དུས་ཀྱི་ཤིན་ཏུ་བདེ་དགའ་སྟེ་དགའ་བྲལ་ནི་བདེ་བ་ཐམས་ཅད་པ་སྟེ། གཉིས་ཀའི་རྒྱུད་ལ་བདེ་བ་མཚུངས་པར་ངེས་པ་དང༌། ཉམས་སུ་མྱོང་བའི་དུས་ཀྱི་ལྷན་སྐྱེས་ནི་དེ་ལྟ་བུའི་བདེ་བ་སྐྱེས་པའི་ཐབས་དཔེ་ལ་བརྟེན་ནས་ཡང་དག་པར་རིག་པའི་ཡེ་ཤེས་སོ། །

**གསུམ་པ་ཆགས་ཅན་དང་ཆགས་བྲལ་གཉིས་ཀའི་དགའ་བཞིའི་མཚན་ཉིད་བསྟན་པ་ནི།**

དགའ་བ་བདེ་བ་ཅུང་ཟད་དེ། །མཆོག་ཏུ་དགའ་བ་བདེ་བས་ལྷག །དགའ་བྲལ་དགའ་བ་ཆགས་བྲལ་ཡིན། །ལྷག་མ་ལྷན་ཅིག་སྐྱེས་དགའ་ཉིད། །

ཅེས་པ་སྟེ། རང་ལུས་གཞན་ལུས་གཉིས་ཀའི་སྦྱོར་བ་དང་པོ་དགའ་བའི་བདེ་བ་ནི་མཆོག་དགའ་ལ་ལྟོས་ན་བདེ་བ་ཆུང་བས་ཅུང་ཟད་ཉིད་དེ། དངོས་གཞིའི་མཆོག་དགའ་ནི་དགའ་བའི་བདེ་བ། དེ་བས་ཆེས་ལྷག་པའི་བདེ་བ་དང༌། རྗེས་དགའ་བྲལ་གྱི་དགའ་བ་ནི་ཡུལ་ལ་ཆགས་པ་དང་བྲལ་བའི་བདེ་བ་ཡིན་པ་དང༌། ལྷག་མ་དངོས་གཞི་ལྷན་ཅིག་སྐྱེས་པའི་དགའ་བ་ནི་བདེ་སྟོང་ཟུང་འཇུག་ཏུ་ཉམས་སུ་མྱོང་བ་ཉིད་དོ། །

**བཞི་པ་རྟོག་བཅས་གསུམ་པ་དོར་ནས་རྟོག་མེད་བཞི་པ་ཉམས་སུ་བླང་བ་ལ་གསུམ། འཐད་པ་སྤྱིར་བསྟན་པ། གསུམ་པོ་སྤང་བྱར་བསྟན་པ། བཞི་པ་བླང་བྱར་བསྟན་པའོ། །དང་པོ་ནི།**

དང་པོ་རེག་པར་འདོད་པ་དང༌། །གཉིས་པ་བདེ་བར་འདོད་པ་དང༌། །གསུམ་པ་འདོད་ཆགས་འཇིག་པ་ཉིད། །དེས་ན་བཞི་པར་བསྒོམ་པར་བྱ། །

ཞེས་པ་སྟེ། དགའ་བ་དང་པོ་ནི་རྡོ་རྗེ་དང་པདྨ་རེག་པར་འདོད་པའི་རྟོག་པ་དང་བཅས་པ་དང༌། གཉིས་པ་ནི་བདེ་བ་ཉམས་སུ་མྱོང་བར་འདོད་པའི་རྟོག་པ་དང་བཅས་པ་དང༌། གསུམ་པ་ནི་འདོད་ཆགས་འཇིག་པ་ཉིད་དེ་ཆགས་བྲལ་རྣམ་པར་ཉེད་པའི་རྟོག་པ་དང་བཅས་པ་སྟེ། དེས་ན་རྟོག་པ་ཐམས་ཅད་དང་བྲལ་བའི་བཞི་པ་ལྷན་ཅིག་སྐྱེས་པའི་དགའ་བ་ཉིད་བསྒོམ་པར་བྱའོ། །

**གཉིས་པ་ནི།**

མཆོག་ཏུ་དགའ་བ་སྲིད་པར་བརྗོད། །དགའ་བྲལ་ལས་ནི་མྱང་ངན་འདའ། །དབུ་མ་དགའ་བ་ཙམ་ཉིད་དེ། །འདིས་ནི་ལྷན་ཅིག་སྐྱེས་པ་སྤངས། །

ཞེས་པ་སྟེ། འཇིག་རྟེན་པའི་དགའ་བདེ་ལས་མཆོག་ཏུ་གྱུར་པའི་དགའ་བ་ནི་འདོད་ཆགས་ཀྱི་ཞེན་པ་དང་བཅས་པའི་ཕྱིར་སྲིད་པར་འཆིང་བར་བརྗོད་པ་དང༌། དགའ་བྲལ་ནི་ཆགས་པ་དང་བྲལ་བ་སྟེ་འདོད་ཆགས་འཇིག་པ་ཉིད་ཀྱི་ཕྱིར་མྱ་ངན་ལས་འདའ་བ་སྟེ་ཞི་བར་འཆིང་བར་བརྗོད་པ་དང༌། སྲིད་ཞིའི་མཐའ་གཉིས་དང་བྲལ་བའི་དབུ་མ་མཆོག་ཏུ་དགའ་བ་ནི་དེ་གཉིས་ཀའི་ཆར་གཏོགས་པའི་བདེ་བ་ཙམ་གྱི་ཕྱིར། དགའ་བ་གསུམ་པོ་འདིས་ནི་མཐའ་དང་བྲལ་བའི་དོན་དམ་ལྷན་ཅིག་སྐྱེས་པ་སྤངས་པ་ཡིན་ཏེ། ཆགས་པ་དང་ཆགས་བྲལ་དང་བར་མ་གསུམ་དུ་དམིགས་པའི་ཕྱིར་རོ། །

**གསུམ་པ་ནི།**

འདོད་ཆགས་མེད་ཅིང་ཆགས་བྲལ་མེད། །དབུ་མར་དམིགས་པར་མི་འགྱུར་རོ། །འདི་ལ་ཐབས་མེད་ཤེས་རབ་མེད། །ཡང་དག་དེ་ཉིད་སྣང་བའོ། །

ཞེས་པ་སྟེ། འོ་ན་ལྷན་སྐྱེས་ཀྱི་ངོ་བོ་གང་ཞེ་ན། ལྷན་སྐྱེས་དངོས་ལ་དགའ་བ་དང་པོ་ལྟར་འདོད་ཆགས་ཀྱི་ཞེན་པ་མེད་ཅིང༌། དེ་མེད་པས་དགའ་བྲལ་ལྟར་ཆགས་བྲལ་ཉིད་ཀྱང་མེད་ལ། དེ་མེད་པས་མཆོག་དགའ་ལྟར་དབུ་མ་ཙམ་དུའང་དམིགས་པར་མི་འགྱུར་ཏེ། མཐའ་དང་བྲལ་བ་ནི་ལྷན་སྐྱེས་ཀྱི་ངོ་བོ་ཡིན་པའི་ཕྱིར་རོ། །ལྷན་ཅིག་སྐྱེས་པ་འདི་ལ་ཐབས་བདེ་བ་འབའ་ཞིག་ཏུ་ཞེན་པ་མེད་ཅིང༌། ཤེས་རབ་སྟོང་པ་རྐྱང་པའི་ཕྱོགས་ཐ་དད་དུ་ཞེན་པའང་མེད་དོ། །འོ་ན་ཅི་ཡང་མེད་དམ་ཞེ་ན། ཐབས་ཤེས་དབྱེར་མེད་ཡང་དག་པའི་གནས་ལུགས་དེ་ཁོ་ན་ཉིད་དང་ངག་དང་ཡིད་ཀྱིས་སྤྱོད་ཡུལ་ལས་འདས་པ་ཞིག་ཡོད་དེ། དེ་ནི་སོ་སོ་རང་རིག་པའི་ཡེ་ཤེས་ཀྱིས་སྣང་བ་ཅན་ཡིན་པའི་ཕྱིར། ཆོས་དང་དད་པའི་རྗེས་སུ་འབྲངས་པ་རྣམས་ཀྱི་ཡུལ་དུ་འགྱུར་བ་ཞིག་གོ །

**ལྔ་པ་ཕྱག་རྒྱ་ཆེན་པོ་བླ་མའི་གདམས་ངག་གིས་རྟོགས་པར་བསྟན་པ་ནི།**

གཞན་གྱིས་བརྗོད་མིན་ལྷན་ཅིག་སྐྱེས། །གང་དུ་ཡང་ནི་མི་རྙེད་དེ། །བླ་མའི་དུས་མཐའ་བརྟེན་པ་དང༌། །བདག་གི་བསོད་ནམས་ལས་ཤེས་བྱ། །

ཞེས་པ་སྟེ། ལྷན་ཅིག་སྐྱེས་པ་དེ་གཞན་གྱིས་བརྗོད་པས་རྟོགས་སམ་ཞེ་ན། རྟོགས་པར་དཀའ་སྟེ་མཁས་པ་གཞན་གྱིས་རྟགས་དང་གཏན་ཚིགས་ཀྱི་སྒོ་ནས་བརྗོད་པས་ལྟ་ཅི་རང་གི་ཤེས་རབ་དང་ཐོས་རྒྱ་ཆེ་ཡབ་དེའི་མཚན་ཉིད་ཇི་ལྟ་བ་ཤེས་པ་མིན་ཏེ་ཐབས་གཞན་གྱིས་མི་རྟོགས་པའི་ཕྱིར་རོ། །དེ་རང་ལ་ཡོད་པ་མིན་ནམ་ཞེ་ན། རྟག་ཏུ་རང་དང་ལྷན་ཅིག་འགྲོགས་ནས་ཡོད་པས་ལྷན་ཅིག་སྐྱེས་པ་ཞེས་བརྗོད་དོ། །འོ་ན་བཙལ་བས་རྙེད་དམ་ཞེ་ན། ཡིད་དཔྱོད་ཀྱི་རྩོལ་བས་ཇི་ལྟར་བཙལ་ཀྱང་ལུས་ཀྱི་ཕྱི་ནང་གང་དུ་ཡང་ནི་མི་རྙེད་དེ་དངོས་པོའི་ཡུལ་དུ་མ་གྱུར་པའི་ཕྱིར་རོ། །འོ་ན་ཐབས་གང་ཞེ་ན། དེ་རྟོགས་པའི་ཐབས་ནི་གཉིས་ཏེ་གཞན་སྟོབས་རྟོགས་པ་དང་ལྡན་པའི་བླ་མའི་ཐབས་དབང་བཞི་གསུམ་གྱི་དུས་སུ་ཇི་ལྟར་གདམས་པའི་སྐད་ཅིག་མའི་མཐའ་དང༌། དེ་ལ་བརྟེན་ནས་བདག་རང་གིས་ཐབས་ལམ་ཉམས་སུ་བླང་བའི་རིམ་པ་དང༌། བསོད་ནམས་ཀྱི་ཚོགས་དང་སྒྲིབ་པ་དག་པའི་མཐུ་དང༌། མོས་གུས་ཀྱིས་བྱིན་རླབས་སེམས་ལ་ཞུགས་པ་ལས་ལྷན་ཅིག་སྐྱེས་པའི་ཡེ་ཤེས་རང་སྟོབས་ཀྱིས་ངོ་ཤེས་ཤིང་རྟོགས་པར་བྱ་བ་ཡིན་པས་སོ། །

**དྲུག་པ་ཕྱག་རྒྱ་ཆེན་པོའི་དོན་བློ་ལ་བཞག་པའི་ཐབས་བསྟན་པ་ལ་གསུམ། མདོར་བསྟན། རྒྱས་བཤད། མཇུག་སྡུད་བསྟན་པའོ། །དང་པོ་ནི།**

དམན་དང་འབྲིང་དང་མཆོག་རྣམས་དང༌། །གཞན་དང་གང་རྣམས་དེ་རྣམས་ཀྱང༌། །རོ་མཉམ་དེ་ཉིད་བསྒོམ་པ་ཡིས། །དེ་ཀུན་མཉམ་པ་ཉིད་དུ་བལྟ། །

ཞེས་པ་སྟེ། འདི་ནི་ཆོས་ཐམས་ཅད་རྣམ་པར་དག་པས་རྒྱས་བཏབ་པ་སྟེ། དངོས་པོ་ཤིན་ཏུ་དམན་པ་རྡུལ་ཕྲ་རབ་དང༌། འབྲིང་ཀ་བ་དང་བུམ་པ་སོགས་དང༌། མཆོག་རི་རབ་ས་ཆེན་རྒྱ་མཚོ་དང་བཅས་པ་རྣམས་དང༌། གཞན་དབང་པོ་དྲུག་སོགས་ནང་གི་སྐྱེ་མཆེད་རྣམས་དང༌། གང་རྣམས་བརྟན་པ་འཇིག་རྟེན་དང༌། དེ་རྣམས་གཡོ་བ་སེམས་ཅན་དང་བཅས་པ་ཐམས་ཅད་ཀྱང༌། ཟུང་དུ་འཇུག་པའི་ངོ་བོར་རོ་མཉམ་པའི་དེ་ཁོ་ན་ཉིད་བསྒོམ་པའི་སྒོ་ནས། འདི་ཀུན་མཉམ་པ་ཉིད་དུ་མཚུངས་པར་ལྟ་བས་གནས་པར་བྱའོ། །

**གཉིས་པ་ལ་གཉིས། ཕྱག་རྒྱ་ཆེན་པོའི་ལྟ་བ་དང༌། སྒོམ་ཚུལ་བསྟན་པའོ། །དང་པོ་ནི།**

དམན་པ་རྣམས་ནི་ཕྲ་བའི་དོན། །མཆོག་ནི་དངོས་པོར་བརྗོད་པར་བྱ། །དབུ་མ་གཉིས་ནི་སྤངས་པ་ཉིད། གཞན་རྣམས་ཞེས་བྱ་དབང་པོ་དྲུག །གང་རྣམས་དེ་རྣམས་བརྟན་དང་གཡོ། །འདི་ཀུན་ཞེས་བྱ་ང་ཉིད་མེད། །

ཅེས་པ་སྟེ། མདོར་བསྟན་དུ་དམན་པ་རྣམས་ཞེས་བརྗོད་པ་ནི་ཕྲ་བའི་དོན་ཏེ་ཕྱིའི་སྣོད་ཀྱི་དབང་དུ་བྱས་ན་རྡུལ་ཕྲ་རབ་དང༌། ནང་བཅུད་ཀྱི་དབང་དུ་བྱས་ན་སྲོག་ཆགས་ཕྲ་མོའི་དོན་དང༌། མཆོག་ནི་རགས་པའི་དངོས་པོ་སྟེ་ཕྱིའི་སྣོད་ཀྱི་དབང་དུ་བྱས་ན་རི་རབ་ལྟ་བུ་དང༌། ནང་བཅུད་ཀྱི་དབང་དུ་བྱས་ན་གཟུགས་ཁམས་ཀྱི་ལྷ་ལྟ་བུ་ལ་བརྗོད་པ་དང༌། དབུ་མ་ནི་ཕྲ་རགས་དེ་གཉིས་སྤངས་པའི་བར་གྱི་དངོས་པོ་ཕྱི་ཀ་བ་དང་བུམ་པ་ལྟ་བུ་དང༌། ནང་རང་གཞན་གྱི་ལུས་སུ་བརྗོད་པ་ལྟ་བུའོ། །གཞན་རྣམས་ཞེས་བྱ་བ་མིག་སོགས་ནང་གི་དབང་པོ་དྲུག་དང༌། གང་རྣམས་ནི་ཕྱི་སེམས་མེད་བརྟན་པ་སྣོད་ཀྱི་འཇིག་རྟེན་ས་ཆེན་དང་བཅས་པ་དང༌། དེ་རྣམས་ཞེས་བྱ་བ་ནང་རྣམ་ཤེས་དང་བཅས་པས་གཡོ་བ་བཅུད་ཀྱི་སེམས་ཅན་དང༌། འདི་ཀུན་ཞེས་བྱ་བ་དེ་ཐམས་ཅད་སྐྱེ་མེད་ནམ་མཁའ་ལྟ་བུ་ཡིན་པས་ལྷན་ཅིག་སྐྱེས་པའི་ཡེ་ཤེས་ང་ཉིད་ཡིན་པར་མ་གཏོགས་གཞན་བྱེད་པ་པོ་ཕྱི་ནང་གང་དུའང་གྲུབ་པ་མེད་དོ། །

**གཉིས་པ་ནི།**

མཉམ་ཉིད་མཚུངས་པར་འདོད་པ་ཉིད། །རོ་མཉམ་དེ་ཉིད་བསྒོམ་པ་ནི། །མཉམ་ཞེས་བྱ་བ་མཚུངས་པར་བརྗོད། །དེ་ཡི་འཁོར་ལོ་རོ་ཞེས་བརྗོད། །བསྒོམ་པ་རོ་གཅིག་མཉམ་པ་ཉིད། །

ཅེས་པ་སྟེ། འོ་ན་གནས་ལུགས་དེ་ལྟར་ཡིན་ན་གང་ཞིག་བསྒོམ་པར་བྱ་ཞེ་ན། སྣང་གྲགས་ཀྱི་ཆོས་ཐམས་ཅད་རང་བཞིན་གྱིས་མ་གྲུབ་པར་ལྷན་ཅིག་སྐྱེས་པའི་ཡེ་ཤེས་སུ་མཉམ་པ་ཉིད་དུ་མཚུངས་པར་འདོད་པ་སྟེ། དེའི་སྒོ་ནས་ཆོས་ཐམས་ཅད་ལྷན་ཅིག་སྐྱེས་པའི་ངོ་བོར་རོ་མཉམ་པ་དེ་ཉིད་ཡིད་ལ་མི་བྱེད་པའི་ཚུལ་གྱིས་བསྒོམ་པ་ནི། རོ་མཉམ་པ་ཞེས་བྱ་བ་ཆོས་ཐམས་ཅད་རང་བཞིན་ལྷན་སྐྱེས་ཀྱི་ངོ་བོར་མཚུངས་པ་སྟེ། ཇི་ལྟར་མཚུངས་ན། དང་པོ་ཐ་མལ་པའི་དུས་སུ་ནམ་མཁའ་ལ་སྤྲིན་དེངས་པ་དང་མཚུངས། བར་དུ་ལམ་གྱི་དུས་སུ་ཁྱག་རོམ་ཆུར་ཞུ་བ་དང་མཚུངས། ཐ་མ་འབྲས་བུའི་དུས་སུ་ཆུ་ཀླུང་ལ་ཁ་བ་བབ་པ་དང་མཚུངས། དེ་ལྟར་མཚུངས་པ་ལ་མཚུངས་པ་ཉིད་དུ་བསྒོམ་པར་བརྗོད་པ་དང༌། དེ་ལྟར་བསྒོམས་པ་ལས་བྱུང་བའི་རྟོགས་པའི་ཡེ་ཤེས་ནི་རྣམ་རྟོག་གཅོད་པས་འཁོར་ལོ་དང༌། ཉམས་སུ་མྱོང་བྱ་ཡིན་པས་རོ་ཞེས་བརྗོད་དོ། །དེས་ན་བསྒོམ་པར་བྱ་བ་ཆོས་ཐམས་ཅད་ལྷན་ཅིག་སྐྱེས་པའི་ཡེ་ཤེས་སུ་རོ་གཅིག་པ་སྟེ་མཉམ་པ་ཉིད་དུ་གོམས་པར་བྱས་པ་ཙམ་མ་གཏོགས་བསྒོམ་བྱའི་དམིགས་གཏད་གང་ཡང་མེད་པས་སོ། །

**གསུམ་པ་ནི།**

འདིས་ནི་དོན་གྱིས་བརྗོད་པར་བྱ། །

ཞེས་པ་སྟེ། བལྟ་བྱ་ལྟ་བྱེད་བསྒོམ་བྱ་སྒོམ་བྱེད་ཐམས་ཅད་རོ་མཉམ་པ་འདིས་ནི་ཕྱག་རྒྱ་ཆེན་པོའི་ལྟ་བ་དང་སྒོམ་པའི་ཚུལ་དོན་གྱིས་བརྗོད་པ་བྱ་བ་ཡིན་ནོ། །

**བདུན་པ་ཕྱག་རྒྱ་ཆེན་པོ་རྟོགས་པའི་ཆེ་བ་བསྟན་པ་ནི།**

ང་ལས་འགྲོ་བ་ཐམས་ཅད་བྱུང༌། །ང་ལས་གནས་གསུམ་པོ་ཡང་བྱུང༌། །ང་ཡིས་འདི་ཀུན་ཁྱབ་པ་སྟེ། །འགྲོ་བ་འདི་ཀུན་གཞན་མ་མཐོང༌། །

ཞེས་པ་སྟེ། སེམས་ཉིད་ལྷན་ཅིག་སྐྱེས་པ་ཉིད་བཅོམ་ལྡན་འདས་ཀྱི་རང་བཞིན་ཡིན་པ་ལ་དགོངས་ནས། ལྷན་ཅིག་སྐྱེས་པའི་ཡེ་ཤེས་ང་ལས་མ་དག་པའི་ཁམས་དང་ལྡན་པའི་འགྲོ་བ་ཐམས་ཅད་བྱུང་བར་གསུངས་སོ། །འོ་ན་དག་པ་ལས་མ་དག་པ་བྱུང་ངམ་ཞེ་ན། མ་དག་པ་མེད་དེ་འགྲོ་བའི་རང་བཞིན་རྟག་ཏུ་སངས་རྒྱས་ཡིན་པའི་ཕྱིར་རོ། །ང་ལས་ས་འོག་ས་སྟེང་ས་བླ་སྟེ་སྲིད་པའི་གནས་རིས་གསུམ་པོ་ཡང་བྱུང་བ་ཡིན་ཏེ། ཅིའི་ཕྱིར་ཞེ་ན། སྣང་བ་འདི་དག་ཐམས་ཅད་ལྷན་ཅིག་སྐྱེས་པ་དེའི་རང་བཞིན་ཡིན་པའི་ཕྱིར་རོ། །ང་ཡིས་བརྟན་དང་གཡོ་བའི་དངོས་པོའི་ཆོས་ཅན་འདི་དག་ཀུན་ལ་ཆོས་ཉིད་ཀྱི་ཚུལ་དུ་ཡོངས་སུ་ཁྱབ་པ་ཡིན་ཏེ། ཇི་ལྟར་ཞེ་ན། ཐམས་ཅད་ཆོས་ཉིད་ལྷན་ཅིག་སྐྱེས་པའི་ཡེ་ཤེས་ཀྱི་སྣང་བ་མ་གཏོགས་ཆོས་ཅན་མ་དག་པའི་སྣང་བ་འགའ་ཡང་མེད་པའི་ཕྱིར་རོ། །འགྲོ་བ་འདི་ཀུན་སྣ་ཚོགས་སུ་སྣང་ཡང་དེའི་ངོ་བོ་ལས་མ་འདས་པས་འགྲོ་བའི་རང་བཞིན་གཞན་དུ་མ་མཐོང་སྟེ། ཐམས་ཅད་ལྷན་ཅིག་སྐྱེས་པའི་རང་བཞིན་འཁོར་འདས་མཉམ་ཉིད་ཆེན་པོར་གཟིགས་པའི་ཕྱིར་རོ། །

**བརྒྱད་པ་དེ་བསྒོམས་ནས་བསོད་ནམས་ཆུང་ཡང་འགྲུབ་པར་བསྟན་པ་ནི།**

དེ་ལྟར་རྣལ་འབྱོར་པས་ཤེས་ནས། །ཤིན་ཏུ་མཉམ་བཞག་གང་གོམས་ན། །བསོད་ནམས་ཆུང་བའི་མི་ཡིས་ཀྱང༌། །དེ་ནི་འགྲུབ་པར་ཐེ་ཚོམ་མེད། །

ཅེས་པ་སྟེ། དེ་ལྟར་རྣལ་འབྱོར་པས་ཐམས་ཅད་ལྷན་ཅིག་སྐྱེས་པའི་རང་བཞིན་ཡིན་པའི་ཚུལ་ཤེས་ནས། ཕྱག་རྒྱ་ཆེན་པོ་ལྷན་ཅིག་སྐྱེས་སྦྱོར་གྱི་ཉམས་ལེན་ལ་ཤིན་ཏུ་ཡེངས་པ་མེད་པར་མཉམ་པར་བཞག་པའི་བློ་ཅན་གང་གིས་བརྩོན་པས་ཡུན་རིང་དུ་གོམས་པར་བྱས་ན། རྟེན་གྱི་གང་ཟག་བསོད་ནམས་དང་ལྡན་པས་མ་ཟད་སྔོན་བསགས་ཀྱི་བསོད་ནམས་ཆུང་བ་ཚེ་འདིར་ལོངས་སྤྱོད་ཀྱིས་འཕོངས་པའི་མིས་ཀྱང༌། ཕྱག་རྒྱ་ཆེན་པོ་མཆོག་གི་དངོས་གྲུབ་དེ་ནི་ཚེ་འདིར་འགྲུབ་པར་ཐེ་ཚོམ་མེད་དོ། །

**དགུ་པ་སྤྱོད་ལམ་ཐམས་ཅད་དེའི་ཉམས་དང་མི་འབྲལ་བར་བསྟན་པ་ལ་གསུམ། སྤྱོད་ལམ་མདོར་བསྟན་པ། བསྒོམ་ཚུལ་རྒྱས་པར་བཤད་པ། ཕན་ཡོན་གྱིས་མཇུག་སྡུད་བསྟན་པའོ། །དང་པོ་ནི།**

ཟ་དང་འཐུང་དང་བླུགས་པ་དང༌། །ཉལ་དང་ལོག་དང་སེམས་པ་ན། །ཕྱག་རྒྱ་ཆེན་པོ་མངོན་འདོད་པ། །དེ་ནས་མངོན་དུ་འགྲོ་བར་འགྱུར། །

ཞེས་པ་སྟེ། མཉམ་བཞག་གི་ཉམས་ལེན་དང་ལྡན་པའི་རྣལ་འབྱོར་པས་རྗེས་ཐོབ་སྤྱོད་ལམ་འདི་རྣམས་ཀྱི་དུས་སུའང་ཉམས་མྱོང་དང་མི་འབྲལ་བར་བསྒོམ་པ་སྟེ། ཁ་ཟས་ཟ་བ་དང༌། སྐོམ་འཐུང་བ་དང༌། ལུས་ལ་ཆུ་བླུགས་ཏེ་ཁྲུས་བྱེད་པ་དང༌། གཞོགས་ཕབ་ནས་ཉལ་བ་དང༌། གཉིད་ཀྱི་སྐབས་དང༌། དེ་ལས་ལོག་སྟེ་སད་པའི་སྐབས་དང༌། ཡིད་ལ་སེམས་པ་དང༌། དེས་མཚོན་ནས་སྤྱོད་ལམ་གང་བྱེད་པའི་ཚེ་ནའང་ཕྱག་རྒྱ་མཆོག་གི་དངོས་གྲུབ་མངོན་པར་འདོད་པ་དེས་རྒྱུན་དུ་གོམས་པར་བྱས་ན། དེ་ནས་མྱུར་དུ་དངོས་གྲུབ་སྔོན་དུ་འགྲོ་བ་སྟེ་འཐོབ་པར་འགྱུར་རོ། །

**གཉིས་པ་ལ་གསུམ། ཇི་ལྟར་བསྒོམ་པ་དངོས་དང༌། དེ་གཞན་ལ་ཁྱབ་པར་བསྒོམ་པ། དེ་ལ་རྩོད་པ་སྤོང་བའོ། །དང་པོ་ནི།**

གང་ཕྱིར་ཡིད་ཀྱིས་མི་བསྒོམ་པར། །འགྲོ་བ་ཐམས་ཅད་བསྒོམ་པར་བྱ། །ཐམས་ཅད་ཆོས་ནི་ཡོངས་ཤེས་ན། །བསྒོམ་པ་ཉིད་ནི་བསྒོམ་པ་མིན། །

ཞེས་པ་སྟེ། ཕྱག་རྒྱ་ཆེན་པོའི་སྒོམ་པ་ནི་གང་གཉིས་སུ་འཛིན་པའི་བློའི་སྤྱོད་ཡུལ་ལས་འདས་པའི་ཕྱིར་ཕྱི་ནང་གི་དངོས་པོ་རྣམས་ལ་དགག་སྒྲུབ་དང་མཚན་མར་འཛིན་པའི་ཡིད་ཀྱིས་མི་བསྒོམ་པར། འགྲོ་བ་སྣོད་བཅུད་དང་བཅས་པ་ཐམས་ཅད་སྤྲོས་བྲལ་ལྷན་ཅིག་སྐྱེས་པའི་ཡེ་ཤེས་ཀྱི་ངང་དུ་བསྡུས་ཏེ་བསྒོམ་པར་བྱའོ། །དེས་ཕྱི་ནང་གི་ཆོས་ཐམས་ཅད་ཀྱི་ཆོས་ཉིད་ནི་སྤྲོས་བྲལ་དུ་ཡོངས་སུ་ཤེས་ན་བསྒོམ་བྱ་སྒོམ་བྱེད་དང་བྲལ་བས། བསྐྱེད་རིམ་དང་རྩ་རླུང་ལྟར་བློས་བཏགས་པའི་བསྒོམ་པ་ཉིད་ནི་ཡང་དག་པའི་བསྒོམ་བྱ་མ་ཡིན་ནོ། །

**གཉིས་པ་ནི།**

བརྟན་དང་གཡོ་བའི་དངོས་པོ་གང༌། །རྩྭ་ལྕུག་འཁྲིལ་ཤིང་ལ་སོགས་པ། །བདག་གི་དངོས་པོའི་རང་བཞིན་ལས། །དམ་པའི་དེ་ཉིད་ངེས་བསྒོམ་བྱ། །

ཞེས་པ་སྟེ། བརྟན་པ་སྣོད་དང་གཡོ་བ་བཅུད་ཀྱིས་བསྡུས་པའི་དངོས་པོ་ཕྲ་རགས་གང་ཡིན་པ་ཐ་ན་རྩྭ་དང༌། ཤིང་ཕྲ་མོ་ལྕུག་མ་དང༌། འཁྲིལ་ཤིང་ལ་སོགས་པ་སྟེ། སོགས་སྒྲས་མི་དང་དུད་འགྲོའི་རྣམ་པ་གང་ཅི་ཡང་རུང་བ་ཐམས་ཅད། བདག་རང་གི་སེམས་ཉིད་ལྷན་སྐྱེས་ཀྱི་དངོས་པོའི་རང་བཞིན་ལས་གཞན་དུ་ཡོད་པ་མ་ཡིན་པས། དེས་ན་དོན་དམ་པའི་དེ་ཁོ་ན་ཉིད་ལྷན་ཅིག་སྐྱེས་པའི་ཡེ་ཤེས་ནི་ངེས་པར་བསྒོམ་པར་བྱའོ། །

**གསུམ་པ་རྩོད་པ་སྤོང་བ་ལ་གཉིས། འབད་མེད་དུ་གྲོལ་བར་ཐལ་བ་སྤང་བ། འཁོར་བ་འགྱུར་དུ་མི་རུང་བའི་ཐལ་བ་སྤོང་བའོ། །དང་པོ་ནི།**

དེ་རྣམས་དམ་པ་གཅིག་ཡོད་མིན། །རང་རིག་བདེ་བ་ཆེན་པོ་ཉིད། །རང་རིག་ནས་ནི་བྱང་ཆུབ་འགྱུར། །རང་རིག་ཕྱིར་ནི་བསྒོམ་པ་ཉིད། །

ཅེས་པ་སྟེ། འོ་ན་རང་རིག་སྤྲོས་པ་དང་བྲལ་པ་དེ་དངོས་པོ་ཀུན་གྱི་དེ་ཉིད་ཡིན་ན་ཐམས་ཅད་འབད་པ་མེད་པར་གྲོལ་བར་འགྱུར་རོ་ཞེ་ན། ཆོས་ཅན་སྣང་བའི་དངོས་པོ་དེ་རྣམས་ལ་དམ་པ་སྟེ་ཆོས་ཉིད་གཅིག་ལས་ཡོད་པ་མིན་ཏེ། ཐམས་ཅད་རང་རིག་བདེ་བ་ཆེན་པོ་གཅིག་པུ་ཉིད་ཀྱི་རང་བཞིན་ཡིན་པའི་ཕྱིར་རོ། །ལམ་སྒོམ་པ་པོས་རང་རིག་པ་གཅིག་པུ་དེ་ཉིད་རྟོགས་པར་གྱུར་ནས་ནི་བྱང་ཆུབ་པ་སྟེ་གྲོལ་བར་འགྱུར་མོད་ཀྱི། མ་རྟོགས་ན་མི་གྲོལ་བས་འབད་མེད་དུ་གྲོལ་བའི་སྐྱོན་མེད་དོ། །དེས་ན་རྟོགས་པ་མ་སྐྱེས་ཀྱི་བར་དུ་རང་ཉིད་རྟོགས་པར་བྱ་བའི་ཕྱིར་ནི་བསྒོམ་པར་བྱ་བ་ཉིད་དོ། །

**གཉིས་པ་ནི།**

རང་གིས་རིག་པའི་འགྱུར་བ་ཡིས། །མནན་པ་ལས་ནི་ལས་སྐྱེ་སྟེ། །རང་གིས་འཕྲོག་ཅིང་རང་གིས་བྱེད། །རང་རིག་རྒྱལ་པོ་རང་ཉིད་གཙོ། །

ཞེས་པ་སྟེ། གལ་ཏེ་རང་རིག་པ་ཉིད་གདོད་ནས་དྲི་མས་དག་པ་ཉིད་ཡིན་ན་འཁོར་བར་འགྱུར་དུ་མི་རུང་ངོ་ཞེ་ན། གདོད་ནས་དྲི་མས་དག་ཀྱང་འཁོར་བའི་རྩ་བ་ནི་ལས་ཉོན་ཡིན་ལ། ལས་དེ་རང་གིས་རང་རིག་པའི་དོན་མ་རྟོགས་པའི་གནས་སྐབས་རྣམ་འགྱུར་གྱི་བྱེད་ལས་གློ་བུར་བ་ཡིན་པས། དེས་ལྷན་ཅིག་སྐྱེས་པའི་ཡེ་ཤེས་བསྒྲིབས་ཤིང་མནན་པ་ལས་ནི་ཟག་བཅས་ཀྱི་ལས་རྣམས་སྐྱེ་བ་སྟེ་འབྱུང་ངོ༌། །དེ་ལ་རྟོགས་མ་རྟོགས་ཀྱི་ཁྱད་པར་གྱིས་འཁོར་འདས་གཉིས་སུ་བྱེད་པ་ཡིན་པས་འཁོར་བར་འགྱུར་དུ་མི་རུང་བའི་སྐྱོན་ཀྱང་ག་ལ་ཡོད། དེ་ཡང་ཐབས་ཀྱིས་ཟིན་ཏེ་རྟོགས་ན་འཁོར་བའི་སྐྱོན་རང་གིས་འཕྲོག་ཅིང་འཇོམས་པར་བྱེད་པ་དང་མྱང་འདས་ཀྱི་ཡོན་ཏན་རང་གི་དབང་དུ་འདུ་བར་བྱེད་ལ། ཐབས་ཀྱིས་མ་ཟིན་པས་མ་རྟོགས་ན་འཁོར་བ་ཡང་རང་གིས་བྱེད་པས་སོ། །དེས་ན་འཁོར་འདས་རང་རིག་ལ་རག་ལས་པས་རང་རིག་འཁོར་འདས་ཀྱི་རྒྱལ་པོ་ཡིན་པས་རང་གཞན་གྱི་དོན་གཉིས་རྫོགས་པར་བྱེད་དམ་མི་བྱེད་རང་ཉིད་གཙོ་སྟེ་བྱེད་པ་པོ་གཞན་མེད་པའི་ཕྱིར་རོ། །

**གསུམ་པ་ཕན་ཡོན་གྱིས་མཇུག་སྡུད་བསྟན་པ་ནི།**

འདོད་ཆགས་ཞེ་སྡང་ཕྲག་དོག་དང༌། །དེ་བཞིན་གཏི་མུག་ང་རྒྱལ་ཉིད། །དེ་ཀུན་དེ་གནས་ཉམས་དགའ་བར། །བཅུ་དྲུག་ཆར་ཡང་མི་ཕོད་དོ། །

ཞེས་པ་སྟེ། དེ་ལྟར་མ་རྟོགས་པའི་ཚེ་གཟུང་འཛིན་གྱི་དབང་གིས་འདོད་ཆགས་དང༌། ཞེ་སྡང་དང༌། ཕྲག་དོག་དང༌། དེ་བཞིན་དུ་གཏི་མུག་དང༌། ང་རྒྱལ་ཉིད་དེ་ཉོན་མོངས་པ་དང་དེའི་རྒྱུ་རྣམ་པར་རྟོག་པ་དེ་དག་སྟོབས་ཆེ་བས་འཁོར་བའི་རྒྱུར་བྱེད་ལ། རྟོགས་པའི་དུས་ན་དེ་ཀུན་ལྷན་ཅིག་སྐྱེས་པའི་ཡེ་ཤེས་ལྔའི་ངོ་བོར་དེ་དག་མ་སྤངས་པར་གནས་གྱུར་པ་ཡིན་པས་ཡེ་ཤེས་ཀྱི་རྒྱུན་བསྐྱང་བ་ལས་སྤང་གཉེན་ཐ་དད་དུ་ཡོད་པ་མ་ཡིན་ཏེ། དཔེར་ན་ལྕགས་ཀྱི་གོང་བུ་བསྲེག་པ་མེའི་ཕུང་པོར་གྱུར་པ་ལྟ་བུའོ། །དེའི་བག་ཆགས་ཙམ་ཡོད་དམ་ཞེ་ན། དེ་ཡང་མེད་དེ་བདེ་བ་ཆེན་པོའི་ངོ་བོ་ཉམས་སུ་མྱོང་བའི་དགའ་བ་ཚད་དུ་ཕྱིན་པར་གྱུར་ནས། སྣང་བ་དང་མུན་པ་ལྟར་ཉོན་མོངས་པ་དེ་དག་གི་སྐྱོན་གྱིས་བདེ་བ་ཆེན་པོའི་ཡེ་ཤེས་ལ་བཅུ་དྲུག་གི་ཆར་ཡང་བརྫི་བར་མི་ནུས་ཤིང་བརྒྱ་དང་སྟོང་གི་ཆར་ཡང་བསྒྲུན་དུ་མི་ཕོད་དོ། །

**བཅུ་པ་སྲིད་པ་ལུགས་འབྱུང་ལུགས་ལྡོག་གི་མཚན་ཉིད་བསྟན་པ་ནི།**

ཆོས་འབྱུང་ལས་སྐྱེས་ཡེ་ཤེས་ནི། །མཁའ་མཉམ་ལྷན་ཅིག་ཐབས་དང་བཅས། །ཐབས་དང་ཤེས་རབ་རང་བཞིན་ལས། །འཇིག་རྟེན་གསུམ་པོ་དེ་དག་སྐྱེས། །

ཞེས་པ་སྟེ། གཞི་རང་བཞིན་ལྷན་སྐྱེས་དེ་ལས་ད་ལྟའི་སེམས་ཅན་དུ་སྣང་བ་འདི་ཇི་ལྟར་བྱུང་ཞེ་ན། ཆོས་འབྱུང་ནི་སེམས་ཉིད་སྟོང་པ་རང་བཞིན་གྱིས་འོད་གསལ་བ། དེ་ལས་སྐྱེས་པའི་ཡེ་ཤེས་ནི་སྣང་བ་མཆེད་པ་ཉེར་ཐོབ་སྟེ་སེམས་སྣང་གསུམ་རིམ་པར་བྱུང་བ་སྟེ། དེ་ཡང་ནམ་མཁའ་དང་མཉམ་པའི་སེམས་ཅན་ཐམས་ཅད་སེམས་ཉིད་སྟོང་པ་འོད་གསལ་བ་དེ་དང་ལྷན་ཅིག་འབྱུང་བའི་ཐབས་སེམས་སྣང་གསུམ་པོ་གཅིག་ཏུ་འབྲེལ་བ་དང་བཅས་པ་ལས་སྐྱེ་བར་འདོད་དེ། དཔེར་ན་སྐལ་པ་དང་པོའི་མི་རྣམས་ཐབས་ཕའི་ཆ་དང༌། ཤེས་རབ་མའི་ཆ་དང་རང་བཞིན་གཅིག་ཏུ་སྙོམས་པར་འཇུག་པ་ལས་བྱུང་བ་བཞིན། འཇིག་རྟེན་གསུམ་པོ་དེ་དག་ཐམས་ཅད་ཕ་མའི་ཁུ་ཁྲག་གི་བར་དུ་རྣམ་ཤེས་ཞུགས་པ་ལས་སྐྱེས་པ་སྟེ་དེས་སྲིད་པ་ལུགས་འབྱུང་གི་དབང་དུ་བསྟན། ཡང་སྲིད་པ་ལུགས་བཟློག་གི་དབང་དུ་བྱས་ན་སྦྱང་གཞི་ལུས་སེམས་གཉིས་ལ་སྦྱོང་བྱེད་བསྐྱེད་རྫོགས་གཉིས་ཀྱིས་སྦྱངས་པའི་མཐུས། མཐར་སྣང་མཆེད་ཐོབ་གསུམ་རིམ་པར་སེམས་ཉིད་འོད་གསལ་བ་ལ་བསྡུ་བས། མཁའ་མཉམ་འཇིག་རྟེན་གསུམ་པོ་ཐམས་ཅད་མཐར་བདེ་སྟོང་གཉིས་སུ་མེད་པའི་རང་བཞིན་དུ་འགྱུར་བའོ། །

**བཅུ་གཅིག་པ་རྣལ་འབྱོར་པ་ལ་སྣང་བ་ཐམས་ཅད་གྲོགས་སུ་འཆར་བར་བསྟན་པ་ལ་གསུམ། རྟོགས་བྱའི་ཡེ་ཤེས་བསྟན་པ། དེའི་མཚན་ཉིད་བསྟན་པ། མཐོང་ཆོས་སུ་གྲུབ་པར་བསྟན་པའོ། །དང་པོ་ནི།**

ཁུ་བའི་རྣམ་པ་བཅོམ་ལྡན་འདས། །དེ་ཡི་བདེ་བ་འདོད་མར་བརྗོད། །གཅིག་དང་དུ་མ་བྲལ་བ་སྟེ། །སྐད་ཅིག་ཅིག་ལས་མཆོག་དགའ་བ། །

ཞེས་པ་སྟེ། རྟེན་ཀུན་རྫོབ་བྱང་སེམས་ཀྱི་ཁུ་བའི་རྣམ་པ་ལས་སྐྱེས་པའི་བདེ་བས་རྟོག་པ་བཅོམ་པས་བཅོམ་ལྡན་འདས་ཧེ་རུ་ཀའི་ངོ་བོར་གྱུར་པའི་ཐབས་དང༌། བརྟེན་པ་དེ་ལས་བྱུང་བའི་བདེ་བ་དོན་དམ་བྱང་ཆུབ་ཀྱི་སེམས་ནི་འདོད་མ་སྟེ་བདག་མེད་མའི་ངོ་བོར་གྱུར་པ་ཤེས་རབ་ཏུ་བརྗོད་པ་དང༌། ཐབས་དང་ཤེས་རབ་གཉིས་མེད་ལྷན་ཅིག་སྐྱེས་པའི་ཡེ་ཤེས་དེ་ཉིད་གཅིག་དང་དུ་མའི་གཏན་ཚིགས་དང་བྲལ་བའི་སྒོ་ནས་རྟོགས་པ་སྟེ། དུས་ནམ་རྟོགས་ན། མཆོག་དགའི་རྗེས་ཐོག་ཏུ་ཉམས་མྱོང་བའི་སྐད་ཅིག་མ་གཅིག་ལས་རྟོགས་ཏེ། ཇི་ལྟར་རྟོགས་ན། མཆོག་ཏུ་དགའ་བ་ཆེན་པོ་ལ་བརྟེན་ནས་ལྷན་ཅིག་སྐྱེས་པའི་དགའ་བ་བླ་ན་མེད་པ་དེ་རྟོགས་པའི་ཕྱིར་རོ། །

**གཉིས་པ་ནི།**

རང་གིས་རིག་པའི་ཡེ་ཤེས་འདི། །ངག་གི་ལམ་འདས་སྤྱོད་ཡུལ་ཏེ། །འདི་ནི་བྱིན་རླབས་རིམ་པའི་ཕྱིར། །ཀུན་མཁྱེན་ཡེ་ཤེས་དེ་ལྟ་བུ། །

ཞེས་པ་སྟེ། དབང་བཞི་གསུམ་གྱི་དུས་སུ་རང་གིས་རིག་ཅིང་རྟོགས་པའི་ལྷན་ཅིག་སྐྱེས་པའི་ཡེ་ཤེས་འདི་ནི། རྟོག་གེ་བ་གཞན་དག་གི་ཚིག་གིས་གཏན་ལ་མི་ཕེབས་ཏེ། ངག་གི་ལམ་གྱིས་བརྗོད་པའི་ཡུལ་ལས་འདས་པའི་ཕྱིར་དང༌། འདི་ནི་རྣལ་འབྱོར་ཅན་གྱིས་སྤྱོད་ཡུལ་ཡིན་ཏེ། བླ་མའི་བྱིན་རླབས་ལ་བརྟེན་ནས་བདག་བྱིན་བརླབ་པའི་རིམ་པས་རྟོགས་པར་བྱ་བ་ཡིན་པའི་ཕྱིར་དང༌། རྒྱུ་ལམ་འབྲས་བུའི་རྣམ་བ་ཐམས་ཅད་མཁྱེན་པ་སངས་རྒྱས་ཀྱི་ཡེ་ཤེས་ཀྱང་དེ་ལྟ་བུའི་ཚུལ་གྱིས་མངོན་དུ་བྱ་བ་ཡིན་པའི་ཕྱིར་རོ། །

**གསུམ་པ་ལ་གཉིས། ཕྱི་འབྱུང་བས་མི་བརྫི་བ་དང༌། ནང་རྟོག་པས་མི་བརྫི་བ་བསྟན་པའོ། །དང་པོ་ནི།**

ས་དང་ཆུ་དང་རླུང་དང་ནི། །མེ་དང་ནམ་མཁའ་ཉིད་དག་དང༌། །རང་གཞན་རིག་པའི་ཚོར་བ་ནི། །ཀུན་གྱིས་སྐད་ཅིག་མི་གནོན་ཏེ། །

ཞེས་པ་སྟེ། རྣལ་འབྱོར་པ་དེ་ལ་ཕྱིའི་འབྱུང་བ་ས་ཡིས་མནན་པ་དང༌། ཆུས་ཁྱེར་བ་དང༌། རླུང་གིས་འཐོར་བ་དང་ནི། མེས་ཚིག་པ་དང༌། ནམ་མཁའི་གཡང་ལ་ལྷུང་བ་ཉིད་དེ་གནོད་པ་དེ་དག་དང༌། དེ་བཞིན་དུ་རང་དང་གཞན་གྱི་ལུས་ངག་གི་རྣམ་རིག་གིས་བསྐྱེད་པའི་ཚོར་བ་བདེ་སྡུག་བཏང་སྙོམས་གསུམ་པོ་ནི། ཀུན་གྱིས་དེ་ལ་གྲོགས་སུ་འགྲོ་བ་མ་གཏོགས་སྐད་ཅིག་ཀྱང་ཟིལ་གྱིས་མི་གནོན་ཏེ། སྣང་གྲགས་བདེ་སྟོང་དབྱེར་མེད་དུ་རྟོགས་པའི་ཕྱིར་རོ། །

**གཉིས་པ་ནི།**

མཐོ་རིས་མི་ཡུལ་ས་འོག་དག །སྐད་ཅིག་ལ་ནི་གཟུགས་གཅིག་འགྱུར། །རང་གཞན་ཆ་ཡི་རྣམ་རྟོག་གིས། །གནོན་པ་ཉིད་ནི་ནུས་མ་ཡིན། །

ཞེས་པ་སྟེ། མཐོ་རིས་ཏེ་ས་བླ་དང༌། མི་ཡུལ་ཏེ་ས་སྟེང་དང༌། ས་འོག་ཀླུ་དང་དམྱལ་བ་སྟེ་འཇིག་རྟེན་གསུམ་པོ་དེ་དག་གིས་མི་གནོད་དེ། ཡེ་ཤེས་རྟོགས་པའི་སྐད་ཅིག་ལ་ནི་སྣང་སྲིད་ཕྱག་རྒྱ་ཆེན་པོར་འཆར་ནས་རྣམ་པར་མི་རྟོག་པའི་ཡེ་ཤེས་ཀྱི་གཟུགས་སུ་འགར་ཡང་སྣང་བ་མེད་པར་གཅིག་ཏུ་རྟོགས་པར་འགྱུར་བའི་ཕྱིར་རོ། །དེ་ལྟ་བུའི་ཡེ་ཤེས་ལ་ཕྱིའི་གཞན་གྱིས་མི་བརྫི་བ་མ་ཟད་ནང་རང་གཞན་གཉིས་སུ་འཛིན་པའི་གཟུང་འཛིན་གྱི་ཆའི་རྣམ་རྟོག་གིས་ཀྱང་ཟིལ་གྱིས་གནོན་པ་ཉིད་ནི་ནུས་པ་མ་ཡིན་ཏེ། རྣམ་རྟོག་གཉིས་སུ་མེད་པའི་ཡེ་ཤེས་སུ་གྱུར་པའི་ཕྱིར་རོ། །

**བཅུ་གཉིས་པ་རྒྱུད་ཀྱི་རྒྱལ་པོ་འདིའི་ཆེ་བ་བསྟན་པ་ལ་གཉིས། གཞན་གྱིས་མི་འགྲུབ་པར་བསྟན་པ་དང༌། འདིས་འགྲུབ་པར་བསྟན་པའོ། །དང་པོ་ནི།**

ཐམས་ཅད་རིག་བྱེད་གྲུབ་མཐའ་དང༌། །དེ་བཞིན་ལས་རྒྱས་ལ་སོགས་པས། སྲིད་པ་དག་པའི་དངོས་གྲུབ་མིན། །ཡང་ནི་སྲིད་མཐར་སྐྱེ་བར་འགྱུར། །

ཞེས་པ་སྟེ། ཚུལ་འདི་ལས་གཞན་དུ་གྱུར་པའི་ཐབས་ཐམས་ཅད་དེ་ཕྱི་རོལ་པའི་མཆོད་སྦྱིན་ལ་སོགས་པའི་རིག་བྱེད་བཞི་དང༌། ནང་པའི་ཉན་ཐོས་ལ་སོགས་པའི་གྲུབ་མཐའ་སྨྲ་བ་བཞི་དང༌། དེ་བཞིན་དུ་ལས་རྒྱས་པ་བྱ་བའི་རྒྱུད་ཀྱི་དཀའ་ཐུབ་དང༌། སྤྱོད་པའི་རྒྱུད་ཀྱི་ཞི་རྒྱས་དང༌། རྣལ་འབྱོར་རྒྱུད་ཀྱི་འཁྲུལ་འཁོར་ལ་སོགས་པས་ནི་སྲིད་པ་རྩེ་ནས་འདག་པར་བྱེད་པའི་མཆོག་གིས་དངོས་གྲུབ་ཚེ་འདི་ཉིད་ལ་ཐོབ་པར་འགྱུར་བ་མ་ཡིན་ཏེ། སླར་ཡང་ནི་སྲིད་པའི་མཐར་སྐྱེ་ཞིང་འཁོར་བར་འགྱུར་བའི་ཕྱིར་རོ། །

**གཉིས་པ་ནི།**

འཇིག་རྟེན་འདི་དག་ཕ་རོལ་ཏུ། །དེ་མེད་པས་ན་དངོས་གྲུབ་མེད། །གང་གིས་མི་ཤེས་ཀྱེའི་རྡོ་རྗེ། །དེ་ནི་ངལ་བ་དོན་མེད་འགྱུར། །

ཞེས་པ་སྟེ། དེ་ལྟར་འཇིག་རྟེན་འདི་དང་ཕ་རོལ་ཏུ་ལྷན་ཅིག་སྐྱེས་པའི་ཡེ་ཤེས་དང༌། དེ་རྟོགས་པའི་ཐབས་རྒྱུད་ཀྱི་རྒྱལ་པོ་འདི་མེད་པས་ན་ཕྱག་རྒྱ་ཆེན་པོ་མཆོག་གི་དངོས་གྲུབ་ཐོབ་པ་མེད་དོ། །དེ་བས་ན་གང་ཟག་གང་གིས་ཐབས་ཤེས་དབྱེར་མེད་ཀྱི་རང་བཞིན་ཀྱེའི་རྡོ་རྗེ་འདི་མི་ཤེས་ཤིང༌། ཐབས་ཤེས་ཕྱོགས་རེ་བའི་ལམ་གཞན་ལ་བརྟེན་ནས་བརྩོན་པར་བྱས་ཀྱང་དེ་ནི་ངལ་བ་དོན་མེད་པར་འགྱུར་ཏེ། འདི་ཤེས་ན་བླ་ན་མེད་པའི་བྱང་ཆུབ་མྱུར་དུ་འགྲུབ་པར་འགྱུར་བའི་ཕྱིར་དོན་དང་ལྡན་པ་ཉིད་དོ། །

**བཅུ་གསུམ་པ་དེ་ཉིད་བསྒོམ་པ་ལ་གདམས་པས་མཇུག་བསྡུ་བ་ནི།**

ཆུ་བོའི་རྒྱུན་ནི་རབ་འབབ་དང༌། །མར་མེའི་རྩེ་མོ་རབ་བཅིངས་ལྟར། །རྟག་ཏུ་དེ་ཉིད་རྣལ་འབྱོར་གྱིས། །ཉིན་དང་མཚན་དུ་རྣམ་པར་བཞག །

ཅེས་པ་སྟེ། མཆོག་གི་དངོས་གྲུབ་མྱུར་དུ་ཐོབ་པར་འདོད་པས་འདི་ཉིད་རྒྱུན་ཆགས་སུ་ཉམས་སུ་ལེན་དགོས་ཏེ། དཔེར་ན་ཆུ་བོའི་རྒྱུན་ནི་དུས་རྟག་ཏུ་བར་མ་ཆད་པར་རབ་ཏུ་འབབ་པ་ལྟར་སྒྲུབ་པ་པོ་རྟག་སྦྱོར་དང་འབྲེལ་བའི་ཚུལ་གྱིས་བསྒོམ་པ་དང༌། མར་མེའི་རྩེ་མོ་སྣུམ་གྱིས་རབ་ཏུ་བཅིངས་པ་ནི་རྒྱུན་དུ་གསལ་ཞིང་འབར་བ་ལྟར་སྒྲུབ་པ་པོ་གུས་སྦྱོར་དང་འབྲེལ་བའི་ཚུལ་གྱིས། དུས་རྟག་ཏུ་བསྐྱེད་རྫོགས་དབྱེར་མེད་ཀྱི་དོན་དེ་ཉིད་སྒོམ་པར་བྱེད་པའི་རྣལ་འབྱོར་གྱིས་ཉིད་དང་མཚན་མོ་ཐམས་ཅད་དུ་དེའི་རྣམ་པ་ལས་མི་གཡོ་བར་མཉམ་པར་བཞག་པ་ལ་འབད་པར་བྱའོ་ཞེས་གདམས་པའོ། །

**གསུམ་པ་ལེའུའི་མཚན་ནི།**

རྣལ་འབྱོར་མའི་འཁོར་ལོ་ཞེས་བྱ་བ་འདུ་བའི་ལེའུ་སྟེ་བརྒྱད་པའོ། །

ཞེས་པ་སྟེ། རྣལ་འབྱོར་མའི་འཁོར་ལོ་ཞེས་བྱ་བ་སྟེ། རྣམ་པ་ལམ་བྱེད་བསྐྱེད་རིམ་གྱི་འཁོར་ལོ་རྟེན་གཞལ་ཡས་ཁང་དུ་བརྟེན་པ་ལྷ་མོ་བཅོ་ལྔ་འདུ་བ་དང༌། མངོན་སུམ་ལམ་བྱེད་རྫོགས་རིམ་གྱི་འཁོར་ལོ་སྤྲོས་མེད་ལྷན་ཅིག་སྐྱེས་པའི་ཡེ་ཤེས་སུ་སྣང་གྲགས་ཀྱི་ཆོས་ཐམས་ཅད་འདུ་བ་སྟེ། འདུ་བའི་ཚུལ་རྒྱས་པར་བསྟན་པའི་ལེའུ་སྟེ་དུམ་བུ་བཅུ་གཅིག་ལས། བརྒྱད་པའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **དགུ་པ་རྣམ་དག་གི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་བསྟན་པའི་ཧེ་རུ་ཀ་དང་བདག་མེད་མའི་བསྐྱེད་རིམ་དེ་ལ་རྣམ་དག་གིས་དག་པར་མ་བྱས་ན་འཆིང་བར་འགྱུར་བས་འདིར་རྣམ་པར་དག་པ་བསྟན་པ་ནི་ལེའུ་སྔ་ཕྱིའི་འབྲེལ་དང༌། སྔར་ལེའུ་དང་པོར་ཡེ་ཤེས་དང་རྣམ་ཤེས་ཞེས་པའི་ཚིག་གིས་མདོར་བསྟན་པ་དེ་འདིར་རྒྱས་པར་འཆད་པ་ནི་མདོ་རྒྱས་ཀྱི་འབྲེལ་དང༌། མངོན་པར་རྟོགས་པའི་འབྲེལ་ནི་གོང་དང་འདྲའོ། །

**གཉིས་པ་ལེའུའི་གཞུང་བཤད་པ་ལ་གཉིས། བཤད་པར་ཞལ་གྱིས་བཞེས་པ་དང༌། བཤད་བྱ་དངོས་སོ། །དང་པོ་ནི།**

དེ་ནས་མཆོག་ཏུ་རྣམ་པར་དག་པའི་ལེའུ་བཤད་པར་བྱའོ། །

ཞེས་པ་སྟེ། རྣལ་འབྱོར་མའི་འཁོར་ལོ་བཤད་པ་དེ་ནས་མཆོག་ཏུ་རྣམ་པར་དག་པ་དོན་དམ་དེ་བཞིན་ཉིད་དང་ཀུན་རྫོབ་ལྷའི་དག་པ་བཤད་པར་བྱའོ་ཞེས་མཚམས་སྦྱར་ནས་དམ་བཅའ་བ་སྟེ། འདི་ལ་དག་རྒྱུ། དག་པ། དག་ལུགས། དག་པའི་དགོས་པ་དང་བཞིའི་སྒོ་ནས་བཤད་པ་ལས། དང་པོ་དག་རྒྱུ་ནི། ཕུང་ཁམས་སྐྱེ་མཆེད་ཀྱི་བསྡུས་པའི་ཆོས་ཐམས་ཅད་དོ། །གཉིས་པ་དག་པ་ལ་གསུམ། དོན་དམ་དེ་བཞིན་ཉིད་ཀྱི་དག་པ། ཀུན་རྫོབ་ལྷ་སོ་སོའི་དག་པ། ཟུང་འཇུག་རང་རིག་གི་དག་པའོ། །དེ་རྣམས་རིམ་པ་ལྟར། ཕུང་སོགས་རང་བཞིན་གྱིས་རྣམ་པར་དག་པ་དང༌། གང་གིས་འཆིང་བ་དེས་ལྷར་བསྒོམས་པས་གྲོལ་བ་དང༌། བཏགས་པའི་ལྷ་ལ་མི་ཞེན་པར་ཟབ་གསལ་དབྱེར་མེད་རང་རིག་ཏུ་དག་པའོ། །གསུམ་པ་དག་ལུགས་ནི། འབད་པས་མ་ཡིན་པར་རང་ཤུགས་ཀྱིས་ཡིན་ལུགས་ཇི་བཞིན་པར་དག་པའོ། །བཞི་པ་དག་པའི་དགོས་པ་ནི། གང་དང་གང་གིས་འཆིང་བ་དེ་དང་ལས་གྲོལ་བའི་ཆེད་དུའོ། །

**གཉིས་པ་བཤད་བྱ་དངོས་བཤད་པ་ལ་གསུམ། མདོར་བསྟན་པ། རྒྱས་པར་བཤད་པ། མཇུག་སྡུད་བསྟན་པའོ། །དང་པོ་ལ་བཞི། དེ་བཞིན་ཉིད་ཀྱི་དག་པ། ལྷ་སོ་སོའི་དག་པ། ཐུན་མོང་གི་དག་པ། རང་རིག་པའི་དག་པའོ། །དང་པོ་ནི།**

ངེས་པར་དངོས་པོ་ཐམས་ཅད་ཀྱི། །དག་པ་དེ་བཞིན་ཉིད་དུ་བརྗོད། །

ཅེས་པ་སྟེ། ངེས་པར་ཏེ་ཆོས་ཉིད་ཀྱི་རིག་པས་བརྟག་ན་གཟུགས་ལ་སོགས་པའི་ཆོས་ཅན་གྱི་དངོས་པོ་ཐམས་ཅད་ཀྱི། རྣམ་པར་དག་པ་ནི་ཆོས་ཉིད་དེ་བཞིན་ཉིད་ཀྱི་གནས་ལུགས་སུ་བརྗོད་པ་ཡིན་ནོ། །འོ་ན་དག་པ་དེས་ཆོས་ཅན་མ་དག་པ་ཞིག་དག་པར་བྱེད་དམ། དག་ཟིན་པ་ཞིག་དག་པར་བྱེད། དང་པོ་ལྟར་ན་དག་ཏུ་མི་བཏུབ། ཕྱི་མ་ལྟར་ན་དག་པ་དོན་མེད་དོ་ཞེ་ན། རང་བཞིན་གྱིས་དག་ཀྱང་དྲི་མ་གློ་བུར་བ་མ་དག་པ་ཞིག་དག་པར་བྱེད་པས་དག་ཏུ་རུང་བ་ཡིན་ནོ། །དྲི་མ་གློ་བུར་བ་ཡིན་ན་དག་པའི་དུས་ནའང་འབྱུང་བར་འགྱུར་ཏེ་གློ་བུར་བ་ཡིན་པའི་ཕྱིར་རོ་ཞེ་ན། དྲི་མ་ཡེ་ཤེས་སུ་དག་ཟིན་པ་སླར་འབྱུང་དུ་མི་རིགས་ཏེ། ལྕགས་གསེར་དུ་བསྒྱུར་བ་སླར་ལྕགས་སུ་མི་འགྱུར་བ་བཞིན་ནོ། །

**གཉིས་པ་ནི།**

ཕྱི་ནས་རེ་རེའི་དབྱེ་བ་ཡིས། །ལྷ་རྣམས་ཀྱི་ནི་བརྗོད་པར་བྱ། །

ཞེས་པ་སྟེ། དེ་བཞིན་ཉིད་ཀྱི་དག་པ་བརྗོད་པའི་ཕྱི་ནས་དག་རྒྱུ་རེ་རེ་ལ་དག་པ་རེ་རེའི་དབྱེ་བའི་སྒོ་ནས། ཀུན་རྫོབ་ལྷ་རྣམས་ཀྱི་ནི་དག་པ་རིམ་པར་བརྗོད་པར་བྱའོ། །

**གསུམ་པ་ལ་གཉིས། དག་རྒྱུ་དང་དག་པ་སྤྱིར་བསྟན་པ། དག་ལུགས་དང་དགོས་པ་སོ་སོར་བསྟན་པའོ། །དང་པོ་ནི།**

ཕུང་པོ་ལྔ་དང་དབང་པོ་དྲུག །སྐྱེ་མཆེད་དྲུག་དང་འབྱུང་ཆེན་ལྔ། །

ཞེས་པ་སྟེ། དག་རྒྱུ་དང་དག་པ་གང་ཞེ་ན། དག་རྒྱུ་ནི་གཟུགས་སོགས་ཕུང་པོ་ལྔ་དང༌། མིག་སོགས་དབང་པོ་དྲུག་དང༌། མི་གི་རྣམ་ཤེས་སོགས་ནང་གི་སྐྱེ་མཆེད་དྲུག་དང༌། ས་སོགས་འབྱུང་བ་ཆེན་པོ་ལྔའོ། །དག་པ་ནི་དེ་དག་རིམ་པ་ལྟར། །ལྷ་མོ་རྡོ་རྗེ་མ་ལ་སོགས་པ་ལྔ། གཏི་མུག་རྡོ་རྗེ་མ་ལ་སོགས་པ་དྲུག དཀར་མོ་ལ་སོགས་པ་དྲུག སྤྱན་མ་ལ་སོགས་པ་ལྔའོ། །དེ་ཡང་དག་རྒྱུ་མཐའ་ཡས་པ་བཞིན་དུ་དག་པ་ཡང་མཐའ་ཡས་པར་ཤེས་པར་བྱའོ། །

**གཉིས་པ་ནི།**

རང་བཞིན་གྱིས་ནི་རྣམ་པར་དག །ཉོན་མོངས་ཤེས་བྱའི་སྒྲིབ་སྦྱང་བྱ། །

ཞེས་པ་སྟེ། དག་ལུགས་དང་དགོས་པ་གང་ཞེ་ན། དག་ལུགས་ནི་འབད་རྩོལ་མེད་པར་རང་བཞིན་གྱིས་ནི་དག་པ་ཆུ་ཟླ་ལྟ་བུའམ་སྣང་ལ་རང་བཞིན་མེད་པ་གཟུགས་བརྙན་ལྟར་རྣམ་པར་དག་པའོ། །དགོས་པ་ནི་ཕུང་སོགས་རང་བཞིན་གྱིས་དག་པ་ལ་ཐ་མལ་དུ་ཞེན་པའི་ཉོན་མོངས་པའི་སྒྲིབ་པ་ཕྲ་རགས་དང་བཅས་པ་སྦྱང་བྱ་ཡིན། འོ་ན་དངོས་པོར་ཞེན་པ་དང་ལྷར་ཞེན་པ་གཉིས་ཀ་འཆིང་བྱེད་བཟང་ངན་ཙམ་ལས་འཆིང་བ་ལ་ཁྱད་པར་མེད་པས་སོ་ཞེ་ན། འདིའང་དག་རྒྱུ་ལྷ། དག་པ་དེ་བཞིན་ཉིད། དག་ལུགས་རང་བཞིན་མེད་པ། དགོས་པ་ལྷར་ཞེན་པའི་ཤེས་བྱའི་སྒྲིབ་པ་ཆ་དང་བཅས་པ་སྟེ། དེས་ན་སྒྲིབ་པ་གཉིས་པོ་འབྲལ་དུ་རུང་བ་གློ་བུར་བ་ཡིན་པའི་ཕྱིར་སྦྱང་བྱ་ཉིད་དུ་བསྟན་ཏོ། །

**བཞི་པ་ནི།**

རང་རིག་བདག་ཉིད་དག་པ་ཉིད། །དག་པ་གཞན་གྱིས་རྣམ་གྲོལ་མིན། །

ཞེས་པ་སྟེ། བསྐྱེད་རིམ་དག་ཀྱང་གྱ་ནོམས་སྣང་བའི་ལྷར་སྐྱེ་བའི་རྒྱུ་ཡིན་པས་སོ་ཞེ་ན། བློས་བཏགས་པའི་ལྷར་མི་བསྒོམ་པར་ཟབ་གསལ་དབྱེར་མེད་ཀྱི་དོན་རང་རིག་བདེ་བ་ཆེན་པོའི་ཡེ་ཤེས་ཀྱི་བདག་ཉིད་དུ་རྣམ་པར་དག་པ་བསྒོམ་པ་ཉིད་ཀྱིས་རྣམ་པར་གྲོལ་བར་འགྱུར་གྱིས། དག་པ་གཞན་གཟུང་འཛིན་གྱི་ལྟ་བའི་རྣམ་པ་ཅན་གྱིས་བསྐལ་པར་བསྒོམས་ཀྱང་རྣམ་པར་གྲོལ་བ་ཐོབ་པ་མ་ཡིན་ཏེ་འཁྲུལ་པས་སྒྲོ་བཏགས་ཡིན་པའི་ཕྱིར་རོ། །

**གཉིས་པ་རྒྱས་པར་བཤད་པ་ལ་གསུམ། དོན་དམ་དེ་བཞིན་ཉིད་ཀྱི་དག་པ། ཀུན་རྫོབ་ལྷ་སོ་སོའི་དག་པ། ཟུང་འཇུག་རང་རིག་གི་དག་པ་རྒྱས་པར་བཤད་པའོ། །དང་པོ་ལ་གསུམ། རང་བཞིན་གྱིས་དག་པས་དག་ཏུ་རུང་བ། མ་དག་པ་གློ་བུར་བ་ཡིན་པས་དག་ཏུ་རུང་བ། དག་པས་དག་པར་བྱས་ན་བསྟེན་དུ་རུང་བར་བསྟན་པའོ། །དང་པོ་ལ་གཉིས། དག་པ་དངོས་དང༌། དག་རྒྱུ་བསྟན་པའོ། །དང་པོ་ནི།**

ཡུལ་གྱི་དངོས་པོ་དག་པའི་ཕྱིར། །རང་གིས་རིག་པ་བདེ་བའི་མཆོག །

ཅེས་པ་སྟེ། ཕྱི་རོལ་ཡུལ་གྱི་དངོས་པོ་གཟུགས་ལ་སོགས་པ་བཟུང་བའི་ཆོས་ཐམས་ཅད་འཁྲུལ་པས་སྒྲོ་བཏགས་ཡིན་ཏེ་རང་བཞིན་གྱིས་ལྷར་དག་པའི་ཕྱིར་དང༌། ནང་ཡུལ་ཅན་གྱི་དངོས་པོ་ལྷར་འཛིན་པ་དེ་ཡང་བློས་བཏགས་པ་ཡིན་ཏེ་རང་གིས་གཟུང་འཛིན་གྱི་མཚན་ཉིད་རྟོགས་ན་རིག་པ་བདེ་བ་ཆེན་པོའི་ཡེ་ཤེས་མཆོག་ཏུ་གནས་པའི་ཕྱིར་རོ། །

**གཉིས་པ་ནི།**

གཟུགས་ལ་སོགས་པའི་ཡུལ་རྣམས་དང༌། །གཞན་ཡང་རྣལ་འབྱོར་པས་མཐོང་བའི། །དངོས་པོ་དེ་ཀུན་དག་པ་སྟེ། །འདི་ལྟར་འགྲོ་བ་སངས་རྒྱས་བདག །

ཅེས་པ་སྟེ། འདི་ལ་དག་རྒྱུ་གཟུགས་སྒྲ་ལ་སོགས་པའི་ཡུལ་རྣམས་དང༌། གཞན་ཡང་རྣལ་འབྱོར་པས་སྡུག་པ་དང་མི་སྡུག་པ་ཡིད་དུ་འོང་བ་དང་མི་འོང་བ་མཐོང་བ་དང་མྱོང་བའི་ཡུལ་དང་ཡུལ་ཅན་གྱི་དངོས་པོ་དེ་ཀུན་སྤྲོས་པ་དང་བྲལ་བའི་རང་བཞིན་དུ་གཟིགས་པ་རྣམ་པར་དག་སྟེ། འདི་ལྟར་དག་རྒྱུ་ལྷར་གཟིགས། ལྷ་བདེ་སྟོང་དུ་གཟིགས་པས་མ་དག་པའི་དངོས་པོ་ཅི་ཡང་མེད་པས་འགྲོ་བ་འདི་ཀུན་ཐམས་ཅད་སངས་རྒྱས་ཀྱི་བདག་ཉིད་དུ་འགྱུར་བ་ཡིན་ནོ། །

**གཉིས་པ་མ་དག་པ་གློ་བུར་བ་ཡིན་པས་དག་ཏུ་རུང་བར་བསྟན་པ་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ལ་གཉིས། ཞུ་བ་དང༌། ལན་ནོ། །དང་པོ་ནི།**

ཀྱེ་བཅོམ་ལྡན་འདས་རྣམ་པར་མ་དག་པ་གང་ལགས།

ཞེས་པ་སྟེ། སྡུད་པ་པོས་ཀྱེ་བཅོམ་ལྡན་འདས་ཞེས་བོས་ཏེ་དངོས་པོ་ཐམས་ཅད་ནི་རྣམ་པར་དག་པ་ལགས་ན། རྣམ་པར་མ་དག་པ་དེ་གང་ལགས་ཞེས་ཞུས་པའོ། །

**གཉིས་པ་ནི།**

བཅོམ་ལྡན་འདས་ཀྱིས་བཀའ་སྩལ་པ། གཟུགས་ལ་སོགས་པའོ། །དེ་ཅིའི་སླད་དུ་ཞེ་ན། གཟུང་བ་དང་འཛིན་པའི་ཕྱིར་རོ། །

ཞེས་པ་སྟེ། བཅོམ་ལྡན་འདས་ཀྱིས་བཀའ་སྩལ་པ་ནི། ཐ་མལ་པའི་གཟུགས་ལ་སོགས་པ་ཕུང་ཁམས་སྐྱེ་མཆེད་ཀྱི་ཆོས་སུ་སྒྲོ་བཏགས་པ་རྣམས་ནི་མ་དག་པའོ། །དེ་རྣམས་རྒྱུ་མཚན་ཅིའི་སླད་དུ་མ་དག་པ་ཡིན་ཞེ་ན། གཟུང་བའི་རྟོག་པ་དང་འཛིན་པའི་རྟོག་པ་གཉིས་ཀྱིས་བཅིངས་ཏེ་ཞེན་པའི་ཕྱིར་མ་དག་པར་འགྱུར་རོ། །

**གཉིས་པ་རྒྱས་བཤད་ལ་གཉིས། ཞུ་བ་དང༌། ལན་ནོ། །དང་པོ་ནི།**

རྡོ་རྗེ་སྙིང་པོས་གསོལ་པ། ཀྱེ་བཅོམ་ལྡན་འདས་བཟུང་བ་དང་འཛིན་པ་གང་ལགས།

ཞེས་པ་སྟེ། སེམས་དཔའ་ཆེན་པོ་རྡོ་རྗེ་སྙིང་པོས་གསོལ་པ། ཀྱེའི་བཅོམ་ལྡན་འདས་གཟུང་བའི་ཡུལ་དང་འཛིན་པའི་ཤེས་པ་ཞེས་བཏགས་པའི་གཞི་གང་ལགས་ཞེས་ཞུས་པའོ། །

**གཉིས་པ་ནི།**

བཅོམ་ལྡན་འདས་ཀྱིས་བཀའ་སྩལ་པ། མིག་གིས་གཟུགས་ནི་གཟུང་བར་བྱ། །སྒྲ་ནི་རྣ་བས་མཉན་པར་བྱ། །དྲི་ནི་སྣ་ཡིས་ཚོར་བར་བྱ། །ལྕེ་ཡིས་རོ་ནི་རེག་པར་བྱ། །དངོས་པོ་ལུས་ཀྱིས་རེག་པར་བྱ། །ཡིད་ཀྱི་བདེ་སོགས་ཐོབ་པ་ནི། །

ཞེས་པ་སྟེ། དེ་ནས་བཅོམ་ལྡན་འདས་ཀྱིས་བཀའ་སྩལ་པ་སྟེ། འཛིན་པ་མིག་གི་དབང་པོ་ལས་སྐྱེས་པའི་མིག་གི་རྣམ་པར་ཤེས་པས་ཕྱི་རོལ་གྱི་ཡུལ་སྔོན་པོ་ལ་སོགས་པའི་གཟུགས་ཕྲ་རགས་རྣམས་ནི་གཟུང་བར་བྱ་བ་དང༌། དེ་བཞིན་དུ་གཟུང་བ་སྒྲ་ནི་འཛིན་པ་རྣ་བས་མཉན་པར་བྱ་བ་དང༌། གཟུང་བ་དྲི་ནི་འཛིན་པ་སྣ་ཡིས་ཚོར་བར་བྱ་བ་དང༌། འཛིན་པ་ལྕེ་ཡིས་གཟུང་བ་རོ་ནི་མྱང་ཞིང་རིག་པར་བྱ་བ་དང༌། གཟུང་བ་རེག་བྱའི་དངོས་པོ་འཇམ་རྩུབ་རྣམས་ནི་འཛིན་པ་ལུས་ཀྱིས་རེག་པར་བྱ་བ་དང༌། འཛིན་པ་ཡིད་ཀྱིས་གཟུང་བ་ཚོར་བ་བདེ་སྡུག་སོགས་ཐོབ་པའམ་མྱོང་བ་སྟེ་དེ་རྣམས་ཡང་དག་མ་ཡིན་པའི་ཀུན་ཏུ་རྟོག་པ་དང་བཅས་པའི་གཟུང་བ་དང་འཛིན་པའོ། །

**གསུམ་པ་དག་པས་དག་པར་བྱས་ན་བསྟེན་དུ་རུང་བར་བསྟན་པ་ནི།**

དག་པས་དུག་མེད་བྱས་ནས་ནི། བསྟེན་བྱ་འདི་དག་བསྟེན་པ་ཉིད། །

ཅེས་པ་སྟེ། དེ་བཞིན་ཉིད་ཀྱི་དག་པས་ཕྱི་བརྟན་གཡོ་ཀུན་བཏགས་ཀྱི་དུག་མེད། ལྷའི་དག་པས་ནང་ལས་ཉོན་ཀུན་རྟོག་གི་དུག་མེད། རང་རིག་པའི་དག་པས་གསང་བ་འཁོར་གསུམ་ཞེན་པའི་དུག་མེད་པར་བྱས་ནས་ནི། བསྟེན་བྱ་འདོད་ཡོན་ཏན་ལྔ་དང་ཉོན་མོངས་པ་ལྔ་པོ་འདི་དག་ཉན་ཐོས་ལྟར་སྤང་བྱ་མ་ཡིན་པར་དག་པ་ཤེས་པའི་སྒོ་ནས་བསྟེན་པར་བྱ་བ་ཉིད་དོ། །

**གཉིས་པ་ལྷ་སོ་སོའི་དག་པ་བཤད་པ་ལ་དྲུག ནང་གི་རྣལ་འབྱོར་མ་ལྔའི་དག་པ། ཕྱིའི་ཕྱོགས་གང་དུ་དགོད་ཚུལ། ལྷ་མོ་དྲུག་གི་དག་པ། རྒྱུ་རྡོ་རྗེ་འཆང་གི་དག་པ། མཚམས་མ་བཞིའི་དག་པ། ནང་མ་ལྔའི་དག་པ་བཤད་པའོ། །དང་པོ་ལ་གཉིས། སྦྱང་གཞི་སྦྱོང་བྱེད་དང༌། དག་པ་བསྒོམ་ཚུལ་ལོ། །དང་པོ་ནི།**

གཟུགས་ཕུང་རྡོ་རྗེ་མ་ཡིན་ཏེ། །ཚོར་བ་ལ་ཡང་དཀར་མོར་བརྗོད། །འདུ་ཤེས་ཆུ་ཡི་རྣལ་འབྱོར་མ། །འདུ་བྱེད་རྡོ་རྗེ་མཁའ་འགྲོ་མ། །རྣམ་ཤེས་ཕུང་པོའི་ཚུལ་གྱིས་ནི། །བདག་མེད་རྣལ་འབྱོར་མ་གནས་སོ། །

ཞེས་པ་སྟེ། དེ་ལ་སྦྱང་གཞི་མ་དག་པའི་གཟུགས་ཀྱི་ཕུང་པོ་སྦྱོང་བར་བྱེད་པ་ལྷ་མོ་རྡོ་རྗེ་མ་ཡིན་ཏེ། དེ་བཞིན་དུ་ཚོར་བའི་ཕུང་པོ་ལ་ཡང་སྦྱོང་བྱེད་ལྷ་མོ་དཀར་མོར་བརྗོད་པ་དང༌། འདུ་ཤེས་ཀྱི་ཕུང་པོ་སྦྱོང་བ་ལ་ལྷ་མོ་ཆུའི་རྣལ་འབྱོར་མ་དང༌། འདུ་བྱེད་ཀྱི་ཕུང་པོ་སྦྱོང་བ་ལ་ལྷ་མོ་རྡོ་རྗེ་མཁའ་འགྲོ་མ་དང༌། རྣམ་པར་ཤེས་པའི་ཕུང་པོ་སྦྱོང་བའི་ཚུལ་གྱིས་ནི་ལྷ་མོ་བདག་མེད་རྣལ་འབྱོར་མ་གནས་སོ། །

**གཉིས་པ་ནི།**

རྟག་ཏུ་འདི་དག་རྣམ་དག་པས། །དེ་ཉིད་རྣལ་འབྱོར་པས་འགྲུབ་འགྱུར། །དེ་ནི་ནང་གི་འཕར་མ་ལའོ། །

ཞེས་པ་སྟེ། དེ་ཤེས་པ་ལ་དགོས་པ་ཅི་ཡོད་ཅེ་ན། དུས་རྟག་ཏུ་ཕུང་པོ་ལྔ་པོ་འདི་དག་ལྷ་མོ་ལྔར་རྣམ་པར་དག་པ་བསྒོམས་པས། ལྷའི་དེ་ཁོ་ན་ཉིད་ཕྱག་རྒྱ་ཆེན་པོའི་དངོས་གྲུབ་རྣལ་འབྱོར་པས་འགྲུབ་པར་འགྱུར་རོ། །དེ་ནི་ནང་གི་འཕར་མ་ལ་གནས་པའི་ལྷ་མོ་ལྔའི་རྣམ་པར་དག་པའོ། །

**གཉིས་པ་ཕྱིའི་ཕྱོགས་གང་དུ་དགོད་ཚུལ་བསྟན་པ་ལ་གསུམ། མཚམས་མ་བཞིའི་གནས། ཕྱོགས་མ་བཞིའི་གནས། ལྷ་མོ་གཉིས་ཀྱི་དག་པ་དང་བཅས་པ་བསྟན་པའོ། །དང་པོ་ནི།**

དེ་ནས་ཕྱི་ཡི་འཕར་མ་བཤད། །དབང་ལྡན་དུ་ནི་པུཀྐ་སཱི། །མེར་ནི་དེ་བཞིན་རི་ཁྲོད་མ། །བདེན་བྲལ་གདོལ་པ་མོ་བཞག་ཅིང༌། །རླུང་དུ་གཡུང་མོ་རྣམ་པར་བཞག །

ཅེས་པ་སྟེ། དེ་ནས་ཕྱིའི་འཕར་མ་ལ་ལྷ་མོ་གང་དང་གང་དགོད་ཚུལ་བཤད་པ་ལ། །བྱང་ཤར་དབང་ལྡན་དུ་ནི་ལྷ་མོ་པུཀྐ་སཱི་གནས་པ་དང༌། མེར་ཤར་ལྷོ་ནི་དེ་བཞིན་དུ་རི་ཁྲོད་མ་དང༌། བདེན་བྲལ་ལྷ་ནུབ་ཏུ་གདོལ་པ་མོ་བཞག་ཅིང༌། རླུང་ནུབ་བྱང་དུ་གཡུང་མོ་རྣམ་པར་བཞག་པ་རྣམས་མཚམས་ཀྱིས་གནས་སོ། །

**གཉིས་པ་ནི།**

ཕྱི་མ་ལྷ་མོ་དཀར་མོ་སོགས། །དབང་དཀར་གཤིན་རྗེ་ཆོམ་རྐུན་མ། །ཆུ་བདག་ཕྱོགས་སུ་རོ་ལངས་མ། །ལུས་ངན་པོ་ནི་གྷསྨ་རཱི། །

ཞེས་པ་སྟེ། ཕྱིའི་འཕར་མ་དེའི་ཕྱོགས་བཞིར་ལྷ་མོ་དཀར་མོ་ལ་སོགས་པ་གནས་པ་སྟེ། དབང་པོ་སྟེ་ཤར་དུ་ལྷ་མོ་དཀར་མོ། གཤིན་རྗེ་སྟེ་ལྷོར་ཆོམ་རྐུན་མ། ནུབ་ཆུ་བདག་གི་ཕྱོགས་སུ་རོ་ལངས་མ། ལུས་ངན་པོ་སྟེ་བྱང་དུ་ལྷ་མོ་གྷསྨ་རཱི་གནས་པའོ། །

**གསུམ་པ་ནི།**

འོག་ཏུ་ས་སྤྱོད་མ་ཞེས་བརྗོད། །སྟེང་དུ་མཁའ་སྤྱོད་མ་ཞེས་བཤད། །བསྐྱེད་པའི་རིམ་པ་ཉིད་ཀྱི་ཕྱོགས། །སྲིད་དང་ཞི་བའི་རང་བཞིན་གྱིས། །ལྷ་མོ་འདི་གཉིས་རྣམ་གནས། །

ཞེས་པ་སྟེ། འོག་ཏུ་ལྷ་མོ་ས་སྤྱོད་མ་གནས་ཞེས་བརྗོད་པ་དང༌། སྟེང་དུ་མཁའ་སྤྱོད་མ་གནས་ཞེས་བཤད་པ་རྣམས། འདིར་བསྐྱེད་པའི་རིམ་པ་ཉིད་ཀྱི་ཕྱོགས་ཏེ་དེའི་དབང་དུ་བྱས་ནས་ལྷ་མོ་བརྒྱད་ཕྱོགས་མཚམས་བརྒྱད་དང་གཉིས་སྟེང་འོག་ཏུ་གནས་པར་བཤད་དོ། །དེ་ལས་སྟེང་འོག་གི་ལྷ་མོ་གཉིས་ཀྱི་དག་པ་བསྟན་པ་སྟེ། ས་སྤྱོད་མ་སྲིད་པ་དག་པ་དང༌། མཁའ་སྤྱོད་མ་ཞི་བ་དག་པའི་རང་བཞིན་གྱིས་ལྷ་མོ་འདི་གཉིས་སྟེང་དང་འོག་ཏུ་རྣམ་པར་གནས་སོ། །

**གསུམ་པ་ལྷ་མོ་དྲུག་གི་དག་པ་བསྟན་པ་ལ་གཉིས། དག་པ་དངོས་དང༌། བསྒོམ་ཚུལ་ལོ། །དང་པོ་ནི།**

གཟུགས་ལ་དཀར་མོ་རབ་ཏུ་བཤད། །སྒྲ་ལ་ཆོམ་རྐུན་མ་རབ་གྲགས། །དྲི་ཡི་ཆ་ལ་རོ་ལངས་མ། །རོ་ལ་གྷསྨ་རཱི་རབ་གྲགས། །རེག་ལ་ས་སྤྱོད་མ་ཞེས་བཤད། །ཆོས་ཀྱི་དབྱིངས་ལ་མཁའ་སྤྱོད་མ། །

ཞེས་པ་སྟེ། སྦྱང་གཞི་གཟུགས་ཀྱི་དག་པ་ལ་ལྷ་མོ་དཀར་མོ་གནས་པ་རབ་ཏུ་བཤད་དོ། །དེ་བཞིན་དུ་སྒྲ་དག་པ་ལ་ཆོམ་རྐུན་མ་རབ་ཏུ་གྲགས་པ་དང༌། དྲིའི་ཆ་དག་པ་ལ་རོ་ལངས་མ་དང༌། རོ་དག་པ་ལ་གྷསྨ་རཱི་རབ་ཏུ་གྲགས་པ་དང༌། རེག་བྱ་དག་པ་ལ་ས་སྤྱོད་མ་ཞེས་བརྗོད་པ་དང༌། ཡིད་ཀྱི་ཡུལ་ཆོས་ཀྱི་དག་པ་ལ་མཁའ་སྤྱོད་མ་སྟེ་དེ་རྣམས་ཕྱིའི་ཡུལ་དྲུག་གི་དག་པའོ། །

**གཉིས་པ་ནི།**

རྟག་ཏུ་འདི་རྣམས་རྣམ་དག་པས། །དེ་ཉིད་རྣལ་འབྱོར་པས་འགྲུབ་འགྱུར། །

ཞེས་པ་སྟེ། དེ་ཤེས་པས་དགོས་པ་ཅི་ཡོད་ཅེ་ན། དུས་རྟག་ཏུ་ཡུལ་དྲུག་པོ་འདི་རྣམས་ལྷ་མོ་དྲུག་ཏུ་རྣམ་པར་དག་པ་བསྒོམས་པས། ལྷའི་དེ་ཁོ་ན་ཉིད་ཕྱག་རྒྱ་ཆེན་པོའི་དངོས་གྲུབ་རྣལ་འབྱོར་པས་འགྲུབ་པར་འགྱུར་རོ། །

**བཞི་པ་རྒྱུད་རྡོ་རྗེ་འཆང་གི་དག་པ་བསྟན་པ་ནི།**

ཕྱག་གི་དག་པ་སྟོང་པ་ཉིད། །བདུད་དག་པ་ལས་ཞབས་རྣམས་ཉིད། །རྣམ་ཐར་བརྒྱད་ཀྱིས་ཞལ་རྣམས་ཉིད། །རྡོ་རྗེ་གསུམ་གྱིས་དག་པའི་སྤྱན། །

ཞེས་པ་སྟེ། བཅོམ་ལྡན་འདས་ཀྱི་དག་པ་རྒྱས་པ་འོག་ཏུ་འཆད་པར་འགྱུར་བས་འདིར་མིང་ཙམ་བསྟན་པ་སྟེ། ཕྱག་བཅུ་དྲུག་གི་དག་པ་ནི་ནང་སྟོང་པ་ཉིད་ལ་སོགས་པའི་སྟོང་ཉིད་བཅུ་དྲུག་དང༌། བདུད་བཞི་ལས་རྣམ་པར་རྒྱལ་བ་དག་པ་ལས་ཞབས་བཞི་པོ་རྣམས་ཉིད་དང༌། རྣམ་པར་ཐར་པ་བརྒྱད་ཀྱིས་དག་པ་ལ་ཞལ་བརྒྱད་པོ་རྣམས་ཉིད་དང༌། སྐུ་གསུང་ཐུགས་རྡོ་རྗེ་གསུམ་གྱིས་དག་པའི་སྤྱན་གསུམ་གསུམ་དང་ལྡན་པའོ། །

**ལྔ་པ་མཚམས་མ་བཞིའི་དག་པ་ནི།**

ས་ནི་པུཀྐ་སཱི་ཞེས་བཤད། །ཆུ་ཁམས་རྔོན་པ་མོ་ཞེས་བརྗོད། །མེ་ནི་གཏུམ་མོར་ཤེས་པར་བྱ། རླུང་ནི་གཡུང་མོར་རབ་ཏུ་གྲགས། །

ཞེས་པ་སྟེ། སྦྱང་གཞི་སའི་ཁམས་རྣམ་པར་དག་པ་ནི་ལྷ་མོ་པུཀྐ་སཱི་ཞེས་བཤད་པ་དང༌། དེ་བཞིན་དུ་ཆུ་ཁམས་དག་པ་རྔོན་པ་མོ་ཞེས་བརྗོད་པ་དང༌། མེ་ཁམས་དག་པ་ནི་གཏུམ་མོར་ཤེས་པར་བྱ་བ་དང༌། རླུང་ཁམས་དག་པ་ནི་གཡུང་མོར་རབ་ཏུ་གྲགས་སོ། །

**དྲུག་པ་ནང་མ་ལྔའི་དག་པ་བསྟན་པ་ལ་གཉིས། དག་པ་དངོས་དང༌། མཇུག་སྡུད་བསྟན་པའོ། །དང་པོ་ནི།**

ཞེ་སྡང་ཞེས་བཤད་རྡོ་རྗེ་མ། །འདོད་ཆགས་ཆུ་ཡི་རྣལ་འབྱོར་མ། །ཕྲག་དོག་རྡོ་རྗེ་མཁའ་འགྲོ་མ། །སེར་སྣ་གསང་བའི་དཀར་མོ་ཉིད། །གཏི་མུག་དེ་བཞིན་རྡོ་རྗེ་བཤད། །

ཅེས་པ་སྟེ། སྦྱང་གཞི་ཞེ་སྡང་ཞེས་བཤད་པ་དག་པ་བྱེད་པ་རྡོ་རྗེ་བདག་མེད་མ་དང༌། དེ་བཞིན་འདོད་ཆགས་དག་པར་བྱེད་ཆུའི་རྣལ་འབྱོར་མ་དང༌། ཕྲག་དོག་དག་པར་བྱེད་པ་རྡོ་རྗེ་མཁའ་འགྲོ་མ་དང༌། སེར་སྣ་དག་པར་བྱེད་པ་གསང་བའི་དཀར་མོ་ཉིད་དང༌། གཏི་མུག་དག་པར་བྱེད་པ་དེ་བཞིན་རྡོ་རྗེ་མར་བཤད་དོ། །

**གཉིས་པ་ནི།**

ཞེ་སྡང་ལ་སོགས་རྣམ་སྦྱོང་བ། །བསྐྱེད་པའི་རིམ་པའི་ཕྱོགས་ལས་ནི། །འདིས་ནི་ཕུང་པོ་སྦྱང་བར་བྱ། །

ཞེས་པ་སྟེ། ཞེ་སྡང་ལ་སོགས་པ་ཉོན་མོངས་པ་ལྔ་རྣམ་པར་སྦྱོང་བར་བྱེད་པ་ནི་མཁའ་འགྲོ་མ་ལྔ་པོ་ཡིན་ལ། དེར་མ་ཟད་བསྐྱེད་པའི་རིམ་པའི་ཕྱོགས་ལྷའི་དག་པ་བརྗོད་པ་ལས་ནི། ལྷ་མོ་ལྔ་པོ་འདིས་ནི་སྔར་བཤད་པ་ལྟར་གཟུགས་སོགས་ཕུང་པོ་ལྔ་པོ་སྦྱང་བར་བྱ་བ་ཡང་བཤད་དོ། །

**གསུམ་པ་ཟུང་འཇུག་རང་རིག་གི་དག་པ་བཤད་པ་ནི།**

གང་དང་གང་གིས་འཇིག་རྟེན་འཆིང་འགྱུར་བ། །དེ་དང་དེས་ནི་འཆིང་བ་ལས་གྲོལ་ཏེ། །དེ་ཉིད་མི་ཤེས་འཇིག་རྟེན་མི་གྲོལ་ཞིང༌། །དེ་ཉིད་རྣམ་སྤངས་དངོས་གྲུབ་རྙེད་མི་འགྱུར། །

ཞེས་པ་སྟེ། གཟུང་བ་ཕུང་སོགས་གང་དང་འཛིན་པའམ་ཉོན་མོངས་པ་གང་གིས་འཇིག་རྟེན་པ་རྣམས་འཁོར་བར་འཆིང་བར་འགྱུར་བ་དང༌། དག་རྒྱུ་ཕུང་པོ་དང་ཉོན་མོངས་པ་དེ་དང་དེ་རང་བཞིན་གྱིས་རྣམ་པར་དག་པ་ཤེས་པས་ནི་འཁོར་བའི་འཆིང་བ་མཐའ་དག་ལས་གྲོལ་བར་འགྱུར་ཏེ་དངོས་པོའི་དེ་ཁོ་ན་ཉིད་ཤེས་པའི་ཕྱིར་རོ། །དེ་ལྟ་བུའི་རྣམ་པར་དག་པ་དེ་ཉིད་མ་རྟོགས་ཤིང་མི་ཤེས་ན་འཇིག་རྟེན་པ་རྣམས་འཁོར་བའི་འཆིང་བ་ལས་ནམ་ཡང་མི་གྲོལ་ཞིང༌། དེ་ཁོ་ན་ཉིད་བསྒོམ་པ་རྣམ་པར་སྤངས་པས་མཆོག་གི་དངོས་གྲུབ་རྙེད་པར་མི་འགྱུར་ཏེ་རང་རིག་པའི་ཡེ་ཤེས་མཐོང་བ་དང་བྲལ་བའི་ཕྱིར་རོ། །

**གསུམ་པ་རྣམ་དག་གི་མཇུག་སྡུད་བསྟན་པ་ནི།**

དེ་ཕྱིར་དྲི་མེད་སྒྲ་མེད་གཟུགས་ཉིད་མེད། །རོ་དང་སེམས་ཀྱི་རྣམ་པར་དག་པ་མེད། །རེག་མེད་ཆོས་མེད་ཐམས་ཅད་རྣམ་པར་དག །རང་བཞིན་དག་པའི་འགྲོ་ལ་འགྲོ་བར་ཤེས། །

ཞེས་པ་སྟེ། ཕུང་སོགས་ལ་དོན་དམ་དཔྱོད་བྱེད་ཀྱི་རིགས་པས་དཔྱད་ན་ངོ་བོས་མ་གྲུབ་པ་དེའི་ཕྱིར་གཟུང་ཡུལ་གྱི་དྲི་རང་བཞིན་གྱིས་གྲུབ་པ་མེད་ཅིང་དེ་མེད་པས་འཛིན་བྱེད་སྣོམ་པ་པོ་ཡང་མེད་དོ། །དེ་བཞིན་དུ་སྒྲ་ཡང་མེད་ཅིང་གཟུགས་ཉིད་ཀྱང་མེད་པ་དང༌། རོ་ཡང་མེད་ལ་དེ་དག་འཛིན་བྱེད་ཀྱི་སེམས་ཀྱི་རྣམ་པར་དག་པ་མངོན་སུམ་པའི་དབང་ཤེས་རྣམས་ཀྱང་རང་བཞིན་གྱིས་གྲུབ་པ་མེད། དེ་བཞིན་ལུས་མེད་པས་རེག་བྱ་མེད། །ཡིད་མེད་པས་ཆོས་མེད་ཅིང༌། དེས་ན་འཁོར་འདས་ཀྱི་ཆོས་ཐམས་ཅད་གཅིག་དང་དུ་མའི་རྣམ་གཞག་མེད་པས་དེ་བཞིན་ཉིད་ཀྱི་ངོ་བོར་རྣམ་པར་དག་པའོ། །འོ་ན་མཐོང་ཐོས་ལ་སྐུར་བ་བཏབ་པར་འགྱུར་རོ་ཞེ་ན། །དེ་ལྟར་མ་རྟོགས་པ་རྣམས་རང་གི་སེམས་ཀྱི་རྣམ་འཕྲུལ་དུ་མཐོང་ཐོས་སྣ་ཚོགས་སུ་སྣང་བ་མི་འགག་པས་སྐྱོན་མེད་ཅིང༌། དོན་དུ་འགྲོ་བ་དེ་དག་རང་བཞིན་གྱིས་རྣམ་པར་དག་པ་ཡིན་པ་ལ་ཡིན་པ་བཞིན་དུ་འགྲོ་བའི་རང་བཞིན་རྟག་ཏུ་སངས་རྒྱས་སུ་ཤེས་པས་རྣམ་པར་གྲོལ་བར་འགྱུར་རོ། །

**གསུམ་པ་ལེའུའི་མཚན་ནི།**

རྣམ་པར་དག་པའི་ལེའུ་སྟེ་དགུ་པའོ། །

ཞེས་པ་སྟེ། དོན་དམ་དེ་བཞིན་ཉིད་དང༌། ཀུན་རྫོབ་ལྷའི་རང་བཞིན་དང༌། ཟུང་འཇུག་རང་རིག་གི་རྣམ་པར་དག་པ་གཉིས་སུ་མེད་པར་བསྟན་པའི་ལེའུ་སྟེ་དུམ་བུ་བཅུ་གཅིག་ལས། དགུ་པའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **བཅུ་པ་དབང་བསྐུར་བའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་བསྐྱེད་རིམ་རྣམ་དག་དང་བཅས་པ་བསྒོམ་པ་ལ་དབང་མེད་ན་དངོས་གྲུབ་མི་འགྲུབ་པས་འདིར་དབང་བསྐུར་བ་བསྟན་པ་ནི་ལེའུ་སྔ་ཕྱིའི་འབྲེལ་དང༌། འོ་ན་དབང་སྔོན་དུ་བསྟན་པར་རིགས་སོ་ཞེ་ན། དབང་བསྐུར་བ་ཡང་བསྙེན་པ་སྔོན་དུ་འགྲོ་བ་ཞིག་དགོས་ཏེ། དེ་ལྷའི་རྣལ་འབྱོར་ལ་བརྟེན་པའི་ཕྱིར་དེའི་རྗེས་སུ་དབང་བསྐུར་བ་བསྟན་པ་ཡིན་ནོ། །སྔར་ལེའུ་དང་པོར་བྱེད་རྒྱུ་ཞེས་ལམ་མངོན་དུ་བྱེད་པའི་རྒྱུ་དབང་ཡིན་པར་མདོར་བསྟན་པ་དེ་འདིར་རྒྱས་པར་འཆད་པ་ནི་མདོ་རྒྱས་ཀྱི་འབྲེལ་དང༌། གཞུང་གཞན་ལ་ལྟོས་མི་དགོས་པར་རྒྱུད་འདི་རང་ལས་རྒྱས་པར་བསྟན་པ་ནི་མངོན་པར་རྟོགས་པའི་འབྲེལ་ལོ། །

**གཉིས་པ་ལེའུའི་གཞུང་བཤད་པ་ལ་གཉིས། བཤད་པར་ཞལ་གྱིས་བཞེས་པ་དང༌། བཤད་བྱ་དངོས་སོ། །དང་པོ་ནི།**

དེ་ནས་ཇི་ལྟར་དཀྱིལ་འཁོར་གྱི། །རིམ་པ་ཡང་དག་རབ་ཏུ་བཤད། །གང་གིས་སློབ་མ་དབང་བསྐུར་བའི། །ཆོ་གའང་རབ་ཏུ་བཤད་པར་བྱ། །

ཞེས་པ་སྟེ། རྣམ་དག་གི་ལེའུ་བཤད་པ་དེ་ནས་ཇི་ལྟར་དཀྱིལ་འཁོར་གྱི་རིམ་པ་ས་ཆོག་ནས་བཟུང་དཀྱིལ་འཁོར་བྲི་ཞིང་བསྒྲུབ་པའི་ལས་རྣམས་ཕྱིན་ཅིག་མ་ལོག་པར་ཡང་དག་པར་རབ་ཏུ་བཤད་པ་མ་ཟད། ཚུལ་གང་གིས་སློབ་མ་ལ་དབང་བསྐུར་བའི་ཆོ་གའང་རབ་ཏུ་གསལ་བར་བཤད་པར་བྱའོ་ཞེས་མཚམས་སྦྱར་ནས་དམ་བཅའ་བ་སྟེ། འདི་ལ་ངོ་བོ། ངེས་ཚིག དབྱེ་བ། སྡོམ་པའི་རྣམ་གཞག མངོན་པར་རྟོགས་པའི་ཆིངས། དབང་དོན་ལ་དཔྱད་པ་སྟེ་རྣམ་པ་དྲུག་གི་སྒོ་ནས་བཤད་པ་ལས། ངོ་བོ་ནི། ལུས་ངག་ཡིད་དང་ཡེ་ཤེས་བཞི་རྡོ་རྗེ་བཞིར་རིག་པའོ། །ངེས་ཚིག་ནི། དྲི་མ་འཁྲུད་པ་དང་ཡེ་ཤེས་སྐྱེད་པར་བྱེད་པས་ན་དབང་སྟེ། དཔེར་ན་སྔར་མི་དབང་བ་ཕྱིས་སུ་དབང་བསྒྱུར་བ་བཞིན་ནོ། །དབྱེ་བ་ལ། མ་སྨིན་སྨིན་པར་བྱེད་པ་རྒྱུའི་དབང༌། སྨིན་པ་ནན་གྱིས་བསྒྲུབ་པ་ལ་ལམ་གྱི་དབང༌། མཐར་ཐུག་དབང་མཆོག་ཐོབ་པ་འབྲས་བུའི་དབང་ངོ༌། །སྡོམ་པའི་རྣམ་གཞག་ལ། སྟ་གོན་གྱི་དུས་སུ་མངོན་པར་འདུ་བྱེད་པའི་སྡོམ་པ། འཇུག་པའི་དུས་སུ་ཡོངས་སུ་འཛིན་པའི་སྡོམ་པ། རྫོགས་པའི་དུས་སུ་ཀུན་ནས་བསྲུང་བའི་སྡོམ་པ། ཁས་ལེན་གྱིས་དུས་སུ་ཕྱིས་ལེན་པའི་སྡོམ་པ་སྟེ་བཞི་དང༌། དབང་བཞི་སོ་སོའི་ངོ་བོར་གྱུར་པའི་སྡོམ་པ་བཞི་སྟེ་བརྒྱད། དེ་དག་ཀྱང་དགག་ཕྱོགས་ནས་སྡོམ་པ་དང༌། སྒྲུབ་ཕྱོགས་ནས་དམ་ཚིག་ཅེས་བཤད་དོ། །མངོན་པར་རྟོགས་པའི་ཆིངས་ལ། སློབ་དཔོན་གྱི་མཚན་ཉིད། སློབ་དཔོན་གྱི་ལས། དཀྱིལ་འཁོར་དུ་འཇུག་པ། དབང་བསྐུར་བ་དང་བཞི། སློབ་དཔོན་གྱི་ལས་ལ། བསྙེན་པ། ས་ཆོག སྟ་གོན། ཞག་གི་ཆོ་ག་དང་བཞི། ས་ཆོག་ལ། བརྟག་པ། བསླང་བ། སྦྱང་བ། བསྲུང་བ། གཟུང་བ་དང་ལྔ། སྟ་གོན་ལ། ལྷ་དང༌། བུམ་པ་དང༌། སློབ་མ་དང་གསུམ། ཞག་གི་ཆོ་ག་ལ། ཐིག་ཚོན། རྒྱན་དགྲམ། དཀྱིལ་འཁོར་སྒྲུབ་པ། བདག་ཉིད་འཇུག་པ་དང་བཞི། དཀྱིལ་འཁོར་དུ་འཇུག་པ་ལ། ཕྱི་འཇུག ནང་འཇུག གསང་འཇུག ལྷ་ངོ་བསྟན་པ་དང་བཞི། དབང་བསྐུར་བ་ལ། བུམ་དབང༌། གསང་དབང༌། ཤེར་དབང༌། ཚིག་དབང་དང་བཞི། བུམ་དབང་ལ། རིག་པའི་དབང་ལྔ། སློབ་དཔོན་གྱི་དབང་དང་དྲུག སློབ་དཔོན་བུམ་པའི་དབང་དང་བདུན། སློབ་དཔོན་གྱི་དབང་ལ། བརྟུལ་ཞུགས། རྗེས་གནང༌། ལུང་བསྟན། གཟེངས་བསྟོད། དབུགས་དབྱུང་དང་ལྔ། དེ་ལས་དབང་གོང་མ་གསུམ་རེ་རེ་ལ་ཐུན་མོང་གི་ཆོས་བཅུ་གསུམ་དང༌། ཐུན་མོང་མ་ཡིན་པའི་ཆོས་དྲུག་ཏུའང་གསུངས་སོ། །དབང་དོན་ལ་དཔྱད་པ་ནི་འཆད་འགྱུར་གྱི་གཞུང་ལས་བསྟན་པར་འགྱུར་རོ། །

**གཉིས་པ་བཤད་བྱ་དངོས་བཤད་པ་ལ།** རྔོག་འགྲེལ་ལས་རྒྱུད་དོན་ལག་ལེན་དུ་བསྡེབས་པའི་ཕྱིར་ཚིག་གོང་འོག་དཀྲུགས་ནས་འཆད་པར་མཛད་ཀྱང༌། འདིར་དོན་བསྡེབས་སྤྱི་དོན་ལྟར་ཤེས་པའི་དབང་དུ་བྱས་ཏེ་གོ་བདེ་བའི་ཕྱིར་རྒྱུད་ཚིག་མཐའ་ཆགས་སུ་བཀྲལ་བ་ལ་གཉིས། **དཀྱིལ་འཁོར་བྲི་ཞིང་དབང་བསྐུར་བའི་ཚུལ་མདོར་བསྟན་པ་དང༌། ཚུལ་དེ་གཉིས་རྒྱས་པར་བཤད་པའོ། །དང་པོ་ལ་གཉིས། དཀྱིལ་འཁོར་ཇི་ལྟར་བྲི་བའི་ཚུལ་དང༌། དབང་ཇི་ལྟར་བསྐུར་བའི་ཚུལ་ལོ། །དང་པོ་ལ་བཞི། ས་སྦྱངས་ཏེ་དཀྱིལ་འཁོར་བྲི་བ། གང་དུ་བྲི་བའི་གནས། གང་གིས་བྲི་བའི་རྡུལ་ཚོན། ཇི་ཙམ་བྲི་བའི་ཚད་བསྟན་པའོ། །དང་པོ་ནི།**

དང་པོར་ལྷ་ཡི་བདག་ཉིད་ཀྱི། །རྣལ་འབྱོར་པས་ནི་ནོར་འཛིན་སྦྱངས། །འབད་པས་ཧཱུཾ་ལས་རྡོ་རྗེ་ཅན། །བྱས་ཏེ་ཕྱིན་ནས་དཀྱིལ་འཁོར་བྲི། །

ཞེས་པ་སྟེ། དབང་གི་སྔོན་དུ་དཀྱིལ་འཁོར། དེའི་སྔོན་དུ་ས་ཆོག དེའི་སྔོན་དུ་བསྙེན་པ་འགྲོ་དགོས་པས་དང་པོར་བསྙེན་པ་སྔོན་དུ་སོང་ནས། རང་ལྷའི་བདག་ཉིད་ཀྱི་ང་རྒྱལ་དང་ལྡན་པའི་རྣལ་འབྱོར་པས་ནི། ནོར་འཛིན་ཏེ་ས་གཞི་སྦྱངས་ཤིང༌། ཇི་ལྟར་སྦྱང་ན། འབད་པ་སྟེ་གཡེལ་མེད་བརྩོན་པའི་སྒོ་ནས་རང་ཉིད་ཧཱུཾ་ལས་རྡོ་རྗེ་ཅན་ཏེ་ཧེ་རུ་ཀར་བསྐྱེད་ནས་ཧཱུཾ་ལས་རྡོ་རྗེའི་ས་གཞི་གུར་སོགས་ཐམས་ཅད་རྡོ་རྗེའི་རང་བཞིན་དུ་བསྒོམ་པས་བྱིན་གྱིས་བརླབས་པར་བྱས་ཏེ། ས་གཟུང་བ་དང་བསྲུང་བའི་ཕྱི་ནས་ཡབ་ཡུམ་གང་ཡིན་གྱི་དཀྱིལ་འཁོར་བྲི་བར་བྱའོ། །

**གཉིས་པ་ནི།**

ཚལ་དང་སྐྱེ་བོ་མེད་གནས་དང༌། །བྱང་ཆུབ་སེམས་དཔའི་ཁྱིམ་དང་ནི། །དཀྱིལ་འཁོར་ཁང་པའི་ནང་དུ་ཡང༌། །དཀྱིལ་འཁོར་དམ་པ་རབ་ཏུ་བཞེངས། །

ཞེས་པ་སྟེ། ས་གཞི་ལྗོན་ཤིང་དང་ལྡན་པའི་སྐྱེད་མོས་ཚལ་དང༌། དམ་ཚིག་ཉམས་པའི་སྐྱེ་བོ་མེད་པའི་གནས་དང༌། བྱང་ཆུབ་སེམས་དཔའི་ཁྱིམ་སྟེ་ལྷ་ཁང་དང་ནི། དཀྱིལ་འཁོར་བྲི་བའི་ཆེད་དུ་བྱས་པའི་ཁང་པའི་ནང་དུ་ཡང་རུང་སྟེ། བཅོམ་ལྡན་འདས་ཡབ་ཡུམ་གྱི་དཀྱིལ་འཁོར་དམ་པ་སྟེ་མཚན་ཉིད་དང་ལྡན་པ་རབ་ཏུ་བཞེངས་པའོ། །

**གསུམ་པ་ནི།**

རྡུལ་མཚོན་དམ་པའི་ཚོན་དང་ནི། །ཡང་ན་འབྲིང་པོ་ཉིད་ཀྱིས་ཏེ། །རིན་ཆེན་སྣང་ལྔའི་ཕྱེ་མ་དང༌། །ཡང་ན་འབྲས་ལ་སོགས་པས་སོ། །

ཞེས་པ་སྟེ། གང་གིས་བྲི་བའི་རྡུལ་ཚོན་མཆོག་གམ་དམ་པའི་ཚོན་ནི་གོང་དུ་བཤད་པའི་དུར་ཁྲོད་ཀྱི་ཚོན་དང་ནི། ཡང་ན་འབྲིང་པོ་ཉིད་ཀྱིས་བྲི་བ་སྟེ། གང་ཞེ་ན། གསེར་སོགས་རིན་ཆེན་ལྔའི་ཕྱེ་མའམ། ཡང་ན་ཐ་མ་སྟེ་འབྲས་དང་རྡོ་རྒྱུས་སོགས་ཚོན་གྱིས་བསྒྱུར་བ་རྣམས་ཀྱིས་བྲི་བར་བྱའོ། །

**བཞི་པ་ནི།**

དེ་ནས་དཀྱིལ་འཁོར་ཁྲུ་གསུམ་དང༌། །མཐེ་བོང་གསུམ་ནི་ལྷག་པར་བྱ། །

ཞེས་པ་སྟེ། དེ་ནས་དཀྱིལ་འཁོར་བྲི་བའི་སྔོན་དུ་ཐིག་གདབ་རྒྱུའི་སྟེགས་བུའི་ཚད་ཡབ་ཀྱི་སྐུ་གསུང་ཐུགས་ཀྱི་རྡོ་རྗེ་གསུམ་དང་ཡུམ་གྱི་ཆོས་འབྱུང་གྲུ་གསུམ་མཚོན་ཕྱིར་སློབ་དཔོན་གྱི་ཁྲུ་གསུམ་དང༌། མི་རྟོག་པ་གསུམ་མཚོན་ཕྱིར་མཐེ་བོང་གིས་གཞལ་བའི་སོར་གསུམ་ནི་ལྷག་པར་བྱའོ། །

**གཉིས་པ་དབང་ཇི་ལྟར་བསྐུར་བའི་ཚུལ་མདོར་བསྟན་པ་ལ་གསུམ། །དཀྱིལ་འཁོར་སྒྲུབ་པའི་རྟེན་རིག་མ་གཞུག་པ། གསང་བའི་དབང་བསྐུར། ཤེས་རབ་ཡེ་ཤེས་ཀྱི་དབང་བསྐུར་བའོ། །དང་པོ་ནི།**

དེར་ནི་རིགས་ལྔ་ལས་བྱུང་བའི། །རིག་མ་བཟང་པོ་རྣམ་པར་གཞུག །ཡང་ནི་ཇི་ལྟར་གང་རྙེད་དེ། །དེ་ལྟར་བཅུ་དྲུག་ལོན་པ་ཉིད། །

ཅེས་པ་སྟེ། གང་དུ་དཀྱིལ་འཁོར་བྲི་ཞིང་དབང་བསྐུར་བའི་གནས་དེར་ནི་བུམ་དབང་རྫོགས་པའི་རྗེས་སུ་གསང་དབང་གི་རྟེན་རིགས་ལྔ་སོ་སོ་ལས་བྱུང་བའི་བྲམ་ཟེ་མོ་སོགས་རིག་མ་བཟང་མོ་བཙལ་ཏེ་རྣམ་པར་གཞུག་པར་བྱ་བ་དང༌། ཡང་རང་ལྷའི་རིགས་མ་རྙེད་ན་ཇི་ལྟར་རིག་གཞན་དང་གང་ཡང་རུང་བ་རྙེད་པ་དེ་གཞུག་པར་བྱ། དེ་ལྟར་རྙེད་པ་དེ་ཡང་ལང་ཚོ་གཙོ་བས་ལོ་བཅོ་དྲུག་ལོན་པ་ཉིད་དོ། །

**གཉིས་པ་ནི།**

ཇི་སྲིད་ཁུ་བ་ལྡན་གྱུར་པ། །དེ་སྲིད་ཕྱག་རྒྱ་བསྟེན་པར་བྱ། །ཕྱག་རྒྱའི་གདོང་ཡང་བཅིང་བ་དང༌། །ཐབས་ཀྱི་གདོང་ཡང་དེ་བཞིན་ནོ། །བརྟེན་པ་དེ་ལས་གང་བྱུང་བ། །སློབ་མའི་མཁར་ནི་ལྷུང་བར་བྱ། །

ཞེས་པ་སྟེ། གསང་དབང་གི་རྫས་སྒྲུབ་པའི་ཆེད་དུ་ཕྱག་རྒྱ་དེ་སློབ་དཔོན་རང་གིས་བསྟེན་པར་བྱ་སྟེ། ཡུན་ཇི་ཙམ་ཞེ་ན། ཇི་སྲིད་ཁུ་བ་ཤེས་རབ་མའི་བྷ་གར་ལྡན་པར་གྱུར་པ་དེ་སྲིད་དུ་ཕྱག་རྒྱ་བསྟེན་པར་བྱ། ཇི་ལྟར་བསྟེན་ན། ངོ་ཚ་བ་དང་ཐེ་ཚོམ་གྱི་རྟོག་པ་སྤང་བའི་ཕྱིར་ཕྱག་རྒྱའི་གདོང་ཡང་གོས་ཀྱིས་བཅིང་བ་དང༌། ཐབས་སློབ་མ་རྣམས་ཀྱི་གདོང་ཡང་དེ་བཞིན་དུ་གོས་ཀྱིས་བཅིང་བ་ཡིན་ནོ། །བསྟེན་ནས་ཅི་བྱེད་ན། ཇི་ལྟར་བསྟེན་པ་དེ་ལས་བྱུང་བའི་བྱང་སེམས་དཀར་དམར་འདྲེས་པའི་རྫས་དེ་སློབ་མའི་ཁར་ནི་ལྷུང་བ་སྟེ་སྦྱིན་པར་བྱ་ཞིང་དེས་ཀྱང་མྱང་བས་བདེ་བ་བསྐྱེད་དུ་བཅུག་གོ །

**གསུམ་པ་ལ་གཉིས། དབང་རྟེན་པ་ཤེས་རབ་མ་དང་སྦྱོར་བ། དབང་དོན་གྱི་ཡེ་ཤེས་ངེས་པར་བྱ་བའོ། །དང་པོ་ནི།**

རོ་མཉམ་སློབ་མའི་སྤྱོད་ཡུལ་ཉིད། །དེ་ཉིད་ལ་ཡང་བྱ་བ་བྱ། །

ཞེས་པ་སྟེ། ཐབས་ཤེས་རོ་མཉམ་པར་གྱུར་པའི་ལྷན་ཅིག་སྐྱེས་པའི་ཡེ་ཤེས་དེ་སྐལ་ལྡན་སློབ་མའི་སྤྱོད་ཡུལ་ཉིད་དུ་སྦྱིན་པར་བྱ་བའི་ཕྱིར། གསང་བའི་དབང་རྟེན་དེ་ཉིད་དམ་ཡང་ན་དེ་ཉིད་མི་རུང་བར་གསུངས་པས་ཤེས་དབང་གི་རྟེན་གཞན་བཙལ་ཏེ་བླ་མ་ལ་ཕུལ། བླ་མས་བུམ་གསང་གི་དབང་བསྐུར་བས་སྣོད་རུང་བྱས་ཏེ་སློབ་མ་ལ་གཏད། དེ་ལ་འདུ་ཤེས་གསུམ་ལྡན་གྱི་སྦྱོར་བའི་ཆོ་གས་དེ་ཉིད་ལ་ཡང་ཚུལ་དང་མཐུན་པར་བྱ་བ་སྟེ་སྤྱད་པར་བྱའོ། །

**གཉིས་པ་ལ་བཞི། ཡེ་ཤེས་ཀྱི་མཚན་ཉིད། དགའ་བཞིའི་མཚན་ཉིད། དེ་ལ་ཐེ་ཚོམ་བསལ་བ། འབྲས་བུ་གྲུབ་པའི་རྟགས་བཤད་པའོ། །དང་པོ་ལ་གཉིས། མཚན་ཉིད་དངོས་བཤད་པ་དང༌། དེ་མ་རྟོགས་པས་འཁྲུལ་ཚུལ་བཤད་པའོ། །དང་པོ་ལ་གཉིས། ངོ་བོ་མདོར་བསྟན་པ། མཚན་ཉིད་རྒྱས་པར་བཤད་པའོ། །དང་པོ་ནི།**

རང་རིག་ཡེ་ཤེས་ཉིད་དུ་འགྱུར། །

ཞེས་པ་སྟེ། དེ་ལས་བྱུང་བའི་མྱོང་བ་དེ་གཞན་གྱི་མ་ཡིན་པར་སོ་སོར་རང་གི་རིག་པའི་ཆོས་ཉིད་ཀྱིས་ཐོབ་པའི་ལྷན་སྐྱེས་རྣམ་པར་མི་རྟོག་པའི་ཡེ་ཤེས་དེ་ཉིད་མངོན་སུམ་དུ་རྟོགས་པར་འགྱུར་རོ། །

**གཉིས་པ་ལ་བཞི། སྤྲོས་པ་དང་བྲལ་བའི་མཚན་ཉིད། ཟུང་དུ་འཇུག་པའི་མཚན་ཉིད། སྲོག་དང་འགྱུར་བ་མེད་པའི་མཚན་ཉིད། ཐམས་ཅད་ཀྱི་བདག་ཉིད་དུ་གནས་པའི་མཚན་ཉིད་བསྟན་པའོ། །དང་པོ་ནི།**

རང་གཞན་ཡང་དག་རིག་པ་སྤངས། །མཁའ་མཉམ་རྡུལ་བྲལ་སྟོང་པ་ཉིད། །

ཅེས་པ་སྟེ། ཀུན་རྫོབ་དང་དོན་དམ་པའི་ལྷན་སྐྱེས་གཉིས་ལས་འདིར་ཕྱི་མའི་དབང་དུ་བྱས་ཏེ་འདི་ནི་རང་རིག་པའི་ཡེ་ཤེས་ཡིན་ཀྱང་རང་གཞན་ཡང་དག་པར་རིག་པའི་གཟུང་འཛིན་གྱི་ཞེན་པ་སྤངས་པས་གཉིས་འཛིན་གྱི་སྤྲོས་པ་དང་བྲལ་བ་དང༌། ཐོག་མཐའ་མེད་པས་ནམ་མཁའ་དང་མཉམ་པ་དང༌། སྒྲིབ་པས་མ་གོས་པས་ཉོན་མོངས་པ་དང་རྟོག་པའི་རྡུལ་ཏེ་དྲི་མ་དང་བྲལ་བ་དང༌། དངོས་དང་དངོས་མེད་གང་གི་རང་བཞིན་དུའང་མ་གྲུབ་པས་སྟོང་པ་ཉིད་དོ། །

**གཉིས་པ་ནི།**

དངོས་དང་དངོས་མེད་བདག་ཉིད་མཆོག །ཐབས་དང་ཤེས་རབ་ཤིན་ཏུ་འདྲེས། །ཆགས་དང་ཆགས་བྲལ་རྣམ་པར་འདྲེས། །

ཞེས་པ་སྟེ། དངོས་པོ་བདེ་བ་དང་དངོས་མེད་སྟོང་པ་ཟུང་དུ་འཇུག་པའི་བདག་ཉིད་བདེ་སྟོང་ལྷན་ཅིག་སྐྱེས་པའི་ཡེ་ཤེས་མཆོག་ཏུ་གནས་པ་དང༌། དེ་ཡང་ཐབས་རྟོགས་བཅས་དགའ་བ་དང་མཆོག་དགའི་མཐར་ཤེས་རབ་རྟོག་མེད་ལྷན་ཅིག་སྐྱེས་པའི་ཡེ་ཤེས་ཤིན་ཏུ་འདྲེས་པ་ལས་བྱུང་བའི་ཡེ་ཤེས་ཡིན་པ་དང༌། ཆགས་བཅས་དགའ་བ་དང་པོ་གཉིས་དང་ཆགས་བྲལ་དགའ་བ་གསུམ་པ་སྟེ་ཐམས་ཅད་ལྷན་ཅིག་སྐྱེས་པའི་རང་བཞིན་དུ་རྣམ་པར་འདྲེས་པའི་ཡེ་ཤེས་ཉིད་དོ། །

**གསུམ་པ་ནི།**

དེ་ཉིད་སྲོག་ཆགས་རྣམས་ཀྱི་སྲོག །དེ་ཉིད་ཡི་གེ་དམ་པ་ཉིད། །

ཅེས་པ་སྟེ། དེ་ལྟ་བུའི་ཡེ་ཤེས་དེ་ཉིད་སྲོག་ཆགས་རྣམས་ཀྱི་འཚོ་བའི་རྟེན་དུ་གྱུར་པས་ན་སྲོག་ཆེན་པོ་སྟེ། སེམས་ཅན་ཐམས་ཅད་དེའི་བྱེ་བྲག་ཡིན་པའི་ཕྱིར་དང༌། དེ་ཉིད་ཡི་གེ་སྟེ་འགྱུར་བ་མེད་པའི་དོན་དང་དམ་པ་སྟེ་ཨ་དོན་སྐྱེ་བ་མེད་པ་ཆོས་ཀྱི་དབྱིངས་ཀྱི་རང་བཞིན་ཡིན་ཏེ། ངོ་བོའི་སྒོ་ནས་འགྱུར་བ་མེད་པའི་བདེ་བ་ཆེན་པོར་གནས་པའི་ཕྱིར་རོ། །

**བཞི་པ་ནི།**

དེ་ཉིད་འགྲོ་བའི་བདག་ཉིད་དེ། །དེ་ཉིད་ཐམས་ཅད་ཁྱད་པ་པོ། །ཐམས་ཅད་ལུས་ལ་རྣམ་པར་གནས། །དངོས་དང་དངོས་མེད་དེ་ལས་བྱུང༌། །གཞན་རྣམས་གང་རྣམས་དེ་རྣམས་དང༌། །

ཞེས་པ་སྟེ། ཡེ་ཤེས་དེ་ཉིད་བྱེད་ལས་ཀྱི་སྒོ་ནས་རྒྱུ་དང་མི་རྒྱུའི་འགྲོ་བ་ཐམས་ཅད་ཀྱི་བདག་ཉིད་རྣམ་པ་ཐམས་ཅད་པར་འཆར་བ་ཞིག་སྟེ། ཇི་ལྟར་ཞེ་ན། དེ་ཉིད་ཕྱིའི་ཆོས་ཅན་གྱི་དངོས་པོ་ཐམས་ཅད་ལ་ཆོས་ཉིད་ཀྱི་ཚུལ་དུ་ཁྱབ་པ་པོ་ཡིན་པའི་ཕྱིར་དང༌། ནང་སེམས་ཅན་གྱི་ལུས་ལ་རང་བཞིན་གྱིས་རྣམ་པར་དག་པའི་ཚུལ་དུ་གནས་པའི་ཕྱིར་དང༌། དངོས་པོ་འཁོར་བ་དང་དངོས་མེད་མྱང་འདས་ཀྱིས་བསྡུས་པའི་ཆོས་ཐམས་ཅད་དེ་ལས་བྱུང་བའི་ཕྱིར་དང༌། གཞན་རྣམས་ཏེ་དབང་པོ་དྲུག་སྟེ་སྐྱེ་མཆེད་ཀྱིས་བསྡུས་པའི་ཆོས་དང༌། གང་རྣམས་ཏེ་ཕྱི་བརྟན་པ་སྣོད་ཀྱི་འཇིག་རྟེན་དང༌། དེ་རྣམས་ཏེ་ནང་གཡོ་བ་བཅུད་ཀྱི་སེམས་ཅན་གྱིས་བསྡུས་པའི་ཆོས་ཐམས་ཅད་དེའི་རོལ་པ་ཡིན་པའི་ཕྱིར། ཡེ་ཤེས་རང་གི་ངོ་བོའི་ཆ་ལས་འགྱུར་བ་མེད་ཀྱང་བྱེད་ལས་ཀྱི་ཆ་ལས་རྣམ་པ་ཐམས་ཅད་པར་འཆར་བ་ཉིད་དོ། །

**གཉིས་པ་དེ་མ་རྟོགས་པས་འཁྲུལ་ཚུལ་བཤད་པ་ལ་གཉིས། འཁྲུལ་ལུགས་དང༌། གྲོལ་ལུགས་བསྟན་པའོ། །དང་པོ་ནི།**

རྣམ་པར་ཤེས་པ་ཀུན་གྱི་ཚུལ། སྐྱེས་བུ་སྔོན་རབས་དབང་ཕྱུག་དང༌། །བདག་དང་གསོ་བ་སེམས་ཅན་དང༌། །དུས་དང་གང་ཟག་ཉིད་དང་ནི། །

ཞེས་པ་སྟེ། དངོས་པོའི་རང་བཞིན་དེ་ལྟར་མ་རྟོགས་པས་ཅིར་འགྱུར་ཞེ་ན། གྲུབ་མཐའ་སྣ་ཚོགས་སུ་འཁྲུལ་ཏེ། དེ་ཡང་རྣལ་འབྱོར་སྤྱོད་པ་དང་མདོ་སྡེ་པས་རྣམ་པར་ཤེས་པ་དངོས་པོར་སྨྲ་བ་སོགས་ནང་པའི་གྲུབ་མཐའ་ཀུན་གྱི་ཚུལ་སྣ་ཚོགས་ཀྱང་འདི་ལས་འཁྲུལ་བ་དང༌། ཕྱི་རོལ་པའི་གྲུབ་མཐའ་དུ་མ་ཡང་འདི་ལས་འཁྲུལ་ཏེ། ཇི་ལྟར་འཁྲུལ་ཞེ་ན། རང་རིག་དང་པོའི་སྐྱེས་བུ་ལ་འཁྲུལ་ནས་གྲངས་ཅན་པས་བདག་ཤེས་རིག་གི་སྐྱེས་བུར་སྨྲ་བ་དང༌། ཡི་གེ་དམ་པ་ལ་འཁྲུལ་ནས་རིག་བྱེད་སྨྲ་བ་རྣམས་ཀྱིས་སྔོན་རབས་ཏེ་དང་པོ་ནས་ཤེས་པ་རྟག་པར་ཡོད་པར་སྨྲ་བ་དང༌། འགྲོ་བའི་བདག་ཉིད་ལ་འཁྲུལ་ནས་རིག་བྱེད་པ་རྣམ་ཀྱིས་དབང་ཕྱུག་འགྲོ་བའི་བྱེད་པོར་སྨྲ་བ་དང༌། རང་གཞན་རིག་པ་སྤངས་པ་ཞེས་པ་ལ་འཁྲུལ་ནས་བྱེ་བྲག་པ་རྣམས་ཀྱིས་བདག་བེམ་པོར་སྨྲ་བ་དང༌། སྲོག་ཆགས་རྣམས་ཀྱི་སྲོག་ཅེས་པ་ལ་འཁྲུལ་ནས་གཅེར་བུ་བ་རྣམས་ཀྱིས་གསོ་བ་སྟེ་ཐམས་ཅད་སྲོག་དང་བཅས་པ་སྨྲ་བ་དང༌། མཁའ་མཉམ་སྟོང་ཉིད་ལ་འཁྲུལ་ནས་རྒྱང་འཕེན་པ་རྣམས་ཀྱིས་སེམས་ཅན་གྱི་ཚེ་སྔ་ཕྱི་མེད་པར་སྨྲ་བ་དང༌། དེ་ལས་བྱུང་བ་ལ་འཁྲུལ་ནས་སྐྲའི་ལྭ་བ་ཅན་རྣམས་ཀྱིས་དུས་རྒྱུར་སྨྲ་བ་དང༌། ཐམས་ཅད་ལུས་ལ་གནས་ཞེས་པ་ལ་འཁྲུལ་ནས་རང་སྡེ་གནས་མ་བུ་བ་རྣམས་ཀྱིས་གང་ཟག་སྟེ་བརྗོད་དུ་མེད་པར་སྨྲ་བ་ཉིད་དང༌། དེ་རྣམས་ནི་འགྲེལ་པས་མིང་དོན་མཐུན་པར་བཤད་ཀྱང་འདིར་ལྷན་ཅིག་སྐྱེས་པའི་ཡེ་ཤེས་ཀྱི་མཚན་ཉིད་ལས་འཁྲུལ་ཚུལ་ལྟར་བརྗོད་པའོ། །

**གཉིས་པ་ནི།**

དངོས་པོ་ཀུན་གྱི་རང་བཞིན་ཉིད། །སྒྱུ་མའི་གཟུགས་ཀྱིས་ཡང་དག་གནས། །

ཞེས་པ་སྟེ། དངོས་པོ་ཀུན་གྱི་རང་བཞིན་ལྷན་ཅིག་སྐྱེས་པའི་ཡེ་ཤེས་འདི་ཉིད་ལ་མིང་ཇི་ལྟར་འདོགས་ཀྱང་བརྟགས་ཤིང་དཔྱད་ན་དཔྱད་ངོར་མ་གྲུབ་པས་རྟག་པའི་མཐའ་དང་བྲལ། འཁྲུལ་ངོར་མེད་བཞིན་དུ་སྣ་ཚོགས་སུ་སྣང་བ་སྒྱུ་མ་དང་མཚུངས་པའི་གཟུགས་ཀྱིས་ཡང་དག་པར་གནས་པས་ཆད་པའི་མཐའ་དང་བྲལ། དེས་ན་མཐའ་གཉིས་སྤངས་པའི་ལམ་སྣང་ལ་རང་བཞིན་མེད་པར་སྒྱུ་མ་ལྟ་བུར་བསྒོམས་པས་འབྲས་བུ་སྐུ་དང་ཡེ་ཤེས་ཀྱང་སྒྱུ་མ་ལྟ་བུའི་ཚུལ་དུ་ཤེས་པས་གྲོལ་བའོ། །

**གཉིས་པ་དགའ་བཞིའི་མཚན་ཉིད་བསྟན་པ་ནི།**

དང་པོ་དགའ་བ་ཙམ་ཉིད་དེ། །གཉིས་པའི་གྲངས་ལ་མཆོག་དགའ་ཉིད། །གསུམ་པ་ལ་ནི་དགའ་བྲལ་བཤད། །བཞི་པ་ལྷན་ཅིག་སྐྱེས་པར་བརྗོད། །

ཅེས་པ་སྟེ། དེ་ལྟ་བུའི་ཡེ་ཤེས་དེ་རྣལ་འབྱོར་པའི་རྒྱུད་ལ་ནམ་སྐྱེ་ཞེ་ན། སྐད་ཅིག་མ་བཞི་པར་སྐྱེ་བ་བཤད་དེ། དང་པོ་སྣ་ཚོགས་པའི་སྐད་ཅིག་མ་ལ་འཆར་བ་ནི་དགའ་བ་ཙམ་ཉིད་དེ་ཁྱད་པར་གྱི་ཆོས་གཞན་མེད་པས་དང༌། གཉིས་པའི་གྲངས་ཅན་རྣམ་པར་སྨིན་པའི་སྐད་ཅིག་མ་ལ་འཆར་བ་ནི་མཆོག་ཏུ་དགའ་བ་ཉིད་དེ་བདེ་བ་ལྷག་པར་ཆེ་བས་དང༌། གསུམ་པ་རྣམ་པར་ཉེད་པའི་སྐད་ཅིག་མ་ལ་འཆར་བ་ནི་དགའ་བྲལ་གྱི་དགའ་བར་བཤད་དེ་ཆགས་པ་དང་བྲལ་བའི་རྟོག་པ་དང་བཅས་པས་དང༌། བཞི་པ་མཚན་ཉིད་དང་བྲལ་བའི་སྐད་ཅིག་མ་ལ་འཆར་བ་ཁོ་ན་ལྷན་ཅིག་སྐྱེས་པའི་དགའ་བར་བརྗོད་དེ་རྟོག་པ་དང་བྲལ་ཞིང་བདེ་སྟོང་རོ་མཉམ་པས་སོ། །

**གསུམ་པ་དེ་ལ་ཐེ་ཚོམ་བསལ་བ་ལ་གསུམ། ཐམ་ཚོམ་ཇི་ལྟར་སྐྱེ་ཚུལ། ཐེ་ཚོམ་གྱི་དོན་ཞུ་བ། དེ་བསལ་བའི་ལན་ནོ། །དང་པོ་ནི།**

རྡོ་རྗེ་སྙིང་པོ་ལ་སོགས་ཀུན། །མཁས་པས་དེ་སྐད་ངེས་ཐོས་པས། །མཆོག་ཏུ་ངོ་མཚར་གྱུར་ནས་ནི། །བརྒྱལ་ཞིང་ས་ལ་འགྱེལ་བར་འགྱུར། །

ཞེས་པ་སྟེ། རྡོ་རྗེ་སྙིང་པོ་ལ་སོགས་པའི་འཁོར་བྱང་ཆུབ་སེམས་དཔའ་ཀུན་དེ་ཁོ་ན་ཉིད་ཀྱི་དོན་ལ་མཁས་པ་ཡིན་པས་ཡེ་ཤེས་ཀྱི་མཚན་ཉིད་དང་དགའ་བཞིའི་མཚན་ཉིད་དེ་སྐད་དུ་གསུངས་པ་རྣམས་ངེས་པར་ཐོས་པས། དེ་ལ་མཆོག་ཏུ་ངོ་མཚར་ཞིང་ཐེ་ཚོམ་གྱི་དོགས་པ་དང་བཅས་པར་གྱུར་ནས་ནི། སེམས་རྟོག་མེད་དུ་བརྒྱལ་ཞིང་ལུས་ས་ལ་འགྱེལ་བར་གྱུར་ཞེས་ལྷན་སྐྱེས་མངོན་དུ་གྱུར་ཏེ་ཡེ་ཤེས་ཆེན་པོར་སོང་བ་ལ་འགྱེལ་བའི་སྒྲས་བསྙད་དོ། །

**གཉིས་པ་ནི།**

དང་པོ་དགའ་བ་འགྲོ་བའི་གཟུགས། །དེ་བཞིན་མཆོག་དགའ་འགྲོ་བ་ཉིད། །དགའ་བྲལ་དགའ་བའང་འགྲོ་བ་ཉིད། །གསུམ་ལ་ལྷན་ཅིག་སྐྱེས་པ་མེད། །

ཅེས་པ་སྟེ། འགྱེལ་བའི་རྒྱུ་ཅི་ཞེས་གསུང་བ་རྣམ་པའི་རིག་ནས། དང་པོ་དགའ་བ་ནི་འགྱུར་བའི་བགྲོད་པ་དང་བཅས་པས་འགྲོ་བའི་གཟུགས་ཞེས་རྟོག་བཅས་སུ་བསྟན་པ་དང༌། དེ་བཞིན་དུ་མཆོག་དགའ་ཡང་བདེ་བ་ལ་དམིགས་པ་དང་བཅས་པས་འགྲོ་བ་ཉིད་དང༌། དགའ་བྲལ་གྱི་དགའ་བའང་རྟོག་པ་དང་བཅས་པས་འགྲོ་བ་ཉིད་ཡིན་པས། གསུམ་པོ་དེ་ལ་ལྷན་ཅིག་སྐྱེས་པ་མེད་པར་གསུངས་པ་དང༌། སྔར་ཆོས་ཐམས་ཅད་ལ་ལྷན་སྐྱེས་ཀྱིས་ཁྱབ་པར་གསུངས་པ་གཉིས་འགལ་བའི་ཕྱིར་ཐེ་ཚོམ་དུ་གྱུར་པའོ་ཞེས་ཞུ་བའོ། །

**གཉིས་པ་ལན་ལ་གཉིས། དགོས་པ་བརྗོད་པས་མདོར་བསྟན་པ། ཐེ་ཚོམ་བསལ་ཚུལ་རྒྱས་པར་བཤད་པའོ། །དང་པོ་ནི།**

བཅོམ་ལྡན་བཀའ་སྩལ་ཀྱེའི་རྡོ་རྗེ། །སངས་རྒྱས་ཀུན་གྱི་སྐུ་གཅིག་པ། །རྡོ་རྗེ་སྙིང་པོས་རྟོགས་བྱའི་ཕྱིར། །ཐེ་ཚོམ་ལེགས་པར་སེལ་བ་ནི། །

ཞེས་པ་སྟེ། དེ་ནས་བཅོམ་ལྡན་འདས་ཀྱིས་ཐེ་ཚོམ་བསལ་བའི་ཆེད་དུ་བཀའ་སྩལ་པ་ནི། ཐབས་ཤེས་གཉིས་མེད་ཀྱི་རང་བཞིན་ཀྱེའི་རྡོ་རྗེ་སངས་རྒྱས་ཀུན་གྱི་རྡོ་རྗེ་གསུམ་དབྱེར་མི་ཕྱེད་པའི་སྐུ་གཅིག་པ་ལྷན་ཅིག་སྐྱེས་པའི་ཡེ་ཤེས་དེ། སེམས་དཔའ་ཆེན་པོ་རྡོ་རྗེ་སྙིང་པོས་རྟོག་པར་བྱ་བའི་ཕྱིར་ཐེ་ཚོམ་ལེགས་པར་སེལ་བའི་ཚུལ་ནི་བསྟན་པར་བྱའོ། །

**གཉིས་པ་ལ་གཉིས། རྟོག་བཅས་གསུམ་པ་དོར་ནས་རྟོག་མེད་བཞི་པ་བླང་བྱར་བསྟན་པ། དེ་ལ་འགལ་བ་མེད་ཚུལ་བསྟན་པའོ། །དང་པོ་ནི།**

འདོད་ཆགས་མེད་ཅིང་ཆགས་བྲལ་མེད། །དབུ་མ་དམིགས་པར་མི་འགྱུར་རོ། །གསུམ་པོ་སྤངས་པ་ཉིད་ཀྱི་ཕྱིར། །ལྷན་ཅིག་སྐྱེས་པ་བྱང་ཆུབ་བརྗོད། །

ཅེས་པ་སྟེ། ལྷན་ཅིག་སྐྱེས་པ་དེ་ལ་དགའ་བའི་འདོད་ཆགས་མེད་ཅིང་དགའ་བྲལ་གྱི་ཆགས་བྲལ་ཡང་མེད་ལ། དེ་གཉིས་ཀྱི་དབུ་མ་མཆོག་ཏུ་དགའ་བའང་དམིགས་པར་མི་འགྱུར་རོ། །དེ་ལྟར་དགའ་བ་གསུམ་པོ་དེ་དག་གི་རྟོག་པ་སྤངས་པ་ཉིད་ཀྱི་ཕྱིར། །ལྷན་ཅིག་སྐྱེས་པ་དེ་ལ་དྲི་མ་ཟད་པས་བྱང་བ་དང༌། བདེ་བ་ཆེན་པོ་ནང་དུ་ཆུབ་པས་མངོན་པར་བྱང་ཆུབ་པར་བརྗོད་དོ། །

**གཉིས་པ་ནི།**

ཡང་ན་དེ་ཉིད་ཐམས་ཅད་བདག །ཡང་ན་ཀུན་གྱིས་རྣམ་པར་སྤངས། །དེ་ཡང་དགའ་བྲལ་དང་པོར་མཚོན། །དགའ་བ་གསུམ་པོ་རྣམ་པར་སྤངས། །

ཞེས་པ་སྟེ། ཡང་གཞི་གནས་ཚུལ་གྱི་དབང་དུ་བྱས་ན་ལྷན་སྐྱེས་དེ་ཉིད་དགའ་བ་གསུམ་པོ་ཐམས་ཅད་ཀྱི་བདག་ཉིད་ཡིན་ཏེ་ཀུན་གྱི་གནས་ལུགས་ཡིན་པའི་ཕྱིར་དང༌། ཡང་ལམ་རྟོགས་ཚུལ་གྱི་དབང་དུ་བྱས་ན་གསུམ་པོ་དེ་རྣམས་དྲི་མ་དང་བཅས་པའི་ཕྱིར་ལྷན་སྐྱེས་བཞི་པའི་དུས་སུ་རྟོགས་པས་གསུམ་པོ་ཀུན་གྱིས་ལྷན་སྐྱེས་སྤངས་པ་ཡིན་ཏེ་དེ་གསུམ་གང་གི་ངོ་བོ་ཡང་མ་གྲུབ་པའི་ཕྱིར་ལྷན་སྐྱེས་མེད་པར་བསྟན་པས་འགལ་བ་མེད་དོ། །དེས་ན་ལྷན་སྐྱེས་ཀྱི་ཡེ་ཤེས་དེ་ཡང་དགའ་བྲལ་གྱི་དང་པོར་དང་མཆོག་དགའི་མཐའ་དེར་རྟོག་བྲལ་འཁྲུལ་བ་མེད་པའི་ངོ་བོ་མཚོན་པ་ཡིན་ཏེ། དགའ་བ་གསུམ་པོ་དེ་དག་གི་རྟོག་པ་རྣམ་པར་སྤངས་པའི་ཕྱིར་རོ། །

**བཞི་པ་འབྲས་བུ་གྲུབ་པའི་རྟགས་བཤད་པ་ནི།**

དང་པོ་སྤྲིན་དང་འདྲ་བ་ཡིན། །གྲུབ་པ་སྒྱུ་མ་ལྟ་བུར་འགྱུར། །ཉལ་དང་ལོག་པའི་ཁྱད་པར་ལས། །རྟག་ཏུ་རྨི་ལམ་འདྲ་བར་འགྱུར། །དངོས་པོའི་མཚན་ཉིད་མི་ཕྱེད་པའི། །ཕྱག་རྒྱ་རྣལ་འབྱོར་པ་ཡིས་འགྲུབ། །

ཅེས་པ་སྟེ། དེ་ལྟར་དབང་དུས་སུ་མཚོན་པའི་ཡེ་ཤེས་དེ་ཉིད་ཀྱིས་ཆོས་ཐམས་ཅད་ལ་རྒྱས་བཏབ་སྟེ་གོམས་པས་དྲོད་ཆུང་འབྲིང་ཆེ་གསུམ་ཐོབ་པ་ལས། དང་པོ་ཆུང་ངུའི་དུས་སུ་སྤྲིན་མཐོངས་ཀྱི་ཟླ་བ་དང་འདྲ་བར་བསྒོམ་ན་གསལ་ལ་མ་བསྒོམ་ན་མི་གསལ་བ་རེས་འཇོག་གི་ཚུལ་གྱིས་རྟོགས་པ་དང༌། བར་དུ་འབྲིང་གི་དུས་སུ་མཉམ་བཞག་ཏུ་སྤྲིན་བྲལ་ཉི་མ་དང་འདྲ་བར་གསལ་བའི་ཚུལ་གྱིས་མངོན་སུམ་གྲུབ་པ་དང་ལྷན་ཅིག རྗེས་ཐོབ་ཏུ་ཆོས་ཐམས་ཅད་རང་བཞིན་མེད་པར་སྒྱུ་མ་ལྟ་བུར་རྟོགས་པར་འགྱུར་བ་དང༌། ཐ་མ་ཆེན་པོའི་དུས་སུ་ཉལ་བ་གཉིད་དང་ལོག་པ་སད་པའི་ཁྱད་པར་ལས་ཉིན་མོ་སྒྱུ་ལུས་དང་མཚན་མོ་འོད་གསལ་ཁོར་ཏུ་འགྱུར་ནས་མཉམ་རྗེས་མེད་པར་ཤིན་ཏུ་གསལ་བའི་ཚུལ་གྱིས་རྟོགས་པས། དུས་རྟག་ཏུ་ཆོས་ཐམས་ཅད་རྨི་ལམ་དང་འདྲ་བར་ཡུལ་དང་ཡུལ་ཅན་གཉིས་སུ་མེད་པར་འགྱུར་བ་དང༌། རྟོགས་པ་མཐར་ཕྱིན་པའི་དུས་སུ་དངོས་པོ་འཁོར་འདས་ཀྱི་ཆོས་ཐམས་ཅད་ཀྱི་མཚན་ཉིད་གཅིག་ཏུ་འདྲེས་ཏེ་རྟག་ཏུ་བདེ་སྟོང་དབྱེར་མི་ཕྱེད་པ་སྒོམ་དུ་མེད་པ་ཡིན་པས། དེ་ཉིད་ཕྱག་རྒྱ་ཆེན་པོའི་ལམ་ལ་བརྟེན་པའི་རྣལ་འབྱོར་པ་ཡིས་འགྲུབ་པར་གསུངས་སོ། །

**གཉིས་པ་ཚུལ་དེ་གཉིས་རྒྱལ་པར་བཤད་པ་ལ་གཉིས། དཀྱིལ་འཁོར་གྱི་བྱ་བ་དང༌། དབང་གི་བྱ་བ་བཤད་པའོ། །དང་པོ་ལ་བདུན། དཀྱིལ་འཁོར་བྲི་བ། བུམ་པ་དགོད་པ། ཐིག་གདབ་པ། བསྙེན་པ། ས་ཆོག དབང་གི་སྤྱིར་བསྟན། ཕྱག་མཚན་དགོད་པའོ། །དང་པོ་ནི།**

སྟོན་པས་དཀྱིལ་འཁོར་འདི་སྐད་གསུངས། །གྲུ་བཞི་ཡང་དག་འབར་བ་ཉིད། །སྒོ་བཞི་གཟི་བརྗིད་ཆེན་པོ་སྟེ། །དོ་ཤལ་དོ་ཤལ་ཕྱེད་པས་བརྒྱན། །ཕྲེང་བ་ལ་སོགས་རྔ་ཡབ་ལྡན། །ཀ་བ་བརྒྱད་ཀྱིས་ཉེ་བར་བརྒྱན། །རྡོ་རྗེ་སྲད་བུ་མཉམ་པར་ལྡན། །མེ་ཏོག་སྣ་ཚོགས་ཉེ་བར་བརྒྱན། །བདུག་པ་མར་མེ་དེ་བཞིན་དྲི། །

ཞེས་པ་སྟེ། སྟོན་པ་རྡོ་རྗེ་འཛིན་པས་རྡུལ་ཚོན་གྱི་དཀྱིལ་འཁོར་བྲི་བའི་མཚན་ཉིད་འདི་སྐད་གསུངས་ཏེ། ཆོས་ཐམས་ཅད་མཉམ་པ་ཉིད་དུ་མཚོན་པས་གྲུ་བཞི་པ། ཡེ་ཤེས་ལྔའི་རང་བཞིན་འོད་ཟེར་ཁ་དོག་ལྔ་ཡང་དག་པར་འབར་བ་ཉིད་དང༌། ཕྱོགས་བཞིར་རྣམ་ཐར་བཞི་མཚོན་པས་སྒོ་བཞི། བདུད་བཞི་གནོན་པས་གཟི་བརྗིད་ཆེན་པོ་སྟེ། ཕ་གུའི་སྟེང་ནས་རྩ་ཉོན་ཉེ་ཉོན་དག་པས་དོ་ཤལ་ཕྱེད་པ་འཕྱང་བས་བརྒྱན་པ། བར་བར་དུ་བྱང་ཆུབ་ཀྱི་ཡན་ལག་བདུན་མཚོན་པས་མེ་ཏོག་གི་ཕྲེང་བ་དང་སོགས་སྒྲས་ཉི་ཟླ་རྡོར་དྲིལ་མེ་ལོང་དར་དཔྱངས་དང༌། ལམ་གྱི་ཡེ་ཤེས་མཚོན་པས་རྔ་ཡབ་དང་ལྡན་པ། ཁྱམས་སུ་འཕགས་ལམ་བརྒྱད་མཚོན་པས་ཀ་བ་བརྒྱད་ཀྱིས་ཉེ་བར་བརྒྱན་པ། ཕྱོགས་བཞིར་ཚད་མེད་བཞིའི་རང་བཞིན་རྡོ་རྗེ་སྲད་བུ་མཉམ་པར་ལྡན་པ། ཁ་ཁྱེར་བྱང་སེམས་དག་པས་མེ་ཏོག་ཁ་དོག་སྣ་ཚོགས་པས་ཉེ་བར་བརྒྱན་པ། འདོད་སྣམ་ལ་ཅིར་སྣང་རྒྱན་དུ་ཤར་བས་བདུག་པ་དང༌། མར་མེ་དང༌། དེ་བཞིན་དུ་དྲི་ཆབ་ལ་སོགས་པ་འཛིན་པའི་ལྷ་མོ་བཅུ་དྲུག་གིས་བརྒྱན་པ་བྲི་བར་བྱའོ། །

**གཉིས་པ་ནི།**

བུམ་པ་བརྒྱད་ལ་སོགས་པ་ལྡན། །དེ་ཡང་ཡལ་ག་ལ་སོགས་བརྒྱད། །མགྲིན་པ་གོས་ཀྱིས་བཀབ་པ་དང༌། །རིན་ཆེན་ལྔ་ནི་ཡོངས་སུ་གཞུག །རྣམ་པར་རྒྱལ་བ་ཤར་དུ་སྦྱིན། །

ཞེས་པ་སྟེ། དེ་ཡང་ཡབ་ཀྱི་དབང་དུ་བྱས་ན་གཽ་རཱི་ལ་སོགས་པའི་བུམ་པ་བརྒྱད་དང༌། སོགས་སྒྲས་རྣམ་རྒྱལ་དང་ལས་བུམ་སྟེ་བཅུ་དང་ལྡན་པ་འདུ་བྱས། ཡུམ་གྱི་དབང་དུ་བྱས་ན་ལྷ་བུམ་བཅོ་ལྔ་ལས་བུམ་དང་བཅུ་དྲུག དེ་ཡང་འབྲས་བུ་ཅན་གྱི་ཤིང་ཡལ་ག་སོགས་ལོ་འབྲས་བཅས་པས་ཁ་བརྒྱན་པ་དང༌། མགྲིན་པ་གོས་ཀྱི་སྒྲས་རས་ཁ་ཚར་མ་ཉམས་པས་བཀབ་པ་སྟེ་མགུལ་དཀྲིས་པ་དང༌། ནང་དུ་རིན་ཆེན་ལྔ་སོགས་ལྔ་ཚན་ལྔའི་རྫས་ནི་ཡོངས་སུ་གཞུག་པ་དང༌། དགོད་པའི་ཚེ་རྣམ་པར་རྒྱལ་བའི་བུམ་པ་ཤར་དུ་སྦྱིན་པ་སྟེ། དགོད་པ་དང༌། གཞན་སོ་སོའི་ཕྱོགས་དང༌། ལས་བུམ་བྱང་ཤར་དུ་དགོད་པར་བྱའོ། །

**གསུམ་པ་ནི།**

རང་འདོད་ལྷ་ཡི་གཟུགས་ཀྱི་ནི། །གསར་པ་ལེགས་པར་བཀལ་བ་དང༌། །ཤིན་ཏུ་ཚད་མ་མཛེས་པ་ཡི། །སྲད་བུ་ཤེས་རབ་ཅན་གྱིས་གདབ། །

ཞེས་པ་སྟེ། དཀྱིལ་འཁོར་བྲི་བའི་སྔོན་དུ་ཐིག་གདབ་དགོད་པས་དེའི་ཚུལ་སློབ་དཔོན་རང་ཉིད་འདོད་པའི་ལྷའི་ང་རྒྱལ་འཛིན་པའི་གཟུགས་ཀྱིས་ནི། ཐིག་སྐུད་གསར་པ་འཇུར་མདུད་མེད་པར་ལེགས་པར་བཀལ་བ་དང༌། ཤིན་ཏུ་ཚད་མ་སྟེ་སྲིད་དུ་དཀྱིལ་འཁོར་གྱི་ཉིས་འགྱུར་དང་སྦོམ་ཕྲ་སྒོའི་ཉི་ཤུའི་ཆ་དང་མཉམ་པ་ཡེ་ཤེས་ལྔའི་རང་བཞིན་གྱི་ཁ་དོག་ལྔ་ལྡན་དུ་མཛེས་པ། དེ་ལྟ་བུའི་ཐིག་གི་སྲད་བུ་ཤེས་རབ་ཅན་གྱི་གྲོགས་བཟུང་མ་དང་བཅས་པས་གདབ་པར་བྱའོ། །

**བཞི་པ་ནི།**

འཁོར་ལོའི་བདག་པོ་བཟླས་པ་འབུམ། །དཀྱིལ་འཁོར་ཅན་གྱི་དེ་བཞིན་ཁྲི། །

ཞེས་པ་སྟེ། དཀྱིལ་འཁོར་གྱི་ལས་ལ་འཇུག་པའི་ཐོག་མར་བསྙེན་པ་བྱ་དགོས་པས་དེའི་ཚུལ་འཁོར་ལོའི་བདག་པོ་སྟེ་གཙོ་བོའི་བཟླས་པ་འབུམ་ཕྲག་དང༌། དཀྱིལ་འཁོར་ཅན་ཏེ་འཁོར་གྱི་བཟླས་པ་ཡང་དེ་བཞིན་དུ་ཁྲི་ཕྲག་རེ་བཟླ་བ་གྲངས་ཀྱི་བསྙེན་པ་སྟེ། དེ་ཡང་རྫོགས་ལྡན་ལ་དགོངས་པས་རྩོད་དུས་བཞི་འགྱུར་བཟླ་བར་གསུངས་སོ། །

**ལྔ་པ་ནི།**

གོང་དུ་གསུངས་པའི་སྔགས་ཉིད་ཀྱིས། །མཁས་པས་འཛིན་མ་རྣམ་པར་སྦྱངས། །གོང་གི་ཨ་སོགས་སྔགས་ཀྱིས་ནི། །དེ་ལ་གཏོར་མ་རྣམ་པར་སྦྱིན། །ཇི་ལྟར་བསམ་གཏན་དེ་བཞིན་འདིར། །སྲུང་བ་ཇི་ལྟར་གསུངས་པ་ཉིད། །

ཅེས་པ་སྟེ། དཀྱིལ་འཁོར་བྲི་བའི་སྔོན་དུ་ས་ཆོག་འགྲོ་དགོས་པས་དེའི་ཚུལ་གོང་དུ་སྔགས་ཀྱི་ལེའུར་གསུངས་པའི་རཀྵའི་སྔགས་དེ་ཉིད་ཀྱིས་ལས་ལ་མཁས་པའི་སློབ་དཔོན་གྱིས་འཛིན་མ་སྟེ་ས་གཞི་རྣམ་པར་སྦྱང་བ་དང༌། གོང་གི་ཨ་ཀཱ་རོ་ལ་སོགས་པའི་སྔགས་ཀྱིས་ནི་སའི་ལྷ་མོ་དང་གཞི་བདག་དེ་དག་ལ་གཏོར་མ་རྣམ་པར་སྦྱིན་པར་བྱ་བ་དང༌། གོང་དུ་ལེའུ་གསུམ་པ་ནས་ཇི་ལྟར་སྲུང་འཁོར་གྱི་བསམ་གཏན་གསུངས་པ་དེ་བཞིན་དུ་འདིར་ཡང་ས་སྲུང་བའི་ཕྱིར། སྲུང་བ་རྒྱས་བསྡུས་རྩ་རྒྱུད་དང་བཤད་རྒྱུད་ལས་ཇི་ལྟར་གསུངས་པ་ཉིད་བསྒོམ་པས་བསྲུང་བར་བྱའོ། །

**དྲུག་པ་ནི།**

གང་ཞིག་དབང་ནི་རབ་ཕྱེ་བ། །རང་གི་དཀྱིལ་འཁོར་ཆོ་གས་སྦྱིན། །མཆོག་དང་གསོལ་བ་གདབ་བ་ཉིད། །ཇི་ལྟར་བཤད་པ་དེ་བཞིན་འདིར། །

ཞེས་པ་སྟེ། དཀྱིལ་འཁོར་གྲུབ་ནས་སློབ་མ་གང་ཞིག་དེར་བཅུག་སྟེ་བསྐུར་བར་བྱ་བའི་དབང་ནི་རབ་ཏུ་ཕྱེ་བ་སྤྱི་དོན་ལྟར་བུམ་པའི་དབང་ལ་བདུན་ནམ་བཅུ་གསུམ་དུ་ཤེས་པ་རྣམས། ཀྱེའི་རྡོ་རྗེ་རང་གི་དཀྱིལ་འཁོར་གྱི་ཆོ་གས་ཡོངས་སུ་རྫོགས་པར་སྦྱིན། དེ་ཡང་དབང་རེ་རེ་ལ་མཆོད་པ་དང་གསོལ་བ་གདབ་པའི་རིམ་པ་ཉིད་བཤད་རྒྱུད་སོགས་ལས་ཇི་ལྟར་བཤད་པ་དེ་བཞིན་དུ་འདིར་ས་བཟུང་བའི་ཚེའང་བྱ་དགོས་སོ། །

**བདུན་པ་ནི།**

འཕར་མ་གཉིས་བཟང་རྣམ་བྲིས་ནས། །མྱུར་དུ་དཀར་མོ་ལ་སོགས་བྲི། །ཤར་དུ་གྲི་གུག་རྣམ་པར་བྲི། །ལྷོ་དང་ནུབ་ཏུའང་དེ་བཞིན་ཏེ། །བྱང་དང་མེ་ཡི་མཚམས་དང་ནི། །བདེན་བྲལ་རླུང་དུའང་དེ་བཞིན་ནོ། །དབང་ལྡན་དུ་ནི་ཅི་གསུངས་པ། །དེ་ལྟ་དེ་ལྟར་འོག་དང་སྟེང༌། །

ཞེས་པ་སྟེ། དཀྱིལ་འཁོར་བྲི་བའི་ཚེ་སྔར་གསུངས་པའི་འཕར་མ་རིམ་པ་གཉིས་དག་ཅིང་སྐྱོན་མེད་བཟང་བ་རྣམ་པར་བྲི་ནས། ཞག་གིས་མ་ཆོད་པར་མྱུར་དུ་དཀར་མོ་ལ་སོགས་པའི་མཚན་མ་བྲི་བར་བྱ། ཇི་ལྟར་བྲི་ན། ཤར་དུ་གྲི་གུག་རྣམ་པར་བྲི་བས་མཚོན་ཏེ་ཡབ་དཀྱིལ་ཡིན་ན་ལྷ་མོ་བརྒྱད་ཀྱི་ཕྱག་མཚན་དང༌། ཡུམ་དཀྱིལ་ལ་ཤར་གྱི་དེ་བཞིན་དུ་ལྷོ་དང་ནུབ་ཏུའང་དེ་བཞིན་ཏེ། བྱང་དང་འཕར་མ་ཕྱི་མའི་མེ་ཡི་མཚམས་དང་ནི། བདེན་བྲལ་དང་རླུང་དུའང་དེ་བཞིན་ནོ། །དབང་ལྡན་དུ་ནིའང་ཅི་གསུངས་པ་གྲི་གུག་དེ་ལྟ་དང༌། དེ་ལྟར་འོག་དང་སྟེང་གི་ཕྱག་མཚན་གཉིས་ཀྱང་ཤར་ནུབ་ཀྱི་རྒྱབ་ཏུ་སོ་སོར་བྲི་བ་སྟེ་ཐམས་ཅད་ཕྱག་མཚན་མཚུངས་པའོ། །

**གཉིས་པ་དབང་གི་བྱ་བ་བཤད་པ་ལ་གཉིས། སློབ་དཔོན་རང་ཉིད་འཇུག་ཚུལ་མདོར་བསྟན་པ། སློབ་མ་ལ་བསྐུར་བའི་དབང་དོན་རྒྱས་པར་བཤད་པའོ། །དང་པོ་ནི།**

རྡོ་རྗེ་སེམས་དཔའ་བསྙེམས་བྱས་ནས། །རྐང་པ་གཡས་པ་བརྐྱང་བྱས་ཏེ། །ཕྱག་གཉིས་ཀྱེ་རྡོ་རྗེ་སྦྱོར་བས། །སློབ་དཔོན་དཀྱིལ་འཁོར་འཇུག་པ་ཉིད། །ཁྲུས་དང་གཙང་སྦྲ་དྲི་ཞིམ་ལུས། །སྣ་ཚོགས་རྒྱན་གྱིས་རྣམ་པར་བརྒྱན། །ཧཱུཾ་ཧཱུཾ་སྙེམས་པར་བྱས་ནས་ནི། །ཧི་ཧི་རྣམ་པར་འཇིགས་བྱེད་བདག །

ཅེས་པ་སྟེ། དཀྱིལ་འཁོར་སྒྲུབ་ཅིང་མཆོད་པའི་རྗེས་སུ་སློབ་དཔོན་རྡོ་རྗེ་སེམས་དཔའ་སྟེ་གཙོ་བོར་བསྙེམས་པའི་ང་རྒྱལ་བྱས་ནས། རྐང་པ་གཡས་པ་བརྐྱང་བའི་སྟངས་སྟབས་བྱས་ཏེ། རང་ཉིད་གཙོ་བོའི་ཞལ་ཕྱག་བསྡུས་ནས་ཞལ་གཅིག་ཕྱག་གཉིས་པའི་ཀྱེའི་རྡོ་རྗེ་བསྐྱེད་པའི་སྦྱོར་བས་དཀྱིལ་འཁོར་གྱི་སྒོ་དབྱེ་བ་ནས་བཟུང༌། སློབ་མ་ལ་ཇི་ལྟར་བསྐུར་བ་བཞིན་སློབ་དཔོན་རང་ཉིད་དཀྱིལ་འཁོར་དུ་འཇུག་སྟེ་གཙོ་མོ་ལས་བླང་བ་ཉིད་དོ། །ཚུལ་ཇི་ལྟར་བུས་ཞེ་ན། ཕྱི་ནང་གི་ཁྲུས་དང་གཙང་སྦྲ་དང་དྲི་ཞིམ་པོས་ལུས་ལ་བྱུག་པ་དང༌། རུས་པའི་རྒྱན་དྲུག་ལ་སོགས་པ་སྣ་ཚོགས་པའི་རྒྱན་གྱིས་རྣམ་པར་བརྒྱན་པར་བྱས་ཏེ། ཧེ་རུ་ཀ་བསྐྱོད་པའི་གར་གྱིས་ཧཱུཾ་ཧཱུཾ་ཞེས་སྙེམས་པར་བྱས་ནས་ནི། ངག་ཏུ་ཧི་ཧི་ཞེས་བརྗོད་པས་བདུད་རྣམ་པར་འཇིག་པར་བྱེད་བདག་ཉིད་ཅན་དུ་བྱས་ཏེ་འཇུག་པའོ། །ཚུལ་འདིས་ས་ཆོག་གི་སྐབས་སུའང་རྒྱས་པར་བཤད་རྒྱུད་ལས་གསུངས་པའི་གར་དང༌། བསྡུས་ན་འདི་ཙམ་ངེས་པར་ཤེས་དགོས་སོ། །

**གཉིས་པ་ལ་གཉིས། དབང་བཞི་པས་ངོ་སྤྲོད་པ་དང༌། དེའི་ངོ་བོ་གཏན་ལ་དབབ་པའོ། །དང་པོ་ནི།**

ཕྱི་ནས་དེ་ཉིད་ཡང་དག་བཤད། །རྣམ་དག་ཡེ་ཤེས་གཟུགས་ཅན་དང༌། །འཁོར་བ་རྣམ་པར་བྱང་བ་དག །ཁྱད་པར་ཅུང་ཟད་ཡོད་མ་ཡིན། །

ཞེས་པ་སྟེ། ཤེས་རབ་ཡེ་ཤེས་ཀྱི་དབང་བསྐུར་བའི་ཕྱི་ནས་དཔེ་དང་དོན་གྱི་དེ་ཁོ་ན་ཉིད་ལྷན་ཅིག་སྐྱེས་པའི་ཡེ་ཤེས་ཚིག་གི་སྒོ་ནས་སློབ་མ་ལ་ཡང་དག་པར་བཤད་དོ། །ཇི་ལྟ་བུ་བཤད་ཅེ་ན། མཚན་མའི་དྲི་མ་ཐམས་ཅད་དང་བྲལ་བ་རྣམ་པར་དག་པའི་ཡེ་ཤེས་བདེ་བ་ཆེན་པོའི་གཟུགས་ཅན་ནམ་རང་བཞིན་ཆོས་ཀྱི་སྐུ་དང༌། འཁོར་བ་པའི་རྣམ་པར་རྟོག་པ་བྱང་བའི་སེམས་ཉིད་རང་བཞིན་ལྷན་སྐྱེས་གཉིས་པོ་དེ་དག་ལ། བཟང་ངན་གྱི་ཁྱད་པར་ཅུང་ཟད་ཙམ་ཡང་ཡོད་པ་མ་ཡིན་ཏེ་ཐམས་ཅད་མཉམ་པ་ཉིད་ལ་དབྱེ་བ་མེད་པའི་ཕྱིར་རོ། །

**གཉིས་པ་ལ་གསུམ། །ཡེ་ཤེས་ཀྱི་མཚན་ཉིད་བསྟན་པ། དེ་རྟོགས་པའི་འབྲས་བུ་བསྟན་པ། དེ་དངོས་གྲུབ་ཀྱི་རྒྱུར་བསྟན་པའོ། །དང་པོ་ལ་གཉིས། ལྟོས་པའི་ལྷན་སྐྱེས་དང༌། རང་བཞིན་ལྷན་སྐྱེས་སོ། །དང་པོ་ལ་གསུམ། མཚན་ཉིད་དངོས་དང༌། དེ་འབྱུང་བརྟེན་དུ་མི་རུང་བར་བརྒལ་བ། དེའི་ངེས་ཚིག་བསྟན་པའོ། །དང་པོ་ནི།**

མཆོག་དགར་བསྒོམ་པ་མེད་ཅིང་སྒོམ་པ་པོ་ཡང་མེད། །ལུས་ཀྱང་མེད་ཅིང་གཟུང་བ་མེད་ལ་འཛིན་པའང་མེད། །ཤ་དང་ཁྲག་ཀྱང་མེད་ཅིང་བཤང་དང་གཅི་བའང་མེད། །སྐྱུག་བྲོ་རྨོངས་མེད་གཙང་སྦྲ་མཆོད་ཕྱིར་ཐོགས་མེད་དང༌། །ཆགས་མེད་སྡང་བ་མེད་དང་རྨོངས་མེད་ཕྲག་དོག་མེད། །སེར་སྣ་མེད་དང་ང་རྒྱལ་མེད་ཅིང་མཐོང་བྱ་མེད། །བསྒོམ་དང་སྒོམ་པ་པོ་མེད་བཤེས་དང་དགྲ་མེད་ཅིང༌། །རློམ་སེམས་མེད་པའི་ལྷན་ཅིག་སྐྱེས་པ་སྣ་ཚོགས་ཉིད། །

ཅེས་པ་སྟེ། དབྱེ་བ་མེད་པའི་རྒྱུ་མཚན་གང་ཞེ་ན། མཆོག་ཏུ་དགའ་བར་གྱུར་པ་ལྷན་སྐྱེས་ཀྱི་དགའ་བ་དེ་ལ་བསྒོམ་པར་བྱ་བའི་ལམ་མེད་ཅིང་སྒོམ་པ་པོ་གང་ཟག་ཀྱང་མེད་དེ་ཐམས་ཅད་ལྷན་ཅིག་སྐྱེས་པའི་ཡེ་ཤེས་སུ་སོང་བའི་ཕྱིར་དང༌། དེ་མེད་པས་སྒོམ་པོའི་ལུས་ཀྱང་མེད་ཅིང་དེའི་སེམས་གཟུང་བ་མེད་ཅིང་འཛིན་པའང་མེད་པ་དང༌། ལུས་མེད་པས་ལུས་ཀྱི་ཤ་དང་ཁྲག་ཀྱང་མེད་ཅིང་བཤང་བ་དང་གཅི་བའང་མེད་པ་དང༌། དེ་མེད་པས་དེའི་བྱེ་བྲག་སྐྱུག་བྲོ་བ་དང་ཕྱིན་ཅི་ལོག་གི་རྨོངས་པ་མེད་ལ་དག་བྱེད་ཀྱི་གཙང་སྦྲ་དང་དེའི་མཚོན་བྱེད་མཆོད་ཕྱིར་ཐོགས་འཆང་བ་མེད་པ་དང༌། སྡུག་པ་ལ་ཆགས་པ་མེད་ལ་མི་སྡུག་པ་ལ་སྡང་བ་མེད་པ་དང༌། དེ་ཁོ་ན་ཉིད་མི་ཤེས་པའི་རྨོངས་པ་མེད་ཅིང་གཞན་འབྱོར་ལ་ཕྲག་དོག་མེད་པ་དང༌། རང་གི་འབྱོར་པ་ལ་སེར་སྣ་མེད་པ་དང་ཡོན་ཏན་ལ་ང་རྒྱལ་མེད་ཅིང་མཐོང་བར་བྱ་བའི་ཤེས་བྱ་དང་ཤེས་བྱེད་མེད་པ་དང༌། དེ་དག་གི་གཉེན་པོ་བསྒོམ་བྱ་དང་སྒོམ་པ་པོ་མེད་ལ་མཛའ་བའི་བཤེས་དང་སྡང་བའི་དགྲ་མེད་ཅིང༌། མདོར་ན་གང་དུའང་རློམ་སེམས་ཏེ་མངོན་པར་ཞེན་པའི་རྟོག་པ་མེད་པའི་ལྷན་ཅིག་སྐྱེས་པ་དེ་ནི་ཀུན་རྫོབ་ཏུ་སྣ་ཚོགས་སུ་ཤར་བས་བསམ་གྱིས་མི་ཁྱབ་པའི་གནས་སུ་གྱུར་བ་ཉིད་དོ། །

**གཉིས་པ་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ལ་གཉིས། ཞུ་བ་དང༌། ལན་ནོ། །དང་པོ་ནི།**

རྡོ་རྗེ་སྙིང་པོས་འདི་སྐད་གསོལ། །གཟོད་ནས་རང་བཞིན་མེད་པ་ཡི། །ལུས་ཀྱི་རང་བཞིན་དག་པ་ནི། །ཅི་སླད་འབྱུང་བའི་བདག་ཉིད་ལགས། །

ཞེས་པ་སྟེ། སེམས་དཔའ་ཆེན་པོ་རྡོ་རྗེ་སྙིང་པོས་བཅོམ་ལྡན་འདས་ལ་འདི་སྐད་ཅེས་གསོལ་ཏེ། གཟོད་ནས་རང་བཞིན་མེད་པའི་ལུས་ནི་ལྷན་སྐྱེས་ཀྱི་རང་བཞིན་དུ་རྣམ་པར་དག་པའི་ཚུལ་རྒྱས་པར་བཀའ་སྩལ་པ་དེ་ལྟར་ལགས་ན་ནི། རྒྱུ་མཚན་ཅིའི་སླད་དུ་ལུས་ནི་འབྱུང་བའི་བདག་ཉིད་ལ་བརྟེན་ནས་འབྱུང་བ་ལགས་ཞེས་བརྒལ་བརྟག་གི་སྒོ་ནས་ཞུས་པའོ། །

**གཉིས་པ་ནི།**

དེ་ནས་བཅོམ་ལྡན་འདས་རྡོ་རྗེ་ཅན། །མཁའ་འགྲོ་བདེ་བ་སྦྱིན་པས་གསུངས། །རློམ་སེམས་མེད་པའི་རང་བཞིན་བདག །ཐམས་ཅད་ལུས་ལ་ཁྱབ་པར་གནས། །

ཞེས་པ་སྟེ། དེ་ནས་བཅོམ་ལྡན་འདས་སྟོན་པ་རྡོ་རྗེ་ཅན་མཁའ་འགྲོ་མ་རྣམས་ལ་བདེ་བ་ཆེན་པོའི་ཐབས་སྦྱིན་པར་མཛད་པས་བརྒལ་ལན་འདི་སྐད་ཅེས་གསུངས་ཏེ། རློམ་སེམས་ཏེ་གང་ལའང་མངོན་པར་ཞེན་པ་མེད་པའི་རང་བཞིན་དོན་དམ་ལྷན་ཅིག་སྐྱེས་པ་དེ། ཀུན་རྫོབ་ལ་ལྟོས་པའི་ཚུལ་གྱིས་འབྱུང་བའི་བདག་ཉིད་ཅན་གྱི་སེམས་ཅན་ཐམས་ཅད་ཀྱི་ལུས་ལ་རང་ཆས་སུ་ཁྱབ་ཅིང་རྣམ་པར་གནས་པས་སོ། །

**གཉིས་པ་རྒྱས་པར་བཤད་པ་ལ་གཉིས། ཞུ་བ་དང༌། ལན་ནོ། །དང་པོ་ནི།**

ཀྱེ་བཅོམ་ལྡན་འདས་ཅིའི་སླད་དུ་འབྱུང་བ་ཆེན་པོའི་ཕུང་པོ་ལགས།

ཞེས་པ་སྟེ། སེམས་དཔའ་ཆེན་པོས་སླར་ཡང་ཀྱེ་བཅོམ་ལྡན་འདས་ཞེས་བོས་ནས། རྒྱུ་མཚན་ཅིའི་སླད་དུ་ལྷན་སྐྱེས་ཀྱི་ཡེ་ཤེས་འབྱུང་བ་ཆེན་པོའི་ཕུང་པོ་ལ་བརྟེན་པའི་ཚུལ་ཇི་ལྟར་ལགས་ཞེས་ཞུས་པའོ། །

**གཉིས་པ་ལ་གཉིས། འབྱུང་བ་ལ་བརྟེན་ཚུལ་དང༌། དེ་ལྷན་སྐྱེས་དངོས་མིན་པར་བསྟན་པའོ། །དང་པོ་ནི།**

བཅོམ་ལྡན་འདས་ཀྱིས་བཀའ་སྩལ་པ། བོ་ལ་ཀཀྐོ་ལ་སྦྱར་བས། །རེག་པ་སྲ་བའི་ཆོས་ཀྱིས་ནི། །ས་ནི་དེ་ལས་སྐྱེ་བར་འགྱུར། །བྱང་སེམས་ཁུ་བའི་རྣམ་པ་ལས། །ཆུ་ཡི་ཁམས་ནི་འབྱུང་བར་འགྱུར། །བསྐྱོད་པ་ལས་ནི་དྲོད་སྐྱེ་སྟེ། །འགྲོ་བ་རླུང་དུ་རབ་ཏུ་གྲགས། །བདེ་བ་ནམ་མཁའ་ཉིད་ཀྱི་ཁམས། །ལྔ་པོ་རྣམས་ཀྱིས་ཡོངས་སུ་བསྐོར། །

ཞེས་པ་སྟེ། བཅོམ་ལྡན་འདས་ཀྱིས་ཞུས་པའི་ལན་དུ་བཀའ་སྩལ་པ། ཞུ་བདེ་ལྷན་སྐྱེས་ནི་འབྱུང་བ་ལ་ལྟོས་པ་སྟེ་བོ་ལ་ནི་ཐབས་ཀྱི་རྡོ་རྗེ། ཀཀྐོ་ལ་ནི་ཤེས་རབ་ཀྱི་པདྨ་དེ་གཉིས་ཕན་ཚུན་སྦྱར་བས། ཐོག་མར་རེག་པ་སྲ་བའི་ཆོས་འབྱུང་བ་ཉིད་ཀྱིས་ནི། སེམས་ཅན་གྱི་ཤ་སོགས་ས་ཡི་ཁམས་ནི་དེ་ལས་སྐྱེ་བར་འགྱུར་བ་དང༌། བྱང་སེམས་ཀྱི་ཁུ་བ་གཤེར་བའི་རྣམ་པ་ལས་ཁྲག་སོགས་ཆུའི་ཁམས་ནི་འབྱུང་བར་འགྱུར་བ་དང༌། སྲུབ་པའི་བསྐྱོད་པ་ལས་ནི་དྲོད་སོགས་མེའི་ཁམས་ནི་སྐྱེ་བ་སྟེ། བྱང་སེམས་འགྲོ་ཞིང་གཡོ་བ་ལས་དབུགས་སོགས་རླུང་གི་ཁམས་སྐྱེད་བྱེད་དུ་རབ་ཏུ་གྲགས་པ་དང༌། འཛག་པའི་བདེ་བ་སྟོང་ཆ་ལས་ནམ་མཁའ་ཉིད་ཀྱི་ཁམས་ཏེ་འབྱུང་བ་ལྔ་པོ་རྣམས་ཀྱིས་ལྷན་སྐྱེས་ཀྱི་ཡེ་ཤེས་ཡོངས་སུ་བསྐོར་ཞིང་ཡེ་ཤེས་ནི་དེ་རྣམས་ལ་བརྟེན་ཏེ་གནས་སོ། །

**གཉིས་པ་ནི།**

གང་ཕྱིར་འབྱུང་བ་ཆེ་བདེ་བ། །དེ་ཕྱིར་བདེ་བ་དེ་ཉིད་མིན། །

ཞེས་པ་སྟེ། དེ་ནི་དཔེའི་ཡེ་ཤེས་ཡིན་ཏེ། རྒྱུ་མཚན་གང་གི་ཕྱིར་ན་འབྱུང་བ་ཆེན་པོ་ལས་དངོས་སུ་འབྱུང་བའི་བདེ་བ་ཡིན་པས། འདུས་བྱས་འགྱུར་བ་དང་བཅས་པ་ཡིན་པ་དེའི་ཕྱིར་ཞུ་བདེ་ལས་སྐྱེས་པའི་བདེ་བ་དེ་ནི་མཚོན་བྱ་དོན་གྱི་བདེ་བ་དེ་ཉིད་མ་ཡིན་ཏེ། ཡེ་ཤེས་གྲུབ་པ་ལས། དབང་པོ་གཉིས་བྱུང་བདེ་བ་ནི། །དེ་ཉིད་ཡིན་ཞེས་སྐྱེ་ངན་སྨྲ། །དེ་ནི་བདེ་ཆེན་དེ་ཉིད་དུ། །རྒྱལ་བ་མཆོག་གིས་མ་གསུངས་སོ། །ཞེས་སོ། །

**གསུམ་པ་དེའི་ངེས་ཚིག་བསྟན་པ་ནི།**

ལྷན་ཅིག་སྐྱེས་པས་གང་སྐྱེས་པ། །ལྷན་ཅིག་སྐྱེས་པར་དེ་བརྗོད་བྱ། །

ཞེས་པ་སྟེ། འོ་ན་དེ་ལ་ལྷན་ཅིག་སྐྱེས་པ་ཞེས་ཅིའི་ཕྱིར་བརྗོད་ཅེ་ན། སོ་སོར་མ་ཡིན་པར་ལྷན་ཅིག་ཏུ་སྐྱེས་པས་སོ། །གང་དང་ཞེ་ན། ཞུ་བ་དང་བདེ་བ་དུས་མཉམ་པར་སྐྱེས་པ་ལ་ལྷན་ཅིག་སྐྱེས་པ་ཞེས་དཔེའི་ཡེ་ཤེས་དེ་ལ་བརྗོད་པར་བྱ་ཡི་དོན་གྱི་ཡེ་ཤེས་ལ་ནི་མ་ཡིན་ནོ་ཞེས་སོ། །

**གཉིས་པ་རང་བཞིན་ལྷན་སྐྱེས་བསྟན་པ་ནི།**

རང་བཞིན་ལྷན་ཅིག་སྐྱེས་ཞེས་བརྗོད། །རྣམ་པ་ཐམས་ཅད་སྡོམ་པ་གཅིག །

ཅེས་པ་སྟེ། འོ་ན་ལྷན་སྐྱེས་དངོས་གང་ཞེ་ན། རང་བཞིན་ལྷན་ཅིག་སྐྱེས་པ་ཞེས་བརྗོད་དོ། །དེ་ཇི་ལྟར་ལྷན་ཅིག་སྐྱེས་ཤེ་ན། ཐབས་ཤེས་དབྱེར་མེད་ཀྱི་བདག་ཉིད་དེ་གློ་བུར་བ་མ་ཡིན་པ་རང་བཞིན་གྱིས་གཟོད་མ་ནས་རང་ཆས་སུ་ལྷན་ཅིག་ཏུ་སྐྱེས་པ་ལ་ལྷན་སྐྱེས་ཞེས་བརྗོད་ཀྱི་བརྟེན་ནས་འབྱུང་བ་ལ་ནི་མ་ཡིན་ནོ། །དེའི་ངོ་བོ་ཇི་ལྟ་བུ་ཞེ་ན། འཁོར་འདས་ཀྱི་རྣམ་པ་མ་ལུས་པ་ཐམས་ཅད་གདོད་ནས་ལྷན་ཅིག་སྐྱེས་པ་དེའི་རང་བཞིན་ཡིན་པས་དེ་ཉམས་སུ་བླངས་པས་མངོན་དུ་གྱུར་འབྲས་ཟུང་འཇུག་ཨེ་ཝཾ་གི་སྡོམ་པ་གཅིག་པུ་དེ་ཉིད་མཚོན་བྱ་དོན་གྱི་ལྷན་ཅིག་སྐྱེས་པ་ཞེས་བརྗོད་དོ། །

**གཉིས་པ་དེ་རྟོགས་པའི་འབྲས་བུ་བསྟན་པ་ནི།**

ཕྱག་རྒྱ་རྒྱུ་དང་བྲལ་བ་ལས། །ཡོ་གི་སྙིང་རྗེ་ཐབས་སུ་འགྱུར། །སྟོང་པ་སྙིང་རྗེ་དབྱེར་མེད་པ། །བྱང་ཆུབ་སེམས་ཞེས་རབ་ཏུ་བརྗོད། །

ཅེས་པ་སྟེ། དེ་ལྟ་བུ་ཐོབ་པའི་རྣལ་འབྱོར་པ་འདིས་མཐར་ཐུག་ཇི་ལྟ་བུ་ཞེ་ན། ཕྱག་རྒྱ་སྟེ་དེས་དང་པོ་དངོས་པོ་ཐམས་ཅད་ལ་རྒྱས་འདེབས་པ་དང༌། མཐར་ཐུག་མཚན་མར་རྟོག་པའི་རྒྱུ་དང་བྲལ་བ་ལས། ཡོ་གི་སྟེ་རྣལ་འབྱོར་པས་དམིགས་པ་མེད་པའི་ཤེས་རབ་སྟོང་པ་ཉིད་ལ་འཇུག་ཅིང་དེའི་ངོ་བོ་སྙིང་རྗེ་མི་འགྱུར་བའི་བདེ་བ་ཆེན་པོའི་ཐབས་སུ་འགྱུར་རོ། །དེས་ན་ཤེས་རབ་སྟོང་པ་ཉིད་དང་ཐབས་སྙིང་རྗེ་ཆེན་པོ་དབྱེར་མེད་པར་འགྱུར་ཏེ། ཐབས་ཤེས་ཟུང་འཇུག་དོན་དམ་བྱང་ཆུབ་ཀྱི་སེམས་ཞེས་གཉིས་སུ་མེད་པའི་ཡེ་ཤེས་ཆེན་པོར་བྱང་ཆུབ་པར་རབ་ཏུ་བརྗོད་དོ། །

**གསུམ་པ་དེ་དངོས་གྲུབ་ཀྱི་རྒྱུར་བསྟན་པ་ནི།**

སྔགས་ཀྱི་བཟླས་མེད་དཀའ་ཐུབ་མེད་དང་སྦྱིན་སྲེག་མེད། །དཀྱིལ་འཁོར་ཅན་ཡང་མེད་ཅིང་དཀྱིལ་འཁོར་ཡང་ནི་མེད། །དེ་ནི་གསང་སྔགས་བཟླས་ཏེ་དཀའ་ཐུབ་དེ་སྦྱིན་སྲེག དེ་ནི་དཀྱིལ་འཁོར་ཅན་དང་དེ་ནི་དཀྱིལ་འཁོར་ཉིད། །མདོར་བསྡུས་ན་ནི་སེམས་ནི་འདུས་པའི་གཟུགས་ཅན་ནོ། །

ཞེས་པ་སྟེ། འོ་ན་རྣལ་འབྱོར་པ་འདིས་ཐབས་བསྐྱེད་པའི་རིམ་པ་དང་སྔགས་ཀྱི་བཟླས་པ་སོགས་བྱ་དགོས་སམ་ཞེ་ན། དེ་ཁོ་ན་ཉིད་རྟོགས་པ་ལ་ངག་སྔགས་ཀྱི་བཟླས་པ་བྱར་མེད་ཅིང༌། ཕྱག་དང་སྨྱུང་བར་གནས་པ་སོགས་ལུས་ཀྱི་དཀའ་ཐུབ་མེད་པ་དང༌། ཕྱིའི་མཆོད་པ་དང་སྦྱིན་སྲེག་སོགས་ཀྱི་བྱ་བ་གང་ཡང་མེད་པ་དང༌། །ནང་སེམས་ཀྱིས་དཀྱིལ་འཁོར་ཅན་གྱི་ལྷར་ཡང་དམིགས་པ་མེད་ཅིང༌། རྟེན་གཞལ་ཡས་ཁང་དཀྱིལ་འཁོར་བསྐྱེད་པ་ཡང་ནི་མེད་དོ། །དེ་ལྟར་ན་དངོས་གྲུབ་མི་འགྲུབ་བོ་ཞེ་ན། འདི་ལ་ཕྱིའི་ཐབས་བསྐྱེད་པའི་རིམ་པའི་ཕྱོགས་མེད་ཀྱང་ནང་གི་རྣལ་འབྱོར་ལ་དོན་གྱིས་ཚང་བས་ལོགས་སུ་མི་དགོས་ཏེ། ཇི་ལྟར་ཚང་ཞེ་ན། ལྷན་ཅིག་སྐྱེས་པ་དེ་ནི་ཡིད་མཚན་འཛིན་ལས་སྐྱོབ་པས་གསང་སྔགས་ཀྱི་བཟླས་པ་ཡིན་ཏེ་ཚང་བ་དང༌། དེ་བསམ་གཏན་གྱི་སྡོམ་པ་ཡིན་པས་དཀའ་ཐུབ་ཀྱང་ལོགས་སུ་མེད་པ་དང༌། དེ་ཉིད་ཀྱིས་ཉོན་མོངས་པ་བསྲེགས་པས་སྦྱིན་སྲེག་ཡིན་པ་དང༌། དེ་ནི་བདེ་བ་ཆེན་པོ་ལ་རྟག་ཏུ་རོལ་པས་དཀྱིལ་འཁོར་ཅན་གྱི་ལྷ་གཞན་དུ་མེད་པའི་ཕྱིར་དང༌། དེ་ནི་ཆོས་ཐམས་ཅད་ཀྱི་སྙིང་པོ་ལེན་པའི་ཕྱིར་དཀྱིལ་འཁོར་ཡང་དེ་ཉིད་ལ་ཚང་བ་ཡིན་ནོ། །དེ་རྣམས་མདོར་བསྡུ་ན་ནི་དོན་དམ་བྱང་ཆུབ་ཀྱི་སེམས་སུ་ནི་ལམ་དང་འབྲས་བུའི་དངོས་གྲུབ་ཐམས་ཅད་འདུས་པའི་གཟུགས་ཅན་ནོ། །

**གསུམ་པ་ལེའུའི་མཚན་ནི།**

དབང་གི་ལེའུ་སྟེ་བཅུ་པའོ། །

ཞེས་པ་སྟེ། ཀུན་རྫོབ་དབང་གི་རྣམ་གཞག་དཀྱིལ་འཁོར་གྱི་ལས་རིམ་དང༌། དོན་དམ་དབང་དོན་ལྷན་ཅིག་སྐྱེས་པའི་ཡེ་ཤེས་ཀྱི་ངེས་པ་སྟན་པའི་ལེའུ་སྟེ་དུམ་བུ་བཅུ་གཅིག་ལས། བཅུ་པའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **བཅུ་གཅིག་པ་ལྟ་སྟངས་ཀྱི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་དབང་བསྐུར་བས་སློབ་དཔོན་གྱི་ཐོབ་པ་དེས་གཞན་དོན་སྒྲུབ་པ་ལ་ཐུན་མོང་གི་ལས་ཚོགས་མེད་ན་མི་འགྲུབ་པས་དེ་མ་ཐག་ལྟ་སྟངས་བསྟན་པ་ནི་ལེའུ་སྔ་ཕྱིའི་འབྲེལ་དང༌། སྔར་ལེའུ་དང་པོར་ལྟ་སྟངས་བྱ་བའི་ཚིག་གིས་མདོར་བསྟན་པ་འདིར་རྒྱས་པར་འཆད་པ་ནི་མདོ་རྒྱས་ཀྱི་འབྲེལ་དང༌། མངོན་པར་རྟོགས་པའི་འབྲེལ་ནི་གོང་བཞིན་ནོ། །

**གཉིས་པ་ལེའུའི་གཞུང་བཤད་པ་ལ་གཉིས། ལྟ་སྟངས་ཇི་ལྟར་བྱ་བའི་ཚུལ་དང་དབང་དུ་བྱ་བའི་ཚུལ་བཤད་པའོ། །དང་པོ་ལ་གསུམ། ལྟ་སྟངས་དངོས། དེའི་དགོས་པ། བསྟེན་བྱའི་རྫས་བཤད་པའོ། །དང་པོ་ལ་བཞི། ལྟ་སྟངས་སོ་སོའི་མཚན་ཉིད། རླུང་དང་སྦྱར་བ། གྲུབ་པའི་ཚད། འགྲུབ་པའི་དུས་སོ། །དང་པོ་ནི།**

མཉམ་པ་མ་རུངས་དཔྲལ་བ་ཅན། །རྟག་ཏུ་ལྟུང་བར་བྱེད་པར་འགྱུར། །དབང་གི་ལྟ་སྟངས་གཡོན་ན་གནས། །གཡོན་པ་ནས་ནི་གཟུགས་བརྙན་གཉིས། །གཡས་པའི་ཆ་ལ་དགུག་པ་ཉིད། །སྟེང་ནས་ཀྱང་ནི་གཟུགས་བརྙན་གཉིས། །དབུ་མ་རེངས་པའི་ལྟ་སྟངས་ཉིད། །སྣ་ཡི་རྩེ་མོ་དབུས་སུ་གཉིས། །

ཞེས་པ་སྟེ། དེ་ཡང་བསྐྱེད་རིམ་ལ་བརྟན་པ་ཐོབ་ཅིང་རླུང་འབྱོངས་པ་ཚད་དུ་ཕྱིན་པའི་རྣལ་འབྱོར་པས་ལྟ་སྟངས་བསྒྲུབ་པར་བྱ་སྟེ། ཚུལ་ཇི་ལྟ་བུས་ཞེ་ན། མིག་འབྲས་ཧཱུཾ་ལས་རྡོ་རྗེར་བསྐྱེད་དེ་ལ་བསྒྲུབ་བྱའི་གཟུགས་བརྙན་ཤར་བར་བྱས་ཏེ། མིག་གཡས་གཡོན་དུ་མི་གཡོ་བར་མཉམ་པར་བལྟས་ནས་མ་རུངས་པ་ལྟུང་བར་འདོད་པས་དཔྲལ་བའི་ཐད་དུ་བལྟ་བའི་དམིགས་པ་ཅན་དེ་ཉིད་དུས་གཅིག་ལ་ཐུར་དུ་ས་ལ་ཕབ་པ་དང༌། རྟག་ཏུ་དེ་ལ་གོམས་པར་བྱས་ན་བསྒྲུབ་བྱ་ལྟུང་བར་བྱེད་པའི་ལྟ་སྟངས་འགྲུབ་པར་འགྱུར་རོ། །དབང་གི་སྟེ་དབང་དུ་བྱ་བའི་ལྟ་སྟངས་ནི། བསྒྲུབ་བྱ་གཡོན་ན་གནས་པ་ལ་ཟུར་གྱིས་བལྟས་ནས། གཡོན་པ་ནས་ནི་བསྒྲུབ་བྱའི་གཟུགས་བརྙན་མིག་གཉིས་སུ་ཤར་བར་བྱས་ཏེ་གཡོན་ནས་གཡས་སུ་གཅུས་ན་དབང་དུ་བྱ་བ་འགྲུབ་བོ། །ཡང་གཡས་པའི་ཆ་ལ་བསྒྲུབ་བྱ་གནས་པ་ལ་དགུག་པའི་ལྟ་སྟངས་ཉིད་བྱ་སྟེ། དེའང་མིག་ཅུང་ཟད་གྱེན་དུ་བལྟས་ཏེ་གཡས་ཀྱི་སྟེང་ནས་ཀྱང་ནི་བསྒྲུབ་བྱའི་གཟུགས་བརྙན་མིག་གཉིས་སུ་ཤར་བར་བྱས་ཏེ་གཡས་ནས་གཡོན་དུ་གཅུས་པའི་ཚུལ་གྱིས་ཐུར་དུ་ཕབ་ན་དགུག་པ་གྲུབ་བོ། །དབུ་མ་སྟེ་ཐད་ཀར་བལྟ་བ་རེངས་པའི་ལྟ་སྟངས་ཉིད་ནི་སྣའི་རྩེ་མོའི་དབུས་སུ་མིག་གཉིས་ལྟ་ཞིང་དེ་ལ་བསྒྲུབ་བྱའི་གཟུགས་བརྙན་ཤར་བར་བྱས་ཏེ་རེངས་པར་འདོད་པས་འགྲུབ་བོ། །

**གཉིས་པ་ནི།**

འབྱུང་བ་ཉིད་ཀྱིས་ལྟུང་བར་བྱེད། །རྔུབ་པ་ཡིས་ནི་དབང་དུ་བྱེད། །དགང་བ་ཡིས་ནི་དགུག་པ་ཉིད། །ཞི་བ་ཡིས་ནི་རེངས་པར་བྱེད། །

ཅེས་པ་སྟེ། ལྟ་སྟངས་དེ་རྣམས་རླུང་དང་སྦྱར་དགོས་པས། ཇི་ལྟར་ཞེ་ན། རླུང་ཕྱིར་འབྱུང་བ་ཉིད་ཀྱིས་ལྟུང་བར་བྱེད་པ་དང་ནང་དུ་རྔུབ་པ་ཡིས་ནི་དབང་དུ་བྱེད་པ་དང༌། བུམ་ཅན་དགང་བ་ཡིས་ནི་དགུག་པ་ཉིད་དང༌། བར་རླུང་རང་གཞན་དུ་གནས་པ་ཞི་བ་ཡིས་ནི་རེངས་པར་བྱེད་པ་སྟེ་དེ་དག་རླུང་དང་བསྟུན་ནས་བལྟས་པས་འགྲུབ་བོ། །

**གསུམ་པ་ནི།**

རློན་པའི་ཤིང་ལ་ལྟུང་བྱེད་ཉིད། །དབང་ནི་མེ་ཏོག་རབ་ཏུ་གྲགས། །རྡོ་རྗེའི་ཤིང་ལ་དགུག་པ་ཉིད། །གཡོ་བཅས་རྩྭ་ལ་རེངས་བྱེད་ཉིད། །

ཅེས་པ་སྟེ། དེ་རྣམས་གྲུབ་པའི་རྟགས་གང་ཞེ་ན། རློན་པའི་ཤིང་འབྲས་བུ་དང་བཅས་པ་ལ་བལྟས་པས་དེ་ཉིད་ས་ལ་ལྟུང་ན་ལྟུང་བྱེད་ཀྱི་ལྟ་སྟངས་ཉིད་གྲུབ་པ་དང༌། དབང་གི་ལྟ་སྟངས་གྲུབ་པའི་ཚད་ནི་མེ་ཏོག་དྲི་ཞིམ་པོ་ཁ་ཕྱིར་ཕྱོགས་པ་ལ་བལྟས་པས་ཚུར་རང་ལ་ཕྱོགས་ན་དབང་དུ་བྱ་བ་རབ་ཏུ་གྲུབ་པར་གྲགས་པ་དང༌། རྡོ་རྗེའི་ཤིང་ཤིན་ཏུ་སྲ་ཞིང་མཁྲེགས་པ་ལ་བལྟས་པས་རང་ལ་གུག་པར་གྱུར་ན་དགུག་པ་ཉིད་གྲུབ་པ་དང༌། རླུང་གིས་གཡོ་བ་དང་བཅས་པའི་རྩྭ་ལ་བལྟས་པས་མི་གཡོ་ན་རེངས་པར་བྱེད་པའི་ལྟ་སྟངས་གྲུབ་པ་ཉིད་དོ། །

**བཞི་པ་ནི།**

ཟླ་དྲུག་གོམས་པའི་སྦྱོར་བ་ཡིས། །འགྲུབ་འགྱུར་འདི་ལ་ཐེ་ཚོམ་མེད། །འདི་ལ་འཁྲུལ་བར་མི་བྱ་སྟེ། །སངས་རྒྱས་རྫུ་འཕྲུལ་བསམ་མི་ཁྱབ། །

ཅེས་པ་སྟེ། ལྷའི་རྣལ་འབྱོར་དང་རླུང་རྡོ་རྗེའི་བཟླས་པ་སོགས་ལ་ཟླ་བ་དྲུག་གི་བར་དུ་གོམས་པར་བྱེད་པའི་མཐར་ལས་ལ་སྦྱོར་བ་ཡིས། ལྟ་སྟངས་བཞི་པོ་འགྲུབ་པར་འགྱུར་བ་འདི་ལ་ཐེ་ཚོམ་མེད་དོ། །དུས་འདི་ལ་གྲུབ་བམ་མི་འགྲུབ་སྙམ་པའི་སོམ་ཉིས་འཁྲུལ་བར་མི་བྱ་སྟེ། སངས་རྒྱས་ཀྱི་རྫུ་འཕྲུལ་གྱི་མཐུ་བསམ་གྱིས་མི་ཁྱབ་པའི་ཕྱིར་རོ། །

**གཉིས་པ་དགོས་པ་བསྟན་པ་ལ་གཉིས། སྒྲུབ་ཕྱོགས་ནས་བསྟན་པ་དང༌། དགག་ཕྱོགས་ནས་བསྟན་པའོ། །དང་པོ་ནི།**

ལྟ་སྟངས་བཞི་པོ་བསྒྲུབས་ནས་ནི། །མཁས་པས་སེམས་ཅན་གཞུག་པར་བྱ། །

དེ་ལྟ་བུའི་ལྟ་སྟངས་བཞི་པོ་གོམས་པ་རབ་ཀྱིས་མཐར་ཕྱིན་པར་བསྒྲུབས་ནས་ནི། གདུལ་བྱ་འདུལ་བའི་ཐབས་ལ་མཁས་པའི་སྒོ་ནས་སེམས་ཅན་མ་རུངས་པ་རྣམས་བསྟན་པ་ལ་གཞུག་པར་བྱའོ། །

**གཉིས་པ་ནི།**

གསད་པ་འདི་ལ་བྱ་མ་ཡིན། །དམ་ཚིག་ངེས་པར་མཉམ་པར་འགྱུར། །སེམས་ཅན་བསླུ་བ་སྤངས་ནས་ནི། །བྱ་བ་མ་ཡིན་ཐམས་ཅད་བྱ། །སེམས་ཅན་གནོད་པ་ཙམ་གྱིས་ནི། །ཕྱག་རྒྱའི་དངོས་གྲུབ་རྙེད་མི་འགྱུར། །

ཞེས་པ་སྟེ། དོན་ཆེན་པོ་མཐོང་བའམ་གསོ་བ་གྲུབ་ན་མ་གཏོགས་གསོད་པའི་ལས་ལམ་འདི་ལ་གཏན་ནས་བྱ་བ་མ་ཡིན་གྱི། གལ་ཏེ་བྱས་ན་སྔགས་ཀྱི་དམ་ཚིག་ངེས་པར་ཉམས་པར་འགྱུར་ཏེ་རྩ་ལྟུང་བཞི་པ་འབྱུང་བའི་ཕྱིར་རོ། །འོ་ན་རྣམ་པ་ཀུན་ཏུ་རུང་བ་ནི་གང་མི་རུང་བ་ནི་ཅི་ཞེ་ན། སེམས་ཅན་འདི་ཕྱི་གཉིས་ཀ་བསླུ་བར་བྱ་བའི་བསམ་སྦྱོར་ངན་པ་སྤངས་ནས་ནི། བསྟན་པའི་དོན་ཆེན་འགྱུར་ན་སྙིང་རྗེའི་སེམས་ཀྱིས་བསད་པ་དང་ཚར་གཅོད་པ་སོགས་བྱ་བ་མ་ཡིན་པ་ཐམས་ཅད་བྱར་རུང་བ་ཡིན་ནོ། །སེམས་ཅན་བསླུ་བས་ཉེས་པ་ཅི་འགྱུར་སྙམ་ན། སེམས་ཅན་གཅིག་ལ་གནོད་པ་ཙམ་གྱིས་ནི། ཕྱག་རྒྱ་ཆེན་པོའི་དངོས་གྲུབ་རྙེད་པར་མི་འགྱུར་ན། ཐམས་ཅད་བསླུ་བས་ཉེས་པ་ནི་སྨོས་མ་དགོས་སོ། །འདིའི་སྦས་དོན་ནི། བྱང་སེམས་དབབ་པ་ལྟུང་བྱེད། དྭངས་མ་སྡུད་པ་དབང་དུ་བྱ་བ། བདེ་སྟོང་གི་ཉམས་མྱོང་དགུག་པ། ལྷན་སྐྱེས་ལས་མིག་གཡོ་བ་རེངས་བྱེད་དོ། །

**གསུམ་པ་བསྟེན་བྱའི་རྫས་བཤད་པ་ལ་གཉིས། ཐུན་མོང་གི་རྫས་བཟའ་བའི་དམ་ཚིག་སྤྱིར་བསྟན་པ། མཆོག་གི་རྫས་སྐྱེ་བདུན་ཕན་ཡོན་དང་བཅས་པ་བྱེ་བྲག་ཏུ་བསྟན་པའོ། །དང་པོ་ནི།**

དེ་ལ་དམ་ཚིག་བཟའ་བྱ་བ། །ན་དང་ག་ཧ་དང་པོ་དང༌། །མཐའ་ཡི་ཤ་དང་དང་པོའི་ཤ། །ཀྱེ་ཡི་རྡོ་རྗེའི་དངོས་གྲུབ་ཕྱིར། །བདུད་རྩི་ལྔ་ཡང་དེ་བཞིན་བཟའ། །

ཞེས་པ་སྟེ། དངོས་གྲུབ་སྒྲུབ་པའི་རྣལ་འབྱོར་པ་དེ་ལ་དམ་ཚིག་གི་བཟའ་བར་བྱ་བ་ནི། ན་དང་ག་དང་ཧ་རྣམས་མིང་གི་དང་པོར་བསྟན་པ་རྣམས་རིམ་པ་ལྟར་ན་ར་མིའི་ཤ་དང༌། ག་ཝི་བ་ལང་གི་ཤ་དང༌། ཧསྟི་གླང་ཆེན་གྱི་ཤ་དང༌། མིང་གི་མཐའ་ལ་ཤྭ་ཡིག་ཡོད་པ་ཨ་ཤྭ་རྟའི་ཤ་དང༌། དེ་བཞིན་མིང་གི་དང་པོར་ཤྭ་ཡིག་ཡོད་པ་ཤྭ་ན་ཁྱིའི་ཤ་སྟེ། ཤ་ལྔ་པོ་དེ་རྣམས་ཀྱེའི་རྡོ་རྗེའི་དངོས་གྲུབ་རྣམ་པ་གཉིས་ཀྱི་རྒྱུའི་ཕྱིར་བསྟེན་པ་དང༌། གོང་དུ་གསུངས་པའི་དྲི་ཆེན། དྲི་ཆུ། སི་ཧཱ། ག་བུར། ཤའི་དྭངས་མ་སྟེ་བདུད་རྩི་ལྔ་ཡང་དེ་བཞིན་བཟའ་བར་བྱ་སྟེ། ཚུལ་ཇི་ལྟར་ཞེ་ན། ལས་དང་པོ་པས་རིལ་བུ་ཆོ་ག་བཞིན་བྱས་ཏེ་བཟའ་བ་མ་གཏོགས་གང་བྱུང་སྤྱད་ན་ཁྱི་ཕག་གི་སྤྱོད་པར་འགྱུར་ཏེ། དགོངས་པ་ལུང་སྟོན་པ་ལས། གསང་བ་འདུས་པ་མི་ཤེས་པར། །སྦས་པའི་དམ་ཚིག་ལ་སྤྱོད་ན། །ཁྱི་དང་ཕག་དང་ཁྭ་རྣམས་ཀྱི། །སྤྱོད་པ་དག་ནི་སྟོན་པར་བྱེད། །ཅེས་སོ། །ཕྱིས་ལྟ་སྤྱོད་གོམས་ནས་རིགས་ལྔའི་དེ་ཉིད་ཤེས་པའི་རྣལ་འབྱོར་པས་དངོས་སུ་སྤྱད་པ་སྟེ། དེ་ཉིད་གང་ཞེ་ན། རྡོ་རྗེའི་ལྕགས་ཀྱུ། གནས་ཀྱི་ལྕགས་ཀྱུ། རྒྱལ་པོའི་ལྕགས་ཀྱུ། གཡོ་བའི་ལྕགས་ཀྱུ། མཆོག་གི་ལྕགས་ཀྱུ་སྟེ་རིམ་པ་ལྟར་ཤ་ལྔ་པོ་དེ་བཞིན་གཤེགས་པ་ལྔར་དག་ཚུལ་གདན་བཞི་ལས་གསུངས་པ་ལྟར་ཤེས་དགོས་པའོ། །

**གཉིས་པ་ལ་གསུམ། རྫས་དེའི་དངོས་གྲུབ། དེའི་མཚན་ཉིད། དེའི་ཕན་ཡོན་བསྟན་པའོ། །དང་པོ་ནི།**

ཀྱེ་ཡི་རྡོ་རྗེས་གསུངས་མཚན་ཉིད། །སྐྱེ་བ་བདུན་པ་དེ་ནས་མཚོན། །དགའ་བྲལ་དགའ་བ་ལ་སྨོད་པ། །ལན་བདུན་པས་ནི་འགྲུབ་པར་འགྱུར། །

ཞེས་པ་སྟེ། ཀྱེའི་རྡོ་རྗེའི་རྒྱུད་རྒྱས་པ་རྣམས་སུ་ལེགས་པར་གསུངས་པའི་མཚན་ཉིད་ཅན། སྐྱེ་བ་བདུན་བར་མ་ཆད་པ་མིར་སྐྱེས་པའང་རྣལ་འབྱོར་པས་རྒྱུད་དེ་ནས་གསུངས་པ་ལྟར་མཚོན་པར་བྱས་ཏེ་དེའི་ཤ་དངོས་གྲུབ་ཀྱི་རྫས་སུ་བསྟེན་པར་བྱའོ། །དེ་བསྟེན་པས་ཅི་འགྱུར་ཞེ་ན། དགའ་བྲལ་ལ་དགའ་ཞིང་ལྷན་སྐྱེས་ཀྱི་དགའ་བ་ལ་སྨོད་པ་བློ་དམན་པའི་མིས་ཀྱང༌། སྐྱེ་བ་ལན་བདུན་པའི་ཤ་ཟོས་པས་ནི་མཆོག་གི་དངོས་གྲུབ་ཀྱི་རྒྱུར་འགྲོ་ཞིང་ཐུན་མོང་གི་དངོས་གྲུབ་འགྲུབ་པར་འགྱུར་རོ། །

**གཉིས་པ་ནི།**

སྐད་སྙན་མིག་དང་ལྡན་པ་དང༌། །དྲི་ལུས་གཟི་བརྗིད་ཆེན་པོ་དང༌། །དེ་ཡི་གྲིབ་མ་བདུན་དུ་འགྱུར། །མཐོང་ནས་རྣལ་འབྱོར་པ་ཡིས་མཚོན། །

ཞེས་པ་སྟེ། དེ་ངེས་པའི་རྟགས་གང་གིས་མཚོན་ཞེ་ན། ཡིད་འཕྲོག་པའི་སྐད་སྙན་པ་དང༌། མིག་མི་འཛུམ་པ་དང་ལྡན་པ་དང༌། ལུས་ཀྱི་དྲི་ཞིམ་པ་དང༌། ལུས་ལ་འོད་ཡོད་པས་གཟི་བརྗིད་ཆེན་པོ་དང་ལྡན་པ་དང༌། མདུན་དུ་མར་མེ་འཇོག་སྟེ་མི་རྐང་གི་སྦུབས་ནས་བལྟས་ན་དེ་ཡི་གྲིབ་མ་བདུན་དུ་འགྱུར་བས་སོགས། མཚན་ཉིད་དེ་ལྟ་བུར་མཐོང་ནས་རྣལ་འབྱོར་པ་ཡིས་སྐྱེ་བ་བདུན་པ་མཚོན་པ་ཡིན་ནོ། །

**གསུམ་པ་ནི།**

དེ་ནི་ཟོས་པ་ཙམ་གྱིས་ཀྱང༌། །སྐད་ཅིག་ཉིད་ལ་མཁའ་སྤྱོད་འགྱུར། །

ཞེས་པ་སྟེ། འོ་ན་དེ་གསོད་པ་ཡིན་ནམ་སྙམ་ན། མ་ཡིན་ཏེ་དེ་དང་ནམ་ཕྲད་ཀྱང་ཕྱག་དང་མཆོད་པ་བྱེད་ཚེ་འཕོས་ན་ལུས་ཞུ་བ་གཉེར་དུ་བཅོལ། དེ་ལ་གནོད་པ་མ་བྱས་པ་རང་བཞིན་གྱི་ཤི་བའི་ཤ་བླངས་ནས་བསྒྲུབས་ཏེ་བཟའ་བར་བྱ། དེ་ནི་ཅུང་ཟད་ཟོས་པ་ཙམ་གྱིས་ཀྱང་སྐད་ཅིག་དེ་ཉིད་ལ་ནི་མཁའ་སྤྱོད་ཀྱི་དངོས་གྲུབ་ཚེ་ཉི་ཟླ་དང་མཉམ་པ་སོགས་འཐོབ་པར་འགྱུར་རོ། །

**གཉིས་པ་དབང་དུ་བྱ་བའི་ཚུལ་བཤད་པ་ལ་གཉིས། བཤད་པར་དམ་བཅའ་བ་དང༌། བཤད་བྱ་དངོས་སོ། །དང་པོ་ནི།**

ཀུ་རུ་ཀུལླེའི་སྒྲུབ་ཐབས་བཤད་པར་བྱ་སྟེ། གོང་དུ་བརྟག་པ་བཅུ་གཉིས་ལས། །རྒྱས་པར་གསུངས་པ་མདོ་རུ་བསྡུས། །

ཞེས་པ་སྟེ། དེ་ནས་ལྟ་སྟངས་སྤྱི་དང་ཁྱད་པར་དབང་དུ་བྱ་བ་ལ་གཙོ་བོར་བསྔགས་པ་ལྷ་མོ་རིག་བྱེད་མའམ་ཀུ་རུ་ཀུལླེའི་སྒྲུབ་ཐབས་བཤད་པར་བྱ་སྟེ། གོང་དུ་སྔགས་ཀྱི་ལེའུར་འདིར་བསྟན་པ་དང༌། འདིའི་སྒྲུབ་ཐབས་དང་དངོས་གྲུབ་ཀྱི་རིམ་པ་ནི་འབུམ་ཕྲག་ལྔ་པའི་བརྟག་པ་བཅུ་གཉིས་ལས་རྒྱས་པར་གསུངས་པ་དང༌། འདིར་དབང་གི་ལས་ཙམ་དུ་སྒྲུབ་ཐབས་མདོར་བསྡུས་པ་ཞིག་བཤད་པར་བྱའོ། །

**གཉིས་པ་ལ་གཉིས། ལྷའི་བསྐྱེད་ཆོག་དང༌། དེའི་ཕན་ཡོན་བསྟན་པའོ། །དང་པོ་ནི།**

ཧྲཱིཿལས་བྱུང་བའི་ལྷ་མོ་ནི། །ཁ་དོག་དམར་ཞིང་ཕྱག་བཞི་པ། །མདའ་དང་གཞུ་ཡི་ལག་པ་མ། །ཨུཏྤལ་དང་ལྕགས་ཀྱུ་འཛིན། །

ཞེས་པ་སྟེ། བསྐྱེད་རིམ་གྱི་སྔོན་འགྲོའི་ཆོས་བླ་མ་དག་པ་སོགས་སོང་ནས། རྡོ་རྗེ་གསུམ་གྱི་བསྐྱེད་ཆོག་ལྟར་སྟོང་ཉིད་བསྒོམ་པ་དང་དེའི་ངང་ལས་པདྨ་དང་ཉི་མའི་གདན་གྱི་སྟེང་དུ་ས་བོན་ཧྲཱིཿདམར་པོ་ལས་ཨུཏྤལ་དམར་པོ་ཧྲཱིཿས་མཚན་པ་འཕྲོ་འདུ་ཡོངས་སུ་གྱུར་པ་ལས་བྱུང་བའི་ལྷ་མོ་རིག་བྱེད་མ་ནི། དབང་དུ་བྱེད་པའི་ཕྱིར་ཁ་དོག་དམར་ཞིང་བསྡུ་བའི་དངོས་པོ་ཞིག་དག་པས་ཕྱག་བཞི་པ། ཕྱག་དང་པོ་གཉིས་ན་མདའ་དང་གཞུ་ཡི་ལག་པ་ཅན་མ། འོག་མ་གཉིས་ན་ཨུཏྤལ་དང་ལྕགས་ཀྱུ་འཛིན་པ། ཞབས་གཉིས་སྐྱིལ་ཀྲུང་ཕྱེད་པའི་སྟབས་ཀྱི་བཞུགས་པར་བསྐྱེད། དེ་ནས་གནས་གསུམ་གྱི་ཡི་གེ་དགོད་པ་ནས་རྒྱས་བཏབ་ཀྱི་རྫོགས་པར་བྱས་ཏེ། ལེའུ་གསུམ་པ་ནས་བསྟན་པའི་སྔགས་དང་ལས་སྦྱོར་གྱི་སྔགས་སོགས་སྐབས་དང་སྦྱར་ནས་བཟླ་བར་བྱའོ། །ག

**ཉིས་པ་ལ་གཉིས། རབ་བསམ་པས་གྲུབ་པ། འབྲིང་བཟླས་བསྒོམ་གྱིས་གྲུབ་པར་བསྟན་པའོ། །དང་པོ་ནི།**

འདི་ནི་བསྒོམས་པ་ཙམ་གྱིས་ནི། །འཇིག་རྟེན་གསུམ་པོ་དབང་དུ་བྱེད། །

ཅེས་པ་སྟེ། དེའང་དབང་པོ་རབ་ཏིང་ངེ་འཛིན་གྱིས་གྲུབ་པ་ཡིན་པས་ལྷ་མོ་འདི་ནི་བསྒོམས་པ་ཙམ་གྱིས་ནི། འཇིག་རྟེན་གསུམ་པོ་ཐམས་ཅད་དབང་དུ་བྱེད་པར་འགྱུར་རོ། །

**གཉིས་པ་ནི།**

འབུམ་ཕྲག་གཅིག་གིས་རྒྱལ་པོ་རྣམས། །ཁྲི་ཡིས་འཇིག་རྟེན་ཕལ་པ་ཉིད། །བྱེ་བས་ཕྱུགས་དང་གནོད་སྦྱིན་སོགས། །འབུམ་ཕྲག་བདུན་གྱིས་ལྷ་མ་ཡིན། །འབུམ་ཕྲག་གཉིས་ཀྱི་ལྷ་རྣམས་ཉིད། །བརྒྱ་ཕྲག་གཅིག་གིས་བསྔགས་པ་ཉིད། །

ཅེས་པ་སྟེ། འབྲིང་བསྙེན་པས་གྲུབ་པ་སྟེ་བཟླས་པ་འབུམ་ཕྲག་གཅིག་གིས་རྒྱལ་པོ་རྣམས་དབང་དུ་བྱེད། ཁྲི་ཡིས་འཇིག་རྟེན་ཕལ་པ་རྣམས་དབང་དུ་བྱེད། བྱེ་བ་བཟླས་པས་ཕྱུགས་ཏེ་རྒྱུད་བླུན་པར་གྱུར་པའི་ཀླུ་དང་གནོད་སྦྱིན་སོགས་དབང་དུ་བྱེད། འབུམ་ཕྲག་བདུན་གྱིས་ལྷ་མ་ཡིན་རྣམས་དབང་དུ་བྱེད། འབུམ་ཕྲག་གཉིས་ཀྱིས་ལྷ་རྣམས་དབང་དུ་བྱེད་པ་ཉིད་དང༌། བརྒྱ་ཕྲག་གཅིག་གིས་སྔགས་པའམ་བློན་པོ་སོགས་དབང་དུ་བྱེད་པ་ཉིད་དོ། །འདིའི་ངེས་དོན་ནི། དབང་དུ་བྱ་བའི་ཡུལ་ཆོས་ཐམས་ཅད། རྒྱལ་པོ་ནི་སེམས་ཀྱི་རྡོ་རྗེ། ཕལ་པ་ནི་ཕུང་པོ་ལྔ། གནོན་སྦྱིན་སོགས་ནི་སྐྱེ་མཆེད་ཀྱིས་བསྡུས་པའི་ཆོས་སོ། །

**གསུམ་པ་ལེའུའི་མཚན་ནི།**

འགྱུར་ལ་ལར་ལྟ་སྟངས་ཀྱི་ལེའུ་སྟེ་བཅུ་གཅིག་པའོ། །

ཞེས་འབྱུང་བས་ལེའུ་བྱེ་བྲག་པའི་མཚན་སྔ་ཕྱི་ཐམས་ཅད་ལ་ཡོད་པས་འཐད་པ་ཉིད་དོ། །

**བརྟག་པའི་མཚན་ནི།**

ཀྱེའི་རྡོ་རྗེ་མཁའ་འགྲོ་མ་དྲྭ་བའི་སྡོམ་པ་ལས། རྡོ་རྗེ་སྙིང་པོ་མངོན་པར་བྱང་ཆུབ་པ་ཞེས་བྱ་བ་བརྟག་པའི་རྒྱལ་པོ་དང་པོ་རྫོགས་སོ། །

ཞེས་པ་སྟེ། རྒྱུད་གསུམ་ཧེ་རུ་ཀའི་རང་བཞིན་དང་གཉིས་སུ་མེད་པའི་ཀྱེའི་རྡོ་རྗེ་དང༌། ལྷ་མོ་བཅོ་ལྔ་ལ་སོགས་པའི་ཕྱི་ནང་གསང་བའི་རྣལ་འབྱོར་མའི་ཚོགས་དང་འབྲེལ་བས་མཁའ་འགྲོ་མ་སྟེ། དེ་ཡང་གཙོ་འཁོར་རྟེན་དང་བརྟེན་པའི་འཁོར་ལོར་ཚོགས་ཤིང་འབྲེལ་བའི་དོན་གྱིས་དྲངས་པ་དང༌། དེ་ཐམས་ཅད་ཐབས་ཤེས་གཉིས་མེད་ཀྱི་ངོ་བོ་རང་བཞིན་ལྷན་ཅིག་སྐྱེས་སུ་བསྡུ་བ་ནི་སྡོམ་པ་སྟེ་དེ་ལྟ་བུ་སྟོན་པའི་རྡོ་རྗེ་བྱེད་ཚིག་གི་རྒྱུད་ལས། སྡུད་པ་པོ་རྡོ་རྗེ་སྙིང་པོས་ལམ་བསྐྱེད་རྫོགས་ཀྱི་རིམ་པ་སྤྱི་དང་བྱེ་བྲག་མངོན་པར་བྱང་ཆུབ་པའི་ལྷན་ཅིག་སྐྱེས་པའི་ཡེ་ཤེས་མངོན་དུ་གྱུར་པའི་ཐབས་ཞུས་ཏེ་གཏན་ལ་ཕབ་པའི་ཕྱིར་མངོན་པར་བྱང་ཆུབ་པ་ཞེས་བྱའོ། །ཆོས་ཐམས་ཅད་དོན་དམ་པར་བརྗོད་པ་དང་བྲལ་ཡང་ཀུན་རྫོབ་སེམས་ཅན་གྱི་དོན་དུ་སྒྲར་བརྟག་སྟེ་བརྗོད་བྱ་རྗོད་བྱེད་གཉིས་ཀ་ཡང་དག་པར་བསྟན་པས་ན་བརྟགས་པ། དེ་གསང་སྔགས་རྒྱུད་སྡེ་ཀུན་གྱི་དབུས་ན་བདག་པོར་གྱུར་པའི་ཕྱིར་རྒྱལ་པོ་ཞེས་བརྗོད་པ་དང༌། དེ་ལ་བརྟག་པ་སུམ་ཅུ་རྩ་གཉིས་སུ་བཞུགས་པའི་ཐོག་མ་འདི་ཡིན་པས་དང་པོ་དང་དེའི་མངོན་པར་རྟོགས་པའི་ལུས་ཡོངས་སུ་རྫོགས་པར་བསྟན་ཟིན་པའི་ཕྱིར་རྫོགས་སོ་ཞེས་པའོ། །རྒྱུད་ཀྱི་རྒྱལ་པོ་དཔལ་བརྟག་པ་གཉིས་པའི་ཚིག་དོན་རྣམ་པར་བཤད་པ་མན་ངག་གི་མཛོད་ལས། བརྟག་པ་དང་པོའི་སྐབས་ཀྱི་ཚིག་དོན་རྣམ་པར་བཤད་པ་སྟེ་རྫོགས་སོ།། །།

 ༈ །ཀུན་ཁྱབ་རྡུལ་བྲལ་ཡེ་ཤེས་མེ་ལོང་སྟོང་ཆེན་ཡུམ་ལྔའི་མཁའ་དབྱིངས་སུ། །ཁ་སྦྱོར་ཤིང་རྟ་བདུན་གྱིས་བསྐྱོད་དེ་དཀྱིལ་འཁོར་འཁོར་ལོའི་མགོན་ཉིད་དུ། །ཐམས་ཅད་བདག་ཉིད་དགྱེས་པར་བཞུགས་མཛད་བདེ་ཆེན་ནམ་མཁའི་རྡོ་རྗེ་གང༌། །དེང་འདིར་བདག་གི་ཡིད་མཁར་རོལ་ལ་དགའ་ཆེན་བློ་ཡི་མཆོག་སྦྱིན་མཛོད། །གང་ལ་བརྟག་ཅིང་ཕུལ་དུ་ཕྱིན་པ་དང་པོའི་མངོན་རྟོགས་དགའ་མའི་གཟུགས། །རིམ་གཉིས་ལང་ཚོས་མཚར་སྡུག་རྫོགས་ཏེ་ཀུན་ཡིད་འཕྲོག་པ་གང་འདི་ལ། །སླར་ཡང་གང་འོས་རྒྱན་གྱི་བྱེ་བྲག་རྣམ་པར་བརྟག་པ་ཕྱི་མ་འདིས། །ཚང་བར་སྦྱིན་ཏེ་སྔར་བས་ལྷག་པའི་ངེས་པ་སྟེར་ཚུལ་བཤད་པར་བྱ། །

 ཞེས་སླར་ཡང་མཆོད་པར་བརྗོད་ཅིང་ཚིགས་སུ་བཅད་པས་མཚམས་སྦྱར་ནས། **གཉིས་པ་བརྟག་པ་ཕྱི་མ་ཤིན་ཏུ་རྒྱས་པར་བཤད་པ་ལ།** ཇི་སྐད་དུ། རབ་གནས་དངོས་གྲུབ་གླེང་གཞི་དང༌། །ཕྱག་རྒྱ་མངོན་འགྱུར་བྲིས་སྐུ་བཟའ། །འདུལ་བཏུ་བཟླས་སྦྱོར་རྫོགས་པ་བཅས། །བརྟག་པ་ཕྱི་མ་བསྡུས་པ་ཡིན། །ཞེས་པ་ལྟར་**ལེའུ་བཅུ་གཉིས་ལས། དང་པོ་རབ་གནས་ཀྱི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་ལེའུ་གསུམ་པ་དང་བརྒྱད་པའི་བསྐྱེད་རིམ་གྱི་རྟེན་ཐང་སྐུ་བཞེངས་པ་ལ་རབ་གནས་དགོས་པ་ལེའུ་འདིས་བསྟན། ལེའུ་གཉིས་པའི་ལས་ཚོགས་ལ་སྦྱིན་སྲེག་མ་བསྟན་པ་འདིས་བསྟན། ལེའུ་གསུམ་པར་ནང་གསང་གི་མཆོད་པ་བྱུང་ཡང་ཕྱི་མཆོད་མ་བྱུང་བས་འདིས་བསྟན། དབང་བསྐུར་བའི་ལེའུར་སློབ་དཔོན་གྱི་མཚན་ཉིད་དང༌། སློབ་དཔོན་གྱི་ལས་ས་བསླང་བ་མ་བསྟན་པའང་འདིར་བསྟན་པ་བཅས་གོང་གི་ལེའུ་དེ་དག་གི་ཁ་སྐོང་དུ་བསྟན་པ་ནི་ལེའུ་སྔ་ཕྱིའི་འབྲེལ་ལོ། །

**གཉིས་པ་ལེའུའི་གཞུང་བཤད་པ་ལ་གཉིས། སློབ་དཔོན་གྱི་ལས་རབ་གནས་དང༌། སྦྱིན་སྲེག་གི་ཆོ་ག་བསྟན་པའོ། །དང་པོ་ལ་གཉིས། སྤྱི་དོན་དང༌། གཞུང་དོན་ནོ། །དང་པོ་ལ་**ངོ་བོ། ངེས་ཚིག དབྱེ་བ། སྒྲ་དོན། མངོན་པར་རྟོགས་པའི་ཆིངས་ཏེ་ལྔའི་སྒོ་ནས་བཤད་པ་ལས། ངོ་བོ་ནི་རབ་ཏུ་མཆོག་ཏུ་གནས་པ་མི་འགྱུར་བའི་དོན་ནོ། །ངེས་ཚིག་ནི་ཆོས་ཅན་གཞན་ལས་མཆོག་ཏུ་བསྔགས་པས་རབ་དང༌། དེ་ཡུན་དུ་གནས་པས་རབ་གནས་སོ། །དབྱེ་བ་ལ། ཕྱི་མཚན་པ་རྫས་ཀྱི་དང༌། ནང་བསྐྱེད་རྫོགས་གོམས་པའི་དང༌། གསང་བ་ཡང་དག་དོན་གྱི་རབ་གནས་སོ། །སྒྲ་དོན་ནི་སུ་པྲ་ཏིཥྛའི་སྒྲ་ལས་དྲངས་ན་སུ་ནི་བདེ་བ་དང་ལེགས་པ། པྲ་ནི་སོ་སོ་དང་རབ། ཏིཥྛ་ནི་བརྟན་པར་གནས་པ་ལ་འཇུག་པས་ལེགས་པར་རབ་ཏུ་གནས་པའི་དོན་ནོ། །མངོན་པར་རྟོགས་པའི་ཆིངས་ལ། གང་གིས་བྱེད་པའི་སློབ་དཔོན། གང་ལ་བྱ་བའི་ཡུལ། གང་ཚེ་བྱ་བའི་དུས། གང་ཞིག་བྱ་བའི་དགོས་པ། ཇི་ལྟར་བྱ་བའི་ཆོ་ག་རྒྱས་བསྡུས་ཀྱི་ཆིངས་རྣམས་ཁོ་བོས་བྱས་པ་གཞན་ལས་ཤེས་པར་བྱའོ། །

**གཉིས་པ་ལ་གཉིས། ཞུ་བ་དང༌། ལན་ནོ། །དང་པོ་ནི།**

རྡོ་རྗེ་སྙིང་པོས་གསོལ་པ། བཅོམ་ལྡན་རྡོ་རྗེ་སྙིང་པོ་བདག །སངས་རྒྱས་ཐམས་ཅད་གཅིག་བསྡུས་པ། །རབ་གནས་མཚན་ཉིད་བཟང་པོ་ཉིད། །རིམ་པ་ཇི་ལྟར་བཤད་དུ་གསོལ། །

ཞེས་པ་སྟེ། རྡོ་རྗེ་སྙིང་པོས་གསོལ་པ། གང་ལ་གསོན་ན་བཅོམ་ལྡན་འདས་ལའོ། །གང་གིས་ན་རྡོ་རྗེ་སྙིང་པོ་བདག་གིས་སོ། །གང་ཞིག་གསོལ་ན་རྟེན་བྲིས་འབུར་ལྟ་བུ་གཅིག་ལ་སངས་རྒྱས་ཐམས་ཅད་ངོ་བོ་གཅིག་ཏུ་བསྡུས་པ་རབ་ཏུ་གནས་པའི་མཚན་ཉིད་བཟང་པོ་དང་ལྡན་པ་དེ་ཉིད་ཆོ་ག་དག་པ་ལས་བྱུང་བའི་ཕྱིར། དེའི་ཚུལ་ལམ་རིམ་པ་ཇི་ལྟར་གནས་པའི་ཡན་ལག་རྫོགས་པར་བཤད་དུ་གསོལ་ཞེས་ཞུས་པའོ། །

**གཉིས་པ་ལ་གསུམ། ཇི་ལྟར་བྱ་བའི་ཆོ་ག སློབ་དཔོན་གྱི་མཚན་ཉིད། མཆོད་པའི་ཆོ་ག་བསྟན་པའོ། །དང་པོ་ནི།**

བཅོམ་ལྡན་འདས་ཀྱིས་བཀའ་སྩལ་པ། ཇི་གསུངས་སྦྱིན་སྲེག་བྱས་ནས་ནི། །དཀྱིལ་འཁོར་དམ་པ་བཞེངས་པ་དང༌། །སྔ་བར་སྐུ་གཟུགས་སྦྱང་བྱ་ཞིང༌། །སྟ་གོན་ལ་སོགས་བྱས་ནས་ནི། །ནམ་མཁར་བཞུགས་པའི་སངས་རྒྱས་ཀུན། །སྐུ་གཟུགས་སྙིང་གར་རབ་ཏུ་གཞུག །

ཅེས་པ་སྟེ། དེ་ལྟར་གསོལ་བ་བཏབ་པས་བཅོམ་ལྡན་འདས་ཀྱིས་རབ་གནས་བྱ་བའི་ཚུལ་བཀའ་སྩལ་པ་ནི། འདིར་མདོར་བསྡུས་པ་ཙམ་ཡིན་གྱིས་གཞན་དུ་བཤད་རྒྱུད་ལས་ཇི་སྐད་གསུངས་པས་ཁ་བསྐང་སྟེ་ཐོག་མར་བགེགས་ཞི་བའི་ཕྱིར་སྦྱིན་སྲེག་བྱས་ནས་ནི། ས་ཆོ་དང་ལྷ་དང་བུམ་པ་རྟེན་སོགས་རྟ་གོན་སྔོན་དུ་འགྲོ་བ་ཅན་གྱིས་རྡུལ་ཚོན་གྱི་དཀྱིལ་འཁོར་དམ་པ་ཞག་གི་ཆོ་གའི་སྒོ་ནས་བཞེངས་པ་དང༌། དེ་ནས་གཟའ་སྐར་ཤིས་པའི་དུས་ཀྱི་ནང་སྔ་བར་དཀྱིལ་འཁོར་བསྒྲུབ་ཅིང་མཆོད་པའི་བྱ་བ་སྔོན་དུ་བཏང་ནས། རབ་ཏུ་གནས་བྱའི་རྟེན་སྐུ་གཟུགས་སོགས་ལ་ཞི་དྲག་གི་བགེགས་དང༌། རྫས་ཀྱིས་མི་ཤིས་པ། ཁྲུས་ཀྱིས་དྲི་མ་རྣམས་སྦྱང་བར་བྱ་ཞིང༌། དེ་ཡང་སྔར་གྱི་སྟ་གོན་ལ་སོགས་པའི་ཆོ་གའི་རིམ་པ་ལས་ཇི་ལྟར་བྱུང་བ་ལྟར་རྟེན་བསྐྱེད་པའི་བར་རྫོགས་པར་བྱས་ནས་ནི། སྟ་གོན་གྱི་དུས་ནམ་མཁར་བཏེག་ཅིང་བཞུགས་པའི་ཡེ་ཤེས་པ་ཚད་ཅན་བསྐྱེད་པའི་ལྷ་དང༌། ཚད་མེད་ཕྱོགས་བཅུའི་སངས་རྒྱས་ཀུན་ཡང་དག་པར་མཆོད་དེ་གསོལ་བ་བཏབ་ནས། སྐུ་གཟུགས་ཀྱི་རྟེན་དམ་ཚིག་པར་བསྐྱེད་པའི་སྙིང་གར་སྔགས་དང་ཕྱག་རྒྱ་ཏིང་ངེ་འཛིན་གྱིས་རབ་ཏུ་གཞུག་པར་བྱས་ཏེ། དབང་བསྐུར་མངའ་དབུལ་བརྟན་བཞུགས་སོགས་ཡན་ལག་ཚང་བར་གྱིས་ཤིག་པར་གནང་བའོ། །

**གཉིས་པ་ནི།**

རང་འདོད་ལྷ་མཉམ་རྣལ་འབྱོར་པ། །རབ་མཐོང་སྔགས་ཀྱི་ཕ་རོལ་སོན། །

ཞེས་པ་སྟེ། ཇི་ལྟར་དཀྱིལ་འཁོར་གྱི་བྱ་བ་དབང་དང་རབ་གནས་སོགས་བྱེད་པའི་སློབ་དཔོན་ནི། རང་གང་ལ་འཇུག་པར་འདོད་པའི་ཡི་དམ་གྱི་ལྷའི་བསྐྱེད་རིམ་ལ་མཉམ་བཞག་གི་བརྟན་པ་ཐོབ་པའི་རྣལ་འབྱོར་པ་ནི་འབྲིང་དང༌། ལྷག་པར་རྫོགས་རིམ་ནང་གི་ཆོས་ཉིད་ཀྱི་དོན་རབ་ཏུ་མཐོང་བ་ནི་མཆོག་དང༌། གསང་སྔགས་ཀྱི་རྒྱུད་གཞུང་ཀུན་ལ་སྦྱངས་པ་མཐར་ཕྱིན་ཏེ་ཕྱི་ནང་གསང་བའི་དེ་ཉིད་བཅུ་ལ་མཁས་པའི་ཕ་རོལ་ཏུ་སོན་ནས་མངོན་རྟོགས་ལག་ལེན་དུ་བསྡེབས་ཏེ་རྒྱུད་ཀྱི་ཕུར་བུ་འདོན་ཤེས་པ་ནི་ཐ་མ་སྟེ་མཚན་ཉིད་དེ་གསུམ་དང་ལྡན་པས་མ་གཏོགས་ཆོ་གའི་ལག་ལེན་ཐར་ཐོར་ཙམ་གྱིས་དབང་དང་རབ་གནས་བྱ་བར་མི་རུང་བ་ཡིན་ནོ། །

**གསུམ་པ་ལ་གཉིས། ཕྱི་མཆོད་ཀྱི་སྔགས་དང༌། ཇི་ལྟར་མཆོད་པའི་རིམ་པའོ། །དང་པོ་ནི།**

ཨོཾ་བཛྲ་པུཥྤེ་ཨཱཿཧཱུཾ་སྭཱ་ཧཱ། ཨོཾ་བཛྲ་དྷཱུ་པེ་ཨཱཿཧཱུཾ་སྭཱ་ཧཱ། ཨོཾ་བཛྲ་ཨཱ་ལོ་ཀེ་ཨཱཿཧཱུཾ་སྭཱ་ཧཱ། ཨོཾ་བཛྲ་གནྡྷེ་ཨཱཿཧཱུཾ་སྭཱ་ཧཱ། ཨོཾ་བཛྲ་ནཻ་བི་དྱེ་ཨཱཿཧཱུཾ་སྭཱ་ཧཱ།

ཞེས་པ་སྟེ། ཨོཾ་ནི་སྔགས་ཀྱི་མགོ་དང་སྐུ་རྡོ་རྗེའི་ས་བོན། བཛྲ་ནི་རྡོ་རྗེ། པུཥྤེ་ནི་མེ་ཏོག་མ་སྟེ་སེམས་ཀྱི་རྡོ་རྗེ་ཤེས་རབ་སྟོང་པ་ཉིད་ལས་ལྷ་མོ་མེ་ཏོག་མའི་རྣམ་པར་སྣང་བའི་དོན་ཏེ་ངོ་བོ་སྟོང་ཉིད་དང་རྣམ་པ་མཆོད་རྫས་སུ་ཤར་བ་དང༌། ཨཱཿནི་གསུང་དང༌། ཧཱུཾ་ནི་ཐུགས་རྡོ་རྗེ་ས་བོན། སྭཱཧཱ་ནི་ཐབས་ཤེས་དབྱེར་མི་ཕྱེད་པའི་རྡོ་རྗེ་གསུམ་གྱི་གཞི་ཚུགས་ཤིག་པའོ། །དེ་བཞིན་དུ་རྡོ་རྗེ་གསུམ་གྱིས་ས་བོན་དང་མཆོད་རྫས་ཐོགས་པའི་ལྷ་མོའི་མཚན་སྤེལ་ཏེ་རྣམ་པ་དེ་དང་དེ་ངོ་བོ་རྒྱལ་བའི་རྡོ་རྗེ་གསུམ་གྱི་རང་བཞིན་དུ་བྱིན་གྱིས་བརླབས་པ་འོག་མ་རྣམས་ལ་ཡང་སྦྱར་བར་བྱའོ། །

**གཉིས་པ་ནི།**

སྣ་ཚོགས་ཧཱུཾ་ནི་རྫོགས་པ་དང༌། །མེ་ཏོག་ལ་སོགས་འབུལ་བ་ཉིད། །གོང་མའི་རྒྱུད་ཀྱི་ཆོག་རིམ་པས། །མཆོད་ཡོན་ཞབས་བསིལ་གོང་མ་བཞིན། །

ཞེས་པ་སྟེ། མཆོད་པའི་ཡོ་བྱད་སྣ་ཚོགས་པ་དེ་དག་ཀྱང་སྙིང་གའི་ས་བོན་ཧཱུཾ་ནི་ཡོངས་སུ་གྱུར་པ་ལས་མཆོད་རྫས་སོ་སོའི་རྣམ་པར་རྫོགས་པ་དང༌། རང་སྔགས་ཀྱིས་བྱིན་གྱིས་བརླབས་ཏེ་དབང་པོའི་སྒོ་རྣམས་ཚིམ་པར་བྱེད་པའི་མེ་ཏོག་ལ་སོགས་པའི་མཆོད་པ་རྣམས་འབུལ་བ་ཉིད་དང༌། དེ་རྣམས་འབུལ་བའི་རིམ་པ་ཡང་གོང་མ་བླ་མེད་རྒྱུད་ཀྱི་ཆོ་གའི་རིམ་པས་ཐོག་མར་མཆོད་ཡོན་དང༌། དེ་ནས་ཞབས་བསིལ་འབུལ་བའང་གོང་མ་ཉེར་སྤྱོད་བཞིན་བྱིན་གྱིས་བརླབས་ཏེ་དབུལ་བར་བྱའོ། །

**གཉིས་པ་སྦྱིན་སྲེག་གི་ཆོ་ག་བསྟན་པ་ལ་གཉིས། སྤྱི་དོན་དང༌། གཞུང་དོན་ནོ། །དང་པོ་ལ་**ངོ་བོ། ངེས་ཚིག དབྱེ་བ། སྒྲ་དོན། མངོན་པར་རྟོགས་པའི་ཆིངས་ཏེ་ལྔའི་སྒོ་ནས་བཤད་པ་ལས། ངོ་བོ་ནི་ལྷ་ཚིམ་པར་བྱེད་པའི་རང་བཞིན་ཅན་ནོ། །ངེས་ཚིག་ནི་མཆོད་སྦྱིན་མེར་སྲེག་སྟེ་འབུལ་བས་སྦྱིན་སྲེག་གོ །དབྱེ་བ་ལ། ཕྱི་སྲེག་བླུགས་རྫས་ཀྱི་དང༌། ནང་བཟའ་བཏུང་ཟས་ཀྱི་དང༌། གསང་བ་ཐིག་ལེ་འབར་འཛག་གི་དང༌། དེ་ཁོ་ན་ཉིད་ཡང་དག་དོན་གྱི་སྦྱིན་སྲེག་གོ །སྒྲ་དོན་ནི་ཧོ་མའི་སྒྲ་ལས་དྲངས་ན་སྲེག་བླུགས་ཏེ་ལྷའི་ཞལ་གྱི་སྒོ་ནི་མེའི་རྣམ་པར་བྱས་ཏེ་རྫས་སྲེག་ཅིང་བླུགས་པའི་དོན་གྱིས་སོ། །མངོན་པར་རྟོགས་པའི་ཆིངས་ལ། ལས་གང༌། དགོས་པ་ཅི། བྱེད་པོ་སུ། དུས་ནམ། ཕྱོགས་གར། ཐབ་ཀྱི་དབྱིབས་དང་ཚད། མདོག་དང་མཚན་མ། བུད་ཤིང་ཅི། ཁ་གར་བལྟ། ཆས་གོས་དང་འདུག་སྟངས། བསམ་པ་དང་བླང་བྱའི་མེ། དགང་བླུགས་བཟུང་བའི་ཁུ་ཚུར། འབུལ་བའི་སྔགས་ཀྱི་སྤེལ་ཚིག འདོད་གསོལ་གྱི་ཁྱད་པར་རྣམས་ཤེས་པའི་སྒོ་ནས་ཆོ་ག་ལ་འཇུག དེ་ཡང་དཀྱིལ་འཁོར་དང་འབྲེལ་མ་འབྲེལ་གྱི་ཆོ་གའི་ཆིངས་སོ་སོར་ཡོད་པ་སྟེ་དེ་རྣམས་ལག་ལེན་འཛུབ་ཚུགས་མ་ལྟར་ཤེས་པར་བྱའོ། །

**གཉིས་པ་གཞུང་དོན་ལ་དྲུག ཐབ་ཀྱི་མཚན་ཉིད། བསྲེག་བྱའི་རྫས། མེ་ལྷའི་སྔགས། ཞར་བྱུང་ས་བསླང་བ། གཤེགས་སུ་གསོལ་བ། མཆོད་པའི་སྔགས་སོ། །དང་པོ་ལ་གསུམ། དབྱིབས། ཚད། ཁ་དོག་བསྟན་པའོ། །དང་པོ་ནི།**

ཞི་ལ་ཐབ་ཁུང་ཟླུམ་པོ་ཉིད། །རྒྱས་པ་ཉིད་ལ་གྲུ་བཞི་པ། །གསད་པ་ལ་ནི་གྲུ་གསུམ་བརྗོད། །དེ་ཉིད་ལ་ནི་ལྷག་མ་བསྒྲུབ། །

ཅེས་པ་སྟེ། ཞི་བའི་ལས་ལ་ཐབ་ཁུང་ཟླུམ་པོ་ཉིད་དང༌། རྒྱས་པ་ཉིད་ཀྱི་ལས་ལ་ཐབ་ཁུང་གྲུ་བཞི་པ། གསད་པ་མངོན་སྤྱོད་ལས་ཀྱི་ཐབ་ཁུང་ལ་དབྱིབས་ནི་གྲུ་གསུམ་པར་བརྗོད་པ་དང༌། བསད་པའི་ཐབ་ཁུང་དེ་ཉིད་ལ་ནི་ལྷག་མ་དབང་དང་དགུག་པ་སྐྲད་དབྱེ་སོགས་བསྒྲུབ་པར་བྱ་བའམ། ཡང་ན་གུར་ལས། དབང་དང་དགུག་ལ་ཟླ་གམ་མོ་ཞེས་བྱུང་བ་ལྟར་བསྒྲུབ་པར་བྱའོ། །

**གཉིས་པ་ནི།**

ཁྲུ་གང་དང་ནི་ཁྲུ་ཕྱེད་ཉིད། །ཞི་བའི་སྟེང་དང་འོག་ཏུ་ཡིན། །ཁྲུ་དོ་དང་ནི་ཁྲུ་གང་ཉིད། །རྒྱས་པའི་སྟེང་དང་འོག་ཏུ་བརྗོད། །སོ་མོ་ཉི་ཤུའམ་དེའི་ཕྱེད། །གསད་པའི་སྟེང་དང་འོག་ཏུ་ཡིན། །

ཞེས་པ་སྟེ། རྒྱར་ཁྲུ་གང་དང་ནི་དཔངས་སུ་ཁྲུ་ཕྱེད་པ་ཉིད་ནི། ཞི་བའི་ཐབ་ཀྱི་སྟེང་དང་འོག་གི་ཚད་ཡིན་ཞིང་ཁ་ཁྱེར་ནི་སོར་བཞི་པའོ། །རྒྱར་ཁྲུ་དོ་དང་ནི་དཔངས་སུ་ཁྲུ་གང་ཉིད་ནི། རྒྱས་པའི་ཐབ་ཀྱི་སྟེང་དང་འོག་ཏུ་བརྗོད་ཅིང་ཁ་ཁྱེར་ནི་སོ་བརྒྱད་པའོ། །རྒྱར་ངོས་རེ་ལ་སོར་མོ་ཉི་ཤུའམ་དཔངས་སུ་དེའི་ཕྱེད་སོར་བཅུ་ནི། གསད་པའི་ཐབ་ཀྱི་སྟེང་དང་འོག་ཏུ་ཡིན་ཞིང་ཁ་ཁྱེར་སོ་གསུམ་པའོ། །ཡང་སྒྲས་དབང་དང་དགུག་པའི་ཐབ་ཚད་ཀྱང་དེ་དང་མཚུངས་པར་སྡུད་པའི་དོན་ནོ། །

**གསུམ་པ་ནི།**

ཞི་ལ་ཁ་དོག་དཀར་པོར་འགྱུར། །རྒྱས་ལ་སེར་པོ་དེ་བཞིན་ནོ། །གསད་པ་ལ་ནི་ཁ་དོག་ནག །དབང་ལ་དམར་པོར་རབ་ཏུ་གྲགས། །དབང་ལ་ཇི་བཞིན་དེ་ལྟར་དགུག །གསད་ལ་ཇི་ལྟར་ཞེ་སྡང་སོགས། །

ཞེས་པ་སྟེ། ཞི་བའི་ཐབ་ལ་ཁ་དོག་དཀར་པོར་འགྱུར་བ་དང༌། རྒྱས་པའི་ཐབ་ལ་ཁ་དོག་སེར་པོ་དེ་བཞིན་དུ་འགྱུར་བ་ཡིན་ནོ། །གསད་པ་ལ་ནི་ཁ་དོག་ནག་པོ་དང༌། དབང་ལ་དམར་པོར་འགྱུར་བ་རབ་ཏུ་གྲགས་པ་དང༌། དབང་ལ་ཇི་ལྟ་བ་བཞིན་དུ་དེ་ལྟར་དགུག་པ་ལའང་མཚུངས་ཤིང༌། གསད་པ་ལ་ཇི་ལྟ་བར་ཞེ་སྡང་སྟེ་སྡང་བའི་ལས་དང་བསྐྲད་པའི་ལས་སོགས་དྲག་པོའི་ལས་ཐམས་ཅད་ལ་ཁ་དོག་ནག་པོར་བྱའོ། །

**གཉིས་པ་བསྲེག་བྱའི་རྫས་ནི།**

ཞི་ལ་ཏིལ་དང་རྒྱས་ལ་ཞོ། །གསད་ལ་ཚེར་མ་དེ་བཞིན་དུ། །སྡང་ལ་སོགས་པའང་ཚེར་མར་བརྗོད། །དབང་དང་དགུག་ལ་ཨུད་པ་ལ། །

ཞེས་པ་སྟེ། རྫས་ནི་ཞི་བ་གཙོ་བོ་ཏིལ་དང༌། རྒྱས་པ་ལ་གཙོ་བོ་ཞོ་ལས་བྱས་པའི་ཟས་མཆོག་དང༌། གསད་པ་ལ་གཙོ་བོ་ཚེར་མ་ཆན་གྱི་དུག་ཤིང་བྱ་བ་དེ་བཞིན་དུ། སྡང་ལ་སོགས་པ་དྲག་པོའི་ལས་གཞན་ལའང་གཙོ་བོ་ཚེར་མར་བརྗོད་ཅིང༌། དབང་དང་དགུག་པ་ལ་གཙོ་བོ་ཨུད་པ་ལ་སྟེ་མེ་ཏོག་དམར་པོའི་རིགས་མེད་དུ་མི་རུང་བ་རྣམས་བསྟན་པ་དང༌། གཙོ་སྒྲས་གཞན་ཡང་ཚོགས་པར་བྱ་དགོས་པའི་དོན་ནོ། །

**གསུམ་པ་མེ་ལྷའི་སྔགས་ནི།**

ཨོཾ་ཨགྣ་ཡེ་མཧཱ་ཏེ་ཛྭཿ སརྦ་ཀརྨ་པྲ་སཱ་དྷ་ཀ ཀཱ་རུ་ཎྱ་ཀྲྀ་ཏ་སརྦ་ས་ཏྭ་ཨརྠ། ཨསྨི་ནྶནྣི་ཧི་ཏོ་བྷ་ཝ། མེ་དགུག་པའོ། །

ཞེས་པ་སྟེ། ཨོཾ་དཔལ་སྟེར་བའི་དོན་དང༌། ཨགྷི་མཧཱ་ཏེ་ཛྭཿནི་མེ་གཟི་བརྗིད་ཆེན་པོ་སྟེ་ཚིགས་བཅད་དུ་བསྒྱུར་བ་ནི། གཟི་བརྗིད་ཆེན་པོ་མེ་ཡི་ལྷ། །ཞེས་དང༌། དེ་བཞིན་དུ་སརྦ་ཀརྨ་པྲ་སཱ་དྷ་ཀ་ནི། ལས་ཐམས་ཅད་རབ་ཏུ་སྒྲུབ། །ཞེས་དང༌། ཀཱ་རུ་ཎྱ་ཀྲྀཏ་སརྦ་ཨརྠ་ནི། སྙིང་རྗེས་དོན་རྣམས་ཐམས་ཅད་མཛད། །ཅེས་དང༌། ཨསྨི་ནྶནྣ་ཧི་ཏོ་བྷ་ཝ་ནི། འདི་ཉིད་དུ་ནི་བཞུགས་པར་མཛོད། །ཅེས་སོ། །འདི་ནི་མེ་ལྷ་དགུག་པ་སྟེ་སྤྱན་དྲངས་པའི་སྔགས་སོ། །

**བཞི་པ་ཞར་བྱུང་ས་བསླང་བ་བསྟན་པ་ནི།**

མ་མ་རིན་ཆེན་སྣ་ཚོགས་འཛིན། །ཀྱེ་ཡི་རྡོ་རྗེ་ཁྲོས་མཆོད་པའི། །ལྷ་མོ་ཁྱོད་ནི་དཔང་དུ་གྱུར། །ཆེ་གེ་བདག་ནི་དཀྱིལ་འཁོར་འབྲི། །

ཞེས་པ་སྟེ། དབང་དང་སྦྱིན་སྲེག་དཀྱིལ་འཁོར་དང་འབྲེལ་བའི་ས་ཆོག་གི་སྐབས་སུ་སའི་ལྷ་མོ་ལ་མཁྱེན་པ་གསོལ་བ་ཞར་བྱུང་དུ་བསྟན་པ་སྟེ། ཇི་ལྟར་གསོལ་ན། མ་མ་རིན་ཆེན་སྣ་ཚོགས་འཛིན་པ་ཞེས་བོད་ནས། བདག་གི་ཀྱེའི་རྡོ་རྗེ་ཁྲོ་ཆགས་ཁྲོས་པའི་སྐུའི་རྣམ་པ་ཅན་སྒྲུབ་ཅིང་མཆོད་པའི་ཕྱིར་དཀྱིལ་འཁོར་གྱི་ལས་སྒྲུབ་པ་ལ། ལྷ་མོ་ཁྱོད་ནི་ཇི་ལྟར་སངས་རྒྱས་ཀྱིས་བདུད་བཅོམ་པའི་དབང་དུ་གྱུར་པ་ལྟར། སྒྲུབ་པ་པོ་ཆེ་གེ་ཞེས་བྱ་བ་བདག་ནི་གནས་འདིར་དཀྱིལ་འཁོར་འབྲི་བ་ལ་ཡང་ལྷ་མོ་ཁྱོད་དཔང་དུ་གྱུར་འཚལ་བས་སའི་ཕྱོགས་འདི་གནང་བར་མཛོད་ཅིག་ཅེས་པའོ། །

**ལྔ་པ་མེ་ལྷ་གཤེགས་སུ་གསོལ་བ་ནི།**

སྭཱརྠཉྩཻ་ཝ་པ་རརྠཉྩ། སཱ་དྷི་ཏྭ་གཙྪ་ཧ་བྱ་བྷུ་ཀ ཨ་ག་མི་ཥྱ་མི་ཡ་ཐཱ་ཀཱ་ལེ། སརྦ་སིདྷི་ཀུ་རུ་ཤྭ་མེ། མེ་དགའ་བའི་སྔགས་སོ། །

ཞེས་པ་སྟེ། འདིའི་དོན་བོད་སྐད་དུ་བསྒྱུར་བ་ནི། བདག་གི་དོན་དང་གཞན་གྱི་དོན། །སྒྲུབ་ཀྱིས་བསྲེག་བྱ་ཟ་བ་གཤེགས། །ཇི་ལྟའི་དུས་ན་འབྱོན་པ་དང༌། །བདག་གི་དངོས་གྲུབ་ཐམས་ཅད་མཛོད། །ཅེས་སོ། །འདི་ནི་མེ་ལྷ་དགའ་ནས་གཤེགས་སུ་གསོལ་བའི་སྔགས་སོ། །

**དྲུག་པ་མཆོད་པའི་སྔགས་བསྟན་པ་ནི།**

ཨོཾ་ཛཿཧཱུཾ་བཾ་ཧོཿཁཾ་རཾ། མཆོད་ཡོན་གྱི་སྔགས་སོ། །ཨོཾ་ནི་རི་ཏི་ཧཱུཾ་ཁཾ། ཞབས་བསིལ་གྱི་སྔགས་སོ། །ཨོཾ་དྷྭཾ་དྷྭཾ། ལྷ་བཤོས་ཀྱི་སྔགས་སོ། །

ཞེས་པ་སྟེ། དེ་དག་ནི་ཕྱི་མཆོད་ཀྱི་འཕྲོ་སྟེ་མཆོད་ཡོན། ཞབས་བསིལ། ལྷ་བཤོས་ཏེ་བཟའ་བཅའ་སྣ་ཚོགས་འབུལ་བའི་སྔགས་ཏེ་ཨརྒྷཾ་སོགས་དང་གདམས་ཀར་བཞེད་དོ། །

**གསུམ་པ་ལེའུའི་མཚན་ནི།**

ཀྱེའི་རྡོ་རྗེ་མཁའ་འགྲོ་དྲྭ་བའི་སྡོམ་པ་ལས། རབ་གནས་ཀྱི་ལེའུ་སྟེ་དང་པོའོ། །

ཞེས་པ་སྟེ། བརྟག་པའི་མཚན་གོང་དུ་བསྟན་པ་བཞིན་དང༌། ལེའུའི་བྱེ་བྲག་པའི་མཚན་ནི་རྟེན་ལྷག་པར་གནས་པའི་རབ་གནས་གཙོ་བོར་གྱུར་པའི་སློབ་དཔོན་གྱི་ལས་བསྟན་པའི་ལེའུ་སྟེ་ཕྱི་མའི་དུམ་བུ་བཅུ་གཉིས་ལས། དང་པོའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **གཉིས་པ་དངོས་གྲུབ་གཏན་ལ་འབེབས་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་བརྟག་པ་དང་པོའི་ལེའུ་དྲུག་པར་བསྐྱེད་རྫོགས་ཀྱི་འབོག་འདོན་དུ་བསྟན་པའི་སྤྱོད་པ་དེས་དུས་ཚོད་འདི་ཙམ་ན་སངས་རྒྱས་ཞེས་དངོས་གྲུབ་ཐོབ་མཚམས་མ་བསྟན་པས། ལེའུ་འདིས་ཟླ་བ་གསུམ་དང་ཞག་བདུན་ན་འཚང་རྒྱའི་ངེས་པ་བསྟན་པ་ནི་བརྟག་པའི་འབྲེལ་དང༌། ཕྱི་མའི་ལེའུ་དང་པོར་སེམས་ཅན་དམན་པ་རྗེས་སུ་བཟུང་བའི་དོན་དུ་རབ་གནས་དང་སྦྱིན་སྲེག་བསྟན་མ་ཐག་ཏུ་འདིར་སེམས་ཅན་མཆོག་རྗེས་སུ་བཟུང་བའི་ཕྱིར་དངོས་གྲུབ་བསྟན་པ་ནི་ལེའུ་སྔ་ཕྱིའི་འབྲེལ་ལོ། །

**གཉིས་པ་ལེའུའི་གཞུང་བཤད་པ་ལ་བཞི། ལེའུ་དང་པོའི་ལྷའི་རྣལ་འབྱོར་གྱི་དོན། ལེའུ་དྲུག་པ་སྤྱོད་པའི་དོན། ལེའུ་བརྒྱད་པ་ཉེ་རྒྱུ་དངོས་གྲུབ་ཀྱི་དོན། ལེའུ་བརྒྱད་པ་འབྲས་བུའི་རྒྱུ་རིམ་པ་གཉིས་ཀྱི་དོན་ཤིན་ཏུ་རྒྱས་པར་བཤད་པའོ། །དང་པོ་ལ་གཉིས། ཞུ་བས་མཚམས་སྦྱར་བ་དང༌། ལན་གྱིས་རྒྱས་པར་བཤད་པའོ། །དང་པོ་ནི།**

རྡོ་རྗེ་སྙིང་པོས་གསོལ་པ། ནམ་མཁའ་ལྟ་བུའི་ཆོས་ཀུན་ལ། །རྒྱ་མཚོ་ཀུ་བ་ཇི་ལྟ་བར། །རང་འདོད་ལྷ་ཡི་གཟུགས་ཀྱིས་ནི། །སེམས་ཅན་ཇི་ལྟར་འགྲུབ་པར་འགྱུར། །

ཞེས་པ་སྟེ། སྔར་ལེའུ་དང་པོར། དངོས་པོ་ཉིད་ཀྱིས་རྣམ་གྲོལ་ཞིང༌། །ཞེས་ལྷའི་དངོས་པོར་བསྒོམས་པས་གྲོལ་བར་གསུངས་པ་ལ་དོགས་པ་གཅོད་པའི་ཕྱིར་རྡོ་རྗེ་སྙིང་པོས་བཅོམ་ལྡན་འདས་ལ་གསོལ་བ་ཞུས་པ་སྟེ། ཇི་ལྟར་ཞུ་ན། རྫོགས་རིམ་སྤྲོས་པའི་མཚན་མ་རབ་ཏུ་ཞི་བ་ནམ་མཁའ་ལྟར་ཡངས་ཤིང་གོ་འབྱེད་པས་ཕུང་ཁམས་སྐྱེ་མཆེད་སོགས་གཟུགས་ཅན་གྱི་རྣམ་དབྱེ་ལས་འདས་པ་ནི་ཆོས་རྣམས་ཀུན་གྱི་རང་བཞིན་ཡིན་པ་ལ་དེ་མི་བསྒོམ་པར། བསྐྱེད་རིམ་བསྒོམ་པ་རྣམས་ནི་དཔེར་ན་རྒྱ་མཚོའི་ནང་དུ་ཀུ་བ་སྟོང་པ་བསྐྱུར་པ་རླུང་གིས་ཕྱོགས་ཀུན་ཏུ་འཕྱོ་བ་དང་འདྲ་བ་ཇི་ལྟ་བར། རང་འདོད་ལྷའི་གཟུགས་ཀྱིས་བསྐྱེད་པའི་ང་རྒྱལ་བརྟན་པ་ཀུ་བའི་གཟུགས་ཙམ་ཡོད་ཀྱང་ནི། ཉོན་མོངས་དང་རྣམ་པར་རྟོག་པའི་ཆུ་སྲིན་དང་རླུང་གིས་དཀྲུགས་པའི་འཁོར་བའི་རྒྱ་མཚོར་བསྐྱུར་བའི་ཀུ་བ་དང་མཚུངས་པའི་སེམས་ཅན་རྣམས། ཇི་ལྟར་ན་བསྐྱེད་རིམ་བསྒོམ་པས་མཆོག་གི་དངོས་གྲུབ་འགྲུབ་པར་འགྱུར་བ་ལགས་ཞེས་ཞུ་བའོ། །

**གཉིས་པ་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི།**

བཅོམ་ལྡན་འདས་ཀྱིས་བཀའ་སྩལ་པ། །བདག་མེད་རྣལ་འབྱོར་ལྡན་པའམ། །ཡང་ན་ཧེ་རུ་ཀ་དཔལ་བརྩོན། །གཞན་པའི་སེམས་ཀྱིས་སྐད་ཅིག་ཀྱང༌། །དངོས་གྲུབ་འདོད་པས་མི་གནས་སོ། །

ཞེས་པ་སྟེ། བཅོམ་ལྡན་འདས་ཀྱིས་དེ་ལྟར་ཞུས་པའི་ལན་དུ་བཀའ་སྩལ་པ། བསྐྱེད་རིམ་བསྒོམ་པ་ལ་དོན་ནམ་དགོས་པ་ཡོད་དེ། གང་ཡིན་ཞེ་ན། ཤེས་རབ་གཙོ་བོར་གྱུར་པའི་བདག་མེད་མའི་བསྐྱེད་རིམ་གྱི་རྣལ་འབྱོར་དང་ལྡན་པའམ། ཡང་ན་ཐབས་གཙོ་བོར་གྱུར་པའི་ཧེ་རུ་ཀའི་དཀྱིལ་འཁོར་གྱི་འཁོར་ལོ་བསྒོམ་པ་ལ་བརྩོན་པ་མ་གཏོགས། གཞན་བདག་ཏུ་འཛིན་པའི་གཡེང་བ་དང་ཐ་མལ་དུ་ཡེངས་པའི་སེམས་ཀྱིས་དུས་སྐད་ཅིག་ཀྱང༌། དངོས་གྲུབ་འདོད་པའི་གང་ཟག་གིས་མི་གནས་པར་ལམ་བསྐྱེད་པའི་རིམ་པ་ལ་རྩེ་གཅིག་ཏུ་གནས་པའི་དགོས་པ་ཡོད་པས་སོ། །

**གཉིས་པ་ལ་གཉིས། ལས་དང་པོ་པས་ཉམས་སུ་བླང་ཚུལ་དང༌། བརྟན་པ་ཐོབ་པས་ཉམས་སུ་བླང་ཚུལ་ལོ། །དང་པོ་ལ་གཉིས། གང་དུ་བསྒོམ་པའི་གནས་དང་དུས། ཇི་ལྟར་བསྒོམ་པའི་རྣལ་འབྱོར་བསྟན་པའོ། །དང་པོ་ནི།**

དང་པོ་གོམས་པར་བྱེད་དུས་ཀྱི། །གནས་ནི་གང་དུ་བསྔགས་པར་སེམས། །གཅིག་ཏུ་མཉམ་བཞག་འགྲུབ་འགྱུར་བའི། །གནས་ནི་བཟང་པོ་ངེས་པར་བརྟག །རང་གི་ཁྱིམ་དུ་མཚན་དུས་སུ། །

ཞེས་པ་སྟེ། །ལས་དང་པོ་པ་བསྐྱེད་རིམ་ལ་གོམས་པར་བྱེད་དུས་ཀྱི་གནས་ནི་གང་དུ་བསྔགས་པ་ཡིན་ནམ་སྙམ་ན། ཉིན་མོར་སེམས་རྩེ་གཅིག་ཏུ་མཉམ་པར་བཞག་པའི་རྣལ་འབྱོར་འགྲུབ་པར་འགྱུར་བའི་གནས་ནི་བཟང་པོ་སྟེ་དབེན་ཞིང་ཡིད་དང་མཐུན་པ་ངེས་པར་བརྟག་ཅིང་བཙལ་ཏེ་བས་མཐའ་རྣམས་སུ་བསྒོམ་པ་དང༌། མཚན་མོར་རང་གི་བསམ་གཏན་དང་མཐུན་པའི་ཁྱིམ་དུ་མཚན་དུས་སུ་བསྒོམ་ན་འཚེ་བ་མེད་པས་སེམས་བདེ་བར་འགྱུར་གྱི་ཕྱིས་གོམས་ནས་དུར་ཁྲོད་སོགས་སུ་བསྒོམ་པར་བསྟན་ཏོ། །

**གཉིས་པ་ནི།**

བདག་ཉིད་འགྲུབ་པའི་སེམས་ཀྱིས་ནི། །རྣལ་འབྱོར་མ་བསྒོམ་ཤེས་རབ་ཅན། །ཡང་ན་ཧེ་རུ་ཀ་དཔལ་གཟུགས། །

ཞེས་པ་སྟེ། བདག་ཉིད་སེམས་ཅན་གྱི་དོན་དུ་དངོས་གྲུབ་འགྲུབ་པར་བྱའོ་སྙམ་པའི་སེམས་ཀྱིས་ནི་བསྒོམ་པར་བྱ། གང་བསྒོམ་ན། རྣལ་འབྱོར་མ་བདག་མེད་མའི་དཀྱིལ་འཁོར་བསྒོམ་པར་བྱ། ཇི་ལྟར་བསྒོམ་ན། སྣང་ལ་རང་བཞིན་མེད་པར་ཤེས་པས་ཤེས་རབ་ཅན་དུ་བསྒོམ་མོ། །ཡང་ན་ཧེ་རུ་ཀ་དཔལ་ཀྱེའི་རྡོ་རྗེའི་དཀྱིལ་འཁོར་བསྒོམ་པར་བྱ། ཇི་ལྟར་བསྒོམ་ན། གསལ་སྣང་མ་འགག་པའི་གཟུགས་ཅན་དུ་བསྒོམ་པར་བྱའོ། །

**གཉིས་པ་བརྟན་པ་ཐོབ་པས་ཉམས་སུ་བླང་ཚུལ་ལ་གཉིས། སྤྱོད་ལམ་ཐམས་ཅད་དེ་དང་མི་འབྲལ་བར་བསྒོམ་པ་དང༌། བསྒོམ་བྱ་དངོས་བསྟན་པའོ། །དང་པོ་ནི།**

རྐང་པ་འཁྲུ་དང་ཟ་བ་དང༌། །འཐོར་འཐུང་སོ་རྩི་ཟ་བ་དང༌། །ཙནྡན་གྱིས་ནི་ལག་ཉེ་དང༌། །སྨད་གཡོགས་ཀྱིས་ནི་རྐེད་འགེབས་དང༌། །འབྱུང་དང་སྨྲ་དང་འགྲོ་བ་དང༌། །འདུག་དང་ཁྲོ་དང་རྒོད་པ་དང༌། །བཅོམ་ལྡན་འདས་མ་བརྟེན་པ་ནི། །

ཞེས་པ་སྟེ། བརྟན་པ་ཐོབ་ནས་སྤྱོད་ལམ་ཐམས་ཅད་ལྷའི་རྣམ་པར་བྱ་བ་སྟེ། རྐང་པ་འཁྲུ་བ་དང༌། ཁ་ཟས་ཟ་བ་དང༌། འཐོར་འཐུང་གིས་ཁ་བཤལ་བ་དང༌། སོ་རྩི་སྟེ་ཏམྦུ་ལ་ཟ་བ་དང༌། ཙནྡན་གྱི་བྱུག་པས་ནི་ལུས་ལ་ལག་པས་ཉེད་པ་དང༌། སྨད་གཡོགས་ཀྱིས་ནི་རྐེད་པ་འགེབས་པ་སོགས་གོས་རྒྱན་འདོགས་པ་དང༌། གནས་ནས་ཕྱིར་འབྱུང་བ་དང༌། གཏམ་སྨྲ་བ་དང༌། ལམ་དུ་འགྲོ་བ་དང༌། སྟན་ལ་འདུག་པ་དང༌། གཞན་ལ་ཁྲོ་བ་དང་ཕྱག་རྒྱ་མ་ལ་རྩེད་འཇོས་རྒོད་པ་དང༌། དེ་ལས་གཞན་པའི་སྤྱོད་ལམ་ཐམས་ཅད་དུ་བཅོམ་ལྡན་འདས་མའམ་ཧེ་རུ་ཀའི་རྣམ་པར་ཤེས་པས་བརྟེན་པར་བྱེད་ན་དངོས་གྲུབ་མྱུར་དུ་འགྲུབ་པར་འགྱུར་རོ། །

**གཉིས་པ་ནི།**

ཤེས་རབ་བརྟུལ་ཞུགས་ཅན་ཉིད་ཀྱིས། །རྣལ་འབྱོར་མ་ནི་རྣམ་པར་བསྒོམ། །གཞན་པའི་སེམས་ཀྱིས་སྐད་ཅིག་ཀྱང༌། །གདུག་པའི་སེམས་ནི་མ་རིག་པས། །དངོས་གྲུབ་འདོད་པས་དངོས་གྲུབ་ཕྱིར། །མཁས་པས་འབད་པས་མི་གནས་སོ། །

ཞེས་པ་སྟེ། ཚུལ་ཇི་ལྟར་བསྒོམ་ཞེ་ན། ཤེས་རབ་དང་ལྡན་པའི་གང་ཟག་སྒོ་གསུམ་ཐ་མལ་གྱི་བྱ་བ་བརྟུལ་ནས་ལྷའི་རང་བཞིན་དུ་ཞུགས་པ་ཅན་དེ་ཉིད་ཀྱིས། མཉམ་བཞག་ཏུ་ཡབ་ཧེ་རུ་ཀའམ་ཡུམ་བདག་མེད་རྣལ་འབྱོར་མ་ནི་རྣམ་པར་བསྒོམ་པ་དང༌། རྗེས་ཐོབ་ཏུ་དེ་ལས་གཞན་པའི་ཐ་མལ་པའི་སེམས་ཀྱིས་སྐད་ཅིག་ཀྱང་མི་གནས་པར་བསྒྲིམ་པར་བྱ་སྟེ། གང་ལ་ཞེ་ན། གདུག་པ་ཉོན་མོངས་པའི་སེམས་ནི་མ་རིག་པ་ཡིན་པས། དེ་དང་སྐད་ཅིག་ཀྱང་མི་འགྲོགས་པར་སྣང་གྲགས་ལྷ་སྔགས་ཀྱི་རོལ་པར་ཤེས་པའི་ཚུལ་གྱིས་བསྒྲིམ་པར་བྱ། གང་གི་ཕྱིར་བསྒྲིམ་ན། དངོས་གྲུབ་འདོད་པའི་གང་ཟག་གིས་མཆོག་གི་དངོས་གྲུབ་ཐོབ་པར་བྱ་བའི་ཕྱིར། སྤྱོད་པའི་ཐབས་ལ་མཁས་པའི་སྒོ་ནས་རབ་ཏུ་འབད་པའི་བརྩོན་པ་དང་བཅས་པས་ཉོན་མོངས་ཅན་གྱི་སེམས་སུ་སྐད་ཅིག་ཀྱང་མི་གནས་པར་བྱ་དགོས་པས་སོ། །

**གཉིས་པ་ལེའུ་དྲུག་པ་སྤྱོད་པའི་དོན་ཤིན་ཏུ་རྒྱས་པར་བཤད་པ་ལ་གཉིས། བཤད་པར་དམ་བཅའ་བ་དང༌། །བཤད་བྱ་དངོས་བསྟན་པའོ། །དང་པོ་ནི།**

བསམ་གཏན་ཉོན་མོངས་འཇིག་བྱེད་པ། །རྡོ་རྗེ་སྙིང་པོར་ང་ཡིས་བཤད། །

ཅེས་པ་སྟེ། ཐབས་ལྷའི་རྣལ་འབྱོར་གྱིས་བསམ་གཏན་དང༌། ཤེས་རབ་ལྷའི་དེ་ཁོ་ན་ཉིད་ཟུང་འབྲེལ་དུ་ཉམས་སུ་བླངས་པས་ཉོན་མོངས་པའི་སྒྲིབ་པ་མཐའ་དག་འཇིག་ཅིང་ཉམས་པར་བྱེད་པའི་ཐབས་ནི། རྡོ་རྗེ་སྙིང་པོ་ཁྱོད་ལ་ང་ཡིས་བཤད་ཀྱིས་ཉོན་ཅིག་ཅེས་གདམས་པའོ། །

**གཉིས་པ་ལ་བཞི། ཐབས་ཀྱི་ངོ་བོ། གྲུབ་པའི་རྟགས། གང་གིས་འགྲུབ་པ། སྤྱོད་པའི་རིམ་པ་དངོས་བསྟན་པའོ། །དང་པོ་ལ་གཉིས། ཐབས་ལ་འཇུག་པའི་དུས་དང༌། ཐབས་དངོས་སོ། །དང་པོ་ནི།**

བརྩེ་བས་དངོས་གྲུབ་དོན་དུ་ཡང༌། །ཟླ་བ་ཕྱེད་དུ་ཡོངས་སུ་རྟོགས། །བསམ་པ་ཐམས་ཅད་ཡོངས་སྤངས་ནས། །ལྷ་ཡི་གཟུགས་སུ་སེམས་པ་ཡིས། །ཉི་མ་གཅིག་ཏུ་མ་ཆད་པར། །སྒོམ་པ་ཡོངས་སུ་བརྟགས་པར་གྱིས། །

ཞེས་པ་སྟེ། གོང་དུ་ལེའུ་དྲུག་པར། ཅུང་ཟད་དྲོད་ནི་ཐོབས་པ་ན། །ཞེས་གསུངས་པས། དྲོད་ཅུང་ཟད་ཐོབ་པ་དེ་ཁྱད་པར་དུ་བྱེད་པའི་ཐབས་གང་ཞེ་ན། དྲོད་ཅུང་ཟད་ཐོབ་བོ་སྙམ་པའི་ངེས་པ་བྱུང་བ་ན་སེམས་ཅན་ཐམས་ཅད་ལ་བརྩེ་བས་ཀུན་ནས་བསླངས་ཏེ་དངོས་གྲུབ་ཐོབ་པའི་དོན་དུ་སླར་ཡང་ཟླ་བ་ཕྱེད་ཀྱི་བར་དུ་རྣལ་འབྱོར་བརྟན་མི་བརྟན་ཡོངས་སུ་རྟོགས་པར་བྱ་བ་སྟེ། དེའང་ཐ་མལ་པའི་བསམ་པ་ཐམས་ཅད་ཡོངས་སུ་སྤངས་ནས། འདོད་པའི་ལྷ་ཡི་གཟུགས་སུ་རྩེ་གཅིག་ཏུ་སེམས་པ་ཡིས། ཉི་མ་གཅིག་ཇི་ལྟ་བ་རྟག་ཏུ་རྟོག་པ་གཞན་གྱིས་བར་མ་ཆད་པར་ཆུ་བོའི་རྒྱུན་བཞིན་དུ་སྒོམ་པར་བྱེད་དེ་བརྟན་མི་བརྟན་ཡོངས་སུ་བརྟགས་པར་གྱིས་ཤིག་ཅེས་པའོ། །

**གཉིས་པ་ནི།**

རང་གཞན་དོན་ནི་རབ་བསྒྲུབ་ཕྱིར། །འཁོར་བ་ཐབས་ཡོད་མ་ཡིན་པས། །རིག་མ་ལྷན་ཅིག་གོམས་བྱས་པས། །འཕྲལ་དུ་མངོན་དུ་བྱེད་པ་ཉིད། །

ཅེས་པ་སྟེ། དེས་དྲོད་བརྟན་པར་གྱུར་ན་རང་བཞིན་གྱི་དོན་རྒྱ་ཆེན་པོ་ནི་རབ་ཏུ་སྒྲུབ་པར་བྱེད་པའི་ཕྱིར། འཁོར་བར་འདོད་ཆགས་ལམ་དུ་བྱེད་པ་ལས་ཟབ་པའི་ཐབས་ཡོད་པ་མ་ཡིན་པས། རང་གི་རིགས་མ་དང་བཅས་ཧེ་རུ་ཀ་ཡབ་ཡུམ་གྱི་དཀྱིལ་འཁོར་ལྷན་གཅིག་ཏུ་གོམས་པར་བྱས་པས། རིང་པོར་མི་ཐོགས་པར་འཕྲལ་དུ་དངོས་གྲུབ་མངོན་དུ་བྱེད་པ་ཉིད་དོ། །

**གཉིས་པ་གྲུབ་པའི་རྟགས་བཤད་པ་ལ་གསུམ། དྲོད་ཆུང་ངུ་དང༌། འབྲིང་དང༌། ཆེན་པོའོ། །དང་པོ་ནི།**

འཇིགས་སྨྱོ་དེ་བཞིན་སྡུག་བསྔལ་དང༌། །མྱ་ངན་གདུང་བ་འཚེ་བ་དང༌། །

ཞེས་པ་སྟེ། དྲོད་ཐོབ་པའི་རྟགས་ཅི་ལས་ངེས་ཤེས་ན། དེ་ལྟར་བསྒོམས་པས་དྲོད་ཆུང་ངུ་ཐོབ་པར་གྱུར་ན་དེ་ལ་དུས་ཐམས་ཅད་དུ་སྲིད་པའི་སྡུག་བསྔལ་གྱིས་འཇིགས་པ་དང༌། སེམས་འཁྲུལ་པས་སྨྱོ་བ་དང༌། དེ་བཞིན་དུ་ལུས་ནད་ལ་སོགས་པས་སྡུག་བསྔལ་བ་དང༌། ཡིད་མྱ་ངན་གྱིས་གདུང་བ་དང༌། མི་དང་མི་མ་ཡིན་པས་འཚེ་བ་སོགས་གཏན་ནས་མི་འབྱུང་བས་ཤེས་སོ། །

**གཉིས་པ་ནི།**

འདོད་ཆགས་ཞེ་སྡང་གཏི་མུག་ཆེས། །སྒྲུབ་པ་པོ་ནི་ཉོན་མི་མོངས། །

ཞེས་པ་སྟེ། དྲོད་འབྲིང་ཐོབ་པ་དེས་འདོད་ཆགས་ལ་མི་ཞེན། ཞེ་སྡང་གིས་མི་འཁྲུགས། གཏི་མུག་ཆེ་བས་ཀྱང་མི་རྨོངས་པས་སྒྲུབ་པ་པོ་དེ་ནི་དེ་དག་གིས་མི་བརྫི་བས་ཉོན་མི་མོངས་པའོ། །

**གསུམ་པ་ནི།**

ཕན་དང་གནོད་པའི་འབྲས་འབྱུང་བ། །དེ་ལྟར་ངེས་པར་ཤེས་ནས་ནི། །ཇི་ལྟར་དེ་ནི་སྐད་ཅིག་ཀྱང༌། །རྣལ་འབྱོར་པ་རྣམས་ངུ་འབོད་གནས། །

ཞེས་པ་སྟེ། དེ་ལྟར་བསྒོམས་ན་ཕན་པའི་འབྲས་བུ་དེ་བཞིན་དུ་འབྱུང་བ་དང༌། མ་བསྒོམས་ན་དེ་ལས་བཟློག་པའི་གནོད་པའི་འབྲས་བུ་འབྱུང་བ་དང༌། སྐྱོན་ཡོན་དེ་ལྟར་འབྱུང་བ་ངེས་པར་ཤེས་ཏེ་བསྒོམས་པར་བྱས་ནས་ནི། ཇི་ལྟར་དྲོད་ཆེན་པོ་ཐོབ་སྟེ་ལྟ་སྟངས་ཀྱིས་ཚར་བཅད་རྗེས་སུ་འཛིན་པའི་ཕན་གནོད་ཀྱི་འབྲས་བུ་མངོན་དུ་འབྱིན་ནུས་པའི་སེམས་ཀྱི་མཐུ་ཆེན་པོ་ཐོབ་སྟེ་སྐད་ཅིག་ཀྱང་ཐ་མལ་དུ་མི་གནས་པ་དེ་ནི་སྤྱོད་པ་བྱས་པས་འབྲས་བུ་དུས་དང་མཐུན་པར་འགྲུབ་པ་དང༌། ཇི་ལྟར་དྲོད་ཆེན་པོ་མ་ཐོབ་པ་དེ་ནི་ཐོ་ཅོའི་སྤྱོད་པ་སྐད་ཅིག་ཀྱང་མི་བྱ་སྟེ། གལ་ཏེ་བྱས་ན་དེ་ཉིད་མེད་པའི་གྲུབ་ཚུལ་ཅན་གྱི་རྣལ་འབྱོར་པ་རྣམས་དམྱལ་བ་ངུ་འབོད་དུ་གནས་པར་གྱུར་རོ་ཞེས་པའི་དོན་ནོ། །

**གསུམ་པ་གང་གིས་འགྲུབ་པར་བསྟན་པ་ལ་གཉིས། གང་ཟག་གི་རྣམ་གཞག་དང༌། དངོས་གྲུབ་ཐོབ་ཚུལ་ལོ། །དང་པོ་ལ་གཉིས། སྡིག་ཅན་གྱིས་ཀྱང་འགྲུབ་རུང་བ་དང༌། དགེ་ཅན་གྱིས་འགྲུབ་ངེས་པར་བསྟན་པའོ། །དང་པོ་ནི།**

མཚམས་མེད་ལྔ་ནི་བྱེད་པ་དང༌། །སྲོག་ཆགས་གསོད་ལ་དགའ་བ་དང༌། །གཞན་ཡང་སྐྱེ་བ་དམན་པ་དང༌། །རྨོངས་དང་མ་རུངས་ལས་བྱེད་དང༌། །གཟུགས་ངན་ཡན་ལག་མ་ཚང་བ། །བསམ་པས་དེ་རྣམས་འགྲུབ་པར་འགྱུར། །

ཞེས་པ་སྟེ། དེ་ལ་རྒྱུད་ཀྱི་ཆེ་བ་བསྟན་པའི་ཕྱིར་སྡིག་ཅན་ཕ་དང་མ་བསད་པ་ལ་སོགས་པའི་མཚམས་མེད་པ་ལྔའི་ལས་ནི་བྱེད་པ་དང༌། སྲོག་ཆགས་གསོད་པ་ལ་དགའ་བ་གཤན་པ་ལྟ་བུ་དང༌། གཞན་ཡང་སྐྱེ་བ་དམན་པ་གདོལ་པ་དང་བུད་མེད་ལྟ་བུ་དང༌། བླང་དོར་མི་ཤེས་པའི་རྨོངས་པ་དང༌། མ་རུངས་པའི་ལས་མཆོད་རྟེན་བཤིག་པ་སོགས་ཉེ་བའི་མཚམས་མེད་ལྔ་བྱེད་པ་དང༌། གཟུགས་ངན་ཏེ་མི་སྡུག་པ་དང༌། རྐང་ལག་སོགས་ཡན་ལག་མ་ཚང་བ་སྟེ། དེ་རྣམས་ཀྱིས་ཀྱང་དག་ཚངས་བྱས་ཏེ་ལམ་འདི་ལ་དད་ཅིང་གདམས་པ་ཡིད་ལ་བསམ་ནས་བསྒོམས་ན་འདོད་པའི་དངོས་གྲུབ་འགྲུབ་ཏུ་རུང་བར་འགྱུར་རོ། །

**གཉིས་པ་ནི།**

དགེ་བ་བཅུ་ལ་གོམས་པ་དང༌། །བླ་མ་ལ་གུས་དབང་པོ་དུལ། །ང་རྒྱལ་ཁྲོ་ལས་རྣམ་པར་གྲོལ། །དེ་ནི་རེ་ཞིག་ངེས་འགྲུབ་འགྱུར། །

ཞེས་པ་སྟེ། དེ་ལ་སྡིག་ཅན་གྱིས་ཀྱང་འགྲུབ་ན་ལས་འབྲས་ཡང་དག་ལྟ་བའི་དགེ་བ་བཅུ་ལ་གོམས་པ་དང༌། སྒོ་གསུམ་བླ་མ་ལ་གུས་པས་བསྟེན་པ་དང༌། དབང་པོ་རང་བཞིན་གྱིས་དུལ་བ་དང༌། སེམས་ཁེངས་པའི་ང་རྒྱལ་དང༌། ཁོང་ཁྲོ་བ་ལས་རྣམ་པར་གྲོལ་བའི་གང་ཟག་དེ་རྣམས་ནི་རེ་ཞིག་སྟེ་མི་རིང་བ་མྱུར་དུ་དངོས་གྲུབ་ངེས་པར་འགྲུབ་པར་འགྱུར་རོ། །

**གཉིས་པ་དངོས་གྲུབ་ཐོབ་ཚུལ་ནི།**

རྟག་ཏུ་གོམས་པའི་རྣལ་འབྱོར་གྱིས། །མཉམ་པར་བཞག་པས་དངོས་གྲུབ་འཐོབ། །

ཅེས་པ་སྟེ། དེ་ལྟ་བུའི་གང་ཟག་གང་ཡང་རུང་བས་དུས་རྟག་ཏུ་རིམ་གཉིས་ཀྱི་ལམ་ལ་གོམས་པར་བྱེད་པའི་རྣལ་འབྱོར་གྱིས། མཉམ་བཞག་བར་མ་ཆད་པར་ཆུ་བོའི་རྒྱུན་བཞིན་དུ་བསྐྱངས་པས་དྲོད་ཀྱི་དངོས་གྲུབ་མྱུར་དུ་འཐོབ་པར་འགྱུར་རོ། །

**བཞི་པ་སྤྱོད་པའི་རིམ་པ་དངོས་བསྟན་པ་ལ་གཉིས། གསང་བའི་སྤྱོད་པ་དང༌། ཀུན་ཏུ་བཟང་པོའི་སྤྱོད་པ་བསྟན་པའོ། །དང་པོ་ལ་གཉིས། སྤྱོད་པའི་དུས་དང༌། ཕྱག་རྒྱའི་ལུང་བསྟན་ནོ། །དང་པོ་ནི།**

ཟླ་བ་གཅིག་ཏུ་གསང་ལ་སྤྱོད། །ཇི་སྲིད་ཕྱག་རྒྱ་མ་རྙེད་བར། །

ཞེས་པ་སྟེ། དེ་ལ་ཐོག་མར་སྒོམ་པ་སྔོན་དུ་ཕྱུང་བའི་གསང་སྤྱོད་བྱ་བ་སྟེ། དྲོད་ཇི་ཙམ་ཐོབ་པར་ངེས་པ་ལས་རང་གི་གནས་ལས་ཕྱུང་སྟེ་རི་བྲག་ལ་སོགས་པའི་བས་མཐར་ཕྱིན་ནས་ཟླ་བ་གཅིག་ཏུ་བསྒོམས་ནས་ཤ་ལྔ་བདུད་རྩི་ལྔ་སོགས་གསང་ལ་སྤྱོད་པར་བྱ། དེའང་ངེས་པ་མེད་དེ་ཇི་སྲིད་ལུང་བསྟན་པའི་ཕྱག་རྒྱ་མ་རྙེད་ཀྱི་བར་དུ་ཡིད་རིག་ལ་བསྟེན་ནས་གསང་སྤྱོད་བྱ་དགོས་པའོ། །

**གཉིས་པ་ལ་གསུམ། ལུང་བསྟན་ཚུལ། དེའི་མཚན་ཉིད། ཇི་ལྟར་སྦྱང་བའོ། །དང་པོ་ནི།**

གནང་བ་རྙེད་གྱུར་སྔགས་པ་ལ། །རྣལ་འབྱོར་མ་ཡིས་བསྟན་པར་བྱས། །ཕྱག་རྒྱ་ཆེ་གེ་མོ་ཁྱེར་ལ། །སེམས་ཅན་དོན་གྱིས་རྡོ་རྗེ་འཛིན། །

ཞེས་པ་སྟེ། ལུང་གང་ལ་བསྟན་ན། གནང་བ་རྙེད་པར་གྱུར་པའི་སྔགས་པ་ལའོ། །གང་གི་བསྟན་ན། བདག་མེད་རྣལ་འབྱོར་མའམ་ཧེ་རུ་ཀ་གང་ཡང་རུང་བའི་ཡི་དམ་གྱི་ལྷ་ཡིས་ལུང་བསྟན་པར་བྱས་པས་སོ། །ཚུལ་ཇི་ལྟར་བསྟན་ན། ཡུལ་ག་གེ་མོ་ཞིག་ན་ཕྱག་རྒྱ་ཆེ་གེ་མོ་ཞེས་བྱ་བ་འདི་ཁྱེར་ལ་དེ་དང་ལྷན་ཅིག་བརྟུལ་ཞུགས་ཀྱི་སྤྱོད་པ་བྱེད་ནས་མཆོག་གི་དངོས་གྲུབ་མངོན་དུ་བྱས་ཏེ། སེམས་ཅན་གྱི་དོན་གྱིས་ཤིག་ཅེས་སློབ་དཔོན་གྱི་དབང་ཐོབ་པའི་རྡོ་རྗེ་འཛིན་པ་ལ་བོས་པའི་ཚིག་གིས་ལུང་བསྟན་པའོ། །

**གཉིས་པ་ནི།**

རྙེད་པ་དེ་ཡང་མིག་ཡངས་མ། །གཟུགས་དང་ལང་ཚོས་རྣམ་པར་བརྒྱན། །སིཧླ་ག་བུར་ཡང་དག་ལྡན། །

ཞེས་པ་སྟེ། ལུང་བསྟན་གྱིས་རྙེད་པའི་ཕྱག་རྒྱ་མ་དེ་ཡང་བཞིན་རས་བཟང་ཞིང་མིག་ཡངས་མ། གཟུགས་མཛེས་པ་དང་བརྒྱད་གཉིས་ལང་ཚོས་རྣམ་པར་བརྒྱན་པ། སིཧླ་དང་ག་བུར་ཏེ་ཁམས་དཀར་དམར་རྒྱས་པ་དང་ཡང་དག་པར་ལྡན་པ་སྟེ་སྐྱེས་ཐོབ་ཀྱི་མཚན་ཉིད་དེ་རྣམས་ཚང་བའོ། །

**གསུམ་པ་ནི།**

བྱང་ཆུབ་སེམས་ཀྱིས་རྣམ་པར་བརྒྱན། །དགེ་བ་བཅུ་ལས་བརྩམས་ནས་ནི། །དེ་ཡི་ཆོས་ནི་རབ་ཏུ་དབྱེ། །ལྷ་ཡི་གཟུགས་ཀྱི་སེམས་དང་ནི། །དམ་ཚིག་སེམས་ཀྱང་གཅིག་པ་ཉིད། །

ཅེས་པ་སྟེ། དེ་ལྟ་བུའི་མཚན་ཉིད་དང་ལྡན་པ་དེའང་ཐོག་མར་རྒྱུད་སྨོན་འཇུག་བྱང་ཆུབ་སེམས་ཀྱིས་རྣམ་པར་བརྒྱན་པར་བྱས་པ་དང༌། དེ་ནས་དགེ་བ་བཅུ་ཡི་ལས་ཀྱི་ལམ་ལས་བརྩམས་ཏེ་ཐུན་མོང་གི་ཆོས་ཀྱིས་རྒྱུད་སྦྱང་བར་བྱས་ནས་ནི། རང་གི་དབང་བསྐུར་ཏེ་བསྐྱེད་རྫོགས་ཀྱི་ལམ་སྒོམ་དུ་བཅུག་པའི་བར་གྱིས། དེ་ལ་དམ་པའི་ཆོས་ཀྱི་སྒོ་རབ་ཏུ་དབྱེ་ནས་བསྟན་པ་དང༌། དུས་ཇི་སྲིད་དུ་བསྟན་ཅེ་ན། བསྐྱེད་རིམ་བརྟན་པས་ལྷའི་གཟུགས་ཀྱི་སེམས་རྩེ་གཅིག་པ་དང༌། བཟའ་བ་དང་བསྲུང་བའི་དམ་ཚིག་ལས་མི་འདའ་བ་དང༌། འདོད་པའི་དངོས་གྲུབ་ཀྱི་སེམས་ཀྱང་སྒྲུབ་པ་པོ་རང་དང་གཅིག་པ་ཉིད་དེ་མཚུངས་པར་མ་གྱུར་བར་དེ་སྲིད་དུ་ཆོས་ཀྱིས་སྦྱང་བར་བྱའོ། །

**གཉིས་པ་ཀུན་ཏུ་བཟང་པོའི་སྤྱོད་པ་ལ་གསུམ། །སྤྱོད་པའི་དུས། སྤྱོད་པའི་གྲོགས། སྤྱོད་པའི་དགོས་པ་བསྟན་པའོ། །དང་པོ་ནི།**

ཟླ་བ་གཅིག་གིས་སྐལ་ལྡན་པར། །འགྱུར་བ་འདི་ལ་ཐེ་ཚོམ་མེད། །

ཅེས་པ་སྟེ། ཕྱག་རྒྱ་ལ་བརྟེན་ནས་ཀུན་བཟང་གི་སྤྱོད་པ་ཟླ་བ་གཅིག་གིས་ཉེ་རྒྱུ་སྤྱད་པས་མཆོག་གི་དངོས་གྲུབ་འགྲུབ་པའི་སྐལ་བ་དང་ལྡན་པར་འགྱུར་བ་འདི་ལ་ཐེ་ཚོམ་མེད་དོ། །

**གཉིས་པ་ལ་གཉིས། མཆོག་ཐོབ་པ་དང༌། ནུས་པས་བཀུག་པའོ། །དང་པོ་ནི།**

མཆོག་ཐོབ་པ་ཡི་བུད་མེད་གང༌། །རྟོགས་པ་ཐམས་ཅད་ཡང་དག་སྤངས། །

ཞེས་པ་སྟེ། ལུང་བསྟན་གྱིས་ཐོབ་པའི་བུད་མེད་རང་དང་མཉམ་པའི་རྟོགས་པ་མཆོག་ཐོབ་པའམ། འཇིག་རྟེན་ལས་འདས་པའི་མཆོག་ཐོབ་པའི་བུད་མེད་གང་ཡིན་པ་དེ་ནི། གཟུང་འཛིན་གྱི་རྟོག་པ་ཐམས་ཅད་ཡང་དག་པར་སྤངས་པའི་མཁའ་འགྲོ་མ་ལྟ་བུ་དང་ཕྲད་ན་དེ་དང་ལྷན་ཅིག་ཉེ་རྒྱུ་སྤྱོད་པས་ཅིག་ཅར་དུ་གྲོལ་བར་འགྱུར་རོ། །

**གཉིས་པ་ནི།**

ཡང་ན་བདག་གི་ནུས་པ་ཡིས། །ལྷ་དང་ལྷ་མིན་མི་རྣམས་དང༌། །གནོད་སྦྱིན་མིའམ་ཅི་ལས་ཀྱང༌། །ཕྱག་རྒྱ་བཀུག་ལ་རབ་ཏུ་བརྟག །དེ་ཡང་ཁྱེར་ལ་སྤྱོད་པ་བྱ། །

ཞེས་པ་སྟེ། ཕྱག་རྒྱ་མ་ལུང་བསྟན་པ་ཁོ་ན་དགོས་སམ་ཞེ་ན། ཡང་ན་ཞེས་པའི་ཤུགས་ལས་རང་ལ་ནུས་པ་ཡོད་ན་ལུང་བསྟན་ཁོ་ན་ལ་ལྟོས་མི་དགོས་ཏེ། དྲོད་ཆེན་པོ་ཐོབ་པའི་རྣལ་འབྱོར་པ་བདག་གིས་ནུས་པའི་མཐུས་རིགས་མ་སྣོད་ལྡན་ལྷ་དང་ལྷ་མིན་གྱི་བུ་མོ་དང༌། མིའི་བུ་མོ་རིགས་ལྔར་གསུངས་པ་རྣམས་གང་རུང་དང༌། གནོད་སྦྱིན་དང་མིའམ་ཅི་ལས་ཀྱང་རུང་སྟེ་མཚན་ཉིད་དང་ལྡན་པའི་ཕྱག་རྒྱ་མ་ཏིང་ངེ་འཛིན་གྱིས་བཀུག་ལ་ཆོས་ཀྱི་དབྱེ་བས་རྒྱུད་རབ་ཏུ་བརྟག་ཅིང་མཆོག་གསང་ནང་གི་དེ་ཉིད་དང་ལྡན་ན་དེ་ཡང་གྲོགས་སུ་ཁྱེར་ལ་ཀུན་བཟང་སོགས་བརྟུལ་ཞུགས་ཀྱི་སྤྱོད་པ་སྤྱད་པར་བྱའོ། །

**གསུམ་པ་ནི།**

བདག་གི་དལ་བ་མངོན་དུའི་ཕྱིར། །གང་བཤད་འཇིགས་པའི་གཟུགས་ཅན་གྱིས། །སྤྱོད་པ་ལོངས་སྤྱོད་ཕྱིར་མ་གསུངས། །ཡིད་ནི་བརྟན་ནམ་གཡོ་འམ་ཅི། །རང་གི་སེམས་ནི་སོ་སོར་བརྟག །

ཅེས་པ་སྟེ། བདག་གི་དལ་བའི་རྟེན་འདི་ལ་ལྷན་ཅིག་སྐྱེས་པའི་ཡེ་ཤེས་མངོན་དུ་བྱ་བའི་ཕྱིར་སྤྱོད་པ་བྱ་བ་ཡིན་གྱི། གོང་དུ་སྤྱོད་པའི་ལེའུ་ལས་གང་བཤད་པ་ལྟར་ལུས་གཅེར་བུ་ཕྱུང་རུས་པའི་རྒྱན་ལ་སོགས་པས་བརྒྱན་ནས་འཇིགས་པའི་གཟུགས་ཅན་གྱིས་སྤྱོད་པ་དེ་ནི། བྱིས་པའི་སྐྱེ་བོ་གཞན་གྱིས་ངོ་མཚར་དུ་འཛིན་པའི་ཕྱིར་རམ། བུད་མེད་བསྟེན་པ་སོགས་འདོད་ཡོན་བག་ཡངས་སུ་སྤྱོད་པའི་ཕྱིར་མ་གསུངས་ཏེ། འོ་ན་ཅིའི་ཕྱིར་ཞེ་ན། སྤྱོད་པ་བྱེད་པ་པོ་རང་གི་ཡིད་ནི་ནང་དུ་བརྟན་ནམ་ཕྱིར་གཡོའམ་ཇི་ལྟ་བུ་ཞེས་རང་གི་སེམས་ནི་སོ་སོར་བརྟག་པར་བྱ་བའི་ཕྱིར་གསུངས་སོ། །

**གསུམ་པ་ལེའུ་བརྒྱད་པའི་ཉེ་རྒྱུ་དངོས་གྲུབ་ཀྱི་དོན་ཤིན་ཏུ་རྒྱས་པར་བཤད་པ་ལ་གཉིས། ཕྱག་རྒྱའི་དངོས་གྲུབ་ལ་རྩོད་པ་སྤོང་བ་དང༌། དངོས་གྲུབ་ཀྱི་མཚན་ཉིད་བསྟན་པའོ། །དང་པོ་ལ་གཉིས། ཞུ་བ་དང༌། ལན་ནོ། །དང་པོ་ནི།**

རྡོ་རྗེ་སྙིང་པོས་གསོལ་པ། བདག་མེད་རྣལ་འབྱོར་ལྡན་པ་ཡིས། །ཕྱག་རྒྱ་ཉིད་ཅེས་ཇི་ལྟར་བརྗོད། །ཕྱག་རྒྱ་ཕྱག་རྒྱ་གཉིས་དག་གིས། །ཕྱག་རྒྱའི་དངོས་གྲུབ་ཇི་ལྟར་འགྱུར། །

ཞེས་པ་སྟེ། རྡོ་རྗེ་སྙིང་པོས་བཅོམ་ལྡན་འདས་ལ་གསོལ་པ། གོང་དུ་ལེའུ་བརྒྱད་པར། རེག་ཞིག་བུད་མེད་ཤེས་རབ་ཡིན། །སྐྱེས་བུ་ཐབས་སུ་བརྗོད་པ་ཉིད། །ཅེས་བཀའ་སྩལ་ན། འདིར་རང་ཧེ་རུ་ཀའམ་བདག་མེད་མའི་རྣལ་འབྱོར་དང་ལྡན་པ་ཡིས་སྤྱོད་པའི་གྲོགས་ཕྱག་རྒྱ་མ་ཉིད་ཁྱེར་ཅེས་གསུངས་པ་ཚུལ་ཇི་ལྟར་དགོངས་ནས་བརྗོད་པ་ལགས། སྤྱོད་པ་བྱེད་པ་པོ་ཡང་ཕྱག་རྒྱ་བདག་མེད་མ་ཡིན་པ་དང༌། དེས་ཁྱེར་བའི་ཕྱག་རྒྱའང་བུད་མེད་ཀྱི་ལུས་ཅན་དུ་མཚུངས་པ་ཡིན་པས། བུད་མེད་གཉིས་སྤྱོད་པ་དེ་དག་གིས་ལས་ཀྱི་ཕྱག་རྒྱའི་དངོས་གྲུབ་ཇི་ལྟར་འགྲུབ་པར་འགྱུར་ཞེས་ཐེ་ཚོམ་དུ་གྱུར་ནས་ཞུས་པའོ། །

**གཉིས་པ་ལ་གཉིས། བུད་མེད་ཀྱི་རྣམ་པ་བསྒྱུར་ཚུལ་དང༌། སྐྱེས་བུ་ཉིད་དུ་གྲུབ་ཚུལ་ལོ། །དང་པོ་ནི།**

བཅོམ་ལྡན་འདས་ཀྱིས་བཀའ་སྩལ་པ། བུད་མེད་གཟུགས་ནི་སྤངས་ནས་གཞན། །བཅོམ་ལྡན་འདས་ཀྱི་གཟུགས་སུ་བྱ། །ནུ་མ་སྤངས་པ་བོ་ལར་འགྱུར། །ཀཀྐོ་ལ་དབུས་ཡང་དག་གནས། །འགྲམ་གཉིས་དྲིལ་བུ་ཉིད་དུ་འགྱུར། །ཟེའུ་འབྲུ་བོ་ལ་ཅན་དུ་འགྱུར། །

ཞེས་པ་སྟེ། བཅོམ་ལྡན་འདས་ཀྱིས་ཐེ་ཚོམ་སེལ་བའི་ལན་དུ་བཀའ་སྩལ་པ། དེའི་ཚེ་རང་གི་ལུས་བུད་མེད་ཀྱི་རྣམ་པའི་གཟུགས་ནུ་མ་དང་སྐྱེས་གནས་དང་ལྡན་པ་ཉིད་ནི་སྤངས་ནས། ལུས་གཞན་བཅོམ་ལྡན་འདས་ཧེ་རུ་ཀའི་གཟུགས་སུ་བསྒྱུར་བར་བྱའོ། །ཚུལ་ཇི་ལྟར་བསྒྱུར་ཞེ་ན། ནུ་མ་སྤངས་པ་བོ་ལ་སྟེ་རྡོ་རྗེར་འགྱུར་བ་དང༌། དེའི་ཀཀྐོ་ལ་སྟེ་པདྨའི་དབུས་སུ་ཡང་དག་པར་གནས་པ་དང༌། པདྨའི་འགྲམ་གཉིས་དྲིལ་བུ་སྟེ་ཕོའི་འབྲས་བུ་ཉིད་དུ་འགྱུར་བ་དང༌། ཟེའུ་འབྲུ་ནི་བོ་ལ་ཅན་ཏེ་ནོར་བུ་ཉིད་དུ་འགྱུར་བའོ། །

**གཉིས་པ་ནི།**

ལྷག་མ་བདག་ཉིད་ཆེན་པོ་ཉིད། །དགའ་ཆེན་ཧེ་རུ་ཀ་ཡི་གཟུགས། །ཧེ་རུ་ཀ་སྦྱོར་སྐྱེས་བུ་ཉིད། །འབད་པ་མེད་པར་སྐྱེས་བུར་འགྱུར། །གསལ་བར་ནུས་པའི་རྣལ་འབྱོར་པས། །དེ་ཕྱིར་ཕྱག་རྒྱའི་དངོས་གྲུབ་འགྱུར། །

ཞེས་པ་སྟེ། དེ་ལྟར་བསྒྱུར་བའི་ལྷག་མ་ལུས་སྤྱི་ནི་བདག་ཉིད་ཆེན་པོ་ཉིད་དེ་དགའ་ཆེན་དཔལ་ཧེ་རུ་ཀའི་གཟུགས་སུ་གནས་གྱུར་པའོ། །ཐབས་གང་གིས་ཤེ་ན། རང་གི་ལུས་ངག་ཡིད་གསུམ་ཧེ་རུ་ཀར་སྦྱོར་བ་སྟེ་བསྒོམ་པ་ཙམ་གྱིས་བདག་མེད་སྒོམ་པའི་སྐྱེས་བུ་ཉིད་ཀྱང་འབད་པ་མེད་པར་ཧེ་རུ་ཀའི་སྐྱེས་བུར་འགྱུར་རོ། །དེ་ལྟར་གོམས་པས་བསྒྱུར་བར་ནུས་སམ་ཞེ་ན། ཡིད་ལ་གང་བསམ་པ་དེའི་མོད་ལ་གསལ་བར་ནུས་པའི་རྣལ་འབྱོར་པས། སེམས་ལ་དབང་ཐོབ་པ་དེ་ཉིད་ཀྱི་ཕྱིར་རྟེན་བསྒྱུར་ནས་བསྒོམས་པས་ཕྱག་རྒྱའི་དངོས་གྲུབ་འགྲུབ་པར་འགྱུར་རོ། །

**གཉིས་པ་དངོས་གྲུབ་ཀྱི་མཚན་ཉིད་བསྟན་པ་ལ་གཉིས། མཐའ་གཉིས་ལ་མི་གནས་པར་བསྟན་པ་དང༌། དེའི་འཐད་པ་བསྟན་པའོ། །དང་པོ་ནི།**

ཆགས་དང་འཇིག་པ་དག་གིས་ཀྱང༌། །ཐབས་དང་ཤེས་རབ་གནོད་མི་འགྱུར། །གང་ཕྱིར་ཐབས་ནི་འབྱུང་བ་ཉིད། །འཇིག་པ་ཤེས་རབ་སྲིད་མཐར་བྱེད། །

ཅེས་པ་སྟེ། དེ་ལྟ་བུའི་དངོས་གྲུབ་འགྲུབ་ན་ཇི་ལྟར་འགྱུར་ཞེ་ན། ཆགས་པ་ཧེ་རུ་ཀར་བསྐྱེད་པ་དང་འཇིག་པ་བདག་མེད་མའི་གཟུགས་བཤིག་པས་མཚོན་འཁོར་བའི་སྐྱེ་འཇིག་དག་གིས་ཀྱང་ཐབས་དང་ཤེས་རབ་ཀྱི་རང་བཞིན་དབྱེར་མེད་དུ་རྟོགས་པ་ལ་གནོད་པ་མི་འགྱུར་རོ། །རྒྱུ་མཚན་གང་གི་ཕྱིར་གནོད་པ་མི་འགྱུར་ཞེ་ན། ཐབས་སྙིང་རྗེ་ཆེན་པོས་ནི་འཁོར་བར་སྐྱེ་ཞིང་འབྱུང་བ་ཉིད་ཀྱི་ཕྱིར་ཞི་བ་མཐར་བྱེད་པ་དང༌། འཁོར་བར་སྐྱེས་ཀྱང་འཇིག་ཅིང་འཆི་བ་ནི་ཤེས་རབ་སྟོང་པ་ཉིད་ཀྱིས་སྲིད་མཐར་བྱེད་པའི་ཕྱིར་འཁོར་བའི་སྐྱེ་འཇིག་གིས་མི་གནོད་པ་ཡིན་ནོ། །

**གཉིས་པ་ནི།**

དེས་ན་རབ་འཇིག་ཡོད་མ་ཡིན། །དེ་ཉིད་ལ་ནི་ཆགས་པ་མེད། །ལ་ལ་འཇིག་པས་འཇིག་པར་འགྱུར། །འཇིག་པའི་དངོས་མེད་ཟད་པ་མེད། །

ཅེས་པ་སྟེ། ཐབས་དང་ཤེས་རབ་མཐའ་གཅིག་ཏུ་མི་གནས་པ་རྒྱུ་མཚན་དེ་བས་ན་འབྲས་བུ་མི་གནས་པའི་མྱ་ངན་ལས་འདས་པའི་དབྱིངས་ན་འཁོར་འདས་དབྱེར་མེད་པས་བསམ་གྱིས་མི་ཁྱབ་པའི་འཆི་འཕོ་ལས་འདས་པས་འཆི་བདག་གིས་རབ་ཏུ་འཇིག་པའི་ཤི་བའང་ཡོད་པ་མ་ཡིན། འཁོར་བ་དེ་ཉིད་ལ་ནི་ཆགས་པ་མེད་པས་ལས་ཀྱིས་སྐྱེ་བའང་མེད་དོ། །ཐེག་པ་འོག་མས་ལས་ཉོན་འཇིག་པས་འཁོར་བ་འཇིག་པ་སྟེ་ཞི་བའི་མཐར་འགྱུར་བར་འདོད་པས། འདི་ལ་སྐྱེ་འཇིག་གི་རྒྱུའི་དངོས་པོ་མེད་པས་སྐྱེ་བ་འཁོར་བ་དང་ཟད་པ་མྱང་འདས་ཀྱི་མཐའ་གཉིས་ཀ་མེད་དོ། །

**བཞི་པ་ལེའུ་བརྒྱད་པ་འབྲས་བུའི་རྒྱུ་རིམ་པ་གཉིས་ཀྱི་དོན་ཤིན་ཏུ་རྒྱས་པར་བཤད་པ་ལ་གསུམ། རིམ་གཉིས་འབྲེལ་པ་ཅན་དུ་བསྒོམ་ཚུལ། དེ་ལྟར་བསྒོམ་པའི་འཐད་པ། དེས་གྲོལ་བའི་རྒྱུ་མཚན་བཤད་པའོ། །དང་པོ་ལ་བཞི། སྒོམ་པའི་གོ་རིམ། དེའི་ཡེ་ཤེས་ཟུང་དུ་འཇུག་ཚུལ། དེ་གང་ལས་བྱུང་ཚུལ། དེ་ཐམས་ཅད་ཀྱི་བདག་ཉིད་དུ་བསྟན་པའོ། །དང་པོ་ནི།**

བསྐྱེད་པའི་རིམ་པའི་རྣལ་འབྱོར་གྱི། །བརྟུལ་ཞུགས་ཅན་གྱིས་སྤྲོས་པ་བསྒོམ། །སྤྲོས་པ་རྨི་ལམ་ལྟར་བྱས་ནས། །སྤྲོས་པ་ཉིད་ནི་སྤྲོས་མེད་བྱེད། །

ཅེས་པ་སྟེ། རིག་པ་བརྟུལ་ཞུགས་ཀྱི་སྤྱོད་པའི་རྗེས་སུ་སླར་བསྐྱེད་པའི་རིམ་པའི་རྣལ་འབྱོར་ཀྱི་ཏིང་ངེ་འཛིན་བསྒོམ་པ་སྟེ། གང་གི་བསྒོམ་ན། བརྟུལ་ཞུགས་ཅན་གྱི་རྣལ་འབྱོར་པས་སོ། །ཚུལ་ཇི་ལྟར་བསྒོམ་ན། བསྐྱེད་རིམ་ལྷའི་རྣམ་པ་སྤྲོས་པ་དང་བཅས་པ་ལ་སྤྲོས་མེད་ཀྱིས་རྒྱས་བཏབ་ནས། སྤྲོས་པ་དེ་ཡང་རྨི་ལམ་གྱི་ཡུལ་དང་ཡུལ་ཅན་གཉིས་སུ་མེད་པ་ལྟར་ཤེས་པར་བྱས་ནས། སྣ་ཚོགས་པའི་སྤྲོས་པ་ཉིད་ནི་སྤྲོས་མེད་རྣམ་པར་མི་རྟོག་པའི་ཡེ་ཤེས་ཀྱི་ངོ་བོར་བྱེད་དེ་བསྐྱེད་རྫོགས་དབྱེར་མེད་དུ་བསྒོམ་པའོ། །

**གཉིས་པ་ནི།**

ཇི་ལྟར་སྒྱུ་མ་རྨི་ལམ་དང༌། །འདི་ལྟར་བར་མའི་སྲིད་ཡིན་པ། །རྟག་ཏུ་གོམས་པའི་སྦྱོར་བ་ཡིས། །དཀྱིལ་འཁོར་ཉིད་ནི་དེ་བཞིན་ནོ། །

ཞེས་པ་སྟེ། ཟུང་དུ་འཇུག་པའི་དཔེ་ཇི་ལྟར་ན། སྣང་ལ་རང་བཞིན་མེད་པ་སྒྱུ་མ་དང༌། མྱོང་ལ་རང་བཞིན་མེད་པ་རྨི་ལམ་དང༌། འདི་ལྟར་སྣང་ཡང་ཐོགས་རེག་དང་བྲལ་བ་བར་མའི་སྲིད་པའི་གཟུགས་གང་ཡིན་པ་ལྟར། ཏིང་ངེ་འཛིན་ལ་རྟག་ཏུ་གོམས་པའི་སྦྱོར་བ་ཡིས་དཀྱིལ་འཁོར་གྱི་འཁོར་ལོ་སྣང་བ་ཉིད་ཀྱང་ནི་དཔེ་དེ་རྣམས་བཞིན་དུ་ཟུང་དུ་འཇུག་པར་འདོད་དོ། །

**གསུམ་པ་ནི།**

ཕྱག་རྒྱ་ཆེན་པོའི་དབང་བསྐུར་བ། །ཇི་ལྟར་ཤེས་པའི་བདེ་ཆེན་པོ། །དེ་ཡི་འདི་ནི་བྱིན་རླབས་ཡིན། །གཞན་ལས་དཀྱིལ་འཁོར་འབྱུང་བ་མེད། །

ཅེས་པ་སྟེ། རྫོགས་རིམ་རྣམ་པར་མི་རྟོག་པའི་ཡེ་ཤེས་དེ་གང་ལས་བྱུང་ཞེ་ན། བླ་མས་དབང་བཞི་གསུམ་གྱི་དུས་སུ་ཕྱག་རྒྱ་ཆེན་པོའི་དབང་བསྐུར་བ་ལས། ཇི་ལྟར་དབང་གི་དུས་སུ་ངོ་ཤེས་པའི་བདེ་བ་ཆེན་པོ་དེ་ཡི་མཐུ་ལས་དཀྱིལ་འཁོར་ལ་སོགས་པ་སྣང་བའི་ཆོས་ཐམས་ཅད་རང་བཞིན་མེད་པར་ཤེས་ཤིང་རྟོགས་པ་འདི་ནི་དབང་གི་བྱིན་རླབས་ཡིན་ཏེ། ཐབས་གཞན་ལས་དཀྱིལ་འཁོར་གྱི་དེ་ཉིད་ཤེས་པའི་ཚུལ་འབྱུང་བ་མེད་པའི་ཕྱིར་རོ། །

**བཞི་པ་ནི།**

བདེ་བ་གནག་ཅིང་བདེ་བ་སེར། །བདེ་བ་དམར་པོ་བདེ་བ་དཀར། །བདེ་བ་ལྗང་ཁུ་བདེ་བ་སྔོ། །བདེ་བ་རྒྱུ་དང་མི་རྒྱུ་ཉིད། །བདེ་བ་ཤེས་རབ་བདེ་བ་ཐབས། །དེ་བཞིན་ཀུནྟུ་རུ་སྐྱེས་བདེ། །བདེ་བ་དངོས་པོ་དངོས་མེད་བདེ། །རྡོ་རྗེ་སེམས་དཔའ་བདེ་བར་བརྗོད། །

ཅེས་པ་སྟེ། དེ་ལྟར་སྣང་བ་དག་པ་བདེ་བ་ཆེན་པོའི་ལྷར་གྱུར་ནས་ཁ་དོག་དང་གཟུགས་ཀྱི་རྣམ་པར་འཆར་བ་ལ་སྤྲོ་བསྡུ་བསྒོམ་པ་སྟེ། བདེ་བ་ཆེན་པོ་ཁ་དོག་ནག་པོ་སྟེ་ནག་པོར་འཆར་བ་ནི་མི་བསྐྱོད་པའི་རྣམ་པར་སྣང་བ་དང༌། དེ་བཞིན་དུ་བདེ་བ་སེར་པོ་ནི་རིན་འབྱུང༌། དམར་པོ་ནི་སྣང་མཐའ། དཀར་པོ་ནི་རྣམ་སྣང༌། ལྗང་གུ་ནི་དོན་གྲུབ། སྔོ་བ་ནི་རྡོར་འཆང༌། རྒྱུ་བ་ནི་འཁོར་གྱི་ལྷ། མི་རྒྱུ་བ་ནི་གཞལ་ཡས་ཁང༌། ཤེས་རབ་ནི་ཡུམ། ཐབས་ནི་ཡབ། དེ་བཞིན་ཀུནྟུ་རུ་ནི་མཉམ་སྦྱོར་ལས་སྐྱེས་པའི་ཞུ་བདེ། བདེ་བ་དངོས་པོ་ནི་གསལ་བའི་ཆ། དངོས་མེད་བདེ་བ་ནི་སྟོང་པའི་ཆ། མདོར་ན་དེ་ཐམས་ཅད་ཀྱི་ཁྱབ་བདག་རྡོ་རྗེ་སེམས་དཔའ་ཉིད་ཀྱང་བདེ་བ་ཆེན་པོ་དེའི་རོལ་པར་བརྗོད་པས་དེ་ནི་ཐམས་ཅད་ཀྱི་བདག་ཉིད་དུ་ཁྱབ་སྟེ་གནས་པའོ། །དེས་ཟུང་འཇུག་མངོན་དུ་བྱས་ཏེ་སངས་རྒྱས་པའི་རྟགས་བྱུང༌། མ་བྱུང་ན་གུར་ལས་གསུངས་པ་ལྟར་དྲག་ཤུལ་གྱིས་ལྷ་གནད་ལ་འབོར་བའི་ཆོ་ག་ཞག་བདུན་བྱས་པའི་མཐར་སྦྲུལ་གྱི་པགས་པ་བརྗེ་བ་ལྟར་དབང་ཕྱུག་བརྒྱད་ལྡན་ཧེ་རུ་ཀར་སངས་རྒྱས་པར་བཤད་དོ། །

**གཉིས་པ་དེ་ལྟར་བསྒོམ་པའི་འཐད་པ་བསྟན་པ་ལ་གཉིས། ཞུ་བ་དང༌། ལན་ནོ། །དང་པོ་ནི།**

རྡོ་རྗེ་སྙིང་པོས་གསོལ་པ། རྫོགས་པའི་རིམ་པའི་རྣལ་འབྱོར་ཉིད། །དེ་ཡི་བདེ་བ་ཆེན་པོ་བརྗོད། །རྫོགས་པ་བསྒོམ་པ་མེད་པ་སྟེ། །བསྐྱེད་པ་ཡིས་ནི་ཅི་ཞིག་འཚལ། །

ཞེས་པ་སྟེ། རྡོ་རྗེ་སྙིང་པོས་བཅོམ་ལྡན་འདས་ལ་གསོལ་པ། ལམ་རྫོགས་པའི་རིམ་པའི་རྣལ་འབྱོར་ཉིད་ཉམས་སུ་བླངས་པ་ལས་བྱུང་བ་དེ་ཡི་བདེ་བ་ནི་ལྷན་ཅིག་སྐྱེས་པའི་ཡེ་ཤེས་ཀྱི་བདེ་བ་ཆེན་པོར་བརྗོད་ན། རྫོགས་པའི་རིམ་པ་དེ་ལ་བློས་བཏགས་པའི་སྤྲོས་པ་དང་དབང་པོ་གཉིས་སྦྱོར་གྱི་བསྒོམ་བྱ་སོགས་གང་ཡང་མེད་པ་སྟེ་དེས་ཆོག་གིས། བསྐྱེད་པའི་རིམ་པ་སྤྲོས་པ་དང་བཅས་པ་བསྒོམ་པ་ཡིས་ནི་ཅི་ཞིག་འཚལ་ཏེ་དགོས་པ་མེད་པས་སོ་ཞེས་ཞུས་པའོ། །

**གཉིས་པ་ལ་གཉིས། ལན་དངོས་དང༌། ཐོབ་བྱའི་འབྲས་བུ་བཤད་པའོ། །དང་པོ་ལ་གཉིས། ངོ་བོ་རྟེན་དང་བརྟེན་པར་བཤད་པ། རྣམ་པ་ཁྱབ་བྱ་ཁྱབ་བྱེད་ཀྱི་དཔེ་དོན་བསྟན་པའོ། །དང་པོ་ནི།**

བཅོམ་ལྡན་འདས་ཀྱིས་བཀའ་སྩལ་པ། ཨེ་མ་བྱང་ཆུབ་སེམས་དཔའ་ཆེ། །དད་པའི་ཤུགས་ཀྱིས་རབ་ཏུ་ཉམས། །ལུས་ཀྱི་དངོས་མེད་གང་ལགས་བདེ། །བདེ་བ་སྨྲ་བར་མི་ནུས་སོ། །

ཞེས་པ་སྟེ། དེ་ནས་བཅོམ་ལྡན་འདས་ཀྱིས་ཞུས་པའི་ལན་དུ་བཀའ་སྩལ་པ། ཨེ་མ་ཞེས་ངོ་མཚར་བའི་ཚིག་སྔོན་དུ་བཏང་ནས་བྱང་ཆུབ་སེམས་དཔའ་ཆེན་པོ་ཞེས་བོས་ནས། ཁྱོད་རྫོགས་རིམ་ཁོ་ན་ལ་དད་པའི་ཤུགས་ཀྱིས་རྟེན་བསྐྱེད་རིམ་མ་བསྒོམ་ན། བརྟེན་པ་རྫོགས་པའི་རིམ་པའང་རབ་ཏུ་ཉམས་ཏེ་མི་འགྲུབ་བོ། །རྒྱུ་མཚན་གང་གིས་ཤེ་ན། རྟེན་ལུས་ཀྱི་དངོས་པོ་མེད་པར་གང་ལས་བྱུང་བའི་བརྟེན་པ་བདེ་བ་ཆེན་པོ་ནི་གང་ལ་བརྗོད་སྟོང་པ་ཙམ་ལ་ནི་བདེ་བ་ཆེན་པོ་ཞེས་སྨྲ་བར་མི་ནུས་སོ། །

**གཉིས་པ་ནི།**

ཁྱབ་བྱ་ཁྱབ་བྱེད་ཚུལ་གྱིས་ནི། །བདེ་བས་འགྲོ་བ་ཁྱབ་པ་ཉིད། །ཇི་ལྟར་མེ་ཏོག་ལ་གནས་དྲི། །མེ་ཏོག་དངོས་མེད་ཤེས་མི་འགྱུར། །དེ་བཞིན་གཟུགས་སོགས་དངོས་མེད་པར། །བདེ་བ་ཉིད་ཀྱང་དམིགས་མི་འགྱུར། །

ཞེས་པ་སྟེ། རྣམ་པའི་ལུས་ཁྱབ་བྱ་དང་བདེ་བ་ཁྱབ་བྱེད་ཀྱི་ཚུལ་གྱིས་ནི་ཁྱབ་བྱེད་བདེ་བ་ཆེན་པོས་ཁྱབ་བྱ་འགྲོ་བ་མ་ལུས་པའི་རྒྱུད་ལ་ཁྱབ་པ་ཉིད་དོ། །དཔེ་ཇི་ལྟར་ན་མེ་ཏོག་ལ་གནས་པའི་དྲི་ནི་མེ་ཏོག་གི་དངོས་པོ་མེད་ན་ཤེས་པར་མི་འགྱུར་བ། དེ་བཞིན་དུ་རྟེན་ཡེ་རྒྱ་ལྷའི་གཟུགས་ཀྱི་བསྐྱེད་རིམ་དང་ལས་རྒྱ་བུད་མེད་དང་དམ་རྒྱ་གཏུམ་མོ་སོགས་ཐབས་ཀྱི་དངོས་པོ་དེ་རྣམས་མེད་པར་བརྟེན་པ་རྫོགས་རིམ་གྱི་བདེ་བ་ཆེན་པོ་ཉིད་ཀྱང་དམིགས་པར་མི་འགྱུར་བས་མེ་ཏོག་དང་དྲིའི་ཚུལ་གྱིས་བསྐྱེད་རྫོགས་ཟུང་དུ་འབྲེལ་དགོས་པའོ། །

**གཉིས་པ་ཐོབ་བྱའི་འབྲས་བུ་བཤད་པ་ལ་གསུམ། མདོར་བསྟན་པ་དང༌། རྒྱས་པར་བཤད་པ། མཇུག་སྡུད་བསྟན་པའོ། །དང་པོ་ནི།**

དངོས་དང་དངོས་པོ་མེད་པ་ང༌། །དངོས་པོ་རྟོགས་ཕྱིར་སངས་རྒྱས་ང༌། །གང་ཞིག་ལེ་ལོས་བསྣུན་པ་དང༌། །རྨོངས་པ་གང་གིས་ང་མི་ཤེས། །

ཞེས་པ་སྟེ། རང་བཞིན་ཆོས་ཀྱི་སྐུས་དངོས་པོ་ཐམས་ཅད་ལ་ཁྱབ་པས་ན་སྣང་བ་ཐབས་ཀྱི་ཆར་གྱུར་པའི་དངོས་པོ་ཐམས་ཅད་ང་ཡིན་པ་དང༌། སྟོང་པ་ཤེས་རབ་ཀྱི་ཆར་གྱུར་པའི་དངོས་པོ་མེད་པ་ཉིད་ཀྱང་ང་ཡིན་པ་དང༌། རྟོགས་པ་ཆོས་ཀྱི་སྐུས་ཤེས་བྱ་ཐམས་ཅད་མཁྱེན་པས་ན་དངོས་པོ་ཐམས་ཅད་ཀྱི་རང་བཞིན་རྟོགས་པའི་ཕྱིར་སངས་རྒྱས་ཀྱང་ང་ཡིན་ནོ། །འོ་ན་ཐམས་ཅད་ལ་ཁྱབ་ན་ཀུན་གྱིས་མི་རྟོག་པ་ཅི་ཡིན་ཞེ་ན། འཇིག་རྟེན་པ་གང་ཞིག་ལེ་ལོའི་བྱ་བས་བསྣུན་ཏེ་ཐོས་བསམ་གྱི་ཤེས་རབ་མེད་པ་དང༌། སྒོམ་བྱུང་གི་ཤེས་རབ་ཀྱིས་དེ་ཉིད་མི་ཤེས་པའི་རྨོངས་པ་གང་གིས་ཆོས་ཀྱི་སྐུ་ང་མི་ཤེས་སོ། །

**གཉིས་པ་ལ་གཉིས། རྟེན་གནས་དང༌། བརྟེན་པ་སྐུ་བཤད་པའོ། །དང་པོ་ནི།**

རྡོ་རྗེ་བཙུན་མོའི་བྷ་ག་ནི། །ཨེ་ཡིག་རྣམ་པའི་ཆ་བྱད་གཟུགས། །སངས་རྒྱས་རིན་ཆེན་ཟ་མ་ཏོག །བདེ་བ་ཅན་དུ་རྟག་ཏུ་བཞུགས། །

ཞེས་པ་སྟེ། དེ་གང་ལ་བརྟེན་ནས་རྟོགས་སམ་ཞེ་ན། ལམ་བསྐྱེད་རྫོགས་གཉིས་ལ་བརྟེན་ནས་རྟོགས་པ་སྟེ། དེ་ལ་སྤྱི་དོན་བསྐྱེད་རིམ་གྱི་དབང་དུ་བྱས་ན། རྡོ་རྗེ་ནི་སྒྲུབ་པ་པོ། །བཙུན་མོ་ནི་རྒྱུའི་སྟོང་པ། བྷ་ག་ནི་སྲུང་འཁོར་གྱི་ནང༌། ཨེ་ཡིག་རྣམ་པའི་ཆ་བྱད་ནི་རྣམ་ཐར་སྒོམ་གསུམ་གྱི་རང་བཞིན་ཆོས་འབྱུང་གྲུ་གསུམ་པའི་གཟུགས། སངས་རྒྱས་རིན་ཆེན་ཟ་མ་ཏོག་ནི་ལྷའི་གཞལ་ཡས་ཁང༌། བདེ་བ་ཅན་དུ་བཞུགས་པ་ནི་བདེ་བའི་ཏིང་ངེ་འཛིན་གྱིས་གསལ་བའི་རྣམ་པ་ཅན་དུ་བསྐྱེད་པའི་ཧེ་རུ་ཀ་རྟག་ཏུ་བཞུགས་པའོ། །ཆགས་ཅན་ལས་རྒྱའི་དབང་དུ་བྱས་ན། རྡོ་རྗེ་ནི་ཐབས་རྣལ་འབྱོར་པ། བཙུན་མོ་ནི་ཤེས་རབ་ལས་ཀྱི་ཕྱག་རྒྱ། བྷ་ག་ནི་དེའི་པདྨ། ཨེ་ཡིག་རྣམ་པ་ནི་དེའི་དབྱིབས། སངས་རྒྱས་ནི་དེ་ལ་བརྟེན་ནས་ཡེ་ཤེས་མངོན་དུ་གྱུར་པ། རིན་ཆེན་ནི་དགོས་འདོད་འབྱུང་བ། ཟ་མ་ཏོག་ནི་ཐབས་ཤེས་ཁ་སྦྱར་བ། བདེ་བ་ཅན་ནི་རྟག་ཏུ་དེར་བཞུགས་པའོ། །ཆགས་བྲལ་དམ་རྒྱའི་དབང་དུ་བྱས་ན། རྡོ་རྗེ་ནི་སྤྱི་བོའི་ཧཾ་ཡིག བཙུན་མོ་ནི་དབུ་མའི་ལམ། བྷ་ག་ནི་ལྟེ་བའི་རྩ་མདུད། ཨེ་ཡིག་རྣམ་པ་ནི་དེའི་དབྱིབས། སངས་རྒྱས་ནི་འབར་འཛག་གིས་རྟོག་པ་བཅོམ་པ། རིན་ཆེན་ནི་དགོས་འདོད་འབྱུང་བ། ཟ་མ་ཏོག་ནི་ཨ་ཧཾ་ཁ་སྦྱར། བདེ་བ་ཅན་ནི་རྟག་ཏུ་དེར་བཞུགས་པས་ཤེས་པར་གྱིས་ཤིག་པའོ། །

**གཉིས་པ་ལ་གཉིས། དོན་དམ་ཆོས་ཀྱི་སྐུ་དང༌། ཀུན་རྫོབ་གཟུགས་ཀྱི་སྐུ་བཤད་པའོ། །དང་པོ་ནི།**

འཆད་པ་པོ་ང་ཆོས་ཀྱང་ང༌། །རང་རིག་ཚོགས་ལྡན་ཉན་པོ་ང༌། །འཇིག་རྟེན་སྟོན་པ་བསྒྲུབ་བྱ་ང༌། །འཇིག་རྟེན་འཇིག་རྟེན་འདས་པ་ང༌། །ལྷན་ཅིག་སྐྱེས་དགའི་རང་བཞིན་ང༌། །མཆོག་མཐར་དགའ་བྲལ་དང་པོར་ནི། །མུན་པ་ལ་ནི་མར་མེ་ལྟར། །དེ་བཞིན་བུས་ཀྱང་ཡིད་ཆེས་གྱིས། །

ཞེས་པ་སྟེ། ལམ་གྱི་རིམ་པ་དེ་དག་ལ་བརྟེན་ནས་ཡེ་ཤེས་མངོན་དུ་གྱུར་པའི་ཚེ། ཆོས་འཆད་པ་པོ་སྟོན་པའི་གཙོ་བོ་ཡང་ལྷན་ཅིག་སྐྱེས་པ་ཆོས་ཀྱི་སྐུ་ང་ཉིད་ཡིན་ལ། བཤད་བྱ་གསང་སྔགས་ཟབ་མོའི་ཆོས་ཀྱང་ང་ཉིད་ཡིན་པ་དང༌། རང་ལས་སྣང་བ་རང་གི་འདུས་པའི་ཚོགས་དང་ལྡན་པའི་འཁོར་ཉན་པ་པོའང་ང་ཉིད་ཡིན་པ་དང༌། འཇིག་རྟེན་པ་ལ་ཐུན་མོང་དང་ཁྱད་པར་གྱི་ལམ་སྟོན་པ་པོའང་ང་ཉིད་ཡིན་པ་དང༌། དེ་དག་གིས་བསྒྲུབ་བྱ་གནས་སྐབས་དང་མཐར་ཐུག་གི་འབྲས་བུའང་ང་ཉིད་ཡིན་པ་དང༌། མ་རྟོགས་པའི་དུས་ཀྱི་འཇིག་རྟེན་པ་དང༌། རྟོགས་པའི་དུས་ཀྱི་འཇིག་རྟེན་ལས་འདས་པར་སྣང་བ་ཐམས་ཅད་ཀྱི་ངོ་བོའང་ང་ཉིད་ཡིན་པ་དང༌། ལྷན་ཅིག་སྐྱེས་དགའ་དྲི་མ་དང་བཅས་པ་དང་དྲི་མ་མེད་པའི་རང་བཞིན་ཡང་ང་ལས་གཞན་མ་ཡིན་ནོ། ལྷན་ཅིག་སྐྱེས་པའི་ཡེ་ཤེས་དེ་རང་གང་ཞེ་ན། དགའ་བ་དང་མཆོག་དགའི་མ་མཐའ་དང་དགའ་བྲལ་གྱི་དང་པོ་སྟེ་ཡ་མཐར་དེར་སོ་སོ་རང་གི་རིག་པས་མཐོང་བ་སྟེ། དཔེར་ན་མུན་ཁང་དུ་གསེར་གྱི་བུམ་པ་ཞིག་ཡོད་པ་དེ་ནི་མར་མེ་བཏེག་པས་གསལ་བ་ལྟར་མར་མེ་དང་འདྲ་བའི་ལམ་ལ་བརྟེན་ན་གསེར་བུམ་ལྷག་གེར་མཐོང་བ་དང་འདྲ་བའི་ལྷག་མཐོང་གཉིས་སུ་མེད་པའི་ཡེ་ཤེས་མཐོང་བར་འགྱུར་བས་དཔེ་དེ་བཞིན་དུ་རྒྱལ་བའི་སྲས་སམ་བུ་རྡོ་རྗེ་སྙིང་པོ་སོགས་རྗེས་འཇུག་སློབ་མ་རྣམས་ཡིད་ཆེས་པར་གྱིས་ཤིག་ཅེས་གསུངས་སོ། །

**གཉིས་པ་ནི།**

བཙུན་མོའི་བྷ་ག་བདེ་ཅན་དུ། །སྟོན་པ་སུམ་ཅུ་རྩ་གཉིས་མཚན། །གཙོ་བོ་དཔེ་བྱད་བརྒྱད་ཅུ་ལྡན། །ཁུ་བ་ཞེས་བྱར་རྣམ་པར་གནས། །དེ་མེད་པས་ན་བདེ་མེད་འགྱུར། །བདེ་བ་མེད་ན་དེ་མེད་འགྱུར། །ནུས་པ་མེད་ཕྱིར་ལྟོས་དང་བཅས། །

ཞེས་པ་སྟེ། དེ་ནི་གནད་གང་ལ་བརྟེན་ནས་རྟོགས་སམ་ཞེ་ན། གོང་དུ་བསྟན་པའི་ཤེས་རབ་བཙུན་མོའི་བྷ་ག་བདེ་བའི་སྐྱེས་གནས་ཅན་དེ་ཉིད་དུ་བརྟེན་པ་ལས་ཐབས་བདེ་བ་ཆེན་པོའི་སྟོན་པ་གཟུགས་ཀྱི་སྐུ་ནི་ཀུན་རྫོབ་བྱང་ཆུབ་ཀྱི་སེམས་ཨཱ་ལིས་མཚོན་པ་སུམ་ཅུ་རྩ་གཉིས་ཀྱི་མཚན་དང༌། ཀཱ་ལིས་མཚོན་པ་དཀྱིལ་འཁོར་གྱི་གཙོ་བོ་དཔེ་བྱད་བཟང་པོ་བརྒྱད་ཅུ་ཚང་བར་ལྡན་པའི་གཟུགས་ཀྱི་སྐུ་དེ་ཉིད་ལམ་དུས་སུ་རྡོ་རྗེའི་ལུས་ལ་ལྡན་པའི་ཁུ་བ་ཞེས་བྱ་བར་བརྗོད་པའི་ཁམས་དཀར་དམར་གྱི་རྣམ་པར་གནས་པ་དང༌། རྟེན་ཀུན་རྫོབ་ཀྱི་ཁུ་བ་དེ་ཉིད་མེད་པ་ཡིན་ན་དེ་ལ་བརྟེན་པའི་དོན་དམ་བདེ་བའི་གཟུགས་ཅན་གཟུགས་ཀྱི་སྐུ་ཡང་མེད་པར་འགྱུར་བ་དང༌། དོན་དམ་པའི་བདེ་བ་ཆེན་པོ་དེ་མེད་ན་གཟུགས་སྐུའི་དངོས་རྒྱུ་ཀུན་དང་བྱང་ཆུབ་ཀྱི་སེམས་དེ་ཡང་མེད་པར་འགྱུར་བས། དེ་གཉིས་གང་རུང་གཅིག་མེད་ན་ཅིག་ཤོས་འབྱུང་བའི་ནུས་པ་མེད་པའི་ཕྱིར་ཕན་ཚུན་ལྟོས་པ་དང་བཅས་པ་ཡིན་ནོ། །

**གསུམ་པ་མཇུག་སྡུད་བསྟན་པ་ནི།**

ལྷ་ཡི་རྣལ་འབྱོར་ལས་བདེ་བ། །དེ་ཕྱིར་སངས་རྒྱས་དངོས་པོ་མིན། །དེ་ཉིད་དངོས་མེད་ཚུལ་ཡང་མིན། །ཞལ་ཕྱག་རྣམ་པའི་གཟུགས་ཅན་ཉིད། །མཆོག་ཏུ་བདེ་བ་གཟུགས་མེད་པ། །

ཞེས་པ་སྟེ། དེ་ལྟར་ན་སངས་རྒྱས་ཀྱི་རང་བཞིན་གང་ཞེ་ན། བསྐྱེད་རིམ་ལྷའི་རྣལ་འབྱོར་དང་ཀུན་རྫོབ་བྱང་ཆུབ་ཀྱི་སེམས་ལ་བརྟེན་ནས་སྐྱེས་པའི་བདེ་བ་ཡིན་པ་དེའི་ཕྱིར་སངས་རྒྱས་དེ་ཉིད་དངོས་པོ་གཟུགས་ཅན་དུ་གྲུབ་པའི་སྐུ་ཙམ་ཡང་མ་ཡིན་ཏེ་བདེ་བ་ཆེན་པོའི་རང་བཞིན་ཡིན་པའི་ཕྱིར་དང༌། དེ་ཉིད་དངོས་པོ་མེད་པའི་སྟོང་པ་ཁོ་ནའི་ཚུལ་ཅན་ཡང་ཡིན་ཏེ། ལྷའི་ཞལ་ཕྱག་གི་རྣམ་པའི་གཟུགས་ཅན་སྒྱུ་མ་ཉིད་ཡིན་པའི་ཕྱིར་དང༌། མཆོག་ཏུ་བདེ་བ་དམ་པའི་རང་བཞིན་ནི་གཟུགས་ཀྱི་རྣམ་ཅན་དུ་མེད་པ་ཡིན་ཏེ། ཡེ་ཤེས་ཡིན་པས་ལམ་དུས་སུ་སོ་སོ་རང་གི་རིག་པས་རྟོགས་བྱ་ཡིན་པའི་ཕྱིར་རོ། །

**གསུམ་པ་དེས་གྲོལ་བའི་རྒྱུ་མཚན་བཤད་པ་ལ་གསུམ། དག་པ་གསུམ། ཐབས་བཞི། རིགས་ཀྱི་དབྱེ་བ་བསྟན་པའོ། །དང་པོ་ནི།**

དེ་ཕྱིར་འགྲོ་ཀུན་ལྷན་ཅིག་སྐྱེས། །རང་བཞིན་ལྷན་ཅིག་སྐྱེས་པར་བརྗོད། །རྣམ་པར་དག་པའི་སེམས་ཀྱིས་ནི། །རང་བཞིན་མྱང་ངན་འདས་པ་ཉིད། །ལྷ་ཡི་རྣམ་པའི་གཟུགས་ཀྱིས་ནི། །བཞིན་ལ་ཁ་དོག་གནས་པ་ནི། །སྐྱེས་པ་ཙམ་གྱིས་རྣམ་པར་གནས། །འོན་ཀྱང་བག་ཆགས་ཕལ་པས་སོ། །

ཞེས་པ་སྟེ། དེ་ལྟར་བདེ་སྟོང་དབྱེར་མེད་ཀྱི་རང་བཞིན་དུ་གནས་པ་དེའི་ཕྱིར་འགྲོ་བ་ཀུན་ཀྱང་ལྷན་ཅིག་སྐྱེས་པའམ་སངས་རྒྱས་ཉིད་ལས་མ་འདས་པས་རང་རིག་པ་ཉིད་དུ་དག་པའི་ཕྱིར་རང་བཞིན་རྣམ་དག་གི་སངས་རྒྱས་སམ་ལྷན་ཅིག་སྐྱེས་པར་བརྗོད་དོ། །ཡང་ཆོས་ཉིད་རང་བཞིན་གྱིས་རྣམ་པར་དག་པ་དེ་བཞིན་ཉིད་ལས་མ་འདས་པས་སངས་རྒྱས་དང་སེམས་ཅན་བཟང་ངན་མེད་པར་རྣམ་པར་དག་པའི་སེམས་ཀྱིས་ནི་གནས་པའི་ཕྱིར་སེམས་ཅན་ཐམས་ཅད་རང་བཞིན་གྱིས་མྱ་ཅན་ལས་འདས་པ་ཉིད་དུ་བརྗོད་དོ། །ཡང་ཆོས་ཅན་ལུས་ཀྱི་ངོས་ནས་ཀྱང་ལྷ་ཡི་རྣམ་པའི་གཟུགས་ཀྱིས་ནི་བཞིན་དང་ལག་པ་དང་ཁ་དོག་སོགས་ལྷ་སོ་སོའི་རྣམ་པར་གནས་པ་ནི་ཕོ་ཐམས་ཅད་ཧེ་རུ་ཀ་དང་མོ་ཐམས་ཅད་བདག་མེད་མ་ལས་འདས་པའི་ཕྱིར་འགྲོ་བ་ཐམས་ཅད་སྐྱེས་པ་ཙམ་གྱིས་ལྷའི་རྣམ་པར་གནས་སོ། །འོ་ན་སེམས་ཅན་ཐམས་ཅད་འབད་པ་མེད་པར་གྲོལ་བར་ཐལ་ལོ་ཞེ་ན། འོན་ཀྱང་གློ་བུར་གྱི་དྲི་མ་ལས་བྱུང་བའི་བག་ཆགས་ཕལ་པས་བསྒྲིབས་ནས་འཁོར་བར་བྱེད་པས་དེ་གཉེན་པོས་སྦྱོང་དགོས་སོ་ཞེས་པའོ། །

**གཉིས་པ་ལ་གཉིས། ཐབས་དངོས་དང༌། དེ་གཞན་གྱིས་མི་ཤེས་པར་བསྟན་པའོ། །དང་པོ་ལ་གཉིས། ཐབས་ཀྱི་དཔེ་དང༌། དོན་བསྡུ་བ་འོ། །དང་པོ་ལ་བཞི། རིགས་འདྲ་གཉེན་པོ་ཆེ་བ། བཟློག་པ་གཉེན་པོ་ཆེ་བ། བསྣན་པ་གཉེན་པོ་ཆེ་བ། རང་རང་གཉེན་པོ་ཆེ་བའོ། །དང་པོ་ནི།**

དུག་གི་དུམ་བུ་གང་ཉིད་ཀྱིས། །སྐྱེ་བོ་ཐམས་ཅད་འཆི་བར་འགྱུར། །དུག་གི་དེ་ཉིད་ཤེས་པ་དེས། །དུག་གིས་དུག་ཉིད་འབིགས་པར་བྱེད། །

ཅེས་པ་སྟེ། ཐབས་དེ་ཡང་ཐེག་པ་འོག་མ་ནས་འདོད་ཆགས་ཀྱི་གཉེན་པོ་མི་སྡུག་པ་བསྒོམ་པ་སོགས་རིགས་མི་མཐུན་པ་ལམ་དུ་བྱེད་པ་དང༌། འདིར་རིགས་མཐུན་ལམ་དུ་བྱེད་པ་སྟེ་དཔེར་ན་དུག་གི་དུམ་བུ་གང་ཉིད་ཀྱིས་དུག་གི་སྔགས་དང་སྦྱོར་བ་མི་ཤེས་པ་གང་གིས་ཟོས་པའི་སྐྱེ་བོ་ཐམས་ཅད་འཆི་བར་འགྱུར་བ་དང༌། ཡང་དུག་གི་ཕན་གནོད་ཀྱི་དེ་ཉིད་ཤེས་པ་དེས་སྨན་དང་སྔགས་ཀྱི་སྦྱོར་བ་བྱེད་པའི་དུག་གིས་གཞན་གྱི་གཉེན་པོ་ཉིད་དུ་གྱུར་ནས་འབིགས་ཤིང་འཇོམས་པར་བྱེད་པ་ལྟར། ཉོན་མོངས་པ་འདོད་ཆགས་ཀྱི་གཉེན་པོ་འདོད་ཆགས་ཆེན་པོ་ཉིད་འགྲོ་བ་སོགས་ཤེས་པར་བྱའོ། །

**གཉིས་པ་ནི།**

ཇི་ལྟར་རླུང་གིས་ཟིན་པ་ལ། །མོན་སྲན་སྔེའུའི་བཟའ་བ་སྦྱིན། །བཟློག་པའི་སྨན་ནི་བཏང་བ་ཡིས། །རླུང་གིས་རླུང་ལ་བསྣུན་པར་བྱེད། །རྣམ་རྟོག་ཉིད་ཀྱིས་རྣམ་རྟོག་དང༌། །སྲིད་པ་ཉིད་ཀྱིས་སྲིད་པ་འདག །

ཅེས་པ་སྟེ། ཇི་ལྟར་རླུང་གི་ནད་ཀྱིས་ཟིན་པ་ཐབས་གཞན་གྱིས་མ་ཕན་ན་དེ་ལ་གནོད་པའི་སྨན་མོན་སྲན་སྔེའུའི་བཟའ་བ་སྦྱིན་པས་རླུང་ཆེར་སོང་བའི་རྗེས་སུ་བཅོས་ན་ཕན་པར་འགྱུར་ཏེ། གོ་བཟློག་པའི་སྨན་ནི་བཏང་བ་ཡིས་འཕྲལ་དུ་བསྐྱེད་པའི་རླུང་གིས་ཡུན་རིང་སོང་བའི་རླུང་ལ་གནད་དུ་བསྣུན་པར་བྱེད་པ་ལྟར། བསྐྱེད་རིམ་སོགས་ལམ་གྱི་རྣམ་པར་རྟོག་པ་ཉིད་ཀྱིས་ཐ་མལ་པའི་རྣམ་རྟོག་འཇོམས་པ་དང༌། སྲིད་པ་ལུགས་འབྱུང་དང་རྗེས་སུ་མཐུན་པའི་དཀྱིལ་འཁོར་བསྒོམ་པ་ཉིད་ཀྱིས་འཁོར་བའི་སྲིད་པ་འདག་པར་འགྱུར་བའི་ཚུལ་ཤེས་པར་བྱའོ། །

**གསུམ་པ་ནི།**

ཇི་ལྟར་རྣ་བར་ཆུ་ཞུགས་པ། །ཆུ་གཞན་གྱིས་ནི་དགུག་པར་བྱ། །དེ་བཞིན་དངོས་པོའི་རྣམ་རྟོག་ཀྱང༌། །རྣམ་པར་ངེས་པས་སྦྱང་བར་བྱ། །

ཞེས་པ་སྟེ། ཇི་ལྟར་རྣ་བར་ཆུ་ཐིགས་པ་གཅིག་ཞུགས་པ་ལ་ཆུ་གཞན་མང་དུ་བསྣན་པ་ཉིད་ཀྱིས་ནི་དགུག་པར་བྱ་བ་དེ་བཞིན་དུ། ཕུང་སོགས་ཐ་མལ་དུ་འཛིན་པའི་དངོས་པོའི་རྣམ་རྟོག་ཀྱང་ལྷའི་དེ་ཁོ་ན་ཉིད་དུ་རྣམ་པར་ངེས་པའི་རྣམ་རྟོག་གིས་སྦྱང་བར་བྱ་བའི་ཚུལ་ཤེས་པར་བྱའོ། །

**བཞི་པ་ནི།**

ཇི་ལྟར་མེ་ཡིས་ཚིག་པ་ལ། །སླར་ཡང་མེ་ཡིས་གདུང་བར་བྱ། །དེ་བཞིན་འདོད་ཆགས་མེས་ཚིག་པ། །འདོད་ཆགས་མེ་ཡིས་གདུང་བར་བྱ། །

ཞེས་པ་སྟེ། ཇི་ལྟར་མེ་ཡིས་ཚིག་པ་རྨར་སོང་བ་ལ་སླར་ཡང་མེའི་དྲོད་ཀྱིས་བསྲོས་པས་གདུང་བར་བྱ་བས་མྱུར་དུ་ཞི་བར་འགྱུར་བ་དེ་བཞིན་དུ། ཐ་མལ་པའི་འདོད་ཆགས་ཀྱི་མེས་ཚིག་པ་ལ་འདོད་ཆགས་ལམ་དུ་བྱེད་པའི་ཐབས་ཀྱི་མེ་ཡིས་གདུང་བར་བྱ་བའི་ཚུལ་ཤེས་པར་བྱའོ། །

**གཉིས་པ་དོན་བསྡུ་བ་ནི།**

སྐྱེ་བོ་མི་བཟད་པ་ཡི་ལས། །གང་དང་གང་གིས་འཆིང་འགྱུར་བ། །ཐབས་དང་བཅས་ན་དེ་ཉིད་ཀྱིས། །སྲིད་པའི་འཆི་བ་ལས་གྲོལ་འགྱུར། །ཆགས་པས་འཇིག་རྟེན་འཆིང་འགྱུར་ལ། །འདོད་ཆགས་ཉིད་ཀྱིས་རྣམ་གྲོལ་འགྱུར། །

ཞེས་པ་སྟེ། འོ་ན་སྤང་གཉེན་རིགས་མཐུན་པའི་ཕྱིར་ཡང་སྐྱར་སྤྱོད་པས་སོ་སོའི་སྐྱེ་བོ་དང་ཁྱད་པར་མེད་པས་སོ་ཞེ་ན། མདོར་ན་སོ་སོའི་སྐྱེ་བོ་རྣམས་མི་བཟད་པ་ཡི་ལས་ཉོན་མོངས་པ་དང་བཅས་པའི་ལས་གང་དང་གང་གིས་འཁོར་བར་འཆིང་བར་འགྱུར་བ་དང༌། དེ་ལ་ལམ་རིམ་པ་གཉིས་ཀྱི་ཐབས་དང་བཅས་ན་ཐབས་དེ་དང་དེ་ཉིད་ཀྱིས་སྲིད་པའི་འཆིང་བ་ལས་གྲོལ་བར་འགྱུར་བ་དང༌། ཐ་མལ་པའི་ཆགས་པ་རང་མཚན་པ་ཉིད་ཀྱིས་འཇིག་རྟེན་ཐམས་ཅད་འཆིང་བར་འགྱུར་ལ། འདོད་ཆགས་ལམ་དུ་བྱེད་པའི་ཐབས་ལ་མཁས་པ་ཉིད་ཀྱིས་རྣམ་པར་གྲོལ་བར་འགྱུར་ཏེ། ཇི་སྐད་དུ། ཇི་ལྟར་གྲོང་ཡུལ་ལྗན་ལྗིན་མི་གཙང་ལུང༌། །དེ་ནི་བུ་རམ་ཤིང་གི་ཞིང་ལ་ཕན། །དེ་བཞིན་བྱང་ཆུབ་སེམས་དཔའི་ཉོན་མོངས་ཀྱང༌། །བྱང་ཆུབ་བླ་ན་མེད་པའི་ཞིང་ལ་ཕན། །ཞེས་སོ། །

**གཉིས་པ་ཐབས་དེ་གཞན་གྱིས་མི་ཤེས་པར་བསྟན་པ་ནི།**

བཟློག་པའི་སྒོམ་པ་འདི་ཉིད་ནི། །སངས་རྒྱས་མུ་སྟེགས་ཀྱིས་མི་ཤེས། །

ཞེས་པ་སྟེ། དེ་ལྟར་འདོད་ཆགས་ཀྱིས་འདོད་ཆགས་འཇོམས་པ་ལ་སོགས་པའི་བཟློག་པའི་སྒོམ་པ་འདི་ཉིད་ནི། ནང་པ་སངས་རྒྱས་པ་ཡིན་ཡང་ཐེག་པ་ཆེན་པོའི་ལམ་དང་གསང་སྔགས་ཀྱི་ལྟ་བ་སྤྱོད་ལ་སྐུར་པ་འདེབས་པ་མུ་སྟེགས་བྱེད་དང་མཚུངས་པའི་ཉན་ཐོས་སོགས་ཀྱིས་ཀྱང་མི་ཤེས་ན་གཞན་གྱིས་ལྟ་སྨོས་ཀྱང་ཅི་དགོས་ཞེས་སོ། །

**གསུམ་པ་རིགས་ཀྱི་དབྱེ་བ་བསྟན་པ་ལ་གསུམ། མིང་གིས་མདོར་བསྟན་པ། དབྱེ་བ་རྒྱས་པར་བཤད་པ། དབྱེ་བསྡུ་ཤིན་ཏུ་རྒྱས་པར་བཤད་པའོ། །དང་པོ་ནི།**

འབྱུང་བ་ལྔ་ཡི་རང་བཞིན་ལས། །ཀུནྟུ་རུ་ལས་ལྔ་རུ་འགྱུར། །དགའ་བ་ཆེན་པོ་གཅིག་ཉིད་ལས། །ཕྱེ་བས་ལྔ་རུ་འགྲོ་བར་འགྱུར། །

ཞེས་པ་སྟེ། རྟེན་ལུས་ལ་ཡོད་པའི་ས་སོགས་འབྱུང་བ་ལྔའི་རང་བཞིན་ལས་བརྟེན་པ་ལྷན་ཅིག་སྐྱེས་པའི་ཡེ་ཤེས་སངས་རྒྱས་ལྔའི་རང་བཞིན་དུ་གྲུབ་ཅིང་གནས་པ་སྟེ། ཐོག་མ་སྙོམས་འཇུག་ཀུནྟུ་རུའི་སྦྱོར་བ་ལས་འབྱུང་བ་ལྔ་རུ་འགྲོ་བར་འགྱུར་བ་དང༌། དགའ་བ་ཆེན་པོ་ལྷན་ཅིག་སྐྱེས་པ་གཅིག་པུ་ཉིད་ལས་གཞི་འབྲས་གཉིས་སུ་ཕྱེ་བས་ཉོན་མོངས་པ་ལྔ་དང་རིགས་ལྔ་རུ་འགྲོ་བར་འགྱུར་བའི་ཚུལ་རིམ་པར་བཤད་པར་བྱའོ། །

**གཉིས་པ་ལ་རིགས་ལྔ་ལས། དང་པོ་རྣམ་པར་སྣང་མཛད་ཀྱི་རིགས་ནི།**

བོ་ལ་ཀཀྐོ་ལ་སྦྱོར་བའི། །རེག་པ་སྲ་བའི་བག་ཆགས་ཉིད། །སྲ་བ་གཏི་མུག་ཆོས་ཀྱི་ཕྱིར། །གཏི་མུག་རྣམ་པར་སྣང་མཛད་བརྗོད། །

ཅེས་པ་སྟེ། ཐོག་མར་གཞིའི་སྐབས་སུ་ཐབས་ཕའི་བོ་ལ་དང་ཤེས་རབ་མའི་ཀཀྐོ་ལ་སྦྱོར་བའི་རེག་པ་སྲ་བའི་བག་ཆགས་ཡོད་པ་ཉིད་ཀྱིས་སྲ་བ་སའི་ཁམས་བསྐྱེད། དེས་ཉོན་མོངས་པ་གཏི་མུག་བསྐྱེད་པ་སྟེ་དེ་གཉིས་སྦྱང་གཞི་དང༌། སྦྱང་བྱ་དག་པའི་ཆོས་ཀྱི་ཕྱིར་རྩོལ་བ་བསྐྱེད་པ། སྦྱོང་བྱེད་ལམ་དུ་རིགས་ལྔ་ཡབ་ཡུམ་དུ་བསྒོམ་པ། སྦྱངས་འབྲས་ས་དག་པ་སངས་རྒྱས་སྤྱན་མ་དང་གཏི་མུག་དག་པ་རྣམ་པར་སྣང་མཛད་ཅེས་བརྗོད་དོ། །སྦྱང་བྱ་སྦྱོང་བྱེད་གཉིས་འོག་མ་དག་ལའང་འགྲེས་ཤེས་པར་བྱའོ། །

**གཉིས་པ་མི་བསྐྱོད་པའི་རིགས་ནི།**

གང་ཕྱིར་བྱང་སེམས་གཤེར་བ་ཉིད། །གཤེར་བ་ཆུ་ཡིས་ཁམས་སུ་བརྗོད། །ཆུ་ནི་མི་བསྐྱོད་གཟུགས་ཀྱི་ཕྱིར། །ཞེ་སྡང་འདྲེན་པ་མི་བསྐྱོད་པ། །

ཞེས་པ་སྟེ། གང་ཕྱིར་ཀུན་རྫོབ་བྱང་ཆུབ་ཀྱི་སེམས་ཞུ་བ་ལས་གཤེར་བ་ཉིད་བྱུང་བ་དང༌། སྦྱང་གཞི་གཤེར་བ་ཆུ་ཡི་ཁམས་སུ་བརྗོད་པ་དེ་དང་ཞེ་སྡང་ངོ༌། །སྦྱངས་འབྲས་ཆུ་ནི་དག་པ་མཱ་མ་ཀི་དང་ཞེ་སྡང་དག་པ་མི་བསྐྱོད་པའི་གཟུགས་སུ་གནས་པ་ཉིད་ཀྱི་ཕྱིར་ཞེ་སྡང་འདྲེན་པ་མི་བསྐྱོད་ཞེས་བརྗོད་དོ། །

**གསུམ་པ་འོད་དཔག་མེད་ཀྱི་རིགས་ནི།**

གཉིས་ཀྱིས་བསྐྱོད་པའི་སྦྱོར་བ་ལས། །དྲོད་ནི་རྟག་ཏུ་སྐྱེ་བར་འགྱུར། །འདོད་ཆགས་དཔག་མེད་རྡོ་རྗེ་ཡིན། །འདོད་ཆགས་དྲོད་ལས་འབྱུང་བར་འགྱུར། །

ཞེས་པ་སྟེ། ཕ་མ་གཉིས་ཀྱིས་བསྐྱོད་པའི་སྦྱོར་བ་ལས་དྲོད་ཀྱི་བདག་ཉིད་མེ་ནི་རྟག་ཏུ་སྐྱེ་བར་འགྱུར་བས་སྦྱངས་གཞི་མེའི་ཁམས་དང་འདོད་ཆགས། སྦྱང་འབྲས་མེ་ནི་དག་པ་གོས་དཀར་ཅན་དང་འདོད་ཆགས་དག་པ་འོད་དཔག་ཏུ་མེད་པའི་རྡོ་རྗེ་འཛིན་པ་ཡིན་ཏེ། སེམས་ཀྱི་འདོད་ཆགས་ལུས་ཀྱི་དྲོད་ལས་འབྱུང་བར་འགྱུར་བའི་ཕྱིར་འདོད་ཆགས་དག་པས་སྐུ་ལ་འོད་ཀྱིས་བརྒྱན་པས་འོད་དཔག་མེད་ཅེས་བརྗོད་དོ། །

**བཞི་པ་དོན་ཡོད་གྲུབ་པའི་རིགས་ནི།**

ཀཀྐོ་ལར་ནི་གང་ཞིག་སེམས། །དེ་ནི་རླུང་གི་རང་བཞིན་ཅན། །ཕྲག་དོག་དོན་ཡོད་གྲུབ་པ་ཡིན། །དོན་ཡོད་རླུང་ལས་འབྱུང་བ་ཉིད། །

ཅེས་པ་སྟེ། ལྟུང་བའི་གནས་ཀཀྐོ་ལར་ནི་རླུང་སེམས་གང་ཞིག་གཡོ་བ་ལས། ཀུན་དང་བྱང་སེམས་འབབ་པ་དེ་ཉིད་ཀྱི་རྒྱུ་ནི་རླུང་གི་རང་བཞིན་ཅན་ཡིན་པས་སྦྱང་གཞི་རླུང་གི་ཁམས་དང་ཕྲག་དོག སྦྱངས་འབྲས་རླུང་ནི་དག་པ་དམ་ཚིག་སྒྲོལ་མ་དང་ཕྲག་དོག་དག་པ་དོན་ཡོད་གྲུབ་པ་ཡིན་ཏེ། དོན་ཡོད་གྲུབ་པ་རླུང་དག་པ་ལས་འབྱུང་བ་ཉིད་ཀྱི་ཕྱིར་དོན་གྲུབ་ཅེས་བརྗོད་དོ། །

**ལྔ་པ་རིན་འབྱུང་གི་རིགས་ནི།**

བདེ་བ་འདོད་ཆགས་ཁྲག་ཏུ་འགྱུར། །དགའ་བ་ནམ་མཁའི་མཚན་ཉིད་དེ། །ནམ་མཁའ་སེར་སྣ་རྡོ་རྗེར་འགྱུར། །སེར་སྣ་ནམ་མཁའ་ལས་འབྱུང་ཉིད། །

ཅེས་པ་སྟེ། ཀུནྟུ་རུའི་བདེ་བ་ནི་འདོད་ཆགས་ཀྱིས་བསྐུལ་བས་དམར་བ་ཁྲག་གི་རང་བཞིན་ཉི་མའི་མདོག་ཏུ་འགྱུར་བ་དང༌། དེ་ལས་བྱུང་བའི་དགའ་བ་ནི་ཐོགས་པ་དང་བྲལ་ཕྱིར་ནམ་མཁའི་མཚན་ཉིད་དང་མཚུངས་པ་ཉིད་དེ། སྦྱང་གཞི་ནམ་མཁའི་ཁམས་དང་སེར་སྣ་སྦྱངས་འབྲས་ནམ་མཁའ་དག་པ་དབྱིངས་ཕྱུག་མ་དང་སེར་སྣ་དག་པ་རིན་ཆེན་རྡོ་རྗེར་འགྱུར་ཏེ། སེར་སྣའང་ནམ་མཁའི་མཚན་ཉིད་ཅན་གྱི་བདེ་བ་ལས་བྱུང་བ་ཉིད་ཀྱི་ཕྱིར་རིན་འབྱུང་ཞེས་བརྗོད་དོ། །

**གསུམ་པ་དབྱེ་བསྡུ་ཤིན་ཏུ་རྒྱས་པར་བཤད་པ་ལ་གཉིས། སྤྱིར་བསྟན་པ་དང༌། བྱེ་བྲག་ཏུ་བཤད་པའོ། །དང་པོ་ལ་གཉིས། བསྡུ་བ་དང༌། དབྱེ་བའི་ཚུལ་ལོ། །དང་པོ་ནི།**

སེམས་ནི་ཆེན་པོ་གཅིག་ཉིད་ལ། །ལྔ་ཡིས་གཟུགས་ཀྱིས་རྣམ་པར་མཚོན། །

ཞེས་པ་སྟེ། གོང་དུ་བསྟན་པའི་རིགས་ལྔ་པོ་ཚུར་བསྡུ་ན་རང་གི་བྱང་ཆུབ་ཀྱི་སེམས་ནི་དགའ་བ་ཆེན་པོ་ལྷན་ཅིག་སྐྱེས་པའི་ཡེ་ཤེས་གཅིག་པུ་ཉིད་ལ་བསྡུ་བ་སྟེ། ཇི་ལྟར་བསྡུས་ན། འབྱུང་བ་ལྔ་ཡི་གཟུགས་ཀྱིས་རིགས་ལྔའི་རྣམ་པར་མཚོན་པས་དེ་ནི་རང་གི་ལུས་ལ་རང་ཆས་སུ་གནས་པས་སོ། །

**གཉིས་པ་ལ་གཉིས། གཉེན་པོའི་སྒོ་ནས་དབྱེ་བ་དང༌། ཉོན་མོངས་པའི་སྒོ་ནས་དབྱེ་བའོ། །དང་པོ་ལ་གཉིས། དབྱེ་བ་དངོས་དང༌། དབྱེ་བའི་རྒྱུ་མཚན་ནོ། །དང་པོ་ནི།**

རིགས་ནི་ལྔ་པོ་དེ་ཉིད་ལས། །སྟོང་ཕྲག་དུ་མ་སྐྱེས་པ་ཉིད། །

ཅེས་པ་སྟེ། གོང་དུ་བསྟན་པའི་རྩ་བའི་རིགས་ལྔ་པོ་དེ་ཉིད་སྦྱང་བྱ་ཉོན་མོངས་དང་སྦྱོང་བྱེད་གཉེན་པོའི་དབང་ལས་རེ་རེ་ལའང་ལྔ་མཚན་དུ་མར་ཕྱེ་བ་སོགས་ཀྱིས་སྟོང་ཕྲག་དུ་མ་སྐྱེས་པ་སྟེ་འབྱུང་བ་ཉིད་དོ། །

**གཉིས་པ་ནི།**

དེ་ཕྱིར་འདི་དག་རང་བཞིན་གཅིག །བདེ་ཆེན་མཆོག་ཏུ་ཕན་པ་ཉིད། །

ཅེས་པ་སྟེ། གཉེན་པོའི་དབང་གིས་དུ་མར་སྣང་བ་དེའི་ཕྱིར་རྣམ་པ་ཇི་ལྟར་ཕྱེ་ཡང་ངོ་བོ་རིགས་ལྔ་པོ་འདི་དག་བདེ་ཆེན་ལྷན་གཅིག་སྐྱེས་པའི་རང་བཞིན་དུ་གཅིག་པ་ཉིད་དོ། །འོ་ན་དུ་མར་ཇི་ལྟར་དབྱེ་ཞེ་ན། བདེ་བ་ཆེན་པོ་དེ་ཉིད་འགྲོ་བ་མཐའ་ཡས་པ་ལ་མཆོག་ཏུ་ཕན་པར་འགྱུར་བ་ཉིད་ཀྱི་ཕྱིར་དབྱེ་བའོ། །

**གཉིས་པ་ཉོན་མོངས་པའི་སྒོ་ནས་དབྱེ་བ་ནི།**

འདོད་ཆགས་ལ་སོགས་སེམས་ལྔ་ཡིས། །ཕྱེ་བས་ལྔ་རུ་འགྲོ་བར་འགྱུར། །

ཞེས་པ་སྟེ། གཞི་དུས་སྒྲིབ་པ་དང་འབྲེལ་བའི་ཆ་ནས་འདོད་ཆགས་ལ་སོགས་པའི་ཉོན་མོངས་པའི་སེམས་ལྔ་ཡི་སྒོ་ནས་ཕྱེ་བས་གཉེན་པོ་རིགས་ལྔ་རུ་འགྲོ་བ་དང༌། ཉོན་མོངས་པ་མཐའ་ཡས་པའི་ཕྱིར་རིགས་ཀྱི་དབྱེ་བའང་མཐའ་ཡས་པའི་བར་དུ་འགྲོ་བར་འགྱུར་རོ། །

**གཉིས་པ་བྱེ་བྲག་ཏུ་བསྟན་པ་ལ་གཉིས། དབྱེ་བ་དང༌། བསྡུ་བའི་ཚུལ་ལོ། །དང་པོ་ལ་གཉིས། རིགས་བརྒྱར་དབྱེ་བ་དང༌། གྲངས་མེད་དུ་དབྱེ་ཚུལ་ལོ། །དང་པོ་ནི།**

གངྒའི་ཀླུང་ནི་བཅུ་ཡི་བྱེ་སྙེད་རྣམས། །རིགས་གཅིག་ལ་ནི་དེ་བཞིན་གཤེགས་པའི་ཚོགས། །རིགས་ཀྱི་ཚོགས་ལ་རིགས་ནི་དུ་མ་རྣམས། །དེ་རྣམས་རིགས་ལས་རིགས་ནི་རྣམ་པ་བརྒྱ། །

ཞེས་པ་སྟེ། རིགས་མཐའ་ཡས་པར་ཇི་ལྟར་འགྱུར་ཞེ་ན། དཔེར་ན་ཆུ་བོ་གངྒའི་ཀླུང་ནི་བཅུ་ཡི་བྱེ་མ་སྙེད་ཀྱི་གྲངས་དང་མཉམ་པའི་རིགས་མཐའ་ཡས་པ་རྣམས་སུ་འགྱུར་བ་སྟེ། གྲངས་ཇི་ལྟ་བུ་ཞེ་ན། གསང་ཆེན་རིགས་གཅིག་རྡོ་རྗེ་སེམས་དཔའ་འམ་བདེ་ཆེན་ལྷན་ཅིག་སྐྱེས་པའི་ཡེ་ཤེས་གཅིག་པུ་དེ་ལ་ནི་བརྟེན་ནས་དེ་བཞིན་གཤེགས་པའི་ཚོགས་ལྔ་འབྱུང་བ་ནི་རྩ་བའི་རིགས་ལྔ་དང༌། རྩ་བའི་རིགས་ཀྱི་ཚོགས་ལྔ་པོ་དེ་ལ་ནང་ཚན་རིགས་ཆུང་ལྔ་ལྔར་ཕྱེ་བས་རིགས་ནི་དུ་མ་སྟེ་ཉེར་ལྔ་རྣམས་སུ་འགྱུར་བ་དང༌། དེ་རྣམས་ཀྱི་རིགས་ལའང་ཐབས་ཤེས་ཀྱི་དབྱེ་བས་ལྔ་བཅུ། དེ་ལ་རྟེན་ལུས་དང་བརྟེན་པ་སེམས་ཀྱིས་དབྱེ་བས་རིགས་ནི་རྣམ་པར་བརྒྱ་རུ་འགྲོ་བར་འགྱུར་རོ། །

**གཉིས་པ་ནི།**

དེ་རྣམས་ལ་ཡང་འབུམ་ཕྲག་རིགས་ཆེན་རྣམས། །བྱེ་བའི་རིགས་ལ་གྲངས་ནི་མེད་པར་འགྱུར། །

ཞེས་པ་སྟེ། རིགས་བརྒྱ་པོ་དེ་རྣམས་ལ་ཡང་སྔར་བཞིན་བརྒྱར་ཕྱེ་བས་འབུམ་ཕྲག་གི་རིགས་ཆེན་རྣམས་སུ་འགྱུར་བ་དང༌། དེ་ཡང་སྔ་མ་ལྟར་བརྒྱར་ཕྱེ་བས་བྱེ་བའི་རིགས་སུ་འགྱུར་བ་དང༌། དེ་ལའང་སྔར་ལྟར་ཕྱེ་བས་རིགས་ལ་གྲངས་ནི་ཐུག་པ་མེད་པར་གངྒའི་ཀླུང་བཅུའི་བྱེ་མའི་གྲངས་དང་མཉམ་པར་འགྱུར་ཏེ། སེམས་ཅན་གྱི་ཁམས་དང་སངས་རྒྱས་ཀྱི་ཡེ་ཤེས་ལ་ཚད་མེད་པའི་ཕྱིར་རོ། །

**གཉིས་པ་བསྡུ་བའི་ཚུལ་ནི།**

དེ་ཡི་རིགས་ལ་གྲངས་མེད་རིགས་རྣམས་ཉིད། །མཆོག་ཏུ་དགའ་བའི་རིགས་ལས་བྱུང་བ་ཉིད། །

ཅེས་པ་སྟེ། གསང་ཆེན་རིགས་གཅིག་དེ་ཡི་རིགས་ལ་གྲངས་མེད་པའི་བར་དུ་དབྱེ་བའི་རིགས་རྣམས་ཉིད་ཀྱང་ཚུར་བསྡུ་ན། རྩ་བ་མཆོག་ཏུ་དགའ་བའམ་བདེ་ཆེན་ལྷན་ཅིག་སྐྱེས་པའི་ཡེ་ཤེས་ཀྱི་རིགས་གཅིག་པུ་འདི་ལས་བྱུང་བ་ཉིད་ཡིན་པས་དེར་བསྡུ་བའོ། །

**གསུམ་པ་ལེའུའི་མཚན་ནི།**

ཀྱེའི་རྡོ་རྗེ་མཁའ་འགྲོ་མ་དྲྭ་བའི་སྡོམ་པ་ལས། དངོས་གྲུབ་གཏན་ལ་འབེབས་པའི་ལེའུ་སྟེ་གཉིས་པའོ། །

ཞེས་པ་སྟེ། སྤྱིར་བསྟན་བརྟག་པའི་མཚན་གོང་དུ་མཚུངས། བྱེ་བྲག་སྐབས་ཀྱི་མཚན་ནི། རིམ་པ་གཉིས་དང་ཕྱག་རྒྱའི་དངོས་གྲུབ་གཏན་ལ་ཕབ་པའི་ལེའུ་སྟེ་ཕྱི་མའི་དུམ་བུ་བཅུ་གཉིས་ལས། གཉིས་པའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **གསུམ་པ་གླེང་གཞི་དང་གསང་བའི་སྐད་ཀྱི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་བརྟག་པ་དང་པོའི་ལེའུ་བཅུ་གཅིག་ལས། གཉིས་པ་གསུམ་པ་བཞི་པ་གསུམ་མ་གཏོགས་ལྷག་མ་བརྒྱད་པོ་ཀུན་ལ་ངེས་ཤེས་སྟེར་བའི་ཕྱིར་འདིར་བསྐྱར་ནས་ཁ་སྐོང་དུ་བསྟན་པ་ནི་བརྟག་པའི་འབྲེལ་དང༌། ཕྱི་མའི་ལེའུ་གཉིས་པར་རིམ་གཉིས་དང་ཕྱག་རྒྱའི་དངོས་གྲུབ་བསྟན་པ་དེ་ལ་དབང་དང་ཡེ་ཤེས་རྟོགས་བྱེད་དགའ་བ་དང་སྐད་ཅིག་མའི་དབྱེ་བ་ཤེས་དགོས་པས་དེ་དག་འདིར་གསལ་བར་བསྟན་པ་ནི་ལེའུ་སྔ་ཕྱིའི་འབྲེལ་ལོ། །

**གཉིས་པ་ལེའུ་གཞུང་བཤད་པ་ལ་གཉིས། བཤད་པར་མཚམས་སྦྱར་བ་དང༌། །བཤད་བྱ་དངོས་སོ། །དང་པོ་ནི།**

དེ་ནས་རྡོ་རྗེ་ཅན་གྱིས་རྣལ་འབྱོར་མ་རྣམས་ལ་རྒྱུད་ཐམས་ཅད་ཀྱི་གླེང་གཞི་ཞེས་བྱ་བའི་ཐབས་བཀའ་སྩལ་པ།

ཞེས་པ་སྟེ། ལེའུ་གཉིས་པ་བཤད་མ་ཐག་པ་དེ་ནས་སྟོན་པ་ཟུང་འཇུག་མི་ཕྱེད་པའི་རྡོ་རྗེ་ཅན་བཅོམ་ལྡན་འདས་ཀྱིས་བདག་མེད་ལ་སོགས་པའི་རྣལ་འབྱོར་མ་རྣམས་ལ་གཞི་ལམ་འབྲས་བུའི་རྒྱུད་ཐམས་ཅད་ཀྱི་ངེས་པ་སྟེར་བྱེད་གླེང་གཞི་ཞེས་བྱ་བ་ཨེ་ཝཾ་ཟུང་འཇུག་གི་སྡོམ་པ་རྟོགས་པའི་ཐབས་འདི་གསོལ་བ་མ་བཏབ་པར་ཆེད་དུ་བཀའ་སྩལ་པའོ། །

**གཉིས་པ་ལ་གཉིས། ལུས་རྣམ་པར་གཞག་པས་མདོར་བསྟན་པ། དེའི་ཡན་ལག་རྒྱས་པར་བཤད་པའོ། །དང་པོ་ནི།**

སྡོམ་པ་དང་ནི་དབང་དང་ཡང༌། །དེ་བཞིན་དགོངས་པའི་སྐད་ཉིད་དང༌། །དགའ་དང་སྐད་ཅིག་དབྱེ་བ་དང༌། །གཞན་ཡང་བཟའ་བ་ལ་སོགས་པ། །

ཞེས་པ་སྟེ། ལེའུ་དང་པོའི་ཨེ་ཝཾ་བདེ་བ་ཆེན་པོའི་ཡེ་ཤེས་སུ་ཆོས་ཐམས་ཅད་སྡོམ་པའི་དབྱེ་བ་དང་ནི། དེ་ཤེས་པའི་ཐབས་ལེའུ་བཅུ་པའི་དབང་དང༌། ཡང་དེ་བཞིན་དུ་དོན་ཁྱད་པར་ཅན་ལ་དགོངས་པའི་ལེའུ་བདུན་པ་བརྡའི་སྐད་ཉིད་དང༌། སྡོམ་པའི་ངོ་བོ་ལེའུ་བརྒྱད་པ་དང་བཅུ་པའི་དགའ་བཞི་དང་ཤེས་བྱེད་སྐད་ཅིག་མ་བཞིའི་དབྱེ་བ་དང༌། གཞན་ཡང་ལེའུ་བདུན་པ་དང་བཅུ་གཅིག་པར་བསྟན་པའི་བཟའ་བའི་དམ་ཚིག་ལ་སོགས་པའི་ཁོང་ནས་ལེའུ་དགུ་པའི་སྐྱེ་མཆེད་ཀྱི་དག་པ་སྟོན་པ་རྣམས་ལ་ངེས་པ་སྟེར་བའི་ཕྱིར་དེ་རྣམས་འདིར་བཤད་པའོ། །

**གཉིས་པ་ལ་ལྔ། སྡོམ་པའི། དབང་གི སྤྱོད་པའི། རྣམ་དག་གི བརྡའི་ངེས་སྟེར་གཙོ་བོར་བཤད་པའོ། །དང་པོ་ལ་གཉིས། སྡོམ་པའི་ངོ་བོ་མདོར་བསྟན་པ། དྲིས་ལན་གྱིས་རྒྱས་པར་བཤད་པའོ། །དང་པོ་ནི།**

དེ་ལ་སྡོམ་པ་བཀའ་སྩལ་པ། སངས་རྒྱས་ཀུན་གྱི་སྡོམ་པ་ནི། །ཨེ་ཝཾ་རྣམ་པར་རབ་ཏུ་གནས། །ཨེ་ཝཾ་རྣམ་པའི་བདེ་ཆེན་པོ། །དབང་ལས་ཡང་དག་ཤེས་པར་འགྱུར། །

ཞེས་པ་སྟེ། དེ་ལ་མདོར་བསྟན་རྣམས་ཀྱི་ཐོག་མར་སྡོམ་པ་རང་གི་ངོ་བོ་དང་དེ་རྟོགས་པའི་ཐབས་དང་བཅས་པ་བཀའ་སྩལ་པ་སྟེ། རྣམ་པར་སྣང་མཛད་ལ་སོགས་པའི་རིགས་ལྔའི་སངས་རྒྱས་ཀུན་ལྷན་ཅིག་སྐྱེས་པའི་ཡེ་ཤེས་གཅིག་ཏུ་བསྡུས་པས་ན་ཟག་མེད་ཀྱི་སྡོམ་པ་ནི་ཨེ་སྟོང་པ་དང་ཝཾ་བདེ་བ་སྟེ་བདེ་སྟོང་དབྱེར་མེད་ཀྱི་རྣམ་པར་རབ་ཏུ་གནས་པར་བརྗོད་དོ། །ཐབས་གང་གིས་རྟོགས་པར་འགྱུར་ཞེ་ན། ཨེ་ཝཾ་གྱི་རྣམ་པའི་བདེ་བ་ཆེན་པོ་ལྷན་ཅིག་སྐྱེས་པའི་ཡེ་ཤེས་དེ་ནི་དབང་བཞི་གསུམ་གྱི་དུས་ཀྱི་དཔེ་དང་དོན་གྱི་ཡེ་ཤེས་ཉམས་སུ་མྱོང་བ་ལས་ཡང་དག་པར་ཤེས་པར་འགྱུར་རོ། །

**གཉིས་པ་ལ་གཉིས། ཞུས་པ་དང༌། ལན་ནོ། །དང་པོ་ནི།**

དེ་ནས་རྣལ་འབྱོར་མ་རྣམས་ཀྱིས་བཅོམ་ལྡན་འདས་རྡོ་རྗེ་སེམས་དཔའ་ལ་འདི་ལ་སྐད་ཅེས་གསོལ་ཏོ། །བཅོམ་ལྡན་སྟོན་པ་འགྲོ་བའི་བླ། །མཁའ་འགྲོ་མ་ཡི་སྡོམ་པ་ཉིད། །ཨེ་ཝཾ་རྣམ་པས་ཅི་ཞིག་བརྗོད། །རིམ་པ་ཇི་ལྟར་བཤད་དུ་གསོལ། །

ཞེས་པ་སྟེ། དེ་ནས་སྡོམ་པའི་ཐབས་ལ་དོགས་པ་གཅོད་པའི་སླད་དུ་བདག་མེད་མ་གཙོ་བོར་གྱུར་པའི་རྣལ་འབྱོར་མ་རྣམས་ཀྱིས་བཅོམ་ལྡན་འདས་རྡོ་རྗེ་སེམས་དཔའ་ལ་འདི་སྐད་ཅེས་གསོལ་ཏོ། །བཅོམ་ལྡན་འདས་འགྲོ་བའི་བླ་མ་ཞེས་བོས་ནས། མཁའ་འགྲོ་མ་སྟེ་རྣལ་འབྱོར་མ་རྒྱུད་ཀྱི་སྡོམ་པ་ཉིད་གང་ལགས། ཨེ་ཝཾ་རྣམ་པས་མཚོན་པའི་ཚུལ་ཅི་ལགས། དེ་དག་གི་རིམ་པ་ཇི་ལྟ་བར་བཤད་དུ་གསོལ་ཞེས་ཞུས་པའོ། །

**གཉིས་པ་ལ་གཉིས། ཤེས་བྱ་སྡོམ་པའི་གནས་དང༌། ཤེས་བྱེད་དགའ་བ་དང་སྐད་ཅིག་མའི་དབྱེ་བ་བསྟན་པའོ། །དང་པོ་ནི།**

བཅོམ་ལྡན་འདས་ཀྱིས་བཀའ་སྩལ་པ། ཨེ་ཡི་ཆ་བྱད་བཟང་པོ་གང༌། །དབུས་སུ་ཝཾ་གྱིས་རྣམ་པར་བརྒྱན། །བདེ་བ་ཐམས་ཅད་ཀྱི་ནི་གནས། །སངས་རྒྱས་རིན་ཆེན་ཟ་མ་ཏོག །

ཅེས་པ་སྟེ། དེ་ནས་བཅོམ་ལྡན་འདས་ཀྱིས་མཁའ་འགྲོ་མ་རྣམས་ལ་བཀའ་སྩལ་པ། སྤྱིར་ཨེ་ཝཾ་ལ་རང་བཞིན་ཆོས་ཉིད་ཀྱི་ཨེ་ཝཾ། སྐྱེ་གནས་རྟགས་ཀྱི་ཨེ་ཝཾ། རྟོགས་པ་དོན་གྱི་ཨེ་ཝཾ་དང་གསུམ་ལས། དོན་གྱི་ཨེ་ཝཾ་གྱི་རྟེན་གཞི་རྟགས་ཀྱི་ཨེ་ཝཾ་ནི། ཨེའི་ཆ་བྱད་ཤེས་རབ་ཀྱི་ཆོས་འབྱུང་གྲུ་གསུམ་པ་དེ་ནི་བདེ་ཆེན་གྱི་གནས་ཡིན་པས་བཟང་པོ་དང་གང་དེའི་དབུས་སུ་ཝཾ་ཡིག་རྣལ་འབྱོར་པའི་ཐབས་ཀྱི་རྡོ་རྗེ་རྣམ་པར་བརྒྱན་པ་དེ་ཉིད་བདེ་བ་སྟེ་དགའ་བ་བཞི་པོ་ཐམས་ཅད་ཀྱི་ནི་རྟེན་གནས་ཡིན་པ་སྟེ། རང་བྱུང་ལྷན་ཅིག་སྐྱེས་པ་སངས་རྒྱས་རིན་ཆེན་ལྟ་བུ་དེ་ཉིད་ཐབས་ཤེས་ཁ་སྦྱོར་གྱི་སྣོད་ཟ་མ་ཏོག་ལྟ་བུ་དེར་བརྟེན་པའི་དོན་ནོ། །དེ་ཆགས་བྲལ་གྱི་དབང་དུ་བྱས་ན། ཨེ་ཡིག་ནི་ལྟེ་བའི་རྩ་མདུད། ཝཾ་ཡིག་ནི་སྤྱི་བོའི་བྱང་སེམས། བདེ་བའི་གནས་ནི་འབར་འཛག་གི་མྱོང་བ། སངས་རྒྱས་ནི་རྣམ་རྟོག་བཅོམ་པ། རིན་ཆེན་ནི་དགོས་འདོད་འབྱུང་བ། ཟ་མ་ཏོག་ནི་ཨ་ཧཾ་ཁ་སྦྱར་རོ། །རྟོགས་པ་དོན་གྱི་ཨེ་ཝཾ་གྱི་དབང་དུ་བྱས་ན། ཨེའི་ཆ་བྱད་ནི་ཤེས་རབ་སྟོང་པ་ཉིད། ཝཾ་གྱི་རྣམ་པ་ནི་ཐབས་སྙིང་རྗེ་ཆེན་པོ། བདེ་བ་ཐམས་ཅད་ཀྱི་གནས་ནི་ཟུང་འཇུག་བདེ་བ་ཆེན་པོ། སངས་རྒྱས་ནི་དེ་བཞིན་གཤེགས་པ་ལྔ། རིན་ཆེན་ནི་སངས་རྒྱས་ཀྱི་ཡོན་ཏན། ཟ་མ་ཏོག་ནི་སྐུ་དང་ཡེ་ཤེས་ཀྱི་འཆར་གཞིའོ། །

**གཉིས་པ་ལ་གཉིས། དགོས་པ་མདོར་བསྟན་པ། དབྱེ་བ་རྒྱས་བཤད་པའོ། །དང་པོ་ནི།**

སྐད་ཅིག་དབྱེ་བས་ཕྱེ་བ་ཉིད། །དགའ་བ་དེ་ལས་སྐྱེ་བར་འགྱུར། །སྐད་ཅིག་ཤེས་ན་བདེ་ཤེས་པ། །ཨེ་ཝཾ་རྣམ་པ་རབ་ཏུ་གནས། །

ཞེས་པ་སྟེ། དགའ་བཞི་དོན་གྱི་ཨེ་ཝཾ་རྒྱུད་ལ་སྐྱེས་པ་དེ་ཡང་དུས་ལ་ལྟོས་དགོས་པས་དུས་སྐད་ཅིག་མ་བཞིའི་དབྱེ་བས་ཕྱེ་བ་ཉིད་ཀྱིས། དུས་ཅན་རྟགས་ཀྱི་དགའ་བཞིའི་ཉམས་ནི་སྐད་ཅིག་མ་དེ་ལས་སྐྱེ་བར་འགྱུར་བས། དེས་ན་སྐད་ཅིག་མ་བཞིའི་དབྱེ་བ་ཤེས་ན་དགའ་བ་བཞིའི་བདེ་བའང་ཤེས་པ་ཡིན་པས། དེ་ཤེས་ན་ལྷན་ཅིག་སྐྱེས་པའི་བདེ་བ་ཆེན་པོ་རང་གནས་དོན་གྱི་ཨེ་ཝཾ་བདེ་སྟོང་དབྱེར་མེད་ཀྱི་རྣམ་པར་རབ་ཏུ་གནས་པ་དེ་ནི་ཤེས་པར་འགྱུར་བས་སོ། །

**གཉིས་པ་ལ་གསུམ། སྐད་ཅིག་མའི་དབྱེ་བ། དེའི་མཚན་ཉིད། དེ་དགའ་བ་དང་སྦྱར་ཚུལ་བསྟན་པའོ། །དང་པོ་ནི།**

སྣ་ཚོགས་དང་ནི་རྣམ་སྨིན་དང༌། །རྣམ་ཉེད་དེ་བཞིན་མཚན་ཉིད་བྲལ། །སྐད་ཅིག་བཞི་ནི་རབ་ཤེས་པ། །དེ་ལྟར་རྣལ་འབྱོར་པས་ཤེས་འགྱུར། །

ཞེས་པ་སྟེ། སྐད་ཅིག་མ་གང་ཞེ་ན། དང་པོར་སྣ་ཚོགས་པའི་དབྱེ་བ་ཅན་འབྱུང་བ་དང་ནི། གཉིས་པ་བདེ་བའི་འབྲས་བུ་རྣམ་པར་སྨིན་པ་དང༌། གསུམ་པ་རོ་མྱང་བས་རྣམ་པར་ཉེད་པ་དང༌། དེ་བཞིན་དུ་བཞི་པར་རྣམ་རྟོག་གི་མཚན་ཉིད་དང་བྲལ་བ་སྟེ་སྐད་ཅིག་མ་བཞིའི་དུས་དང་རྣམ་པའི་དབྱེ་བ་རབ་ཏུ་ཤེས་པས། དེ་ལྟར་རྣལ་འབྱོར་པས་དགའ་བཞིའི་སྐྱེ་ཚུལ་ཤེས་པར་འགྱུར་རོ། །

**གཉིས་པ་ནི།**

འཁྱུད་དང་འོ་བྱེད་ལ་སོགས་པ། །སྣ་ཚོགས་རྣམ་པ་སྣ་ཚོགས་བཤད། །རྣམ་པར་སྨིན་པ་དེ་ལས་བཟློག །བདེ་བའི་ཡེ་ཤེས་ཟ་བ་ཉིད། །བདག་གིས་བདེ་བ་ཟོས་པ་ཡི། །གྲོས་ནི་རྣམ་པར་ཉེད་པར་བརྗོད། །མཚན་ཉིད་བྲལ་བ་གསུམ་ལས་གཞན། །ཆགས་དང་ཆགས་བྲལ་རྣམ་པར་སྤངས། །

ཞེས་པ་སྟེ། དེའི་མཚན་ཉིད་ཇི་ལྟ་བུ་ཞེ་ན། ཕྱག་རྒྱ་ལ་འཁྱུད་པ་དང་ཙུམ་པ་སྟེ་འོ་བྱེད་པ་ལ་སོགས་པའི་ལུས་ཀྱི་རྣམ་འགྱུར་དང་སེམས་ཀྱི་རྣམ་རྟོག་སྣ་ཚོགས་པ་དང་འབྲེལ་བ་ནི་རྣམ་པ་སྣ་ཚོགས་པའི་སྐད་ཅིག་མར་བཤད་དོ། །རྣམ་པར་སྨིན་པའི་སྐད་ཅིག་མ་ནི་བྱ་བ་མང་པོ་དེ་ལ་བཟློག་སྟེ་བྱ་བ་དང་རྣམ་རྟོག་ཉུང་ཞིང་ནང་གི་བདེ་བ་ཤས་ཆེ་བས་ཡེ་ཤེས་ཟ་བ་སྟེ་ལོངས་སྤྱོད་པ་ཉིད་དོ། །དེ་ལྟར་བདག་གིས་བདེ་བ་མྱངས་ཤིང་ཟོས་པ་ཡི་རྗེས་སུ་ཤེས་པ་རྟོག་དཔྱོད་དང་བཅས་པའི་བློ་གྲོས་ནི་རྣམ་པར་ཉེད་པའི་སྐད་ཅིག་མར་བརྗོད་དོ། །མཚན་ཉིད་དང་བྲལ་བའི་སྐད་ཅིག་མ་ནི་སྔ་མ་གསུམ་ལས་མཆོག་ཏུ་གྱུར་པ་སྟེ། དང་པོ་གཉིས་ཆགས་པ་དང་བཅས་པའི་མཚན་ཉིད་དང་ཅིག་ཤོས་བདེ་བས་ཚིམས་ནས་ཆགས་པ་དང་བྲལ་བའི་མཚན་ཉིད་ཅན་ཏེ་མཚན་ཉིད་དེ་དག་རྣམ་པར་སྤངས་ཏེ་ལྷན་སྐྱེས་ཀྱི་ཡེ་ཤེས་རྟོགས་པའི་དུས་སོ། །

**གསུམ་པ་ནི།**

སྣ་ཚོགས་དང་པོ་དགའ་བ་ཉིད། །རྣམ་སྨིན་ལ་ནི་མཆོག་དགའ་ཉིད། །རྣམ་ཉེད་དགའ་བྲལ་དགའ་བ་ཉིད། །མཚན་བྲལ་ལྷན་ཅིག་སྐྱེས་དགའ་ཉིད། །

ཅེས་པ་སྟེ། ཤེས་བྱེད་སྐད་ཅིག་མ་དེ་རྣམས་ཤེས་བྱ་དགའ་བ་བཞི་ལ་སྦྱར་ན་སྣ་ཚོགས་པའི་སྐད་ཅིག་མ་ལ་ནི་དང་པོའི་དགའ་བ་ཉིད་གནས་པ་ཡིན་ཏེ་རྟོག་པ་དང་བཅས་ཤིང་བདེ་བ་ཆུང་བའི་ཕྱིར་རོ། །རྣམ་པར་སྨིན་པའི་སྐད་ཅིག་མ་ལ་ནི་གཉིས་པ་མཆོག་དགའ་ཉིད་གནས་པ་ཡིན་ཏེ་རྟོག་པ་ཆུང་ཞིང་བདེ་བ་ལྷག་པར་མྱོང་བའི་ཕྱིར་རོ། །རྣམ་པར་ཉེད་པའི་སྐད་ཅིག་མ་ལ་ནི་དགའ་བྲལ་གྱི་དགའ་བ་ཉིད་གནས་པ་ཡིན་ཏེ་བདེ་བས་ཚིམས་ནས་ཐོབ་འདོད་ཀྱི་ཆགས་པ་དང་བྲལ་བའི་ཕྱིར་རོ། །མཚན་ཉིད་དང་བྲལ་བའི་སྐད་ཅིག་མ་ནི་ལྷན་ཅིག་སྐྱེས་དགའ་ཐོབ་པའི་དུས་ཉིད་དུ་རིག་པར་བྱའོ། །

**གཉིས་པ་དབང་གི་ངེས་སྟེར་གཙོ་བོར་བཤད་པ་ལ་གསུམ། ཐབས་དབང་བཞིའི་རྣམ་གཞག གྲོགས་དམ་ཚིག་དང་སྡོམ་པ། དབང་དོན་གྱི་ཡེ་ཤེས་ཡུལ་ལ་འཇུག་ཚུལ་བཤད་པའོ། །དང་པོ་ལ་ལྔ། དབྱེ་བ། རྣམ་དག དགོས་པ། ངེས་ཚིག དབང་བསྐུར་དངོས་སོ། །དང་པོ་ནི།**

སློབ་དཔོན་གསང་བ་ཤེས་རབ་དང༌། །བཞི་པ་དེ་ཡང་དེ་བཞིན་ནོ། །དབང་ནི་བཞི་ཡི་གྲངས་ཀྱིས་ནི། །དགའ་བ་ལ་སོགས་རིམ་ཤེས་བྱ། །

ཞེས་པ་སྟེ། དགའ་བཞི་ཤེས་པར་བྱེད་པའི་ཐབས་གང་ཞེ་ན། དབང་བཞི་སྟེ། བུམ་དབང་ཐུན་མོང་གི་དབང་སྔོན་དུ་སོང་ནས་ཐུན་མིན་སློབ་དཔོན་དུ་བྱེད་པའི་དབང་དང༌། སློབ་དཔོན་ཡབ་ཡུམ་གྱི་གསང་བའི་རྫས་ཀྱི་དབང་དང༌། ཤེས་རབ་མ་ལ་བརྟེན་པའི་དབང་དང༌། དབང་བཞི་པ་དེ་ཡང་གསུམ་པ་དཔེར་བྱས་ནས་དོན་གྱི་ཡེ་ཤེས་དེ་བཞིན་དུ་མཚོན་པར་ངོ་སྤྲོད་པ་ཡིན་ནོ། །དེས་ན་དབང་ནི་རྣམ་པ་བཞིའི་གྲངས་ཀྱིས་ནི་དགའ་བ་ལ་སོགས་པའི་གྲངས་དང་གོ་རིམ་མཐུན་པར་ཤེས་པར་བྱ་སྟེ། དགའ་བ་སློབ་དཔོན། མཆོག་དགའ་གསང་བ། ཁྱད་དགའ་ཤེས་རབ། ལྷན་སྐྱེས་བཞི་པ་སྟེ་གྲངས་མཚུངས་པ་དང༌། གོ་རིམ་ཡང་དབང་སྔ་མ་མ་བསྐུར་བར་ཕྱི་མ་མི་རུང་བ་བཞིན་དགའ་བའང་སྔ་མ་ལ་མ་ལྟོས་པར་ཕྱི་མ་མི་སྐྱེ་བས་ཆོས་མཐུན་པར་ཤེས་པར་བྱའོ། །

**གཉིས་པ་ནི།**

རྒོད་པ་དག་པ་སློབ་དཔོན་ཉིད། །ལྟ་བ་གསང་བ་དེ་བཞིན་ཏེ། །ལག་བཅངས་ལ་ནི་ཤེས་རབ་ཉིད། །གཉིས་གཉིས་འཁྱུད་ལ་དེ་བཞིན་ཉིད། །

ཅེས་པ་སྟེ། འདོད་ཁམས་ཀྱི་འདོད་ཆགས་བཞི་དང་གོ་བསྟུན་ཏེ་རྒྱུད་སྡེ་བཞི་གསུངས་པ་ལྟར་དེ་རྣམས་དག་པའི་ཕྱིར་དབང་བཞི་བསྐུར་བར་གསུངས་པས། འཕྲུལ་དགའ་དང་བྱ་བའི་རྒྱུད་ཀྱི་རྒོད་པའི་འདོད་ཆགས་དག་པའི་ཕྱིར་སློབ་དཔོན་གྱི་དབང་ཉིད་དང༌། གཞན་འཕྲུལ་དབང་བྱེད་དང་སྤྱོད་པའི་རྒྱུད་ཀྱི་ལྟ་བའི་འདོད་ཆགས་དག་པའི་ཕྱིར་གསང་དབང་ཡང་དེ་བཞིན་དུ་བསྟན་ཏེ། དགའ་ལྡན་དང་རྣལ་འབྱོར་རྒྱུད་ཀྱི་ལག་བཅངས་ཀྱི་འདོད་ཆགས་དག་པ་ལ་ནི་ཤེས་རབ་ཡེ་ཤེས་ཉིད་དང༌། སུམ་ཅུ་རྩ་གསུམ་མན་ཆད་གཉིས་གཉིས་འཁྱུད་པའི་འདོད་ཆགས་དང་བླ་མེད་ཀྱི་སྙོམས་འཇུག་གི་དྲི་མ་དག་པའི་ཕྱིར་དབང་བཞི་པ་ཡང་དེ་བཞིན་དུ་བསྟན་པ་ཉིད་དོ། །

**གསུམ་པ་ནི།**

སེམས་ཅན་རྣམས་ཀྱི་དངོས་གྲུབ་ཕྱིར། །དབང་ནི་རྣམ་པ་བཞི་རུ་བཤད། །

ཅེས་པ་སྟེ། དབང་རྣམས་དགོས་པ་ཅིའི་ཕྱིར་བསྟན་ཅེ་ན། སེམས་ཅན་རྣམས་ཀྱི་རྒྱུད་ལ་ཡོད་པའི་དྲི་མ་བཞི་སྦྱངས་ནས་འབྲས་བུ་སྐུ་བཞིའི་དངོས་གྲུབ་དངོས་སམ་ས་བོན་འཇོག་པའི་ཕྱིར། དབང་ནི་རྣམ་པ་བཞི་རུ་ཕྱེ་ནས་རྡོ་རྗེ་འཆང་གིས་བཤད་པ་ཡིན་ཏེ་དངོས་གྲུབ་ནི་དབང་གི་རྗེས་སུ་འགྲོ་བ་ཅན་ཡིན་པའི་ཕྱིར་རོ། །

**བཞི་པ་ནི།**

གཏོར་དང་བླུགས་པ་ཞེས་བྱ་འདིས། །དེ་ནི་དབང་ཞེས་བརྗོད་པར་བྱ། །

ཞེས་པ་སྟེ། ཨ་བྷི་ཥཉྩ་གཏོར་བ་དང༌། །ཨ་བྷི་ཥེ་ཀ་བླུགས་པ་ལ་འཇུག་པས་དྲི་མ་གཏོར་ཞིང་འཁྲུལ་པ་དང༌། ཡེ་ཤེས་ཀྱི་ནུས་པ་བླུགས་པ་ཞེས་བྱ་བའི་ཚུལ་འདིས་སྔར་མི་དབང་བ་གསར་དུ་དབང་བ་དང་གོ་འཕང་གི་ཆོས་རྒྱུད་ལ་འཇོག་ནུས་པ་དེ་ནི་དབང་ཞེས་བརྗོད་པར་བྱའོ། །

**ལྔ་པ་ལ་བཞི། སློབ་དཔོན་གྱི་དབང༌། གསང་བའི་དབང༌། ཤེར་ཡེའི་དབང༌། དབང་བཞི་པའོ། །དང་པོ་ནི།**

ཤེས་རབ་བཅུ་དྲུག་ལོན་པ་ལ། །ལག་པ་དག་གིས་ཡང་དག་འཁྱུད། རྡོ་རྗེ་དྲིལ་བུ་མཉམ་སྦྱོར་བ། །སློབ་དཔོན་དབང་དུ་རབ་ཏུ་བརྗོད། །

ཅེས་པ་སྟེ། ཤེས་རབ་མ་སྟོང་ཉིད་བཅུ་དྲུག་མཚོན་བྱེད་ལོ་བཅུ་དྲུག་ལོན་པ། མཚན་ལྡན་གྱི་ཕྱག་རྒྱ་མ་རྡོ་རྗེ་སྙེམས་མར་མོས་པ་ལ་སློབ་མ་རྡོ་རྗེ་སེམས་དཔར་བསྐྱེད་པའི་ལག་པ་དག་གིས་ཡང་དག་པར་འཁྱུད་དེ་སྙོམས་པར་ཞུགས་པ་ནི་ཕྱག་རྒྱ་སྐུའི་དམ་ཚིག་དང༌། ཐབས་ཀྱི་ཡེ་ཤེས་མཚོན་བྱེད་རྡོ་རྗེ་ལག་པ་གཡས་སུ་སྦྱིན་པ་ནི་རྡོ་རྗེ་ཐུགས་ཀྱི་དམ་ཚིག་དང༌། ཤེས་རབ་སྟོང་ཉིད་མཚོན་བྱེད་དྲིལ་བུ་ལག་པ་གཡོན་དུ་སྦྱིན་པ་ནི་དྲིལ་བུ་གསུང་གི་དམ་ཚིག་དང༌། དེ་དག་མཉམ་པར་སྦྱོར་བ་ལས་བྱུང་བའི་བདེ་སྟོང་གི་ཡེ་ཤེས་རྒྱུད་ལ་སྐྱེས་པ་ནི་རྡོ་རྗེ་སློབ་དཔོན་གྱི་དབང་དུ་རབ་ཏུ་བརྗོད་དོ། །

**གཉིས་པ་ནི།**

ཤིན་ཏུ་བཞིན་བཟང་མིག་ཡངས་མ། །གཟུགས་དང་ལང་ཚོས་རྣམ་པར་བརྒྱན། །མཐེ་བོང་སྲིན་ལག་དག་གིས་ནི། །སློབ་མའི་ཁར་ནི་ལྟུང་བར་བྱ། །

ཞེས་པ་སྟེ། དེའི་རྗེས་སུ་སློབ་དཔོན་གྱིས་ཕྱག་རྒྱ་མ་ཤིན་ཏུ་མཛེས་པས་བཞིན་རས་བཟང་ཞིང་མི་ཡངས་མ། གཟུགས་དང་ལང་ཚོས་རྣམ་པར་བརྒྱན་པ་ལ་སྙོམས་པར་ཞུགས་ནས། དེ་ལས་བྱུང་བའི་བྱང་སེམས་སློབ་དཔོན་གྱི་ཕྱག་གཡོན་པའི་མཐེ་བོང་དང་སྲིན་ལག་དག་གིས་ནི་བླངས་ཏེ་སློབ་མའི་ཁར་ནི་ལྟུང་བ་སྟེ་སྦྱིན་པར་བྱ་ཞིང་དེས་ཀྱང་གསང་རྫས་མྱང་བས་བདེ་བ་ལ་དབང་བས་ན་གསང་དབང་ངོ༌། །

**གསུམ་པ་ལ་གསུམ། ཤེས་རབ་མ་གཏད་པ། སློབ་མའི་བྱ་བ། ཡེ་ཤེས་སྐྱེ་བའི་དུས་སོ། །དང་པོ་ནི།**

སྟོན་པས་ཤེས་རབ་རབ་ཏུ་མཆོད། །རྗེད་པར་བྱས་ནས་གཏད་པར་བྱ། །སྟོན་པས་སྨྲས་པ་སེམས་དཔའ་ཆེ། །ཕྱག་རྒྱ་བདེ་བ་ལྡན་པ་ཁྱེར། །ཕྲག་དོག་ཁྲོ་བོ་རྣམ་སྤངས་པའི། །སློབ་མ་ཆེ་གྱུར་ཤེས་ནས་ནི། །སྟོན་པས་དེ་ལ་གནང་བ་སྦྱིན། །ཀུན་ཏུ་རུ་གྱིས་རྡོ་རྗེ་འཛིན། །

ཞེས་པ་སྟེ། དེའི་རྗེས་སུ་སྟོན་པ་སློབ་དཔོན་གྱིས་སློབ་མ་ལ་སྦྱིན་པར་བྱ་རྒྱུའི་ཤེས་རབ་མ་དེ་ཉིད་རབ་ཏུ་མཆོད་དེ་བསྙེན་བཀུར་གྱིས་རྗེད་པར་བྱས་ནས་སློབ་མའི་དབང་རྟེན་དུ་གཏད་པར་བྱའོ། །ཚིག་གང་གིས་གཏད་ཅེ་ན། སྟོན་པ་སྟེ་སློབ་དཔོན་གྱིས་སྨྲས་པ་སེམས་དཔའ་ཆེ་ཞེས་སློབ་མ་ལ་བོས་ནས། ལས་ཀྱི་ཕྱག་རྒྱ་བདེ་བ་ཆེན་པོ་དང་ལྡན་པའི་ཁྱེར་ཅིག་ཅེས་རྗོད་པར་བྱ། སློབ་མ་ཇི་ལྟ་བུ་ལ་གཏད་ཅེ་ན། རྒྱུད་ཕྲག་དོག་དང་ཁྲོ་བ་རྣམ་པར་སྤངས་པའི་སློབ་མ་སྣོད་དང་ལྡན་པ་སྐལ་བ་ཆེར་གྱུར་པ་ཤེས་ནས་ནི་དེ་ལྟ་བུ་ལའོ། །གང་གིས་ན། སྔོན་བྱུང་དུ་སྟོན་པ་ད་ལྟ་བདག་གིས་སོ། །ཚུལ་ཇི་ལྟར་ཞེ་ན། སྐལ་ལྡན་གྱི་སློབ་མ་དེ་ལ་གནང་བ་སྦྱིན་ཏེ་འདུ་ཤེས་གསུམ་ལྡན་གྱི་སྒོ་ནས་ཀུནྟུ་རུ་གྱིས་ཤིག་རྡོ་རྗེ་འཛིན་པ་ཞེས་བོས་པའི་ཚུལ་གྱིས་སྦྱིན་པའོ། །

**གཉིས་པ་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི།**

ཇི་ལྟར་དབང་བསྐུར་གསོལ་གདབ་པའི། །སློབ་མའི་བྱ་བ་བཤད་པར་བྱ། །བླ་མ་ཕྱག་རྒྱ་ལྡན་མཐོང་ནས། །བསྟོད་དང་མཆོད་པ་ཇི་བཞིན་བྱ། །

ཞེས་པ་སྟེ། སྔོན་དང་རྗེས་ཀྱི་རིམ་པ་ཇི་ལྟར་བྱ་ཞེ་ན། སྔོན་དུ་ཤེས་རབ་ཡེ་ཤེས་ཀྱི་དབང་བསྐུར་ཞུ་བའི་དོན་དུ་གསོལ་བ་གདབ་དགོས་པའི་ཕྱིར་སློབ་མའི་བྱ་བ་བཤད་པར་བྱ་སྟེ། བླ་མ་ཕྱག་རྒྱ་དང་ལྡན་པར་མཐོང་ནས་སློབ་མས་དེ་ལ་ཡོན་ཏན་བརྗོད་པའི་སྒོ་ནས་བསྟོད་པ་དང༌། ཡུལ་དང་མཐུན་པའི་ཡོ་བྱད་ཀྱིས་མཆོད་པ་སོགས་ཕྱག་ལེན་ཇི་ལྟ་བ་བཞིན་དུ་བྱ་བའོ། །

**གཉིས་པ་ལ་གཉིས། སྔོན་དུ་གསོལ་བ་གདབ་པ་དང༌། རྗེས་སུ་མཆོད་པར་བྱ་བའོ། །དང་པོ་ནི།**

བཅོམ་ལྡན་ཞི་བ་ཆེན་པོ་ཀྱེ། །རྡོ་རྗེ་རྣལ་འབྱོར་གཅིག་བཞེད་པ། །མི་ཕྱེད་ཕྱག་རྒྱ་སྒྲུབ་པ་པོ། །རྡོ་རྗེ་རྣལ་འབྱོར་ལས་བྱུང་བ། །ཇི་ལྟར་ཁྱོད་ནི་བདག་ཉིད་ཆེ། །མངའ་བདག་ལའང་དེ་སྩོལ་ཅིག །འཁོར་བ་འདམ་གྱི་མཚོ་ནང་དུ། །བྱིང་བ་སྐྱབས་མེད་བདག་ལ་སྐྱོབས། །

ཞེས་པ་སྟེ། བཅོམ་ལྡན་ཞི་བ་ཆེན་པོ་ཀྱེ་ཞེས་བླ་མ་ལ་བོས་ནས། བདེ་སྟོང་གཉིས་སུ་མེད་པའི་རྡོ་རྗེ་རྣལ་འབྱོར་གྱིས་རྒྱུ་ལམ་འབྲས་བུའི་ཆོས་ཐམས་ཅད་རོ་གཅིག་ཏུ་བཞེད་པ་ལ། གཟུང་འཛིན་གྱིས་མེ་ཕྱེད་པར་ཕྱག་རྒྱ་ལ་བརྟེན་ནས་མཆོག་སྒྲུབ་པ་པོ་རྡོ་རྗེ་ཡེ་ཤེས་ཀྱི་རྣལ་འབྱོར་ལས་བྱུང་བ་ཡིན་པས། དེས་ན་ཇི་ལྟར་བླ་མ་ཁྱོད་ནི་སྲིད་དང་ཞི་བའི་བདག་ཉིད་ཡིན་པ་དང༌། རིགས་ཐམས་ཅད་ཀྱི་མངའ་བདག་ཏུ་གྱུར་པའང་ལགས་པས། བདག་ལའང་དེ་ལྟར་འགྲུབ་པར་སྩོལ་ཅིག ཅིའི་ཕྱིར་ཞེ་ན། འཁོར་བ་ལས་དང་ཉོན་མོངས་པའི་འདམ་རྫབ་ཀྱི་མཚོ་ནང་དུ་བྱིང་བ་བདག་ལ་སྐྱབས་གཞན་མེད་པའི་ཕྱིར་བདག་ལ་སྐྱོབས་ཤིག་ཅེས་བསྟོད་ཅིང་གསོལ་བ་གདབ་པའོ། །

**གཉིས་པ་ནི།**

ཞིམ་པའི་བཟའ་བ་བཏུང་བ་དང༌། །བ་ལ་ཆེ་མཆོག་མ་ན་ད། །བདུག་པ་ལྷ་བཤོས་ཕྲེང་བ་དང༌། །དྲིལ་བུ་རྒྱལ་མཚན་བྱུག་པ་ཡི། །དེ་རྣམས་མཆོད་པ་རྣམས་ཀྱིས་ནི། །སློབ་མས་རྡོ་རྗེ་འཛིན་པར་མཆོད། །

ཅེས་པ་སྟེ། རོ་མཆོག་ལྡན་པ་ཞིམ་པའི་བཟའ་བ་དང༌། བཅུད་དང་ལྡན་པའི་བཏུང་བ་དང༌། བ་ལ་ཆེ་མཆོག་སྟེ་ཤ་ཆེན་དང༌། མ་ན་ད་སྟེ་མྱོས་བྱེད་ཀྱི་ཆང་དང༌། དྲི་ཞིམ་པའི་བདུག་སྤོས་དང༌། ཟས་སྣ་ཚོགས་པའི་ལྷ་བཤོས་དང༌། རིན་པོ་ཆེའི་ཕྲེང་བ་དང༌། དྲིལ་བུས་མཚོན་པའི་རོལ་མོའི་སྒྲ་དང༌། ཆུ་སྲིན་གྱི་རྒྱལ་མཚན་དང༌། དྲིའི་བྱུག་པ་ཡི་མཆོད་པ་དེ་རྣམས་དང༌། གཞན་ཡང་མཆོད་པའི་ཡོ་བྱད་ཅི་འབྱོར་བ་རྣམས་ཀྱིས་ནི། སློབ་མས་བསོད་ནམས་ཚོགས་ཀྱི་ཕྱིར་བླ་མ་རྡོ་རྗེ་འཛིན་པ་ལ་མཆོད་པར་བྱའོ། །

**གསུམ་པ་ཡེ་ཤེས་སྐྱེ་བའི་དུས་ནི།**

མཆོག་ཏུ་དགའ་བ་ཡང་དག་ཐོབ། །སྣ་ཚོགས་སྤངས་པའི་སྐད་ཅིག་ལ། །

ཞེས་པ་སྟེ། དེའི་དུས་སུ་སློབ་མའི་རྒྱུད་ལ་དགའ་བ་དང་པོ་གསུམ་ལས་མཆོག་ཏུ་གྱུར་པ་ལྷན་ཅིག་སྐྱེས་དགའི་ཡེ་ཤེས་ཡང་དག་པར་ཐོབ་པ་སྟེ། དུས་ནམ་གྱི་ཚེ་ཞེ་ན། སྣ་ཚོགས་ལ་སོགས་པའི་སྐད་ཅིག་མ་དང་པོ་གསུམ་སྤངས་པ་སྟེ་སྔོན་དུ་སོང་ནས་བཞི་པ་མཚན་ཉིད་དང་བྲལ་བའི་སྐད་ཅིག་མ་ལ་ཐོབ་པའོ། །

**བཞི་པ་དབང་བཞི་པ་བསྟན་པ་ལ་གསུམ། ལམ་དུ་བྱེད་པར་གདམས་པ། ཚིག་གིས་ངོ་སྤྲད་པ། མངོན་དུ་བྱེད་པའི་ཐབས་སོ། །དང་པོ་ནི།**

སྟོན་པས་སྨྲས་པ་སེམས་དཔའ་ཆེ། །བདེ་བ་ཆེན་པོ་རྣམ་པར་གཟུང༌། །ཇི་སྲིད་བྱང་ཆུབ་བར་དུ་ནི། །སེམས་ཅན་དོན་གྱིས་རྡོ་རྗེ་འཛིན། །

ཞེས་པ་སྟེ། ཚིག་དབང་རིན་པོ་ཆེ་སྟོན་པའམ་བླ་མས་སྨྲས་པ། སེམས་དཔའ་ཆེ་ཞེས་སློབ་མ་ལ་བོས་ནས། གསུམ་པའི་དུས་ཀྱི་ཉམས་མྱོང་བདེ་བ་ཆེན་པོའི་ཡེ་ཤེས་དེ་ལན་ཅིག་སྐྱེས་པ་ཙམ་གྱིས་མི་ཆོག་པས་དུས་རྟག་ཏུ་དངོས་སམ་ཡིད་རིག་གང་རུང་ལ་བརྟེན་ནས་མ་ཉམས་པར་རྣམ་པར་གཟུང་བར་གྱིས་ལ། ཇི་སྲིད་བླ་མེད་བྱང་ཆུབ་མ་ཐོབ་ཀྱི་བར་དུ་ནི་འདིའི་རྒྱུན་བསྐྱངས་ཏེ་སེམས་ཅན་གྱི་དོན་རྒྱ་ཆེན་པོ་གྱིས་ཤིག་རྡོ་རྗེ་འཛིན་པ་ཞེས་གདམས་པའོ། །

**གཉིས་པ་ནི།**

སློབ་མ་སྙིང་རྗེ་ཅན་མཐོང་ནས། །རྡོ་རྗེ་ཅན་གྱིས་འདི་སྐད་སྨྲས། །འདི་ཉིད་ཡེ་ཤེས་ཆེན་པོ་ཉིད། །ཐམས་ཅད་ལུས་ལ་རྣམ་པར་གནས། །གཉིས་དང་གཉིས་སུ་མེད་པའི་ཚུལ། །དངོས་དང་དངོས་མེད་བདག་ཉིད་གཙོ། །བརྟན་དང་གཡོ་བ་ཁྱབ་ནས་གནས། །སྒྱུ་མའི་གཟུགས་ཅན་ཉིད་དུ་འདོད། །

ཅེས་པ་སྟེ། ཤེར་དབང་ཉམས་སུ་ལེན་པའི་སློབ་མ་ཐབས་སྙིང་རྗེ་བདེ་བ་ཆེན་པོ་དང་ལྡན་པར་མཐོང་ནས། བླ་མ་རྡོ་རྗེ་འཛིན་པ་ཅན་གྱིས་ཚིག་གི་ངོ་སྤྲོད་འདི་སྐད་དུ་སྨྲས་ཏེ། བཞི་པ་དོན་དམ་ལྷན་ཅིག་སྐྱེས་པའི་ཡེ་ཤེས་འདི་ཉིད་དཔེ་ལས་འདས་པ་གདོད་མའི་ཡེ་ཤེས་ཆེན་པོ་སངས་རྒྱས་ཆོས་ཀྱི་སྐུའི་ངོ་བོ་ཡིན་ཏེ། དེ་འགྲོ་བ་ཐམས་ཅད་ཀྱི་ལུས་ལ་རང་ཆས་སུ་རྣམ་པར་གནས་སོ། །ཇི་ལྟར་གནས་ན་རྟེན་ཁམས་དཀར་དམར་རགས་པ་དང་ཕྲ་བ་དང་ཤིན་ཏུ་ཕྲ་བ་གསུམ་ལ། བརྟེན་པ་རིགས་དང་ཞུ་བདེ་དང་མི་འགྱུར་བའི་བདེ་བ་ཆེན་པོའི་ཚུལ་དུ་གནས་ཏེ། དེ་ཡང་རྣམ་པའི་ཆ་ལས་ཤེས་པ་དང་ཤེས་བྱ་ཀུན་རྫོབ་དང་དོན་དམ་སོགས་གཉིས་ཆོས་ཀུན་གྱི་རང་བཞིན་དུ་གནས་པ་དང༌། ངོ་བོ་མཐའ་གཉིས་སུ་མི་གནས་པའི་ཚུལ་གྱིས་དངོས་པོ་འཁོར་བ་དང་དངོས་མེད་མྱང་འདས་གཉིས་སུ་མེད་པའི་བདག་ཉིད་རང་བཞིན་ལྷན་ཅིག་སྐྱེས་པའི་ཡེ་ཤེས་སུ་རོ་གཅིག་པ་དང༌། གཙོ་བོ་ཟུང་འཇུག་རབ་ཏུ་མི་གནས་པའི་དོན་གྱིས་བརྟན་དང་གཡོ་བའི་ཆོས་ཐམས་ཅད་ལ་ཁྱབ་ནས་དེའི་རང་བཞིན་དུ་གནས་ཀྱང༌། རྣམ་པ་གང་གི་གཟུགས་ཅན་དུའང་གྲུབ་པ་མེད་པས་སྣང་ལ་རང་བཞིན་མེད་པ་སྒྱུ་མ་ལྟ་བུ་ཡིན་པ་ལ། སྒྱུ་མ་མཁན་བཞིན་དུ་རང་བཞིན་མེད་པར་ཤེས་པའི་ཚུལ་གྱིས་ལམ་ཉམས་སུ་བླངས་པས་འབྲས་བུའི་སྐུ་དང་ཡེ་ཤེས་ཀྱང་དེའི་རང་བཞིན་ཅན་ནམ་གཟུགས་ཅན་ཉིད་དུ་འདོད་པ་ནི་དབང་བཞི་པ་ཡིན་ནོ། །

**གསུམ་པ་ལ་གཉིས། ཐབས་ཀྱི་ངོ་བོ་མདོར་བསྟན་པ། ཞུ་ལན་གྱིས་རྒྱས་པར་བཤད་པའོ། །དང་པོ་ནི།**

དཀྱིལ་འཁོར་འཁོར་ལོའི་ཐབས་ཀྱིས་ནི། །རྟག་ཏུ་ངེས་པར་འགྲུབ་པར་འགྱུར། །

ཞེས་པ་སྟེ། དེ་ལྟ་བུའི་ཡེ་ཤེས་མངོན་དུ་བྱེད་པ་ལ་སྙིང་པོ་ལེན་པའི་དཀྱིལ་འཁོར་དང་རྟོག་པ་གཅོད་པའི་འཁོར་ལོའི་ཐབས་ཀྱིས། རྟག་ཏུ་མི་ཉམས་པར་མངོན་དུ་བྱས་ན་ངེས་པར་ཏེ་གདོན་མི་ཟ་བར་བཅུ་གསུམ་རྡོ་རྗེ་འཛིན་པའི་སར་འགྲོ་བར་འགྱུར་རོ། །

**གཉིས་པ་ལ་གཉིས། ཞུ་བ་དང༌། ལན་ནོ། །དང་པོ་ནི།**

དེ་ནས་རྡོ་རྗེ་སྙིང་པོས་རྣལ་འབྱོར་མ་རྣམས་ལ་བཟོད་པར་གསོལ་ནས། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །དཀྱིལ་འཁོར་འཁོར་ལོ་ཅི་ཞེས་བརྗོད། །སངས་རྒྱས་ཀུན་བདག་གྲོང་ཁྱེར་ལ། །བཅོམ་ལྡན་འདས་བདག་ནི་འཁྲུལ་གྱུར་པས། །རིམ་པ་ཇི་ལྟར་བཤད་དུ་གསོལ། །

ཞེས་པ་སྟེ། དེ་ནས་རྡོ་རྗེ་སྙིང་པོས་སྟན་ལས་ལངས་ཏེ་རྣལ་འབྱོར་མ་རྣམས་ལ་བཟོད་པར་གསོལ་ནས། བཅོམ་ལྡན་འདས་ལ་དཀྱིལ་འཁོར་གྱི་དོགས་པ་གཅོད་པའི་ཕྱིར་འདི་སྐད་ཅེས་གསོལ་ཏོ། །དེ་ལྟ་བུའི་ཐབས་དཀྱིལ་འཁོར་འཁོར་ལོ་ནི་ཅི་ལ་དགོངས་ནས་དཀྱིལ་འཁོར་ཞེས་བརྗོད་པ་ལགས། སངས་རྒྱས་ཀུན་གྱི་བདག་ཉིད་ཐར་པ་ཆེན་པོའི་གྲོང་ཁྱེར་རྟེན་དང་བརྟེན་པར་བཅས་པའི་དཀྱིལ་འཁོར་ལ་བརྗོད་པའམ། ལྷུན་གྲུབ་ལུས་ཀྱི་དཀྱིལ་འཁོར་ལའམ། སྙིང་པོ་དོན་གྱི་དཀྱིལ་འཁོར་ཏེ་གསུམ་དུ་གནས་པ་དེས་ན། བཅོམ་ལྡན་ཞེས་བོས་ནས། བདག་ནི་དཀྱིལ་འཁོར་གང་ལ་བརྗོད་པ་མ་འཚལ་བར་ཐེ་ཚོམ་གྱིས་འཁྲུལ་པར་གྱུར་པས། འདིར་གསུངས་པའི་དཀྱིལ་འཁོར་དང་འཁོར་ལོའི་ཐབས་ཀྱི་རིམ་པ་ཇི་ལྟར་གནས་པ་བཤད་དུ་གསོལ་ཞེས་ཞུས་པའོ། འདིར་གསོལ་བ་ལ་བཟོད་པར་གསོལ་བ་ཅི་ཞེ་ན། བརྟག་པ་ཕྱི་མ་འདི་ཞུ་བ་པོ་གཙོ་བོ་རྣལ་འབྱོར་མ་རྣམས་ཡིན་པའི་ཕྱིར་རོ། །

**གཉིས་པ་ལ་གཉིས། དཀྱིལ་འཁོར་ངེས་ཚིག་དང་བཅས་པ་དང༌། མངོན་པར་རྟོགས་པའི་ཐབས་བསྟན་པའོ། །དང་པོ་ནི།**

བཅོམ་ལྡན་འདས་ཀྱིས་བཀའ་སྩལ་པ། དཀྱིལ་ནི་སྙིང་པོ་ཞེས་བརྗོད་དེ། །བྱང་ཆུབ་སེམས་ནི་བདེ་ཆེན་པོ། །འཁོར་ནི་ལེན་ཕྱིར་དཀྱིལ་འཁོར་ཉིད། །འདུས་པ་དཀྱིལ་འཁོར་ཉིད་དུ་བརྗོད། །འཁོར་ལོ་ཞེས་བྱ་ནམ་མཁའི་ཁམས། །ཡུལ་ལ་སོགས་པ་རྣམ་པར་སྦྱོང༌། །

ཞེས་པ་སྟེ། དེ་ལྟར་ཞུས་པའི་ལན་དུ་བཅོམ་ལྡན་འདས་ཀྱིས་དཀྱིལ་འཁོར་གསུམ་ལས་ཕྱི་མའི་དབང་དུ་མཛད་དེ་བཀའ་སྩལ་པ། སྤྱིར་དཀྱིལ་འཁོར་ཞེས་པ་མཎྜ་ལའི་སྒྲ་ལས་དྲངས་ན། མཎྜ་སཱ་ར་སྙིང་པོ་དང་ལ་ཏི་ལེན་པ་ལ་འཇུག་པས་སྙིང་པོ་ལེན་པ་སྟེ། སྙིང་པོ་གང་ཞེ་ན། ལུས་ཀྱི་དཀྱིལ་དུ་གནས་པ་ནི་སྙིང་ཞེས་བརྗོད་དེ། དེ་གང་ལ་ཟེར་ན། ལུས་ལ་གནས་པའི་ཀུན་རྫོབ་བྱང་ཆུབ་ཀྱི་སེམས་ནི་སྙིང་པོ་བདེ་བ་ཆེན་པོ་དེའི་རྟེན་དུ་གྱུར་པའི་ཕྱིར་དང༌། འཁོར་ནི་དགའ་བཞིའི་ཐབས་ཀྱིས་བདེ་བ་ཆེན་པོའི་ཡེ་ཤེས་ལེན་ཅིང་འཛིན་པར་བྱེད་པའི་ཕྱིར་དཀྱིལ་འཁོར་ཉིད་ཡིན་ཏེ། སྙིང་པོ་དང་ལེན་པའི་སྒྲ་དོན་གཉིས་འདུས་པའི་ཕྱིར་ན་དཀྱིལ་འཁོར་ཉིད་དོ་བརྗོད་དོ། །དེ་ཡང་ཐབས་ལས་རྒྱའམ་གཏུམ་མོ་ལ་བརྟེན་ནས་ཉོན་མོངས་དང་རྣམ་རྟོག་གཅོད་པའི་ཕྱིར་འཁོར་ལོ་ཞེས་བྱ་སྟེ། དེས་ན་བདེ་བ་ཆེན་པོ་ནམ་མཁའི་ཁམས་དང་ཆོས་མཚུངས་ཏེ་ཡུལ་དང་ཡུལ་ཅན་དུ་འཛིན་པ་ལ་སོགས་པའི་རྟོག་པ་ཐམས་ཅད་རྣམ་པར་སྦྱོང་བའི་ཕྱིར་བྱ་བྱེད་དང་འབྲལ་བའི་ཆ་ལས་མཚུངས་ཤིང་རང་བཞིན་གྱི་ཆ་ལས་མ་ཡིན་ནོ། །

**གཉིས་པ་ནི།**

བོ་ལ་ཀཀྐོ་ལ་སྦྱོར་བས། །དེ་ཡི་བདེ་བ་ཤེས་པར་འགྱུར། །

ཞེས་པ་སྟེ། ཐབས་ཀྱིས་ཇི་ལྟར་ཤེས་པར་འགྱུར་ཞེ་ན། བོ་ལ་སྟེ་རྣལ་འབྱོར་པའི་ཐབས་ཀྱི་རྡོ་རྗེ་དང༌། ཤེས་རབ་མའི་ཀཀྐོ་ལ་སྦྱོར་བ་སྒྲ་ཇི་བཞིན་པ་དབང་གསུམ་པ་དང་ཇི་བཞིན་མ་ཡིན་པ་དོན་དམ་ཐབས་ཤེས་ཀྱི་སྦྱོར་བ་ལས། དེ་ཡི་བདེ་བའང་ཟག་བཅས་དཔེའི་ལྷན་སྐྱེས་དང༌། ཟག་མེད་དོན་གྱི་ལྷན་སྐྱེས་བདེ་བ་ཆེན་པོ་ངེས་པར་ཤེས་ཤིང་རྟོགས་པར་འགྱུར་རོ། །

**གཉིས་པ་གྲོགས་དམ་ཚིག་དང་སྡོམ་པ་བཤད་པ་ལ་གཉིས། ཞུ་བ་དང༌། ལན་ནོ། །དང་པོ་ནི།**

རྡོ་རྗེ་སྙིང་པོས་གསོལ་པ། སྡོམ་པ་ཞེས་བྱ་གང་གིས་དང༌། །དམ་ཚིག་གང་གིས་གནས་པར་བགྱི། །

ཞེས་པ་སྟེ། ཡང་རྡོ་རྗེ་སྙིང་པོས་གསོལ་པ། དེ་ལྟ་བུའི་དབང་ཐོབ་ཕྱིན་ཆད་མི་ཉམས་པར་བསྲུང་བའི་སྡོམ་པ་གང་གིས་དང༌། དེ་ལས་མི་འདའ་བའི་དམ་ཚིག་གང་གིས་གནས་པར་བགྱི་བ་ལགས་ཞེས་ཞུས་པའོ། །

**གཉིས་པ་ལ་གཉིས། དགོངས་པ་ཅན་དང༌། དགོངས་གཞི་བཤད་པའོ། །དང་པོ་ནི།**

བཅོམ་ལྡན་འདས་ཀྱིས་བཀའ་སྩལ་པ། ཁྱོད་ཀྱིས་སྲོག་ཆགས་གསད་པ་དང༌། །བརྫུན་གྱི་ཚིག་ཀྱང་སྨྲ་བ་དང༌། །མ་བྱིན་པ་ཡང་བླང་བ་དང༌། །ཕ་རོལ་བུད་མེད་བསྟེན་པར་གྱིས། །

ཞེས་པ་སྟེ། དེ་ནས་བཅོམ་ལྡན་འདས་ཀྱིས་བཀའ་སྩལ་པ། རྡོ་རྗེ་སྙིང་པོ་ཁྱོད་ཀྱིས་སྲོག་ཆགས་ཐམས་ཅད་སྲོག་དང་ཕྲལ་ཏེ་གསད་པར་བྱ་བ་དང༌། ཕ་རོལ་བསླུ་བར་བྱེད་པ་མི་བདེན་པའི་བརྫུན་གྱི་ཚིག་ཀྱང་སྨྲ་བར་བྱ་བ་དང༌། གཞན་གྱི་བདག་ཏུ་བཟུང་བའི་རྫས་མ་བྱིན་པར་ཡང་བླང་བར་བྱ་བ་དང༌། ཕ་རོལ་གཞན་གྱི་བུད་མེད་དག་ཀྱང་བསྟེན་པར་གྱིས་ཤིག་ཅེས་སྒྲ་ཇི་བཞིན་མ་ཡིན་པར་དགོངས་པ་ཅན་དུ་གསུངས་པ་འདི་རྣམས། གསང་ཆེན་ཐབས་ལ་མཁས་པའི་དབང་གིས་གཞན་དུ་སྒྲ་ཇི་བཞིན་པར་གནང་བའི་སྐབས་ཀྱང་ཡོད་པ་སྤྱི་དང་མཚུངས་སོ། །

**གཉིས་པ་ནི།**

སེམས་གཅིག་སྲོག་ཆགས་གསོད་པ་ཉིད། །གང་ཕྱིར་སྲོག་ནི་སེམས་སུ་བརྗོད། །འཇིག་རྟེན་བསྒྲལ་བ་ཞེས་བྱ་བ། །བརྫུན་གྱི་ཚིག་ཏུ་རབ་ཏུ་བརྗོད། །བཙུན་མོའི་ཁུ་བ་མ་བྱིན་པ། །གཞན་གྱི་བུད་མེད་རང་དང་མཚུངས། །

ཞེས་པ་སྟེ། དེའི་དགོངས་གཞི་སེམས་ཀྱི་རྣམ་རྟོག་ཕྲ་རགས་གསོད་པ་ནི་སྲོག་ཆགས་གསོད་པ་ཉིད་ཡིན་ཏེ། གང་གི་ཕྱིར་ན། འཁོར་བའི་སྲོག་དང་འདྲ་བ་ནི་རྣམ་རྟོག་ཡིན་པའི་ཕྱིར་མ་དག་པའི་སེམས་སུ་དགོངས་ནས་བརྗོད་དོ། །དོན་དམ་པར་འཁོར་འདས་དམིགས་སུ་མེད་པས་བསྒྲལ་བར་བྱ་རྒྱུ་མེད་པའི་ཕྱིར་འཇིག་རྟེན་པ་རྣམས་འཁོར་བ་ལས་བསྒྲལ་བར་བྱའོ་ཞེས་བྱ་བ་ནི་བརྫུན་གྱི་ཚིག་ཏུ་རབ་ཏུ་བསྟན་པ་དེ་ནི་མཉམ་པ་ཉིད་ལ་དགོངས་ནས་བརྗོད་དོ། །བཙུན་མོ་བདག་མེད་རྣལ་འབྱོར་མ་དང་དེའི་ཁུ་བ་ནི་བདེ་བ་ཆེན་པོའི་ཡེ་ཤེས་ཏེ། དེ་ལམ་སྒོམ་པའི་སྟོབས་ཀྱིས་ཐོབ་པ་ནི་མ་བྱིན་པར་བླང་བ་ཞེས་ཐབས་ལ་དགོངས་ནས་བརྗོད་དོ། །གཞན་ནི་ཐབས་རྒྱལ་བ་རིགས་ལྔ་དེ་རྣམས་ཀྱི་བུད་མེད་ནི་སྟོང་ཆེན་ཡུམ་ལྔ། རང་གི་སེམས་ཀྱང་དེ་དང་མཚུངས་པར་བདེ་སྟོང་དབྱེར་མེད་ཀྱི་རང་འོད་ལ་བསྟེན་པ་ནི་གཞན་གྱི་བུད་མེད་བསྟེན་ཅེས་དོན་གཞན་ལ་དགོངས་ནས་བརྗོད་དོ། །དེ་རྣམས་སྒྲ་ཇི་བཞིན་པ་མ་ཡིན་པའི་སྒོ་ནས་འདའ་བར་མི་བྱ་བའི་དམ་ཚིག་ཏུ་གསུངས་སོ། །

**གསུམ་པ་དབང་དོན་གྱི་ཡེ་ཤེས་ཡུལ་ལ་འཇུག་ཚུལ་བཤད་པ་ལ་གཉིས། ཞུ་བ་དང༌། ལན་ནོ། །དང་པོ་ནི།**

དེ་ནས་རྣལ་འབྱོར་མ་ཐམས་ཅད་ཀྱིས་བཅོམ་ལྡན་འདས་ལ་འདི་སྐད་ཅེས་གསོལ་ཏེ། ཡུལ་རྣམས་ནི་ཅི་ལགས། དབང་པོ་རྣམས་ནི་གང་ལགས། སྐྱེ་མཆེད་ནི་ཅི་ལགས། ཕུང་པོ་རྣམས་ནི་གང་ལགས། ཁམས་དེ་ཡང་ཅི་ལགས། འདི་རྣམས་ཀྱི་རང་བཞིན་ནི་གང་ལགས།

ཞེས་པ་སྟེ། དེ་ནས་བདག་མེད་མ་ལ་སོགས་པའི་རྣལ་འབྱོར་མ་ཐམས་ཅད་ཀྱིས། བཅོམ་ལྡན་འདས་ལ་འདི་སྐད་ཅེས་གསོལ་ཏེ། གོང་དུ་ཡུལ་ལ་སོགས་པ་རྣམ་པར་སྦྱོང་ཞེས་གསུངས་ན། སྦྱང་བྱ་གཟུང་བའི་ཡུལ་དེ་རྣམས་ཅི་ལགས། དོན་སོ་སོ་ལ་དམིགས་པའི་དབང་པོ་རྣམས་ནི་གང་ལགས། རྣམ་པར་ཤེས་པ་སྐྱེ་ཞིང་མཆེད་པ་ནི་ཅི་ལགས། དུ་མ་སྤུངས་པའི་ཕུང་པོ་རྣམས་ནི་གང་ལགས། རིགས་ཀྱི་དོན་དུ་གྱུར་པའི་ཁམས་དེ་ཡང་ཅི་ལགས། ཆོས་འདི་རྣམས་ཀྱི་རང་བཞིན་ནི་གང་ལགས་ཞེས་ཞུས་པའོ། །

**གཉིས་པ་ལ་གཉིས། ཆོས་ཅན་སྣ་ཚོགས་སུ་དབྱེ་བ་དང༌། ཆོས་ཉིད་སྐྱེ་མེད་དུ་བསྡུ་བའོ། །དང་པོ་ལ་ལྔ། ཡུལ་དྲུག དབང་པོ་དྲུག སྐྱེ་མཆེད་བཅུ་གཉིས། ཕུང་པོ་ལྔ། ཁམས་བཅོ་བརྒྱད་དོ། །དང་པོ་ནི།**

བཅོམ་ལྡན་འདས་ཀྱིས་བཀའ་སྩལ་པ། ཡུལ་དྲུག་ནི། གཟུགས་སྒྲ་དེ་བཞིན་དྲི་དང་ནི། །རོ་དང་དེ་བཞིན་རེག་བྱ་དང༌། །ཆོས་ཀྱི་ཁམས་ཀྱི་རང་བཞིན་ཉིད། དེ་རྣམས་ཡུལ་ནི་དྲུག་ཏུ་བརྗོད། །

ཅེས་པ་སྟེ། དེ་ལྟར་ཞུས་པའི་ལན་དུ་བཅོམ་ལྡན་འདས་ཀྱིས་བཀའ་སྩལ་པ། ཕྱིའི་གཟུང་བར་བྱ་བའི་ཡུལ་དྲུག་ནི། མིག་གི་ཡུལ་གཟུགས་ནི་ཁ་དོག་དང་དབྱིབས་སོགས་ཀྱིས་དབྱེ་བས་ཉི་ཤུ། རྣ་བའི་ཡུལ་སྒྲ་ནི་ཟིན་པ་དང་མ་ཟིན་པས་དབྱེ་བས་བརྒྱད། དེ་བཞིན་སྣའི་ཡུལ་དྲི་ནི་ཞིམ་མི་ཞིམ་སོགས་དྲུག་དང་ནི། ལྕེའི་ཡུལ་རོ་ནི་མངར་སྐྱུར་སོགས་དྲུག་དང༌། དེ་བཞིན་ལུས་ཀྱི་ཡུལ་རེག་བྱ་ནི་འཇམ་རྩུབ་སོགས་བཅུ་གཅིག ཡིད་ཀྱི་ཡུལ་ཆོས་ནི་འདུས་བྱས་དང་འདུས་མ་བྱས་ཀྱི་ཁམས་ཀྱི་རང་བཞིན་བཅུ་དྲུག་པོ་ཉིད་དེ། དེ་རྣམས་གཟུང་བའི་ཡུལ་ནི་དྲུག་ཏུ་བརྗོད་དོ། །

**གཉིས་པ་ནི།**

དབང་པོ་རྣམས་ནི་དྲུག་སྟེ། མིག་དང་རྣ་བ་སྣ་དང་ནི། །ལྕེ་དང་ལུས་དང་དེ་བཞིན་ཡིད། །དེ་རྣམས་དབང་པོ་དྲུག་པོ་ནི། །གཏི་མུག་རྡོ་རྗེ་ལ་སོགས་ལྡན། །

ཞེས་པ་སྟེ། ཡུལ་ལ་ལྷག་པར་དབང་བྱེད་པའི་དབང་པོ་རྣམས་ནི་དྲུག་སྟེ། གཟུགས་ལ་དབང་བྱེད་པ་མིག་གི་དབང་པོ་ནི་ཟར་མའི་མེ་ཏོག་ལྟ་བུ་དང༌། སྒྲ་ལ་དབང་བ་རྣ་བའི་དབང་པོ་ནི་གྲོ་ག་གཅུས་པ་ལྟ་བུ་དང༌། དྲི་ལ་དབང་བ་སྣའི་དབང་པོ་ནི་མོ་ཁབ་གཤིབས་པ་ལྟ་བུ་དང་ནི། རོ་ལ་དབང་བ་ལྕེའི་དབང་པོ་ནི་ཟླ་བ་བཀས་པ་ལྟ་བུ་དང༌། རེག་བྱ་ལ་དབང་བ་ལུས་ཀྱི་དབང་པོ་ནི་བྱ་རེག་ན་འཇམ་གྱི་པགས་པ་ལྟ་བུ་དང༌། དེ་བཞིན་ཆོས་ལ་དབང་བ་ཡིད་ཀྱི་དབང་པོ་ནི་རྣམ་པར་ཤེས་པ་དྲུག་པོ་འགག་མ་ཐག་པའི་ཡིད་དེ། དེ་རྣམས་དབང་པོ་དྲུག་ཏུ་འདོད་དོ། །དྲུག་པོ་དེ་རྣམས་ནི་གཏི་མུག་རྡོ་རྗེ་ལ་སོགས་པ་ལྷ་མོ་དྲུག་དང་དབྱེར་མེད་དུ་ལྡན་པའོ། །

**གསུམ་པ་ནི།**

ཡུལ་དང་ཡུལ་ཅན་བདག་གིས་ནི། །སྐྱེ་མཆེད་བཅུ་གཉིས་དག་ཏུ་འགྱུར། །

ཞེས་པ་སྟེ། ཕྱིའི་ཡུལ་གཟུགས་ལ་སོགས་པ་དྲུག་དང་ནང་གི་ཡུལ་ཅན་མིག་གི་དབང་པོ་ལ་སོགས་པ་དྲུག་པོ་དག་གིས་ནི། སྐྱེ་མཆེད་བཅུ་གཉིས་དག་ཏུ་འགྱུར་ཏེ་རྣམ་ཤེས་སྐྱེ་བའི་སྒོར་གྱུར་པའི་དོན་གྱིས་སོ། །

**བཞི་པ་ནི།**

ཕུང་པོ་རྣམས་གཟུགས་ལ་སོགས། །མཐར་ནི་རྣམ་ཤེས་སྙིང་རྗེ་ཆེ། །

ཞེས་པ་སྟེ། ཕུང་པོ་ལྔ་པོ་རྣམས་ནི་རྒྱུ་དང་འབྲས་བུའི་གཟུགས་སུ་རུང་བ་གཟུགས་དང་སྤུངས་པའི་ཆ་ལས་ཕུང་པོ་དང༌། ལ་སོགས་པས་བསྟན་པ་ཉམས་སུ་མྱོང་བ་ཚོར་བའི་ཕུང་པོ་དང༌། །མཚན་བཅས་མཚན་མེད་འཛིན་བ་འདུ་ཤེས་ཀྱི་ཕུང་པོ་དང༌། །སེམས་དང་མཚུངས་ལྡན་གྱིས་ཡུལ་ལ་འདུ་བྱེད་པ་འདུ་བྱེད་ཀྱི་ཕུང་པོ་དང༌། དེ་དག་ནི་མཐར་ནི་དོན་གྱི་རྣམ་པར་རིག་ཅིང་ཤེས་པ་རྣམ་ཤེས་ཀྱི་ཕུང་པོ་སྟེ། སྙིང་རྗེ་ཆེན་པོ་ཞེས་ཞུ་བ་པོ་ལ་བོས་ནས་དེ་རྣམས་ནི་ཕུང་པོའོ་ཞེས་གསུངས་སོ། །

**ལྔ་པ་ནི།**

དབང་པོ་དང་ནི་ཡུལ་ཉིད་དང༌། །དབང་པོའི་རྣམ་པར་ཤེས་པ་ཉིད། །རྣལ་འབྱོར་མ་རྣམས་གོ་བྱའི་ཕྱིར། །ཁམས་ནི་བཅོ་བརྒྱད་རྣམས་སུ་བཤད། །

ཅེས་པ་སྟེ། ཁམས་ལ་དབྱེ་ན་རྟེན་ནང་གི་དབང་པོའི་ཁམས་དྲུག་དང༌། དམིགས་པ་ཕྱིའི་ཡུལ་གྱི་ཁམས་དྲུག་ཉིད་དང༌། བརྟེན་པ་བར་དབང་པོའི་རྣམ་པར་ཤེས་པའི་ཁམས་དྲུག་ཉིད་དེ། དེ་རྣམས་ནི་ཞུ་བ་པོ་རྣལ་འབྱོར་མ་རྣམས་ཀྱི་ངོར་མཛད་ནས་ཕྱིས་གདུལ་བྱ་རྣམས་ཀྱིས་གོ་བར་བྱ་བའི་ཕྱིར་ཉེ་བར་སྤྱོད་པ་འཛིན་པའི་ཁམས་ནི་བཅོ་བརྒྱད་རྣམས་སུ་བཤད་དོ། །

**གཉིས་པ་ཆོས་ཉིད་སྐྱེ་མཆེད་དུ་བསྡུ་བ་ལ་གཉིས། སྣང་སྟོང་ཟུང་དུ་འཇུག་ཚུལ་དང༌། རྟེན་ཅིང་འབྲེལ་འབྱུང་དུ་བསྟན་པའོ། །དང་པོ་ནི།**

རང་བཞིན་གདོད་ནས་མ་སྐྱེས་པ། །བརྫུན་མིན་བདེ་མིན་དེ་བཞིན་དུ། །ཐམས་ཅད་ཆུ་ཡི་ཟླ་བ་ལྟར། །འདོད་པས་རྣལ་འབྱོར་མས་ཤེས་ཀྱིས། །

ཞེས་པ་སྟེ། དེ་རྣམས་ཀྱི་ཆོས་ཉིད་ནི་གང་ཞེ་ན། ཀུན་རྫོབ་པའི་ངོར་སྣང་བའི་ཆོས་ཅན་དེ་རྣམས་ཀྱི་ཆོས་ཉིད་ནི་རང་བཞིན་ནམ་ངོ་བོས་མ་གྲུབ་ཅིང་གདོད་མ་ནས་མ་སྐྱེས་པ་དོན་དམ་པའི་བདེན་པ་ལས་མ་གཡོས་ཀྱང༌། འཁྲུལ་པའི་སྣང་ངོར་མ་བསླུ་བས་བརྫུན་པ་མིན་ལ། དོན་དམ་པར་མ་གྲུབ་པས་བདེན་པའང་མིན་པའི་ཕྱིར། དེ་བཞིན་དུ་ཆོས་ཐམས་ཅད་སྣང་སྟོང་ཟུང་འཇུག་ཏུ་མཚོན་ནུས་པའི་དཔེ་ཆུ་ཡི་རྫིང་བུར་འཆར་བའི་ཟླ་བ་ལྟར་འདོད་པས་དོན་དེ་རྣལ་འབྱོར་མ་རྣམས་ཀྱིས་ཀྱང་ཤེས་པར་གྱིས་ཤིག་ཅེས་པའོ། །

**གཉིས་པ་ནི།**

འདི་ལྟ་སྟེ་གཙུབ་ཤིང་དང༌། གཙུབ་སྟན་དང༌། སྐྱེས་བུའི་ལག་པའི་རྩོལ་བ་ལས་གློ་བུར་དུ་མེ་འབྱུང་བར་འགྱུར་རོ། མེ་དི་ནི་གཙུབ་ཤིང་ལ་མི་གནས། གཙུབ་སྟན་ལ་ཡང་མ་ཡིན། སྐྱེས་བུའི་ལག་པ་དག་ལ་ཡང་མ་ཡིན་ཏེ། རྣམ་པ་ཐམས་ཅད་དུ་ཡོངས་སུ་བཙལ་ན་གཅིག་ན་ཡང་ཡོད་པ་མ་ཡིན་པས། མེ་དེ་བདེན་པ་ཡང་མ་ཡིན་ཞིང་བརྫུན་པ་ཡང་མ་ཡིན་ནོ། །དེ་ལྟར་ཆོས་ཐམས་ཅད་རྣལ་འབྱོར་མས་ཡིད་ལ་གྱིས་ཤིག །

ཅེས་པ་སྟེ། རང་བཞིན་གྱིས་སྐྱེ་བ་མེད་ན་ཇི་ལྟར་སྣང་ཞེ་ན། རྟེན་འབྱུང་ཙམ་དུ་སྣང་ཚུལ་དཔེ་དང་སྦྱར་ན་འདི་ལྟ་སྟེ། ཤིང་ཤིན་ཏུ་སྲ་བ་ཙནྡན་ལྟ་བུའི་གཙུབ་ཤིང་སྐམ་པོ་དང༌། འོག་གཞི་གཙུབ་སྟན་སྐམ་པོ་དང༌། སྐྱེས་བུའི་ལག་པའི་བྱེད་རྩོལ་གྱིས་བརྡར་བ་ལས་དྲོད་ཀྱི་སྟོབས་ཀྱིས་གློ་བུར་དུ་མེ་འབྱུང་བར་འགྱུར་རོ། །དེ་ལ་བརྟགས་ཤིང་དཔྱད་ན་མེ་དེ་ནི་གཙུབ་ཤིང་རང་ལ་ཡང་མི་གནས་ཏེ། གལ་ཏེ་གནས་ན་ལག་པ་དང་གཙུབ་སྟན་དོན་མེད་པའི་ཕྱིར་དང༌། གཙུབ་སྟན་ལ་ཡང་གནས་པ་མ་ཡིན་ཏེ། གལ་ཏེ་གནས་ན་ལག་པ་དང་གཙུབ་ཤིང་དོན་མེད་པའི་ཕྱིར་དང༌། སྐྱེས་བུའི་ལག་པ་དག་ལ་ཡང་གནས་པ་མ་ཡིན་ཏེ། གལ་ཏེ་གནས་ན་གཙུབ་ཤིང་དང་གཙུབ་སྟན་དོན་མེད་པའི་ཕྱིར་རོ། །དེས་ན་རྣམ་པ་ཐམས་ཅད་དུ་ཡོངས་སུ་དཔྱད་ཅིང་བཙལ་ན་དེ་དག་གཅིག་གི་སྟེང་ན་ཡང་ཡོད་པ་མ་ཡིན་པས། མེ་དེ་བརྟགས་ན་གང་ལས་ཀྱང་སྐྱེ་བ་མེད་པས་བདེན་པ་ཡང་མ་ཡིན་ཞིང༌། ཀུན་རྫོབ་ཏུ་རྒྱུ་རྐྱེན་སྣ་ཚོགས་པ་ལས་བྱུང་བས་བརྫུན་པ་ཡང་མ་ཡིན་ནོ། །དེ་ལྟར་ཕྱི་ནང་གི་ཆོས་ཐམས་ཅད་རྣལ་འབྱོར་མས་རྟེན་ཅིང་འབྲེལ་འབྱུང་ཡིན་པར་ཡིད་ལ་ཤེས་པར་གྱིས་ཤིག་ཅེས་པའོ། །

**གསུམ་པ་སྤྱོད་པའི་ངེས་སྟེར་གཙོ་བར་བཤད་པ་ལ་བཞི། མཆོད་པས་མཉེས་པར་བྱ་བ། ཟབ་མོ་ཉན་པར་གདམས་པ། གུས་པས་མཉན་པར་བྱ་བ། སྤྱོད་པ་དངོས་བཤད་པའོ། །དང་པོ་ནི།**

དེ་ནས་རྣལ་འབྱོར་མ་བདག་མེད་མ་ལ་སོགས་པ་རྡོ་རྗེ་མཁའ་འགྲོ་མ་ཐམས་ཅད་ཀྱིས་བདུད་རྩི་ལྔ་ཐོགས་ཤིང༌། དམ་ཚིག་གི་རྫས་ཐོགས་པས་བཅོམ་ལྡན་འདས་རྡོ་རྗེ་སེམས་དཔའ་ལ་མཆོད་པར་བྱེད། ཀུནྟུ་རུའི་སྦྱོར་བས་རྗེས་སུ་ཆགས་པར་བྱེད། བདུད་རྩི་ལྔའི་རོ་ཡང་འཐུང་བར་བྱེད་དོ། །

ཞེས་པ་སྟེ། དེ་ནས་སླར་ཡང་རྣལ་འབྱོར་མ་བདག་མེད་མ་ལ་སོགས་པ་གཉིས་སུ་མི་ཕྱེད་པའི་རྫུ་འཕྲུལ་གྱིས་མཁའ་ལ་ཅིག་ཅར་དུ་འགྲོ་བའི་རྡོ་རྗེ་མཁའ་འགྲོ་མ་ཐམས་ཅད་ཀྱིས་ནང་མཆོད་བདུད་རྩི་ལྔ་ཐོགས་ཤིང༌། དམ་ཚིག་གི་རྫས་ཤ་ལྔ་ལ་སོགས་པ་ཡང་ལག་ཏུ་ཐོགས་པས་དཀྱིལ་འཁོར་གྱི་གཙོ་བོ་བཅོམ་ལྡན་འདས་རྡོ་རྗེ་སེམས་དཔའ་ལ་མཆོད་པར་བྱེད། ཀུནྟུ་རུའི་སྦྱོར་བ་དེ་ཁོ་ན་ཉིད་ཀྱི་མཆོད་པས་རྗེས་སུ་ཆགས་པ་ཆེན་པོས་མཉེས་པར་བྱེད། བདུད་རྩི་ལྔ་ལས་བྱུང་བའི་བདེ་བ་ཆེན་པོའི་རོ་ཡང་འཐུང་ཞིང་མྱོང་བར་བྱེད་དོ། །

**གཉིས་པ་ནི།**

དེ་ནས་བཅོམ་ལྡན་འདས་དགྱེས་ནས་རང་བྱིན་གྱིས་བརླབས་པ་བསྟན་པ། ཀྱེ་ཀྱེ་རྡོ་རྗེ་མཁའ་འགྲོ་མ། །སངས་རྒྱས་ཀུན་གྱིས་ཕྱག་མཛད་པ། །དེ་ཉིད་བདག་གིས་གསང་མཛད་པ། །རྡོ་རྗེ་མཆོད་པའི་བྱིན་རླབས་ཀྱིས། །བཤད་ཀྱིས་འདོད་པས་རབ་ཏུ་ཉོན། །

ཅེས་པ་སྟེ། དེ་ལྟར་མཆོད་པའི་རྗེས་དེ་ནས་བཅོམ་ལྡན་འདས་སྤྲོས་མེད་ཀྱི་སྤྱོད་པ་སྟོན་པར་དོན་གྱིས་གསོལ་བ་བཏབ་པ་ལ་ཐུགས་ཤིན་ཏུ་དགྱེས་ནས་རང་བྱིན་གྱིས་བརླབ་པ་ཨ་བ་དྷུ་ཏིའི་སྤྱོད་པ་བསྟན་པ་བཞེད་ནས་བཀའ་སྩལ་པ། ཀྱེ་ཀྱེ་རྡོ་རྗེ་མཁའ་འགྲོ་མ་ཞེས་བོས་ནས། ཕྱོགས་བཅུའི་སངས་རྒྱས་ཀུན་གྱིས་ཀྱང་ཕྱག་མཛད་པ་གཉིས་མེད་ཡེ་ཤེས་ཀྱི་སྤྱོད་པ་དེ་ཉིད་བདག་གིས་རྒྱུད་གཞན་དུའང་མ་བསྟན་སྐལ་མེད་གསང་བ་མཛད་པ་ཡིན་པ་ལ། ད་ལྟ་འདིར་ཁྱེད་རྣམས་ཀྱིས་རྡོ་རྗེ་ཅན་ང་ལ་ཐབས་ཤེས་ཀྱིས་མཆོད་པའི་བྱིན་རླབས་ཀྱིས། ཤིན་ཏུ་སྤྲོས་མེད་ཀྱི་སྤྱོད་པ་འདི་བཤད་ཀྱིས་རྣལ་འབྱོར་མ་ཁྱེད་རྣམས་འདོད་ཅིང་དད་པས་རབ་ཏུ་ཉོན་ཅིག་ཅེས་བཀའ་སྩལ་པའོ། །

**གསུམ་པ་ནི།**

ལྷ་མོ་རྣམས་དགའ་བར་འགྱུར། རངས་པར་འགྱུར་ཏེ། པུས་མོ་གཡས་པའི་ལྷ་ང་ས་ལ་བཙུགས་ནས། བཅོམ་ལྡན་འདས་ག་ལ་བ་དེར་ཐལ་མོ་སྦྱར་བས་བཏུད་ནས། བཅོམ་ལྡན་འདས་ཀྱི་གསུང་ཉན་ཏོ། །

ཞེས་པ་སྟེ། དེ་ལྟར་གདམས་པས་བདག་མེད་མ་ལ་སོགས་པའི་ལྷ་མོ་རྣམས་སེམས་ཤིན་ཏུ་སྤྲོ་བས་དགའ་བར་གྱུར། ངོ་མཚར་བས་སེམས་རངས་པར་གྱུར་ཏེ། པུས་མོ་གཡས་པའི་ལྷ་ང་ས་ལ་རབ་ཏུ་བཙུགས་ནས། བཅོམ་ལྡན་འདས་ག་ལ་བ་བཞུགས་པའི་ཕྱོགས་དེར་ལག་པ་ཐལ་མོ་སྦྱར་བ་དང་བཅས་གུས་པས་བཏུད་ནས། བཅོམ་ལྡན་འདས་ཀྱི་འགག་མེད་རྡོ་རྗེའི་གསུང་ལ་རྩེ་གཅིག་ཏུ་གཏད་དེ་ཉན་པར་འགྱུར་ཏོ། །

**བཞི་པ་སྤྱོད་པ་དངོས་བཤད་པ་ལ་བརྒྱད། སྤང་བྱ་མེད་པ། གཉེན་པོ་མེད་པ། དོགས་པ་མེད་པ། ཆགས་སྡང་མེད་པ། རིགས་ལ་བཟང་ངན་མེད་པ། བཟའ་བ་བཟང་ངན་མེད་པ། བཏུང་བ་བཟང་ངན་མེད་པ། སྤྱོད་ལམ་བཟང་ངན་མེད་པར་བསྟན་པའོ། །དང་པོ་ནི།**

བཅོམ་ལྡན་འདས་ཀྱིས་བཀའ་སྩལ་པ། བཟའ་བཏུང་ཇི་ལྟར་རྙེད་པ་དང༌། །བགྲོད་དང་བགྲོད་མིན་མི་སྤང་ཞིང༌། །ཁྲུས་དང་གཙང་སྦྲ་མི་བྱ་སྟེ། །གྲོང་གི་ཆོས་ནི་རབ་ཏུ་སྤངས། །

ཞེས་པ་སྟེ། དེ་ནས་བཅོམ་ལྡན་འདས་ཀྱིས་ཤིན་ཏུ་སྤྲོས་མེད་ཀྱི་སྤྱོད་པ་བཀའ་སྩལ་པ། དྲོད་གསུམ་གང་རུང་ལ་བརྟེན་ནས་བཟང་ངན་རོ་མཉམ་དུ་སྤྱོད་པས་བཟའ་བར་བྱ་བ་ཟས་བཟང་པོ་དང་བཟའ་བར་བྱ་བ་མིན་པ་བཤང་གཅིན་སོགས་བཟའ་བཏུང་བཟའ་ངན་ཇི་ལྟར་རྙེད་པ་བཟའ་བ་དང༌། བགྲོད་བྱ་རང་གི་ཆུང་མ་དང་བགྲོད་བྱ་མིན་པ་མ་སྲིང་ལྟ་བུ་གང་ཡང་བླང་དོར་གྱིས་མི་སྤངས་ཞིང༌། ཕྱིའི་དག་བྱེད་ཀྱི་ཁྲུས་དང་ནང་མི་གཙང་བ་སེལ་བའི་དྲི་བཟང་པོ་སོགས་ཀྱིས་གཙང་སྦྲ་མི་བྱ་སྟེ། ངོ་ཚར་བསྲུང་བ་སོགས་གྲོང་གི་ཆོས་ནི་རབ་ཏུ་སྤང་བར་བྱའོ། །

**གཉིས་པ་ནི།**

བློ་ལྡན་སྔགས་ཉིད་མི་བཟླ་ཞིང༌། །བསམ་གཏན་ཉིད་ནི་དམིགས་མི་བྱ། །གཉིད་ནི་སྤང་བར་མི་བྱ་སྟེ། །དབང་པོ་རྣམས་ཀྱང་མི་དགག་གོ །

ཞེས་པ་སྟེ། རླུང་སྔགས་དབྱེར་མེད་ངེས་པའི་བློ་ལྡན་གྱིས་ཕྱིའི་སྙིང་པོའི་སྔགས་ཉིད་མི་བཟླ་ཞིང༌། མཚན་བཅས་ཀྱི་ལྷ་སྒོམ་པ་སོགས་ཀྱི་བསམ་གཏན་ཉིད་ནི་དམིགས་པར་མི་བྱ་བ་དང༌། འོད་གསལ་འཁོར་ཡུག་ཏུ་གྱུར་པས་གཉིད་ནི་སྤང་བར་མི་བྱ་སྟེ། ཡུལ་དང་ཡུལ་ཅན་དག་པས་མིག་སོགས་དབང་པོ་ཡུལ་ལ་འཇུག་པ་རྣམས་ཀྱང་མི་དགག་པར་བྱའོ། །

**གསུམ་པ་ནི།**

བ་ལ་ཐམས་ཅད་བཟའ་བར་བྱ། །ཁ་དོག་ལྔ་ལ་མཉམ་པར་སྤྱད། །དོགས་པ་མེད་པའི་སེམས་ཀྱིས་ནི། །བཙུན་མོ་ཐམས་ཅད་དགའ་བར་བྱ། །

ཞེས་པ་སྟེ། སྟོབས་བསྐྱེད་པའི་ཆེད་དུ་བ་ལ་ཤ་སྟེ་ཤ་ཆེན་གྱི་རིགས་ཐམས་ཅད་བཟའ་བར་བྱ་བ་དང༌། ཁ་དོག་སྟེ་རིགས་ལྔའི་ཕྱག་རྒྱ་མ་ལྔ་ལ་གདམས་ཀ་མེད་པ་མཉམ་པར་སྤྱད་པ་དང༌། ངོ་ཚའི་དོགས་པ་མེད་པའི་སེམས་ཀྱི་ནི་བཙུན་མོ་མ་སྲིང་ལྟ་བུ་ཐམས་ཅད་ལ་སྙོམས་པར་འཇུག་པས་དགའ་བར་བྱའོ། །

**བཞི་པ་ནི།**

མཛའ་བོར་སྡུག་པར་མི་བྱ་ཞིང༌། །དེ་བཞིན་གདུག་ལ་ཞེ་སྡང་ཉིད། །རྡོ་ཤིང་འཇིམ་པའི་བདག་ཉིད་ཀྱི། །ལྷ་འདི་རྣམས་ལ་ཕྱག་མི་བྱ། །

ཞེས་པ་སྟེ། ཡིད་དུ་འོང་བའི་མཛའ་བོ་ལ་ཆགས་པས་སྙིང་དུ་སྡུག་པར་མི་བྱ་ཞིང༌། དེ་བཞིན་དུ་གདུག་པ་ཅན་སྡང་བའི་དགྲ་བོ་ལ་ཞེ་སྡང་བ་ཉིད་དུ་མི་བྱ་བ་དང༌། རང་རིག་རྟོགས་པ་ལས་གཞན་དུ་ལྷ་མེད་པས་རྡོ་དང་ཤིང་དང་འཇིམ་པ་ལས་བྱས་པའི་བདག་ཉིད་གཟུགས་བརྙན་གྱི་ལྷ་རྟེན་འདི་རྣམས་ལ་ཕྱག་མི་བྱ་བ་ཉིད་དོ། །

**ལྔ་པ་ནི།**

གཡུང་མོ་གདོལ་པ་ཀོ་པགས་མཁན། །ཕྱག་དར་མཁན་སོགས་རེག་རིང་དང༌། །བྲམ་ཟེ་རྒྱལ་རིགས་རྗེའུ་རིགས་རྣམས། །བདག་གི་ལུས་ལྟར་རེག་པ་ཉིད། །

ཅེས་པ་སྟེ། གཡུང་མོ་སྟེ་རིགས་ངན་པ་དང༌། གདོལ་པ་སྟེ་གཤན་པ་དང༌། ཀོ་པགས་མཁན་ཏེ་ལྷམ་མཁན་དང༌། གྲོང་ཁྱེར་གྱི་ཕྱག་དར་མཁན་སོགས་གཞན་གྱིས་རེག་པ་ལས་རིང་དུ་བྱེད་དེ་སྤང་བ་རྣམས་དང༌། གཙང་བར་གྲགས་པ་བྲམ་ཟེ་དང༌། མཐོ་བར་གྲགས་པ་རྒྱལ་རིགས་དང༌། འབྲིང་དུ་གྱུར་པ་རྗེའུ་རིགས་རྣམས་དང༌། མདོར་ན་རིགས་བཟང་ངན་ཐམས་ཅད་ལ་བདག་གི་ལུས་ལྟར་མཉམ་པར་བལྟ་བས་རེག་པ་ཉིད་དུ་བྱའོ། །

**དྲུག་པ་ནི།**

བདུད་རྩི་ལྔ་དང་བུ་རམ་ཆང༌། །དུག་དང་ནིམ་པ་བུ་བཙས་སྐྱེ། །སྐྱུར་དང་མངར་བ་བསྐ་བ་སོགས། །ཁ་བ་ལན་ཚྭ་ཚ་བ་དང༌། དྲི་ང་དྲི་ཞིམ་མཆིལ་སྣབས་རྣམས། །བྱང་ཆུབ་སེམས་ཀྱིས་རབ་ཏུ་བཟའ། །

ཞེས་པ་སྟེ། ཟས་སུ་དྲི་ཆེན་དྲི་ཆུར་རཀྟ་བྱང་སེམས་ཤ་ཆེན་ཏེ་བདུད་རྩི་ལྔ་དང༌། ཤིང་སྐྱེས་བུ་རམ་དང༌། མྱོས་བྱེད་ཆང་དང༌། བཙན་དུག་དང༌། ཤིང་ནིམ་པ་ཀ་དང༌། བུ་བཙས་སྐྱེ་སྟེ་ཕྲུ་མ་དང༌། རོ་སྐྱུར་བ་དང༌། རོ་མངའ་བ་དང༌། རོ་བསྐ་བ་སོགས་དང༌། ཁ་བ་ལན་ཚྭ་དང༌། ཚ་བ་གཡེར་མ་དང༌། དྲི་ང་བ་དང༌། དྲི་ཞིམ་པ་དང༌། མཆིལ་མ་དང༌། སྣབས་ཏེ་དེ་རྣམས་གཉིས་མེད་བྱང་ཆུབ་སེམས་ཀྱིས་རབ་ཏུ་བཟའ་བར་བྱའོ། །

**བདུན་པ་ནི།**

གཉིས་མེད་བྱང་ཆུབ་སེམས་ཀྱིས་ནི། །མི་བཟའ་ཅུང་ཟད་ཡོད་མ་ཡིན། །རང་བྱུང་མེ་ཏོག་རྙེད་ནས་ནི། །པདྨའི་སྣོད་དུ་བཞག་བྱ་ཞིང༌། །ལུད་པ་དང་ནི་སྣབས་དག་གིས། །བསྲེས་ལ་བརྟུལ་ཞུགས་ཅན་གྱིས་བཏུང༌། །

ཞེས་པ་སྟེ། བྱང་ཆུབ་ཀྱི་སེམས་གང་ཞེ་ན། གཟུང་འཛིན་གཉིས་སུ་མེད་པའི་རིག་པ་བྱང་ཆུབ་སེམས་ཀྱིས་ཟིན་པ་ལ་ནི། གང་མི་བཟའ་བ་དང་གང་མི་བཏུང་བ་ཞེས་བྱ་བ་ཅི་ཡང་ཡོད་པ་མ་ཡིན་པས། ཁྱད་པར་རང་བྱུང་གི་མེ་ཏོག་གཞོན་ནུ་མའི་ཟླ་མཚན་རྙེད་ནས་ནི། པདྨའི་སྣོད་མིའི་ཐོད་པའི་ནང་དུ་བཞག་པར་བྱ་ཞིང༌། དེ་ལ་ལུད་པ་དང་ངར་སྣབས་དག་གིས་བསྲེས་ལ་སྤྱོད་པའི་སྔགས་པ་བརྟུལ་ཞུགས་ཅན་གྱིས་བཏུང་བར་བྱའོ། །

**བརྒྱད་པ་ནི།**

སྨད་གཡོགས་ཁ་དོག་སྣ་ཚོགས་དང༌། །རོ་བསྲེགས་ཐལ་བ་དེ་བཞིན་རྒྱན། །མེ་ཏོག་རབ་སོང་གནས་རྙེད་པའི། །མགོ་སྐྱེས་ལེགས་པར་བཅིང་བར་བྱ། །

ཞེས་པ་སྟེ། སྤྱོད་པའི་སྐབས་སུ་སྨད་གཡོགས་ཁ་དོག་བཟང་ངན་སྣ་ཚོགས་ཇི་ལྟར་རྙེད་པ་དང༌། མིའི་རོ་བསྲེགས་པའི་ཐལ་བ་ལུས་ལ་བྱུག་པ་དང༌། དེ་བཞིན་དུ་རྒྱན་ཡང་དུར་ཁྲོད་ཀྱི་རུས་པ་ལས་བྱས་པ་དང༌། མེ་ཏོག་སྟེ་སྲོག་རབ་ཏུ་སོང་བའི་གནས་དུར་ཁྲོད་ལས་རྙེད་པའི་རྒྱུ་མ་ལ་སོགས་པའི་འཆིང་བྱེད་ཀྱིས། རང་གི་མགོ་སྐྱེས་ཏེ་སྐྲ་ཡང་ལེགས་པར་བཅིང་བར་བྱའོ། །

**བཞི་པ་རྣམ་དག་གི་ངེས་སྟེར་གཙོ་བོར་བཤད་པ་ལ་གཉིས། ཞུ་བ་དང༌། ལན་ནོ། །དང་པོ་ནི།**

དེ་ནས་རྡོ་རྗེ་སྙིང་པོས་གསོལ་པ། ཐམས་ཅད་ཡུལ་གྱི་རྣམ་དག་པ། །བཅོམ་ལྡན་འདས་ཀྱིས་སྔར་གསུངས་ན། །ངེས་པར་དབང་པོ་དྲུག་གི་གྲངས། །རྣམ་པར་དག་པ་མ་མཛད་པ། །

ཞེས་པ་སྟེ། ཤིན་ཏུ་སྤྲོས་མེད་ཀྱི་སྤྱོད་པ་བསྟན་པ་དེ་ནས་རྡོ་རྗེ་སྙིང་པོས་བཅོམ་ལྡན་འདས་ལ་གསོལ་པ། དབང་པོ་ཐམས་ཅད་ཀྱི་ཡུལ་གཟུགས་ལ་སོགས་པ་རྣམས་ཀྱི་རྣམ་པར་དག་པ་ནི། གཟུགས་ལ་དཀར་མོ་དག་ཏུ་བཤད་ཅེས་བཅོམ་ལྡན་འདས་ཀྱིས་སྔར་ལེའུ་དགུ་པར་གསུངས་ན་ཡང༌། ངེས་པར་མིག་ལ་སོགས་པའི་དབང་པོ་དྲུག་གི་གྲངས་དང་མཐུན་པའི་ལྷའི་རྣམ་པར་དག་པ་གསུང་བར་མ་མཛད་པས་བཤད་དུ་གསོལ་ཞེས་ཞུས་པའོ། །

**གཉིས་པ་ལ་གཉིས། དག་པ་དངོས་དང༌། དགོས་པ་ཕན་ཡོན་དང་བཅས་པའོ། །དང་པོ་ནི།**

བཅོམ་ལྡན་འདས་ཀྱིས་བཀའ་སྩལ་པ། མིག་ལ་གཏི་མུག་རྡོ་རྗེ་མ། །རྣ་བར་ཞེ་སྡང་རྡོ་རྗེ་མ། །སྣ་ལ་སེར་སྣ་མ་ཞེས་བཤད། །ཁ་ལ་འདོད་ཆགས་རྡོ་རྗེ་མ། །ལུས་ལ་ཕྲག་དོག་རྡོ་རྗེ་མ། །ཡིད་ལ་བདག་མེད་རྣལ་འབྱོར་མ། །

ཞེས་པ་སྟེ། དེ་ལྟར་ཞུས་པའི་ལན་དུ་བཅོམ་ལྡན་འདས་ཀྱིས་བཀའ་སྩལ་པ། མིག་དག་པར་བྱེད་པ་ལ་གཏི་མུག་རྣམ་སྣང་དག་པའི་ངོ་བོ་ལྷ་མོ་གཏི་མུག་རྡོ་རྗེ་མ་དང༌། རྣ་བ་དག་པར་བྱེད་པ་ལ་ཞེ་སྡང་དག་པ་མི་བསྐྱོད་པའི་ངོ་བོ་ལྷ་མོ་ཞེ་སྡང་རྡོ་རྗེ་མ་དང༌། སྣ་དག་པར་བྱེད་པ་ལ་སེར་སྣ་དག་པ་རིན་འབྱུང་གི་ངོ་བོ་ལྷ་མོ་སེར་སྣ་རྡོ་རྗེ་མ་ཞེས་བཤད་པ་དང༌། ཁའམ་ལྕེའི་དབང་པོ་དག་པར་བྱེད་པ་ལ་འདོད་ཆགས་དག་པ་འོད་དཔག་མེད་ཀྱི་ངོ་བོ་ལྷ་མོ་འདོད་ཆགས་རྡོ་རྗེ་མ་དང༌། ལུས་ཀྱི་དབང་པོ་དག་པར་བྱེད་པ་ལ་ཕྲག་དོག་དག་པ་དོན་གྲུབ་ཀྱི་ངོ་བོ་ལྷ་མོ་ཕྲག་དོག་རྡོ་རྗེ་མ་དང༌། ཡིད་ཀྱི་དབང་པོ་དག་པར་བྱེད་པ་ལ་རྣམ་ཤེས་དག་པ་རྡོ་རྗེ་སེམས་དཔའི་ངོ་བོ་ལྷ་མོ་བདག་མེད་རྣལ་འབྱོར་མ་རྣམས་བསྒོམ་པར་བྱའོ། །

**གཉིས་པ་ནི།**

དབང་པོ་རྣམས་ནི་སྦྱང་བྱའི་ཕྱིར། །འདིས་ནི་གོ་ཆ་སེམས་དཔའ་ཆེ། །

ཞེས་པ་སྟེ། མིག་སོགས་དབང་པོ་རྣམས་ནི་སྦྱང་བར་བྱ་བའི་ཕྱིར་ལྷ་མོ་དྲུག་བསྒོམས་པས་ཐ་མལ་པའི་བློ་སྦྱང་བའི་དགོས་པ་དང༌། འདིས་ནི་བར་དུ་གཅོད་པ་བསྲུང་བའི་ཕྱིར་གོ་ཆ་དང་འདྲ་བར་འགྱུར་བའི་དགོས་པ་དང༌། དེ་ལ་བརྟེན་ནས་མངོན་ཤེས་དྲུག་འཆར་བར་འགྱུར་བའི་དགོས་པ་ཡོད་པར་ཤེས་པར་གྱིས་ཤིག་སེམས་དཔའ་ཆེ་ཞེས་ཆེད་དུ་གདམས་པའོ། །

**ལྔ་པ་བརྡའི་ངེས་སྟེར་གཙོ་བོར་བཤད་པ་ལ་གཉིས། །ཞུ་བ་དང༌། ལན་ནོ། །དང་པོ་ནི།**

རྡོ་རྗེ་སྙིང་པོས་གསོལ་པ། དགོངས་པའི་སྐད་ནི་ཅི་ཞེས་བགྱི། །རྣལ་འབྱོར་མ་ཡི་དམ་ཚིག་ཆེ། །ཉན་ཐོས་ལ་སོགས་མི་ཤེས་པ། །རྒོད་དང་ལྟ་བ་དག་གིས་དང༌། །འཁྱུད་དང་དེ་བཞིན་གཉིས་སྦྱོར་གྱི། །རྒྱུད་ཀྱང་རྣམ་པ་བཞི་རྣམས་ཀྱིས། །དགོངས་པའི་སྐད་ནི་མ་བསྒྲགས་པས། །བཅོམ་ལྡན་ངེས་པར་གསུང་དུ་གསོལ། །

ཞེས་པ་སྟེ། སླར་ཡང་སེམས་དཔའ་ཆེན་པོ་རྡོ་རྗེ་སྙིང་པོས་གསོལ་པ། ཚོགས་ཀྱི་འཁོར་ལོ་ལ་སོགས་པའི་དུས་སུ་དགོངས་ཏེ་གསུངས་པའི་སྐད་ཅེས་བྱ་བ་དེ་ནི་ཅི་ཞིག་ཅེས་བརྗོད་པར་བགྱི། རྣལ་འབྱོར་མ་ཡི་རྒྱུད་ལས་གསུངས་པའི་མི་འདའ་བའི་དམ་ཚིག་ཆེན་པོའི་བརྡ་སྐད་དེ་ནི། ཐེག་པ་དམན་པར་ཞུགས་པའི་ཉན་རང་ལ་སོགས་པ་དང་ཕ་རོལ་ཏུ་ཕྱིན་པ་བས་ཀྱང་མི་ཤེས་པ་མ་ཟད། རྡོ་རྗེ་ཐེག་པའི་ཡང་རྒོད་པའི་འདོད་ཆགས་སྦྱོང་བྱེད་བྱ་བའི་རྒྱུ་དང༌། ལྟ་བའི་འདོད་ཆགས་སྦྱོང་བྱེད་སྤྱོད་པའི་རྒྱུད་དག་གིས་དང༌། འཁྱུད་པ་ལག་བཅངས་ཀྱི་འདོད་ཆགས་སྦྱོང་བྱེད་རྣལ་འབྱོར་རྒྱུད་དང༌། དེ་བཞིན་ཕོ་མོ་གཉིས་སྦྱོར་གྱི་འདོད་ཆགས་སྦྱོང་བྱེད་བླ་མེད་རྒྱུད་ཁ་ཅིག་ཀྱང་སྟེ། གསང་སྔགས་རྒྱུད་སྡེ་རྣམ་པ་བཞི་པོ་རྣམས་ཀྱིས་ཀྱང༌། དགོངས་པའི་སྐད་ནི་འདི་དང་འདིའོ་ཞེས་མ་བསྒྲགས་པ་སྟེ་མ་གསུངས་པས། བཅོམ་ལྡན་འདས་ཀྱིས་འདིར་ངེས་པར་གསུང་དུ་གསོལ་ཅེས་ཞུས་པའོ། །

**གཉིས་པ་ལ་གཉིས། ཉན་པར་གདམས་པ་དང༌། དགོངས་པའི་སྐད་དངོས་སོ། །དང་པོ་ནི།**

བཅོམ་ལྡན་འདས་ཀྱིས་བཀའ་སྩལ་པ། དགོངས་པའི་སྐད་ནི་སྐད་ཆེན་པོ། །དམ་ཚིག་བརྡ་ནི་རྒྱས་པ་རུ། །རྡོ་རྗེ་སྙིང་པོ་ངས་བཤད་ཀྱིས། །ཁྱོད་ནི་རྩེ་གཅིག་སེམས་ཀྱིས་ཉོན། །

ཅེས་པ་སྟེ། དེ་ལྟར་ཞུས་པའི་ལན་དུ་བཅོམ་ལྡན་འདས་ཀྱིས་བཀའ་སྩལ་པ། དགོངས་པའི་སྐད་ཅེས་བྱ་བ་ནི་ཚིག་འབྲུས་མི་སྟོན་པར་དགོས་པ་ཆེན་པོ་དང་ལྡན་པའི་དོན་གཞན་སྟོན་པས་རྒྱུད་འདི་ལས་གཞན་པའི་ཡུལ་དུ་མ་གྱུར་པས་སྐད་ཆེན་པོ་སྟེ། མི་འདའ་བའི་དམ་ཚིག་གི་བརྡ་སྐད་སྒྲ་ཇི་བཞིན་པ་མ་ཡིན་པ་དེ་ནི་འདིར་རྒྱས་པ་རུ་བཤད་པར་དགོངས་ཏེ། རྡོ་རྗེ་སྙིང་པོ་ཞེས་ཞུ་བ་པོ་ལ་བོས་ནས་ཁྱོད་ལ་ང་ཡིས་བཤད་ཀྱིས་ཁྱོད་ནི་མ་ཡེངས་པར་རྩེ་གཅིག་པའི་སེམས་ཀྱིས་ཉོན་ཅིག་ཅེས་པའོ། །

**གཉིས་པ་ལ་གསུམ། བརྡ་སྤྱིར་བསྟན་པ། བརྡ་ཅན་བྱེ་བྲག་ཏུ་བསྟན་པ། བརྡའི་དགོས་པ་བསྟན་པའོ། །དང་པོ་ལ་གཉིས། རྣམ་པ་བྱ་བྱེད་ཀྱི་བརྡ་དང༌། ངོ་བོ་རྫས་ཀྱི་བརྡ་བསྟན་པའོ། །དང་པོ་ནི།**

མ་ད་ན་ཆང་བ་ལ་ཤ། །འདུ་བ་མ་ལ་ཡང་ཛ་བརྗོད། །འགྲོ་བ་ཁེ་ཊ་རོ་ཤྲཱ་བ། །རུས་པའི་རྒྱན་ནི་ནི་རཾ་ཤུ། །འོང་བ་པྲ་ཥ་ཎ་རུ་བརྗོད། །ཅང་ཏེའུ་ཀྲི་པི་ཊ་རུ་བརྗོད། །སྐལ་མེད་དུན་དྷུ་ར་ཞེས་བརྗོད། །སྐལ་ལྡན་ཀ་ལིཉྫ་རར་བརྗོད། །རེག་མིན་ཌིནྜ་མ་ཞེས་བརྗོད། །

ཅེས་པ་སྟེ། སྔར་ལེའུ་བདུན་པར་དེ་བཞིན་དགོངས་པའི་སྐད་ཉིད་དང༌། ཞེས་མདོར་བསྟན་པ་དེ་འདིར་རྒྱས་པར་བཤད་པ་འདི་རྣམས་ཕལ་ཆེར་འབྲས་མིང་རྒྱུ་ལ་བཏགས་པ་སྟེ། དེ་ཡང་མ་ད་ན་བཟིར་བ་ལ་འཇུག་པས་ཆང་གི་བརྡ་དང༌། བ་ལ་སྟོབས་ལ་འཇུག་པས་ཟོས་ན་སྟོབས་བསྐྱེད་པས་ཤའི་བརྡ་དང༌། འདུ་བའི་བརྡ་ལ་མ་ལ་ཡ་ཛ་ཞེས་ཙནྡན་ལ་སྲོག་ཆགས་འདུ་བ་ལྟར་དཔའ་བོ་དཔའ་མོ་འདུ་བར་བརྗོད་པ་དང༌། ཕར་འགྲོ་བའི་བརྡ་ལ་ཁེ་ཊ་སྟེ་གོམས་པ་འདོར་བའི་དོན་དང༌། ཤི་བའི་རོ་ལ་ཤྲཱ་བ་ཞེས་རྟོག་མེད་ཀྱི་དོན་དང༌། རུས་པའི་རྒྱན་གྱི་བརྡ་ནི་ནི་རཾ་ཤུ་ཞེས་མིའི་རུས་པ་ལ་བརྗོད་པ་དང༌། ཚུར་འོང་བའི་བརྡ་ལ་པྲེ་ཥ་ཎ་རུ་ཞེས་བརྗོད་པ་དང༌། ཅང་ཏེའུ་མཚོན་པའི་བརྡ་ལ་ཀྲི་པི་ཊ་རུ་བརྗོད་པ་དང༌། དབང་མ་ཐོབ་པའི་སྐལ་མེད་ལ་དུནྡྷུ་ར་ཞེས་བྱང་ཆུབ་བ་རིང་བར་བརྗོད་པ་དང༌། དབང་ཐོབ་པའི་སྐལ་ལྡན་ལ་ཀ་ལིཉྫ་ར་ཞེས་མྱུར་བའི་དོན་དུ་བརྗོད་པ་དང༌། རེག་མིན་ཏེ་རིགས་ངན་རེག་ཏུ་མི་རུང་བའི་བརྡ་ལ་ཌིནྜི་མ་ཞེས་བརྗོད་དོ། །

**གཉིས་པ་ནི།**

ཐོད་པ་པདྨ་བྷཉྫ་ན། །བཟའ་བ་དྲི་པི་ཏ་ཞེས་བྱ། །ཚོད་མ་མ་ལ་ཏིནྡྷ་ན། །བཤང་བ་ཙཱ་རུ་ས་མ་བརྗོད། །གཅི་བ་ཀསྟུ་རི་ཞེས་བརྗོད། །རང་བྱུང་སིཧླ་ཤེས་པར་བྱ། །ཁུ་བ་ཀརྤུ་ར་ཞེས་བརྗོད། །ཤ་ཆེན་སཱ་ལི་ཛ་ཞེས་བརྗོད། །

ཅེས་པ་སྟེ། ཐོད་པའི་སྣོད་ལ་པདྨའམ་བྷཉྫ་ན་ཞེས་ལོངས་སྤྱོད་པའི་དོན་གྱིས་བརྗོད་པ་དང༌། ཟན་ལ་སོགས་པའི་བཟའ་བ་ལ་དྲི་པི་ཏ་ཞེས་ཚིམ་པར་བྱ་བ་དང༌། ཤ་ཆེན་གྱི་ཚོད་མ་ལ་མ་ལ་ཏིནྡྷ་ན་ཞེས་བརྗོད་པ་དང༌། བཤང་བ་ལ་ཙཱ་རུ་ས་མ་ཞེས་འབྱུང་བཞི་ཆ་མཉམ་པ་ལ་བརྗོད་པ་དང༌། གཅི་བ་ལ་ཀསྟུ་རི་སྟེ་གླ་རྩི་ཞེས་བརྗོད་པ་དང༌། དམར་ཆ་པདྨ་རཀྟ་ལ་རང་བྱུང་སིཧླ་ཞེས་བརྗོད་པར་ཤེས་པར་བྱ་བ་དང༌། ཁུ་བ་དཀར་ཆ་ལ་ཀརྤུ་ར་ཞེས་ག་བུར་ལ་བརྗོད་པ་དང༌། ཤ་ཆེན་ལ་སཱ་ལི་ཛ་ཞེས་ཙནྡན་གྱི་མིང་གིས་མཚོན་ཏེ་བརྗོད་པའོ། །

**གཉིས་པ་བརྡ་ཅན་བྱེ་བྲག་ཏུ་བསྟན་པ་ལ་གཉིས། བརྡ་ཅན་ངོས་བཟུང་བ། དེའི་དབྱེ་བ་བསྟན་པའོ། །དང་པོ་ནི།**

དབང་པོ་གཉིས་སྦྱོར་ཀུན་ཏུ་རུ། །རྡོ་རྗེ་བོ་ལ་ཞེས་བཤད་དེ། །པདྨ་ཀཀྐོ་ལ་ཞེས་ཟེར། །ཁ་དོག་དབྱེ་བས་ཕྱེ་བ་ལས། །རིགས་ནི་རྣམ་པ་ལྔ་རུ་བཤད། །འདི་ནི་གསང་བའི་སྐད་ཡིན་ཏེ། །ཕྱག་རྒྱ་ལྔ་ནི་བསྡུས་པ་ཡིན། །

ཞེས་པ་སྟེ། དབང་པོ་གཉིས་སྦྱོར་གྱི་བརྡ་ལ་ཀུན་ཏུ་རུ་དང༌། སྐྱེས་པའི་རྡོ་རྗེ་ལ་བོ་ལ་ཞེས་བདེ་བའི་ཆ་ལས་བཤད་དེ་བརྗོད་པ་དང༌། བུད་མེད་ཀྱི་པདྨ་ལ་ཀཀྐོ་ལ་ཞེས་སྟོང་པའི་ཆ་ལས་ཟེར་བ་དང༌། རིགས་ཀྱི་བརྡ་ལ་ཁ་དོག་ཅེས་བརྗོད་པ་དེའི་དབྱེ་བས་ཕྱེ་བ་ལས། རིགས་ནི་འཆད་འགྱུར་རྣམ་པ་ལྔ་རུ་བཤད་པ་སྟེ། བརྡ་ཅན་རིགས་ལྔ་ལ་འཇུག་པ་འདི་ནི་གསང་བའི་སྐད་ཡིན་ཏེ། རིགས་ཀྱི་དབྱེ་བ་ཕྱག་རྒྱ་ལྔ་རྣམས་ལ་ནི་བསྡུས་པ་ཉིད་དོ། །

**གཉིས་པ་ནི།**

གཡུང་མོ་རྡོ་རྗེའི་རིགས་སུ་བཤད། །གར་མ་དེ་བཞིན་པདྨའི་རིགས། །རང་འཚེ་མ་ནི་རིན་ཆེན་རིགས། །གཉིས་སྐྱེས་དེ་བཞིན་གཤེགས་པར་བརྗོད། །ཚོས་མ་ལས་ཀྱི་རིགས་ཉིད་དེ། །ཕྱག་རྒྱ་འདི་རྣམས་དངོས་གྲུབ་སྦྱིན། །འདི་རྣམས་ཁུ་བ་རྡོ་རྗེར་འགྱུར། །བརྟུལ་ཞུགས་ཅན་གྱིས་མཆོད་ནས་བཏུང༌། །

ཞེས་པ་སྟེ། ལྔ་གང་ཞེ་ན། གཡུང་མོ་ནི་མི་བསྐྱོད་པ་རྣམ་པར་དག་པའི་ངོ་བོ་རྡོ་རྗེའི་རིགས་སུ་བཤད་པ་དང༌། གར་མ་ཡང་དེ་བཞིན་དུ་འོད་དཔག་མེད་དག་པའི་ངོ་བོ་པདྨའི་རིགས་དང༌། ཁྱི་ཤ་རང་གིས་འཚེད་པའི་གདོལ་པ་མོ་ནི་རིན་འབྱུང་དག་པའི་ངོ་བོ་རིན་ཆེན་རིགས་དང༌། མངལ་དང་རིག་བྱེད་འདོད་པ་གཉིས་ལས་སྐྱེས་པའི་བྲམ་ཟེ་མོ་ནི་རྣམ་སྣང་དག་པའི་ངོ་བོ་དེ་བཞིན་གཤེགས་པའི་རིགས་ཡིན་པར་བརྗོད་པ་དང༌། ཚོས་མཁན་མ་ནི་དོན་གྲུབ་དག་པའི་ངོ་བོ་ལས་ཀྱི་རིགས་ཉིད་དེ། ཕྱག་རྒྱ་མ་ལྔ་པོ་དེ་རྣམས་བསྟེན་པ་ལས་མཆོག་གི་དངོས་གྲུབ་སྦྱིན་པར་བྱེད་པས་རྒྱུའི་ཆ་ལས་རིགས་སུ་བཤད་པ་སྟེ། ཕྱག་རྒྱ་འདི་རྣམས་བསྟེན་པ་ལས་བྱུང་བའི་ཁུ་བ་ནི་རྣམ་རྟོག་འཇོམས་ཤིང་མི་རྟོག་པའི་ཡེ་ཤེས་བསྐྱེད་པས་རྡོ་རྗེར་འགྱུར་བ་ཡིན་པས་སྔགས་པ་བརྟུལ་ཞུགས་ཅན་རྣམས་ཀྱིས་ཀུནྟུ་རུས་མཚོན་ནས་ཁུ་བ་རླུང་གི་སྟོབས་ཀྱིས་དྲངས་ཏེ་བཏུང་བའི་བདེ་བ་མྱོང་བར་བྱའོ། །

**གསུམ་པ་བརྡའི་དགོས་པ་བསྟན་པ་ལ་གཉིས། ཡིད་ལ་བཟུང་བར་གདམས་པ་དང༌། མ་བཟུང་བའི་ཉེས་དམིགས་བསྟན་པའོ། །དང་པོ་ནི།**

རྡོ་རྗེ་སྙིང་པོས་སེམས་དཔའ་ཆེ། །གསང་བའི་སྐད་ནི་མཚར་ཆེ་བ། །ང་ཡིས་ཁྱོད་ལ་གང་བཤད་པ། །དེ་རྣམས་ཐམས་ཅད་གུས་པར་བཟུང༌། །ཀྱེ་རྡོ་རྗེ་འདིར་དབང་བསྐུར་གང༌། །གསང་བའི་སྐད་ཀྱིས་མི་སྨྲ་ན། །དེ་ཡི་དམ་ཚིག་ཉམས་པར་ནི། །འགྱུར་བ་འདི་ལ་ཐེ་ཚོམ་མེད། །

ཅེས་པ་སྟེ། དེ་ནས་བཅོམ་ལྡན་འདས་ཀྱིས་དགོངས་པའི་སྐད་གསུངས་པའི་མཐར་རྡོ་རྗེ་སྙིང་པོ་སེམས་དཔའ་ཆེ་ཞེས་བོས་ནས། གསང་བའི་སྐད་ནི་རྒྱུད་སྡེ་གཞན་དུ་མ་གྲགས་ཤིང་ཤིན་ཏུ་ངོ་མཚར་ཆེ་བ་ལགས་པས། ང་ཡིས་ཁྱོད་ལ་བརྡ་གང་དང་གང་བཤད་པ་དེ་དང་དེ་རྣམས་ཐམས་ཅད་གུས་པ་དང་བཅས་པས་མ་བརྗེད་པར་ཡིད་ལ་ཟུངས་ཤིག དེའི་དགོས་པ་གང་ཞེ་ན། ཀྱེའི་རྡོ་རྗེ་ཞེས་བྱ་བའི་དཀྱིལ་འཁོར་འདིར་དབང་བཞི་རྫོགས་པར་བསྐུར་བ་ཐོབ་པ་གང་ཞིག་གིས། ཚོགས་ཀྱི་འཁོར་ལོ་དང་ཐབས་ཤེས་འདུ་བའི་དུས་སུ་གསང་བའི་སྐད་ཀྱི་བརྡ་རྣམས་མི་སྨྲ་ན། དུས་དེ་ཡི་ཚེ་བདེ་བར་གཤེགས་པའི་བཀའ་ལས་འདའ་བས་དམ་ཚིག་ཉམས་པ་ནི་འགྱུར་བ་འདི་ལ་ཐེ་ཚོམ་མེད་དོ། །

**གཉིས་པ་ནི།**

འཚེ་བ་དང་ནི་རྐུན་མོ་དང༌། །གདོན་དང་རིམས་དང་དུག་གིས་ཀྱང༌། །གལ་ཏེ་སངས་རྒྱས་གསང་བའི་སྐད། །མི་གསུང་ན་ཡང་འགྲོངས་པར་འགྱུར། །རང་གི་དམ་ཚིག་རིགས་རྙེད་ནས། །གལ་ཏེ་ཚིག་འདི་མི་སྨྲ་ན། །གནས་བཞི་ལས་སྐྱེས་མཁའ་འགྲོ་མ། །དེ་ཡི་ཚེ་ན་ཁྲོ་བར་བྱེད། །

ཅེས་པ་སྟེ། དེ་དང་འགལ་བས་ཉེས་པ་ཅི་འབྱུང་ཞེ་ན། དམ་ལས་ཉམས་པ་དེ་ལ་དགྲ་དང་གཅན་གཟན་སོགས་ཀྱིས་འཚེ་བ་དང་ནི། གནོད་པའི་རྐུན་མོ་མང་བ་དང༌། གནོད་སྦྱིན་གྱི་གདོན་དང༌། །མོ་མོའི་རིམས་དང༌། སྦྱར་བའི་དུག་གིས་ཀྱང་འཆི་བར་འགྱུར་ཏེ། གལ་ཏེ་སྒྲུབ་པ་པོ་མཆོག་ཐོབ་པ་སངས་རྒྱས་དང་འདྲ་བས་ཀྱང་གསང་བའི་བརྡ་སྐད་འདི་རྣམས་མི་གསུང་ན་ཡང་ཚེའི་འདུས་བྱས་ཏེ་འགྲོངས་པར་འགྱུར་ན་གཞན་ལྟ་ཅི་སྨོས་ཞེས་པའོ། །བརྡ་ལན་ཤེས་པ་མེད་པས་སོ་ཞེ་ན། མེད་ན་དེ་ལྟ་མོད་ཀྱིས་འོན་ཀྱང་རང་གི་དམ་ཚིག་རིགས་མཐུན་པའི་གྲོགས་སྐད་ཤེས་པ་རྙེད་ནས་ཀྱང༌། གལ་ཏེ་གསང་བའི་སྐད་ཀྱི་ཚིག་འདི་རྣར་གཟོན་ཏེ་མི་སྨྲ་ན། གནས་བཞི་ལས་སྐྱེས་པའི་མཁའ་འགྲོ་མ་རྣམས་མི་མཉེས་པར་འགྱུར་ཏེ། བཞི་གང་ཞེ་ན། ཡུལ་སོ་གཉིས་ན་གནས་པ་ལྟ་བུ་ཞིང་སྐྱེས། སྔགས་ལམ་གྱིས་རྒྱུད་སྦྱངས་ཏེ་མཁའ་འགྲོ་མའི་སྐྱེ་བ་བཟུང་བ་སྔགས་སྐྱེས། སྔོན་སྔགས་ལམ་ལ་གོམས་པའི་རང་བཞིན་ལས་སྐྱེས་པ་ལས་སྐྱེས། བདག་མེད་མ་ལྟ་བུ་ལྷ་མོའི་ཚུལ་བཟུང་བ་ལྷན་སྐྱེས་ཀྱི་མཁའ་འགྲོ་མ་སྟེ། དེ་རྣམས་ཀྱིས་དེ་ཡི་ཚེ་ན་རང་ལ་ཁྲོ་བ་དང་སྡང་བར་བྱེད་པས་དངོས་གྲུབ་མི་འབྱུང་བ་དང༌། དེ་ལས་བཟློག་ནས་གསང་བའི་སྐད་དང་ལྡན་ན་མཁའ་འགྲོ་མ་རྣམས་དགྱེས་པས་དངོས་གྲུབ་སྩོལ་བར་འགྱུར་རོ་ཞེས་སོ། །

**གསུམ་པ་ལེའུའི་མཚན་ནི།**

ཀྱེའི་རྡོ་རྗེ་མཁའ་འགྲོ་མ་དྲྭ་བའི་སྡོམ་པ་ལས། རྒྱུད་ཐམས་ཅད་ཀྱི་གླེང་གཞི་དང་གསང་བའི་སྐད་ཀྱི་ལེའུ་སྟེ་གསུམ་པའོ། །

བརྟག་པའི་མཚན་གོང་བཞིན་དང༌། སྐབས་ཀྱི་མཚན་ནི། རྒྱུད་ཐམས་ཅད་ཀྱི་གླེང་བསླང་བའི་གཞི་དབང་དང་སྡོམ་པ་ལ་སོགས་པ་དང༌། གསང་བའི་སྐད་བསྟན་པའི་ལེའུ་སྟེ་ཕྱི་མའི་དུམ་བུ་བཅུ་གཉིས་ལས། གསུམ་པའི་སྐབས་ཀྱི་ཚིག་དོན་རྣམས་པར་བཤད་པའོ།། །།

 ༈ **བཞི་པ་ཕྱག་རྒྱ་བསྡུས་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་བརྟག་པ་དང་པོའི་ལེའུ་དྲུག་པར་གླུ་གར། བཞི་པར་དབུ་རྒྱན། གཉིས་པར་ས་བོན་དང་གཏོར་མ། ལེའུ་དང་པོར་དཀྱིལ་འཁོར་གསུམ་གྱི་དོན་བསྡུས་ཏེ་གསུངས་པ་དེ་འདིར་དེ་དག་ལ་ཐེ་ཚོམ་སེལ་བའི་ཕྱིར་རྒྱས་པར་བསྟན་པ་ནི་བརྟག་པའི་འབྲེལ་དང༌། ཕྱི་མའི་ལེའུ་གསུམ་པར་ངེས་སྟེར་གཙོ་བོ་ལྔའི་སྒོ་ནས་བཤད་ཀྱང༌། གླུ་གར་སོགས་མང་པོའི་གསལ་བྱེད་མ་གསུངས་པ་རྣམས་འདིར་གསལ་བར་བསྟན་པ་ནི་ལེའུ་སྔ་ཕྱིའི་འབྲེལ་ལོ། །

**གཉིས་པ་ལེའུའི་གཞུང་བཤད་པ་ལ་གཉིས། ཞུ་བའི་ཚིག་གིས་མཚམས་སྦྱར་བ་དང༌། བཤད་བྱ་དངོས་སོ། །དང་པོ་ལ་གཉིས། ཞུ་བ་མདོར་བསྟན་དང༌། རྒྱས་བཤད་དོ། །དང་པོ་ནི།**

དེ་ནས་རྡོ་རྗེ་སྙིང་པོ་ལ་སོགས་པ་རྡོ་རྗེ་མཁའ་འགྲོ་མ་ཐམས་ཅད་ཐེ་ཚོམ་དུ་གྱུར། ཡིད་གཉིས་སུ་གྱུར་ནས་བཅོམ་ལྡན་འདས་ལ་འདི་སྐད་ཅེས་གསོལ་ཏེ། བཅོམ་ལྡན་ཐེ་ཚོམ་བསལ་དུ་གསོལ། །

ཞེས་པ་སྟེ། ལེའུ་གསུམ་པ་བཤད་མ་ཐག་པ་དེ་ནས་རྡོ་རྗེ་སྙིང་པོ་ལ་སོགས་པའི་བྱང་ཆུབ་སེམས་དཔའ་རྣམས་དང༌། རྡོ་རྗེ་བདག་མེད་མ་ལ་སོགས་པའི་མཁའ་འགྲོ་མ་ཐམས་ཅད་བརྟག་པ་དང་པོའི་དོན་ལ་སོམ་ཉིད་དང་བཅས་པས་ཐེ་ཚོམ་དུ་གྱུར། སྒྲོ་འདོགས་མ་ཆོད་པས་ཡིད་གཉིས་སུ་གྱུར་ནས་བཅོམ་ལྡན་འདས་རྡོ་རྗེ་སེམས་དཔའ་ལ་འདི་སྐད་ཅེས་གསོལ་ཏེ། བཅོམ་ལྡན་འདས་ཞེས་བོས་ནས་བདག་ཅག་རྣམས་ཀྱི་ཐེ་ཚོམ་འདི་དག་རིམ་པར་བསལ་དུ་གསོལ་ཞེས་སྙན་གསན་ཞུ་བའོ། །**གཉིས་པ་ལ་བཞི། ལེའུ་དྲུག་པའི། ལེའུ་བཞི་པའི། ལེའུ་གཉིས་པའི། ལེའུ་དང་པོའི་ཐེ་ཚོམ་ཞུ་བའོ། །དང་པོ་ནི།**

སྤྱོད་པའི་ལེའུ་ལས་གང་བཤད་པ། །གླུ་དང་གར་ནི་དངོས་གྲུབ་སྦྱིན། །དེ་ལ་བདག་ནི་ཐེ་ཚོམ་མཆིས། །གླུ་ནི་ཅི་ལགས་གར་ཡང་ཅི། །

ཞེས་པ་སྟེ། གོང་དུ་སྤྱོད་པའི་ལེའུ་ལས་གླུ་དང་གར་གྱིས་དངོས་གྲུབ་སྦྱིན་ཞེས་གསུངས་ན། དེ་ཇི་ལྟ་བ་མ་གསུངས་པས་དེ་ལ་བདག་ཅག་རྣམས་ནི་ཇི་ལྟ་བ་ཡིན་ནམ་སྙམ་དུ་ཐེ་ཚོམ་མཆིས་ན་གླུ་ནི་ཅི་ལྟ་བུ་ལགས། གར་ཡང་ཅི་ལྟ་བུ་བགྱི་བ་ལགས་ཞེས་སོ། །

**གཉིས་པ་ནི།**

ལྷ་ཡི་ལེའུ་ལས་གང་གསུངས་པ། ཞེ་སྡང་ལ་སོགས་ཕྱག་རྒྱ་རྣམས། །དེ་ལ་བདག་ནི་ཐེ་ཚོམ་མཆིས། །གང་གི་ཕྱག་རྒྱ་ཕྱག་རྒྱ་ཅི། །

ཞེས་པ་སྟེ། ལྷ་ཡི་དབང་བསྐུར་བའི་ལེའུ་ལས་གང་གསུངས་པ་ལྷ་ཚོགས་རྣམས་ལ་ཞེ་སྡང་དག་པའི་ངོ་བོ་མི་བསྐྱོད་པ་ལ་སོགས་པའི་ཕྱག་རྒྱ་རྣམས་ཀྱིས་རྒྱས་འདེབས་པར་གསུངས་ན། དེ་ལའང་བདག་ཅག་རྣམས་རྒྱས་གདབ་ཚུལ་ལ་ཐེ་ཚོམ་མཆིས་ཏེ། ལྷ་གང་དང་གང་ལ་རིགས་བདག་གང་དང་གང་གིས་ཕྱག་རྒྱས་གདབ་པ་དང༌། ཕྱག་རྒྱ་ཞེས་པའི་དོན་ཡང་ཅི་ལྟ་བུ་ལགས་ཞེས་སོ། །

**གསུམ་པ་ནི།**

སྔགས་ཀྱི་ལེའུ་ལས་གང་གསུངས་པ། །བདག་མེད་ལ་སོགས་ས་བོན་ཉིད། །དེ་ལ་བདག་ནི་འཁྲུལ་པ་འཁྲུངས། །གང་གིས་ས་བོན་ས་བོན་གང༌། །

ཞེས་པ་སྟེ། སྔགས་ཀྱི་ལེའུ་ལས་གང་གསུངས་པ་བདག་མེད་མ་ལ་སོགས་པའི་རྣལ་འབྱོར་མ་རྣམས་ཀྱི་ས་བོན་ཨཱ་ལི་བཅོ་ལྔ་ཉིད་དུ་གསུངས་པ་དེ་ལའང་བདག་ཅག་རྣམས་ནི་ཐེ་ཚོམ་གྱིས་འཁྲུལ་པ་སྐྱེས་ཤིང་འཁྲུངས་པ་ལགས་ན། གང་དང་གང་གི་ས་བོན་ལས་བསྐྱེད་ཚུལ་དང་བཟླས་པའི་ས་བོན་ཉིད་ཀྱང་གང་ལགས་ཞེས་སོ། །

**བཞི་པ་ནི།**

རིགས་ཀྱི་ལེའུ་ལས་གང་བཤད་པ། །བཅུ་དྲུག་གཉིས་ཀྱི་བདག་ཉིད་རྩ། །བཅོམ་ལྡན་བདག་ནི་འཁྲུལ་གྱུར་པས། །དེ་རྣམས་རྣམ་དག་བཤད་དུ་གསོལ། །

ཞེས་པ་སྟེ། རྡོ་རྗེ་རིགས་ཀྱི་ལེའུ་ལས་གང་བཤད་པ་རྩའི་གཙོ་མོ་བཅུ་དྲུག་གཉིས་ཀྱི་བདག་ཉིད་སུམ་ཅུ་རྩ་གཉིས་ཀྱི་རྩ་རྣམས་ལྷ་མོ་གང་དང་གང་གི་ངོ་བོ་ཡིན་པར་མ་འཚལ་བས། བཅོམ་ལྡན་འདས་བདག་ཅག་རྣམས་ཀྱི་ཡིད་ནི་འཁྲུལ་པར་གྱུར་པས་རྩ་དེ་རྣམས་རྣམ་པར་དག་པའི་ངེས་པ་གང་ལགས་པ་རིམ་པར་བཤད་དུ་གསོལ་ཞེས་ཞུས་པའོ། །

**གཉིས་པ་བཤད་བྱ་དངོས་བཤད་པ་ལ་གཉིས། །ཞུས་པ་དང་རྗེས་སུ་མཐུན་པའི་ལན་གྱི་རིམ་པ་དང༌། ཐུན་མོང་གི་གསལ་བྱེད་ཞར་བྱུང་དུ་བསྟན་པའོ། །དང་པོ་ལ་བཞི། གླུ་གར་གྱི་དོན། ཕྱག་རྒྱའི་དོན། ས་བོན་གྱི་དོན། རྫོགས་རིམ་གྱི་དོན་བཤད་པའོ། །དང་པོ་ལ་བཞི། གླུ་གར་དངོས། ལྷའི་རྣལ་འབྱོར། དེའི་ཕན་ཡོན། དངོས་གྲུབ་ཀྱི་རྟགས་སོ། །དང་པོ་ལ་གཉིས། གླུ་ཇི་ལྟར་བླང་བ་དང༌། གར་ཇི་ལྟར་བྱ་བའོ། །དང་པོ་ལ་དགུ། འདུ་བའི་གནས། འདུ་བའི་བྱ་བ། འདུ་བའི་ཡོ་བྱད། གྲོགས་ཀྱི་བླང་དོར། བྱུག་པའི་རྫས། བཟའ་བའི་དམ་ཚིག རྟོག་མེད་ཀྱི་དཔྱོད་པ། རྒྱན་དང་རྫས། གཡུང་མོ་བསྟེན་ཚུལ་ལོ། །དང་པོ་ནི།**

བཅོམ་ལྡན་འདས་ཀྱིས་བཀའ་སྩལ་པ། ཀོལླ་ཨི་རེ་ཏྛི་ཨ་བོ་ལ། །མུམྨུ་ནི་རེ་ཀཀྐོ་ལ། །

ཞེས་པ་སྟེ། དེ་ལྟར་ཞུས་པའི་ལན་དུ་བཅོམ་ལྡན་འདས་ཀྱི་རྡོ་རྗེའི་གླུ་བཀའ་སྩལ་པ་སྟེ། དེ་རྣམས་ཀྱི་ཚིག་དོན་བཤད་ཚུལ་མང་དུ་སྣང་ཡང་འདིར་དོན་འགྱུར་ཀུན་མཁྱེན་པད་དཀར་ཞབས་ཀྱིས་བཀྲལ་བ་ལྟར་གཙོ་བོ་ཚོགས་ཀྱི་འཁོར་ལོ་དང་སྦྱར་ཚུལ་འདི་སྐད་གསུངས་ཏེ། བདེ་བ་ཅན་གནས་རྡོ་རྗེ་ནི། །ལྟེ་བ་རུ་ནི་པདྨ་ཡི། །ཞེས་བསྒྱུར་བ་སྟེ། ཇི་ལྟར་བསྒྱུར་ན། ཀོ་བདེ་བ། ལ་ཨི་རེ་གཟུང་བ་སྟེ། བདེ་བ་གཟུང་བ་ཉིད་ཀྱི་ཕྱིར་བདེ་བ་ཅན་ཞེས་གཞི་གང་དུ་འདུ་བའི་ཆོས་འབྱུང་གི་དཀྱིལ་འཁོར་བསྟན། ཊིཋ་ཨ་གནས་པ། སུ་གནས་ན། བོ་ལ་རྡོ་རྗེ་སྟེ། ཐབས་རྣལ་འབྱོར་པ་དང་ཤེས་རབ་རྡོ་རྗེ་རྣལ་འབྱོར་མ་རྣམས་སོ། །ཇི་ལྟར་གནས་ན། མུམྨུ་ནི་རེ་ལྟེ་བ་རུ། ཀཀྐོ་ལ་པདྨ་སྟེ། གཙོ་བོ་རྡོ་རྗེ་སློབ་དཔོན་ཡབ་ཡུམ་དབུས་ཀྱི་པདྨའི་ལྟེ་བ་དང༌། སློབ་མ་ཕོ་མོ་རྣམས་པདྨའི་འདབ་མ་རྣམས་ལ་རིམ་པར་གནས་པའོ། །

**གཉིས་པ་ནི།**

གྷ་ཎ་ཀྲྀ་པི་ཊ་ཧོ་བཛྫ་ཨི། །ཀ་རུ་ཎེ་ཀི་ཨ་ཨི་ཎ་རོ་ལ། །ཞེས་པ། རྒྱུན་དུ་འབོད་ལ་ཅང་ཏེའུ་བརྡུང༌། །རྩོད་པར་མི་བྱ་སྙིང་རྗེ་བས། །

ཞེས་གསུངས་ཏེ། དེར་ཇི་ལྟར་བྱ་ན། གྷ་ཎ་ཚོགས་སམ་རྒྱུན་དུ། ཀྲྀ་པི་ཊ་ཅང་ཏེའུ། ཧོ་འབོད་པ། བཛྫ་ཨི་བརྡུང་བ་སྟེ། ཚོགས་ཀྱི་འཁོར་ལོ་དེར་དཔའ་བོ་དང་མཁའ་འགྲོ་མ་རྣམས་མཆོད་པའི་ཕྱིར་ཅང་ཏེའུ་ལྷའི་ང་རྒྱལ་གྱིས་དཀྲོལ་བས་འབོད་ན་ཐམས་ཅད་སྐད་ཅིག་ལ་འདུ་བར་འགྱུར་རོ། །ཀ་རུ་ཎེ་སྙིང་རྗེ་བས། ཀི་ཨ་ཨི་ཎ་མི་བྱའོ། །གང་མི་བྱ་ན། རོ་ལ་ནི་འཐབ་མོ་སྟེ། འདུ་ནས་ཚོགས་ཀྱི་འཁོར་ལ་རྩོད་པར་མི་བྱ་བར་གནས་པར་བསྟན་ཏོ། །

**གསུམ་པ་ནི།**

ཏ་ཧིཾ་བ་ལ་ཁ་ཛྫ་ཨི། །ག་དྷེཾ་མ་ཨ་ཎ་བི་ཛྫ་ཨ་ཨི། །ཞེས་པ། དེ་ལ་ཤ་ནི་བཟའ་བ་དང༌། ཆང་ནི་ཤིན་ཏུ་བཏུང་བ་སྟེ།

ཞེས་གསུངས་ཏེ། ཏ་ཧིཾ་དེ་ལ། བ་ལ་ཤ། ཁཛྫ་ཨི་བཟའ་བར་བྱ་བ། ག་དྷེཾ་འབད་པའམ་ཤིན་ཏུ། མ་ཨ་ཎ་ཆང༌། བི་ཛྫ་ཨ་ཨི་བཏུང་བ་བྱ་བ་སྟེ། ཚོགས་འཁོར་གྱི་དུས་དེར་མེད་དུ་མི་རུང་བའི་ཡོ་བྱད་བཟའ་བ་ཤ་ལྔ་དང༌། བཏུང་བ་བདུད་རྩི་ལྔའི་ཆང་དང༌། གཞན་ཡང་བཅའ་བ་ལྡག་པ་གཞིབ་པ་བཏུང་བ་འོས་པ་སོགས་ཐམས་ཅད་ཚང་དགོས་པར་བསྟན་ཏོ། །

**བཞི་པ་ནི།**

ཧ་ལེ་ཀ་ལི་ཉྫ་ར་པ་ཎི་ཨ་ཨི། དུན་དྷུ་ར་བཛྫ་ཨ་ཨི། །ཞེས་པ། ཀྱེ་ཧོ་སྐལ་ལྡན་གཞུག་པར་བྱ། །སྐལ་བ་མེད་པ་སྤངས་ནས་སུ། །

ཞེས་གསུངས་ཏེ། ཧ་ལེ་ཀྱེ་ཧོ། ཀ་ལིཉྫ་ར་སྐལ་ལྡན། པ་ཎི་ཨ་ཨི་གཞུག་བྱ་སྟེ། ཀྱེ་ཧོ་ཞེས་ལྷན་ཅིག་སྤྱོད་པ་མོ་ལ་བོས་ནས། དབང་ཐོབ་དམ་ཚིག་ལ་གནས་པའི་རྣལ་འབྱོར་མ་ཡིན་ན་པང་དུ་གཞུག་པར་བྱའོ། །དུན་དྷུ་ར་སྐལ་བ་མེད་པ། བཛྫ་ཨ་ཨི་སྤངས་ནས་སུ་སྟེ། རིགས་མ་དམན་ལ་བདུད་རྩི་ལེན་པ་བཀག་པས་གཞུག་པར་མི་བྱ་ཞིང་གྲོགས་ཀྱི་སྤང་བླང་ཤེས་དགོས་པར་བསྟན་ཏོ། །

**ལྔ་པ་ནི།**

ཙ་ཨུ་ས་མ་ཀསྟུ་རི་སིཧླ། །ཀརྤུ་ར་ལཱ་ཨི་ཨ་ཨི། །ཞེས་པ། བཤང་བ་དང་ནི་གཅི་བ་རྡུལ། །ཁུ་བ་རྣམས་ནི་སྦྱར་བར་བྱ། །

ཞེས་གསུངས་ཏེ། ཙ་ཨུ་ས་མ་བཤང་བ། ཀསྟུ་རི་གཅི་བ། སིཧླ་རང་བྱུང་ངམ་རྡུལ། ཀརྤུ་ར་ཁུ་བ། ལ་ཨི་ཨ་ཨི་སྦྱར་བར་བྱ་བ་སྟེ། བཞི་མཉམ་གླ་རྩི་སིཧླ་ག་བུར་རྣམས་ཚད་དང་སྦྱར་ནས་བཏུང་བ་དང་ལུས་ལ་བྱུག་པས་བཅུད་ལེན་དང་བར་ཆད་ཞི་བར་བསྟན་ཏོ། །

**དྲུག་པ་ནི།**

མ་ལ་ཨི་ཨིནྡྷ་ཎ་སཱ་ལི་ཛ། ཏ་ཧིཾ་བྷ་ཏུ་ཁ་ཨི་ཨ་ཨི། །ཞེས་པ་སྟེ། ཚོད་མ་དང་ནི་ཤ་ཆེན་པོ། །དེ་ལ་མང་པོ་བཟའ་བ་ཡིན། །

ཞེས་གསུངས་ཏེ། མ་ལ་ཨི་ཨིནྡྷ་ཎ་ཚོད་མ། སཱ་ལི་ཛ་ཤ་ཆེན། ཏ་ཧིཾ་དེ་ལ། བྷ་ཏུ་མང་པོ། ཁ་ཨི་ཨ་ཨི་བཟའ་བར་བྱ་བ་སྟེ། ཚོད་མ་གཏུམ་མོའི་མེས་བཟའ་བཏུང་ར་སཱ་ཡ་ན་བྱས་པ་དང༌། ཤ་ཆེན་ཏེ་ལུས་ཀྱི་ཐིག་ལེ་རྣམས་མི་ཤིགས་པའི་ཐིག་ལེར་འཚེད་པས་ཕུང་ཁམས་སྐྱེ་མཆེད་སོགས་མང་པོ་མཐའ་ལ་བཟའ་བ་ཞེས་འཇའ་ཚོན་ཙམ་དུ་གྱུར་པར་བསྟན་ཏོ། །

**བདུན་པ་ནི།**

པྲེ་མཥ་ཎ་ཁེ་ཊ་ཀ་རནྟེ། །ཤུདྡྷ་ཨ་ཤུདྡྷ་ཎ་མ་ཎི་ཨ་ཨི། །ཞེས་པ། འོང་བ་དང་ནི་འགྲོ་བར་བྱེད། །དག་དང་མ་དག་མི་དམིགས་པས། །

ཞེས་གསུངས་ཏེ། པྲེ་མཥ་ཎ་འོང་བ། ཁེ་ཊ་འགྲོ་བ། ཀརནྟེ་བྱ་བའོ། །ཤུདྡྷ་དག་པ། ཨ་ཤུདྡྷ་མ་དག་པ། ཎ་མ་ཎི་ཨ་ཨི་མི་དམིགས་པ་སྟེ། དཀར་ཆ་སྟེང་དུ་འོང་བ་དང༌། དམར་ཆ་འོག་ཏུ་འགྲོ་བར་བྱ་བ་དང༌། དག་པ་ཡེ་རླུང་དང་མ་དག་པ་ལས་རླུང་གཉིས་སུ་མི་དམིགས་པར་ཉི་ཟླ་སྒྲ་གཅན་གྱི་ཁྱིམ་དུ་འདྲེས་པས་རྟོག་མེད་དུ་བསྟན་ཏོ། །

**བརྒྱད་པ་ནི།**

ནི་རཾ་ཤུ་ཨངྒ་ཙ་ཌ་བི། །ཏ་ཧིཾ་ཛ་ཤྲཱ་ཝ་པཱ་ཎི་ཨ་ཨི། །ཞེས་པ། རུས་རྒྱན་ཡན་ལག་རྣམས་ལ་གདགས། །དེ་རུ་རོ་ནི་གཞུག་པར་བྱ། །

ཞེས་གསུངས་ཏེ། ནི་རཾ་ཤུ་རུས་པའི་རྒྱན། ཨངྒ་ཡན་ལག་རྣམས། ཙ་ཌ་བི་གདགས་པར་བྱ་བ་སྟེ། རུས་པའི་རྒྱན་གྱིས་ལུས་ཀྱི་ཡན་ལག་ཐམས་ཅད་ལ་བརྒྱན་པར་བསྟན། ཏ་ཧིཾ་དེ་རུ། ཤྲཱ་བ་རོ། པཱ་ཎི་ཨ་ཨི་གཞུག་པར་བྱ་བ་སྟེ། ཚོགས་ཀྱི་དཀྱིལ་འཁོར་དུ་རོ་མཚན་ཉིད་དང་ལྡན་པ་དབུལ་ནས་བསྒྲུབས་པས་མཁའ་ལ་སྤྱོད་པའི་རིག་འཛིན་སོགས་ཐུན་མོང་གི་དངོས་གྲུབ་འགྲུབ་པར་བསྟན་ཏོ། །

**དགུ་པ་ནི།**

མཱ་ལ་ཨ་ཛེ་ཀུནྟུ་རུ་བ་ཊ་ཨི། ཌིན་ཌི་མ་ཏ་ཧིཾ་བཛྫ་ཨ་ཨི། །ཞེས་པ། འདུས་པ་དབང་གཉིས་སྦྱོར་འཇུག་པ། །རེག་མིན་དེ་ལ་སྤང་བྱ་མིན། །

ཞེས་གསུངས་ཏེ། མ་ལ་ཨ་ཛེ་འདུས་པ། ཀུན་ཏུ་རུ་དབང་པོ་གཉིས་སྦྱོར། བ་ཊ་ཨི་འཇུག་པ་སྟེ། རྩའི་ཞིང་དུ་རླུང་ལ་ཞོན་ནས་ཐིག་ལེ་དཀར་དམར་འདུ་བར་བྱ་བར་བསྟན། གང་དང་བྱ་ན། ཌིན་ཌི་མ་རེག་མིན། ཏ་ཧིཾ་དེ་ལ། ཎ་བཛྫ་ཨ་ཨི་སྤང་བྱ་མིན་པ་སྟེ། གཡུང་མོ་དང་སྦྱོར་བས་བདེ་བ་ཆེན་པོ་ལོངས་སྤྱོད་པར་བསྟན་པའོ། །གླུ་དེ་རྣམས་ལེན་པའི་ཚུལ་ཇི་ལྟར་ཞེ་ན། ཇི་སྐད་བཤད་པའི་རྐང་པ་གཉིས་རེའི་མཐར་འོག་གི་རྐང་གཉིས་བཏགས་པ་བཞི་འགྱུར་དང༌། དེ་བཞིན་ཤླཽ་ཀ་རེའི་མཐར་འོག་མ་གཉིས་སྦྱར་བ་དྲུག་འགྱུར་ཏེ་ཚུལ་གཉིས་སོ། །དུས་ནམ་ཞེ་ན། ཐུན་མཚམས་དང༌། ཚོགས་ཀྱི་འཁོར་ལོ་དང༌། དབང་བསྐུར་དང༌། སྤྱོད་པའི་དུས་སུའོ། །

**གཉིས་པ་གར་ཇི་ལྟར་བྱ་བ་བསྟན་པ་ནི།**

དྲན་པ་མི་འཕྲོག་རྣལ་འབྱོར་པས། །ཧེ་རུ་ཀ་ཡི་གཟུགས་ཀྱི་གར། །ཆགས་བྲལ་མིན་གོམས་སེམས་ཀྱིས་ནི། །འདོད་ཆགས་སེམས་ཀྱིས་བསྒོམ་པ་ཉིད། །

ཅེས་པ་སྟེ། དྲན་པ་མི་འཕྲོག་པ་ཞེས་སེམས་མི་ཡེངས་པའོ། །ཚུལ་ཇི་ལྟར་ཞེ་ན། རྣལ་འབྱོར་པས་ཧེ་རུ་ཀའི་གཟུགས་ཀྱི་གར་དགུའི་ཉམས་དང་ལྡན་པས་གར་བྱ་བ་དང༌། དེའི་དུས་སུ་ཡུལ་ལ་ཆགས་བྲལ་གྱི་སེམས་ཀྱིས་མ་ཡིན་པར་ཐབས་བྱང་ཆུབ་ཀྱི་སེམས་དང་ལྷའི་ང་རྒྱལ་གོམས་པའི་སེམས་ཀྱིས་ནི། སེམས་ཅན་གྱི་དོན་ལ་འདོད་པ་དང་བདེ་བ་ཆེན་པོ་ལ་ཆགས་པའི་སེམས་ཀྱིས་ལྷའི་སྐུར་བསྒོམ་པ་ཉིད་ཀྱིས་བྱ་བའོ། །

**གཉིས་པ་ལྷའི་རྣལ་འབྱོར་ནི།**

རྡོ་རྗེ་ཆོས་དང་སངས་རྒྱས་དང༌། །རྣལ་འབྱོར་མ་དང་མ་མ་ཡི། །གླུ་དང་གར་ནི་འདི་དག་གིས། །ལེགས་པར་གླུ་བླང་གར་ཡང་བྱ། །

ཞེས་པ་སྟེ། ཐབས་རྣལ་འབྱོར་པས་གླུ་ལེན་ན་རྡོ་རྗོའི་ཆོས་འོད་དཔག་མེད་ཀྱི་རྣམ་པས་དང༌། གར་བྱེད་ན་སངས་རྒྱས་རྣམ་པར་སྣང་མཛད་ཀྱི་རྣམ་པས་དང༌། ཤེས་རབ་རྣལ་འབྱོར་མས་གླུ་ལེན་ན་རྣལ་འབྱོར་མ་གོས་དཀར་མོའི་རྣམ་པས་དང༌། གར་བྱེད་ན་མ་མ་སངས་རྒྱས་སྤྱན་མའི་རྣམ་པས་བྱ་བ་སྟེ། འདིར་བསྟན་པའི་གླུ་དང་བཤད་རྒྱུད་དུ་རྒྱས་པར་བསྟན་པའི་གར་ནི་ལྷའི་རྣལ་འབྱོར་འདི་དག་གི་སྒོ་ནས་ངག་གིས་ལེགས་པར་གླུ་བླང་བ་དང༌། ལུས་ཀྱིས་གར་བྱེད་པ་དང༌། སེམས་ལྷའི་རང་བཞིན་ཏེ་སྒོ་གསུམ་རྡོ་རྗེ་གསུམ་དུ་རིག་པར་བྱ་བའོ། །

**གསུམ་པ་དེའི་ཕན་ཡོན་ནི།**

འདི་ཉིད་ཀྱིས་མཉེས་ཚོགས་བསྲུང་ཞིང༌། །དེ་བཞིན་བདག་ཀྱང་བསྲུང་བ་ཉིད། །འདིས་ནི་འཇིག་རྟེན་དབང་དུ་བྱེད། །འདིས་ནི་སྔགས་ཀྱི་བཟླས་པ་ཉིད། །གང་དུ་གུས་པར་གླུ་ལེན་དང༌། །གང་དུ་གུས་བཅས་གར་བྱེད་པ། །ཚོགས་ཀྱི་བདག་པོ་སྔར་བྱས་ནས། །

ཞེས་པ་སྟེ། ལྷའི་རྣལ་འབྱོར་དང་ལྡན་པའི་གླུ་གར་འདི་ཉིད་ཀྱིས་མཁའ་འགྲོ་མ་རྣམས་མཉེས་ནས་ཚོགས་ཀྱི་འཁོར་ལོའི་བར་ཆད་བསྲུང་ཞིང༌། དེ་བཞིན་དུ་རྣལ་འབྱོར་པ་བདག་ཀྱང་བར་ཆད་ལས་བསྲུང་བ་ཉིད་དང༌། གླུ་གར་འདིས་ནི་གཞན་ཡིད་འཕྲོག་པས་འཇིག་རྟེན་ཐམས་ཅད་དབང་དུ་བྱེད་པ་དང༌། འདིས་ནི་དཔའ་བོ་དང་རྣལ་འབྱོར་མའི་རྒྱུད་བསྐུལ་བས་སྔགས་ཀྱི་བཟླས་པའང་འགྱུར་བ་ཉིད་དང༌། ཚོགས་ཀྱི་འཁོར་ལོ་ལ་སོགས་པའི་སྐབས་གང་དུ་དགོས་པ་ཁྱད་པར་ཅན་ཤེས་ནས་གུས་པ་དང་བཅས་པའི་ངག་གིས་གླུ་ལེན་པ་དང༌། ས་ཆོག་ལ་སོགས་པའི་སྐབས་གང་དུ་གུས་པ་དང་བཅས་པའི་ལུས་ཀྱིས་གར་བྱེད་པ་སོགས་ཚོགས་ཀྱི་འཁོར་ལོའི་བདག་པོ་སློབ་དཔོན་ཉིད་དུ་བྱེད་པའི་ལས་ཐམས་ཅད་སྔར་བྱས་ནས་སློབ་མ་རྣམས་ལ་གནང་བའི་བཀའ་ལུང་སྦྱིན་པར་བྱའོ། །

**བཞི་པ་དངོས་གྲུབ་ཀྱི་རྟགས་ལ་གཉིས། དྲི་ཡིས་མཚོན་པ་དང༌། སྒྲ་ཡིས་མཚོན་པའོ། །དང་པོ་ནི།**

དེ་ལ་དྲི་ནི་མཚོན་པར་བྱ། །སྒོག་པའི་དྲི་ནི་དང་པོ་ཉིད། །དེ་ནས་ཡང་ནི་བྱ་རྒོད་དྲི། །ག་བུར་མ་ལ་ཡ་ཛ་ཉིད། །

ཅེས་པ་སྟེ། གླུ་གར་བྱེད་པ་དེ་ལ་གནས་བཞིའི་མཁའ་འགྲོ་མ་རྣམས་མཉེས་ནས་འདུ་བའི་རྟགས་དྲི་ནི་རབ་འབྲིང་སོགས་ཀྱིས་མཚོན་པར་བྱ་སྟེ། སྒོག་པའི་དྲི་ནི་དང་པོ་ཉིད་དུ་འབྱུང་ན་ཤ་ཟ་ལས་བྱེད་ཀྱི་མཁའ་འགྲོ་མ་རྣམས་འདུས་ནས་དང༌། དེ་ནས་ཡང་ནི་བྱ་རྒོད་ཀྱི་ཤའི་དྲི་འབྱུང་ན་འཇིག་རྟེན་གྱི་མཁའ་འགྲོ་མ་རྣམས་འདུས་ནས་དང༌། དེ་ནས་ག་བུར་གྱི་དྲི་འབྱུང་ན་ཞིང་སྐྱོང་ཡེ་ཤེས་ཀྱི་མཁའ་འགྲོ་མ་རྣམས་འདུས་ནས་དང༌། ཡང་མ་ལ་ཡ་ཛ་སྟེ་ཙནྡན་གྱི་དྲི་འབྱུང་ན་ལྷན་སྐྱེས་ཡེ་ཤེས་ཀྱི་མཁའ་འགྲོ་མ་རྣམས་འདུས་ནས་བྱིན་གྱིས་རློབ་པར་བྱེད་པ་ཉིད་དོ། །

**གཉིས་པ་ནི།**

ངང་པ་དང་ནི་བུང་བའི་སྒྲ། །གླུ་ཡི་མཐའ་ནས་མཉན་པར་བྱ། །བ་ལང་ཙེ་ཡི་སྒྲ་ཡང་ནི། །ཕྱིར་རོལ་ཚལ་དུ་མཚོན་པར་བྱ། །གླུ་ཡི་བྱིན་རླབས་མཚན་ཉིད་དོ། །

ཞེས་པ་སྟེ། ཡེ་ཤེས་ཌཱ་ཀི་འདུ་བའི་རྟགས་སུ་ངང་པ་དང་བུང་བའི་སྒྲ་སྙན་ལ་རིང་བ་འབྱུང་བ་དང༌། དེ་ཡང་གླུ་ཡི་མཐའ་ནས་མཉན་པར་བྱ་བས་ཤེས་པར་འགྱུར་ལ། དེ་བཞིན་དུ་བ་ལ་ཙེ་ཡི་སྟེ་ཅེ་སྤྱང་གི་སྒྲ་ཡང་ནི་གནས་ཁང་གི་ཕྱི་རོལ་ནགས་ཚལ་དུ་གྲགས་པར་འགྱུར་ན་འཇིག་རྟེན་གྱི་ཌཱ་ཀི་འདུ་བའི་རྟགས་སུ་མཚོན་པར་བྱ་སྟེ། དེ་རྣམས་ནི་རྡོ་རྗེ་གླུ་ཡི་བྱིན་རླབས་སམ་དངོས་གྲུབ་ཀྱི་རྟགས་མཚན་རབ་འབྲིང་སོགས་སུ་འབྱུང་བ་ཉིད་དོ། །

**གཉིས་པ་ཕྱག་རྒྱའི་དོན་བཤད་པ་ལ་གསུམ། །རྒྱས་བཏབ་པའི་དགོས་པ། མ་བཏབ་པའི་ཉེས་དམིགས། ཇི་ལྟར་བཏབ་པའི་ཚུལ་ལོ། །དང་པོ་ནི།**

ཕྱག་རྒྱ་རྟགས་དང་མཚན་མ་སྟེ། །འདིས་ནི་རིགས་ནི་མཚོན་པར་བྱེད། །

ཅེས་པ་སྟེ། གང་ལ་གང་གིས་རྒྱས་བཏབ་པའི་ཕྱག་རྒྱ་འདི་ནི་རིགས་ཀྱི་རྟགས་དང་རིགས་ཅན་དུ་མཚོན་པའི་མཚན་མ་སྟེ། གང་ལ་མཚོན་ན། ཚུལ་འདིས་ནི་ལྷ་གང་གི་རིགས་ནི་གང་ཡིན་པ་མཚོན་པར་བྱེད་དོ། །

**གཉིས་པ་ནི།**

རིགས་འཆོལ་བསྒོམ་པའི་སྦྱོར་བ་ལ། །དངོས་གྲུབ་མེད་ཅིང་སྒྲུབ་པོའང་མེད། །

ཅེས་པ་སྟེ། གལ་ཏེ་རིགས་དང་རྒྱས་འདེབས་འཆོལ་ཏེ་འཁྲུགས་པའམ་རིགས་བདག་མེད་པར་བསྒོམ་པའི་སྦྱོར་བ་ལ། འདོད་པའི་དངོས་གྲུབ་འབྱུང་བ་མེད་ཅིང་སྒྲུབ་པ་པོ་ལའང་དོན་འབྲས་མེད་པར་འགྱུར་བས་རིགས་དང་རིགས་བདག་ངེས་པར་ཤེས་དགོས་སོ། །

**གསུམ་པ་ཇི་ལྟར་བཏབ་པའི་ཚུལ་ལ་གཉིས། ནང་གི་འཕར་མའི་ལྷ་དང༌། ཕྱིའི་འཕར་མའི་ལྷ་ལ་བཏབ་པའོ། །དང་པོ་ནི།**

ཞེ་སྡང་ཕྱག་རྒྱས་བདག་མེད་མ། །གཏི་མུག་ཕྱག་རྒྱས་རྡོ་རྗེ་མ། །སེར་སྣའི་ཕྱག་རྒྱས་དཀར་མོ་ཉིད། །ཆགས་པས་ཆུ་མ་ཕྱག་རྒྱས་གདབ། །ཕྲག་དོག་ཕྱག་རྒྱས་མཁའ་འགྲོ་མ། །

ཞེས་པ་སྟེ། དེ་ཡང་ཞེ་སྡང་དག་པའི་ངོ་བོ་མི་བསྐྱོད་པའི་ཕྱག་རྒྱས་རྣམ་ཤེས་ཕུང་པོའི་ངོ་བོ་བདག་མེད་མ་ལ་རྒྱས་འདེབས་པ་དང༌། དེ་བཞིན་དུ་གཏི་མུག་རྣམ་སྣང་གི་ཕྱག་རྒྱས་གཟུགས་ཕུང་གི་ངོ་བོ་རྡོ་རྗེ་མ་དང༌། སེར་སྣ་རིན་འབྱུང་གི་ཕྱག་རྒྱས་ཚོར་ཕུང་གི་ངོ་བོ་དཀར་མོ་ཉིད་དང༌། འདོད་ཆགས་འོད་དཔག་མེད་ཀྱིས་འདུ་ཤེས་པའི་ཕུང་པོའི་ངོ་བོ་ཆུའི་རྣལ་འབྱོར་མ་ལ་ཕྱག་རྒྱས་གདབ་པ་དང༌། ཕྲག་དོག་དོན་ཡོད་གྲུབ་པའི་ཕྱག་རྒྱས་འདུ་བྱེད་ཀྱི་ཕུང་པོའི་ངོ་བོ་རྡོ་རྗེ་མཁའ་འགྲོ་ལ་རྒྱས་བཏབ་པ་ནི་ངོ་བོ་ཉིད་ལ་ངོ་བོ་ཉིད་ཀྱིས་རྒྱས་བཏབ་པའོ། །

**གཉིས་པ་ལ་གཉིས། མཚམས་མའི་རྒྱ་དང༌། ཕྱོགས་མའི་རྒྱ་བསྟན་པའོ། །དང་པོ་ནི།**

ཞེ་སྡང་ཕྱག་རྒྱས་པུཀྐ་སཱི། །གཏི་མུག་ཕྱག་རྒྱས་རི་ཁྲོད་མ། །སེར་སྣའི་ཕྱག་རྒྱས་གདོལ་པ་མོ། །འདོད་ཆགས་ཕྱག་རྒྱས་གཡུང་མོ་ཉིད། །

ཅེས་པ་སྟེ། ཞེ་སྡང་མི་བསྐྱོད་པའི་ཕྱག་རྒྱས་པུཀྐ་སཱི་ལ་རྒྱས་བཏབ་པ་ལུས་ལ་སེམས་ཀྱི་རྒྱ་དང༌། གཏི་མུག་རྣམ་སྣང་གི་ཕྱག་རྒྱས་རི་ཁྲོད་མ་ལ་བཏབ་པ་སེམས་ལ་ལུས་ཀྱི་རྒྱ་དང༌། སེར་སྣང་རིན་འབྱུང་གི་ཕྱག་རྒྱས་གདོལ་པ་མོ་ལ་བཏབ་པ་རྒྱུ་ལ་འབྲས་བུའི་རྒྱ་དང༌། འདོད་ཆགས་འོད་དཔག་མེད་ཀྱི་ཕྱག་རྒྱས་གཡུང་མོ་ཉིད་ལ་བཏབ་པ་འབྲས་བུ་ལ་རྒྱུས་རྒྱས་བཏབ་པའོ། །

**གཉིས་པ་ནི།**

ཡང་ནི་དཀར་མོ་ཞེ་སྡང་ལས། །གཏི་མུག་ཕྱག་རྒྱས་ཆོམ་རྐུན་མ། །སེར་སྣའི་ཕྱག་རྒྱས་རོ་ལངས་མ། །འདོད་ཆགས་ཕྱག་རྒྱས་གྷསྨ་རཱི། །གཏི་མུག་ཕྱག་རྒྱས་ས་སྤྱོད་མ། །འདོད་ཆགས་ཕྱག་རྒྱས་མཁའ་སྤྱོད་མ། །འདོད་པས་ཕྱག་རྒྱས་ཤེས་པར་བྱ། །

ཞེས་པ་སྟེ། ཡང་ཕྱོགས་མ་རྣམས་ཀྱི་རྒྱ་ནི་དཀར་མོ་ལ་ཞེ་སྡང་ལས་བྱུང་བའི་མི་བསྐྱོད་པས་རྒྱས་བཏབ་པ་ལུས་ལ་སེམས་ཀྱི་རྒྱ་དང༌། གཏི་མུག་རྣམ་སྣང་གི་ཕྱག་རྒྱས་ཆོམ་རྐུན་མ་ལ་བཏབ་པ་སེམས་ལ་ལུས་ཀྱིས་རྒྱ་དང༌། སེར་སྣ་རིན་འབྱུང་གི་ཕྱག་རྒྱས་རོ་ལངས་མ་ལ་བཏབ་པ་རྒྱུ་ལ་འབྲས་བུའི་རྒྱ་དང༌། འདོད་ཆགས་འོད་དཔག་མེད་ཀྱི་ཕྱག་རྒྱས་གྷསྨ་རཱི་ལ་བཏབ་པ་འབྲས་བུ་ལ་རྒྱུའི་རྒྱ་དང༌། གཏི་མུག་རྣམ་སྣང་གི་ཕྱག་རྒྱས་ས་སྤྱོད་མ་ལ་རྒྱས་བཏབ་པ་དང༌། འདོད་ཆགས་འོད་དཔག་མེད་ཀྱི་ཕྱག་རྒྱས་མཁའ་སྤྱོད་མ་ལ་རྒྱས་བཏབ་པ་གཉིས་ངོ་བོ་ཉིད་ལ་ངོ་བོ་ཉིད་ཀྱི་རྒྱ་སྟེ། རྒྱས་འདེབས་ཚུལ་བཞིན་བྱེད་པར་འདོད་པས་ལྷ་མོ་སོ་སོའི་ཕྱག་རྒྱ་དེ་ལྟར་ཤེས་པར་བྱའོ། །

**གསུམ་པ་ས་བོན་གྱི་དོན་བཤད་པ་ལ་གཉིས། ནང་མའི་དང༌། ཕྱི་མའི་འོ། །དང་པོ་ནི།**

ཨཱ་ལི་དང་པོ་བདག་མེད་མ། །ཨཱ་ལི་གཉིས་པ་རྡོ་རྗེ་མ། །ཨཱ་ལི་གསུམ་པ་དཀར་མོ་ཉིད། །བཞི་པ་ཆུ་ཡི་རྣལ་འབྱོར་མ། །ལྔ་པ་རྡོ་རྗེ་མཁའ་འགྲོ་མ། །

ཞེས་པ་སྟེ། དེ་ཡང་ཨཱ་ལི་བཅུ་དྲུག་ལས་དང་པོ་ཨ་ཐུང་ནི་བདག་མེད་མའི་ས་བོན་དང༌། ཨཱ་ལི་གཉིས་པ་ཨཱ་རིང་པོ་ནི་རྡོ་རྗེ་མའི་དང༌། ཨཱ་ལི་གསུམ་པ་ཨི་ཐུང་ནི་དཀར་མོ་ཉིད་ཀྱི་དང༌། བཞི་པ་ཨཱི་རིང་པོ་ཆུ་ཡི་རྣལ་འབྱོར་མའི་དང༌། ལྔ་པ་ཨུ་ཐུང་ངུ་ནི་རྡོ་རྗེ་མཁའ་འགྲོའོ། །

**གཉིས་པ་ལ་གཉིས། མཚམས་མ་དང༌། ཕྱོགས་མའི་འོ། །དང་པོ་ནི།**

དྲུག་པ་པུཀྐ་སཱི་ཞེས་བརྗོད། །བདུན་པ་ཉིད་ནི་རི་ཁྲོད་མ། །བརྒྱད་པ་སྨེ་ཤ་ཅན་དུ་བརྗོད། །དགུ་པ་ཡང་ནི་གཡུང་མོ་ཉིད། །

ཅེས་པ་སྟེ། དེ་བཞིན་དུ་དྲུག་པ་ཨཱུ་རིང་པོ་ནི་པུཀྐ་སཱི་ཞེས་བརྗོད་པའི་དང༌། བདུན་པ་རྀ་ཐུང་ངུ་ནི་རི་ཁྲོད་མའི་དང༌། བརྒྱད་པ་རཱྀ་རིང་པོ་ནི་སྨེ་ཤ་ཅན་ཏེ་གདོལ་པ་མོའི་ས་བོན་དུ་བརྗོད་པ་དང༌། དགུ་པ་ལི་ཐུང་ངུ་ཡང་ནི་གཡུང་མོ་ཉིད་ཀྱིའོ། །

**གཉིས་པ་ནི།**

ཡང་ནི་ལྔ་གཉིས་དཀར་མོ་ཉིད། །བཅུ་གཅིག་ཆོམ་རྐུན་མ་རུ་བརྗོད། །བཅུ་གཉིས་རོ་ལངས་མ་ཞེས་བརྗོད། །བཅུ་གསུམ་པ་ནི་གྷསྨ་རཱི། །བཅུ་བཞི་པ་ནི་ས་སྤྱོད་མ། །བཅོ་ལྔ་པ་ནི་མཁའ་སྤྱོད་མ། །རྣལ་འབྱོར་མ་ཡི་ས་བོན་ཉིད། །

ཅེས་པ་སྟེ། ཡང་དེ་བཞིན་དུ་ནི་ལྔ་གཉིས་ཏེ་བཅུ་པ་ལཱྀ་རིང་པོ་ནི་དཀར་མོ་ཉིད་ཀྱི་དང༌། བཅུ་གཅིག་པ་ཨེ་ཀེ་ཤ་མེད་པ་ནི་ཆོམ་རྐུན་མ་རུ་བརྗོད་པའི་དང༌། བཅུ་གཉིས་པ་ཨཻ་ཀེ་ཤ་ཅན་ནི་རོ་ལངས་མ་ཞེས་བརྗོད་པའི་དང༌། བཅུ་གསུམ་པ་ཨོ་ཀེ་ཤ་མེད་པ་ནི་གྷསྨ་རིའི་དང༌། བཅུ་བཞི་པ་ཨཽ་ཀེ་ཤ་ཅན་ནི་ས་སྤྱོད་མའི་དང༌། བཅོ་ལྔ་པ་ཨཾ་ནི་མཁའ་སྤྱོད་མའི་ས་བོན་ཏེ། ཡི་གེ་བཅོ་ལྔ་པོ་རིམ་པ་བཞིན་དུ་རྣལ་འབྱོར་མ་བཅོ་ལྔ་ཡི་ས་བོན་ཉིད་ཡིན་ནོ། །

**བཞི་པ་རྫོགས་རིམ་གྱི་དོན་བཤད་པ་ལ་གསུམ། རྟེན་རྩའི་རྣམ་དག བརྟེན་པ་བྱང་སེམས་མི་སྤོང་བ། དེ་མངོན་དུ་བྱེད་པའི་ཐབས་སོ། །དང་པོ་ལ་གཉིས། རྩ་རྣམས་ལྷ་མོ་བཅོ་ལྔར་བཤད་པ་དང༌། བཅུ་དྲུག་པ་མ་བཤད་པའི་འཐད་པ་བསྟན་པའོ། །དང་པོ་ནི།**

རིགས་ཀྱི་ལེའུ་ལས་རྩ་རྣམས་གང༌། །བཅུ་དྲུག་གཉིས་ཀྱི་བདག་ཉིད་གསུངས། །རྩ་ནི་གཉིས་གཉིས་རྣལ་འབྱོར་མ། །རེ་རེའི་རྣམ་པ་རྣམས་སུ་བརྗོད། །བརྐྱང་མ་རོ་མ་ཀུན་འདར་མ། །བདག་མེད་རྣལ་འབྱོར་མ་ཞེས་བརྗོད། །

ཅེས་པ་སྟེ། རྡོ་རྗེ་རིགས་ཀྱི་ལེའུ་ལས་རྩ་རྣམས་རྒྱས་པར་གང་བསྟན་པའི་བཅུ་དྲུག་མཚན་གཉིས་ཀྱི་བདག་ཉིད་སུམ་ཅུ་རྩ་གཉིས་སུ་གསུངས་པ་ལས། རྩ་ནི་གཉིས་ལ་རྣམ་དག་རྣལ་འབྱོར་མ་རེ་རེའི་རྣམ་པ་རྣམས་སུ་བརྗོད་པ་སྟེ། མི་ཕྱེད་མ་དང་གཞོལ་མ་རྡོ་རྗེ་མ། ཕྲ་གཟུགས་མ་དང་རངས་མ་གཽ་རཱི་མ། རྩེ་བ་མ་དང་སྤྱི་མ་ཆུའི་རྣལ་འབྱོར་མ། གཡོན་མ་དང་རྒྱུ་སྦྱིན་མ་རྡོ་རྗེ་མཁའ་འགྲོ་མ། ཐུང་ངུ་མ་དང་སྦྱོར་བྲལ་མ་པུཀྐ་སཱི། རུ་སྦལ་སྐྱེས་མ་དང་སྡུག་གུ་མ་ཤ་ཝ་རཱི། སྒོམ་པ་མ་དང་གྲུབ་མ་ཙནྡྷ་ལི། དབང་མ་དང་འཚེད་མ་གཡུང་མོ། སྐྱོན་མ་དང་ཡིད་བཟང་མ་གཽ་རཱི། འཇུག་མ་དང་གསུམ་སྐོར་མ་ཅཽ་རཱི། མ་མོ་དང་འདོད་མ་རོ་ལངས་མ། མཚན་མོ་དང་ཁྱིམ་མ་གྷསྨ་རཱི། བསིལ་སྦྱིན་མ་དང་གཏུམ་མོ་མཁའ་སྤྱོད་མ། ཚ་བ་མ་དང་འདོད་མ་ས་སྤྱོད་མ་སྟེ་ལྷ་མོ་བཅུ་བཞི་རྩ་ཉེར་བརྒྱད། རྩའི་གཙོ་མོ་བརྐྱང་མ་རོ་མ་ཀུན་འདར་མ་གསུམ་པོ་རྣམ་པར་དག་པ་བདག་མེད་རྣལ་འབྱོར་མ་ཞེས་བརྗོད་པས་རྩ་སོ་གཅིག་དག་པར་འདོད་དོ། །

**གཉིས་པ་ནི།**

གང་ཕྱིར་བཅུ་དྲུག་ཆ་མེད་པས། །འབད་པས་ཀུན་གྱི་ལྷག་མ་སྤང༌། །དེ་ཅིའི་སླད་དུ་ཞེ་ན། དོན་གྱི་བྱ་བ་མི་བྱེད་ཕྱིར། །བཅོ་ལྔའི་ཆ་ཡི་བདག་ཉིད་ཀྱི། །ཟླ་བ་བྱང་ཆུབ་སེམས་སུ་འགྱུར། །བདེ་བ་ཆེན་པོ་ཨཱ་ལིའི་གཟུགས། །རྣལ་འབྱོར་མ་རྣམས་དེ་ཡི་ཆ། །

ཞེས་པ་སྟེ། འོ་ན་གཅིག་ལ་རྣམ་དག་མེད་པ་ནི་རྒྱུ་མཚན་གང་གི་ཕྱིར་ཞེ་ན། ལྷ་མོ་བཅོ་ལྔ་པོ་ཕྱི་ནང་གི་ཟླ་བའི་ཆ་བཅོ་ལྔ་དང་སྦྱར་བ་ལས། ཕྱི་ནང་གི་ཟླ་བ་ལ་བཅོ་ལྔ་ཡན་ཆད་ལ་འཕེལ་བའི་ཆ་ཡོད་ལ་བཅུ་དྲུག་པ་ལ་འཕེལ་བའི་ཆ་མེད་པས་ལྷ་མོའང་བཅོ་ལྔར་ངེས་པའི་ཕྱིར་ལྷག་མ་གཅིག་སྤོང་བར་བསྟན་ཏོ། །འོ་ན་འབད་པས་སྤོང་བ་དེ་རྩ་གཅིག་པོ་ཉིད་དམ། འོན་ཏེ་འཕོ་བ་དང་དབྱངས་ཡིག་དང་བྱང་སེམས་སོགས་གཞན་གྱི་ལྷག་མའང་སྤོང་ངམ་ཞེ་ན། གཞན་རྣམས་ཀུན་གྱི་ལྷག་མའང་སྤོང་བར་བསྟན་ཏོ། །འོ་ན་སྤང་བྱ་གང་དང་གང་ཞེ་ན། རྩ་རྣམས་ལས་བདུད་བྲལ་མ་དང༌། འཕོ་བ་ལས་ནམ་མཁའ་དང༌། དབྱངས་ཡིག་ལས་ཨཿཚེགས་དྲག་ཅན་དང༌། བྱང་སེམས་ལས་བཅུ་དྲུག་པའི་ཆ་སྟེ་དེ་རྣམས་སྤང་བར་བྱའོ། །དེ་རྣམས་རྒྱུ་མཚན་ཅིའི་སླད་དུ་སྤོང་ཞེ་ན། བཅུ་དྲུག་པའི་ཆ་དེ་རྣམས་ཀྱིས་རྣམ་རྟོག་བསྐྱེད་པར་མི་བྱེད། འཕོ་བའི་བྱ་བ་མི་བྱེད། ལྷ་མོ་བསྐྱེད་པར་མི་བྱེད། བྱང་སེམས་འཕེལ་བར་མི་བྱེད་པས་དོན་གྱི་བྱ་བ་གང་ཡང་མི་བྱེད་པའི་ཕྱིར་རོ། །དེས་ན་མི་ཕྱེད་མ་ལ་སོགས་པ་རྩ་གཞན་སུམ་ཅུ་རྩ་གཅིག་གིས་ཡར་ངོའི་ཚེས་གཅིག་ནས་བཅོ་ལྔའི་བར་རྐང་པའི་སོར་མོ་ནས་བཟུང་རིམ་པར་སྤྱི་བོར་འཕོ་བའི་བྱ་བ་བྱེད་པ་དང༌། དེ་ལས་སུམ་ཅུས་ཐིག་ལེ་འཕེལ་བའི་བྱ་བ་བྱེད་ལ་དབུ་མ་ནི་བཅོ་ལྔའི་ཆ་གང་བ་ཡི་བདག་ཉིད་ཀྱི་ངོ་བོ་ཡིན་ནོ། །དེ་ལྟར་འཕེལ་བ་དང་འཕོ་བའི་ཚུལ་ཕྱི་ནང་གཉིས་སུ་མེད་པའི་དབང་ལས་ཕྱིའི་ཟླ་བ་ནི་ནང་དུ་ཀུནྡ་བྱང་ཆུབ་ཀྱི་སེམས་སུ་འགྱུར་ལ། བྱང་སེམས་བདེ་བ་ཆེན་པོ་དེ་ཉིད་ཀྱང་ཨཱ་ལི་བཅོ་ལྔའི་གཟུགས་ཏེ་ཐབས་ཀྱི་ངོ་བོར་གནས་ཤིང༌། རྣལ་འབྱོར་མ་བཅོ་ལྔ་པོ་རྣམས་ཤེས་རབ་སྟོང་པ་ཉིད་ཀྱི་ངོ་བོར་གནས་པས་བདུད་བྲལ་མ་ཡང་ཐབས་ཀྱི་ལྷར་སྦྱར་བའི་རྣམ་དག་མེད་ཀྱང་ཕྱི་ནང་གི་ཟླ་བའི་སྟོང་ཕྱོགས་མཚོན་པས་ཐབས་དེ་ཡི་ཆ་ལས་མ་འདས་པས་བཅོ་ལྔ་པོ་ཀུན་གྱི་འཆར་གཞི་ཆོས་ཉིད་ཀྱི་ཚུལ་དུ་རྣམ་པར་དག་པ་ཡིན་ཏེ། ཡེ་ཤེས་ཐིག་ལེ་ལས། བཅོ་ལྔ་པོ་ནི་འབྱུང་བའི་རྒྱུ། །བཅུ་དྲུག་པ་ལ་རྟོག་མི་བྱེད། །ཅེས་སོ། །

**གཉིས་པ་བརྟེན་པ་བྱང་སེམས་མི་སྤོང་བར་བསྟན་པ་ལ་གཉིས། ཞུ་བ་དང༌། ལན་ནོ། །དང་པོ་ནི།**

རྡོ་རྗེ་སྙིང་པོས་གསོལ་པ། རྣལ་འབྱོར་མ་ཀུན་ལས་བྱུང་བ། །ལྷན་ཅིག་སྐྱེས་དགའི་རང་བཞིན་ཅན། །འགྲིབ་མེད་བཏུང་མཆོག་ནམ་མཁའ་ཉིད། །ག་བུར་ངེས་པར་ཅིས་མི་སྤང༌། །

ཞེས་པ་སྟེ། དེ་ནས་རྡོ་རྗེ་སྙིང་པོས་བཅོམ་ལྡན་འདས་ལ་གསོལ་པ། རྣལ་འབྱོར་མ་བཅོ་ལྔའི་རང་བཞིན་རྩ་སོ་གཉིས་པོ་ཀུན་ལས་འབྱུང་བ། རྟེན་ཀུན་རྫོབ་བྱང་ཆུབ་ཀྱི་སེམས་ལྷན་ཅིག་སྐྱེས་དགའི་རང་བཞིན་ཅན་དེ་ཉིད། བརྟེན་པ་དོན་དམ་བྱང་ཆུབ་ཀྱི་སེམས་རང་རིག་པའི་ཡེ་ཤེས་ཡིན་པའི་ཕྱིར་འགྲིབ་བ་མེད་ཅིང༌། བདེ་བ་ཆེན་པོའི་བཅུད་དུ་གྱུར་པའི་ཕྱིར་བཏུང་བའི་མཆོག་ལྟ་བུ། སྤྲོས་པའི་མཐའ་དང་བྲལ་བའི་ཕྱིར་ནམ་མཁའ་ཉིད་ཀྱི་མཚན་ཉིད་དང་འདྲ་བ། དེ་གཉིས་རྟེན་དང་བརྟེན་པའི་ཚུལ་དུ་འབྲེལ་བའི་ག་བུར་གྱི་བརྡས་བསྟན་པ་དེ་ཉིད་ངེས་པར་ཅི་ནས་ཀྱང་མི་སྤང་བ་ལགས་སམ་ཞེས་ཞུས་པའོ། །

**གཉིས་པ་ནི།**

བཅོམ་ལྡན་འདས་ཀྱིས་བཀའ་སྩལ་པ། ཇི་སྐད་སྨྲས་པ་དེ་བཞིན་ནོ། །

ཞེས་པ་སྟེ། དེ་ལྟར་ཞུས་པའི་ལན་དུ་བཅོམ་ལྡན་འདས་ཀྱིས་བཀའ་སྩལ་པ། སེམས་དཔའ་ཆེན་པོ་ཁྱོད་ཀྱིས་ཇི་སྐད་སྨྲས་པ་དེ་བཞིན་དུ་དོན་དམ་བྱང་ཆུབ་སེམས་དེ་ནི་དགོས་པ་མེད་པར་ཅི་ནས་ཀྱང་མི་ཉམས་པར་བསྲུང་བར་བྱ་བ་ཡིན་ནོ། །དགོས་པ་གང་ཞེ་ན། འཆི་ལྟས་བརྟག་པ་དང༌། སྨན་སྦྱོར་དང༌། གསང་དབང་དང༌། བདུད་རྩི་རིལ་བུ་སྒྲུབ་པའི་དུས་མ་གཏོགས་གཞན་དུ་སྤང་ན་རྩ་ལྟུང་དུ་འགྱུར་བའི་ཕྱིར་རོ། །

**གསུམ་པ་དེ་མངོན་དུ་གྱུར་པའི་ཐབས་བཤད་པ་ལ་གཉིས། ཞུ་བ་དང༌། ལན་ནོ། །དང་པོ་ནི།**

རྡོ་རྗེ་སྙིང་པོས་གསོལ་པ། ཐབས་གང་གིས་བྱང་ཆུབ་ཀྱི་སེམས་དེ་བསྐྱེད་པར་བགྱི་བ་ལགས།

ཞེས་པ་སྟེ། རྡོ་རྗེ་སྙིང་པོས་བཅོམ་ལྡན་འདས་ལ་གསོལ་པ། ཐབས་གང་གིས་རྩ་རྣམས་ལས་བྱུང་བའི་ཀུན་རྫོབ་བྱང་ཆུབ་ཀྱི་སེམས་དང་དེ་ལ་བརྟེན་པའི་དོན་དམ་བྱང་ཆུབ་ཀྱི་སེམས་བསྐྱེད་ཅིང་འཕེལ་བར་བགྱི་བ་ལགས་ཞེས་ཞུས་པའོ། །

**གཉིས་པ་ལ་གཉིས། ལུས་མདོར་བསྟན་པ་དང༌། ཡན་ལག་རྒྱས་པར་བཤད་པའོ། །དང་པོ་ནི།**

བཅོམ་ལྡན་འདས་ཀྱིས་བཀའ་སྩལ་པ། དཀྱིལ་འཁོར་འཁོར་ལོའི་ཐབས་དང་ནི། །རང་བྱིན་བརླབ་པའི་རིམ་པས་ཀྱང༌། །ཀུན་རྫོབ་དོན་དམ་གཟུགས་ཅན་གྱི། །བྱང་ཆུབ་སེམས་ནི་རབ་ཏུ་བསྐྱེད། །ཀུན་རྫོབ་ཀུནྡ་ལྟ་བུ་ཉིད། །དོན་དམ་བདེ་བའི་གཟུགས་ཅན་ནོ། །

ཞེས་པ་སྟེ། དེ་ལྟར་ཞུས་པའི་ལན་དུ་བཅོམ་ལྡན་འདས་ཀྱིས་བཀའ་སྩལ་པ། གཞན་ལུས་ཕྱག་རྒྱ་ལ་ལྟོས་པའི་དཀྱིལ་འཁོར་འཁོར་ལོའི་ཐབས་སྙོམས་པར་འཇུག་པ་བྷ་གའི་དཀྱིལ་འཁོར་ལ་བརྟེན་པ་ཕོ་ཉའི་ལམ་དང་ནི། གཞན་རྐྱེན་ལ་མི་ལྟོས་པར་རང་ཉིད་ཀྱིས་རང་ལུས་ཡེ་ཤེས་ཀྱི་བྱིན་གྱིས་བརླབ་པར་བྱ་བ་གཏུམ་མོ་སྒྱུ་ལུས་ཀྱི་ལམ་གྱི་རིམ་པའི་སྒོ་ནས་ཀྱང༌། ཀུན་རྫོབ་དང་དོན་དམ་པའི་གཟུགས་ཅན་ནམ་རང་བཞིན་ཅན་གྱི་བྱང་ཆུབ་གྱི་སེམས་ནི་རྣམ་པ་གཉིས་པོ་རབ་ཏུ་བསྐྱེད་པར་བྱ་སྟེ། དེ་ཡང་ཀུན་རྫོབ་བྱང་ཆུབ་ཀྱི་སེམས་ཀུནྡ་ལྟ་བུ་ཉིད་དང༌། དོན་དམ་བྱང་ཆུབ་ཀྱི་སེམས་བདེ་བ་ཆེན་པོའི་གཟུགས་སམ་རང་བཞིན་ཅན་ནོ། །

**གཉིས་པ་ལ་གསུམ། དཀྱིལ་འཁོར་འཁོར་ལོའི་ཐབས། རང་བྱིན་རླབས་པའི་ཐབས། སྡོམ་པའི་རབ་ཏུ་དབྱེ་བ་བཤད་པའོ། །དང་པོ་ལ་གསུམ། ཀུན་རྫོབ་བྱང་སེམས་ཀྱི་གནས། དེ་མངོན་དུ་གྱུར་པའི་མཚན་ཉིད། རྟེན་ལས་ཀྱི་ཕྱག་རྒྱའི་མཚན་ཉིད་བསྟན་པའོ། །དང་པོ་ནི།**

བུད་མེད་ཀོ་ལ་བདེ་བ་ཅན། །ཨེ་ཝཾ་རྣམ་པའི་རང་བཞིན་དུ། །བདེ་བ་བསྲུང་བ་ཉིད་ཀྱི་ཕྱིར། །བདེ་བ་ཅན་ཞེས་རབ་ཏུ་གྲགས། །སངས་རྒྱས་བྱང་ཆུབ་སེམས་དཔའ་དང༌། །རྡོ་རྗེ་འཛིན་ལ་རྣམས་ཀྱི་གནས། །

ཞེས་པ་སྟེ། ཀུན་རྫོབ་བྱང་སེམས་ཀྱི་གནས་ནི་གང་ཞེ་ན། བུད་མེད་ཀྱི་ཀཀྐོ་ལ་སྟེ་བྷ་ག་བདེ་བ་ཅན་དུའོ། །དེ་ལ་བདེ་བ་ཅན་ཞེས་ཅིའི་ཕྱིར་བརྗོད་ཅེ་ན། དོན་དང་རྟགས་ཀྱི་ཨེ་ཝཾ་གྱི་རྣམ་པའི་རང་བཞིན་དུ་གྲུབ་ཅིང༌། ཐབས་ཀྱིས་ཟིན་ན་བདེ་བ་མི་ཉམས་པར་འཛག་མེད་དུ་བསྲུང་བ་ཉིད་ཀྱི་ཕྱིར། བླ་མེད་རྒྱུད་སྡེ་ལ་བདེ་བ་ཅན་ཞེས་རབ་ཏུ་གྲགས་ཤིང༌། གནས་དེ་ཉིད་དུ་བརྟེན་ནས་བསྒོམས་པས་ཕུང་ཁམས་འཇའ་ཚོན་གྱི་དྭངས་མར་གྱུར་པའི་ཕྱིར་སངས་རྒྱས་དང་བྱང་ཆུབ་སེམས་དཔའ་དང༌། རྡོ་རྗེ་འཛིན་པ་རྣམས་ཀྱི་འབྱུང་གནས་སུ་ཤེས་པར་བྱའོ། །

**གཉིས་པ་དེ་མངོན་དུ་གྱུར་པའི་མཚན་ཉིད་བསྟན་པ་ལ་བཞི། དེ་འཁོར་འདས་ཀྱི་གཞིར་ཤེས་པ། འཁོར་བའི་རང་བཞིན་ཤེས་པ། འཁོར་འདས་དབྱེར་མེད་དུ་ཤེས་པ། ཐབས་ཚུལ་གྱིས་དོན་བསྡུ་བའོ། །དང་པོ་ནི།**

འདི་ཉིད་འཁོར་བ་ཞེས་བྱ་སྟེ། འདི་ཉིད་མྱ་ངན་འདས་པ་ཉིད། །འཁོར་བ་སྤངས་ནས་གཞན་དུ་ནི། །མྱ་ངན་འདས་པ་རྟོགས་མི་འགྱུར། །

ཞེས་པ་སྟེ། གནས་འདི་ཉིད་མ་རྟོགས་ན་ཕ་མའི་ཁུ་ཁྲག་གི་བར་དུ་རྣམ་ཤེས་ཞུགས་ནས་ལུས་སྐྱེད་པར་བྱེད་པ་ལ་འཁོར་བ་ཞེས་བྱ་སྟེ། ལས་ཉོན་གློ་བུར་བས་འཁྲུལ་ནས་ཁམས་གསུམ་དུ་འཁོར་ལོ་བཞིན་དུ་འཁོར་བའི་ཕྱིར་རོ། །གནས་འདི་ཉིད་ཐབས་ཀྱི་ཟིན་ཏེ་རྟོགས་ན་ངོ་བོ་གདོད་ནས་དྲི་མ་མེད་པས་མྱ་ངན་ལས་འདས་པ་ཉིད་དུ་གྲུབ་སྟེ། སྡུག་བསྔལ་ལས་ཡོངས་སུ་གྲོལ་བའི་ཕྱིར་རོ། །འོ་ན་འཁོར་བ་སྤངས་ནས་མྱ་ངན་ལས་འདས་པ་ཐོབ་པ་ཡིན་ནམ་ཞེ་ན། འཁོར་བ་འདི་སྤངས་ནས་གཞན་ག་ཤད་དུ་བགྲོད་པ་ལྟ་བུ་འདོད་པས་ནི་མྱ་ངན་ལས་འདས་པའི་རང་བཞིན་རྟོགས་པར་མི་འགྱུར་ཏེ། འཁོར་བ་ཡང་དག་པར་མ་གྲུབ་པ་དེ་རང་མྱ་ངན་ལས་འདས་པ་ཡིན་པའི་ཕྱིར་རོ། །

**གཉིས་པ་ནི།**

འཁོར་བ་གཟུགས་དང་སྒྲ་ལ་སོགས། །འཁོར་བ་ཚོར་བ་ལ་སོགས་པ། །འཁོར་བ་དབང་པོ་རྣམས་ཉིད་དེ། །འཁོར་བ་ཞེ་སྡང་ལ་སོགས་པ། །

ཞེས་པ་སྟེ། འོ་ན་འཁོར་བ་དེ་རང་གང་ཞེ་ན། འཁོར་བ་ཞེས་བྱ་བ་ངོས་བཟུང་ན་འཁོར་བའི་ཡུལ་ནི་གཟུགས་སྒྲ་ལ་སོགས་པ་དང༌། འཁོར་བའི་ཉེར་ལེན་ནི་ཚོར་བ་ལ་སོགས་པའི་ཕུང་པོ་ལྔ་དང༌། འཁོར་བའི་ཡུལ་ཅན་ནི་མིག་སོགས་དབང་པོ་དྲུག་དང་བཅས་པ་རྣམས་ལ་འཁོར་བ་ཉིད་དུ་བརྗོད་དེ། དེའི་རྒྱུ་གང་ཞེ་ན། འཁོར་བའི་རྒྱུ་ཞེ་སྡང་ལ་སོགས་པའི་ལས་ཉོན་གྱིས་འཕེན་པའི་སེམས་ཅན་འདི་རྣམས་ཆོས་ཅན་འཁོར་བ་ཞེས་བྱའོ། །

**གསུམ་པ་ནི།**

འདི་རྣམས་ཆོས་ནི་མྱ་ངན་འདས། །རྨོངས་ཕྱིར་འཁོར་བའི་གཟུགས་ཅན་ཏེ། །རྨོངས་མེད་འཁོར་བ་དག་པས་ནི། །འཁོར་བ་མྱ་ངན་འདས་པར་གྱུར། །

ཞེས་པ་སྟེ། དེའི་ཆོས་ཉིད་གང་ཞེ་ན། འཁོར་བའི་ཆོས་ཅན་འདི་རྣམས་ཀྱི་ཆོས་ཉིད་ནི་གདོད་ནས་མྱ་ངན་ལས་འདས་པར་གྲུབ་པས་འཁོར་འདས་དབྱེར་མེད་དུ་གནས་པ་སྟེ། འོ་ན་ཐ་དད་དུ་སྣང་བ་ཅི་ཡིན་ཞེ་ན། ཡུལ་ལ་དཔྱད་བཟོད་མི་བཟོད། ཡུལ་ཅན་གྱི་བློ་ལ་རྨོངས་མི་རྨོངས་གཉིས་སུ་གནས་པའི་ཕྱིར་ཏེ། དཔེར་ན་ཐག་ཁྲ་ལ་སྦྲུལ་དུ་འཁྲུལ་བ་ལྟར་རྨོངས་པའི་ཕྱིར་འཁོར་བའི་གཟུགས་ཅན་དུ་གྲུབ་པ་ཡིན་ཏེ་འཁྲུལ་སྣང་ལ་སྤྱོད་པའི་ཕྱིར་དང༌། རྨོངས་མེད་ཐག་ཁྲ་སྦྲུལ་འཛིན་ཞིག་པ་ལྟར་འཁོར་བའི་རང་བཞིན་ཤེས་ཏེ་འཁྲུལ་སྣང་དག་པས་ནི། འཁོར་བའི་རང་བཞིན་མྱ་ངན་ལས་འདས་པར་འགྱུར་ཏེ་གནས་ཚུལ་ལ་སྤྱོད་པའི་ཕྱིར་རོ། །

**བཞི་པ་ནི།**

བྱང་ཆུབ་སེམས་ནི་མྱ་ངན་འདས། །ཀུན་རྫོབ་དོན་དམ་ཚུལ་ཅན་ནོ། །

ཞེས་པ་སྟེ། མདོར་ན་དོན་དམ་ཆོས་ཉིད་བྱང་ཆུབ་ཀྱི་སེམས་ནི་གདོད་ནས་མྱ་ངན་ལས་འདས་པའི་ངོ་བོ་སྟེ། དེ་གང་ལས་རྟོགས་ཤེ་ན། ཐབས་ཀུན་རྫོབ་བྱང་ཆུབ་ཀྱི་སེམས་ལ་བརྟེན་ནས་དོན་དམ་བྱང་ཆུབ་ཀྱི་སེམས་བདེ་བ་ཆེན་པོ་ཐབས་ལས་བྱུང་བའི་ཚུལ་ཅན་གྱིས་རྟོགས་པ་ཡིན་ནོ། །

**གསུམ་པ་རྟེན་ལས་ཀྱི་ཕྱག་རྒྱའི་མཚན་ཉིད་བསྟན་པ་ལ་བཞི། མཚན་ཉིད་དངོས། དེ་བསྟེན་པའི་ཐབས། དེའི་བྱང་སེམས་མི་སྤོང་བ། དེའི་འཐད་པ་བསྟན་པའོ། །དང་པོ་ནི།**

ཤིན་ཏུ་བཞིན་བཟང་མིག་ཡངས་མ། །གཟུགས་དང་ལང་ཚོས་རྣམ་པར་བརྒྱན། །སྔོ་བསང་དལ་བ་རིགས་བཟང་མ། །སིཧླ་ག་བུར་འབྱུང་བའི་གནས། །རང་གིས་དབང་བསྐུར་ཀྱེ་རྡོ་རྗེ། །སྐྲ་བཟང་སྒྲུབ་པ་པོ་ལ་དགའ། །

ཞེས་པ་སྟེ། ཤིན་ཏུ་བྱད་བཞིན་བཟང་ཞིང་མིག་དཀྱུས་རིང་བས་ཡངས་པ་མ་དང༌། གཟུགས་མཛེས་ལ་བཅུ་དྲུག་པའི་ལང་ཚོས་རྣམ་པར་བརྒྱན་པ། རྡོ་རྗེའི་རིགས་ཡིན་པའི་རྟགས་སུ་ཁ་དོག་སྔོ་བསང་མ། སྤྱོད་ལམ་ཞི་བས་དལ་བ། རང་དང་རིགས་མཐུན་པས་རིགས་བཟང་མ། སིཧླ་ག་བུར་འབྱུང་བའི་གནས་སུ་གྱུར་པ། རང་གིས་དབང་བསྐུར་ཞིང་ཀྱེའི་རྡོ་རྗེའི་རྣལ་འབྱོར་ལ་བརྟེན་ནས་སྦྱངས་པའི་ཡོན་ཏན་དང་ལྡན་པ། རྩ་ཁམས་བཟང་བའི་རྟགས་སུ་སྐྲ་བཟང་ཞིང་སྒྲུབ་པ་པོ་ལ་རང་བཞིན་གྱིས་དགའ་བ་སྟེ་སྐྱེས་སྟོབས་ཀྱི་ཡོན་ཏན་དང་ལྡན་པའོ། །

**གཉིས་པ་ནི།**

དེར་ནི་ཆང་ཡང་བཏུང་བར་བྱ། །དེ་ནས་རང་ཡང་བཏུང་བ་ཉིད། །རང་གཞན་དོན་ནི་རབ་བསྒྲུབ་ཕྱིར། །ཕྱི་ནས་ཕྱག་རྒྱ་རྗེས་ཆགས་བྱ། །བོ་ལ་ཀཀྐོ་ལར་བཅུག་ནས། །ཀུནྟུ་རུ་བྱེད་བརྟུལ་ཞུགས་ཅན། །

ཞེས་པ་སྟེ། སྐབས་དེར་ནི་བྱང་སེམས་རྒྱས་པའི་ཐབས་སུ་དེ་ལ་ཆང་ཡང་སྦྱིན་ཞིང་བཏུང་དུ་རུང་བར་བྱ། དེ་ནས་སྒྲུབ་པ་པོ་རང་ཡང་བཏུང་བར་བྱ་བ་ཉིད་ཀྱི་མཐར། ཐབས་རྣལ་འབྱོར་བ་རང་དང་གཞན་ཤེས་རབ་མའི་དོན་མཆོག་གི་དངོས་གྲུབ་ནི་བསྒྲུབ་པར་བྱ་བའི་ཕྱིར། སྦྱོར་བའི་ཆོས་རྣམས་སྔོན་དུ་སོང་བའི་ཕྱི་ནས་དངོས་གཞི་ཕྱག་རྒྱ་མ་དང་ལྷན་ཅིག་རྗེས་ཆགས་ཀྱི་བྱ་བ་ནི་ཐབས་ཀྱི་བོ་ལ་ཤེས་རབ་མའི་ཀཀྐོ་ལར་བཅུག་ནས། འདུ་ཤེས་གསུམ་གྱིས་ཟིན་པའི་སྒོ་ནས་སྙོམས་པར་འཇུག་ཅིང་ཀུནྟུ་རུའི་བདེ་བ་ལམ་དུ་བྱེད་པ་སྟེ། གང་གིས་བྱེད་ན། བྱང་སེམས་འཛག་མེད་དུ་འཆིང་ནུས་པའི་བརྟུལ་ཞུགས་ཅན་གྱི་བྱའོ། །

**གསུམ་པ་ནི།**

དེའི་སྦྱོར་བ་ལས་བྱུང་བའི། །ག་བུར་མཁས་པས་མི་སྤང་སྟེ། །དེ་ནས་ལག་ཏུ་མི་བླང་ཞིང༌། །ཉ་ཕྱིས་དུང་ཆོས་ཉིད་དུ་མིན། །ངེས་པར་བློ་དང་སྟོབས་ཀྱི་ཕྱིར། །མི་འཆི་ལྕེ་ཡིས་བླང་བར་བྱ། །

ཞེས་པ་སྟེ། སྙོམས་འཇུག་དེ་ཡི་སྦྱོར་བ་ལས་བྱུང་བའི་ག་བུར་ནི་གཟུང་བའི་ཐབས་ལ་མཁས་པའི་རྣལ་འབྱོར་པས་ནམ་ཡང་མི་སྤང་བ་སྟེ་ཉམས་པར་མི་བྱ། གལ་ཏེ་ཤོར་ན་དེ་ནས་བཙན་ཐབས་ཀྱིས་ལག་ཏུ་མི་བླང་ཞིང༌། ཉ་ཕྱིས་དང་དུང་ཆོས་ཀྱི་སྣོད་ཉིད་དུ་བླང་བའང་མིན་ཏེ། གང་གིས་ཞེ་ན། ངེས་པར་ཏེ་ཐེ་ཚོམ་མེད་པར་བློ་སྟེ་ཤེས་རབ་དང་ལུས་སྟོབས་རྒྱས་པ་ཉིད་ཀྱི་ཕྱིར། མི་འཆི་བ་སྟེ་འཆི་མེད་བདུད་རྩི་གྱུར་པས་རླུང་གི་ནུས་པས་ནོར་བུའི་ལྕེས་བླང་བའམ་མི་ནུས་ན་ཁ་ཡི་ལྕེ་ཡིས་བླང་བར་བྱའོ། །

**བཞི་པ་ནི།**

ག་བུར་ཉིད་ནི་བདག་མེད་མ། །བདེ་བ་བདག་མེད་ཚུལ་ཅན་ཉིད། །

ཅེས་པ་སྟེ། དེ་ལྟ་བུའི་ག་བུར་ཉིད་ནི་མི་གཙང་པའི་དངོས་པོ་མ་ཡིན་ཏེ། གང་ཡིན་ཞེ་ན། གསང་བ་མཆོག་གི་རྫས་ལྷན་སྐྱེས་བདག་མེད་མ་ཡི་རང་བཞིན་ཡིན་པའི་ཕྱིར། དེའི་བདེ་བ་ཞུ་བ་དེ་ཡང་བདག་མེད་མ་ཡི་ཚུལ་ཅན་ཉིད་ལས་མ་འདས་པས་བདེ་སྟོང་ཕྱག་རྒྱ་ཆེན་པོའི་དངོས་རྒྱུ་ཡིན་པར་ཤེས་པའི་སྒོ་ནས་བླང་བར་བྱའོ། །

**གཉིས་པ་རང་བྱིན་རླབས་པའི་ཐབས་བསྟན་པ་ལ་གཉིས། གཏུམ་མོ་དམ་ཚིག་གི་ཕྱག་རྒྱ་དང༌། དེ་མངོན་དུ་གྱུར་པའི་མཚན་ཉིད་བསྟན་པའོ། །དང་པོ་ལ་གསུམ། གནས་དང་རྣམ་པ། མཚན་ཉིད་དང་ལམ་བྱེད། དེ་ལས་བྱུང་བའི་དངོས་གྲུབ་བསྟན་པའོ། །དང་པོ་ནི།**

དེ་ཡི་བདེ་བ་ཕྱག་རྒྱ་ཆེ། །ལྟེ་བའི་དཀྱིལ་འཁོར་ཉིད་དུ་གནས། །དང་པོ་དབྱངས་ཡིག་རང་བཞིན་ཏེ། །བློ་ཞེས་སངས་རྒྱས་རྣམས་ཀྱིས་བཏགས། །རྫོགས་པའི་རིམ་པའི་རྣལ་འབྱོར་ལས། །དེ་ཉིད་བཅོམ་ལྡན་ཤེས་རབ་མ། །

ཞེས་པ་སྟེ། རང་བྱིན་རླབས་པའི་ཡེ་ཤེས་དེ་ཡི་རྟེན་བདེ་ཆེན་གཏུམ་མོ་ཕྱག་རྒྱ་ཆེན་མོ་སྟེ་རྟེན་ལ་བརྟེན་པའི་མིང་གིས་བཏགས་པ་དང༌། དེ་གནས་གང་དུ་ཞེ་ན། རང་ལུས་ཀྱི་ལྟེ་བའི་དཀྱིལ་འཁོར་རྩ་གསུམ་དུ་འདུས་པའི་མདོ་ཉིད་དུ་གནས་པའོ། །དེའི་རྣམ་པ་ཅི་ལྟ་བུ་ཞེ་ན། དབྱངས་བཅུ་དྲུག་གི་དང་པོ་དབྱངས་ཡིག་ཨ་ཐུང་གི་རང་བཞིན་ཏེ་སྐྱེ་མེད་མཚོན་པའི་ཡི་གེ་ཨའི་རྣམ་པའོ། །དེ་ཨའི་རྣམ་པར་གནས་པའི་རྒྱུ་མཚན་གང་ཞེ་ན། དེས་གཉིས་མེད་ཡེ་ཤེས་ཀྱི་དོན་མཚོན་ནུས་པའི་ཕྱིར་བེམས་པོ་མ་ཡིན་པར་བློ་སྟེ་ཤེས་རབ་མ་ཞེས་རྫོགས་པའི་སངས་རྒྱས་རྣམས་ཀྱིས་བརྡར་བཏགས་པའོ། །དེ་རིམ་པ་གཉིས་ལས་གང་ཏུ་གཏོགས་ཤེ་ན། རྫོགས་པའི་རིམ་པ་སྟེ་དེ་ལ་ལས་ཀྱི་ཕྱག་རྒྱ་དང་དམ་ཚིག་གི་ཕྱག་རྒྱ་གཉིས་སུ་ཕྱེ་བས་འདི་ནི་དམ་རྒྱ་རང་བྱིན་རླབས་པའི་རིམ་པའོ། །དེའི་བྱེད་ལས་གང་ཞེ་ན། དེ་ཐབས་གཞན་ལ་ལྟོས་མི་དགོས་པར་རང་གི་རྣལ་འབྱོར་དུ་བྱེད་པ་ལས་དེ་ཉིད་ཀྱིས་རྣམ་རྟོག་བཅོམ་པ་དང་ལྷན་སྐྱེས་ཀྱི་སྐལ་ལྡན་དུ་བྱེད་པས་ན་བཅོམ་ལྡན་ཤེས་རབ་ཕར་ཕྱིན་མ་ཞེས་རྫོགས་རིམ་གཞན་ལས་ཟབ་པ་གཅིག་ཏུ་འདོད་དོ། །

**གཉིས་པ་ནི།**

དེ་ནི་རིང་མི་ཐུང་བ་མིན། །གྲུ་བཞི་མ་ཡིན་ཟླུམ་པོ་མིན། །དྲི་དང་རོ་དག་མྱང་ལས་འདས། །ལྷན་གཅིག་སྐྱེས་དགའི་བྱེད་པ་ཅན། །དེ་ལས་སྐྱེས་པའི་རྣལ་འབྱོར་མ། །དེ་ཡི་བདེ་བ་ཟ་བ་ཉིད། །

ཅེས་པ་སྟེ། དེའི་མཚན་ཉིད་ཅི་ལྟ་བུ་ཞེ་ན། ཨ་དེ་ཉིད་ཚད་སོར་བཞི་ལས་རིང་བ་མིན་ཞིང་དེ་ལས་ཐུང་བ་ཡང་མིན་པས་སོ། །དབྱིབས་ཇི་ལྟར་ཞེ་ན། གྲུབ་བཞི་མ་ཡིན་ཟླུམ་པོའང་མིན་པར་བཤད་དེ། འོ་ན་ཅི་ཞེ་ན། ཨ་ཐུང་ཟུར་གསུམ་པ་ཞེས་གསང་བའི་མན་ངག་ཏུ་བཤད་དོ། །དེ་གང་གིས་མཚོན་པར་བྱ་ཞེ་ན། ཤེས་རབ་དེའི་དྲི་དང་རོ་སྣ་དང་ལྕེ་དག་གིས་སྣོམ་པ་དང་མྱང་བ་ལས་འདས་པས་དབང་པོས་མཚོན་པར་མི་ནུས་སོ། །འོ་ན་ཅིས་མཚོན་ཞེ་ན། འབར་འཛག་གིས་དགའ་བཞི་ཉམས་སུ་མྱོང་བ་ལ་བརྟེན་ལྷན་ཅིག་སྐྱེས་དགའི་ཡེ་ཤེས་རྒྱུད་ལ་སྐྱེད་པར་བྱེད་པ་ཅན་ཡིན་པས་སོ་སོ་རང་རིག་པས་མཚོན་པ་ཡིན་ནོ། །དེ་ལམ་དུ་བྱེད་ཚུལ་ཇི་ལྟར་ཞེ་ན། དེ་ལས་སྐྱེས་པའི་ཉམས་མྱོང་གི་ཡེ་ཤེས་ལམ་དུ་བྱེད་ཚུལ་རྣལ་འབྱོར་པ་རྣམས་ཀྱིས་ཐབས་ཤེས་ཨ་ཧཾ་ཁ་སྦྱོར་དུ་བྱེད་དེ་རྣལ་འབྱོར་མ་དེ་ཡི་བདེ་བ་འབར་འཛག་ལ་བརྟེན་ནས་ལོངས་སྤྱོད་དེ་ཟ་བའམ་མྱོང་བར་བྱེད་པ་ཉིད་དོ། །

**གསུམ་པ་ནི།**

དེ་དང་ལྷན་ཅིག་ཕྱག་རྒྱ་ཆེ། །བདེ་བ་སྦྱིན་པའི་དངོས་གྲུབ་འགྱུར། །གཟུགས་སྒྲ་དེ་བཞིན་དྲི་དང་ནི། །རོ་དང་དེ་བཞིན་རེག་བྱ་ཉིད། །ཆོས་ཀྱི་དབྱིངས་ཀྱི་རང་བཞིན་ཡང༌། །ཤེས་རབ་ཉིད་ཀྱིས་སྤྱད་པར་བྱ། །

ཞེས་པ་སྟེ། ཤེས་རབ་ལྟེ་བའི་ཨ་ཡིག་དེ་དང་ཐབས་སྤྱི་བོའི་ཧཾ་ཡིག་དེ་ལྷན་ཅིག་སྦྱོར་བའི་ཉམས་མྱོང་མཉམ་བཞག་ཏུ་གཏུམ་མོ་ལ་བརྟེན་པའི་ཕྱག་རྒྱ་ཆེན་པོ་མི་འགྱུར་བའི་བདེ་བ་སྦྱིན་པའི་དངོས་གྲུབ་འགྲུབ་པར་འགྱུར་བ་དང༌། རྗེས་ཐོབ་ཏུ་ཡུལ་སྣང་ཐམས་ཅད་ལ་དེས་རྒྱས་འདེབས་ཏེ་དབང་པོ་དྲུག་གི་ཡུལ་དུ་གྱུར་པ་གཟུགས་དང༌། སྒྲ་དང༌། དེ་བཞིན་དུ་དྲི་དང༌། རོ་དང༌། དེ་བཞིན་དུ་རེག་བྱ་ཉིད་དང༌། ཡིད་ཀྱི་ཡུལ་ཆོས་ཀྱི་ཁམས་ཆོས་དབྱིངས་ཀྱི་རང་བཞིན་མཉམ་བཞག་ཏུ་རོ་མཉམ་པ་མ་ཟད་རྗེས་ཐོབ་ཏུ་ཡང་ཉམས་སུ་མྱོང་བའོ། །གང་གིས་མྱོང་ན། ཤེས་རབ་མ་ལ་བརྟེན་པའི་ཐབས་འདི་ཉིད་ཀྱིས་ནི་ཡུལ་སྣང་ཐམས་ཅད་བདེ་བ་ཆེན་པོའི་རང་བཞིན་དུ་ཤེས་པའི་རང་རིག་པས་སྤྱད་པར་བྱ་བའོ། །

**གཉིས་པ་དེ་མངོན་དུ་གྱུར་པའི་མཚན་ཉིད་བསྟན་པ་ལ་གཉིས། ཁྱབ་བྱེད་སྤྱིར་བསྟན་པ། ཁྱབ་བྱ་བྱེ་བྲག་ཏུ་བསྟན་པའོ། །དང་པོ་ནི།**

དེ་ཉིད་ལྷན་ཅིག་སྐྱེས་པའི་གཟུགས། །བདེ་ཆེན་བཟང་པོའི་རྣལ་འབྱོར་མ། །དེ་ཉིད་དཀྱིལ་འཁོར་འཁོར་ལོ་དང༌། །ཡེ་ཤེས་ལྔ་ཡི་རང་བཞིན་ཅན། །

ཞེས་པ་སྟེ། དམ་ཚིག་གི་ཕྱག་རྒྱ་དེ་ཉིད་བརྟེན་པ་ལྷན་ཅིག་སྐྱེས་པའི་དགའ་བའི་གཟུགས་ཀྱི་རང་བཞིན་ཡིན་པ་དང༌། ལྷན་སྐྱེས་བདེ་བ་ཆེན་པོའི་ཉམས་མྱོང་བཟང་པོ་བསྐྱེད་པའི་རྟེན་དུ་གྱུར་པའི་རྣལ་འབྱོར་མ་ཡང་ཡིན་པས། དེ་ཉིད་མངོན་དུ་གྱུར་ན་སྙིང་པོ་ལེན་པའི་དཀྱིལ་འཁོར་གྱི་གཙོ་བོ་དང༌། རྟོག་པ་གཅོད་པའི་འཁོར་ལོ་འཁོར་གྱི་ལྷ་མོའང་དེ་ཡིན་པ་དང༌། ཡེ་ཤེས་ལྔའི་རང་བཞིན་ཅན་ཡང་དེ་མངོན་དུ་གྱུར་པ་ལས་གཞན་དུ་མ་དམིགས་པས་ཐམས་ཅད་ཀྱི་ཁྱབ་བྱེད་ཉིད་དུ་བསྟན་ཏོ། །

**གཉིས་པ་ནི།**

དེ་ཉིད་མེ་ལོང་ཡེ་ཤེས་གཟུགས། །མཉམ་ཉིད་ཡེ་ཤེས་དངོས་པོ་ཅན། །ཡང་དག་གྱུར་པ་སོ་སོར་རྟོག །དེ་ཉིད་བྱ་བ་ནན་ཏན་ཏེ། །ཆོས་དབྱིངས་ཤིན་ཏུ་རྣམ་པར་དག །དེ་ཉིད་དཀྱིལ་འཁོར་བདག་པོ་ང༌། །དེ་ཉིད་བདག་མེད་རྣལ་འབྱོར་མ། །ཆོས་ཀྱི་དབྱིངས་ཀྱི་རང་བཞིན་ཅན། །

ཞེས་པ་སྟེ། དེས་ཐམས་ཅད་ལ་ཇི་ལྟར་ཁྱབ་ཅེ་ན། དོན་དེ་ཉིད་ཤེས་བྱ་མ་འདྲེས་པར་འཆར་བའི་ཆ་ལས་མེ་ལོང་ཡེ་ཤེས་ཀྱི་གཟུགས་སུ་གནས་པ་དང༌། ཆོས་ཐམས་ཅད་མཉམ་པ་ཉིད་དུ་རོ་གཅིག་པའི་ཆ་ལས་མཉམ་ཉིད་ཡེ་ཤེས་ཀྱི་དངོས་པོ་ཅན་ཡིན་པ་དང༌། ཆོས་ཀུན་ཡང་དག་པར་རིག་པར་གྱུར་པའི་ཆ་ལས་སོ་སོར་རྟོག་པའི་ཡེ་ཤེས་དང༌། འབད་རྩོལ་མེད་པར་རང་བཞིན་གྱི་དོན་གྲུབ་པའི་ཆ་ལས་དེ་ཉིད་བྱ་བ་གྲུབ་པའི་ཡེ་ཤེས་ཏེ། སྤྲོས་པའི་མཐའ་དང་བྲལ་བའི་ཆ་ལས་ཆོས་ཀྱི་དབྱིངས་ཀྱི་ཡེ་ཤེས་ཤིན་ཏུ་རྣམ་པར་དག་པ་རྣམས་ལ་ཁྱབ་པའི་ཕྱིར་དང༌། དེར་མ་ཟད་དེ་ཉིད་མངོན་དུ་གྱུར་ན་དཀྱིལ་འཁོར་མ་ལུས་པའི་ཁྱབ་བདག་ཆེན་པོ་ཀྱེའི་རྡོ་རྗེ་ང་ཉིད་ཡིན་པ་དང༌། དེ་ཉིད་འཁོར་ཤེས་རབ་བདག་མེད་མ་ལ་སོགས་པའི་རྣལ་འབྱོར་མའི་ཚོགས་ཀྱང་ཡིན་པས་སོ། །འོ་ན་གཙོ་འཁོར་གཅིག་གམ་ཐ་དད་ཅེ་ན། ཐམས་ཅད་ཆོས་ཀྱི་དབྱིངས་ཀྱི་རང་བཞིན་ཅན་ཡིན་པས་བདེ་སྟོང་དབྱེར་མེད་དུ་རོ་གཅིག་པ་ཡིན་ནོ། །

**གསུམ་པ་སྡོམ་པའི་རབ་ཏུ་དབྱེ་བ་བཤད་པ་ལ་གཉིས། །ཞུ་བ་དང༌། ལན་ནོ། །དང་པོ་ནི།**

རྡོ་རྗེ་སྙིང་པོས་གསོལ་པ། འཁོར་ལོ་བསྒོམ་པའི་ལམ་དང་ནི། །ལྷ་རྣམས་ཇི་ལྟར་འབྱུང་བ་ཉིད། །ཐམས་ཅན་བཅོམ་ལྡན་འདས་གསུངས་ན། །སྡོམ་པའང་བདག་ལ་བཤད་དུ་གསོལ། །

ཞེས་པ་སྟེ། རྡོ་རྗེ་སྙིང་པོས་བཅོམ་ལྡན་འདས་ལ་གསོལ་པ། བརྟག་པ་དང་པོ་རྩའི་འཁོར་ལོ་བཞི་བསྒོམ་པའི་ལམ་དང་ནི། ལུས་ལས་ལྷ་རྣམས་ཇི་ལྟར་འབྱུང་བ་ཉིད་ཀྱི་ཚུལ་ཐམས་ཅད་བཅོམ་ལྡན་འདས་ཀྱིས་སྔར་གསུངས་ན་ཡང༌། ད་དུང་ངེས་པ་སྟེར་བའི་ཆེད་དུ་ཆོས་ཐམས་ཅད་རང་གི་ལུས་ལ་ཚང་བར་སྡོམ་པའི་དབྱེ་བའང་བདག་ལ་རྒྱས་པར་བཤད་དུ་གསོལ་ཞེས་ཞུས་པའོ། །

**གཉིས་པ་ལ་གཉིས། གང་དུ་སྡོམ་པ་མདོར་བསྟན་པ། ཇི་ལྟར་སྡོམ་པ་རྒྱས་པར་བཤད་པའོ། །དང་པོ་ནི།**

བཅོམ་ལྡན་འདས་ཀྱིས་བཀའ་སྩལ་པ། །རྣལ་འབྱོར་མ་ལུས་དབུས་གནས་སུ། །ཨ་ཡི་རྣམ་པའི་སྡོམ་པ་གནས། །ཇི་ལྟར་ཕྱི་རོལ་དེ་བཞིན་ནང༌། །སྡོམ་པའི་དེ་ཉིད་རབ་ཏུ་དབྱེ། །

ཞེས་པ་སྟེ། དེ་ལྟར་ཞུས་པའི་ལན་དུ་བཅོམ་ལྡན་འདས་ཀྱིས་བཀའ་སྩལ་པ། འདི་ལ་གང་སྡོམ་ན། རྣམ་པའི་ཆོས་ཐམས་ཅད་དོ། །གང་དུ་སྡོམ་ན་སྤྱན་མ་ལ་སོགས་པའི་རྣལ་འབྱོར་མ་བཞིས་བསྡུས་པའི་རང་ལུས་ཀྱི་དབུས་ལྟེ་བའི་གནས་སུའོ། །གང་གིས་སྡོམ་ན། གཏུམ་མོ་ཨ་ཡི་རྣམ་པར་གནས་པ་ཉིད་ནི་ཆོས་ཐམས་ཡང་དག་པར་སྡོམ་པར་བྱེད་པའི་གནས་ཀྱི་གཙོ་བོ་ཡིན་པ་དེས་སོ། །ཚུལ་ཇི་ལྟར་སྡོམ་ཞེ་ན། ཕྱི་རོལ་དུ་སྐུ་དང་འབྲས་བུ་སྡེ་པ་བཞི་ལ་སོགས་པའི་དབྱེ་བ་ཇི་སྙེད་པ་ཐམས་ཅད་དེ་བཞིན་ནང་དུ་རང་གི་ལུས་ལ་སྡོམ་པའི་ཚུལ་དེ་ཉིད་འདིར་རབ་ཏུ་དབྱེ་བར་བྱ་ཡིས་ཉོན་ཅིག་ཅེས་པའོ། །

**གཉིས་པ་ལ་གཉིས། ཇི་སྙེད་སྡོམ་པའི་སྒོ་ནས་ངོ་བོ་དང་གནས་བསྟན་པ། ཆོས་མཐུན་གྱི་སྒོ་ནས་སེམས་ཅན་དང་སྡོམ་པའི་གང་ཟག་བསྟན་པའོ། །དང་པོ་ལ་བཞི། ནང་གི་སྙོམས་འཇུག སྐུ་བཞིར་བཞག་པ། འབྲས་བུ་བཞིར་བཞག་པ། སྡེ་པ་བཞིར་བཞག་པ་སྡོམ་པའོ། །དང་པོ་ནི།**

བོ་ལའི་བདེ་བ་ཕྱག་རྒྱ་ཆེ། །རྡོ་རྗེ་སྐྱེ་མཆེད་ཐམས་ཅད་ཉིད། །དེ་ནི་གསང་བའི་སྙོམས་འཇུག་པས། །ཕྱི་རོལ་གཉིས་གཉིས་བསྟན་པ་མེད། །

ཅེས་པ་སྟེ། མཆོག་ཏུ་གྱུར་པའི་སྡོམ་པ་ནི་ཐབས་ཤེས་ཨེ་ཝཾ་ལ་བརྟེན་དགོས་པས་བོ་ལའི་ཐབས་ནི་རྩ་དབུ་མ་ཡིན་ལ་དེས་བསྐྱེད་པའི་བདེ་བ་ནི་ཕྱག་རྒྱ་ཆེན་པོ་ཡིན་ལ། དེ་བསྒོམ་པས་ཉམས་ཕྱི་རོལ་དུ་ཤར་ནས་རྡོ་རྗེ་ལུས་ཀྱི་བསྡུས་པའི་ཕུང་ཁམས་སྐྱེ་མཆེད་ཐམས་ཅད་གཉིས་སུ་མེད་པའི་ཡེ་ཤེས་སུ་སྡོམ་པ་དེ་ནི་ཐབས་ཤེས་གསང་བའི་སྙོམས་པར་འཇུག་པ་ཡིན་པས། དེ་ལ་ཕྱི་རོལ་ལས་ཀྱི་ཕྱག་རྒྱ་ལ་བརྟེན་པའི་ཐབས་ཤེས་གཉིས་ཀྱི་དབང་པོ་གཉིས་སྦྱོར་བ་ནི་འདིར་བསྟན་པ་མེད་དེ་དགོས་པ་མེད་པས་སོ། །

**གཉིས་པ་སྐུ་བཞིར་བཞག་པ་ལ་གསུམ། མདོར་བསྟན་པ། རྒྱས་པར་བཤད་པ། ཤིན་ཏུ་རྒྱས་པར་བཤད་པའོ། །དང་པོ་ནི།**

སྐུ་གསུམ་ལུས་ཀྱི་ནང་དུ་ནི། །འཁོར་ལོའི་གཟུགས་ཀྱིས་བརྗོད་པར་བྱ། །སྐུ་གསུམ་ཡོངས་སུ་ཤེས་པ་ནི། །བདེ་བ་ཆེན་པོའི་འཁོར་ལོར་བརྗོད། །

ཅེས་པ་སྟེ། ཕྱི་རོལ་དུ་སྐུ་གསུམ་དུ་བརྗོད་པ་དེ་ཡང་རང་གི་ལུས་ནང་དུ་ནི་རྩ་འཁོར་ལོ་བཞི་གཟུགས་ཀྱིས་འདུས་པར་ཤེས་དགོས་པས་དེ་ལྟར་སྡོམ་པའི་ཚུལ་བརྗོད་པར་བྱ་སྟེ། སྐུ་གསུམ་འཁོར་ལོ་བཞི་ལ་ཇི་ལྟར་སྦྱོར་ཞེ་ན། རྣམ་པ་སྐུ་གསུམ་དུ་ཕྱེ་ཡང་ངོ་བོ་རྣམ་དབྱེ་མེད་པའི་ཚུལ་ཡོངས་སུ་ཤེས་པ་ནི་བདེ་བ་ཆེན་པོའི་སྐུའམ་ངོ་བོ་ཉིད་སྐུ་ཡིན་པས། དེ་ཉིད་བདེ་བ་ཆེན་པོའི་འཁོར་ལོར་འདུས་པར་བརྗོད་དོ། །

**གཉིས་པ་ནི།**

ཆོས་དང་ལོངས་སྤྱོད་སྤྲུལ་པ་དང༌། །དེ་བཞིན་དུ་ཡང་བདེ་ཆེན་ཉིད། །སྐྱེ་གནས་སྙིང་མགྲིན་མགོ་བོར་ཡང༌། །སྐུ་གསུམ་པོ་ནི་རྣམ་པར་གནས། །

ཞེས་པ་སྟེ། དེ་ལ་སྐུ་བཞི་གང་ཞེ་ན། ཆོས་ཀྱི་སྐུ་དང༌། ལོངས་སྤྱོད་རྫོགས་སྐུ་དང༌། སྤྲུལ་པའི་སྐུ་དང༌། དེ་བཞིན་དུ་བདེ་བ་ཆེན་པོའི་སྐུ་ཉིད་དོ། །དེ་དག་འཁོར་ལོ་གང་དང་གང་དུ་གནས་ཤེ་ན། སྐྱེ་གནས་ཏེ་ལྟེ་བ་དང༌། སྙིང་ག་དང༌། མགྲིན་པ་དང༌། མགོ་བོར་ཡང་སྤྲུལ་པ་ལ་སོགས་པའི་སྐུ་གསུམ་པོ་ནི་གནས་དེ་དང་དེར་འབྲེལ་ཆགས་པའི་དོན་གྱིས་འཁོར་ལོ་བཞིར་རྣམ་པར་གནས་སོ། །

**གསུམ་པ་ལ་གཉིས། སྤྲུལ་སྐུ་བྱེ་བྲག་ཏུ་བསྟན་པ། སྐུ་གསུམ་སྤྱིར་བསྟན་པའོ། །དང་པོ་ནི།**

མ་ལུས་པ་ཡི་སེམས་ཅན་གྱི། །སྐྱེ་བ་གང་ལ་བརྗོད་བྱ་བ། །གང་ཕྱིར་སྤྲུལ་པ་གནས་བསྟན་ཕྱིར། །དེ་ལ་སྤྲུལ་པའི་སྐུ་ཉིད་ཡིན། །གང་གིས་བསྐྱེད་དང་སྤྲུལ་བྱེད་པ། །སྐུ་ནི་སྤྲུལ་པ་ཅན་ཞེས་བརྗོད། །

ཅེས་པ་སྟེ། མངལ་ནས་སྐྱེས་པ་མ་ལུས་པའི་སེམས་ཅན་གྱི་ལུས་ཐོག་མར་སྐྱེ་བའམ་ཆགས་པའི་གཞི་ལྟེ་བ་གང་ལ་བརྗོད་པར་བྱ་བ་སྤྲུལ་པའི་འཁོར་ལོ་ཞེས་བརྗོད་པ་ཡིན་ཏེ། རྒྱུ་མཚན་གང་གི་ཕྱིར་ཞེ་ན། ཐབས་ཀྱིས་ཟིན་དང་མ་ཟིན་པའི་བྱེ་བྲག་ལས་འཁོར་འདས་ཀྱི་ལུས་ཐམས་ཅད་ལྟེ་བ་ནས་བསྐྱེད་ཅིང་སྤྲུལ་པ་དང་གནས་ཤིང་བརྟན་པར་བྱེད་པའི་ཕྱིར། འཁོར་ལོ་དེ་ལ་སྤྲུལ་པའི་སྐུ་ཉིད་དང་མཚུངས་པར་བརྗོད་པ་ཡིན་ཏེ། དཔེར་ན་སྤྲུལ་པའི་སྐུ་གང་གིས་གཞན་དོན་དུ་ཐབས་སྣ་ཚོགས་བསྐྱེད་པ་དང་རྣམ་འཕྲུལ་སྣ་ཚོགས་སྤྲུལ་པར་བྱེད་པའི་སྐུ་དེ་ལ་ནི་སྤྲུལ་པའི་སྐུ་ཅན་ཞེས་བརྗོད་པ་བཞིན་ནོ། །

**གཉིས་པ་ནི།**

སེམས་ནི་ཆོས་ཀྱི་རང་བཞིན་ཏེ། །ཆོས་ཀྱི་སྐུ་ཡང་སྙིང་གར་གནས། །རོ་རྣམ་དྲུག་གི་གཟུགས་ཅན་གྱི། །བཟའ་བ་ངེས་པར་ལོངས་སྤྱོད་བརྗོད། །མགྲིན་པ་ལོངས་སྤྱོད་འཁོར་ལོ་དང༌། །སྤྱི་བོར་བདེ་བ་ཆེན་པོ་གནས། །

ཞེས་པ་སྟེ། སེམས་ཀྱི་གནས་ལུགས་ནི་ཆོས་སྐུའི་རང་བཞིན་ཏེ་དེ་ཉིད་རྟེན་དང་བརྟེན་པའི་ཚུལ་དུ་འབྲེལ་ཆགས་པའི་ཕྱིར། ཆོས་ཀྱི་སྐུ་དེ་ཡང་སྙིང་གར་གནས་པས་ཆོས་ཀྱི་འཁོར་ལོ་ཞེས་བརྗོད་དོ། །མངར་བ་ལ་སོགས་པའི་རོ་རྣམ་པ་དྲུག་གི་གཟུགས་ཅན་གྱི་བཟའ་བ་དང་བཏུང་བ་ལ་ངེས་པར་ལོངས་སྤྱོད་པར་བརྗོད་པ་འབྲེལ་ཆགས་པའི་ཕྱིར། མགྲིན་པ་ལོངས་སྤྱོད་འཁོར་ལོ་ནི་ཆོས་ཀྱི་ལོངས་སྤྱོད་རྫོགས་པའི་སྐུར་བརྗོད་དོ། །སྤྱི་བོ་བདེ་བ་ཆེན་པོའི་འཁོར་ལོ་ནི་ཀུན་རྫོབ་བྱང་ཆུབ་སེམས་ཀྱི་གནས་དང་འབྲེལ་ཆགས་པའི་ཕྱིར། དེ་ལ་བདེ་བ་ཆེན་པོའི་སྐུ་གནས་པས་བདེ་ཆེན་འཁོར་ལོ་ཞེས་བརྗོད་དོ། །དེས་སངས་རྒྱས་དཀོན་མཆོག་ལུས་ལ་ཚང་བར་བསྟན་ཏོ། །

**གསུམ་པ་འབྲས་བུ་བཞིར་བཞག་པ་ལ་གཉིས། འཁོར་ལོ་བཞི་ལ་སྦྱར་ཏེ་མདོར་བསྟན་པ། རྒྱུ་མཚན་དང་སྦྱར་ཏེ་རྒྱས་པར་བཤད་པའོ། །དང་པོ་ནི།**

ཨེ་ཝཾ་རྣམ་པ་རྒྱུ་མཐུན་ཉིད། །རྣམ་སྨིན་ཆོས་ཀྱི་འཁོར་ལོ་ཉིད། །ལོངས་སྤྱོད་སྐྱེས་བུ་བྱེད་པ་ཉིད། །བདེ་བའི་འཁོར་ལོ་དྲི་མེད་ཉིད། །རྒྱུ་མཐུན་སོགས་ཀྱིས་རབ་ཕྱེ་བའི། །འབྲས་བུ་རྣམ་པ་བཞི་ཞེས་བརྗོད། །

ཅེས་པ་སྟེ། རྒྱུ་འབྲས་གཉིས་ཀྱིས་བསྡུས་པའི་ཆོས་འདི་དག་འཁོར་ལོ་བཞི་ལ་སྡོམ་པ་སྟེ། ལྟེ་བའི་འཁོར་ལོ་ཕྱི་ཨེའི་རྣམ་པ་རྩ་མདུད་གྲུ་གསུམ་དང་ནང་དུ་ཝཾ་གྱི་རྣམ་པ་ཨ་ཐུང་སྟེ་ཐབས་ཤེས་ཀྱི་རྒྱུ་འབྲས་མཐུན་པས་རྒྱུ་མཐུན་པའི་འབྲས་བུ་ཉིད་དང༌། རྒྱུ་ལས་འབྲས་བུ་ཆེར་རྣམ་པར་སྨིན་པར་གྱུར་པ་སྙིང་ཁ་ཆོས་ཀྱི་འཁོར་ལོ་ཉིད་དང༌། མགྲིན་པ་ལོངས་སྤྱོད་འཁོར་ལོར་སྐྱེས་བུ་བྱེད་པ་ཡུལ་ལ་སྨིན་པ་ཉིད་དང༌། སྤྱི་བོ་བདེ་བ་ཆེན་པོའི་འཁོར་ལོ་དྲི་མ་མེད་པ་བྲལ་བའི་འབྲས་བུ་ཉིད་དེ། འཁོར་ལོ་བཞི་ལ་དགའ་བཞི་ཉམས་སུ་མྱོང་བའི་འབྲས་བུ་རྒྱུ་མཐུན་པ་སོགས་ཀྱི་རབ་ཏུ་ཕྱེ་བའི་ཕྱིར་འབྲས་བུ་རྣམ་པ་བཞི་ཞེས་བརྗོད་དོ། །

**གཉིས་པ་ནི།**

ལས་ཀྱི་རླུང་གིས་བསྐུལ་བ་ཡི། །ལས་ལ་བཅོམ་ལྡན་ཤེས་རབ་མ། །ཇི་ལྟར་གནས་པ་དེ་བཞིན་སྤྱོད། །རྒྱུ་མཐུན་ཞེས་ནི་རབ་ཏུ་བསྒྲགས། །ལས་ཆུང་འབྲས་བུ་ཆེ་བའི་ཕྱིར། །རྣམ་པར་སྨིན་པ་དེ་ལས་བཟློག །རྣལ་འབྱོར་དག་ཕྱིར་དྲི་མེད་ཉིད། །སྐྱེད་པ་སྐྱེས་བུ་བྱེད་པ་ཉིད། །

ཅེས་པ་སྟེ། འཁོར་ལོ་བཞི་ལ་འབྲས་བུ་བཞིར་འཇོག་པའི་རྒྱུ་མཚན་ཅི་ཞེ་ན། ཐུར་སེལ་གྱི་ལས་ཀྱི་རླུང་གིས་ལྟེ་བ་གཏུམ་མོའི་མེ་བསྐུལ་བ་ཡི་བྱེད་ལས་ལ་ནང་གི་བཅོམ་ལྡན་ཤེས་རབ་མ་ཨ་ཐུང་ཆེར་འབར་བ་ལ། རྩོལ་བ་ཇི་ལྟར་གནས་པ་དེ་བཞིན་དུ་ཧཾ་ཡིག་ཞུ་བའི་བདེ་བ་ཡང་དེ་དང་མཐུན་པར་སྤྱོད་པའི་ཕྱིར། ལྟེ་བར་རྒྱུ་མཐུན་པའི་འབྲས་བུ་ཞེས་ནི་རབ་ཏུ་བསྒྲགས་སོ། །རླུང་སེམས་སྙིང་གར་འདུས་པ་ན་འབད་རྩོལ་གྱི་ལས་ཆུང་བ་ལ་བདེ་བའི་འབྲས་བུ་སྔར་ལས་ཆེ་བའི་ཡེ་ཤེས་ཉམས་སུ་མྱོང་བའི་ཕྱིར། སྙིང་གར་རྣམ་པར་སྨིན་པའི་འབྲས་བུ་ནི་སྔར་གྱི་རྒྱུ་མཐུན་གྱི་འབྲས་བུ་དེ་ལས་བཟློག་པ་ཉིད་དུ་བསྟན་ཏོ། །ལྷན་སྐྱེས་རྣལ་འབྱོར་གྱི་སྟོབས་ཀྱིས་གཉིས་སྣང་གི་དྲི་མ་དག་པའི་ཕྱིར། སྤྱི་བོར་དྲི་མ་མེད་པ་བྲལ་བའི་འབྲས་བུ་ཉིད་དུ་བསྟན་ཏོ། །རོ་དྲུག་གི་བདེ་བ་བསྐྱེད་པར་བྱེད་པའི་ཕྱིར། མགྲིན་པར་སྐྱེས་བུ་བྱེད་པའི་འབྲས་བུ་ཉིད་དུ་བསྟན་ཏོ། །དེས་ཆོས་དཀོན་མཆོག་ལུས་ལ་ཚང་བར་བསྟན་པའོ། །

**བཞི་པ་སྡེ་པ་བཞིར་བཞག་པ་ནི།**

གང་ཕྱིར་སྤྲུལ་པ་གནས་བརྟན་ཕྱིར། །སྤྲུལ་པའི་འཁོར་ལོར་གནས་བརྟན་ཉིད། །ཆོས་ནི་སྨྲ་བ་འབྱུང་བའི་ཕྱིར། །ཆོས་ཀྱི་འཁོར་ལོར་ཐམས་ཅད་ཡོད། །གང་ཕྱིར་མགྲིན་པ་ཀུན་བཀུར་ཕྱིར། །ལོངས་སྤྱོད་འཁོར་ལོར་ཀུན་བཀུར་ཉིད། །གང་ཕྱིར་བདེ་ཆེན་མགོར་གནས་པས། །བདེ་བའི་འཁོར་ལོ་དགེ་འདུན་ཆེ། །

ཞེས་པ་སྟེ། རྒྱུ་མཚན་གང་གི་ཕྱིར་འཁོར་ལོ་བཞི་ལ་སྡེ་པ་བཞིར་འཇོག་ཅེ་ན། ལྟེ་བ་ནས་ལུས་ཡས་མན་དུ་བསྐྱེད་ཅིང་སྤྲུལ་པ་དང་གནས་པ་བརྟན་པར་བྱེད་པའི་ཕྱིར། ལྟེ་བ་སྤྲུལ་པའི་འཁོར་ལོ་ལ་གནས་བརྟན་པའི་སྡེ་པ་ཉིད་དུ་བཞག་པ་དང༌། རྒྱུ་འབྲས་ཡོད་པ་སོགས་དམ་པའི་ཆོས་ནི་སྨྲ་བའི་ཀུན་སློང་སེམས་ལས་འབྱུང་བའི་ཕྱིར། སྙིང་ག་ཆོས་ཀྱི་འཁོར་ལོ་ལ་ཐམས་ཅད་ཡོད་པར་སྨྲ་བ་བཞག་པ་དང༌། རྒྱུ་མཚན་གང་གི་ཕྱིར་ན། མགྲིན་པའི་འཁོར་ལོ་ལ་རོ་དྲུག་པོ་ཀུན་གྱིས་བསྙེན་བཀུར་བའི་ཕྱིར། མགྲིན་པ་ལོངས་སྤྱོད་འཁོར་ལོ་ལ་མང་པོ་ཀུན་གྱིས་བཀུར་བ་ཉིད་དུ་བཞག་པ་དང༌། རྒྱུ་མཚན་གང་གི་ཕྱིར་ན། བདེ་བ་ཆེན་པོའི་རྟེན་ཧཾ་ཡིག་གིས་མཚོན་བདེ་བ་ཕལ་ཆེར་མགོར་གནས་པས། སྤྱི་བོ་བདེ་བ་ཆེན་པོའི་འཁོར་ལོ་ལ་དགེ་འདུན་ཕལ་ཆེན་པོའི་སྡེ་པ་ཉིད་དུ་བཞག་གོ །དེས་དགེ་འདུན་དཀོན་མཆོག་ལུས་ལ་ཚང་བའང་བསྟན་ཏོ། །

**གཉིས་པ་ཆོས་མཐུན་གྱི་སྒོ་ནས་སེམས་ཅན་དང་སྡོམ་པའི་གང་ཟག་བསྟན་པ་ལ་བཞི། སེམས་ཅན་སངས་རྒྱས་སུ་བསྟན་པ། དེ་ལ་ངོ་མཚར་ནས་འཁོར་རྣམས་བརྒྱལ་བ། བསྟོད་པའི་སྒོ་ནས་བསླང་བ། ཐེ་ཚོམ་སེལ་བ་དངོས་སོ། །དང་པོ་ལ་གཉིས། དགེ་སློང་དང་ཆོས་མཐུན་པར་བསྟན་པ། དེའི་འཐད་པ་བསྟན་པའོ། །དང་པོ་ནི།**

སྡེ་པ་ཞེས་བྱ་སྐུ་རུ་བརྗོད། །ལྟོ་བ་གནས་སུ་བརྗོད་པར་བྱ། །སྐྱེ་གནས་འདོད་ཆགས་བྲལ་བར་འགྱུར། །མངལ་གྱི་ཕྲུ་མ་ཆོས་གོས་ཡིན། །དེ་བཞིན་མ་ནི་མཁན་པོ་ཉིད། །མགོ་བོར་ཐལ་མོ་སྦྱར་བ་ཕྱག །འགྲོ་བའི་བྱ་བ་ཁྲིམས་ཀྱི་གནས། །སྔགས་ཀྱི་བཟླས་པ་ཨ་དང་ཧཾ། །

ཞེས་པ་སྟེ། དེ་ལ་ཚོགས་སམ་མང་དུ་འདུས་པ་ནི་སྡེ་པ་ཞེས་བྱ་སྟེ། གང་གི་སྡེ་ཞེ་ན། གོང་དུ་བསྟན་པའི་སྡེ་མཚན་རྣམས་སོ། །དེ་རྣམས་གང་ལ་འདུས་ན་ལུས་ལའོ། །སུའི་ལུས་ལ་ཞེ་ན། སེམས་ཅན་གྱི་ལུས་ལའོ། །དེ་འདུས་པའི་སེམས་ཅན་གྱི་ལུས་ནི་ཅི་ལྟ་བུ་ཞེ་ན། སངས་རྒྱས་ཀྱི་སྐུའི་རང་བཞིན་ཅན་ནོ། །དེས་ན་སྡེ་པ་ཞེས་བྱ་སྐུ་རུ་བརྗོད་ཅེས་སེམས་ཅན་སངས་རྒྱས་ཀྱི་རང་བཞིན་དུ་སྡོམ་པར་བསྟན་ཏོ། །འོ་ན་སྡོམ་པ་ནི་གང་ཟག་ལ་ལྟོས་ཤིང་དེ་ཡང་རབ་ཏུ་བྱུང་བ་ལ་ལྟོས་ན་འདིར་དེ་དག་གི་རྣམ་བཞག་མེད་པས་སོ་ཞེ་ན། ཡོད་དེ་སེམས་ཅན་ཐམས་ཅད་རང་བྱུང་གི་དགེ་སློང་ཡིན་ཏེ། ཇི་ལྟར་ཞེ་ན། མའི་ལྟོ་བ་ནི་དགེ་སློང་འདུན་གྱི་གནས་སུ་བརྗོད་པར་བྱ་སྟེ། སྐྱེས་གནས་ནས་ཕྱིར་བྱུང་བ་ནི་འདོད་པའི་ཆགས་དང་བྲལ་བར་འགྱུར་ལ། མངལ་གྱི་ཕྲུ་མ་ནི་ཆོས་གོས་ཀྱི་དོན་ཉིད་ཡིན་པ་དང༌། དེ་བཞིན་དུ་མ་ནི་སྐྱོང་བར་བྱེད་པའི་དོན་གྱིས་རབ་ཏུ་བྱུང་བའི་མཁན་པོ་ཉིད་དང༌། སྐྱེ་བའི་ཚེ་ལག་གཉིས་མགོ་བོར་ཐལ་མོ་སྦྱར་བ་ནི་ཕྱག་འཚལ་བའི་ཚུལ་དང༌། རིམ་གྱིས་འགྲོ་བ་སོ་སོའི་བྱ་བ་དང་མཐུན་པར་གྱུར་པ་ནི་བསླབ་ཁྲིམས་ཀྱི་གནས་ལ་རིམ་གྱིས་སློབ་པའི་ཚུལ་དང༌། མཁན་སློབ་ཀྱིས་སྔགས་ཀྱི་ཚིགས་བརྗོད་པའི་རྗེས་སུ་བཟླས་པའི་ཚུལ་ནི་སྐྱེ་མ་ཐག་ཏུ་ཨ་དང་ཧཾ་གི་རྣམ་པའི་སྐད་གདངས་བྱུང་བའོ། །

**གཉིས་པ་ནི།**

སྐྱེ་གནས་འཁོར་ལོའི་རྣམ་པ་ཨ། །བདེ་ཆེན་གྱི་ཡང་རྣམ་པ་ཧཾ། །གཅེར་བུ་སྐྲ་དང་ཁ་སྤུ་བྲེགས། །སྔགས་དོན་སྐྱེས་པ་དགེ་སློང་ཉིད། །དེ་དག་རྐྱེན་གྱིས་སེམས་ཅན་རྣམས། །སངས་རྒྱས་ཉིད་དུ་ཐེ་ཚོམ་མེད། །ཟླ་བ་བཅུ་ཡང་ས་རྣམས་ཉིད། །སེམས་ཅན་ས་བཅུའི་དབང་ཕྱུག་གོ །

ཞེས་པ་སྟེ། དེ་ལྟར་ཡིན་པའི་འཐད་པ་གང་ཞེ་ན། སྐྱེ་གནས་ལྟེ་བའི་འཁོར་ལོའི་དབུས་ན་ཡི་གེའི་རྣམ་པ་ཨ་ཐུང་དང༌། སྤྱི་བོ་བདེ་ཆེན་གྱི་འཁོར་ལོའི་དབུས་ན་ཡང་ཡི་གེའི་རྣམ་པ་ཧཾ་ཡོད་པས་དེ་གཉིས་རྩ་དབུ་མས་འབྲེལ་བའི་དོན་གྱིས་ཨ་ཧཾ་བརྗོད་པ་དང༌། ཁྱིམ་པའི་རྟགས་སྤངས་པའི་བརྡར་ལུས་གཅེར་བུ་ཉིད་དང༌། སྐྲ་དང་ཁ་སྤུ་མེད་པ་ནི་དགེ་སློང་གི་ཚུལ་དུ་བྲེགས་པ་དང་མཚུངས་ཤིང༌། ཨ་ཧཾ་གི་སྔགས་དེ་དག་འདོན་བཞིན་དུ་སྐྱེས་པ་ནི་རང་བྱུང་གི་དགེ་སློང་ཉིད་དུ་གནས་པ་སྟེ། ཚུལ་དེ་དག་གི་རྐྱེན་གྱིས་མངལ་ནས་སྐྱེས་པའི་སེམས་ཅན་རྣམས་སངས་རྒྱས་སྤྲུལ་པའི་སྐུ་དང་ཆོས་མཐུན་པས། སངས་རྒྱས་ཉིད་དུ་བརྗོད་པ་ལ་ཐེ་ཚོམ་མེད་དེ། ཇི་ལྟར་ཞེ་ན། དྲི་མ་ཡེ་ནས་སངས་པ་དང༌། དཀོན་མཆོག་གསུམ་གྱི་ཡོན་ཏན་ཚང་ཞིང་རྒྱས་པའི་ཕྱིར་གདོད་མའི་སངས་རྒྱས་སུ་གྲུབ་སྟེ། འོ་ན་ས་དང་ལམ་ལ་མ་བརྟེན་པས་སོ་ཞེ་ན། མངལ་དུ་ཟླ་བ་བཅུ་གནས་པ་ཡང་ས་བཅུའི་སྤངས་རྟོགས་རྣམས་ཡོངས་སུ་རྫོགས་པ་ཉིད་དོ། །དེ་ལྟ་བུའི་རྟགས་དང་གཏན་ཚིག་དུ་མའི་སྒོ་ནས་སེམས་ཅན་རྣམས་ས་བཅུའི་དབང་ཕྱུག་ཏུ་དོན་གྱིས་གྲུབ་པས་སངས་རྒྱས་ཡིན་པར་གོར་མ་ཆག་གོ །

**གཉིས་པ་ནི།**

དེ་ནས་རྣལ་འབྱོར་མ་བདག་མེད་མ་ལ་སོགས་པའི་ལྷ་མོ་ཐམས་ཅད་འདི་ལྟ་སྟེ། སྤྱན་མ་དང༌། མཱ་མ་ཀཱི་དང༌། གོས་དཀར་མོ་དང༌། སྒྲོལ་མ་དང༌། ཁྲོ་གཉེར་ཅན་དང༌། ཙུནྡ་མ་དང༌། པརྞ་རི་ཁྲོད་མ་དང༌། འོག་ཞལ་མ་དང༌། དེ་དག་ལ་སོགས་པའི་རི་རབ་ཀྱི་རྡུལ་ཕྲ་རབ་མཉམ་པའི་རྣལ་འབྱོར་མ་རྣམས་ཚིག་འདི་དག་ཐོས་ནས་མཆོག་ཏུ་ངོ་མཚར་བར་གྱུར་ཅིང༌། བརྒྱལ་བ་དང༌། སྐྲག་པ་དང༌། ས་ལ་འགྱེལ་བ་དང༌། འདར་བར་གྱུར་ཏོ། །

ཞེས་པ་སྟེ། སེམས་ཅན་སངས་རྒྱས་གསུངས་པའི་རྗེས་དེ་ནས་རྣལ་འབྱོར་མ་བདག་མེད་མ་ལ་སོགས་པའི་ལྷ་མོ་ཐམས་ཅད་ཀྱི་གཙོ་མོར་གྱུར་པ་འདི་ལྟ་སྟེ། སའི་རང་བཞིན་སྤྱན་མ་དང༌། ཆུའི་རང་བཞིན་མཱ་མ་ཀཱི་དང༌། མེའི་རང་བཞིན་གོས་དཀར་མོ་དང༌། རླུང་གི་རང་བཞིན་སྒྲོལ་མ་དང༌། ནམ་མཁའི་རང་བཞིན་ཁྲོ་གཉེར་ཅན་དང༌། ཙུན་ད་སྟེ་སྐུལ་བྱེད་མ་དང༌། པརྞ་སྟེ་ལོ་མ་ཅན་རི་ཁྲོད་མ་དང༌། འོག་ཞལ་ཕག་གདོང་མ་དང༌། གཙོ་མོ་དེ་དག་ལ་སོགས་པའི་རབ་ཀྱི་རྡུལ་ཕྲ་རབ་ཀྱི་གྲངས་དང་མཉམ་པའི་རྣལ་འབྱོར་མ་རྣམས་བཅོམ་ལྡན་འདས་ཀྱིས་གསུངས་པའི་ཚིག་འདི་དག་ཐོས་ནས་སེམས་ཅན་སངས་རྒྱས་སུ་བསྟན་པ་ལ་ཧ་ལས་ཏེ་མཆོག་ཏུ་ངོ་མཚར་བར་གྱུར་ཅིང༌། ཁ་ཅིག་རྨོངས་ཏེ་དྲན་མེད་དུ་བརྒྱལ་བ་དང༌། ཁ་ཅིག་ཐེ་ཚོམ་པས་དོན་ལ་སྐྲག་པ་དང༌། ཁ་ཅིག་བྲེད་ཅིང་ལུས་ས་ལ་འགྱེལ་བ་དང༌། ཁ་ཅིག་དངངས་ཏེ་འདར་བར་གྱུར་ཏོ། །དེ་ཙམ་གྱིས་རྡོ་རྗེའི་ལྷ་མོ་རྣམས་བརྒྱལ་བར་རིགས་སམ་ཞེ་ན། མ་འོངས་པའི་གདུལ་བྱ་བློ་དམན་པ་རྣམས་ཀྱི་ཐེ་ཚོམ་བསལ་བའི་ཕྱིར་དྲང་དོན་དུ་བསྟན་གྱི། ངེས་དོན་དུ་བདག་མེད་མ་ནི་ལུས་ཀྱི་རྩ་གསུམ། སྤྱན་མ་སོགས་བཞི་ནི་འཁོར་ལོ་བཞི། ཁྲོ་གཉེར་ཅན་ནི་ཨ་ཐུང༌། ཙུནྡ་ནི་ཐུང་སེལ་གྱི་རླུང༌། རི་ཁྲོད་མ་ནི་རྩ་འདབ། འོག་ཞལ་མ་ནི་ཧཾ་ཡིག་ཐུར་བསྟན། རྣལ་འབྱོར་མ་རྣམས་རྩ་ཕྲན། ཚིག་ཐོས་པ་ནི་འབར་འཛག ངོ་མཚར་བ་ནི་བདེ་ཆེན་སྐྱེས་པ། བརྒྱལ་བ་མི་རྟོག་པ། སྐྲག་པ་གཉིས་སྣང་འཇོམས་པ། འགྱེལ་བ་ཕུང་སོགས་ཞིག་པ། འདར་བ་རླུང་དྷཱུ་ཏིར་ཐིམ་པའི་དོན་ནོ། །

**གསུམ་པ་ནི།**

ཡང་རྡོ་རྗེ་ཅན་གྱིས་ལྷ་མོ་དེ་དག་ཐམས་ཅད་ལ་གཟིགས་ནས་བསླང་བའི་ཕྱིར་ཡང་དག་པར་བསྟོད་པ། ས་དང་ཆུ་རླུང་བྱིན་ཟ་ཡི། །ལྷ་མོ་སྣོད་ཅན་ཁྱེད་ཉིད་ལ། །གང་ཞིག་སུས་ཀྱང་མི་ཤེས་པ། །དེ་ཉིད་ང་ཡིས་སྤྲོ་ཡིས་ཉོན། །བཅོམ་ལྡན་འདས་ཀྱི་གསུང་རྨི་ལམ་ལྟ་བུ་དེ་ཉེ་བར་ཐོས་ནས། དེ་རྣམས་ཐམས་ཅད་སྲོག་རྙེད་པར་གྱུར་ཏོ། །

ཞེས་པ་སྟེ། ཡང་སྟོན་པ་རྡོ་རྗེ་ཅན་གྱིས་བདག་མེད་མ་ལ་སོགས་པའི་ལྷ་མོ་དེ་དག་ཐམས་ཅད་བརྒྱལ་ཞིང་རྨོངས་པའི་ཚུལ་ལ་གཟིགས་ནས་བསླང་བའི་ཕྱིར་ཡང་དག་པར་བསྟོད་པ་སྟེ། ས་དང་ཆུ་དང་རླུང་དང་བྱིན་ཟ་མེ་ཡི་རང་བཞིན་རྣམ་པར་དག་པ་སྤྱན་མ་ལ་སོགས་པ་ལྷ་མོའི་གཟུགས་སུ་སྟོན་པ་ཆོས་ཟབ་མོ་ཉན་པའི་སྣོད་དང་ལྡན་པ་ཅན་ཁྱེད་རྣམས་ཉིད་ལ། སེམས་ཅན་སངས་རྒྱས་སུ་བསྟན་པའི་དོན་གང་ཞིག་ཨུཏྤལ་དང་པདྨ་གཉིས་དང་ཙནྡན་ལྟ་བུའི་གང་ཟག་སུས་ཀྱང་མི་ཤེས་པ་དེ་ཉིད་ང་ཡིས་ཞིབ་ཏུ་བཤད་པར་སྤྲོ་ཡིས་རིན་ཆེན་ལྟ་བུའི་རྣལ་འབྱོར་མ་ཁྱེད་རྣམས་ཉོན་ཅིག་ཅེས་གདམས་པས། བཅོམ་ལྡན་འདས་ཀྱི་གསུང་གིས་བསྟོད་པའི་ཚིག་འདི་རྨི་ལམ་འོད་གསལ་དུ་ཞུགས་པ་ལས་བསླང་བ་ལྟ་བུ་དེ་ཉེ་བར་ཐོས་ནས། ལྷ་མོ་དེ་རྣམས་ཐམས་ཅད་སྲོག་སྟེ་དྲན་པ་རྙེད་པའི་ཚུལ་བསྟན་པར་གྱུར་ཏོ། །

**བཞི་པ་ཐེ་ཚོམ་སེལ་བ་དངོས་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ལ་གཉིས། རང་བཞིན་སངས་རྒྱས་ཡིན་ཡང་སེམས་ཅན་དུ་བཞག་པ་མི་འགལ་བ་དང༌། གློ་བུར་གྱི་དྲི་མ་བསལ་བའི་ཐབས་དཔེ་དང་བཅས་ཏེ་བསྟན་པའོ། དང་པོ་ལ་གཉིས། སྟོན་པས་གསུངས་པ་དང༌། འཁོར་གྱིས་མཐུན་འགྱུར་བརྗོད་པའོ། །དང་པོ་ནི།**

བཅོམ་ལྡན་འདས་ཀྱིས་བཀའ་སྩལ་པ། སེམས་ཅན་རྣམས་ནི་སངས་རྒྱས་ཉིད། །འོན་ཀྱང་གློ་བུར་དྲི་མས་བསྒྲིབས། །དེ་ཉིད་བསལ་ན་སངས་རྒྱས་ཉིད། །

ཅེས་པ་སྟེ། བཅོམ་ལྡན་འདས་ཀྱིས་སེམས་ཅན་སངས་རྒྱས་སུ་གསུངས་པའི་དགོངས་པ་བཀའ་སྩལ་པ། སེམས་ཅན་རྣམས་ནི་གདོད་ནས་རང་བཞིན་གྱིས་རྣམ་པར་དག་པ་སངས་རྒྱས་ཉིད་ཡིན་ཏེ་སངས་རྒྱས་ཀྱི་དེ་བཞིན་ཉིད་དང་སེམས་ཅན་གྱི་དེ་བཞིན་ཉིད་ལ་དབྱེ་བ་མེད་པའི་ཕྱིར་རོ། །དེ་ལྟར་སེམས་ཅན་འཁོར་བར་འཁྱམས་པ་ཅིའི་ཕྱིར་ཞེ་ན། འོན་ཀྱང་གཟུང་འཛིན་གློ་བུར་བའི་དྲི་མས་བསྒྲིབས་ཤིང་ཇི་སྲིད་དྲི་མ་བཏང་བར་དེ་སྲིད་དུ་སེམས་ཅན་དུ་གནས་ཤིང་འཁོར་བར་འཁྱམས་པས་སོ། །གཉེན་པོ་ལམ་གྱི་སྟོབས་ཀྱིས་དྲི་མ་དེ་ཉིད་བག་ཆགས་དང་བཅས་པ་སྦྱངས་པའི་ཚུལ་གྱིས་བསལ་ན་དོན་གཉིས་ལྡན་པའི་སངས་རྒྱས་ཉིད་དུ་གྲུབ་ཅིང་ངོ་བོ་ལ་དབྱེ་བ་མེད་ཀྱང་གནས་སྐབས་ལ་བརྟེན་ནས་སེམས་ཅན་དང་སངས་རྒྱས་གཉིས་སུ་ཕྱེ་བ་མི་འགལ་ལོ། །

**གཉིས་པ་ནི།**

ལྷ་མོས་གསོལ་པ། བཅོམ་ལྡན་འདས་དེ་དེ་བཞིན་ཏེ། བདེན་པ་མ་མཆིས་ཤིང༌། བརྫུན་པ་ཡང་མ་མཆིས་སོ། །

ཞེས་པ་སྟེ། ལྷ་མོ་རྣམས་ཀྱིས་ཡི་རངས་ཏེ་གསོལ་པ། བཅོམ་ལྡན་འདས་དེ་དེ་བཞིན་ཏེ། ཀུན་རྫོབ་ཏུ་གློ་བུར་བའི་དྲི་མ་ཡོད་པས་དོན་དེ་བདེན་པ་མ་མཆིས་ཤིང༌། དོན་དམ་པར་རྣམ་པར་དག་པའི་ངོ་བོར་གནས་པས་དོན་དེ་བརྫུན་པ་ཡང་མ་མཆིས་སོ་ཞེས་མཐུན་འགྱུར་བརྗོད་པའོ། །

**གཉིས་པ་ལ་གཉིས། དཔེ་བསྟན་པ་དང༌། དོན་བཤད་པའོ། །དང་པོ་ནི།**

བཅོམ་ལྡན་འདས་ཀྱིས་བཀའ་སྩལ་པ། གང་ཞིག་མི་ཤེས་འཇིག་རྟེན་པ། །བཙན་དུག་ཟོས་པས་བརྒྱལ་བར་འགྱུར། །རྨོངས་སྤངས་དེ་ཉིད་ཡིད་ཀྱིས་ནི། །དེ་ཡི་དེ་ཉིད་ཡོངས་སུ་གཅོད། །

ཅེས་པ་སྟེ། བཅོམ་ལྡན་འདས་ཀྱིས་གློ་བུར་བའི་དྲི་བ་བསལ་བའི་ཐབས་བཀའ་སྩལ་པ། དཔེར་ན་སྐྱེ་བོ་གང་ཞིག་སྔགས་དང་སྨན་གྱི་ཐབས་ཚུལ་མི་ཤེས་པའི་འཇིག་རྟེན་པ་དག་བཙན་དུག་ཟོས་པས་བརྒྱལ་བའམ་འཆི་བར་འགྱུར་ལ། དུག་སྨན་དུ་བྱེད་པའི་ཐབས་ལ་མཁས་ཤིང་རྨོངས་པ་སྤངས་ཏེ་དུག་གི་དེ་ཉིད་ཤེས་པའི་ཡིད་ཅན་གྱིས་ཟོས་ན། དུག་དེ་ཡི་ཐབས་ཚུལ་གྱི་དེ་ཉིད་ཤེས་པས་དུག་གི་སྐྱོན་ཡོངས་སུ་གཅོད་པ་དང་དུག་རང་སྨན་དུ་གྱུར་པ་ཉིད་དོ། །

**གཉིས་པ་ནི།**

དེ་བཞིན་ཞི་བའི་ཐབས་ཤེས་ཤིང༌། །ཀྱེ་ཡི་རྡོ་རྗེ་ངལ་གསོས་ན། །མ་རིག་སོགས་པས་མི་འཛིན་ཅིང༌། །གཏི་མུག་སོགས་ཀྱིས་འཆིང་བ་མིན། །རང་དང་གཞན་གྱིས་རྟོགས་པ་ལས། །

ཞེས་པ་སྟེ། དཔེ་དེ་བཞིན་དུ་ལས་ཉོན་རབ་ཏུ་ཞི་བའི་ཐབས་རིགས་མཐུན་གཉེན་པོར་བཏང་ཚུལ་ཤེས་ཤིང༌། ཀྱེའི་རྡོ་རྗེའི་ལམ་ཉམས་སུ་བླངས་པས་སྔར་འཁོར་བའི་སྡུག་བསྔལ་གྱིས་ངུབ་པའི་སེམས་ཉིད་བདེ་སྟོང་དབྱེར་མེད་ཀྱི་ངང་དུ་ངལ་གསོས་ན། མ་རིག་པ་ལ་སོགས་པ་རྟེན་འབྲེལ་ཡན་ལག་བཅུ་གཉིས་ཀྱིས་སྲིད་པར་མི་འཛིན་ཅིང༌། གཏི་མུག་ལ་སོགས་པའི་དུག་ལྔ་དུག་གསུམ་གྱིས་ཀྱང་འཁོར་བར་མི་འཆིང་བ་མ་ཟད་གྲོགས་སུ་འགྱུར་བ་དང༌། སྒྲུབ་པ་པོ་རང་དང་གཞན་སྣང་གྲགས་ཀྱི་ཆོས་ཐམས་ཅད་བདེ་སྟོང་དབྱེར་མེད་དུ་རྟོགས་པ་ལས་ཐམས་ཅད་དག་མཉམ་རོ་གཅིག་ཏུ་འགྱུར་བའོ། །

**གཉིས་པ་རྒྱས་པར་བཤད་པ་ལ་ལྔ། སེམས་ཅན་སངས་རྒྱས་སུ་ནང་ནས་རྟོགས་པ། ཕྱི་རོལ་ན་སངས་རྒྱས་མེད་པར་བསྟན་པ། གནད་འདི་ཤེས་ན་རིགས་ངན་གྱིས་ཀྱང་འགྲུབ་པར་བསྟན་པ། ལམ་མི་ཤེས་པའི་ཉེས་དམིགས་བསྟན་པ། ཡོངས་སུ་ཤེས་པའི་ཕན་ཡོན་བསྟན་པའོ། །དང་པོ་ནི།**

སངས་རྒྱས་མ་ཡིན་སེམས་ཅན་ནི། །གཅིག་ཀྱང་ཡོད་པ་མ་ཡིན་ཏེ། །དམྱལ་བ་ཡི་དྭགས་བྱོལ་སོང་དང༌། །ལྷ་དང་ལྷ་མིན་མི་རྣམས་དང༌། །བཤང་བའི་སྲིན་བུ་ལ་སོགས་པ། །ལྷ་དང་ལྷ་མ་ཡིན་གྱི་ཡང༌། །བདེ་བ་གང་ཕྱིར་མི་ཤེས་པས། །རྟག་ཏུ་རང་བཞིན་བདེ་བ་ཅན། །

ཞེས་པ་སྟེ། ཐམས་ཅན་འདི་དང་འདིའོ་ཞེས་རྟོགས་པས་བཏགས་པ་ཙམ་མ་གཏོགས་དོན་དུ་སངས་རྒྱས་མ་ཡིན་པའི་སེམས་ཅན་ནི་གཅིག་ཀྱང་ཡོད་པ་མ་ཡིན་ཏེ། དེས་ན་སེམས་ཅན་དམྱལ་བ་པ་དང༌། ཡི་དྭགས་དང༌། བྱོལ་སོང་སྟེ་དུད་འགྲོ་དང༌། འདོད་གཟུགས་ཀྱི་ལྷ་དང༌། ལྷ་མ་ཡིན་དང༌། མིའི་འགྲོ་བ་རྣམས་ཏེ་རིགས་དྲུག་དང༌། ཐ་ན་བཤང་བའི་སྲིན་བུ་ལ་སོགས་པ་སྲོག་ཆགས་དམན་པ་ཡན་ཆད་དང༌། མཆོག་ཏུ་གྱུར་པ་ལྷ་དང༌། བར་མ་ལྷ་མ་ཡིན་གྱི་གཟུགས་ཀྱིས་བསྡུས་པ་དང་ཡང་སྒྲས་མི་རྣམས་ཀྱིས་ཀྱང་སོ་སོའི་རྒྱུད་ལ་ཡོད་པའི་སངས་རྒྱས་ཀྱི་རང་བཞིན་བདེ་བ་ཆེན་པོ་དེ་ཉིད་ལས་ཉོན་གང་དག་གིས་སྒྲིབ་པའི་ཕྱིར་མི་ཤེས་པ་ཙམ་གྱིས་འཁོར་བར་འཁྲུལ་པ་མ་གཏོགས། དེའི་རང་བཞིན་ནང་ནས་རྟོགས་ན་དུས་རྟག་ཏུ་རང་བཞིན་མི་འགྱུར་བའི་བདེ་བ་ཅན་དུ་གནས་པ་ལས་མ་འདས་པས་སོ། །

**གཉིས་པ་ནི།**

འཇིག་རྟེན་ཁམས་ནི་གང་དུ་ཡང༌། །སངས་རྒྱས་གཞན་དུ་རྙེད་མི་འགྱུར། །སེམས་ཉིད་རྫོགས་པའི་སངས་རྒྱས་ཉིད། །སངས་རྒྱས་གཞན་དུ་བསྟན་པ་མེད། །

ཅེས་པ་སྟེ། ཕྱི་རོལ་འཇིག་རྟེན་གྱི་ཁམས་ནི་མཐའ་ཡས་པ་གང་དུ་བཙལ་ཡང་སངས་རྒྱས་ཞེས་བྱ་བ་ནང་རང་གི་སེམས་ལས་གཞན་དུ་རྙེད་པར་མི་འགྱུར་ཏེ། བདེ་ཆེན་གཉུག་མའི་སེམས་ཉིད་ནི་གདོད་ནས་རྫོགས་པའི་སངས་རྒྱས་ཀྱི་རང་བཞིན་ཡིན་པས། གཞི་རང་བཞིན་རྣམ་དག་གི་སངས་རྒྱས་འདི་ལས་གཞན་དུ་འབྲས་བུ་དྲི་བྲལ་གྱི་སངས་རྒྱས་ཞིག་གསར་དུ་འབྱུང་བར་རྒྱལ་བས་རྒྱུད་སྡེ་གང་ལས་ཀྱང་བསྟན་པ་མེད་དོ། །

**གསུམ་པ་ནི།**

གདོལ་པ་སྨྱིག་མ་མཁན་ལ་སོགས། །གསོད་དོན་དོན་དུ་སེམས་པ་པོ། །དེ་རྣམས་ཀྱེ་རྡོ་རྗེ་ཤེས་ན། །འགྲུབ་འགྱུར་འདི་ལ་ཐེ་ཚོམ་མེད། །

ཅེས་པ་སྟེ། དེ་ལྟ་ནའང་ལས་ངན་སྤྱོད་པ་རྣམས་ཀྱིས་སངས་རྒྱས་ཇི་ལྟར་འགྲུབ་ཅེ་ན། གདོལ་པ་སྟེ་རིགས་ངན་གཤན་པ་དང་སྨྱིག་མ་མཁན་དང་མདའ་མཁན་ལ་སོགས་པ། རྟག་ཏུ་སྲོག་ཆགས་གསོད་པའི་དོན་འབའ་ཞིག་དོན་དུ་གཉེར་བ་ཡིད་ལ་སེམས་པ་པོ་སྡིག་ཅན་དེ་རྣམས་ཀྱིས་ཀྱང་ཀྱེའི་རྡོ་རྗེའི་ཐབས་ཁྱད་པར་ཅན་འདི་ཤེས་ཤིང་ཉམས་སུ་བླངས་ན། མྱུར་དུ་ནང་གི་སངས་རྒྱས་མཆོག་འགྲུབ་པར་འགྱུར་བ་འདི་ལ་ཐེ་ཚོམ་མེད་དོ། །

**བཞི་པ་ནི།**

བྱིས་པ་མི་ཤེས་པས་བསྒྲིབས་པ། །འདི་ཡིས་འགྲོ་བ་མི་ཤེས་པ། །འགྲོ་བ་དྲུག་གི་སྲིད་པའི་མཐར། །གང་ཞིག་རྨོངས་པ་འཁོར་བར་འགྱུར། །

ཞེས་པ་སྟེ། རིགས་མཐོ་ཞིང་ངན་སྤྱོད་མི་བྱེད་ན་ཡང་བག་མེད་གྱི་ནར་འཁོར་བའི་བྱིས་པ་སོ་སོའི་སྐྱེ་བོ་བླང་དོར་མི་ཤེས་པས་རྒྱུད་བསྒྲིབས་ཏེ་ལམ་འདི་ལ་རྨོངས་པ་འདི་ཡིས་འགྲོ་བའི་རང་བཞིན་སངས་རྒྱས་ཡིན་པར་མི་ཤེས་པར་འཁྲུལ་སྣང་འབའ་ཞིག་ལ་སྤྱོད་པའི་དབང་གིས། འགྲོ་བ་རིགས་དྲུག་གི་གནས་སུ་འཁྱམས་ཏེ་སྲིད་པའི་མཐའི་བར་དུ་སྐྱེ་བ་ལེན་དགོས་ཏེ། ཅི་ཕྱིར་ཞེ་ན། གང་ཞིག་རྨོངས་པའི་དབང་གིས་ལམ་ལ་མི་བརྩོན་པ་དེ་དག་ནི་ནམ་ཡང་གྲོལ་བའི་དུས་མེད་པའི་ཕྱིར་ཡང་དང་ཡང་དུ་འཁོར་བར་འགྱུར་རོ་ཞེས་པའི་དོན་ནོ། །

**ལྔ་པ་ནི།**

རྡོ་རྗེ་སྙིང་པོ་སྙིང་རྗེ་ཆེ། །ཀྱེ་ཡི་རྡོ་རྗེ་ཐབས་རྙེད་ནས། །གང་ཞིག་ཡུལ་རྣམས་རྣམ་སྦྱོང་བ། །དེ་ནི་བླ་མེད་རྙེད་པར་འགྱུར། །

ཞེས་པ་སྟེ། ལམ་ལ་བརྩོན་པས་ཅི་འབྱུང་ཞེ་ན། རྡོ་རྗེ་སྙིང་པོ་སྙིང་རྗེ་ཆེ་ཞེས་བོས་ནས། གྱི་ནར་གནས་པའི་ལེ་ལོ་ལས་བཟློག་སྟེ་གྲོལ་བའི་ཐབས་བཙལ་དགོས་ཏེ། དེ་ལ་ཐབས་མཆོག་ཀྱེའི་རྡོ་རྗེའི་ལམ་འདི་ལ་བརྟེན་ན་ལམ་རིམ་པ་གཉིས་ཀྱི་ཐབས་ཀྱི་མན་ངག་རྙེད་ནས། བརྩོན་པ་ཅན་གང་ཞིག་གིས་ཡུལ་དང་ཡུལ་ཅན་དུ་ཞེན་པའི་རྣམ་པར་རྟོག་པ་རྣམས་ཡུལ་ལྷ་དང་ལྷ་མོར་དག་པ་དང་ཡུལ་ཅན་དེ་བཞིན་ཉིད་ཀྱི་རང་བཞིན་སངས་རྒྱས་སུ་རྣམ་པར་སྦྱོང་བ་ལ་འབད་པར་བྱེད་པ་འདི་ནི་བླ་ན་མེད་པའི་བྱང་ཆུབ་མྱུར་དུ་རྙེད་པར་འགྱུར་རོ་ཞེས་པའོ། །

**གཉིས་པ་ཐུན་མོང་གི་གསལ་བྱེད་ཞར་བྱུང་དུ་བསྟན་པ་ལ་བཞི། ལྷ་མོ་བརྒྱད་ཀྱི་རྒྱ་འཆོལ་བའི་སྐྱོན་སྤང་བ། གཏོར་མའི་སྔགས་ལས་ཚོགས་དང་བཅས་པ། རིགས་རྣམས་གསུམ་དུ་བསྡུ་བའི་ཕྱིར་ལྷ་མོ་གསུམ་གྱི་རྒྱས་འདེབས། རིགས་ལ་ཞེན་པ་སྤང་བའི་ཕྱིར་རིགས་བདག་གི་དབྱེ་བསྡུ་བསྟན་པའོ། །དང་པོ་ལ་གཉིས། མཚམས་མ་བཞིའི་རིགས་བདག་གི་ཞུས་ལན་དང༌། ཕྱོགས་མ་བཞི་དེ་དང་མཚུངས་པར་བསྟན་པའོ། །དང་པོ་ལ་བཞི་ལས། དང་པོ་པུཀྐ་སཱིའི་རིགས་བདག་ལ་ཞུ་བ་དང་ལན་གཉིས་ལས། དང་པོ་ནི།**

རྡོ་རྗེ་སྙིང་པོས་གསོལ་པ། ས་ནི་པུཀྐ་སཱིར་བཤད་པ། །གང་ཕྱིར་གཏི་མུག་སྲ་བ་ཉིད། །སྐུ་ནི་རྣམ་སྣང་ཉིད་གསུང་བ། །ཇི་ལྟར་མི་བསྐྱོད་ཕྱག་རྒྱ་ལགས། །

ཞེས་པ་སྟེ། རྡོ་རྗེ་སྙིང་པོས་བཅོམ་ལྡན་འདས་ལ་གསོལ་པ། སའི་ཁམས་དག་པ་ནི་ལྷ་མོ་པུཀྐ་སཱིར་བཤད་པ་དེ་ལ་གང་ཕྱིར་གཏི་མུག་རྣམ་པར་སྣང་མཛད་ཀྱང་སྲ་བ་ས་དག་པ་ཉིད་ཀྱི་ཕྱིར། པུཀྐ་སཱི་ལ་སྐུ་ནི་རྣམ་སྣང་ཉིད་ཀྱི་ཕྱག་རྒྱ་གསུང་བར་རིགས་ན། ཇི་ལྟར་མི་བསྐྱོད་པའི་ཕྱག་རྒྱ་གདབ་ཅེས་གསུངས་པའི་རྒྱུ་མཚན་ཅི་ལགས་ཞེས་ཞུས་པའོ། །

**གཉིས་པ་ནི།**

བཅོམ་ལྡན་འདས་ཀྱིས་བཀའ་སྩལ་པ། སེམས་སྤངས་ནས་ནི་ལུས་ཀྱིས་ནི། །མཛེས་པ་གཞན་དུ་མི་འགྱུར་རོ། །དེ་ཕྱིར་རྣམ་པར་སྣང་མཛད་སེམས། །སྐུ་ལ་ཐུགས་ཀྱི་ཕྱག་རྒྱ་གདབ། །

ཅེས་པ་སྟེ། དེའི་ལན་དུ་བཅོམ་ལྡན་འདས་ཀྱིས་བཀའ་སྩལ་པ། སེམས་མི་བསྐྱོད་པ་སྤངས་ནས་ནི་ལུས་ལ་རྣམ་པར་སྣང་མཛད་ཀྱིས་ནི་རྒྱས་བཏབ་ན། སྐུ་ལ་སྐུ་ཡི་བརྒྱན་པའམ་ལུས་ཉིས་བརྩེགས་སུ་འགྱུར་བའི་ཕྱིར་ལུས་ཀྱི་མཛེས་པ་སེམས་མེད་ན་གཞན་སེམས་ཅན་གྱི་དོན་དུ་མི་འགྱུར་རོ། །དེའི་ཕྱིར་ལུས་རྣམ་པར་སྣང་མཛད་ཀྱི་ངོ་བོ་པུཀྐ་སཱི་ལ་སེམས་མི་བསྐྱོད་པས་རྒྱས་བཏབ་པ་ནི། སྐུ་ལ་ཐུགས་ཀྱི་ཕྱག་རྒྱས་གདབ་པའམ་ལུས་ལ་སེམས་ཀྱི་རྒྱས་བཏབ་པའོ། །

**གཉིས་པ་རི་ཁྲོད་མའི་རིགས་བདག་ལ་ཞུ་བ་དང་ལན་གཉིས་ལས། དང་པོ་ནི།**

རྡོ་རྗེ་སྙིང་པོས་གསོལ་པ། ཆུ་ཁམས་རི་ཁྲོད་མར་བཤད་པ། །མི་བསྐྱོད་ཁུ་བའི་གཟུགས་ཅན་ཉིད། །གཙོ་བོ་མི་བསྐྱོད་ཕྱག་རྒྱ་ནི། །རི་ཁྲོད་མ་ལ་ཕྱག་རྒྱ་རིགས། །

ཞེས་པ་སྟེ། ཡང་རྡོ་རྗེ་སྙིང་པོས་གསོལ་པ། ཆུའི་ཁམས་དག་པ་ལྷ་མོ་རི་ཁྲོད་མར་བཤད་པ་དེ་ལ་མི་བསྐྱོད་པའང་ཁུ་བ་སྟེ་ཆུའི་གཟུགས་ཅན་ཉིད་ཡིན་ན། གཙོ་བོ་ཞེས་བཅོམ་ལྡན་འདས་ལ་བོས་ནས། མི་བསྐྱོད་པའི་ཕྱག་རྒྱ་ནི་རི་ཁྲོད་མ་ལ་ཕྱག་རྒྱ་འདེབས་པ་ཤིན་ཏུ་རིགས་ན་རྣམ་སྣང་གི་ཕྱག་རྒྱ་གདབ་པ་ཅི་ལགས་ཞེས་ཞུས་པའོ། །

**གཉིས་པ་ནི།**

བཅོམ་ལྡན་འདས་ཀྱིས་བཀའ་སྩལ་པ། ལུས་སྤངས་ནས་ནི་སེམས་ཀྱིས་ནི། །གནས་པ་གཞན་དུ་མཐོང་མི་འགྱུར། །དེ་ཕྱིར་སེམས་ནི་གཏི་མུག་འགྱུར། །ཐུགས་ལ་གཏི་མུག་ཕྱག་རྒྱས་གདབ། །

ཅེས་པ་སྟེ། དེའི་ལན་དུ་བཅོམ་ལྡན་འདས་ཀྱིས་བཀའ་སྩལ་པ། ལུས་ཀྱི་བདག་ཉིད་རྣམ་པར་སྣང་མཛད་སྤངས་ནས་ནི། མི་བསྐྱོད་པ་སེམས་ཀྱིས་ནི་རྒྱས་བཏབ་ན། སེམས་ལས་སེམས་ཀྱིས་བརྒྱན་པའམ་ཐུགས་གཉིས་བརྩེགས་སུ་གནས་པའི་ཕྱིར་དེ་ལ་མཛེས་པ་ལུས་མེད་ན་གཞན་སེམས་ཅན་གྱི་དོན་དུ་འགྲོ་དོན་མངོན་སུམ་མཐོང་བར་མི་འགྱུར་རོ། །དེ་ཕྱིར་སེམས་མི་བསྐྱོད་པའི་རང་བཞིན་རི་ཁྲོད་མ་ལ་གཏི་མུག་རྣམ་སྣང་གི་རྒྱས་གདབ་པར་འགྱུར་བ་ནི། ཐུགས་ལ་གཏི་མུག་སྐུའི་ཕྱག་རྒྱས་གདབ་པའམ་སེམས་ལ་ལུས་ཀྱི་རྒྱས་གདབ་པའོ། །

**གསུམ་པ་གདོལ་པ་མོའི་རིགས་བདག་ལ་ཞུ་བ་དང་ལན་གཉིས་ལས། དང་པོ་ནི།**

རྡོ་རྗེ་སྙིང་པོས་གསོལ་པ། མེ་ནི་གདོལ་པ་མར་བཤད་པ། །འདོད་ཆགས་ཕྱག་རྒྱས་གདོལ་པ་མོ། །རིགས་ཏེ་ཕྱག་རྒྱ་གཞན་མིན་ན། །ཇི་ལྟར་རིན་ཆེན་ཕྱག་རྒྱ་ལགས། །

ཞེས་པ་སྟེ། ཡང་རྡོ་རྗེ་སྙིང་པོས་གསོལ་པ། མེ་ཁམས་དག་པ་ནི་ལྷ་མོ་གདོལ་པ་མོར་བཤད་པ་དེ་ལ་འདོད་ཆགས་དང་མེ་དག་པ་འོད་དཔག་མེད་ཀྱི་ཕྱག་རྒྱས་གདོལ་པ་མོ་ལ་རྒྱས་འདེབས་པར་རིགས་ཏེ་ཕྱག་རྒྱ་གཞན་གྱིས་རིགས་པ་མིན་ན། ཇི་ལྟར་གདོལ་པ་མོ་ལ་རིན་ཆེན་འབྱུང་གནས་ཀྱི་ཕྱག་རྒྱ་འདེབས་པ་ཅི་ལགས་ཞེས་ཞུས་པའོ། །

**གཉིས་པ་ནི།**

བཅོམ་ལྡན་འདས་ཀྱིས་བཀའ་སྩལ་པ། གང་ཕྱིར་འདོད་ཆགས་ཁྲག་བཤད་པ། །ཁྲག་ནི་རིན་ཆེན་འབྱུང་གནས་ཉིད། །དྲོད་ནི་ཁྲག་གི་རང་བཞིན་ཕྱིར། །འདོད་ཆགས་སེར་སྣའི་ཕྱག་རྒྱས་གདབ། །

ཅེས་པ་སྟེ། ཡང་བཅོམ་ལྡན་འདས་ཀྱིས་བཀའ་སྩལ་པ། རྒྱུ་མཚན་གང་གི་ཕྱིར་ན་འདོད་ཆགས་ནི་ཁྲག་ཏུ་བཤད་པ་ཡིན་པས། ཁྲག་ནི་རིན་ཆེན་འབྱུང་གནས་ཀྱི་ངོ་བོ་ཉིད་ཡིན་ཏེ་དྲོད་མེ་ནི་ཁྲག་གི་རང་བཞིན་ཡིན་པའི་ཕྱིར་ཁྲག་དང་འདོད་ཆགས་ཀྱི་རང་བཞིན་གདོལ་པ་མོ་ལ་སེར་སྣ་དག་པ་རིན་འབྱུང་གི་ཕྱག་རྒྱས་གདབ་པ་ནི་རྒྱུ་ལ་འབྲས་བུའི་རྒྱས་གདབ་པའོ། །

**བཞི་པ་གཡུང་མོའི་རིགས་བདག་ལ་ཞུ་བ་དང་ལན་གཉིས་ལས། དང་པོ་ནི།**

རྡོ་རྗེ་སྙིང་པོས་གསོལ་པ། གང་ཕྱིར་གཡུང་མོ་རླུང་ཉིད་དེ། །དོན་ཡོད་གྲུབ་པའི་གཟུགས་ཅན་ཉིད། །དོན་ཡོད་ཕྱག་རྒྱས་གཡུང་མོ་ལ། །གཙོ་བོ་ཕྱག་རྒྱས་རིགས་པར་འགྱུར། །

ཞེས་པ་སྟེ། ཡང་རྡོ་རྗེ་སྙིང་པོས་གསོལ་པ། རྒྱུ་མཚན་གང་གི་ཕྱིར་ལྷ་མོ་གཡུང་མོ་ནི་རླུང་གི་ཁམས་དག་པ་ཉིད་དེ། དོན་གྲུབ་པའང་རླུང་དག་པའི་གཟུགས་ཅན་ཉིད་ལགས་ཕྱིར་དོན་ཡོད་གྲུབ་པའི་ཕྱག་རྒྱས་གཡུང་མོ་ལ་རྒྱས་གདབ་པར་རིགས་ན། གཙོ་བོ་ཞེས་བོས་ནས་ཇི་ལྟར་འོད་དཔག་མེད་ཀྱི་ཕྱག་རྒྱ་རིགས་པར་འགྱུར་བ་ཅི་ལགས་ཞེས་ཞུས་པའོ། །

**གཉིས་པ་ནི།**

བཅོམ་ལྡན་འདས་ཀྱིས་བཀའ་སྩལ་པ། འདོད་ཆགས་མ་གཏོགས་ཕྲག་དོག་ནི། །གཞན་དུ་འབྱུང་བ་མ་ཡིན་ཏེ། །དེ་ཕྱིར་འདོད་ཆགས་ཕྱག་རྒྱ་ཡིས། །མཁས་པས་གཡུང་མོ་ཕྱག་རྒྱས་གདབ། །

ཅེས་པ་སྟེ། ཡང་བཅོམ་ལྡན་འདས་ཀྱིས་བཀའ་སྩལ་པ། རྒྱུ་འདོད་ཆགས་ལ་བརྟེན་པ་མ་གཏོགས་འབྲས་བུ་ཕྲག་དོག་ནི་གཞན་དུ་འབྱུང་བ་རིགས་པ་མ་ཡིན་ཏེ། དེའི་ཕྱིར་རྒྱུ་འདོད་ཆགས་དག་པ་འོད་དཔག་མེད་ཀྱི་ཕྱག་རྒྱ་ཡིས། ཚུལ་འདི་ལ་མཁས་པས་འབྲས་བུ་ཕྲག་དོག་གི་རང་བཞིན་གཡུང་མོ་ལ་ཕྱག་རྒྱས་གདབ་པ་ནི་འབྲས་བུ་ལ་རྒྱུའི་རྒྱས་གདབ་པའོ། །

**གཉིས་པ་ཕྱོགས་མ་བཞི་དེ་དང་མཚུངས་པར་བསྟན་པ་ནི།**

གང་ཕྱིར་ས་ནི་སྲ་བ་ཉིད། །དཀར་མོ་སྣང་མཛད་གསུངས་པ་ཉིད། །སྔར་གསུངས་ཉིད་ཀྱིས་རིམ་པ་ཡིས། །སེམས་ཀྱི་བདག་པོའི་ཕྱག་རྒྱས་གདབ། །དེ་ཉིད་རིམ་པས་ཆོམ་རྐུན་མ། །དེ་བཞིན་རོ་ལངས་མ་ཉིད་དང༌། །དེ་ཡི་རིགས་པས་གྷསྨ་རཱི། །མ་ལོག་པ་ལས་ཕྱག་རྒྱའོ། །

ཞེས་པ་སྟེ། རྒྱུ་མཚན་གང་གི་ཕྱིར་གཟུགས་ཕུང་ས་ཡི་ཁམས་ནི་སྲ་བ་ཁམས་དག་པ་རྣམ་སྣང་ཉིད་ཡིད་པའི་ཕྱིར། གཟུགས་ཕུང་དག་པ་དཀར་མོ་རྣམ་པར་སྣང་མཛད་ཀྱི་རིགས་སུ་གསུངས་པ་ཉིད་ལགས་ཀྱང༌། སྔར་གོང་དུ་པུཀྐ་སཱི་གསུངས་པ་ཉིད་ཀྱི་རིམ་པ་ཡིས་མཚོན་ཏེ་ཤེས་དགོས་པས། ལུས་ལ་སེམས་ཀྱི་བདག་པོ་མི་བསྐྱོད་པའི་ཕྱག་རྒྱས་གདབ་པ་དང༌། སྔར་རི་ཁྲོད་མ་ལ་གསུངས་པ་དེ་ཉིད་ཀྱི་རིམ་པས་མཚོན་ཏེ་ཆོམ་རྐུན་མ་མི་བསྐྱོད་པའི་རང་བཞིན་ལ་རྣམ་སྣང་གི་རྒྱས་བཏབ་པ་ནི་སེམས་ལ་ལུས་ཀྱི་རྒྱ་དང༌། དེ་བཞིན་དུ་སྔར་གདོལ་པ་མོ་ལ་གསུངས་པ་ལྟར་རོ་ལངས་མ་ཉིད་འོད་དཔག་མེད་ཀྱི་རིགས་ལ་རིན་འབྱུང་གི་རྒྱས་བཏབ་པ་ནི་རྒྱུ་ལ་འབྲས་བུའི་རྒྱ་དང༌། སྔར་གཡུང་མོ་ལ་གསུངས་པ་དེ་ཡི་རིགས་པས་གྷསྨ་རཱི་དོན་གྲུབ་ཀྱི་རིགས་ལ་འོད་དཔག་མེད་ཀྱི་རྒྱས་བཏབ་པ་ནི་འབྲས་བུ་ལ་རྒྱུའི་རྒྱ་སྟེ། དེ་དག་ནི་རིགས་དང་རིགས་བདག་ཕྱིན་ཅི་མ་ལོག་པ་ལས་རྒྱས་གདབ་བྱ་འདེབས་བྱེད་ཀྱི་ཕྱག་རྒྱའི་རིམ་པའོ། །

**གཉིས་པ་གཏོར་མའི་སྔགས་ལས་ཚོགས་དང་བཅས་པ་བསྟན་པ་ལ་གཉིས། ཞུ་བ་དང༌། ལན་ནོ། །དང་པོ་ནི།**

ཀྱེ་ཡི་རྡོ་རྗེ་རྡོ་རྗེ་འཛིན། །སྙོམས་འཇུག་གནས་པའི་ལྷ་ཉིད་ལ། །སེམས་ཅན་དོན་ཕྱིར་གཏོར་མ་ཆེ། །དེ་ལ་བདག་མེད་མས་ཞུས་པ། །

ཞེས་པ་སྟེ། ཀྱེ་ཡི་རྡོ་རྗེ་མངོན་པར་བྱང་ཆུབ་པ་ལྔའི་རྡོ་རྗེ་འཛིན་པ་ཟག་པ་མེད་པའི་བདེ་བའི་རོས་མཚོན་པའི་རྟགས་སུ་རང་འོད་ཀྱི་ཡུམ་དང་སྙོམས་པར་འཇུག་པའི་ཚུལ་དུ་གནས་པའི་ལྷ་བཅོམ་ལྡན་འདས་དེ་ཉིད་ལ་ཞུ་བའོ། །དགོས་པ་གང་གི་ཕྱིར་ཞེ་ན། སེམས་ཅན་རྣམས་ཀྱི་དོན་གྱི་ཕྱིར་དུའོ། །གང་ཞུ་ན། ལས་ཚོགས་འགྲུབ་པའི་གཏོར་མ་ཆེན་པོའི་ཆོ་གའོ། །གང་གིས་གང་ལ་ཞུས་ན། ཡབ་བཅོམ་ལྡན་འདས་དེ་ལ་ཡུམ་བདག་མེད་མས་ཞུས་པའོ། །

**གཉིས་པ་ལ་གསུམ། ཇི་ལྟར་གསུངས་ཚུལ་དགོས་པ་དང་བཅས་པ། གང་ཞིག་གསུངས་པའི་སྔགས་ཀྱི་རིམ་པ། ལས་ཚོགས་གྲུབ་པའི་ཕན་ཡོན་བསྟན་པའོ། །དང་པོ་ནི།**

ཨེ་ཝཾ་རྣམ་པར་བཞུགས་ནས་ནི། །བགེགས་དང་ལོག་པར་འདྲེན་པ་ལས། །སེམས་ཅན་རྣམས་ཀྱི་སྲོག་བསྲུང་ཕྱིར། །རྡོ་རྗེ་སེམས་དཔས་གཏོར་མ་བསྟན། །

ཞེས་པ་སྟེ། ཚུལ་ཇི་ལྟར་བུས་ཞུས་ན། ཨེ་ཝཾ་གྱི་རྣམ་པ་ཐབས་ཤེས་གཉིས་སུ་མེད་པར་སྙོམས་པར་འཇུག་པའི་ཚུལ་དུ་བཞུགས་ནས་ནི་ཞུས་པའོ། །དགོས་པ་གང་གི་ཆེད་དུ་ཞུས་ན་ལུས་དང་སྲོག་ལ་བར་དུ་གཅོད་པའི་བགེགས་དང་ལོག་པར་འདྲེན་ལས་བསྲུང་བའི་ཆེད་དུའོ། །གང་བསྲུང་ན། སེམས་ཅན་རྣམས་ཀྱི་ཚེ་སྲོག་བསྲུང་བའི་ཕྱིར། བཅོམ་ལྡན་འདས་རྡོ་རྗེ་སེམས་དཔས་གཏོར་མའི་ཆོ་ག་བསྟན་པར་མཛད་དོ། །

**གཉིས་པ་ལ་གསུམ། མགྲོན་ལ་གཏོར་མ་སྦྱིན་ཚུལ་དང༌། འདོད་དོན་གསོལ་བ། མཆོད་སྦྱིན་གྱིས་རྒྱས་འདེབས་ཚུལ་ལོ། །དང་པོ་ནི།**

ཨོཾ་ཨིནྡྲ་ཡ་མ་ཛ་ཡ་ཡཀྵ་བྷཱུ་ཏ་བ་ནི་བཱ་ཡུ་རཀྵ་ཙནྡྲ་སཱུརྻ་མཱ་ཏ་པ་བྱཱ་ཏ་ལ་པ་ཏཱ་ལ་ཨཥྚ་ས་བྱ་སྭཱཧཱ། ཨི་དམ་བ་ལིཾ་བྷུཉྫ་ཛི་ག་པུཥྤ་དྷུ་པ་མཾ་ས་པིངྒ།

ཞེས་པ་སྟེ། ཨོཾ་སྔགས་ཀྱི་མགོ་སྟེ་ངེས་པར་སྟེར་བ། ཨིནྡྲ་ནི་དབང་པོ། ཡ་མ་གཤིན་རྗེ། ཛ་ཡ་ཆུ་ལྷ། ཡཀྵ་གནོད་སྦྱིན། བྷཱུ་ཏ་འབྱུང་པོ། བ་ནི་མེ་ལྷ། བཱ་ཡུ་རླུང་ལྷ། རཀྵ་སྲིན་པོ་སྟེ་ཕྱོགས་སྐྱོང་བརྒྱད། ཙནྡྲ་ཟླ་བ། སཱུརྻ་ཉི་མ་སྟེ་དེས་མཚོན་ནས་གཟའ་ཆེན་བརྒྱད། མཱ་ཏ་སའི་ལྷ་མོ། པ་བྱཱ་ཚངས་པ་སྟེ་དེས་མཚོན་ནས་ལྷ་ཆེན་བརྒྱད། ཏ་ལ་པ་ཏཱ་ལ་རྐང་འོག་ཏུ་གནས་པ། ཨཥྚ་ས་བྱ་སྦྲུལ་ཏེ་ཀླུ་ཆེན་བརྒྱད་དེ་མགྲོན་རིགས་འགུག་པའོ། །སྭཱཧཱ་ནི་ལྷན་ཅིག་པར་བྱ་བའོ། །གང་དང་ལྷན་ཅིག་ན། མགྲོན་རིགས་སུམ་ཅུ་རྩ་གཉིས་པོ་ཐམས་ཅད་དོ། །གང་ལ་བྱ་ན། ཨི་དམ་འདི། བ་ལིཾ་གཏོར་མ། བྷུཉྫ་ཟོ་ཞིག ཛི་ག་སྣོམས་ཤིག པུཥྤ་མེ་ཏོག དྷུ་པ་སྤོས། མཾ་ས་ཤ་ཆེན། པིངྒ་ཆང་དང་བཅས་པའོ། །

**གཉིས་པ་ནི།**

ཨཏྨ་སརྦ་ཀཉྩ་སྭཱཧཱ་ཁནྟི་ཁུ་ཏི་ཕེ་ཏ་ག་ཏ།

ཞེས་པ་སྟེ། ཨཏྨ་བདག་གི སརྦ་ཐམས་ཅད། ཀཉྩ་བྱ་བའི་དོན། སྭཱཧཱ་སྒྲུབས་ཤིག་པ་སྟེ། བདག་གི་དོན་ཐམས་ཅད་སྒྲུབས་ཤིག་ཅེས་འདོད་དོན་གསོལ་བ། ཁནྟི་ཁུ་ཏི་བཟོད་པ་གསོལ་བ། ཕེ་ཏ་ག་ཏ་གནོད་འཚེ་སོལ་ཅིག་པ་སྟེ་བཟོད་པ་གསོལ་ནས་འགལ་རྐྱེན་སེལ་བར་བསྟན་ཏོ། །

**གསུམ་པ་ནི།**

ཨོཾ་ཨ་ཀཱ་རོ་ཁུ་ཁཾ་སརྦ་དྷརྨ་ཎཾ་ཨཱདྱ་ནུཏྤནྣ་ཏྭ་ཏ་ཨོཾ་ཨཱ་ཧཱུཾ་ཕཊ་སྭཱཧཱ།

ཞེས་པ་སྟེ། ཨོཾ་སྔགས་ཀྱི་མགོ་འདྲེན། ཨ་ཀཱ་རོ་གདོད་ནས་སྐྱེ་བ་མེད་པ། མུ་ཁཾ་ནི་སྒོ། གང་གི་སྒོ་ཞེ་ན། སརྦ་དྷརྨཱ་ཎཾ་སྟེ་ཆོས་ཐམས་ཅད་ཀྱིའོ། །གང་གིས་ཕྱིར་ཞེ་ན། ཨཱདྱ་ནུཏྤནྣ་ཏྭ་ཏ་ནི་གདོད་ནས་མ་སྐྱེས་པའི་ཕྱིར་ཞེས་རྒྱས་བཏབ་པའོ། །ཇི་ལྟར་བཏབ་ན། ཨོཾ་ཨཱཿཧཱུཾ་ཕཊ་སྟེ་དེ་ཁོ་ན་ཉིད་བཞིས་བཏབ་པའོ། །སྭཱཧཱ་ནི་དེ་ལས་མི་འགྱུར་བའི་གཞི་ཚུགས་ཤིག་པའོ། །

**གསུམ་པ་ལས་ཚོགས་གྲུབ་པའི་ཕན་ཡོན་བསྟན་པ་ནི།**

གལ་ཏེ་འདིས་གཏོར་མས་འབྱུང་པོ་ཐམས་ཅད་མཆོད་པར་བྱེད་ན། རྣལ་འབྱོར་པ་རྣམས་ལེགས་པར་འགྱུར་རོ། །དེ་རྣམས་ལ་བདེ་བ་དྲི་མ་མེད་པ་དང༌། ལྷ་མོ་རྣམས་དང༌། འགྲོ་བ་རབ་ཏུ་འབྱོར་པ་རྣམས་དགའ་བར་འགྱུར་རོ། །གལ་ཏེ་འདིས་འབྱུང་པོའི་ཚོགས་ཀྱི་ཕྱིར་རྟག་ཏུ་གཏོར་མ་བྱིན་ན། དབང་དང༌། མངོན་སྤྱོད་དང༌། དགྲའི་སྡེ་འཇིག་པ་དང༌། བསྐྲད་པ་དང༌། གསད་པ་དང༌། དགུག་པ་དང༌། ཞི་བ་དང༌། རྒྱས་པར་ཡང་འགྱུར་རོ། །

ཞེས་པ་སྟེ། གལ་ཏེ་གཏོར་མའི་ཆོ་ག་འདིས་ཐུན་མཚམས་སུ་གཏོར་མའི་སྔགས་འདིས་བསྔོས་ཏེ་མགྲོན་རིགས་འདིར་མང་དུ་སྨོས་པས་གཙོས་སྲིད་པའི་འབྱུང་པོ་མཐུ་བོ་ཆེ་ཐམས་ཅད་ལ་མཆོད་པར་བྱེད་ན། དེ་ལྟར་བྱེད་པའི་རྣལ་འབྱོར་མ་རྣམས་ཡིད་ལ་འདོད་པའི་དོན་ཐམས་ཅད་ལེགས་པར་འགྲུབ་པར་འགྱུར་རོ། །རྣལ་འབྱོར་པ་དེ་རྣམས་ལ་གནས་སྐབས་ལམ་གྱི་བར་ཆད་ཞི་ཞིང་མཐར་ཐུག་ལྷན་སྐྱེས་ཀྱི་བདེ་བ་དྲི་མ་མེད་པ་རྒྱུད་ལ་སྐྱེ་བ་དང༌། ལྷ་མོ་སྟེ་མཁའ་འགྲོ་མ་རྣམས་དང༌། གཞན་ཡང་གཏོར་མའི་མགྲོན་འགྲོ་བའི་རྗེ་བོར་གྱུར་པ་རབ་ཏུ་འབྱོར་པ་དང་ལྡན་པ་རྣམས་ཀྱང་ཡིད་དགའ་བར་གྱུར་ཏེ་ཐུན་མོང་གི་དངོས་གྲུབ་སྟེར་བར་འགྱུར་རོ། །གལ་ཏེ་ཆོ་ག་འདིས་འབྱུང་པོའི་ཚོགས་ཀྱི་ཕྱིར་དུས་རྟག་ཏུ་དེ་དག་ལ་གཏོར་མ་བསྔོས་ཏེ་བྱིན་ན། ཐུན་མོང་གི་ལས་ཆེན་བརྒྱད་ཀྱང་གཏོར་མས་འགྲུབ་པར་འགྱུར་ཏེ། གང་ཞེ་ན། ཕ་རོལ་དབང་དུ་བསྡུ་བ་དང༌། མངོན་སྤྱོད་ཀྱི་ལས་སྤྱི་དང༌། ཁྱད་པར་དགྲའི་སྡེ་འཇིག་པ་དང༌། གནས་ནས་བསྐྲད་པ་དང༌། དགྲ་གསད་པ་དང༌། བསྒྲུབ་བྱ་དགུག་པ་དང༌། ནད་གདོན་ཞི་བ་དང༌། ཚེ་བསོད་རྒྱས་པར་ཡང་འགྱུར་རོ། །

**གསུམ་པ་རིགས་རྣམས་གསུམ་དུ་བསྡུ་བའི་ཕྱིར་ལྷ་མོ་གསུམ་གྱི་རྒྱས་འདེབས་བསྟན་པ་ལ་གཉིས། ཞུ་བ་དང༌། ལན་ནོ། །དང་པོ་ནི།**

རྡོ་རྗེ་སྙིང་པོས་གསོལ་པ། ཕྱག་རྒྱ་གང་གིས་མཁའ་སྤྱོད་མ། །གང་གི་ཕྱག་རྒྱས་ས་སྤྱོད་མ། །གཙོ་བོ་བདག་གིས་སྔར་མ་འཚལ། །བཅོམ་ལྡན་ཇི་ལྟར་ཕྱག་རྒྱར་བགྱི། །

ཞེས་པ་སྟེ། རྡོ་རྗེ་སྙིང་པོས་བཅོམ་ལྡན་འདས་ལ་གསོལ་པ། རིགས་ཀྱི་ཕྱག་རྒྱ་གང་གིས་མཁའ་སྤྱོད་མ་ལ་གདབ་པ་དང༌། རིགས་གང་གི་ཕྱག་རྒྱས་ས་སྤྱོད་མ་ལ་གདབ་པ་དང༌། བདག་མེད་མ་ལ་ཕྱག་རྒྱ་གང་གིས་གདབ་པར་ཞུ་བའི་དོན་དུ་གཙོ་བོ་ཞེས་བཅོམ་ལྡན་འདས་ལ་ཆེད་དུ་བོས་ནས་རྡོ་རྗེ་སྙིང་པོས་བདག་ལྷ་མོ་གསུམ་གྱི་རྒྱས་འདེབས་ངེས་པ་སྔར་མ་འཚལ་བས། བཅོམ་ལྡན་འདས་ཇི་ལྟར་ཕྱག་རྒྱ་གདབ་པར་བགྱི་བ་ལགས་ཞེས་ཞུས་པའོ། །

**གཉིས་པ་ལ་གཉིས། ལྷ་མོ་གསུམ་གྱི་གནས་ཚུལ་སྤྱིར་བསྟན་པ་དང༌། སོ་སོའི་རྒྱས་འདེབས་བྱེ་བྲག་ཏུ་བསྟན་པའོ། །དང་པོ་ནི།**

བཅོམ་ལྡན་འདས་ཀྱིས་བཀའ་སྩལ་པ། སྐུ་གསུམ་འཁོར་ལོའི་དབུས་སུ་ནི། །སྐུ་གསུང་ཐུགས་ཀྱིས་དབྱེ་བ་ལས། །སྟེང་དང་འོག་དང་དབུས་གནས་ཀྱི། །འཁོར་ལོའི་དབུས་སུ་རྣམ་པར་གནས། །

ཞེས་པ་སྟེ། དེ་ལྟར་ཞུས་པའི་ལན་དུ་བཅོམ་ལྡན་འདས་ཀྱིས་བཀའ་སྩལ་པ། སྐུ་གསུང་ཐུགས་ཀྱི་གསང་བ་གསུམ་མཚོན་པ་བདག་མེད་མའི་དཀྱིལ་འཁོར་འཁོར་ལོའི་དབུས་སུ་ནི་སྐུ་གསུང་ཐུགས་ཀྱི་ལྷ་མོ་གསུམ་དུ་དབྱེ་བ་ལས། གསུང་སྟེང་དུ་དང༌། སྐུ་འོག་ཏུ་དང༌། ཐུགས་དབུས་སུ་གནས་ཀྱི། དེས་ན་ལྷ་མོ་གསུམ་དཀྱིལ་འཁོར་འཁོར་ལོའི་དབུས་སུ་བརྩེགས་མའི་ཚུལ་དུ་རྣམ་པར་གནས་སོ། །

**གཉིས་པ་ནི།**

ས་སྤྱོད་སྐུ་ཡི་ཕྱག་རྒྱ་ཅན། །སྟེང་ཞལ་སྐུ་ཡི་རྡོ་རྗེ་མ། །མཁའ་སྤྱོད་འདོད་ཆགས་ཕྱག་རྒྱ་ཅན། །འོག་ཞལ་གསུང་གི་རྡོ་རྗེ་མ། །ཐུགས་ཀྱི་རྡོ་རྗེ་བདག་མེད་མ། །སེམས་ནི་བདག་མེད་ཚུལ་ཅན་ཉིད། །སེམས་ནི་དབུས་ཀྱི་གནས་སུ་སྟེ། །དེས་ན་བདག་མེད་མ་དབུས་སྐྱེས། །

ཞེས་པ་སྟེ། དེ་གསུམ་ལ་རྒྱས་གདབ་གང་ཞེ་ན། ངོ་བོ་ཉིད་ལ་ངོ་བོ་ཉིད་ཀྱི་རྒྱས་གདབ་པ་སྟེ། གནས་འོག་ཏུ་སྤྱོད་པའི་ས་སྤྱོད་མ་ལ་སྐུ་ཡི་རིགས་རྣམ་སྣང་གི་ཕྱག་རྒྱ་ཅན་དུ་གདབ་པ་དང༌། དེའི་ཞལ་སྟེང་དུ་གཟིགས་པས་སྟེང་ཞལ་མ་དང་ལུས་དག་པས་སྐུ་ཡི་རྡོ་རྗེ་མ་ཞེས་བརྗོད་པ་དང༌། གནས་མཁའ་ལ་སྤྱོད་པའི་མཁའ་སྤྱོད་མ་ལ་འདོད་ཆགས་དག་པ་གསུང་གི་རིགས་འོད་དཔག་མེད་ཀྱི་ཕྱག་རྒྱ་ཅན་དུ་གདབ་པ་དང༌། དེའི་ཞལ་འོག་ཏུ་གཟིགས་པས་འོག་ཞལ་མ་དང་ངག་དག་པས་གསུང་གི་རྡོ་རྗེ་མ་ཞེས་བརྗོད་པ་དང༌། ཐུགས་ཀྱི་རྡོ་རྗེ་མི་བསྐྱོད་པས་ལྷ་མོ་བདག་མེད་མ་ལ་རྒྱས་གདབ་པ་སྟེ། ཅི་ཕྱིར་ཞེ་ན། སེམས་ནི་ཆོས་ཐམས་ཅད་ཀྱི་བྱེད་པ་པོ་ཡིན་པ་དང་ངོ་བོ་གང་གི་གཟུགས་སུའང་མ་གྲུབ་པའི་ཕྱིར་བདག་མེད་མ་ཡི་ཚུལ་ཅན་ཉིད་ཡིན་པ་དང༌། སེམས་ནི་གང་དུ་གནས་ཀྱང་ལུས་ཀྱི་དབུས་སྙིང་ག་ཆོས་ཀྱི་འཁོར་ལོའི་དབུས་སུ་གནས་པ་མཚུངས་པ་སྟེ། དེས་ན་བདག་མེད་མ་གཞལ་ཡས་ཁང་གི་དབུས་སུ་སྐྱེས་པ་སྟེ་བཞུགས་སོ་ཞེས་པའི་དོན་ནོ། །

**བཞི་པ་རིགས་ལ་ཞེན་པ་སྤང་བའི་ཕྱིར་རིགས་བདག་གི་དབྱེ་བསྡུ་བསྟན་པ་ལ་གཉིས། ཉན་པར་གདམས་པས་མདོར་བསྟན་པ། སྐབས་དོན་རྒྱས་པར་བཤད་པའོ། །དང་པོ་ནི།**

རྒྱས་པར་རབ་ཏུ་ཕྱེ་བ་ཡིས། །རིགས་ནི་རྣམ་པ་དྲུག་ཏུ་བརྗོད། །རྣམ་ལྔ་རྣམ་པ་གསུམ་ཉིད་ཀྱང༌། །བཤད་ཀྱིས་རྣལ་འབྱོར་མ་ཉིད་ཉོན། །

ཞེས་པ་སྟེ། རིགས་ཀྱི་རྣམ་གྲངས་རྒྱས་པར་རབ་ཏུ་ཕྱེ་བ་ཡིས་བསམ་གྱིས་ཁྱབ་པའི་བར་དུ་འགྱུར་ཡང༌། འདིར་བཤད་མ་ཐག་པའི་རིགས་ནི་རྣམ་པ་དྲུག་ཏུ་བརྗོད་པ་དང༌། དེ་ཡང་བསྡུ་ན་སྤྱིར་བཏང་རིགས་རྣམ་པ་ལྔ་དང་ཁྱད་པར་སྐུ་གསུང་ཐུགས་ཀྱི་རིགས་རྣམ་པ་གསུམ་དུ་བསྡུ་བ་ཉིད་དང༌། དེ་དག་ཀྱང་བསྡུ་ན་ཐུགས་ཀྱི་རིགས་གཅིག་ཏུ་བསྡུ་བར་བཤད་ཀྱིས་རྣལ་འབྱོར་མ་ཉིད་ལེགས་པར་ཉོན་ཅིག་ཅེས་གདམས་པའོ། །

**གཉིས་པ་ལ་གསུམ། དབྱེ་བ། བསྡུ་བ། མཇུག་སྡུད་བསྟན་པའོ། །དང་པོ་ནི།**

མི་བསྐྱོད་རྣམ་སྣང་རིན་ཆེན་འབྱུང༌། དཔག་མེད་དོན་ཡོད་རྡོ་རྗེ་སེམས། །ཞེ་སྡང་གཏི་མུག་སེར་སྣ་དང༌། །འདོད་ཆགས་ཕྲག་དོག་བདེ་བ་དག །འདི་ནི་རིམ་པས་བསྒོམ་པ་ཉིད། །

ཅེས་པ་སྟེ། དེ་ཡང་སྦྱོང་བྱེད་མི་བསྐྱོད་པ་དང༌། རྣམ་སྣང་དང༌། རིན་ཆེན་འབྱུང་གནས་དང༌། འོད་དཔག་མེད་དང༌། དོན་ཡོད་གྲུབ་པ་དང༌། རྡོ་རྗེ་སེམས་དཔའ་སྟེ། རིགས་དྲུག་པོ་དེ་དག་རིམ་པ་བཞིན་དུ་སྦྱང་བྱ་ཉོན་མོངས་པ་ཞེ་སྡང་དང༌། གཏི་མུག་དང༌། སེར་སྣའམ་ང་རྒྱལ་དང༌། འདོད་ཆགས་དང༌། ཕྲག་དོག་དང༌། བདེ་བ་འཇིག་རྟེན་པའི་ལྷན་སྐྱེས་དེ་དག་སྦྱོང་བྱེད་ཀྱི་གཉེན་པོ་རྒྱལ་བ་རིགས་དྲུག་ཏུ་བཞག་པ་འདི་ནི་རིམ་པས་རིགས་མཐུན་གཉེན་པོ་བཏང་བའི་སྒོ་ནས་བསྒོམ་པར་བྱ་བ་ཉིད་དོ། །

**གཉིས་པ་ནི།**

རྡོ་རྗེ་སེམས་དཔའ་སྤངས་ན་ནི། །ཕྱི་ནས་རིགས་ནི་རྣམ་པ་ལྔ། །འདོད་ཆགས་ཞེ་སྡང་གཏི་མུག་གིས། །དེ་རྗེས་རྣམ་པ་གསུམ་དུ་འགྱུར། །མི་བསྐྱོད་ཞེ་སྡང་གཟུགས་ཅན་གྱིས། །ཐུགས་ཀྱི་བདག་པོ་རིགས་གཅིག་ཉིད། །

ཅེས་པ་སྟེ། དེ་ལ་རྡོ་རྗེ་སེམས་དཔའ་མི་བསྐྱོད་པ་ལ་བསྡུས་ཏེ་ལོགས་སུ་བགྲང་བ་སྤངས་ན་ནི། ཕྱི་ནས་སྦྱང་གཞི་ཕུང་པོ་དང་སྦྱང་བྱ་ཉོན་མོངས་པའི་གྲངས་ལ་ལྟོས་ནས་སྦྱོང་བྱེད་རིགས་ནི་རྣམ་པ་ལྔ་རུ་འགྱུར་བ་དང༌། ཡང་སྦྱང་བྱ་སེར་སྣ་དང་ཕྲག་དོག་གཉིས་འདོད་ཆགས་ལས་བྱུང་བས་དེར་བསྡུས་ཏེ་འདོད་ཆགས་དང༌། ཞེ་སྡང་དང༌། གཏི་མུག་གིས་ཕྱེ་བས་གསུམ་དུ་གནས་པ་ལ། སྦྱོང་བྱེད་ལྔ་ཡང་དེའི་རྗེས་སུ་བསྡུས་ནས་སྐུ་གསུང་ཐུགས་ཀྱི་རིགས་གསུམ་དུ་འགྱུར་བ་དང༌། ཡང་གཏི་མུག་དང་འདོད་ཆགས་གཉིས་ཀྱང་སེམས་ལས་གུད་ན་མེད་པས་མི་བསྐྱོད་པ་ཞེ་སྡང་རྣམ་པར་དག་པའི་གཟུགས་ཅན་གྱིས་གཅིག་ཏུ་བསྡུས་ཏེ། རྒྱུད་འདིར་གཙོ་བོ་ཡབ་ཡུམ་ལ་ཐུགས་ཀྱི་བདག་པོ་གསང་ཆེན་རིགས་གཅིག་ཏུ་འགྱུར་བ་ཉིད་དོ། །

**གསུམ་པ་ནི།**

ཞེ་སྡང་རྡོ་རྗེའི་བྱིན་རླབས་འདི། །རིགས་ནི་དྲུག་དང་ལྔ་སོགས་བརྗོད། །

ཅེས་པ་སྟེ། དེས་ན་ཞེ་སྡང་དག་པའི་ངོ་བོ་མི་བསྐྱོད་པ་ཐུགས་རྡོ་རྗེའི་བྱིན་རླབས་འདི་ཁོ་ན་ལས་འཕྲོས་ན་སླར་ཡང་རིགས་ནི་དྲུག་དང་ལྔ་སོགས་དུ་མའི་བར་དུ་འགྱུར་བར་བརྗོད་དོ། །

**གསུམ་པ་ལེའུའི་མཚན་ནི།**

ཀྱེ་ཡི་རྡོ་རྗེའི་རྒྱུད་ལས། རྒྱུད་ཐམས་ཅད་ཀྱི་ཕྱག་རྒྱ་བསྡུས་པའི་དོན་གྱི་ལེའུ་སྟེ་བཞི་པའོ། །

ཞེས་པ་སྟེ། ཀྱེ་ཡི་རྡོ་རྗེའི་རྒྱུད་བརྟག་པ་ཕྱི་མ་ལས། གཞི་ལམ་འབྲས་བུའི་རྒྱུད་ཐམས་ཅད་ཀྱི་ཕྱག་རྒྱ་བསྡུས་པའི་དོན་གྱི་ཐེ་ཚོམ་གཏན་ལ་ཕབ་པའི་ལེའུ་སྟེ་དུམ་བུ་བཅུ་གཉིས་ལས། བཞི་པའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **ལྔ་པ་མངོན་པར་འབྱུང་བའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་བརྟག་པ་དང་པོའི་ལེའུ་གསུམ་པར་ཧེ་ཀ་གསུམ་གྱི་བསྐྱེད་རིམ་བསྟན་པ་ལ་ཕྱག་བཅུ་དྲུག་པའི་མ་བསྟན་པ་འདིར་བསྟན། ལེའུ་གཉིས་པར་སྙིང་པོ་དང་ཉེ་སྙིང་གི་སྔགས་བསྟན་ཀྱང་རྩ་སྔགས་མ་བསྟན་པ་འདིར་བསྟན། ལེའུ་བཅུ་པ་བདག་མེད་མའི་དབང་བསྐུར་ཚུལ་བསྟན་ཀྱང་ཧེ་རུ་ཀའི་དཀྱིལ་འཁོར་དུ་དབང་བསྐུར་ཚུལ་མ་བསྟན་པར་འདིར་བསྟན་པ་བཅས་དང་པོའི་ལེའུ་གསུམ་གྱི་ཁ་སྐོང་དུ་བསྟན་པ་ནི་བརྟག་པའི་འབྲེལ་དང༌། ཕྱི་མའི་ལེའུ་བཞི་པ་ལྷ་ལ་རྒྱས་འདེབས་ཀྱི་ཕྱག་རྒྱ་རྒྱས་པར་བཤད་ཀྱང༌། རྒྱས་གདབ་བྱའི་གཙོ་བོ་ཀྱེའི་རྡོ་རྗེ་ཕྱག་བཅུ་དྲུག་པའི་སྐུ་གསུང་ཐུགས་གསལ་བར་མ་གསུངས་པས་འདིར་དེ་དག་གསལ་བར་བསྟན་པ་ནི་ལེའུ་སྔ་ཕྱིའི་འབྲེལ་ལོ། །

**གཉིས་པ་ལེའུའི་གཞུང་བཤད་པ་ལ་གསུམ། སྐུ་མངོན་པར་འབྱུང་བ་ལྷ་བསྐྱེད་པ། གསུང་མངོན་པར་འབྱུང་བ་བཟླས་པའི་སྔགས། ཐུགས་མངོན་པར་འབྱུང་བ་དབང་བསྐུར་བའོ། །དང་པོ་ལ་གཉིས། ཞུ་བ་དང༌། ལན་ནོ། །དང་པོ་ལ་གཉིས། གང་ལ་ཞུ་བ་དང༌། གང་གིས་ཞུས་པའོ། །དང་པོ་ནི།**

ཕྱག་ནི་བཅུ་དྲུག་ཞལ་བརྒྱད་པ། །ཞབས་བཞི་པ་ལ་འཇིགས་པ་པོ། །དཔའ་བོ་ཐོད་པའི་ཕྲེང་བ་ཅན། །བདག་མེད་མས་ནི་མགུལ་ནས་འཁྱུད། །ཕྱག་རྒྱ་ལྔ་ནི་འཛིན་ལྷ་ལ། །

ཞེས་པ་སྟེ། གང་ལ་ཞུ་ན། དཀྱིལ་འཁོར་གྱི་གཙོ་བོ་ཀྱེའི་རྡོ་རྗེ་ལའོ། །དེའི་རྣམ་པ་ཇི་ལྟ་བུ་ཞེ་ན། སྟོང་ཉིད་བཅུ་དྲུག་དག་པས་ཕྱག་ནི་གཡས་ན་བརྒྱད་དང་གཡོན་ན་བརྒྱད་དེ་བཅུ་དྲུག་པ། རྣམ་ཐར་བརྒྱད་ཀྱི་རང་བཞིན་ཞལ་བརྒྱད་པ། བསྡུ་དངོས་གཞི་དག་པས་ཞབས་བཞི་དང་ལྡན་པ་ལ་འཇིགས་པའི་ཉམས་དང་ལྡན་པས་འཇིགས་པ་པོ། །བདུད་བཞི་འཇོམས་པས་དཔའ་བོ། སངས་རྒྱས་ལྔ་དང་སེམས་བྱུང་ལྔ་བཅུ་དག་པས་ཐོད་པའི་ཕྲེང་བའི་དབུ་རྒྱན་དང་དོ་ཤལ་ཅན། ཐབས་ཤེས་ཟུང་འཇུག་གི་རྡོ་རྗེའི་སྐུར་བཞེངས་པའི་བརྡར་བདག་མས་ནི་སྐུའི་མགུལ་ནས་འཁྱུད་པ། ཕར་ཕྱིན་ལྔ་རྫོགས་པའི་རྟགས་སུ་སྐུ་ལ་རུས་པའི་ཕྱག་རྒྱ་ལྔ་ནི་འཛིན་པ། དེ་ལྟ་བུའི་ལྷ་ཆེན་ཀྱེའི་རྡོ་རྗེའི་འོ། །

**གཉིས་པ་ནི།**

བདག་མེད་མ་ནི་ཉིད་ཀྱིས་ཞུས། །བཅུ་ལྔས་ཡོངས་སུ་བསྐོར་བ་ཡི། །བདག་གི་འཁོར་ལོ་ཁྱོད་བཤད་ན། །ཁྱོད་ཀྱི་འཁོར་ལོ་ཇི་ལྟར་ལགས། །གཙོ་བོ་བདག་གིས་སྔར་མ་འཚལ། །

ཞེས་པ་སྟེ། གང་གིས་ཞུས་ན། རྣལ་འབྱོར་མ་ཡི་གཙོ་མོ་བདག་མེད་མ་ནི་ཉིད་ཀྱིས་ཞུས་པའོ། །གང་ཞུས་ན། ཕྱག་བཅུ་དྲུག་པའི་སྒྲུབ་ཐབས་སོ། །ཚུལ་ཇི་ལྟར་ཞུས་ན། བདག་ལ་ལྷ་མོ་ཕྱི་ནས་བཅུ་དང་ནང་དུ་ལྔས་ཡོངས་སུ་བསྐོར་བ་ཡི། བདག་གི་དཀྱིལ་འཁོར་གྱི་འཁོར་ལོ་རྡོ་རྗེ་འཆང་ཆེན་པོ་ཁྱོད་ཀྱིས་སྔར་ལེའུ་བརྒྱད་པར་ལེགས་པར་བཤད་ན། ཡབ་ཧེ་རུ་ཀ་ཕྱག་བཅུ་དྲུག་པ་ཁྱོད་ཀྱི་དཀྱིལ་འཁོར་གྱི་འཁོར་ལོ་ཇི་ལྟར་བསྒོམ་པར་བགྱི་བ་ལགས། གཙོ་བོ་བཅོམ་ལྡན་འདས་ཞེས་བོས་ནས་བདག་གི་སྔར་མ་འཚལ་བས་ལེགས་པར་བཤད་དུ་གསོལ་ཞེས་ཞུས་པའོ། །

**གཉིས་པ་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི།**

བདག་མེད་མ་ལ་འོ་མཛད་ནས། །རྡོ་རྗེ་ཐོད་པར་བསྩལ་ནས་ནི། །ལྷ་མོའི་ནུ་མ་མཉེད་མཛད་དེ། །དཀྱིལ་འཁོར་ཡང་དག་རབ་ཏུ་དབྱེ། །

ཞེས་པ་སྟེ། དེས་ནས་བཅོམ་ལྡན་འདས་ཀྱིས་དགོས་པ་གསུམ་ལ་དགོངས་ཏེ་བདག་མེད་མ་ལ་འོ་སྟེ་ཙུམ་པ་དང་འཁྱུད་པར་མཛད་ནས། ཐབས་ཀྱི་རྡོ་རྗེ་ཐོད་པ་བདེ་སྐྱོང་གི་སྣོད་ཡུམ་གྱི་པདྨར་བསྩལ་ནས་ནི། ཆགས་པ་ཆེན་པོས་བདེ་བ་བསྐུལ་བའི་ཕྱིར་ལྷ་མོའི་ནུ་མ་མཉེད་པར་མཛད་དེ་དགའ་ཆེན་སྙོམས་པར་ཞུགས་པའི་མཐར་བཅོམ་ལྡན་འདས་རང་གི་དཀྱིལ་འཁོར་གྱི་འཁོར་ལོའི་བཀོད་པ་ཡང་དག་པར་རབ་ཏུ་དབྱེ་ཡིས་ཉོན་ཅིག་ཅེས་གདམས་པའོ། །དེ་ལ་དགོས་པ་གསུམ་གང་ཞེ་ན། སྔོན་བྱུང་སྟོན་པས་གཟུགས་སྐུ་བསྐྱེད་པའི་ལྷར་བཞེངས་པའི་རྣམ་འཕྲུལ་དང༌། བར་དུ་དྲག་པོ་འཇིགས་བྱེད་འདུལ་བའི་ཆོ་འཕྲུལ་དང༌། ཐ་མ་རྗེས་འཇུག་མངལ་སྐྱེས་ཀྱིས་འདུལ་བའི་སེམས་ཅན་རྣམས་རྗེས་སུ་བཟུང་བའི་ཆེད་དུའོ། །

**གཉིས་པ་ལ་གཉིས། སྤྱི་དོན་དང༌། གཞུང་དོན་ནོ། །དང་པོ་ནི།**

 འདི་ལ་བླ་མ་དག་པ། ཚད་མེད་བཞི། སྟོང་ཉིད་བསྒོམ་པ། སྲུང་འཁོར། ཆོས་འབྱུང༌། འབྱུང་བརྩེགས། གཞལ་ཡས་ཁང་གདན་དང་བཅས་པ། མངོན་བྱང་ལྔའི་སྐུར་བཞེངས་པ། མཁའ་གསང་བྱིན་རླབས། འཁོར་གྱི་ལྷ་མོ་བསྐྱེད་པ་སྟེ་རྒྱུའི་ཧེ་རུ་ཀ་བསྐྱེད་པའི་ཆོས་བཅུ་དང༌། དྲི་ཟ་ཉེ་བར་ཞུགས་པ། མྱ་ངན་གྱི་གླུས་བསྐུལ་བ། འབྲས་བུའི་ཧེ་རུ་ཀར་བཞེངས་པ། སྐྱེ་མཆེད་དང་གནས་གསུམ་བྱིན་རླབས། ཡེ་ཤེས་པ་དགུག་ཅིང་གཞུག་པ། དབང་བསྐུར་ཞིང་རྒྱས་བཏབ་པ། མཆོད་པ། བསྟོད་པ། བདུད་རྩི་མྱང་བ། བསྐྱེད་པའི་རིམ་པའི་ཏིང་ངེ་འཛིན་བསྒོམ་པ་སྟེ་འབྲས་བུའི་ཧེ་རུ་ཀ་བསྐྱེད་པའི་ཆོས་བཅུའོ། །དེ་རྣམས་རྒྱན་འགྲེལ་ལས་མངོན་རྟོགས་ལག་ལེན་དུ་བསྡེབས་པའི་ཕྱིར་རྩ་ཚིག་སིལ་བུར་བླངས་ཏེ་འཆད་པར་མཛད་ཀྱང༌། འདིར་ལས་དང་པོ་པས་གོ་བདེ་བའི་ཕྱིར་ཚིག་དོན་མཐའ་ཆགས་སུ་བཀྲལ་བ་ཡིན་ནོ། །

**གཉིས་པ་གཞུང་དོན་དངོས་ལ་གཉིས། རྟེན་གཞལ་ཡས་ཁང་བསྐྱེད་པ་དང༌། བརྟེན་པ་ལྷ་བསྐྱེད་པའོ། །དང་པོ་ནི།**

འཁོར་ལོ་ཇི་ལྟར་སྔར་གསུངས་པ། །དོ་ཤལ་དོ་ཤལ་ཕྱེད་པས་བརྒྱན། །མཚམས་བཞི་པ་ལ་སྒོ་བཞི་པ། །རྡོ་རྗེ་སྲད་བུས་ཡང་དག་བརྒྱན། །

ཅེས་པ་སྟེ། རྟེན་གཞལ་ཡས་ཁང་དཀྱིལ་འཁོར་གྱི་འཁོར་ལོ་སྲུང་འཁོར་ཆོས་འབྱུང་འབྱུང་བརྩེགས་སོགས་ཇི་ལྟར་སྔར་ལེའུ་བརྒྱད་པ་དང་བཅུ་པར་རྒྱས་པར་གསུངས་པ་ལྟར་ལ། རིན་པོ་ཆེའི་གཞལ་ཡས་ཁང་རྩིག་པ་རིམ་པ་ལྔ་ལྡན་ཕ་གུས་མཛེས་པའི་སྟེང་དུ་རིན་པོ་ཆེའི་དོ་ཤལ་དང་དོ་ཤལ་ཕྱེད་པའི་དྲྭ་བ་དང་དྲྭ་ཕྱེད་ཀྱིས་བརྒྱན་པ། མཚམས་སུ་གྲྭའམ་ཟུར་བཞི་དང་ལྡན་པ་ལ་ལོགས་བཞིར་སྒོ་བཞི་རྟ་བབ་དང་བཅས་པ། རྡོ་རྗེའི་སྲད་བུ་ནི་ནང་དུ་ལྷ་སྣམ་གྱི་པདྨའི་མཐར་བསྐོར་བ་དང་ཕྱི་རྡོ་རྗེ་རྭ་བས་བསྐོར་བ་གཉིས་ལ་བཤད་པས་དེ་ལྟ་བུ་ལ་སོགས་པའི་རྒྱན་ཐམས་ཅད་ཀྱིས་ཡང་དག་པར་བརྒྱན་པར་བསྒོམ་མོ། །

**གཉིས་པ་ལ་གསུམ། རྐྱེན་ལ་མ་ལྟོས་པར་བསྐྱེད་པ། ས་བོན་ལ་ལྟོས་ནས་བསྐྱེད་པ། ལྷ་མོ་བརྒྱད་བསྐྱེད་པའོ། །དང་པོ་ལ་བཞི། རྒྱུའི་ཧེ་རུ་ཀ་བསྐྱེད་པ། འཁོར་གྱི་ལྷ་མོ་དབྱུང་བ། ཞུ་བ་གླུས་བསྐུལ་བ། འབྲས་བུའི་ཧེ་རུ་ཀར་བཞེངས་པའོ། །དང་པོ་ལ་ལྔ། འཁོར་ལོའི་དབུས་སུ་བཞུགས་པར་བསྟན་པ། ཕྱག་ཞབས་ཀྱི་རྣམ་འགྱུར་བསྟན་པ། སྐུ་དང་གསུང་གི་ཉམས་བསྟན་པ། ཐུགས་ཟག་མེད་ཀྱི་བདེ་བ་བསྟན་པ། ཞལ་བརྒྱད་ཀྱི་ཁ་དོག་བསྟན་པའོ། །དང་པོ་ནི།**

འདོད་ཆགས་ཆེན་པོ་རྗེས་ཆགས་ནས། །ལྷན་ཅིག་སྐྱེས་དགའི་རང་བཞིན་ལས། །ཁྱོད་དང་ལྷན་ཅིག་བཞིན་བཟང་མ། །དེ་ཡི་དབུས་ན་ང་ཡོད་དེ། །

ཞེས་པ་སྟེ། ཟག་པ་མེད་པའི་འདོད་ཆགས་ཆེན་པོ་ལ་རྗེས་སུ་ཆགས་ནས་ངོ་བོ་ལྷན་ཅིག་སྐྱེས་དགའི་རང་བཞིན་མངོན་དུ་བྱས་པ་ལས། རྣམ་པ་ཤེས་རབ་བདག་མེད་མ་ཁྱོད་དང་ལྷན་ཅིག་མཉམ་པར་སྦྱོར་བས་སྟོང་པའི་གདངས་བདེ་བར་ཤར་ནས་བཞིན་བཟང་ཞེས་བོས་ཏེ། སྔར་བཤད་པའི་དཀྱིལ་འཁོར་གྱི་འཁོར་ལོ་དེ་ཡི་དབུས་ན་གཙོ་བོ་དང་དཔལ་ཧེ་རུ་ཀ་ང་ཉིད་ཡོད་དེ་བསྐྱེད་པར་བྱའོ་ཞེས་པའི་དོན་ནོ། །

**གཉིས་པ་ནི།**

ཞལ་བརྒྱད་པ་ལ་ཞབས་བཞི་པ། །ཕྱག་ནི་བཅུ་དྲུག་དག་གིས་བརྒྱན། །བདུད་བཞི་མཉམ་པར་མནན་པ་ཉིད། །འཇིགས་པ་ཡང་ནི་འཇིགས་པ་པོ། །མགོ་བོའི་ཕྲེང་བའི་དོ་ཤལ་མཛད། །ཉི་མར་བཞུགས་ཤིང་རོལ་མོར་བཅས། །

ཞེས་པ་སྟེ། རྣམ་པ་ཇི་ལྟ་བུ་བསྐྱེད་ཅེ་ན། རྣམ་ཐར་བརྒྱད་ཀྱི་རང་བཞིན་ཞལ་བརྒྱད་དང་ལྡན་པ་ལ། བསྡུ་དངོས་བཞིའི་རྣམ་པ་ཞབས་བཞི་པ། སྟོང་ཉིད་བཅུ་དྲུག་དག་པས་ཕྱག་ནི་བཅུ་དྲུག་དག་གིས་གཡས་གཡོན་དུ་བརྒྱན་པ། ཚངས་པ་སེར་པོ། དབང་པོ་དཀར་པོ། ཉེ་དབང་སྔོན་པོ། དྲག་པོ་ནག་པོ་སྟེ་བདུད་བཞི་ཆུང་མ་དང་བཅས་པ་མཉམ་པར་མནན་པ་ཉིད་དེ། འཇིག་རྟེན་ན་འཇིགས་པར་གྲགས་པ་བདུད་བཞི་པོ་ཡང་ནི་ཤིན་ཏུ་འཇིགས་པར་མཛད་པ་པོ་ཉིད་དོ། །ཐབས་ཤེས་ཡི་གེ་ལྔ་བཅུ་དག་པའི་བརྡར་མགོ་བོ་རློན་པ་ལྔ་བཅུའི་ཕྲེང་བའི་དོ་ཤལ་སྐུ་ལ་བརྒྱན་པར་མཛད་ཅིང༌། རང་བཞིན་གྱིས་འོད་གསལ་བའི་རྟགས་སུ་ཉི་མའི་གདན་ལ་བཞུགས་ཤིང༌། རོལ་མོར་ཏེ་ཞབས་བཞི་རོལ་པའི་སྟབས་ཀྱིས་བདུད་བཞི་བརྫིས་པ་དང་བཅས་ཏེ་བཞུགས་པའོ། །

**གསུམ་པ་ནི།**

ཁ་དོག་ནག་པོ་འཇིགས་པ་པོ། །སྣ་ཚོགས་རྡོ་རྗེ་སྤྱི་བོར་འཛིན། །ཉིད་ཀྱི་ཞལ་ནས་ཧཱུཾ་སྤྲོ་ཞིང༌། །ཐལ་བས་ལུས་ལ་བྱུག་པ་ཉིད། །

ཅེས་པ་སྟེ། བྱམས་པའི་ཐུགས་མི་འགྱུར་བའི་བརྡར་ཁ་དོག་ནག་པོ། སྐུའི་ཉམས་དྲག་ཤུལ་ཆེན་པོའི་སྟོབས་ཀྱིས་བདུད་དང་རཱུ་ཏྲ་འཇིགས་པ་པོ་སྟེ་འཇོམས་པར་མཛད་པ། ཕྲིན་ལས་ཐམས་ཅད་པའི་རྟགས་སུ་སྣ་ཚོགས་རྡོ་རྗེ་སྤྱི་བོར་འཛིན་པ། ཉིད་ཀྱི་ཞལ་བརྒྱད་པོ་ཐམས་ཅད་ནས་གསུང་གི་ཉམས་སྔགས་རྒོད་དྲག་པོའི་ཧཱུཾ་སྒྲ་སྤྲོ་བས་གདུག་པ་ཐམས་ཅད་གཟིར་ཞིང༌། སྒྲིབ་ཀུན་བསྲེག་པའི་བརྡར་དུར་ཁྲོད་ཀྱི་ཐལ་བས་ལུས་ལ་བྱུག་པ་ཉིད་དོ། །

**བཞི་པ་ནི།**

བདག་མེད་ལྷན་ཅིག་མཉམ་སྦྱོར་ཞིང༌། །དགའ་བ་གཉིས་གཉིས་སྙོམས་འཇུག་པས། །རྦ་རླབས་མེད་པའི་བདེ་བ་ཐོབ། །རློམས་སེམས་མེད་པའི་རང་བཞིན་ཅན། །

ཞེས་པ་སྟེ། ཡུམ་བདག་མེད་མ་དང་ལྷན་ཅིག་མཉམ་པར་སྦྱོར་ཞིང་ལྷན་ཅིག་སྐྱེས་པའི་དགའ་བ་དང་མི་འབྲལ་བའི་བརྡར་ཡབ་ཡུམ་གྱི་དབང་པོ་གཉིས་གཉིས་སུ་མེད་པར་སྙོམས་པར་འཇུག་པས། གཟུང་འཛིན་རྣམ་པར་རྟོག་པའི་རྦ་རླབས་དང་བྲལ་ཞིང་ཟག་པ་མེད་པའི་དཔེ་བདེ་བ་རྒྱ་མཚོ་ལྟ་བུ་ཐོབ་པ་ལ། ཐོབ་བོ་སྙམ་པའི་རློམས་སེམས་ཀྱི་ཅ་ཅོ་རབ་ཏུ་ཞི་བ་དབང་ཕྱུག་ཡན་ལག་བརྒྱད་ལྡན་གྱི་ཆུ་བོའི་རང་བཞིན་ཅན་དུ་གནས་པའོ། །

**ལྔ་པ་ནི།**

རྩ་བའི་ཞལ་ནི་ནག་པོ་ཆེ། །གཡས་པ་ལ་ནི་ཀུནྡ་མཚུངས། །གཡོན་པ་དམར་ཞིང་ཆེར་འཇིགས་པ། །སྤྱི་བོའི་ཞལ་ནི་གཙིགས་པ་ཅན། །སྤྱན་ནི་ཉི་ཤུ་རྩ་བཞི་ཆེ། །ལྷག་མའི་ཞལ་ནི་བུང་བ་བཞིན། །

ཞེས་པ་སྟེ། ཞལ་བརྒྱད་ཀྱི་རྩ་བའི་ཞལ་ནི་ཆོས་ཉིད་མི་འགྱུར་བ་མཚོན་པས་ཁ་དོག་ནག་པོ་ཆེ་སྟེ་ཆེར་གནག་པ་དང༌། རང་བཞིན་རྣམ་དག་མཚོན་པའི་གཡས་ཞལ་བཞད་པ་དཀར་ལ་དྭངས་པ་ནི་མེ་ཏོག་ཀུནྡ་བཞད་པའི་མདོག་དང་མཚུངས་ཤིང༌། སྙིང་རྗེ་རྗེས་སུ་ཆགས་པར་མཚོན་པའི་གཡོན་ཞལ་རྔམ་པ་ནི་མེ་ཏོག་བནྡྷུ་ཛཱི་ཀ་ལྟར་དམར་ཞིང་ཆེར་དམར་བས་འཇིགས་པ་དང༌། སྤྱི་བོའི་ཞལ་དུད་ཁ་ནི་བདུད་ཚོགས་སྐྲག་པར་མཛད་པས་མཆེ་བ་རབ་ཏུ་གཙིགས་པ་ཅན་དང༌། ཞལ་རེ་རེ་ལ་དུས་གསུམ་གཟིགས་པའི་སྤྱན་ནི་གསུམ་གསུམ་དང་ལྡན་པ་ཉི་ཤུ་རྩ་བཞི་དམར་ལ་ཟླུམ་ཞིང་ཆེ་བ། དེའི་ལྷག་མའི་ཞལ་བཞི་སྟེ་གཡས་གཉིས་དང་གཡོན་གཉིས་ནི་འདམ་ཁྲོད་བུང་བའི་ཁ་དོག་བཞིན་དུ་ཤིན་ཏུ་གནག་པའོ། །

**གཉིས་པ་འཁོར་གྱི་ལྷ་མོ་དབྱུང་བ་ལ་གཉིས། སྒོ་མ་བཞི་དང༌། མཚམས་མ་བཞི་དབྱུང་བའོ། །དང་པོ་ལ་བཞི། དཀར་མོ། ཆོམ་རྐུན། རོ་ལངས་མ། གྷསྨ་རཱིའོ། །དང་པོ་ནི།**

གྲོང་ཁྱེར་ཉམས་དགར་ཁྱོད་དང་ང༌། །དགའ་བ་ཤིན་ཏུ་རོལ་བ་ལས། །དཀར་མོ་དབང་པོའི་ཕྱོགས་ཕྱུང་ནས། །ཤར་གྱི་སྒོ་རུ་ཡང་དག་གནས། །

ཞེས་པ་སྟེ། གཞལ་གཡས་ཁང་ཐར་པ་ཆེན་པོའི་གྲོང་ཁྱེར་བདེ་བ་ཆེན་པོའི་ངོ་བོ་ཉམས་དགའ་བར་བདག་མེད་མ་ཁྱོད་དང་དཀྱིལ་འཁོར་གྱི་གཙོ་བོ་ང་ཉིད་སྙོམས་འཇུག་ལྷན་སྐྱེས་ཀྱི་དགའ་བ་ཤིན་ཏུ་རོལ་བ་ལས། འོག་ནས་འབྱུང་བའི་ས་བོན་བརྒྱད་རིམ་པར་ཡུམ་གྱི་པདྨ་ནས་རྒྱང་གིས་འཐོན་པ་སྟེ། ལྷ་མོ་དཀར་མོ་དབང་པོའི་ཕྱོགས་སུ་ཕྱུང་ནས་དཀྱིལ་འཁོར་གྱི་ཤར་གྱི་སྒོ་རུ་ཡང་དག་པར་གནས་སོ། །

**གཉིས་པ་ནི།**

བསྲུབ་དང་སྲུབ་པའི་སྦྱོར་བ་ལས། །ཆོམ་རྐུན་མ་ཡང་ཕྱུང་ནས་ནི། །ཕྱུང་ནས་ལྷོ་ཡི་སྒོ་རུ་ནི། །ཆོམ་རྐུན་མ་ནི་སྒོ་སྲུང་མ། །

ཞེས་པ་སྟེ། ཡབ་ཡུམ་གྱི་རྡོ་རྗེ་དང་པདྨ་གཉིས་བསྲུབ་དང་སྲུབ་པའི་བྱ་བྱེད་ཀྱི་སྦྱོར་བ་ལས་ལྷ་མོ་ཆོམ་རྐུན་མ་ཡང་པདྨ་ལས་ཕྱུང་ནས་ནི། ཕྱུང་བའི་མོད་ནས་དཀྱིལ་འཁོར་གྱི་ལྷོ་ཡི་སྒོ་རུ་ནི་ཆོམ་རྐུན་མ་ནི་སྒོ་སྲུང་མ་ཡི་རྣམ་པར་གནས་སོ། །

**གསུམ་པ་ནི།**

བོ་ལ་ཀཀྐོ་ལ་སྦྱོར་བས། །རོ་ལངས་མ་ཡང་ཕྱུང་ནས་ནི། །ཕྱུང་ནས་ནུབ་ཀྱི་སྒོ་རུ་ནི། །བདུད་འཇོམས་མ་ནི་རྣམ་པར་གནས། །

ཞེས་པ་སྟེ། ཡབ་ཡུམ་གྱི་བོ་ལ་དང་ཀཀྐོ་ལ་ཐབས་ཤེས་སྦྱོར་བས་ལྷ་མོ་རོ་ལངས་མ་ཡང་པདྨ་ལས་ཕྱུང་ནས་ནི། ཕྱུང་བའི་མོད་ནས་དཀྱིལ་འཁོར་གྱི་ནུབ་ཀྱི་སྒོ་རུ་ནི་བདུད་ཚོགས་འཇོམས་པར་ནུས་པའི་རོ་ལངས་མ་ནི་རྣམ་པར་གནས་སོ། །

**བཞི་པ་ནི།**

དགའ་བ་ཆེན་པོའི་སྙོམས་འཇུག་ལས། །གྷསྨ་རཱི་ཡང་ཕྱུང་ནས་ནི། །ཕྱུང་ནས་བྱང་གི་སྒོ་ལ་ནི། །འཇིགས་པའི་གཟུགས་ཅན་མ་ཉིད་གནས། །

ཞེས་པ་སྟེ། ལྷན་སྐྱེས་དགའ་བ་ཆེན་པོའི་རང་བཞིན་དུ་སྙོམས་པར་འཇུག་པ་ལས་ལྷ་མོ་གྷསྨ་རཱི་ཡང་པདྨ་ལས་ཕྱུང་ནས་ནི། ཕྱུང་བའི་མོད་ནས་དཀྱིལ་འཁོར་གྱི་བྱང་གི་སྒོ་ལ་ནི་ཤིན་ཏུ་འཇིགས་པའི་གཟུགས་ཅན་གྷསྨ་རཱི་ཉིད་རྣམ་པར་གནས་སོ། །

**གཉིས་པ་ནི།**

གཉིས་ཀྱིས་བསྐྱོད་པའི་སྦྱོར་བ་ལས། །པུཀྐ་སཱི་ཡང་ཕྱུང་ནས་ནི། །ཕྱུང་ནས་དབང་ལྡན་མཚམས་སུ་ཡང༌། །དྲག་མོའི་གཟུགས་ཅན་མ་ཉིད་གནས། །ཡང་ནི་སྲུབ་པའི་སྦྱོར་བ་ཡིས། །འཚེད་པའི་མཚམས་སུ་རི་ཁྲོད་མ། །སྲིན་པོའི་མཚམས་སུ་གདོལ་པ་མོ། །རླུང་གི་མཚམས་སུ་གཡུང་མོ་ཉིད། །

ཅེས་པ་སྟེ། ཡབ་ཡུམ་གྱི་དབང་པོ་གཉིས་ཀྱིས་བསྐྱོད་པའི་སྦྱོར་བ་ལས་ལྷ་མོ་པུཀྐ་སཱི་ཡང་པདྨ་ལས་ཕྱུང་ནས་ནི། ཕྱུང་བའི་མོད་ནས་དཀྱིལ་འཁོར་གྱི་བྱང་ཤར་དབང་ལྡན་གྱི་གྲྭའི་མཚམས་སུ་ཡང༌། ཁྲོ་མོ་དྲག་མོའི་གཟུགས་ཅན་མ་པུཀྐ་སཱི་ཉིད་གནས་པ་དང༌། སླར་ཡང་ནི་ཡབ་ཡུམ་སྲུབ་པའི་སྦྱོར་བ་ཡིས་རི་ཁྲོད་མ་ཡང་ཕྱུང་ནས་འཚེད་པ་སྟེ་ཤར་ལྷོ་མེའི་མཚམས་སུ་ལྷ་མོ་རི་ཁྲོད་མ་ཉིད་གནས་པ་དང༌། ལྷོ་ནུབ་སྲིན་པོའི་མཚམས་སུ་ལྷ་མོ་གདོལ་པ་མོ་ཡང་ཕྱུང་གནས་པ་དང༌། ནུབ་བྱང་རླུང་གི་མཚམས་སུ་ལྷ་མོ་གཡུང་མོ་ཉིད་ཕྱུང་ནས་གནས་སོ། །

**གསུམ་པ་ཞུ་བ་གླུས་བསྐུལ་བ་ལ་གཉིས། ཡབ་ཡུམ་ཞུ་བ་དང༌། ལྷ་མོ་བཞིའི་གླུས་བསྐུལ་བའོ། །དང་པོ་ནི།**

དེ་ནས་རྡོ་རྗེ་ཆགས་ཆེན་ལས། །རིག་མ་བཅས་པ་ཁུ་བར་གྱུར། །

ཞེས་པ་སྟེ། འཁོར་དབྱུང་ཟིན་པ་དེ་ནས་རྒྱུད་རྡོ་རྗེ་འཛིན་པ་ཡབ་ཡུམ་ལྷན་སྐྱེས་ཆགས་པ་ཆེན་པོས་སྙོམས་པར་ཞུགས་པ་ལས་བྱུང་བའི་ཡེ་ཤེས་ཀྱི་མེས་རིག་མ་བདག་མེད་མ་དང་བཅས་པ་ཡབ་ཡུམ་གཉིས་སུ་མེད་པའི་ཁུ་བ་སྟེ་དངུལ་ཆུའི་རྣམ་པ་ལྟ་བུ་ཆོས་སྐུ་ཐིག་ལེ་ཉག་གཅིག་གི་ངོ་བོར་ཞུ་བར་གྱུར་ཏོ། །

**གཉིས་པ་ལ་གཉིས། མཚམས་སྦྱར་བ་དང༌། སོ་སོས་བསྐུལ་བའོ། །དང་པོ་ནི།**

སྣ་ཚོགས་གླུ་ཡི་མཆོད་པ་ཡིས། །དེ་ནས་ལྷ་མོ་རྣམས་ཀྱིས་བསྐུལ། །

ཞེས་པ་སྟེ། དེ་ནས་མཚམས་མ་བཞིས་གཙོ་བོ་མ་མཐོང་ནས་བདག་ཅག་མགོན་མེད་དོ་ཞེས་མྱ་ངན་གྱི་ཚུལ་གྱིས་སྣ་ཚོགས་སྙན་པའི་གླུ་ཡི་མཆོད་པ་ཡིས་བཞེངས་པར་སེམས་ཏེ་དེས་ནས་མཚམས་ཀྱི་ལྷ་མོ་རྣམས་ཀྱིས་ཡབ་ཡུམ་ཆོས་ཀྱི་སྐུ་ལས་གཟུགས་སྐུའི་རྣམ་པར་བཞེངས་པར་བསྐུལ་བའོ། །

**གཉིས་པ་ལ་བཞི། པུཀྐ་སཱི། རི་ཁྲོད་མ། གདོལ་པ་མོ། གཡུང་མོའོ། །དང་པོ་ནི།**

རྗེ་བཙུན་སྙིང་རྗེའི་ཡིད་བཞེངས་ཤིག །པུཀྐ་སཱི་ནི་བདག་ལ་སྐྱོབས། །སྟོང་པའི་རང་བཞིན་ཉིད་སྤོངས་ལ། །བདག་ལ་བདེ་ཆེན་སྦྱོར་བཞེད་མཛོད། །

ཅེས་པ་སྟེ། ཚུལ་ཇི་ལྟར་བསྐུལ་ན། ལྷ་མོ་བཞིའི་གདུང་དབྱངས་ཚད་མེད་པ་བཞི་སྒོ་ནས་སོ་སོར་བསྐུལ་བ་ལས། ཐོག་མར་པུཀྐ་སཱིས་རྗེ་བཙུན་ཞེས་བོས་ནས་སེམས་ཅན་ལ་དམིགས་པའི་སྙིང་རྗེའི་ཡིད་ཀྱིས་སྟོང་པའི་ཐིག་ལེ་ལས་བཞེངས་ཤིག་ཅེས་གསོལ་བའོ། །དགོས་པ་ཅིའི་ཕྱིར་ཞེ་ན། བྱམས་པའི་ཐུགས་ཀྱིས་པུཀྐ་སཱི་བདག་ལ་སྐྱོབས་ཤིག ཇི་ལྟར་ཞེ་ན། ཞལ་ཕྱག་གིས་སྟོང་པའི་རང་བཞིན་ཉིད་སྤོངས་ལ་གཟུགས་ཀྱི་སྐུར་བཞེངས་ཏེ་བདག་ཅག་ལ་དགྱེས་པར་གྱུར་ཏེ་སེམས་ཅན་ཐམས་ཅད་བདེ་ཆེན་མཆོག་ལ་སྦྱོར་བའི་བཞེད་དོན་གྲུབ་པར་མཛོད་ཅིག་ཅེས་པའོ། །

**གཉིས་པ་ནི།**

ཁྱོད་མེད་ན་ནི་བདག་འགུམ་པས། །ཀྱེ་ཡི་རྡོ་རྗེ་ཁྱོད་བཞེངས་ཤིག །སྟོང་པའི་རང་བཞིན་ཉིད་སྤོང་ལ། །རི་ཁྲོད་མ་འབྲས་འགྲུབ་པར་མཛོད། །

ཅེས་པ་སྟེ། དེ་ནས་རི་ཁྲོད་མས་གཙོ་བོ་ཞེས་བོས་ནས་ཁྱོད་མེད་པ་སྟེ་ཁྱོད་དང་བྲལ་ན་ནི་བདག་ཀྱང་འགུམ་པར་འགྱུར་དུ་མཆི་བས། བདག་ཅག་ལ་བརྩེ་བར་དགོངས་ཏེ་ཀྱེའི་རྡོ་རྗེ་ཁྱོད་ཟུང་འཇུག་གི་སྐུར་བཞེངས་ཤིག ཇི་ལྟར་བཞེངས་ན། སྟོང་པའི་རང་བཞིན་དུ་ཞུ་བའི་ངོ་བོ་ཉིད་སྤོང་བ་ལ། བརྩེ་བའི་འཛུམ་ཞལ་མངོན་སུམ་དུ་སྟོན་ནས་རི་ཁྲོད་མ་ལ་སོགས་པ་བདག་ཅག་བདེ་ཆེན་མཆོག་ལ་སྦྱོར་བའི་འབྲས་བུ་འགྲུབ་པར་མཛོད་ཅིག་ཅེས་པའོ། །

**གསུམ་པ་ནི།**

དགའ་གཙོ་འཇིག་རྟེན་མགྲོན་གཉེར་བ། །སྟོང་པ་ཉིད་ལ་བཞུགས་སམ་ཅི། །ཁྱོད་མེད་ཕྱོགས་ནི་མི་འཚལ་བས། །གདོལ་པ་མོ་བདག་ཞུ་བ་བགྱིད། །

ཅེས་པ་སྟེ། དགའ་ཆེན་གཙོ་བོ་ཞེས་བོས་ནས། ཁྱོད་ཀྱིས་ལམ་དུས་སུ་འཇིག་རྟེན་ཐམས་ཅད་མཆོག་ལ་སྦྱོར་ཕྱིར་མགྲོན་དུ་གཉེར་བ་ལ། འབྲས་དུས་སུ་ཅིའི་ཕྱིར་སྟོང་པ་ཉིད་ལ་བཞུགས་སམ་ཅི་སྟེ་མི་རིགས། ཅིའི་ཕྱིར་ཞེ་ན། གཙོ་བོ་ཁྱོད་མེད་པས་བདག་ཅག་རྣམས་ལམ་དང་འབྲས་བུའི་ཕྱོགས་མི་འཚལ་བས། དགའ་ཆེན་སྟོན་པ་ཁྱོད་བཞེངས་ཤིག་ཅེས་གདོལ་པ་མོ་བདག་གིས་ཞུ་བ་བགྱིད་དོ་ཞེས་པའོ། །

**བཞི་པ་ནི།**

བདག་གིས་ཁྱོད་ཀྱི་ཐུགས་འཚལ་གྱིས། །མིག་འཕྲུལ་མངའ་བ་ཁྱོད་བཞེངས་ཤིག །གཡུང་མོ་བདག་ཉིད་དྲན་ཉམས་པས། །སྙིང་རྗེ་རྒྱུན་ཆད་མ་མཛད་ཅིག །

ཅེས་པ་སྟེ། གཙོ་བོ་ཞེས་བོས་ནས་བདག་གིས་ཁྱོད་ཀྱི་ཐུགས་གཅིག་དང་དུ་མའི་རང་བཞིན་ཡིན་པར་འཚལ་གྱིས། མེད་བཞིན་དུ་སྒྱུ་འཕྲུལ་སྣ་ཚོགས་སུ་འཆར་བ་མིག་འཕྲུལ་གྱི་རང་བཞིན་མངའ་བ་ཁྱོད་ཞི་བའི་དབྱིངས་ལས་བཞེངས་ཤིག བདག་ཅག་ལ་བཏང་སྙོམས་སུ་མཛད་དེ་མ་བཞེངས་ན་གཡུང་མོ་བདག་ཉིད་བརྒྱལ་ཞིང་དྲན་པ་ཉམས་པར་འགྱུར་དུ་མཆི་བས། དེས་ན་འགྲོ་ལ་སྙིང་རྗེ་རྒྱུན་ཆད་པར་མ་མཛད་ཅིག་ཅེས་བསྐུལ་བའོ། །

**བཞི་པ་འབྲས་བུའི་ཧེ་རུ་ཀར་བཞེངས་པ་ལ་གཉིས། ཕྱག་མཚན་དང༌། གར་དགུ་གསལ་གདབ་པའོ། །དང་པོ་ལ་གཉིས། གཡས་པའི་དང༌། གཡོན་པའི་ཕྱག་མཚན་ནོ། །དང་པོ་ནི།**

གླང་པོ་རྟ་བོང་གླང་རྔ་མོ། །མི་དང་ཤ་ར་བྷ་བྱི་ལ། །གཡས་པའི་ཐོད་པ་བརྒྱད་རྣམས་ན། །གཉིས་འཐུང་ལ་སོགས་རིམ་ཤེས་བྱ། །

ཞེས་པ་སྟེ། དེ་ལྟར་གླུས་བསྐུལ་བའི་མོད་ལ་སྔོན་གྱི་སྨོན་ལམ་རྗེས་སུ་དྲན་ནས་འབྲས་བུའི་ཧེ་རུ་ཀར་བཞེངས་པར་དགོངས་ཏེ། ཁུའི་རྣམ་པ་དངུལ་ཆུ་ལྟ་བུ་ཡོད་པ་དེ་ཉིད་འཕྲོ་འདུས་དོན་གཉིས་བྱས་ཚུར་བསྡུས་པ་ལས་ས་བོན་ཨཾ་དང་ཧཱུཾ་དུ་གྱུར། དེ་ཡོངས་སུ་གྱུར་པ་ལས་སྔར་བཞིན་ཞལ་བརྒྱད་ཕྱག་བཅུ་དྲུག་པའི་རྣམ་པར་གྱུར་པ་ལ། ཕྱག་གཡས་པའི་ཐོད་པ་བརྒྱད་དུ་གླང་པོ་ཆེ་དཀར་པོ། རྟ་མཆོག་སྔོན་པོ། བོང་བུ་གྭ་པ། བ་གླང་དམར་པོ། རྔ་མོ་ཐལ་ཀར། མི་དམར་པོ་དང༌། ཤ་ར་བྷ་སྟེ་སཻངྒ་སྔོན་པོ། བྱི་ལ་དམར་སྐྱ་རྣམས་གཡས་པའི་ཐོད་པ་བདུད་རྩིས་གང་བ་བརྒྱད་པོ་རྣམས་ཀྱི་ནང་ན། ནད་བརྒྱད་སེལ་བའི་ཆེད་དུ་གཉིས་འཐུང་གླང་པོ་ལ་སོགས་པ་བརྒྱད་པོ་རིམ་པ་བཞིན་དུ་ཁ་ནང་བསྟན་ན་བསྣམས་པར་ཤེས་པར་བྱའོ། །

**གཉིས་པ་ནི།**

ས་དང་ཆུ་དང་རླུང་དང་ནི། །མེ་དང་ཟླ་བ་ཉི་མ་དང༌། །མཐར་བྱེད་དང་ནི་ནོར་སྦྱིན་ཉིད། །གཡོན་པའི་ཐོད་པ་བརྒྱད་ནའོ། །

ཞེས་པ་སྟེ། དེ་བཞིན་གཡོན་པའི་ཐོད་པ་བརྒྱད་དུའང་སའི་ལྷ་མོ་སེར་པོ་དང༌། ཆུའི་ལྷ་མོ་དཀར་པོ་དང༌། རླུང་གི་ལྷ་མོ་སྔོན་པོ་དང་ནི། མེའི་ལྷ་མོ་དམར་པོ་དང༌། ཟླ་བའི་ལྷ་མོ་དཀར་པོ་དང༌། ཉི་མའི་ལྷ་མོ་དམར་པོ་དང༌། སྲོག་མཐར་བྱེད་པ་གཤིན་རྗེ་ནག་པོ་དང་ནི། ནོར་སྦྱིན་གྱི་བུ་མོ་སེར་པོ་ཉིད་རྣམས་གཡོན་པའི་ཐོད་པ་བདུད་རྩིས་གང་བ་བརྒྱད་ཀྱི་ནང་ན་གནས་པ་སྟེ་དབང་ཕྱུག་གི་ཡོན་ཏན་བརྒྱད་སྩོལ་བའི་ཆེད་དུ་ཁ་ཕྱིར་བསྟན་ནས་བསྣམས་པའོ། །

**གཉིས་པ་ནི།**

སྒེག་དང་དཔའ་བ་མི་སྡུག་པ། །རྒོད་ཅིང་དྲག་ཤུལ་འཇིགས་སུ་རུང༌། །སྙིང་རྗེ་རྔམས་དང་ཞི་བ་ཡི། །གར་གྱི་རོ་དང་ལྡན་པ་ཉིད། །

ཅེས་པ་སྟེ། དེ་ཡང་གདུལ་བྱ་འདོད་ཆགས་ཅན་འདུལ་བའི་ཕྱིར་བདག་མེད་མ་དང་ལྷན་ཅིག་རོལ་པས་སྒེག་པ་དང༌། ཞེ་སྡང་ཅན་འདུལ་བའི་ཕྱིར་བདུད་བཞི་མཉམ་པར་མནན་པས་དཔའ་བ་དང༌། གཏི་མུག་ཅན་འདུལ་བའི་ཕྱིར་ཁྲོ་གཉེར་བསྡུས་པས་མི་སྡུག་པ་སྟེ་སྐུའི་ཉམས་གསུམ་དང༌། དེ་བཞིན་དུ་གད་མོ་བཅུ་གཉིས་སུ་རྒོད་ཅིང་བཞད་པས་འདོད་ཆགས་ཅན་འདུལ་བ་དང༌། ཞལ་ནས་ཧཱུཾ་སྤྲོ་བ་སོགས་དྲག་ཤུལ་གྱི་ང་རོས་ཞེ་སྡང་ཅན་འདུལ་བ་དང༌། རྔམ་པའི་ང་རོ་འཇིགས་སུ་རུང་བས་གཏི་མུག་ཅན་འདུལ་བ་སྟེ་གསུང་གི་ཉམས་གསུམ་དང༌། སྙིང་རྗེས་སེམས་ཅན་རྗེས་སུ་བཟུང་བས་འདོད་ཆགས་ཅན་འདུལ་བ་དང༌། ཁྲོས་འཁྲུགས་རྔམ་པར་མཛད་པས་ཞེ་སྡང་ཅན་འདུལ་བ་དང༌། ཞི་བ་ཆེན་པོའི་ཐུགས་ཀྱིས་ལོག་པར་ལྟ་བའི་གཏི་མུག་ཅན་འདུལ་བ་སྟེ་ཐུགས་ཀྱི་ཉམས་གསུམ་སྟེ། སྐུ་གསུང་ཐུགས་གར་གྱི་རོ་སྟེ་ཉམས་དགུ་དང་ལྡན་པ་ཉིད་དོ། །

**གཉིས་པ་ས་བོན་ལ་ལྟོས་ནས་བསྐྱེད་པ་ལ་གསུམ། རྒྱུ་རྡོ་རྗེ་འཛིན་པའི་ས་བོན། འཁོར་གྱི་ལྷ་མོའི་ས་བོན། འབྲས་བུ་རྡོ་རྗེ་འཛིན་པའི་ས་བོན་ནོ། །དང་པོ་ནི།**

ཨཾ་དང་ཧཱུཾ་གིས་རྡོ་རྗེ་ཆེ། །ཁུ་བའི་གཟུགས་ལས་བཞེངས་ནས་ནི། །ཞབས་རྣམས་ས་ལ་རྡེབ་པ་དང༌། །ལྷ་དང་ལྷ་མིན་བསྡིགས་པར་མཛད། །

ཅེས་པ་སྟེ། དཀྱིལ་འཁོར་གྱི་དབུས་སུ་གདན་གྱི་སྟེང་དུ་ས་བོན་ཨཾ་ལས་བདག་མེད་མ་དང་ཧཱུཾ་གིས་རྡོ་རྗེ་ཆེ་སྟེ་ཀྱེའི་རྡོ་རྗེ་རྣམ་པ་ཡི་གེ་དང་ངོ་བོ་ཁུ་བའི་རང་བཞིན་གྱི་གཟུགས་ལས་རྒྱུར་རྡོ་རྗེ་འཛིན་པ་ཡབ་ཡུམ་གྱི་སྐུར་བཞེངས་ནས་ནི། ཞབས་བཞི་པོ་རྣམས་ཀྱིས་བདུད་བཞི་ས་ལྟར་མི་གཡོ་བར་གནས་པ་ལ་རྡེག་པ་དང༌། ལྷ་དང་ལྷ་མིན་མཐུ་བོ་ཆེ་རྣམས་བསྡིགས་ཤིང་སྐྲག་པར་མཛད་པར་བསྒོམ་མོ། །

**གཉིས་པ་ནི།**

གཾ་ཙཾ་བཾ་གྷཾ་ཡཾ་ཤཾ་ཙཾ་ཌཾ། །འདི་ཡིས་ས་བོན་ཕྱུང་བ་དང༌། །

ཞེས་པ་སྟེ། རྒྱུ་རྡོ་རྗེ་འཛིན་པ་ཡབ་ཡུམ་གྱི་ཐིག་ལེ་ལས་བྱུང་བའི་ས་བོན་བརྒྱད་ལས། ཐོག་མར་གཾ་ཞེས་པ་གཽ་རཱི་མའི་མིང་ཡིག་དང་པོ་ལ་ཡེ་ཤེས་ཀྱི་བདག་ཉིད་ཐིག་ལེས་བརྒྱན་པ་ཞིག་བྱུང་ནས་དཀྱིལ་འཁོར་གྱི་ཤར་དུ་གཽ་རཱི་མ་ཞལ་གཅིག་ཕྱག་གཉིས་མའི་སྐུར་གྱུར་པ་དང༌། དེ་བཞིན་དུ་ཙཾ་ལས་ལྷོར་ཙཱཽ་རཱི་མ་དང༌། བཾ་ལས་ནུབ་ཏུ་བེ་ཏ་ལི་དང༌། གྷཾ་ལས་བྱང་དུ་གྷསྨ་རཱི་དང༌། པཾ་ལས་བྱང་ཤར་དུ་པུཀྐ་སཱི་དང༌། ཤཾ་ལས་ཤར་ལྷོ་ཤ་བ་རི་དང༌། ཙཾ་ལས་ལྷོ་ནུབ་ཏུ་ཙནྡྲ་ལི་དང༌། ཌཾ་ལས་ནུབ་བྱང་དུ་ཌོཾ་བྷི་ནཱི་སྟེ་ཚུལ་འདིས་ས་བོན་ཕྱུང་ནས་ཕྱོགས་མཚམས་བརྒྱད་དུ་རིམ་པར་དགོད་པའོ། །

**གསུམ་པ་ནི།**

བདག་པོའི་ས་བོན་དག་གིས་ནི། །ཨཾ་ཧཱུཾ་སྔོན་པོ་འབར་འཇིགས་པས། །མ་མོའི་འཁོར་ལོ་གྲོང་ཉམས་དགར། །ཁ་དོག་ནག་པོ་འཇིགས་ཆེན་པོ། །བདག་མེད་བདེ་བ་སྦྱིན་པ་ཡི། །གཙོ་བོ་འདི་ལྟར་བསྒོམ་པ་ཉིད། །

ཅེས་པ་སྟེ། དཀྱིལ་འཁོར་གྱི་བདག་པོ་གཙོ་བོ་ཡབ་ཡུམ་སོ་སོའི་ས་བོན་དག་གི་ནི། ཡབ་ཡུམ་དམ་ཚིག་སེམས་དཔར་བསྐྱེད་པའི་ཐུགས་ཀར་ཡེ་ཤེས་སེམས་དཔའ་མཚོན་གང་བ། དེའི་ཐུགས་ཀར་ཏིང་འཛིན་སེམས་དཔའ་ཡབ་ལ་རྡོ་རྗེ་དང་ཡུམ་ལ་གྲི་གུག དེའི་ལྟེ་བར་ཡབ་ལ་ཉིད་དཀྱིལ་ཡུམ་ལ་ཟླ་དཀྱིལ་སྲན་ཤག་གའུ་ཙམ་པའི་དབུས་སུ་ཡུམ་ལ་ཨ་དང་ཡབ་ལ་ཧཱུཾ་སྤུས་བྲིས་པ་ཙམ་རེ་དང༌། གཉིས་ཀ་ཁ་དོག་སྔོན་པོ་འོད་འབར་བ་འཕྲོ་འདུས་བགེགས་དཔུང་འཇིགས་ཤིང་སྐྲག་པར་བྱེད་པ་བཅས་འབྲས་བུའི་ཧེ་རུ་ཀ་ཡུམ་གྱི་ཐུགས་ཀར་བསྐྱེད་པས་བསྒོམ་པ་སྟེ། གཙོ་བོ་ཡབ་ཡུམ་ལ་མ་མོ་སྟེ་ལྷ་མོ་བརྒྱད་ཀྱིས་བསྐོར་བའི་ལྷ་དགུའི་དཀྱིལ་འཁོར་གྱི་འཁོར་ལོ་ཐར་པ་ཆེན་པོའི་གྲོང་མཆོག་ཉམས་དགའ་བར་གྱུར་པའི་དབུས་སུ། སྔར་བསྟན་པ་ལྟར་གཙོ་བོ་ཁ་དོག་ནག་པོ་འཇིགས་པ་ཆེན་པོའི་སྐུ་བདག་མེད་མ་ལ་བདེ་བ་ཆེན་པོ་སྦྱིན་པར་མཛད་བཞིན་པར་བཞུགས་པ་ཡི་གཙོ་བོ་ཡབ་ཡུམ་འདི་ལྟར་བསྒོམ་པར་བྱ་བ་ཉིད་དོ། །

**གསུམ་པ་ལྷ་མོ་བརྒྱད་བསྐྱེད་པ་ལ་གསུམ། ཕྱག་མཚན། སྐུ་མདོག གདན་གསལ་གདབ་པའོ། །དང་པོ་ལ་གཉིས། སོ་སོའི་ཕྱག་མཚན་དང༌། སྤྱིའི་མཚན་ཉིད་བསྟན་པའོ། །དང་པོ་ལ་གཉིས། སྒོ་མ་བཞི་དང༌། མཚམས་མ་བཞིའི་ཕྱག་མཚན་ནོ། །དང་པོ་ནི།**

དཀར་མོ་གཡས་ན་གྲི་གུག་སྟེ། །དེ་བཞིན་གཡོན་ན་རོ་ཧི་ཏ། །ཆོམ་རྐུན་མ་གཡས་ཅང་ཏེའུ་སྟེ། །གཡོན་པའི་ཕྱག་ན་ཕག་པ་ཉིད། །རོ་ལངས་མ་གཡས་རུ་སྦལ་ཏེ། །གཡོན་པ་ཡིས་ནི་པདྨའི་སྣོད། །གྷསྨ་རཱི་ཡི་གཡས་ན་སྦྲུལ། །གཡོན་པས་རྣལ་འབྱོར་ལྷུང་བཟེད་ཉིད། །

ཅེས་པ་སྟེ། ལྷ་མོ་དེ་རྣམས་ཀྱི་ཕྱག་མཚན་གང་ཞེ་ན། ལྷ་མོ་དཀར་མོ་ནི་ཕྱག་གཡས་ན་ལས་ཉོན་གཅོད་པའི་གྲི་གུག་སྟེ། དེ་བཞིན་གཡོན་ན་འགྲོ་བའི་ནད་སེལ་བའི་སྨན་ཆེན་ཉ་རོ་ཧི་ཏ་འཛིན་པ་དང༌། ལྷ་མོ་ཆོམ་རྐུན་མ་ནི་ཕྱག་གཡས་ན་ཆོས་དབྱངས་སྒྲོག་པའི་ཅང་ཏེའུ་སྟེ། དེ་བཞིན་གཡོན་པའི་ཕྱག་ན་གཏི་མུག་དག་པའི་རང་བཞིན་ཕག་པ་ཉིད་བསྣམས་པ་དང༌། ལྷ་མོ་རོ་ལངས་མ་ནི་ཕྱག་གཡས་ན་རྟོག་པའི་ཡན་ལག་བསྐུམ་པའི་རུ་སྦལ་ཏེ། དེ་བཞིན་གཡོན་པ་ཡིས་ནི་བདེ་སྐྱོང་པདྨའི་སྣོད་ཐོད་པ་ཐོགས་པ་དང༌། ལྷ་མོ་གྷསྨ་རཱི་ཡི་ཕྱག་གཡས་ན་ཞེ་སྡང་དག་པའི་སྦྲུལ་དང༌། དེ་བཞིན་གཡོན་པས་རྣལ་འབྱོར་པའི་ལྷུང་བཟེད་དེ་མིའི་ཐོད་པ་འཆང་བ་ཉིད་དོ། །

**གཉིས་པ་ནི།**

པུཀྐ་སཱི་གཡས་སཻངྒ་སྟེ། །གཡོན་པས་དགྲ་སྟ་དེ་བཞིན་ནོ། །རི་ཁྲོད་མ་གཡས་དགེ་སློང་སྟེ། །གཡོན་ན་གསིལ་བྱེད་དེ་བཞིན་ནོ། །གདོལ་པ་མོ་གཡས་འཁོར་ལོ་སྟེ། །གཡོན་པས་ཐོང་པ་དེ་བཞིན་ནོ། །གཡུང་མོ་གཡས་ན་རྡོ་རྗེ་ཉིད། །གཡོན་པ་སྡིགས་མཛུབ་དེ་བཞིན་ནོ། །

ཞེས་པ་སྟེ། ལྷ་མོ་པུཀྐ་སཱི་ནི་ཕྱག་གཡས་ན་ང་རྒྱལ་དག་པའི་སཻངྒ་སྟེ། གཡོན་པས་འཁོར་རྩ་གཅོད་པའི་དགྲ་སྟ་དེ་བཞིན་དུ་འཛིན་ནོ། །ལྷ་མོ་རི་ཁྲོད་མ་ནི་ཕྱག་གཡས་ན་དོན་དམ་རྟོགས་པའི་དགེ་སློང་དང༌། གཡོན་ན་ཆོས་སྒྲ་སྒྲོག་པའི་གསིལ་བྱེད་དེ་བཞིན་དུ་འཛིན་ནོ། །ལྷ་མོ་གདོལ་པ་མོ་ནི་ཕྱག་གཡས་ན་ཐེ་ཚོམ་གཅོད་པའི་འཁོར་ལོ་དང༌། གཡོན་པས་ཐ་རྒོད་སློག་པའི་ཐོང་གཤོལ་ཏེ་ཐོང་པ་དེ་བཞིན་དུ་འཛིན་ནོ། །ལྷ་མོ་གཡུང་མོ་ནི་ཕྱག་གཡས་ན་ཡེ་ཤེས་ཀྱི་རྡོ་རྗེ་ཉིད་དང༌། གཡོན་པ་སྡིགས་མཛུབ་ཀྱིས་གནོད་བྱེད་སྐྲག་པར་མཛད་པ་དེ་བཞིན་དུ་ཤེས་པར་བྱ་བ་ཡིན་ནོ། །

**གཉིས་པ་ནི།**

སྐྱིལ་ཀྲུང་ཕྱེད་པའི་གར་གྱིས་གནས། །དཀར་མོ་ལ་སོགས་ཕྱག་གཉིས་བརྗོད། །སྤྱན་གསུམ་སྐྲ་ནི་གྱེན་དུ་སྟེ། །ཕྱག་རྒྱ་ལྔ་ཡིས་རྣམ་པར་བརྒྱན། །

ཅེས་པ་སྟེ། ལྷ་མོ་དེ་ཐམས་ཅད་སྲིད་ཞིར་མི་གནས་པར་མཚོན་ཕྱིར་ཞབས་གཉིས་སྐྱིལ་ཀྲུང་ཕྱེད་པའི་གར་སྟབས་ཀྱིས་གནས་ཤིང༌། དཀར་མོ་ལ་སོགས་པའི་ལྷ་མོ་ཐམས་ཅད་ཐབས་ཤེས་མཚོན་ཕྱིར་ཕྱག་གཉིས་མར་བརྗོད་ཅིང༌། དུས་གསུམ་གཟིགས་ཕྱིར་སྤྱན་ནི་གསུམ་དང་ལྡན་པ། ཡོན་ཏན་རྒྱས་པའི་རྟགས་སུ་སྐྲ་ནི་སེར་པོ་གྱེན་དུ་བརྫེས་པ་སྟེ། མདོར་ན་ཐུན་མོང་གི་ཆོས་སངས་རྒྱས་ལྔ་ཡི་རང་བཞིན་འཁོར་ལོ་ལ་སོགས་པའི་རུས་པའི་ཕྱག་རྒྱ་ལྔ་ཡིས་སྐུ་ལ་རྣམ་པར་བརྒྱན་པའོ། །

**གཉིས་པ་ནི།**

གཽ་རཱི་ཁ་དོག་ནག་པོ་ཉིད། །ཆོམ་རྐུན་མ་ནི་བཙོད་དང་མཚུངས། །རོ་ལངས་མ་ནི་གསེར་བཙོས་བཞིན། །གྷསྨ་རཱི་ནི་མརྒད་མཚུངས། །པུཀྐ་སཱི་ནི་དབང་སྔོན་འདྲ། །རི་ཁྲོད་མ་ནི་ཟླ་ནོར་འོད། །གཏུམ་མོ་མཁའ་ལྟར་སྔོ་བསངས་མ། །གཡུང་མོ་སྣ་ཚོགས་པ་ཞེས་བརྗོད། །

ཅེས་པ་སྟེ། དེ་རྣམས་ཁ་དོག་ཅི་ལྟ་བུ་ཞེ་ན། གཽ་རཱི་མ་ནི་ཆོས་ཉིད་མི་འགྱུར་བའི་ཁ་དོག་ནག་པོ་ཉིད་དང༌། འོ་ན་སྔར་དཀར་མོར་བཤད་པ་མིན་ནམ་ཞེ་ན། རིགས་ལ་མཚོན་པ་དང་དོན་ལ་མཚོན་པ་གཉིས་སུ་ཡོད་པའི་དབང་གིས་མི་འགལ་ལོ། །ཆོམ་རྐུན་མ་ནི་རྗེས་སུ་ཆགས་པའི་རང་བཞིན་གྱིས་བཙོད་ཀྱི་མདོག་དང་མཚུངས་པར་དམར་བ་དང༌། རོ་ལངས་མ་ནི་ཡོན་ཏན་རྒྱས་པར་མཚོན་ཕྱིར་གསེར་བཙོས་མའི་མདོག་བཞིན་སེར་པོ་དང༌། གྷསྨ་རཱི་ནི་མངོན་སྤྱོད་མཚོན་ཕྱིར་ཁ་དོག་མརྒད་ཀྱི་མདོག་དང་མཚུངས་པར་ལྗང་ཁ་དང༌། པུཀྐ་སཱི་ནི་ཆོས་ཉིད་མཚོན་ཕྱིར་ཁ་དོག་ནོར་བུ་དབང་སྔོན་གྱི་མདོག་དང་འདྲ་བ་སྔོན་པོ་དང༌། རི་ཁྲོད་མ་ནི་དྲི་མས་མ་གོས་པས་ཟླ་བ་ཆུ་ཤེལ་ནོར་བུའི་འོད་དང་མཚུངས་པར་དཀར་བ་དང༌། གཏུམ་མོ་ནི་སྒྲིབ་པ་དང་བྲལ་ཕྱིར་ཁ་དོག་སྤྲིན་བྲལ་ནམ་མཁའ་ལྟར་སྔོ་བསངས་མར་གནས་པ་དང༌། གཡུང་མོ་ནི་ལས་ཐམས་ཅད་པར་མཚོན་ཕྱིར་ཁ་དོག་ཕུ་རོན་གྱི་མགྲིན་པ་ལྟར་སྣ་ཚོགས་པ་ཞེས་བརྗོད་དོ། །

**གསུམ་པ་ནི།**

ཚངས་པ་དབང་པོ་ཉིད་དབང་དྲག །གཤིན་རྗེ་དང་ནི་ནོར་བདག་དང༌། །བདེན་བྲལ་དང་ནི་ཐག་བཟང་རིས། །གཽ་རཱི་ལ་སོགས་པ་ཡི་གདན། །

ཞེས་པ་སྟེ། དེ་ལ་གདན་གྱི་ཁྱད་པར་གང་ཞེ་ན། གཙོ་བོའི་གདན་ལ་ཚངས་པ་དང༌། དབང་པོ་བརྒྱ་བྱིན་དང༌། ཉེ་དབང་ཁྱབ་འཇུག་དང༌། དྲག་པོ་དབང་ཕྱུག་རྣམས་སྲོག་དང་བཅས་པར་འགྱེལ་སྟབས་སུ་གནས་པ་དང༌། དེ་བཞིན་ཕྱོགས་མ་བཞིའི་གདན་གཽ་རཱི་མ་ལ་ཚངས་པ་དང༌། ཅཽ་རཱི་མ་ལ་དབང་པོ་དང༌། བཻ་ཏ་ལཱི་ལ་ཉེ་དབང་དང༌། གྷསྨ་རཱི་ལ་དྲག་པོ་དང༌། མཚམས་མ་བཞིའི་གདན་པུཀྐ་སཱི་ལ་གཤིན་རྗེ་དང་ནི། ཤ་བ་རཱི་ལ་ནོར་བདག་རྣམ་སྲས་དང༌། ཙནྡྲ་ལཱི་ལ་བདེན་བྲལ་ཏེ་སྲིན་པོ་དང༌། གཡུང་མོ་ལ་ལྷ་མིན་ཐག་བཟང་རིས་ཏེ་དེ་རྣམས་རིམ་པར་བཞིན་སྨོས་མ་ཐག་པའི་གཽ་རཱི་མ་ལ་སོགས་པའི་གདན་གྱི་ཁྱད་པར་ཏེ། འདི་རྣམས་དག་བྱ་གཏི་མུག་དང༌། ང་རྒྱལ་དང༌། ཞེ་སྡང་དང༌། འདོད་ཆགས་དང༌། འཆི་བ་དང༌། ཞེན་པ་དང༌། ཁྲོ་བ་དང༌། དྲེགས་པ་སྟེ་དེ་དག་རྣམ་པར་དག་པར་མཚོན་པའོ། །

**གཉིས་པ་གསུང་མངོན་པར་འབྱུང་བ་བཟླས་པའི་སྔགས་བཤད་པ་ལ་གཉིས། ཞུ་བ་དང༌། ལན་ནོ། །དང་པོ་ནི།**

བོ་ལ་གཞིབ་པར་མཛད་ནས་ནི། །དམ་དུ་འཁྱུད་ཅིང་འོ་མཛད་པས། །བཅོམ་ལྡན་གུས་པར་མཆོད་ནས་ནི། །བདག་མེད་མ་ཡིས་སྔགས་ཞུས་སོ། །

ཞེས་པ་སྟེ། སྔགས་ཀྱི་དངོས་གྲུབ་ཞུ་བའི་ཕྱིར་ཡབ་ཀྱི་བོ་ལ་བྷ་གས་གཞིབ་པར་མཛད་ནས་ནི། ཕྱག་གིས་དམ་དུ་འཁྱུད་ཅིང་ཞལ་གྱིས་འོ་ཙུམ་པར་མཛད་དེ་ཁ་སྦྱོར་གྱི་དགའ་བ་བླ་ན་མེད་པས་བཅོམ་ལྡན་འདས་ལ་གུས་པར་མཆོད་ནས་ནི། བདག་མེད་མ་ཡིས་ཡབ་ཀྱི་རྩ་བའི་སྔགས་ཞུས་སོ་ཞེས་པའོ། །

**གཉིས་པ་ལ་ལྔ། ཉན་པར་གདམས་པ། ཟབ་མོ་རྙེད་པར་དཀའ་བ། སྔོན་བྱུང་གི་ཕྲིན་ལས། རྗེས་འཇུག་གི་ལས་རིམ། རྩ་སྔགས་དངོས་བཤད་པའོ། །དང་པོ་ནི།**

བུད་མེད་རྣམས་ཀྱི་དབང་བྱེད་སྔགས། །དེ་བཞིན་གདུག་པ་བསྡིགས་པ་དང༌། །ཀླུ་རྣམས་བསྡིགས་པར་བྱེད་པ་ཉིད། །ལྷ་དང་ལྷ་མིན་རྣམ་ཉེད་པ། །དེ་ནི་ང་ཡིས་བཤད་བྱ་ཡིས། །ལྷ་མོ་བདེ་བ་སྦྱིན་པ་ཉོན། །

ཞེས་པ་སྟེ། བུད་མེད་རྣམས་དགུག་སྟེ་ཡི་བདག་གི་དབང་དུ་བྱེད་པའི་སྔགས་ནི་འདི་ཡིན་ལ། གཞན་ཡང་དེ་བཞིན་དུ་བདུད་སྡེ་གདུག་པ་ཅན་རྣམས་བསྡིགས་པ་དང༌། ཀླུ་གདུག་པ་ཅན་རྣམས་ཀྱང་བསྡིགས་པར་བྱེད་པ་ཉིད་དང༌། ལྷ་དང་ལྷ་མིན་གདུག་པ་ཅན་རྣམ་པར་ཉེད་ཅིང་འཇོམས་པར་བྱེད་པའི་སྔགས་དེ་ནི་རྡོ་རྗེ་འཛིན་པ་ང་ཡིས་བཤད་པར་བྱ་བ་ཡིས། ལྷ་མོ་དགའ་ཆེན་མི་འགྱུར་བའི་བདེ་བ་སྦྱིན་པ་མོ་ཁྱོད་ཉོན་ཅིག་ཅེས་པའོ། །

**གཉིས་པ་ནི།**

སངས་རྒྱས་བྱང་ཆུབ་སེམས་དཔའ་ལ། །བདག་གིས་གཞན་དུ་མ་བསྟན་ཏོ། །འདི་ཡི་སྔགས་ཀྱི་གང་འབྱུང་ཞིང༌། །རྡོ་རྗེ་སེམས་དཔས་གང་མཛད་པ། །ལྷ་མོ་ཤིན་ཏུ་འཇིགས་པ་སྟེ། །ངོ་མི་ཆོག་པས་ཁྱོད་ལ་བཤད། །

ཅེས་པ་སྟེ། སངས་རྒྱས་དང་བྱང་ཆུབ་སེམས་དཔའི་འཁོར་གཞན་རྣམས་ལ་བདག་གིས་རྒྱུད་སྡེ་གཞན་དུ་རྩ་བའི་སྔགས་འདི་མ་བསྟན་ཏོ། །ཅིའི་ཕྱིར་ཞེ་ན། ཤིན་ཏུ་ཟབ་པའི་ཕྱིར་འདི་ཡི་སྔགས་ཀྱི་བདེན་པའི་མཐུ་ཡིས་གང་བསམ་མོད་ལ་འབྱུང་ཞིང་གྲུབ་པའི་ཚུལ་དང༌། རྡོ་རྗེ་སེམས་དཔའ་སྔོན་བྱུང་གི་ཕྲིན་ལས་གང་དང་གང་མཛད་པ་རྣམས་ནི། ལྷ་མོ་ཞེས་བོས་ནས་ཤིན་ཏུ་འཇིགས་པ་སྟེ་མཆོག་ཏུ་གསང་བར་འོས་པ་ཕན་ཡོན་བསམ་ལས་འདས་མོད་ཀྱི། དེ་ལྟ་ན་ཡང་བདག་མེད་མ་ཁྱོད་ཀྱི་ངོ་མི་ཆོག་པས་ཁྱོད་ལ་བཤད་པར་བྱའོ་ཞེས་པའོ། །

**གསུམ་པ་ནི།**

འབར་བའི་ཕྲེང་བ་འཁྲུགས་པ་ཡིས། །དཀྱིལ་འཁོར་རབ་ཏུ་བཞེངས་ནས་ནི། །རྡོ་རྗེ་སྙིང་པོ་དབང་སྦྱིན་ཕྱིར། །ཐིག་ལེ་ཆོག་མ་བཀུག་པ་ཉིད། །

ཅེས་པ་སྟེ། སྔོན་བྱུང་རྡོ་རྗེ་ཅན་གྱིས་ཏིང་ངེ་འཛིན་གྱི་སྟོབས་ཀྱིས་ཕྱི་རོལ་ཏུ་འོད་ཟེར་རྣམ་ལྔ་འབར་བའི་ཕྲེང་བ་འཁྲུགས་པ་ཡི་སྤྲུལ་པའི་དཀྱིལ་འཁོར་མདུན་གྱི་ནམ་མཁར་རབ་ཏུ་བཞེངས་ནས་ནི། རྡོ་རྗེ་སྙིང་པོ་ལ་ཤེས་རབ་ཡེ་ཤེས་ཀྱི་དབང་སྦྱིན་པའི་ཕྱིར་དབང་རྟེན་བརྒྱ་བྱིན་གྱི་ཆུང་མ་ཐིག་ལེ་མཆོག་མ་ནི་སྔགས་འདིས་བཀུག་པ་ཉིད་དོ། །

**བཞི་པ་ནི།**

བཟླས་པ་ཁྲི་ཡིས་གསལ་བ་དང༌། །སྒྲ་རིང་བ་དང་བཟང་བ་ཡིས། །ཀྱེ་ཡི་རྡོ་རྗེ་སྦྱོར་ལྡན་པས། །བཙུན་མོ་ཐམས་ཅད་དགུག་པར་བྱ། །བཟླས་པ་འབུམ་གྱིས་རྣལ་འབྱོར་བདག །ཀྱེ་ཡི་རྡོ་རྗེ་རྣལ་འབྱོར་གྱིས། །དོགས་པ་མེད་པའི་སེམས་ཀྱིས་ནི། །འདི་ཡི་ལས་རྣམས་ཐམས་ཅད་བྱེད། །

ཅེས་པ་སྟེ། འདི་ལ་བསྙེན་པ་དང་སྒྲུབ་པ་སྔོན་དུ་སོང་ནས་ལས་སྦྱོར་གྱི་སྐབས་སུ་བཟླས་པ་ཁྲི་ཡིས་གང་འདོད་པའི་ལས་ཐམས་ཅད་འགྲུབ་པར་འགྱུར་ཏེ། ཇི་ལྟར་བཟླས་ན། སྔགས་ཚིག་དག་ཅིང་གསལ་བ་དང༌། སྐད་ཀྱི་སྒྲ་གདངས་རིང་བ་དང༌། དོན་བཟང་བ་ཡིད་ལ་སེམས་པ་ཡི་བཟླས་པའོ། །ལྷའི་རྣལ་འབྱོར་གང་གིས་ཞེ་ན། རང་ཀྱེའི་རྡོ་རྗེ་སྦྱོར་བ་སྟེ་ལྷའི་ང་རྒྱལ་དང་ལྡན་པའི་སྒོ་ནས་ལས་ལ་རྩེ་གཅིག་ཏུ་དམིགས་པའི་བཟླས་པ་ཡིས། བཙུན་མོ་ལས་ཀྱི་ཕྱག་རྒྱ་མ་ཐམས་ཅད་ཀྱང་འདིས་དགུག་པར་བྱ་བའོ། །བཟླས་པ་འབུམ་གྱིས་བྱ་བ་ནི་རྣལ་འབྱོར་པ་བདག་གིས་སྔོན་དུ་བསྙེན་པ་དང༌། དེ་ནས་སྒྲུབ་པ་དང༌། ལས་སྦྱོར་ཐམས་ཅད་ལ་ཀྱེའི་རྡོ་རྗེ་རྣལ་འབྱོར་དུ་གྱིས་ཤིག དེའི་དུས་སུ་འགྲུབ་བམ་མི་འགྲུབ་སྙམ་པའི་ཐེ་ཚོམ་གྱི་དོགས་པ་མེད་པའི་སེམས་ཀྱིས་ཅི་ནས་ཀྱང་འགྲུབ་བོ་སྙམ་དུ་བཟླས་ན་ནི། འདི་ཡིས་དགུག་པ་དང༌། དབྱེ་བ་དང༌། གསད་པ་ལ་སོགས་པའི་ལས་རྣམས་ཐམས་ཅད་འགྲུབ་པར་བྱེད་དོ། །

**ལྔ་པ་ལ་གསུམ། ཨོཾ་སྔགས་ཀྱི་མགོ་འདྲེན་དུ་བཏུ་བ། སྐུའི་རྣམ་པ་གསལ་བྱེད་ཀྱི་ཡི་གེ་དྲུག་ཅུ། བྱེད་ལས་ཀྱི་ཡི་གེ་དྲུག་ཅུ་རྩ་བཞི་བསྟན་པའོ། །དང་པོ་ནི།**

རིག་བྱེད་རྣམས་ཀྱི་དང་པོ་སྦྱིན། །ཟླ་ཕྱེད་ཐིག་ལེ་རྣམ་པར་བརྒྱན། །

ཞེས་པ་སྟེ། དེ་ལ་སྔགས་ཀྱི་མགོ་ནི་གང་ཞེ་ན། ངེས་བརྗོད་ལ་ཨོ། སྙན་དག་ལ་ཨུ། སྲིང་སྲུང་ལ་ཨཾ། མཆོད་སྦྱིན་ལ་ཨཿསྟེ་རིག་བྱེད་བཞི་པོ་ཡི་གེ་བཞིའི་བརྡས་བསྟན་པར་བཤད་པ་ལས། རིག་བྱེད་རྣམས་ཀྱི་དང་པོ་ཨོ་ཡིག་སྦྱིན་པའི་སྟེང་དུ། ཟླ་ཕྱེད་དང་ཐིག་ལེས་རྣམ་པར་རྒྱན་པར་བརྒྱན་པས་ཨོཾ་སྟེ། དེ་ཡང་དོན་མང་པོ་ལ་འཇུག་པ་ལས་འདིར་ཕྱག་འཚལ་བའི་དོན་ཅན་ནོ། །

**གཉིས་པ་ནི།**

 དེ་ནས་སྔགས་དོན་བསྒྱུར་བ་ནི། ཨཥྚ་ན་ནཱ་ཡ། ཞེས་པ་བརྒྱད་པའི་ཞལ་ཅན་ནོ། །བི་ག་ལ་ཨུརྡྷ་ཀེ་ཤ་བརྟ་མ་ནེ། ཞེས་པ་དབུ་སྐྲ་སེར་པོ་གྱེན་དུ་བརྫེས་པའོ། །ཙ་ཏུ་ར་བིཾ་ཤ་ཏི་ནེ་ཏྲ་ཡ། ཞེས་པ་ཉི་ཤུ་རྩ་བཞིའི་སྤྱན་ཅན་ནོ། །དེའི་རྗེས་སུ། ཥོ་ཊ་ཤ་བྷ་ཛ་ཡ། ཞེས་པ་བཅུ་དྲུག་པའི་ཕྱག་ཅན་ནོ། །ཀྲིཥྞ་ཛཱི་མཱི་ཏ་ཝ་པུ་ཥེ་ཞེས་པ་སྐུ་མདོག་ཆར་སྤྲིན་ལྟར་གནག་པའོ། །ཀ་པཱ་ལ་མཱ་ལཱ་ནེ་ཀ་དྷ་རི་ཎི། ཞེས་པ་ཐོད་པའི་ཕྲེང་བ་དུ་མ་འཛིན་པའོ། །ཨཏྨཱ་ཏ་ཀྲུ་ར་ཙིཏྟཱ་ཡ། ཞེས་པ་བདག་ཉིད་ཀྱི་སེམས་ཁོང་ནས་འཁྲུགས་པའོ། །ཨརྡྷེནྟུ་དཾ་ཥྚི་ཎེ། ཞེས་པ་མཆེ་བ་ཟླ་བ་ལྟ་བུའོ། །

**གསུམ་པ་ནི།**

 ཨོཾ་སྔགས་ཀྱི་མགོ་འདྲེན། མཱ་ར་ཡ་མཱ་ར་ཡ། ཞེས་པ་ཉོན་མོངས་པའི་བདུད་སོད་རབ་ཏུ་སོད་ཅེས་དང༌། ཀཱ་ར་ཡ་ཀཱ་ར་ཡ། ཞེས་པ་འཆི་བདག་གི་བདུད་འཇོམས་པར་གྱིས་རབ་ཏུ་འཇོམས་པར་གྱིས་ཞེས་དང༌། གརྫ་ཡ་གརྫ་ཡ། ཞེས་པ་ཕུང་པོའི་བདུད་སྒྲོགས་ཤིག་རབ་ཏུ་སྒྲོགས་ཤིག་ཅེས་དང༌། ཏརྫ་ཡ་ཏརྫ་ཡ། ཞེས་པ་ལྷ་བུའི་བདུད་སྡིགས་ཤིག་རབ་ཏུ་སྡིགས་ཤིག་ཅེས་དང༌། ཤོ་ཥ་ཡ་ཤོ་ཥ་ཡ། ཞེས་པ་སྐོམས་ཤིག་རབ་ཏུ་སྐོམས་ཤིག་ཅེས་དང༌། གང་སྐོམ་ན། སཔྟ་སཱ་ག་རཱ་ན། ཞེས་པ་རྒྱ་མཚོ་བདུན་སྐོམས་ཤིག་ཅེས་དང༌། སྐོམ་ནས་ཅི་བྱེད་ན། བྷནྡྷ་བྷནྡྷ། ཞེས་པ་ཆིངས་ཤིག་རབ་ཏུ་ཆིངས་ཤིག་ཅེས་དང༌། གང་འཆིང་ན། ནཱ་ག་ཨཥྚ་ཀཱཾ། ཞེས་པ་ཀླུ་བརྒྱད་འཆིང་བའི་དོན་དང༌། གྲིཧྞ་གྲིཧྞ། ཞེས་པ་ཟུངས་ཤིག་རབ་ཏུ་ཟུངས་ཤིག་ཅེས་དང༌། གང་བཟུང་ན། སརྦ་ཤ་ཏྲཱུཾ། ཞེས་པ་དགྲ་བོ་སྟེ་ཉམས་པ་བདུན་དང་ལྡན་པའོ། །ཧ་ཧཱ་ཧི་ཧཱི་ཧུ་ཧཱུ་ཧེ་ཧཻ་ཧོ་ཧཽ་ཧཾ་ཧ། ཞེས་པ་བཞད་པའི་གད་མོ་ཆེན་པོ་བཅུ་གཉིས་བསྒྲགས་པས་བཤད་མ་ཐག་པའི་ནག་ཕྱོགས་ཐམས་ཅད་སྡིགས་པར་མཛད་པའི་དོན་ནོ། །ཕཊ་ནི་བར་ཆད་གཏོར་བ། སྭཱཧཱ་ནི་དགེ་ཚོགས་སྡུད་པའི་གཞི་ཚུགས་ཤིག་པའོ། །

**གསུམ་པ་ཐུགས་མངོན་པར་འབྱུང་བ་དབང་བསྐུར་བ་ལ་གཉིས། ཞུ་བ་དང༌། ལན་ནོ། །དང་པོ་ནི།**

དེ་ནས་ལྷ་མོ་དེ་དགྱེས་ནས། །བསྲུབ་དང་སྲུབ་པའི་སྦྱོར་བ་ཡིས། །དམ་དུ་འཁྱུད་དང་འོ་བྱེད་པས། །དཀྱིལ་འཁོར་ཡིད་དུ་འོང་བ་ཞུས། །

ཞེས་པ་སྟེ། རྩ་བའི་སྔགས་རྐང་པ་བརྒྱད་པ་བསྟན་པ་དེ་ནས་ལྷ་མོ་བདག་མེད་མ་དེ་དགྱེས་ནས་མཁའ་གསང་བསྲུབ་པ་དང་སྲུབ་པའི་བྱ་བྱེད་ཀྱི་སྦྱོར་བ་ཡིས། སྐུ་ལ་དམ་དུ་འཁྱུད་པ་དང་ཙུམ་པའི་འོ་བྱེད་དེ་དགའ་བ་བླ་ན་མེད་པའི་མཆོད་པས་མཆོད་ནས། ཡབ་ཀྱི་དཀྱིལ་འཁོར་ཡིད་དུ་འོང་བ་གདུལ་བྱའི་དོན་དུ་གནང་བར་ཞུས་སོ་ཞེས་པའོ། །

**གཉིས་པ་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི།**

དེ་ལ་སྟོན་པ་ཡེ་ཤེས་ཆེས། །རྡོ་རྗེ་པདྨ་མཉམ་སྦྱར་ནས། །དགྱེས་པའི་ཐུགས་ཀྱི་མཉམ་བཞག་པས། །ཉིད་ཀྱི་དཀྱིལ་འཁོར་བྲི་བར་མཛད། །

ཅེས་པ་སྟེ། དཀྱིལ་འཁོར་ཞུས་པ་དེ་ལ་སྟོན་པ་རྡོ་རྗེ་ཅན་ཡེ་ཤེས་ཆེན་པོ་དང་ལྡན་པས་རྡོ་རྗེ་དང་པདྨ་གཉིས་སུ་མེད་པར་མཉམ་པར་སྦྱར་ནས། བདེ་ཆེན་དགྱེས་པའི་ཐུགས་ཀྱིས་ཏིང་ངེ་འཛིན་ལ་མཉམ་པར་བཞག་བཞིན་པའི་ངང་ནས། རྡོ་རྗེ་ཅན་རང་ཉིད་ཀྱི་དཀྱིལ་འཁོར་བྲི་བར་བྱ་བའི་ཐབས་བསྟན་པར་མཛད་དོ། །

**གཉིས་པ་ལ་གསུམ། དཀྱིལ་འཁོར་གྱི་བྱ་བ། དབང་རྟེན་རིག་མའི་བྱ་བ། དབང་བསྐུར་བའི་བྱ་བ་བསྟན་པའོ། །དང་པོ་ལ་བཞི། དཀྱིལ་འཁོར་གྱི་མཚན་ཉིད། རྡུལ་ཚོན་གྱི་ཁྱད་པར། ལྷའི་མཚན་མ་དགོད་པ། བུམ་པ་དགོད་ཚུལ་བསྟན་པའོ། །དང་པོ་ནི།**

འཕར་མ་གཅིག་དང་སྒོ་བཞི་པ། །སྣ་ཚོགས་འོད་ཀྱིས་ཡང་དག་འཁྲུགས། །རྟ་བབས་བཞི་དང་ཡང་དག་ལྡན། །རྡོ་རྗེ་སྲད་བུས་རྣམ་པར་བརྒྱན། །རེ་ཁཱ་ལྔ་དང་ཡང་དག་ལྡན། །དེ་ནས་བུམ་པ་བརྒྱད་མཉམ་བྲི། །

ཞེས་པ་སྟེ། དེ་ལ་དཀྱིལ་འཁོར་ཇི་ལྟ་བུ་ཞེ་ན། སྔར་བདག་མེད་མའི་དཀྱིལ་འཁོར་དང་མི་འདྲ་བའི་ཁྱད་པར་ནི་ནང་དུ་འཕར་མ་གཅིག་སྟེ་པདྨ་འདབ་བརྒྱད་རིམ་པ་གཅིག་དང༌། ཕྱི་དབྱིབས་གྲུ་བཞི་པ་ལ་ལོགས་བཞི་ནས་སྒོ་བཞི་པ། འགྲོ་བའི་རེ་བ་སྣ་ཚོགས་པ་རྫོགས་པར་མཚོན་པའི་རིན་པོ་ཆེའི་རྒྱན་དུ་མས་བརྒྱན་པ། རྣམ་ལྔའི་འོད་ཀྱིས་ཡོངས་སུ་འབར་བའི་ཕྲེང་བ་ཡང་དག་པར་འཁྲུགས་པ། སྒོ་བཞི་རྟ་བབས་བཞི་དང་ཆོས་འཁོར་རི་དྭགས་གདུགས་སོགས་ཡང་དག་པར་ལྡན་པ། གྲུ་བཞི་ཀུན་ཏུ་མི་གཡོ་བའི་ཕྱིར་རྡོ་རྗེ་སྲད་བུ་སྟེ་མཉམ་པའི་ཚངས་ཐིག་གིས་རྣམ་པར་བརྒྱན་པ། རྩིག་པའི་རེ་ཁཱ་རིམ་པ་ལྔའི་འོད་དང་ཡང་དག་པ་ལྡན་པ། དེ་ནས་ཁྱམས་སུ་བཀྲ་ཤིས་ཀྱི་བུམ་པ་བརྒྱད་ཕྱོགས་རེ་ལ་གཉིས་གཉིས་ཏེ་མཉམ་པར་བྲི་བར་བྱའོ། །

**གཉིས་པ་ནི།**

རིན་ཆེན་ལྔ་ཡི་ཕྱེ་མའམ། །ཡང་ན་འབྲས་ལ་སོགས་པའམ། །དུར་ཁྲོད་ཀྱི་ནི་སོ་ཕག་གམ། །དེ་བཞིན་དུར་ཁྲོད་སོལ་བ་ཡིས། །དེ་དབུས་པདྨ་འདབ་མ་ནི། །བརྒྱད་པ་ཟེའུ་འབྲུ་བཅས་པ་བྲི། །

ཞེས་པ་སྟེ། དེ་ལ་ཚོན་ནི་གང་ཞེ་ན། རྡུལ་ཚོན་རབ་འབྲིང་ཐ་གསུམ་ལས་འབྲིང་ནི་རིན་ཆེན་ལྔ་ཡི་ཕྱེ་མའམ། ཡང་ན་ཐ་མ་འབྲས་ལ་སོགས་པ་སྟེ་རྡོ་ཕྱེ་ཁ་བསྒྱུར་བའམ། རབ་ནི་དམར་པོ་དུར་ཁྲོད་ཀྱི་ནི་སོ་ཕག་གམ། དེ་བཞིན་དུ་ནག་པོ་དུར་ཁྲོད་ཀྱི་སོལ་བ་དང༌། དཀར་པོ་དུར་ཁྲོད་ཀྱི་རུས་པ་ལ་སོགས་པ་ཡིས་བྲི་བར་བྱའོ། །ཇི་ལྟར་བྲི་ན། དཀྱིལ་འཁོར་དེའི་དབུས་སུ་པདྨ་འདབ་མ་ནི་བརྒྱད་པ་མཛེས་ཤིང་ཟེའུ་འབྲུ་དང་བཅས་པ་བྲི་བར་བྱའོ། །

**གསུམ་པ་ལ་བཞི། གཙོ་བོའི་ཕྱག་མཚན། མཚམས་མའི་ཕྱག་མཚན། སྒོ་མའི་ཕྱག་མཚན། དགོད་ཚུལ་ཁ་དོག་དང་བཅས་པ་བསྟན་པའོ། །དང་པོ་ནི།**

སྙིང་པོར་སྐྱེས་པའི་ཐོད་པ་ནི། །མདོག་དཀར་ཆ་ནི་གསུམ་པ་བྲི། །

ཞེས་པ་སྟེ། པདྨ་འདབ་མ་བརྒྱད་པ་དེའི་དབུས་ཀྱི་ཟེའུ་འབྲུའི་སྙིང་པོར་སྐྱེས་པ་མིའི་ཐོད་པ་ཉིད་མདོག་དཀར་པོ་དུམ་བུའམ་ཆ་ནི་གསུམ་པ་ཉིད་བྲི་བར་བྱའོ། །

**གཉིས་པ་ནི།**

དབང་ལྡན་དུ་ནི་ཤ་ར་བྲི། །མེ་ཡི་མཚམས་སུ་དགེ་སློང་བྲི། །བདེན་བྲལ་དུ་ནི་འཁོར་ལོ་བྲི། །རླུང་དུ་རིགས་ཀྱི་བདག་པོ་བྲི། །

ཞེས་པ་སྟེ། འཁོར་གྱི་གནས་མཚམས་མ་བཞི་ལས་དབང་ལྡན་དུ་ནི་ཤར་བྷ་སྟེ་སཻངྒ་སྔོན་པོ་བྲི་བ་དང༌། མེའི་མཚམས་སུ་དགེ་སློང་དཀར་བོ་བྲི་བ་དང༌། བདེན་བྲལ་དུ་ནི་འཁོར་ལོ་སྔོན་པོ་བྲི་བ་དང༌། རླུང་དུ་རིགས་ཀྱི་བདག་པོ་སྣ་ཚོགས་རྡོ་རྗེ་ཁྲ་བོ་བྲི་བར་བྱའོ། །

**གསུམ་པ་ནི།**

ཤར་སྒོར་དེ་བཞིན་གྲི་གུག་ཉིད། །གཡས་སུ་ཅང་ཏེའུ་བྲི་བ་ཉིད། །ནུབ་ཏུ་རུ་སྦལ་བྲི་བ་ཉིད། །ལྟོ་འཕྱེ་བྱང་དུ་དེ་བཞིན་ནོ། །

ཞེས་པ་སྟེ། ཕྱོགས་ཀྱི་ཤར་སྒོར་ཡང་དེ་བཞིན་དུ་གྲི་གུག་སྔོན་པོ་ཉིད་དང༌། གཡས་སུ་སྟེ་ལྷོ་སྒོར་ཅང་ཏེའུ་དམར་པོ་ཉིད་དང༌། ནུབ་ཏུ་རུ་སྦལ་སེར་པོ་བྲི་བ་ཉིད་དང༌། ལྟོ་འཕྱེ་སྟེ་སྦྲུལ་ལྗང་ཁུ་ནི་བྱང་དུ་བྲི་བ་ཡང་དེ་བཞིན་ནོ། །

**བཞི་པ་ནི།**

ལྷ་མོ་ཁ་དོག་དབྱེ་བ་ཡིས། །ཕྱག་མཚན་བརྒྱད་དུ་རབ་ཏུ་གྲགས། །དབུས་སུ་ཐོད་པ་དཀར་པོ་ཡང༌། །སྣ་ཚོགས་རྡོ་རྗེས་མཚན་པ་བྲི། །

ཞེས་པ་སྟེ། ཕྱག་མཚན་དེ་རྣམས་ལྷ་མོ་བརྒྱད་ཀྱི་ཁ་དོག་གིས་དབྱེ་བ་ཡིས་ཕྱག་མཚན་བརྒྱད་ཀྱང་ལྷ་མོའི་ཁ་དོག་བཞིན་དུ་དགོད་པར་རབ་ཏུ་གྲགས་སོ། །དབུས་སུ་གཙོ་བོའི་ཕྱག་མཚན་ཐོད་པ་དཀར་པོ་བྲིས་པ་དེ་ལ་ཡང་སྟེང་དུ་སྣ་ཚོགས་རྡོ་རྗེ་ལྟེ་བ་ཧཱུཾ་གིས་མཚན་པ་བྲི་བར་བྱའོ། །

**བཞི་པ་བུམ་པ་དགོད་པ་ལ་གཉིས། དགོད་ཚུལ་དངོས་དང༌། ལག་ལེན་གཞན་དུ་ཞལ་འཕངས་པའོ། །དང་པོ་ནི།**

དེ་ནས་རྣམ་རྒྱལ་བུམ་པ་ཉིད། །ཡལ་གའི་རྩེ་མོ་གོས་བཟང་ཅན། །ལྟོ་བ་རིན་ཆེན་ལྔ་དང་ནི། །ས་ལུ་སྐྱེས་པས་ཡོངས་བཀང་བཞག །

ཅེས་པ་སྟེ། དཀྱིལ་འཁོར་གྱི་བྱ་བ་ཟིན་པ་དེ་ནས་གཙོ་བོ་ཡབ་ཡུམ་གྱི་རྣམ་རྒྱལ་བུམ་པ་ཉིད་དང༌། ལྷ་མོ་བརྒྱད་ཀྱི་བུམ་པ། ལས་ཀྱི་བུམ་པ་བཅས་འབྲས་བུ་ཅན་གྱི་ཤིང་ཡལ་གའི་རྩེ་མོ་འབྲས་བུའམ་མེ་ཏོག་གང་རུང་བཅས་པས་ཁ་བརྒྱན་པ་དང༌། གོས་བཟང་པོ་ཁ་ཚར་མ་ཉམས་པ་ཅན་གྱིས་མགུལ་འཆིང་བ་དང༌། བུམ་པའི་ལྟོ་བ་སུམ་གཉིས་མན་ཆད་གཙང་མའི་ཆུ་དང་རིན་ཆེན་ལྔ་སོགས་ལྔ་ཚན་ལྔས་གང་བ་དང་ནི། ས་ལུ་སྐྱེས་པ་ཤ་ཆེན་ཡིན་པས་དེས་མཚོན་པའི་ཤ་ལྔ་བདུད་རྩི་ལྔས་ཡོངས་སུ་བཀང་བ་དེ་རྣམས་ལྷ་གནས་སོ་སོ་དང་ལས་བུམ་ཤར་དང་ཉེ་བའི་ཕྱོགས་སུ་བཞག་པར་བྱའོ། །

**གཉིས་པ་ནི།**

མང་དུ་རབ་ཏུ་བརྗོད་པས་ཅི། །ཇི་ལྟར་དེ་ཉིད་བསྡུས་པ་ཡི། །དཀྱིལ་འཁོར་ཆོ་ག་དེ་བཞིན་བྱ། །

ཞེས་པ་སྟེ། དཀྱིལ་འཁོར་དང་འབྲེལ་བའི་བྱ་བ་ས་དང་སྟ་གོན་ཞག་གི་ཆོ་ག་དབང་གི་རབ་ཏུ་ཕྱེ་བ་རྣམས་འདིར་མང་དུ་བརྗོད་པས་ཅི་ཞིག་བྱ་སྟེ་གཞན་དུ་རྒྱས་པར་བཤད་གྲུབ་པས་སོ། །ཁ་བསྐང་དགོས་པ་རྣམས་ཇི་ལྟར་བྱ་ཞེ་ན། དེ་ཡང་དེ་ཉིད་བསྡུས་པ་ཡི་དཀྱིལ་འཁོར་གྱི་ཆོ་ག་རྒྱས་པར་བསྟན་པ་དེ་བཞིན་དུ་འདིར་ཡང་སྦྱར་བར་བྱའོ། །

**གཉིས་པ་དབང་རྟེན་རིག་མའི་བྱ་བ་བསྟན་པ་ལ་གཉིས། གང་བསྟེན་པའི་རིག་མ་དང༌། ཇི་ལྟར་བསྟེན་པའི་ཚུལ་ལོ། །དང་པོ་ལ་གཉིས། མཚན་ཉིད་མདོར་བསྟན་པ། དབྱེ་བ་རྒྱས་བཤད་པའོ། །དང་པོ་ནི།**

བཅུ་གཉིས་བརྒྱད་གཉིས་ལོན་པ་ཡི། །རིག་མ་བདེ་ཆེན་བརྒྱད་པོ་ཉིད། །དོ་ཤལ་རྐང་གདུབ་ཀྱིས་བརྒྱན་ནས། །དཀྱིལ་འཁོར་དུ་ནི་རབ་ཏུ་གཞུག །

ཅེས་པ་སྟེ། དབང་དུས་སུ་ལང་ཚོ་གཙོ་བས་བཅུ་གཉིས་ཏེ་ཉི་ཤུ་དང་བརྒྱད་གཉིས་ཏེ་བཅུ་དྲུག་ལོན་པ་ཡི། རིག་མ་བདེ་ཆེན་སྐྱེད་ནུས་པའི་བུད་མེད་ཀྱི་དབྱེ་བ་བརྒྱད་པོ་གང་ཡང་རུང་བ་ཉིད་ཀྱི་མགུལ་བར་མུ་ཏིག་ལ་སོགས་པ་རིན་པོ་ཆེའི་དོ་ཤལ་དང༌། རྐང་གདུབ་ཀྱིས་མཚོན་པའི་རྒྱན་ཐམས་ཅད་ཀྱིས་རྣམ་པར་བརྒྱན་ནས་རྡུལ་ཚོན་དང་ཏིང་ངེ་འཛིན་གྱི་དཀྱིལ་འཁོར་གང་རུང་དུ་ནི་རབ་ཏུ་གཞུག་པར་བྱའོ། །

**གཉིས་པ་ནི།**

མ་དང་སྲིང་མོ་ཉིད་དང་ཡང༌། །བུ་མོ་སྲིང་མོའི་བུ་མོ་དང༌། །དེ་བཞིན་ཞང་པོའི་ཆུང་མ་དང༌། །མ་ཡིས་སྤུན་དང་སྒྱུག་མོ་དང༌། །དེ་བཞིན་ཕ་ཡི་སྲིང་མོ་སྟེ། །རིག་མ་བརྒྱད་དུ་རབ་ཏུ་གྲགས། །

ཞེས་པ་སྟེ། དབྱེ་བ་བརྒྱད་གང་ཞེ་ན། འདིར་འཇིག་རྟེན་དང་འབྲེལ་བས་དབྱེ་བ་མ་ཡིན་པར་དབང་དང་འབྲེལ་བའི་དབང་དུ་བྱས་ཏེ་དབྱེ་བ་ལས། རང་གི་གསང་དབང་གི་རྟེན་དུ་གྱུར་ན་མ་དང༌། ཤེར་དབང་གི་རྟེན་དུ་གྱུར་ན་སྲིང་མོ་ཉིད་དང༌། ཡང་བདག་གིས་དབང་བསྐུར་ན་བུ་མོ་དང༌། རང་གི་ཕྱག་རྒྱ་མས་བསྐུར་ན་སྲིང་མོའི་བུ་མོ་དང༌། དེ་བཞིན་དུ་གོང་གི་མ་དང་དུས་མཉམ་དུ་དབང་ཐོབ་པའི་རྣལ་འབྱོར་པའི་ཕྱག་རྒྱ་མ་ནི་ཞང་པོའི་ཆུ་མ་དང༌། ཡང་རང་གི་མ་དང་དུས་མཉམ་དུ་དབང་ཐོབ་པའི་བུད་མེད་ནི་མ་ཡི་སྤུན་དང༌། རང་གི་བླ་མས་གསང་དབང་ཐོབ་དུས་ཀྱི་བླ་མ་དེའི་ཕྱག་རྒྱ་མ་ནི་སྒྱུག་མོ་དང༌། དེ་བཞིན་རང་གི་བླ་མ་དང་དུས་མཉམ་དུ་དབང་ཐོབ་པའི་བུད་མེད་ནི་ཕའི་སྲིང་མོ་སྟེ། རིག་མའི་དབྱེ་བ་བརྒྱད་པོ་དེ་དག་ནི་བླ་མེད་རྒྱུན་དུ་རབ་ཏུ་གྲགས་སོ། །

**གཉིས་པ་ཇི་ལྟར་བསྟེན་པའི་ཚུལ་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི།**

དམ་དུ་འཁྱུད་དང་འོ་བྱེད་པས། །འདི་རྣམས་རྣལ་འབྱོར་པ་ཡིས་མཆོད། །

ཅེས་པ་སྟེ། དེ་རྣམས་ཇི་ལྟར་བསྟེན་ཅེ་ན། ཐབས་ཤེས་ཕན་ཚུན་དམ་དུ་འཁྱུད་པ་དང་འོ་བྱེད་པའི་རྣམ་འགྱུར་གྱིས། ཕྱག་རྒྱ་འདི་རྣམས་རྣལ་འབྱོར་པ་ཡིས་སྙོམས་པར་འཇུག་ནས་མཆོད་པའི་ཚུལ་གྱིས་བསྟེན་པའོ། །

**གཉིས་པ་ལ་གསུམ། ག་བུར་གྱི་བྱ་བ། བཟའ་བཏུང་གི་བྱ་བ། གླུ་གར་གྱི་བྱ་བ་བསྟན་པའོ། །དང་པོ་ནི།**

དེ་ལས་ག་བུར་བཏུང་བ་ཉིད། །དེས་ནི་དཀྱིལ་འཁོར་བསངས་གཏོར་བྱ། །དེ་ནས་རྣལ་འབྱོར་པས་བཏུང་བྱ། །དངོས་གྲུབ་མྱུར་དུ་འཐོབ་པར་འགྱུར། །

ཞེས་པ་སྟེ། སྙོམས་འཇུག་དེ་ལས་བྱུང་བའི་ག་བུར་རང་གི་རྡོ་རྗེའི་ལྕེ་ཡིས་བཏུང་བ་ཉིད་དང༌། ཉ་ཕྱིས་དང་དུང་ཆོས་ཀྱི་སྣོད་དུ་བླུགས་པ་དེ་ཡིས་ནི་དཀྱིལ་འཁོར་བསྒྲུབ་པའི་སྐབས་སུ་བསངས་གཏོར་བྱ་བ་དང༌། དེ་ནས་ལྷག་མ་གྲོགས་རྣལ་འབྱོར་པ་གཞན་ལ་སྦྱིན་པས་བཏུང་བར་བྱ་བ་དང༌། དེ་ལྟར་བྱས་པས་དངོས་གྲུབ་མྱུར་དུ་འཐོབ་པར་འགྱུར་རོ། །

**གཉིས་པ་ནི།**

དེ་ལ་ཆང་ཡང་བཏུང་བ་དང༌། །ཤ་དང་ས་ལུ་སྐྱེས་པ་བཟའ། །དེ་ཡང་གོས་དང་བྲལ་བྱས་ནས། །བྷ་གར་འོ་ནི་ཡང་ཡང་བྱ། །

ཞེས་པ་སྟེ། སྐབས་དེ་ལ་བྱང་སེམས་འཕེལ་བའི་ཆེད་དུ་རང་དང་རིག་མ་གཉིས་ཀས་ཆང་ཡང་རབ་ཏུ་བཏུང་བ་དང༌། ཤ་སྤྱི་དང་ཁྱད་པར་ས་ལུ་སྐྱེས་པ་སྟེ་ཤ་ཆེན་ཡང་བཟའ་བར་བྱ་བ་དང༌། དེའི་རྗེས་སུ་རིག་མ་དེ་ཡང་གོས་དང་བྲལ་བར་བྱས་ནས་བདེ་བ་བསྐུལ་བའི་ཆེད་དུ་བྷ་གར་བོ་ལས་འོ་ནི་ཡང་དང་ཡང་དུ་བྱའོ། །

**གསུམ་པ་ནི།**

དེས་ཀྱང་བོ་ལ་གཞིབ་པ་དང༌། །གར་བྱ་གླུ་ཡང་བླང་བར་བྱ། །བོ་ལ་ཀཀྐོ་ལ་སྦྱར་ནས། །དེ་ལ་རྩེད་མོ་བརྩེ་བར་བྱ། །

ཞེས་པ་སྟེ། ཕྱག་རྒྱ་མ་དེས་ཀྱང་བོ་ལ་བྷ་གས་ཡང་ཡང་གཞིབ་པ་དང༌། ལྷན་ཅིག་ལུས་ཀྱིས་གར་བྱ་བ་དང༌། ངག་གི་རྡོ་རྗེ་གླུ་ཡང་བླང་བར་བྱ་བ་དང༌། ཐབས་ཤེས་ཀྱི་བོ་ལ་དང་ཀཀྐོ་ལ་ཡང་དང་ཡང་དུ་སྦྱར་ནས་དེ་ལ་དགའ་བའི་རྩེད་མོ་བརྩེ་བར་བྱའོ། །

**གསུམ་པ་དབང་བསྐུར་བའི་བྱ་བ་བསྟན་པ་ལ་གསུམ། དཀྱིལ་འཁོར་དུ་གཞུག་པ། དབང་སྤྱིར་བསྟན་པ། དབང་དོན་ཕྱེ་སྟེ་བཤད་པའོ། །དང་པོ་ནི།**

དེ་ནས་ཐུན་ཚོད་གཉིས་པ་ལ། །གོས་ཀྱིས་མིག་ནི་བཀབ་ནས་སུ། །དེར་ནི་སློབ་མ་གཞུག་པ་ཉིད། །ཕྱི་ནས་དཀྱིལ་འཁོར་རབ་ཏུ་བསྟན། །

ཞེས་པ་སྟེ། བདག་ཉིད་དཀྱིལ་འཁོར་དུ་འཇུག་ཅིང་དབང་བླངས་པའི་རྗེས་དེ་ནས་མཚན་མོའི་ཐུན་ཚོད་གཉིས་པ་ལ་བབས་པའི་ཚེ། གོས་སམ་རས་ཀྱིས་སློབ་མའི་མིག་ནི་བཀབ་ནས་སུ། དཀྱིལ་འཁོར་དེར་ནི་སློབ་མ་ཕྱི་འཇུག་ནང་འཇུག་ཡེ་ཤེས་དབབ་བརྟན་མེ་ཏོག་དོར་བ་སོགས་གཞུག་པའི་ཆོ་ག་བྱས་པ་ཉིད་ཀྱིས་བྱ་ཞིང༌། ཕྱི་ནས་དཀྱིལ་འཁོར་རྟེན་དང་བརྟེན་པའི་བརྡ་དོན་རབ་ཏུ་བསྟན་ཏོ། །

**གཉིས་པ་ནི།**

མཚན་མོ་སྐྱེ་བོ་མེད་ཁྱིམ་དུ། །སློབ་དཔོན་ལ་སོགས་རབ་ཕྱེ་ནས། །དབང་ནི་ཇི་ལྟར་གསུངས་པ་ཉིད། །དེ་ལ་དབང་བསྐུར་བྱིན་པར་བྱ། །ཇི་ལྟར་མཆོད་དང་བསྟོད་བཤད་པ། །སློབ་མ་བཟང་པོས་སྔར་ཤེས་བྱ། །

ཞེས་པ་སྟེ། དབང་བསྐུར་བ་དེ་ཡང་དུས་མཚན་མོ་གནས་སྣོད་དང་མི་ལྡན་པའི་སྐྱེ་བོ་མེད་པའི་ཁྱིམ་སྟེ་དཀྱིལ་འཁོར་གྱི་ཁང་པའི་ནང་དུ། སློབ་དཔོན་གྱི་དབང་དང༌། གསང་དབང༌། ཤེར་དབང་ལ་སོགས་པ་དབང་བཞིའི་རབ་ཏུ་ཕྱེ་ནས་སོ་སོའི་ཆ་ལག་དང་བཅས་པའི་དབང་རྣམས་ནི་རྒྱུད་འདིའི་གོང་འོག་དང་བཤད་རྒྱུད་ལས་ཇི་ལྟར་གསུངས་པ་ཉིད་སློབ་མ་དེ་ལ་དབང་བསྐུར་རྫོགས་པར་སྦྱིན་པར་བྱ་སྟེ། བླ་མ་མཉེས་པར་བྱ་བའི་ཕྱིར་ཇི་ལྟར་དབང་རེ་རེའི་དོན་དུ་མཆོད་པ་དང་བསྟོད་པ་བཤད་པ་རྣམས་སློབ་མ་བཟང་པོས་སྔར་ཕྱི་མའི་ལེའུ་གསུམ་པར་བཤད་པ་བཞིན་དུ་འདིར་སྦྱོར་ཤེས་པར་བྱའོ། །

**གསུམ་པ་དབང་དོན་ཕྱེ་སྟེ་བཤད་པ་ལ་གཉིས། ཆགས་ཅན་དང༌། ཆགས་བྲལ་གྱི་དབང་དུ་བཤད་པའོ། །དང་པོ་ལ་གཉིས། གསུམ་པའི་དེ་ཁོ་ན་ཉིད་མདོར་བསྟན་པ། ཞུ་ལན་གྱིས་བཞི་པ་རྒྱས་པར་བཤད་པའོ། །དང་པོ་ནི།**

དེ་ཉིད་དེ་ལ་བསྟན་པར་བྱ། །དགའ་བྲལ་དང་པོ་མཆོག་མཐའ་ཅན། །ཐམས་ཅད་རྒྱུད་དུ་སྦས་པ་སྟེ། །མཐའ་ཡི་མཐའ་རུ་ཕྱེ་བ་ཉིད། །

ཅེས་པ་སྟེ། དབང་གསུམ་པའི་དེ་ཁོ་ན་ཉིད་ཀྱི་དོན་སློབ་མ་དེ་ལ་ཚིག་གིས་བསྟན་པར་བྱ་སྟེ། ཇི་ལྟར་ཞེ་ན། དགའ་བྲལ་གྱི་དང་པོ་དང་མཆོག་དགའི་མཐའ་མར་ཁྱད་དགས་མཚོན་པའི་ལྷན་ཅིག་སྐྱེས་པའི་དགའ་བ་ཉམས་སུ་མྱོང་བ་ཅན་ནོ། །དོན་དེ་ཉིད་རྒྱུད་སྡེ་འོག་མ་ཐམས་ཅད་ཀྱི་རྒྱུད་དུ་ཤིན་ཏུ་སྦས་པས་མ་གསུངས་པ་སྟེ། འདི་ནི་མཐའ་རུ་སྟེ་ཀྱེའི་རྡོ་རྗེའི་རྒྱུད་འདི་ཉིད་རྒྱུད་ཐམས་ཅད་ཀྱི་བླ་མའི་བླ་མའམ་ཕྱི་མའི་ཕྱི་མ་ཡིན་པའི་ཕྱིར་འདིར་རབ་ཏུ་ཕྱེ་བ་ཉིད་དོ། །

**གཉིས་པ་ལ་གཉིས། ཞུ་བ་དང༌། ལན་ནོ། །དང་པོ་ནི།**

རྡོ་རྗེ་མཆོད་པར་རབ་སྦྱར་ནས། །དེ་ལ་ལྷ་མོ་དེས་ཞུས་པ། །ལྷ་དེའི་སྐད་ཅིག་ཇི་ལྟར་ལགས། །གཙོ་བོ་ཆེན་པོ་བཤད་དུ་གསོལ། །

ཞེས་པ་སྟེ། རྡོ་རྗེ་ཅན་ལ་སྙོམས་འཇུག་གི་མཆོད་པར་རབ་ཏུ་སྦྱར་ནས་སྟོན་པ་དེ་ལ་ལྷ་མོ་བདག་མེད་མ་དེས་ཞུས་པ་ནི། ལྷ་ཞེས་གཙོ་བོ་ལ་བོས་ནས་ལྷན་ཅིག་སྐྱེས་པའི་ཡེ་ཤེས་དེའི་སྐད་ཅིག་མ་ཉམས་སུ་མྱོང་བའི་རིམ་པ་ཇི་ལྟར་ལགས། གཙོ་བོ་ཆེན་པོ་བདག་ལ་བཤད་དུ་གསོལ་ཞེས་ཞུས་པའོ། །

**གཉིས་པ་ནི།**

བཅོམ་ལྡན་འདས་ཀྱིས་བཀའ་སྩལ་པ། འདི་ནི་ཐོག་མ་དབུས་མཐའ་མེད། །སྲིད་མེད་མྱ་ངན་འདས་པ་མེད། །འདི་ནི་མཆོག་ཏུ་བདེ་ཆེན་པོ། །བདག་མེད་གཞན་ཡང་མེད་པ་ཉིད། །

ཅེས་པ་སྟེ། དེ་ལྟར་ཞུས་པའི་ལན་དུ་བཅོམ་ལྡན་འདས་ཀྱིས་བཀའ་སྩལ་པ། ལྷན་སྐྱེས་ཉམས་སུ་མྱོང་བ་འདི་ནི་ཐོག་མ་དགའ་བའམ་སྐྱེ་བ་དང༌། དབུས་ཏེ་བར་དུ་མཆོག་དགའ་འམ་གནས་པ་དང༌། མཐའ་རུ་དགའ་བྲལ་གྱི་དགའ་བའམ་འགག་པ་མེད་པས། དེས་ན་སྲིད་པ་འཁོར་བ་མེད་ཅིང་ཞི་བ་མྱ་ངན་ལས་འདས་པའང་མེད་པས་སོ། །འོ་ན་ཇི་ལྟ་བུ་ཞེ་ན། གཉིས་མེད་རོ་མཉམ་ཆེན་པོ་འདི་ནི་མཚན་མ་ཐམས་ཅད་དང་བྲལ་བས་མཆོག་ཏུ་མི་འགྱུར་བའི་བདེ་བ་ཆེན་པོ་ཉིད་ཡིན་ལ། དེ་ལ་སྒྲུབ་པ་པོ་བདག་མེད་ཅིང་གཞན་ཕྱག་རྒྱ་མ་ལ་ཞེན་པའི་རྟོག་པ་ཡང་མེད་པ་ཉིད་དོ། །

**གཉིས་པ་ཆགས་བྲལ་གྱི་དབང་དུ་བཤད་པ་ལ་གཉིས། ཇི་ལྟར་བྱ་བའི་ཐབས་དང༌། དེ་ལས་བྱུང་བའི་ཡེ་ཤེས་བསྟན་པའོ། །དང་པོ་ནི།**

ལོངས་སྤྱོད་ཀྱི་ནི་རླབས་གཉིས་ལ། །རང་གི་གཡས་དང་ལག་གཞན་གྱི། །མཐེ་བོ་དང་ནི་སྲིན་ལག་གིས། །དེ་ནི་རྣལ་འབྱོར་པ་ཡིས་བཙིར། །དེ་ནས་ཡེ་ཤེས་སྐྱེ་བར་འགྱུར། །

ཞེས་པ་སྟེ། དེ་ལ་ཆགས་བྲལ་གསུམ་པའི་ཡེ་ཤེས་ཐབས་གཞན་གྱིས་མཚོན་པའི་དོན་དུ་མགྲིན་པ་ལོངས་སྤྱོད་ཀྱི་ནི་འཁོར་ལོའི་རླབས་ཀྱི་རྩེའུ་ཆུང་གཉིས་ལ། བླ་མའམ་རང་གི་ལག་པ་གཡས་པ་དང་ལག་པ་གཞན་གཡོན་གྱི་མཐེ་བོང་དང་ནི་སྲིན་ལག་གིས། རྩ་དེ་གཉིས་ནི་རྣལ་འབྱོར་པ་ཡིས་ལག་པ་རེས་འཇོག་གིས་བཙིར་བའི་རྐྱེན་གྱིས་དེ་ནས་རྟོག་བྲལ་གྱི་ཡེ་ཤེས་སྐྱེ་བར་འགྱུར་རོ། །

**གཉིས་པ་ནི།**

དེ་ལ་ཅི་ཞིག་སྐྱེ་ཞེ་ན། གཞོན་ནུའི་དགའ་བ་ཇི་ལྟ་འམ། །ལྐུག་པའི་རྨི་ལམ་ཇི་ལྟ་བ། །མཆོག་དགའི་མཐའ་དང་དགའ་བྲལ་དབུས། །སྟོང་དང་སྟོང་མིན་ཧེ་རུ་ཀ །

ཞེས་པ་སྟེ། འོ་ན་ཐབས་དེ་ལ་ཡེ་ཤེས་ཅི་འདྲ་བ་ཞིག་སྐྱེ་བར་འགྱུར་ཞེ་ན། དཔེར་ན་གཞོན་ནུ་མའི་དགའ་བ་ཐོག་མར་མྱོང་བ་དེ་ཡིད་ལ་ཡོད་ཀྱང་སྨྲར་མི་བཏུབ་པ་ཇི་ལྟ་བའམ། རང་གི་ཉམས་སུ་མྱོང་ཡང་སྨྲ་མི་ཤེས་པ་ལྐུག་པའི་རྨི་ལམ་ཇི་ལྟ་བ་གཞན་ལ་བརྗོད་དུ་མེད་པ་ཞིག་སྐྱེ་བར་འགྱུར་ཏེ། དེ་ཡང་མཆོག་དགའི་མ་མཐའ་དང་དགའ་བྲལ་གྱི་ཡ་མཐའ་སྟེ་བར་དུ་ཉམས་སུ་མྱོང་བ་དེ་ནི་གཟུང་འཛིན་དང་བྲལ་བས་སྟོང་པ་དང༌། རང་གིས་རིག་ཅིང་ཉམས་སུ་མྱོང་བས་སྟོང་མིན་ཟུང་འཇུག་ཤྲཱི་ཧེ་རུ་ཀའི་དོན་ཅན་བདེ་སྟོང་གཉིས་སུ་མེད་པའི་ཡེ་ཤེས་སྐྱེ་བར་འགྱུར་རོ། །

**གསུམ་པ་ལེའུའི་མཚན་ནི།**

ཀྱེའི་རྡོ་རྗེ་མངོན་པར་འབྱུང་བའི་ལེའུ་སྟེ་ལྔ་པའོ། །

ཞེས་པ་སྟེ། ཐབས་རྒྱུད་ཀྱེ་ཡི་རྡོ་རྗེའི་ལམ་ལས། འབྲས་རྒྱུད་ཀྱེའི་རྡོ་རྗེའི་སྐུ་གསུང་ཐུགས་མངོན་པར་འབྱུང་བ་ལྷ་སྔགས་ཡེ་ཤེས་ཀྱི་རིམ་པ་གཏན་ལ་ཕབ་པའི་ལེའུ་སྟེ་ཕྱི་མའི་དུམ་བུ་བཅུ་གཉིས་ལས། ལྔ་པའི་སྐབས་ཀྱི་ཚིག་རྣམ་པར་བཤད་པའོ།། །།

 ༈ **དྲུག་པ་བྲི་སྐུའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། དང་པོ་ནི།**

 གོང་དུ་བརྟག་པ་དང་པོའི་ལེའུ་གསུམ་པ་དང༌། དྲུག་པ་དང༌། བརྒྱད་པ་གསུམ་ན་རུས་པའི་རྒྱན་ཆ་ལྔ་བསྟན་ཀྱང༌། རྒྱན་གྱི་དགོས་པ་མ་བསྟན་པ་འདིར་བསྟན་པ་དང༌། ལེའུ་གསུམ་པ་དང་བརྒྱད་པ་གཉིས་ཀྱི་དམིགས་རྟེན་བྲིས་སྐུ་དགོས་པ་དེ་ཇི་ལྟར་བྲི་བའི་ཚུལ་མ་བསྟན་པ་འདིར་བསྟན་པ་བཅས་དང་པོའི་ལེའུ་དེ་དག་གི་ཁ་སྐོང་དུ་བསྟན་པ་ནི་བརྟག་པའི་འབྲེལ་དང༌། ཕྱི་མའི་ལེའུ་ལྔ་པ་ཡང་བསྐྱེད་རིམ་དང་རྒྱན་དྲུག་གསལ་བར་བཤད་ཀྱང༌། རྒྱན་གྱི་དགོས་པ་དང༌། དམིགས་རྟེན་བྲིས་སྐུ་མ་བཤད་པས་འདིར་དེ་དག་བསྟན་པ་ནི་ལེའུ་སྔ་ཕྱིའི་འབྲེལ་ལོ། །

**གཉིས་པ་ལེའུའི་གཞུང་བཤད་པ་ལ་གཉིས། ཕྱག་རྒྱ་ལྔ་ཡི་དགོས་པ་དང༌། བྲིས་སྐུ་ཇི་ལྟར་བྱ་བའི་ཐབས་བསྟན་པའོ། །དང་པོ་ལ་གསུམ། ཇི་ལྟར་གསུངས་པའི་ཚུལ་མདོར་བསྟན་པ། སྐབས་དོན་རྒྱས་པར་བཤད་པ། གདམས་པས་དོན་བསྡུ་བའོ། །དང་པོ་ནི།**

ལྷ་མོ་ལ་ནི་དམ་འཁྱུད་ཅིང༌། །བོ་ལ་ཐོད་པར་བཅུག་ནས་ནི། །དམ་དུ་ནུ་མ་བཟུང་མཛད་པས། །སྐྱེས་པའི་སྣ་ནི་གཞིབ་ནས་ཀྱང༌། །ཚེམས་ཀྱིས་མ་མཆུ་བཙིར་ནས་ནི། །མཆན་ཁུང་སེན་མོས་རྨ་མཛད་དེ། །མཉམ་སྦྱོར་བདེ་བ་མྱང་མཛད་ནས། །ཕྱག་རྒྱ་ལྔ་ནི་རབ་ཕྱེ་བ། །

ཞེས་པ་སྟེ། དེ་ནས་སྟོན་པ་རྡོ་རྗེ་ཅན་གྱིས་ལྷ་མོ་ལ་ནི་ཕྱག་གིས་དམ་དུ་འཁྱུད་ཅིང༌། བོ་ལ་བདེ་སྐྱོང་གི་སྣོད་ཐོད་པའམ་པདྨར་བཅུག་སྟེ་མཉམ་པར་སྦྱར་ནས་ནི། ཕྱག་གིས་དམ་དུ་ནུ་མ་བཟུང་ཞིང་མཉེད་པར་མཛད་པས། ཆོས་འབྱུང་ལས་སྐྱེས་པའི་སྣ་སྟེ་པད་རྩའི་ཟེའུ་ཁྱད་པར་ཅན་དེ་ནི་བོ་ལའི་ལྕེས་གཞིབ་ནས་ཀྱང་ཡབ་ཀྱི་ཚེམས་ཀྱིས་ཡུམ་གྱི་མ་མཆུ་བརྩིར་ནས་ནི། ལྷ་མོའི་མཆན་ཁུང་དུ་སེན་མོས་བཏབ་ནས་རྨ་བྱ་བ་ལྟར་བདེ་ཆེན་གནས་ནས་བསྐུལ་བར་མཛད་དེ། མཉམ་སྦྱོར་ཟུང་འཇུག་གི་རོལ་པས་བདེ་བ་ཆེན་པོའི་རོ་མྱང་བར་མཛད་ནས་ཕྱག་རྒྱ་ལྔའི་དགོས་པ་ནི་རབ་ཏུ་ཕྱེ་སྟེ་གསལ་བར་གསུངས་སོ། །

**གཉིས་པ་ནི།**

བླ་མ་སློབ་དཔོན་འདོད་ལྷ་ལ། །ཕྱག་འཚལ་དོན་དུ་འཁོར་ལོ་འཛིན། །བླ་མ་རྡོ་རྗེ་འཛིན་པ་ལ། །སྨོད་ཚིག་མི་ཉན་པ་ཡི་ཕྱིར། །རྣ་བ་དང་ཏུ་རྣ་ཆ་འཛིན། །སྔགས་ཀྱི་བཟླས་པ་མགུལ་རྒྱན་ཉིད། །གདུ་བུ་སྲོག་ཆགས་གསོད་པ་སྤངས། །ཕྱག་རྒྱ་བསྟེན་པ་སྐེ་རགས་ཉིད། །

ཅེས་པ་སྟེ། དེ་ལ་དགོས་པ་གང་ཞེ་ན། ཡོན་ཏན་གྱིས་ལྕི་བའི་བླ་མ་དང༌། གདམས་པའི་གནད་སྟོན་པའི་སློབ་དཔོན་དང༌། རང་འདོད་པའི་ཡི་དམ་གྱི་ལྷ་ལ་ཕྱག་འཚལ་བ་མི་བརྗེད་པར་བྱ་བའི་དོན་དུ་སྤྱི་བོར་མི་བསྐྱོད་པའི་རང་བཞིན་རུས་པའི་འཁོར་ལོ་འཛིན་པ་དང༌། བླ་མ་རྡོ་རྗེ་འཛིན་པ་དང༌། སློབ་དཔོན་དང༌། ཡི་དམ་གྱི་ལྷ་ལ་གཞན་གྱིས་སྨོད་ཚིག་དང་སྐུར་འདེབས་མི་ཉན་པ་ཡི་ཕྱིར་རྣ་བ་དག་ཏུ་འོད་དཔག་མེད་ཀྱི་རང་བཞིན་རྣ་ཆ་འཛིན་པ་དང༌། ཡིད་མཚན་འཛིན་ལས་སྐྱོབ་པའི་སྔགས་ཀྱི་བཟླས་པའང་མི་བསྙེལ་བའི་ཕྱིར་མགུལ་པར་རིན་འབྱུང་གི་རང་བཞིན་མགུལ་རྒྱན་ཉིད་འཆང་བ་དང༌། ཡན་ལག་རྣམ་སྣང་གི་རང་བཞིན་གདུ་བུ་ནི་སྲོག་ཆགས་གསོད་པ་སྤངས་པའི་ཕྱིར་རྐང་ལག་ཏུ་འཛིན་པ་དང༌། ཕྱི་ནང་གི་ཕྱག་རྒྱ་བསྟེན་པ་ནི་བྱང་སེམས་འཆིང་བ་མི་བརྗེད་པའི་དོན་དུ་རྐེད་པར་དོན་གྲུབ་ཀྱི་རང་བཞིན་འཆིང་བྱེད་སྐེ་རགས་ཉིད་དོ། །

**གསུམ་པ་ནི།**

སངས་རྒྱས་ལྔ་ཡི་ཕྱག་རྒྱས་ནི། །རྟག་ཏུ་ལུས་ལ་ཕྱག་རྒྱས་གདབ། །

ཅེས་པ་སྟེ། སངས་རྒྱས་རིགས་ལྔ་རྣམ་པར་དག་པའི་ཕྱག་རྒྱ་ལྔས་ནི། དུས་རྟག་ཏུ་རྣལ་འབྱོར་པས་དྲན་པ་གསལ་གདབ་པར་བྱ་བའི་ཕྱིར་དགོས་པ་དེ་དང་དེ་དག་ཤེས་པའི་སྒོ་ནས་ལུས་ལ་ཕྱག་རྒྱས་གདབ་པར་གྱིས་ཤིག་ཅེས་གདམས་པའོ། །

**གཉིས་པ་བྲིས་སྐུ་ཇི་ལྟར་བྱ་བའི་ཐབས་བསྟན་པ་ལ་གཉིས། ཞུ་བ་དང༌། ལན་ནོ། །དང་པོ་ལ་གཉིས། ཇི་ལྟར་ཞུ་བའི་ཚུལ་དང༌། གང་ཞིག་ཞུ་བའི་ཐབས་སོ། །དང་པོ་ནི།**

དེ་ནས་རབ་ཏུ་བཞད་མཛད་ནས། །ཚེམས་ཀྱིས་མ་མཆུ་བཙིར་ནས་ནི། །ཀྱེ་ཡི་རྡོ་རྗེ་ཞེས་བྱ་བ། །ལྷན་ཅིག་སྐྱེས་པའི་གཟུགས་ཅན་ཉིད། །དེ་ལ་ལྷ་མོ་དེས་ཞུས་པ། །

ཞེས་པ་སྟེ། ཕྱག་རྒྱ་གསུངས་པའི་རྗེས་དེ་ནས་ཧ་ཧཱ་ཞེས་སོགས་བཞད་པའི་གད་མོ་བཅུ་གཉིས་ཀྱིས་རབ་ཏུ་བཞད་པར་མཛད་ནས། ཚེམས་ཀྱིས་ཡུམ་གྱི་མ་མཆུ་བཙིར་བས་བདེ་ཆེན་གྱི་མཆོད་པ་ཆེན་པོ་རོལ་བར་མཛད་ནས་ནི། གང་གིས་ཤེ་ན། ཀྱེའི་རྡོ་རྗེ་ཞེས་བྱ་བ་ཟུང་འཇུག་གཉིས་སུ་མེད་པའི་སྐུ་བདེ་ཆེན་ལྷན་ཅིག་སྐྱེས་པའི་གཟུགས་ཅན་ཉིད་དེ། དེ་ལ་ལྷ་མོ་བདག་མེད་མ་དེས་ཞུས་པའོ། །

**གཉིས་པ་ནི།**

གཙོ་བོ་ཆོ་ག་གང་གིས་དང༌། དེ་བཞིན་བྱ་བ་གང་གིས་ནི། །ཀྱེ་ཡི་རྡོ་རྗེ་བྲིས་སྐུ་ཡི། །བྱེད་པ་བདེ་བ་ཆེན་པོས་གསུངས། །

ཞེས་པ་སྟེ། གཙོ་བོ་ཞེས་བཅོམ་ལྡན་འདས་ལ་བོས་ནས། བྲིས་སྐུ་བྲི་བའི་ཆོ་ག་གང་དང་གང་གིས་དང༌། དེ་བཞིན་དུ་ལུས་ཀྱི་བྱ་བ་གང་དང་གང་གིས་ནི། ཀྱེ་ཡི་རྡོ་རྗེའི་བྲིས་སྐུ་བྲི་བ་ཡི་ཐབས་ཇི་ལྟར་བྱེད་པའི་ཚུལ་རྣམས་བདེ་བ་ཆེན་པོའི་རང་བཞིན་བཅོམ་ལྡན་འདས་ཀྱིས་གསུང་དུ་གསོལ་ཞེས་ཞུས་པའོ། །

**གཉིས་པ་ལ་གསུམ། གང་གི་བྲི་བའི་གང་ཟག གང་ཞིག་བྲི་བའི་ལྷ། ཇི་ལྟར་བྲི་བའི་ཚུལ་ལོ། །དང་པོ་ནི།**

བཅོམ་ལྡན་འདས་ཀྱིས་བཀའ་སྩལ་པ། འདིར་ནི་འབྲི་མཁན་དམ་ཚིག་ཅན། །སྒྲུབ་པོའང་དམ་ཚིག་ཅན་གྱིས་ནི། །

ཞེས་པ་སྟེ། དེ་ལྟར་ཞུས་པའི་ལན་དུ་བཅོམ་ལྡན་འདས་ཀྱིས་བཀའ་སྩལ་པ། བྲིས་སྐུ་བྲི་བའི་སྐབས་འདིར་ནི་འབྲི་མཁན་དབང་ཐོབ་ཅིང་དམ་ཚིག་དང་ལྡན་པ་ཅན་དང༌། དོན་དུ་གཉེར་བའི་སྒྲུབ་པ་པོའང་དབང་ཐོབ་དམ་ཚིག་ལ་གནས་པ་ཅན་གྱིས་ནི་བྲི་བར་བྱ་ཡིས་དབང་མ་ཐོབ་པ་དང་དམ་ཚིག་དང་མི་ལྡན་པས་ནི་མ་ཡིན་ནོ་ཞེས་པའོ། །

**གཉིས་པ་ནི།**

བྲིས་སྐུ་འཇིགས་པ་བྲི་བ་ཉིད། །

ཅེས་པ་སྟེ། གང་བྲི་བར་བྱ་བ་ཀྱེའི་རྡོ་རྗེ་ཡབ་ཡུམ་གྱི་བྲིས་སྐུ་ནི་གདུག་པ་ཅན་རྣམས་ཀྱིས་མཐོང་བའི་མོད་ལ་འཇིགས་ཤིང་འགྱེལ་བ་ཙམ་དུ་བྱེད་ནུས་པའི་ཁྲོ་ཉམས་དང་ལྡན་པར་བྲི་བ་ཉིད་དོ། །

**གསུམ་པ་ལ་བཞི། འབྲི་བའི་ཡོ་བྱད། འབྲི་བའི་དུས། ཆོ་གའི་རིམ་པ། གྲོགས་དང་ལྷན་ཅིག་གནས་པས་བྲི་བའོ། །དང་པོ་ནི།**

སྐྱེས་པའི་ཐོད་གནས་ཁ་དོག་ལྔ། །རོ་ཡི་སྐྲ་ཡི་པིར་ཉིད་ཀྱིས། །བྲིས་སྐུ་བླ་མ་བྲི་བ་ཉིད། །གང་གང་སྐུད་པ་འཁལ་བ་དང༌། གང་གང་རས་ཡུག་འཐག་པ་དང༌། །དེ་ཡང་དམ་ཚིག་ཅན་ངེས་པས། །དམ་ཚིག་བྱིན་རླབས་རྣལ་འབྱོར་པས། །

ཞེས་པ་སྟེ། ཚོན་ཀོང་སྐྱེས་པའི་ཐོད་པ་དང་དེ་ལ་གནས་པའི་ཚོན་ཁ་དོག་རྣམ་པ་ལྔ་ལ་སོགས་པ་དང༌། བྲི་བྱེད་མི་རོའི་སྐྲ་ལས་བྱས་པའི་པིར་ཉིད་ཀྱིས་བྲིས་སྐུ་ལྷ་ཐམས་ཅད་ཀྱི་བླ་མར་གྱུར་པ་ཞིག་བྲི་བ་ཉིད་དོ། །བྲིས་གཞི་རས་ཀྱང་གང་དང་གང་གིས་སྐུད་པ་འཁལ་བ་དང༌། གང་དང་གང་གིས་རས་ཡུག་འཐག་པ་དང༌། དེ་རྣམས་ལ་ཡང་དབང་དང་དམ་ཚིག་ཅན་དུ་ངེས་པར་བྱས་པས་དམ་ཚིག་དང་ལྡན་པའི་བྱིན་རླབས་དང་ཏིང་ངེ་འཛིན་གྱི་རྣལ་འབྱོར་ལ་ངེས་པར་བྱས་པས་དངོས་གྲུབ་མྱུར་དུ་འགྲུབ་པར་འགྱུར་རོ། །

**གཉིས་པ་ནི།**

ཟླ་བ་ཟླ་བའི་མར་ངོ་ཡི། །བཅུ་བཞི་པ་ལ་ཁྱིམ་དབེན་པར། །

ཞེས་པ་སྟེ། ཟླ་བ་ཡར་གྱི་ངོའི་བཅུ་བཞི་པའམ་ཁྱད་པར་ཟླ་བའི་མར་ངོ་ཡི་བཅུ་བཞི་པ་སྟེ་ཉི་ཤུ་དགུ་ལ་དམ་ཚིག་དང་མི་ལྡན་པའི་སྐྱེ་བོ་མེད་པའི་ཁྱིམ་དབེན་པ་རྣམས་སུ་བྲི་བར་བྱའོ། །

**གསུམ་པ་ནི།**

ཕྱེད་ན་མ་རུངས་སེམས་ཀྱིས་ནི། ཆང་གི་བཏུང་བ་ཅུང་ཟད་ལས། །ལུས་ལ་ནི་རཾ་ཤུ་བསམས་ནས། །དེ་བཞིན་གཅེར་བུར་གྱུར་པ་ཡང༌། །འཆགས་པ་དང་ནི་མ་དག་པས། །དེ་ལ་དམ་ཚིག་རབ་ཏུ་བཟའ། །

ཞེས་པ་སྟེ། དུས་ཚོད་ཀྱང་ཉིན་ཕྱེད་དམ་ནམ་ཕྱེད་ན་མ་རུངས་པ་སྟེ་གདུག་པ་འདུལ་ཕྱིར་ཧེ་རུ་ཀའི་ང་རྒྱལ་དང་ལྡན་པའི་སེམས་ཀྱིས་ནི། ཚོགས་ཀྱི་འཁོར་ལོ་བྱས་ཏེ་ཆང་གི་བཏུང་བ་ཅུང་ཟད་འཐུང་བས་གཟི་བརྗིད་བསྐྱེད་པ་ལས། ལུས་ལ་ཡང་ནི་རཾ་ཤུ་སྟེ་རུས་པའི་རྒྱན་དངོས་སུ་བརྒྱན་པའམ་ཡིད་ཀྱིས་བརྒྱན་པར་བསམས་ནས་དང༌། དེ་བཞིན་དུ་ལུས་གཅེར་བུར་གྱུར་པ་ལ་སྟག་ཤམ་གྱིས་སྨད་དཀྲིས་པ་ཡང་བསམས་ལ། མི་གཙང་བས་འབགས་པ་དང་ནི་མ་དག་པའི་སེམས་ཀྱིས་རྣམ་པར་རྟོག་པ་མི་བྱ་བར་དག་ཉམས་ལྡན་པས་བྱ་བ་དང༌། དེ་ལ་ཚིག་གི་རྫས་ཤ་ལྔ་བདུད་རྩི་ལྔ་ཡང་རབ་ཏུ་བཟའ་བའམ་བསྟེན་པར་བྱའོ། །

**བཞི་པ་ནི།**

བཞིན་བཟང་སྙིང་རྗེ་ལྡན་པ་དང༌། །གཟུགས་དང་ལང་ཚོ་སྐལ་བཟང་མ། །མེ་ཏོག་བཅས་ཤིང་སྒྲུབ་པོ་དགའ། །རང་གི་ཕྱག་རྒྱ་གཡོན་དུ་བཞག །

ཅེས་པ་སྟེ། ཚོན་གཡོག་ཀྱང་བཞིན་བཟང་ཞིང་ཡིད་དུ་འོང་བ་བསམ་པ་སྙིང་རྗེ་དང་ལྡན་པ་དང༌། གཟུགས་མཛེས་པ་དང་ལང་ཚོ་དར་ལ་བབ་པའི་སྐལ་བ་བཟང་པོ་དང་ལྡན་པ་མའི་གྲོགས་དང་བཅས་པ་དང༌། དེ་ཡང་བྱང་སེམས་རྒྱས་པས་རང་བྱུང་གི་མེ་ཏོག་དང་བཅས་ཤིང་སྒྲུབ་པ་པོ་ལ་སྙིང་ནས་དགའ་བ་དང༌། འབྲི་བ་པོ་རང་གི་ཕྱག་རྒྱ་མ་མཚན་ཉིད་དེ་ལྟ་བུ་དང་ལྡན་པ་གཡོན་དུ་བཞག་ནས་བྲི་བར་བྱའོ་ཞེས་སོ། །

**གསུམ་པ་ལེའུའི་མཚན་ནི།**

ཀྱེ་ཡི་རྡོ་རྗེ་ལས། བྲིས་སྐུའི་ལེའུ་སྟེ་དྲུག་པའོ། །

ཞེས་པ་སྟེ། རྗོད་བྱེད་ཀྱེའི་རྡོ་རྗེའི་རྒྱུད་ལས། བརྗོད་བྱ་ཕྱག་རྒྱའི་དགོས་པ་དང་ཧེ་རུ་ཀ་ཡབ་ཡུམ་གྱི་བྲིས་སྐུ་བྲི་བའི་ཚུལ་གཏན་ལ་ཕབ་པའི་ལེའུ་སྟེ་ཕྱི་མའི་དུམ་བུ་བཅུ་གཉིས་ལས། དྲུག་པའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **བདུན་པ་བཟའ་བའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་བརྟག་པ་དང་པོར་རྒྱུད་གསུམ་གྱི་མངོན་པར་རྟོགས་པ་བསྟན་ཀྱང༌། རྗེས་སྤྱོད་ཀྱི་དམ་ཚིག་གླེགས་བམ་བྲི་བ་མ་བསྟན་པ་འདིར་བསྟན་པ་དང༌། ལེའུ་བདུན་པར་ཚོགས་ཀྱི་ཡོ་བྱད་དང་བཅུ་གཅིག་པ་དམ་ཚིག་གི་བཟའ་བ་བསྟན་ཀྱང་ཚོགས་འཁོར་གྱི་རྣམ་གཞག་མ་བསྟན་པ་བཅས་དེ་དག་གི་ཁ་སྐོང་དུ་བསྟན་པ་ནི་བརྟག་པའི་འབྲེལ་དང༌། ཕྱི་མའི་ལེའུ་དྲུག་པར་སྐུའི་དམ་ཚིག་བྲིས་སྐུ་བྲིས་ཐབས་དང་ཚོགས་འཁོར་བྱ་བ་བསྟན་ཀྱང་གསུང་གི་དམ་ཚིག་གླེགས་བམ་བྲི་ཐབས་དང་ཚོགས་འཁོར་གྱི་ཆོ་ག་མ་བསྟན་པས་འདིར་དེ་དག་བསྟན་པ་ནི་ལེའུ་སྔ་ཕྱིའི་འབྲེལ་ལོ། །

**གཉིས་པ་ལེའུའི་གཞུང་བཤད་པ་ལ་གཉིས། བཅང་བའི་དམ་ཚིག་གླེགས་བམ་དང༌། བཟའ་བའི་དམ་ཚིག་ཚོགས་ཀྱི་འཁོར་ལོ་བསྟན་པའོ། །དང་པོ་ལ་གཉིས། ཞུ་བ་དང༌། ལན་ནོ། །དང་པོ་ནི།**

དེ་ནས་དེ་ལ་ལྷ་མོ་ཞུས། །བོ་ལ་ཀཀྐོ་ལ་སྦྱར་བས། །ཚེམས་ཀྱིས་མ་མཆུ་བཙིར་ནས་ནི། །གླེགས་བམ་ཡང་ནི་ཇི་ལྟར་འགྱུར། །

ཞེས་པ་སྟེ། བྲིས་སྐུ་བསྟན་པའི་རྗེས་དེ་ནས་སྟོན་པ་རྡོ་རྗེ་ཅན་དེ་ལ་ལྷ་མོ་བདག་མེད་མས་རྒྱུད་ཇི་ལྟར་བྲི་བ་ཞུས་པའི་ཕྱིར། བོ་ལ་དང་ཀཀྐོ་ལ་ཐབས་ཤེས་མཉམ་པར་སྦྱར་བའི་སྦྱོར་བ་ལས། ཚེམས་ཀྱིས་ཡབ་ཀྱི་མ་མཆུ་བཙིར་བས་བདེ་ཆེན་བསྐུལ་བར་མཛད་ནས་ནི། བྲིས་སྐུ་མ་ཟད་གླེགས་བམ་ཡང་ནི་ཚུལ་ཇི་ལྟར་བྲི་བར་འགྱུར་བར་གསུང་དུ་གསོལ་ཞེས་ཞུས་པའོ། །

**གཉིས་པ་ལ་གཉིས། ཉན་པར་གདམས་པ་དང༌། སྐབས་དོན་དངོས་སོ། །དང་པོ་ནི།**

རྡོ་རྗེ་པདྨ་མཉམ་སྦྱར་ནས། །དགྱེས་པའི་ལྷ་ཡིས་རབ་ཕྱེ་བ། །གླེགས་བམ་ང་ཡིས་བཤད་བྱ་ཡིས། །ལྷ་མོ་སྐལ་བ་ཆེན་མོ་ཉོན། །

ཞེས་པ་སྟེ། དེ་ནས་བཅོམ་ལྡན་འདས་ཀྱིས་ཆགས་ཅན་རྗེས་སུ་བཟུང་བའི་ཚུལ་དུ་རྡོ་རྗེ་དང་པདྨ་མཉམ་པར་སྦྱར་ནས་བདེ་ཆེན་དགྱེས་པའི་ལྷ་སྟེ་སྟོན་པ་དེ་ཡིས་གླེགས་བམ་བྲི་བའི་ཆོ་ག་རབ་ཏུ་ཕྱེ་བར་དགོངས་ནས། རྒྱུད་ཀྱི་གླེགས་བམ་བྲི་ཚུལ་སྟོན་པ་ང་ཡིས་བཤད་པར་བྱ་ཡིས་ལྷ་མོ་སྐལ་བ་ཆེན་མོ་དང་ལྡན་པ་ཁྱོད་ཉོན་ཅིག་ཅེས་གདམས་པའོ། །

**གཉིས་པ་ལ་གསུམ། ཇི་ལྟར་བྲི་བའི་ཚུལ། གང་ལ་བསྟན་པ་དང་མི་བསྟན་པའི་རྣམ་གཞག ཇི་ལྟར་བཅང་བའི་ཚུལ་བསྟན་པའོ། །དང་པོ་ནི།**

སྦྲང་ཆེན་སྣག་ཚ་བྱས་ནས་ནི། །མི་ཡི་རུས་པའི་སྨྱུག་གུ་ཡིས། །གླེགས་བམ་སོར་ནི་བཅུ་གཉིས་པ། །གྲོ་གར་དམ་ཚིག་ཅན་གྱི་བྲི། །

ཞེས་པ་སྟེ། གང་གི་བྲིས་ན། སྣག་ཚ་ནི་སྦྲང་ཆེན་ཏེ་མིའི་ཚིལ་ཆེན་བཞུས་ནས་བུད་མེད་ཀྱི་ཐོད་པར་བླུགས་རོ་རས་ཀྱི་སྡོང་བུ་ལ་དུར་ཁྲོད་ཀྱི་མེས་སྤར་ཏེ། སྐྱེས་པའི་ཐོད་པ་སྟེང་དུ་ཕུབ་པ་ལ་ཆགས་པའི་དུ་བ་བསགས་ཏེ་སྣག་ཚ་བྱས་ནས་ནི། མི་ཡི་རུས་པ་ལས་བྱས་པའི་སྨྱུག་གུ་ཡིས་བྲིས་པ་དང༌། གླེགས་བམ་གྱི་ཚད་ཀྱང་དཀྱུས་ལ་སོར་ནི་བཅུ་གཉིས་པ་དང་ཞེང་ལ་སོར་བཞིའི་ཚད་དང༌། བྲིས་གཞི་གྲོ་གའམ། ཏཱ་ལའམ། ཤོག་བུ་གང་ཡང་རུང་བ་ལ་འབྲི་མཁན་དབང་དང་དམ་ཚིག་དང་ལྡན་པ་ཅན་གྱིས་བྲི་བའོ། །

**གཉིས་པ་ནི།**

གླེགས་བམ་དང་ནི་བྲིས་སྐུ་གཉིས། །གལ་ཏེ་སྐལ་མེད་མཐོང་ན་ནི། །སྐྱེ་བ་འདིར་ནི་དངོས་གྲུབ་མེད། །འཇིག་རྟེན་ཕ་རོལ་སྤྱོད་ཡུལ་མིན། །ཡང་དག་རབ་སྦྱིན་ལྡན་པ་ལ། །རེས་འགའ་ཙམ་ཞིག་བསྟན་པ་ཉིད། །

ཅེས་པ་སྟེ། དེ་ལྟ་བུའི་གླེགས་བམ་དང་ནི་བྲིས་སྐུ་གཉིས་པོ་གསང་ནས་སྤྱོད་དགོས་པས་དབང་དང་དམ་ཚིག་མི་ལྡན་པ་ལ་མི་བསྟན་ཅིང༌། གལ་ཏེ་སྐལ་མེད་དེ་དག་གིས་མཐོང་ན་ནི། གསང་སྒོ་འཆོལ་བའི་དབང་གིས་སྒྲུབ་པ་པོ་ལ་སྐྱེ་བ་འདིར་ནི་འདོད་པའི་དངོས་གྲུབ་ཐོབ་པ་མེད་ལ། སྐལ་མེད་དེ་དག་གིས་མཐོང་ནས་མ་མོས་ན་གཞན་ལ་གནོད་པར་འགྱུར་བའི་ཕྱིར་འཇིག་རྟེན་ཕ་རོལ་ཏུའང་དངོས་གྲུབ་ཀྱི་སྤྱོད་ཡུལ་དུ་འགྱུར་བ་མིན་ནོ། །འོ་ན་སུ་ལ་སྟོན་ཅེ་ན། དབང་བསྐུར་ཡང་དག་པར་རབ་ཏུ་སྦྱིན་པ་དང་ལྡན་པའི་དམ་ཚིག་ཅན་ལ་ངེས་པ་སྟེར་བའི་ཕྱིར་དབེན་པའི་གནས་སུ་དུས་རེས་འགའ་ཙམ་ཞིག་བསྟན་གྱི་ཡང་ཡང་མི་བསྟན་པ་ཉིད་དོ། །

**གསུམ་པ་ནི།**

གླེགས་བམ་ལམ་གྱི་སྤྱོད་ཡུལ་དུ། །སྐྲ་དང་མཆན་ཁུང་ཉིད་དུ་སྦ། །

ཞེས་པ་སྟེ། རྒྱུད་ཀྱི་གླེགས་བམ་ཚུལ་བཞིན་བྲིས་ལ་རབ་གནས་བྱས་ཏེ་རྒྱུན་དུ་འབྲལ་བ་མེད་པར་བསྟེན་པར་བྱའོ། །འོ་ན་ལམ་དུ་འགྲོ་བ་སོགས་ཀྱི་ཚེ་ཇི་ལྟར་བྱ་ཞེ་ན། ལམ་གྱི་སྤྱོད་ཡུལ་དུ་འགྲོ་བའི་ཚེ་རལ་པ་ཡོད་ན་སྐྲའི་ཐོར་ཅོག་གམ་རལ་པའི་གསེབ་ཏུ་བཅང་བ་དང༌། རབ་བྱུང་ལྟ་བུ་རལ་པ་མེད་ན་མཆན་ཁུང་ཉིད་དུ་བཅངས་ཏེ་སྦ་བར་བྱའོ། །

**གཉིས་པ་བཟའ་བའི་དམ་ཚིག་ཚོགས་ཀྱི་འཁོར་ལོ་བསྟན་པ་ལ་གཉིས། ཇི་ལྟར་གསུངས་པའི་ཚུལ་དང༌། གང་གསུངས་པའི་སྐབས་དོན་ནོ། །དང་པོ་ནི།**

བྷ་གར་ལིངྒ་རབ་བཞག་ནས། །ཡང་དང་ཡང་དུ་འོ་མཛད་པས། །བདེ་ཆེན་མཉམ་པར་མྱང་མཛད་དེ། །རྡོ་རྗེ་ཅན་གྱིས་བཟའ་བ་བསྟན། །ཚོགས་ཀྱི་དཀྱིལ་འཁོར་བཟའ་བ་ནི། །ཉོན་ཅིག་ལྷ་མོ་མིག་ཡངས་མ། །

ཞེས་པ་སྟེ། ཡུམ་གྱི་བྷ་གར་ལིངྒ་རབ་ཏུ་མཉམ་པར་བཞག་ནས་ཞལ་གྱིས་ཡང་དང་ཡང་དུ་ཙུམ་པའི་འོ་མཛད་དེ་སྙོམས་པར་འཇུག་པས། བདེ་ཆེན་ལྷན་ཅིག་སྐྱེས་པའི་ཡེ་ཤེས་ཀྱི་རོ་ཡབ་ཡུམ་མཉམ་པར་མྱང་བར་མཛད་དེ་བཅོམ་ལྡན་འདས་རྡོ་རྗེ་ཅན་གྱིས་རྣལ་འབྱོར་པའི་བཟའ་བའི་དམ་ཚིག་ཚོགས་ཀྱི་འཁོར་ལོ་བསྟན་ཏོ། །ཇི་ལྟར་བསྟན་ན། དཔའ་བོ་དཔའ་མོ་འདུས་པའི་ཚོགས་ཀྱི་དཀྱིལ་འཁོར་དུ་བཟའ་བ་འདོད་པའི་ཡོན་ཏན་ལྔ་རྣམས་ནི། ཇི་ལྟར་ལོངས་སྤྱོད་པའི་ཚུལ་ཉོན་ཅིག་ལྷ་མོ་མིག་ཡངས་མ་ཞེས་བདག་མེད་མ་ལ་གདམས་པའོ། །

**གཉིས་པ་ལ་བདུན། ཚོགས་ཀྱི་འཁོར་ལོའི་དགོས་པ། གང་དུ་བྱ་བའི་གནས། གང་བཞུགས་པའི་གདན། ཇི་ལྟར་འཁོད་པའི་ཚུལ། གང་ལ་བརྟེན་པའི་བཟའ་བ། གྲོགས་དང་བཅས་པའི་ཕན་ཡོན། བླ་མ་ལ་རིམ་གྲོ་བྱ་བའི་ཚུལ་ལོ། །དང་པོ་ནི།**

གང་དུ་ཟོས་པས་འདོད་དོན་ཀུན། །བསྒྲུབ་པ་ཅན་གྱི་དངོས་གྲུབ་འགྱུར། །

ཞེས་པ་སྟེ། ཚོགས་ཀྱི་འཁོར་ལོའི་སྐབས་གང་དུ་དམ་ཚིག་གི་རྫས་ཟོས་པས་གནས་སྐབས་སུ་བར་ཆད་ཞི་བ་དང༌། དམ་ཚིག་གསོ་བ་སོགས་འདོད་པའི་དོན་ཀུན་བདེ་བླག་ཏུ་འགྲུབ་སྟེ། སུས་ཞེ་ན། ལམ་སྒྲུབ་པ་ལ་གཞོལ་བ་ཅན་གྱི་གང་ཟག་དེས་འདོད་པའི་དངོས་གྲུབ་ཐམས་ཅད་འགྲུབ་པར་འགྱུར་ཏེ། འདུས་པ་ལས། དཀའ་ཐུབ་སྡོམ་པ་མི་བཟད་པ། །བསྟེན་ཀྱང་འགྲུབ་པར་མི་འགྱུར་གྱི། །འདོད་པའི་ཡོན་ཏན་ཐམས་ཅད་ལ། །བསྟེན་ན་མྱུར་དུ་འགྲུབ་པར་འགྱུར། །ཞེས་སོ། །

**གཉིས་པ་ནི།**

དུར་ཁྲོད་རི་ཡི་བྱ་སྐྱིབས་དང༌། །དེ་བཞིན་མི་མེད་གྲོང་ཁྱེར་དང༌། །ཡང་ན་དབེན་པའམ་རྒྱ་མཚོའི་མཐར། །བཟའ་བ་འདི་ནི་རབ་ཏུ་བཟའ། །

ཞེས་པ་སྟེ། གནས་གང་དུ་བྱ་བ་རོ་ལྡན་གྱི་དུར་ཁྲོད་དང༌། རི་ཡི་བྱ་སྐྱིབས་དང༌། དེ་བཞིན་དུ་མི་མེད་པའི་གྲོང་ཁྱེར་སྟོངས་པ་དང༌། ཡང་ན་གསང་སྔགས་ལ་མི་དད་པ་མེད་པའི་གནས་དབེན་པ་དག་ཏུའམ། ཕྱིའི་རྒྱ་མཚོ་མཐར་རམ་མཚོ་དང་ཆུ་ཀླུང་དག་གི་འགྲམ་དུའང་རུང་སྟེ་གནས་དེ་རྣམས་སུ་བཟའ་བ་དམ་ཚིག་གི་རྫས་བྱིན་གྱིས་བརླབས་པ་འདི་ནི་རྣལ་འབྱོར་དང་ལྡན་པས་རབ་ཏུ་བཟའ་བར་བྱའོ། །

**གསུམ་པ་ནི།**

དེ་ལ་གདན་དུ་བརྟག་པ་ནི། །རོ་ཡི་གཟུགས་ཅན་དགུ་དང་ནི། །ཡང་ན་སྟག་གི་པགས་པ་དང༌། །དུར་ཁྲོད་རས་ནི་དེ་བཞིན་ནོ། །

ཞེས་པ་སྟེ། སྐབས་དེ་ལ་གདན་དུ་གང་འོས་པ་བརྟག་པར་བྱ་བ་ནི། ཀྱེ་རྡོར་ལྷ་དགུའི་དབང་དུ་བྱས་ན་རོ་ཡི་གཟུགས་ཅན་དགུ་དངོས་སམ་ཡང་ན་རས་ལ་གཡང་གཞི་བྲིས་པ་དང་ནི། ཡང་ན་སྟག་གི་པགས་པའི་གདན་དང༌། ཡང་ན་རོ་དཀྲིས་པའི་དུར་ཁྲོད་ཀྱི་རས་ཀྱི་གདན་ནི་དེ་བཞིན་དུ་དགུ་སྟེ་དབུས་དང་ཕྱོགས་མཚམས་བརྒྱད་དུ་བཏིང་བ་ཡིན་ནོ། །

**བཞི་པ་ནི།**

དབུས་སུ་ཀྱེ་ཡི་རྡོ་རྗེའི་གཟུགས། །ཇི་ལྟར་སྔར་བཞིན་གནས་ཤེས་ནས། །ཕྱོགས་དང་ཕྱོགས་བྲལ་དག་ཏུ་ཡང༌། །དེ་ནས་རྣལ་འབྱོར་མ་རྣམས་དགོད། །

ཅེས་པ་སྟེ། དབུས་སུ་ཚོགས་ཀྱི་སློབ་དཔོན་ཀྱེ་ཡི་རྡོ་རྗེ་གཟུགས་ཀྱི་ང་རྒྱལ་འཛིན་པ་དང༌། འཁོར་རྣམས་ཀྱང་ཇི་ལྟར་སྔར་ལེའུ་ལྔ་པར་བསྟན་པ་བཞིན་དུ་ལྷ་གནས་སོ་སོར་ཤེས་པར་བྱས་ནས་ཕྱོགས་བཞི་དང༌། ཕྱོགས་བྲལ་ཏེ་མཚམས་བཞི་པོ་དག་ཏུ་ཡང་རིམ་པར་འཁོད་པ་སྟེ། སློབ་དཔོན་བཞུགས་པའི་རྗེས་དེ་ནས་འཁོར་རྣལ་འབྱོར་མ་གཽ་རཱི་མ་ལ་སོགས་པའི་ང་རྒྱལ་སོ་སོར་འཛིན་པ་རྣམས་རིམ་པར་གདན་ལ་དགོད་པ་སྟེ་བཞུགས་པའི་དོན་ནོ། །

**ལྔ་པ་ནི།**

དམ་ཚིག་མཱ་ལ་ཏིནྡྷ་ནཾ། །སྟག་གི་པགས་པའི་སྟེང་དུ་བཟའ། །འབད་པས་རྒྱལ་པོ་ས་ལུ་ཡི། །བཟའ་བ་དེ་ཉིད་བཟའ་བ་ཉིད། །དེར་ནི་ཟོས་ནས་ཟོས་ནས་ཡང༌། །དེར་ནི་མ་མོ་མཆོད་པར་བྱ། །

ཞེས་པ་སྟེ། དེ་ལྟར་འཁོད་པའི་རྗེས་སུ་བཟའ་བའི་དམ་ཚིག་མཱ་ལ་ཏིནྡྷ་ནཾ་སྟེ་ཤ་ཆེན་ལས་བྱས་པའི་ཚོད་མ་དང་དེས་མཚོན་ཏེ་བཟའ་བཏུང་གི་བྱེ་བྲག་ཐམས་ཅད། སྟག་གི་པགས་པའི་སྟེང་དུ་གནས་པའི་ཐོད་པའི་སྣོད་དུ་བཟའ་བ་སྟེ། དེར་མ་ཟད་ལྷག་པར་འབད་པས་བསྒྲུབས་པའི་ཤའི་རྒྱལ་པོ་ས་ལུ་སྟེ་ཤ་ཆེན་དང་སྐྱེ་བ་བདུན་པ་ལ་སོགས་པ་ཡི་བཟའ་བར་འོས་པ་དེ་ཉིད་ཀྱིས་གཙོས་ཁ་ཟས་ཀྱི་ཁྱད་པར་མང་དུ་ཚོགས་པ་ཐམས་ཅད་བྱིན་གྱིས་བརླབས་ཏེ་བཟའ་བ་ཉིད་དེ། ཇི་ལྟར་ཟོས་ན། སྐབས་དེར་ནི་དང་པོར་ཟོས་ནས་དཀྱིལ་འཁོར་གྱི་གཙོ་བོ་ལ་མཆོད་པ་དང༌། ཡང་ཟོས་ནས་འཁོར་གྱི་ལྷ་མོ་རྣམས་མཆོད་པ་དང༌། སླར་ཡང་གནས་དེར་གནས་པའི་མ་མོ་སྟེ་ནང་དུ་ལས་ཀྱི་ཕྱག་རྒྱ་མ་དང༌། ཕྱི་རོལ་དུ་སྲུང་མ་མ་མོ་དང༌། མ་སྲིང་མ་མོའི་ཚོགས་ལ་མཆོད་པར་བྱའོ། །དྲུག་པ་ནི། སྲིང་མོའི་བུ་མོ་སྒྱུག་མོ་དང༌། །གལ་ཏེ་མ་སྲིང་ཡིན་ན་ཡང༌། །དེ་རྣམས་རྟག་ཏུ་ལེགས་མཆོད་ན། །ཚོགས་ཀྱི་འཁོར་ལོ་འགྲུབ་པར་འགྱུར། །ཞེས་པ་སྟེ། ཚོགས་ཀྱི་འཁོར་ལོའི་དུས་སུ་མཆོད་བྱའི་མ་མོ་ནི་སྲིང་མོའི་བུ་མོ་དང་ཕའི་སྒྱུག་མོ་དང༌། གལ་ཏེ་མ་དང་སྲིང་མོ་ཡིན་ན་ཡང་དེ་རྣམས་རྟག་ཏུ་ཀུནྟུ་རུའི་སྦྱོར་བ་སྙོམས་འཇུག་གི་བདེ་བ་ལེགས་པར་མཆོད་ན། དཔའ་བོ་དཔའ་མོའི་ཚོགས་ཀྱི་འཁོར་ལོ་ཞེས་ཡོངས་སུ་གྲགས་པའི་སྒྲ་དོན་མཐུན་པར་འགྱུར་བས་འདོད་པའི་དངོས་གྲུབ་མྱུར་དུ་འགྲུབ་པར་འགྱུར་རོ། །

**བདུན་པ་ནི།**

སྐྱེས་པའི་ཐོད་པ་ཆ་གཅིག་པར། །ཆང་ནི་བཟང་པོས་ཡོངས་བཀང་སྟེ། །བླ་མ་ལ་དབུལ་སྐལ་ཆེན་མ། །ཕྱག་འཚལ་ནས་ནི་རང་ཡང་བཏུང༌། །པདྨའི་ལག་པས་བླང་བ་དང༌། །དེ་ཉིད་ཀྱི་ནི་ལག་པས་དབུལ། །ཡང་དང་ཡང་དུ་རབ་བཏུད་པ། །དེར་ནི་སྒྲུབ་པ་པོ་ཡིས་བྱ། །

ཞེས་པ་སྟེ། དེའི་དུས་སུ་སྐྱེས་པའི་ཐོད་པ་ཆ་སྟེ་དུམ་བུ་གཅིག་པར་བྱིན་གྱིས་བརླབས་པའི་ཆང་ནི་ཁ་དོག་རོ་བཅུད་བཟང་པོས་ཡོངས་སུ་བཀང་སྟེ། ཚོགས་ཀྱི་གཙོ་བོ་བླ་མ་ལ་དབུལ་བ་སྟེ། གང་གིས་དབུལ་ན། སྐལ་བ་ཆེན་མོ་དང་ལྡན་པ་ཅན་གྱི་ཕྱག་རྒྱ་མས་དབུལ་བའོ། །ཇི་ལྟར་དབུལ་ན། སྔོན་དུ་བླ་མ་ལ་ཕྱག་འཚལ་ནས་ནི་ཚིགས་སུ་བཅད་པ་བརྗོད་པའི་སྒོ་ནས་ཕུལ་ཟིན་པ་དང་འདྲེན་པ་མོ་རང་ཡང་བཏུང་བར་བྱའོ། །དེ་ནས་ལེན་པ་པོས་ཀྱང་ཚིགས་སུ་བཅད་པ་བརྗོད་པའི་མཐར་པདྨའི་ལག་པ་སྟེ་པད་ཀོར་དང་བ་དན་གསུམ་པའི་ཕྱག་རྒྱས་བླང་བ་དང༌། འདྲེན་པ་མོས་ཀྱང་ཕྱག་རྒྱ་དེ་ཉིད་ཀྱི་ནི་ལག་པས་དབུལ་བ་དང༌། ཚུལ་དེས་ཡང་དང་ཡང་དུ་རབ་ཏུ་བཏུད་པ་དང་བཅས་པས་ཐམས་ཅད་ལ་འདྲེན་པར་བྱའོ། །སྐབས་དེར་ནི་སྒྲུབ་པ་པོ་ཡིས་དཔའ་བོ་དཔའ་མོའི་ཚོགས་ཀྱི་འཁོར་ལོ་ཇི་ལྟར་བསྒྲུབ་པར་བྱའི་ཚུལ་ལེགས་པར་བསྟན་ཏོ། །

**གསུམ་པ་ལེའུའི་མཚན་ནི།**

ཀྱེ་ཡི་རྡོ་རྗེ་ལས། བཟའ་བའི་ལེའུ་སྟེ་བདུན་པའོ། །

ཞེས་པ་སྟེ། རྒྱུད་གསུམ་བདག་ཉིད་ཀྱེའི་རྡོ་རྗེ་ལས། གླེགས་བམ་སྔགས་ཀྱི་དེ་ཉིད་དང༌། བཟའ་བ་དམ་ཚིག་དང་འབྲེལ་བའི་ཚོགས་ཀྱི་འཁོར་ལོ་གཏན་ལ་ཕབ་པའི་ལེའུ་སྟེ་ཕྱི་མའི་དུམ་བུ་བཅུ་གཉིས་ལས། བདུན་པའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **བརྒྱད་པ་གདུལ་དཀའ་འདུལ་བའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་བརྟག་པ་དང་པོའི་ལེའུ་ལྔ་པ་དང༌། བརྒྱད་པ་དང༌། བཅུ་པ་རྣམས་ལས་རྒྱ་ལ་བརྟེན་པའི་དབང་དུ་ལམ་བསྟན་ཀྱང༌། ཕྱག་རྒྱའི་མཚན་ཉིད་མ་བསྟན་པ་འདིར་བསྟན་པ་དང༌། ལེའུ་གསུམ་པ་དང༌། ལྔ་པ་དང༌། བརྒྱད་པ་ནས་བསྐྱེད་རྫོགས་བསྒོམ་པ་བསྟན་ཀྱང༌། ཐུན་མཚམས་ཀྱི་སྨོན་ལམ་མ་བསྟན་པ་འདིར་བསྟན་པ་དང༌། ལེའུ་བདུན་པ་དང༌། བཅུ་གཅིག་པ་ནས་དྲག་པོས་འདུལ་བ་དང་ལྟ་སྟངས་ཀྱིས་འདུལ་བ་བསྟན་ཀྱང་བསླབ་པས་འདུལ་བ་མ་བསྟན་པས། འདིར་ལམ་དེ་དག་ལ་མི་མོས་པའི་གང་ཟག་བསླབ་པས་རིམ་གྱིས་འདུལ་བར་བསྟན་པ་བཅས་དེ་དག་གི་ཁ་སྐོང་དུ་བསྟན་པ་ནི་བརྟག་པའི་འབྲེལ་དང༌། ཕྱི་མའི་ལེའུ་བདུན་པ་ཡང་ཚོགས་འཁོར་དང་མ་མོ་མཆོད་པར་གསུངས་ཀྱང་ཕྱག་རྒྱའི་མཚན་ཉིད་མ་གསུངས་པས་འདིར་བསྟན་པ་ནི་ལེའུ་སྔ་ཕྱིའི་འབྲེལ་ལོ། །**གཉིས་པ་ལེའུའི་གཞུང་བཤད་པ་ལ་གསུམ། པདྨ་ཅན་གྱི་མཚན་ཉིད། སྨོན་ལམ་གདབ་པ། སྐལ་མེད་རིམ་འཇུག་གི་ལམ་བསྟན་པའོ། །དང་པོ་ལ་གཉིས། ཞུ་བ་དང༌། ལན་ནོ། །དང་པོ་ནི།**

དེ་ནས་རྣལ་འབྱོར་མས་ཞུས་པ། །ཕྱག་རྒྱ་ཆེན་པོ་ཇི་ལྟ་བུ། །ཀུན་རྫོབ་རྣམ་པའི་གཟུགས་ཀྱིས་ནི། །བདེ་བ་སྦྱིན་པས་བཤད་དུ་གསོལ། །

ཞེས་པ་སྟེ། བཟའ་བ་བཤད་ཟིན་པ་དེ་ནས་རྣལ་འབྱོར་མ་བདག་མེད་མས་བཅོམ་ལྡན་འདས་ལ་ཞུས་པ། ཕྱག་རྒྱ་ཆེན་པོའི་དངོས་གྲུབ་འགྲུབ་པར་འགྱུར་བའི་རྟེན་པདྨ་ཅན་གྱི་མཚན་ཉིད་ཇི་ལྟ་བུ་ལགས། དོན་དམ་པར་མཚོན་བྱེད་ལས་འདས་ཀྱང་ཀུན་རྫོབ་ཏུ་ཁ་དོག་དང་དབྱིབས་ལ་སོགས་པ་རྣམ་པའི་གཟུགས་ཅན་གྱི་གནས་ཚུལ་ནི། བདེ་བ་ཆེན་པོ་སྦྱིན་པ་བཅོམ་ལྡན་འདས་ཀྱི་བཤད་དུ་གསོལ་ཞེས་པའོ། །

**གཉིས་པ་ལ་བཞི། ཁ་དོག་གིས་མཚོན་པ། དྲི་དཔེས་མཚོན་པ། སྤྱོད་ལམ་གྱིས་མཚོན་པ། དེ་བསྟེན་པའི་ཕན་ཡོན་བསྟན་པའོ། །དང་པོ་ནི།**

བཅོམ་ལྡན་འདས་ཀྱིས་བཀའ་སྩལ་པ། ཤིན་ཏུ་རིང་མིན་ཐུང་བ་མིན། །གནག་པ་མ་ཡིན་དཀར་བ་མིན། །པདྨའི་འདབ་མའི་རྣམ་པ་འདྲ། །དེ་ཡི་དབུགས་ནི་དྲི་ཞིམ་ལྡན། །རྔུལ་ཡང་དྲི་ཞིམ་ལྡན་གྱུར་ཏེ། །

ཞེས་པ་སྟེ། ཕྱག་རྒྱ་རིགས་ལྔར་གསུངས་པའི་གཙོ་བོར་གྱུར་པ་པདྨ་ཅན་གྱི་མཚན་ཉིད་ནི་བཅོམ་ལྡན་འདས་ཀྱིས་བཀའ་སྩལ་པ། ལུས་བོང་ཤིན་ཏུ་རིང་བ་མིན་ཞིང་ཧ་ཅང་ཐུང་བའང་མིན་པ་ཚད་དང་ལྡན་པ་དང༌། མདོག་ཀྱང་གནག་པ་མ་ཡིན་དཀར་བའང་མིན་པར་སྔོ་བསངས་མར་གནས་པ་དང༌། མིག་པདྨའི་འདབ་མ་རྣམ་པ་དང་འདྲ་བ་དཀྱུས་རིང་ཞིང་སྔོ་བ་དང༌། དེ་ཡི་ཁ་ཡི་དབུགས་ནི་དྲི་ཞིམ་པོ་དང་ལྡན་ཞིང་ལུས་ཀྱི་རྔུལ་ཡང་ཞིམ་པོ་དང་ལྡན་པར་འགྱུར་ཏེ་མཚོན་བྱེད་དཔེས་ཤེས་པར་འགྱུར་རོ། །

**གཉིས་པ་ནི།**

རི་དྭགས་ལྟེ་བའི་དྲི་དང་མཚུངས། །པདྨ་ལ་ཡང་དབང་མཆོག་དྲི། །སྐད་ཅིག་པདྨ་ལྟ་བུ་འབྱུང༌། །དེ་ཡི་ག་བུར་སིཧླ་དག །མཁས་པས་དྲི་བཟང་མཚོན་པར་བྱ། །ཨུཏྤ་ལ་ཡི་དྲིར་གྱུར་ཞིང༌། །ཨ་ག་རུ་ནི་ནག་པོ་མཚུངས། །

ཞེས་པ་སྟེ། དྲི་ཇི་ལྟ་བུ་ཞེ་ན། རི་དྭགས་གླ་བའི་ལྟེ་བའི་གླ་རྩིའི་དྲི་དང་མཚུངས་པ་དང༌། སྐྱེས་གནས་པདྨ་ལ་ཡང་དབང་མཆོག་སྟེ་ཙནྡན་ས་མཆོག་གི་དྲི་དང་འདྲ་བར་འཐུལ་བ་དང༌། རེས་འགའ་སྐད་ཅིག་མར་པདྨ་དཀར་པོའི་དྲི་བསུང་ལྟ་བུ་འབྱུང་བ་དང༌། དེ་ཡི་ག་བུར་དང་སིཧླ་དག་ཀྱང་དྲི་ང་བ་མེད་ཅིང་དེ་ལ་མཁས་པས་བརྟག་ན་དྲི་བཟང་པོ་དང་ལྡན་པ་དེས་པདྨ་ཅན་དུ་མཚོན་པར་བྱ་སྟེ། དེའི་དྲི་ཡང་ཅི་ལྟ་བུ་ཞེ་ན། མེ་ཏོག་ཨུཏྤ་ལ་ཡི་དྲིར་ལྡང་བར་གྱུར་ཅིང༌། རེས་འགའ་ཨ་ག་རུ་ནི་ནག་པོ་བསྲེགས་པའི་དྲི་དང་མཚུངས་པ་འབྱུང་བར་འགྱུར་རོ། །

**གསུམ་པ་ནི།**

དལ་ཞིང་མི་གཡོ་བ་ཉིད་དང༌། །སྙན་པར་སྨྲ་ཞིང་ཡིད་འོང་མ། །སྐྲ་བཟང་དབུས་སུ་གཉེར་མ་གསུམ། །

ཞེས་པ་སྟེ། འདིའི་སྤྱོད་ལམ་དལ་ཞིང་ཡིད་བརྟན་པས་འདོད་པའི་ཕྱོགས་སུ་མི་གཡོ་བ་ཉིད་དང༌། ངག་སྙན་པར་སྨྲ་ཞིང་སྤྱོད་ལམ་ཡིད་དུ་འོང་བ་མ་དང༌། རྩ་བཟང་བའི་རྟགས་སུ་སྐྲ་ཡང་འཇམ་ཞིང་མཉེན་པས་བཟང་བ་དང༌། དཔྲལ་བའམ་སྐྱེ་གནས་ཀྱི་དབུས་སུ་གཉེར་མ་ཤིན་ཏུ་ཕྲ་བ་ལྟ་བུའི་རིས་མོ་གསུམ་དང་ལྡན་པ་ནི་སྐྱེས་ཐོབ་ཀྱི་ཁྱད་ཆོས་སོ། །

**བཞི་པ་ནི།**

ཕལ་པས་པདྨ་ཅན་དུ་བརྗོད། །ལྷན་ཅིག་སྐྱེས་པའི་གཟུགས་ཅན་མ། །དེ་རྙེད་ན་ནི་དངོས་གྲུབ་འགྱུར། །

ཞེས་པ་སྟེ། དེ་ལ་སྐྱེ་བ་ཕལ་པ་རྣམས་ཀྱིས་ཀྱང་འདོད་པའི་བསྟན་བཅོས་ལས་བུད་མེད་པདྨ་ཅན་དུ་བརྗོད་དེ། དོན་དུ་ལྷན་ཅིག་སྐྱེས་པའི་ཡེ་ཤེས་སྐྱེད་བྱེད་མ་ཡིན་པས་བདེ་མཆོག་སྒྱུ་མའི་གཟུགས་ཅན་མ་ཞེས་བྱ་བ་ལ། དེ་ལྟ་བུའི་བུད་མེད་རྙེད་ན་ནི་སྐྱེ་བ་འདི་ཉིད་ལ་མཆོག་གི་དངོས་གྲུབ་འགྲུབ་པར་འགྱུར་རོ། །

**གཉིས་པ་སྨོན་ལམ་གདབ་ཚུལ་བསྟན་པ་ལ་གཉིས། ཞུ་བ་དང༌། ལན་ནོ། །དང་པོ་ནི།**

དེ་ནས་རྣལ་འབྱོར་མ་བདག་མེད་མས་གསོལ་པ། བཅོམ་ལྡན་འདས་སྨོན་ལམ་ཇི་ལྟར་གདབ་པར་གྱི།

ཞེས་པ་སྟེ། ཕྱག་རྒྱའི་མཚན་ཉིད་བསྟན་པ་དེ་ནས་རྣལ་འབྱོར་མ་བདག་མེད་མས་སླར་ཡང་གསོལ་པ། གང་གསོལ་ན། བཅོམ་ལྡན་འདས་ཞེས་བོས་ནས། བསྐྱེད་རྫོགས་བསྒོམ་པའི་ཐུན་མཚམས་སུ་སྨོན་ལམ་ཇི་ལྟར་གདབ་པར་བགྱི་ཞེས་ཞུས་པའོ། །

**གཉིས་པ་ལ་གཉིས། བསྐྱེད་རིམ་དང་འབྲེལ་བ་དང༌། རྫོགས་རིམ་དང་འབྲེལ་བའོ། །དང་པོ་ནི།**

བཅོམ་ལྡན་འདས་ཀྱིས་བཀའ་སྩལ་པ། རིགས་སུ་སྐྱེས་དང་དམ་ཚིག་ལྡན། །སྨྱོ་མེད་ཀྱེ་ཡི་རྡོ་རྗེ་སྟོན། །བླ་མ་ལ་གུས་སྙིང་རྗེ་ལྡན། །སྐྱེ་ཞིང་སྐྱེ་བར་འགྱུར་བར་ཤོག །

ཅེས་པ་སྟེ། དེ་ཡང་དབང་རབ་ཚེ་འདིར་གྲོལ་བ་དང༌། འབྲིང་བར་དོར་གྲོལ་བ་ལ་སྨོན་ལམ་མི་དགོས་ཀྱང༌། ཐ་མ་སྐྱེ་བ་བདུན་དང་བཅུ་དྲུག་པ་ལ་འགྲུབ་རྒྱུ་སོགས་ལ་དགོས་པ་སྟེ། ཅི་ཕྱིར་ཞེ་ན། ལམ་གཞན་ལ་ཞུགས་ན་ཤིན་ཏུ་རིང་བས་སྐྱེ་བ་ཀུན་ཏུ་མྱུར་ལམ་རྡོ་རྗེ་ཐེག་པ་ལ་འཇུག་པའི་ཕྱིར། བཅོམ་ལྡན་འདས་ཀྱིས་སྨོན་ལམ་གྱིས་མཚམས་སྦྱར་ཚུལ་བཀའ་སྩལ་པ། འདི་བཟུང་སྐྱེ་བ་ཀུན་ཏུ་བླ་མེད་རྡོ་རྗེ་ཐེག་པ་ལ་སྤྱོད་པའི་རིགས་སུ་སྐྱེ་བ་དང༌། རྡོ་རྗེ་ཐེག་པའི་དམ་ཚིག་གམ་སྡོམ་པ་ཐམས་ཅད་རང་རྒྱུད་ལ་ལྡན་པ་ཅན་དུ་འགྱུར་བ་དང༌། སེམས་དྲན་པ་ཉམས་པ་དང་ཐ་མལ་པའི་རྣམ་རྟོག་གིས་སེམས་མི་གནས་པའི་སྨྱོ་བ་མེད་པ་དང༌། ཀྱེ་ཡི་རྡོ་རྗེའི་དབང་བསྐུར་ཞིང་རྒྱུད་སྟོན་པའི་བླ་མ་ལ་སངས་རྒྱས་དངོས་སུ་མཐོང་བའི་གུས་པ་དང༌། ཐེག་ཆེན་ལམ་གྱི་རྩ་བ་སེམས་ཅན་ལ་བརྩེ་བའི་སྙིང་རྗེ་དང་ལྡན་པར་སྐྱེ་ཞིང༌། ད་དུང་སྲིད་པར་སླར་ཡང་སྐྱེ་ནའང་དེ་ལྟ་བུར་འགྱུར་བར་ཤོག་ཅིག་ཅེས་པའོ། །

**གཉིས་པ་ནི།**

ལག་པས་རྡོ་རྗེ་དྲིལ་བུ་འཁྲོལ། །ཟབ་མོའི་ཆོས་ནི་ཀློག་པ་དང༌། །བཙུན་མོའི་ཁུ་བ་མཉམ་ཟས་ཅན། །སྐྱེ་ཞིང་སྐྱེ་བར་འགྱུར་བར་ཤོག །

ཅེས་པ་སྟེ། ཐབས་ཤེས་མཚོན་པའི་ལག་པ་གཉིས་ཀྱིས་དོན་དམ་བྱང་ཆུབ་ཀྱི་སེམས་དང་མི་འབྲལ་བའི་བརྡར་རྡོ་རྗེ་བཟུང་ཞིང༌། ཤེས་རབ་སྟོང་པ་ཉིད་ཀྱི་ཆོས་དབྱངས་སྒྲོག་པའི་བརྡར་དྲིལ་བུ་འཁྲོལ་བ་དང༌། ཟབ་མོའི་ཆོས་ནི་ཀྱེ་ཡི་རྡོ་རྗེའི་རྒྱུད་དེ་འདི་ཉིད་ཀློག་པ་དང་ཉན་པ་དང་སེམས་པ་དང་གཞན་ལ་འཆད་པའོ། །བཙུན་མོ་ནི་ཕྱི་གཞན་ལུས་ཕྱག་རྒྱའི་བཙུན་མོ་དང༌། ནང་རང་ལུས་ཐབས་ལྡན་གྱི་བཙུན་མོ་དང༌། གསང་བ་དོན་དམ་སྟོང་ཉིད་ཀྱི་བཙུན་མོའོ། །དེའི་ཁུ་བ་ཡང་ནི་གསུམ་སྟེ། ཕྱི་དཀར་དམར་འདྲེས་པའི་བདུད་རྩི། ནང་ཐིག་ལེ་འབར་འཛག་གི་བདུད་རྩི། གསང་བ་དོན་དམ་སྟོང་ཉིད་ཀྱི་བདུད་རྩིའོ། །དེ་དག་ལ་རང་གཞན་ཐམས་ཅད་མཉམ་པར་ཟས་སུ་ཟ་ཞིང་ཉམས་པ་མེད་པའི་བདེ་བ་ལ་ལོངས་སྤྱོད་པ་ཅན་དུ་སྐྱེ་ཞིང་སྐྱེ་བར་འགྱུར་བར་ཤོག་ཅིག་ཅེས་སྨོན་པའོ། །

**གསུམ་པ་སྐལ་མེད་རིམ་འཇུག་གི་ལམ་བསྟན་པ་ལ་གཉིས། ཞུ་བ་དང༌། ལན་ནོ། །དང་པོ་ནི།**

དེ་ནས་ལྷ་མོ་དེ་དགྱེས་ནས། །ཚིག་ནི་འདི་ཉིད་ཡང་ཞུས་པ། །སྐལ་མེད་སེམས་ཅན་གདུལ་དཀའ་བ། །གང་གིས་འདུལ་བར་འགྱུར་བ་ལ། །

ཞེས་པ་སྟེ། སྨོན་ལམ་གསུངས་པ་དེ་ནས་ལྷ་མོ་བདག་མེད་མ་དེ་དགྱེས་པར་གྱུར་ནས། བཅོམ་ལྡན་འདས་ལ་ཞུ་བའི་ཚིག་འདི་ཉིད་སླར་ཡང་ཞུས་པའོ། །གང་ཞུས་ན། ཐོག་མ་ནས་ལམ་འདིར་འཇུག་པའི་སྐལ་བ་མེད་པའི་སེམས་ཅན་གདུལ་དཀའ་བ་རྣམས། བསླབ་པར་བྱ་བའི་ཐབས་གང་དང་གང་གིས་འདུལ་བར་འགྱུར་བ་ལགས་ཞེས་ཞུས་པའོ། །

**གཉིས་པ་ལ་གསུམ། སྤྱོད་པ་རིམ་ཅན་ལ་བསླབ་པ། ལྟ་བ་རིམ་ཅན་ལ་བསླབ་པ། དེ་ལྟར་བསླབ་པའི་ཕན་ཡོན་ནོ། །དང་པོ་ནི།**

བཅོམ་ལྡན་འདས་ཀྱིས་བཀའ་སྩལ་པ། དང་པོར་གསོ་སྦྱོང་སྦྱིན་པར་བྱ། །དེ་རྗེས་བསླབ་པའི་གནས་བཅུ་ཉིད། །

ཅེས་པ་སྟེ། དེའི་ལན་དུ་བཅོམ་ལྡན་འདས་ཀྱིས་བཀའ་སྩལ་པ། སྐལ་དམན་ལམ་ལ་རིམ་གྱིས་འཇུག་དགོས་པ་རྣམས་འཁོར་བའི་ཉེས་དམིགས་དང་ཐར་པའི་ཕན་ཡོན་གྱིས་བློ་བཅོས་ནས་ཐོག་མར་ཏེ་དང་པོར་གསོ་སྦྱོང་ཡན་ལག་བརྒྱད་པའི་སྡོམ་པ་སྦྱིན་པར་བྱ་ཞིང༌། དེ་ཚུལ་བཞིན་དུ་བསྲུང་ནུས་ན། དེའི་རྗེས་སུ་མི་དགེ་བཅུ་སྤོང་གི་བསླབ་པའི་གནས་བཅུ་པོ་དེ་ཉིད་བསྟན་པར་བྱ། དེ་ཡང་དག་པར་བསྲུང་ན་སྤྱོད་པའི་ཕྱོགས་ཐམས་ཅད་དེར་འདུ་བར་འགྱུར་ཏེ། ཇི་ལྟར་ཞེ་ན། འདིའི་ཁོངས་སུ་སྐྱབས་གསུམ་འཛིན་པ་དགེ་བསྙེན་གྱི་བསླབ་བྱ་རྩ་བཞི་ཆང་དང་ལྔ་དང༌། དགེ་ཚུལ་གྱི་བསླབ་པའི་གནས་བཅུ་དང༌། དགེ་སློང་གི་འདུལ་ཁྲིམས་ཏེ་སོ་ཐར་རིས་བདུན་གྱིས་བསླབ་པར་བྱ་བའི་ཆོས་ཐམས་ཅད་དེར་འདུས་པ་ཡིན་ནོ། །

**གཉིས་པ་ནི།**

དེ་ལ་བྱེ་བྲག་སྨྲ་བ་བསྟན། །མདོ་སྡེ་པ་ཡང་དེ་བཞིན་ནོ། །དེ་ནས་རྣལ་འབྱོར་སྤྱོད་པ་ཉིད། །དེ་ཡི་རྗེས་སུ་དབུ་མ་བསྟན། །སྔགས་ཀྱིས་རིམ་པ་ཀུན་ཤེས་ནས། །དེ་རྗེས་ཀྱེ་ཡི་རྡོ་རྗེ་བརྩམ། །

ཞེས་པ་སྟེ། དེ་ནས་དེ་ལ་ལྟ་བའི་ཕྱོགས་བསྟན་པའི་དང་པོར་ཐེག་དམན་བྱེ་བྲག་སྨྲ་བའི་ལུང་རིགས་ཀྱི་ཤེས་བྱ་གཞི་ལྔ་གཏན་ལ་ཕབ་པའི་ཐོས་སོགས་གསུམ་ལ་སྦྱོར་བ་བསྟན། དེ་ནས་མདོ་སྡེ་ཉིད་སྒྲ་ཇི་བཞིན་པར་ཁས་ལེན་པའི་གྲུབ་མཐའ་ལ་སློབ་པའི་ཚུལ་ཡང་སྔ་མ་དེ་བཞིན་དུ་ཐོས་སོགས་གསུམ་གྱིས་གཏན་ལ་ཕབ་པར་བསྟན། དེ་ནས་ཐེག་པ་ཆེན་པོ་ཟབ་པ་དང་རྒྱ་ཆེ་བའི་ཆོས་ལ་མོས་ན་རྣལ་འབྱོར་སྤྱོད་པ་ཏེ་ཆོས་ཐམས་ཅད་སེམས་ཙམ་ཉིད་དུ་འདོད་པའི་ལམ་དང་འབྲས་བུ་གཏན་ལ་ཕབ་པར་བསྟན། དེ་རྟོགས་ནས་དེའི་རྗེས་སུ་ཆོས་ཐམས་ཅད་སྤྲོས་པའི་མཐའ་བརྒྱད་དང་བྲལ་བར་གཏན་ལ་ཕབ་པའི་དབུ་མའི་གཞུང་ལུགས་རྣམས་བསྟན་པར་བྱ། དེས་ཕ་རོལ་ཏུ་ཕྱིན་པའི་ཕྱོགས་ལ་བརྟེན་པའི་ཐེག་པ་གསུམ་གྱིས་དོན་མཐའ་དག་ཁོང་དུ་ཆུད་པར་གྱུར་ནས། རང་གཞན་གྱི་དོན་ཆེན་པོ་མྱུར་དུ་བསྒྲུབ་པར་བྱ་བའི་ཕྱིར་ལེགས་གྲུབ་ལ་སོགས་པ་བྱ་བའི་རྒྱུད་དང༌། དེ་ནས་རྣམ་སྣང་མངོན་བྱང་སོགས་སྤྱོད་པའི་རྒྱུད་དང༌། དེ་ཉིད་བསྡུས་པ་སོགས་རྣལ་འབྱོར་གྱི་རྒྱུད་དང༌། གསང་བ་འདུས་པ་སོགས་བླ་མེད་རྒྱུད་དེ་གསང་སྔགས་སྤྱིའི་ལམ་གྱི་རིམ་པ་དང་དབང་དང་དམ་ཚིག་གི་རྣམ་གཞག་ཀུན་ཤེས་པར་བྱས། དེ་ཐམས་ཅད་ཀྱི་རྗེས་སུ་ཀྱེའི་རྡོ་རྗེ་སྟོང་པ་དང་སྙིང་རྗེ་གཉིས་སུ་མེད་པ་རྒྱུད་ཐམས་ཅད་ཀྱི་ཕྱི་མའི་ཕྱི་མ་འདི་ཉིད་ཀྱི་སྨིན་གྲོལ་ལ་འཇུག་པར་བརྩམ་པར་བྱའོ། །

**གསུམ་པ་ནི།**

སློབ་མས་གུས་པར་བླངས་ན་ནི། །འགྲུབ་འགྱུར་འདི་ལ་ཐེ་ཚོམ་མེད། །

ཅེས་པ་སྟེ། དེ་ལྟར་ལམ་རིམ་གྱིས་བསླབ་པའི་སློབ་མས་ཀྱང་བླ་མའི་གསུང་ལ་ཚད་མར་བཟུང་བའི་གུས་པ་དང་བཅས་པར་དབང་རྒྱུད་མན་ངག་གི་རིམ་པ་ཐམས་ཅད་ཡང་དག་པར་བླངས་ནས་ཕྱིན་ཅི་མ་ལོག་པར་ཉམས་སུ་ལེན་ན་ནི། ཕྱག་རྒྱ་ཆེན་པོ་མཆོག་གི་དངོས་གྲུབ་ཚེ་འདི་ཉིད་ལ་འགྲུབ་པར་འགྱུར་བ་འདི་ལ་ཐེ་ཚོམ་མེད་དོ་ཞེས་སོ། །

**གསུམ་པ་ལེའུའི་མཚན་ནི།**

ཀྱེ་ཡི་རྡོ་རྗེ་ལས། འདུལ་བའི་ལེའུ་སྟེ་བརྒྱད་པའོ། །

ཞེས་པ་སྟེ། ཟུང་འཇུག་ཀྱེའི་རྡོ་རྗེའི་རྒྱུད་ལས། སྐལ་དམན་གདུལ་དཀའ་འདུལ་བའི་ཐབས་གཙོ་བོར་བསྟན་པའི་ལེའུ་སྟེ་ཕྱི་མའི་དུམ་བུ་བཅུ་གཉིས་ལས། བརྒྱད་པའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **དགུ་པ་སྔགས་བཏུ་བའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་བརྟག་པ་དང་པོའི་ལེའུ་གཉིས་པར་མཁར་སྤྱོད་མའི་སྒོ་ནས་བསད་པའི་ལས་བསྟན་ཀྱང༌། བསད་པའི་ལས་ཀྱི་གཙོ་བོ་ཁ་སྦྱར་དབྱེ་བ་མ་བསྟན་པ་འདིར་བསྟན་པ་དང༌། ལེའུ་གསུམ་པར་བསྟན་པའི་བསྐྱེད་རིམ་ལ་རྣམ་དག་མ་བསྟན་པ་འདིར་བསྟན་པ་དང༌། ལེའུ་གཉིས་པར་སྔགས་བསྟན་པ་ལ་དག་བྱེད་ཀྱི་ཡན་ལག་སྔགས་བཏུ་བ་མ་བསྟན་པ་འདིར་བསྟན་པ་བཅས་དེ་དག་གི་ཁ་སྐོང་དུ་བསྟན་པ་ནི་བརྟག་པའི་འབྲེལ་དང༌། ཕྱི་མའི་ལེའུ་བརྒྱད་པ་གདུལ་དཀའ་རིམ་གྱིས་འདུལ་བར་གསུངས་ཀྱང༌། མངོན་སྤྱོད་ཀྱིས་འདུལ་བ་མ་གསུངས་པས་འདིར་བསྟན་པ་ནི་ལེའུ་སྔ་ཕྱིའི་འབྲེལ་ལོ། །

**གཉིས་པ་ལེའུའི་གཞུང་བཤད་པ་ལ་གསུམ། ཁ་སྦྱར་དབྱེ་བ། ལྷའི་རྣམ་དག སྔགས་བཏུ་བ་བསྟན་པའོ། །དང་པོ་ལ་གཉིས། བཤད་པར་ཞལ་གྱི་བཞེས་པ་དང༌། བཤད་བྱ་དངོས་སོ། །དང་པོ་ནི།**

དེ་ནས་ཁ་སྦྱར་དབྱེ་བ་ཡི། །མཚན་ཉིད་ཡང་དག་རབ་ཏུ་བཤད། །

ཅེས་པ་སྟེ། བསླབ་པས་འདུལ་བ་བསྟན་པ་དེ་ནས་མངོན་སྤྱོད་ཀྱིས་འདུལ་བར་འོས་པ་དགྲ་བོའི་ལུས་དང་རྣམ་ཤེས་རང་བཞིན་གྱིས་ཁ་སྦྱར་དུ་ཡོད་པ་དེ་སོ་སོར་དབྱེ་བ་ཡི། ཆོ་གའི་མཚན་ཉིད་ཏིང་ངེ་འཛིན་གྱིས་འགྲུབ་པའི་ཚུལ་ཡང་དག་པར་རབ་ཏུ་བཤད་པར་བྱའོ་ཞེས་སོ། །

**གཉིས་པ་ལ་གཉིས། ཁ་སྦྱར་འབྱེད་པ་དང༌། རྡོ་རྗེ་མེ་ཁབ་བསྟན་པའོ། །དང་པོ་གསུམ། ཏིང་ངེ་འཛིན་གྱིས་འགྲུབ་པ། དམིགས་རྣམ་གྱིས་འགྲུབ་པ། སྙིང་རྗེས་བསྒྲལ་བའོ། །དང་པོ་ནི།**

གང་ཞིག་རྣམ་པ་ཤེས་ཙམ་གྱིས། །སྒྲུབ་པོས་དངོས་གྲུབ་འཐོབ་པར་འགྱུར། །

ཞེས་པ་སྟེ། སྒྲུབ་པ་པོ་གང་ཞིག་གིས་ཡུལ་གང་ལ་བྱ་བའི་ལས་འདི་རྫས་སྦྱོར་ལ་མི་ལྟོས་པར་བསྙེན་པ་སྔོན་དུ་སོང་ནས་ལས་ལ་སྦྱར་བའི་ཚེ་ཏིང་ངེ་འཛིན་གྱི་དམིགས་རྣམ་ཤེས་པ་ཙམ་གྱིས། སྒྲུབ་པ་པོས་བསད་པའི་ལས་ཀྱི་དངོས་གྲུབ་འཐོབ་པར་འགྱུར་བ་ཡིན་ནོ། །

**གཉིས་པ་ནི།**

བསྒྲུབ་བྱའི་ལྟེ་བའི་རྩ་བ་ལ། །བརྟུལ་ཞུགས་ཅན་གྱིས་ལག་པས་གདོན། །ཧེ་རུ་ཀ་མཉམ་རྣལ་འབྱོར་གྱིས། །ནང་གི་མ་རུངས་སེམས་ཀྱིས་སུ། །འདི་ནི་བསྒོམས་པ་ཙམ་གྱིས་ནི། །སངས་རྒྱས་ཀྱང་ནི་ངེས་པར་འཇིག །

ཅེས་པ་སྟེ། དེ་ལ་དམིགས་རྣམ་ཅི་ལྟ་བུ་ཞེ་ན། ཏིང་ངེ་འཛིན་གྱིས་བསྒྲུབ་བྱའི་གཟུགས་རང་གི་མདུན་དུ་བཀུག་སྟེ། ལྟེ་བའི་རྩ་བ་རྩ་གསུམ་འདུས་པའི་མདོ་ལ། བརྟུལ་ཞུགས་སྤྱོད་པའི་རྣལ་འབྱོར་པས་ཏིང་ངེ་འཛིན་གྱིས་ལས་བྱེད་མ་མོའི་ཚོགས་སྤྲོས་ཏེ་ལག་པས་ལྟོ་བ་དབྲལ་ནས་རྣམ་ཤེས་ཀྱི་རྟེན་དོན་སྙིང་དང་བཅས་པ་ཕྱིར་གདོན་ནས་ཁ་སྦྱར་ཕྱེ། རང་ཧེ་རུ་ཀའི་ང་རྒྱལ་ལ་སེམས་མཉམ་པར་བཞག་པའི་རྣལ་འབྱོར་ཅན་གྱིས་གདུག་པ་ཅན་ཐམས་ཅད་འདུལ་ནས་སངས་རྒྱས་ཀྱི་ས་ལ་དགོད་པར་བྱ་སྙམ་དུ། ནང་གི་མ་རུངས་པའི་སེམས་ཀྱིས་དམིགས་ནས་སུ་ལས་ལ་སྦྱར་བ་འདི་ནི་བསྒོམས་པ་ཙམ་གྱིས་ནི་བསྒྲུབ་བྱ་སངས་རྒྱས་ལྟ་བུ་ཡིན་ཀྱང་ནི་ངེས་པར་འཇིག་པར་འགྱུར་ན་གཞན་ལྟ་ཅི་སྨོས་ཞེས་པའོ། །

**གསུམ་པ་ནི།**

བསྟན་ལ་གནོད་པར་བྱེད་པ་དང༌། །བླ་མ་སངས་རྒྱས་འཇིག་པ་ནི། །བླ་མ་ཐུབ་པ་ལ་ཞུས་ནས། །སྙིང་རྗེས་གསད་པར་བྱ་བ་ཉིད། །

ཅེས་པ་སྟེ། བསྒྲལ་བའི་ཡུལ་ནི་སྤྱིར་སངས་རྒྱས་ཀྱི་བསྟན་པ་ལ་གནོད་པར་བྱེད་པ་དང༌། སྒོས་སུ་རང་གི་བླ་མའི་སྐུ་གཟུགས་དང་སངས་རྒྱས་ཀྱི་སྐུ་གཟུགས་སོགས་གཙུག་ལག་ཁང་འཇིག་པ་དང༌། ལྷག་པར་སེམས་ཅན་ཡོངས་ལ་འཚེ་བའི་ལས་ངན་ཚབས་ཆེན་བྱས་ཏེ་ངན་འགྲོར་ཕྱོགས་པ་དེ་ནི་བསྒྲལ་བའི་འོས་ཡིན་པས། བླ་མ་དང་ཐུབ་པ་སྟེ་སྐྱབས་ཡུལ་མདུན་ཁར་དམིགས་ཏེ་གཟུ་དཔང་གསོལ་ཞིང་གནང་བ་ཞུས་ནས། སྦྱོར་བའི་དུས་སུ་དགྲ་བོ་འདི་ལས་ངན་གྱི་ངན་སོང་དུ་ལྷུང་ན་མི་རུང་སྙམ་དུ་སྙིང་རྗེའི་སེམས་ཀྱིས་ཀུན་ནས་བསླངས་ཏེ་དངོས་གཞིའི་ལས་ཀྱིས་གསད་པར་བྱ་བ་ཉིད་དོ། །

**གཉིས་པ་རྡོ་རྗེ་མེ་ཁབ་བསྟན་པ་ལ་གསུམ། བསྒོམ་བྱའི་དམིགས་པ། གསོད་པའི་ལས་ཐབས། རྒྱུད་ཀྱི་ཆེ་བ་བསྟན་པའོ། །དང་པོ་ནི།**

ཇི་ལྟར་ཕྱུགས་ཀྱིས་གཟུགས་མཐོང་ནས། །ཁྲག་ནི་སྐྱུག་པ་ཉིད་དང་ཡང༌། །འདར་ཞིང་མགོ་སྐྱེས་གྲོལ་བ་དང༌། །ཁ་ནི་འོག་ཏུ་རྣམ་པར་བསྒོམ། །

ཞེས་པ་སྟེ། ཇི་ལྟར་རྨོངས་པ་ཕྱུགས་ཀྱི་གཟུགས་དང་མཚུངས་པའི་སྡིག་ཅན་གྱི་དགྲ་བོ་མཐོང་ན་དེའི་མོད་ལ་ཏིང་ངེ་འཛིན་གྱིས་བཀུག་ནས། ཁ་ལས་ཁྲག་ནི་སྐྱུག་པ་ཉིད་དང༌། ཡང་ན་ལུས་འདར་ཞིང་མགོ་སྐྱེས་སྐྲ་ཡང་སིལ་བུར་གྲོལ་བ་དང༌། ཁ་ནི་འོག་ཏུ་བལྟ་བའི་རྣམ་པར་རང་གི་མདུན་དུ་བསྒོམ་པར་བྱའོ། །

**གཉིས་པ་ནི།**

དེ་ཡི་ལམ་དུ་ཁབ་ཀྱི་མེའི། །གཟུགས་ཅན་འཇུག་པར་བསམ་པ་སྟེ། །སྙིང་ཁར་བྱིན་ཟའི་ས་བོན་ཉིད། །དམིགས་ནས་སྐད་ཅིག་གསོད་པར་བྱེད། །

ཅེས་པ་སྟེ། དམིགས་པའི་དགྲ་བོ་དེ་ཡི་བཤང་ལམ་དུ་རྡོ་རྗེ་ཁབ་མེའི་གཟུགས་འཇུག་པར་བསམ་པ་སྟེ། དེའི་སྙིང་གར་ཡང་བྱིན་ཟ་མེའི་ས་བོན་རཾ་ཡིག་འབར་ལ་ཁད་པ་ཉིད་དམིགས་ནས་ལྷན་ཅིག་རྫས་ལ་མེ་མཆེད་པ་ལྟར་འབར་བས་དགྲ་བོའི་སྲོག་རྟེན་སྐད་ཅིག་གིས་བསྲེགས་ཏེ་གསོད་པར་བྱེད་ནས་རྣམ་ཤེས་མི་བསྐྱོད་པའི་ཞིང་དུ་སྤར་བར་བྱའོ། །

**གསུམ་པ་ནི།**

རྒྱུད་འདི་ལ་ནི་བསྲེགས་བླུགས་མེད། །ཕྱག་རྒྱ་བཅིང་དང་བྱ་བའང་མེད། །རྒྱུད་ཆེན་བཀླགས་པས་འགྲུབ་པ་ཉིད། །བསམ་གཏན་ཙམ་གྱིས་འགྲུབ་པར་འགྱུར། །

ཞེས་པ་སྟེ། རྒྱུད་འདིར་ཏིང་ངེས་འཛིན་ཁོ་ནས་འགྲུབ་པར་འགྱུར་བའི་ལས་འདི་ལ་ནི་དེ་ལས་གཞན་པ་དྲག་པོའི་སྦྱིན་སྲེག་གི་བསྲེགས་བླུགས་ཀྱང་བསྟན་པ་མེད་ལ། ལག་པའི་ཕྱག་རྒྱས་དགུག་གཞུག་བཅིང་བ་དང༌། ལིངྒ་བྲི་བ་དང་ཐུན་གྱིས་བྲབས་པའི་བྱ་བའང་མེད་ཅིང༌། དངོས་བསྟན་རྒྱུད་ཆེན་བཀླགས་པས་འགྲུབ་པ་ཉིད་ཀྱི་ཕྱིར་བསམ་གཏན་གྱི་རིམ་པ་དེ་ཙམ་གྱིས་བསད་པའི་ལས་འགྲུབ་པར་འགྱུར་རོ། །

**གཉིས་པ་ལྷའི་རྣམ་དག་བཤད་པ་ལ་གཉིས། བཤད་པར་ཞལ་གྱིས་བཞེས་པ་དང༌། བཤད་བྱ་དངོས་སོ། །དང་པོ་ནི།**

རྟོག་མེད་དངོས་གྲུབ་སྦྱིན་པ་པོ། །སྲིད་པ་སྦྱོང་བ་ཉམས་དགའ་བ། །གསང་བ་མཆོག་ནི་བཤད་བྱ་ཡིས། །ཉོན་ཅིག་ལྷ་མོ་བཞིན་བཟང་མ། །

ཞེས་པ་སྟེ། ལྷའི་རྣལ་འབྱོར་བསྒོམས་པས་ཐ་མལ་གྱི་རྣམ་པར་རྟོག་པ་མེད་པའི་དངོས་གྲུབ་མཆོག་སྦྱིན་པར་བྱེད་པ་པོ་ལྷར་གསལ་བ་དེས། ཐ་མལ་དུ་འཛིན་པའི་སྲིད་པ་སྦྱོང་བ་སྟེ་སྤང་བྱ་གཉེན་པོར་བསྒྱུར་ནས་ལྷའི་རྣམ་པར་ཤར་བས་ཉམས་དགའ་བ། རྒྱུད་གཞན་དུ་མ་བསྟན་པའི་རྣམ་དག་གསང་བ་མཆོག་ནི་ཁྱོད་ལ་ང་ཡིས་བཤད་པར་བྱ་ཡིས། གུས་པས་ཉོན་ཅིག་ལྷ་མོ་བཞིན་བཟང་མ་ཞེས་བདག་མེད་མ་ལ་བོས་ཏེ་གདམས་པའོ། །

**གཉིས་པ་གསུམ། ཐབས་ཀྱིས་ཟིན་མ་ཟིན་གྱི་ཁྱད་པར། ཕན་ཡོན་དང་བཅས་ཏེ་གདམས་པ། བསྐྱེད་རིམ་གྱི་རྣམ་དག་དངོས་སོ། །དང་པོ་ལ་གཉིས། དཔེ་བསྟན་པ་དང༌། དོན་བཤད་པའོ། །དང་པོ་ནི།**

རིན་ཆེན་གཟི་བརྗིད་འབར་བ་ཡི། །ཕྲེང་བ་འཁྲུགས་པར་ལྷ་མོ་ལྟོས། །མ་ཕུག་པས་ནི་སྦྱོར་བྲལ་འགྱུར། །ཕུག་པས་དགའ་བ་སྦྱིན་པ་པོ། །

ཞེས་པ་སྟེ། དཔེ་ཇི་ལྟར་ན་རིན་ཐང་ཆེ་བའི་རིན་ཆེན་གཟི་དང་བྱུ་རུ་ལ་སོགས་པ་གཟི་བརྗིད་རབ་ཏུ་འབར་བ་ཡི་འོད་ཀྱི་ཕྲེང་བ་འཁྲུགས་པ་ལ་ལྷ་མོ་ཁྱོད་ལྟོས་ཤིག རིན་ཆེན་དེ་ཡང་ཐབས་ཀྱིས་མིག་མ་ཕུག་པས་ནི་རྒྱན་ཕྲེང་གི་སྦྱོར་བ་དང་བྲལ་བར་འགྱུར་ལ། ཐབས་ཀྱིས་ཟིན་ཏེ་མིག་ཡོངས་སུ་ཕུག་པ་དང་བྱི་དོར་སྦྱངས་པས་ནི་རྒྱན་གྱི་མཆོག་ཏུ་གྱུར་ནས་དགའ་བ་སྦྱིན་པ་པོར་འགྱུར་རོ། །

**གཉིས་པ་ནི།**

དེ་ལྟར་འཁོར་བར་འདོད་པ་ཡི། །ཡོན་ཏན་ལྔ་ལྡན་རིན་ཆེན་ཉིད། །མ་དག་པས་ནི་དུག་ཏུ་འགྲོ། །དག་པས་བདུད་རྩི་ལྟ་བུ་འགྱུར། །

ཞེས་པ་སྟེ། དཔེ་དེ་ལྟར་དུ་འཁོར་བར་གཟུགས་སྒྲ་ལ་སོགས་པའི་འདོད་པའི་ཡོན་ཏན་ལྔ་དང་ལྡན་པ་ཡང་རིན་ཆེན་མ་ཕུག་པ་ལྟ་བུ་ཉིད་དེ། ཀུན་རྫོབ་ལྷར་དག་པའི་ཐབས་ཀྱིས་མ་ཟིན་ཅིང་མ་དག་པར་བསྟེན་པས་ནི་ཉོན་མོངས་པར་འགྱུར་བས་དུག་ཏུ་འགྲོ་བ་ཉིད་དང༌། ཆོས་ཅན་ལྷ་དང་ལྷ་མོར་དག་པའི་ཐབས་ཀྱིས་ཟིན་ཏེ་བསྟེན་ན་བྱང་ཆུབ་ཀྱི་བདུད་རྩི་ལྟ་བུ་རྣམ་གྲོལ་གྱི་བདེ་བ་ཐོབ་པར་འགྱུར་རོ། །

**གཉིས་པ་ནི།**

འཁོར་བའི་རྣམ་པས་ཧེ་རུ་ཀ །འགྲོ་བ་སྒྲོལ་བའི་གཙོ་བོ་ཉིད། །གང་གི་གཟུགས་ཀྱིས་བསྒྱུར་བ་ཉིད། །དེ་ནི་ང་ཡིས་སྨྲ་ཡིས་ཉོན། །

ཞེས་པ་སྟེ། འཁོར་བའི་རྣམ་པར་གནས་པའི་མ་དག་པའི་ལུས་ཀྱང་དག་པ་ཧེ་རུ་ཀའི་རྣམ་པར་བསྒོམས་པས་ནི། འགྲོ་བ་སྲིད་པ་ལས་སྒྲོལ་བའི་ཐབས་ཀྱི་གཙོ་བོ་ཉིད་ཡིན་ལ། ཧེ་རུ་ཀ་གང་གི་གཟུགས་ཀྱི་རྣམ་དག་དང་བཅས་པར་བསྒོམས་པས་བདག་དང་སྣང་བ་ལྷར་བསྒྱུར་བ་ཉིད་ཀྱི་ཚུལ་དེ་ནི་སྟོན་པ་ང་ཡིས་སྨྲ་བར་བྱ་བ་ཡིས་ཉོན་ཅིག་ཅེས་པ་གདམས་པའོ། །

**གསུམ་པ་རྣམ་དག་དངོས་བཤད་པ་ལ་གཉིས། གཙོ་བོའི་དག་པ་དང༌། འཁོར་གྱི་དག་པའོ། །དང་པོ་ནི།**

སྙིང་རྗེའི་སྤྱན་ནི་དམར་པོ་སྟེ། །བྱམས་པའི་ཐུགས་ལས་ཡན་ལག་ནག །བསྡུ་བའི་དངོས་པོ་བཞི་ཡིས་ནི། །ཞབས་ནི་རྣམ་པ་བཞི་ཞེས་བརྗོད། །ཞལ་བརྒྱད་རྣམ་པར་ཐར་པ་བརྒྱད། །ཕྱག་ནི་སྟོང་པ་བཅུ་དྲུག་ཉིད། །གུག་སྐྱེད་ཀྱི་ནི་སངས་རྒྱས་ལྔ། །གདུག་པ་འདུལ་ཕྱིར་ཁྲོ་བོ་ཉིད། །

ཅེས་པ་སྟེ། སེམས་ཅན་ལ་རྗེས་སུ་ཆགས་པའི་སྙིང་རྗེའི་རང་བཞིན་མཚོན་པའི་ཕྱིར་སྤྱན་ནི་དམར་པོར་འགྱུར་བ་སྟེ། འགྲོ་ལ་བྱམས་པའི་ཐུགས་ལས་ནམ་ཡང་འགྱུར་བ་མི་མངའ་བའི་ཕྱིར་སྐུའི་ཡན་ལག་དང་བཅས་པ་ནག་པོར་སྟོན་པ་དང༌། འདོད་པ་སྦྱིན་པ་དང༌། སྙན་པར་སྨྲ་བ་དང༌། དོན་མཐུན་པ་དང༌། དོན་སྤྱོད་པ་སྟེ་གདུལ་བྱ་བསྡུ་བའི་དངོས་པོ་བཞི་དག་པ་ཡིས་ནི་ཞབས་ནི་རྣམ་པ་བཞི་ཞེས་བརྗོད་པ་དང༌། ཞལ་ནི་བརྒྱད་དུ་སྟོན་པའང་འཇིག་རྟེན་དང་འཇིག་རྟེན་ལས་འདས་པའི་རྣམ་པར་ཐར་པ་བརྒྱད་དག་པ་དང༌། ཕྱག་བཅུ་དྲུག་ནི་ཕྱི་སྟོང་པ་ཉིད་དང༌། ནང་སྟོང་པ་ཉིད་ལ་སོགས་པ་སྟོང་པ་ཉིད་བཅུ་དྲུག་ཡོངས་སུ་དག་པ་ཉིད་དང༌། གུག་སྐྱེད་ཅེས་པ་མནྟྲ་ལ་ཨུའི་རྐྱེན་བྱིན་པས་མུ་དྲ་སྟེ་ཕྱག་རྒྱ་ལྔར་འགྱུར་ལ་དེ་ནི་སངས་རྒྱས་ལྔར་དག་པ་དང༌། གདུག་པ་ཅན་བདུད་ཀྱི་རིགས་ཐམས་ཅད་འདུལ་བའི་ཕྱིར་ཁྲོ་བོའི་སྐུར་སྟོན་པ་ཉིད་དོ། །

**གཉིས་པ་ནི།**

ཤ་ཡིས་པུཀྐ་སཱི་རུ་བྱས། །དེ་བཞིན་ཁྲག་གི་རི་ཁྲོད་མ། །གདོལ་པ་མོ་ནི་ཁུ་བར་བརྗོད། །གཡུང་མོ་རྐང་དང་ཚིག་བུ་དག །པགས་པ་བྱང་ཆུབ་ཡན་ལག་བདུན། །རུས་པ་བདེན་པ་བཞི་པོ་ཉིད། །

ཅེས་པ་སྟེ། གཙོ་བོའི་སྐུ་ལ་ཤ་ས་ཡི་ཁམས་དག་པས་ལྷ་མོ་པུཀྐ་སཱིར་ཤར་བར་བྱས། དེ་བཞིན་དུ་ཁྲག་གིས་ཆུ་ཁམས་དག་པས་རི་ཁྲོད་མ་དང༌། གདོལ་པ་མོ་ནི་ཁུ་བ་སྟེ་མེ་ཁམས་དག་པར་བརྗོད་པ་དང༌། གཡུང་མོ་ནི་རྐང་དང་ཚིལ་བུའི་རླུང་ཁམས་དག་པ་དང༌། པགས་པ་རིམ་པ་བདུན་ནི་བྱང་ཆུབ་ཡན་ལག་བདུན་དག་པ་དང༌། མགོ་དང༌། རྐང་པ་དང༌། ལག་པ་དང༌། རྩིབ་མ་སྟེ་རུས་པ་བཞིའི་ནི་འཕགས་པའི་བདེན་པ་བཞི་པོ་རྣམ་པར་དག་པ་ཉིད་དུ་བརྗོད་དོ། །

**གསུམ་སྔགས་བཏུ་བ་བསྟན་པ་ལ་གཉིས། ཞུ་བ་དང༌། ལན་ནོ། །དང་པོ་ནི།**

བདག་མེད་མས་གསོལ་པ། སྔགས་བཏུ་བ་ནི་ཇི་ལྟར་འགྱུར། །གང་གིས་སྔགས་ཀྱིས་སྐྱེ་བོ་ནི། །ལས་ཀྱི་དངོས་གྲུབ་འགྱུར་བ་ཉིད། །བདེ་བ་ཆེན་པོས་བཤད་དུ་གསོལ། །

ཞེས་པ་སྟེ། དེ་ནས་བདག་མེད་མས་བཅོམ་ལྡན་འདས་ལ་གསོལ་པ། སྔར་གསུངས་པའི་སྔགས་རྣམས་དག་པར་བྱ་བའི་ཕྱིར་བཏུ་བའི་ཐབས་ནི་ཇི་ལྟར་འགྱུར་བ་ལགས། ཐབས་གང་གིས་བཏུས་པའི་སྔགས་ཀྱིས་གདུལ་བྱ་སྐྱེ་བོ་རྣམས་ཀྱི་ནི་ཞི་རྒྱལ་ལ་སོགས་པའི་ལས་ཀྱི་དངོས་གྲུབ་འགྲུབ་པར་འགྱུར་བའི་ཚུལ་དེ་ཉིད། བཅོམ་ལྡན་འདས་བདེ་བ་ཆེན་པོས་བཤད་དུ་གསོལ་ཞེས་ཞུས་པའོ། །

**གཉིས་པ་ལ་གཉིས། ཉན་པར་གདམས་པ་དང༌། སྐབས་དོན་དངོས་སོ། །དང་པོ་ནི།**

བཅོམ་ལྡན་རྡོ་རྗེ་ཆེན་པོ་ཅན། །གཟི་བརྗིད་ཆེན་པོས་བཀའ་སྩལ་པ། །སྔགས་ནི་ཁྱོད་ལ་ངས་བཤད་ཀྱིས། །ལྷ་མོ་ཤེས་རབ་ཆེན་མོ་ཉོན། །

ཅེས་པ་སྟེ། དེ་ནས་བཅོམ་ལྡན་འདས་ཐབས་ཤེས་མི་ཕྱེད་པའི་རྡོ་རྗེ་བདེ་བ་ཆེན་པོའི་སྐུ་ཅན། མཚན་དཔེའི་གཟི་བརྗིད་ཆེན་པོ་དང་ལྡན་པ་དེས་བཀའ་སྩལ་པ། སྔགས་ཇི་ལྟར་བཏུ་བའི་ཚུལ་ནི་བདག་མེད་མ་ཁྱོད་ལ་ངས་བཤད་ཀྱིས། ལྷ་མོ་ཤེས་རབ་ཆེན་མོ་དང་ལྡན་པ་ཁྱོད་ཉོན་ཅིག་ཅེས་གདམས་པའོ། །

**གཉིས་པ་ལ་བདུན། ལས་བདུན་གྱི་སྔགས། ཀུ་རུ་ཀུལླེའི་སྔགས། ཧེ་རུ་བཞིའི་སྔགས། གྲོང་ཁྱེར་དཀྲུགས་པའི་སྔགས། ས་སྦྱང་བའི་སྔགས། ཁ་ཟས་བྱིན་རླབས་ཀྱི་སྔགས། གཏོར་མའི་སྔགས་སོ། །དང་པོ་ལ་བདུན། རེངས་པ་བྱེད་པའི་སྔགས། དབང་དུ་བྱེད་པའི་སྔགས། སྐྲོད་པར་བྱེད་པའི་སྔགས། སྡང་བར་བྱེད་པའི་སྔགས། མངོན་སྤྱོད་ཀྱི་སྔགས། འགུག་པར་བྱེད་པའི་སྔགས། གསོད་པར་བྱེད་པའི་སྔགས་སོ། །དང་པོ་ནི།**

དང་པོར་རྣམ་པར་སྣང་མཛད་སྦྱིན། །ཨུཥྨ་རྣམས་ཀྱི་བཞི་པ་ལ། །པུཀྐ་སིས་བརྒྱན་སྟོང་པས་མནན། །མདོག་དཀར་མཐར་ནི་སྭཱཧཱ་སྦྱར། །འདི་ནི་བཟླས་པ་འབུམ་གྱིས་ནི། །འགྲོ་བ་རྟག་ཏུ་རེངས་པར་བྱེད། །

ཅེས་པ་སྟེ། དེ་ལ་དང་པོར་ཏེ་ཐོག་མར་རྣམ་པར་སྣང་མཛད་ཀྱི་ས་བོན་ཨོཾ་གཅིག་བཏུས་ནས་སྦྱིན། སྡེ་ཚན་ཨུཥྨ་སྟེ་དྲོ་བ་རྣམས་ཀྱི་ཡི་གེ་བཞི་པ་ཧ་ཡིན་པས་དེ་ལ་པུཀྐ་སཱིའི་ས་བོན་ཨུ་ཡིན་པས་ཨུ་ཞབས་ཀྱུས་བརྒྱན་པ་དེ་ལ། སྟོང་ཐིག་ཀླད་ཀོར་གྱིས་སྟེང་དུ་མནན་པས་ཧཱུཾ་ཡིག་མདོག་དཀར་པོ་གཅིག་ཏུ་གྱུར། དེའི་མཐར་ནི་སྭཱཧཱ་སྦྱར་བས་ཨོཾ་ཧཱུཾ་སྭཱཧཱ་ཞེས་གྲུབ། འདི་ནི་བསྙེན་པ་ལ་བཟླས་པ་འབུམ་སྔོན་དུ་སོང་བ་ཅན་གྱིས་ནི། ལས་ལ་སྦྱར་ན་དམིགས་བྱའི་འགྲོ་བ་གང་ལ་བྱ་བ་རྟག་ཏུ་རེངས་པར་བྱེད་པའོ། །

**གཉིས་པ་ནི།**

དང་པོ་ཡིག་འབྲུའི་བདག་པོ་བཞག །དེ་རྗེས་མཁའ་སྤྱོད་མ་དེ་ནས། །མཐར་ནི་སྭཱཧཱ་སྦྱར་བྱས་པས། །སངས་རྒྱས་རྣམས་ཀྱང་དབང་དུ་བྱེད། །

ཅེས་པ་སྟེ། དང་པོར་ཡིག་འབྲུའི་བདག་པོ་ཨོཾ་བཞག་པ་དང༌། དེའི་རྗེས་ལ་མཁའ་སྤྱོད་མའི་ས་བོན་ཨཾ་སྦྱིན། དེ་ནས་མཐར་ནི་སྭཱཧཱ་སྦྱར་བར་བྱས་པས་ཨོཾ་ཨཾ་སྭཱཧཱ་ཞེས་གྲུབ། དེ་ཡང་བསྙེན་པ་འབུམ་དུ་བཟླས་ཏེ་ལས་ལ་སྦྱར་བས་སངས་རྒྱས་རྣམས་ཀྱང་དབང་དུ་བྱེད་ན་གཞན་ལྟ་ཅི་ཞེས་པའོ། །

**གསུམ་པ་ནི།**

རིག་བྱེད་རྣམས་ཀྱི་དང་པོ་སྦྱིན། །དང་པོ་ཡི་ནི་གཉིས་པ་ལ། །སྟོང་བཅས་མཐར་ནི་སྭཱཧཱ་སྦྱར། །སངས་རྒྱས་ཀྱང་སྐྲོད་ཤེས་རབ་ཅན། །

ཞེས་པ་སྟེ། རིག་བྱེད་རྣམས་ཀྱི་དང་པོ་ཨོཾ་སྦྱིན་པ་དང༌། དེ་ནས་སྡེ་ཚན་དང་པོ་ཡི་ནི་ཡི་གེ་གཉིས་པ་ཁ་ཡིག་ལ། སྟོང་པ་ཐིག་ལེ་དང་བཅས་པའི་མཐར་ནི་སྭཱཧཱ་སྦྱར་བས་ཨོཾ་ཁཾ་སྭཱ་ཧཱ་ཞེས་གྲུབ། དེ་ཡང་བཟླས་པ་འབུམ་གྱིས་ལས་ལ་སྦྱར་བས་སངས་རྒྱས་རྣམས་ཀྱང་སྐྲོད་པར་བྱེད་ན་གཞན་ལྟ་ཅི་སྨོས་ཏེ་ཤེས་རབ་ཅན་ཞེས་ཡུམ་ལ་བོས་པའོ། །

**བཞི་པ་ནི།**

དང་པོར་རྣམ་པར་སྣང་མཛད་སྦྱིན། །གཉིས་པ་ཡི་ནི་གསུམ་པ་ལ། །ར་དང་ལྡན་ཞིང་ཆུ་མས་བརྒྱན། །སྟོང་བཅས་སྭཱཧཱ་ཡང་དག་ལྡན། །མི་རྣམས་ཐམས་ཅད་སྡང་བར་བྱེད། །

ཅེས་པ་སྟེ། དང་པོར་རྣམ་པར་སྣང་མཛད་ཀྱི་ས་བོན་ཨོཾ་སྦྱིན་པ་དང༌། དེ་ནས་སྡེ་ཚན་གཉིས་པ་ཙ་སྡེ་ཡི་ནི་ཡི་གེ་གསུམ་པ་ཛ་ཡིག་ལ་འོག་ཏུ་ར་དང་ལྡན་པར་བྱ་ཞིང་དེ་ལ་ཆུ་མའི་ས་བོན་ཡི་སྟེ་གི་གུས་བརྒྱན་ཅིང༌། སྟོང་པ་ཐིག་ལེ་དང་བཅས་པའི་མཐར་སྭཱཧཱ་ཡང་དག་སྦྱར་བ་དང་ལྡན་པས་ཨོཾ་ཛྲིཾ་སྭཱཧཱ་ཞེས་གྲུབ། བཟླས་པ་འབུམ་གྱི་ལས་ལ་སྦྱར་ན་མི་རྣམས་ཐམས་ཅད་ཕན་ཚུན་སྡང་བས་སོ་སོར་འབྱེད་པར་བྱེད་པའི་སྔགས་སོ། །

**ལྔ་པ་ནི།**

དང་པོར་ཡིག་འབྲུའི་དབང་ཕྱུག་བཞག །ལྔ་པ་ཉིད་ཀྱི་གསུམ་པ་ལ། །སྟོང་བཅས་མཁའ་འགྲོ་མ་དང་ལྡན། །མཐར་ནི་སྭཱཧཱ་མངོན་སྤྱོད་ཆེ། །

ཞེས་པ་སྟེ། དང་པོར་ཡིག་འབྲུའི་དབང་ཕྱུག་ཨོཾ་བཞག་པ་དང༌། དེ་ནས་སྡེ་ཚན་ལྔ་པ་པ་སྡེ་ཉིད་ཀྱི་ཡི་གེ་གསུམ་པ་བ་ཡིག་ལ། སྟོང་པ་ཐིག་ལེ་དང་བཅས་པ་ལ་མཁའ་འགྲོ་མའི་ས་བོན་ཨུ་ཞབས་ཀྱུ་དང་ལྡན་པའི་མཐར་སྭཱཧཱ་སྦྱར་བས་ཨོཾ་བུཾ་སྭཱཧཱ་ཞེས་གྲུབ། བཟླས་པ་འབུམ་གྱིས་ལས་ལ་སྦྱར་བ་རིམས་ནད་འདེབས་པ་མངོན་སྤྱོད་ཆེན་མོའི་སྔགས་སོ། །

**དྲུག་པ་ནི།**

ཡང་ནི་ཡིག་འབྲུའི་མཐུ་བོ་སྦྱིན། །ཧཱུཾ་ནི་ཁྲག་དང་འདྲ་བ་ཡི། །མཐར་ནི་སྭཱཧཱ་ཐིག་ལེ་མཆོག །དགའ་བ་བཟང་པོ་རྟག་ཏུ་འགུགས། །

ཞེས་པ་སྟེ། ཡང་ནི་ཡིག་འབྲུའི་མཐུ་བོ་ཨོཾ་སྦྱིན་པ་དང༌། དེ་ནས་ཧཱུཾ་ནི་ཁྲག་དང་འདྲ་བ་ཁ་དོག་དམར་པོའི་མཐར་ནི་སྭཱཧཱ་སྦྱར་བས་ཨོཾ་ཧཱུཾ་སྭཱཧཱ་ཞེས་གྲུབ། དེ་ཡང་བཟླས་པ་འབུམ་གྱི་ལས་ལ་སྦྱར་བས་བརྒྱ་བྱིན་གྱི་ཆུང་མ་ཐིག་ལེ་མཆོག་མ་དང་བདུད་ཀྱི་བུ་མོ་དགའ་བ་བཟང་མོ་ལ་སོགས་པ་བསྒྲུབ་བྱ་བའི་ལྷའི་བུ་མོ་རྟག་ཏུ་འགུགས་པར་བྱེད་པའི་སྔགས་སོ། །

**བདུན་པ་ནི།**

གཏི་མུག་རིགས་ནི་དང་པོར་སྦྱིན། །བྷུ་ནི་ཡང་དག་རབ་ཏུ་སྦྱར། །མཐར་ནི་སྭཱཧཱ་སྦྱར་བྱས་པས། །ལྷ་དང་མི་རྣམས་གསོད་པར་བྱེད། །

ཅེས་པ་སྟེ། གཏི་མུག་དག་པའི་རིགས་རྣམས་སྣང་གི་ས་བོན་ཨོཾ་ནི་དང་པོར་སྦྱིན་པ་དང༌། དེ་ནས་ཡི་གེ་གྷུ་ནི་ཡང་དག་རབ་ཏུ་སྦྱར་བའི་མཐར་སྭཱཧཱ་སྦྱར་བ་བྱས་པས་ཨོཾ་གྷུ་སྭཱཧཱ་ཞེས་གྲུབ། བཟླས་པ་འབུམ་གྱིས་ལས་ལ་སྦྱར་ན་ལྷ་མི་ལ་སོགས་པའི་དགྲ་རྣམས་ཐམས་ཅད་གསོད་པར་བྱེད་པའི་སྔགས་སོ། །

**གཉིས་པ་ཀུ་རུ་ཀུལླེའི་སྔགས་ནི།**

དང་པོར་རྣམ་པར་སྣང་མཛད་བཞག །དང་པོ་ཉིད་ཀྱི་དང་པོ་ལ། །རྡོ་རྗེ་མཁའ་འགྲོ་མ་དང་སྦྱར། །མཐར་གནས་པ་ཡི་གཉིས་པ་ལ། །རྡོ་རྗེ་མཁའ་འགྲོ་མ་དང་ལྡན། །ཡང་ནི་དང་པོའི་རྩེ་མོ་ལ། །རྡོ་རྗེ་མཁའ་འགྲོ་མ་དང་ལྡན། །མཐར་གནས་པ་ཡི་གསུམ་པ་ལ། །ཡང་ནི་དེ་ཉིད་ཡང་དག་ལྡན། །སྟེང་དུ་ཆོམ་རྐུན་མ་ཡིས་བརྒྱན། །དེ་རྗེས་ཧྲཱིཿཡིག་རྣམ་པར་སྦྱར། །མཐར་ཡང་སྭཱཧཱ་སྤྱོད་པ་ཉིད། །ཀུ་རུ་ཀུལླེའི་སྔགས་སོ། །

ཞེས་པ་སྟེ། དེ་ཡང་དང་པོར་རྣམ་པར་སྣང་མཛད་ཀྱི་ས་བོན་ཨོཾ་ནི་བཞག་པ་དང༌། དེ་ནས་སྡེ་ཚན་དང་པོར་ཀ་སྡེ་ཉིད་ཀྱི་ཡི་གེ་དང་པོ་ཀ་ཡིག་ལ་རྡོ་རྗེ་མཁའ་འགྲོ་མའི་ས་བོན་ཨུ་ཞབས་ཀྱུ་དང་སྦྱར་བ་དང༌། སྡེ་ཚན་མཐར་གནས་པ་ཡི་གེ་གཉིས་པ་ར་ཡིག་ལ་རྡོ་རྗེ་མཁའ་འགྲོ་མའི་ས་བོན་ཨུ་ཞབས་ཀྱུ་དང་ལྡན་པ་དང༌། ཡང་ནི་སྡེ་དང་པོའི་རྩེ་མོ་ན་ཡོད་པའི་ཀ་ཡིག་ལ་རྡོ་རྗེ་མཁའ་འགྲོ་མའི་ས་བོན་ཨུ་ཞབས་ཀྱུ་དང་ལྡན་པ་དང༌། སྡེ་ཚན་མཐར་གནས་པ་ཡི་གེ་གསུམ་པ་ལ་ཡིག་ལ། ཡང་ན་ལ་ཡིག་དེ་ཉིད་ཉིས་བརྩེགས་སུ་ཡང་དག་པར་ལྡན་པའི་སྟེང་དུ་ཆོམ་རྐུན་མའི་ས་བོན་ཨེས་བརྒྱན་པས་འགྲེང་བུར་བྱས་ལ། དེའི་རྗེས་སུ་ཧྲཱིཿཡིག་ཚེགས་དྲག་དང་བཅས་པ་སྦྱར་བའི་མཐར་ཡང་སྭཱཧཱ་སྤྱོད་པ་སྟེ་སྦྱོར་བ་ཉིད་དུ་བྱས་པས་ཨོཾ་ཀུ་རུ་ཀུལླེ་ཧྲཱིཿསྭཱཧཱ་ཞེས་གྲུབ། དེ་ནི་ཀུ་རུ་ཀུལླེའི་སྔགས་སོ། །

**གསུམ་པ་ཧེ་རུ་ཀ་བཞིའི་སྔགས་ལ་བཞི། ཀྱེའི་རྡོ་རྗེའི་སྙིང་པོ། ཕྱག་བཞི་པའི་སྔགས། ཕྱག་རྒྱ་དྲུག་པའི་སྔགས། ཕྱག་གཉིས་པའི་སྔགས་སོ། །དང་པོ་ནི།**

ཨོཾ་ནི་དང་པོ་བཞི་པ་ཡི། །གསུམ་པ་ཆོམ་རྐུན་མ་ཡིས་བརྒྱན། །མཐར་གནས་པ་ཡི་བཞི་པ་ལ། །པི་ཙུ་བཛྲ་དང་སྦྱར་བ། །ཨུཥྨ་རྣམས་ཀྱི་བཞི་པ་ལ། །པུཀྐ་སཱིས་ནི་རྣམ་པར་བརྒྱན། །སྟོང་པས་མནན་ཅིང་གསུམ་འགྱུར་ཉིད། །ལྔ་པ་ཡི་ནི་གཉིས་པ་ལ། །གསུམ་པའི་དང་པོ་མཐའ་སྭཱཧཱ། །ཀྱེ་ཡི་རྡོ་རྗེའི་སྙིང་པོའོ། །

ཞེས་པ་སྟེ། དེ་ལ་ཡང་ཡི་གེ་ཨོཾ་ནི་དང་པོར་བཞག་པ་དང༌། དེ་ནས་སྡེ་ཚན་བཞི་པ་ཏ་སྡེ་ཡི་གེ་གསུམ་པ་ད་ཡིག་ལ་ཆོམ་རྐུན་མ་ཡི་ས་བོན་ཨེ་སྟེ་འགྲེང་བུས་བརྒྱན་པ་དང༌། སྡེ་ཚན་མཐར་གནས་པ་ཡི་ཡི་གེ་བཞི་པ་ཝ་ཡིག་གི་མཐའ་ལ་པི་ཙུ་བཛྲ་སྦྱར་བ་དང༌། ཨུཥྨ་སྟེ་དྲོ་བ་རྣམས་ཀྱི་ཡི་གེ་བཞི་པ་ཧ་ཡིག་ལ་པུཀྐ་སཱིའི་ས་བོན་ཨུས་ཞབས་ཀྱུ་རུ་ནི་རྣམ་པར་བརྒྱན་པ་ལ། སྟེང་དུ་སྟོང་པ་ཐིག་ལེས་མནན་པས་ཧཱུཾ་དུ་གྱུར་ཅིང་ཧཱུཾ་དེ་ཡང་གསུམ་འགྱུར་ཉིད་དུ་གནས་པའི་རྗེས་སུ། སྡེ་ཚན་ལྔ་པ་པ་སྡེ་ཡི་ནི་ཡི་གེ་གཉིས་པ་ཕ་ཡིག་ལ་སྡེ་ཚན་གསུམ་པའི་ཡི་གེ་དང་པོ་ཊ་སྦྱར་བའི་མཐར་སྭཱཧཱ་དང་བཅས་པར་བསྡེབས་པས་ཨོཾ་དེ་ཝ་པི་ཙུ་བཛྲ་ཧཱུཾ་ཧཱུཾ་ཧཱུཾ་ཕཊ་སྭཱཧཱ། ཞེས་གྲུབ་པ་ནི་ཀྱེའི་རྡོ་རྗེའི་སྙིང་པོའོ། །

**གཉིས་པ་ནི།**

རྣམ་སྣང་དང་པོ་ཛྭ་ལ་གཉིས། །སྦྱར་ནས་ལྔ་པའི་བཞི་པ་ལ། །མཐར་གནས་རྣམས་ཀྱི་དང་པོ་ལྡན། །གྷསྨ་རཱིས་ནི་རྣམ་པར་བརྒྱན། །ཨུཥྨ་རྣམས་ཀྱི་བཞི་པ་ལ། །རྡོ་རྗེ་མཁའ་འགྲོ་མ་ཡིས་བརྒྱན། །སྟོང་པས་མནན་ཅིང་གསུམ་འགྱུར་ཉིད། །ལྔ་པ་ཡི་ནི་གཉིས་པ་དང༌། །གསུམ་པའི་དང་པོ་མཐར་སྭཱཧཱ། །ཕྱག་བཞི་པའི་སྔགས་སོ། །

ཞེས་པ་སྟེ། དེ་ཡང་རྣམ་པར་སྣང་མཛད་ཀྱི་ས་བོན་ཨོཾ་དང་པོ་བཞག་པ་དང༌། དེ་ནས་ཛྭ་ལ་ལན་གཉིས་སྦྱར་ནས་སྡེ་ཚན་ལྔ་པའི་ཡི་གེ་བཞི་པ་བྷ་ཡིག་ལ་མཐའ་གནས་རྣམས་ཀྱི་དང་པོ་ཡ་བཏགས་པ་དང་ལྡན་པ་གྷསྨ་རཱིའི་ས་བོན་ཨོ་སྟེ་ན་རོས་ནི་རྣམ་པར་བརྒྱན་པའི་མཐར་ཨུཥྨ་རྣམས་ཀྱི་ཡི་གེ་བཞི་པ་ཧ་ཡིག་ལ་རྡོ་རྗེ་མཁའ་འགྲོ་མའི་ས་བོན་ན་ཨུ་སྟེ་ཞབས་ཀྱུས་བརྒྱན་པ་ལ། སྟེང་དུ་སྟོང་པ་ཐིག་ལེས་མནན་པས་ཧཱུཾ་དུ་གྱུར་ཅིང་དེ་ཉིད་གསུམ་གྱུར་ཉིད་དུ་གནས་པའི་རྗེས་སུ། སྡེ་ཚན་ལྔ་པ་ཡི་ནི་ཡི་གེ་གཉིས་པ་ཕ་ཡིག་ལ་སྡེ་ཚན་གསུམ་པའི་དང་པོ་ཊ་སྦྱར་པའི་མཐར་སྭཱཧཱ་དང་བཅས་པར་བསྡེབས་པས་ཨོཾ་ཛྭ་ལ་ཛྭ་ལ་བྷྱོ་ཧཱུཾ་ཧཱུཾ་ཧཱུཾ་ཕཊ་སྭཱཧཱ། ཞེས་གྲུབ་པ་ནི་ཕྱག་བཞི་པའི་སྔགས་སོ། །

**གསུམ་པ་ནི།**

དང་པོར་རྣམ་སྣང་དང་པོ་ཡི། །དང་པོ་ནང་གི་དཀར་མོས་བརྒྱན། །གསུམ་པ་ཉིད་ཀྱི་དང་པོ་ལ། །ནང་གི་དཀར་མོས་རྣམ་པར་བརྒྱན། །གཉིས་འགྱུར་ལྔ་པའི་གསུམ་པ་དང༌། །གཉིས་པའི་གསུམ་པ་མེ་ཡིས་བརྒྱན། །ཧཱུཾ་གི་རྣམ་པ་གསུམ་སྦྱར་ནས། །ལྔ་པ་ཉིད་ཀྱི་གཉིས་པ་དང༌། །གསུམ་པའི་དང་པོ་མཐའ་སྭཱཧཱ། །ཕྱག་དྲུག་པའི་སྔགས་སོ། །

ཞེས་པ་སྟེ། དེ་ལ་དང་པོར་རྣམ་སྣང་གི་ས་བོན་ཨོཾ་བཞག་པ་དང༌། དེ་ནས་སྡེ་ཚན་དང་པོའི་ཡི་གེ་དང་པོ་ཀ་ཡིག་ལ་ནང་གི་དཀར་མོའི་ས་བོན་ཨི་སྟེ་གི་གུས་བརྒྱན་པ་དང༌། སྡེ་ཚན་གསུམ་པ་ཉིད་ཀྱི་ཡི་གེ་དང་པོ་ཊ་ཡིག་ལ་ནང་གི་དཀར་མོའི་ས་བོན་ཨི་སྟེ་གི་གུས་རྣམ་པར་བརྒྱན་པས་ཀི་ཊི་ཞེས་གྲུབ་པ་དེ་ནི་ཉིས་འགྱུར་དུ་བྱས་པས་ཀི་ཊི་ཀི་ཊི་ལན་གཉིས་འབྱུང༌། དེ་ནས་སྡེ་ཚན་ལྔ་པའི་ཡི་གེ་གསུམ་པ་བ་ཡིག་དང༌། དེ་ཚན་གཉིས་པའི་ཡི་གེ་གསུམ་པ་ཛ་ཡིག་ལ་མེའི་ས་བོན་ར་ཡིས་བརྒྱན་པས་བཛྲ་དང༌། དེའི་མཐར་ཧཱུཾ་གི་རྣམ་པ་གསུམ་སྦྱར་ནས། སྡེ་ཚན་ལྔ་པ་ཉིད་ཀྱི་ཡི་གེ་གཉིས་པ་ཕ་ཡིག་དང་དེ་ལ་སྡེ་ཚན་གསུམ་པའི་ཡི་གེ་དང་པོ་ཊ་སྦྱར་བའི་མཐར་སྭཱཧཱ་དང་བཅས་པར་བསྡེབ་པས་ཨོཾ་ཀི་ཊི་ཀི་ཊི་བཛྲ་ཧཱུཾ་ཧཱུཾ་ཧཱུཾ་ཕཊ་སྭཱཧཱ། ཞེས་གྲུབ་པ་ནི་ཕྱག་དྲུག་པའི་སྔགས་སོ། །

**བཞི་པ་ནི།**

དང་པོ་རྣམ་སྣང་བཞི་པ་ཡི། །དང་པོ་བྱིན་ཟ་ཡང་དག་ལྡན། །རོ་ལངས་མ་ཡིས་རྣམ་པར་བརྒྱན། །མཐར་གནས་པ་ཡི་གསུམ་པ་ལ། གྷསྨ་རཱི་ཡིས་རྣམ་པར་བརྒྱན། །དང་པོ་ཡི་ནི་དང་པོ་ལ། །མཐར་གནས་པ་ཡི་དང་པོ་དང༌། །རྡོ་རྗེ་མ་ཡིས་རྣམ་པར་བརྒྱན། །ཀྵ་ནི་ཆོས་རྐུན་མ་ཡིས་བརྒྱན། །ལྔ་པ་ཉིད་ཀྱི་དང་པོ་དང༌། །ཨུཥྨ་རྣམས་ཀྱི་བཞི་པ་ལ། །རྡོ་རྗེ་མཁའ་འགྲོ་མ་ཡིས་བརྒྱན། །སྟོང་པས་མནན་ཅིང་གསུམ་འགྱུར་ཏེ། །ཕཊ་དང་མཐར་ནི་སྭཱཧཱ་ཉིད། །ཕྱག་གཉིས་པའི་སྔགས་སོ། །

ཞེས་པ་སྟེ། དེ་ཡང་དང་པོར་རྣམ་སྣང་གི་ས་བོན་ཨོཾ་བཞག་པ་དང༌། དེ་ནས་སྡེ་ཚན་བཞི་པ་ཡི་གེ་དང་པོ་ཏ་ལ་བྱིན་ཟ་མེའི་ས་བོན་ར་ཡང་དག་པར་སྦྱར་བ་དང་ལྡན་ཞིང་དེ་ལ་རོ་ལངས་མ་ཡིས་ས་བོན་ཨཻ་ཀེ་ཤ་ཅན་གྱིས་རྣམ་པར་བརྒྱན་པ་དང༌། མཐར་གནས་པ་ཡི་ཡི་གེ་གསུམ་པ་ལ་ཡིག་ལ་གྷསྨ་རཱི་ཡི་ས་བོན་ཨོཾ་སྟེ་ན་རོས་རྣམ་པར་བརྒྱན་པ་དང༌། སྡེ་ཚན་དང་པོ་ཡི་ནི་ཡི་གེ་དང་པོ་ཀ་ཡིག་ལ་མཐར་གནས་པ་ཡི་གེ་དང་པོ་ལ་བཏགས་པ་དང༌། དེ་ལ་རྡོ་རྗེ་མ་ཡི་ས་བོན་ཨཱ་རིང་པོས་རྣམ་པར་བརྒྱན་པས་ཀྱཱ་ཞེས་གྲུབ་པ་དང༌། ཀྵའི་ཡི་གེ་ནི་ཆོམ་རྐུན་མ་ཡི་ས་བོན་ཨེ་སྟེ་འགྲེང་བུས་བརྒྱན་པ་དང༌། སྡེ་ཚན་ལྔ་པ་ཉིད་ཀྱི་ཡི་གེ་དང་པོ་པ་ཡིག་དང༌། ཨུཥྨ་རྣམས་ཀྱི་ཡི་གེ་བཞི་པ་ཧ་ཡིག་ལ་རྡོ་རྗེ་མཁའ་འགྲོ་མའི་ས་བོན་ཨུ་སྟེ་ཞབས་ཀྱུས་བརྒྱན་པ་ལ། སྟེང་དུ་སྟོང་ཐིག་ལེས་མནན་པས་ཧཱུཾ་དུ་གྱུར་ཅིང་དེ་ཉིད་རྣམ་པ་གསུམ་དུ་འགྱུར་ཏེ། ཕཊ་དང་མཐར་ནི་སྭཱཧཱ་སྦྱར་བ་ཉིད་ཀྱིས་བསྡེབས་པས་ཨོཾ་ཏྲཻ་ལོ་ཀྱཱ་ཀྵ་པ་ཧཱུཾ་ཧཱུཾ་ཧཱུཾ་ཕཊ་སྭཱཧཱ། ཞེས་གྲུབ་པ་ནི་ཕྱག་གཉིས་པའི་སྔགས་སོ། །

**བཞི་པ་གྲོང་ཁྱེར་དཀྲུགས་པའི་སྔགས་ནི།**

བདག་མེད་དང་པོའི་དང་པོ་དང༌། །གཉིས་པ་ཉིད་ཀྱི་དང་པོ་དང༌། །གསུམ་པ་ཉིད་ཀྱི་དང་པོ་དང༌། །བཞི་པ་ཡི་ནི་དང་པོ་དང༌། །ལྔ་པ་ཡི་ནི་དང་པོ་དང༌། །མཐར་གནས་རྣམས་ཀྱིས་དང་པོ་དང༌། །ཨུཥྨ་རྣམས་ཀྱི་དང་པོ་ཉིད། །དང་པོར་རྣམ་སྣང་མཐར་སྭཱཧཱ། གྲོང་ཁྱེར་དཀྲུགས་པའི་སྔགས་ཀྱི་བཟླས་པ་ནི་འབུམ་མོ། །

ཞེས་པ་སྟེ། དེ་ལ་དང་པོ་བདག་མེད་མའི་ས་བོན་ཨ་དང༌། སྡེ་ཚན་དང་པོའི་དང་པོ་ཀ་དང༌། དེ་བཞིན་དུ་གཉིས་པའི་དང་པོ་ཙ་དང༌། གསུམ་པའི་དང་པོ་ཊ་དང༌། བཞི་པའི་དང་པོ་ཏ་དང༌། ལྔ་པའི་དང་པོ་པ་དང༌། མཐར་གནས་ཀྱི་དང་པོ་ཡ་དང༌། ཨུཥྨའི་དང་པོ་ཤ་ཉིད་དང༌། དང་པོར་རྣམ་སྣང་གི་ཨོཾ་དང་མཐར་སྭཱཧཱ་སྦྱར་བས་ཨོཾ་ཨ་ཀ་ཙ་ཊ་ཏ་པ་ཡ་ཤ་སྭཱཧཱ། ཞེས་གྲུབ་པ་ནི་གྲོང་ཁྱེར་དཀྲུགས་པའི་སྔགས་ཏེ་ལས་ལ་སྦྱོར་བའི་དུས་སུ་བཟླས་པ་ནི་འབུམ་མོ། །

**ལྔ་པ་ས་སྦྱང་བའི་སྔགས་ནི།**

མཐར་གནས་རྣམས་ཀྱི་གཉིས་པ་དང༌། །ཀྵ་ཡི་རྐང་པ་གཉིས་འགྱུར་ཉིད། །ཧཱུཾ་གི་རྣམ་པ་གསུམ་དང་ལྡན། །དང་པོར་རྣམ་སྣང་ཕཊ་ཉིད་ཀྱི། །རྣམ་པ་ནང་བཅུག་མཐར་སྭཱཧཱ། །ས་སྦྱང་བའི་སྔགས་སོ། །

ཞེས་པ་སྟེ། དེ་ལ་མཐར་གནས་རྣམས་ཀྱི་ཡི་གེ་གཉིས་པ་ར་ཡིག་དང་སྦྱར་བའི་ཀྵ་ཡི་རྐང་པ་གཉིས་སུ་འགྱུར་བས་རཀྵ་རཀྵ་ཞེས་པ་ཉིད་ཀྱི་མཐར་ཧཱུཾ་གི་རྣམ་པ་གསུམ་དང་ལྡན་པ་དང༌། དེ་དག་གི་དང་པོར་རྣམ་སྣང་གི་ས་བོན་ཨོཾ་དང་མཐར་ཕཊ་ཉིད་ཀྱི་རྣམ་པ་ཐོག་མཐའ་བྱས་པའི་ནང་དུ་རཀྵ་སོགས་འཇུག་པའི་མཐར་སྭཱཧཱ་སྦྱར་བས་ཨོཾ་རཀྵ་རཀྵ་ཧཱུཾ་ཧཱུཾ་ཧཱུཾ་ཕཊ་སྭཱཧཱ། ཞེས་གྲུབ་པ་ནི་ས་སྦྱང་བའི་སྔགས་སོ། །

**དྲུག་པ་ཁ་ཟས་བྱིན་རླབས་ཀྱི་སྔགས་ནི།**

དང་པོ་རྣམ་སྣང་དེ་རྗེས་སུ། །རྡོ་རྗེ་མ་ཡི་མཐའ་རུ་ཧཱུཾ། །བཟའ་བ་དང་བཏུང་བ་བྱིན་གྱིས་བརླབ་པའོ། །

ཞེས་པ་སྟེ། དེ་ཡང་དང་པོ་རྣམ་སྣང་གི་ས་བོན་ཨོཾ་སྦྱིན། དེའི་རྗེས་སུ་རྡོ་རྗེ་མ་ཡི་ས་བོན་ཨཱ་རིང་པོ་དང་དེའི་མཐའ་རུ་ཧཱུཾ་བཞག་པས་ཨོཾ་ཨཱ་ཧཱུཾ། ཞེས་གྲུབ་པ་ནི་བཟའ་བ་དང་བཏུང་བ་བྱིན་གྱིས་བརླབ་པའི་སྔགས་སོ། །

**བདུན་པ་གཏོར་མའི་སྔགས་ནི།**

དང་པོར་རྣམ་པར་སྣང་མཛད་སྦྱིན། །དེ་རྗེས་ཨ་ཀཱ་རོ་མུ་ཁཾ། །ཨུཥྨ་རྣམས་ཀྱི་གསུམ་པ་དང༌། །མཐར་གནས་པ་ཡི་བཞི་པ་ལ། །སྟེང་དུ་མེ་ཡི་རྣམ་པས་བརྒྱན། །དྷརྨཱ་ཎཱཾ་རྗེས་རྡོ་རྗེ་མ། །དྱ་ནུད་པནྣ་ཏཱཏ་ཨོཾ་ཨཱ་ཧཱུཾ་ཕཊ་སྭཱ་ཧཱ། འབྱུང་པོ་ཐམས་ཅད་ཀྱི་གཏོར་མའི་སྔགས་སོ། །

ཞེས་པ་སྟེ། དེ་ཡང་དང་པོར་རྣམ་སྣང་གི་ས་བོན་ཨོཾ་སྦྱིན། དེའི་རྗེས་སུ་ཨ་ཀཱ་རོ་མུ་ཁཾ་སྦྱར་ནས། ཨུཥྨ་རྣམས་ཀྱི་ཡི་གེ་གསུམ་པ་ས་ཡིག་དང༌། མཐར་གནས་རྣམས་ཀྱི་ཡི་གེ་བཞི་པ་བ་ཡིག་ལ་སྟེང་དུ་མེ་ཡི་ས་བོན་ར་ཡིས་རྣམ་པས་བརྒྱན་པ་ལ་དྷརྨཱ་ཎཱཾ་སྦྱོར་བ་དང༌། དེའི་རྗེས་སུ་རྡོ་རྗེ་མ་ཡི་ས་བོན་ཨཱ་རིང་པོ་སྦྱིན། སླར་ཡང་དྱ་ནུད་པནྣ་ཏཱཏ་ཨོཾ་ཨཱཿཧཱུཾ་ཕཊ་སྭཱཧཱ་རིམ་པར་སྦྱར་བས་ཨོཾ་ཨ་ཀཱ་རོ་མུ་ཁཾ་སརྦ་དྷརྨཱ་ཎཱཾ་ཨཱ་དྱ་ནུད་པནྣ་ཏཱཏ་ཨོཾ་ཨཱཿཧཱུཾ་ཕཊ་སྭཱ་ཧཱ། ཞེས་གྲུབ་པ་ནི་འབྱུང་པོ་ཐམས་ཅད་ཀྱི་གཏོར་མའི་སྔགས་སོ། །

**གསུམ་པ་ལེའུའི་མཚན་ནི།**

ཀྱེ་ཡི་རྡོ་རྗེ་ལས། སྔགས་བཏུ་བའི་ལེའུ་སྟེ་དགུ་པའོ། །

ཞེས་པ་སྟེ། གཉིས་མེད་ཟུང་འཇུག་ཀྱེའི་རྡོ་རྗེ་ལས། སྔགས་བཏུ་བ་གཙོ་བོར་གྱུར་པའི་ཁ་སྦྱར་དང་རྣམ་དག་གཏན་ལ་ཕབ་པའི་ལེའུ་སྟེ་ཕྱི་མའི་དུམ་བུ་བཅུ་གཉིས་ལས། །དགུ་པའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **བཅུ་པ་བཟླས་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་བརྟག་པ་དང་པོའི་ལེའུ་གཉིས་པ་ལས་སོ་སོའི་སྔགས་བསྟན་ཀྱང༌། ལས་གང་ལ་ཕྲེང་བ་གང་དང་ཁ་ཟས་གང་ཤིས་པར་མ་བསྟན་པ་འདིར་བསྟན་པ་ནི་བརྟག་པའི་འབྲེལ་དང༌། ཕྱི་མའི་ལེའུ་དགུ་པར་སྔགས་ཀྱི་དག་བྱ་བསྟན་པ་ལ་ཡང་དེ་དག་མ་བསྟན་པས་འདིར་བསྟན་པ་ནི་ལེའུ་སྔ་ཕྱིའི་འབྲེལ་ལོ། །

**གཉིས་པ་ལེའུའི་གཞུང་ལ་གཉིས། ལས་དང་མཐུན་པའི་བགྲང་ཕྲེང་དང༌། ལས་སོ་སོའི་དུས་ཀྱི་བཟའ་བ་བསྟན་པའོ། །དང་པོ་ལ་གཉིས། མཚམས་སྦྱར་བ་དང༌། ཕྲེང་བའི་རྒྱུ་བསྟན་པའོ། །དང་པོ་ནི།**

དེ་ནས་ཆོས་ཀུན་སྡོམ་གཅིག་པའི། །རྡོ་རྗེ་སེམས་དཔའ་ཞེས་བྱས་གསུངས། །བདག་མེད་མ་ལ་འོ་མཛད་ནས། །བཟླས་པའི་ཡུལ་ནི་རབ་ཏུ་ཕྱེ། །

ཞེས་པ་སྟེ། སྔགས་བཏུ་བའི་རྗེས་དེ་ནས་འཁོར་འདས་ཀྱི་ཆོས་ཀུན་བདེ་བ་ཆེན་པོའི་ཡེ་ཤེས་སུ་སྡོམ་པས་ཟུང་འཇུག་གཅིག་ཏུ་གྱུར་པའི། རྡོ་རྗེ་སེམས་དཔའ་སྲིད་པ་གསུམ་རོ་གཅིག་པ་ཞེས་བྱ་བས་འདི་སྐད་དུ་གསུངས་ཏེ། ཇི་ལྟར་གསུངས་ན། བདག་མེད་མ་ལ་ཙུམ་པའི་འོ་མཛད་ནས་བཟླས་པའི་དངོས་གྲུབ་ཀྱི་ཡུལ་བགྲང་ཕྲེང་ནི་ལས་སོ་སོར་བསྔགས་པའི་ཚུལ་རབ་ཏུ་ཕྱེ་སྟེ་བསྟན་པར་མཛད་དོ། །

**གཉིས་པ་ནི།**

ཤེལ་གྱིས་རེངས་པའི་བཟླས་པ་ཉིད། །ཙནྡན་དམར་པོས་དབང་དག་ལ། །ལུང་ཐང་གིས་ནི་མངོན་སྤྱོད་ཉིད། །ནི་རཾ་ཤུས་ནི་སྡང་བ་ལ། །རྟ་ཡི་རུས་པས་སྐྲོད་པ་ཉིད། །བྲམ་ཟེ་རུས་པས་དགུག་པ་ལ། །གླང་པོའི་རུས་པས་ཆར་པ་ཉིད། །མ་ཧེ་ཡིས་ཀྱང་གསད་པ་ལའོ། །

ཞེས་པ་སྟེ། ཤེལ་གྱི་ཕྲེང་བས་རེངས་པར་བྱེད་པའི་ལས་བཟླས་པ་ལ་བསྔགས་པ་དང༌། དེ་བཞིན་ཙནྡན་དམར་པོའི་ཕྲེང་བས་དབང་དུ་བྱེད་པའི་ལས་དག་ལ་ཤིས་པ་དང༌། ལུང་ཐང་གི་ཕྲེང་བས་ནི་མངོན་སྤྱོད་ཀྱི་ལས་ལ་ཤིས་པ་ཉིད་དང༌། ནི་རཾ་ཤུ་སྟེ་མིའི་རུས་པའི་ཕྲེང་བས་ནི་སྡང་བར་བྱེད་པའི་ལས་ལ་ཤིས་པ་དང༌། རྟའི་རུས་པའི་ཕྲེང་བས་སྐྲོད་པར་བྱེད་པའི་ལས་ལ་ཤིས་པ་ཉིད་དང༌། བྲམ་ཟེའི་རུས་པའི་ཕྲེང་བས་དགུག་པའི་ལས་ལ་ཤིས་པ་དང༌། གླང་པོའི་རུས་པའི་ཕྲེང་བས་ཆར་པ་འབེབས་པའི་ལས་ལ་ཤིས་པ་ཉིད་དང༌། མ་ཧེའི་རུས་པའི་ཕྲེང་བས་ཀྱང་གསད་པའི་ལས་ལ་བསྔགས་པའོ། །

**གཉིས་པ་ལ་གཉིས། ལས་སོ་སོ་དང༌། ཐོན་མོང་གི་བཟའ་བ་བསྟན་པའོ། །དང་པོ་ནི།**

རེངས་པས་འོ་མ་བཏུང་བ་ཉིད། །དབང་ལ་རང་གི་འདུན་པས་སྤྱད། །གསད་པ་ལ་ནི་སིཧླ་ཉིད། །དགུག་པ་ལ་ནི་བཞི་མཉམ་ཉིད། །སྡང་བར་སཱ་ལུ་སྐྱེས་པར་བརྗོད། །སྐྲོད་པ་ཉིད་ལ་གླ་རྩི་བརྗོད། །

ཅེས་པ་སྟེ། ལས་དེ་དག་གི་དུས་སུ་བཟའ་བཏུང་གང་དང་གང་ལ་བསྟེན་ཅེ་ན། རེངས་པར་བྱེད་པའི་ལས་ལ་འོ་མ་སྟེ་ག་བུར་བཏུང་བ་ཉིད་བསྔགས་པ་དང༌། དབང་དུ་བྱེད་པའི་ལས་ལ་རང་གི་འདུན་པས་བདུད་རྩི་ལྔ་གང་འདོད་སྤྱད་པར་བྱ་བ་དང༌། གསད་པའི་ལས་ལ་ནི་སིཧླའམ་རྡུལ་ཏེ་ཁྲག་གི་བཏུང་བ་ཉིད་བསྔགས་པ་དང༌། དགུག་པའི་ལས་ལ་ནི་བཞི་མཉམ་སྟེ་དྲི་ཆེན་ཉིད་བཟང་བ་དང༌། སྡང་བར་བྱེད་པའི་ལས་ལ་སཱ་ལུ་སྐྱེས་པ་སྟེ་ཤ་ཆེན་བཟའ་བར་བརྗོད་པ་དང༌། སྐྲོད་པ་གཉིས་ཀྱི་ལས་ལ་གླ་ཙི་སྟེ་དྲི་ཆུ་ཤིས་པར་བརྗོད་དོ། །

**གཉིས་པ་ནི།**

ཡང་ན་མཐའ་ཡི་ཤ་དང༌། དང་པོའི་ཤ་དང༌། ན་དང་པོ་དང༌། ག་དང་པོ་དང༌། ཧ་དང་པོ་ཉིད་ཀྱང་དེ་བཞིན་ནོ། །

ཞེས་པ་སྟེ། དེ་དག་གི་དུས་སུ་བཟའ་བཏུང་བདུད་རྩི་སྔ་ཁོ་ནར་ངེས་སམ་ཞེ་ན། མ་ཡིན་ཏེ་ཡང་མཐའ་ཡི་ཤ་སྟེ་རྟ་ཤ་དང༌། དང་པོའི་ཤ་སྟེ་ཁྱི་ཤ་དང༌། ན་དང་པོའི་ཤ་སྟེ་མི་ཤ་དང༌། ག་དང་པོའི་ཤ་སྟེ་བ་ལང་གི་ཤ་དང༌། ཧ་དང་པོའི་ཤ་སྟེ་གླང་ཆེན་གྱི་ཤ་ཉིད་ཀྱང་དེ་བཞིན་དུ་བཟའ་བ་ཡིན་ནོ། །

**གསུམ་པ་ལེའུའི་མཚན་ནི།**

ཀྱེ་ཡི་རྡོ་རྗེ་ལས། བཟླས་པའི་ལེའུ་སྟེ་བཅུ་པའོ། །

ཞེས་པ་སྟེ། ཐབས་མེད་གཉིས་སུ་མེད་པའི་ཀྱེ་ཡི་རྡོ་རྗེའི་རྒྱུད་ལས། ལས་ཀྱི་བཟླས་པ་གཙོ་བོར་གཏན་ལ་ཕབ་པའི་ལེའུ་སྟེ་ཕྱི་མའི་དུམ་བུ་བཅུ་གཉིས་ལས། བཅུ་པའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **བཅུ་གཅིག་པ་ལྷན་སྐྱེས་འབྱོར་བའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་བརྟག་པ་དང་པོའི་ལེའུ་ལྔ་པ་དང་བཅུ་པ་ནས་རིགས་ལྔའི་དབྱེ་བ་བསྟན་ཀྱང༌། རིགས་ལྔའི་རིགས་ཅན་གྱི་མཚན་མ་བརྟག་པ་མ་བསྟན་པས་འདིར་བསྟན་པ་དང༌། ལེའུ་ལྔ་པ་དང༌། བརྒྱད་པ་དང་བཅུ་པ་གསུམ་ནས་ལས་རྒྱའི་སྙོམས་འཇུག་བསྟན་ཀྱང༌། རྩའི་བྱེད་འཆིང་མ་བསྟན་པས་འདིར་བསྟན་པ་བཅས་དེ་དག་གི་ཁ་སྐོང་དུ་བསྟན་པ་ནི་བརྟག་པའི་འབྲེལ་དང༌། ཕྱི་མའི་ལེའུ་བཅུ་པར་བཟའ་བའི་དམ་ཚིག་གསུངས་ཀྱང༌། དེ་ལ་མི་སྨོད་པའི་དམ་ཚིག་མ་གསུངས་པས་འདིར་བསྟན་པ་ནི་ལེའུ་སྔ་ཕྱིའི་འབྲེལ་ལོ། །

**གཉིས་པ་ལེའུའི་གཞུང་བཤད་པ་ལ་གཉིས། རིགས་ཀྱི་རྟགས་དང༌། བསྟེན་པའི་ཐབས་བསྟན་པའོ། །དང་པོ་ལ་གཉིས། ཞུ་བ་དང་ལན་ནོ། །དང་པོ་ནི།**

ཀྱེ་རྡོ་རྗེ་ལ་དམ་འཁྱུད་ཅིང༌། །ཚེམས་ཀྱི་མ་མཆུ་བཙིར་ནས་ནི། །ལུས་ཅན་རྣམས་ཀྱི་རིགས་ཀྱི་གཟུགས། །དེ་ལ་བདག་མེད་མས་ཞུས་པ། །

ཞེས་པ་སྟེ། ཐབས་ཤེས་གཉིས་མེད་མཚོན་པའི་བརྡར་ཡུམ་གྱིས་ཡབ་ཀྱེའི་རྡོ་རྗེའི་སྐུ་ལ་དམ་དུ་འཁྱུད་ཅིང་ཚེམས་ཀྱིས་ཡབ་ཀྱི་མ་མཆུ་བཙིར་བས་བདེ་ཆེན་རོལ་པ་ཆེན་པོས་མཆོད་ནས་ནི། ལུས་ཅན་རྣམས་ལ་དེ་བཞིན་གཤེགས་པ་རིགས་ལྔའི་མཚོན་པར་བྱེད་པའི་ཁ་དོག་དང་གཟུགས་ཀྱི་མཚན་མ་གང་དང་གང་གིས་དེ་བཞིན་གཤེགས་པ་དེ་དང་དེའི་རིགས་སུ་མཚོན་པའི་རྟགས་ནི་ཇི་ལྟར་ལགས། ཡབ་སྟོན་པ་རྡོ་རྗེ་ཅན་དེ་ལ་ཡུམ་བདག་མེད་མས་ཞུས་པའོ། །

**གཉིས་པ་ལ་གཉིས། ཉན་པར་གདམས་པ་དང༌། སྐབས་དོན་དངོས་སོ། །དང་པོ་ནི།**

བྷ་གར་ལིངྒ་བཞག་ནས་ནི། །འཁོར་ལོའི་འདྲེན་པས་འདི་སྐད་གསུངས། །ལུས་ཅན་རང་གི་རིགས་བཤད་ཀྱིས། །ཤེས་རབ་ཕ་རོལ་ཕྱིན་མ་ཉོན། །

ཞེས་པ་སྟེ། ཡུམ་གྱི་བྷ་གར་ལིངྒ་བཞག་སྟེ་བདེ་ཆེན་མཆོད་པས་མཉེས་ནས་ནི། དཀྱིལ་འཁོར་འཁོར་ལོའི་འདྲེན་པ་བཅོམ་ལྡན་འདས་ཀྱིས་འདི་སྐད་དུ་གསུངས་ཏེ། ལུས་ཅན་སེམས་ཅན་རང་རང་གི་རིགས་ཀྱི་རྟགས་ནི་སྟོན་པ་ང་ཡིས་བཤད་ཀྱིས། ཤེས་རབ་ཀྱི་ཕ་རོལ་ཏུ་ཕྱིན་མའི་ངོ་བོ་ལྷ་མོ་ཁྱོད་ཉོན་ཅིག་ཅེས་གདམས་པའོ། །

**གཉིས་པ་ལ་གསུམ། མཚན་མའི་རྟགས། ཁ་དོག་གི་རྟགས། རིགས་ངེས་པའོ། །དང་པོ་ནི།**

བུད་མེད་དམ་ནི་སྐྱེས་པ་ཉིད། །གང་གི་སྲིན་ལག་རྩ་བ་ལ། །རྡོ་རྗེ་རྩེ་དགུ་པར་གྱུར་པ། །མི་བསྐྱོད་པ་ཡི་རིགས་མཆོག་ཉིད། །རྣམ་སྣང་མཛད་ཀྱི་འཁོར་ལོ་འགྱུར། །དཔག་མེད་མགོན་གྱི་འདམ་སྐྱེས་ཉིད། །རིན་ཆེན་འབྱུང་གི་རིན་ཆེན་ཉིད། །ལས་ཀྱི་རིགས་ཀྱི་རལ་གྲི་ཉིད། །

ཅེས་པ་སྟེ། ལུས་ཅན་བུད་མེད་ཉིད་དམ་ཡང་ན་སྐྱེས་པ་ཉིད་གང་གི་ལག་པའི་སྲིན་ལག་གི་རྩ་བ་ལ་རྡོ་རྗེ་རྩེ་དགུ་པའི་རི་མོ་ཡོད་པར་གྱུར་པ་ནི། མི་བསྐྱོད་པ་ཡི་རིགས་མཆོག་ཉིད་ཡིན་ཏེ། དེ་ཡང་སྐྱེས་པའི་ལག་པ་གཡས་དང་བུད་མེད་ཀྱི་གཡོན་ལ་བརྟག་པའོ། །དེས་མཚོན་ཏེ་རྣམ་སྣང་མཛད་ཀྱི་རྟགས་ནི་འཁོར་ལོའི་རི་མོ་ཡོད་པར་འགྱུར་བ་དང༌། འོད་དཔག་མེད་མགོན་གྱི་རྟགས་ནི་འདམ་སྐྱེས་པདྨའི་རི་མོ་ཡོད་པ་ཉིད་དང༌། རིན་ཆེན་འབྱུང་གནས་ཀྱི་རྟགས་ནི་རིན་པོ་ཆེའི་རི་མོ་ཡོད་པ་ཉིད་དང༌། ལས་ཀྱི་རིགས་དོན་གྲུབ་ཀྱི་རྟགས་ནི་རལ་གྲིའི་རི་མོ་ཡོད་པ་ཉིད་དོ། །

**གཉིས་པ་ནི།**

རྣལ་འབྱོར་པ་གང་ནག་པོ་ཆེ། །དེ་ཡི་ལྷ་ནི་མི་བསྐྱོད་པ། །རྣལ་འབྱོར་པ་གང་དཀར་པོ་ཆེ། །དེ་ཡི་ལྷ་ནི་རྣམ་སྣང་མཛད། །རྣལ་འབྱོར་པ་གང་སྔོ་བསངས་ཆེ། །དེ་ཡི་ལྷ་ནི་དོན་ཡོད་ཉིད། །རྣལ་འབྱོར་པ་གང་སེར་པོ་ཆེ། །རིན་ཆེན་བདག་པོ་རིགས་ཀྱི་ལྷ། །རྣལ་འབྱོར་པ་གང་དཀར་དམར་ཉིད། །འོད་དཔག་མེད་པ་རིགས་ཀྱི་ལྷ། །རྣལ་འབྱོར་པ་གང་དཀར་དང་སེར། །དེ་ནི་སེམས་པའི་རིགས་སུ་འགྱུར། །

ཞེས་པ་སྟེ། རྣལ་འབྱོར་པ་གང་ཞིག་ཞེ་སྡང་ཆེ་ཞིང་ཁ་དོག་ནག་པོ་ཤས་ཆེ་བ་ཉིད་དེ་ཡི་རིགས་ཀྱི་ལྷ་ནི་མི་བསྐྱོད་པ་ཡིན་པ་དང༌། རྣལ་འབྱོར་པ་གང་གཏི་མུག་ཆེ་ཞིང་ཁ་དོག་དཀར་པོ་ཤས་ཆེ་བ་དེ་ཡི་རིགས་ཀྱི་ལྷ་ནི་རྣམ་སྣང་མཛད་ཡིན་པ་དང༌། རྣལ་འབྱོར་པ་གང་ཕྲག་དོག་ཆེ་ཞིང་ཁ་དོག་སྔོ་བསངས་ཤས་ཆེ་བ་དེའི་རིགས་ཀྱི་ལྷ་ནི་དོན་ཡོད་གྲུབ་པ་ཉིད་དང༌། རྣལ་འབྱོར་པ་གང་ང་རྒྱལ་དང་ཁ་དོག་སེར་པོ་ཤས་ཆེ་བ་ནི་རིན་ཆེན་བདག་པོ་རིགས་ཀྱི་ལྷར་ངེས་པ་དང༌། རྣལ་འབྱོར་པ་གང་ཆགས་པ་ཆེ་ཞིང་ཁ་དོག་དཀར་དམར་འདྲེས་པའི་ཉིད་ནི་འོད་དཔག་ཏུ་མེད་པ་རིགས་ཀྱི་ལྷར་ངེས་པ་དང༌། རྣལ་འབྱོར་པ་གང་ཉོན་མོངས་ཆ་མཉམ་པ་དང་ཁ་དོག་དཀར་པོ་དང་སེར་པོ་འདྲེས་པ་དེ་ནི་རྡོ་རྗེ་སེམས་དཔའི་རིགས་སུ་འགྱུར་རོ། །

**གསུམ་པ་ནི།**

སྐྱེ་བོ་རྣལ་འབྱོར་མཐར་ཕྱིན་པས། །་ང་རྒྱལ་མི་གཅག་ཐོ་མི་བརྩམ། །ཀུན་རྫོབ་གཟུགས་སུ་གནས་ནས་ནི། །དེ་རྣམས་བདེ་གཤེགས་རིགས་སུ་འགྱུར། །བུད་མེད་རྣམས་ཀྱི་མཚན་ཉིད་ནི། །ཇི་ལྟར་སྐྱེས་པ་དེ་བཞིན་ནོ། །ཀུན་རྫོབ་ཐ་སྙད་ཚུལ་ལས་ནི། །དེ་ཡི་རིགས་སུའང་དེ་འགྱུར་རོ། །

ཞེས་པ་སྟེ། ལམ་དུས་ཀྱི་སྐྱེ་བོ་རྣལ་འབྱོར་མཐར་ཕྱིན་པར་འདོད་པས་ཀྱང༌། རང་རིགས་ཀྱི་ལྷ་དེའི་ང་རྒྱལ་མི་གཅག་པ་དང༌། མཚན་མ་དང་ཁ་དོག་ཅི་རིགས་པ་དང་ལྡན་པའི་སྐྱེ་བོ་གཞན་ལའང་བརྙས་པ་ཐོ་མི་བརྩམ་པའི་དམ་ཚིག་སྟེ། ཅིའི་ཕྱིར་ཞེ་ན། ཀུན་རྫོབ་ཏུ་ཁ་དོག་ཅན་གྱི་གཟུགས་སུ་གནས་ཕྱིན་ཆད་ནས་ནི་སེམས་ཅན་དེ་རྣམས་བདེ་བར་གཤེགས་པའི་རིགས་སུ་འགྱུར་བར་ངེས་པའི་ཕྱིར་རོ། །འོ་ན་བུད་མེད་ཇི་ལྟར་བརྟག་ཅེ་ན། བུད་མེད་རྣམས་ཀྱི་རིགས་ཀྱི་མཚན་ཉིད་ཀྱང་ནི་ཇི་ལྟར་སྐྱེས་པ་ལ་གསུངས་པ་དེ་བཞིན་དུ་ཤེས་པར་བྱ་བ་ཡིན་ནོ། །རིགས་སུ་ངེས་པའི་རྒྱུ་མཚན་ནི་ཅི་ཞེ་ན། ཀུན་རྫོབ་ཏུའང་འཇིག་རྟེན་ན་གྲགས་པའི་ཐ་སྙད་ཀྱི་ཚུལ་ལས་ཀྱང་ནི། དེ་ནི་དེ་ཡི་རིགས་ཡིན་ནོ་ཞེས་མཚན་མ་དང་ཁ་དོག་སོགས་དེ་དང་དེའི་སྒོ་ནས་ཐམས་ཅད་སངས་རྒྱས་ཀྱི་རིགས་སུའང་དེ་རྣམས་ངེས་པར་འགྱུར་བར་བཤད་པའི་ཕྱིར་རོ། །

**གཉིས་པ་བསྟེན་པའི་ཐབས་བསྟན་པ་ལ་གཉིས། ཉན་པར་གདམས་པ་དང༌། སྐབས་དོན་དངོས་སོ། །དང་པོ་ནི།**

བྷ་གར་ལིངྒ་འོ་མཛད་ནས། །དེ་ལ་རྡོ་རྗེ་ཆེ་མཉེས་ནས། །བདག་མེད་མ་ཡིས་གོ་མཛད་པ། །ལྷ་མོ་རབ་ཏུ་མཆོད་པ་ཉོན། །

ཞེས་པ་སྟེ། ཡང་བྷ་གར་ལིང་གས་ཙུམ་པའི་འོ་མཛད་ནས་སྦྱོར་བའི་མཆོད་པ་དེ་ལ་སྟོན་པ་རྡོ་རྗེ་འཆང་ཆེན་པོ་མཉེས་ནས། །བདག་མེད་མ་ལ་སོགས་པ་ཡིས་ཡེ་ཤེས་སྐྱེད་བྱེད་ཀྱི་ཐབས་གོ་བར་མཛད་པའི་ཕྱིར་ལྷ་མོ་ཞེས་བོས་ནས་ལས་ཀྱི་ཕྱག་རྒྱ་མ་མཆོད་པའི་ཐབས་བསྟན་གྱིས་ཉོན་ཅིག་ཅེས་གདམས་པའོ། །

**གཉིས་པ་ལ་གཉིས། །གང་དུ་བསྟེན་པའི་གནས་དང༌། ཇི་ལྟར་བསྟེན་པའི་ཚུལ་ལོ། །དང་པོ་ནི།**

ཚལ་དང་སྐྱེ་བོ་མེད་གནས་དང༌། །བདག་གི་ཁྱིམ་གྱི་ནང་དུ་ཡང༌། །

ཞེས་པ་སྟེ། བས་མཐའི་ནགས་ཚལ་ཆེན་པོ་དང༌། སྐྱེ་བོ་མེད་པའི་དབེན་གནས་དང༌། བདག་གི་རང་དབང་དུ་སྤྱོད་པའི་ཁྱིམ་གྱི་ནང་དུའང་རུང་ངོ༌། །

**གཉིས་པ་ལ་བཞི། མཆོད་པའི་བྱ་བ། ལུས་ཀྱི་བྱེད་འཆིང༌། བསྟེན་པའི་ཕན་ཡོན། བཟའ་བཏུང་བསྟེན་ཚུལ་ལོ། །དང་པོ་ལ་གཉིས། མདོར་བསྟན་དང༌། རྒྱས་བཤད་དོ། །དང་པོ་ནི།**

གཅེར་བུ་ཕྱག་རྒྱ་ཆེར་བྱས་ནས། །རྣལ་འབྱོར་རིགས་པས་རྟག་ཏུ་མཆོད། །

ཅེས་པ་སྟེ། དེ་ལྟ་བུའི་གནས་སུ་ཐབས་ཤེས་གཉིས་ཀ་ལུས་གཅེར་བུར་ཕྱུང་ཧེ་རུ་ཀ་དང་བདག་མེད་མའི་ལྷ་སྐུ་ཕྱག་རྒྱ་ཆེན་པོ་བསྒོམ་སྟེ་མཁའ་གསང་བྱིན་གྱིས་བརླབ་པར་བྱས་ནས། རྣལ་འབྱོར་པ་དབང་གི་ཡེ་ཤེས་རིག་པས་ལས་ཀྱི་ཕྱག་རྒྱ་ལ་རྟག་ཏུ་ཐུན་དུ་བཅད་དེ་མཆོད་པར་བྱའོ། །

**གཉིས་པ་ནི།**

འོ་དང་འཁྱུད་པར་བྱས་ནས་ནི། །དེ་བཞིན་བྷ་གར་རེག་པ་ཉིད། །སྐྱེས་པའི་སྣ་ནི་གཞིབ་པ་དང༌། །མ་མཆུ་སྦྲང་རྩི་བཏུང་བ་ཉིད། །རྟག་ཏུ་མྱོས་པའི་མཚན་མ་ལས། །བོ་ལ་ལྡན་པའི་ལག་པས་བྱ། །

ཞེས་པ་སྟེ། ཇི་ལྟར་མཆོད་པར་བྱ་ཞེ་ན། བདེ་བ་སྐྱེད་པའི་ཆེད་དུ་ཐོག་མར་ཕན་ཚུན་འོ་དང་འཁྱུད་པར་བྱས་ནས་ནི། དེ་བཞིན་དུ་དགའ་བའི་དོན་དུ་བོ་ལ་བྷ་གར་རེག་པ་ཙམ་གྱིས་རྩེ་བར་བྱེད་པ་ཉིད་དང༌། དེ་ནས་མཆོག་དགའི་ཆེད་དུ་སྐྱེས་པའི་སྣ་སྟེ་བོ་ལ་ནི་བྷ་གས་ཡང་ཡང་གཞིབ་སྟེ་བསྲུབ་པ་དང་སྲུབ་པའི་སྦྱོར་བ་དང༌། མ་མཆུའི་རོ་སྦྲང་རྩི་ལྟ་བུ་ཡང་ཡང་གཞིབ་ཅིང་བཏུང་བ་ཉིད་དང༌། དེ་ལྟར་བྱས་པས་བདེ་བས་རྟག་ཏུ་མྱོས་པའི་མཚན་མ་རྙེད་པ་ལས་བྱང་སེམས་ཉམས་ཀྱི་དོགས་ན། ལྷན་ཅིག་སྐྱེས་དགའི་ཆེད་དུ་བོ་ལ་ལྡན་པ་སྟེ་ཡབ་ཀྱི་ལག་པས་བྱང་སེམས་འཆིང་བའི་ལས་བསྒྲུབ་པར་བྱའོ། །

**གཉིས་པ་ནི།**

ཁྱོགས་དང་བརླ་ཞེས་བྱ་བ་དང༌། །དེ་བཞིན་ཤིན་ཏུ་དཀལ་བ་ཡིས། །ཡང་ཡང་རྡོ་རྗེས་འདོད་པར་བྱ། །སྟེང་དང་འོག་ཏུ་ལྟ་བ་ཉིད། །

ཅེས་པ་སྟེ། ཇི་ལྟར་འཆིང་ཞེ་ན། ཕྱག་རྒྱ་མ་རིགས་ལྔ་ལ་ཐབས་སོ་སོར་གསུངས་ཏེ། རི་དྭགས་ཅན་ལ་ཁྱོགས་ཏེ་ཐག་པས་འདྲེན་པའི་འཁྲུལ་འཁོར་དང༌། དུང་ཅན་མ་ལ་བརླ་ཞེས་སྦྱར་ནས་འདྲེན་པའི་འཁྲུལ་འཁོར་ཞེས་བྱ་བ་དང༌། དེ་བཞིན་དུ་གླང་ཅན་མ་ལ་དཀལ་བ་སྟེ་ཐག་པ་སྟོད་ལ་འཇོག་པའི་འཁྲུལ་འཁོར་དང༌། སྣ་ཚོགས་ཅན་ལ་ཤིན་ཏུ་དཀལ་བ་སྟེ་སྟོད་ལ་ཆེར་འཇོག་པའི་འཁྲུལ་འཁོར་དང༌། པདྨ་ཅན་ལ་གཙོ་བོ་རླུང་གི་བྱེད་འཆིང་སྟེ་དེ་ལ་སོགས་པའི་སྒོ་ནས་ཡང་དང་ཡང་དུ་འཕོ་བ་མེད་པར་རྡོ་རྗེས་པདྨ་ལ་འདོད་ཅིང་སྤྱོད་པར་བྱ་ཞིང༌། གཞན་ཡང་ཐབས་ཤེས་སྟེང་དང་འོག་ཏུ་ལྟ་བའི་བྱེ་བྲག་གི་འཁྲུལ་འཁོར་དྲུག་ཅུ་རྩ་བཞི་སོགས་ཀྱང་གཞན་དུ་ཤེས་པར་བྱའོ། །

**གསུམ་པ་བསྟེན་པའི་ཕན་ཡོན་ནི།**

དངོས་གྲུབ་རྒྱས་པར་འཐོབ་པ་སྟེ། །སངས་རྒྱས་ཀུན་དང་མཉམ་པར་འགྱུར། །

ཞེས་པ་སྟེ། ཚུལ་དེ་དག་གིས་དངོས་གྲུབ་རྒྱས་པར་འཐོབ་པ་སྟེ། གནས་སྐབས་སུ་དགའ་བཞི་མཚོན་བྱེད་སངས་རྒྱས་ཀུན་དང་མཉམ་པར་འགྱུར་བ་དང༌། མཐར་ཐུག་བྱང་སེམས་གཙུག་གཏོར་གྱི་མཐར་སོན་པ་ལས་མཚོན་བྱ་དོན་གྱི་རྡོ་རྗེ་འཆང་དུ་འགྱུར་བའོ། །

**བཞི་པ་བཟའ་བཏུང་བསྟེན་ཚུལ་ནི།**

དེ་ལ་ག་བུར་བཏུང་བར་བྱ། །དེ་ཡང་ག་བུར་རྒྱུ་ཡི་ཕྱིར། །ཤ་ནི་བཟའ་བ་ཉིད་དུ་བྱ། །ཁྱད་པར་དུ་ཡང་ཆང་ཉིད་དོ། །

ཞེས་པ་སྟེ། གནས་སྐབས་དེ་ལ་བྱང་སེམས་འཆིང་བར་མ་ནུས་པར་གནས་སུ་ལྷུང་ན་སྦུ་གུའི་ལྕེས་བླངས་ཏེ་བཏུང་བར་བྱ་ཞིང༌། དེ་ཡང་ག་བུར་འཕེལ་བའི་རྒྱུའི་ཕྱིར་ཁ་ན་མ་ཐོ་བ་མེད་པའི་ཤ་ནི་མང་དུ་བཟའ་བ་ཉིད་དུ་བྱ་ཞིང༌། ཁྱད་པར་དུ་ཡང་སྦྱང་རྟོགས་སྦར་བར་བྱས་པའི་ཆང་གི་བཏུང་བ་ཉིད་རྣལ་འབྱོར་ལྡན་པས་ལོངས་སྤྱད་པར་བྱ་བ་ཉིད་དོ། །

**གསུམ་པ་ལེའུའི་མཚན་ནི།**

ཀྱེ་ཡི་རྡོ་རྗེ་ལས། ལྷན་ཅིག་སྐྱེས་པའི་སྦྱོར་བ་དོན་གྱི་ལེའུ་སྟེ་བཅུ་གཅིག་པའོ། །

ཞེས་པ་སྟེ། རྒྱུ་ལམ་འབྲས་བུའི་རང་བཞིན་ཀྱེའི་རྡོ་རྗེའི་རྒྱུད་ལས། ཟག་བཅས་དཔེ་དང་ཟག་མེད་དོན་གྱི་ལྷན་ཅིག་སྐྱེས་པའི་སྦྱོར་བ་གཏན་ལ་ཕབ་པའི་ལེའུ་སྟེ་ཕྱི་མའི་དུམ་བུ་བཅུ་གཉིས་ལས། བཅུ་གཅིག་པའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **བཅུ་གཉིས་པ་རྫོགས་པའི་ལེའུ་བཤད་པ་ལ་གཉིས། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་བརྟག་པ་དང་པོའི་ལེའུ་བཅུ་པར་དབང་བཞི་བསྟན་ཀྱང་དེའི་རྗེས་གནང་གི་ཚིག་བཅད་མ་བསྟན་པ་འདིར་བསྟན་པ་དང༌། ལེའུ་གསུམ་པའི་བསྐྱེད་རིམ། ལྔ་པ་དང་བརྒྱད་པའི་འོག་སྒོའི་ལམ། བཅུ་པའི་དབང་གོང་མ་གཉིས་ལ་མཁའ་གསང་བྱིན་རླབས་དགོས་པ་མ་བསྟན་པ་འདིར་བསྟན་པ་དང༌། ལེའུ་གཉིས་པར་ཡི་གེ་གསུམ་གྱིས་གནས་གསུམ་བྱིན་རླབས་དགོས་པ་བསྟན་ཀྱང༌། གནས་དང་ཡི་གེ་སྦྱར་ནས་མ་བསྟན་པ་འདིར་བསྟན་པ་བཅས་དེ་དག་གི་ཁ་སྐོང་དུ་བསྟན་པ་ནི་བརྟག་པའི་འབྲེལ་དང༌། ཕྱི་མའི་ལེའུ་བཅུ་གཅིག་པར་ཐབས་ཤེས་སྦྱོར་བ་བསྟན་ཀྱང་མཁའ་གསང་བྱིན་རླབས་མ་བསྟན་པ་འདིར་བསྟན་པ་ནི་ལེའུ་སྔ་ཕྱིའི་འབྲེལ་ལོ། །

**གཉིས་པ་ལེའུའི་གཞུང་བཤད་པ་ལ་གསུམ། དབང་བཞིའི་ཚིགས་བཅད། མཁའ་གསང་བྱིན་རླབས། གནས་གསུམ་བྱིན་རླབས་བསྟན་པའོ། །དང་པོ་ལ་གཉིས། མཚམས་སྦྱར་བ་དང༌། སྐབས་དོན་དངོས་སོ། །དང་པོ་ནི།**

དེ་ནས་རྡོ་རྗེ་ཅན་གྱི་དབང་བཞི་ཡི་ཚིགས་བཅད་བཀའ་སྩལ་པ།

ཞེས་པ་སྟེ། ཕྱག་རྒྱའི་སྦྱོར་བ་གསུངས་པ་དེ་ནས་སྟོན་པ་རྡོ་རྗེ་ཅན་གྱིས་གསོལ་བ་བཏབ་པ་ལ་མ་ལྟོས་པར་དབང་བསྐུར་རྣམ་པ་བཞི་ཡི་དོན་བསྡུས་ཏེ་ཚིགས་སུ་བཅད་པ་ཉིད་དུ་བཀའ་སྩལ་པའོ། །

**གཉིས་པ་ལ་བཞི། སློབ་དཔོན་གྱི་དབང༌། གསང་དབང༌། ཤེར་དབང༌། དབང་བཞི་པའོ། །དང་པོ་ནི།**

རྡོ་རྗེ་རབ་གནས་རྡོ་རྗེ་ཉིད། །ཆེ་དང་དྲིལ་བུ་ཆེན་པོ་ཟུང༌། །དེ་རིང་རྡོ་རྗེ་སློབ་དཔོན་འགྱུར། །སློབ་མ་བསྡུ་བ་ཉིད་དུ་གྱིས། །

ཞེས་པ་སྟེ། སློབ་དཔོན་རྡོ་རྗེ་འཆང་ཆེན་པོའི་གོ་སར་རབ་ཏུ་གནས་ཚུལ་གྱིས་མངའ་གསོལ་ནས་ལྷ་སྐུ་ཕྱག་རྒྱ་ཆེན་པོ་ཁ་སྦྱོར་དུ་འཁྱུད་པར་བསྒོམ་པ་ནི་སྐུའི་དམ་ཚིག་དང༌། ངེས་པ་དོན་གྱི་རྡོ་རྗེ་མཚོན་བྱེད་ལག་པ་གཡས་སུ་མཚན་མ་རྫས་ཀྱི་རྡོ་རྗེ་ཉིད་གཏད་དེ་ཐོག་མཐའ་མེད་པའི་བྱང་ཆུབ་ཀྱི་སེམས་ཆེན་པོ་བསྒོམ་པ་ནི་ཐུགས་ཀྱི་དམ་ཚིག་དང༌། ཤེས་རབ་སྟོང་པ་ཉིད་ཀྱི་ངོ་བོ་མཚོན་པའི་ཆོས་ཀྱི་དྲིལ་བུ་ཆེན་པོ་ལག་པ་གཡོན་དུ་ཟུང་ཞིག་པར་གཏད་དེ་སྲིད་པ་ངོ་བོ་ཉིད་ཀྱི་དག་པའི་དོན་བསྒོམ་པ་ནི་གསུང་གི་དམ་ཚིག་སྟེ། དམ་ཚིག་གསུམ་སྦྱིན་པའི་དུས་དེ་རིང་ནས་བཟུང་རྡོ་རྗེ་སློབ་དཔོན་དུ་འགྱུར་བ་ཡིན་པས་གཞན་ལ་དབང་བསྐུར་བ་དང་རབ་ཏུ་གནས་པ་དང་རྒྱུད་འཆད་པ་སོགས་ལ་དབང་བ་ཡིན་པས། དེས་སློབ་མ་བསྡུ་བ་སོགས་གཞན་དོན་རྒྱ་ཆེན་པོ་ལ་བརྩོན་པ་ཉིད་དུ་གྱིས་ཤིག་ཅེས་རྗེས་གནང་ལུང་བསྟན་དབུགས་དབྱུང་དང་བཅས་པ་སྦྱིན་པའོ། །

**གཉིས་པ་ནི།**

ཇི་ལྟར་འདས་པའི་སངས་རྒྱས་རྣམས། །བྱང་ཆུབ་སྲས་པོ་དབང་བསྐུར་ལྟར། །བདག་གི་གསང་བའི་དབང་གིས་ནི། །སེམས་ཀྱི་རྒྱུན་གྱིས་དབང་བསྐུར་རོ། །

ཞེས་པ་སྟེ། དཔེ་ཇི་ལྟར་ན་སྔོན་བྱུང་འདས་པའི་སངས་རྒྱས་རྣམས་ཀྱིས་ཐིག་ལེ་མཆོག་མ་དབང་རྟེན་དུ་བཀུག་སྟེ། བྱང་ཆུབ་སེམས་དཔའ་རྒྱལ་བའི་སྲས་པོ་རྡོ་རྗེ་སྙིང་པོ་ལ་སོགས་པ་རྣམས་ལ་གསང་རྫས་བྱང་ཆུབ་ཀྱི་སེམས་ལྕེ་ཐོག་ཏུ་སྦྱིན་ནས་དབང་བསྐུར་བ་ལྟར། འདིར་ཡང་སློབ་དཔོན་བདག་གི་སྣོད་མིན་ལ་ཤིན་ཏུ་གསང་བར་བྱ་བའི་དབང་ནི་རང་ཧེ་རུ་ཀ་ཡབ་ཡུམ་གྱི་རྣམ་པའི་ཚུལ་གྱིས་ནི། ཆགས་པ་ཆེན་པོས་ཞུ་བ་སྦྱོར་མཚམས་ནས་བབ་པའི་བྱང་ཆུབ་སེམས་ཀྱི་རྒྱུན་གྱིས་དེ་རིང་ཁྱོད་ལ་གསང་བའི་དབང་བསྐུར་བའི་ཚུལ་ཡང་དེ་ལྟར་རོ་ཞེས་པའོ། །

**གསུམ་པ་ནི།**

ལྷ་མོ་དགའ་སྦྱིན་གནས་སྦྱིན་མ། །སྣ་ཚོགས་གཟུགས་ཅན་ཡིད་འོང་མ། །ཁྱེར་གཅིག་ཁྱེར་གཅིག་སེམས་དཔའ་ཆེ། །ཁྱེར་ལ་མཆོད་པ་རྟག་ཏུ་གྱིས། །

ཞེས་པ་སྟེ། དབང་རྟེན་མཚན་ཉིད་ལྡན་པའི་ཕྱག་རྒྱ་བདག་མེད་མར་བསྐྱེད་པའི་ལྷ་མོ་འདིས་ནི་ལྷན་ཅིག་སྐྱེས་པའི་དགའ་བ་སྦྱིན་པ་དང༌། དེར་མ་ཟད་ལྷན་ཅིག་སྐྱེས་པའི་ཡེ་ཤེས་ཀྱི་གནས་སམ་རྟེན་ཡང་སྦྱིན་པར་མཛད་པ་མོ་ཡིན་པས་དེ་ལ་མ་བསྟེན་པར་ཐབས་གཞན་གྱིས་སངས་རྒྱས་པར་མི་འགྱུར་རོ། །དེས་ན་པདྨ་ཅན་གྱི་མཚན་ཉིད་ཅན་སྣ་ཚོགས་པའི་གཟུགས་ཅན་ཡིད་དུ་འོང་བའི་ཕྱག་རྒྱ་མ་ལྷན་ཅིག་སྐྱེས་པའི་ཡེ་ཤེས་སྐྱེད་བྱེད་མ་འདི་ཉིད། ཁྱེར་ཅིག་ཁྱེར་ཅིག་ཅེས་ངེས་བཟུང་དུ་ཟློས་ནས་སྦྱིན་པ་སྟེ། གང་ལ་སྦྱིན་ན། སེམས་དཔའ་ཆེ་ཞེས་སྣོད་ལྡན་གྱི་སློབ་མ་ལ་བོས་པའི་སྒོ་ནས་སོ། །ཁྱེར་ནས་ཅི་བྱེད་ན། དེ་ལ་སྙོམས་འཇུག་གིས་མཆོད་པ་དུས་རྟག་ཏུ་བྱེད་ནས་བདེ་བ་ཆེན་པོའི་ཡེ་ཤེས་ལ་ལོངས་སྤྱོད་པར་གྱིས་ཤིག་ཅེས་གདམས་པའོ། །

**བཞི་པ་ནི།**

ཡེ་ཤེས་འདི་ནི་ཆེས་ཕྲ་ཞིང༌། །རྡོ་རྗེ་ནམ་མཁའི་དཀྱིལ་ལྟ་བུ། །རྡུལ་བྲལ་མཐར་ཕྱིན་ཞི་བ་ཉིད། །ཁྱོད་རང་ཡང་ནི་དེ་ཡི་ཕ། །

ཞེས་པ་སྟེ། དབང་བཞི་གསུམ་གྱི་དུས་ཀྱི་མཚོན་བྱེད་དཔེ་དང་མཚོན་བྱ་དོན་ཉམས་སུ་མྱོང་བའི་ངོ་བོར་གྱུར་པའི་ཡེ་ཤེས་འདི་ནི་བློའི་ཡུལ་ལས་འདས་པས་ཆེས་ཕྲ་ཞིང༌། འཇིག་རྟེན་པའི་སྒོམ་པ་སོགས་ཀྱི་ཡུལ་མ་ཡིན་པས་རྟོགས་པར་དཀའ་ཡང་ཚིག་གིས་མཚོན་དུ་མེད་པ་དང༌། འདི་ནི་རང་བྱུང་གི་ཡེ་ཤེས་མཚན་མའི་རྣམ་པར་རྟོགས་པས་མི་ཕྱེད་པ་ན་རྡོ་རྗེ་སྟེ་དམ་པའི་སེམས་ཀྱི་སྒྲས་བསྙད་པ་དང༌། དེའི་ངོ་བོ་གདོད་ནས་རྣམ་པར་དག་པས་སྤྲོས་བྲལ་སྟོང་པའི་རང་བཞིན་ནམ་མཁའི་དཀྱིལ་ལྟ་བུ་དཔེ་གང་གིས་ཀྱང་མཚོན་དུ་མེད་པའོ། །འོ་ན་གང་གིས་རྟོགས་ཤེ་ན། ཀུན་ནས་ཉོན་མོངས་པ་དང་རྣམ་པར་རྟོག་པའི་རྡུལ་དང་བྲལ་བ་དེ་ཉིད་དབང་བཞི་པའི་ལམ་འདིས་རྟོགས་པ་མཐར་ཕྱིན་པར་འགྱུར་བ་ཡིན་པས། གདོད་ནས་སྐྱེ་བ་མེད་པའི་རང་བཞིན་སྲིད་ཞི་རོ་མཉམ་པའི་ཞི་བ་ཆེན་པོ་ཡང་དེ་ལས་གཞན་དུ་མེད་དོ། །ད་གཟོད་ཁྱོད་ཀྱི་རྒྱུད་ལ་བསྐྱེད་པར་བྱ་རྒྱུའི་དབང་བཞི་པའི་ཡེ་ཤེས་དེ་རང་གང་ལས་བྱུང་སྙམ་ན། རང་གིས་རང་ཉིད་མཚོན་ཏེ་རྟོགས་པ་མ་གཏོགས་གཞན་ལས་བྱུང་བ་མེད་དེ། ཇི་ལྟར་མཚོན་ན། སེམས་ཉིད་ཁྱོད་རང་ཡང་ནི་ཡེ་ཤེས་དེ་ཡི་སྐྱེད་བྱེད་དུ་གྱུར་པས་ཕ་ཡང་ཡིན་ཏེ། ཕ་ཇི་ལྟར་ཡིན་ཞེ་ན། འཁོར་འདས་ཀྱི་ཆོས་ཐམས་ཅད་སེམས་ལས་གཞན་དུ་མེད་པས། དང་པོར་བྱུང་ཡང་སེམས་ལས་བྱུང༌། བར་དུ་གནས་ཀྱང་སེམས་སུ་གནས། ཐ་མར་དེས་ཀྱང་སེམས་ཉིད་དུ་དེངས་ནས་འགྲོ་བས་སེམས་ནི་ཐམས་ཅད་ཀྱི་འཆར་གཞིར་གྱུར་པའི་ཕྱིར་རོ། །

**གཉིས་པ་མཁའ་གསང་བྱིན་རླབས་བསྟན་པ་ལ་གཉིས། པདྨའི་བྱིན་རླབས་དང༌། རྡོ་རྗེའི་བྱིན་རླབས་བསྟན་པའོ། །དང་པོ་ནི།**

ཨོཾ་པདྨ་སུ་ཁཱ་དྷ་ར་མཧཱ་རཱ་ག་ཁཾ་དད་ཛ་ཙ་ཏུ་ར་ནནྡ་བྷ་ག་བི་ཤྭ་ཧཱུཾ་ཧཱུཾ་ཧཱུཾ་ཀརྻཾ་ཀུ་རུ་ཤྭ་མེ།

ཞེས་པ་སྟེ། ཨོཾ་ནི་སྔགས་ཀྱི་མགོ་འདྲེན་པ། པདྨ་ནི་སྐྱེས་ནས། སུ་ཁཱ་དྷ་ར་ནི་བདེ་བ་འཛིན་པ། མཧཱ་རཱ་ག་ཆགས་པ་ཆེན་པོ། སུ་ཁཾ་དད་ནི་བདེ་བ་སྟེར་བ། ཙ་ཏུ་རཱ་ནནྡ་ནི་དགའ་བ་བཞི། བྷ་ག་ནི་པདྨ། བི་ཤྭ་ནི་སྣ་ཚོགས། ཧཱུཾ་གསུམ་ནི་སྐུ་གསུང་ཐུགས། ཀརྻཾ་ནི་བྱ་བ། ཀུ་རུ་ནི་མཛོད་ཅིག ཤྭ་མེ་ནི་བདག་གི་སྟེ། བདག་གི་བྱ་བ་མཛོད་ཅིག་ཅེས་པའོ། །

**གཉིས་པ་ནི།**

ཨོཾ་བཛྲ་མཧཱ་དྭེ་ཥ་ཙ་ཏུ་རཱ་ཨ་ནནྡ་རཱ་ཡ་ཀཱ་ཁ་ག་མུ་ཁེ་ཀ་ར་སོ་ནཱ་ཐ་ཧཱུཾ་ཧཱུཾ་ཧཱུཾ་ཀརྻཾ་ཀུ་རུ་ཤྭ་མེ།

ཞེས་པ་སྟེ། ཨོཾ་ནི་སྔར་བཞིན། བཛྲ་ནི་རྡོ་རྗེ། མཧཱ་དྭེ་ཥ་ནི་ཞེ་སྡང་ཆེན་པོ། ཙ་ཏུ་ར་ཨ་ནནྡ་ནི་དགའ་བ་བཞི། དཱ་ཡ་ཀ་ནི་བདེ་བ་སྦྱིན་པ། ཁ་ག་མུ་ཁེ་ནི་རྩ་བྱ་རོག་གདོང་པ་ཅན། ཀ་ར་སོ་ནི་རོ་གཅིག་པ། ནཱ་ཐ་མགོན་པོ། ཧཱུཾ་གསུམ་དང་ཀརྻཾ་ཀུ་རུ་ཤྭ་མེ་ནི་སྔར་བཞིན་ནོ། །

**གསུམ་པ་གནས་གསུམ་བྱིན་རླབས་བསྟན་པ་ནི།**

སྤྱི་བོར་ནི་ཨོཾ་གྱི་རྣམ་པ། སྙིང་གར་ནི་ཧཱུཾ་གི་རྣམ་པ། ཟེའུ་འབྲུ་ལ་ནི་ཨཿའི་རྣམ་པའོ། །

ཞེས་པ་སྟེ། རང་ལྷར་གསལ་བའི་སྤྱི་བོར་ནི་ཟླ་བ་ལ་སྐུ་རྡོ་རྗེའི་རང་བཞིན་ཨོཾ་གྱི་རྣམ་པ་དཀར་པོ་དང༌། སྙིང་གར་ནི་ཉི་མ་ལ་ཐུགས་རྡོ་རྗེའི་རང་བཞིན་ཧཱུཾ་གི་རྣམ་པ་སྔོན་པོ་དང༌། མགྲིན་པ་པདྨའི་ཟེའུ་འབྲུ་ལ་གསུང་རྡོ་རྗེའི་རང་བཞིན་ཨཱཿདམར་པོའི་རྣམ་པར་གསལ། དེ་བཞིན་དུ་རྡོ་རྗེའི་རྩེ་མོར་ཨོཾ་གྱི་རྣམ་པས་བུ་ག་བཀག་པ་དང༌། གསང་བ་ཧཱུཾ་ལས་རྡོ་རྗེར་གྱུར་པའི་དབུས་སུ་ཧཱུཾ་གི་རྣམ་པར་གནས་པ་དང༌། ཡུམ་གྱི་པདྨའི་ཟེའུ་འབྲུ་ལའང་ཨཿའི་རྣམ་པས་བཀག་པར་གསལ་བར་གསུངས་སོ། །

**གསུམ་པ་བཤད་པ་ཡོངས་སུ་རྫོགས་པའི་བྱ་བ་བསྟན་པ་ལ་གཉིས། རྫོགས་ཚིག་བསྟན་པ་དང༌། འགྱུར་བྱང་སྨོས་པའོ། །དང་པ་ནི།**

རྒྱུད་ཀྱི་རྒྱལ་པོ་ཆེན་པོ་སྒྱུ་མའི་བརྟག་པ་ཞེས་བྱ་བ། བརྟག་པ་སུམ་ཅུ་རྩ་གཉིས་ལས་ཕྱུང་བ་བརྟག་པ་གཉིས་ཀྱི་བདག་ཉིད་ཀྱེའི་རྡོ་རྗེ་མཁའ་འགྲོ་མ་དྲྭ་བའི་སྡོམ་པ་རྒྱུད་ཀྱི་རྒྱལ་པོ་ཆེན་པོ་རྫོགས་སོ། །

ཞེས་པ་སྟེ། བླ་མེད་རྒྱུད་སྡེ་ཐམས་ཅད་ཀྱི་གཙོ་བོར་གྱུར་པས་རྒྱལ་པོའང་ཡིན་ལ། ཕྱི་མའི་ཕྱི་མར་གྱུར་པས་ཆེན་པོའང་ཡིན་པས་གཞི་མཐུན་དུ་བསྡུ་བའི་མཚན་དང༌། ཤེས་རབ་ཀྱི་ཕ་རོལ་ཏུ་ཕྱིན་མ་བདག་མེད་མས་ཞུས་པ་གཙོ་བོར་བསྟན་པའི་ཕྱིར་སྒྱུ་མའི་བརྟག་པ་ཞེས་བྱ་བ་དང༌། རྩ་རྒྱུད་འབྲིང་པོ་འབུམ་ལྔ་བརྟག་པ་སུམ་ཅུ་རྩ་གཉིས་ཀྱི་སྟོད་ནས་ཕྱུང་བ་རྩ་རྒྱུད་བསྡུས་པ་ལ་མོས་པའི་དབང་དུ་མཛད་ནས། རྡོ་རྗེ་སྙིང་པོ་མངོན་པར་བྱང་ཆུབ་པའི་བརྟག་པ་དང༌། སྒྱུ་མའི་བུད་མེད་འདུལ་བའི་དོན་གྱི་བརྟག་པ་སྟེ་ཐབས་ཤེས་མཚོན་པའི་བརྟག་པ་གཉིས་ཀྱི་བདག་ཉིད་ཅན། སྟོང་པ་དང་སྙིང་རྗེ་གཉིས་སུ་མེད་པའི་ཀྱེའི་རྡོ་རྗེ་ཉིད་དང་ལྷ་མོ་བཅོ་ལྔ་ལ་སོགས་པ་མཁའ་འགྲོ་མའི་ཚོགས་གཙོ་འཁོར་དུ་འབྲེལ་བའི་སྒྱུ་འཕྲུལ་གྱི་དྲྭ་བའི་འཁོར་ལོ་ཆེན་པོ། གཞི་ལམ་འབྲས་བུའི་ཆོས་ཐམས་ཅད་ཐབས་ཤེས་གཉིས་མེད་དུ་སྡོམ་པའི་རྒྱུད་ཀྱི་རྒྱལ་པོ་ཡོངས་སུ་རྫོགས་པ་སྟེ་ཕྱི་མའི་ལེའུ་བཅུ་གཉིས་པའི་སྐབས་ཀྱི་ཚིག་དོན་རྣམས་པར་བཤད་པ་རྫོགས་སོ།། །།

**གཉིས་པ་ནི།**

རྒྱ་གར་གྱི་མཁན་པོ་གཱ་ཡ་དྷ་ར་སྟེ་གླུ་འཛིན་ཞེས་བྱ་བའི་ཞལ་སྔ་ནས་དང༌། བོད་ཀྱི་འབྲོག་མི་ལོ་ཙཱ་བ་དགེ་སློང་ཤཱཀྱ་ཡེ་ཤེས་ཀྱིས་ལྷག་ཆད་མེད་པར་བོད་སྐད་དུ་བསྒྱུར་ཞིང་ཚིག་དོན་གྱི་ཆ་ལ་དཔྱད་པ་ཞུས་ཏེ་ཕབ་པ་དང༌། སླད་ནས་སྔགས་ཀྱི་དགེ་བསྙེན་ཆོས་ཀྱི་བློ་གྲོས་ཏེ་སྒྲ་འགྱུར་གྱི་རྒྱལ་པོ་མངའ་བདག་མར་པའི་ཞབས་ཀྱིས་ལེགས་པར་བསྒྱུར་ཏེ་འཆད་ཉན་གྱི་སྒོ་ནས་གཏན་ལ་ཕབ་པའོ།། །།

 ༈ སླར་སྨྲས་པ། སྙིང་པོའི་རྒྱུད་འདི་གངས་རིའི་ཁྲོད་དུ་འབྲོག་མར་ཟུང་གི་བཀའ་སྲོལ་ལས། །བརྒྱུད་འཛིན་གཙོ་བོ་ས་རྔོག་གཉིས་ཞེས་མཁས་དང་གྲུབ་པའི་དཔེར་གླེང་བའི། །ཕྱི་མ་རྔོག་འབྲུག་ཆུ་བོ་གཅིག་འདྲེས་གྲུབ་ལུགས་ཉམས་བཞེས་མཛད་པའི་ཕྱིར། །སྔོན་དུས་འདིར་ཡང་མཐུ་ཆེན་བླ་མས་རྒྱུད་འདི་རྩལ་དུ་བཏོན་མཛད་ཀྱང༌། །དེང་སང་དུས་ཀྱི་རིམས་ཀྱིས་བཏབ་སྟེ་བཤད་པའི་རང་རྐང་མ་ཚུགས་པར། །ལུང་རྒྱུན་ཕྲ་མོའི་ལུས་ཀྱང་རུམ་དུ་མནལ་བའི་ཚུལ་འདིས་མ་བཟོད་ནས། །ཁོ་བོས་འདི་ཉིད་འཚོ་གཞེས་སླད་དུ་སྲིད་ཞུའི་རིམ་གྲོ་བགྱིས་འདི་ཡང༌། །བསྟན་སྲོག་མལ་ནས་བསླང་འདོད་ཡིན་གྱི་གྲགས་པ་བསྙེམས་པའི་ཕྱིར་མ་ལགས། །དེ་ཡང་མཁས་པའི་ཚིག་འབྲུ་བཟང་པོར་གྲུབ་པའི་ཕབ་ཀྱིས་བྲན་པའི་ཆང༌། །ད་ལྟའི་བྱིས་པས་འཇུ་བར་མི་ནུས་དུས་ཀྱི་སྐབས་དང་འཚམས་པ་ཡི། །རང་མཉམ་ཚིག་གི་ཆུ་གཙང་ཁོ་ནར་མཆོག་དམན་ཀུན་གྱི་བཏུང་སླ་བས། །དེ་ཕྱིར་རང་བཟོས་རྙོག་མེད་ལྷ་ཆབ་ཅི་དགར་སྦྱིན་ལ་དགའ་བས་ལོངས། །འོན་ཀྱང་བྱེད་པོ་སྐྱེས་སྦྱངས་དམན་ཏེ་མཐའ་དྲུག་ཚུལ་བཞི་ཅི་དང་ཅིར། །ནོངས་པའི་ཉེས་པ་གང་དང་གང་མཆིས་ལྷ་དང་མཁའ་འགྲོའི་ཚོགས་ལ་འཆགས། །བདག་ཀྱང་རྒྱུ་འདིས་རྡོ་རྗེ་ཐེག་པའི་ལམ་དང་ནམ་ཡང་མི་འབྲལ་བར། །བསྐྱེད་རྫོགས་ལྡན་པའི་རྣལ་འབྱོར་ཅན་དུ་སྐྱེ་ཞིང་སྐྱེ་བར་འགྱུར་བར་སྨོན། །འདིར་འབད་དགེ་བས་རང་ལུགས་བསྟན་པའི་སྙིང་པོ་འདི་ཡང་འཇིག་རྟེན་དུ། །མི་ནུབ་སྲིད་མཐའི་བར་དུ་གནས་ནས་སླད་མའི་བསྟན་འཛིན་སྐྱེས་རྣམས་ཀྱིས། །རྒྱུད་དོན་བཤད་པས་གཏན་ལ་ཕབ་ཅིང་སྒྲུབ་པའི་ཉམས་བཞེས་ལེགས་བསྟར་ཏེ། །གསང་ཆེན་ཐེག་རྩེའི་བསྟན་པ་འདི་ཉིད་དར་ཞིང་རྒྱས་པའི་རྒྱུར་གྱུར་ཅིག། །།

 ཅེས་རྒྱུད་ཀྱི་རྒྱལ་པོ་དཔལ་བརྟག་པ་གཉིས་པའི་ཚིག་དོན་རྣམ་པར་བཤད་པ་མན་ངག་གི་མཛོད་ཅེས་བྱ་བ་འདི་ཡང༌། རང་ལུགས་ཐུན་མིན་རྒྱུད་འདིའི་བཤད་པ་ཁ་གསོར་བགྱི་འདོད་སྔར་ནས་རྒྱུན་ཆགས་སུ་ཡོད་ཀྱང་རྔོག་འགྲེལ་རིན་ཆེན་རྒྱན་འདྲ་འདིའི་ལུང་རྒྱུན་ཙམ་ཡང་མ་རྙེད་པར་ལུས་པ་ལས། ད་ཆར་མཁྱེན་བརྩེ་རིན་པོ་ཆེའི་ཞབས་ནས་བཀའ་དྲིན་བསྩལ་སོན་གྲུབ་པའི་ཁར། སྒྲུབ་སྡེའི་སློབ་དཔོན་ཆེན་པོ་ཡོན་ཏན་འོད་ཀྱིས་རིང་མོའི་དུས་ནས་བཀའ་ཡིས་དབུགས་འབྱིན་མཛད་པའི་རྒྱུ་དང༌། ཉེ་ཆར་ལྕགས་རིའི་བཤད་གྲྭའི་སློབ་དཔོན་ལེགས་བཤད་རྒྱ་མཚོ་མཆོག་ནས་སྐྱེས་དང་བཅས་པས་ནན་བསྐུལ་བགྱིས་པའི་ཉེར་ལེན་ཚོགས་པ་ལ་བརྟེན། དུས་ཞབས་ཀྱི་ཆོས་སྨྲའི་བཙུན་པ་དགེ་འདུན་རིན་ཆེན་དུ་འབོད་པའི་འདུ་ཤེས་གསུམ་པ་དེས། འབྲུག་གཞུང་རྟ་མགོ་ཆོས་དབྱིངས་ཕོ་བྲང་ཟུར་ལྕོག་བླ་མའི་གཟིམ་ཁང་ཉི་འོད་དགའ་འཁྱིལ་ཅན་དུ། ཕྱི་ལོ་༡༩༧༥རང་ལོ་བཅུ་ཕྲག་ལྔ་དང་ཉག་མ་གཅིག་ཏུ་སོན་པར་རབ་བྱུང་བཅུ་དྲུག་པའི་ཤིང་མོ་ཡོས་ཀྱི་ལོ་དང་རང་ལུགས་ཀྱི་འདས་ལོ་སུམ་བརྒྱ་ཉེར་ལྔ་པ། སྐར་རྩིས་པའི་དགུན་ཟླ་ཐ་ཆུང་དུ་གྲགས་པའི་ཆོ་འཕྲུལ་ཟླ་བའི་ཡར་ཚེས་བཟང་པོར་གྲུབ་པར་བགྱིས་པའི་ཡི་གེ་པ་ནི་པདྨའི་སྤྲུལ་སྐུ་འཇིགས་མེད་ཆོས་ཀྱི་གྲགས་པས་དག་པར་ཞུས་ཏེ་ཕབ་པ་དགེ་ལེགས་སུ་གྱུར་ཅིག། །།